STICHIA' DIOSE DIALU 


El Nuevo Testamento 


en el zapoteco de Lachixío 


RA LicaBíblica 


TERNACIONAL 


El Nuevo Testamento 
en el Zapoteco de Lachixío 


Liga Bíblica International 5C primera edición 2010 [zpl] 
Liga Bíblica International versión electrónica 2010 


Publicado por 
OLiga Bíblica Internacional, 2010 
Se permite copiar, distribuir y comunicar públicamente esta obra bajo las 


siguientes condiciones: 


» Reconocimiento. Reconozca a la Liga Bíblica los derechos que tiene en 
la impresión o distribución de esta obra, deslindándola de responsabilidad 
alguna por cualquier uso que se le de a la presente publicación. 


» No comercial. No puede utilizar esta obra para fines lucrativos. 


» Sin obras modificadas. No se puede alterar, transformar o generar una 
obra a partir de ésta. 


PRÓLOGO 


Originalmente, el Nuevo Testamento fue escrito en el idioma griego. Se ha 
traducido a más de 1500 idiomas de todo el mundo. ¡Ahora, también se ha 
traducido al zapoteco de Lachixío! En todo el mundo, millones de personas 
pueden leer la palabra de Dios en su propio idioma, y ahora también los 
zapotecos de Lachixío pueden hacerlo. 


El Nuevo Testamento y el Antiguo Testamento son la palabra de Dios, lo 
que la gente llama la “Biblia”. El Nuevo Testamento tiene veintisiete libros; 
los primeros cuatro hablan de lo que hizo Jesucristo, el que sigue cuenta 

la historia de lo que hicieron los apóstoles, los siguientes son los libros que 
ellos escribieron, y el último relata lo que Jesucristo hará en el futuro. Las 
personas que lean la Palabra de Dios y obedezcan todo que está escrito en 
ella será bendecidas. 


Bienaventurado el que lee y los que oyen las palabras de esta profecía, y 
guardan las cosas en ella escritas; porque el tiempo está cerca. 
Apocalipsis 1:3 (RV95) 


También es necesario que la leamos porque es eterno. 
La hierba se seca y la flor se cae, mas la palabra 


del Señor permanece para siempre. 
1? de Pedro 1:24b y 25a (RV95) 


PRÓLOGO 
Bee bedichia' nú nze'ta lu libro quie' 


Hasta hua'tu, Stichia' Diose nú neca Nuevo Testamento, uquiee dialu 
griego. Nu unga traducidue mase de tucu mili arula' dialu nú nu! diqui 

lu iliulabe. ¡Nu nee le'ca unga traducidue dialu eyeche quie'! Diquineca 

lu iliulabe huaxi millón bee bene reca rula Stichia! Diose lunú neca dialu 
e'cu'lla, nu nee bee bene eyeche quie' bee enu rni dialu le'ca aca beella ula 
beellae. 


Stichia' Diose nú neca Nuevo Testamento nu cuna Stichia! Diose nú neca 
Antiguo Testamento necane Stichia' Diose, nú rni bee bene “Biblia”. Stichia' 
Diose nú neca Nuevo Testamento lu ye nú nze'ta lue neca ala cheachi libro; 
lu rluti tacu bee libro quie' rni bee equie cuenda' beenú uri'i Jesucristo, nu 
stucue rixiule'e equie cuenda' beenú uri'i bee apóstol, beelá bee neca bee 
libro nú uquie'e beella, nu últimu libro rixiule'e equie cuenda' nú xi nze'ta 
ri'i Jesucristo. Bee bene enu rula Stichia' Diose nu sucu! nú rnii bee nze'e 
ri'i Dios nú chá nze'ca lu cuenda!. 


Nza nze!ca equie cuenda' bene enu rula ichi' quie' nu equie cuenda' 
bee bene enu riene! nú xi rnii nu cuna equie cuenda' bee bene enu rri'i 
casoe, nu rixiule'e nú xi nzu aca, xne nze'ta riñala tiembu nú aca bee 
nucua!. 

Apocalipsis 1:3 


Le'ca riala nú ye bee bene ulane xne leca xunga laxue. 


Xne lu ichi' Stichia! Diose rni: Ye bee bene iliulabe neca xi neca bee 
huañi dañi, nu eluxene! beei neca xi neca quiee nú nu! lue. Ribichi 
huañicua' nu sana! quiee nú nu' lue; pero Stichia' Diose leca bichia nú 
laxue. 

1 Pedro 1:24-25 

Bedichia' nze'ca! Jesucristo 
nú uquie'e San Mateo 





Bee bene' Jesucristo enu udetela 
(Lc. 3:23-38) 
Ca'a nze'ta nú lee bee bene! 
Jesucristo enu udetela, li'inu 
enu nze'ta lu familia! arre David nu 
Abraham. 


2 Abraham unga pa! Isaac, 

nu Isaac unga pa' Jacob, 

nu Jacob unga pa' Judá nu bee 
bichilla. 

3 Nu Judá cuna una'lla Tamar, 
ulu'cu beella endu! beella enu 
lee Fares nu Zara. 

Fares unga pa! Esrom, 

nu Esrom unga pa! Aram. 

4 Aram unga pa' Aminadab, 

nu Aminadab unga pa' Naasón, 

nu Naasón unga pa' Salmón. 

5 Salmón unga pa' Booz, 

nu na'lla lee Rahab. 

Booz cuna una'lla Rut ulu'cu 
beella endu' beella enu lee 
Obed. 

Nu Obed unga pa! Isaí. 

6 Isaí unga pa! arre David, 

nu arre David cuna bene enu 
unga una'a Urías, ulu'cu 
beella tucu endu' enu lee 
Salomón. 


7 Nu Salomón unga pa' Roboam, 
Roboam unga pa! Abías, 
nu Abías unga pa! Asá. 

8 Asá unga pa' Josafat 
nu Josafat unga pa! Joram 
nu Joram unga pa! Uzías. 

9 Uzías unga pa' Jotam, 
Jotam unga pa' Acaz. 
Acaz unga pa! Ezequías. 

10 Ezequías unga pa' Manasés, 

Manasés unga pa! Amón, 
nu Amón unga pa! Josías. 

11 Nu Josías unga pa! Jeconías 
cuna bee bichilla, tiembu cua! 
neca chenu uri'i bee bene 
Babilonia preso bee bene 
Israel. 


12Luze'elá chenu uri'i bee bene 
Babilonia preso li'ibeella, 
che ulu'cu Jeconías tucu endu' 
enu lee Salatiel, 
nu che Salatiel unga pa! 
Zorobabel. 

13 Zorobabel unga pa' Abiud, 
nu Abiud unga pa' Eliaquim, 
Eliaquim unga pa! Azor. 

14 Azor unga pa' Sadoc, 
nu Sadoc unga pa! Aquim, 
Aquim unga pa! Eliud. 

15 Eliud unga pa' Eleazar, 

nu Eleazar unga pa' Matán, 
Matán unga pa' Jacob. 
16 Jacob unga pa! José enu unga 
niyu' María. 
Nu María neca na' Jesuse nu 
le'ca leenu Cristo. 
17Scua unga desde tiembu nú 
uhuañi Abraham hasta tiembu nú 
uhuañi arre David, uhuañi rtaa 
generación bene, nu le'ca rtaa 
generación bene uhuañi desde 
tiembu! arre David hasta chenu uri!i 
bee bene Babilonia preso bee bene 
Israel. Nu le'ca rtaa generación 
bene uhuañi desde nú uri'i bee 
bene Babilonia preso bee bene 
Israel hasta chenu uriña bichia nú 
ungula Jesucristo lu iliulabe. 


Chenu ungula Jesucristo 
(Lc. 2:1-7) 

18Singuie unga chenu ungula 
Jesucristo: María na'nu nzula 
nú yuculla José, pero ante nú 
yucusa'beella, nu'la endu! xla'cu 
María equie poder! Espíritu Santo. 
19Nu lunú neca José bene nze'ca lá 
niarqui'lla nilla nú xi seca María 
a'la uri'illa elliebacu! nú tsa'nalla 
María a'chi'tsia. Pero diquila 
nú rri'illa elliebacu' nucua', che 
ulube'lu tucu ángele' Diose lulla 
leta xcala'lla, nu uni ángele ze'e 
lulla: 

—José, li'ilu enu nze'ta lu familia" 
arre David, la lliquilu nú yuculu 
María xne endu' enu acanuulla 
equie cuenda' Espíritu Santo 
acanuullanu. 21 Nu endu' enu 
acanuulla hualeelunu Jesuse. Xne 
equie cuenda'nu tsilala ye bee bene 
lachinu Israel lu stula beella. 


22Ye bee nucua' unga para nú 
yalu Stichia! Diose tucu nú uni tucu 
bee profeta'nu chenu unilla: 

23Tucu una!a e'ne chu'u endu! 
xla'cu nu 

chenu ala endu'lla, chiu'uleenu 
Emanuel, 
bedichia! cua! rni: Diose nzu cuna 
liatahua. 

24 Chenu uhuañi José, che uri'illa 
tucu nú unibiya' ángele! Diose lulla 
nú ri'illa, nu uyuculla María. ?BPero 
né na'tsella María hasta nú ungula 
endu! María, nu ulualee José 
endu'cua' Jesuse. 


Uyabi'ya bee mago Jesuse 


Ungula Jesuse Belén, tucu 

eyeche nú nchiucu! lu iliu 
Judea, tiembu nú unibiya! arre 
Herodes. Nu uriña bee bene enu 
reca elliebacu! Jerusalén, nze'ta 
beella enza rliñi bichia Jerusalén 
nu neca beella magos, ?che 
unidichia! beella: 

—¿Cá nchiucu! arre! bee bene 
Israel enu ungula? Xne desde 
lachiru ulañilla'ru nú uliñi bela'nu, 
enze'e nzelaru para nú lu'curu 
ula'na lunu. 

3Chenu ubene! arre Herodes 
nú unibeella scua, chiqui' nzenu 
arqui'lla, cuna ye bee bene 
Jerusalén. “Che ubixia arre Herodes 
ye bee uletya enu rnibiya!, cuna bee 
ulaxcuela enu reca ley nú udete' 
Diose lu Moisés para nú nedichia'lla 
lubeella cá riala nú ala Cristo. 3Che 
uni beella lulla: 

—Eyeche Belén nú nchiucu! lu iliu 
Judea alanu, xne scua uni profeta 
chenu unilla: 


6 Li!ilu eyeche Belén nú nchiucu' 

lu iliu Judea, 

nu li'ilu la necalu tucu bee 
eyeche nú mase lle'na 

nú nchiucu' lu ye bee eyeche 
llene lu iliu Judea. 

Xne lulu chiu'u tucu bene enu 
nibiya!, 

nu li'illa bi'yalla bee bene Israel 
enu neca bee benea. 

7Che chu ubixia a'chi arre Herodes 
bee mago cua! para nú unedichia'lla 
lubeella nú xunga itáa ulube'lu belaa 
ze'e lubeella. ¿Nu uxe'lalla li'ibeella 
Belén, nú unilla lubeella: 

—Uquiahua ze'e, nu ri'i itáahua 
beya! nú xa neca lu cuenda' endu' 
ze'e. Nu chenu ullela'la'huanu, ye'ta 
tixiule'ehua lua para nú le'ca nua 
nza'a nze detea ula'na lunu. 

Chenu ulaxu nú uni arre Herodes 
scua lubeella, chu nzuebeella. Nu 
belaa enu ulañi' beella nú uliñi 
desde nú nucua'asca' beella lachi 
beella nzuculu lubeella, nu utsuxe 
belaa cua! hasta elu nchiucu! endu' 
ze'e. 1 Chenu ulañi' bee mago 
belaa cua! ze'e, chiqui' ñia utsu 
arqui'beella, nu chenu uyu'u beella 
liði ni'i ze'e, ulañi' beella endu' cuna 
na'nu María, che utsulliqui beella 
lunu nu ulu'cu beella ula'na lu endu' 
ze'e. Chu uxa!'la beella ru'u bee caja 
nú nuya' beella nu lia udete' beella 
oro, cuna quiendixi, cuna mirra 
lu endu' me! ze'e. 12Che udixiule'e 
Diose lu xcala' beella nula benchila' 
beella lu Herodes, nu né benchila' 
beella enza enta beella. 


Nzenu José cuna María Jesuse Egipto 


13 Chenu nziala bee mago ze'e 
lachi beella, che ulube'lu tucu 

ángele' Diose lu xcala' José, nu uni 
ángele ze'e lulla: 

—Uzetee, uya! endu! cua! cuna 
na'nu nu uquiahua Egipto, ze'e 
cua!lahua hasta nú ixiule'a luhua. 
Xne cua'na Herodes endu'cua! para 
nú utilla litinu. 

14Che chu uzete José, nu 
unguya'lla endu' cuna na'nu, nu 
rula! ze'e uchiu'u beella nziue 
beella enza Egipto. 15Ze!e ucua'a 
beella hasta nú unguti arre Herodes. 
Scua unga para nú uyalu Stichia' 
Diose tucu nú uninu lu tucu profeta 
chenu uninu: “Ubixia endua enza 
Egipto.” 


Unibiya' arre Herodes nú 
ati ye bee endu' me'e 


16 Chenu uri'i Herodes beya' nú 
uzequienu bee mago ze'e li'illa, 
chiqui' uleella, nu unibiya'lla nú 
unguti ye bee endu' enu nza chiucu 
lana hasta enu me'e enu nucua'a 
Belén cuna bee eyeche abenchila' 
ze'e, xne nuya' cuendalla lunú uni 
bee mago ze'e lulla nu udetela 
chiucu lana nú ulube'lu belaa 
ze'e. 17 Scua uyalu tucu nú uquie'e 
profeta Jeremías chenu unilla: 

18 Uyene tucu chii eyeche Ramá, 

nú runa! nu rixiali. 

Nu Raquel neca enu runa! cua! 
equie cuenda' bee endu'nchu, 

nu lecati enu ri'i ana tsala 
arqui'nchu xne ungutila bee 
endu'nchu. 

19Pero chenu unguti arre Herodes, 
che ulube'lu tucu ángele' Diose lu 
José elu nucua'a beella Egipto nu 
uni ángele ze'e lulla: 

20 —_Uzetee, uya' endu' cuna na'nu, 
nu ubenchila' zecahua Israel xne 

ungutila bee enu niarqui' nú uti 
endu' quie'. 

21 Che chu uzetee José nu 
unguya'lla endu' cua' cuna na'nu 
nu ubenchila' beella eyeche Israel. 
22Pero chenu ungabiya' José nú 
Arquelao lliana! arre Herodes neca 
enu rnibiya' lu iliu Judea, ulliquilla 
nú challa enza ze'e. Pero chenu 
ungabiya'lla lu xcala'lla nú la challa 
enza Judea, che nzuella enza lu iliu 
Galilea. ?3Chenu uriña beella lu iliu 
Galilea, ucua'a beella tucu eyeche 
nú lee Nazaret. Scua unga para nú 
uyalu tucu nú uni bee profeta nú 
Jesuse chiulee bene Nazaret. 


Udixiule'e Juan Bautista Stichia' 
Diose lubee bene 
(Mr. 1:1-8; Lc. 3:1-9, 15-17; Jn. 1:19-28) 
Tiembu ze'e uyanzee Juan 
Bautista lu dañi achi lu iliu 
Judea udixiule'ella Stichia' Diose 
lubee bene. ?Nu unilla: 
—Utsana' arqui'hua stulahua xne 
nze'ta riñala nú rnibiya' Diose. 
3Equie cuenda' Juan Bautista 
quie!, uquie'e profeta Isaías chenu 
unilla: 

Uyene chi tucu enu juerte rixiali 
lu dañi achi elu la nucua'a 
bee bene nú rni: 

“Utsu tsiñahua arqui'hua xne 
nze'tala li'inu enu neca 
Diose'ahua, 

utsana' arqui'hua stulahua 
para nú yucu arqui'hua 
stichia'nu.” 
4Xucu Juan necache'e ichia 
tsu' camello, nu sinchiu nú riu'u 
xla'culla necache! iti, nu elubacu 
nú udaculla neca xe'chiu cuna lliña 
dañi. ¿Nu bee bene Jerusalén cuna 


ye bee bene lu iliu Judea nu cuna 
bee bene enu nucua'a axu re'cu 
Jordán uchiu'u beella, uya beella 
ubene' beella nú rni Juan. $Chequie 
chenu uxucu' dula beella stula 
beella, urinza Juan li'ibeella re'cu 
Jordán. 

TPero chenu ulañi' Juan nú huaxi 
bee fariseo cuna saduceo uriña lulla 
para nú rinzalla beei, che unilla lubeei: 

—iLi'isihua netsiñahua xi netsiña bee 
be'la! ¿Ti udixiule'e luhua nú tsila'ahua 
lu castiya juerte nú axula nzu zeca 
bee bene? 8Uhuañi nze'cahua para 
nú aca chee nú neli utsana' arqui'hua 
stulahua, *nula aca nelliñahua nú 
rnihua: “Li'iru nzelaru lu familia! tuxie 
Abraham”, xne li'á nia luhua nú hasta 
bee quiee quie! nu' modo nú ri'i Diose 
nú aca bee familia! tuxie Abraham. 

10 Nu bee bene enu la zucu' Stichia' 
Diose tucu nú rialane, lilinu ri'inu 
lubeella tucu nú rri'inu bee bene aca 
nú la ayua' ndixilu, xiecu' benene para 
nú chiquine. WLi'á, rniaa luhua nú li'á 
rrinzahua cuna inza xineca tucu seña 
nú utsana! arqui'lahua stulahua, pero 
enu nzetta lulá li'inu rinzanu li'ihua 
cuna Espíritu Santo nu cuna quii. 
Li'inu maselá rlu'cunu poder luquela 
li'á, enze'e ni! nú hua lucunu la yala 
xne masela neca equienu luquela li'á. 
12Nu tucu nú rcuii bene trigo scua 
ri'inu Diose bee bene. Nu bee bene 
enu sana' arqui' stula huañi bee nze'e 
elurnibiya' Diose, nu bee bene enu la 
tsana' arqui' stula necala nú cha beei 
lu quii nú leca xunga yala. 


Urinza Juan Bautista Jesuse 
(Mr. 1:9-11; Lc. 3:21-22) 
13Che uchiu'u Jesuse Galilea para 
nú nzanu lu Juán re'cu Jordán, para 

nú rinzalla li'inu. Pero chenu 
uriñanu lu Juan lá zela Juan arinza 
li'inu, nu unilla lunu: 

—Li'ilu riala rinzalu li'á, ¿nu li'á la 
yala rinza li'ilu? 

15Chequie uni Jesuse lulla: 

—Uzela nú acane scua, xne mase 
neca nze'ca nú ria'a ye tucu nú 
rnibiya' Diose. 

Chee uzela Juan urinza li'inu. 
16 Chenu ulaxu nú urinzalla Jesuse, 
nu uchiu'unu lu inza, tu'natsia 
uya'la liñibe, nu ulañi'nu nú nze'ta 
laca Espíritu Santo! Diose xi naa 
tucu paloma equienu. 17 Nu ubene 
tucu chii enu uni hasta liñibe: 

—Li'inu necanu lli'ñia enu chiqui! 
selcaa, nu ñia nzu arquia lu. 


Chenu uri'i beze'lu preu Jesuse 
(Mr. 1:12-13; Lc. 4:1-13) 
Luze'elá unguya' Espíritu 

Santo Jesuse lu dañi achi elu 
la nucua'a bee bene para nú ri'i 
beze'lu preu li'inu. 

2Ze'e uya'na Jesuse chiu'a bichia 
nu chiu'a rula! nu lecalí xi udacunu 
nu che ulia'na'nu. ¿Chequie uya 
beze'lu lunu para nú ri'i preu li'inu 
nu uni lunu: 

—Tunu neli nú necalu lli'ñi Diose, 
unibiya' nú aca bee quiee quie! pá 
aculu. 

“Pero ucuaqui Jesuse lu beze'lu: 
—Lu ichi' Stichia! Diose rni: “La 
neca equie cuenda'tsia pá nehuañi 

bee bene, sino que le'ca nehuañi 
bee bene lu cuenda! ye bedichia' nú 
rni Diose.” 

5Che chu uyanu beze'lu litinu 
eyeche Jerusalén nu uquienui li'inu 
equie indu llene Jerusalén elu mase 
aya, ênu uni lunu: 

—Tunu neli nú necalu lli'ñi Diose, 
utsi'qui li'ilu ca'a hasta lu yuu, xne 
lu ichi' Stichia' Diose rni: 

Xe'la Diose bee ángele'nu para 
nú ri'i ucu li'ilu. 
Nu na'tse beenu li'ilu para nú la 
tilqui bee quiee cuchiu'lu. 
7Che ucuaqui Jesuse lu beze'lu: 

—Le'ca rni lu ichi' Stichia! Diose: 

“La ri'ilu preu Diose Pa liñibe.” 

$ Nu le'ca uyanu beze'lu li'inu 
equie tucu dañi elu aya, nu ze'e 
ulube'i lunu nzie' bee eyeche nú nu' 
lu iliulabe cuna bee eluxene nú nu! 
lubee, nu uni lunu: 

—Li'á liquia ye bee nucua' lulu, tunu 
tsulliquilu lua nu lu'culu ula'na lua. 

10 Nu uni Jesuse lui: 

—Uquia beze'lu, xne lu ichi' 
Stichia' Diose rni: “Ulu'cu ula'na lu 
Diose'lu Pa liñibe, nu lu li'itsianu 
riala nú zibi'lu.” 

11 Chequie utsa'na beze'lu li'inu, 
nu uriña bee ángele' Diose uri'i 
elietsa lunu. 


Chenu uquixie Jesuse uzete'nu 
Stichia' Diose lubee bene 
(Mr. 1:14-15; Lc. 4:14-15) 
12 Chenu ungabiya' Jesuse nú 
nchiñi Juan Bautista ni'cu!, che chu 
nzazecanu lu iliu Galilea. 1*Pero né 
ya'nanu Nazaret, sino que uyanu 
uzucunu eyeche Capernaum, tucu 
eyeche nú nchiucu' ru'u inzatu' Galilea 
enza lu iliu nú lee Zabulón nu Neftalí. 
14Scua ungae para nú uyalu tucu nú 
uquie'e profeta Isaías chenu unilla: 
15 Bee bene lu iliu Zabulón nu bee 
bene lu iliu Neftalí, 
nu bee bene enu nucua!a lu 
iliu nú nchiucu! axu re'cu 
Jordán, 

cuna ye beelá bee bene enu 
nucua'a axu ru'u inzatu! lu 
iliu Galilea elu nucua'a bee 
bene enu laca bee bene 
Israel. 

16 Ye beella uhuañi beella tucu 
nú nehuañi bee bene enu 
nucua'a leta rula, 

pero nee ulube'lula tucu ellie'e 
lubeella, 

nu elliete cua! udu'llie'e lu 
elliebacu! beella, 

li'ibeella enu lecaxi utsuquie nú 
xi liqui' Diose lubeella. 

17 Desde che uquixie uzete! Jesuse 
Stichia' Diose bee bene nu uninu 
lubeella: 

—Tsana! arqui'hua stulahua xne 

nzelta riñala elurnibiya' nú rlu'cu 
Diose. 


Ubixia Jesuse tacu bee bene enu 
rucu bela 
(Mr. 1:16-20; Lc. 5:1-11) 

18 Chenu nzedete Jesuse ru'u 
inzatu! Galilea, che ulañi'nu Simón, 
enu le!ca lee Pedro, cuna bichilla 
Andrés, nú rdu'beella ixiu nú rucu 
beella bee bela lu inza. 19Nu uni 
Jesuse lubeella: 

—Te quiehua li'á para nú zeteahua 
xa quiete!sa'hua bee bene para nú 
aca beella bee benea luguare nú 
rucuhua bee bela. 

20 Hora ze'e utsa'na beella ixiu nú 
rucu beella bela nu chu nzuebeella 
cuna li'inu. 1 Enza luze'elá ulañitnu 
xiucu bee bene, Jacobo nu cuna 
bichilla Juan, lliana' bene enu lee 
Zebedeo. Nucua'a beella lifti barco 
cuna pa! beella, rquiela! beella 
ixiu nú rucu beella bee bela. Nu 
ubixia Jesuse beella, 22nu hora ze'e 


chu utsa'na beella barco ze'e cuna 
sa'beella, nu chu nzequie beella 
li'inu. 


Uzete' Jesuse huaxi bee bene 
(Lc. 6:17-19) 

23Uya Jesuse ye lubee eyeche 
lu iliu Galilea, nu cada tucu bee 
eyeche uyu'unu liñi bee indu 
uzete'nu bee bene Stichia' Diose, nu 
uninu lubeella xa neca elurnibiya' 
nú rlu'cu Diose nu uriyecanu bee 
bene luye clasia! elichia nú seca 
beella. 24Ungabiya' ye bee bene 
lu iliu Siria lunú uri'i Jesuse, che 
ube'tayu bee bene ze'e bee bene 
enu seca huaxi clasia! bee elichia 
lunu, le'ca ube'tayu beella bee bene 
enu si! nú rcu cuerpo', cuna bee 
bene enu seca ichia! benechiqui', 
cuna bee bene enu seca ichia ziña 
cuna bee bene enu la acalí tsee nu 
uriyeca Jesuse ye bee bene cua!. 

25Huaxi bee bene enu nucua'a 
lu iliu Galilea, cuna bee bene enu 
nze'ta enza lubee eyeche Decápolis, 
cuna bee bene Jerusalén cuna bee 
bene enu nucua!a lu iliu Judea nu 
bee bene enu nucua'a stucu chú 
re'cu Jordán, uyaquie li'inu. 


Uzete' Jesuse bee bene Stichia' 
Diose equie tucu dañi 


Chenu ulañi' Jesuse ye bee 

bene cua!, uquienu equie 
tucu dañi nu uzucunu ze'e. Che 
uyetesa! bee bene'nu lunu ze'e, ¿nu 
uquixienu uzete'nu li'ibeella nú 
uninu lubeella: 


Ta bee bene enu ñia nzu arqui' 


3—Ñia neca lu cuenda' bee bene 
enu rri'i beya! nú chiqui' rqui'ñialla 

elietsa' Diose, xne cua'a beella 
liñibe elu rnibiya'nu. 

#Ñia neca lu cuenda' bee bene 
enu nehuana nzu arqui', xne ri'i 
Diose nú ñia tsu arqui'beella. 

5Nia neca lu cuenda' bee bene 
enu lle'na arqui', xne yucu beella 
yuu nú uni Diose nú dete'nu 
lubeella. 

6Ñia neca lu cuenda' bee bene 
enu neca xi neca nú rlia!na' nu 
rebichi', scua nu' ana arqui'beella 
ri'ibeella tucu nú rnibiya' Diose, 
xne li'inu ri'inu elietsa lubeella para 
nú ri'ibeella tucu nú niarqui'nu. 

T’Ñia neca lu cuenda' bee bene 
enu rua'a arqui' bee bene, xne le'ca 
hua'a arqui' Diose li'ibeella. 

8Nia neca lu cuenda' bee bene 
enu lecaxi naa lu Diose, xne 
li'ibeella neca beella enu lañi' li'inu. 

Nia neca lu cuenda' bee bene 
enu rcua'na nú nzuxe arqui' lusa!, 
xne li'ibeella chiu'uleebeella lli'ñi 
Diose. 

10Ñia neca lu cuenda' bee bene 
enu nehuana seca luye nú rri'inu 
bee bene li'ibeella equie nú rri'i 
beella tucu nú rnibiya' Diose, xne 
li'ibeella chu'u beella liñibe elu 
rnibiya'nu. 

11"Nia neca lu cuenda'hua chenu 
riquichi'qui' bee bene li'ihua, nu 
chenu xitserrilinu bee bene li'ihua 
nu chenu rta! bee bene yelu clasia' 
bee eluquichia' li'ihua, equie nú 
necahua bee benea. ??Nia utsu 
arqui'hua nu ullila'hua, xne chiqui! 
ñiia neca nú lia liqui' Diose luhua 
liñibe, nu litihua nediya'hua nú 
le'ca scua uri'i condra beella bee 
profeta enu udetela enu uhuañi 
rlutila luquela li'ihua. 

Ejemplu' zete cuna ellie'e 
(Mr. 9:50; Lc. 14:34-35) 


15 Lilihua necahua xi neca zete 
lu iliulabequie'. Pero tunu niti nú 
neri'i, ¿xa modo zibi' zecae che? 
Leca! xi zibi'i, tsilquitsia benene nu 
ta! bene equiee. 

14-Nu le'ca lilihua necahua xi 
neca ellie'e lu iliulabequie', lilihua 
necahua xi neca tucu eyeche nú 
nchiucu! equie tucu dañi nú leca 
modo nú ricu a'chi!. WLecati quie'e 
quii tucu quinqué nu tsacu'lla tucu 
caja equiee, rqui'ña nú zucune aya 
para nú du'llie'e luye bee bene enu 
nucua'a liñi ni'i. 1ĉLe'ca scua li'ihua, 
ucua'nahua nú huañi nze'cahua 
lubee bene para nú chenu lañi' 
beella beenú neca nze'ca rri'ihua, 
che nibeella bee bedichia' nze'ca 
equie cuenda' Pa'ahua Diose enu 
nzucu liñibe. 


Uzete' Jesuse bee bene nú xi rni ley 


17 a ri'ihua elliebacu' nú uriña 
para nú huachua ley, ley nú udete' 
Diose lu Moisés urre beenú uzete' bee 
profeta bee bene, xne li'á uriña para 
nú tsalua tucu nú rni ley. 18Li'á rnia 
luhua nú mase fácil nú nitilu liñibe 
cuna iliulabe, luquelá nú rila tucu 
letra urre tucu punto nú nze'ta lu ley! 
Diose, hasta nu yalu lunú nzu nú aca. 
19Enze'e bene enu la zucu' tucu bee 
mandamiento nú nze'ta lu ley cua!, 
mase secalla nú la neca equie bee 
mandamiento cua!, nu le'ca esquie 
tunu la zete'lla bee bene nú zucule, 
chequie li'illa llernatsia aca neca 
equiella elurnibiya! Diose liñibe. Pero 
bene enu sucu! ye bee mandamiento 
nú nze'ta lu ley cua!, nu sete'lla bee 


San Mateo 5 


bene nú zucu'e, li'illa acalla enu máse 
aca neca equie elurnibiya' Diose 
liñibe. VEnze'e nia luhua nú tunu 

la nehuañi nze'caláhua luquelá bee 
ulaxcuela enu reca ley cuna bee 
fariseo leca modo chu'uhua liñibe 
elurnibiya! Diose. 


Rni Jesuse equie cuenda' nú rle bene 
(Lc. 12:57-59) 


21Lilihua nediya'la'hua lunú 
uni Moisés lubee bene'ahua enu 
udetela: “La uti bene sa! bene, xne 
bene enu ruuti sa' yalalla castiya.” 
22Pero li'á nia luhua nú titse bene 
enu rana arqui'sa!, challa lu usticia, 
nu le'ca titse bene enu rquiexuusa!, 
rqui'ña nú dete bene ze'e lu usticia 
enu mase neca equie para nú 
chiulue lu cuenda!lla, le'ca titse 
bene enu rni bedichia' chi'qui' lusa' 
nzuche' nú challa lu quii ebila. 

23'Enze'e, tunu nzeyulu u'na ru'u 
ecu'cu' Diose nu ullu'cu arqui'lu nú 


rlelu lu bene, utsa'nasca! u'na'lu ze'e. 


Nu uquiatsalaxuhua arqui' sa'hua, che 
benchila'lu nu dete'lu u'na lu Diose. 
25”Tunu nu! ti dete' cuenda li'ilu 
lu juese, ante nú chahua lu juese 
utsuche'xuhua nucua' diquila nú nu' 
tiempo para nú la dete! cuendalla 
li'ilu lu juese, xne tunu dete! cuenda 
benecua' li'ilu lu juese che juese 
dete'cuenda li'ilu lu policía para 
nú chalu ni!cu'. 26Li'á nia lulu nú 
la chiua'lu ni'cu' hasta nú ixiuxulu 
nzie' dimi nú nacu' juese lulu. 


Uzete' Jesuse equie cuenda' 
nula lu'cu niyu stucu una'a 
enu la neca una'lla 
27”Litihua nediya'la'hua nú rni 
lu ley: “La lu'cu niyu stucu una'a 


enu la neca unati, nu la lu'cu una'a 
stucu niyu enu la neca niyu'nchu.” 
28Pero li'á nia luhua nú titse bene 
enu ri'yatsia lu tucu una'a nu rri'illa 
elliebacu' nú necha neca chenu 
ri'yalla lu tucu una'a, uri'ilalla dula 
arqui'lla lu cuenda'nchu che. 
29Tunu rri'i i'cululu chube 
nú rri'ilu dula, neca nze'calá nú 
uhuane nu utsi'quii istu. Xne neca 
nze'calá nú nitilu tucutsia i'cululu 
luquela nú diquinecalu chálu ebila. 
30Nu tunu rri'i yalu chube nú rri'ilu 
dula, uchie'cue nu utsi'quii istu. 
Xne neca nze'calá nú nitilu techu 
yalu luquela nú cha diquilu ebila. 


Uzete' Jesuse equie cuenda' nú 
rle'esa' bene 
(Mt. 19:9; Mr. 10:11-12; Lc. 16:18) 


31Le'ca rni lu ley: “Titse bene enu 
le'e una'a, rqui'ña nú hualla tucu 
ichi' elu rni nú ule'ella una'alla.” 
32Pero li'á nia luhua nú tunu tucu 
niyu le'e una'a, nula necane nú uri'i 
una'alla eluhuexe cuna stucu niyu, 
che le'ca li'illa uri'illa nú rlu'cu 
una'alla stucu niyu. Nu niyu enu 
xia tucu una'a enu lá acaxeelá ule'e 
niyu', rri'illa dula. 


Uzete' Jesuse nú la qui'ña nú 
quie'elu Diose chenu xi rnilu 
para nú chili arqui' bene 

33’Le'ca nediyala'hua nú uni 
Moisés lubee bene'hua enu udetela: 
“Rqui'ña nú tsa'alu bene lunú unilla 
nú ri'illa chenu rquie'ella Diose nú 
ri'illa.” 34Pero li'á nia luhua nula 
qui'ña nú quie'ehua diose'hua nú 
nihua ista liñibe ri'ya, para nú 
aca achee nú neli nú rnihua xne 
liñibe nzucu Diose, nu ni' lu yuu, 

xne necane elu nzu e'yanu, nu 
ni' eyeche Jerusalén, xne necane 
lachinu, li'inu enu neca arre enu 
mase rnibiya'. 38 Nu ni' la yala 
quie'e bene equie cuenda' lluca 
equie bene, xne leca modo nú 

ri'i bene nú aca nequichi urre 
aca naatsa ni' tucu ichia equiella. 
37 Mejora uni'hua, “aahua” urre 
“ala”, xne ye beela bee bedichia! nú 
nihua nze'tae lu cuenda' beze'lu. 


La guse'e bene nú necha neca cuna 
nú necha neca 
(Lc. 6:29-30) 
38”Le'ca ubene'la'hua bedichia' 

nú rni: “Enu lua i'cululu, le'ca ulua 
i'culu nze'e. Nu enu lua layalu, le'ca 
ulua laya nze'e.” 3%Pero li'á nia 
luhua: Nú la duse'ehua nú necha 
neca cuna nú necha neca, tunu nu! 
enu du' tucue xecalu chube, uzela 
nú du'llae stucu chú xecalu. “9 Tunu 
nu! bene enu rliunuu li'ilu para 
nú axilla lliaca'lu, uzela nú le'ca 
uya'lla chiamarra'lu. 4 Tunu ti rri'i 
juersa li'ilu nú uya'lu stene'lla tucu 
kilometro, uya'e stucu kilometro. 
42Titse bene enu rnacu! tucu elietsa 
lulu, uri'i elietsa lulla, nula aca 
nechiqui'lu chenu xi ri'ñalla lulu. 


Zeca bene bene enu rle lulla 
(Lc. 6:27-28, 32-36) 

43'Le!ca ubene'hua bedichia! nú 
rni: “Uzeca bene enu seca li'ilu 
nu uhuana arqui' bene enu rana 
arqui' litilu.” “Pero li'á nia luhua: 
Uzecahua bene enu rle luhua, nu 
ni'hua nú cha nze'ca lu cuenda! 
bene enu rnacu' nú la cha nze'ca 
lu cuenda'hua, uri'i nze'cahua 
lubee bene enu rana arqui' li'ihua, 

una'cuhua lu Diose lu cuenda' bee 
bene enu riquichi'qui' li'ihua nu 
xitse rrilinu li'ihua. 4SScua acahua 
11i'ñi Diose pa'hua enu nzucu liñibe, 
xne li'inu rrilinu nú rliñi bichia 
para yebee bene enu rri'i nze'ca nu 
cuna lubee bene enu la ri'i nze'ca, 
nu rri'inu nú rlaca quiu para bee 
bene enu rri'i nze'ca nu cuna lubee 
bene enu la ri'i nze'ca. “éXne tunu 
secatsiahua bee bene enu seca 
lilihua, ¿xi ati'hua lu Diose che? 
Xne hasta bee bene enu rri'i cobre 
equie impuesto rri'i scua. Nu 
tunu rnihua Diose lubee sa'tsiahua, 
lecaxi nú neca nze'ca rrilihua, xne 
hasta bene enu la chulu Diose 

rri'i scua. “Aca nze'cahua tucu 

nú nze'ca pa'hua Diose enu nzucu 
liñibe. 


Xa ri'i bee bene elietsa 
lu sa! bee bene 


6 ’Ubi'yahua nu la ri'ihua lunú 
neca nze'ca lubee bene para 
nú lañi'tsia beei lunú xa rri'ihua. 
Xne tunu rrilihua scua, pa'hua 
Diose enu nzucu liñibe leca! xi 
liqui'nu luhua. ?Enze'e chenu rri'ilu 
elietsa lubee bene enu rqui'ña 
elietsa, la ti'chia dichia'lue para nú 
acabiya' bee bene nú xi rri'ilu, xi 
rri'i bee bene enu nequichia' liñibee 
indu cuna labe inziu para nú zucu' 
aya bee bene li'ibeei, pero li'á nia 
luhua nú nucua' neca premio! beei. 
3Enze'e chenu rri'ilu elietsa lubee 
bene enu rqui'ña nú ri'ilu elietsa 
lu, la ti'chia dichia'lu nucua! lubee 
bene, pero ni' lu bene enu máse 
rquiete'lu la nilu nú rri'ilu. *Mase 
neca nze'ca nú li'itsialu nediya'lu 
lunú rri'ilu, nu Pa'lu Diose enu 

rilya lunú li'itsialu rri'ilu, li'inu liá 
liquitnu premio nú rialalu. 


Uzete' Jesuse nú xa nacu' bee bene 
lu Diose 
(Lc. 11:2-4) 
5”"Nu chenu nacu'hua lu Diose, 
la ri'ihua xi rri'i bee bene enu 
nequichia', nú riu' arqui'beella nú 
nzulí beella rnacu! beella lu Diose 
liñi bee indu, nu bee squiñia inziu 
para nú lañi' bee bene lunú rri'i 
beella. Xne li'á nia luhua lunú rri'i 
beella scua nucua' neca premio! 
beella. 8 Pero li'ilu chenu nacu'lu 
lu Diose, uyu'u liñi ni'i, nu utsa'cu 
puerta nu una'cu! lu Diose enu nzu 
cuna li'ilu. Nu litinu enu ri'ya lunú 
lilitsialu rri'ilu, li'inu lia liquitnu 
premio nú rialalu. 
7"Chenu rnacu!lu lu Diose, la 
nilu bee bedichia' nú la zibi' huaxi 
bese, xi rrili bee bene enu la chulu 
Stichia' Diose. Xne seca beella nú 
tunu huaxi bese rni beella tucu 
bedichia' che máse ri'i caso Diose 
nú rni beella. $La ri'ihua tucu 
nú rri'i beella, xne pa'hua Diose 
nediya'la! xi rqui'ñahua ante nú 
nacu'huane lunu. 9Enze'e chenu 
nacu'hua lu Diose uni'hua: 
Pa Diose li'ilu enu nzucu liñibe, 
Chiqui! riala nú lu'curu ula'na 
lunú leelu. 
10 Nu ye'ta nú rnibiya'lu luru. 
Nu aca tucu nú riu' arqui'lu lu 


iliulabe, tucu nú reca liñibe. 


11 Uli'qui' elubacu nú da'curu 
yebichia. 

12 Nu uri'i perdona nú necha 
rri'iru tucu nú le'ca rri'iru 
perdona bee bene enu 
necha rri'i luru. 

13 La zelalu nú ri'iru dula, 
sino que urii elietsa luru para 
nú la ri'i ye beenú necha 
neca ana luru. 
Xne li'ilu rnibiya'lu, nu li'ilu 
rlu'culu poder, 
poder nú leca xunga laxu. 
Amén. 
14?Xne tunu rri'ihua perdona bee 
bene enu rri'i nú necha neca luhua, 
le'ca scua Pa'ahua Diose enu nzucu 
liñibe ri'i perdona li'ihua; pero 
tunu li'ihua la ri'ihua perdona bee 
bene enu rri'i nú necha neca luhua, 
le'ca la ri'i Diose Pa liñibe perdona 
stulahua che. 


Chenu la acu bee bene equie nú 
rlu'cu bene ula'na lu Diose 


16°Chenu la acuhua equie nú 
rlu'cuhua ula'na lu Diose, la ricu' 
nehuanahua luhua tucu nú nehuana 
reca lubee bene enu nequichia!, rri'i 
beei scua para nú lañi' bee bene 
nú la acu beei equie nú rlu'cu beei 
ula'na lu Diose. Pero li'á nia luhua 
nú nucua'tsia necala premio! beei. 
17 Pero litilu, chenu la aculu equie 
nú rlu'culu ula'na lu Diose, udi'ñi 
nu uri'cuche' equielu, '8 para nú la 
ri'i bee bene beya! nú la aculu lunú 
rlu'culu ula'na lu Diose. Tucutsia Pa 
Diose enu nzu cuna li'ilu lititsianu 
riala acabiya'nu lunú rni lilitsialu, 
nu litinu liqui'nu premio nú rialalu. 


Eluxene nú nu' liñibe 
(Lc. 12:33-34) 


19 La la'nahua nú lu'cuhua huaxi 
eluxene'hua lu iliulabe quie", elu 
acu bee belala'e nu nitilue, nu chu'u 
bee huana' cachi' bee. Mejora 
ucua'nahua nú rilihua ana eluxene 

nú nu' liñibe, elu leca bee belala' 
para nú acune, nu le'ca lecaxi 
nitilu ze'e nu la chu'u bee huana' 
ze'e para nú cachi'i. 21Xne lu 
eluxene'hua ze'e nzu arqui'hua. 


Ellie'e cuerpo'ahua 
(Lc. 11:34-36) 


22 Ticulua'ahua neca xi neca 
ellie'e lu cuerpo'ahua, nu tunu rri'i 
bene lunú neca nze'ca, diqui cuerpo! 
bene nu! ellie'e, pero tunu rri'ilu 
lunú necha neca, diqui cuerpo'lu 
neca xi neca nú nzu leta xcabe, 
¡Leta xcabe nú naatsacabelí! 


Diose nu dimi 
(Lc. 16:13) 


24 Ni! tucu moso' leca modo ri'i 
riña' lu chiucu patrón, xne leei lu 
tuculla, nu stuculla zecai, urre ri'i 
nze'cai lu tuculla, nu lu stuculla la 
ri'i nze'cai. Enze'e leca modo nú 
zibi'hua lu Diose nu tsu arqui'hua 
lu dimi. 


Rriucu Diose bee bene'nu 
(Lc. 12:22-31) 


25 Lilá nia luhua: La chenu 
arqui'hua lunú xi acuhua cuna 
nú xi hue'hua para nú huañihua. 
Le'ca la chenu arqui'hua lu cuenda!' 
xucuhua nú utuhua. Máse seca lunú 
nehuañi bene luquela nú racu bene, 
nu cuerpo! bene máse seca luquela 
xucu bene. ?6Bityacuruhua bee iñi 
enu rcuecu' liñibe. La du' beeí nii 
nula ri'i beeí ula'cu, nu la lu'cu 
beeí elu chuche'e, pero Pa'ahua 
Diose enu nzucu liñibe lia rdete'nu 
nú racu beeí. ¿Enzaláquie' li'ihua 
nú másesca'lá secahua luquela bee 
iñi? 27Nu le'ca esquie, ¿xie! lianú 

máse chiqui' nzenu arqui'hua nú 
duñilahua lle'na la? 

28%: Xinu nzenu arqui'hua lunú xi 
utuhua? Ubilyacuruhua xa rru'cu 
bee quie dañi, la ri'i bee riña' nu 
la reche'e xi utune, ?9pero ni! arre 
Salomón luye nú ñia utsuche'lla, né 
tsuche'lla tucu nú ñia nzuche' bee 
quie. 3%Nu tunu suche'e Diose bee 
huañi scua, nú nee nu'e dañi nu 
ye!e chiquine. ¡Enzaláquie' li'ihua 
bee bene enu lle'natsia nzeli arqui' 
li'inu, nú la tsuche'nu li'ihua scua! 
31Enze'e, la chenua' arqui'hua nú 
rnihua: “¿Xi da'cuahua nee? nu ¿xi 
diya'ahua? nu ¿xi utu'ahua?” 32Xne 
bee bene enu la chili arqui' Diose 
nzenu arqui' ye bee nucua!, pero 
litihua rlu'cuhua tucu pa'hua liñibe, 
nu li'inu nediya' nze'canu nú xi 
seca la'cha'hua. $3Pero uzu'cu'hua 
nú rni Diose nu urilihua tucu nú 
niarqui'nu che liqui'nu ye nú seca 
la'cha'hua. 34La chenu arqui'hua lu 
cuenda' bichia ye!e, xne ye ye!e nu! 
xi nzenu arqui' bee bene. Xne cada 
bichia nu' xi chenu arqui' bene. 


La yala nú ze'ta bee bene sa'lla 
(Lc. 6:37-38, 41-42) 
7 "Nu la ze'tahua sa'hua para 
nú lecati ze'ta li'ihua. 2Xne 

tucu nú se'tahua bee bene, le!ca 
scua ze'ta bee bene li'ihua, nu 
tucu nú rrilinuhua bee bene le'ca 
esquie ri'inu bee bene lilihua. ¿La 
ze'tahua beelá bee bene lunú 
lle'natsia rri'i beella, nzalá nú 
uyanu arqui'hua lunú llenelá falta 
nú rlu'cuhua? “Nu tunu llenelá falta 
nú rlu'cuhua, ¿xa modo nihua lu 


stucu bene: “La neca nze'ca lunú 
rri'ilu scua”? SiBene enu nequichia"! 

Rluti uri'i tucu nú necane, che nu' 
modo nilu lu stucu bene la yala nú 
ri'ilu scua. 

La rilihua juersa bee bene enu la 
niarqui' ri'i caso lunú neca cuenda! 
Diose, para nú lecaxi ri'inu beei 
li'ihua. Xne tunu ri'ihua juersa beei, 
neca nucua' xi neca chenu si'qui 
bene tucu nú necachi neca lu nicu. 
Le'ca la ri'ihua juersa bee enu la 
yu! arqui' lunú neca cuenda' Diose. 
Xne tunu rilihua juersa beei, neca 
nucua' xi neca chenu rdu! bene tucu 
nú huaxi seca lu cuchi nu tse tsiaí 
equiee. 


Na'cuhua lu Diose nu ula'nahua 
li'inu 
(Lc. 11:9-13; 6:31) 

TUna'cuhua lu Diose che liqui'nu 
lunu rnacu'hua lunu, ula'nahua 
li'inu nu che llela'hua li'inu, 
uzequiehua lunu che ri'i casonu 
li'ihua. 8Xne bene enu rnacu' nú 
rnacu' lunu yucu nze'ene, nu bene 
enu rla'na Diose llela' nze'e li'inu, 
nu bene enu rnacu' nu sequie lunu, 
ri'i casonu nze'e. 

%¿Xie! nu' ta tucuhua enu 
dete' quiee acu endu' chenu nacu' 
endu'hua pa acu la? 10 ¿Urre xie' 
dete'hua tucu be'la acu endu'hua 
chenu rnacu! endu'hua bela acu 
endu'hua la? 11Li'ihua enu la neca 
bene nze'ca, nu'luhua rdete'hua 
nú neca nze'ca lubee endu'hua, 
ienzaláquie' Patahua Diose liñibe 
nú la liqui'nu nú neca nze'ca lubee 
bene enu rnacu! nucua' lunu! 

12-Urilihua lubee bene tucu nú 
niarqui'hua nú rilibeella luhua. Xne 
scua rnibiya' ley! Diose cuna ye 
beenú uquie'e bee profeta'nu. 

Ru'u puerta nú nuxu' neca 
(Lc. 13:24) 


13Uyu'uhua ru'u puerta nú nuxu' 
neca. Xne ru'u puerta nú llene neca, 
nu inziu nú llene neca, nucua' neca 
nú ruya' li'ibee bene lu inziu nú 
necha neca, nu huaxi bee bene nza 
inziu cua!. Pero puerta nu inziu 
nú ruya! bee bene lu elunehuañi 
me'e nu nuxu'e, nu la huaxi bee 
bene enu nza inziu ze'e. 


Equie cuenda' ndixi nú rayu lu aca 
esquie nu'lu bene xi acae 
(Lc. 6:43-44) 

15”Lelca ubi'yahua li'ihua lubee 
bene enu li'á rnibee nú neca beei 
profeta' Diose, nu rri'i beei nú lle'na 
arqui'beei, pero scuatsia rri'ibeei 
para nú sequienu beei bee bene, 
nu chiqui' necha rri'i beei. 16Pero 
li'ihua ri'ihua beya' nú xa neca bee 
bene cua', lunú rri'i beei rixiule'e 
núti neca beei, xne la ayu cuchiu' 
lube' lubee aca eche, nu la ayu higo 
lubee huañi eche. 1 Enze'e ye bee 
aca nze'ca rayu ndixi nze'ca lu. Nu 
bee aca nu la neca aca nze'ca la ayu 
ndixi nze'ca lu. éLeca modo nú 
ayu ndixi núla neca nze'ca lu aca 
nú neca nze'ca, le'ca esquie la ayu 
ndixi nú neca nze'ca lu aca núla 
neca nze'ca. 19Ye bee aca nú rayu 
ndixi nu la zibi' lu, rrecu'e nu riu'e 
lu quii. ??Scua ri'ihua beya' ti neca 
beella equie nú rri'i beella. 


La chu'u ye bee bene liñibe 
elurnibiya' Diose 
(Lc. 13:25-27) 
21] aca ye bee bene enu rni lua: 
“Detá, Detá”, chu'u liñibe elurnibiya' 

Diose, sino que chu'utsia bee bene 
enu sucu' lunú rni Diose Pa liñibe. 
22Bichia ze'e huaxi bee bene ni 
lua: “Detá, Detá, liliru uniru lunú 
leelu lubee bene, nu equie nú leelu 
uluaru bee benechiqui' arqui' bee 
bene nu equie nú leelu uri'iru 
huaxi bee milagro.” Pero chequie 
cuaquia lubeei: “Leca xunga uyulua 
li'ihua, ulluna'hua lua, li'ihua bee 
bene enu necha uri!i.” 


Ejemplu' chiucu simiendu 
(Lc. 6:47-49; Mr. 1:22) 
24Enze'e, bee bene enu riene' 
stichia!a nu sucu'e, necalla xi neca 
tucu bene enu netsiña rreche! ni'i 
equie quiee. 25Añinzuca nú rlaca 
quiu nu rlaca huaxi inza riu'u tetsu' 
ni'i ze'e nu reca bii, pero lá rila 
ni'i ze'e xne nchiucu' simiendu'e 
equie quiee. ?8 Pero bene enu riene' 
nú rnia nu la zucu' stichia'a, li'illa 
necalla xi neca tucu bene enu 
netundu enu ureche' ni'i lu eyuxi. 
27 Chenu rlaca quiubi, nu rlaca 
huaxi inza riu'u tetsu' ni'i ze'e, che 
uluquie ni'i ze'e. iNu urilalii! 
28Chenu ulaxu nú uni Jesuse scua 

lubee bene ze'e, chiqui' uyanu arqui' 
ye beei xneca uzete'nu li'ibeei, 
29xne sete'nu beei xi sete! tucu 
bene enu chiqui' rlu'cu poder, nu la 
zete'nu xi sete' bee ulaxcuela enu 
reca ley. 


Uriyeca Jesuse tucu bene enu seca 
elichia nú lee lepra 
(Mr. 1:40-45, Lc. 5:12-16) 
Chenu ulaca Jesuse equie tucu 
dañi, huaxi bee bene uyanala 
li'inu. ?Nu che uyabica tucu bene 

enu seca elichia nú lee lepra lunu, 
che utsu lliquii lunu nu uni lunu: 
—Detá, tunu chiu'u arqui'lu, nu' 
beya! riyecalu li'á. 
3Chequie uricu' Jesuse yanu 
equie niyu ze'e nu uninu: 
—Chiu'u arquia uyeca' nee. 
Chenu uni Jesuse scua, hora ze'e 
uyeca!' bene ze'e nu leca! xi nalla. 
4Chequie uni Jesuse lulla: 
—Uzu'cu! diaca nú nia lulu, la 
ixiule'elu lu ni'tucu bee bene nú 
uyeca!la'lu. Uquia lube'tsia li'ilu lu 
ule!ya, nu uya! u'na lu Diose tucu 
nú unibiya' ley! Moisés, para nú 
lañi! bee ule'ya nú uyeca'lu. 


Uriyeca Jesuse moso' capitán Roma 
(Lc. 7:1-10) 

5 Hora nú nzechu'u Jesuse eyeche 
Capernaum, uriña tucu capitán 
Roma lunu nu uzequiella lunu, $nu 
unilla lunu: 

—Detá, mosoa nuxu nia riti nu 
leca! modo tsulii, chiqui' nehuana 
secai nú ritii. 

7Nu uninu lu capitán: 

—Li'á nzeriyecalla. 

8 Chequie uni capitán ze'e lunu: 

—Detá, la yala nú chu'ulu nia. 
Pero uni'tsia tucu bedichia! desde 
ca'a para nú yeca' mosoa, °xne le'ca 
sucua nú rni bee bene enu rnibiya! 
lua, nu le'ca rlu'cua nú rnibiya'a 
lubee sundado. Chenu nia lu tucu 
beei nú cha nze'e elu cha nze'e 
chu nza nze'e che, nu chenu nia lu 
stucui nú ye'ta nze'e lua chu nze'ta 
nze!e che, nu chenu rnibiya!a lu 
mosoa nú xi ri'i nze'e, rri'i nze'ene. 

10 Chenu ubene' Jesuse nú uni 
capitán ze!e scua, chiqui' uyanu 

arqui'nu nu uninu lubee bene enu 
nzenala li'inu: 

—Li'á nia luhua nú ni' luye bee 
eyeche Israel lasca! chechu'a ni! 
tucu bene Israel enu chiqui! nzeli 
arqui' Diose tucu nú nzeli arqui' 
benequie' Diose. 11Li'á nia luhua 
nú huaxi bee bene diqui lu iliulabe, 
yala cua'anu Abraham, cuna 
Isaac cuna Jacob liñibe elurnibiya! 
Diose. 12Pero bee bene Israel enu 
necadichia! nú riala nú chu'u liñibe 
elurnibiya' Diose lilibeei riala chue 
beei eli'ya' elu natsacabe, nu ze'e 
una'beei cuna nú acuxa' laya beei. 

13Chequie uni Jesuse lu capitán 
ze'e: 

—Uquia ni'lu, nu aca tucu nú 
uchili arqui'lu. 

Nu hora ze'e uyeca' moso' capitán 
ze'e. 


Uri'iyeca Jesuse suegra' Pedro 
(Mr. 1:29-31; Lc. 4:38-39) 
14Chenu uya Jesuse ni' Pedro, 

ulañi'nu nú nchiucu' suegra' Pedro 
lu luna seca xle. 15Che una'tsenu 
yalla, nu chu uchiu'u xle nú secalla, 
che uzetella nu udete'lla nú udacu 
beella. 


Uriyeca Jesuse huaxi bee bene enu 
riti 
(Mr. 1:32-34; Lc. 4:40-41) 

16 Chenu uyu'u rula!, uriñayu 
bee bene huaxi bee bene enu 
nu' benechiqui' arqui' lu Jesuse, 
nu cuna tucu bedichia! uluanu 
benechiqui' arqui'beella, nu 
le'ca uriyecanu ye bee bene enu 
riti. 17 Scua unga para nú uyalu 
tucu nú uni profeta Isaías chenu 
unilla: “Lilinu uyucunu elichia 

nú se'calahua nu unguya'nu nú 
nehuana se'calahua.” 


Bee bene enu niarqui' nú chequiee 
Jesuse 
(Lc. 9:57-62) 

18 Chenu ulañi' Jesuse nú huaxi 
bee bene rriña lunu, che unibiya'nu 
lubee bene'nu nú detenunu beella 
stucu chu ru'u inzatu' ze'e. 19 Nu 
che uyabica tucu ulaxcuela enu 
reca ley! Moises lunu, nu unilla 
lunu: 

—Maestro, niarquia nú nzelanala 
litilu catse elu nzalu. 

20 Che uni Jesuse lulla: 

—Bee betsa rlu'cu beeí iliu'u nú 
neca ni'i beeí, nu bee iñi rlu'cu beeí 
exlia'tse! beeí. Pero li'á Bene enu 
uxe'la Diose ni' elu quienchiña'a 
equiea la lucua. 

21Nu stucu bene'nu enu nzenala 
li'inu uni lunu: 

—Detá, uzela nú bi'ya paa hasta 
nú atinu. 

22Pero uni Jesuse lu bene ze'e: 

—Utequie li'á, nu uzela nú bee 
bene enu la niarqui' ye'tanala li'á, 
cachi' bee nze'e pa'lu chenu atilla. 


Uzucu' bii cuna inzatu' nú uni Jesuse 
(Mr. 4:35-41; Lc. 8:22-25) 

23Chequie uyu'u Jesuse liñi barco 
cuna bee bene'nu, ?4nu diquila nú 
rdete beella lu inzatu' ze'e, uquixie 
unga tucu bii juerte nu uyu'u inza 
liñi barco. Pero ra'tse Jesuse nuxu 
lifti barco ze'e. Che uya cua'ñi 
bee bene'nu li'inu nu uni beella 
lunu: 

— ¡Detá, utsila'a lialahua! ¡Xne nze 
chatse'la!ahua lu inza! 

26Che ucuaquinu lubeella: 

—¿Xiquie nú chiqui' xiquihua? 
iXinu lle'natsia nzeli arqui'hua li'á! 

Chequie uzetenu nu unibiya'nu 
nú acaxe bii cuna inzatu' nu hora 
ze'e ungaxeli ye bee nucua' 27Nu 
chiqui' uyanu arqui' bee bene'nu nú 
unibeella lu sa! beella: 

—d¿Ti neca benequie'?, nú hasta bii 
cuna inzatu' sucu' nú rni nucua!. 


Uhua Jesuse bee benechiqui' arqui' 
tucu bene Gadara 
(Mr. 5:1-20; Lc. 8:26-39) 

28 Chenu uriña Jesuse stucu 
chu inzatu' lu iliu' bee bene 
Gadara, che chiucu bee niyu enu 
seca ichia' benechiqui' uchiu'u 
beei liñi pandiuñi nu uriña beei 
lunu. Nu rucu beei chiqui' nelachi 
beei, nu hasta nú lecati dete inziu 
elu nucua'a beei. ?9Nu juerte 
urixialibeei nú unibeei: 

—¿Xinu ri'chialu litiru Jesuse 
Lli'ñi Diose? ¿Xie! uriñalu ca'a para 
nú ri'ilu nú zecaru castiya'ru chenu 
lasca! riña tiembu nú acane scua la? 

30 Axu enza ze'e nucua!a huaxi 
bee cuchi racu, 9 chequie uziquie 
bee benechiqui' ze'e lu Jesuse nú 
unibeei lunu: 

—Tunu hualu li'iru arqui' bee 
benequie', ala! zelalu nú chu'uru 
arqui' bee cuchi cua!. 

32Che uni Jesuse lubeei: 

—Uyu'uhua che. 

Chequie uchiu'u bee benechiqui' 
arqui' bee bene ze'e nu uyu'u 
beei arqui' bee cuchi ze'e. Che ye 
bee cuchi ze'e uyecaxu'u beeí nu 
utsundiqui beeí ru'u be'e hasta lu 
inzatu', nu ze'e unguti beeí. 

33 Nu bee bene enu rriucu bee 
cuchi ze'e, nzexu'u beei, nu chenu 

uriña beei eyeche ze'e udixiule'e 
beei lubee bene ye nú unga ze'e, 
cuna lunú ulle'ca bee bene enu 
uyu'u benechiqui' arqui'. 34Chequie 
uchiu'u ye bee bene eyeche ze'e uya 
elu nzu Jesuse, nu chenu ulañi' beei 
li'inu, uziquie beei lunu nú chiu'unu 
lu iliu ze'e. 


Uriyeca Jesuse tucu bene enu neati 

cuerpo' 

(Mr. 2:1-12; Lc. 5:17-26) 
Chequie uyu'u Jesuse liñi 
barco nu udetenu stucu chu 

inzatu' nu uriñanu elu neca lachinu. 
2Ze'e uriñayu bee bene tucu bene 
enu neati cuerpo' nchiucu' lu 
camiya lunu. Chenu ulañi' Jesuse 
nú nzeli arqui'beei li'inu, che uninu 
lu bene enu riti ze'e: 

—Du' ana arqui'lu endua. Uri'ila 
perdona stulalu. 

3Che chiucu chuna bee ulaxcuela 
enu reca ley! Moisés uri'i elliebacu!: 
“Benequie' necha rni lu cuenda! 
Diose.” “Nu lunú nediya'la' Jesuse 
xi rrili beella elliebacu!, uninu 
lubeella: 

—¿Xinu necha rri'ihua elliebacu'? 
5¿Ta nú mase neriña' nú aca, nú 
nia: “Urilá perdona stulalu”, urre 
nú nia: “Uzetee nu utse'”? 8 Pero 
nee lubea luhua nú li'á Bene enu 
uxe'la Diose rlu'cua nú rnibiya'a lu 
iliulabe para nú ri'á perdona stula 
bee bene. 

Chequie uninu lu bene enu riti 
ze'e: 

—Uzetee una'tse camiya'lu nu 
uquia'a ni'lu nee. 

7Che chu uzete bene ze'e nu 
nzialla enza ni'lla. 8Chenu ulañi' 
bee bene ze'e nucua' chiqui' 

ulliqui beei, nu uquixie unibeei 
bedichia' nze'ca lu Diose, equie nú 
udete'nu poder nú rlu'cunu lubee 
bene. 


Ubixia Jesuse Mateo 
(Mr. 2:13-17; Lc. 5:27-32) 

Chenu uchiu'u Jesuse ze'e nu 
nzanu, che ulañi'nu tucu bene 
enu lee Mateo, nzuculla elu rri'illa 
cubre impuesto, nu uni Jesuse 
lulla: 

—Utequie li'á. 

Che chu utsuli Mateo nu chu 
nzequiella li'inu. 

10 Chenu nzucu Jesuse lu mexa 
racu eta ni' Mateo, cuna beelá bee 
bene enu rri'i cubre impuesto nu 
cuna beelá bee bene enu la nehuañi 
tucu nú rnibiya' ley nú sucu' bee 
bene Israel, ye beella nucua'anu 
beella Jesuse lu mexa cuna bee 
bene'nu. 11Pero chenu ulañi' bee 
fariseo nucua', unidichia' beei lubee 
bene'nu: 

—¿Xinu racunuu maestro'hua 
bee bene enu rri'i cubre impuesto 
nu cuna bee bene enu rlu'cu 
dula? 

12 Chenu ubene' Jesuse nú unibeei 
scua, uninu lubeei: 

—Bee bene enu la aca riti, la 
qui'ña bee nze'e doctor. Sino 
que bee bene enu riti bee nze!e 
rqui'ña doctor. 13Uquiahua nu 
ze'tehua xi rni lu ichi' Stichia' 
Diose elu rni: “Niarquia nú hua'a 
arqui'hua bee bene, luguare nú 
rliqui'hua nafi u'na lua.” Xne 
lá yelaa lubee bene enu la lu'cu 
dula sino que uriña lubee bene 
enu rlu'cu dula para nú che'e 
arqui'beei lu stula beei. 

Unedichia' bee bene lu Jesuse equie 
nu la acu bene lunú rlu'cu bene 
ula'na lu Diose 
(Mr. 2:18-22; Lc. 5:33-39) 
14Chequie uriña bee bene' Juan 
Bautista lu Jesuse nu unidichia!' 

beella lunu: 

—¿Xiquie nú li'iru cuna bee 
fariseo, la da'curu huaxi bese equie 
nú rlu'curu ula'na lu Diose, nu bee 
bene!lu la ri'i scua? 

15Che ucuaqui Jesuse lubeei: 

—Elu xia tucu bene, ¿xie! nu! 
modo nú nehuana tsu arqui' bee 
bene enu nezene! ze'e chenu nzu 
bene enu xia ze'e cuna li'ibeella la? 
Pero riña bichia chenu leca' bene 
enu xia ze'e. Chee si dete! bee bene! 
bene enu xia bichia nu la acu beella. 

16Lecati quiela' tepedaso laquie 
cuqui lu tucu laquie uxu, xne riu'be 
laquie cuqui, nu ri'i nucua' nú tsa 
laquie uxu. Le'ca la chu'u biñu 
cuqui liñi iti uxu, xne tsaa iti uxu, 
nu che nitilu biñu cuna iti. Enze'e 
rqui'ña nú chu'u biñu cuqui liñi iti 
cuqui para nú la nitilu ni'tucue. 


Uriyeca Jesuse endu' Jairo cuna 
una!a enu uti'ya ru'u xucunu 
(Mr. 5:21-43; Lc. 8:40-56) 

18 Chenu rnisca! Jesuse scua, 
uriña tucu bene enu rnibiya' liñi 
indu' bee bene Israel lunu, nu 
utsulliquilla lunu nu unilla lunu: 

—Penatsia unguti endua, pero 
tunu ye'talu nu ricu'lu yalu 
equienchu huañi zecanchu che. 

19Chequie nzenu Jesuse li'illa, 
cuna bee bene'nu. ?? Chequie tucu 
una'a enu riti, nu ungala chi'chiucu 
lana nú rlaca rene, uyabica di'chi 

Jesuse nu uti'nchu yanchu ru'u 
xucunu, ?1xne uri'inchu elliebacut: 
“Tunu ti'tsia yaa ru'u xucunu, yecaa 
che.” 22Pero ubelleta Jesuse, nu 
ubi'yanu lu una'a ze'e nu uninu 

lunchu: 

—Du' ana arqui'lu endua 
uyeca'la'lu xne uchili arqui'lu li'á. 
Nu hora ze'e uyeca'litnchu. 

23Chenu uriña Jesuse ni' bene enu 
rnibiya' liñi indu' bee bene Israel 
ulañi'nu nú nucua'ala bee musica 
ze'e para nú nzeachi' endu'lla, nu 
chiqui' runa'nuu bee bene li'inchu, 
24chequie uni Jesuse lubee bene 
ze'e: 

—Uchiu'uhua ca'a xne lá ati endu' 
una'a quie', ra'tse tsianchu. 

Chequie ulli'chinuu bee bene 
ze'e li'inu, pero unibiya'nu nú 
chiu'u bee bene ze'e ele'ya', nu 
chu uyu'unu liñi ni'i nu una'tsenu 
yanchu, nuchu uzeteenchu. ?ëNu ye 
bee luhuare enza ze'e uri'chialetse 
bedichia! lunú uri'inu. 


Uriyeca Jesuse chiucu 
bene enu niquie'lu 


27 Chenu uchiu'u Jesuse ze'e, 
chiucu bene enu labi'ya nzenala 
li'inu, nu urixialibeei nú rnibeei: 

—iJesuse, lliana! David uhua'a 
arqui' li'iru! 

28 Chenu uyu'u Jesuse liñi ni'i, nu 
uyabica rucu bee bene ze'e lunu, nu 
unidichia'nu lubeei nú uninu: 

—¿Nzelí arqui'hua nú acaa riyecaa 
i'culuhua la? 

Che ucuaqui beei lunu: 

—Aahua', nzeli arqui'ru detá. 

29 Nu chu, uti' Jesuse yanu ¡'culu 
beei nu uninu lubeei: 

—Aca Tucu nú nzeli arqui'hua. 

30 Che uye'e i'culu beei. Nu uninu 
lubeei: 
—La ixiule'etsiahua nucua! lu ni! 
tucu bene. 
31Pero uchiu'utsia beei lunu, chu 
udixiule'e beei lubee bene diqui lu 
iliu ze'e nú uriyeca Jesuse beei. 


Uriyeca Jesuse tucu bene enu la nilí 


32 Chenu nziatsia bee bene enu 
uriyeca Jesuse i'culu, che uriñayu 
bee bene tucu bene enu la ni nchiñi 
benechiqui' arqui' lunu. 33Nu chenu 
uhua Jesuse benechiqui' arqui' 
bene enu la ni ze'e, che uquixiei 
uni. Che chiqui' nzenu arqui' bee 
bene ze'e nú unibeei: 

—iLeca xunga ulañi'ahua sa! 
milagro quie' leta bee bene Israel! 

34Pero uni bee fariseo: 

—Benequie' rlua benechiqui' arqui' 
bee bene cuna poder beze'lu enu 
rnibiya' lubee benechiqui'. 


Uhua'a arqui' Jesuse bee bene 


35Uya Jesuse lu ye bee eyeche 

llene cuna lu ye bee eyeche lla'na, 
nu cada tucua lubee eyeche cua! 
uyu'unu liñi bee indu uzete'nu 
bedichia! nze'ca' Diose lubee bene, 
nu uninu lubeella nú xa neca 
elurnibiya' Diose, nu uriyecanu elu 
rcu cuerpo! bee bene, nu cuna bee 
bene enu seca yelu clasia! elichia. 
36 Chenu ulañi' Jesuse bee bene añi 
cua! uhua'a arqui'nu li'ibeella, xne 
nehuana nzu arqui'beella, nu lixiu 
nzu arqui'beella, nu nucua'a beella 
xi nucua'a bee sanchi enu leca' ti 
ri'i ucu. 3” Chequie uninu lubee 
bene'nu: 

—Li'á nia nú nu' huaxi bee bene 
enu niarqui' yene! bedichia! nze!ca! 

Diose, pero leca huaxi bee bene 
enu ixiule'e lubee bene. 38Enze'e 
una'cuhua lu Diose para nú xe'lanu 
huaxi bee bene enu ixiule!e 
stichia'nu lubee bene. 


Ucañi Jesuse chi'chiucu bee bene'nu 
(Mr. 3:13-19; Lc. 6:12-16) 

1 Chequie ubixia Jesuse 
chi'chiucu bee bene'nu, nu 

udete'nu poder lubeella para nú 

hua beella bee benechiqui' arqui' 

bee bene nu riyeca beella bee bene 

enu rcuu catse cuerpo!, cuna ye 

clasia! elichia nú seca beei. 

2Bee benequie' neca lu chi'chiucu 
apóstol! Jesuse: 


Rluti, 
Simón enu le'ca lee Pedro, 
nu bichilla Andrés; 
nu Jacobo cuna Juan, rucu 
benequie' neca Iliana! 
Zebedeo. 
3 Nu le'ca ucañinu Felipe, 
Bartolomé, 
Tomás cuna 
Mateo enu uri'i cubre bee 
impuesto; 
Jacobo lliana' bene enu lee Alfeo; 
nu Lebeo enu le'ca lee Tadeo. 
4 Nu cuna Simón enu ullutse leta 
tucu partido nú lee cananista; 
nu Judas Iscariote enu udete' 
cuenda Jesuse lubee bene nú 
ungutinu. 


Uxe'la Jesuse bee apóstol'nu 
chetixiule'e beella stichia'nu 
(Mr. 6:7-13; Lc. 9:1-6) 
5 Ante nú xe'la Jesuse chi'chiucu 
bee apóstol'nu lubee bene uninu 
lubeella: 

—La chuehua elu nucua'a bee 
bene enu la neca bee bene Israel 
ni' lubee eyeche lu iliu Samaria; 
Ssino que uquiahua lubee bene 
Israel enu la chenala inziu' Diose. 
7Uquiatixiule'ehua lubeella nú 
nze'ta riñala bichia nú nibiya' 
Diose. $Riyecahua bee bene enu 
riti, nu rilihua nú huañi zeca bee 
bene enu unguti, riyecahua bee 
bene enu seca elichia nú lee lepra, 
huahua bee benechiqui' arqui' bee 
bene. Tucu nú lia uliquia poder cua! 
luhua, le'ca chenu riyecahua bee 
bene la ri'ihua cobre. 

%La uya'hua cobre ni! oro ni! 
plata. 1Uya'hua biti, nu la uya'hua 
xucuhua nú che'ehua, nu la uya'hua 
steinza lucuhua, nula uya'hua 
xcahua, xne bee bene enu rri'i riña! 
riala nú ati'lla nú aculla. 

11°Chenu riñahua tucu eyeche 
llene urre tucu eyeche lla'na, ze'e 
cua'nahua ni'i tucu bene nze'ca 
ya'nahua nu uya'nahua ze'e hasta nú 
chiu'uhua eyeche ze'e. 12 Nu chenu 
chu'uhua lini ni'i bene ze'e, uni'hua 
Diose lubee bene enu nucua!a ze'e. 
13Tunu bee bene liñi ni'i ze'e riala nú 
nzuxe arqui'beella, ria'na nú nzuxe 
cua! arqui'beella, pero tunu lacane 
para lilibeella, benchila'e cuna li'ihua 
che. 14Nu tunu la yucu arqui' bee 
bene li'ihua tucu eyeche urre tucu 
ni'i, uchiu'uhua eyeche ze'e urre ni'i 
ze'e, nu ri'quihua yuube'cha' nú nu' 
cuchiu'hua, xi neca tucu seña nulá 
zela beella ayene' beella bedichia' nú 
unihua. 15Xne li'á nia luhua nu chenu 
hualu Diose lu cuenda' yebee bene, 
masesca'la zeca bee bene eyeche 
cua! castiya luquela bee bene eyeche 
Sodoma cuna Gomorra. 

Nze'ta nú nehuana zeca 
bee bene! Diose 


16Le'ca uni Jesuse lubee bene'nu: 

—iBi'yacuruhua! Li'á xe'la li'ihua 
lubee bene xi neca chenu nza bee 
sanchi leta bee bichiuu. Enze'e aca 
netsiñahua xi netsiña bee be'la nu 
aca lle'na arqui'hua xi neca bee 
paloma. 1 Ubi'yahua li'ihua xne 
dete' cuenda bee bene li'ihua lubee 
usticia nu zete'che' beei li'ihua 
liñi bee indu. 18Nu hasta uya' beei 
lilihua lubee gobernador nu lubee 
arre equie nú nzeli arqui'hua li'á, 
pero scua nu' modo ixiule'ehua 
stichia!a lubeei, nu lubee bene enu 
la neca bee bene Israel. 19Nu chenu 
dete! cuenda bee bene li'ihua lubee 
usticia, la chenu arqui'hua xi nihua 
urre xa nihua lubeella; xne hora nú 
nihua Diose liqui' bee bedichia' nú 
riala nihua. Xne laca litihua enu 
ni. Espíritu Santo! Diose Pa liñibe 
neca enu liqui' bedichia! nú nihua. 

21”Enta bichia nú dete! cuenda bee 
bene bee bichilla nú ati bee nze'e, 
nu le'ca dete! cuenda bee paa bee 
endu'lla para nú ati beei. Nu le'ca 
enta bichia nú ri'i condra bee endu' 
bee uzana' beei nu hasta nú dete! 
cuenda beei li'ibeella nú ati beella. 
22Nu chana arqui' ye bee bene 
litihua equie nú necahua bee benea. 
Pero bee bene enu tsuta! arqui' lunú 
nzeli arqui' li'á diqui tiembu nú 
nehuañilla, tsila'a Diose bee nze!e. 
23 Chenu ri'i bee bene nú nehuana 
zecahua lu tucu eyeche equie nú 
necahua bee benea, uquiahua stucu 
eyeche, xne li'á nia luhua nu lasca! 
laxu chuehua lu yebee eyeche Israel 


chenu riña li'á Bene enu uxe'la Diose. 

24”N' tucu bene enu sete! la neca 
equielálla lu bene enu sete! litilla, nu 
le'ca ni! tucu moso' la neca equielá 
lu patron'i. 5Bene enu sete! rqui'ña 
nú aca conformella nú recalla tucu 
nú reca ulaxcuela'lla, nu tucu moso' 
rqui'ña nú aca conformei nú necai tucu 
nú neca patron'i. Nu li'á enu rnibiya'a 
luhua rni bee bene nú necaa beze'lu, 
¿enzaláquie' litihua nú necahua bee 
benea ti ni bee bene nú necahua? 


Ti rqui'ña nú lliqui bee bene 
(Lc. 12:2-9) 

26 Enze'e la lliquihua bee bene. Xne 
ni' tucu beenú a'chi' neca la ya'nane 
scuatsia sin nú acabiyae, riña bichia nu 
acache bee nucua!, le'ca ni! tucu beenú 
a!chi neca rri'i bee bene la ya'nane 
scuatsia, riña bichia nú acabiya yebee 
nucua!. 2"Lunú a'chi'tsia rnia luhua, 
uni'huane lu yebee bene nu lunú rnia 
alchi diacahua. Juerte uni'huane. 

281 a lliquihua bee bene enu niarqui' 
uti litihua. Pero leca modo utilla 
espíritu'hua. Mejora ulliquihua Diose, 
xne li'inu rlu'cunu poder nú nitilunu 
espíritu'hua cuna cuerpo'hua ebila. 
29'¿La huaxi seca bee iñi? Pero ni! 
tucu beeí la zana! beeí lu yuu tunu 
la zela Palahua enu nzucu liñibe nú 
acane scua. Nu lilihua hasta yebee 
ichia equiehua nebacu' Diose. 31 Enze'e 
la lliquihua. Xne mase secahua luquela 
nú seca huaxi bee iñi. 


Bee bene enu la tsacu' arqui' nu neca 
bene' Jesuse 
(Lc. 12:8-9) 
32”Titse bee bene enu ni nú neca 
benea lu beelá bee bene, le'ca 
esquie li'á nia nú neca beella bee 
benea ante lu Diose Pa liñibe. 

33 Pero bee bene enu ni nú laca 
bee benea lu beelá bee bene, le'ca 
esquie li'á nia nú laca beella bee 
benea ante lu Diose Pa liñibe. 


Rle'esa' bee bene equie cuenda' 
Jesucristo 
(Lc. 12:51-53; 14:26-27) 

34La ri'ihua elliebacu' nú tia 
uriña lu iliulabe para nú ri'á nú 
aca tucunecatse bee bene lu sa'beei, 
sino equie nú chili arqui' bee bene 
li'á liunu sa'beei. 35Bee pa liunu 
cuna bee endu'lla, nu bee naa liunu 
cuna bee xinchiu'cu nu bee llixi 
liunu suegra!. 3$Nu bee bene liñi 
tucu ni'i le'catsia li'ibeella chana 
arqui' sa' beella. 

37?Bene enu seca pa! nu na! 
masesca'lá luquela li'á, leca modo 
aca nze!e benea, le'ca esquie enu 
mase seca endu! urre xinchiu'cu 
luquela li'á, le'ca leca modo aca 
nze'e benea. 38 Bee bene enu 
niarqui' ye'ta quie li'á pero la 
niarqui' nú nehuana zeca equie 
cuenda! li'á, leca modo aca bee 
nze'e bee benea. 39Bene enu maselá 
seca elunehuañi nú rlu'culla lu 
iliulabe quie! enta bichia nú laxu 
nucua!; pero bene enu ati equie 
cuenda! li'á, lu'culla elunehuañi lu 
Diose. 


Nut! xi ati' bee bene' Diose 
(Mr. 9:41) 


40”Bee bene enu ri'i caso lilihua, 
rri'i caso bee nze'e li'á; nu bee 
bene enu rri'i caso li'á le'ca rri'i 
caso bee nze'e Pa liñibe enu uxe'la 
li'á. Le'ca bee bene enu rri!i caso 
tucu profeta equie nú neca profeta 
quie! enu uxe'la Diose, le'ca ati'lla 

premio nú ati' profeta lu Diose. 

Nu bene enu ri'i caso tucu bene 
enu rri'i nze'ca, le'ca iguale ati'lla 
premio nú ati' bene enu rri'i nze'ca 
lu Diose. Nu titse bee bene enu 
liqui' masia tucu basu inza luhua 
lunú necahua bee benea, li'á nia 
luhua nú dete' Diose premio lubee 
bene ze'e. 


Uxe'la Juan Bautista bee bene'lla lu 
Jesuse 
(Lc. 7:18-35) 


1 Chenu ulaxu nú unibiya! 
Jesuse lu chi'chiucu bee 

bene'nu nú xi che ri'i beella, che 
uchiu'unu nze zete'nu nu nze 
tixiule'enu Stichia! Diose lubee 
bene lubee eyeche nú nchiucu! lu 
iliu ze'e. 

2Nu chenu nchiñi Juan Bautista 
ni'cu' ubene'lla luye nú rri'i Jesuse. 
Che uxe'lalla chiucu chuna bee 
bene'lla, ¿para nú che nedichia' 
beella lu Jesuse: 

—<¿Li'ilu necalu Cristo enu nzu nú 
nze'ta la, urre lluaquieeru stucu 
enu enta la? 

4Che ucuaqui Jesuse lubeella: 

—Uquia tixiule'ehua lu Juan 
Bautista lunú rlañi'hua nu lunú 
riene'hua. *Udixiule'ehua lulla nú 
rlañi'la' bee bene enu nequie'lu nu 
bee bene enu necuxu see la bee 
nze!e, nu le'ca uyeca'la! bee bene 
enu seca elichia nú lee lepra, nu 
bee bene enu nenguata'! riene!la', 
nu bee bene enu unguti uhuañi 
zeca bee nze'e, nu bee bene enu 
seca elitsi riene'la! bedichia! nze'ca! 
Diose nú tsila'a li'ibeei. $Ñia neca 
lu cuenda' bee bene enu la chiecu! 
arqui' nú nzeli arqui! li'á. 

7 Chenu nziue bee bene' Juan enu 
uya lu Jesuse, che uquixie Jesuse 
nú uninu lubee bene ze'e equie 
cuenda' Juan, nu uninu lubeella: 

— Ti uya bi'yahua lu yuu achi elu 
la nucua'a bee bene? ¿Ti secahua 
nú neca bene enu uya bi'yahua, 
tucu etaa nú rcuñi bii la? ŝUrre ¿xa 
naa bene enu uya bi'yahua? æXie' 
uya bi'yahua tucu bene enu nutu 
laquie fiñu la? Li'ihua nediya'hua 
nú bee bene enu rutu laquie fiñu 
liñi palacio nucua'a beella. *¿Ti uya 
bityahua che? ¿Uya bi'yahua tucu 
profeta la? Neli nú scua necane, 
pero masesca'lá neca equiella 
luquela tucu profeta. 1FEquie 
cuenda' Juan quie' rni lu ichi' 
Stichia' Diose elu rni: 

Xe'laa tucu benea cha rluti lulu, 
para nú reche'lla inziu'lu. 
11Li'á nia luhua nu luye bee bene 
enu nucua!a lu iliulabe lá chu'u 
ni' tucu bee bene enu masesca'lá 
neca equie tucu nú neca equie Juan 
Bautista. Pero bene enu menola 
neca equie liñibe elurnibiya! Diose 
nze'e mase neca equie luquela Juan. 

12 "Desde bichia nú ube'ta Juan 
Bautista nu hasta nee, huaxi bee 
benechiqui' rcua'na xa modo chu'u 
elurnibiya' Diose. Nu bee bene enu 
neli rcua'na nú chu'u elu rnibiya'nu, 
li'ibeella neca beella enu chu'u ze'e. 
Ley nú udete' Diose lu Moisés 
cuna yebee profeta udixiule!e 
beella nú xi nze'ta aca, hasta bichia 
nu uriña Juan, nu tunu li'ihua 
chili arqui'hua nú nia luhua, nú 
Juan neca profeta Elías enu uni 
bee profeta nú riña. 15Titse bee 
bene enu niarqui' nú yene' nú rnia, 
quie'e diaca nze!e. 

16: Xa nia luhua nú xa neca bee 
bene enu nehuañi lu iliulabe quie' 
nee? Li!á nia luhua nú neca beei 
xi neca bee endu' enu rcua!a ru'u 
i'ya rita nu rixiali beei lusa' beei, 
nú rnibeei: 7 “Ungularu chí para 
nú ye'ehua nu né ye'ehua, nu le'ca 
ungularu canción nú nehuana se, 
nu né una'hua.” 18Scua necahua 
xne uriña Juan Bautista nú lá aculla 
nu le'ca la hue'lla viñu nu rnihua 
nú nchiñi benechiqui' arqui'lla. 
19Neequie uriña li'á Bene enu uxe'la 
Diose, nú racua nu rue'a biñu, nu 
rnihua nú racuxeta!a nu riu' arquia 
rue'a viñu nu rquietea bee bene 
enu rlu'cu dula nu cuna bee bene 
enu rri'i cubre impuesto para 
Roma. Pero yebee bene rri'i beya!, 
li'ibeella nediya' beella nú neca 
nze'ca lunú rri'i Diose. 


Bee eyeche nú la niarqui' zucu' 
Stichia' Diose 
(Lc. 10:13-15) 

20 Chequie uquixie Jesuse nú 
uqui!ya'nu bee bene bee eyeche 
elu mase uri'inu bee milagro, xne 
né tsana! arqui'beei stula beei. Nu 
uninu lubeei: 

21__¡Cue'hua bee bene Corazín! 
¡Cue'hua bee bene Betsaida! Xne tunu 
eyeche Tiro cuna eyeche Sidón a aca 
bee milagro nú unga lachihua, xi 
tiembula a tsana! arqui' bee bene ze'e 
stula beei, nu le'ca a utu beei laquie 
natsa nu a tiqui beei tii equie beei, xi 
neca tucu seña nú lube' nú nehuana 
nzu arqui'beei. 22Pero li'á nia luhua 
nú bichia chenu laxu iliulabe, maselá 
juerte castiya zecahua luquela nú 
zeca bee bene eyeche Tiro cuna 
eyeche Sidón. Nu li'ihua bee bene 


San Mateo 11, 12 


eyeche Capernaum, ¿la za! arqui'hua 
nú riala chu'uhua liñibe? ¡Xne lilihua 
riala chu'uhua hasta elu mase aquié 
rqui' ebila! Xne tunu eyeche Sodoma 
a aca bee milagro nú unga lachihua, 
che pianu hasta bee bichia quie' 
nchiucu'sca' bee eyeche cua! che. 
24Pero li'á nia luhua nú bichia chenu 
laxu iliulabe mase juerte castiya nú 
zecahua luquela castiya nú zeca bee 
bene eyeche Sodoma. 


Tucutsia Jesuse nediya' ti neca Pa liñibe 
(Lc. 10:21-22) 


25Bee bichia ze'e uni Jesuse: “Pa 
liñibe li'ilu enu rnibiya' liñibe cuna 
lu iliulabe, zucu ayaa li'ilu xne 
ulube'lu lubee bene enu lecaxi reca, 
nu ucachi'lu lubee bene enu reca nu 
rri'i beya!. 2Scua necane Pa liñibe, 
xne scua niarqui'lu nú acane. 

27"Uliqui' Pa Diose nú nibiya'a 
luye beenú nu!. Lecati nediya! ti 
neca Jesucristo 1li'ñi Diose, Diose 
tsia nediya! nucua!, letca tucutsia 
Jesucristo cuna bee bene enu nzeli 
arqui' litinu nu'lu Diose. 6 Yehua bee 
bene enu nellaca nzenala lunú neca 
bee custumbre, nu yehua bee bene enu 
nellaca lu stula, utehua cuna li'á nu 
li'á ri'á nú tsulachihua. ?2Uzu'cu'hua 
stichia'a, nu ze'tehua nú acahua bene 
nze'ca enu lletna nzu arqui' tucu nú 
necaa. Che ri'á nú huañi nze'cahua. 
30Xne laca neriña! nú zucu'hua 
stichia'a nu le'ca laca neriña' nú 
ri'ihua lunú niarquia. 


Ucha'ñi bee bene' Jesuse trigo bichia 
nú sulachi bee bene Israel 
(Mr. 2:23-28; Lc. 6:1-5) 
1 2 Tucu bichia nú sulachi 
bee bene Israel, udetenu 

Jesuse bee bene'nu lu yuu elu nu' 
trigo, nu chequie uquixie nú ulia'na'! 
beella nu unguxi beella tuu lu 

trigo nu uzu'cu beellae nu udacu 
beellae. ?Chenu ulañi! bee fariseo 
nú ucha'ñi bee bene'nu trigo, uni 
beella lu Jesuse: 

—Bi'yacuru, bee bene'lu rri'i lunú 
la yala ri'i beei bichia nú sulachi 
bee bene. 

3Nu ucuaqui Jesuse lubeella: 

—¿Xie! lasca' ulahua lu ichi! 
Stichia! Diose elu rni nú xa uri'i 
David cuna bee bene enu nulla 
tucu bese chenu ulia'na' beella la? 
4Uyu'u David liñi indu! Diose nu 
udete! uletya pá nú necale!ya yalla 
nu udacullae nu le'ca udete'lla pá 
cua! udacu bee bene enu nuulla 
añinzuca nú bee ule'yatsia nu! modo 
nú acu bee pá cua!. 5¿Urre xie' lasca! 
ulahua lu ley nú udete' Diose lu 
Moisés elu rni nú laca dula lunú rri'i 
bee ule!ya liñi indu añinzuca núla 
tsulachi beella bichia nú sulachi 
bee bene la? f Nu li'á enu nzu cuna 
lilihua, nia luhua nú masela neca 
equiea luquela indu. "Tunu li'ihua 
rrilihua beya! xi rni lu ichi' Stichia! 
Diose elu rni: “Niarquia nú hua!a 
arqui'hua bee bene luhuare nú 
liqui'hua u'na bee nañi lua.” Tunu 
rrilihua beya! xi rni bee bedichia! 
cua! che lecalí xi talquiyahua bee 
bene enu la lu'cu ni' tucu equiya. 

8 Nu li'á Bene enu uxe'la Diose le'ca 
rlu'cua nú rnibiya'a lu bichia nú 
sulachi bee bene. 


Bene enu ubichicu' ya 
(Mr. 3:1-6; Lc. 6:6-11) 
9 Chenu ulaxu nú udete Jesuse 
ze'e uyu'unu liñi indu nú nzucu 

enza ze'e. 1Nu liñi indu ze'e nzucu 
tucu niyu enu ubichicu! techu ya, 
nu lunú rcua'na bee fariseo nuxi 
ta'quiya beei li'inu che unedichia!' 
beei lunu: 

—¿Xie' nu' modo nú riyecalu tucu 
bene enu riti bichia nú sulachi bee 
bene la? 

11 Chequie uni Jesuse lubeei: 

—Tunu tatucuhua rlu'cu tucu 
sanchi nu yecataí liñi tucu i'chiu 
bichia nú sulachi bee bene, ¿xie! la 
chehuahuaí bichia cua! la? 12 Nu 
imasela huaxi seca tucu bene 
luquela tucu sanchi! Enze'e nu! 
modo nú ri'i bee bene nú neca 
nze'ca bee bichia nú sulachi bee 
bene. 

13 Che uninu lu niyu enu ubichicu' 
ya ze'e: 

—UÍlí yalu. 

Che ulí niyu ze'e yai nu hora 
ze'e uyeca' yai, nu nae tucu nú naa 
stucu chu yai. 14Nu chenu uchiu'u 
bee fariseo liñi indu ze'e, uquixie 
beei ubedichia' beei nú xa modo ri'i 
beei para nú uti beei Jesuse. 


Uyalu bee bedichia' equie 
cuenda' Jesuse 
15Pero chenu uri'i Jesuse beya' 
nuxi niarqui' bee fariseo ze'e ri'inu 
li'inu uchiu'tunu ze'e nzanu, nu 
huaxi bee bene uyaquie li'inu, nu 
uriyecanu ye bee bene enu riti, '$nu 
uninu lubeei nu la ixiule'e beei lu 
ni' tucu bee bene nú uriyecanu beei. 
17Scua unga para nú uyalu tucu nú 
uni profeta Isaías chenu unilla: 
18 —Bilyacuruhua li'inu necanu 
enu ucañia para nú zibi' lua, 
Li'inu enu chiqui' se'caa, nu 
chiqui' ñia nzu arquia lunu. 

Nu xe!la Espíritu Santoa 
equienu, 

para nú ixiule'tenu lubee bene 
iliulabe xa rnibiya'a. 

19 Nu ni! tucu bene la liununu, 
nula bixialínu, nu la 
necanu bene enu bixialí labe 

bee calle. 
20 Lecaxi ritinunu bee bene enu la 
nehuañi nze'ca, 
nu la nitilunu bee bene enu 
lle'natsia nzeli arqui' xi 
neca qui sera nú llenetsia 
rululá. 
Hasta nú rilinu ana nú aca elu 
usticia tucu nú necane. 
21 Nu nzuculu bee bene iliulabe nú 
li'inu tsila'anu li'ibeella. 


Uni bee bene nú rlu'cu Jesuse poder 
nú rlu'cu beze'lu 
(Mr. 3:19-30; Lc. 11:14-23; 12:10) 

22Uyayu bee bene tucu bene enu 
la ye'e i'culu nu la ni lu Jesuse, 
xne nchiñi benechiqui' arqui'i. Nu 
uriyeca Jesuse li'i nu uquixie nú uni 
nu uye!e i'cului. 9 Chequie ye bee 
bene ze'e chiqui' nzenu arqui'beei 
nú unibeei: 

—¿Xie' laca benecua! enu 
necadichia' nú nze'ta lu familia! 
David la? 

24Chenu ubene' bee fariseo nucua' 
unibeei: 

—Beze'lu enu rnibiya' lubee 
benechiqui' neca enu udete! poder 
lu bene cua! nú rlualla benechiqui' 
arqui' bee bene. 

25Pero nediya' Jesuse lunú rri'i 
beei elliebacu!, che uninu lubeei: 

—Ye bee nación nu bee eyeche 
llene nú la neca tucunecatse 
rlelesa!e, letca scua tunu tucu famili 

liñi tucu ni'i laneca tucu necatse 
beella rle'e sa'lla. ?8Le'ca scua 
tunu rliunu beze'lu le'catsia li'i. 
¿Xneca modo nú di'ya elurnibiya' 
nú rlu'cui che? 7Lilihua rnihua nú 
rluaa bee benechiqui' arqui' bee 
bene cuna poder beze'lu. Pero tunu 
scua necane, ¿ti rdete! poder lubee 
bene'hua para nú rlua beei bee 
benechiqui' arqui' bee bene che?, 
le'ca nia luhua nú li'ibeei rlube' 
beei nú la neli nú rnihua. *Xne 
li'á rlua bee benechiqui' arqui' bee 
bene equie cuenda' Espíritu Santo! 
Diose, nucua' rlube' nú uriñala nú 
rnibiya! Diose luhua. 

29'Xne leca modo nú chu'u bene 
ni'i tucu bene enu naaqui para 
nú cachi'i stene!lla, tunu la Ilica! 
cuxuilla. Che scua nu' modo nú 
cachi'i stene'lla. 

30'Bee bene enu la nzu chua, rri'i 
cundra bee nze!e li'á, nu bee bene 
enu la ri'i elietsa lua, rca nze'e nú 
aca huaxilá bee benea. 

31”Enze'e nia luhua nú ri'i Diose 
perdona ye dula nú rri'i bee bene 
cuna ye bee bedichia! chi'qui' nú rni 
bee bene. Pero la ri'inu perdona bee 
bene enu rni bee bedichia' chi'qui' 
equie cuenda' Espiritu Santo. 32Rri'i 
Diose perdona titse bee bene enu 
rni bedichia' chi'qui' equie cuenda! 
li'á, Bene enu uxe'la Diose, pero titse 
bene enu nechi'qui' Espíritu Santo 
leca! perdona para bee benecua! ni! 
lu iliulabe quie! nu ni! liñibe. 


Lunú rri'i bee bene rlube' nú xa neca 
bene 
(Lc. 6:43-45) 
33 Lilihua nediya'hua nú aca 
nzelca rayu ndixi nze'ca lue, nu 


24 


aca nú la neca nze'ca la ayu ndixí 
nze'ca lue, xne lu cuenda' ndixí nú 
rayu lu aca nu'lu bene nú xi acae. 
34 ¡Lilisithua netsiñahua xi netsiña 
bee be'la! ¿Xa modo nú nihua 

bee bedichia' nze'ca chenu litihua 
necha necahua? Bee bedichia' nú 
nu! arqui' bee bene enze'e rni bene. 
35Bene nze'ca rni bedichia' nze'ca, 
xne nucua! nu' arqui'lla. Nu bene 
enu necha neca rni bee bedichia' nú 
necha neca xne nucua' nu! arqui'lla. 
36Pero li'á nia luhua nú bichia nú 
hualu Diose lu cuenda! bee bene 
iliulabe, che ye bee bene dete' 
cuenda lu Diose luye bee bedichia' 
nú necha neca unibeei. 3 Xne equie 
cuenda' stichia! bene, scua rlube' 
tunu yala nú zecalla castiya nú dete! 
Diose lulla, nu tunu la yala zecalla 
castiya. 


Unacu' bee fariseo lu Jesuse nú 
ri'inu tucu milagro 
(Mc. 8:12; Lc. 11:29-32) 


38 Chequie chiucu chuna bee 
fariseo cuna bee ulaxcuela enu reca 
ley uni lu Jesuse: 

—Maestro, niarqui'ru nú lañi'ru 
ri'ilu tucu milagro. 

39 Che ucuaqui Jesuse lubeei: 

—Li'ihua bee bene enu necha rri'i 
nu sequienu bee bene rnacu'hua 
nú ria'a tucu milagro, pero la ri'á 
ni'tucu milagro luhua, lañi'tsiahua 
tucu nú ulle'ca Jonás. “Xne tucu 
nú ullutse Jonás chuna bichia cuna 
chuna rula' xla!cu be'na!, le'ca 
scua li'á Bene enu uxe'la Diose 
llutsea liñi yuu chuna bichia nu 
chuna rula'. “Nu bichia chenu laxu 
iliulabe chenu chiu'lue lu cuenda' 
bee bene tiembu quie!, che huañi 

zeca bee bene eyeche Nínive ni nú 
riala bee bene cua' castiya xne bee 
bene eyeche Nínive uzucu'beei nú 
uni Jonas chenu unilla lubeei nú 
huañi beei tucu nú niarqui' Diose. 
Nu li'á Jesuse enu nzu cuna lilihua 
maselá neca equiea luquela Jonás. 
42 Nu bichia chenu laxu iliulabe, 
chenu hualu Diose lucuenda' bee 
bene, chequie reina eyeche nú lee 
Sabá huañi zecalla nu nilla nú riala 
bee bene enu nucua'a nee castiya 
nú dete' Diose. Xne li'illa nze'talla 
enza mase istu, nu ube'talla para nú 
ubene'lla lunú reca arre Salomón, 
nu li'á Jesuse enu nzu cuna li'ihua, 
másela neca equiea luquela arre 
Salomón. 


Chenu rebenchila' zeca benechiqui' 
arqui' tucu bene 
(Lc. 11:24-26) 


43°Chenu xiu'u tucu benechiqui' 
arqui' tucu bene, enzei bee luguare 
elu nebichi rcua'nai elu tsulachii, 
nu chenu la llela'i elu tsulachii, che 
rri'i elliebacu': 44Nú rni: “Mejora 
benchila' zecaa arqui' bene elu 
uchiu'a.” Nu chenu ubenchila' zecai 
llela'i arqui' bene elu uchiu'i xi neca 
liñi tucu ni'i nú nelata, nu nelucu' 
nu rna nze'ca. WChequie nzetucui se 
achi benechiqui' enu maselá necha 
rri'i luquela li'i, nu chu'u ye beei 
arqui' bene ze'e, nu che masesca'lá 
necha aca bene ze'e lunú necalla 
hua'tu. Le'ca scua zeca bee bene enu 
necha rri'i nucua'a tiembu quie'. 


Na' Jesuse cuna bee bichinu 
(Mr. 3:31-35; Lc. 8:19-21) 
46Rdichia'! nusca' Jesuse bee bene 
ze'e, chenu uriña na'nu cuna bee 


San Mateo 12, 13 


bichinu nucua'a eli'ya' nu niarqui' 
beella bedichia'nu beella li'inu. Nu 
lunú nucua'a beella eli'ya', che 
uyatixiule'e tucu bene lu Jesuse nú 
unilla lunu: 

—Nzu na'lu cuna bee bichilu eli'ya' 
nu niarqui' beella bedichia'nu 
beella li'ilu. 

48Pero uninu lu bene enu uya 
udixiule'e lunu: 

—¿Ti neca naa, nu ti neca bee 
bichia? 

49Chequie ulube'yanu lubee 
bene'nu, nú uninu: 

— Bee benequie' neca naa cuna 
bee bichia. 5%Xne titse bee bene enu 
rri'i lunú niarqui' Diose Pa liñibe, 
bee nze'e neca bee bichia, cuna bee 
zanaa nu naa. 


Uni Jesuse ejemplu' tucu bene enu 
nzetu' nii trigo 
(Mr. 4:1-9; Lc. 8:4-8) 

1 3 Le'ca bichia ze'e uchiu'u 

Jesuse ni'i elu uya'nanu nu 
uya zucunu ru'u inzatu!. 2Nu lunú 
chiqui' huaxi bee bene uyetesa' 
lunu, che uquienu equie tucu barco 
nu uzucunu liñii nu ye bee bene 
ucua'a lunu ru'u inzatu' ze'e. ¿Nu 
huaxi beenú uzete'nu bee bene ze'e 
cuna puro bee ejemplu. Nu uninu 
lubeei: 

—Uchiu'u tucu bene nzetu!' nii, 
ánu chenu rdu!lla nii, uzana' llena 
ebichi ze'e lu inziu, nu uriña bee iñi 
udacue. 5Lle'nae uzana' leta quiee, 
elu leca huaxi yuu, nu yexetsia 
uliñi ebichi ze'e xne la aca aquié lu 
yuu. $Pero chenu uliñi bichia, nu 
unga nele ungu'lune nu ubichii xne 
laca aquié nchiñi lue lu yuu. "Nu 
lle'na ebichi uzana' leta bee eche nu 

chenu enta ru'cue, ubichii xne uri'i 
eche ana lue. $Pero lle'na ebichi 
nú uzana! lu yuu ru'cu, chiqui! 
unguyu'e, mae unguyu! tucu ayu'u 
ebichi lu, nu mae unguyu! sesenta 
ebichi, nu mae unguyu' treinta 
ebichi scua unguyu' bee. *Titse bee 
bene enu niarqui' yene! nú rnia, 
iquie'e diaca nze!e! 


Udixiule'e Jesuse xinu uninu bee 
ejemplu 
(Mr. 4:10-12; Lc. 8:9-10) 

10 Che uyabica bee bene! Jesuse 
lunu nu unidichia' beella lunu xinu 
sete'nu bee bene cuna puro bee 
ejemplu tsia. Nu ucuaquinu nú 
uninu lubeella: 

—Litihua uliqui' Diose nú rilihua 
beya' xneca neca lunú a'chi neca 
nú rnibiya'nu. Pero lubee benequie' 
lá dete'nu nú ri'i beella beya! 
nucua!. 12Xne bee bene enu rri'i 
beya' Stichia' Diose, liqui'lánu nú 
ri'ilá beella beya' stichia'nu, pero 
bee bene enu lle'natsia rri'i beya' 
stichia'nu, nu la la'nalla nú ri'ilálla 
beya' stichia'nu hasta lu lle'natsia nú 
rrililla beya! la ria'lla beya' nucua. 
15Enze'e rnia lubeella equie cuenda' 
bee ejemplu tsia, xne mase rilya 
beella nu neca xi neca nula lañi' 
beella nu mase riene' beella pero 
neca xi neca nu la yene' beella. Nu 
la ri'i beella beya'. 1*Scua rialu nú 
uquie'e profeta Isaías chenu unilla: 

Mase riene! beei, pero la ri'i 
beei beya!. 
Nu mase ri'ya beei, 
pero neca xi neca nú la 
lañi'beei. 

15 Xne chiqui' unga nziti 

arqui'beei, 


26 


nu rri'i beei xi neca nú la 
lañi'beei, 
nu xi neca nú nenguata' beei 
para nú la lañi'beei, 
nu la yene! beei nu la ri'i beei 
beya!, 
xne la zela! beei ye'ta beei cuna 
li'á, 
para nú ri'á perdona stula beei. 
16?Pero li'ihua: Nia neca lu 
cuenda'hua nú rlañi'hua lunú 
rlañi'hua nu riene'hua lunú 
riene'hua. 1 Xne li'á nia luhua nú 
huaxi bee profeta nu huaxi bee 
bene enu uhuañi nze'ca uniarqui' 
beella lañi' beella lunú rlañi'hua. 
Nu né lañi' beella nucua'. Le'ca 
uniarqui' beella yene' beellla lunú 
riene'hua, pero né yene' beellae. 


Udixiule'e Jesuse xi rni ejemplu nú 
uninu 
(Mr. 4:13-20; Lc. 8:11-15) 

18Uzu'cu' diacahua ne ixiule'a xi 
rni ejemplu! bene enu uya tu' nii 
trigo. 19Bee bene enu riene' Stichia' 
Diose nu la ri'i beya! xi rnii, lilibeei 
neca beei xi neca ebichi nú uzana! 
inziu, xne chu nze'ta beze'lu nu 
raxii Stichia' Diose nú ubene'la' 
beei. ??Nu bee ebichi nú uzana' leta 
quiee, neca xi neca bee bene enu 
riene' Stichia! Diose nu ñia riucu 
arqui'beeii, 21 pero lunú neca beei 
xi neca bee huañi nú leca huaxi luu 
la nzuta' arqui'beei chenu nehuana 
seca beei nu rana arqui' bee bene 
li'ibeei, che sana' arqui' beei Stichia' 
Diose nú ubene!'la' beei. 22Bee 
ebichi nú uzana! leta eche, neca xi 
neca bee bene enu riene' Stichia' 
Diose, pero lunú máse nzenu 
arqui'beei nú nu! lu iliulabe quie' 

nu máse seca beei eluxene nú nu! 
lu iliulabequie', che ye bee nucua!' 
rri'i nú sana! arqui'beei Stichia' 
Diose. Nu lecaxi zibi' nú ubene'beei 
Stichia' Diose che. ?3Pero bee 
ebichi nú ubenii lu yuu ru'cu, neca 
xi neca bee bene enu riene! Stichia' 
Diose nu rri'i beya!e, nu lilibeella 
rri'i beella ana bee bene para nú 
chili arqui'beei Stichia! Diose, tucu 
nú neca bee ebichi nú unguyu! tucu 
ayu'u ebichi lu, nu unguyu! sesenta 
ebichi, nu unguyu' treinta ebichi. 


Ejemplu' bee huañi nú 
nu' leta bee trigo 
24 Uni Jesuse stucu ejemplu lubee 
bene ze'e: 

—Lunú xneca rnibiya! Diose 
neca xi neca tucu bene enu 
uquienii ebichi nze'ca lu yuu!; 
25pero diquila nú ra'tse bee bene 
uriña bene enu rana arqui' li'illa 
uquienii ebichi! huañi nu la zibi! 
leta bee trigo'lla, nu chu nza 
nze'e. 26Chenu uru'cu trigo nu 
uliñi tuu lue, le'ca nuu bee huañi 
nu la zibi' ze'e nu' leta bee uru'cu. 
27Nu che uyatixiule'e bee moso!lla 
lulla, nu unibeei lulla: “Detá, lanu 
ebichi nze'catsia uquieniilu lu 
yuu'lu la, ¿cá uchiu'u bee huañi 
nú nu! leta bee trigo?” 28Che uni 
bene enu neca stene trigo: “Tucu 
bene enu rana arqui' li'á uri'i 
nucua!.” Che uni bee moso! ze'e 
lulla: “¿Niarqui'lu nú nzetaxiru 
bee huañi nu la zibi' cua! letae 
la?” 29 Che unilla lubeei: “Mejora 
nú la axihuane, xne canu chenu 
axihuane le'ca nuu bee trigo yetsu. 
30 Mejora nú zela'ahua nú ru'cu bee 
cuna trigo hasta chenu aca ula'cu' 

trigo. Che nia lubee bene enu ri'i 
ula'cu! trigo nú rluti quiete'sa'xu 
beei huañi cua' nu ri'i menuxu 
beeii para nú chiquine. Cheelá 
quiete' sa'beei trigo nu duche' beei 
trigo elu riala nú chuche!e.” 


Ejemplu' ebichi mestasa 
(Mc. 4:30-32; Lc. 13:18-19) 


31Le!ca uni Jesuse stucu ejemplu 
lubee bene: 

—Lunú xneca rnibiya! Diose 
neca xi neca tucu ebichi' mestasa 
nú rquienii tucu bene lu yuu'lla. 
32Nú masela me'e luye bee ebichi. 
Pero chenu rru'cue, masesca'la 
llenee luye beelá bee huañi, nu 
rru'cue xi rru'cu tucu aca, hasta 
nú rreche! bee iñi exlia'tse! beeí 
lu ellutsa!e. 


Ejemplu' levadura 
(Lc. 13:20-21) 


33Le'ca uni Jesuse stucu ejemplu 
lubee bene: 

—Lunú xneca rnibiya! Diose neca 
xi neca levadura nú rcucha tucu 
una'a cuna chuna medida harina 
para nú tsebichi ecucu. 


Xinu uzete' Jesuse puro bee ejemplu 
(Mr. 4:33-34) 


34Ye beenú uzete! Jesuse bee 
bene, li'inu uzete'nu li'ibeei cuna 
puro bee ejemplu nu lecaxi nu lá 
zete'nu li'ibeei sin lu cuenda' bee 
ejemplu tsia. 35Scua ungae para nú 
uyalu tucu nú uni profeta: 
Nia lubee bene cuna puro bee 
ejemplu. 
Nia lubee bene beenú a'chi' 
neca lubeei desde chenu 
ureche' Diose iliulabe. 

Udixiule'e Jesuse xi ni ejemplu' 
huañi nú la zibi' nu' leta trigo 
36 Chenu ulaxu nú uni Jesuse 
lubee bene ze'e che inziue beella 
nu uyu'u Jesuse liñi ni'i cuna bee 
bene'nu, nu uni bee bene'nu lunu: 

—Udixiule'e luru xi rni ejemplu' 
bee huañi nú la zibi' nú nu! leta bee 
trigo. 

37Nu ucuaquinu lubeella nú 
uninu: 

—Bene enu udu'nii ebichi nze'ca 
ze'e, neca li'á Bene enu uxe'la Diose, 
38nu lu yuu elu uyu'u nii neca 
iliulabe. Nu bee ebichi nze'ca neca 
bee bene' Diose, nu bee huañi nu 
la zibi' neca bee bene enu neca bee 
bene' beze'lu, ??nu enu rana arqui' 
li'á uquienii huañi nu la zibi' ze'e 
neca beze'lu. Nu ula'cu neca xi neca 
chenu laxu iliulabe, nu bee enu rri'i 
ula'cu neca bee ángele' Diose. Nu 
tucu nú riete! sa! huañi nu la zibi' 
para nú chiquine, le'ca scua aca 
chenu laxu iliulabe. 1Li'á Bene enu 
uxe'la Diose lu iliulabe, xe'laa bee 
ángelea para nú huachu beenu bee 
bene enu necha rri'i leta bee benea, 
nu cuna ye bee bene enu rri'i dula. 
42Nu tsi'qui beenu bee bene cua! 
luquii liñi horno, elu una! beella nu 
acuxa' laya beella. Che bee bene 
enu nehuañi tucu nú niarqui' Diose, 
aca rulusiqui' beella elurnibiya' 
Diose Pa liñibe xi rulusiqui' bichia. 
Bee bene enu niarqui' nú yene' nú 
rnia, quie'e diaca nze'e. 


Ejemplu' tucu nú huaxi 
seca nú nuche' a'chi' 
44”Lunu xneca rnibiya' Diose 
neca xi neca tucu nú huaxi seca 

nú nu'che! a'chi' lu tucu yuu. Nu 
tucu bene ullela'e nu udu'che' a!chi' 
zecallae elu ullela'llae, che chiqui' 
ñia nzu arqui'lla nze tutilla yebee 
stene'lla para nú tsilla yuu ze'e. 


Ejemplu' perla nú huaxi seca 


45Lelca nia luhua nú lunú xneca 
rnibiya' Diose neca xi neca tucu 
bene enu rri'i berexe nu rcua'nalla 
perla nú huaxi seca, “£nu chenu 
ullela'lla tucu perla nú huaxi 
seca, che nzalla nze tutilla yebee 
stene'lla nú rlu'culla para nú tsilla 
perla ze'e. 


Ejemplu! ixiu nú rucu bela 

47 Le!ca scua lunú rnibiya' Diose 
neca xi neca tucu ixiu nú rdu' bee 
bene lu inzatu! nú rucu yelu clasia 
bee bela. “Nu chenu ucheela ixiu 
ze'e, ulua beellae ru'u inzatu!, nu 
ze'e ucua'a beella ucañi beella 
bee bela enu nu! liñii, nu udu'che' 
beella bee bela nze'ca liñi llume, 
nu utsi'qui beella bee bela enu la 
zibi'. “Le'ca scua aca chenu laxu 
iliulabe; nze'ta bee ángele'nu para 
nú huachu beenu bee bene enu 
necha rri'i leta bee bene enu rri!i 
nze'ca, nu tsi'qui bee ángele bee 
bene enu necha rri'i cua! lu quii 
liñi horno, elu una' beella nu acuxa!' 
laya beella. 


Ejemplu' tucu bene xene 


51 Nu uni Jesuse lubee bene'nu: 
—¿Uri'ihua beya! yebee nú unia la? 
Che uni beella: 
—Aahua!, uri'iru beya!. 
52 Chequie uni Jesuse lubeella: 
—Yebee ulaxcuela enu reca ley, nee 
rrilila beella beya! xa neca elurnibiya' 

Diose, li'ibeella neca beella xi neca 
tucu bene enu neca stene tucu ni'i 
enu nuche' beenú nuche'e nu recalla 
rcañilla beenú cuqui cuna beenú uxu 
leta ye beenú rlu'culla. 


Ubenchila' Jesuse eyeche Nazaret 
(Mr. 6:1-6; Lc. 4:16-30) 

53 Chenu ulaxu nú udixiule'e 
Jesuse xi rni bee ejemplu cua' lubee 
bene, uchiu'unu ze'e nzanu nu 
uriñanu lachinu. Che uzete'nu bee 
bene liñi indu eyeche ze'e. Chiqui! 
nzenu arqui' bee bene ze'e nú 
unibeei lu sa'beei: 

—¿Cá unga nucua! ye nú reca 
nucua!? ¿Nu xneca reca nucua! rri'i 
nucua' bee milagro? 55 ¿Xie! lanu 
lliana' bene enu rri'i riña! ru'u bangu 
nucua!, nu lanu María neca na! nucua' 
la? ¿Nu lanu bee bichi nucua' neca 
Jacobo, José, Simón nu Judas la? 

56 ¿Nu xie' lanu eyeche quie' nucua'a 
bee zana nucua' la? ¿Cá unga nucua' 
lu ye nú chiqui' reca nucua' che? 

57 Nu lá ri'i caso beei Jesuse. Che 
uninu lubeei: 

—Catse rlu'cu bee bene ula'na lu 
tucu profeta. Pero lachilla nu ni'lla, 
la lu'cu bee bene ula'na lulla. 

58 Nu né ri'inu huaxi bee milagro 
ze'e xne né chili arqui' bee bene 
ze'e lilinu. 


Unguti Juan Bautista 
(Mc. 6:14-29; Lc. 9:7-9) 

1 Timbu ze'e arre Herodes 

enu rnibiya' lu iliu Galilea, 
ubene'lla ye beenú rri'i Jesuse, ?nu 
unilla lubee moso'lla: 

— Juan Bautista nucua', uhuañi 

zeca. Enze'e rlu'culla poder cua' nú 
rri'illa bee milagro. 

3Uni Herodes scua xne li'illa 
unibiya'lla nú ulluna Juan nu 
uyaca'culla cuna cadena uyu'ulla 
ni'cu'. Uri'i Herodes scua equie 
cuenda' Herodías, enu unga una'a 
bichilla Felipe, *xne uni Juan lu 
Herodes: 

—La yala nú zucunuulu le'catsia 

una'a bichilu. 

5Nu niarqui' Herodes nú utilla Juan, 
pero xiquilla bee bene, xne ye bee 
bene rni nú neca Juan tucu profeta. 
SPero chenu reca eliñi nú rellu'cu 
Herodes lana, che uye'e xinchiu'cu 
Herodías lubee bene enu nezene!' 
lu eliñi ze'e, nu chiqui' uyu' arqui' 
Herodes xa uye'enchu, "nu hasta 
uquie'ella Diose nú dete'lla xitse nú 
nacu'nchu lulla. ¿Nu na! endu' cua! 
uni lunchu, nú ninchu lu Herodes: 

—Uli'qui' lluca equie Juan 

Bautista liñi tucu pliato lua. 

9Che nehuana utsu arqui' arre 
Herodes, pero lunú uquie'elalla Diose 
lu ye bee bene enu nezene! lu eliñi'lla 
nú dete'lla xitse lunú nacu'nchu, enze'e 
unibiya!lla lubee sundadu'lla nú 
ye'tayu beei nú rnacu'nchu lulla. 1% Che 
unibiya!lla nú chiecu' bee sundadu 
lluca equie Juan liði ni'cu!, nu 
uriñayu beei lluca equie Juan nchiucu' 
liñi tucu pliatu, nu udete' beeii yanchu, 
nu chu udete'nchue ya na'nchu. 

12Che uriña bee bene' Juan unguya' 
cuerpo! Juan nu uya ca'chi' beella 
cuerpo!lla, cheelá uyatixiule'e beella 
lu Jesuse lunú unga. 


Udete' Jesuse nú udacu ayu' mili bee 
bene 
(Mr. 6:30-44; Lc. 9:10-17; Jn. 6:1-14) 
13 Chenu ubene' Jesuse nú unguti 
Juan, uchiu'unu ze'e nza tuculi'nu 

liñi tucu barco, tucu luhuare elu 


lecalí tinu!, para nú nzu tuculi'nu ze'e. 


Pero chenu uri'i bee bene beya' nú 
nzanu uchiu'u bee bene bee eyeche 
enza ze'e nzenala li'inu nu se e!ya 
beei nzuebeei elu riñanu. 14Chenu 
ulaca Jesuse equie barco, ulañi'nu 
nú tesquiela' huaxi bee bene nucua!a 
ze'e nu uhua'a arqui'nu beella, che 
uriyecanu bee bene enu riti nuya! 
beella. 15Nu chenu uchela, uyabica 
bee bene'nu lunu nu uni beella lunu: 

—Uchela nee nu ca'a neca tucu 
luhuare elu la nucua'a ni' tucu bee 
bene. Uni! lubee bene nú chue beei 
lubee eyeche para nú tsi beei nú 
acu beei. 

16Nu uni Jesuse lubeella: 

—La qui'ña nú yue beei, li'ihua 
ude'tehua nú acu beei. 

17Nu uni beella lunu: 

—Pero rlu'cutsiaru ayu! pa cuna 
chiucu bela. 

18Che uni Jesuse lubeella: 

—Uteyuhuane ca'a. 

19 Chequie unibiya'nu nú cua'a bee 
bene añi ze'e lu ixi xata. Nu una'tsenu 
lu ayu! pa ze'e cuna rucu bela nu 
ubi'yanu enza liñibe nu udete'nu 
che'tsa lu Diose. Nu chu ule'enu bee 
pa cua! udete'nu ya bee bene'nu para 
nú ritsi' beellae lu ye bee bene. 0 Ye 
bee bene ze'e udacu beei hasta nú 
ubela' beei, nu uquietesa'sca! beei 
chi'chiucu llume bee pa nú uya'na. 

21 Bee enu udacu neca casi ayu' mili 
puro bee niyu, sin nú bacu' bee una'a 
cuna bee endu!'. 


Utse Jesuse lu inzatu' 
(Mr. 6:45-52; Jn. 6:16-21) 
22Che chu unibiya' Jesuse nú 
chu'u bee bene'nu liñi barco para 

nú riculubeella chue beella stucu 
chu inzatu!. Diquila nú rninu lubee 
bene nú nzanu. 23 Chenu ulaxu 
uninu lubee bene ze'e nú nzanu, 
uquienu equie tucu dañi para nú 
nacu'nu lu Diose ze'e. Chenu uyu'u 
rula' nzu tuculi'nu ze'e, 24nu barco 
nú nza bee bene'nu istula nzae lu 
inzatu!, nu chiqui' necha rrilinu 
inzatu' barco, xne chiqui' reca 
bii enza lu barco. Nu elliecabe 
see Jesuse lu inzatu!, nzanu enza 
lubee bene'nu. ?6Chenu ulañi' bee 
bene'nu nú senu lu inzatu', ulliqui 
beella nu ubixialí beella nú uni 
beella: 

— ¡Tucu benechiqui"! 

27Pero uni Jesuse lubeella: 

—¡Utsu naaqui arqui'hua! iLi'á 
nucua! la lliquihua! 

28 Chequie uni Pedro lu Jesuse: 

—Detá, tunu li'ilu nucua!, unibiya' 
nú tsea lu inzatu' nzela hasta lulu. 

29 Che uni Jesuse lulla: 

—Utee che. 

Nu che chu ulaca Pedro equie 
barco nu uquixiella sella lu inzatu' 
nzalla lu Jesuse. Pero chenu 
utsi'lla nú chiqui! reca bii, ulliquilla 
nu uquixie ratse'lla lu inzatu!, nu 
urixialilla unilla: 

— ¡Detá, utsila'a li'á! 

31 Hora ze'e una'tse Jesuse yalla, 
nu uninu lulla: 

—iXinu lletnatsia nzeli arqui'lu 
li'á! ¿Xiquie nú uza' arqui'lu? 

32Nu chenu uquie beella equie 
barco, ungaxe bii. 38Chequie beelá 
bee enu nchiucu' equie barco, 
utsulliqui beella lu Jesuse nú uni 
beella lunu: 

— ¡Nelíca nú li'ilu necalu 1li'ñi e'cu 
Diose! 

Uriyeca Jesuse bee bene eyeche 
Genesaret 
(Mr. 6:53-56) 


34 Chequie udete beella lu inzatu' 
ze'e, nu uriña beella stucu chu ru'u 
inzatu' lu iliu nú lee Genesaret. 

35 Nu uyu'ulu bee bene luhuare 
ze'e li'inu nú necanu Jesuse, nu 
ungabiya! ye bee bene diqui enza 
ze'e nú uriñanu ze'e, che uriñayu 


bee bene ze'e bee bene enu riti lunu. 


36Nu uziquie beei lunu nú zelanu 
nú tilya beei masia ru'u xucunu, nu 
ye bee bene enu uti'ya ru'u xucunu 
uyeca! beei. 


Lunú rri'i nú rri'i bee bene dula 
(Mr. 7:1-23) 
1 Chequie uyabica chiucu 
chuna bee fariseo cuna bee 
ulaxcuela enu reca ley lu Jesuse, nu 
nze'ta beella enza Jerusalén, nu uni 
beella lunu: 

2 ¿Xiquie núla zucu' bee 
bene'lu custumbre nú utsa'na bee 
bene!ahua enu udetela? ¿Xiquie 
núla naa bee bene'lu chenu racu 
beei tucu nú neca custumbre? 

3Che uni Jesuse lubeella: 

—¿Le'ca xiquie nú sana' arqui'hua 
Stichia! Diose, para nú nzenalahua 
lunú neca costumbre'tsiahua? *Xne 
uni Diose: “Lu'cu ula'na lu pa'lu 
cuna lu na'lu”, nu “Enu riquichi'qui' 
pa' cuna na! rqui'ña nú ati nze!e.” 
5Pero li'ihua rnihua nú nu' modo 
ni bene lu pa'lla cuna lu na!lla: 

“Leca modo ri'á elietsa luhua, xne 
ye nú rlu'cua necalane u'na para 
Diose”, $rnihua nú titse bee bene 
enu ni scua, la qui'ñia nú ri'i nze'e 


elietsa lu pa! nze!e cuna lu na! nze'e. 

Scua ruachuhua Stichia' Diose, nu 
nzenalahua costumbre'hua. "¡Lia 
rrilihua nú nehuañi nze'cahua! Neli 
nú uni profeta Isaías lu cuenda'hua 
chenu unilla: 
8 Bee benequie' rnibeei nú rlu'cu 
beei ula'na lua, 
pero ni' teme! la lu'cu beei 
ula'na lua. 
9 Lecaxi sibi! nú rlu'cu beei ula'na 
lua, 
xne sete'tsia beei lunú xelatsia 
arqui' bee bene. 
10 Chequie ubixia Jesuse ye bee 
bene ze'e, nu uninu lubeei: 

—Uzu'cu' diacahua nu urilihua 
beya' nú nia luhua: La neca nú 
racu bene nú rri'i, nú rri'i bene dula. 
Sino que bee bedichia' nú rni bene 
enze!e rri'i nú rri'i bene dula. 

12Chequie uyabica bee bene" 
Jesuse lunu nu uni beella lunu: 

—¿Uri'ilu beya! nú né yu! arqui' 
bee fariseo bee bedichia! nú unilu 
la? 

13Nu ucuaquinu lubee bene'nu nú 
uninu: 

—Ye bee aca nú lá quieni Paa 
liñibe yetsu hasta lue. 14Cuala' 
beella, xne necatsia beella xi neca 
bene enu nequie'lu enu rlube! lu 
stucu bene enu nequie'lu nú cá 
enza tsella, nu tunu tucu bene enu 
nequie'lu rlube! stucu bene enu 
nequie'lu cá enza tsella, che rucu 
beella nu! modo nú zana' beella liñi 
tucu i'chiu. 

15Che uni Pedro lu Jesuse: 

—Udixiule'e luru xi rni bee 
bedichia! nú unilu. 

16 Chequie uni Jesuse: 

—¿Xie' le'ca nuuhua lá rilihua beya' 
lunú unia la? 1 ¿Xie! la ritihua beya' 

nú ye bee elubacu nú racu bee bene 
rlacae xla'cu bee bene, nu che chu 
xiu'u zecae la? 18Pero bee bedichia' nú 
rni bee bene, xiu'u nucua' arqui' bee 
bene, nu bee nucua! rri'i nú rri'i bee 
bene dula. 19Xne lifti arqui' bene xiu'u 
nú necha rri'i bene elliebacu!, nú ruuti 
bene sa'bene, nú rlu'cu niyu stucu 
una!a, urre rlu'cu una!a stucu niyu, 

nú rri'i bene eluhuexe, nú rri'i bene 
eluhuana!, nú rni bene eluquichia!, 

nú riquichi'qui' bene sa' bene. Bee 
nucua! rri'i nú rri'i bee bene dula. 
Pero tunu la naa bene chenu racu 
bene tucu nú neca custumbre nú riala 
ri'i bene ante nú acu bene, la neca 
nucua! nú rri'i nú rri'i bee bene dula. 


Uriyeca Jesuse xinchiu'cu tucu una'a 
Canán 
(Mr. 7:24-30) 


21 Chenu uchiu'u Jesuse lu iliu 
Genesaret nzanu enza lu eyeche 
Tiro cuna lu eyeche Sidón. 22Enza 
ze'e uchiu'u tucu una'a enu neca 
bene lu iliu Canaán lu Jesuse nu 
urixialinchu nú uninchu lunu: 

—iDetá, lliana' David, uhua'a 
arqui' li'á! Bi'yacuru xinchiu'cua 
nchiñi benechiqui' arqui' nu chiqui' 
nehuana secanchu. 

23Nu né cuaquilí Jesuse lunchu. 
Che uyabica bee bene'nu lunu nu 
uziquie beella lunu nú uni beella: 

—Uni' lu una'a cua' nú yanchu xne 
rixialinchu nze'taquienchu lia'ahua. 

24 Che uni Jesuse lubee bene'nu: 

—Uxe!la Diose li'á para nú ri'itsia 
elietsa lubee bene Israel enu la 
chenala' inziu' Diose. 

25Pero che uyabica una'a ze'e 
lunu nu utsulliquinchu lunu, nú 
uninchu lunu: 

— ¡¡Detá, uri'i elietsa lua! 

26Nu uni Jesuse lunchu: 

—La neca nze'ca nú axi bene pá 
ya bee endu' nu dete! benene acu 
bee nicu. 

27 Chequie uni una'a ze'e lu Jesuse: 

—Neli'lu nucua! Detá, pero hasta 
bee nicu racu bee pá ube nú sana! 
liñi mexa' bene enu neca stene nicu. 

28Che uni Jesuse lunchu: 

— ¡Una!a li'isi'lu chiqui' nzeli 
arqui'lu li'á! Aca tucu nú niarqui'lu. 

Nu hora ze'e, uyeca! endu'nchu. 


Uriyeca Jesuse huaxi bee bene enu riti 


29 Chenu uchiu'u Jesuse ze'e 
uriñanu ru'u inzatu! Galilea. Che 
chu uquienu equie tucu dañi nu 
uzucunu ze'e. 3Nu uyetesa! huaxi 
bee bene lunu ze'e, nu uriñayu 
beei bee bene enu necuxu, cuna 
bee bene enu niquie'lu, cuna bee 
bene enu nemangu, cuna bee bene 
enu la ni, cuna bee bene enu seca 
huaxilá lu elichia. Uriñayu beei bee 
bene quie! lunu, nu uriyecanu beei. 
31 Chequie chiqui' uyanu arqui' bee 
bene ze'e chenu ulañi' beei nú rnila 
bee bene enu lani, nú uyecala' bee 
bene enu nemangu, nú sela bee 
bene enu necuxu, nú ri'yala bee 
bene enu niquie'lu. Nu uquixie uni 
beella bedichia' nze'ca lu Diose' bee 
bene Israel. 


Udete' Jesuse nú udacu tacu mili bee 
bene 
(Mc. 8:1-10) 
32Chequie ubixia Jesuse bee 
bene'nu nu uninu lubeella: 
—Ru'u arquia bee benequie', xne 

necala chuna bichia nú nucua'a 
beei lua nu la uya' beei nú acu beei. 

La niarquia nú xe'laa beei yue beei 
scuatsia ni'i beei, xne cá chiula' 
beei inziu. 
33Che uni bee bene'nu lunu: 
—Pero ¿ca chiya'ahua nú acu ye 
bee bene añiquie', luhuare quie' elu 
lecati nucua'a? 
34Nu unedichia! Jesuse lubeella, 
nú uninu: 
—¿Xala pa rlu'cuhua? 
Nu ucuaqui beella lunu: 
—Rlu'curu achine cuna chiucu 
chuna bee bela. 
35Nu che chu unibiya'nu nú 
cua'a bee bene ze'e luyuu. 36 Nu 
una'tsenu lu achi bee pa cuna bee 
bela, nu udete'nu che'tsa lu Diose. 
Nu ule'enu bee pa ze'e udete'nu ya 
bee bene'nu para nú ritsi' beellae 
luye bee bene ze'e. 7 Ye bee bene 
ze'e udacu hasta nú ubela' beei. Nu 
uzucu subrasca! achi llume bee pa 
nú uya'na. 38Bee bene enu udacu 
neca tacu mili bee niyu, pero la 
nebacu' bee una'a cuna bee endu'. 
39 Chenu ulaxu nú uni Jesuse lubee 
bene ze'e nú nzalanu. Che chu 
uyu'unu liñi barco nu nzanu lu iliu 
nú lee Magdala. 


Unacu!' bee fariseo cuna bee saduceo 
nú ri'i Jesuse tucu milagro 
(Mr. 8:11-13; Lc. 12:54-56) 


1 Uya bee fariseo cuna bee 
saduceo lu Jesuse para nú 

ri'i beei preo li'inu. Nu unacu' beei 
lunu nú ri'inu tucu milagro nú 
lube'nu lubeei tunu neli nú nze'tanu 
lu cuenda' Diose. 

2Che uni Jesuse lubeei: 

— Bee uche chenu neluu rnaa 
liñibe, che rnihua: “Nú nze'ta nú 
ñia tsu bichia ye'e.” 3Nu bee zila' 

chenu rlañi'hua nú neluu rnaa 
liñibe nu nu! xcabe che rnihua: 
“Necha tsu bichia quie!, rri'ihua 
beya' xa neca bee seña liñibe.” 
¿Xiquie nú la ri'ihua beya! xa neca 
lunú reca nee? “Bee enu necha 
rri'i bee lee lecaxi chili arqui'hua 
nu rnacu'hua tucu milagro lua, 
pero leca! xi milagro lañi'la'hua 
ulañi'tsiahua tucu milagro nú 
ulle!ca Jonás. Nu chu utsa'nanu bee 
bene cua, nu chu nzanu. 


Levadura' bee Fariseo 
(Mr. 8:14-21) 


5Chequie chenu udete beella 
stucu chu inzatu', uzañi' bee 
bene'nu a uya! beella pa acu beella. 
SChe uni Jesuse lubeella: 

—Ubi!yahua lilihua, lu cuenda! 
levadura' bee fariseo cuna bee 
saduceo. 

7Che uni bee bene'nu lu sa'beella: 

—Uninu scua xne lá auyalahua pá 
da'cua'ahua. 

8 Pero uri'i Jesuse beya' nú 
unibeella lu sa'beella, nu uninu 
lubeella: 

—¿Xinu rnihua nú la lu'cuhua 
pá? ¡Xinu lle'natsia nzeli arqui'hua 
li'á! 9¿Xie! lasca! rilihua beya!, nu 
la ellu'cu arqui'hua chenu udetea 
ayu'tsia pá udacu ayu' mili bee 
bene la? ¿Nu se xala llume pá nú 
uzucu subrasca! uquietesa'hua? 

10 ¿Nu xie' le'ca la ellu'cu arqui'hua 
chenu udetea achi pá udacu tacu 
mili bee bene, nu se xala llume pá 
nú uzucu subra uquiete'sa'hua la? 
11Xiquie nú lá ri'ihua beya! nú lá nia 
luhua lu cuenda! pá, li'á rnia luhua 
nú bi'yahua li'ihua lu levadura! bee 
fariseo cuna bee saduceo. 

12Che uri!i bee bene'nu beya' nú 
lá ninu lu cuenda' levadura, sino 
que uninu lubeella nú bi'ya beella 
litibeella lunú xa sete! bee fariseo 
cuna bee saduceo bee bene. 


Uni Pedro nú neca Jesuse Cristo 
(Mc. 8:27-30; Lc. 9:18-21) 
13Chenu uriña Jesuse lu iliu 
Cesarea de Filipo, unedichia'nu 
lubee bene'nu nú uninu: 

—¿Ti rni bee bene nú neca Li'á 

Bene enu uxe'la Diose? 
14Nu ucuaqui beella lu Jesuse, nú 
unibeella: 

—Nu' bee bene enu rni nú necalu 
Juan Bautista, nu le'ca nu' bee 
enu rni nú necalu profeta Elías, nu 
nu' bee enu rni nú necalu profeta 
Jeremías, urre stucu profeta hua'tu. 

15Che uninu lubeella: 

— Li'iquiehua, ¿ti rnihua nú necaa? 

16Nu ucuaqui Simón Pedro lunu: 

—Li'ilu necalu Cristo, Lli'ñi Diose 
enu nehuañi. 

17 Che uni Jesuse lulla: 

— Nia neca lu cuenda'lu Simón lliana' 
Jonás, xne ni' tucu bee bene ne ixiule'e 
nucua! lulu, sino que Paa enu nzucu 
liñibe ulube' nucua' lulu. 18Nu li'á nia 
nú necalu Pedro, nu rni nucua! quiee, 
nu equie cuenda! li'ilu aca huaxilá 
bee benea nu ni! eluti la ri'i ana nitilu 
litibeella. 19Li'á liquia elurnibiya' nú 
nze'ta enza liñibe lulu, nu lu titse 
enu niilu nú neca perdonala stula lu 
iliulabe quie, le'ca neca perdonala 
stula nze'e liñibe, nu bene enu niilu nú 
la neca perdona stula lu iliulabe quie', 


le'ca la neca perdona stula nze'e liñibe. 


20 Che uni Jesuse lubee bene'nu 
nú la ixiule'e beella lu ni'tucu bee 
bene, nú li'inu necanu Cristo. 

Udixiule'e Jesuse nú atinu 
(Mr. 8:31-9:1; Lc. 9:22-27) 
21Desde che uquixie Jesuse 
udixiule'enu lubee bene'nu nú 
rqui'ña nú nzanu Jerusalén. Nu 
bee usticia! bee bene Israel cuna 
bee uletya enu rnibiya! lubeelá bee 
uletya cuna bee ulaxcuela enu reca 
ley, ri'ibeei nú chiqui! nehuana 
zecanu. Nu udixiule'enu nú utibeei 
li'inu, pero bichia rriuna huañi 
zecanu. 22Chequie unguya' Pedro 
li'inu tucu chu nu unilla lunu: 

—iLa zela Diose nú acane scua! 

iNu la zecalu scua! 
23Che ubelleta Jesuse nu uninu lu 
Pedro: 

—iUlluna' lua beze'lu, nu la 
ri'ixi'ilu lua! Xne elliebacu' nú 
rri'ilu la ye'ta nucua' lu Diose, 
rri'itsialu elliebacu! tucu nú rri'i bee 
bene iliulabe elliebacu!'. 

24 Che uninu lubeelá bee bene'nu: 

—Tunu nu'ta tucu bee bene enu 
niarqui' aca bee benea, la yala nú 
ri'illa tucu nú niarqui'tsialla, rqui'ña 
nú riqui'lla xitse nú nehuana zecalla 
nu ye'ta quiella li'á. 2BXne bee bene 
enu masela niarqui' nú huañi lu 
iliulabequie' enta bichia nú nitilu 
nucua!, pero bee bene enu ati equie 
nú neca beei bee benea, lu'cu bee 
nze'e elunehuañi nú leca xunga laxu 
lu Diose. ?P ¿Lecaxi zibi! nú ri'i bee 
bene ana ye nú nu! lu iliulabequie!, 
tunu nitilulla ante Diose? Xne leca 
modo tsibene elunehuañi' bene 
liñibe. 27Nu Li'á Bene enu uxe'la 
Diose, chenu nzela stucu bese, nzela 
cuna poder nú rlu'cu Pa Diose nu 
cuna bee ángele'nu. Bichia ze'e 
detea lu cada tucua bee bene lunú 

riala ati'lla, equie cuenda' lunú 
uri'illa. 28Li'!á nia luhua, nú nu' bee 
bene enu nucua'a ca'a lá ati hasta nú 
lañi'beei nú riña zeca Li'á Bene enu 
uxe'la Diose, nzela cuna poder nú 
rlu'cua para nú nibiya'a. 


Uche'e nú xneca rnaa Jesuse 

(Mc. 9:2-13; Lc. 9:28-36) 
1 Chenu udete xu'cu bichia, 

che uyanu Jesuse Pedro, 
Jacobo nu cuna Juan enu neca bichi 
Jacobo uya beella equie tucu dañi 
elu aya, ?ze'e uche'e nú xa rnaa 
Jesuse lubeella. Nu chiqui' rulu 
siqui' lunu xi rulu ellie'e bichia, nu 
unga niquichua'quie' xucunu nu 
rulu siqui'i. ¿Hora ze'e ulañi' beella 
nú rdichia'nu Jesuse Moisés cuna 
Elías. *Che uni Pedro lu Jesuse: 

—Detá, ineca nze'ca nú 
nellua'anuru li'ilu ca'a! Tunu 
niarqui'lu reche'ru chuna ranchu: 
tucue para li'ilu, stucue para Moisés 
nu stucue para Elías. 

5Diqui nú rnisca! Pedro, hora 
ze'e ulaca tucu xcabe nú rulusiqui' 
utsacu' equie Jesuse cuna bee 
bene ze'e. Nu liñi xcabe ze'e ubene' 
beella tucu chii nú uni: 

—Neca ninguie! Lli'ñia enu 
chiqui' se'caa. Nu ñia nzu arquialu, 
uzu'cu'hua nú rninu. 

SChenu ubene' bee bene! Jesuse 
chi cua!, uzucu lliqui beella nu 
hasta luyuu uzi'quindiqui beella, 
nu chiqui' ulliqui beella. 7 Che 
uyabica Jesuse lubeella, nu utityanu 
li'ibeella nu uninu lubeella: 

—Utsulíhua, nu la lliquihua. 

8Nu chenu uletsa beella lubeella 
ulañi' beella nú leca! tinu' ze'e, 
stucutsia Jesuse nzulá ze'e. 

Chenu enta laca beella dañi ze'e, 
uni Jesuse lubeella: 

—La ixiule'ehua lu ni'tucu bee 
bene lunú ulañi'hua, hasta bichia 
nú huañi zeca Li'á Bene enu uxe'la 
Diose. 

10 Chequie unedichia' bee bene'nu 
lunu nú uni beella: 

—¿Xiquie nú rni bee ulaxcuela 
enu reca ley nú rluti Elías rqui'ña 
nú riña? 

11 Che ucuaquinu lubeella: 

— Neli nú nzet'ta rluti Elías para 
nú tsuche'lla yeene. 12Pero Li'á nia 
luhua nú ube'tala Elías, nu né chulu 
bee bene li'illa tucu nú riala nú a 
chulu beei li'illa, nu xitse urilinu 
ye bee bene li'illa. Nu le'ca scua 
nehuana ri'inu bee bene Li'á Bene 
enu uxe!'la Diose. 

13Che uri'i bee bene'nu beya! nú 
rninu lu cuenda' Juan Bautista. 


Uriliyeca Jesuse tucu endu' enu seca 
ichia ziñia 
(Mr. 9:14-29; Lc. 9:37-43) 

14 Chequie chenu uriña beella elu 
nucua'a bee bene, uyabica tucu 
bene lu Jesuse nu utsulliquii lunu 
nú uni: 

15 Detá, uhua'a arqui' endua xne 
secai ichia ziña nu chiqui' nehuana 
secai, nu huaxi bese sanati lu quii, 
cuna lu inza. 'SUriñayua endua 
lubee bene'lu, pero lá aca beella 
riyeca beella li'i. 

17 Chequie ucuaqui Jesuse nú 
uninu: 

— ¡Cue'hua bee bene enu rlu'cu 
dula núla chili arqui'hua li'á! ¿Se 
xala tiembu rqui'ña nú tsunua 
litihua?, nu ¿se xalalá tiembu riquilá 
li'ihua? Uteyuhua endu'cua! ca'a. 

18 Che uqui'ya' benechiqui' uri'i 
Jesuse nu unibiya'nu nú chiu'ui 
arqui' endu' ze'e, nu hora ze'e 
uyeca' endu' ze'e. 

19 Chenu nucua'a li'itsia Jesuse 
cuna bee bene'nu unedichia' beella 
lunu nú uni beella: 

—¿Xiquie nú né acaru ahuaru 

benechiqui' arqui' endu' ze'e? 

20Che uni Jesuse lubeella: 

—Xne lle'natsia nzeli arqui'hua 

Li'á. Li'á nia luhua nú tunu neli 
nzeli arqui'hua masia xi llena 
ebichi mestasa, neca lunú nzeli 
arqui'hua Li'á, nu' modo nihua lu 
dañiquie': “Ulluna! ca'a nu uquia 
stucu luhuare”; nu zucu! dañi nú 
nihua. Lecaxi aca neriña' para 
li'ihua tunu neli nzeli arqui'hua. 
21Pero para nú chiu'u clasia' bee 
benechiqui' cua', rqui'ña nú 
dete'hua bichia núla acuhua, nu 
nacu'hua lu Diose. 


Udixiule'e Jesuse bese rrucu nú 
atinu 
(Mr. 9:30-32; Lc. 9:43-45) 

22 Chenu nucua'a beella lu iliu 
Galilea, uni Jesuse lubee bene'nu: 

—Li'á Bene enu uxe'la Diose dete! 
cuenda bene li'á lubee bene, nu 
uti beei li'á, pero bichia rriuna 
huañi zecaa. Chenu ubene' bee 
bene'nu nú uninu scua chiqui' 
nehuana utsu arqui'beella. 


Udixiu Jesuse impuesto' indu 


24Chenu uriña Jesuse cuna bee 
bene'nu eyeche Capernaum, uya 
bee bene enu rri'i cubre impuesto 
para indu llene Jerusalén lu Pedro 


nu unidichia' beei lulla, nu unibeei: 

—¿Rixiu maestro'lu impuesto' 
indu la? 

25Che ucuaqui Pedro lubeei: 

—Aahua!' rixiunue. 

Nu chenu uyu'u Pedro liñi ni'i 
elu nzu Jesuse, rlutilánu uninu lu 
Pedro: 

—¿Xa nilu, Simón? ¿Ti riala ixiu 
impuesto lubee arre iliulabequie': 
bee bene lachilla la, o bee bene 
rene la? 

26Nu ucuaqui Pedro nú unilla 
lunu: 

—Bee bene rene. 

Nu uni Jesuse lu Pedro: 

— La qui'ña nú ixiu bee bene 
lachilla impuesto. 27Pero para nú 
lecati lee lua'ahua, mejora uquia 
ru'u inzatu!, nu du'lu anzuelu'lu lue, 
nu bela rluti enu uculu. Liñi ru'í 
ulua tucu melu nú riqui' chetixiulu 
equie impuesto, cuendaa cuna 
cuenda'lu, uya!e nu uquia tixiu. 


Ti máse neca equie 
(Mr. 9:33-37; Lc. 9:46-48) 
1 Che le'ca bee bichia ze'e, 
unedichia! bee bene! Jesuse 
lunu, nú unibeella: 
—¿Ti máse neca equie elurnibiya' 
Diose liñibe? 
2Chequie ubixia Jesuse tucu 
endu' utsunu labe beella, ¿nu uninu 
lubeella: 
—Li'á nia luhua nú tunu la che'e 
arqui'hua lu stulahua nu acahua 
xi neca bee endu', la chu'uhua 
elurnibiya' Diose liñibe. *Enze'e 
nia nú bene enu aca lle'na arqui' xi 
neca arqui' endu' quie, nze'e aca 
enu máse aca neca equie elurnibiya' 
Diose liñibe. ÝNu titse bene enu ri'i 

elietsa lu tucu endu' equie cuenda' 
Li'á, lua rri'i nze'e elietsa. 


Ubi'yahua li'ihua para nú la 
zana'hua lu dula 
(Mr. 9:42-48; Lc. 17:1-2) 
6”Pero titse bee bene enu ri'i nú 
zana' tucu endu' enu nzeli arqui' 
Li'á lu dula, máse neca nze'ca para 
bene ze'e nú llica'cu bene tucu quie 
molino añilla nu tsi'qui benella 
hasta aquiee lu inzatu'. 7¡Cue' bee 
bene iliulabe nú nu' huaxi beenú 
necha neca bee nú rri'i nú rri'i bee 
bene dula! Siempre nu'beenú necha 
neca lu iliulabe, pero ¡cue! bene 
enu ri'i nú ri'i stucu bene dula! 
8”Enze'e tunu ri'i yalu urre 

cuchiu'lu nú ri'ilu dula, mejora 
uchie'cu'e nu utsi'quii istu, xne 
máse neca nze'ca nú chu'ulu liñibe 
cuna tucutsia yalu nu tucutsia 
cuchiu'lu, luquela nú chalu cuna 
rucu yalu nu rucu cuchiu'lu lu quii 
nú leca xunga laxu. *Le'ca tunu 
rri'i i'cululu nú rri'ilu dula, mejora 
uhuane nu utsi'quii istu, xne máse 
neca nze'ca nú chu'ulu liñibe cuna 
tucutsia i'cululu, luquela nú chalu 
luquii ebila cuna rucu i'cululu. 


Ejemplu' sanchi enu uniti 
(Lc. 15:3-7) 

10La huachuhua ni' tucu bee 
endu' quie', xne nia luhua nú bee 
ángele enu rriucu li'ibeei nucua!a lu 
Diose Pa liñibe. 11Xne Li'á Bene enu 
uxe'la Diose uriña para nú tsiala!á 
bee bene enu nza inziu nú necha 
neca. 

12%: Neca xi neca nú tucu bene 
rlu'cu tucu ayu'u sanchi, nu nitilla 
tucuí? ¿Xie' la tsa'nasca'lla noventa 

y nueve bee sanchi ze'e dañi nu 
che cua'nalla sanchi enu uniti la? 
13Nu tunu llela'llaí, masesca'la 
fia tsu arqui'lla nú ullela'lla 
sanchi enu uniti luquela noventa 
y nueve sanchi enu lá niti. 14Le'ca 
scua, pa'hua enu nzucu liñibe, la 
niarqui'nu nú nitilu ni' tucu bee 
bene enu nzeli arqui' li'inu. 


Xa riala ri'i bene lu sa'lla 
(Lc. 17:3) 


15°Tunu nu' xi necha uri'inu sa'lu 
li'ilu, ubedichia' rucutsiahua uni' 
lulla nú necha uri'illa lulu. Che 
tunu uri'i casolla nú unilu lulla, 
uri'ilálu ana nú nucua'a nze'cahua 
che. 18 Pero tunu lá ri'i casolla nú 
unilu lulla, uya! chiucu chuna bee 
bene para nú nihua lulla. 17 Nu 
tunu ni' nú rni bee benecua' la 
zucu'lla, che udixiule'e lubeelá bee 
bene enu nzeli arqui' Diose, nu 
tunu la ri'i casolla nú rni bee bene 
enu nzeli arqui' Diose, che lu'cu 
cuendatsiahualla nú necatsialla xi 
neca tucu bene enu la chili arqui' 
Diose urre xi neca tucu bene enu 
rri'i cubre impuesto. 

18Li'á nia luhua nú titse sa'hua 
enu nzeli arqui' Diose enu ri'ihua 
perdona lu iliulabequie' le'ca neca 
perdonalalla liñibe, nu titse sa'hua 
enu nzeli arqui' Diose enu la ri'ihua 
perdona stula lu iliulabequie' le'ca 
la neca perdona stula nze'e liñibe. 

19'Le!ca nia luhua, nú tunu 
chiucuhua aca tucunecatse para 
nú nacu'hua xi nacu'hua lu Diose 
Paa liñibe lu iliulabequie', li'inu 
liqui'nue. 2 Xne elu riete'sa' chiucu 
chuna bee bene equie cuenda! li'á, 
ze'e nzua cuna litibeella. 


San Mateo 18, 19 


21 Che uyabica Pedro lu Jesuse nu 
unedichia'lla lunu, nú unilla: 

—Detá, ¿xala bese rqui'ña nú ri'á 
perdona bee sa'a, tunu nu! xi uri'i 
nze'e lua? ¿Hasta achi bese la? 

22Nu ucuaqui Jesuse lulla: 

—La nia nú achitsia bese. Sino que 
nia lulu nú hasta setenta bese siete 
rqui'ña nú ri'ilu perdona bee sa'lu, 
nucua' rni nú diqui tiembu ri'ilu 
perdona sa'lu. 


Ejemplu' bene enu lá ri'i perdona 


23"Tucu nú rnibiya! Diose neca 
nú rnibiya! tucu arre enu uri'i 
elliebacu! nú uza'la bichia nú ixiu 
bee bene enu rri!i riña! lulla nú 
nezi'qui beei lulla. 24Nu chenu 
uquixie arre ze'e nú rlacu'lla calu 
nezi'qui cada tucua bee bene lulla, 
che uriñayu bee bene tucu bene 
enu rri'i riña' lulla enu nezi'qui 
huaxi dimi lulla. ?5Nu lunú la lu'cui 
xi ixiui lu arre. Che unibiya' arre 
ze'e nú iquii cuna unati cuna bee 
endu'i, nu cuna ye bee stene'i para 
nú yaxu nú nezi'quii lu arre ze'e. 
26Che utsulliqui moso' ze'e lu arre 
nu uziquiei lu arre, nú uni: “Detá, 
ala! chiu'u arqui'lu tsuquiesca' 
lle'na ixiuca ye nú nezi'quia lulu.” 
27 Chequie uhua'a arqui' arre ze'e 
li'i, nu né ixiui nú nezi'quii lu arre 
ze'e nu che utsana' arre li'i. BPero 
chenu uchiu'u moso! ze'e lu arre, 
uchu'ui stucu moso' enu le'ca sibi! 
lu arre nu nezi'qui moso'! quie! lui 
lle'na dimi. Che chu una'tsei añi 
moso! ze'e utsi'ii, nu uni: “iUdixiu 
nú nezi'quilu lua!” 29Che utsu lliqui 
bene ze'e lui, nu uziquie nze'e lui 
nú uni nze'e: “Ala! chiu'u arqui'lu 
tsuquiesca' lle'na, ixiuca ye nú 

nezi'quia lulu.” 30? Pero né zelai 
atsuquiei, nu udu'i bene ze'e ni'cu' 
hasta nú ixiu nze'e ye nú nezi'qui 
nze'e lui. 91 Chenu ulañi' beelá bee 
sa'i enu rri'i riña! lu arre ze'e nucua!, 
chiqui' ulebeei nu uyatixiule'e beei 
lu arre lu ye nú unga. 92Chequie 
chu unibiya' arre nú ye'ta bene enu 
unga nezi'qui lulla, nu unilla lu 
bene ze'e: “¡Chiqui' necha rri'ilu! 
Li'á uri'á perdona ye nú nezi'quilu 
lua, xne uziquielu lua. 33Le'ca scua 
li'ilu riala nú ahua'a arqui!lu sa'lu, 
tucu nú uhua'a arquia li'ilu.” 34Nu 
lunú chiqui! rle arre ze'e, chequie 
unibiya'lla nú cha bene ze'e ni'cu! 
hasta nú ixiui ye nú nezi'quii lu 
arre. 
35 Chenu ulaxu nú uni Jesuse 

ejemplu cua!, che uninu: 

—Le'ca scua rilinu Pa liñibe li'ihua 
tunu la ri'ihua perdona bee sa'hua 
diquinu! arqui'hua. 


Uni Jesuse equie cuenda' nú la le'e 
bene una'a bene 
(Mc. 10:1-12; Lc. 16:18) 


1 Chenu ulaxu nú uni Jesuse 
scua, uchiu'unu lu iliu 

Galilea nu uriñanu lu iliu Judea 
stucu chú re'cu Jordán. ?Nu 
uyanala huaxi bee bene lilinu, nu 
ze'e uriyecanu bee bene enu riti. 

3Che uyabica chiucu chuna bee 
fariseo lunu para nú ri'i beei preu 
li'inu, nu unedichia' beei lunu nú 
unibeei: 

—¿Nu' modo nú le'e niyu una!ai 
equie xitse tucu nú urilinchu la? 

4Chequie ucuaqui Jesuse nú 
uninu lubeei: 

—¿Xie' lasca ulahua lu ichi' 
Stichia' Diose elu rni, nú li'inu enu 

ureche' bee bene desde nú uquixie 
iliulabe, “ureche'nu niyu cuna una'a 
la”? SLe'ca uninu: “Enze'e za'na 
niyu pa'i cuna na'i para nú yucui 
una'i, che rucu beei neca beei xi 
neca tucutsia bene.” $Scua la neca’ 
beei chiucu bene, sino que tucutsia 
neca beei. Enze!e leca modo nú ri'i 
tucu bene nú le'esa' bee bene enu 
uri'i Diose nú neca tucunecatse. 
7Che uni bee fariseo lu Jesuse: 

—¿Xiquie nú unibiya' Moisés nú 
nu' modo le'e bene una'a bene, 
tunu acache' tucu ichi' elu rni nú 
le'e sa'lla? 

8Chequie uni Jesuse lubee fariseo: 

—Fquie nú chiqui' nziti arqui'hua, 
enze'e uzela Moisés nú le'ehua 
una'ahua. Pero chenu uquixie 
iliulabe né acae scua. ?Nu Li'á nia 
luhua nú titse niyu enu le'e una'a, 
nu la necane nú uri'i una'alla 
eluhuexe cuna stucu niyu, nu 
yuculla stucu una'a, rri'illa dula 
che, nu niyu enu yucu una!a enu 
ule!e niyu!, le'ca rri'i nze'e dula. 

10 Chequie uni bee bene' Jesuse 
lunu: 

—Tunu scua necane lu cuenda! 
niyu cuna una'alla, nzalá nú la chia 
bene che. 

11 Che uni Jesuse lubeella: 

—La ye bee bene rri'i beya! nucua!, 
sino que bee bene enu udete'tsia 
Diose elliebacu! nú ri'i beya' nucua' 
rri'i beya!e. 12Xne nu' bee bene enu 
desde nú ungula lá ala para nú chia, 
le'ca nu' bee bene enu la chia equie 
nú reca remediolla, nu nu' bee bene 
enu la chia lunú rri'illa elliebacu' 
nú mejora ixiule'ella Stichia! Diose 
luhuare nú chialla. Enu riqui' núla 
chia, la chia nze'e. 

Uri'ile'ya Jesuse bee endu' 
(Mr. 10:13-16; Lc. 18:15-17) 


13Che uriñayu bee bene chiucu 
chuna bee endu' lu Jesuse para nú 
ricu'nu yanu equie beei nu nacu'nu 
lu Diose lu cuenda' beei, pero 
uqui'ya' bee bene enu uriñayu bee 
endu' ze'e uri'i bee bene'nu. Pero 
uni Jesuse lubee bene'nu: 

—Uzelahua nú ye'ta bee endu! lua, 
nu la cahua nú ye'ta beei lua, xne 
liñibe elurnibiya! Diose neca para 
bee bene enu neca arqui' xi neca 
arqui' bee endu' quie". 

15Chenu ulaxu nú uricu'nu yanu 
equie bee endu' ze'e, che chu nzanu. 


Ubedichia'nu tucu bene xene Jesuse 
(Mr. 10:17-31; Lc. 18:18-30) 


16Uya bi'ya tucu bene Jesuse nu 
unedichia' bene ze'e lunu nú uni: 

— Maestro enu neca bene nzelca, 
¿xi nú neca nze'ca rilá para nú 
lu'cua elunehuañi nú leca xunga 
laxu? 

17 Nu uni Jesuse lui: 

—¿Xinú rnilu nú neca bene nze'ca? 
Leca ni' tucu bene nze'ca tucutsia 
Diose neca bene nze'ca. Pero tunu 
niarqui'llu lu'culu elunehuañi nú 
leca xunga laxu liñibe, uzu'cu! nú 
rni bee mandamiento. 

18 Che uni bene ze'e lu Jesuse: 

—¿Ta bee mandamiento rqui'ña 
nú zucua che? 

Nu uni Jesuse lui: 

— La utilu bene, la na'tselu 
stucu una'a enu la neca una'alu, 
nu la ri'ilu eluhuana', nu la ta'lu 
eluquichia' bene, *ulu'cu ula'na lu 
pa'lu cuna lu na'lu, nu uzeca sa'lu 
tucu nú secalu li'ilu. 

20 Che uni bene ze'e lu Jesuse: 

—Ye bee nucua' sucua hasta chenu 
necaa endu'; ¿neequie xilá rri'i nú 
zucua? 

21Nu uni Jesuse lu bene ze'e: 

—Tunu niarqui'lu nú huañilu tucu 
nú niarqui' Diose, uquia tuti ye 
beenú rlu'culu nu ude'te' dimicua' 
lubee bene enu seca elitsi, che 
lu'culu eluxene liñibe, nu chu ye'ta 
quielu Li'á. 

22Pero chenu ubene' bene ze'e 
nucua!, chiqui' nehuana utsu arquii 
nziai xne chiqui' xenei. 

23 Chequie uni Jesuse lubee 
bene'nu: 

—Li'á nia luhua, nú chiqui' neriña' 
nú chu'u tucu bene xene liñibe 
elurnibiya' Diose. ?4Li'á nia luhua, 
nú mase facil nú dete tucu cameyu 
i'chiu echedicu, luquelá nú chu'u 
tucu bene xene liñibe elurnibiya' 
Diose. 

25 Chenu ubene! bee bene! Jesuse 
nú uninu scua, chiqui' uyanu arqui' 
beellla, nú uni beella lusa' beella: 

—¿Ti nu' modo tsila'a che? 

26Nu ubi'ya Jesuse lubeella nu 
uninu lubeella: 

—Para bee bene neriña' neca 
nucua! pero para Diose lecaxi 
neriña!. 

27 Chequie uni Pedro lu Jesuse: 

—Li'iru utsa'naru ye beenú 


rlu'curu para nú nzela quieeru li'ilu. 


¿Xi ati'ru, lu cuenda' nucua! che? 
28 Che uni Jesuse: 

—Li'á nia luhua nú chenu riña 
bichia nú aca necuqui yeene, nu 
chenu zucua!a lu xleta nú nibiya'a 
li'á Bene enu uxe!la Diose, li'ihua 
enu entanala li'á le'ca zucuhua lu 
chi'chiucu xleta, para nú hualuhua 

lu cuenda' ye bee bene enu nze'ta 
lu chi'chiucu familia Israel. 22 Nu 
titse bee bene enu utsa'na ni'i, urre 
bichilla, urre zanalla, urre pa'lla, 
urre na'lla, urre una'alla, urre 

bee endu'lla, urre bee yu'lla equie 
cuenda! Li'á, ati'lla tucu ayu'u bese 
masela lunú utsa'nalla, nu le'ca 
lu'culla elunehuañi nú leca xunga 
laxu liñibe. Pero huaxi bee bene 
enu neca equie lu iliulabe quie' nee, 
aca bee nze'e enu la neca equie'a 
bichia ze'e, nu bee bene enu la neca 
equie nee lu iliulabe quie', aca neca 
equie bee nze'e bichia ze'e. 


Ejemplu' bee bene enu 
rri'i riña! lu uva 
2 0 Le'ca uni Jesuse lubee 
bene'nu. 

—Elurnibiya! Diose neca xi neca 
tucu bene enu rlu'cu tucu yuu llene 
nú nu! uva, nu sila'tu' uchiu'ulla 
nzecua'nalla bee moso' para nú 
ri'i riña! lu uva'lla. 2Nu unixulla 
lubee moso' ze'e nú calu ixiulla 
beei tebichia nu uzela beei, che 
uxe'lalla beei nú che ri'i beei riña! 
lu yu'lla. 3Cheelá uchiu'ulla nzalla 
tucu rquie quie' sila! nu ulañi'lla 
nú nucua!a chiucu chuna bee bene 
ru'u i'ya enu la lu'cu riña'. *Che 
unilla lubeei: “Uquia ri'ihua riña" lu 
yuua elu nu! uva nu ixiucahua lunú 
riala yaxuhua.” Che chu nzuebeei 
riña'lla. SLe'ca uchiua'la bene ze'e 
nzalla tucu rebibichia, nu le'ca 
esquie nza'lalla tucu rquie chuna 
uche, nu le'ca esquie'ala unilla 
lubee bene enu nucua!a ru'u i'ya 
enu la lu'cu riña!. £Nu tucu rquie 
ayu' uche, uchiu'u zeca'lalla nzalla 
ru'u i'ya nu uchu'ulla stexcua!a 

bee bene enu la lu'cu riña!, nu 
unilla lubeei: “¿Xiquie nú debichia 
nucua'ahua ca'a nu la ri'ihua riña!?” 
7Che uni bee bene ze'e lulla: “Xne 
lá llela'ru riña! ri'iru.” Che unilla 
lubeei: “Uquia ri'ihua riña! lu yuua, 
elu nu! uva nu ixiucahua lunú riala 
yaxuhua.” 
8”Chenu uyu'u rula!, uni patrón 

lu moso' enu rnibiya! lubee moso!: 
“Ubixia bee moso' nu uquixie 
udixiuxu bee enu uriña último, 
nuche chu ixiulu beelá bee enu 
rluti uriña.” ?Nu chenu uriña bee 
moso' enu uyu'u lu riña! tucu rquie 
ayu! uche, ye beei uyaxu beei 

tucu nú rri'i bene ana tebichia. 

10 Chequie chenu uyala nú yaxu 
bee moso' enu uyu'u rluti lu riña!, 
uri'i beei elliebacu' nú maselá yaxu 
beei, pero le'ca ye beei uyaxu beei 
tucu nú rri'i bene ana tebichia. 

31 Chequie chenu riaxu beei ulebeei 
lu patrón ze'e, nu unibeei lulla: 
“Bee bene quie' uriña uche, nu 
urilitsia beei riña! tucu hora nu 
udixiulu beei tucu nú rixiulu li'iru, 
nu li'iru uriqui'ru uritiru riña! lubee 
debichiallu.” 13 Chequie ucuaqui 
patrón ze'e, nú unilla lu tucu beei: 
“Amigo, lecaxi nú necha neca uri'á 
lulu. Xne li'á unixua lulu nú calu 
ixiualu tebichia. 14Enze'e uyucu 
dimi'lu nu yaalu. Xne li'á niarquia 
nú ixiua bene enu uche uyu'u lu 
riñaa tucu nú udixiua li'ilu. 15¿Xie' 
leca modo ri'á lunú niarquia cuna 
dimiala?, urre ¿Xie' ria arqui'lu nú 
rri'i nze'ca la?” 16Scua necane, xne 
bee bene enu leca tineca nee aca 
neca equie bee nze'e, nu bee bene 
enu neca equie nee la aca neca 
equie bee nze'e bichia ze'e. Xne 

huaxi bee bene nezene' lu inziu' 
Diose pero la huaxi bee bene enu 
chenala inziu'nu. 


Udixiule'e Jesuse bese rriuna nú uti 
bee bene li'inu 
(Mr. 10:32-34; Lc. 18:31-34) 


17 Chenu nza Jesuse enza 
Jerusalén, che ubixianu lu 
chi'chiucu bee bene'nu tucu chú nu 
uninu lubeella: 

18 —_Nediya'la'hua nú nza'ahua 
enza Jerusalén elu dete! cuenda 
bee bene Li'á Bene enu uxe'la Diose 
lubee ule'ya enu rnibiya' lubeelá 
bee ule'ya, cuna lubee ulaxcuela 
enu reca ley, nu nibiya' beei nú atia. 
19Nu dete' cuenda beei Li'á lubee 
bene rene para nú lli'chinu beei Li'á, 
nu zete'che' beei Li'á nu quie'e beei 
Li'á lu cruse, pero bichia rriuna 
huañi zecaa. 


Unacu' na' Jacobo cuna Juan tucu 
faura lu Jesuse 
(Mr. 10:35-45) 


20Chequie uyabica una'a Zebedeo 
cuna rucu lliana' beella lu Jesuse, 
nu utsulliquilla lunu, nu unacu'lla 
tucu faura lunu. 21 Che unedichia' 
Jesuse lulla: 

—¿Xi niarqui'lu? 

Nu unilla lunu: 

—Chenu nibiya'lu niarquia nú 
zucu tucu endua cue'tselu chúbe, 
nu stucui zucu cue'tselu chúbeca. 

22Pero uni Jesuse lubeella: 

— La rilihua beya' lunú rnacu'hua. 
¿Xie' nu! modo nú nehuana zecahua 
tucu nú nehuana zecaa la? ¿Xie! nu! 
modo riqui'hua zecahua lunú riala 
zecaa la? 

Che uni beella lunu: 

—Aahua!, riqui'ru. 

23 Che ucuaquinu lubeella: 

— Neli nú nehuana zecahua tucu 
nú nehuana zecaa. Nu riqui'hua 
zecahua lunú zecaa. Pero enu zucu 
cue'tsea chúbe urre chubeca. La 
neca Li'á enu riala nibiya' nucua!, 
sino que necala nucua' para bee 
bene enu ucañila Diose Paa liñibe. 

24Nu chenu ubene! se xi'i bee 
bene'nu nucua', ule beella lu Juan 
cuna lu Jacobo. ?5Pero ubixia 
Jesuse beella nu uninu lubeella: 

—Lilihua nediya'hua, nú bee bene 
enu rnibiya! lu iliulabe quie' rnibiya' 
beei lubee bene tucu nú niarqui'tsia 
beei, nu bee bene enu neca equie 
cua! rri'i beei tucu nú niarqui'tsia 
beei lubee bene lunú rnibiya! beei. 
26Pero letahua la yala nú acane 
scua. Sino que enu niarqui' nibiya! 
letahua, rqui'ña nú zibi'lla lu yehua, 
27 nu enu niarqui' nú mase aca neca 
equie letahua, rqui'ña nú acalla enu 
zibi' luhua, ?8scua tucu nú uriña 
Li'á Bene enu uxe'la Diose, lá yela 
para nú zibi' bee bene lua, sino 
que uriña lu iliulabe para nú zibi'a 
lubee bene, nu equie nú atia tsila'a 
huaxi bee bene lu stula beei. 


Uriyeca Jesuse chiucu bene enu la 
ye'e lu 
(Mr. 10:46-52; Lc. 18:35-43) 

29 Chenu uchiu'u Jesuse cuna bee 
bene'nu eyeche Jericó, nzequie 
huaxi bee bene li'inu. 3° Nu chiucu 
bee bene enu la ye'elu nucua'a ru'u 
inziu, chenu ubene' beei nú udete 
Jesuse ze'e, urixialibeei nú unibeei 
lunu: 

—iDetá, 1li'ñi David, uhua'a arqui' 
li'iru! 

31Nu uqui'ya' beei uri'i bee bene 
para nú zaca beei, pero masesca'lá 
urixialibeei nú unibeei: 
—iDetá, 1li'ñi David, uhua'a arqui' 
litiru! 
32Chequie utsuxe Jesuse nu 
ubixianu rucu bee bene enu la 
ye!elu ze'e nu uninu lubeei: 
—¿Xi niarqui'hua nú ri'á luhua? 
33Che unibeei lunu: 
—Detá, niarqui'ru nú ye'e i'culuru 
para nú lañi'ru. 
34Chequie uhua'a arqui' Jesuse 
beei, nu utityanu i'culu beei. Hora 
ze'e uye'e lubeei, nu chu nzequie 
beei li'inu che. 


Uyu'u Jesuse Jerusalén 
(Mr. 11:1-11; Lc. 19:28-40; Jn. 12:12-19) 


2 Chenu nzeriñala beella 
axu Jerusalén, uriña beella 
tucu dañi nú lee Olivos, axu eyeche 
Betfagé, che uxe'la Jesuse chiucu 
bee bene'nu, ?nu uninu lubeella: 
—Uquiahua eyeche nú nchiucu' 
enza lucua'. Ze'e llela'hua tucu 
burro enu nequietu cuna lli'ñií. 
Uxe'chehua beeí nu ye'tayuhua beeí 
cala. ¿Nu tunu nu! ti ni xi ni luhua, 
uni'hua lu bene ze'e nú Detá, Jesuse 
rqui'ñaí, nee chu nzelayuzecaru 
beeí. 
4Scua unga para nú uyalu tucu 
nú uni tucu profeta hua'tu, chenu 
uquie'ella: 
5 Uni'hua lubee bene eyeche llene 
Sión: 
“Ubi'yacuruhua, nze'tala 
arré'hua luhua nee, 
nu nze'tanu xi nze'ta tucu bene 
enu la neca equie, 
nchiucu'nu equie tucu burru, 
tucu burro lla'na, 

Ni'fi nafi enu ruya' yuhua!.” 

êChequie uya bee bene! Jesuse nu 
uri'i beella tucu nú uninu lubeella. 
7 Che uriñayu beella burro ze'e cuna 
lli'ñií lu Jesuse, nu uricu' beella 
xucu beella equie burro lla'na ze'e, 
nu chu uricu Jesuse equieí. 8 Nu 
lunú chiqui' huaxi bee bene nucua'!a 
ze'e, nu! beei rcua!a xucu labe inziu 
elu detenu, nu texcua'a beei uchiecu' 
bee leca lubee aca ucua'a beei labe 
inziu elu detenu. ? Che bee bene enu 
nzuculu, cuna bee bene enu nzequie, 
rixiali beei nú rnibeei: 

—iÑia neca lu cuenda' li'inu enu 
neca Lli'ñi arre David! iChiqui' ñia 
neca lu cuenda' li'inu enu nze'ta lu 
cuenda' Pa'ahua Diose! iChe'tsalá 
Diose Paa enu nzucu liñibe! 

10Chenu uriña Jesuse Jerusalén, 
ye bee bene ze'e uyacha beei nu 
unibeei lu sa'beei: 

— ¿Ti bene quie'? 

11 Che unibeei lusa'beei: 

—Profeta Jesuse nucua', enu neca 

bene eyeche Nazaret lu iliu Galilea. 


Utiliaca' Jesuse bee bene labe ele'ya' 
Indu llene Jerusalén 
(Mr. 11:15-19; Lc. 19:45-48; Jn. 2:13-22) 


12 Chenu uriña Jesuse labe ele'ya' 
indu llene Jerusalén utiliaca'nu ye 
bee bene enu ruti cuna ye bee bene 
enu si labe ele'ya' indu ze'e. Nu 
utelletanu bee mexa' bee bene enu 
xi'la dimi, cuna xleta' bee bene enu 
ruti bee paloma, 1nu uninu lubeei: 

—Lu ichi' Stichia' Diose rni: “Nia 
chiulee ni'i elu nacu' bee bene lu 
Diose”, pero li'ihua uri'ihuane xi 
neca yube' bee huana!. 

14Che liñi indu ze'e uyabica bee 
bene enu la ye'e i'culu cuna bee 

bene enu necuxu ante Jesuse, nu 
uriyecanu beei. 15Pero chenu ulañi' 
bee ule'ya enu rnibiya' lubee ule'ya 
cuna bee ulaxcuela enu reca ley bee 
milagro nú rri'i Jesuse, nu chenu 
ubene' beei nú rixiali bee endu' 
nucua' ze'e: “iÑia neca lu cuenda' 
li'inu enu neca Lli'ñi arre David!”, 
ule beei 16nu unibeei lu Jesuse: 
—¿Riene"'lu nú rni bee endu' cua! 
la? 
Che ucuaqui Jesuse lubeei: 
—Aahua', rienea. Pero ¿xie' lasca! 
ulahua lu ichi' Stichia' Diose elu 
rni lu cuenda' nucua' la? Lu ichi' 
Stichia' Diose rni: 
Uri'ilu nú bee endu' lla'na cuna 
bee endu' me'e enu rachi, 
neca bee enu ula bee canto nu 
zucu! aya li'ilu. 
17 Che uya'na beei ze'e, nu 
uchiu'unu nzanu eyeche Betania, 
nu ze'e uya'nanu rula! ze'e. 


Aca higo nú ubichi 
(Mr. 11:12-14, 20-26) 

18 Chenu uye'e lu yuu stucu bichia, 
ubenchila' zecanu Jerusalén, nu 
ulia'na'nu. Che ulañi'nu tucu 
aca higo ru'u inziu nu uyabicanu 
lue. Pero lá llela'nu higo lue, bee 
lecatsia nu'lue. Chequie uni Jesuse 
lu aca higo ze'e: 

—iLeca' xunga ayu ndixi lulu! 

Hora ze'e ubichi aca higo ze'e. 

20 Chenu ulañi' bee bene! Jesuse 
nucua!, chiqui' uyanu arqui'beella 
nu unidichia' beella lu Jesuse: 

—¿Xiquie nú chu ubichi aca higo 
cua!? 

21 Chequie uni Jesuse lubeella: 

—Li'á nia luhua nú tunu nzeli 
arqui'hua masia teme!, nu la za! 

arqui'hua, la neca nú nucua'tsia 
ri!ihua tucu nú uri'á lu aca higo, 
sino que nihua lu dañiquie": 
“Uyetsu ca'a nu uzana' lu inzatu!”, 
nu scua acane. ??Nu ye nú nacu'hua 
lu Diose, tunu neli nzeli arqui'hua 
nú liqui'nu nucua!, che yucuhuane. 


Elurnibiya' nú rlu'cu Jesuse 
(Mr. 11:27-33; Lc. 20:1-8) 
23Luze!elá uyu'u Jesuse liñi indu 
llene Jerusalén sete'nu bee bene, 
che uyabica bee ule'ya enu rnibiya! 
lubeelá bee ule!ya cuna bee usticia' 
bee bene Israel lunu, nu unibeei lunu: 

—¿Ti uliqui' stichia! nú rri'ilu 
ye bee nucua!?, nu ¿Ti uliqui' 
elurnibiya' lulu? 

24Che uni Jesuse lubeei: 

—Le'ca nedichia!a tucu luhua 
niarquia, tunu cuaquihua nú nedichia' 
luhua, che ixiule'a luhua ti uliqui' 
elurnibiya' nú rri'á scua. 25 ¿Ti uxe'la 
Juan nú rinzalla bee bene che? ¿Diose 
uxe'lalla la o bee bene uxe'lalla la? 

Che unibeei lusa'beei, nú unibeei: 

—Tunu nia'ahua nú Diose uxe'la 
Juan Bautista, che ni nucua! 
lua'ahua: “¿Xiquie nú né chili 
arqui'hua nú unilla che?” 26Nu le'ca 
leca modo nia'ahua nú bee bene 
uxe'la Juan, xne xiquialahua bee 
bene, xne ye bee bene nzeli arqui' 
nú neca Juan tucu profeta! Diose. 

27 Che unibeei lu Jesuse: 

—Labiya'ru. 

Chequie uni Jesuse lubeei: 

—Le'ca esquie la ixiule'a luhua ti 
uliqui' elurnibiya! nú rri'á scua. 


Ejemplu' tucu bene enu 
ulu'cu chiucu lliana' 


28 Nu uni Jesuse lubeei: 

—¿Xa rrilihua elliebacu' lunú 
nia luhua nee? Tucu bene ulu'cu 
chiucu lliana!, nu unilla lu tucui: 
“Endu!, uquia ri'i riña! lu yuua elu 
nu' uva.” 22Che ucuaqui lliana'lla 
lulla: “iLa niarquia cha'a!” Pero 
luze'elá uche'e elliebacu'i nu uyai. 
30Chequie uya ni' pa' beei lu stucui, 
tucu nú unilla lu enu rlu, nu uni 
lulla: “Nza'ca che.” Uni, pero né 
chai. 31Neequie uni'hua, ¿ta lu rucu 
bee lliana'lla uri'i lunú niarqui'lla? 

Che unibeei lunu: 
—Enu unilla lu rluti. 
Chequie uni Jesuse lubeei: 

— Li'á nia luhua nú bee bene enu 
rri'i cubre impuesto para Roma, 
cuna bee una'a huexe rluti bee 
nze'e chu'u elurnibiya! Diose liñibe 
luquela li'ihua. 32Xne ube'ta Juan 
Bautista udixiule'e luhua nú xa 
huañihua, nu né chili arqui'hua 
nú unilla, a'laquie bee bene enu 
rri'i cubre impuesto para Roma 
cuna bee una'a huexe uchilí 
arqui'beei nú unilla. Pero lilihua 
mase ulañi'hua bee nucua', ne che'e 
arqui'hua, para nú a chili arqui'hua 
nú unilla. 


Ejemplu' bee moso' enu necha uri'i 
(Mr. 12:1-12; Lc. 20:9-19) 

33'Chequie uni Jesuse lubeei 
uzu'cu! diacahua ne nia stucu 
ejemplu luhua: Tucu bene uquieni 
bee aca uva lu yuu!, nu udu'lla elu'u 
diqui abenchila'e, nu ureche'lla 
tucu elu tsi'i bee uva, le'ca 
ureche!lla tucu elu aya para nú aca 
ucu yuu elu nu! bee aca uva ze'e. 

"Che udete'lla yuu cua! lle'la lu 
chiucu chuna bee bene enu ri'i riña! 
lue, nu chu nzalla istu. 3 Chequie 

chenu uriña tiembu nú le'e beella 
uva, uxe'lalla chiucu chuna bee 
moso!lla chetucu bee uva nú 
rialalla. 35Pero bee bene enu rri!i 
riña! lle'la lu yuu'lla una'tse beei 
bee moso' enu uxe'lalla, tucu moso' 
ze'e uzete'che! beei, stucu nze'e 
unguuti beei, nu stucui udu' beei 
quiee. 36Che bene enu neca stene 
yuu ze'e, uxe'la'lalla huaxilá bee 
moso'lla luquela nú rlu, pero le'ca 
esquie uri'inu beei bee moso' cua!. 

37 Último uxe'lalla endu'lla, xne 
urililla elliebacu!: “Lu endusia lu'cu 
beei ula'na.” 38Pero chenu ulañi' 
beei nú nze'ta endu' bene enu neca 
stene yuu ze'e, che unibeei lusa'beei: 
“Bene quie! neca enu ya'nanu yuu 
quie', te utia'hua nucua' para nú 
ya'nanua'ahua yuu quie'.” 39 Che 
una'tse beei li'i, nu uhua beei li'i lu 
yuu ze'e nu chu unguuti beei li'i. 

40Chequie unedichia' Jesuse lubee 
bene ze'e nú uninu: 

—Chenu riña bene enu neca stene 
yuu ze'e, ¿xa rri'ihua elliebacu' nú 
ri'inulla bee bene ze'e enu udete'lla 
yuu'lla lle'la lu che? 

41 Che unibei lu Jesuse: 

—Utilla beei sin nú hua'a arqui'lla 
beei, nu dete!lla yuu'lla lu texcua'a 
bee bene, enu dete! cuenda ula'cu 
nú rialalla chenu aca ula'cue. 

42Le'ca uni Jesuse lubee fariseo: 

—¿Xie' lasca’ ulahua lu ichi' 
Stichia' Diose elu rni? 

Quiee nú uhua u'na bee bene 
enu rreche' ni'i, 

quiee quie' neca nú mase uzibi' 
ungache' ni'i. 

Nucua' neca nú uri'i Diose, 

nu chiqui' nzenu arquia'ahua 
lunú uri'inu. 

43Enze'e nia luhua nú chiu'uchuhua 
elurnibiya' Diose liñibe nu chu'u 
téxcua'a bee bene luhuare'hua, bee 
enu neli ri'i tucu nú niarqui'nu. 
44Pero titse bee bene enu llica 
cuchiu' cuna quiee ze'e, nehuana 
zecalla, nu tunu nu'ti zana' quiee 
cua' equie la'xulii li'illa. 

45Chenu ubene' bee ule'ya enu 
rnibiya' lubeelá bee ule'ya cuna bee 
fariseo bee ejemplu nú uni Jesuse, 
che uri'i beei beya' nú lu cuenda! 
beei uninu. “S Chequie hora ze'e 
uniarqui' beei a na'tse beei li'inu, 
pero xiqui beei bee bene, xne nzeli 
arqui' bee bene nú necanu tucu 
profeta. 


Ejemplu' tucu eluchia 
(Lc. 14:15-24) 


2 Chequie unilá Jesuse bee 
ejemplu lubeei nú uninu: 
2—Flurnibiya' Diose neca xineca 
tucu arre enu uri'i tucu tsala nú 
uchia endu'lla. ¿Nu uxe'lalla bee 
moso!lla para nú chetucu beei 
bee bene enu nezene! lu tsa'a ze'e, 
pero lá zela bee bene ze'e achaa. 
4Chequie uxe'lalla xiucu xuna 
bee moso!lla, nu unilla lubeei: 
“Uni'hua lubee bene enu nezene'! lu 
tsala nú necalula nú acu bee bene. 
Unibiya'lá nú unguti bee u'na' enu 
mase neru'cu, cuna beelá bee 
nañia enu mase neru'cu, nu ye bee 
nucua' necala, uni'hua lubeella 
nú ye'ta beella lu eluchia.” Pero 
bee bene enu nezene! lu tsa'a ze'e 
né ri'i caso beei nú uni bee moso' 
arre ze'e lubeei. Tucu bene ze'e nza 
nzebi'ya yuu', nu stucui nzequienu 
berexe!, 8nu texcua!a beei una'tse 
bee moso' enu uxe'la arre ze'e, nu 

uzete'che' beei bee moso' ze'e 
hasta nú unguuti beei bee nze'e. 
7Chequie chiqui' ule arre ze'e, nu 
uxe'lalla bee sundado'lla nú utibeei 
bee bene enu unguuti bee moso'lla, 
nu tsiqui' beei lachi bee bene ze'e. 
8Che unilla lubee moso'lla: “Neca 
listola yeene para nú aca tsa'a, pero 
bee enu uzene' nú ye'ta lu tsa'a la 
yala nú ye'ta beei. 9Uquiahua lubee 
calle nu ye bee bene enu lla'cahua 
uni'hua lubeella nú ye'ta beella lu 
tsa'a.” 1% Chequie nzue bee moso'lla 
uquiete'sa! ye bee bene enu ulla'ca 
beei lubee calle, sia bee bene nze'ca 
nu sia bene enu necha rri'i, scua 
uche ni'i arre ze'e elu unga tsa!a. 
11Nu chenu uyu'u arre ze'e liñi 

ni'i para nú lañi'lla bee bene enu 
nezene' lu tsa'a, che ulañi'lla tucu 
bene enu la nutu laquie nú rutu 
bene enu nezene' lu tsa'a. 12Che 
uni arre lu bene ze'e: “Amigo, ¿xa 
uyu'ulu ca'a, nu la nutulu laquie 

nú riala utulu lu tsa'a?” Pero 

lecalí xi ucuaqui bene ze'e lu arre. 
13Chequie uni arre lubee bene 

enu rricu' bee elubacu lu mexa: 
“Ulli'ca'cuhua cuchiu' benequie' 
cuna yai, nu utsi'quihuai eli'ya' 

elu necabe, elu una'i nu aculayai.” 
14Xne huaxi bee bene enu nezene!, 
pero lle'natsia bee bene enu chu'u. 


Equie cuenda' impuesto 
(Mc. 12:13-17; Lc. 20:20-26) 


15Chenu ulaxu nú uni Jesuse bee 
ejemplu. Che uchiu'u bee fariseo 
luhuare ze'e nu ubedichia' beei 
equie cuenda' nú xi nibeei lu Jesuse, 
para nú ninu tucu bedichia' nu xa 
ta! quiya beei li'inu. 1$Che uxe'la 
bee fariseo cua! chiucu chuna bee 

bene' beei lu Jesuse, cuna chiucu 
chuna bee bene' Herodes, nú nibeei 
lunu: 

—Maestro, nediya'ru nú neli 
beenú rnilu nu neli sete'lu nú xa 
niarqui' Diose nú huañi bee bene, 
sin nú ri'i casolo nú rni bee bene, 
xne la bityalu nú xa rnaa bee bene. 
17Neequie uni' luru: ¿Neca nze'ca 
nú dixiuru impuesto lu arre Cesar 
la, o la neca nze'cae la? 

18Pero uri'i Jesuse beya' nú necha 
neca elliebacu' beei, enze'e uninu 
lubeei: 

—Nequichia'hua, ¿xinu rri'ihua 
preu li'á scua? 19Ulube'hua tucu 
melu nú riaxu impuesto lua. 

Che chu udete' beei tucu denario 
yanu. ?Chenu ulañitnu melu cua, 
che unedichia'nu lubeei: 

—¿Tiluu nú nequie lu melu quie' 
nu ti lee enu nequie lue? 

21 Nu ucuaqui beei nú unibeei 
lunu: 

—Arre Cesar nucua!. 

Che uni Jesuse lubeei: 

—Ude'tehua lu arre Cesar lunú 
neca cuenda! arre César, nu 
ude'te'hua lu Diose nú neca cuenda' 
Diose. 

22Chenu ubene! beei nú uni Jesuse 
scua, chiqui' uyanu arqui'beei, che 
utsa'na beei li'inu nu chu nzuebeei. 


Equie cuenda' nú huañi zeca bee 
bene enu unguti 
(Mr. 12:18-27; Lc. 20:27-40) 


23Le'ca mismo bichia ze'e uya 
chiucu chuna bee saduceo lu Jesuse. 
Nu bee saduceo lachili arqui' nu 
huañi zeca bee bene enu unguti. 
Enze'e unedichia' beei lu Jesuse nú 
unibeei: 

24 _—_ Maestro, Moisés uni nú tunu 
ati tucu niyu nu uya'na una'lla nu né 
lu'cu beella endu', che rqui'ña nú chia 
bichi tuxie ze'e una'a ze'e para nú 
lu'cu beei endu' enu aca xi neca endu' 
tuxie ze'e. BLetatahua nucua'a tucu 
familia enu ulu'cu achi bichi. Bichi 
rlu beei uyucu una'a pero ungutilla. 
Nu né lu'culla endu' cuna una'alla, 
chequie uyucu bichi rruculla una'a 
ze'e. ?6Le'ca scua ulle'ca bichi rrucu 
beella, cuna bichi rriuna beella, hasta 
nú unguti luza' achi bichi beella. 
27 Luze'elá, le'ca unguti una'a ze'e. 
28 Neequie, chenu huañi zeca bee 
bene enu unguti, ¿ta luza' achi bee 
bene cua! neca niyu' una!a ze'e, xne 
ye beella uchia beella una'a ze'e? 

29Nu ucuaqui Jesuse lubee 
saduceo ze'e nú uninu: 

—Rnihua scua xne la ri'ihua beya' 
Stichia' Diose nu la chuluhua xneca 
neca lunú rnibiya' Diose. 3?Xne chenu 
huañizeca bee bene enu unguti, la 
yucua! bee bene sa! bee bene, nu la 
detea' bee bene endu' bee bene chia, 
sino que acatsia bee bene xi neca bee 
ángele' Diose liñibe. 91 Pero equie 
cuenda' nú huañi zeca bee bene enu 
unguti, ¿xie' lasca! ulahua lu ichi! 
Stichia' Diose elu rninu? 32“Li'á neca 
Diose lu Abraham, lu Isaac cuna lu 
Jacob.” Nu Diose la necanu Diose 
lubee bene enu unguti, sino que 


necanu Diose lubee bene enu nehuañi. 


33 Chenu ubene' ye bee bene ze'e 
lunú uni Jesuse, chiqui' nzenu 
arqui'beei lunú xa sete'nu. 


Mandamiento nú máse neca equie 
(Mr. 12:28-34) 
34 Chenu ungabiya' bee fariseo nú 
leca' xi allela arqui' bee saduceo 

uni lu Jesuse, uyetesa' beei. $5Nu 
tucu bee fariseo cua!a enu neca 
ulaxcuela enu reca ley. Unedichia' 
lu Jesuse para nú dete'i preu li'inu, 
nu uni lunu: 

36 — Maestro, ¿ta mandamiento nú 
mase neca equie enta lu ley? 

37 Che uni Jesuse lui: 

—“Uzeca Pa'lu Diose diquinu' 
arqui'lu, cuna diqui lunú necalu 
cuna diqui nu' elliebacu'lu.” 

38 Ninguie' neca mandamiento 

rluti, nú mase neca equie. 39Nu casi 
iguaelee cuna mandamiento rrucu 
nú rni: “Uzeca sa'lu tucu nú secalu 
litilu.” 4 Enze'e titse bee bene enu 
sucu' rucu bee mandamiento quie' 
sucu'la nze!e ye nú rni ley, cuna ye 
nú uquie'e bee profeta. 


¿Ta lubee familia nze'ta Cristo? 
(Mr. 12:35-37; Lc. 20:41-44) 


4 Chenu neyete'sa'sca' bee fariseo 
luhuare ze'e, “che unedichia! 
Jesuse lubeei: 

—¿Xa rri'ihua elliebacu' lu cuenda' 
Cristo? ¿Ti lu familia! nze'tanu? 

Che unibeei lunu: 

—Lubee familia! David nze'tanu. 

43 Chequie uni Jesuse lubeei: 

— Pero, ¿xiquie nú equie cuenda!' 
Espíritu Santo uni David lunu, li'ilu 
rnibiya'lu lua? Xne uni David: 

44 Diose uni lu li'inu enu rnibiya' 

lua: 
“Uzucu cue'tsea chube, 
hasta nú ri'á ana nibiya'lu lubee 
bene enu rle lulu.” 
45 ¿Enze'e tunu neca Cristo endu' 
David, xinu rni David lunu, li'ilu 
rnibiya!lu lua? 

46Nu ni! tucu bee bene enu 

nucua!a ze'e né cuaqui ni' tucu 

bedichia' lunu, nu desde bichia ze'e 
leca' xi unedichia' beella lunu. 


Uni Jesuse nú necha rri'i bee fariseo 
cuna bee ulaxcuela enu reca ley 
(Mr. 12:38-40; Lc. 11:37-54; 20:45-47) 

2 3 Chequie uni Jesuse lubee 

bene'nu cuna lubee bene 
enu nucua'a ze'e: 

2— Bee ulaxcuela enu reca ley 
cuna bee fariseo, sete' beei bee 
bene lunú rni ley! Moisés. ? Enze'e 
nia luhua nú uzu'cu'hua stichia' 
beei, nu ri'ihua ye nú rnibeei, pero 
la ri'ihua tucu nú rri'i beei, xne 
li'ibeei rnibeei tucu nú rnibeei pero 
la ri'ibeei tucu nú rnibeei. 4Chiqui' 
neriña' lunú rnibiya' beei nú ri'i 
bee bene, pero puro rnibiya'tsia 
beei nú ri'i bee bene lunú rnibeei 
nu ni' la niarqui' beei ri'i beei 
elietsa' bee bene para nú ri'i bee 
bene lunú niarqui' beei. ¿Nu ye nú 
rri'i beei rrilitsia beei scua para nú 
lañi' bee bene. Nú riu' arqui'beei 
nú riaca'cuu tucu iti nú nu'che' 
Stichia! Diose tiquie beei cuna 
testu' xcu beei. Le!ca riu' arqui'beei 
nú rutu beei laquie nú stuñi luxu. 
6Nu rle' beei nú zucu beei luhuare 
elu rcua'a bee bene enu mase 
neca equie chenu nezene' beei nú 
nzetacu beei lu tucu eliñi, le'ca 
scua rri'i beei liñi indu, 7le'ca riu! 
arqui'beei nú lu'cu bee bene ula'na 
lubeei chenu xa'ca bee bene li'ibeei 
lu inziu, nu ni bee bene ulaxcuela 
lubeei. 

8”Pero li'ihua la yala nú le'hua nú 
ni bee bene ulaxcuela luhua xne 
neca tucutse li'ihua nu tucutsia 
ulaxcuela rlu'cuhua nu li'inu 
necanu Cristo. 9Nu la nihua pa lu 

ni'tucu bee bene iliulabe enu laca 
pa'hua, xne tucutsia Paa rlu'cuhua, 
nu lilinu nzucunu liñibe. Le'ca 
la le'hua nú ni bee bene luhua 
nú necahua enu rnibiya!, xne nu' 
tucutsia enu rnibiya! nu li'inu 
necanu Cristo. 11Nu bene enu mase 
neca equie letahua, rqui'ña nú 
zibi'lla luhua. 1?Xne bene enu sucu' 
aya le'catsia li'i aca llena nze'e, nu 
enu reca lle'na arqui' zucu! aya bee 
bene nze'e. 

13>¡Cue'hua bee ulaxcuela enu 
reca ley nu bee fariseo, xne la 
ri'ihua tucu nú rnihua!, nu la 
zelahua nú ri'i bee bene beya! xa 
riala ri'i beei para nú aca beei 
bee bene' Diose. Nu ni! li'ihua la 
la'nahua nú acahua bene' Diose, nu 
rcahua nú aca bee bene enu niarqui' 
nú aca bee bene! Diose. 

14>¡Cue'hua, bee ulaxcuela enu 
reca ley nu bee fariseo, xne la 
ri'ihua tucu nú rnihua!, xne raxihua 
ni'i bee una'a zaqui, nu para nú 
ni bee bene nú necahua bee bene 
nze'ca, che xee rnacu'hua lu Diose. 
Enze'e yalahua castiya nú mase 
fuerte. 

15>¡Cue'hua bee ulaxcuela enu 
reca ley nu bee fariseo, xne la 
rilihua tucu nú rnihua! Xne diqui 
lu iliulabe rla'nahua bee bene enu 
chu'u chu'hua, nu chenu uri'ilahua 
ana tucu bene, chiucu bese masela 
rritihualla lli'ñi beze'lu luquela 
litihua. 

16>¡Cue'hua, xne la ri'ihua 
beya! nu niarqui'hua nú zete'hua 
bee bene!, nu rnihua: “Tunu 
nu! ti rni istá indu Jerusalén 
rilya, lecaxi neca nú ni bene scua, 
pero bene enu rni equie cuenda! 

oro nú necache' liñi indu llene 
Jerusalén, rqui'ña nú ri'illa tucu 
nú unilla.” WiXala netunduhua nu 
niquie'luhua! ¿Ta nú mase neca 
equie oro nú necache! liñi indu 
la, urre indu la? Xne indu rri'i 
nú necale!ya oro ze'e. 1$Nu le'ca 
rnihua: “Nú lecaxi neca tunu rni 
bene, nú rnilla istá ru'u ecu'cu 
ri'ya, pero tunu rnilla istá u'na nú 
nchiucu! ru'u ecu'cu rilya, rqui'ña 
nú ri'illa tucu nú unilla.” 19iXala 
netunduhua nu niquie' luhua! ¿Ta 
nú máse neca equie u'na la?, urre 
¿Ecu'cu nú rri'i nú necaletya u'na 
la? 20Enze'e bene enu rni ista 
ecu'cu ri'ya, nu la necane equie 
cuenda' ecu'cutsia le'ca necane 
luye nú nchiucu' lue. 21 Nu le'ca 
esquie bene enu rni nú ista indu 
ri'ya, nu la necane nú indutsia ritya 
le'ca rilya Diose Paa liñibe enu nzu 
presencia! lifti indu. 22Le'ca esquie 
bene enu rni nú istá liñibe ri'ya, 
le!ca rnilla nú ri'ya Diose nu le'ca 
rnilla nú ri'ya xleta elu nzucunu. 
23>¡Cue'hua bee ulaxcuela enu 
reca ley, nu bee fariseo, xne la 
ri'ihua tucu nú rnihua! Litihua 
rdete'hua diezmo bee huañi nu 
lee menta, anís nu cumiñu lu 
Diose tucu nú rnibiya! ley, pero 
la zucu'hua lunú mase neca equie 
rnibiya! ley nú ri'ihua. La ri'ihua 
tucu nú necane lubee bene, la hua'a 
arqui'hua bee bene nu la tsu tenilí 
arqui'hua lunú nzeli arqui'hua 
Diose. Nucua! riala nú ri'ihua, sin 
nú tsana' arqui'hua nú rdete'hua 
diezmo lu Diose. ¡Li'ihua 
necahua xi neca enu nequie'lu 
xne niarqui'hua nú zete'hua bee 
bene nu ni' lilihua la acahua, nu 

rilyahua li'ihua nú la ri'ihua dula 
nú lle'natsia neca! ¡Nu la bityahua 
li'ihua nú rri'ihua dula nú mase 
necha neca! ¡Tucu nú rni bee bene: 
Rityahua lilihua nú la aquihua 
seruchi' pero riaquihua cameyu! 

25»¡Cue'hua bee ulaxcuela enu 
reca ley nu bee fariseo, xne la 
rilihua tucu nú rnihua! Litihua 
necahua xi neca bee vaso cuna 
bee pliato nú leca xinaa di'chi, 
xne rlube' nú necahua bene 
nzelca pero liñi arqui'hua nu' nú 
neyi' rcualahua nu rcachi'hua. 
261 itihua bee fariseo neca xi neca 
nú niquie'luhua: Rluti che'exu 
arqui'hua lunú necha rri'ihua, che 
lube' nú neli rri'i nze'cahua. 

27>¡Cue'hua bee ulaxcuela enu 
reca ley nu bee fariseo, xne la 
rilihua tucu nú rnihua! xne necahua 
xi neca eluhua nú nequichi netsuu 
nú ñia naa tetsu'e. Pero liñii ache 
nu' bee arta! bene nguti cuna ye 
beenú necha rnaa. BScua necahua, 
xne ante lubee bene rlube! nú 
nze'cahua. Pero liñi arqui'hua 
ache nu' nú necha neca nu chiqui' 
nequichia'hua. 

29 '¡Cue'hua bee ulaxcuela enu 
reca ley cuna bee fariseo! ¡Xne 
la ri'ihua tucu nú rnihua! Li'ihua 
rreche'hua equie eluhua' bee 
profeta nu suche'hua equie eluhua!' 
bee bene enu uhuañi tucu nú 
niarqui' Diose, %nu rnihua: “Tunu 
uhuañia'ahua tiembu nú uhuañi bee 
bene'ahua enu udetela, lá aria'ahua 
elietsa! beella nú autiatahua bee 
profeta enu unguti beella.” 31 Lunú 
rnihua scua, rrilihua beya! nú 
necahua lli'ñi bee bene enu unguuti 
bee profeta. 32¡Neequie ula'xuhua, 

uri'ihua lunú uquixie uri'i bee 
bene'hua enu udetela! 

33>¡Necha rritihua! ¡Lili sihua 
netsiñahua xi netsiña bee be'la! 
¿Xa modo tsila'ahua lu castiya nú 
nzu zecahua ebila? 34Nee xe'la 
bee profeta, cuna bee bene enu 
chiqui' reca, nu bee ulaxcuela enu 
zete! lilihua Stichia! Diose. Pero nu' 
beella enu utihua nu nu' beella enu 
quie'ehua lu cruse, nu beelá beella 
zete!'che'hua liñi bee indu'hua, nu 
tiliaca'hua beella cada eyeche. 
35Enze!e litihua ricu' equiehua rene' 
bee bene enu uri'i nze'ca lu Diose 
bee enu unguti, desde rene! Abel 
enu uhuañi tucu nú niarqui' Diose 
nu hasta rene! Zacarías lliana' bene 
enu lee Berequías Zacarías enu 
ungutihua enza ru'u indu elu siqui' 
bene nañi u'na lu Diose. 96Li'á nia 
luhua nú bee bene enu nehuañi 
nee, lilibeei zecabeei castiya equie 
cuenda!' yebee nucua!. 


Unguna' Jesuse equie cuenda' 
eyeche Jerusalén 
(Lc. 13:34-35) 


37Nu uni Jesuse: 

— ¡Bee bene Jerusalén, bee bene 
Jerusalén, li'ihua ruutihua bee 
profeta, nu rdu'hua quiee bee Bene 
enu uxe'la Diose luhua! ¡Huaxi bese 
uniarquia nú quietesa'ahua xi rri'i 
11i'ti chenu rquiete'saí bee ti'ñi'í 
riu'u liñi cuacaí, pero né zelahua! 
38 Enze'e nia luhua nú enta bichia 
nú tsana' arqui' Diose lachihua. 
39Le'ca nia luhua nú leca! bichia nú 
lañi'la'hua li'á hasta nú riña bichia 
chenu nihua: “Chiqui! ñia neca lu 
cuenda' li'inu enu nze'ta lu cuenda' 
Pa'ahua Diose liñibe.” 

Udixiule'e Jesuse nú rila indu llene 
Jerusalén 
(Mc. 13:1-2; Lc. 21:5-6) 
2 Chenu uchiu'u Jesuse liði 

indu llene Jerusalén nu 
nzanu, che uyabica bee bene'nu 
lunu, para nú lube' beella lunu 
beelá bee ni'i nú necache' indu ze'e. 
2Che uninu lubeella: 

—Rlañi'hua indu quie' scua nee. 
Pero li'á nia luhua nú nze'ta bichia 
nú la ya'na! ni! stucu quiee quie! 
equie sa'e. Yeene rilae. 

Xi seña aca chenu enta laxu iliulabe 
(Mc. 13:3-23; Lc. 21:7-24; 17:22-24) 
3Che uya Jesuse cuna bee bene'nu 
equie dañi Olivos, nu chenu 
nzucunu ze'e, che uyabica bee 
bene'nu lunu nu unibeella lunu: 

—Niarqui'ru nú ixiule'elu luru. 
¿Xunga aca nucua!? Nu ¿xi seña 
aca chenu enta zecalu stucu bese?, 
nu ¿xi seña aca chenu nze'ta laxu 
iliulabe? 

4Che uni Jesuse lubeella: 

—Ubi'yahua li'ihua para nú lecati 
zequienu li'ihua. 9Xne nze'ta huaxi 
bee bene enu ni nú nze'ta beei 
equie cuenda' li'á, nu nibeei luhua: 

“Lilá necaa Cristo”, nu scua zequienu 
beei huaxi bee bene. f Pero lilihua 
yene'hua nú reca xuu urre nú aca 
xuu, la lliquihua xne scua nzu nú 
acane, pero lasca! riña nú laxu 
iliulabe. 7Xne liunu tucu nación 
cuna stucu nación, nu liunu tucu 
ubiernu cuna stucu ubiernu, nu aca 
biña, nu aca xú huaxi bee luhuare 
lu iliulabe. 8 Ye nucua' neca nú 


apenatsia quixie nú nehuana zeca 
bee bene. 

Che dete! cuenda bee bene 
li'ihua lubee bene enu ri'i nú 
nehuana zecahua, nu utibeei lilihua, 
nu le'ca esquie ye bee bene iliulabe 
chana arqui' lilihua nú necahua 
bee benea. ?9Chenu aca bee nucua! 
huaxi bee bene tsana' arqui' nú 
nzeli arqui'beella li'á, nu chana 
arqui'sa! beella, nu dete! cuenda 
beella sa! beella lubee usticia. 
11Le'ca nze'ta huaxi bee bene enu 
lia ni nú neca beei profeta! Diose. 
Nu zequienu beei huaxi bee bene. 
12Nu equie nú chu'u huaxi nú necha 
neca lu iliulabe, huaxi bee bene la 
zeca' beella sa'beella. 13 Pero bene 
enu la tsana' arqui' nú nzeli arqui' 
li'á diqui tiembu nú nehuañilla, 
tsilala Diose bee nze'e. 14Nu bee 
bedichia' nze'ca! Diose nú riene'hua 
nee ri'chia letsee luye bee bene 
iliulabe, para nú acabiya! yebee 
benene che laxu iliulabe. 

15”Tucu nú uquie'e profeta Daniel 
chenu unilla: Chenu lañi'hua nú 
nchiucu' nú nechahua rnaa liñi 
indu Jerusalén luhuare elu necachi 
neca, enu rula ichi' quie! riala 
ri'i beya! xi rnii, 'Schequie bee 
bene enu nucua'a lubee eyeche 
lu iliu Judea, rqui'ña nú yecaxu'u 
beella enza dañi. Nu bene enu 
nchiucu! equie ni'i, la ria'lla ana 
nú chu'ulla liñi ni'lla para nú 
na'tsella stene'lla; 18nu bene enu 
nzu dañi, la benchila'lla ni'lla para 
nú chetuculla xuculla. 19iCue' bee 
una'a enu nu' endu' xla'cu cuna bee 
una!a enu nuu endu' enu rachi bee 
bichia ze'e! 29 Una!cuhua lu Diose 
para nú la aca bee nucua' chenu 
neca tiembu iqui, urre bichia nú 
sulachi bee bene; 21xne bichia ze'e 

chiqui' nehuana zeca bee bene, nu 
lasca'lí zeca bee bene scua desde nú 
uquixie iliulabe, nu leca' xunga aca 
scua stucu bese. 22Tunu la tsuxe 
Diose beenú aca tiembu ze'e, lecati 
tsila'a; pero tsuxenu bee nucua! xne 
secanu bee bene'nu enu ucañinu. 
23"Chequie tunu bichia ze'e 

nu' bee bene enu ni luhua: 
“Bilyacuruhua ca'a nzu Cristo”, 

urre “Bilyacuruhua, zelu' nzunu”, 
la chili arqui'hua nú ni beei luhua. 
24Xne nze'ta bee bene enu ni nú 
neca Cristo, urre bee enu lia ni 

nú neca profeta! Diose nu ri'ibeei 
bee milagro cuna beelá beenú 

ri'i nú chiqui' chenu arqui' bee 
bene para nú zequienuu beei bee 
bene, nu tunu nu' modo hasta bee 
bene enu ucañila Diose zequienu 
beei. 25Udixiule'exulá luhua lunú 
aca. ?6Enze'e, tunu nu' bee bene 
enu ni luhua: “Bi'yacuruhua Cristo 
nzu lu dañi achi cua'”, la chahua 
ze'e, urre tunu ni bee bene luhua: 
“Bityacuruhua, Cristo, nzu liñi ni'i 
cua"”, la chili arqui'hua nucua!. 
27Xne scua tucu nú ria'la lee nú 
rdu'llie'e desde elu rliñi bichia nu 
hasta enza ratse' bichia, scua aca 
chenu riña zecaa li'á Bene enu 
uxe'la Diose. 28Nu tucu nú reca 
chenu riete! sa! bee ulabichi tucu 
luhuare, elu nuxu nañi ati scua aca 
bichia ze'e. 


Chenu nze'ta zeca Bene enu uxe'la 
Diose 
(Mr. 13:24-37; Lc. 21:25-33; 17:26-30, 34-36) 
29 Pero bee bichia ze'e chenu 
udetela nú nehuana ulle'ca bee 
bene, cabeli lu bichia, nu la du'lliea' 
ellie! guu, nu zana! bee belaa enu 

nchiucu' liñibe lu yuu, nu yebee 
nú nu! liñibe cuñi. 3?Chequie 
lañi' bee bene seña nú nzela enza 
liñibe, li'á Bene enu uxe'la Diose, 
nu ye bee bene iliulabe chiqui' 
una' chenu lañi' beei nú nzela li'á 
Bene enu uxe!la Diose leta xcabe 
liñibe, nu tu'na rulu siqui' nzela 
cuna ye poder nú rlu'cua. 31 Nu 
xe'la bee ángelea nu juerte bixia 
bee trompeta para nú quiete!sa! 
beenu bee bene enu ucañilá diqui 
lu iliulabe. 

32Ulu'cu cuendahua ejemplu' aca 
higo: Chenu enta ye! ellutsa lue, 
cuna leca lue, nediya!la'hua nú enta 
riñala tiembu tsibee. 33Le'ca scua 
chenu lañi'hua nú recala bee nucua!, 
urilihua beya' nú nzula nú riña zeca 
li'á Bene enu uxe'la Diose. 34Li'á 
nia luhua nú yebee nucua! aca ante 
nú ati bee bene enu nehuañi tiembu 
quie. 35Liñibe cuna iliulabe nitilu, 
pero stichia'a la dete nú yalu yeene. 

36”Pero lecati ri'i beya' xi bichia 
nu xi hora nú aca yebee nucua!, nu 
ni' bee ángele liñibe, nu ni' Lli'ñi 
Diose la ri'i beya' xunga aca bee 
nucua'. Tucutsia Diose Pa liñibe 
nediya’ xunga aca bee nucua!. 

37"Tucu nú unga tiembu nú 
uhuañi Noe, le'ca esquie aca 
bichia chenu riña zeca li'á Bene 
enu uxe'la Diose. 38Xne tiembu 
ze'e, ante nú xe'la Diose quiua'tsa! 
lu iliulabe, racu bee bene nu rue! 
beei, nu uchia beei, nu udete! beei 
xinchiu'cu beei uchia, scua uri'i bee 
bene hasta bichia nú uyu'u Noe liñi 
barco; 39nu chenu la za'lí arqui' bee 
bene uquixie ulaca tucu quiua'tsa! 
nu unguya' inza ye bee bene nu 
scua ungutibeei. Le'ca scua aca 

chenu riña zeca li'á Bene enu uxe'la 
Diose. Nu bichia ze'e chiucu niyu 
enu nucua'a dañi, tuculla nza nu 
stuculla ria'na. Letca chiucu una!a 
enu riuu, tuculla nza nu stuculla 
ria'na. 

42'Enze'e ucua'a tsiñahua xne 
la rilihua beya! xi bichia nzela 
zecaa, li'á enu rnibiya! luhua. 
4Pero li'ihua nediya'hua nú tunu 
tucu bene nediya! xi hora rula! 
riña huana' chu'u ni'lla cachi! 
stene'lla, la a'tsella nu la zelalla 
nú chu'u huana' ni'illa cachi' 
stene'lla. “Enze'e, rqui'ña nú le'ca 
ucua'a tsiñahua xne chenu la za'lí 
arqui'hua, riña zeca li'á Bene enu 
uxe'la Diose. 


Moso' enu rri'i nze'ca nu moso' enu 
la ri'i nze'ca 
(Lc. 12:41-48) 
45'¿Uritihua xi rri'i tucu moso' enu 

uya'na ucu ni'i patron', uya'nanulla 
ye bee moso' para nú dete'lla nú 
acu beei hora nú riala nú acu beei? 
46 Nia neca lu cuenda' moso' enu 
rri'i tucu nú rialane chenu riña 
patron'lla. “Li'á nia luhua, nú 
patron cua! tsa'nalla lu moso' cua! 
nú bi'ya nucua' ye stene'lla. 48Pero 
tunu moso' ze'e necha rri'illa, nu 
ri'illa elliebacu' nú rle'elá benchila' 
patron'lla enu rnibiya' lulla, nu 
quixiella nú liunulla bee moso', nu 
acunulla nu hue'nulla bee uniqui, 
50 chequie riña patron'lla tucu bichia 
nú la ri'ilílla elliebacu' nú riñalla, nu 
tucu hora nú la ri'illa beya', 51 nu che 
chiqui' juerte dete' patron'lla castiya 
li'illa, nu xe'la patron'lla li'illa elu 
nzue bee bene enu necha rri'i. Elu 
una'lla nu acu layalla. 

Ejemplu' chi'i bee una'a e'ne' 

2 5 'Le'ca uni Jesuse stucu 
ejemplu lubee bene'nu: 

Para nú chu'u bene liñibe 
elurnibiya' Diose, huaxi bee bene 
zeca tucu nú ulle'ca chi'i bee 
una'a e'ne' enu nuya! quinqué 
nzetsuquiee novio. ?Ayu' beenchu 
lá ri'i elliebacu' xi rqui'ña nu 
sayu! beenchu uri'i elliebacu' xi 
qui'ñia. “Bee enu lá ri'i elliebacu' 
xi qui'ña, unguya'tsia beenchu 
quinqué! beenchu pero né uya'lá 
beenchu aceite para nú chu'ulá liñi 
quinqué' beenchu, *pero sayu' bee 
enu uri'i elliebacu! nú xi qui'ña, 
unguya' beenchu quinqué! beenchu 
nu le'ca unguya'lá beenchu aceite 
para nú chu'ulá lifti quinqué' 
beenchu. Nu lunú rle'e nú riña 
novio, una'tse cala! ye beenchu, 
nu uda'tse beenchu. Ë Nu che tucu 
ulela! rula", ubene tucu chi nú 
juerte uni: “iNze'tala novio; uquia 
cha'caluhualla!” 7 Che uzetee ye 
bee una'a ze'e, nu uquixie beenchu 
nú utsuche' beenchu quinqué!' 
beenchu. ¿Nu sayu' beenchu enu 
lá auya! aceite uni beenchu lu 
sayu' sa'beenchu enu nuya! tsiña 
aceite!: “Ala! chiu'u arqui'hua 
uli'quihua lle'na aceite'hua chu'u 
liñi quinqué'ru, xne enta yalala 
quinqué'ru.” Pero bee enu nuya' 
tsiña aceite ucuaqui: “La chiu'u 
arqui'ru liqui'rune, xne tunu 
liqui'rune la riqui'i ni' para li'iru nu 
ni' para li'ihua. Nzala nú uquiahua 
elu riquii nu ze'e tsihuane tsi'hua 
aceite'hua elu riquii.” 19 Pero 
diquila nú nze tsi beenchu aceite! 
beenchu, uriña novio. Che uyu'utsia 

ayu' beenchu enu nucua!a tsiña lu 
eluchia, cuna novio, nu chu uyacu!' 
ru'u puerta. Luze'elá uriña sayu' 
bee una'a ze'e, nu uni beenchu: 
“¡Detá, detá, ala! uxa'la ru'u puerta 
chu'uru!” Pero ucuaquilla 
lubeenchu: “Nia luhua nú la xa'lane 
xne la chuluahua.” 

1SChequie uni Jesuse lubee bene 
ze'e: 

—Ucua'a tsiñahua, xne la ri'ihua 
beya' xi bichia nu xi hora riña zeca 
Li'á Bene enu uxe'la Diose. 


Ejemplu' dimi 
(Lc. 19:11-27) 

1”Le'ca uni Jesuse stucu ejemplu 
lubee bene'nu: Elurnibiya' Diose 
neca xi neca nú uri'i tucu bene 
enu nza istu, pero ante nú challa 
ubixiaxulla bee moso'lla para nú 
tsa'nalla dimi'lla lubeei. 

15”"Lu tucu moso' ze'e udete'lla 
ayu' mili, nulu stucui udete'lla 
chiucu mili, nulu stucui udete'lla 
tucu mili. Scua udete'lla yabeei 
tucu nú aca cada tucua beei 
ri'inu beei berexe. Cheelá nzalla 
istu. 16Moso' enu uyucu ayu' mili 
bexu, uri'inui dimi cua' berexe nu 
uri'i ana se sayu' mili bexu mase. 
17Le'ca scua uri'i moso' enu uyucu 
chiucu mili, uri'i berexe cuna dimi 
cua', nu uri'i ana se xiucu mili mase. 
18Pero moso' enu uyucu tucu mili, 
uduche' a'chi'i dimi' patron ze'e liñi 
tucu i'chiu nú uda'ñii lu yuu. 

19°Chequie xee tiembu uya patrón! 
bee moso' cua!, che ubenchila' 
zecalla nu uquixiella unacu'lla 
cuenta! dimi'lla. Nu rlutila uya 
moso' enu uyucu ayu' mili lulla, nu 
udete! cuendai ayu! mili bexu'lla nu 

cuna se sayu' mili bexu lli'ñine, che 
uni moso' ze'e lu patron'i: “Detá, 
li'ilu uliqui'lu ayu! mili bexu ya nu 
nguie se sayu! mili bexu lli'ñine nú 
uri'á ana dete cuenda yaalu.” 21 Che 
uni patron!i lui: “Neca nze'ca nú 
urililu, necalu tucu bene nze'ca. 
Nu uri'ilu tucu nú necane, nu lunú 
uri'ilu tucu nú necane lu lle'na nú 
uliquia lulu, nee tsa'nalá huaxilá 
nú tsa'na lulu. Uyu'u nu ñia utsu 
arqui' cuna li'á.” 22Chela uriña 
moso' enu uyucu chiucu mili bexu, 
nu uni lulla: “Detá, uliqui'lu chiucu 
mili bexu ya, nu nguie se xiucu 
mili bexu lli'ñine nú uri'á ana dete 
cuenda yalu.” 23Che uni patron'i 
lui: “Neca nze'ca nú uri'ilu, necalu 
tucu bene nze'ca. Nu uri'ilu tucu 
nú necane nu lunú uri'ilu tucu nú 
necane lu lle'na nú uliquia lulu, 
nee tsa'nalá huaxilá nú tsa'na lulu. 
Uyu'u nu ñia utsu arqui' cuna li'á.” 
24Pero chenu uriña moso' enu 
uyucu tucu mili bexu, uni lu 
patron'i: “Detá, li'á nediyaa nú la 
lu'cu arqui'lu bee bene, nu riuculu 
ula'cu elu lá ri'ilu riña! nu rri'ilu 
ula'cu elu lá du'lu nii. 25Enze'e 
ulliquia, nu uya!a uduche! a'chia'a 
dimi'lu luyuu. Pero nguie dimi'lu 
dete cuenda nee.” ?6Che uni 
patron'i lui: “Necalu tucu moso' 
enu necha rri'i nu nebichiu. Tunu 
nediya'lu nú riucua!a ula!cu nú 
lá ri'á riña'lu nu rri'á ula'cu elu 
lá du'a nii, 27 ¿xiquie nú né du'lu 
dimia banco? Nu chenu benchila'a 
ayucua'a dimia cuna lli'ñine.” 
28Che uni patron ze'e lubee bene 
enu nucua!a ze'e: “Uxihua tucu 
mili bexu cua' ya benecua', nu 
ude'te'huane ya bene enu nzenela 

chi'i mili bexu. ?2Xne bene enu 
rlu'culane ati'la' nze'e huaxiláe, nu 
hasta nú lu'cu sobrallae, pero bene 
enu lle'natsia nú rlu'cu, hasta lu 
lle'na nú rlu'culla yetsu yalla. 39 Nu 
moso' enu la zibi' quie!, uluahuai 
elitya! elu necabe nzu, nu ze'e una'i 
nu acuxa! layai.” 


Chenu hualu Jesuse lu cuenda' 
ye bee bene iliulabe 


31'Chenu nze'ta zeca Bene enu 

uxe'la Diose nze'tanu cuna poder nú 
rlu'cunu, nu cuna ye bee ángele'nu 
para nú zucunu lu zleta elu nibiya'nu. 
32Nu ye bee bene iliulabe yete'sa' lunu, 
nu huachunu beella letasa' beella, 

xi rri'i bene enu rriucu bee sanchi 

nú rluachulla sanchi leta bee chipa. 
33Nu bee bene enu neca bee bene'nu 
cua'anu bee nze'e chube'nu nu bee 
bene enu laca bee bene'nu cua'anu 
bee nze'e chubeca'nu. 34Che li'inu enu 
neca arre ninu lubee bene enu nucua'a 
chube'nu: “Utehua yehua bee enu uri'i 
le'yala Pa liñibe. Nu uyu'uhua liñibe 
elu rnibiya'nu elu utsuche'lanu para 
li'ihua desde chenu uquixie iliulabe. 
35Xne chenu ulia'naa uliqui'hua nú 
udacua, nu chenu ubichia uliqui'hua 
nú ungüa'a, nu chenu unzea xi enze 
bene rene, uliqui'hua elu uya'naa. 
36Nu chenu leca' xucua uliqui'hua 
xucua, nu chenu unga ritia ube'ta 
bi'yahua li'á, nu chenu ullutsea 

ni'cu' ube'ta bi'yahua li'á.” 37 Che 

ni bee bene enu uri'i nze'ca ze'e: 
“Detá, ¿xunga ulañi'ru nú ulia'na'lu 

nu uliqui'ru nú udaculu? Nu ¿xunga 
ulañi'ru nú ubichi'lu nu uliquiru 

nú ungúe'lu? 38Nu ¿xunga ulañi'ru 

nú unzelu xi unzee bene rene, nu 
uliqui'ru elu uya'nalu? nu ¿xunga 

ulañi'ru nú leca' xuculu, nu uliqui'ru 
xuculu? 39ëNu xunga ulañi'ru nú ritilu 
nu ubela bityaru li'ilu?, nu ¿xunga 
ulañi'ru nú netselu ni'cu' nu ubela 
bi'yaru li'ilu?” 4 Nu li!inu enu neca 
arre, cuaquinu nú ninu: “Lilá nia 
luhua nú ye nú uri'ihua elietsa lu tucu 
bee benea mase nú lecati neca nze'e, 
neca xi neca nú lua uri'ihua elietsa.” 
41”Che ninu lubee bene enu nucua'a 
chubeca: “Ulluna'hua lua, li'ihua enu 
necha uri'i, uquiahua lu quii nú leca 
xunga yala elu neca para beze'lu cuna 
bee ángele'i. Xne chenu ulia'naa, né 
liqui'hua nú acua, nu chenu ubichia, 
né liqui'hua xi ahua'a; nu chenu 
unzea xi enzee tucu bene rene né 
liqui'hua elu aya'naa, nu chenu leca' 
xucua né liqui'hua xucua nu chenu 
ungaritia, nu le'ca ullutsea ni'cu' né 
ye'ta bi'yahua li'á.” 44Chequie ni 
bee bene ze'e lunu: “Detá, ¿xunga 
ulañi'ru nú ulia'na'lu nu ubichi'lu, nu 
uya nzeelu xi enzee tucu bene rene, 
urre xunga ulañi'ru nú uzecala'cha'lu 
xuculu, urre ungaritilu, urre xunga 
ulañi'ru nú ullutselu ni'cu', nu ne 
riliru elietsa lulu?” Che cuaquinu 
lubee bene ze'e: “Lilá nia luhua, luye 
nú né rilihua para nú ari'ihua elietsa 
lubee benea mase nú lecati neca 
nze!e, letca neca xi neca nú lua né 
rilihua elietsa.” “6Nu bee bene quie' 
chaa lu castiya nú leca xunga laxu, 
nu bee bene enu uri'i nze'ca lu'cu elu 
nehuañi nú leca xunga laxu liñibe. 


Uri'i bee bene elliebacu' xa modo 
utibeei Jesuse 
(Mr. 14:1-2; Lc. 22:1-2; Jn. 11:45-53) 
2 Chenu ulaxu uni Jesuse 
scua lubee bene, che uninu 
lubee bene'nu: 

2? —Li'ihua nediya'hua nú 
xiucutsia bichia rri'i nú aca eliñi 
baxcu, nu li'á Bene enu uxe'la Diose 
dete! cuenda bene li'á lubee bene 
para nú quie'e beei li'á lu cruse. 

3Chequie bee ule'ya enu rnibiya' 
lubeelá bee uletya, cuna bee 
ulaxcuela enu reca ley nu cuna bee 
usticia! bee bene Israel, uyetesa! 
beei ru'u eletya ni'i ule!ya Caifás 
enu rnibiya' lubeelá bee ule'ya. *Nu 
ze'e ubedichia! beei nú xa modo 
zequienu beei Jesuse para nú na'tse 
beei lilinu nú uti beei li'inu. Pero 
unibeei lusa'beei: 

— La rialahua scua diqui nú reca 
eliñi para nú la tsu reche bee bene. 


Tucu una'a udu' perfume equie 
Jesuse 
(Mr. 14:3-9; Jn. 12:1-8) 

6 Chenu nzu Jesuse eyeche 
Betania, ni' Simón enu ri'chia bene 
leproso, ' che uriña tucu una'a lunu 
nu nuya'nchu tucu frasco perfume 
nú chiqui' huaxi seca, nu udu'nchue 
equienu chenu nzucunu lu mexa. 

8 Chenu ulañi' bee bene! Jesuse 
nucua', ulee beella nu unibeella 
lusa'beella: 

—¿Xinu uti'chianchu perfume cua! 
scua? ? Ala! a'la aiqui perfumecua' 
para nú rilinchu elietsa lubee bene 
enu seca elitsi. 

10 Nu chenu ubene! Jesuse nú uni 
beella, che uninu: 

—¿Xinu rlehua lu una'a quie'? 

Nu lunú urilinchu lua neca nze'cae. 
11Xne bee bene elitsí siempre 
nucua!a letahua, pero li'á la tsua 
siempre letahua. 12Nu lunú udu' 
una'a quie! perfume equiea, neca 
nucua! nú nzuche'la cuerpoa chenu 

achi'a. 13Li'á nia luhua nu catse 

lu iliulabe elu ixiule'e bee bene 
bedichia' nze'!ca' Diose, le'ca nibee 
bene nú uri'inu una'a quie' li'á, 
para nú ellu'cu arqui' bee bene 
litinchu. 


Udete' cuenda Judas Jesuse 
(Mr. 14:10-11; Lc. 22:3-6) 

14Che tucu lu chi'chiucu bee 
bene'nu enu lee Judas Iscariote, uya 
lubee uletya enu rnibiya' lubeela 
bee ule'ya, "nu uni Judas lubeella: 

—¿Calu liqui'thua para nú dete 
cuendaa Jesuse luhua che? 

Che udete'beella alallichi'i melu 
plata yai. 16Nu desde bichia ze'e 
ucua'na Judas xneca modo dete! 
cuendai Jesuse lubee ule!ya. 


Último exee nú udacunu Jesuse bee 
bene'nu 
(Mr. 14:12-25; Lc. 22:7-23; Jn. 
13:21-30; 1 Co. 11:23-26) 


17 Bichia xee eliñi baxcu chenu 
racu bee bene Israel pa nú la chu'u 
levadura equie, che uyabica bee 
bene' Jesuse lunu, nu unibeella 
lunu: 

—¿Cá niarqui'lu nú nzereche'ru nú 
da'cuxe'ahua reché baxcu? 

18 Chequie uninu lubeella: 

—Uquiahua Jerusalén, nzucu 
tucu bene enu nihua lu: “Singuie 
rni Maestro: Nze'ta riñala hora'nu, 
nu niarqui'nu nú acuxenunu bee 
bene'nu exee baxcu ni'lu.” 

19 Che uri'i bee bene'nu tucu nú 
unibiya'nu nú ri'i beella, nu ureche! 
beella nú acuxee beella reché 
baxcu. 

20 Chenu uyu'u rula!, uzucu 
Jesuse lu mexa cuna chi'chiucu bee 

bene'nu, 21 nu diquila nú racuxee 
beella, uninu lubeella: 

— Nia luhua nú tucuhua dete' 
cuenda li'á para nú atia. 

22Che chiqui' nehuana utsu 
arqui'beella nu uquixie unedichia' 
tucua tucua beella lunu, nu 
unibeella lunu: 

—Detá, ¿li'á nze'e la? 

23Nu ucuaqui Jesuse lubeella: 

—Enu se'e pa le'ca liñi pliato elu 
seta pa nze!e neca enu dete' cuenda 
li'á lubee bene enu uti li'á. 24Neli 
nú li'á Bene enu uxe'la Diose, 
rqui'ña nú zecaa tucu nú rni lu ichi' 
Stichia' Diose; pero icue' bene enu 
dete' cuenda li'á! Máse neca nze'ca 
lu cuenda' bene ze'e nú né alaxulla. 

25Chequie Judas enu dete' cuenda 
li'inu, uni lunu: 

—Maestro, ¿li'á nze'e la? 

Che uni Jesuse lui: 

—Ahua!, li'ilu nze'e. 

26 Diquila nú racu beella, una'tse 
Jesuse tucu pa nu udete'nu che'tsa 
lu Diose, nu chu ule'enu pa ze'e 
udete'nu ya beella, nu uninu lubeella: 

—Udacuhua pa quie', ninguie' 
neca cuerpoa. 

27 Che chu una'tsenu tucu copa 
bifiu, nu udete'nu che'tsa lu Diose 
nu chu udete'nu copa cua! ya beella, 
nu uninu lubeella: 

—Uhue' yehua biñu quie, ?8xne 
neca nucua' renea nú ri'chia chenu 
atia para nú tsila'a huaxi bee bene 
iliulabe, xne equie cuenda! nú atia 
ya'la tucu inziu cuqui nú ri'i Diose 
perdona stula bee bene. ?9Pero nia 
luhua nú la hua'a biñu nú necache'e 
uva ni' stucu bese, hasta bichia 
nú hua'anuahua biñu cuqui liñibe 
elurnibiya' Diose. 

Udixiule'e Jesuse nú ni Pedro nú la 
chululla litinu 
(Mr. 14:26-31; Lc. 22:31-34; Jn. 13:36-38) 


30Chenu ulaxu ungula beella canto 
lu Diose, che chu nzuebeella dañi nú 
lee Olivos. 3' Che uni Jesuse lubeella: 

—Yehua tsana! arqui'hua li'á rula! 
quie!, tucu nú rni lu ichi' Stichia' 
Diose elu rni: “Utia bene enu rriucu 
bee sanchi, nu ri'chialetse beeií.” 
32Pero chenu huañi zecaa, rlutilaa 
nza'a Galilea, cheelá riñahua ze'e. 

33 Chequie uni Pedro lu Jesuse: 

—Añinzuca nú tsana! arqui' 
yebeella li'ilu. Pero li'á la tsana 
arquia li'ilu. 

34Che uni Jesuse lu Pedro: 

— Nia lulu nú nee rula' quie! ante 
nú bixia tiula, unilalu chuna bese 
núla chululu li'á. 

35Pero uni Pedro lunu: 

—Mase nú atia cuna li'ilu, la 
cachia nú nu'lua li'ilu. 

Nu le'ca scua uni ye beelá bee 
bene'nu lunu. 


Unacu' Jesuse lu Diose tucu luhuare 
elu lee Getsemaní 
(Mr. 14:32-42; Lc. 22:39-46) 


36Che uriña Jesuse cuna bee 
bene'nu tucu luhuare nú lee 
Getsemaní, nu uninu lubeella: 

—Ucua'ahua ca'a, diquila nú 
nzenacua lu Diose inchiu!. 

37 Che chu nzenunu Pedro cuna 
rucu lliana' Zebedeo, nu uquixie nú 
chiqui' nehuana nzu arqui'nu hasta 
nú lixiua' nzu arqui'nu, $8nu uninu 
lubeella: 

—Chiqui' nehuana nzu arquia 
hasta nú se'ca nú atia, ya'nasca'hua 
ca'a, nu ucua!a naahua cuna li'á. 

39 Che chu nza Jesuse lle'na enza 
lu ze'elá, nu utsu lliquinu hasta nú 
uti'tnu tequienu lu yuu, nu unacu'nu 
lu Diose nú uninu: 

—Paa, tunu nu' modo utsila'a lilá 
lunú nehuana enta zecaa, pero la 
acatsia tucu nú niarquia, acatsia 
tucu nú niarqui'lu. 

40 Chenu ubenchila' zecanu elu 
nucua'a bee bene'nu, ulluna'nu 
beella nú ra'tse beella, nu uninu lu 
Pedro: 

—¿Xie! lá riqui'hua acua'anahua 
masia tucu hora cuna li'á la? 
4MUcua'a nahua nu una'cuhua lu 
Diose para nú la ri'i beze'lu ana 
luhua. Xne lilisihua chiqui' nu' ana 
arqui'hua nú ri'ihua tucu nú neca 
nze'ca, pero la riqui' cuerpo'hua. 

42 Bese rrucu nú uya na'cunu lu 
Diose uninu: 

—Paa, tunu leca modo nu la zeca 
lunú nehuana nzu nú zecaa, acatsia 
tucu nú niarqui'lu che. 

43 Chenu ubenchila' zecanu 
elu nucua!a beella, ulañi'nu nú 
ra'tsea'la beella stucu bese xne uri!i 
cala! ana lubeella. “Nu utsa'nanu 
beella ze'e nu uya na'cu'nu lu Diose 
bese rriuna cuna bee bedichia! nú 
unilanu. “Chenu ubenchila'nu elu 
nucua'a beella, uninu lubeella: 

—¿Xie' ra'tsesca'hua nu 
sulachisca'hua la? Nu li'á Bene enu 
uxe'la Diose, uriñala hora nú dete' 
cuenda bene li'á lubee bene enu necha 
rri'i. 46 Uzetehua ne cha'ahua nee, xne 
axula nze'ta enu dete! cuenda li'á. 


Una'tse bee bene Jesuse 
(Mr. 14:43-50; Lc. 22:47-53; Jn. 18:2-11) 
4TRdichia'nusca' Jesuse bee 
bene'nu chenu uriña Judas, enu 

neca tucu lu chi'chiucu bee bene'nu, 
uriñayui huaxi bee bene enu nuya' 
espada cuna acarute lunu. Nu 
una'tse beei Jesuse xne unibiya'la 
bee ule'ya enu rnibiya' lubeela bee 
ule'ya cuna bee usticia Israel nú 
acane scua. 48 Nu Judas enu udete' 
cuenda Jesuse unilai lubee bene 
ze'e xa ri'i chenu dete' cuendai 
li'inu, nu uni lubeella: 

—Nee enu acua bichiu' xeca, 
nze'ella nu nze'e na'tsehua. 

49 Chequie chenu uriña Judas ze'e 
uya bicai lunu nu uni: 

—i¡Malune, Maestro! Nu chu 
udacui bichiu! xecanu. 

50 Che uni Jesuse lu Judas: 

— Amigo, urili lunú nze'talu ri'ilu. 

Che chu una'tse bee bene ze'e 
Jesuse para nú uya! beei li'inu. 

51 Che tucu bee bene enu nzunu 
Jesuse ze!e uhua espada! nu 
uchiecu'lla tucu diaca moso' ule!ya 
enu rnibiya' lubee ule'ya. 52Chequie 
uni Jesuse lulla: 

—Udu'che! espada'lu xne ye bee 
bene enu rri'i xu cuna espada, le'ca 
cuna espada atilla. 53 ¿Xie! la ri'ilu 
beya! nú nu' modo nacua lu Paa 
liñibe, nu chu xe'lanu huaxi mili 
bee ángele'nu enu ri'i elietsa lua la? 
54Pero tunu rilá scua, ¿xneca modo 
yalu tucu nú nequie lu ichi' Stichia' 
Diose elu rni nú scua riala zecaa? 

55Che chu uninu lubee bene ze'e: 

—¿Xinu nze'tahua cuna espada nu 
cuna acarute para nú uya'hua li'á 
xi neca tucu huana!? Ye ye'e nzua 
letahua uzeteahua Stichia! Diose liði 
indu llene Jerusalén, nu né na'tsehua 
li'á. 56Pero ye bee nucua' unga 
para nú yalu tucu nú nequie lu ichi! 
Stichia! Diose nú uquie'e bee profeta. 

Chequie ye bee bene'nu utsana!' 
arqui'beella lilinu nu uyecaxu'u 
beella nzuebeella. 


Nzu Jesuse lubee usticia 
(Mr. 14:53-65; Lc. 22:54-55, 63- 
71; Jn. 18:12-14, 19-24) 

57 Che bee bene enu una'tse 
Jesuse unguya' beei li'inu ni'i 
Caifás, ule'ya enu rnibiya' luye bee 
ule'ya, ze'e neyete'sa' bee ulaxcuela 
enu reca ley cuna bee usticia! bee 
bene Israel. 8 Nu istu istu nzequie 
Pedro Jesuse hasta ru'u ni'i uletya 
ze'e, nu chenu uriña Pedro ru'u ni'i 
ule!ya ze'e uzuculla leta bee bene 
enu rriucu ze'e para nú lañi'lla xi 
ri'inu bee benecua' Jesuse. 

59 Chequie bee ule'ya enu rnibiya' 
lubee uletya, nu cuna ye bee usticia 
ucua'na beella xa modo ta! beella 
eluquichia' Jesuse para nú atinu. 
S0Pero lá llela' beella xi eluquichia' 
ata! beella li'inu añinzuca nú huaxi 
bee bene uni nú la neli contra li'inu, 
che luze'elá uriña xiucu bene enu 
le'ca uni nú la neli contra li'inu, 

61 nu unibeei: 

—Benequie' uni: “Lilá aca chila 
indu' Diose nu reche! zecane lu 
chunatsia bichia.” 

62Chequie utsuli ule'ya enu rnibiya' 
lu ye bee ule'ya nu unilla lu Jesuse: 

—¿Xiquie nú lecalí xi cuaquilu? 
¿Xi nucua' rnibeei lu cuenda'lu? 

S3Pero lecalí xi ucuaqui Jesuse. 
Che uni ule!ya ze'e lunu: 

—Fquie cuenda' Diose enu 
nehuañi, uni'i nú neli neca lua tunu 
li'ilu necalu Cristo 1li'ñi Diose. 

54Che ucuaqui Jesuse nú uninu: 

—Li'á nze'e. Nu le'ca nia luhua 
nú lañi'hua li'á Bene enu uxe'la 

Diose nú nzucua'a cue'tsenu chúbe, 
li'inu enu rlu'cu ye poder, nu le'ca 
lañi'hua nú nzela liñi xcabe enza 
liñibe. 

65 Chenu ubene' uletya ze'e nucua' 
che utsalla xuculla, nu unilla: 

—Lu Diose rni nucua' bedichia' 
nú necha neca, ¿xinu la'na'lá'ahua 
testigo? Li'ihua ubene'lá'hua bee 
bedichia' nú necha neca uni nucua' 
lu Diose. $6¿Xa nihua nee? 

Che ucuaqui bee bene ze'e nú 
unibeei: 

—Riala nú ati nucua!. 

67 Che utsuxene beei lunu nu 
udiñi beei li'inu, nu nu' beei enu 
udichiue lunu. $ Nu unibeei lunu: 

—Tunu li'ilu necalu Cristo, ¡uni' ti 
udiñi li'ilu! 


Uni Pedro nú la chululla Jesuse 
(Mc. 14:66-72; Lc. 22:56- 
62; Jn. 18:15-18, 25-27) 

69 Diquila nú nzucu Pedro ru'u 
elitya! ni'i uletya ze'e, che uyabica 
tucu criada! ule!ya ze'e lu Pedro, nu 
uninchu lulla: 

—Se'ca nú le'ca nuulu enzenuulu 
Jesuse enu neca bene lu iliu Galilea. 

70Pero utsacu' arqui' Pedro nú 
nu'lulla Jesuse lubee bene ze'e, nu 
unilla: 

— La rilá beya xi rnilu. 

71Che chu nza Pedro enza ru'u 
puerta eli!ya! ze'e, nu ze'e ulañi! 
stucu criada li'illa nu uninchu lubee 
bene enu nucua!a ze'e: 

—Le'ca nuu benecua' enzenu 
Jesuse bene eyeche Nazaret. 

72Chequie utsacu' arqui' zeca 
Pedro stucu bese nú la chululla 
Jesuse, nu uquie'ella Diose nú 
unilla: 

—La chulua benecua!. 

73Nu luze'etsia bee bene enu 
nucua'a ze'e uyabica beei lu Pedro, 
nu unibeei lu Pedro: 

—Ache nze'ca rlube' nú necalu 
tucu bene! bene cua!, xne rdichia'lu 
tucu nú rdichia' beei. 

74Pero utsuta! Pedro nú unilla: 
—Dete' Diose castiya li'á tunu la 
nia nú neli neca la chulua bene cua!. 
Nu che hora ze'e ubixia tucu tiula. 
75Che ullu'cu' arqui' Pedro lunú 
uni Jesuse lulla: “Ante nú bixia 
tiula unilálu chuna bese nú la 
chululu li'á.” Che chu uchiu'u 
Pedro ru'u eli'ya' ze'e nu chiqui' 
unguna!lla nú nehuana nzu 
arqui'lla. 


Uyayu bee bene Jesuse lu Pilato 
(Mr. 15:1; Lc. 23:1-2; Jn. 18:28-32) 
2 Chenu uye'e lu yuu, 
uyetesa' ye bee ule'ya 
enu rnibiya' lubee ule'ya cuna 
bee usticia Israel nu unga tucu 
necatse stichia' beella nú xa modo 
ri'i beella para nú ati Jesuse. ?Che 
ullica'cu beella Jesuse unguya' 
beella lu gobernador Poncio Pilato. 


Xa unguti Judas 


3Nu Judas enu udete' cuenda 

Jesuse, chenu ulañi'i nú necala 
nú atinu chiqui' necha ulle'cai, nu 
uya de'te cuenda zecai ala llichi'i 
melu plata lubee ule'ya enu rnibiya', 
cuna lubee usticia Israel, 4nu uni 
lubeella: 

—Uri'á dula xne udete cuendaa 
tucu bene enu lecaxi uri'i para nú ati. 

Nu ucuaqui beella lu Judas: 

—ċ¿La biya'ru enze'e? iNecatsiahua' 
cuenda'lu! 


San Mateo 27 


5Chequie uya utsi'qui Judas bee 
melu ze'e liñi indu llene Jerusalén, 
nu chu uya tsi'i añii nu ungutii. 

SChe uquiete'sa' bee ule'ya enu 
rnibiya' bee melo ze'e, nu uni 
beella lusa! beella: 

—Leca modo dua!ahua melu quie' 
liñi alcancía elu nu! dimi u'na, xne 
necane melo nú uyaxu nú ati tucu 
bene. 

7Che chu unga tucu necatse 
stichia! beella nú tsi beella tucu 
yuu elu rlua bee bene yuu nú 
recache! exqui'ñia cuna dimi ze'e, 
para nú aca ze'e pandiuñi elu achi' 
bee bene rene. $Enze'e hasta nee 
lee yuu ze'e, yuu rene. 9Scua uyalu 
tucu nú uni profeta Jeremías chenu 
unilla: “Uyucu bee bene ala llichiti 
melo plata (precio nú uni bee bene 
Israel nú secanu), nu cuna melo 
cua! utsi beella tucu yuu elu rlua 
bene yuu nú recache'e exqui'ñia, 
tucu nú uni Diose lua nú acane.” 


Unedichia' Pilato lu Jesuse 
(Mr. 15:2-5; Lc. 23:3-5; Jn. 18:33-38) 
11 Chenu uyayu bee bene Jesuse 
lu gobernador Poncio Pilato, che 
unedichia'lla lu Jesuse, nú unilla: 
—¿Li'ilu necalu arre! bee bene 
Israel la? 
Che uni Jesuse lulla: 
—Ahua!, tucu nú unilu scua 
necane. 
12Nu chenu rta'quiya bee ule!ya 
enu rnibiya! lubee ule'ya cuna bee 
usticia! bee bene Israel li'inu, lecalí 


xi ucuaquinu. 13Che uni Pilato lunu: 


—¿Xie' la yene'lu ye beenú rni 
cundra bee benecua' lu cuenda'lu 
la? 

14Pero ni' tucu bedichia! né 
cuaqui Jesuse lu pilato, che chiqui! 
nzenu arquillla. 


Unibiya' bee bene nú ati Jesuse 
(Mr. 15:6-20; Lc. 23:13-25; Jn. 18:38-19:16) 


15Nu bee bichia ze'!e reca eliñi 
baxcu neca costumbre! Poncio 
Pilato nú rla'alla tucu bene enu 
nchiñi ni'cu', tatse tucu bene enu 
nacu' bee bene nu la'a. 16Le'ca bee 
bichia ze'e nchiñi tucu bene enu lee 
Barrabás ni'cu!, nu ye bee luhuare 
nediya'la' bee bene ti necalla. 7 Nu 
chenu neyete'sa'la bee bene ze'e, 
unedichia' Pilato lubeella nú unilla: 

—¿Ta bene enu niarqui'hua nú 
la'a: Barrabás la?, urre ¿Jesuse enu 
rni bee bene nú neca Cristo la? 

18Uni Pilato scua xne uri'illa beya' 
nú equie nú riatsia arqui'beella 
enze'e udete' cuenda beella Jesuse 
lulla. 

19Chenu uzucu Pilato elu 
rnibiya'lla nu rlualulla lu cuenda' 
Jesuse, uriña tucu resuna' una'alla 
lulla nú uninchu lulla: “La ri'chialu 
benecua' xne lecaxi equiya rlu'culla, 
xne necha uni xcala'a rula' quie' lu 
cuenda'lla.” 

20 Pero bee ule'ya enu rnibiya' 
lubeelá bee ule'ya cuna bee usticia' 
bee bene Israel udu' beella arqui' 
bee bene enu nucua'a ze'e nú nacu! 
beei lu Pilato nú la'alla Barrabás, 
nu ati Jesuse. 21 Chequie unia'la 
Pilato lubeei: 

—¿Ta lu rucu beella niarqui'hua 
nú la'a che? 

Che uni bee bene ze'e lulla: 

—Ula'a Barrabás. 

22Nu uni Pilato lubeella: 

—¿Nu xi rilinua Jesuse enu rni bee 
bene nú neca Cristo? 

Che uni ye beella: 

—¡Uquie'e nucua' lu cruse! 

23Nu uni Pilato lubeella: 

—Pero ¿xi nú necha neca uri'illa? 

Che stucua!la urixialibeella nú 
uni beella: 

—¡Uquie'e nucua' lu cruse! 

24Chenu uri'i Pilato beya' nú 
laria'lla ana tsulla lubee bene ze'e 
sino que maselá rixialibeei, che 
unibiya'lla nú ye'tayu tucu bene 
inza, nu unalla ante lu ye bee bene 
ze'e, nú unilla: 

—Lecaxi culpaa nú ati bene cua!, 
necatsia nucua' cuenda'hua. 

25 Che uni ye bee bene ze'e lu 
Pilato: 

—iNeca nucua! culpa'ru cuna bee 
lli'ñiru, nú ati benecua!! 

26 Chequie ula'a Pilato Barrabás, 
nu chu unibiya'lla nú zete'che! 
bee sundado Jesuse, nu udete' 
cuendalla li'inu lubee sundado para 
nú quie'e beei li'inu lu cruse. 

27 Che unguya' bee sundado ze'e 
Jesuse liñi palacio! gobernador, elu 
uyetesa! ye beei lunu. ?8Che ulua 
beei xucunu, nu ungutu beei li'inu 
tucu laquie neluu, 22nu ureche'e 
beei tucu ellu'ñi nú necache' eche 
uzucu' beei equienu, le'ca uzucu' 
beei tucu bara yanu chube. Che 
chu utsulliqui beei lunu nu xitse 
uri'chia beei li'inu nú unibeei lunu: 

—iHuañi arre! bee bene Israel! 
30Nu le'ca utsuxene beei lunu, nu 
mismo bara nú udete! beei yanu 
unguxi beei yanu udu'beei equienu. 
31 Chenu ulaxu nú xitse urilinu beei 
li'inu, ulua zeca beei laquie neluu 
nú ungutu beei li'inu, nu ungutu 

zeca beei nú necaca xucunu li'inu. 
Che unguya' beei li'inu para nú 
quie'e beei li'inu lu cruse. 


Uquie'e beei Jesuse lu cruse 

(Mr. 15:21-32; Lc. 23:26-43; Jn. 19:17-27) 

32Chenu nzenu beei Jesuse nú 
quienu lu cruse ulla'ca beei tucu 
bene eyeche Cirene, enu lee Simón, 
che unibiya' bee sundado ze'e lulla 
nú uya'lla cruse' Jesuse. 

33Nu chenu uriña beei tucu 
luhuare nú lee Gólgota, nu rni 
nucua' Lluca equie bene nguti. 
34Ze'e udete' beei biñu nú nucha 
inza nú nelá güe'nu, pero chenu 
uti'ñia'nue, né zelanu agúe'nue. 

35Chenu ulaxu nú uquie'e bee 
sundado ze'e Jesuse lu cruse, urita 
beei tucu rifa equie xucunu para 
nú ritsi'beei xucunu lu sa'beei. Scua 
uyalu tucu nú uquie'e tucu profeta 
lu ichi' Stichia' Diose elu rni: “Ita 
bee sundado tucu rifa equie xucua 
bi'ya ta beei ri'i anae.” 36Che chu 
ucua'a beei ze'e para nú ri'iucu 
beei li'inu. 37 Nu equie cruse'nu 
uquie'e beei tucu letrero nú rni 
xinu uquie'e beei li'inu lu cruse. 
Nu letrero ze'e rni: “Neca ninguie' 
Jesuse arre' bee bene Israel.” 

38Le'ca uquie'e bee sundado ze'e 
chiucu huana' lu tucua cruse, tucu 
nze!e cue'tsenu chube nu stucu nze!e 
cue'tsenu chubeca. 32 Nu bee bene 
enu udete lunu ze'e, uri'qui equie 
beei nu rnibeei bee bedichia' nú 
necha neca lunu, nu rnibeei lunu: 

—Manú unilu nú chilalu indu 
llene Jerusalén nulu chunatsia 
bichia reche' zecalue, utsila'a li'ilu 
nee. Tunu neli'ilu nú necalu lli'ñi 
Diose, ulaca lu cruse cua!. 


San Mateo 27 


%MLe'ca scua bee ule'ya enu 
rnibiya! lubeelá bee ule'ya cuna bee 
ulaxcuela enu reca ley, cuna bee 
fariseo nu cuna bee usticia Israel, 
uni beella huaxi bee bedichia' nú 
necha neca lunu, nu unibeella 
lusa'beella: 

42 Utsila'a nucua' bee bene, pero 
laca nucua' tsila'a nucua' li'i nucua!. 
Tunu neca nucua!' arre! bee bene 
Israel, chu laca nucua! lu cruse 
nu che chili arquia'ahua nucua!. 
43Nzelí arqui' nucua' Diose, nee 
tsilala Diose nucua' tunu secanu 
nucua!, xne rni nucua' nú neca 
nucua' lli'ñi Diose. 

44Nu hasta bee huana' enu nequie 
lu stucu cruse cue'tsenu unibeei 
bee bedichia' nú necha neca lunu. 


Chenu unguti Jesuse 
(Mr. 15:33-41; Lc. 23:44-49; Jn. 19:28-30) 


45Chenu unga rrebichia ucabelí 
diquineca lu iliulabe, hasta rquie 
chuna uche. “Nu rquie chuna uche 
ze'e, urixiali Jesuse nu uninu: 

—ElÍí, Elí, ¿lama sabactani?, rni 
bedichia' cua": Diosea, Diosea, 
¿xinu utsana! arqui'lu li'á? 

47 Chenu ubene' bee bene enu 
nucua!'a ze'e nú uninu scua, che 
unibeei lusa'beei: 

—Ala rixialla profeta Elías. 

48 Che chu uyaxu'u tucu beei nu 
ucuacha nze'e tucu esponja lu inza 
vinagre, nu uzucu'i lli'i tucu ixi', nu 
uti'i esponja cua! ru'u Jesuse para 
nú güe'nu inza vinagre cua!. “Pero 
texcua'a beei enu nucua'a ze'e uni: 

— La ri'inululla scua bitya se nze'ta 
Elías tsila!a litilla. 

50 Che juerte urixiali Jesuse 

stucu bese, nu chu ungutinu. 

51 Chequie hora ze'e utsa cortina 
llene nú nzi'quinala liñi indu llene 
Jerusalén, nu utsa arli'tillune hasta 
aya nu hasta aquié. Nu unga xuú 
lu iliulabe nu ule'e bee quielaa, 
52nu uya'la bee eluhua nu uhuañi 
zeca huaxi bee bene enu nzeli 
arqui' Diose, bee enu unguti. Che 
uchiu'u beella liñi eluhua lulá nú 
uhuañi Jesuse, nu uyu'u beella 
Jerusalén. Nu ze'e ulañi' huaxi bee 
bene li'ibeella. 

54Che capitán cuna beelá bee 
sundadu!lla enu rriucu Jesuse, 
chenu ulañi! beella nú reca xú nu 
cuna ye beenú reca, chiqui' ulliqui 
beella nu unibeella lusa' beella: 

— iNeli nú neca benequie' Lli'ñi 
Diose! 

55 Nu huaxi bee una'a enu 
uyaquie Jesuse desde Galilea enu 
uri'i elietsa lunu nucua'a beenchu 
istu ze'e ri'ya beenchu lunú reca. 
56Leta bee una'a quie' nzu María 
Magdalena, cuna María na' Jacobo 
nu José, nu cuna na' bee lliana' 
Zebedeo. 


Chenu uhuachi' Jesuse 
(Mr. 15:42-47; Lc. 23:50-56; Jn. 19:38-42) 


57 Chenu uyu'u rula!, uriña tucu 
bene xene enu lee José, necalla 
bene eyeche Arimatea, nu le'ca 
uyanzenulla Jesuse. Nu uyalla lu 
Pilato uyana'culla cuerpo! Jesuse. 
Che unibiya' Pilato nú dete! cuenda 
bee sundado cuerpo' Jesuse lulla, 
52 nu chu unattsella cuerpo! Jesuse 
nu utelallanu tucu sábana nú lecaxi 
naa nu che uya ca'chi'lla cuerpo' 
Jesuse liñi tucu eluhua cuqui nú 
neca stene'lla, nú uda'ñilla liði 
tucu quielaa, nu utsacu'lla tucu 

quiee llene ru'u eluhua ze'e nu 
chu nzialla. 8*Ru'u eluhua ze'e 
nzucu María enu neca bene eyeche 
Magdalena cuna stucu María. 


Uriucu bee sundado ru'u 
eluhua' Jesuse 


62 Chenu uye'e lu yuu bichia nú 
sulachi bee bene uya bee ule'ya 
enu rnibiya! lubee ule'ya cuna bee 
fariseo lu Pilato, $%nu uni beella lu 
Pilato: 

—Detá, nchiucu! arqui'ru nú 
chenu nehuañisca! bene enu 
nequichia!' cua', uni nucua' nú 
detetsia chuna bichia huañizeca 
nucua' lu eluti. 64Enze'e unibiya' 
nú aca ucu ru'u eluhua cua' hasta 
nú za! chuna bichia para nú la cha 
bee bene! nucua! rula' che cachi' 
cuerpo! nucua!, nu ni bee bene! 
nucua' lubee bene nú uhuañi zeca 
nucua! stucu bese. Xne tunu ri'i bee 
bene! nucua! scua che masesca'lá 
aca llene eluquichia' cua' luquelá 
eluquichia' nú uni nucua! rluti. 

65Che chu uni Pilato lubeella: 

—Nucua!acua bee sundado. Para 
nú ri'i ucue. Uya'hua beei nu 
utsa'cuta'hua ru'u eluhua ze'e. 

66 Che nzuebeella, nu utsaculta! 
beella ru'u eluhua ze'e, nu chu 
utsa'na beella bee sundado rriucue. 


Chenu uhuañi zeca Jesuse nú 
ungutinu 

(Mr. 16:1-8; Lc. 24:1-12; Jn. 20:1-10) 

2 Chenu udete bichia nú 
sulachi bee bene, nu chenu 

uye!e lu yuu zila' domingo. Che 
uyabilya María Magdalena cuna 
stucu María ru'u eluhua' Jesuse. 
2Che tu'natsia unga tucu xú nú 

juerte, xne ulaca tucu ángele' Diose 
enza liñibe nu uyabica ángele ze'e 
ru'u eluhua nu uyucunu quiee nú 
nacu' ru'u eluhua ze'e, nu uzucunu 
equiee, ¿nu rulu siqui' ángele ze'e 
xi rulusiqui' lee chenu ria'lane, 

nu xucunu niquichiu a'quie'e xi 
nequichi iqui. *Chenu ulañi' bee 
sundado enu rriucu ru'u eluhua ze'e 
ángele cua!, chiqui' unga tse'tse' 
beei nú ulliqui beei, nu uzana! beei 
lu yuu xi uzana' benenguti. $Che 
uni ángele cua! lubee una'a cua!: 

— La lliquihua. Li'á nediyaa nú 
rla'nahua Jesuse, enu uquie lu 
cruse. Pero leca'nu ca'a, xne 
uhuañi zecanu lu eluti tucu nú 
uninu. Utebityacuruhua elu uricu 
cuerpo'nu ne lañi'hua, 7nu nee 
chu uquia tixiuletexuhua lubee 
bene'nu: “Nú uhuañi zecanu lu eluti, 
nu rlutilánu nzanu lu iliu Galilea, 
luquela lilihua nu ze'e lañi'huanu.” 
Nucua'tsia neca nú rixiule'a luhua. 

$ Chequie uchiu'u beella ru'u 
eluhua ze'e, nu xexu'u beella 
nzuella nzetixiule'e beella lubee 
bene'nu. Diquitse xiqui beella nu 
le'ca ñia nzu arqui'beella. *Chenu 
nzuebeella ulube'lu Jesuse lubeella 
inziu nu uninu lubeella. Che 
uyabica beella lunu nu ulu'cu beella 
ula'na lunu, nu uchi'chi beella 
cuchiu'nu, nu uninu lubeella: 

— La lliquihua. Uquia tixiule'ehua 
lubee benea nú cha beella lu iliu 
Galilea, nu ze'e lañi' beella li'á. 


Lunú uni bee sundado 


%1Diquila nú nzubee bee una!a ze'e, 
le'ca nzubee chiucu chuna bee sundado 
eyeche ze'e nzetixiulele beei lubee 
ule!ya enu rnibiya' lubeelá bee uletya 

luye nú unga. 1?Che bee ule'ya enu 
rnibiya' cua! uyabedichia'nu beei bee 
usticia! bee bene Israel para nú tucu 
ricuche'tse stichia' beella, nú xi ri'i 
beella nu che udete! beella huaxi dimi 
ya bee sundado, nu uni beella lubee 
sundado ze'e: 

—Uni'tsiahua nú rula! chenu 
ra'tsehua ube'ta bee bene! Jesuse 
ucachi' cuerpo'nu. 14Che tunu acabiya' 
gobernador nucua!, liticaru niru lulla 
para nú lecaxi ri'inulla li'ihua. 

15Che una'tse bee sundado dimi, nu 
uri'i beei tucu nú unibeella lubeei nú 
ri'i beei. Nu eluquichia' cua! nzeli arqui' 
bee bene Israel hasta bichia quie". 


Lunú unibiya' Jesuse nú ri'i bee bene'nu 
(Mr. 16:14-18; Lc. 24:36-49; Jn. 20:19-23) 
16Che nzubee ye chetu'cu bee 
bene! Jesuse lu iliu Galilea, equie 

dañi elu unilanu lubeella nú chue 
beella. 17Nu chenu ulañi' beella 
Jesuse ulu'cu beella ula'na lunu, 
añinzuca nú nu! beella la chili arqui' 
nú necanu Jesuse. 1$Che uyabica 
Jesuse lubeella nu uninu lubeella: 
—Uliqui' Diose ye poder 
lua para nú nibiya'a liñibe 
cuna luyuu iliulabe. 19Enze'e 
uquiahua diqui lu iliulabe 
uze'te'hua bee bene stichia!a 
para nú aca beei bee benea. Nu 
urinzahua beei equie nú lee 
Pa liñibe, cuna equie cuenda' 
Mi'ñinu nu cuna equie cuenda' 
Espíritu Santo, nu uze'te'hua 
bee bene nú zucu! beei ye nú 
unilaa luhua. Nu nia luhua nú 
ye bee bichia nzua cuna li'ihua, 
hasta chenu laxu iliulabe. 
Amén. 


Bedichia' nze'ca' Jesucristo 
nú uquie'e San Marcos 





Chenu uzete' Juan Bautista bee bene 
Stichia' Diose 
(Mt. 3:1-12; Lc. 3:1-9, 15-17; Jn. 1:19-28) 
Singuie uquixie bedichia! 
nze'ca' Jesucristo, Lli'ñi Diose. 
2Hua'tu uhuañi tucu profeta enu 
lee Isaías enu uquie'e lunú uni 
Diose, nu uni Diose: 
Xe'laa tucu benea cha rluti lulu, 
para nú tsu tsiñialla bee 
bene nú zucu' bee bene 
stichia'lu. 
3 Lu tucu dañi achi elu la nucua'a 
bee bene 
yene! bee bene chi benequie' nú 
nilla: 

“Utsu tsiñahua arqui'hua 
xne nze'ta lilinu enu neca 
Diose'ahua. 

Utsana' arqui'hua stulahua 
para nú yucu arqui'hua 
stichia'nu.” 

4Uza' bee bedichia' quie' chenu 
ube'ta Juan urinzalla bee bene 
unga nucua' lu tucu dañi achi elu la 
nucua!a bee bene, nu unilla: 
—Uche'ehua arqui'hua lu stulahua 
nu uzu'cu'hua nú rni Diose, para 
nú ri'i Diose perdona li'ihua che 
rinzahua. 


5Chequie uchiu'u huaxi bee bene 
lubee iliu Judea cuna bee bene 
eyeche llene Jerusalén uriñabeei 
lu Juan para nú yene'beei nú rnilla. 
Che uxucu'dulabeei stulabeei nu 
urinza Juan li'ibeei re'cu Jordán. 

6Xucu Juan necache! ichiatsu' 
camello nu sinchiu nú riu'u 
xla'culla necache! iti, nu elubacu 
nú udaculla neca xe'chiu cuna lliña 
dañi. "Udixiule'ella lubee bene ze'e 
nú unilla: 

—La le'e nú nze'ta tucu bene 

enu chiqui' nibiya! luquela li'á, ni' 
nú hua lucunu la yala xne neca 
equielánu lua. 8Li'á rrinza li'ihua 
cuna inza, pero li'inu rinzanu 
li'ihua cuna Espíritu Santo. 


Chenu urinza Juan Bautista Jesuse 
(Mt. 3:13-17; Lc. 3:21-22) 

Bee bichia ze'e uchiu'u Jesuse 
eyeche Nazaret nú nchiucu! lu iliu 
Galilea. Che uriñanu lu Juan nu 
urinza Juan li'inu re'cu Jordán. 

10 Chenu uchiu'u Jesuse lu inza, 
ulañi'nu nú uya'la liñibe nu nze'ta 
laca Espíritu Santo equienu. Xi 
neca tucu paloma. 11Nu uyene 
tucu chii enza liñibe nu uni chii 
ze'e: 

—Li'ilu necalu lli'ñia nu chiqui' 
seca li'ilu nu ñia nzu arquia lulu. 


Chenu uri'i beze'lu preu Jesuse 
(Mt. 4:1-11; Lc. 4:1-13) 
12Cheelá uri'i Espíritu Santo nú 
nza Jesuse lu tucu dañi achi elu la 
nucua'a bee bene. 13 Ze!e uya'nanu 

chiu'a bichia si rula' elu nucua!a 
bee nañi dañi, che uri'i beze'lu preu 
li'inu para nú la zucu'nu nú rni 
Diose. Pero né ri'i beze'lu ana lunu 
cheelá uriña bee ángele' Diose lunu 
nu uzibi' bee ángele ze'e lunu. 


Chenu uquixie Jesuse nú uzete'nu 
bee bene 
(Mt. 4:12-17; Lc. 4:14-15) 

14Chenu netse Juan ni'cu' uya 
Jesuse lubee eyeche lu iliu Galilea, 
nu udixiuletenu bedichia' nze'ca 
lubee bene nú xa neca lunú rnibiya!' 
Diose. 1SSinguie uninu lubee bene 
ze'e: 

—Uriñala bichia nú ucuaqui u'na 
Diose hua'tu. La acaxea' nú enta 
nú nibiya' Diose lu iliulabe quie'. 
Enze'e utsana' arqui'hua stulahua 
nu uchili arqui'hua bedichia' nze'ca' 
Diose. 


Ubixia Jesuse tacu bee bene enu 
rucu bee bela para nú aca beella bee 
bene'nu 
(Mt. 4:18-22; Lc. 5:1-11) 

16 Chenu udete Jesuse ru'u inzatu' 
Galilea ulañi'nu Simón cuna bichii 
Andrés nú si'qui beei ixiu nú rucu 
bela lu inzatu! ze'e xne neca beei 
enu rucu bela. 1 Chequie uninu 
lubeei: 

—Utequiehua li'á para nú 
zeteahua nú nihua lubee bene 

para nú aca beei benea luhuare nú 
rucuhua bee bela. 

18Hora ze'e utsa'na beei ixiu nú 
rucu bela nu chu nzequie beei 
li'inu che. 19Lle'natsia enza lu ze'e 
ulañi' Jesuse Jacobo cuna Juan 
neca beei lliana' tucu bene enu lee 
Zebedeo. Nucua'a beei liñi barco' 
beei rquiela' beei ixiu nú rucu bela. 
20Nu ubixia Jesuse li'ibeei, che 
utsa'na beei pa' beei cuna bee mozo' 
beei liñi barco nu chu nzuebeei 
cuna li'inu. 


Chenu uri'iyeca Jesuse tucu bene 
enu seca ichia' benechiqui' 
(Lc. 4:31-37) 


21Chenu uriña beella cuna Jesuse 
eyeche Capernaum. Bichia nú 
sulachi bee bene Israel, uyu'unu 
liñi indu' beella nu uquixienu 
uzete'nu bee bene ze'e. ??Chiqui' 
nzenu arqui' bee bene ze'e lunú 
sete'nu xne sete'nu bee bene xi neca 
tucu bene enu chiqui' rnibiya' nu 
bee ulaxcuela enu reca ley' Moisés 
la zete' beei scua. 9Liñi indu 
ze'e nzucu tucu niyu enu nchiñi 
benechiqui' arqui', nu rixiali niyu 
ze'e nú rni: 

24 ¿Xinu rri'chialu li'iru Jesuse 
bene eyeche Nazaret? ¿Uriñalu para 
nú nitilulu li'iru la? Nu'lua litila nú 
necalu bene' Diose nu la lu'culu 
dula. 

25Chequie uri'inu nú uqui'ya' 
benechiqui' nu uninu: 

—¡Uzaca nu uchiu'u arqui' niyu 
quie"! 

26Che utsi'qui benechiqui' niyu 
ze'e lu yuu, nu uri'i ichia ziñia lu 
niyu ze'e. Nu chiqui' juerte rixialii 
nu chu uchiv!i arqui' niyu ze'e. ?/ Che 

ye bee bene enu nucua'a ze'e uyanu 
arqui'beei nú unibeei lu sa'beei: 
—¿Xi nucua'? Nú, ineche'e sete! 
nucua' lialahua chiqui! rnibiya! 
nucua' hasta bee benechiqui' sucu' 
nú rni nucua!! 
28Scua yexetsia uri'chia bedichia' 


diqui lu iliu Galilea lunú uri'i Jesuse. 


Uriliyeca Jesuse suegra! Pedro 
(Mt. 8:14-15; Lc. 4:38-39) 

29 Chequie chenu uchiu'u beella 
liñi indu ze'e. Nzenu Jesuse, Jacobo 
cuna Juan ni' Simón cuna Andrés. 
30 Zee nuxu suegra! Simón nu secalla 
xlee. Chequie chenu uriña Jesuse 
ze'e, udixiule'e beei lunu nú ritilla. 
31 Chequie uyabicanu elu nuxulla nu 
una'tsenu yalla nu uletsanu litilla. 
Hora ze'e uchiu'u xlee nú secalla. 
Che udete'lla nú udacu beella. 


Uriliyeca Jesuse huaxi bee bene enu 
riti 
(Mt. 8:16-17; Lc. 4:40-41) 

32 Chenu uhuatse' bichia nu enta 
chu'u rula!. Uquixie bee bene nú 
uriñayu beei ye bee bene enu 
riti cuna bee bene enu nchiñi 
benechiqui' arqui' lu Jesuse. 
33Uyetesa! ye bee bene eyeche ze'e 
ru'u ni'i elu nzucunu. 9*Uriliyeca 
Jesuse bee bene enu riti ye luu 
bee elichia nú seca beei, cuna nú 
uhuanu bee benechiqui' arqui' bee 
bene. Pero né zelanu nú ani bee 
benechiqui', xne nu'lu beei li'inu. 


Uzete' Jesuse Stichia' Diose lubee 
bene lu iliu Galilea 
(Lc. 4:42-44) 


35 Chenu lá ye'e lu yuu nu 
necabesca' nzu uzetee Jesuse nu 

uchiu'unu eyeche ze'e nu nzanu 
tucu luhuare elu lecalí ti nu' para 
nú nacu'nu lu Diose ze'e. 36Chequie 
uya Simón cuna beelá bee bene enu 
neyete!i nu uyacua'na beei Jesuse. 
37 Chenu ullela' beei li'inu, unibeei 
lunu: 

—Huaxi bee bene rcua'na li'ilu. 

38 Che uninu lubeei: 

—Cha'ahua lubee eyeche axu ca'a 
para nú le'ca ixiule!a Stichia! Diose 
lubee bene cua! xne enze'e uriña. 

39 Che udixiule'enu Stichia' Diose 
lubee bene liñi bee indu! bee bene 
Israel diqui lu iliu Galilea. Nu 
uhuanu benechiqui' arqui' bee bene. 


Uri'iyeca Jesuse tucu bene enu 
ulle'ca elichia nú lee lepra 
(Mt. 8:1-4; Lc. 5:12-16) 

40 Tucu bichia uriña tucu niyu enu 
seca elichia nú lee lepra lu Jesuse 
nu utsu lliquii lunu nu uni: 

—Tunu laca arqui'lu nu' beya' nú 
ri'iyecalu li'á. 

41 Chequie chiqui' uhua'a arqui' 
Jesuse niyu ze'e nu uricu'nu yanu 
equiei nu uninu: 

—Niarquia nú yeca'lu, uyeca' nee. 

42 Chenu uninu scua, hora ze'e 
uyeca!i elichia nú secai nu leca! xi 
nai. “Che udu' nziunu li'i nu uninu 
lui: 

44 —_Nia lulu nú la ixiule'elu nucua' 
lu ni! tucu bee bene nú xa uyeca'lu. 
Lu uletyatsia uquiatixiule'e nú 
uyeca'la'lu. Che dete'lu tucu u'na lu 
Diose tucu nú unibiya' Moisés, para 
nú ri'i bee bene beya! nú uyeca!la'lu. 

45Pero chenu nzia niyu ze'e, né 
tsacu' arqui'i. Alla mase udixiule'i 
lu titse bee bene nú xa uriliyeca 
Jesuse li'i. Enze'e leca modo nú 

achu'u Jesuse lu ni' tucu bee eyeche 
ze'e. Enze'e enzetsianu dañi elu 
leca' ni'i bee bene. Pero uyasca! 
huaxi bee bene bee eyeche diqui 
abenchila' ze'e elu nzucunu. 


Chenu uritiyeca Jesuse tucu bene 
enu neati cuerpo' 
(Mt. 9:1-8; Lc. 5:17-26) 
Xiucu xuna bichia lu ze'e, 
uyu'u zeca Jesuse eyeche 
Capernaum nu ungabiya' bee bene 
ze'e nú nzucunu tucu ni'i. ?Che 
yexetsia uyetesa' huaxi bee bene 
ru'u ni'i elu nzucunu ze'e, nu 
uchee liñi ni'i ze'e, ni' ru'u puerta 
la aca' riña beelá bee bene, nu 
udixiule'enu Stichia' Diose lubee 
bene ze'e. 3Ze'e uriñayuu tacu 
bene enu nuya' tucu niyu enu neati 
cuerpo'. 4Pero né ri'i beei ana nú 
a riña beei hasta lu Jesuse, xne 


nucua'a huaxi bee bene liñi ni'i ze'e. 


Enze'e uxa'la beei equie ni'i ze'e, 
nu cuna camilla ulaca beei niyu 
enu riti ze'e hasta elu nzu Jesuse. 
5Chenu ulañi' Jesuse nú nzeli 
arqui'beei li'inu, che uninu lu niyu 
enu riti ze'e nu uninu: 

—Niyu uri'á perdona stulalu nee. 

SPero ze'e nucua'a bee ulaxcuela 

enu reca ley! Moisés nu uri'i beei 
elliebacu' nú unibeei: 7 “¿Ti neca 
nucua'? Nú rni nucua! tucu nú neca 
nucua' Diose. Xne tucutsia Diose 
rri'i perdona xtula bee bene.” 8Pero 
hora ze'e uri'i Jesuse beya' lunú rri'i 
beei elliebacu!. Enze'e uninu lubeei: 

—¿Xinu uri'ihua ellibacu' scua? 
9 ¿Ta nú mase neriña' nú aca nú 
nia lulla: “Uril'á perdona xtulalu”, 
urre nia lulla: “Uzetee, nu una'tse 
camiya'lu nu uquia'a”? Pero 

nee lubea luhua nú li'á Bene enu 
uxe'la Diose rlu'cua nú rnibiya'a lu 
iliulabe, para nú ri'á perdona stula 
bee bene. 

Uni Jesuse lu niyu enu riti ze'e: 

11—Nia lulu nú uzetee nu una'tse 
camiya'lu nu uquia'a ni'lu nee. 

12Hora ze'e uyeca' niyu ze'e nu 
una'tsei camilla'i nu chu uchiu'i 
liñi ni'i ze'e. Ulañi! ye bee bene 
enu nucua'a ze'e nucua' nu unibeei 
bedichia' nze'ca lu Diose. Nu chiqui' 
uyanu arqui' ye bee benecua' lunú 
ulañi' beei nu unibeei. 

—Lasca' lañia'hua ni' tucu bese 
lunú ulañia'hua nee. 


Ubixia Jesuse tucu bene enu lee Leví 
(Mt. 9:9-13; Lc. 5:27-32) 

13Cheelá nza zeca Jesuse ru'u 
inzatu' Galilea. Ze'e uyetesa' huaxi 
bee bene lunu nu uzete'nu li'ibeei. 
14Chenu udetenu ze'e, ulañi'nu 
Leví necai lliana' tucu bene enu 
lee Alfeo. Leví quie! nzucui elu rri'i 
cubre equie bee impuestos lubee 
bene nu uninu lui: 

—Ute quie li'á. 

Nu chu utsuli Leví nu nzai cuna 
lilinu. 

15Chenu nzucu Jesuse lu mexa 
liñi ni'i Leví, cuna bee bene'nu 
udacununu huaxi bee bene enu rri'i 
cubre equie bee impuestos cuna bee 
bene enu la nehuañi tucu nú rnibiya' 
ley! Moisés, xne nzequie huaxi bee 
bene cua! li'inu. 18Chequie nucua'a 
chiucu chuna ulaxcuela enu reca ley! 
Moisés cuna bee fariseo enu ulañi' 
nú racunuu Jesuse bee benecua!. 
Che unibeei lubee bene'nu: 

—¿Xinu racunuu maestro'hua 
cuna bee bene enu rri'i cubre equie 

bee impuesto? ¿Cuna bee bene enu 
la nehuañi tucu nú rnibiya! ley! 
Moisés? 

17 Chenu ubene' Jesuse nucua!, 
uninu lubee bene cua!: 

—Bee bene enu la aca riti, la 
zecala'cha' bee nze'e tucu doctor. 
Pero bee bene enu riti, rqui'ña bee 
nze'e tucu doctor. Enze'e nzela nee, 
para nú bixia bee bene nú che'e 
arqui'beei lu dula nú rlu'cu beei. Lá 
yela lubee bene enu rri'i elliebacu! 
nú la lu'cu dula. 


Udixiule'e Jesuse xa neca equie 
cuenda' chenu la acu bee bene lunú 
rlu'cu beei ula'na lu Diose 
(Mt. 9:14-17; Lc. 5:33-39) 

18 Tucu bichia udete! bee bene! 
Juan Bautista cuna bee fariseo 
bichia nú né acu beella equie nú 
rlu'cu beella ula'na lu Diose, nu 
uriña chiucu chuna bee bene lu 
Jesuse nu unibeei lunu: 

—Udete' bee bene' Juan cuna 
bee fariseo bichia nú né acu beella 
equie nú rlu'cu beella ula'na lu 
Diose. ¿Xiquie nú la ri'i bee bene'lu 
scua? 

19 Chequie ucuaqui Jesuse lubee 
bene ze'e nú uninu: 

—¿Xie' la acu bee bene enu 
nezene! lu tucu tsa'a chenu xia tucu 
bene chenu nzucusca' bene enu 
xia ze'e la? Lunú nzusca' bene enu 
xia ze'e. Enze'e rqui'ña nú acu bee 
bene ze'e. 0Pero riña bichia chenu 
la nzua' bene enu xia cuna bee 
bene. Che si dete' beella bichia nú 
la acu beella equie nú rlu'cu beella 
ula'na lu Diose. 

21 Lecati quiela! tucu laquie uxu 
cuna tele'e laquie cuqui xne chenu 


San Marcos 2, 3 


uxu' laquie cuqui ri'i nú tsaa laquie 
uxu. 22Le'ca la chu'u biñu cuqui liði 
iti uxu xne ri'i biñu cuqui cua! nú 
tsaa iti uxu, che nitilu biñu cua'a 
cuna iti uxu. Enze'e rqui'ña nú 
chu'u biñu cuqui liñi iti cuqui. 


Unguxi bee bene' Jesuse tuu lu trigo 
bichia nú sulachi bee bene Israel 
(Mt. 12:1-8; Lc. 6:1-5) 

23 Tucu bichia nú sulachi bee 
bene, udetenu Jesuse bee bene'nu 
lu yuu elu nu! trigo nu uquixie bee 
bene'nu unguxi beella tuu lu trigo. 
24Chequie unibee fariseo lu Jesuse: 

—Bi'yacuru, ¿xiquie nú rri'i bee 
bene'lu lunú la yala ri'i beella 
bichia nú sulachi bee bene? 

25 Pero uni Jesuse lubeei: 

—¿Xie' lasca' ulahua elu rni nú 
xa urili David cuna bee bene enu 
nuulla tucu bese chenu ulia'na! 
beella la? 26Tiembu nú unga 
Abiatar ule!ya, enu rnibiya' lubee 
ule!ya uyu'u David liñi indu' Diose 
nu udaculla pá nú necale'ya lu 
Diose. Añinzuca nú ule'yatsia nu' 
modo nú acu pá cua'. Pero udete'lla 
pácua' udacu bee bene enu nuulla. 

27"Ureche! Diose bichia nú sulachi 
bee bene, pero lá reche'enu bichia 
cua! para nú nehuana zeca bee 
bene bichia cua!. 

28 Lilá Bene enu uxe'la Diose le'ca 
rlu'cua nú rnibiya!a lu bichia nú 
sulachi bee bene. 


Uri'iyeca Jesuse tucu bene enu 
ubichicu' ya 
(Mt. 12:9-14; Lc. 6:6-11) 
Stucu bese chenu uyu'u Jesuse 
liñi tucu indu! bee bene Israel. 
Ze'e nzucu tucu niyu enu ubichicu' 

tucu chú ya. ?Chequie bee bene enu 
nucua'a ze'e. Nucua'a tsi'ña beei 
tunu ri'iyeca Jesuse niyu ze'e bichia 
nú sulachi beei, para nú scua xana 
bitsi beei lu cuenda'nu. 3Che uni 
Jesuse lu niyu enu ubichicu' ya ze'e, 
nu uninu: 

—Utsuli lubee bene cua! nee. 

4Nu uninu lubee bene ze'e: 

—¿Xi riala ri'i bee bene bichia nú 
sulachi bee bene? ¿Nú neca nze'ca 
la urre nú necha neca la? ¿Tsila'a 
bene nú la ati tucu bene la, urre 
tsana! arqui' bene nú ati tucu bene 
la? 

Pero lecaxi ucuaqui bee bene ze'e. 
5Chequie ubi'yanu lubee bene ze'e 
nu chiqui' uleenu cuna nú chiqui! 
nehuana utsu arqui'nu xne la hua'a 
arqui'beei bee bene, nu uninu lu 
niyu enu ubichicu! ya ze'e: 

—Ulí yalu nee. 

Nu chu ulí niyu ze'e yai nu hora 
ze'e uyeca' yai. 8 Pero chenu uchiu'u 
bee fariseo ze'e, uyete sa' beei cuna 
bee bene' Herodes nu uri'i beei 
elliebacu' xneca ri'i beei para nú uti 
beei Jesuse. 


Chenu nucua'a huaxi bee 
bene ru'u inzatu' Galilea 


7Chequie chu nza Jesuse cuna 
bee bene'nu ru'u inzatu' Galilea, nu 
nzequie huaxi bee bene li'inu, bee 
bene Galilea cuna bee bene Judea, 
8cuna bee bene Jerusalén, cuna 
bee bene Idumea, cuna bee bene 
enu nucua'a stucu chú re'cu Jordán, 
cuna bee bene enu nucua'a lu iliu 
Tiro, cuna bee bene enu nucua'a lu 
iliu Sidón, uya huaxi bee benequie' 
lunu, xne unga biya'beei nú rri'inu 
bee milagro nú chiqui' neca equie. 

9Enze'e uninu lubee bene'nu, nú 
tsu tsiña beella tucu barco para 
nú chu'unu liñi barco ze'e, para 
nú la ta'cu bee bene li'inu. 1Xne 
uri'iyecanu huaxi bee bene. Enze'e 
ye bee bene enu riti uricuya beei 
lunu, para nú ti' beei ya beei li'inu. 

11Chequie bee bene enu nchiñi 
benechiqui' arqui' chenu ulañi' 
beei Jesuse, utsulliqui beei lunu nu 
urixialibeei nú unibeei: 

—iNecalu Lli'ñi Diose! 

12Pero unibiya' Jesuse lubee 
benechiqui' nú la ixiule'e beei nú ti 
necanu lubee bene. 


Chenu ucañi Jesuse chi'chiucu bee 
apóstol'nu 
(Mt. 10:1-4; Lc. 6:12-16) 
13 Cheelá uquie Jesuse equie 
tucu dañi, nu ubixianu bee bene 
enu niarqui'nu nú cha cuna lilinu 
nu uyabica bee benequie! lunu. 
14Che ucañinu leta bee bene ze'e, 
chi'chiucu bene para nú chenu bee 
benequie' lilinu, cuna nú xe'lanu 
li'ibeella para nú chetixiule'e 
beella Stichia' Diose lubee bene. 
15Udete'nu nú rnibiya'nu lubeella 
para nú riliyeca beella bee bene enu 
riti cuna nú lua beella benechiqui' 
arqui' bee bene. 18 Bee ningiue' 
neca chi'chiucu bee bene enu ucañi 
Jesuse tuculla lee 
Simón enu le'ca uhualenu, 
Pedro. 
17 Stuculla lee Jacobo, 
nu stuculla lee Juan, neca rucu 
benequie' lliana' bene enu lee 
Zebedeo. 
Uhualee Jesuse rucu lliana' 
Zebedeo, Boanerges, nu rni 
nucua! bee lli'ñi beziyu!. 

18 Lelca ucañi Jesuse Andrés, 
Felipe, 
Bartolomé, 
Mateo, 
Tomás, 
Tadeo, 
Simón, enu ulletse leta tucu 
partido nú lee cananista, 
19 cuna Judas Iscariote enu udete' 
cuenda Jesuse. 


Uni bee bene nú ulu'cu Jesuse lunú 
rnibiya' beze'lu 
(Mt. 12:22-32; Lc. 11:14-23; 12:10) 

20 Chenu ulaxu nú ucañinu 
chi'chiucu bee benecua! uriñayunu 
li'ibeella ru'u tucu ni'i, ru'u ni'i 
ze'e stucua!la bese uyetesa' huaxi 
bee bene lubeella. Hasta nú né 
llu'cha'nu acununu cuna bee 
bene'nu. 21 Chenu ungabiya' bee 
sala Jesuse nú reca ze'e. Nzetucu 
beella li'inu leta bee bene ze'e, xne 
rni bee bene nú secanu ichia loco. 

22Pero bee ulaxcuela enu reca ley' 
Moisés, nze'ta beei enza Jerusalén 
nu unibeei lusa'beei: 

—Benequie' rlua benechiqui' 
arqui' bee bene cuna poder nú 
rlu'cu beze'lu enu rnibiya' lubee 
benechiqui". 

23Che ubixia Jesuse lilibeei nu 
uninu lubeei: 

—¿Xa modo nú hua beze'lu le'ca 
sa! bee beze'lu? Tucu ubiernu 
enu rle'e sa'a siempre rliunu sa'a 
beei nu tunu rliunu sa'beei, laxu nú 
rnibiya' ubiernu quie' che. BLe'ca 
esquie bee bene tucu ni'i tunu liunu 
sa'a beella laxu bee bene quie! che. 
26Lelca esquie tunu tiliaca! beze'lu 
le'ca sa! beze'lu ulaxu nú rnibiya' 
beze'lu che. 

27”Nu lecati aca chu'u ni! tucu 
bene enu naaqui para nú cachi' beei 
stene!lla, tunu la llica'cuxu beei 
litilla. Scua si ri'i beei ana nú cachi' 
beei stene'lla che. 

28”Ixiule'a luhua nú ye bee dula 
nú rri'i bee bene, nu' perdona' bee 
dula cua!. Le'ca nu' perdona! ye bee 
bedichia' chi'qui' nú rni bee bene. 
29Pero tatse bee bene enu nichi'qui' 
lu Espíritu Santo, leca! perdona 
para bee benecua'. Nzuquietsia beei 
castiya! beei nú leca xunga laxu. 

30Uni Jesuse scua xne unibeei nú 
nchiñi benechiqui' arqui'nu. 


Chenu uni Jesuse nú ti neca na'nu 
cuna bichinu cuna zananu 
(Mt. 12:46-50; Lc. 8:19-21) 


31 Hora ze'e uriña na! Jesuse, 
cuna bee bichinu elu nzunu. Pero 
uya'natsia beella elitya! nu uni 
beella lubee bene enu nucua'a ze'e 
nú nibeei lu Jesuse para nú ye'tanu 
rixia beella. 32Nu unibee bene enu 
nucua!a abenchila' lunu: 

—Nzu na'lu cuna bee bichilu elitya! 
rla'na beella li'ilu. 

33Pero uninu lubeei: 

—d¿Ti neca naa nu ti neca bee 
bichia? 

34Chequie ubi'yanu lubee bene enu 
nucua'a diqui abenchila'nu nu uninu: 

—Ca'a nucua'a bee bichia cuna 
naa. 5Puese tatse bene enu sucu' 
lunú riu' arqui' Diose, neca bene 
ze'e bichia cuna zanaa cuna naa. 


Chenu uni Jesuse ejemplu' tucu bene 
enu nzetu' nii 
(Mt. 13:1-9; Lc. 8:4-8) 
Stucu bese uquixie Jesuse 
sete'nu bee bene ru'u inzatu' 

Galilea. Lunú uyetesa' huaxi bee 
bene lunu, enze'e uyu'unu liñi tucu 
barco nú nzu lu inzatu' ze'e, nu chu 
uzucunu liñii, diqui nú nucua'a ye 
bee bene ru'u inzatu' ze'e. 2Che 
uzete'nu huaxi bee ejemplu lubee 
bene ze'e. Chenu uzete'nu bee bene 
uninu lubeei: 

3 —Uquie'e diacahua ninguie!. 
Tucu bichia uchiu'u tucu niyu nzetu' 
nii lu yu'lla. *Chenu rdu' niyu quie' 
nii uzana' lle'na ebichi lu inziu nu 
chu ulaca bee iñi udacue. $Lletna 
ebichi uzana' leta quiee, elu leca 
huaxi yuu. Enze'e yexetsia uliñi 
ebichi quie' xne leca huaxi yuu 
ze'e. $Pero chenu unga nelee uri'i 
be! bichia nú ungu'lune. Lunú la 
aca aquié nzene lue enze'e ubichii. 
7Lle'na ebichi uzana' leta aca eche, 
chenu uru'cu aca eche. Nézela aca 
eche cua! nú aru'cue enze!e né 
ayue. $Pero ebichi nú uzana' lu yuu 
nze'ca, uru'cu nze'cae nu chiqui! 
ñia unguyu!e. Texcua!a bee ebichi 
cua! unguyu' ala llichi'i ebichi nu 
texcua!e unguyu' sesenta ebichi nu 
texcuale unguyu' tucu ayu'lu ebichi. 

9Le'ca uni Jesuse lubee bene ze'e: 

—Tatse bene enu niarqui' nú yene' 
nú rnia quie'e diaca nze'e che. 


Udixiule'e Jesuse xinu uninu bee 
ejemplu 
(Mt. 13:10-17; Lc. 8:9-10) 

10 Chequie chenu uya'nasca 
lle'na bee bene cuna Jesuse cuna 
chi'chiucu bee bene'nu, unidichia!' 
beei lunu: 

—Xa rni bee ejemplu nú uninu. 

11Che ucuaquinu nu uninu lubeei: 

—Lilihua uliqui' Diose nú ri'ihua 
beya! xa neca nu rnibiya'nu lunú 

lasca' ri'ihua beya!. Pero bee bene 
enu la chili arqui' Diose, setea 
li'ibeei puro tsia ejemplu. 12Xne 
mase ri'ya beei, nu mase riene! beei. 
Pero leca xunga ri'i beei beya'. Scua 
la benchila' arqui'beei lu Diose, nu 
la ri'inu perdona stula beei che. 


Udixiule'e Jesuse nú xneca neca 
ejemplu nú uninu 
(Mt. 13:18-23; Lc. 8:11-15) 
13Le'ca uni Jesuse lubeei: 

—¿Xie! la ri'ihua beya' xa neca 
lunú rnia scua la? ¿Xa ri'ihua beya' 
beela bedichia' nú niilá luhua 
che? 14Bene enu udu'u nii neca 
xi neca tucu bene enu rixiule'e 
Stichia! Diose lubee bene, nu nu' 
bee bene enu riene' Stichia! Diose, 
pero la zela beze'lu nú chenala 
beei Stichia' Diose. Neca bee bene 
quie' xi neca ebichi nú uzana' ru'u 
inziu. 16Texcua'a bee bene neca xi 
neca ebichi nú uzana! leta quiee. 
Riene! beei Stichia' Diose nu ñia 
uyucu arqui'beei. 7 Pero li'ibeei 
neca beei xi neca ebichi nú leca 
huaxi luu. Chequie chenu si'i beei 
lunú seca beei, urre chenu se'ta bee 
bene li'ibeei sana! arqui'beei Stichia' 
Diose. 18Texcua'a bee bene neca xi 
neca ebichi nú uzana! leta aca eche, 
riene' beei Stichia' Diose. 19Pero 
máse nzenu arqui'beei lunú nu' lu 
iliulabe. Sequienu beei le'catsia 
li'ibeei, xne niarqui' beei nú lu'cu 
beei yeene. Chequie chenu nchiñi 
ye bee nucua! elliebacu! beei, sana! 
arqui' beei nú riene! beei Stichia! 
Diose. Lecaxi zibi' nú ubene' beei 
Stichia! Diose che. Pero nu' bee 
bene enu riene! Stichia' Diose, cuna 
nú sucu' beei nú rnii, li'ibeei neca 

beei xi neca ebichi nú uzana' lu 
yuu nze'ca. Texcua'a beei chenu 
rixiule!e beei Stichia' Diose lubee 
bene rri'i beei ana huaxi bee bene. 
Neca beei xi neca ebichi nú unguyu' 
ala llichi'i ebichi urre xi neca ebichi 
nú unguyu' sesenta ebichi urre xi 
neca ebichi nú unguyu' tucu ayu'u 
ebichi. 


Chenu udixiule'e Jesuse ejemplu' 
quinqué 
(Lc. 8:16-18) 

21 Le'ca uni Jesuse lubeei: 

—¿Leca modo nú du! llie'e tucu 
quinqué, tunu tsacu' bene tucu 
caja equiee, urre tsu benene liñi 
luna? Rqui'ña, nú zucu quinqué 
cua! elu ayaa, para nú du! llie'e 
diqui luhuare. ??Le'ca scua, ni' tucu 
beenú a'chi neca la ya'na nucua' 
scuatsia riña nú aca che ye bee 
nucua', nu ni' tucu beenú a'chi' 
neca la ya'na nucua' scuatsia riña 
nú acabiya' ye bee nucua'. ?3Tatse 
bee bene enu niarqui' nú yene' nú 
rnia quie'e diaca nze'e che. 

24Le'ca uni Jesuse lubeei: 

—Uri'ihua elliebacu' equie bee 
bedichia' nú riene'hua. Xne tunu 
rri'ihua caso Stichia' Diose. Le'ca 
liqui'nu nú maselá ri'ihua beya' 
stichia'nu. 25Xne bee bene enu rri'i 
beya' Stichia' Diose riña nú maselá 
ri'i nze'e beya! stichia'nu pero 
bee bene enu lle'natsia rri'i beya! 
Stichia' Diose, cuna nu la ri'i caso 
beei stichia'nu. Hasta lunú uri'i beei 
beya! lle'na niti nucua' arqui'beei. 


Uni Jesuse tucu ejemplu nú 
xa enta ru'cu tucu ebichi 


26L e'ca uni Jesuse lubeei: 

—Elurnibiya' Diose, neca xi neca 
nú secaa tucu bene chenu nze tu'lla 
nii lu yu'ulla. 27Xne mase ra'tse 
bene quie' rula' nu bichia rri'illa 
riña!. Bichia si rula! rliñi ebichi 
cuna nú enta ru'cue, pero la ri'illa 
beya' xa enta ru'cue. 8 Xne li'i 
yuu ze'e rri!i nu enta ru'cu ebichi, 
rluti rliñii nu recae huañi, cheelá 
enta tuu lue nu cheelá rayue. ?2Nu 
chenu necane ula'cu, che xiecu' bee 
benene xne necala tiembu nú yete! 
sale. 


Uni Jesuse tucu ejemplu' ebichi' 
mestaza 
(Mt. 13:31-32; Lc. 13:18-19) 


30Le!ca uni Jesuse lubeei: 

—¿Xa nia luhua para nú ri'ihua 
beya' xa neca lunú rnibiya' Diose? 
¿Nu xi lubea luhua para nú ri'i 
nzelcahua beya! xa necane? 

31 Ixjule'a luhua xa neca nú rnibiya' 
Diose. Necane xi neca ebichi' 
mestaza. Ebichi quie! chenu riu'e lu 
yuu, me'elae lu ye bee ebichi nú nu' 
lu iliulabe. 32Pero chenu uyu'u niila 
ebichi cua!, chequie enta ru'cue nu 
máse rru'cue lu ye bee huañi hasta 
bee iñi nu! modo nú rreche'e beeí 
exlia'tse! beeí lu ellutsa lue cuna nú 
sulachi beeí lu xca!la'e. 


Xinu uzete' Jesuse puro bee ejemplu 
(Mt. 13:34-35) 


33Scua uzete' Jesuse Stichia! 
Diose lubee bene. Uninu huaxi 
bee ejemplu, hasta lunú urilitsia 
beei beya!. 34Siempre uninu bee 
ejemplu chenu uzete'nu bee bene. 
Pero chenu nzu lilitsianu cuna bee 
bene'nu udixiule'enu lubeella xa 
neca lunú uninu lubee bene scua. 

Uzucu' bii cuna inzatu' nú uni Jesuse 
(Mt. 8:23-27; Lc. 8:22-25) 
35Le'ca bichia ze'e chenu uyu'u 
rula! uni Jesuse lubee bene'nu nu 
uninu: 

—Cha'ahua stucu chu inzatu'quie!. 

36Che utsa'na bee bene'nu bee 
bene ze'e nu uyu'u beella liñi barco 
cuna Jesuse. Le!ca nza texcua!a bee 
barco cuna li'ibeella. 37 Chequie 
unga tucu bii juerte lu inzatu! nu 
utsuli lu inza ze'e nu uquixie uyu'e 
hasta liñi barco! beella. 38Pero 
ra'tse Jesuse nuxunu enza rqui' 
barco ze'e nu necu'cunu tucu 
almohada. Che ucua'ñi beella li'inu 
nu uni beella lunu: 

—iMaestro! ¿Xinu la ri'i casolo 
lunú se'ca'ahua nzee chatse'ahua lu 
inza? 

39 Chequie uzetee Jesuse nu 
utsuxenu bii, nu uninu lu inzatu' 
ze!e: 

—iAca xee! 

Nu chu unga xee bii cuna inzatu' 
ze'e. “Cheelá uninu lubee bene'nu: 

—¿Xinu chiqui' xiquihua? 
¿Xie!lasca' chili arqui'hua li'á la? 

41Pero chiqui' ulliqui beella nu 
unidichia' beella lusa! beella: 

—¿Ti neca niyu quie! nú hasta bii 
cuna inzatu' sucu! nú rni nucua!'? 


Chenu uhua Jesuse benechiqui' 
arqui' tucu bene eyeche nú lee 
Gadara 
(Mt. 8:28-34; Lc. 8:26-39) 
Chenu uriña beella stucu chú 
inzatu' ze'e, lu yu'u bee bene 
eyeche Gadara. ?Hora nú uchiu'u 
Jesuse liñi barco ze'e uyacha'calu 
tucu niyu enu nchiñi benechiqui' 

arqui' li'inu, uchiu'u niyu quie' liñi 
pantiuñi. ¿Xne siempre nehuañi 
niyuquie' leta bee eluhua' bee bene 
nguti. Nu lecati ri'i ana lui, mase nú 
ullica'cuu bee bene li'i cuna cadena. 
4Huaxi bese ullica'cuu bee bene 
cadena yai cuna cuchiu'i, pero chu 
uchiecu'i cadena nu unga pedasue, 
nu lecati ri'i ana lui. SBichia si 

rula' enzei leta bee eluhua' bee 
bene nguti cuna liñi dañi, rixialii 
nu uchiecu'i li'i cuna quiee. $Pero 
chenu ulañi'i Jesuse, nú entanu 
istusca! chequie xexu'i nze cha'calui 
li'inu, nu chu utsulliquii lunu. "Che 
juerte urixialii nu uni: 

—¿Xinu riu'ulu cuna li'á Jesuse 
lliñi Diose liñibe? Ziquia lulu nú la 
du'lu nú nehuana zecaa. 

8Uni niyucua' scua, xne rnila 
Jesuse nú rninu: 

—i¡Benechiqui' uchiu'u arqui' niyu 

cua! 
9Chequie unidichia' Jesuse lu 
niyu ze'e nú uninu: 

—¿Ti leelu? 

Che ucuaqui niyu ze'e: 

—Lilá lea Legión xne huaxi necaru. 

10Chiqui' uziquiee niyu ze'e 
lu Jesuse, para nú la xe'lanu bee 
benechiqui' ze'e enza istu luhuare 
ze'e. 11 Axu dañi ze'e nucua'a huaxi 
bee cuchi enu racu bee huañi. 
12Chequie uziquiee bee benechiqui' 
ze'e lu Jesuse nú unibeei, uzela 
nú chu'uru arqui' bee cuchi cua'. 
13Che uzela Jesuse nú uchiu'u bee 
benechiqui' arqui' niyu ze'e, nu 
uyu'u beei arqui' bee cuchi. Neca bee 
cuchi quie' tucu chiucu mili beeí. Nu 
uyecaxu'u beeí nu utsundiqui beeí 
ru'u qiuee laa nu uzana!' beeí hasta lu 
inza nu chu unguti beeí lu inza ze'e. 

14 Hora ze'e uyecaxu'u bee 
bene enu rriucu bee cuchi ze'e 
nzetixiule'e beei lubee bene eyeche 
ze'e cuna lu ye bee bene enza ze'e 
lunú unga. Che uyabitya huaxi bee 
bene lunú unga ze'e. 1 Chenu uriña 
bee bene ze'e elu nzu Jesuse, ulañi' 
beei nú uyeca'la' niyu enu ulletse 
benechiqui' arqui' cuna nú nutulai 
xucui nzucui ze'e. Nu chiqui' ulliqui 
bee bene ze'e. 16Che bee bene 
enu ulañi' nú xa unga lu niyu enu 
ulletse benechiqui' arqui' cuna nú 
xa unga lubee cuchi, udixiule'e beei 
nucua' lu beelá bee bene. 17 Chequie 
uquixie beei nú uziquiee beei lu 
Jesuse para nú chiu'unu lu iliu'beei. 

18 Chenu nze chu'u Jesuse liñi 
barco uyabica niyu enu ulletse 
benechiqui' arqui' lunu, nu uziquiei 
lunu para nú chenunu li'i. 19Pero né 
zela Jesuse nú chenunu niyu ze'e 
nu uninu lui: 

—Uya'a ni'ilu para nú zucunulu 
bee bene'lu, nu ixiule'elu lubeei lu 
ye nú uri'i Diose cuna li'ilu, nu cuna 
nú uhua'a arqui'nu li'ilu. 

20 Chequie chu nza niyu ze'e, nu 
uquixiei udixiule'i lubee bene lu iliu 
Decápolis, lu ye nú uri'i Jesuse lui. 
Che ye bee bene ze'e uyanu arqui' 
lu cuenda' nucua!. 


Uri'iyeca Jesuse tucu una'a cuna 
endu' bene enu lee Jairo 
(Mt. 9:18-26; Lc. 8:40-56) 

21 Chenu uriña zeca Jesuse 
stucu chu inzatu' ze'e liñi barco, 
uyetesa!' huaxi bee bene lunu ze'e. 
Che uya'nanu ru'u inzatu' ze'e. 

22 Chequie uriña tucu bene enu 
rnibiya! liñi indu' bee bene Israel 
lunu, leella Jairo. Chenu ulañi'lla 

Jesuse utsu lliquilla lunu. Nu 
chiqui' uziquieella lunu nú unilla 
lunu: 

—Mero ati endua chaa nee ricu'lu 
yalu equie endua para nú yeca'nchu 
nu la atinchu. 

24Che nzenu Jesuse li'illa enza 
ni'lla nu nzequiee huaxi bee bene 
li'inu hasta nú uta'cu bee bene li'inu 
ze'e. 2BLeta bee bene ze'e nza tucu 
una'a enu riti, ungala chi'chiucu 
lana nú rlaca rene li'inchu. ?&Chiqui' 
nehuana ulle'ca una'a quie' nu 
uyanchu lu huaxi bee doctor, hasta 
nú ula'xunchu ye bee stene'nchu 
ungüitinchu. Pero né aca bee doctor 
a ri'iyeca li'inchu, a'la mase rri'i 
elichia'nchu. 27Enze'e chenu ubene' 
una'a quie' lu cuenda' Jesuse, che 
uyabicanchu di'chinu leta bee bene 
nu uti'nchu yanchu tsu' xucunu. 
28Xne uri!inchu elliebacu!: “Tunu 
tilyaa tsu' xucunu, scua yecaa 
urilinchu elliebacu'.” 29 Hora ze'e 
utsuxee nú rlaca rene li'inchu nu 
utsi'nchu nú uyeca'la'nchu. 9 Che 
uri'i Jesuse beya' nú uriyecanu tucu 
bene cuna poder'nu, nu ubelletanu 
ubi'yanu lubee bene ze'e nu uninu: 

—¿Ti uti! yaa tetsu! xucua? 

31 Nu uni bee bene' Jesuse lunu: 

—Nediya'lu nú nucua'a huaxi 
bee bene ca'a rta'cu li'ilu: ¿Xinu 
rnidichia'lu nú tii uti! yaa tsu' xuculu? 

32Pero ri'yasca' Jesuse diqui 
abenchila'nu para nú lañi'nu tii 
uti'yaa tsu' xucunu. 33 Chequie 
chiqui' reca tse'tse una'a ze'e nú 
xiquinchu xne nediya'nchu lunú 
urilinchu, nu uyabicanchu lu Jesuse, 
che chu utsu lliquinchu lunu, nu 
uninchu ye nú ulle'tcanchu lunu. 
34Che uni Jesuse lunchu: 

—Endua lunú uchili arqui'lu li'á 
enze'e uyeca'lu, uquia'a nu la lliquilu 
uyecalli'lu elichia nú ulle'calu nee. 

35Rnisca'la Jesuse lu una'a ze'e 
chenu uriña bee bene enu nucua!a 
ni'i Jairo nu unibeei lu Jairo: 

—Unguutila endu'lu nee. La nia'lu 
lu maestro. 

36Pero chenu ubene' Jesuse lunú uni 
bee bene ze'e. Che uninu lu Jairo: 

— La lliquilu uchilitsia arqui' li'á. 

37Pero né zela Jesuse a chaa 
bee bene ze'e cuna li'inu ni' Jairo. 
Nzenutsianu Pedro, cuna Jacobo cuna 
Juan bichi Jacobo. 38Chenu uriña 
beella ni'i Jairo, ulañi' Jesuse nú nixi 
bee bene nu rixiali beei cuna nú runa! 
beei. 39 Chequie uyu'u Jesuse liñi ni'i 
Jairo nu uninu lubee bene ze'e: 

—¿Xinu nixihua cuna nú runa'hua? 

Né ati endu' quie! ratse tsianchu. 
40Pero ulli'chinuu bee bene ze'e 
li'inu, nu unibiya'nu nú chiu'u 
ye bee bene ze'e elitya!, nu uyu'u 
nutsianu pa! endu' ze'e cuna 
na'nchu cuna bee bene'nu elu 
nchiucu'nchu. 4 Che una'tse Jesuse 
ya endu' ze'e, nu uninu lunchu: 

— Talita, cumi —rni bedichia' 
quie!: Endu', nia lulu nú, uzetee nee. 

Hora ze'e uzetee endu! ze'e nu 
utseenchu, nza endu' quie' chi'chiucu 
lana, che chiqui' uyanu arqui' yebee 
bene ze'e nucua!. “Pero unibiya' Jesuse 
nú la ixiule'e beella lu ni! tucu bee bene 
nú ungae scua. Le'ca unibiya'nu nú dete' 
beella nú acu endu’ cua!. 


Chenu ubenchila' Jesuse eyeche 
Nazaret 
(Mt. 13:53-58; Lc. 4:16-30) 


Chequie uchiu'u Jesuse ze'e, 
nu ubenchila'nu lachinu cuna 

bee bene'nu. ?Chenu uriña bichia 
nú sulachi bee bene uquixie Jesuse 
nú sete'nu bee bene liñi indu' bee 
bene Israel, che ye bee bene enu 
riene! nú rninu, chiqui' uyanu 
arqui'beei nu unibeei lu sa'beei: 

—¿Cá unga nucua! huaxi nú sete! 
nucua! scua? ¿Nu cá uhua nucua! 
nú reca elliebacu' nucua' scua cuna 
bee milagro nú rri'i nucua!? 3¿La 
nu nucua' neca enu rri'i riña! ru'u 
bangu nu neca nucua' lliana' María, 
nu neca bichi nucua' Jacobo, cuna 
José, cuna Judas cuna Simón la? 
¿Le'ca esquie nucua'a bee zana 
nucua' eyeche quie'? 

Enze'e lá chili arqui'beei li'inu. 
4Che uninu lubee bene ze'e: 

—-Catse rlu'cu bee bene ula'na lu 
tucu profeta. Pero la lu'cu bee bene 
lachilla ula'na lulla, cuna bee bene 
ni'illa cuna bee sa!'lla. 

5Enze'e né aca a rilinu huaxi 
milagro lachinu uricu'tsianu yanu 
equie chiucu chuna bee bene enu 
riti nu uri'iyecanu bee bene ze'e. 
SChiqui' uyanu arqui' Jesuse, nú né 
chili arqui' bee bene lachinu li'inu. 

Che chu uyanu bee eyeche axu 
ze'e nu uzete'nu bee bene ze'e. 


Uxe'la Jesuse chi'chiucu bee bene'nu 
nze tixiule'e xa neca nú rnibiya' 
Diose 
(Mt. 10:5-15; Lc. 9:1-6) 

7Chequie ubixia Jesuse chi'chiucu 

bee bene'nu, nu uxe'lanu chiucua 
chiucua beella. Nu udete'nu poder 
lubeella para nú aca beella hua 
beella bee benechiqui' arqui' bee 
bene. $Che unibiya'nu nú lecaxi 
uya' beella para lu inziu, la uya! 
beella biti nu la uya' beella pá nú 

acu beella nu la uya' beella dimi, 
uya'tsia beella tucutsia xca beella. 
9Cuna lucutsia beella nú niquie'e 
beella nu cuna xucu beella nú 
nutu tsia beella. 1Le'ca uni Jesuse 
lubeella: 

—Chenu riñahua ni'i tucu bene 
uya'natsiahua ni'i bene ze'e hasta 
nú chiu'uhua eyeche ze'e. 11Tunu 
tucu eyeche la yucu arqui' bee bene 
li'ihua cuna nú la niarqui'beei yene' 
beei nú rnihua, uchiu'uhua eyeche 
ze'e nu ri'quihua yuu be'cha! nú 
nu' cuchiu'hua, xi neca tucu seña 
nú lá zucu'beei nú unihua. Ixiule'a 
luhua nú bichia chenu dete' bee 
bene cuenda lu Diose másela dete' 
Diose castiya lubee bene cua! lunú 
dete'nue lubee bene eyeche Sodoma 
cuna Gomorra. 

12Che chu nzue bee bene'nu nu 
nzetixiule'e beella lubee bene nú 
che'e arqui' bee bene lu cuenda! 
stulabeei. 

13Le'ca uhua beella huaxi bee 
benechiqui' arqui' bee bene cuna 
nú udu' beella aceite equie bee 
bene enu riti nu uriliyeca beella bee 
bene ze'e. 


Xa unga chenu unguti Juan Bautista 
(Mt. 14:1-12; Lc. 9:7-9) 

14 Chequie ubene' arre Herodes 
nú chiqui! rni bee bene lu cuenda! 
Jesuse, catse bee luhuare ze'e. Nu 
uni Herodes: 

—Pia nú Juan Bautista uhuañi 
zeca nee, enze!e rlu'culla poder nú 
rri'illa bee milagro scua. 

15Pero texcua'a bee bene rni: 

—Neca nucua!' profeta Elías. 

Nu texcua'a bee bene rni: 

—Neca nucua' tucu bee profeta 
hua'tu. 

16 Chenu ubene! arre Herodes 
nucua' unilla: 

— Juan Bautista nucua! li'á 
unibiya'a nú uru'u lluca equiella nu 
uhuañi zecalla nee. 

17Uni Herodes scua xne 
unibiya'lla nú ulluna Juan nu 
uyaca'cuulla cuna cadena nu 
uyu'ulla ni'cu' equie cuenda! 
Herodías una'a Felipe bichi 
Herodes. Pero uyucu Herodes una!a 
Felipe bichilla. 18Nu unilá Juan lu 
Herodes: 

—La neca nze'ca nú yuculu una'a 
bichilu. 

19 Chequie chiqui' uhuana arqui' 
Herodías Juan, nu niarqui'nchu 
nú útinchu li'illa pero leca modoe. 
20Xne nediya' Herodes nú neca 
Juan tucu bene enu neli rri'i tucu 
nú necane cuna nú necalla tucu 
bene enu nehuañi nze'ca lu Diose, 
enze'e ulliqui Herodes Juan. Nu 
né zelalla nú ri'i Herodías lunú 
niarqui'tnchu lu Juan, nu añinzuca 
nú chiqui! riu' arqui'lla lunú rni 
Juan pero la ri'illa beya! xa ri'illa. 
21Pero chenu uriña bichia nú 
uyu'u modo nú niarqui' Herodías 
nú ri'inchu, unga nucua! chenu 
ullu'cu arre Herodes lana, chequie 
uri'i arre Herodes tucu eliñi'lla nu 
udete'lla nú udacu bee bene enu 
rnibiya! cuna bee bene enu rnibiya! 
lubee sundado, cuna beelá bee bene 
enu neca equie lubee bene Galilea. 
22Che uyu'u xinchiu'cu Herodías 
elu reca eliñi ze'e nu chu uye'enchu. 
Chiqui! uyu' arqui' Herodes cuna 
bee bene enu nezene! ze'e nú xa 


San Marcos 6 


uye'enchu nu uni arre Herodes ze'e 
lunchu: 

—Una'cu' tatse lunú niarqui'lu lua, 
nu li'á liquine. 

23 Chequie uquie'e arre Herodes 
diose'lla nú dete'lla lunchu lunú 
nacu'nchu mase arli'ti lunú 
rnibiya'lla lu. 24Nu chu uchiu'unchu 
elitya! nu unidichia'nchu lu na'nchu 
Herodías nú uninchu: 

—¿Xi nacua lu arre quie'? 

Che uni na'nchu Herodías: 

—Una'cu' lluca equie Juan 
Bautista. 

25 Nu yexetsia uyu'u zecanchu elu 
nzucu arre Herodes nu uninchu 
lulla: 

—Niarquia nú nee inza liqui'lu 
lu tucu pliatu lluca equie Juan 
Bautista. 

26Che chiqui' nehuana utsu arqui' 
arre Herodes. Pero lu nú uquie'elalla 
diose'lla lu ye bee bene enu nezene' 
ze'e, leca! modo nú acaalla lunú 
unacu'nchu. 27 Chequie unibiya' arre 
Herodes lu tucu sundado nú ye'tayui 
lluca equie Juan Bautista. 8 Nu 
chu nza sundado ze'e liñi ni'cu' nu 
uchiecu'i lluca equie Juan uricu'i lu 
tucu pliatu nu unguya'i nu udete'i 
yanchu nu chu udete'nchue ya 
na'nchu Herodías. 

29 Chequie chenu ubene' bee bene 
enu uyaquie Juan nucua!, uya beei 
uya tucu beei cuerpo! Juan nu 
ucachi! beei cuerpo!lla liñi tucu 
eluhua. 


Udete' Jesuse nú udacu ayu' mili bee 
bene 
(Mt. 14:13-21; Lc. 9:10-17; Jn. 6:1-14) 
30Cheelá chenu ubenchila' 
chi'chiucu bee bene! Jesuse, 

udixiule'e beella lunu lu ye nú 
uri'i beella cuna nú uzete' beella 
bee bene. 31Nu uni Jesuse lubee 
bene'nu: 

—Uteehua, ne cha'ahua tucu 
luhuare elu lecati nu! para nú 
tsulachia'ahua ze'e lle'na. 

Uninu scua xne huaxi bee bene 
rriña lunu nu xiu'u beei nziue beei 
hasta nú né llu'cha acununu bee 
bene'nu. 32Che uyu'u Jesuse cuna 
bee bene'nu liñi tucu barco nu 
nzuebeella tucu luhuare elu lecalí 
ti nu'. 33Pero ulañi' huaxi bee bene 
nú uchiu'u barco! beella nza nu 
uyu'ulu bee bene cua! lilibeella. Che 
uchiu'u ye bee bene eyeche ze'e nu 
nzue elya tsia beei nu uriña rlutia!la 
beei elu riña Jesuse cuna bee 
bene'nu. 34Chenu ulaca Jesuse liñi 
barco ze'e ulañi'nu nú nucua'ala 
huaxi bee bene ze'e. Chiqui' uhua!a 
arqui'nu lilibeei xne neca beei xi 
neca bee sanchi enu lecati ri'i ucu 
nu uquixienu nú uzete'nu li'ibeei 
huaxi bee bedichia". 35Chenu unga 
uchee, uyabica bee bene' Jesuse 
lunu nu uni beella: 

—Ucheela nee, nu leca ni'tucu 
ni! bee bene ca'a. 38 Uni'i lubee 
benecua! nú yue beei lubee ranchu 
cuna lubee eyeche axu ca'a, para nú 
tsii beei lletna nú acubeei. 

37Pero uni Jesuse lubee bene'nu: 

—Li'ihua de'tehua nú acu bee 
bene quie' 

Che uni bee bene'nu lunu: 

—¿Pero xie' che tsia'hua chiucu 
ayu'u dimi denario pá, acu bee 
bene quie! la? 

38 Chequie uni Jesuse lubeella: 

—¿Xala pá rlu'cuhua? Uya 
bityahua xala pá nu. 

Chenu uri'i beella beya' nú xala 
pá nu' uni beella lunu: 

—Nu! ayu! pá cuna chiucu bela. 

39Che unibiya' Jesuse nú cua'a 
bee bene ze'e texcua'a texcuala beei 
lu ixi xata niye'e ze'e. 

40Chequie ucua'a tucu ayua tucu 
ayua beei luhuare ze'e nu ucua'a 
se cincuentaa se cincuentaa beei. 
4 Nu una'tse Jesuse ayu' pá ze'e 
cuna rucu bela ze'e nu ubi'yanu 
enza liñibe nu udete'nu che'tsala lu 
Diose, nu chu ule'enu ayu! pá ze'e 
cuna rucu bela ze'e udete'nu ya bee 
bene'nu para nú ritsi' beella bee pá 
cua! cuna bee bela lu ye bee bene 
ze'e. 2Udacu ye bee benecua' hasta 
nú ubela' beei. “Nu urichesca' 
beella chi'chiucu llume bee pedaso 
bee pá cuna bee pedaso bee bela 
enu uya'na lunú udacu beei. Leta 
ye bee bene enu udacu ze'e nucua'a 
ayu' mili bee niyu. 


Utsee Jesuse lu inzatu!' 
(Mt. 14:22-27; Jn. 6:16-21) 


45Chequie unibiya' Jesuse nú 
uyu'u bee bene'nu liñi barco para 
nú chu chue beella stucu chú 
inzatu' elu nchiucu' eyeche nú 
lee Betsaida. Pero uya'nasca'nu 
ze'e para nú ninu lubee bene enu 
nucua!a ze'e nú nzanu. “S Chenu 
ulaxu nú uninu lubee bene ze'e nú 
nzanu, che chu nzanu tucu dañi 
nu unacu'nu lu Diose ze'e. “Pero 
chenu uyu'u rula!, nzusca' Jesuse 
dañi ze'e. Nu nzala barco! bee 
bene'nu labe inzatu', 48 chenu 
ulañi'nu nú chiqui' neriña' tsenuu 
bee bene'nu barco' beella xne reca 
bii enza lubeella. Che uchiu'unu 
ellicabe ze'e nu utsenu lu inzatu' 

ze'e, nu uri'inu tucu nú nze detenu 
lubeella. 49Pero chenu ulañi' bee 
bene'nu nú seenu nze'tanu lu 
inzatu' ze'e, uri'i beella elliebacu' 
nú necanu tucu arma' bene unguti 
nu urixialibeella. 5°Xne ulañi' ye 
beella lilinu nu ulliqui beella, pero 
chu uninu lubeella: 

—iUtsu naaqui arqui'hua li'á 
nucua! la lliquihua! 

51 Che uyu'u Jesuse liñi barco! 
beella nu chu ungaxee bii. Chiqui' 
uyanu arqui' bee bene'nu nucua!. 
52Xne ni'lá ri'i beella elliebacu' 
equie milagro nú urilinu chenu 
uritsi'nu bee pá lubee bene lunú 
nacu'sca' nchiñi elliebacu' beella. 


Uri'iyeca Jesuse bee bene enu riti 
eyeche Genesaret 
(Mt. 14:34-36) 


53 Chequie udete beella stucu 
chú inzatu! ze'e nu uriña beella 
lu iliu Genezaret nu ullica'cuu 
beella barco! beella ru'u inzatu' 
ze'e. 54Hora chenu uchiu'u beella 
liñi barco! beella uyu'ulu bee bene 
Jesuse. $ Che uya bee bene ze'e nu 
udixiule'e beei lubee bene diqui 
bee luhuare enza ze'e, nu uquixie 
bee bene uyayu bee bene, bene 
enu riti nchiucu! lu camiya elu 
riene' beei nú nzu Jesuse. 56Catse 
elu uya Jesuse sianu necane bee 
eyeche lla'na urre necane bee 
eyeche llene urre necane bee 
ranchu udixiu bee bene cua! bee 
bene enu riti elu udete Jesuse. 
Chequie uziquie bee bene enu riti 
ze'e lunu nú zelanu nú tilyabeei 
masia ru'u xucunu; nu ye bee bene 
enu utilya ru'u xucu Jesuse uyeca! 
bee bene ze'e. 

Lunú rri'i nú rri'i bee bene dula 
(Mt. 15:1-20) 


Tucu bichia uyabica bee 

fariseo cuna bee ulaxcuela 
enu reca ley! Moisés lu Jesuse, 
nze'ta bee benequie' enza Jerusalén. 
2Chequie chenu ulañi' bee benecua!' 
nu nu' chiucu chuna bee bene! 
Jesuse enu ne naa chenu udacu 
beella tucu nú neca costumbre! 
bee ulaxcuela cua', che uze'ta bee 
benecua! bee bene! Jesuse. 3(Xne 
nzequie bee fariseo cuna bee bene 
Israel costumbre' bee bene! beei 
enu udetela, nú la acu beei tunu 
la naa beei ya beei huaxi bese. 
4Le'ca chenu ubenchila' beei nú 
uya beei ru'u i'ya la acu beei tunu 
la naa beei ya beei, tucu nú neca 
costumbre! beei. Le'ca nzequie beei 
huaxilá bee costumbre! beei, nú xa 
rquiee beei bee vaso cuna bee situ 
cuna bee exqui'ña nú necache' icu' 
cuna luna nú ra'tse beei.) SEnze'!e 
unidichia' bee fariseo cuna bee 
ulaxcuela enu reca ley' Moisés lu 
Jesuse nú unibeei: 

—¿Xinu la chequiee bee bene'lu 
tucu nú neca bee costumbre! bee 
benea'ahua enu udetela, xinu la naa 
bee bene'lu yabeei chenu racu beei 
tucu nú riala nú ri'i beei? 

6 Chequie ucuaqui Jesuse lubee 
benecua' nú uninu: 

—Rrilihua tucu nú rlube'hua nú 
rri'i nze'cahua, pero lia rri'ihua 
nucua!. Neli neca nú uni profeta 
Isaías chenu uquie'ella lunú uni 
Diose lu cuenda'hua nú uninu: 

Bee benequie' rri'i beei tucu nú 
chiqui' rlu'cu beei ula'na lua, 
pero istu nzu arqui'beei lua. 

7 Lecaxi zibi! nú rnibeei nú rlu'cu 
beei ula'na lua, 
xne sete! beei bee bene tucu nú 
necatsia elliebacu!' bee bene. 
8Lilihua sana! arqui'hua Stichia' 
Diose para nú nzequiehua bee 
costumbre'tsia! bee bene nú xa 
rquiehua bee situ cuna bee vaso 
cuna beelá nú neca xi neca bee 
nucua!. 
9Le'ca uni Jesuse lubeei: 

—Sana! arqui'hua Stichia! Diose 
para nú sucu'tsiahua nú neca bee 
costumbre'hua. 1%Nu uni Moisés: 

“Lu'cu bee bene ula'na lu pa'lla cuna 
lu na'lla”, nu “Bee bene enu ri'ña nú 
zeca pa! cuna nú zeca na! ati bene 
ze'e che.” 1 Pero li'ihua rnihua nú 
nu' modo ni tucu bene lu pa'lla cuna 
lu na'lla: “Leca modo nú ri'á elietsa 
luhua, xne ye lunú rlucua neca nucua! 
Corbán” (rni bedichia! Corbán nú 
necala nucua! cuenda' Diose). 12Che 
rnihua nú bee bene enu rni scua 
la qui'ña nú ri'i nze!e elietsa lu pa! 
nze'e cuna lu na! nze'e. 13Scua neca 
nú la zucu'hua Stichia! Diose, xne 
nzequiehua bee costumbre'hua 
nu sete'hua bee sa'hua nu rri'ihua 
huaxilá beenú neca scua. 

14Che ubixia Jesuse bee bene, nu 
uninu lubeei: 

—Uquie'e diacahua nu uri'ihua 
beya' lunú rnia: La ri'i bee bene 
dula equie cuenda' nú racu bee 
bene, pero rri'i bee bene dula lunú 
xiu'u ru'u bee bene, cuna lunú rri'i 
bee bene, nucua! neca nú rri'i nú 
rlu'cu bee bene dula. 16 Tatse bee 
bene enu niarqui' nú yene' nú rnia, 
quie'e diaca nze!e nucua' che. 

17 Chenu utsa'na Jesuse bee bene 
ze'e nu uyu'unu liñi tucu ni'i nu 

unidichia! bee bene'nu lunu nú xa 
neca lunú uzete'nu scua. 18 Che 
uninu lubeella: 

—¿Xie' le'ca nuuhua ne ri'ihua 
beya! lunú unia scua la? ¿Xie! la 
rilihua beya! nú la ri'i bee bene dula 
equie cuenda' nú racu bee bene, 
19xne lunú racu bee bene la chu'u 
nucua' liñi arqui' bee bene riu'utsia 
nucua! xla'cu bee bene nu chu xiu'u 
zecae? 

Scua udixiuletenu nú ye bee 
elubacu la ri'i bee nucua! nú rlu'cu 
bee bene dula. YLe'ca uni Jesuse 
lubeei: 

—Lunú xiu'u ru'u bee bene cuna 
lunú rri'i bee bene, nucua' neca nú 
rri'i nú rri'i bee bene dula. 21Xne 
liñi arqui' bee bene rliñi nú necha 
nchini elliebacu' bee bene nú rri'i 
bee bene eluhuexe cuna nú rri'i 
bee bene eluhuana' cuna nú ruuti 
sa'a bee bene, cuna nú rlu'cu 
niyu stucu una!a urre rlu'cu una'a 
stucu niyu, cuna nú rle' bee bene 
lu'culla stene' sa!alla, cuna nú rri'i 
bee bene nú necha neca, cuna nú 
sequienu bee bene sa'a bee bene, 
cuna nú rlu'cu bee bene bee vicio, 
cuna nu riea arqui' bee bene lu sa'a 
bee bene, cuna nú rni bee bene 
eluquichia', cuna nú ruti' bee bene, 


cuna nú rri'i bee bene beenú la zibi!. 


23Ye beenú necha neca cua! nze'ta 
liñi arqui' bee bene nu rri'i bee 
nucua' nú rri'i bee bene dula. 


Xa utsu tenelí arqui' tucu una'a enu 
la neca bene Israel Jesuse 
(Mt. 15:21-28) 
24 Chenu uchiu'u Jesuse ze'e 
nú nzanu lu iliu Tiro cuna lu iliu 
Sidón, che uyu'unu liñi tucu ni'i 

xne la niarqui'nu nú acabiya' bee 
bene nú nzucunu ze'e, pero ne aca 
nú acachi'lunu ze'e. 29Xne luego 
chu ubene' tucu una'a nú nzucunu 
ze'e nu uyanchu elu nzucunu, xne 
rlu'cunchu tucu xinchiu'cunchu 
enu nchiñi benechiqui' arqui' nu 
chu utsu lliquinchu lunu. ?&La neca 
una'a quie bene Israel, necanchu 
bene Sirofenicia. nu uziquienchu lu 
Jesuse para nú huanu benechiqui' 
arqui' xinchiu'cunchu. ?' Pero uni 
Jesuse lu una'a ze'e: 

—Uzela nú acuxu bee endu' xne la 
neca nze'ca nú axi bene pá ru'u bee 
endu' dete! bene acu bee nicu. 

28 Che uninchu lunu: 

—Nelí!lu nú unilu scua. Pero hasta 
bee nicu racu pá ubee nú sana! ru'u 
endu' liñi mexa. 

29 Chequie uni Jesuse lunchu: 

— Uni nze'calu nú unilu scua, 
uquia'a ni'lu uchiu'ula benechiqui' 
arqui' xinchiu'culu nee. 

30 Chenu uriñanchu ni'inchu 
ulañi'nchu xinchiu'cunchu nuxu 
lu luna, pero uchiu'ula benechiqui' 
arqui'inchu che. 


Chenu uritiyeca Jesuse tucu bene 
enu lacalí ni nu nenguata' 


31 Che uchiu'u zeca Jesuse lu iliu 
Tiro nu udetenu eyeche Sidón cuna 
bee eyeche lu iliu Decápolis nu 
uriñanu ru'u inzatu' Galilea. 32Zete 
uriñayuu bee bene tucu niyu enu 
nenguata! lunu cuna nú la ni nze'cai 
nu unacu' bee bene ze'e lunu nú 
ricu'nu yanu equiei. 39Chequie unguya' 
Jesuse niyu ze'e tucu chú, nu udu'nu 
cuene yanu liñi rucu diacai nu uti'nu 
xenenu lu lu'chii. 34Che ubi'yanu enza 
liñibe nu utsii arqui'nu nú uninu: 

—iEfata! —rni bedichia' quie': 
¡Uya'la! 35Hora ze'e, uya'la rucu 
diaca niyu ze'e nu uyeca' lu'chii nu 
uquixie uni nze'cai. 36Nu unibiya' 
Jesuse nú la ixiule!e bee bene ze'e 
lu ni' tucu bee bene lunú unga ze'e, 
pero añinzuca nú unibiya' Jesuse 
nú la ni bee bene nucua' a!la mase 
uni bee bene nucua'. 37 Chiqui! 
uyanu arqui' bee bene ze'e, nu 
unibeei: 

— Nia neca lu ye nú rri'inu hasta 
nú rrilinu nú uye'e diaca bene enu 
nenguata! nu rri'inu nú rni bene 
enu la aca nii. 


Chenu udete' Jesuse nú udacu tacu 
mili bee bene 
(Mt. 15:32-39) 


Tucu bichia uyetesa' zeca 
huaxi bee bene lu Jesuse 
nu lecaxi lu'cu beei acu beei, che 
ubixia Jesuse bee bene'nu nu uninu 
lubeella: 

2 —Ru'u arquia bee benequie!, 
xne nucua!a labeei chuna bichia 
cuna li'á nu lecaxi lu'cu beei ca'a 
acu beei. 3Tunu xe'laa beei nú yue 
beei enza ni' beei nu la acu beei nu! 
modo nú chiula' beei lu inziu xne 
nu' beei enu nze'ta enza istu. 

4Chequie ucuaqui bee bene'nu nu 
uni beella lunu: 

—¿Cá chiu'u nú acu bee benequie' 
ca'a luhuare elu lecalí ti nu'? 

5Che unidichia' Jesuse lubeella 
nú uninu: 

—¿Xala pá rlu'cuhua? 

Nu ucuaqui beella: 

—Rlucuru achine. 

6 Chequie unibiya' Jesuse nú cua'a 
bee bene ze'e lu yuu nu una'tsenu 
achi pá ze'e, nu udete'nu che'tsalá 

lu Diose equie cuenda' pá cua!, nu 
chu udete'nue ya bee bene'nu para 
nú ritsi' beellae lubee bene ze'e. 
7Le!ca rlu'cu bee bene'nu lle'na 
bee bela nu udete'nu che'tsalá lu 
Diose equie cuenda!' bela ze'e, nu 
unibiya'nu nú ritsi' bee bene'nu 
bee bela cua! lubee bene ze'e. 8 Ye 
bee bene ze'e udacu beei hasta nú 
ubela! beei nu uzucu sobrasca' achi 
llume bee pedaso nú uya'na udacu 
beei. ?Neca tucu tacu mili bee bene 
enu udacu ze'e nu chu uni Jesuse 
lubee bene ze'e nú nzanu. Che 
chu uyu'u Jesuse liñi barco cuna 
bee bene'nu nu nzuebeella lu iliu 
Dalmanuta. 


Unacu' bee fariseo tucu milagro lu 
Jesuse 
(Mt. 16:1-4; Lc. 12:54-56) 

11Ze'e uriña bee fariseo nu 
uquixie beei rnixuu beei cuna 
Jesuse, para nú ri'i beei preo li'inu, 
che unacu'beei nú ri'inu tucu 
milagro nú lube' nú nze'tanu lu 
cuenda' Diose. 12Nu hasta aquié 
utsii arqui' Jesuse nú uninu: 

—¿Xi nú niarqui'hua nú ri'á tucu 
milagro? Neli nia luhua nú la ri'á ni' 
tucu milagro luhua. 

13 Chequie utsa'nanu bee bene ze'e 
nu uyu'u zecanu liñi barco cuna 
bee bene'nu nu chu nzuebeella 
stucu chú inzatu!. 


Rri'i nú sete! bee fariseo tucu nú rri'i 
levadura 
(Mt. 16:5-12) 


14Uzañi' bee bene' Jesuse a uya’ 
beella nú acu beella nuya'tsia 
beella tucu pá lifti barco ze'e. 1SChe 
uni Jesuse lubeella: 

—Ubi'yahua li'ihua, lu levadura! 


bee fariseo cuna levadura! Herodes. 


16Nu uquixie beella uni beella 
lusa'beella: 

—Uninu scua xne la lu'cua!ahua 
pá. 

Pero uri'i Jesuse beya' lunú rni 
beella, nu uninu lubeella: 

—¿Xi nú rnihua nú la lu'cuhua 
pá? ¿Xie! lasca'lí ritihua beya' la? 
¿Xie! ni' teme! la ri'ihua beya' la? 
18 Nzucu i'culuhua pero pianu la 
lañi'hua, nzucu diacahua pero 
pianu la yene'hua ¿Xie' la llucu' 
arqui'hua, **chenu uritsia ayu' 
pá lu ayu' mili bee bene la? ¿Nu 
xala llume lunú uzucu sobra 
uquiete'sa'hua? 

Nu ucuaqui beella: 

—-Chi'chiucune. 

20 Che uni Jesuse lubeella: 

—Chenu uritsia achi pá lu 
tacu mili bee bene, ¿xala llume 
urilichehua lunú uquiete'sa'hua? 

Nu ucuaqui beella: 

—Achi llumene. 

21 Chequie uninu lubeella: 

—¿Xie' lasca! rilihua beya' nee la? 


Uri'iyeca Jesuse tucu 
bene enu niquie'lu 


22 Chenu uriña beella eyeche 
Betsaida, uriñayu bee bene tucu 
niyu enu niquie'lu lu Jesuse, nu 
uziquie bee bene ze'e lunu nú ti'nu 
yanu lu niyu ze'e. ?3Che una'tse 
Jesuse ya niyu ze'e nu unguya'nu 
li'i ru'u eyeche ze'e. Nu uti'nu 
xenenu i'cului, nu uricu'nu yanu 
equiei nu unidichia'nu lui tunu 
ri'yalai lle'na. 

24Nu uquixie nú ri'ya, niyu ze'e 
nu uni: 

—Rlañia bee bene nú sebeei. Pero 
rnaa beei xi rnaa aca. 

25Chequie uti' zeca Jesuse yanu 
i'cului, nu uninu lui nú bi'yai 
tucutsia luhuare nu uquixie nú 
ulañi' nze'ca'i yeene. ?&Che uni 
Jesuse lu niyu ze'e nú yai enza ni'i, 
nu unibiya'nu nú la chu'i eyeche 
ze'e cuna nú la ixiule'i lu ni' tucu 
bee bene nú xa uyeca i'cului. 


Uni Pedro nú neca Jesuse Cristo enu 
uxe'la Diose 
(Mt. 16:13-20; Lc. 9:18-21) 

27 Lu lá bee nucua!, nza Jesuse 
cuna bee bene'nu lubee eyeche 
lu iliu Cesarea de Filipo. Chenu 
nzuebeella lu inziu, unidichia' 
Jesuse lubee bene'nu nú uninu: 

— $ Ti rni bee bene nú necaa? 

28 Chequie ucuaqui beella nú uni 
beella: 

—Nu' bee bene enu rni nú necalu 
Juan Bautista, nu nu' bee bene enu 
rni nú necalu profeta Elías, nu nu' 
bee bene enu rni nú necalu tucu 
bee profeta hua'tu. 

29 Che uninu lubeella: 

—Li'i quiehua, ¿ti rnihua nú 
necaa? 

Nu ucuaqui Pedro nú unilla: 

—Li'ilu necalu Cristo enu uxe'la 
Diose. 

30Pero unibiya' Jesuse nú la ni 
beella nú ti necanu lu ni' tucu bee 
bene 


Udixiule'e Jesuse nú úti bee bene 
li'inu 
(Mt. 16:21-28; Lc. 9:22-27) 
31 Chequie uquixienu nú 
udixiule'enu lubee bene'nu nú 
uninu: 

—Li'á Bene enu uxe'la Diose 
chiqui' nze'ta nú nehuana zecaa, 
cuna nú la yu' arqui' bee usticia' 
bee bene Israel li'á, ni'bee ule'ya 
enu rnibiya! lu beelá bee uletya 
ni'bee ulaxcuela enu reca ley! 
Moisés, úti bee benecua! li'á, pero 
bichia rriuna huañi zecaa. 

32Chiqui' neli udixiule'e nze'canu 
lubeella lu cuenda' nucua'. Chequie 
unguya' Pedro li'inu tucu chu ze'e 
nu unilla lunu nú la nia'nu scua. 
33Che ubelleta Jesuse nu ubi'yanu 
lubee bene'nu, nu uqui'ya' Pedro 
urilinu, nú uninu lulla: 

—¡Ulluna! lua beze'lu! Xne 
elliebacu! nú rri'ilu scua la ye'ta 
nucua' lu Diose, rri'i tsialu elliebacu' 
tucu nú neca elliebacu' bee bene 
iliulabe. 

34Chequie ubixia Jesuse bee 
bene'nu cuna beelá bee bene enu 
nucua'a ze'e, nu uninu lubeei: 

—Tunu nu! bee bene enu niarqui' 
nú aca benea, la ri'illa tucu nú 
necatsia elliebacu'lla, rqui'ña nú 
riqui'lla beenú nehuana zecalla 
che chu ye'ta quieella li'á. 35Xne 
bee bene enu niarqui' másela lunú 
nehuañi lu iliulabe quie' enta bichia 
nú nitilu nucua!, pero bee bene enu 
ati equie nú neca beei benea cuna 
equie nú uzucu'beei nú rni Stichia' 
Diose, lu'cu nze'e nú huañi nze'e 
lu Diose. 3BLecaxi zibi' nú ri'i bee 
bene ana ye lunú nu! lu iliulabe, 
tunu unitilulla lu Diose. 3” Xne leca 
modo, nú tsi bee bene nú huañilla 
liñibe. 38 Tunu tu' tucu bene li'á 
cuna nú rni stichia'a lubee bene enu 
rlu'cu dula, cuna nú la chequiee 
beei inziu' Diose le'ca Li'á Bene 
enu uxe'la Diose tua bee benecua! 

chenu riña zecaa cuna lunú rnibiya' 
Pa liñibe cuna bee ángele'nu. 
Le'ca uni Jesuse lubee bene 
ze'e nú uninu: 

—Ixiule'a luhua nú nu'hua enu 
nucua'a cala lá atisca! hasta nú 
lañi'hua poder' Diose cuna lu ye nú 
recanu. 


Ulube' Jesuse ellie'e nú rlu'cunu lu 
chuna bee bene'nu 
(Mt. 17:1-13; Lc. 9:28-36) 

2Chenu udete xu'cu bichia, che 
unguya' Jesuse Pedro, cuna Jacobo 
cuna Juan. Equie tucu dañi llene, 
ze'e uche'e nú rnaa Jesuse lubeella. 
3 Nu chiqui' uyu'ullie'e xucunu nu 
unga niquichiua'quie'e nu lecati 
aca quié laquie nú niquichiu scua 
lu iliulabequie'. “Hora ze'e ulañi' 
beella nú rdichia'nu Jesuse, Elías 
cuna Moisés enu uhuañi hua'tu. 
5Nu uni Pedro lu Jesuse: 

—Maestro, ineca nze'ca nú 
nellua'hua ca'a! Para nú reche'eru 
chuna ranchu: tucue para li'ilu, nu 
stucue para Moisés, nu stucue para 
Elías. 

SUni Pedro scua xne chiqui' xiqui 
beella, nu la ri'illa beya' xi unilla. 
7 Hora ze'e, ulaca tucu xcabe nú 
udu' xca'la' equie beella. Nu liñi 
xcabe ze'e, ubene! beella tucu chi 
nu uni chi ze'e: 

—Neca nucua! lli'ñia enu chiqui! 
se!caa, uzu'cu'hua lunú rninu. 
8Che ubi'ya beella diqui 
abenchila! ze'e, nu leca! tinu' ze'e 
stucu li'tsia Jesuse nzu ze'e. 

Chenu enta laca beella dañi ze'e, 
uni Jesuse lubeella nú la ixiule'e 
beella lu ni'tucu bee bene lunú 
ulañi' beella ze'e, hasta bichia nú 


85 


huañi zeca Li'á Bene enu uxe'la 
Diose. 

10 Chequie li'itsia beella nediya' 
beella nucua!, añinzuca nú 
rnidichia! beella lu sa'a beella xa 
neca equie nú huañi zecanu. Nu 
unidichia! beella lu Jesuse nú 
unibeella: 

—¿Xi nú rni bee ulaxcuela enu 
reca ley! Moisés nú enta rluti Elías? 

12 Che ucuaquinu lubeella: 

— Neli nú nzet'ta rluti Elías, para 
nú tsúche'ella yeene. ¿Nu xinu rni 
lu ichi' Stichia' Diose nú chiqui! 
nehuana zeca li'inu enu uxe'la 
Diose cuna nú nibee bene nú 
lecati necanu? Pero nia luhua nú 
ube'tala Elías, nu uri'i bee bene ye 
nú niarqui'beei lulla, tucu nú niquie 
lu ichi' Stichia! Diose nú zecalla. 


Uhua Jesuse benechiqui' arqui' tucu 
endu' niyu 
(Mt. 17:14-21; Lc. 9:37-43) 

14 Chequie chenu ubenchila' 
beella elu nucua'a beelá bee bene! 
Jesuse, ulañi' beella nú nucua'!a 
huaxi bee bene ze'e, cuna bee 
bene'nu nu rni xuu chiucu chuna 
bee ulaxcuela enu reca ley! Moisés 
lubee bene'nu ze'e. 15Chenu ulañi' 
bee bene ze'e nú nze'ta Jesuse, 
chiqui' uyanu arqui'beei nu xexu'u 
beei uya ni'beei malune lunu. *$Che 
unidichia! Jesuse lubee bene'nu nú 
uninu: 

—¿Xi rdichia'nuhua bee benecua'? 

17Nu ucuaqui tucu bene leta bee 
bene enu nucua!a ze'e nú unilla: 

—Maestro, ca'a nzelayua endua 
lulu, xne secai ichia' benechiqui' nu 
rri'i benechiqui' nu la nii. $Catse 
elu nzu endua, si'qui benechiqui! li'i 

lu yuu nu xiu'u lliña ru'i, cuna nú 
tu'na racu xa'layai cuna nú xungai. 
Unia lubee bene'lu nú huabeella 
benechiqui' arqui' endua pero né 
aca beella. 

19 Chequie ucuaqui Jesuse nú 
uninu: 

—i¡Chiqui' nziti arqui'hua nu la 
chili arqui'hua li'á! ¿Se xala tiembu 
rqui'ña nú tsunua li'ihua? ¿Nu xa 
riquilá cuna li'ihua? Uteyuhua endu' 
cua! cala. 

20 Che uriñayu bee bene endu' 
ze'e lu Jesuse. Pero chenu ulañi' 
benechiqui' Jesuse, uri'i benechiqui' 
tucu ichia ziña lu endu! ze'e, nu 
uzana!i lu yuu nu nzendulai nu 
xiu'u lliña ru'i. 21 Chequie unidichia' 
Jesuse lu pa' endu' ze'e: 

—¿Hasta xunga seca endu'lu scua? 

Nu ucuaqui pa' endu! ze'e: 

— Hasta chenu lle'nai secai scua. 
22 Huaxi bese utsi'qui benechiqui' 
endua luquii cuna lu inza, para nú 
atii. Enze!le tunu nu' modo nú acalu 
uri'i elietsa luru, nu uhua'a arqui' 
li'iru. 

23 Che uni Jesuse: 

—¿Xinú rnilu tunu acaa? ¡Yeene 
acane para bee bene enu chili arqui' 
li'á! 

24Chequie urixiali pa' endu' ze'e 
nú unilla: 

—Chili arquia li'ilu. iUri'i elietsa 
lua para nú chililá arquia li'ilu! 

25Chenu ulañi' Jesuse nú 
riete'sa'lá huaxi bee bene ze'e, che 
uqui'ya' benechiqui' ze'e uri'inu, nu 
uninu lui: 

—Benechiqui' enu rri'i nú la nii 
bene cuna nú rri'i nú nenguata' bene, 
nibiya'a nú chiu'ulu arqui' endu' quie' 
nu la benchila'lu stucu bese arqui'i. 

26 Chequie ubixialí benechiqui' 
ze'e, nu urili ichia ziñia lu endu! 
ze'e. Nu chu uchiu'i arqui' endu' 
ze'e, utsa'nai endu ze'e xi neca tucu 
bene enu unguti, che uni bee bene 
nú ungutila endu' cua! nee. ?7 Pero 
chu una'tse Jesuse ya endu' ze'e, nu 
uletsanui nu chu utsulii. 

28 Che uyu'u Jesuse cuna bee 
bene'nu liñi ni'i, nu unidichia' 
beella lunu: 

—¿Xinu né acaru ahuaru 
benechiqui' arqui' endu' cua'? 

29Nu ucuaqui Jesuse lubeella: 

—Para nú chiu'u clasia! benechiqui' 
cua! rqui'ña nú dete'hua bichia nú la 
acuhua nu nacu'hua lu Diose. 


Udixiule'e Jesuse bese rrucu nú úti 
bee bene li'inu 
(Mt. 17:22-23; Lc. 9:43-45) 


30 Chenu uchiu'u beella ze'e, 
udete beella lu iliu Galilea. Pero 
la niarqui' Jesuse nú acabiya' bee 
bene nú udete beella enza ze'e, 
31xne rixiule'etsianu lubee bene'nu 
nú uninu lubeella: 

—Li'á Bene enu uxe'la Diose dete' 
cuenda bee bene li!á lubee bene, 
para nú úti beei li'á, pero acatsia 
bichia rriuna huañi zecaa. 

321 á ri'i bee bene'nu beya' lunú 
uninu scua, nu ulliqui beella a nacu' 
dichia! beella lunu. 


Udixiule'e Jesuse nú ti mase neca 
equie 
(Mt. 18:1-5; Lc. 9:46-48) 

33 Chenu uriña beella Capernaum. 
Uriña beella tucu ni'i, che 
unedichia! Jesuse lubee bene'nu: 

—Xi rdichia'hua chenu nzela'ahua 
lu inziu. 

34Pero ne cuaqui beella, xne 
chenu enta beella lu inziu unibeella 
lu sa'a beella nú taa beella enu 
máse neca equie. 35Chequie uzucu 
Jesuse, nu ubixianu chi'chiucu bee 
bene'nu nu uninu lubeella: 

—Tunu nu'ta tucuhua enu niarqui' 
nú aca neca equie letahua, rqui'ña 
nú aca nze'e tucu bene enu lecati 
neca cuna nú zibi' nze!e lu yehua. 

36Nu chu una'tsenu tucu endu! 
utsunu labe beella, nu uchi'chinu 
endu' ze'e nu uninu lubeella: 

37 —Tatse bee bene enu ri'i elietsa 
lu tucu endu' equie cuenda! li'á, neca 
xi neca nú rri'i nze'e elietsa lua, nu 
la ri'illa elietsa lu li'itsia, le'ca rri'illa 
elietsa lu li'inu enu uxe'la li'á. 


Bene enu la ni cundra lia'ahua nze'e 
nzu chu'ahua 
(Mt. 10:42; Lc. 9:49-50) 


38 Che uni Juan lu Jesuse: 

—Maestro, ulañi'ru tucu bene rlua 
benechiqui' arqui' tucu bene equie 
nú recalu, pero ucaru nú ri'illa scua 
xne la acalla bene leta'ahua. 

39Chequie ucuaquinu nú uninu: 

— La cáhua nucua', xne bene enu rri'i 
milagro equie nú recaa la ze'ta nze'e li'á. 
40 Bene enu lani condra lia'ahua, nzu 
nze'e chua'ahua. 4 Tatse bee bene enu 
liqui' masia tucu basu inza luhua lunú 
necahua bene! Cristo, neli nia luhua nú 
yucu bene ze'e lunú dete' Diose lulla. 


Ubi'yahua li'ihua para nú la 
zana'hua lu dula 
(Mt. 18:6-9; Lc. 17:1-2) 
42Tatse bene enu ri'i nú ri'i tucu 
bene dula enu apenatsia nzeli arqui' 
li'á, máse neca nze'ca lu cuenda' 
bene ze'e nú quie'e bene tucu quiee 

molino añilla nu tsi'qui bee bene 
litilla lu inzatu'. WTunu rri'i yalu nú 
rri'ilu dula, mejora uchie'cu'e, máse 
neca nze'ca nú chu'ulu liñibe cuna 
tucutsia yalu, tunu chu'ulu ebila 
cuna rucu yalu, elu leca modo nú 
yala quii. 44Ze'e la ati bee berecu', 
cuna nú leca xunga yala quii ze'e. 
45Tunu rri'i cuchiu'lu nú rri'ilu 
dula, mejora uchie'cu'e xne máse 
neca nze'ca nú chu'ulu liñibe cuna 
tucutsia cuchiu'lu, tunu chu'ulu 
ebila cuna rucu cuchiu'lu elu leca 
modo nú yala quii. 46Flu la ati bee 


berecu' nu leca xunga yala quii ze'e. 


4T Le'ca tunu rri'i i'cululu nú rri'ilu 
dula, mejora uhuane, xne máse 
neca nze'ca nú chu'lu liñibe cuna 
tucutsia i'cu'lulu, nú chu'ulu ebila 
cuna rucu i'cu'lulu, 48elu la ati bee 


berecu! nu leca xunga yala quii ze'e. 


49Tucu nú sibi' zete nú riu'e 
equie elubacu le'ca esquie sibi' nú 
nehuana zeca bee bene enu nzeli 
arqui' li'á. 5° Zete neca nze'cae; pero 
tunu niti nú neri'i, ¿xa ri'ihua para 
nú aca zecae tucu nú necane para 
nú zibi'i? Uri'ihua tucu nú neli neca 
para nú la zecahua xi neca zete nú 
la zibi', nu uhuañi nze'cahua cuna 
bee sa'hua. 


Udixiule'e Jesuse nú la le'e niyu 
una'lla nu la le'e una'a niyu'lla 
(Mt. 19:1-12; Lc. 16:18) 


1 Che uchiu'u Jesuse 
Capernaum nu uyanu lu iliu 
Judea cuna stucu chú re'cu Jordán. 
Ze'e uyetesa' zeca huaxi bee bene 
lunu, nu uquixienu sete'nu li'ibeei 
tucu nú neca costumbre'nu nú 
rri'inu. ?Che uyabica chiucu chuna 
bee fariseo lu Jesuse, para nú ri'i 

beei preo li'inu, nu unidichia' beei 
lunu tunu nu' modo le'e tucu niyu 
una'i. 

3Chequie ucuaqui Jesuse nú 
uninu lubeei: 

—¿Xa unibiya' Moisés nú ri'ihua? 

4Nu unibeei lunu: 

—Uni Moisés nú nu' modo le'e 
tucu niyu una'i tunu acache' tucu 
ichi' elu rni nú ule'e sa'beei. 

5Che uni Jesuse lubeei: 

—Uni Moisés nú acane scua xne 
chiqui' nziti arqui'hua. 8 Pero 
chenu uquixie Diose ureche' 
yeene, “ureche'nu niyu cuna una!a”. 
7“Enze'e chenu uyucu niyu tucu 
una'a tsa'nai pa'i cuna na'i, para nú 
huañii cuna una'tsiai. 8 Che rucu 
beei aca beei xi neca tucutsia bene.” 
Scua la neca beei xi neca chiucu 
bene necatsia beei tucu bene. 
9Enze'e la qui'ña nú le'e bene lunú 
uri'i Diose nú uyetesa!. 

10 Chenu uyu'u beella liñi tucu ni'i, 
unidichia! zeca bee bene! Jesuse 
lunu equie nú uninu scua lubee 
fariseo. Nu uni Jesuse lubeella: 

—Tatse niyu enu le'e una'a 
nu yucui stucu una!a, rrili dula. 
12Le'ca esquie tunu le'e tucu una!a 
niyunchu nu yucunchu stucu niyu, 
rri'inchu dula. 


Chenu uri'ile'ya Jesuse bee endu' 
(Mt. 19:13-15; Lc. 18:15-17) 


13Uyayu bee bene bee endu' lu 
Jesuse, para nú ricu'nu yanu equie 
bee endu', pero uqui'ya' bee bene 
enu ube'tayu bee endu! ze'e uri'i 
bee bene'nu. 14Chenu ulañi' Jesuse 
nucua', uleenu nu uninu: 

—Utsana'hua nú ye'ta bee endu' 
lua, nu la cáhua nú ye'ta beei lua, 

xne lunú rnibiya' Diose neca para 
bee bene enu neca xi neca bee endu' 
quie'. WIxiule'a luhua tunu la chili 
arqui' bene lunú rnibiya' Diose xi 
nzeli arqui' tucu endu, la chu'u 
bene cua! lunú rnibiya' Diose. 

16 Che uchi'chinu bee endu' ze'e, 
nu uricu'nu yanu equie beei nu 
uri'ile'yanu li'ibeei. 


Ubedichia'nu Jesuse tucu bene xene 
(Mt. 19:16-30; Lc. 18:18-30) 


17 Chenu uchiu'u Jesuse nú nzanu, 
uriña xu'u tucu niyu lunu, nu 
utsulliquii lunu nu unidichia'i: 

— Maestro enu neca bene nzelca, 
¿xi rqui'ña ri'á para nú lu'cua 
elunehuañi nú leca xunga laxu 
liñibe? 

18 Chequie ucuaqui Jesuse nú 
uninu: 

—¿Xinu rnilu nú neca bene 
nze'ca? Leca ni'tucu bene nze'ca 
tucutsia Diose neca bene nze'ca. 
19Nediya'la'lu bee mandamiento: 

“La útilu bene, nu la lu'culu stucu 
una'a, la ri'ilu eluhuana', la ta'lu 
eluquichia' bene, nu la zequienúlu 
bene, lu'culu ula'na lu pa'lu cuna lu 
na'lu.” 

20 Che ucuaqui niyu ze'e nú uni: 

—Maestro, ye bee nucua! sucua 
hasta chenu neca endu". 

21Chequie ubi'ya Jesuse lu niyu 
ze'e nu uzecanui, nu uninu lui: 

—Pero rri'itsia tucu nú ri'ilu nee, 
uquia tuti ye beenú rlu'culu nu 
dete'lu dimi cua' lubee bene enu 
seca elitsi. Nu scua lu'culu eluxene 
liñibe. Nu chu ye'talu cuna li'á 
mase ulle'calu lunú ulle'calu. 

22 Chenu ubene' niyu ze'e nucua!, 
chiqui' utsu nehuana arqui'i nziai, 

xne necai tucu bene enu chiqui' 
xene. 

23Che ubi'ya Jesuse luye bee bene 
ze'e, nu uninu lubee bene'nu: 

—iChiqui' neriñá nú chu'u bee 
bene xene lunú rnibiya' Diose! 

24Chiqui' uyanu arqui' bee 
bene'nu nu uninu scua, pero uni 
zecanu lubeella stucu bese nú 
uninu: 

—Bee lliana'a, itucu bene enu 
mase nchiñi arqui' lubee eluxene', 
chiqui' neriña' nú chu'ulla lunú 
rnibiya' Diose! ?5La aca neriña' nú 
dete tucu camello tucu i'chiu' eche 
dicu, luquela nú chu'u tucu bene 
xene lunú rnibiya' Diose. 

26Pero chenu ubene' bee 
bene'nu nucua', masesca'lá uyanu 
arqui'beella, nu unidichia' beella lu 
sa'beella: 

—¿Ti ri'i Diose perdona, che? 

27 Chequie ubi'ya Jesuse lubeella 
nu uninu lubeella: 

— Para bee bene neriña' neca 
nucua!, pero para Diose la neriña' 
neca nucua!, xne yeene recanu 
rri'inu. 

28 Che uni Pedro lu Jesuse nú 
unilla: 

—Utsa'naru ye nú rlu'curu, para 
nú nzela quieeru li'ilu. 

29 Nu ucuaqui Jesuse nú uninu: 

—Ixiule'a luhua nú tatse bene 
enu tsa'na ni'i, urre bichilla, urre 
zanalla, urre pa'lla, urre na'lla, 
urre niyu'lla, urre una'lla, urre 
bee endu'lla, urre bee yu'lla, equie 
cuenda' li'á cuna equie cuenda! 
bedichia' nze'ca' Diose, %yucu 
bene ze'e lu iliulabe quie! tucu 
ayu'u bese mase lunú utsa'nalalla, 
tunu necane ni'lla, urre bichilla, 

urre zanalla, urre na'lla, urre bee 
endu'lla, urre bee yu'lla, añinzuca 
nú tsi'lla lunú zecalla, pero yuculla 
bee nucua' nu lu'culla elunehuañi 
nú leca xunga laxu liñibe. 3' Pero 
huaxi bee bene enu chiqui! neca 
equie nee, aca bee nze'e enu lecati 
neca, nu bee bene enu lecati neca, 
aca bee nze'e enu chiqui' aca neca 
equie. 


Udixiule'e Jesuse bese rriuna nú úti 
bee bene li'inu 
(Mt. 20:17-19; Lc. 18:31-34) 


32Chenu nzuebeella enza 

Jerusalén, nzuculu Jesuse lubee 
bene'nu. Nu chiqui! nzenu 
arqui'beella, nú nzanu Jerusalén, 
pero beelá bee bene enu nzequie 
litinu, chiqui' xiqui beella. Che 
ubixia Jesuse chi'chiucu bee 
bene'tsianu, nu udixiule'enu lubeella 
lunú zecanu. $9 Nu uninu lubeella: 

—Nediya'hua nú nza!ahua enza 
Jerusalén nee, ze'e li'á Bene enu 
uxe'la Diose dete' cuenda bee bene 
li'á lubee ule'ya enu rnibiya' lu beelá 
bee ule'ya, cuna lubee ulaxcuela 
enu reca ley' Moisés nu nibiya' bee 
benequie' nú atia, cuna nú dete! 
cuenda bee bene cua! li'á lubee bene 
enu la neca bee bene Israel. 34Che 
lli'chinu bee bene li'á, cuna nú 
zete'che' beei li'á, cuna nú tsuxene 
beei lua, cuna nú úti beei li'á, pero 
acatsia bichia rriuna huañi zecaa. 


Unacu' Jacobo cuna Juan tucu faura 
lu Jesuse 
(Mt. 20:20-28) 
35Chequie uyabica Jacobo cuna 
Juan lu Jesuse, neca beella lliana' 
Zebedeo, nu unibeella lu Jesuse: 

—Maestro, niarqui'ru nú ri'ilu 
tucu faura nú nacu'ru lulu. 

36Nu ucuaqui Jesuse lubeella: 

—¿Xi niarqui'hua nú ri'á luhua? 

37 Nu uni beella: 

—Niarqui'ru nú liqui'lu nú zucu 
tucuru cue'tselu chubee cuna nú 
zucu stucuru cue'tselu chubeca 
chenu quixie nú nibiya'lu. 

38 Pero ucuaqui Jesuse lubeella: 

— La rilihua beya' lunú rnacu'hua. 
¿Xie! riqui'hua nehuana zecahua 
tucu nú nehuana zeca la? ¿Nu xie' 
zelahua atihua tucu nú atia la? 

39 Nu ucuaqui beella lunu: 

—Riqui'ru nucua!, 

Che uninu lubeella: 

— Neli nú nehuana zecahua tucu 
nú nehuana zecaa nu atihua tucu 
nú atia. “Pero lunú ti zucu cue'tsea 
chúbee cuna cue'tsea chúbeca la 
lu'cua cuendaa nú liquia nucua! 
luhua, xne necatsia nucua' para bee 
bene enu rialane. 

4 Chenu ubene! se xi'i bee 
bene'nu nucua!, ulee beella lu 
Jacobo cuna lu Juan. Che ubixia 
Jesuse li'ibeella, nu uninu lubeella: 

—Nediya'hua nú bee bene enu 
rnibiya! lu iliulabe rnibiya' beei 
tucu nú niarqui'tsia beei, nu bee 
bene enu chiqui' neca equie scua 
rri'i beei lubee bene tucu nú 
niarqui'tsia beei, equie nú rnibiya' 
beei. Pero letahua la yala nú 
acane scua. Enu niarqui' nú nibiya' 
luhua, rqui'ña nú zibi' nze'e lu 
yehua. “Tatsehua enu niarqui' 
nú mase aca neca equie letahua, 
rqui'ña nú aca nze!e xi neca muso' 
lu yehua. Xne ni' li'á Bene enu 
uxe'la Diose né yela para nú zibi' 
bee bene lua, ubela para nú zibia'a 

lubee bene cuna nú atia para nú 
ixiua stula huaxi bee bene. 


Uri'iyeca Jesuse tucu bene enu lee 
Bartimeo 
(Mt. 20:29-34; Lc. 18:35-43) 


46 Chequie uriña Jesuse cuna 
bee bene'nu eyeche Jericó. Chenu 
nzechiu'u beella eyeche cua', cuna 
huaxilá bee bene, che nzucu tucu 
niyu enu niquie'lu ru'u inziu ze'e 
rnacu!i carida nu Bartimeo leei, 
necai lliana! tucu bene enu lee 
Timeo. 4 Chenu ubene'i nú axula 
enta Jesuse bene eyeche Nazaret, 
uquixiei urixialii nú uni: 

—iJesuse enu neca lliana! David, 
uhua!a arqui' li'á! 

48 Huaxi bee bene rri'i nú rqui'ya'i 
para nú zacai, pero a'la mase 
rixialii nú uni: 

—iLliana' David, uhua'a arqui' li'á! 

49 Chequie utsuxe Jesuse, nu 
uninu lubeella: 

—Ubixiahua benecua! nú ye'talla. 

Che ubixia beella niyu enu 
niquie'e lu ze'e, nu unibeella lui: 

—Ñia utsu arqui', nu utsuli, xne 
rixianu li'ilu nee. 

50 Nu chu utsi'quii llu'chai, rtetsai 
uyabicai lu Jesuse. 51 Chequie 
unidichia! Jesuse nú uninu lui: 

—¿Xi niarqui'lu nú ri'á lulu? 

Nu ucuaqui niyu enu niquie'lu 
ze'e nú uni: 

—Maestro, niarquia nú ri'ilu nú 
ya'la nú bitya zecaa. 

52Che uni Jesuse lui: 

—Nu' modo nú yalu nee, uyeca!la'lu 
equie nú utsu tenelí arqui'lu lua. 

Hora ze'e uye!e lu niyu enu 
niquie'lu ze'e, nu chu nzequiei 
Jesuse lu inziu nú nzanu. 

Uyu'u Jesuse eyeche Jerusalén 
(Mt. 21:1-11; Lc. 19:28-40; Jn. 12:12-19) 


1 Chenu nzeriña beella axu 

Jerusalén, elu nchiucu! bee 
eyeche nú lee Betfagé cuna Betania, 
e'ya dañi nú lee Olivos, uxe'la 
Jesuse chiucu bene'nu, ?nu uninu 
lubeella: 

—Uquiahua eyeche axu nú 
nchiucu' enza lua'ahua, chenu 
riñahua eyeche cua!, ze'e nequietu 
tucu burro, enu lasca! ricu bee bene. 
Uxe'chehuaíií nu ye'ta yuhuaí ca'a. 
3Tunu nu' enu nedichia! luhua xi nu 
xe'chehuaí, uni'hua lu bene ze'e nú 
Jesuse enu rnibiya! luru rqui'ñanuí 
nu nee chu nzela yuzecaruí. 

4Chequie nzuebeella, nu ullela' 
beella elu nequietu tucu burro ru'u 
inziu, axu ru'u puerta' tucu ni'i, nu 
chu uxe'che beellaí. 

5Texcua'a bee bene enu ulañi' 
nucua' ze'e unidichia'beei lubee 
bene' Jesuse nu unibeei: 

—¿Xi rri'ihua ca'a? ¿Xi nú 
xe'chehua burro cua!? 

& Che ucuaqui beella lubee bene 
ze'e tucu nú uni Jesuse lubeella nú 
nibeella, esquie uzela bee bene ze'e 
nú unguya' beella burro ze'e. 7 Che 
uriñayu beella burro ze'e lu Jesuse. 
Nu uricu' beella xucu beellaequieí, 
nu chu uricu Jesuse equieí 8Le'ca 
ucua'a huaxi bee bene xucu beei lu 
inziu elu detenu, nu texcua'a beei 
uchiecu' leca ucua'a beei lu inziu 
elu detenu. 

9Chequie bee bene enu nzuculu 
lunu cuna bee bene enu nze'taquie 
li'inu, rixiali beei nú unibeei: 

—iChiqui' neca equie nú rri'i 
Diose! iChe'tsalá Diose equie 

cuenda' li'inu enu nze'ta lu 

cuenda' Diose! 1 ¡Che'tsalá Diose 
equie cuenda' li'inu enu nze'ta nú 
nibiya!, tucu nú unibiya' arre David 
bene'ahua enu udetela! ¡Chiqui' 
neca equie nú rri'i Diose li'inu enu 
nzucu liñibe! 

11 Che uyu'u Jesuse eyeche 
Jerusalén nu uyu'unu liñi indu 
llene Jerusalén. Chenu ulaxu nú 
ubi'yanu ye nú nu! ze'e chu nzanu 
eyeche Betania cuna chi'chiucu bee 
bene'nu, xne ucheela bichia ze'e. 


Uni Jesuse nú bichi aca higuera 
(Mt. 21:18-19) 


12Bichia rrucu, chenu nze chiu'u 
beella eyeche Betania, uquixie nú 
uliana' Jesuse. Istu ulañi'nu tucu 
aca higuera nu nu' leca niye'e lue, 
nu chu uyabicanu lue tunu ca nu' 
higo lue acunu, pero leca ndixi lue 
nu'tsia leca lue, xne la aca tiembu 
nú rayue. 14Chequie uni Jesuse lu 
aca higuera ze'e: 

—iLeca' xunga acu bene ndixi nú 
rayu lulu! 

Ubene' bee bene'nu nú uninu 
scua. 


Utiliaca' Jesuse bee bene enu ruti 
cuna bee bene enu sii labe ele'ya' 
indu Jerusalén 
(Mt. 21:12-17; Lc. 19:45-48; Jn. 2:13-22) 

15Chenu uriña beella eyeche 
Jerusalén, uyu'u Jesuse ru'u ele'ya' 
Indu llene Jerusalén nu uquixienu 
uluanu bee bene enu ruti cuna bee 
bene enu sii ze'e. Nu utelletanu 
mexa' bee bene enu xi'la dimi cuna 
nú utsi'quinu xleta' bee bene enu 
ruti bee paloma ze'e, 16né zelanu 
nú achu'u nulá bee bene stene! beei 

ru'u eletya! indu ze'e. 17 Che uquixie 
Jesuse nú uzete'nu bee bene, nu 
uninu lubeei: 

—Lu ichi' Stichia! Diose rni: “Nia 
neca elu chiu'ulee elu nacu! ye bee 
bene iliulabe lu Diose”; pero li'ihua 
rri'ihua nia xineca yube! elu rcua!a 
bee huana!. 

18 Chenu ubene!' bee ule'ya enu 
rnibiya! lu beelá bee ule'ya cuna 
bee ulaxcuela enu reca ley! Moisés 
nucua!, uquixie rla'na beei xa modo 
útibeei Jesuse xne xiqui beei lilinu 
lunú rri'inu, xne chiqui' nzenu 
arqui' ye bee bene lunú sete'nu 
litibeei. 19Pero chenu nze'ta chu'u 
rula', uchiu'u Jesuse cuna bee 
bene'nu eyeche Jerusalén. 


Ubichila aca higuera 
(Mt. 21:20-22) 


20 Stucu bichia sila' udete beella 
elu nzucu aca higuera ze'e, nu ulañi' 
beella nú ubichi aca ze'e hasta luue. 
21 Chequie ullu'cu arqui' Pedro, nu 
unilla lu Jesuse: 

—Maestro, ubi'yacuru, ubichila 
aca higuera nú unilu nú bichi. 

22Nu ucuaqui Jesuse nú uninu: 

—Uchili arqui'hua Diose. 9Xne 
neli nia luhua, nú tatse bene enu 
ni lu dañi quie": “¡Ulluna! ca'a 
nu uzana! lu inzatu'!”, tunu la za! 
arqui'lla chenu nilla scua, aca nú 
unilla scua che. 24Enze'e nia luhua 
nú ye nú nacu'hua lu Diose, nu 
uchili arqui'hua nú liqui'nu nucua!' 
che yucuhuane. 25Chenu rnacu'hua 
lu Diose, tunu nu' tucu bene enu 
rleehua lu urilihua perdona li'illa, 
para nú le'ca esquie Diose Palahua 
enu nzucu liñibe ritinu perdona 
li'ihua equie cuenda' stulahua. 

26Xne tunu la ri'ihua perdona bee 
bene, le'ca la ri'i Diose Pa'ahua enu 
nzucu liñibe perdona li'ihua equie 
cuenda' stulahua. 


Equie nú rnibiya! Jesuse 
(Mt. 21:23-27; Lc. 20:1-8) 

27 Chenu uriña beella eyeche 
Jerusalén. Diqui nú enzee Jesuse 
liñi Indu llene Jerusalén, uriña bee 
ule!ya enu rnibiya! lu beelá bee 
ule!ya lunu, cuna bee ulaxcuela enu 
reca ley! Moisés cuna bee usticia' 
bee bene Israel, 8nu unidichia' 
beei lunu: 

— Ti uliqui' elu usticia nú rri'ilu 
scua? ¿Nu ti uliqui' elu rnibiya! nú 
rri'ilu scua? 

29 Che ucuaqui Jesuse nú uninu: 

—Le'ca nidichia!a luhua tucu 
bedichia! tunu cuaquihua nucua!, 
che ixiule'a luhua ti uliqui' 
elurnibiya' nú rri'á scua. 90 ¿Ti 
uxe'la Juan Bautista? ¿Uxe'la 
Diosella la urre uxe'la bee benella 
la? Ucuaquihua nee. 

31Che uquixie beei nú 
ubedichia'nu sa'beei nú unibeei: 

—Tunu nia'ahua nu Diose uxe'la 
Juan Bautista, che ni nucua!: “¿Xinu 
né chili arqui'hua li'illa che?” 

32 ¿Leca modo nú nia'ahua nú bene 
uxe!la li'illa? 

Unibeei scua xne xiqui beei bee 
bene, xne ye bee bene nzeli arqui' 
nú unga Juan tucu profeta enu 
neli udixiule'e Stichia! Diose. $3 Nu 
ucuaqui beei lu Jesuse: 

— La ri'iru beya! ti uxe'lalla. 

Che ucuaqui Jesuse nú uninu 
lubeei: 

—Le'ca la ixiule'a ti uliqui' 
elurnibiya' nú rri'á scua che. 

Ejemplu' bee bene enu lixiu uri'i riña! 
lu tucu bene 
(Mt. 21:33-46; Lc. 20:9-19) 


1 Chequie uquixie Jesuse nú 
uninu puro bee ejemplu 
lubee bene ze'e. Nu uninu: 

—Tucu niyu uquienii bee aca 
uva lu yu'lla nu udu!lla elu! diqui 
abenchila'e, nu ureche'ella tucu 
elu tsililla bee uva, nu ureche'ella 
tucu elu ayaa zucu bene enu ri'i ucu 
yeene. 

"Che udete'lla yuu ze'e lle'la lubee 
bene, enu ri'i riña! lue, nu chu 
nzalla enza istu zuculla. ?Chequie 
chenu uriña tiembu nú aca ula'cu 
bee uva, uxe'la niyu ze'e tucu 
moso'lla nze tucu lunú rialalla. 
3Pero una'tse bee bene ze'e moso' 
ze'e, nu udiñi beei li'illa nu uxe'la 
beei li'illa scuatsia. ¿Che uxe'la 
bene enu neca stene! yuu ze'e stucu 
moso'lla lubee bene ze'e, pero 
moso' ze'e uti'qui beei cuna nú 
udiquichi'qui' beei li'illa. 5Uxe'lalla 
stucu moso'lla lubee bene ze'e, pero 
moso' quie' unguuti beei. Huaxi 
bee moso' uxe'lalálla, texcua'a 
bee moso' quie' uzete'che' beei nu 
texcua'a beella unguuti beei. 

&Chequie bene enu neca stene 
yuu ze'e, rri'itsia nú xe'lalla 
lliana'lla, enu chiqui' secaalla. Xne 
uri'illa elliebacu! nú unilla: “Neli 
nzu arquia nú lu'cu bee benecua! 
ula'na lu lliana'a.” 7 Pero uni 
bee bene ze'e lu sa'beei: “Bene 
quie! neca enu ya'nanu yuu quie, 
té utialahua li'i, para nú ya'na 
nua'ahua yuu quie'.” 8Che una'tse 
beei lliana' bene enu neca stene 
yuu ze'e, nu unguuti beei lliana'lla 

nu utsi'qui beei lliana'lla stucu 
luhuare. 

9Nu unidichia' Jesuse nú uninu: 

—¿Xa rri'ihua elliebacu' nú ri'i 

bene enu neca stene yuu ze'e? 
Puese nia luhua nú nze'talla nu 
útilla bee benecua' nu dete'lla 
yu'lla lu texcua'a bee bene. 
10¿Xie' lasca' ulahua lu ichi' 
Stichia' Diose elu rni? 
Quiee nú uhua u'na bee bene 
enu rreche'e ni'i, 
quiee quie' neca nú mase uzibi' 
ungache' ni'i ze'e. 

11 Nucua' neca nú uri'i Diose, nu 
chiqui' nzenu arqui'ru 
nucua!. 

12 Chequie chenu ubene' bee bene 
enu rnibiya! lunú uni Jesuse scua, 
niarqui'beei nú na'tse beei li'inu 
para nú chánu ni'cu!, pero lunú 
xiqui beei bee bene utsana! beei 
li'inu nu chu nzuebeei. 


Unidichia' bee bene lu cuenda' bee 
impuesto 
(Mt. 22:15-22; Lc. 20:20-26) 

13 Che uxe'la bee bene, enu 
rnibiya! ze!e chiucu chuna bee 
fariseo cuna chiucu chuna bee bene! 
Herodes lu Jesuse, para nú la'na 
beei xa modo ninu tucu bedichia' 
para nú nu' modo ri'i condra beei 
litinu. 14Chenu uriña bee benequie' 
lu Jesuse unibeei lunu: 

— Maestro, nediya'ru nú rnilu nú 
neli neca, nu la ri'ilu caso nú xa 
neca bee bene, xne lulu neca tucu 
necatse bee bene. Nu neli sete'lu 
bee bene lunú rnibiya! Diose nú xa 
huañi bee bene. Enze'e rnidichia'ru 
lulu. ¿Neca nze'ca nú dixiuru 
impuesto lu arre César la?, urre ¿la 

neca nze'cae la? ¿Dixiuru la urre la 
dixiuru la? 

15Pero uri'i Jesuse beya’, lunú lia 
unitsia beei scua, nu uninu lubeei: 

—¿Xi nú rri'ihua preo li'á scua? 
Uli'quihua tucu melu para nú 
lañine. 

16 Che uriñayuu bee bene ze'e 
tucu melu lu Jesuse, nu uninu 
lubeei: 

—¿Tiluu nzucu lu melu quie' nu ti 
lee enu nzucu lue? 

Nu ucuaqui beei nú unibeei lunu: 

—Lu arre César. 

17 Chequie ucuaqui Jesuse nú 
uninu: 

—Ude'te'hua lunú neca cuenda!' 
César lu César, nu ude'te'hua lunú 
neca cuenda' Diose lu Diose. 

Nu chiqui' uyanu arqui'beei 
chenu ucuaquinu scua. 


Chenu unidichia' bene nú huañi zeca 
bee bene enu unguti 
(Mt. 22:23-33; Lc. 20:27-40) 


18Che uya texcua'a bee saduceo 
lu Jesuse. Xne rnibeei nú la huañi 
zeca bee bene enu unguti nu 
unidichia! beei lunu: 

19— Maestro, rni ley! Moisés nú 
tunu ati tucu niyu nu utsa'nalla 
una'alla nu né lu'cu beella endu', 
che yucu bichi tuxie ze'e una'a 
zaqui ze'e, para nú lu'cu beei endu' 
enu neca xi neca endu' tuxie ze'e. 
20Ucua'a achi bichi bene, bichi rlu 
beei uyucu una'a, pero ungutilla, 
nu né lu'cu una'lla endu'. 21 Chequie 
uyucu bichi rrucu beei una'a zaqui 
ze'e, pero le'ca esquie ungutilla, nu 
né lu'cu una'a ze'e endu'lla, le'ca 
esquie ulle'ca bichi rriuna beei. 
22Scua unga lu achi beei, uyucu 

beei una!a ze'e, pero ni' tucu beei 
né lu'cu beei endu' cuna una'a 
ze'e, che unguti una'a ze'e. ?3Puese 
chenu huañi zeca bee bene enu 
unguti, lu achi bichi beei, ¿ta beei 
neca niyu' una'a cua' xne lu achi 
bichi beei uyucu beei una'a cua!? 

24Nu ucuaqui Jesuse lubeei nú 
uninu: 

—Lixiu nchini elliebacu'hua, 
xne la acahua Stichia' Diose nu 
la chuluhua xa neca lunú rnibiya' 
Diose. ?5Xne chenu huañi zeca bee 
bene enu unguti, la yucua' bee 
bene sa! bee bene nu leca' eluxia 
ze'e. Acatsia bee bene xi neca bee 
ángele liñibe. ?6Equie nú huañi 
zeca bee bene enu unguti, ¿xie' 
lasca! ulahua lu libro' Moisés elu 


rni nú ulañi'lla tucu aca nú riqui la? 


Ze'e ubene!lla chii Diose nú uninu: 
“Lilá neca Diose, lu Abraham, cuna 
lu Isaac, cuna lu Jacob.” 7 ¡Enze'e 
nia luhua núla necanu Diose lubee 


bene enu unguti! Necanu Diose' bee 


bene enu nehuañi. Xne para li'inu 
ye bee bene nehuañi. Chiqui' lixiu 
nchiñi elliebacu'hua. 


Mandamiento nú máse neca equie 
(Mt. 22:34-40) 


28 Chenu ubene!' tucu bee 
ulaxcuela enu reca ley! Moisés 
nú ucuaqui nze'ca Jesuse, lubee 
benecua' uyabicai lu Jesuse nu 
unidichia!'i lunu: 

—d¿Ta mandamiento nú máse neca 
equie? 

29 Che ucuaqui Jesuse nú uninu: 

—Mandamiento nú máse neca 
equie rni: “Ubene'hua bee bene 
Israel, li'inu enu neca Diose'ahua 
tucutsia necanu. 3°Uzeca li'inu 

enu neca Diose'lu diquinu' arqui'lu, 
cuna diquinu' lunú necalu, cuna 
diquinu' elliebacu'lu cuna diqui 
nu' juerza'lu.” Ninguie' neca 
mandamiento nú máse neca equie. 
31Nu mandamiento rrucu neca: 
“Zecalu sa'lu tucu nú secalu li'ilu.” 
Lu rucu bee mandamiento quie', 
leca stucu mandamiento nú máse 
neca equie. 

32 Chequie ucuaqui ulaxcuela enu 
reca ley! Moisés ze'e nú uni: 

— Maestro, uni nze'calu. Nú unilu 
scua. Neli nú unilu nú nu' tucutsia 
Diose, leca! stucu Diose. 33Nu zeca 
bee bene lilinu diquinu' arqui'lla, 
cuna diquinu' elliebacu'lla cuna 
diquinu! juerza'lla, cuna diqui nu! 
lunú necalla, nu zeca bee bene sa! 
bene tucu nú secalla li'illa, ninguie' 
neca nú máse seca lu ye bee u'na nú 
rdete' bee bene lu Diose. 

34Chenu ulañi' Jesuse nú ucuaqui 
nze'ca ulaxcuela enu reca ley! 
Moisés uninu lui: 

—La nzulu istu para nú chu'ulu 
lunú rnibiya' Diose. 

Che leca! ti alaca arqui' a 
nacu'dichia'lá lunu. 


¿Ti neca bee bene' Cristo enu 
udetela? 
(Mt. 22:41-46; Lc. 20:41-44) 


35 Chenu sete! Jesuse bee bene liñi 
indu llene Jerusalén, unidichia'nu 
lubeei nú uninu: 

—¿Xinu rnibee ulaxcuela enu 
reca ley! Moisés nú neca Cristo 
lli'ñi David? 36Nu le'ca li'i David 
unilla bedichia! quie", tucu nú udete' 
Espíritu Santo lulla nú unilla: 
Diose uni lu li'inu enu rnibiya' 
lua: 

“Uzucu cue'tsea chúbee, 
hasta nú ri'á nú nibiya'lu lubee 
bene enu rlee lulu.” 
37 ¿Enze'e tunu neca Cristo, lli'ñi 
David, xinu rni David li'inu lunu? 
Ye bee bene enu nucua'a ze'e ñia 
uyu' arqui'beei lunú uninu. 


Uni Jesuse nú necha rri'i bee 
ulaxcuela enu reca ley' Moisés 
(Mt. 23:1-36; Lc. 11:37-54; 20:45-47) 

38 Chenu uzete' Jesuse bee bene 
uninu lubeei: 

—Ubilyahua li'ihua lubee 
ulaxcuela enu reca ley! Moisés, xne 
riu! arqui'beei nú rutu beei xucu 
nze'ca beei, cuna nú riu! arqui'beei 
nú lu'cu bee bene ula'na lubeei lu 
inziu, 39nu rla'na beei nú sucu beei 
lu xleta nú máse neca equie liñibe 
indu, le'ca scua rri'i beei sucu beei 
elu máse neca equie chenu nze 
tacu beei. 40 Le'ca raxi beei ni'i bee 
una'a zaqui, rri'ibeei nú xee rnacu' 
beei lu Diose, para nú ri'i bee bene 
elliebacu' nú neca beei bene nze'ca 
pero máse dete' Diose castiya 
lubeei. 


U'na nú udu'u tucu una'a zaqui 
(Lc. 21:1-4) 

41 Tucu bese chenu nzucu Jesuse 
liñi indu llene Jerusalén axu elu 
nchiucu' bee alcancia elu rdu' bee 
bene u'na, ulañi'nu nú rdu' bee 
bene u'na liñibe alcancia ze'e. Le'ca 
huaxi bee bene xene rdu' beei 
huaxi dimi liñibe alcancia ze'e. 
42Che uriña tucu una'a zaqui elitsí 
ze'e, nu udu'nchu chiucu melu nú 
lle'natsia seca liñi tucu bee alcancia 
ze'e. WNu chu ubixia Jesuse bee 
bene'nu, nu uninu lubeella: 


San Marcos 12, 13 


—Neli nia luhua nú u'na nú udu' 
una'a zaqui elitsí quie' maselá seca 
nucua' lunú udu' beelá bee bene. 
44Xne yebee bene rdu'tsia beei 
lunú sucu sobra equie dimi'beei, 
pero una'a zaqui quie', añinzuca 
nú secanchu elitsi udu'nchu ye nú 
neca diminchu liñi alcancia ze'e, 
nu añinzuca nú nucua'tsia neca nú 
rlu'cunchu. 


Udixiule'e Jesuse nú rila indu llene 
Jerusalén 
(Mt. 24:1-2; Lc. 21:5-6) 
1 Chenu uchiu'u Jesuse liñi 
indu llene Jerusalén, che 
uni tucu bene'nu lunu: 

—iMaestro, ubi'yacuru chiqui' ñia 
rnaa bee quiee quie' cuna ni'i llene 
quie!! 

2Chequie ucuaqui Jesuse nú 
uninu: 

—Tucu nú rlañi'lu ni'i llene quie, 
riña bichia nú la ya'na! ni' stucu 
quiee quie! equie sa'e yeene rilae. 


Xi seña aca chenu enta laxu iliulabe 
(Mt. 24:3-28; Lc. 21:7-24; 17:22-24) 
3Che chu nzuebeella lu tucu dañi 
nú lee Olivos nzucu dañi quie! enza 
rna lu indu llene Jerusalén, chenu 
uzucu Jesuse equie dañi ze'e, che 
uyabica Pedro cuna Jacobo cuna 
Juan cuna Andrés nu unidichia' 
lilitsia beella lunu nú unibeella: 
4—Udixiule'e luru, ¿xunga aca 
bee nucua'? ¿Nu xa neca bee seña 
nú lube' nú nzula nú aca ye bee 
nucua!? 
5Chequie ucuaqui Jesuse lubeella 
nú uninu: 
—Ubityahua lilihua, para nú lecati 
zequienu li'ihua. $Xne nze'ta huaxi 

bee bene enu ni nú nze'ta beei 
equie cuenda' li'á nu nibeei luhua: 
“Lilá neca Cristo”; nu scua zequienu 
beei huaxi bee bene. 

7”Pero li'ihua chenu yene'hua nú 
reca xuu urre rni bee bene nú enta 
nú aca xuu, la lliquihua xne scua 
nze'ta nú acane, pero la laxusca! 
iliulabe. ¿Xne liunu tucu nación 
cuna stucu nación, nu liunu tucu 
país cuna stucu país, cuna liunu 
texcua!a bee bene enu rnibiya!, 
cuna texcua!a bee bene enu rnibiya!, 
nu aca xú cuna nú aca biña huaxi 
bee luhuare lu iliulabe. Nucua' neca 
nú apenatsia uquixie lunú enta 
nehuana zeca bee bene. 

Pero ubityahua li'ihua xne 
dete! cuenda bee bene lilihua 
lubee usticia, cuna nú zeteche! 
beei li'ihua liñi bee indu, nu dete! 
cuenda beei li'ihua lubee gubierno 
cuna lubee arre equie nú nzeli 
arqui'hua li'á, pero scua nu! modo 
nú nihua lubeei equie cuenda! li'á. 
10Xne rqui'ña nú ixiule'exu bee 
bene bedichia! nze'ca' Diose lu ye 
bee bene iliulabe, ante nú laxu 
iliulabe. Nu chenu dete! cuenda 
bee bene li'ihua lubee usticia, la 
chenu arqui'hua lunú xa nihua, 
uni'tsiahua bee bedichia! nú liqui' 
Diose nú nihua xne laca li'ihua enu 
ni hora ze'e, Espíritu Santo neca 
enu ni hora ze'e. 12Enta bichia 
chenu dete! cuenda bee bene le'ca 
bichi beei para nú atilla, nu dete' 
cuenda bee pa! bee bene endu'lla, 
le'ca dete! cuenda bee endu' bee 
pa! beei cuna na'beei para nú 
atilla. 13 Ye bee bene iliulabe chana 
arqui' li'ihua equie nú necahua bee 
benea; pero bene enu tsuta! arqui' 

lua hasta bichia chenu laxu yeene, 
benequie' tsila'a Diose. 

14”Chenu lañi'hua nú nzucu 
tucu cosa chi'qui' liñi indu llene 
Jerusalén, tucu nú uni profeta 
Daniel hasta hua'tu, (bee bene 
enu rula ichi' quie', urilihua beya!) 
nú bee bene enu nucua!a Judea, 
rqui'ña nú yeca xu'u bee bene 
ze'e enza dañi. 19 Nu bee bene enu 
nchiucu! equie ni'i bichia ze'e, la 
llu'cha! lacalla para nú chu'ulla 
liñi ni'illa na'tsella stene'lla. 16Nu 
bene enu nzu dañi, la benchila'lla 
ni'lla para nú ye'ta chiya'lla xuculla. 
17 ¡Cue'e bee una'a enu nu! endu' 
xla'cu, cuna bee una'a enu nuu 
bee endu' enu rachi bichia ze'e! 
18 Una'cu'hua lu Diose nú la aca 
bee nucua' chenu neca tiembu nú 
nucuaa. 19Xne chiqui' nehuana zeca 
bee bene bichia ze'e, hasta chenu 
ungache' iliulabe lá aca bee nucua! 
scua, nu leca! xunga acalá bee 
nucua' scua ni' stucu bese. 9 Tunu 
la tsuxe Diose nú reca bee bichia 
ze'e, la tsilala ni' tucu bee bene; 
pero tsuxe Diose nú reca bee bichia 
ze'e, equie cuenda' nú secanu bee 
bene'nu cuna nú ucañinu li'ibeei 
para li'inu. 

21”Tunu bee bichia ze'e nu' enu 
ni luhua: “Ubi'yacuruhua ca'a 
nzucu Cristo”, urre “Ni bee nze'e 
ubilyacuruhua nguiee nzucu Cristo”, 
la chili arqui'hua nucua'. 22Xne 
nze'ta huaxi bee bene enu ni nú 
li'ibeei neca beei Cristo, urre nibeei 
nú li'ibeei neca beei bee profeta! 
Diose, ri'i beei huaxi bee milagro, 
cuna huaxilá beenú chenu arqui' 
bee bene, para nú scua zequienu 
beei bee bene nu rri'i beei elliebacu' 

tunu nu' modo hasta bee bene 
enu ucañi Diose, zequienu beei. 
23Enze'e nia luhua, nú ubi'yahua 
li'ihua, xne udixiule'exulá ye bee 
nucua! luhua. 


Nze'ta zeca li'inu Bene enu uxe'la 
Diose 
(Mt. 24:29-35, 42-44; Lc. 21:25-36) 

24 "Pero bee bichia ze'e, chenu 
udetela nú nehuana ulle'ca bee 
bene cabelí lu bichia, nu la du'llea' 
ellie! guu, nu zana' bee belaa enu 
nchiucu' liñibe lu yuu cuna cuñi ye 
beenu nchiucu' liñibe. 26Chequie 
lañi' bee bene iliulabe, Bene enu 
uxe'la Diose, nú tu'na rulu siquitnu 
nze'tanu liñi xcabe cuna ye poder 
nú rlu'cunu. 27 Che xe'lanu bee 
ángele'nu diqui lu iliulabe para nú 
quiete!sa! beenu, ye bee bene' Diose 
catse elu nucua'a beella. 

28”Ulu'cuhua cuenda lunú nia 
luhua, chenu riye' ellutsa lu aca 
higuera, cuna nú enta ye! leca 
e'ne' lue, nediya'hua nú enta riñala 
tsibee che. ?9Le'ca seua chenu 
lañi'hua nú recala ye bee nucua! 
urilihua beya! nú axula nzu lunú 
nze'ta aca tucu nú unia luhua. 
30Txiule'a luhua nú acaxu ye bee 
nucua', ante nú ati bee bene enu 
nehuañi nee. ?'Iliulabe cuna liñibe 
nitilu bee nucua' pero stichia'a la 
dete nú yalu yeene. 

32”Pero lecati ri'i beya' xi bichia 
nu xi hora nú aca ye bee nucua!, 
nu ni'bee ángele liñibe nu ni' 

Lli'ñi Diose la ri'i beya! nucua!, 
nediya'tsia Diose Pa liñibe nucua!. 
33"Enze'e nia luhua nú ubi'yahua 
li'ihua nu utsu tsiñiahua cuna nú 
una'cuhua lu Diose, xne la ri'ihua 

beya' xunga aca bee nucua'. 34Aca 
nucua!' xi neca chenu xiu'u bene 
tucu biaji. Ante nú chiu'ulla rnilla 
xi riña! ri'i bee moso!lla. Le'ca 
unibiya'lla nú tsu tsiña bene enu 
rriucu ru'u puerta ni'illa. 35Le'ca 
esquie lilihua, ucua'a tsiñahua, xne 
la ri'ihua beya! xunga nu xiura 
nzelaa, tunu nzelaa chenu nze'ta 
chu'u rula!, urre tunu necane ulela' 
rula' urre tunu necane ellicabe 
chenu rixia tiula urre sila!. 36Enze'e 
ucua!a tsiñahua xne ca tu'natsia 
riñaa, nu la niarquia nú lluna 
litihua nú la ri'ihua tucu nú riala nú 
ri'ihua. 27Nu lunú rnia luhua nee, 
rnia lu ye bee bene: Uhuañihua 
tucu nú riala nú huañihua, ¡ucua'a 
tsiñahua para bichia ze'e! 


Ucua'na bee bene enu rlee lu Jesuse 
xa modo na'tse beei li'inu 
(Mt. 26:1-5; Lc. 22:1-2; Jn. 11:45-53) 
1 Rrilitsia xiucu bichia nú aca 
eliñi baxcu, chenu racu bee 
bene Israel pá nú la chu'u levadura 
equie, che bee ule'ya enu rnibiya' 
lubee ule'ya cuna bee ulaxcuela 
enu reca ley! Moisés, rla'na beei xa 
modo zequienu beei Jesuse para nú 
na'tse beei li'inu nu úti beei li'inu. 
2Che unibeei: 
—Pero la rialahua scua diqui nú 
reca eliñi, para nú la tsu reche bee 
bene. 


Udu'u tucu una'a perfume equie 
Jesuse 
(Mt. 26:6-13; Jn. 12:1-8) 
3Chequie chenu nzu Jesuse 
eyeche Betania ni'i Simón enu 
ulle'ca elichia nú lee lepra, chenu 
nzucu Jesuse lumexa racunu, uriña 

tucu una'a nuya' tucu frasco nú 
achee nu' perfume nú huaxi secaa, 
xne necache'e puro nardo, nu chu 
uxa'lanchu frasco ze'e nu udunchu 
perfume ze'e equie Jesuse. 4Che 
bee bene enu nucua'a ze'e ulee beei 
nú unibeei lu sa'beei: 

—¿Xinu uti'chianchu perfume cua! 
scua? 5Ala! aiqui perfume cua! tucu 
chuna ayu'u dimi denario para nú 
arilinchu elietsa lubee bene enu 
seca elitsi, nu uquitya! una'a ze'e 
uri'i beei. 

SPero uni Jesuse lubeei: 

— La ri'chiahua li'inchu; ¿xinu 
rqui'yanchu rrilihua? Xne lunú 
urilinchu lua, neca nze'ca nucua!. 
7Bee bene elitsi siempre nucua!a 
cuna li'ihua, nu nu! modo ri'ihua 
elietsa lubeei xitse bichia. Pero 
li'á la tsuala cuna li'ihua diqui 
tiembu. $Una'a quie' urilinchu lunú 
unganchu, udu'xulanchu perfume 
cua! cuerpoa para nú necalane 
bichia chenu achi'a. *Ixiule'a luhua, 
nú diqui lu iliulabe elu ixiule!e bee 
bene bedichia' nze'ca' Diose, le'ca 
ni bee bene lunú uri'i una!a quie 
lua para nú ellu'cu! arqui' bee bene 
lunú uri'inchu lua. 


Uya de'te' cuenda Judas Jesuse lubee 
bene enu niarqui' úti li'inu 
(Mt. 26:14-16; Lc. 22:3-6) 

10 Chequie uya Judas Iscariote enu 
neca lu chi'chiucu bee bene! Jesuse, 
lubee ule'ya enu rnibiya! lubee lá bee 
uletya para nú dete! cuendai Jesuse 
lubeei. 1! Chenu ubene' bee ule'ya 
ze'e nucua!, ñia utsu arqui'beei nu 
unibeei nú dete' beei dimi ya Judas, 
che uquixie Judas ucualana xa modo 
dete! cuendai Jesuse lubeei. 

Exee nú udacunu Jesuse bee bene'nu 
(Mt. 26:17-29; Lc. 22:7-23; Jn. 
13:21-30; 1 Co. 11:23-26) 

12Chequie bichia nú uquixie nú reca 
eliñi chenu racu bee bene Israel pá nú 
la chu'u levadura equie, chenu le'ca 
ruuti bee bene tucu sanchi eliñi baxcu 
ze'e che unidichia' bee bene'nu lunu: 

—¿Cá niarqui'lu nú nze reche'ru 
nú da'cuxe!ahua reché baxcu? 

13 Che uxe'la Jesuse chiucu 
bene'nu nu uninu lubeella: 

—Uquiahua eyeche Jerusalén, ze'e 
lla'cahua tucu niyu enu nuya! tucu 
ere'e inza nu chu chequiehua li'illa. 
14Elu chu'u bene ze'e, nihua lu bene 
enu neca stene ni'i ze'e: “Singuie 
rni Maestro: ¿Ca nzucu cuarto elu 
acuxeenua bee benea reché baxcu 
quie'?” 15Che lube' bene ze'e tucu 
cuarto elu ayaa nú nzu che'ela liñi, 
ze'e reche'hua nú da'cuxe'ahua. 

16Chequie nzuebeella eyeche 
llene ze'e, nu ullela' beella tucu nú 
uninu lubeella nu ureche'e beella 
nú acuxee beella reché baxcu. 

17 Chenu uyu'u rula' uriñayuu 
Jesuse chi'chiucu bee bene'nu ze'e. 
18Diqui nú nucua'a beella lu mexa 
racu beella uni Jesuse lubeella: 

—Ixiule'a luhua nú tucuhua enu 
racunu li'á dete'cuenda li'á lubee 
bene enu uti li'á. 

19 Chequie nehuana utsu arqui'beella, 
nu unidichia' tucua tucua beella lunu: 

—¿Li'á nze!e la? 

Nu uni stucu beella: 

—¿Li'á nze!e la? 

20Nu ucuaqui Jesuse lubeella: 

—Tucu lu chi'chiucuhua enu 
sete pá le'ca liñi pliato elu seta pá 
nze'ella. 

21 Neli nú li'á Bene enu uxe'la 
Diose, zecaa tucu nú rni lu ichi' 
Stichia' Diose; pero ¿cue'e bene enu 
dete' cuenda li'á? Máse neca nze'ca 
lu cuenda' bene ze'e nú né aláxulla 
lu iliulabe quie". 

22Diqui nú racu beella, una'tse 
Jesuse tucu pá nu udete'nu che'tsa 
lu Diose nu chu ule'enu pá ze'e 
udete'nu yabeella nu uninu: 

—Udacuhua pá quie', ninguie' 
neca cuerpoa. 

23Che una'tsenu tucu copa viñu, 
chenu ulaxu nú udete'nu che'tsa lu 
Diose, che chu udete'nu vaso cua! 
ya beella nu ungue! ye beella biñu 
cua!. 24Nu uninu lubeella: 

—Biñu quie! neca renea nú ri'chia 
chenu atia para nú tsila'a huaxi 
bee bene, xne equie cuenda' nú 
atia ya'la tucu inziu cuqui nú lu'cu 
bee bene nú xa ri'i Diose perdona 
litibeei. 25Ixiule'a luhua nú leca! 
xunga hue'elá biñu nú necache' uva, 
hasta bichia nú hua'a biñu cuqui 
elu rnibiya! Diose. 


Uni Jesuse nú ni Pedro nú la 
Chululla litinu 
(Mt. 26:30-35; Lc. 22:31-34; Jn. 13:36-38) 


26Chenu ulaxu nú ungula beella tucu 
canto lu Diose, chu nzuebeella dañi nú 
lee Olivos. 27 Che uni Jesuse lubeella: 

—Yehua tsana! arqui'hua li'á rula! 
quie; tucu nú nequie lu ichi' Stichia' 
Diose elu rni: “Utia bene enu rriucu 
bee sanchi, nu ri'chia letse beeí.” 
28Pero chenu huañi zecaa rlutia 
nza'a Galilea, cheela riñahua ze'e. 

29 Chequie uni Pedro lu Jesuse: 

—Añinzuca nú tsana! arqui' ye 
beella li'ilu, pero li'á la tsana 
arquia li'ilu. 

30 Nu ucuaqui Jesuse lu Pedro nú 
uninu: 

—Ixiule'a lulu nú rula! quie' ante 
nú bixia tiula chiucu bese, unilalu 
chuna bese nú la chululu li'á. 

31Pero unila Pedro nú uni: 

—Mase atia cuna li'ilu, la cachia 
nú nullua li'ilu. 

Le'ca scua uni ye beella. 


Uya na'cu' Jesuse lu Diose tucu 
luhuare elu lee Getsemaní 
(Mt. 26:36-46; Lc. 22:39-46) 


32 Chenu uriña beella tucu 
luhuare elu lee Getsemaní uni 
Jesuse lubee bene'nu: 

—Ucua'asca'hua ca'a, nze nacutsia 
lu Diose. 

33Che unguya'tsianu Pedro cuna 
Jacobo cuna Juan, nu uquixie nú 
chiqui' nehuana nzu arqui'nu, hasta 
nú lixiua' nzu arqui'nu. 3Nu uninu 
lubeella: 

—Chiqui' nehuana nzu 
arquia, hasta nú se'ca nú atia, 
uya'nasca'hua ca'a nu la a'tsehua. 
35Che chu nza Jesuse lle'na 
enza lu ze'e, nu utsulliquinu hasta 
nú uti'nu tequieenu lu yuu, nu 
unacu'nu lu Diose tunu nu' modo 
nú la zecanu lunú enta zecanu. 
36 Chenu rnacu'nu lu Diose uninu: 
—Paa, yeene recalu rri'ilu; 
utsila'a li'á lunú chiqui' juerte enta 
nú zecaa, pero la acane tucu nú 
niarquia, uri'itsia tucu nú niarqui'lu. 

37 Che chu nza Jesuse elu uya'na 
chuna bene'nu nu ulluna'nu 
li'ibeella nú ra'tse beella nu uninu 
lu Pedro: 

—Simón, ¿xie! ra'tselu la? ¿Xie' 
né riqui'lu azucu naalu masia 
tucu hora la? 38BUzucunahua, nu 

una'cuhua lu Diose para nú la ri'i 
beze'lu ana luhua, xne nu! ana 
arqui'hua nú rilihua nú neca nze'ca, 
pero la riqui' cuerpo'hua. 

39 Chequie nza zeca Jesuse, nze 
nacu'nu lu Diose nu uninu lu Diose 
tucu nú uninu bese rluu. “9 Chenu 
ubenchila! zecanu elu uya'na chuna 
bene'nu ulluna'nu li'ibeella nú 
stucua'la bese ra'tse beella, xne 
chiqui' riu'u cala! lubeella nu lá ri'i 
beella beya! xi cuaqui beella lunu. 
41Bese rriuna chenu ubenchila'nu 
elu nucua'a beella uninu lubeella: 

—¿Xie! ratsesca'hua nu sulachi 
sca'hua la? Pero uhuahua cala! cua! 
luhua, xne li'á Bene enu uxe'la 
Diose uriñala hora nú dete' cuenda 
bene li'á lubee bene enu rri'i dula. 
42Uzetehua ne cha'ahua. Nze'ta 
bicala bene enu dete' cuenda li'á 
nee. 


Chenu una'tse bee bene Jesuse 
(Mt. 26:47-56; Lc. 22:47-53; Jn. 18:2-11) 


43Rnisca'lá, Jesuse cuna li'ibeella 
chenu uriña Judas enu unga tucu lu 
chi'chiucu bee bene'nu, uriña yui 
huaxi bee bene enu nzene espada 
cuna bee acarute. Nú nze'ta na'tse 
beei Jesuse lunú unibiya' bee ule'ya 
enu rnibiya! lubee ule'ya cuna bee 
ulaxcuela enu reca ley! Moisés 
cuna nú rnibiya' bee usticia! bee 
bene Israel. ““Chequie Judas enu 
udete! cuenda Jesuse lubee bene 
ze'e, unilai lubee bene ze'e nú uni 
lubeella: 

—Bene enu acua tucu bichiu' xeca, 
nze!e na'tsehua nu chiuca uya'hua 
li'illa. Nu chenu uriña Judas lu 
Jesuse uyabicai lunu nú uni: 

—Maestro, Maestro. 


100 


Nu chu udacui tucu bichiu! 
xecanu. “Che una'tse bee bene ze'e 
Jesuse nu unguya! beei li'inu. 

47 Pero tucu bee bene' Jesuse 
enu nzu ze'e uhualla espada nu 
uchiecu'lílla diaca tucu bene enu 
neca moso' uletya enu rnibiya' lu ye 
bee ule'ya. 48Nu uni Jesuse lubee 
bene ze'e: 

—¿Xinu entahua cuna espada 
cuna acarute para nú na'tsehua li'á 
xineca tucu huana'? “Ye bichia 
nzua cuna li'ihua liñi indu llene 
Jerusalén elu uzetea Stichia! Diose 
nu né na'tsehua li'á ze'e. Pero scua 
acane para nú yalu nú rni Stichia' 
Diose. 

50Che ye bee bene! Jesuse 
uyecaxu'u beella nu utsana! 
arqui'beella li'inu. 

51 Chequie nzequie tucu niyu e'ne' 
Jesuse nu nutui tucutsia sábana. 
Pero chenu una'tse bee bene ze'e li'i, 
52 chu uchiu'u xqui' xu'i liñi sábana, 
nú nutui nu e'cu etui uyecaxu'i nzai. 


Uyayu bee bene Jesuse lubee usticia' 
bee bene Israel 
(Mt. 26:57-68; Lc. 22:54-55, 63- 
71; Jn. 18:12-14, 19-24) 

53Che uyayu bee bene ze'e Jesuse 
lu ule'ya enu rnibiya! lu ye bee 
ule!ya, nu uyetesa' ye bee ule!ya 
enu rnibiya! lubee ule!ya, cuna 
bee usticia! bee bene Israel cuna 
bee ulaxcuela enu reca ley! Moisés. 
54Nu istu istu uyaquie Pedro Jesuse 
hasta ru'u ni'i uletya enu rnibiya' 
luye bee ule!ya, nu chu uzucu Pedro 
ru'u quii cuna bee bene enu rriucu 
ru'u ni'i uletya ze'e. 

55Bee ule'ya enu rnibiya' lubee 
ule'ya cuna ye bee usticia' bee 

bene Israel, ucua'na beella xi ricu' 
quiya beella Jesuse para nú scua 
nu' modo nú utibeella li'inu. Pero 
né llela' beella xi aricu' quiya 
beella litinu. 56Xne añinzuca nú 
huaxi eluquichia! uricu' quiya 
beella Jesuse, pero urene uni tucu 
beella nu urene uni stucu beella. 
57 Chequie utsuli chiucu chuna 
beella nu uricu! quiya beella tucu 
eluquichia' Jesuse nu unibeella: 

58 _Li'iru ubenetru nú uni nucua!: 
Li'á nitilua indu llene Jerusalén nú 
ureche'e bee bene, nu chunatsia 
bichia reche'a stucu indu nú lá 
reche' bee bene. 

59Pero ni! scua la neca tucu 
necatse lunú rni beella urene urene 
uni beella. 

50 Che utsuli ule'ya enu rnibiya' 
lu ye bee uletya labe bee bene enu 
nucua!a ze'e nu unidichia'lla lu 
Jesuse: 

—¿Xinu la cuaquilílu? ¿Xie' neli 
neca nú rnibeei lulu scua la? 

61Pero la nili Jesuse nu né 
cuaquilínu che unidichia! zeca'la 
ule!ya ze'e lunu: 

—¿Xie' li'ilu necalu Cristo lli'ñi 
Diose liñibe la? 

62 Che ucuaqui Jesuse nú uninu: 

—Li'á nze'e nu lañi'hua li'á Bene 
enu uxe'la Diose nú nzucua'a 
cue'tse Diose chúbee li'inu enu 
chiqui' reca yeene, nu le'ca lañi'hua 
nú nzela liñi xcabe enza liñibe. 

63 Chenu ubene' ule'ya ze'e 
nucua'a, che utsalla xuculla nu 
unilla: 

—¿Xinu la'nala'ahua testigo nee? 
64Ubene'la'hua nú xa uni nucua'a 
bedichia' nú necha neca lu Diose; 
¿xa nihua nee? 

Chequie uni ye bee bene ze'e nú 
ati Jesuse. 

65Xiucu xuna beei utsu xene lunu 
nu utsacu! beei lunu nu udiñi beei 
li'inu nu unibeei lunu: 

—¡Uni'ti udiñi li'ilu! 

Che bee sundado enu rriucu indu 
llene Jerusalén le'ca uxutse beei 
nda'gu lunu. 


Utsacu' arqui' Pedro nú la chululla 
Jesuse 
(Mt. 26:69-75; Lc. 22:56- 
62; Jn. 18:15-18, 25-27) 

66 Chenu uzucu Pedro ru'u elilya! 
ni'i uletya enu rnibiya' luye bee 
ule!ya, che uriña tucu criada! uletya 
ze'e. 7 Chenu ulañi'nchu nú nzucu 
Pedro ru'u quii ze'e ubi'yanchu 
lulla nu uninchu lulla: 

—Le'ca nuulu enzenuulu Jesuse 
bene eyeche Nazaret. 

688 Pero ucachi! Pedro nú unilla: 

— La chu'lua benecua!, nu la ri'á 
beya! xi rnilu. 

Che uchiu'u Pedro ze'e nu utsulla 
ru'u puerta nu chu ubixia tiula. 

69 Chenu ulañi' zeca criada ze'e 
Pedro stucu bese, che uquixienchu 
nú uninchu lubee bene enu nucua'a 
ze'e: 

—Le'ca nuu nucua' neca nucua' 
tucu bene' Jesuse. 

70Pero ucachi' zeca Pedro nú la 
chululla Jesuse. Che lu ze'e tsia 
unia'ala bee bene enu nucua'a ze'e 
lu Pedro: 

—Che rlube' nú necalu tucu bene! 
benecua', xne necalu bene Galilea 
nu rdichia'lu tucu nú rdichia'beei. 

71 Che uquixie Pedro nú utsuta'lla 
lu stichia'lla nú unilla: Dete' Diose 
castiya li'á tunu la nia nú neli neca. 

—iLa chulua bene enu rnihua! 

72 Hora ze'e ubixia tiula stucu 
bese nu ullu'cu arqui' Pedro 
lunú uni Jesuse lulla: “Ante nú 
bixia tiula chiucu bese, unilálu 
chuna bese nú la chululu li'á.” 
Chenu ullu'cu arqui' Pedro nucua! 
uquixiella nú runa'lla. 


Chenu uyayu bee bene Jesuse lu 
Pilato 
(Mt. 27:1-2, 11-14; Lc. 23:1-5; Jn. 18:28-38) 
1 5 Chenu uye'e lu yuu uyetesa! 
bee ule!ya enu rnibiya! 
lubee uletya cuna bee usticia' bee 
bene Israel cuna bee ulaxcuela enu 
reca ley! Moisés cuna bee usticia 
enu mase rnibiya! ubedichia' beella 
nú xa ri'i beella. Che ullica'cuu 
beella Jesuse nu udete! cuenda 
beella lilinu lu Pilato. 2Che 
unidichia! Pilato lu Jesuse: 
—¿Necalu Arre' bee bene Israel la? 
Nu ucuaqui Jesuse nú uninu: 
—Li'á nze'e. 
3Equie nú huaxi nú rricu'quiya 
bee ule'ya enu rnibiya' lubee ule!ya 
li'inu. *Enze'e unidichia! Pilato lu 
Jesuse stucu bese: 

—¿Xinu la cuaquilílu? Ubityacuru 
huaxi nú rni bee bene lu cuenda'lu. 
5Pero lecaxi ucuaqui Jesuse, che 

chiqui' uyanu arqui' Pilato. 


Unibiya' bee bene nú ati Jesuse 
(Mt. 27:15-31; Lc. 23:13-25; Jn. 18:38-19:16) 


6 Cada chenu reca eliñi baxcu, 
rla!a Pilato tucu bene enu nchiñi 
ni'cu!, tatse enu nacu! bee bene 
nú la'a. "Bee bichia ze'e nchiñi 
Barrabás ni'cu' cuna beelá bee bene 
enu neyete'i, xne unguuti beei bee 
bene chenu uliunu beei bee bene! 

gobierno. ¿Chenu uyetesa' bee bene 
para nú nibeei lu Pilato nú ri'illa 
tucu nú neca costumbre'lla, 9che 
uni Pilato lubeei: 

—¿Niarqui'hua nú la'a Arre! bee 
bene Israel la? 

10 Uni Pilato scua xne uri'illa beya' 
nú equie nú ria arqui' bee ule'ya 
enu rnibiya! lubee ule!ya, enze!e 
udete! cuenda beei Jesuse lulla. 
31Pero bee ule'ya enu rnibiya' lubee 
uletya udu'beei arqui' bee bene ze'e 
para nú ni bee bene ze'e lu Pilato 
nú la'alla Barrabás. 12Chequie 
unidichia' Pilato lubeei: 

—¿Xi niarqui'hua nú ri'inua enu 
rnihua nú neca arre! bee bene Israel? 
13Nu ucuaqui beei nú urixialibeei: 
—¡Uquie'e nucua!a lu cruse! 

14Nu uni Pilato lubeei: 

—Pero ¿ta nú necha neca uri'i 
nucua!? 

Nu masesca'lá juerte ubixialí beei: 

—¡Uquie'e nucua' lu cruse! 
15Chequie lunú niarqui' Pilato 
nú ya'na nze'calla lubeei, ula'alla 

Barrabás. Nu unibiya'lla nú 
uzete'che! bee sundado Jesuse, nu 
chu udete! cuendalla li'inu lubee 
sundado para nú quie'e beei li'inu 
lu cruse. 

16Unguya' bee sundado ze'e 
Jesuse labe elitya' ru'u palacio, elu 
uyetesa! ye bee sundado. 1 Che 
ungutu beei tucu laquie morado 
Jesuse, nu ureche'e beei tucu 
ellu'ñi' nú necache'e eche uzucu!' 
beei equienu. '8Nu uquixie beei nú 
rixiali beei lunu: 

—iLa laxua' nú nehuañi Arre' bee 
bene Israel! 

19Chequie udu'beei tucu ixi' 
equienu, nu utsu xene beei lunu, 

cuna nú utsu lliqui beei lunu, xi 
neca nú chiqui' rlu'cu beei ula'na 
lunu. 24 Chenu ulaxu nú xitse 
uri'inu beei li'inu, uhuabeei laquie 
morado nú nutunu nu ungutu beei 
nú neca xucunu li'inu, che unguya' 
beei li'inu para nú quieenu lu cruse. 


Uquie'e bee bene Jesuse lu cruse 
(Mt. 27:32-44; Lc. 23:26-43; Jn. 19:17-27) 


21 Chequie chenu nzeyu beei 
Jesuse, ulla'ca beei tucu bene 
eyeche Cirene enu lee Simón 
necalla pa' Alejandro cuna Rufo 
nze'talla enza dañi. Che uri'i bee 
sundado juerza li'illa para nú 
uya'lla cruse' Jesuse. 

22Nu chu unguya' beei Jesuse 
tucu luhuare elu lee Gólgota, nu rni 
nucua!: lluca equie bene nguti. ?3 Nu 
udete' beei biñu nú nucha inza nú 
nelaa nú lee mirra, para nú hue'nue 
pero lá hue'nue. ?4Chequie uquie'e 
bee sundado ze'e li'inu lu cruse. Nu 
urita beei tucu rifa equie cuenda! 
xucunu bi'ya tane ri'i cada tucua 
beei ana. 

25Rquie quie' sila' uquie'e beei 
Jesuse lu cruse. ?8Equie cruse'nu 
uquie'e beei tucu letrero nú 
rixiule'e xi nú uquie'e beei li'inu lu 
cruse, cuna nú rni lu letrero ze'e 
nú necanu: “Arre' bee bene Israel.” 
27Le'ca uquie'e beei chiucu huana' 
lu tucua cruse, tucu nze'e cue'tsenu 
chúbee nu stucu nze!e cue'tsenu 
chubeca. ?8Scua uyalu lunú rni lu 
ichi' Stichia! Diose nú rni: “Ubacu' 
beei li'inu leta bee bene enu necha 
rri'i.” 

29Chequie bee bene enu udete 
ze'e unibeei huaxi bedichia' nú 
necha neca lunu, cuna nú rcuñi 

beei equie beei xi'chinu beei li'inu 
nú rnibeei: 

—iManú! Rnilu nú chilalu indu 
llene Jerusalén nu lu chunatsia 
bichia reche! zecalue, utsila!a 
litilu nu ulaca lu cruse cua!. 

31Le'ca bee ule'ya enu rnibiya' 
lubee ule'ya cuna bee ulaxcuela 
enu reca ley Moisés, unibeei huaxi 
bedichia! nú necha neca lunu nu 
unibeei: 

—Utsila!a nucua' bee bene, pero la 
aca nucua' tsila'a nucua' li'i nucua!. 
32 iTunu neca nucua' Cristo puese 
láca Cristo enu neca arre! bee bene 
Israel lu cruse para nú lañia'ahua, 
che chili arquia'ahua nucua!! 

Hasta bee huana! enu nequie lu 
cruse cuna li'inu rnibeei bedichia' 
nú necha neca lunu. 


Chenu unguti Jesuse 
(Mt. 27:45-56; Lc. 23:44-49; Jn. 19:28-30) 


33 Chenu unga rrebichia ucabeli 
diqui neca lu iliulabe hasta rquie 
chuna uche. 34Hora ze'e chenu 
unga rquie chuna uche juerte 
urixiali Jesuse nú uninu: 

—Eloi, Eloi, ¿lama sabactani? — 
rni bedichia'cua': Diosea, Diosea, 
¿xinu utsana! arqui'lu li'á? 

35 Chenu ubene' chiucu chuna bee 
bene enu nucua!a ze'e nucua!, che 
unibeei: 

—Uquie'e diacahua rixialla profeta 
Elías. 

36 Che uyaxu'u tucu beei nu 
ucuacha nze'e tucu esponja lu inza 
vinagre nu uzucu!i lli'i tucu aca nu 
uti!i esponja cua! ru'u Jesuse para 
nú hue'nu inza vinagre cua! nu uni: 

—Utsana'hua li'illa bitya se nze'ta 
laca Elías li'illa lu cruse. 

37 Pero juerte urixiali Jesuse nu 
ungutinu. 38Chequie laquie llene 
nú neru'cu nzi'qui liñi indu llene 
Jerusalén, utsa arli'ti'llune hasta 
aya nu hasta aquié. 39 Che capitañi 
enu rnibiya! lubee sundado ulañi'i 
nú xa unguti Jesuse lunú nzui ze'e 
nu uni: 

— Neli nú neca benequie' Lli'ñi 
Diose. 

40Le'ca istu nucua'a chiucu chuna 
bee una'a ri'ya, leta bee una'a 
quie' nzu María Magdalena, cuna 
Salomé cuna María enu neca na! 
Jacobo enu ri'chia bene Jacobo 
enu lle'na, cuna José. Bee una'a 
quie' uyaquie Jesuse cuna nú uri'i 
beenchu elietsa lunu chenu nzunu 
Galilea. Le'ca ze'e nucua'a huaxilá 
bee una'a enu uyaquie li'inu hasta 
Jerusalén. 


Chenu uhuachi' Jesuse 
(Mt. 27:57-61; Lc. 23:50-56; Jn. 19:38-42) 


42 Bichia nú rri'iluxu bee bene 
Israel ye nú qui'fia beella neca 
bichia xee nu sulachi beella. Bichia 
ze'e chenu enta chu'u rula!, urina 
José bene eyeche Arimatea. Ungalla 
tucu bee usticia lubee bene Israel, 
nu rlu'cu bee bene ula'na lulla. 
Le'ca nzuquiella nú lañi'lla lunú 
rnibiya! Diose, nu uyu'u valuru'lla 
unacu'lla cuerpo! Jesuse lu Pilato. 
44Chequie chiqui' uyanu arqui' 
Pilato chenu ubene'lla nú ungutila 
Jesuse, nu chu ubixialla capitañi 
para nú ri'illa beya' tunu neli 
nucua!. 

45Chenu uni capitañi ze'e nú 
neli nú ungutila Jesuse, che 
uzela Pilato nú unguya' José 
cuerpo'nu. *6Chequie uya José 

utsii tucu sabana fiño nu chu 
ulacalla cuerpo! Jesuse lu cruse 

nu utelalla sabana ze'e cuerpo'nu 
nu uya ca'chi'lla cuerpo'nu liñi 
tucu eluhua elu neda'ñila liñi tucu 
quiee nu utsacu'lla ru'u eluhua 

ze'e cuna tucu quiee llene. “ María 
Magdalena cuna María na' José 
ulañi' beenchu elu uhuachi! cuerpo! 
Jesuse. 


Uhuañi zeca Jesuse nú ungutinu 
(Mt. 28:1-10; Lc. 24:1-12; Jn. 20:1-10) 
1 6 Chequie chenu udete 
bichia nú sulachi bee bene 
Israel, María Magdalena, cuna 
Salomé, cuna María na' Jacobo, 
uya tsi! beenchu perfume para nú 
du! beenchu perfume cua! cuerpo! 
Jesuse. ?Nu chenu uye'e lu yuu 
zila' domingo silatu! uya beenchu 
ru'u eluhua' Jesuse, chenu enta liñi 
bichia. ¿Chenu nzue beenchu lu 
inziu uni beenchu lu sa'beenchu: 
—¿Ti yucu quiee llene nú nacu! 
ru'u eluhua! Jesuse nee? 

“Pero chenu ubi'ya beenchu ulañi' 
beenchu, nu la nacua' quiee llene 
ze'e ru'u eluhua. $Chenu uyu'u 
beenchu liñi eluhua ze'e, ulañi! 
beenchu, nú nzucu tucu niyu e'ne! 
chubee ru'u eluhua ze'e, nutui tucu 
laquie niquichi nú stuñi, nu ulliqui 
beenchu. Che uni lubeenchu: 

—La lliquihua. Nediyaa nú 
rla'nahua Jesuse bene eyeche 
Nazaret enu uquiee lu cruse. 

Pero uhuañi zecanu nú ungutinu. 
Leca'nu ca'a. Ubityacuruhua elu 
uricu cuerpo'nu. ” Nee uquia 
tixiuletehua lu Pedro cuna lu beelá 
bee bene! Jesuse nú rlutinu nzanu 
Galilea, cheela riñahua ze'e; nu 

lañi'hua li'inu ze'e tucu nú uninu 
luhua. 

8 Chequie yexetsia uchiu'u bee 
una!'a quie' liñi eluhua ze'e, nu reca 
tse'tse beenchu xiqui beenchu. Nu 
lecati lu udixiule'e beenchu lunú 
unga ze'e, equie nú xiqui beenchu. 


Ulube'lu Jesuse lu María Magdalena 
(Jn. 20:11-18) 


Domingo sila! chenu uhuañi 
zeca Jesuse nú ungutinu, rlutilá 
ulube'lunu lu María Magdalena 
enu uhuanu achi benechiqui' arqui". 
10Che uya tixiule'enchu lubee 
bene enu uyanzenu Jesuse, nu 
nehuana nzu arqui'beella cuna 
nú runa' beella equie cuenda! 
li'inu. 11Pero chenu ubene' beella 
nú nehuañi Jesuse cuna nú ulañi' 
María Magdalena li'inu, né chili 
arqui'beella nucua'. 


Chenu ulube'lu Jesuse lu chiucu 
bene'nu 
(Lc. 24:13-35) 


12Lu ze'e lá ulube'lu Jesuse 
lu chiucu bee bene'nu enu nza 
enza dañi, pero urene ulube'lunu 
lubeella. 13Che uyatixiule'e bee 
bene quie' lubeelá bee bene'nu, 
pero ni! nú uni beella né chili arqui' 
beelá bee bene'nu. 


Lunú unibiya' Jesuse nú ri'i bee 
bene'nu 
(Mt. 28:16-20; Lc. 24:36-49; Jn. 20:19-23) 


14Lu zelelá ulube'lu Jesuse lu 
chetu'cu bee bene'nu, chenu 

nucua'a beella lu mexa. Uqui'ya' 
beella uri'inu, xne nziti arqui'beella 
equie nú la chili arqui'beella lunú 
unibee bene enu ulañi'la' lilinu nú 
uhuañi zecanu nú ungutinu. 

15Chequie uninu lubeella: 

—Uquiahua diqui lu iliulabe nu 
udixiuletehua bedichia' nze'ca! 
Diose lu ye bee bene. 1$Nu bene 
enu chili arqui' bedichia' nze'ca! 
Diose cuna nú rinzalla tsila'a Diose 
li'illa, pero bene enu la chili arqui' 
Stichia! Diose la tsila'a Diose li'illa 
lu castiya'lla. 17 Nu bee seña quie' 
lu'cu bee bene enu chili arqui' 
Stichia! Diose. Equie nú leea hua 
beella bee benechiqui' arqui' bee 
bene. Le'ca nibeella stucu dialu 
rene nú la ni beella. 18 Nu tunu 
na'tse beella be'la cuna yaa beella; 
nu tunu hue! beella nú nucha 
veneno, lecaxi zeca beella; nu le'ca 
chenu ricu' beella ya beella equie 
bee bene enu riti yeca! bee bene 
ze'e. 


Uquie Jesuse liñibe 
(Lc. 24:50-53) 

19Chequie chenu ulaxu nú uni 
Jesuse lubeella, chu uquieenu 
liñibe nu uzucunu cue'tse Diose 
chubee. Che uchiu'u beella 
nú nze tixiule'e beella bedichia' 
nze'ca' Diose lubee bene diqui bee 
luhuare. Nu uri'i Jesucristo elietsa 
lubeella, urilinu bee milagro para 
nú ri'i bee bene beya' nú neli 
neca Stichia' Diose nú sete! beella. 
Amén. 


Bedichia' nze'ca! Jesucristo 
nú uquie'e San Lucas 





Ca'a enta bee bedichia' nú 
uquie'e San Lucas lu Teófilo 


Huaxi bee bene uri'i luchia 

nú uquie!e xcua!a beella nú xa 
unga leta'ahua, *tucu nú uze'te' bee 
bene lia'ahua, li'ibeella enu ulañi' 
xa unga hasta chenu uquixie Jesuse 
nú udixiule!lenu Stichia' Diose, nu 
le'ca li'ibeella uri'i beella elietsa nú 
udixiele'e beella stichia'nu lubee 
bene. ¿Le'ca ucua'naa para nú urilá 
beya! lunú neli neca nú xa unga 


hasta chenu uriña Jesuse lu iliulabe. 


Teófilo enu chiqui' neca equie neca 
nzelca para li'á nú quie'e xcua'a bee 
ninguie' lulu, *para nú ri'i nze'calu 
beya! lu ye nú neli neca uzete! bee 
bene litilu. 


Udixiule'e tucu ángele' Diose 
nú ala Juan Bautista 


5Chenu unga Herodes arre lu 
iliu Judea, uhuañi tucu ule'ya enu 
lee Zacarías, li'illa ullutsella leta 
texcuala bee ule!ya enu unibiya' 
Abías lu, nu una'a Zacarías lee 
Elisabet, necalla enu nze'ta lubee 
bene! tuxie Aarón enu unga ule'ya. 
6 Zacarías cuna una'lla uhuañi 
beella tucu nú neli neca lu Diose, 


nu uzucu! beella ley! Diose, hasta 
nú lecati udu! culpa! beella. "Pero 
né lu'cu beella endu', xne neca 
Elisabet bíchi nu unguxula rucu 
beella. 

8 Tucu bichia uyala texcua'a bee 
uletya para nú zibi' beella lu Diose, 
leta bee ule!ya quie' nchiñi Zacarías. 
9Chequie tucu nú neca costumbre! 
bee ule!ya ze'e, ucañi beella bi'ya 
ta beella ya'na enu du! llene 
quiendixí ru'u ecu'cu elu necachi 
neca liñi indu llene Jerusalén, nu 
uyala Zacarías nú chu'ulla liñi indu 
ze'e para nú du'lla llene quiendixí 
ru'u ecu'cu ze'e. 1Diqui nú rdu'lla 
llene quiendixí ru'u ecu'cu ze'e, ye 
bee bene rnacu' beella lu Diose 
labe eli'ya' indu ze'e. 1 Hora ze'e 
ulube'lu tucu ángele' Diose lu 
Zacarías, chúbee ru'u ecu'cu elu 
rdu'lla llene quiendixí. 12 Chenu 
ulañi' Zacarías ángele ze'e, chiqui' 
ulliquilla nu lá ri'illa beya' xa ri'illa. 
13Che uni ángele ze'e lulla: 

—Zacarías, la lliquilu, ubene'la' 
Diose lunú rnacu'lu lunu, li'ilu 
cuna una'alu Elisabet lu'cuhua 
tucu endu', enu hualeehua Juan. 
14Chiqui' fia tsu arqui'lu, nu letca 
esquie ñia tsu arqui' huaxi bee bene 

chenu ala endu' ze'e. 15Xne endu'lu 
aca tucu bene llene lu Diose. La 
hue'lla biñu nu la hue'lla ni' tucu 
nú rri'i nú xuchi' bee bene. Ante 
nú alalla chiqui' nzula Espíritu 
Santo cuna li'illa. 16Ri'illa nu huaxi 
bee bene Israel che'e arqui'beei 
lu stula beei nú benchila' beei lu 
inziu' Diose, lilinu enu neca Diose' 
beei. 17 Juan quie' cha rluti lu 
li'inu enu nze'ta, nu xe'la Diose nú 
huañi Espíritu Santo cuna Juan nu 
lu'culla nú recalla tucu nú ulu'cu 
profeta Elías, ri'illa nú huañi nze'ca 
bee paa cuna bee lli'ñilla para nú la 
cua'a xuulla. Le'ca zete'lla bee bene 
enu nziti arqui' para nú zucu' beei 
yeene, scua ri'illa nú cua!a tsiña bee 
bene para nú yucu arqui'beei li'inu 
enu nzetta. 

18Che uni Zacarías lu ángele ze'e: 

—¿Xa modo aca tucu nú rnilu? 
Xne unguxulá nu le'ca esquie unaa. 

19 Nu ucuaqui ángele ze'e: 

—Li'á neca ángele enu lee Gabriel, 
nu sibia!a lu Diose, li'inu uxe'lanu 
li'á para nú nzelayua bee resuna 
nze'ca quie! lulu. Pero nee, equie 
nú la chili arqui'lu lunú unia lulu, 
yacu! nú rnilu, hasta nú yalu nú 
unia lulu, che ya'la zeca nú nilu. 

21Diqui nú reca bee nucua', bee 
bene enu nucua'a ru'u eli'ya' indu 
ze'e nucua'a quiee beella nú chiu'u 
Zacarías nu nzenu arqui'beella 
xi nú rle' Zacarías liñi indu ze'e. 
22 Chenu uchiu'u Zacarías liði indu 
ze'e la aca'lla nilla, che uri'i beella 
beya' nú nu' nú ulube' Diose lulla, 
nu rri'itsialla seña lubeella xne la 
nia'lla. 

23 Chequie chenu ulaxu bee bichia 
nú uzibi' Zacarías liñi indu ze'e chu 

nzialla ni'illa. 24Cheela bee bichia 
ze'e, uyu'u endu' xla'cu una'alla 
Elisabet, nu diqui ayu! uu né 
chiua'alla ni'lla, nu uri'illa elliebacu' 
nú unilla: 25“Uri'i Diose lua scua, 
para nú la tsequichia' bee bene li!á.” 


Tucu ángele' Diose 
udixiule'e nú ala Jesuse 


26 Chenu uza' xu'cu uu, uxe'la 
Diose ángele enu lee Gabriel lu tucu 
eyeche nú lee Nazaret nú nchiñi 
lu iliu Galilea. 27Para nú nze bitya 
ángele quie' tucu una!a e'ne enu 
lee María, li'illa nzula nú yuculla 
tucu niyu enu lee José, nze'ta José 
quie' lubee bene! tuxie arre David. 
28 Chequie uyu'u ángele ze'e liñi ni'i 
elu nzucu María nu uni ángele quie' 
lulla: 

—i¡Malune María, li'ilu enu 
ucañila Diose! Nzu Diose Paa liñibe 
cuna li'ilu, nu uri'i letyalanu li'ilu lu 
ye bee una'a. 

29 Chenu ulañi' María ángele ze'e, 
chiqui' uyanu arqui'lla bee bedichia' 
nú uni ángele cua!, nu le'ca uritilla 
elliebacu! nú xa neca bee bedichia' 
cua!. 30 Chequie uni zeca ángele ze'e 
lulla: 

—María, la lliquilu, xne ucañila 
Diose li'ilu nu uri'inu nú cha nze'ca 
lu cuenda'lu. 3'Nee chu'u tucu endu' 
xla'culu, nu chenu ala endu' quie! 
hualeelunu Jesuse. 32Li'inu lu'cunu 
nú chiqui' recanu, nu hualee bee 
bene li'inu Lli'ñi Diose liñibe, le'ca 
ri'i Diose liñibe nú acanu arre, tucu 
nú unga David arre, bene'nu enu 
udetela, 33para nú nibiya'nu lubee 
bene Israel diqui tiembu. Nu leca 
xunga laxu nú rnibiya'nu. 

34Che uni María lu ángele ze'e: 

—¿Xa modo nú aca nucua' scua, 

nu la nzucu'nua ni! tucu niyu? 
35Nu ucuaqui ángele ze'e lu 
María: 

—Lu'culu endu' cua! equie 
cuenda' Espíritu Santo, hora ze'e 
lunú reca Diose liñibe du'nu xca!la! 
equielu tucu nú rdu' xcabe xca'la' 
equie bee bene. Enze!e endu' enu 
lu'culu leca xunga ri'inu dula nu 
hualee bee bene li'inu Lli'ñi Diose 
liñibe. 36Le'ca enta nú lu'cu sa'lu 
Elisabet tucu endu!, añinzuca nú 
unguxulalla, li'illa enu rni bee 
bene nú leca' modo nú lu'cu endu' 
pero necala xu'cu uu nú nu' endu' 
xla'culla. 37Xne leca ni! tucu nú 
neriña! para Diose. 

38 Chequie uni María lu ángele 
ze'e: 

—Nzua para nú zibia'a lu Diose, 
ri'inu tucu nú niarqui'nu cuna li'á. 
Chenu ulaxu nú uni María scua, 
chu nzia ángele ze'e che. 


Chenu uyabi'ya María Elisabet 


39Bee bichia ze'e, uchiu'u María 
nza lu tucu eyeche nú nchiucu' 
dani lu iliu Judea, “nu chenu 
uyu'u María liñi ni' Zacarías unilla 
malune lu Elisabet. 41 Chenu ubene' 
Elisabet nú uni María malune lulla, 
ucuñi endu' enu nu' xla'cu Elisabet, 
scua chiqui' uya'na Espíritu Santo 


cuna Elisabet. 4?Chequie, juerte uni 


Elisabet lu María: 
—¡Uri'i le'yala Diose li'ilu lu ye 
bee una!a, le'ca uri'i letyala Diose 


endu'lu enu nzu nú ala! 43 ¿Ti necaa 


nú nze'ta bilya na! Diosea li'á? 
44María chenu unilu malune lua, 
ucuñi endu! enu nu' xla'cua equie 
nú ñia nzu arqui'nu. “S iNeca nze'ca 

nú uchili arqui'lu María, xne yalu 
tucu nú uni Diose lulu! 

46 Chequie uni María: 

Chiqui' rnia bedichia' nze'ca lu 
Diose. 

47 Ñia nzu arquia lu Diose enu 
tsila!a li'á. 

48 Xne ubi'yanu caa nzua, 
añinzuca nú necatsia tucu 
bene enu sibi' lunu, 

nu hasta nee nu diqui tiembu 
ni bee bene nú ñia nza 
nze'cae lu cuendaa. 

49 Xne uri'i Diose enu reca yeene 
huaxi nú neca nze'ca lua. 

iNu Santo neca nú leenu! 

50 Nu la tsuxe Diose nú rlu'cu 
arqui'nu ye bee bene enu 
rlu'cu ula'na lunu. 

51 Huaxi nú uri'inu equie nú 
recanu. 

Nu ulliti'nu elliebacu! bee bene 
enu nelliña. 

52 Lelca unguxi Diose nú rnibiya' 
bee bene enu rnibiya', nu 
udete'nu nú reca bee bene 
enu lle'na arqui". 

53 Udete'nu lunú secala'cha! bee 
bene enu seca elitsi nu 
lecaxi udete'nu lubee bene 
xene. 

54 Urilinu elietsa lubee bene Israel, 
enu neca bene'nu, 

nu lá zañi'nu nú ulu'cu arqui'nu 
li'ibeella. 

55 Tucu nú uninu lubee benea'hua 
enu udetela lu Abraham 
cuna lubee bene enu nze'ta 
lu Famililla. 

Nu leca xunga tsana' arqui'nu 
li'ibeella. 

56Uya'na María ni'i Elisabet tucu 

chuna uu, cheela nzia María ni'lla. 

Chenu ungula Juan Bautista 


57 Chequie chenu uza' bichia nú 
ungula endu' Elisabet, ungula tucu 
endu' niyu'lla. 58 Che bee besiñu'lla 
cuna bee sa'lla uya bi'ya beella litilla 
nu ñia utsu arqui'beella, xne uri'i 
beella beya' nú ñia uhua'a arqui' Diose 
litilla. 59 Chenu uza' endu' ze'e xunu 
bichia, uya beella para nú quie seña 
elu necachi'nu, tucu nú rquie seña 
bee niyu enu neca bee bene Israel. Nu 
niarqui' beella nú achiu'ulee endu ze'e 
Zacarías tucu nú lee pa'nu. $ Pero uni 
na'nu lubee bene ze'e: 

—La chiu'uleenu scua. Juan 
chiu'uleenu. 

61 Che uni beella lulla: 

—¿Xinú chiulee endu'lu Juan nu 
ni' tucu bee sa'hua la lee Juan? 

62Chequie cuna seña unidichia' 

beella lu pa! endu' ze'e, para nú ri'i 
beella beya' xa niarqui'lla nú chiu'lee 
endu'lla. Nu unacu' pa! endu' ze'e 
tele'e ala para nú quie'ella lu ala xa 
chiu'ulee endu'lla, nu uquie'ella lu ala 
ze'e: “Juan chiu'leenu.” Chiqui' uyanu 
arqui' bee bene ze'e nú urililla scua. 
64 Hora ze'e uya'la zeca nú uni Zacarías, 
nu unilla bedichia' nze'ca lu Diose. 
65Chequie ye bee besiñu' beella chiqui! 
uyanu arqui'beella, nu ye bee bene bee 
eyeche nú nchiucu dañi Judea ubene' 
beella lunú ungae scua. *6Ye bee bene 
enu ungabiya' nucua' unibeei lu sa'beei: 

—¿Xi nze'ta nú aca endu' cua!? 

Xne che rlube' nú nzu Diose cuna 
endu' cua!, 


Bee bedichia' nú uni 
Zacarías lu Diose 
67 Chequie Zacarías pa' endu' ze'e, 
chiqui' nzu Espíritu Santo cuna 

li'illa, nu uquixiella unilla bedichia' 
nú uliqui' Diose nú unilla: 

68 ¡Che'tsalá Diose liñibe li'inu enu 
neca Diose lubee bene Israel, 

xne uriñanu para nú tsilalanu 
lia'ahua enu neca bee 
bene'nu! 

69 Uxe'la Diose lu'ahua tucu enu 
chiqui' reca para nú tsila'a 
lia'ahua, 

necanu enu nze'ta lubee bene! 
arre David enu uzibi' lu 
Diose. 

70 Scua neca nú ucuaqui u'na 
Diose hasta hua'tu tucu nú 
udixiule'e bee profeta'nu 
enu uhuañi nze'ca lunu: 

71 Nu tsilalanu lia'ahua lubee bene 
enu rlee lua'ahua cuna 
lubee bene enu rana arqui' 
lialahua, 

72 cuna nú hua'a arqui'nu bee 
bene'ahua enu udetela nu 
la zañi'nu lunú ucuaqui 
u'nanu. 

73 Ninguie' neca nú ucuaqui 
u'na Diose lu Abraham 
bene'ahua enu udetela: 

74 Nú tsilalanu lia'hua lubee bene 
enu rlee lua!ahua, 

para nú aca!ahua zibialahua 
lunu nu la lliquia'ahua, 

75 para nú huañia'ahua tucu nú 
niarqui'nu, 

cuna nú ria'ahua tucu nú neli 
neca lunu, diqui tiembu 
lunú nehuañia'ahua. 

76 Nu li'ilu endua, chiu'uleelu 
profeta! Diose liñibe, 

xne li'ilu cha rlutilu, para nú 
tsúche'lu inziu nú riña li'inu. 

77 Nu ixiule'elu lubee bene para 
nú ri'i beella beya! nú xa ri'i 

Diose perdona stula beella 
cuna nú tsila'anu li'ibeella. 

78 Xne seca Diose'ahua lia'ahua 
cuna nú uhua'a arquitnu 
lialahua, 

enze'e xe'lanu Lli'ñinu xi neca 
ellie' bichia lua'ahua, 

79 para nú xa'lanu elliebacu' bee 
bene enu nchiñi arqui' lunú 
necha neca, 

cuna lubee bene enu nza lu 
inziu nú nze nitilu beei, 
nu lube'nu lia'ahua para nú 
huañia'ahua tucu nú riala 
nú huañia'hua lunu. 
80Ube'taru'cu endu' Zacarías cuna 
nú naaqui utsuta' arqui'lla lunú 
neca cuenda' Diose, nu uhuañilla lu 
dañi achi elu la nucua'a bene, desde 
bichia nú uquixiella nú udixiule'ella 
Stichia' Diose lubee bene Israel. 


Chenu ungula Jesuse 
(Mt. 1:18-25) 

Bee bichia ze'e, unibiya! arre 

César Augusto nú sucu ichi 
ye bee bene iliulabe. ?Nu bese rlu 
nú uzucu ichi bee bene che neca 
Cirenio gobernador lu iliu Siria. 
3Chequie ye bee bene rqui'ña nú 
nza beella lachi beella para nú zucu 
ichi beella ze'e. 

4Enze'e, uchiu'u José eyeche 

Nazaret, nú nchiñi lu iliu Galilea, 
nu uyalla lu iliu Judea eyeche Belén, 
elu ungula tuxie arre David, xne 
lubee famili' tuxie arre David nze'ta 
José. 5Uya José eyeche Belén para 
nú zucu ichilla cuna María, enu 
nzula nú yuculla nu nu'la endu' 
xla'cu María. $Chequie diqui nú 
nucua'a beella eyeche Belén, uriña 
bichia nú ala endu' María. "Ze'e 

ungula endu! rlu!lla liñi ni' bee nañi 
nu utelalla tucu laquie li'inu nu 

chu udixiulla li'inu liñi tucu cajón 
elu riu'u nú racu bee nañi, xne leca! 
luhuare elu ya'na beella liñi ni'i elu 
ria'na bee bene. 


Uni ángele' Diose lubee bene 
enu rriucu bee sanchi 


8 Axu eyeche Belén ze'e nucua'a 
chiucu chuna bene enu rriucu bee 
sanchi nu ria'na beella dañi rula 
cuna bee sanchi. *Che tu'natsia 
ulube'lu tucu ángele' Diose lubeella, 
nu udu'lliete elliete Diose diqui 
abenchila' beella, nu chiqui' ulliqui 
beella. 19Nu uni ángele ze'e lubeella: 

— La lliquihua, xne uriñayua 
tucu resuna nze'ca luhua, nu equie 
cuenda' resuna quie! tsu nze'ca 
arqui' ye bee bene. 1 Nee lachi 
David ungula tucu enu tsila'a 
li'ihua, necanu Cristo, enu rlu'cu 
nú rnibiya'. 12Nu para nú chuluhua 
endu' quie', llela'hua li'inu liñi ni'i 
bee nañi nebelanu tucu laquie nu 
nchiucu'nu liñi tucu cajón elu riu'u 
nú racu bee nañi. 

13 Hora ze'e ulube'lu huaxilá bee 
ángele liñibe elu nzu ángele ze'e, 
nu rni bee ángele cua! bedichia' 
nze'ca lu Diose nú uni beenu: 

14 ¡Che'tsalá Diose enu nzucu 

liñibe! 
¡Chu'u nú nzuxee lu iliulabe, 
para bee bene enu rri'i 
tucu nú riu! arqui'nu! 
15Chequie chenu uquie bee ángele 
ze'e liñibe, bee bene enu rriucu bee 
sanchi ze'e uni beella lusa'beella: 

—Chaahua eyeche Belén, che 
bitya'ahua lunú unga ze'e tucu nú 
udixiule'e Diose Pa liñibe lua'ahua. 

16Nu yexetsia nzuebeella nu 
ullela' beella María cuna José liñi 
ni' bee nañi cuna endu' me! ze'e, 
nu nchiucu'nu liñi tucu cajón elu 
riu'u nú racu bee nañi. 1 Chenu 
ulañi' beella nucua!, uni beella lunú 
udixiule'e ángele lubeella equie 
cuenda' endu' ze'e, 18che uyanu 
arqui' ye bee bene enu ubene! lunú 
uni bee bene enu rriucu bee sanchi. 
19Pero uduche'tsia María ye bee 
bedichia! cua! arqui'lla, cuna nú 
rrililla elliebacu' lu cuenda' nucua!. 
20 Chequie chenu ubenchila' bee bene 
enu rriucu bee sanchi chiqui' ñia nzu 
arqui' beella rdete' beella che'tsa lu 
Diose, cuna nú rni beella bedichia' 
nze!ca lunu lu ye nú ulañi! beella 
cuna nú ubene' beella, xne unga ye 
tucu nú udixiule!e ángele lubeella. 


Chenu unguya' José cuna María 
Jesuse liñi indu llene Jerusalén 


21 Chenu uza' xunu bichia nú 
ungula Jesuse uquie seña elu 
necachi'nu, tucu nú rquie seña elu 
necachi' bee niyu enu neca bee 
bene Israel, nu uhualee beella li'inu 
Jesuse, tucu nú udixiule'e ángele lu 
María ante nú chu'unu xla'culla. 

22Chenu uza' bee bichia nú uri'i 
María tucu nú rnibiya' ley! Moisés 
nú rri'i bee una!a chenu rala endu' 
beenchu, che unguya! beella Jesuse 
liñi indu llene Jerusalén lu Diose Paa 
liñibe. 9Uri'i beella scua, xne rni ley' 
Diose: “Ye bee endu' niyu enu neca 
endu' rlu necala beei para Diose.” 
24Che uyayu beella u'na lu Diose tucu 
nú rnibiya' ley! Diose, chiucu cu'cu 
urre chiucu paloma. 

25Tiembu ze'e uhuañi tucu bene 
eyeche Jerusalén enu lee Simeón. 

Ungalla tucu bene nze'ca, nu 
chiqui" rlu'culla ula'na lu Diose 
nzuquieella lañi'lla bene enu tsila'a 
bee bene Israel. Nu nzu Espíritu 
Santo cuna li'illa, 26equie cuenda' 
Espíritu Santo ungabiya' Simeón 
nú la atisca!'lla hasta nú lañi'lla 
Cristo, enu xe'la Diose enu rlu'cu nú 
rnibiya'. 27Le'ca udu' Espíritu Santo 
arqui' Simeón nú uyalla liñi indu 
llene Jerusalén. Nu chenu uyanu 
pa! Jesuse li'inu cuna na'nu li'inu 
liñi indu ze'e para nú uya ri'i beella 
tucu nú rnibiya' ley! Moisés nú ri'i 
bee bene, che una'tse Simeón 
Jesuse nu uchi'chilla li'inu nu unilla 
bedichia!' nze'ca lu Diose, nú unilla: 

29 Diose Paa liñibe nu' modo zelalu 
nú atia leca! xi chenuarquia 
nee, 

xne uza'la lunú ucuaqui u'nalu 
lua. 

30 Nee si ulañilá bene enu tsila'a 
li'iru nee, 

31 li'inu necanu, enu uxe'lalu lu ye 
bee bene iliulabe, 

32 Lilinu necanu xi neca elliete nú 
xa'la elliebacu! bee bene 
enu la neca bee bene Israel. 

Nu chiqui' aca neca equienu 
lubee bene'lu enu neca bee 
bene Israel. 

33Chiqui' uyanu arqui' José cuna 

María na! Jesuse chenu ubene!' 
beella lunú uni Simeón scua equie 
cuenda' Jesuse. 34Chequie uri'i 
letya Simeón beella, nu unilla lu 
María, na! Jesuse: 

—Ixiule'a lulu María nú utsula 
Diose endu' quie', nú huaxi bee 
bene Israel la chili arqui' li'inu, nu 
letca huaxi bee bene chili arqui' 
lilinu, nu uriñanu para nú zete'nu 

bee bene xa niarqui' Diose nú 
huañi beei, pero huaxi bee bene la 
yucu arqui' li'inu. 35Nu scua ri'inu 
beya! xa neca elliebacu! cada tucua 
bee bene. Pero li'ilu María xi neca 
chenu rdete tucu espada arqui' 
tucu bene scua tsi'lu chenu aca bee 
nucua!. 

36Le'ca liñi indu ze'e nzucu tucu 
una'a enu neca profeta. Litilla 
leella Ana, nu necalla xinchiu'cu 
Fanuel enu nze'ta lu famili' Aser, 
unguxulalla. Nu chiqui' nere'ne'lla 
chenu uchialla nu uzucunulla 
niyu'lla achi lana, 7 nu ungala 
ochenta y cuatro lana nú uya'na 
zaquilla. Ni' tucu bichia la dete 
seella indu, ye bichia nzuculla liñi 
indu rnacu!lla lu Diose, nu rdete'lla 
bichia nú la aculla equie nú 
rlu'culla ula'na lu Diose. 38 Chenu 
rdichia'nu María Simeón, hora ze'e 
uriña Ana, chenu ulaxu nú udete!lla 
che'tsa lu Diose uquixiella nú unilla 
equie cuenda' Jesuse lu ye bee 
bene enu nzuquie nú riña bene enu 
tsila'a Jerusalén. 


Chenu ubenchila' zeca José 
cuna María eyeche Nazaret 


39 Chequie chenu ulaxu nú uri'i 
José cuna María lu ye nú rnibiya' 
ley! Diose, ubenchila! zeca beella 
lachi beella Nazaret nú nchiucu' lu 
iliu Galilea.  Diqui nú nze'ta ru'cu 
Jesuse, nze aca naaquinu cuna nú 
chiqui' reca elliebacu'nu nu chiqui' 
urililetya Diose li'inu. 


Chenu ullela Jesuse liñi 
indu llene Jerusalén 
41 Za'lana se José cuna María eliñi 
baxcu eyeche Jerusalén. “2Chenu 

uza! Jesuse chi'chiucu lana, uya 
ye beella Jerusalén, tucu nú neca 
costumbre' beella nú see beella 
eliñi baxcu ze'e. “Pero chenu 
ubenchila' beella nú ulaxu eliñi 
ze'e, né ri'i José cuna María beya' 
nú uya'na Jesuse Jerusalén. 44Uri'i 
beella elliebacu' nú tia nze'tanu 
leta bee bene, nu utsela beella 
tucu bichia lu inziu, pero chenu 
ucua'na beella li'inu leta bee bene! 
beella, cuna leta bee bene enu nu'lu 
beella, “S në llela' beella li'inu leta 
bee bene ze'e. Che ubenchila' zeca 
beella Jerusalén nze la'na beella 
lilinu. 

46 Chenu udete chuna bichia 
ullela' beella li'inu liñi indu 
llene Jerusalén, nzucunu leta bee 
ulaxcuela enu reca ley! Moisés, nu 
sucu! diacanu nú rni beella nu 
rdichia'nunu beella. Che ye bee 
bene enu riene' nú rninu, chiqui' 
uyanu arqui'beella lunú chiqui! 
recanu, nu le'ca nzenu arqui'beella 
lunú xa ucuaquinu lubeella. 

48 Chenu ulañi' José cuna María 
li'inu, uyanu arqui'beella, nu uni 
María na'nu lunu: 

—Endua, ¿xinu urililu scua? Pa'lu 
cuna li'á chiqui' nzenu arqui'ru 
rla'naru li'ilu. 

49 Che ucuaqui Jesuse lubeella: 

—¿Xinu rla'nahua li'á? ¿Xie! la 
rilihua beya! nú rqui'ña nú ri'á riña! 
paa la? 

50Pero lá ri'i beella beya' xinu 
uninu scua. 

51 Che ubenchila'nunu li'ibeella 
eyeche Nazaret, nu uzucu'nu ye 
nú rni beella, pero María na'nu 
uduche'tsialla ye bee nucua!' 
arqui'lla. 52 Nu nze'ta ru'culá 

Jesuse cuna nú chiqui' nze aca 
elliebacu'nu, nu ñia nzu arqui' 
Diose lunu. Le'ca ñia nzu arqui' bee 
bene lunu. 


Udixiule'e Juan Bautista Stichia' 
Diose 
(Mt. 3:1-12; Mr. 1:1-8; Jn. 1:19-28) 
Chenu unga chiñu' lana nú 
rnibiya' arre Tiberio César 
diqui lu iliulabe, che neca Poncio 
Pilato gobernador Judea, nu neca 
Herodes gobernador Galilea, nu 
bichilla Felipe neca gobernador 
Iturea cuna lu iliu Traconite, nu 
Lisanias neca gobernador Abilinia. 
2Chequie Anás cuna Caifás unga 
ule!ya enu mase rnibiya! lu beelá 
bee ule!ya. Bee bichia ze'e uni 
Diose lu Juan lliana' Zacarías lu 
dañi achi elu la nucua'!a bee bene. 
3Nu uya Juan lu ye bee eyeche nú 
nchiucu' axu re'cu Jordán, nu unilla 
lubee bene nú che'e arqui' bee bene 
lu stula beei cuna nú rinza beei, 
para nú ri'i Diose perdona li'ibeei. 
4Scua uyalu tucu nú uquie'e profeta 
Isaías hua'tu, xne li'illa uquie'ella 
nucua! nú rni: 

Lu tucu dañi achi elu la nucua!a 
bee bene, riene tucu chii 
bene nu rixialilla nú nilla: 

“Utsu tsiñahua arqui'hua xne 
nze'ta lilinu enu neca 
Diose'ahua; 

utsana' arqui'hua stulahua 
para nú yucu arqui'hua 
stichia'nu. 

5 Utsuche' nze'cahua arqui'hua 
tucu nú reca teriallu tucu 
erluu, 

nu utsana' arqui'hua elulliña 
cuna eluruti' tucu nú reca 

teriallu elu neca loma cuna 
dañi, 

ubenchila' arqui'hua lu inziu' 
Diose tucu nú rlí inziu nú 
nerenguie, 

nu utsuche' nze'cahua arqui'hua 
tucu nú neca inziu nú 
necache! nze'ca. 

6 Chequie ye bee bene iliulabe 
lañi' li'inu enu tsila!a bee 
bene, enu xe'la Diose.” 

7Chenu uriña bee bene para nú 

rinza Juan li'ibeei unilla lubeei: 

—iLi'i sihua netsiñahua xi netsiña 
bee be'la! ¿Ti udixiule'e luhua 
nú tsila'ahua lu castiya juerte nú 
nzula? ¿Uhuañi nze'cahua para nú 
acachee nú neli nú uche'e arqui'hua 
lu stulahua, nu la nihua: “Liliru 
necaru enu nze'ta lubee bene! tuxie 
Abraham”; xne nia luhua nú hasta 
bee quiee quie! aca Diose ri'i nú aca 
bee bene! tuxie Abraham. *Pero 
bee bene enu la nehuañi nze'ca 
tucu nú rnibiya' Diose, ri'inu lubeei 
tucu nú rrilinu bee bene aca ndixi 
chenu la ayua! ndixí lue. Xiecu' beei 
aca ze'e nu siqui' beeii lu quii. 

10 Chequie unidichia' bee bene lu 

Juan: 

—¿Xi riala riliru che? 

1 Nu ucuaqui Juan lubeei: 

—Enu rlu'cu chiucu xucu, 
dete'nze'e tucue utu bene enu la 
lu'cune, nu enu nu' nú racu dete' 
nze'e lle'nae lubee bene enu seca 
la'cha!e. 

12Le'ca uriña chiucu chuna bee 

bene enu rri'i cubre impuestos lu 
Juan para nú rinza Juan li'ibeei, nu 
unidichia! beei lu Juan: 

—Maestro, liliquieru ¿xi riala 
riliru? 

13 Che uni Juan lubeei: 

— La rilihua cubre maselá lunú 
riala rri'ihua cubre. 

14Le'ca unidichia! chiucu chuna 
bee sundado lu Juan: 

—¿Nu li'iquieru xi riala ri'iru? 

Nu uni Juan lubeei: 

— La axihua stene! bee bene, nu 
la ta'hua eluquichia! bee bene enu 
lecaxi uri'i para nú nu! xi liqui' beei 
luhua, nu urilihua conforme lunú 
riaxutsiahua. 

15Bee bene ze'e niarqui' beei nú 
ala! ri'ixu beei beya! tunu neca 
Juan Cristo, 1$pero uni Juan lubeei: 

—Li'á rrinza li'ihua cuna inza. Pero 
nze'ta li'inu enu rinza bee bene cuna 
Espíritu Santo nu cuna quii. Li'inu 
necanu enu chiqui' nibiya' luquelá 
li'á, nu ni! nú hua lucunu la yala xne 
neca equielánu lua. "Tucu nú reui 
bee bene trigo, scua ri'inu lubee 
bene, bee bene enu nehuañi tucu nú 
rialane, dete'nu nú huañi bee bene 
ze'e elu rnibiya'nu, nu bee bene enu 
la nehuañi tucu nú rialane, xe'lanu 
litibeei lu quii nú leca xunga yala. 

18Scua neca nú uni Juan lubeei, nu 
cuna huaxilá bee bedichia! nze'ca 
unilla bezete' lubeei, nu udixiule'ella 
bedichia' nze'ca! Diose lubeei. !9Le'ca 
uqui'ya! arre Herodes uri'i Juan, xne 
nzucunu Herodes Herodías una'a 
bichilla Felipe, cuna equie huaxilá 
beenú necha neca uri'i Herodes. 
20Pero Herodes luhuare nú zucu!lla 
lunú uni Juan, uri'i Herodes stucu nú 
necha neca: Nú udu'lla Juan ni'cu!. 


Urinza Juan Bautista Jesuse 
(Mt. 3:13-17; Mr. 1:9-11) 
21 Chequie chenu urinza Juan bee 
bene, le'ca urinzalla Jesuse, diqui 

nú rnacu' Jesuse lu Diose uya'la 
liñibe. 22Nu ulaca Espíritu Santo 
equienu xi neca tucu paloma, nu 
ubene tucu chii enza liñibe nu uni 
chii ze'e: 

—Li'ilu necalu Lli'ñia nu chiqui' 
se'ca li'ilu nu ñia nzu arquia lulu. 


Bee bene' Jesuse enu udetela 
(Mt. 1:1-17) 
23Nza Jesuse tucu ala llichi'i lana 
chenu uquixienu uzete'nu Stichia' 
Diose lubee bene. 
Nu nzeli arqui' bee bene nú 
unga Jesuse xi neca lli'ñi José. 
Nu unga José, 1liñi Elí, 
24 Elí unga lli'ñi Matat, 
Matat unga lli'ñi Leví, 
Leví unga 1li'ñi Melqui, 
Melqui unga lli'ñi Jana, 
Jana unga lli'ñi José, 

25 José unga lli'ñi Matatías, 
Matatías unga lli'ñi Amós, 
Amós unga lli'ñi Nahum, 
Nahum unga lli'ñi Esli, 

Esli unga lli'ñi Nagai. 

26 Nagai unga lli'ñi Maat, 

Maat unga lli'ñi Matatías, 
Matatías unga lli'ñi Semei, 
Semei unga lli'ñi José, 
José unga lli'ñi Judá. 

27 Judá unga lliñi Joanán, 
Joanán unga lli'ñi Resa, 

Resa unga lli'ñi Zorobabel, 
Zorobabel unga lli'ñi Salatiel, 
Salatiel unga lli'ñi Neri. 

28 Neri unga lli'ñi Melqui, 
Melqui unga lli'ñi Adi, 

Adi unga lli'ñi Cosam, 
Cosam unga lli'ñi Elmodam, 
Elmodam unga lli'ñi Er. 

29 Er unga lli'ñi Josué, 

Josué unga lli'ñi Eliezer, 

Eliezer unga lli'ñi Jorim, 
Jorim unga lli'ñi Matat. 

30 Matat unga lli'ñi Leví, 

Leví unga lli'ñi Simeón, 
Simeón unga lli'ñi Judá, 
Judá unga lli'ñi José, 

José unga lli'ñi Jonán, 
Jonán unga lli'ñi Eliaquim, 

31 Eliaquim unga lli'ñi Melea, 
Melea unga lli'ñi Mainán, 
Mainán unga lli'ñi Matata, 
Matata unga lli'ñi Natán, 

32 Natán unga lli'ñi David, 
David unga lli'ñi Isaí, 

Isaí unga lli'ñi Obed, 
Obed unga lli'ñi Booz, 
Booz unga lli'ñi Salmón, 
Salmón unga lliñi Naasón, 

33 Naasón unga lli'ñi Aminadab, 
Aminadab unga lli'ñi Aram, 
Aram unga lli'ñi Esrom, 
Esrom unga lli'ñi Fares, 
Fares unga lli'ñi Judá, 

34 Judá unga lli'ñi Jacob, 
Jacob unga lli'ñi Isaac, 
Isaac unga lli'ñi Abraham, 
Abraham unga lli'ñi Taré, 
Taré unga lli'ñi Nacor, 

35 Nacor unga lli'ñi Serug, 
Serug unga lli'ñi Ragau, 
Ragau unga lli'ñi Peleg, 
Peleg unga lli'ñi Heber, 
Heber unga lli'ñi Sala, 

36 Sala unga lli'ñi Cainán, 
Cainán unga lli'ñi Arfaxad, 
Arfaxad unga lli'ñi Sem, 
Sem unga lli'ñi Noé, 

Noé unga lli'ñi Lamec, 

37 Lamec unga lli'ñi Matusalén, 
Matusalén unga lli'ñi Enoc, 
Enoc unga lli'ñi Jared, 
Jared unga lli'ñi Mahalaleel, 
Mahalaleel unga 1li'ñi Cainán, 

38 Cainán unga lli'ñi Enós, 
Enós unga lli'ñi Set, 
Set unga lli'ñi Adán, 
Adán unga lli'ñi Diose. 


Chenu uri'i beze'lu preo Jesuse 
(Mt. 4:1-11; Mr. 1:12-13) 
Chiqui' nzu Espíritu Santo 
cuna Jesuse, chenu uchiu'nu 
re'cu Jordán, nu unguya' Espíritu 
Santo li'inu lu tucu dañi achi elu la 
nucua'a bee bene. ?Ze'e uya'nanu 
chiua!a bichia cuna rula', nu né 
acunu ye bee bichia ze'e. Che 
ulia'na'nu nu uri'i beze'lu preo 
li'inu. ¿Chequie uni beze'lu lunu: 
—Tunu neli nú necalu Lli'ñi Diose, 
unibiya' nú aca quiee quie! pá. 
4Nu ucuaqui Jesuse lu beze'lu: 
—Lu ichi' Stichia! Diose rni: “La 
huañi bee bene lu cuenda! pá tsia, 
le'ca huañi bee bene lunú neca 
Stichia! Diose.” 
5Che uyanu beze'lu li'inu equie 
tucu dañi elu ayaa, nu hora ze'e 
ulube' beze'lu lunu nzie' bee nación 
iliulabe, $£nu uni beze'lu lunu: 
—Liquia lulu ye elurnibiya' nú 
nu' lubee nación quie! cuna ye bee 
eluxene nú nu! lue. Xne ye bee 
nucua' neca stenea, nu detea bee 
nucua' lu enu niarquia. "Tunu tsu 
lliquilu lua nu chiqui" lu'culu ula'na 
lua, che ye bee nucua' aca stene'lu. 
8Pero ucuaqui Jesuse nú uninu: 
—Lu ichi' Stichia! Diose rni: 
“Ulu'cu ula'na lu tucutsia Diose Pa 
liñibe, nu tucutsia lunu zibi'lu.” 
9Chequie uyanu beze'lu litinu eyeche 
Jerusalén, nu uquienuu beze'lu lilinu 
equie indu llene Jerusalén nu uni lunu: 
—Tunu neli nú necalu Lli'ñi Diose, 
utsana' li'ilu hasta ca'a nu hasta 

lu yuu. 10Xne rni lu ichi' Stichia' 
Diose: 
Xe'la Diose bee ángele'nu para 
nú ri'i ucu beenu li'ilu. 
11 Cuna nú na'tse beenu li'ilu, 


para nú la ti'qui bee quiee cuchiu'lu. 


12Che ucuaqui Jesuse lu beze'lu: 

—Le'ca rni lu ichi' Stichia! Diose: 
“La ri'ilu preo Diose Pa liñibe.” 

13 Chequie chenu né llela' beze'lu 
xa ri'i preo Jesuse, utsana'i li'inu 
lle'na tiembu. 


Chenu uquixie Jesuse nú uzete'nu 
bee bene 
(Mt. 4:12-17; Mr. 1:14-15) 

“Ubenchila' zeca Jesuse lu iliu 
Galilea, nu chiqui' nzu lunú reca 
Espíritu Santo cuna li'inu, cuna nú 
chiqui' rni bee bene lu cuenda'nu ye 
bee luhuare ze'e. 15Sete'nu bee bene liñi 
indu' bee bene Israel cada bee luhuare, 
nu rni nze'ca bee bene lu cuenda'nu. 


Chenu ubenchila' Jesuse eyeche Nazaret 
(Mt. 13:53-58; Mr. 6:1-6) 
16Uya Jesuse eyeche Nazaret, elu 
ube'ta ru'lcunu. Chequie bichia nú 
sulachi bee bene Israel, uyu'unu liñi 
indu' beella tucu nú neca costumbre'nu, 
nu utsulínu nu ungulanu lu ichi' Stichia! 
Diose. Udete' beella ichi' nú uquie'e 
profeta Isaías yanu, nu chenu uxa'lanu 
lu ichi' ze'e uxa'lanu tucu luhuare elu 
rni: 
18 Nzu Espíritu' Diose Pa liñibe 
cuna li'á, 
xne uri'i le'yalanu li'á para nú 
ixiule'a bedichia' nze'ca' 
Diose lubee bene elitsí; 
uxe'lanu li'á para nú ri'á elietsa 
lubee bene enu nehuana 
nzu arqui', 

cuna nú ixiulela lubee bene nú 
xa tsilata beei lu dula nú 
rnibiya' lubeei, 

cuna nú riliyecaa iculu bee bene 
enu niquie'lu, 

cuna nú ri'á elietsa lubee bene 
enu nehuana seca. 

19 Nu para nú ixiule'a lubee bene 

nú uriñala bichia nú tsila'a 
Diose bee bene enu rcua'na 
nú zucu' nú rninu. 

20 Che chu utsacu' Jesuse lu ichi! 
ze'e, nu udete' cuendanue ya bene 
enu rri'i elietsa liñi indu ze'e nu 
chu uzucunu. Pero ye bee bene enu 
nucua!a liñi indu ze'e rilyalí beei 
lunu. 2 Nu uquixienu nú uninu, 
lubeei: 

—Bichia quie! uyalu lunú rni 
lu ichi' Stichia' Diose nú ubene!' 
inza'hua. 

22Chequie ye bee bene ze'e uni 
nze'ca beei lu cuenda' Jesuse, nu 
chiqui' nzenu arqui'beei nú ñia 
uninu bee bedichia' nze'ca lubeei. 
Nu unidichia' beei lu sa'beei: 

—¿Lanú nucua! neca lli'ñi José la? 

23Nu uni Jesuse lubeei: 

—Nediyaa nú nihua lua bedichia' 
nú rni: “Doctor uri'iyeca le'catsia 
li'ilu.” Nu le'ca nihua: “Lunú 
ubene'ru nú uri'ilu eyeche 
Capernaúm, uri'i le'ca scua lachilu 
cala nee.” 

24 Chequie unilá Jesuse lubeei: 

— Nia luhua nú ni'tucu profeta la 
yucu nze'ca arqui' bee bene lachilla 
litilla. ?5Li'á nia luhua, nú tiembu 
nú uhuañi profeta Elías, ucua!a 
huaxi bee una!a zaqui diqui bee 
lu iliu Israel, chenu né laca quiu 
chuna lana arula' nu unga biñia 
diqui bee luhuare enza ze'e. ?8 Pero 

né xe'la Diose Elías, para nú ri'illa 
elietsa lu tucu una'a zaqui Israel, 
uxe'la tsianu Elías para nú ri'illa 
elietsa lu tucu una'a zaqui eyeche 
Sarepta, axu eyeche Sidón. 27 Le'ca 
ucua!a huaxi bee bene Israel enu 
ulle'ca elichia nú lee lepra tiembu 
nú unga Eliseo profeta, pero né 
riliyecalla ni' tucu bee bene cua, 
uriyeca tsialla Naamán, enu neca 
bene Siria. 

28 Chenu ubene' ye bee bene enu 
nucua'a liñi indu ze'e bedichia! cua!, 
chiqui' ulee beei. 22Nu chu utsuli 
beei nu uhua beei Jesuse eyeche 
ze'e, nchiucu' eyeche ze'e equie 
tucu dañi, che unguya! beei li'inu 
ru'u eyeche ze'e para nú nze tsilqui 
beei lilinu hasta quierquie. *%Pero 
udetetsia Jesuse labe beei nu chu 
nzanu. 


Chenu uriyeca Jesuse tucu bene enu 
seca ichia' benechiqui' 
(Mr. 1:21-28) 


31Che uya Jesuse eyeche 
Capernaúm nú nchiucu! lu iliu 
Galilea, nu ze'e uzete'nu bee 
bene Satu' bichia nú sulachi beei. 
32Chiqui' nzenu arqui' bee bene 
lunú xa uzete'nu li'ibeei, xne uninu 
lubeei xi rni tucu bene enu chiqui! 
rnibiya!. 

33Liñi indu ze'e nzucu tucu niyu 
enu nchiñi benechiqui' arqui!, nu 
juerte urixiali niyu ze'e nú uni: 

34 ¡Utsana' li'iru! Jesuse bene 
eyeche Nazaret. ¿Xinu ri'chialu 
li'iru? ¿Nze'talu para nú nitilulu 
li'iru la? Nu'lua litilu nú necalu 
Bene' Diose nu la lu'culu dula. 

35 Chequie uqui'ya' benechiqui" 
ze'e uri'i Jesuse nú uninu: 

—¡Uzaca nu uchiu'u arqui' niyu 
quie'! Che utsi'qui benechiqui' niyu 
ze'e lu yuu ante lu ye bee bene, nu 
chu uchiu!i arqui' niyu ze'e nu né 
ri'chia'i niyu ze'e che. 38 Ye bee 
bene ze'e chiqui' uyanu arqui'beei 
nú unibeei lu sa'beei: 

—¿Xi bedichia!' neca bee nucua!? 
Chiqui' reca benequie' nu rnibiya'lla 
nú chiu'u bee benechiqui'. ¡Nu xiu'u 
beei! 

37 Nu diqui bee luhuare enza ze'e 
uni bee bene lu cuenda' Jesuse. 


Chenu uriyeca Jesuse suegra! Simón 
Pedro 
(Mt. 8:14-15; Mr. 1:29-31) 

38 Chequie chenu uchiu'u Jesuse 
liñi indu chu nzanu ni'i Simón. Nu 
riti suegra' Simón, nu chiqui' nu'lla 
xlee, che uzequiee beella lu Jesuse 
para nú ri'yecanu li'illa. 39 Nu uya 
bica Jesuse elu nuxulla nu unibiya'nu 
nú chiu'u xlee ze'e, nu chu uchiu'u 
xlee nú nu'lla. Hora ze'e uzetella, nu 
udete'lla nú udacu beella. 


Chenu uriyeca Jesuse huaxi bene 
enu riti 
(Mt. 8:16-17; Mr. 1:32-34) 

40 Chenu uhuatse' bichia, ye bee 
bene enu rlu'cu bee bene enu riti lu 
ye bee clasia! bee elichia nú seca beei 
uyanu beella li'ibeei lu Jesuse, nu 
uricu'nu yanu equie cada tucua beei, 
nu scua uriyecanu litibeei. Le'ca 
leta bee bene enu riti ze'e huaxi beei 
uchiu'u bee benechiqui' arqui'beei, 
nu urixialibeei nú unibeei: 

— ¡Litilu necalu Lli'ñi Diose! 

Pero uqui'ya' bee benechiqui! uri'i 
Jesuse nu lá zelanu nú anibeei, xne 
nediya'beei nú li'inu necanu Cristo. 

Chenu uzete' Jesuse Stichia' Diose 
lubee bene lu iliu Galilea 
(Mr. 1:35-39) 

42Chenu uye'e lu yuu, uchiu'u 
Jesuse eyeche ze'e nu nzanu tucu 
luhuare elu lecati nu!. Pero ucua'na 
bee bene li'inu, nu uriña beei elu 
nzucunu. Nu unibeei lunu nú la 
chanu, pero uninu lubeei: 

—Le'ca rqui'ña nú nzetixiule'a 
lunú xa neca elurnibiya' Diose 
lubee bene stucu eyeche, xne enze'e 
uxe'la Diose li'á. 

44Scua unzee Jesuse udixiule'enu 
Stichia' Diose liñi bee indu lubee 
bene lu iliu Galilea. 


Chenu uri'i Jesuse milagro nú ulluna 
huaxi bee bela 
(Mt. 4:18-22; Mr. 1:16-20) 

Tucu bese chenu nzu Jesuse 

ru'u inzatu!' Genesaret, uriña 
huaxi bee bene lunu xne niarqui' 
beei nú yene' beei Stichia! Diose nu 
hasta nú uta'cu beei Jesuse. 2Nu 
ulañi' Jesuse chiucu barco ru'u 
inzatu! ze'e. Nu nelata liñii xne 
bee bene enu rucu bela ulacala 
beei equiee xne rquie beei ixiu nú 
rucu beei bela. ¿Che uyu'u Jesuse 
liñi tucu bee barco ze'e, neca 
tucu barco ze'e barco! Simón, nu 
unacu'nu lu Simón nú laca quieella 
barco ze'e lle'na enza lu inzatu' 
ze'e. Nu uzucunu liñi barco ze'e nu 
uquiexienu sete'nu bee bene. 

4Chenu ulaxu nú uninu lubee 

bene ze'e, uninu lu Simón: 

—Uya' barco quie! elu mase aquié 
lu inzatu' quie', nu du'hua ixiu lu 
inza para nú ucuhua bee bela. 

5Nu ucuaqui Simón lu Jesuse: 

— Maestro, diquillu rula! quie' 
rucu'ru bela nu ni' tucuí lá ri'iru 
ana alluna, pero tunu rnilu nú 
du'uru ixiu nú rucu'ru bela lu inza 
scua ri'á che. 

Chenu udu' beella ixiu nú rucu 
beella bela lu inza, uducu beella 
huaxi bee bela hasta nú uquixie nú 
saa ixiu ze'e. / Chequie uri'i beella 
seña lu sa! beella enu nucua!a liñi 
stucu barco, para nú ri'i bee nze'e 
elietsa lubeella. Che uya beella nu 
urichee beella rucu barco ze'e bee 
bela hasta nú lle'natsia achatse' bee 
barco ze'e lu inza. 

8Chenu ulañi' Simón Pedro nú 
unga scua utsu lliquilla lu Jesuse nu 
unilla lunu: 

—iLa yala nú tsua lulu Jesuse, xne 
necaa bene enu rlu'cu dula! 

9Unilla scua xne chiqui! uyanu 
arqui'lla cuna beelá bee sa'lla 
nú huaxi bee bela uducu beella. 
10Le'ca uyanu arqui' Jacobo cuna 
Juan, enu neca bee lliana! Zebedeo, 
nu neca beella mbañeru! Simón. 
Pero uni Jesuse lu Simón: 

— La lliquilu xne hasta nee 
quixiélu nú nilu lubee bene para 
nú aca beei bee benea luhuare nú 
ruculu bela. 

11Che uhua beella barco! beella 
ru'u inzatu' ze'e, nu utsa'na beella 
ye bee nucua! ze'e nu chu nzenu 
beella Jesuse. 


Uriliyeca Jesuse tucu bene enu 
ulle'ca elichia nú lee lepra 
(Mt. 8:1-4; Mr. 1:40-45) 
12Tucu bichia nzu Jesuse tucu 
eyeche, nu uriña tucu bene enu 
seca elichia nú lee lepra lunu, 
chenu ulañi'lla li'inu, utsu lliquilla 

lunu hasta nú uti'lla tequieella lu 
yuu, nu uziquieella lunu nú unilla: 

—Detá, Jesuse tunu laca arqui'lu 
nu' beya! nú ri'iyecalu li'á. 

13 Che uricu' Jesuse yanu equie 
niyu ze'e, nu uninu: 

—Niarquia nú yeca'lu. 

¡Uyeca! nee! Hora ze'e uyeca! niyu 
ze'e. “Nu uni Jesuse lulla: 

—La ixiule'elu lu ni'tucu bee bene 
nú xa uyeca'lu, lu ule'yatsia uquia 
tixiule'e nú uyeca'la'lu. Che dete'lu 
tucu u'na lu Diose tucu nú rnibiya' 
ley' Moisés, para nú ri'i ye bee bene 
beya' nú uyeca'la'lu. 

15Pero cada bichia masela uri'chia 
bee bedichia' lunú rri'i Jesuse, nu 
riete' sa' huaxi bee bene para nú 
riene' beei lunú rninu cuna nú 
rri'iyecanu li'ibeei lubee elichia 
nú seca beei. 16Nu nza Jesuse bee 
luhuare elu lecalí ti nu' para nú 
rnacu'nu lu Diose. 


Chenu uri'iyeca Jesuse tucu bene 
enu neati be'la' 
(Mt. 9:1-8; Mr. 2:1-12) 

17 Tucu bichia chenu sete! Jesuse 
bee bene, ze'e nucua'a chiucu 
chuna bee fariseo cuna bee 
ulaxcuela enu reca ley' Moisés 
nze'ta beella diqui lu iliu Galilea, 
cuna lu iliu Judea cuna lu eyeche 
Jerusalén. Ulube' Jesuse lubeella nú 
rlucu'nu poder' Diose, nu rriyecanu 
bee bene enu riti. 18Che uriñayuu 
chiucu chuna bee bene tucu niyu 
enu neati be'la' nchiucu' lu camilla, 
niarqui' beei nú chu'unuu beei niyu 
quie' liñi ni'i hasta lu Jesuse. 19Pero 
leca modo chu'nuu beei niyu quie! 
liñi ni'i ze'e xne nucua'a huaxi bee 
bene ze'e. Che uquie beei equie ni'i 

ze'e nu uxa'la beei equiee, nu ulaca 
beei niyu enu riti ze'e labe bee 
bene elu nzu Jesuse. 2 Chenu ulañi" 
Jesuse nú nzeli arqui'beei li'inu, 
uninu lu bene enu riti ze'e: 

—Lliana!a uri'á perdona stulalu nee. 

21 Che bee ulaxcuela enu reca ley! 
Moisés cuna bee fariseo uquixie 
beella uri'i beella elliebacu' nú 
uni beella: “¿Ti neca nucua' nú rni 
nucua' nú neca nucua! Diose? Xne 
tucutsia Diose reca rri'i perdona 
stula bee bene.” 

22Pero uri'i Jesuse beya' lunú 
xa rri'i beella elliebacu' nu uninu 
lubeella: 

—¿Xinu rri'ihua elliebacu! scua? 
23 ¿Ta nú mase neriña' nú aca: “Nú 
nia lu niyu quie' uri'á perdona 
stulalu”, urre nia lulla: “Uzetee nu 
utse!”? Pero nee lubea luhua nú 
li'á Bene enu uxe'la Diose rlu'cua 
nú rnibiya!a lu iliulabe para nú ri'á 
perdona stula bee bene. 

Che uni Jesuse lu niyu enu riti ze'e: 

—Nia lulu nú uzetee una'tse 
camiya'lu nu uquia'a ni'lu. 

25 Hora ze'e utsuli niyu ze'e lu ye 
bee bene nu chu una'tsella camilla 
nú uriculla lu, nu chu nzialla enza 
ni'lla nu chiqui! udete'lla che'tsa lu 
Diose. 26 Ye bee bene enu nucua!a 
ze'e chiqui' uyanu arqui'beei nú 
unibeei bedichia' nze'ca lu Diose, 
nu chiqui! ulliqui beei nú unibeei: 

—Bichia quie' ulañia'ahua tucu 
milagro nú lasca! lañia'ahua. 


Chenu ubixia Jesuse tucu bene enu 
lee Leví 
(Mt. 9:9-13; Mr. 2:13-17) 
27Lulá bee nucua! uchiu'u Jesuse 
eyeche ze'e, nu ulañi'nu tucu bene 

enu rri'i cubre bee impuesto leella 

Leví. Nzuculla elu rixiu bee bene 

bee impuesto. Nu uninu lulla: 
—Utequie li'á. 

28 Nu chu utsuli Leví, nu 
utsa'nalla ye bee stene'lla nu 
nzequieella Jesuse. 

29 Chequie uri'i Leví tucu eliñi 
llene ni'lla para Jesuse, nu nucua'a 
huaxi bee bene enu rri'i cubre 
bee impuesto cuna huaxilá bee 
bene, enu nucua!anu beella lu 
mexa. Pero bee fariseo cuna bee 
ulaxcuela enu reca ley! Moisés, 
uquixie beella nú se'ta beella bee 
bene' Jesuse, nu uni beella: 

—¿Xinu racunuhua nu rue'nuhua 
bee bene enu rri'i cubre bee 
impuesto cuna bee bene enu rlu'cu 
dula? 

31Nu ucuaqui Jesuse lubeella: 

—Bee bene enu la aca riti la qui'ña 
bee nze'e doctor, pero bee bene enu 
riti rqui'ía bee nze'e doctor. 32Lá 
yela lubee bene nze'ca, pero uriña 
lubee bene enu rlu'cu dula, para 
nú che'e arqui'beei lu cuenda' stula 
beei. 


Udixiule'e Jesuse xa neca equie 
cuenda' chenu la acu bee bene 
lunú rlu'cu bee bene ula'na lu 
Diose (Mt. 9:14-17; Mr. 2:18-22) 

33Che uni beella lu Jesuse: 

—Bee bene! Juan Bautista cuna 
bee fariseo huaxi bese lá acu beella, 
equie nú rlu'cu beella ula'na lu 
Diose nu le'ca chiqui' rnacu! beella 
lu Diose. ¿Xiquie nú racutsia bee 
bene'lu nu rue'tsia beella? 

34Nu ucuaqui Jesuse lubeella: 

—¿Xie! nu' modo nú nihua lubee 

bene enu nezene! lu tucu tsa!a chia, 

nu la acu beei chenu nucua!a beei 

cuna niyu enu xia la? $5Pero riña 

bichia chenu la nzua' bene enu 

xia ze'e cuna bee bene, che si dete' 

beella bichia nú la acu beella, equie 

nú rlu'cu beella ula'na lu Diose. 
36Le!ca uninu lubeella: 

—Lecati chiecu! te pedazo laquie 
cuqui para nú quiela'lla lu tucu 
laquie uxu. Xne tunu ri'i bee bene 
scua, ri'i laquie cuqui nú mase tsaa 
laquie uxu, le'ca la ya'na nze'ca 
laquie cuqui lu laquie uxu. 37Le'ca 
la chu'u biñu cuqui liñi iti uxu, xne 
ri'i biñu cuqui nú tsaa iti uxu, che 
nitilu biñu cua' cuna iti. 38Enze'e 
rqui'ña nú chu'u biñu cuqui liñi iti 
cuqui para nú la nitilu rucune. $9 Nu 
ni' tucu bene enu rue' biñu uxu la 
yu' arqui' biñu cuqui, xne rnibeei: 


“Máse neca nze'ca biñu uxu.” 


Chenu unguxi bee bene' Jesuse túu 
lu trigo bichia nú sulachi bee bene 
Israel 
(Mt. 12:1-8; Mr. 2:23-28) 
Tucu bichia nú sulachi bee 
bene Israel udetenu Jesuse 
bee bene'nu lu yuu elu nu! trigo 
nu uquixie bee bene'nu unguxi 
beella túu lu trigo, nu uzu'cu beella 
ebichi'i liñi ya beella nu udacu 
beellae. ?Chequie unidichia'! chiucu 
chuna bee fariseo lubeella: 

—¿Xinu rri'ihua lunú la yala 
ri'ihua bichia nú sulachi bee bene? 

3Nu ucuaqui Jesuse: 

—¿Xie! lasca' ulahua elu rni nú 
xa uri'i David cuna bee bene enu 
nuulla tucu bese chenu ulia'na 
beella la? 4Uyu'u David liñi indu' 
Diose nu udete' ule!ya pá nú 
necale!ya yalla, nu udacullae nu 

le'ca udete'lla pá cua' udacu bee 
bene enu nuulla, añinzuca nú bee 
ule!yatsia nu! modo acu bee pá cua!. 
SLe'ca uni Jesuse lubeella: 
—Nu li'á Bene enu uxe'la Diose, 
lelca rlu'cua nú rnibiya!a lu bichia 
nú sulachi bee bene. 


Uriliyeca Jesuse tucu bene enu 
ubichicu' ya 
(Mt. 12:9-14; Mr. 3:1-6) 

SStucu bichia nú sulachi bee bene 
uyu'u Jesuse liñi tucu indu! bee 
bene Israel, nu uquixienu uzete'nu 
bee bene. Ze!e nzucu tucu niyu enu 
ubichi cu! ya chubee. 7 Chequie bee 
ulaxcuela enu reca ley! Moisés cuna 
bee fariseo, nucua'a tsi'ña beella 
tunu ri'iyeca Jesuse bene ze'e bichia 
nú sulachi beella, para nú scua 
lu'cu beella xa ricu' quiya beella 
li'inu. ŝPero li'inu nediya'la'nu xi 
elliebacu' rri'i beella, che uninu lu 
bene enu ubichicu' ya: 

—Utsuli nu utsu labe quie'. 

Nu chu utsuli bene cua'! nu uya 
tsulla ze'e. ?Chequie uni Jesuse 
lubeella: 

—Nidichia'a tucu luhua: ¿Xi riala 
ri'i bee bene bichia nú sulachi bee 
bene? ¿Nú neca nze'ca la urre nú 
necha neca la? ¿Tsila'a bene nú la 
ati tucu bene la urre tsana' arqui' 
bene nú ati tucu bene la? 

10Nú chu ubi'ya Jesuse lu ye bee 
bene enu nucua'a ze'e nu uninu lu 
niyu ze'e: 

—Ulí yalu. 

Che uri'i niyu ze'e scua nu uyeca' 
yaalla. 11Pero nu' bee bene enu 
nucua'a ze'e, chiqui' ulee beei nu 
uquixie beei unibeei lu sa' beei nú 
xa ri'i condra beei Jesuse. 

Chenu ucañi Jesuse chi'chiucu bee 
apóstol'nu 
(Mt. 10:1-4; Mr. 3:13-19) 
12Bee bichia ze'e uya Jesuse 
dañi nu unacu'nu lu Diose, nu 
diquillu rula! unacu'nu lu Diose ze'e. 
13Chenu uye'e lu yuu ubixianu ye 
bee bene'nu nu ucañinu chi'chiucu 
beella, nu uhua leenu li'ibeella 
apóstoles. 1*Bee benequie' neca enu 
ucañinu: 
Simón enu le'ca uhualeenu 
Pedro, 
Andrés bichi Simón, 
Jacobo, 
Juan, 
Felipe, 
Bartolomé, 
15 Mateo, 
Tomás, 
Jacobo lliana' bene enu lee 
Alfeo; 
Simón enu ullutse leta tucu 
partido nu lee cananista; 
16 Judas bichi Jacobo; 
nu cuna Judas Iscariote, enu 
udete! cuenda Jesuse. 


Chenu uzete' Jesuse huaxi bee bene 
cuna nú uriyecanu bee bene 
(Mt. 4:23-25) 


17 Chequie ulaca Jesuse dañi ze'e 
cuna bee apóstol'nu nu ucua'axe 
beella lu tucu lichi cuna huaxi 
bee bene enu nzequie li'inu; cuna 
huaxilá bee bene enu nze'ta diqui 
bee luhuare lu iliu Judea, cuna bee 
bene Jerusalén cuna bee bene enu 
nze'ta ru'u inzatu' eyeche Tiro cuna 
Sidón. Ube'ta bee benequie' para 
nú ubene' beei lunú rni Jesuse cuna 
nú uri'iyecanu li'ibeei lubee elichia 

nú seca beei. 18Le'ca uri'iyecanu 
bee bene enu nchiñi bee benechiqui' 
arqui'. 19Ye bee bene ze'e niarqui' 
beei tilya beei Jesuse, xne 
rri'iyecanu ye beei cuna poder nú 
rlu'cunu. 


Lunú ri'i nú ñia nzu arqui' bene nu 
lunú ri'i nú nehuana nzu arqui' bene 
(Mt. 5:1-12) 

20Che ubi'ya Jesuse lubee bene'nu 
nu uninu lubeella: 

— Nia nza lu cuenda'hua li'ihua 
enu neca bene elitsi, xne rialahua 
elurnibiya' Diose. 

21Nia nza lu cuenda'hua li'ihua 
enu rlia'na' nee, xne riña bichia 
nú aca neela'hua, nu ñia nza lu 
cuenda'hua li'ihua enu runa! nee, 
xne riña bichia nú llila' arqui'hua. 

22Ñia nza lu cuenda'hua chenu 
rana arqui' bee bene li'ihua, cuna 
chenu rtiliaca' bee bene li'ihua 
cuna chenu rquiexuu bee bene 
li'ihua, cuna chenu rluachú bee 
bene lilihua xi neca beenú lecaxi 
zibi' equie nú nzeli arqui'hua li'á 
Bene enu uxe'la Diose. Chiqui! 
ñia utsu arqui'hua chenu rri'inu 
bee bene li'ihua scua, xne lilihua 
lu'cuhua tucu premio nú llene neca 
liñibe, xne le'ca scua urilinú bee 
bene' bee benecua' bee profeta! 
Diose. 

24”Pero cue'hua bee bene xene, 
xne ulu'culahua nú ñia utsu 
arqui'hua. 

25"Cue'hua bee bene enu neela! 
nee, xne enta nú lia'na'hua. Cue'hua 
bee enu xi'chi nee, xne enta nú 
una'hua nu nehuana tsu arqui'hua. 

26”Nu cue'hua bee bene enu riu' 
arqui' nú sucu' aya bee bene li'ihua, 

xne le'ca scua uzucu! aya bee 
bene'ahua hua'tu bee profeta enu 
né ni tucu nú neli neca. 


Rqui'ña nú zeca bee bene bene enu 
rlee lulla 
(Mt. 5:38-48; 7:12) 

27"Pero li'ihua enu riene' lunú 
rnia, nia luhua: Uzecahua bee 
bene enu rlee luhua, nu uri'i 
nze'cahua lubee bene enu rana 
arqui' lilihua, ?ŝuni'hua nú cha 
nze'ca lu cuenda' bee bene enu 
ri'ña nú zecahua, nu una'cuhua lu 
Diose equie cuenda! bee bene enu 
rquiexuu li'ihua. 22Tunu nu! enu du! 
tucue lulu, ude'te! stucu chú lulu 
du'lla stucue, nu tunu nu! enu raxi 
chamarra!lu le'ca utsana' nú uya'lla 
cuna lliaca'lu. 30 Titse enu rnacu! xi 
rnacu' lulu ude'te! nucua' lulla, nu 
enu raxi stene'lu la nacu' quiyalue. 
31Urilihua lubee bene tucu nú 
niarqui'hua nú ri'i beei luhua. 

32"Tunu secatsiahua bee bene enu 
seca li'ihua, lecaxi sibi' nucua', xne 
hasta bee bene enu necha neca rri'i 
scua. Nu tunu rri'i nze'catsiahua 
lubee bene enu rri'i nze'ca luhua, 
lecaxi sibi' nucua' xne hasta bee bene 
enu necha neca rri'i scua. 34Tunu 
sana!tsiahua dimi lubee bene enu nzu 
arqui'hua nú ixiuca dimi'hua lecaxi 
zibi' nucua'. Xne hasta bee bene enu 
necha neca sana' beei dimi lubee 
bene enu nzu arqui'beei nú ixiuca 
dimi' beei. 35Pero li'ihua rqui'ña nú 
zecahua bee bene enu rlee luhua, nu 
ri'i nze'cahua lubeei. Tsana'hua nú 
rnacu! beei nu la tsuquiehua nú liqui' 
beei xi liqui' beei luhua equie bee 
nucua!. Scua máse huaxi eluxene nú 
ati'hua liñibe nu le'ca scua acahua 

11i'ñi Diose liñibe, xne li'inu le'ca rri'i 
nze'canu lubee bene enu ni' lle'na la 
dete! che'tsa lunu, cuna lubee bene 
enu necha neca. 38 Uhua'a arqui'hua 
bee bene tucu nú rua'a arqui' Diose 
Pa liñibe li'ihua. 


La yala nú ze'ta bee bene sa'lla 
(Mt. 7:1-5) 
37”La ze'tahua nu la ta'quiyahua bee 
bene eluquichia! para nú la ri'inu bee 
bene li'ihua scua. Urilihua perdona 
bee bene para nú le'ca ri'i Diose 
perdona li'ihua. 38 Ude'te'hua lubee 
bene lunú secala'cha' beei, nu Diose 
liquitnu luhua lunú secala'cha'hua. 
Li'inu másela liquitnu luhua lunú 
dete'hua. Xne li'inu liquitnu luhua 
tucu nú dete'hua lubee bene. 
39Le'ca uni Jesuse lubeella: 
—Lilihua nediya'hua nú tucu bene 
enu niquie'lu leca modo nú chenala 
stucu bene enu le'ca niquie'lu, xne 
rucu beella nu' modo nú zana' beella 
tucu ichiu. Ni! tucu enu sete! la acalla 
másela tucu nú reca ulaxcuela!'lla, 
tunu riqui'lla la'xulla lunú sete'lla, che 
acalla tucu nú reca ulaxcuela'lla. 
4VLa ze'talu bee bene bee falta 
nú lle'natsia nú rri'i beei, mejora 
uyanutsia arqui' bee falta llene nú 
rrililu. “Nu tunu llenelá neca bee 
falta nú rri'ilu, ¿xa modo nilu lu bene 
nú la neca nze'ca nú rri'ibeei? ¡Bene 
enu niquichia!! Rluti uri'i lunú riala nú 
ri'ilu, che nu' modo nilu lu bene nú la 
neca nze'ca nú rri'ibeei. 


Equie cuenda' ndixi nú rayu lu aca 
esquie nu'lu bene xi acae 
(Mt. 7:17-20; 12:33-35) 
43”Leca aca nze'ca nú ayu ndixi nú 
la zibi! lu, le'ca leca aca nú la zibi' nú 

ayu ndixi nze'ca lu. Cada aca nu'lu 
bee bene ndixi nú rayu lue. La ayu 
higo lu aca eche, le'ca la ayu uva 
lubee huañi dañi. Bene nze'ca rni 
bee bedichia' nze'ca, xne nucua' neca 
nú nu' arqui'lla, nu bene enu necha 
neca rnilla bee bedichia! nú necha 
neca. Xne nucua' neca nú nu! arqui'lla. 
Xne hasta liñi arqui' bene xiu'u nú 
rnilla. 


Ejemplu' chiucu simiendo 
(Mt. 7:24-27) 

46: Xinu rnihua lua, “Detá, Detá” nu 
la ritihua tucu nú rnia? “Nia luhua xa 
neca bene enu nze'ta lua, nú riene'lla 
lunú rnia, nu sucullla stichia'a: 8Li'illa 
necalla xi neca tucu bene enu ureche!e 
tucu ni'i. Rluti uda'ñilla aquié lu yuu 
hasta nú uriñalla elu nu' quiee, che 
uquixiella uricu'lla simiendu lu quiee 
ze'e. Chenu ulaca huaxi inza mase 
uyule tsu' ni'i ze'e, pero ni' teme! lá 
cuñi ni'i ze'e, xne nchiucu' simiendu'e 
lu quiee. “Pero bene enu riene' lunú 
rnia nu la zucu!lla stichia'a, li'illa 
necalla xi neca tucu bene enu rreche' 
tucu ni'i nu la reche'lla simiendute. 
Chequie chenu ulaca huaxi inza nu 
uyule tsu' ni'i ze'e, hora ze'e uluquiee 
nu leca! modo nú acache! zecae. 


Chenu uritiyeca Jesuse moso' capitán 
romano 
(Mt. 8:5-13) 

Chenu ulaxu nú uni Jesuse 

lubee bene, chú nzanu eyeche 
Capernaum. ?Ze'e uhuañi tucu 
capitán romano, nu ulu'culla tucu 
moso'lla enu chiqui! secalla, nu riti 
moso' quie!, nu stemettsia rri'i nú 
atii. ¿Chenu ubene! capitán ze'e lu 
cuenda' Jesuse, uxe'lalla chiucu 

chuna bene uxu enu neca equie 
lubee bene Israel, para nú chábeella 
nu ziquiee beella lu Jesuse nú 
chanu ri'iyecanu moso' capitán ze'e. 
4Uya bee benequie' elu nzu Jesuse 
nu chiqui' uziquiee beella lunu nú 
uni beella lunu: 

—Riala nú ri'ilu elietsa lu Capitán 
quie'. 3Xne secalla bee bene Israel, 
nu le'ca uri'illa elietsa nú ungache' 
indua'ahua. 

6 Chequie nza Jesuse cuna 
li'ibeella, pero chenu nze riña 
beella axu ni'i capitán ze'e, uxe'lalla 
chiucu chuna bene enu rquiete'lla 
para nú ni beella lu Jesuse: 

—Detá, Jesuse mase la riñalu hasta 
ru'u nia xne la neca equiea para nú 
chu'ulu nia. "Enze'e lá niarquia nú 
achela'na li'ilu, pero unibiya'tsia 
hasta elu nzulu para nú yeca! mosoa. 
8Xne le'ca sucua stichia' bee bene 
enu rnibiya! lua, nu le'ca sucu! bee 
sondadua stichia'a. Chenu nia lu 
tucui nú chai chu nzai, nu chenu 
nia lu stucui nú ye'tai chu nzetai, nu 
chenu nia lu mosoa nú xi ri'illa chu 
rri'illa lunú nia lulla. 

9 Chenu ubene' Jesuse nucua!, 
chiqui! uyanu arqui'nu stichia' 
capitán ze'e, nu ubi'yanu lubee bene 
enu nzequie li'inu nu uninu lubeei: 

—Nia luhua nú ni' eyeche Israel 
lasca! llelá tucu bene enu nzeli 


arqui' tucu nú nzeli arqui' benequie!. 


10 Chequie chenu ubenchila' bee 
bene enu uxe!la capitán ze'e ni'illa, 
ulañi' beella nú uyeca!la' moso!lla. 


Uri'i Jesuse nú uhuañi zeca lliana' 
tucu una'a enu unguti niyu' 

11 Cheela chu nza Jesuse cuna bee 

bene'nu cuna huaxilá bee bene tucu 

eyeche nú lee Naín. 12Chenu uriñanu 
axu ru'u eyeche ze'e, ulañitnu nú 
nze cachi' bee bene tucu bene nguti. 
Neca bene nguti quie! lliana! tucu 
una'a enu unguti niyu!, nu tucu 
lititsialla necalla lliana' una'a ze'e. 
Nu huaxi bee bene eyeche ze'e 
nzenulla nze cachi' beella lliana'lla. 
13 Chenu ulañi' Jesuse una'a cua!, 
uhua!a arqui'nu li'illa nu uninu lulla: 

—La una'lu. 

14Chequie uyabica Jesuse, nu 
uti'nu yanu tsu! camiya! bene nguti 
ze'e nu chu ucua!axe bee bene enu 
nuya' li'illa. Nu uni Jesuse lu bene 
nguti ze'e: 

—Niyu e'ne!, li'á nia lulu: ¡Uzetee! 

15Nu chu uzuculí bene nguti ze'e 
nu uquixiei nú rdichia!i. Nu chu 
udete! cuenda Jesuse li'i lu na'i. 
16Chenu ulañi' bee bene ze'e nucua', 
ye beei ulliqui beei nu uquixie beei 
unibeei bedichia' nze'ca lu Diose, 
nú unibeei: 

—Tucu profeta enu chiqui' reca 
uriña lua'ahua. 

Le'ca unibeei: 

—Uriñala Diose para nú ri'inu 
elietsa lubee bene'nu. 

17 Diqui lu iliu Judea, cuna ye 
bee eyeche enza ze'e ungabiya' bee 
bene lunú uri'i Jesuse. 


Uxe'la Juan Bautista chiucu bee 
bene'lla lu Jesuse 
(Mt. 11:2-19) 

18Ungabiya' Juan ye beenú unga 
scua, xne udixiule'e bee bene enu 
nzequie li'illa nucua' lulla. Chequie 
ubixia Juan chiucu bee bene'lla, 
19nu uxe'lalla li'ibeei nú nedichia' 
beei lu Jesuse tunu li'inu necanu 
Cristo enu nzu nú nze'ta, urre 

rqui'ña nú nzuquiee beella stucu 
enu rene. 24 Chequie bee bene enu 
uxe'la Juan uya beei elu nzu Jesuse 
nu unibeei lunu: 

—Uze'la Juan Bautista li'iru para 
nú nidichia'ru lulu tunu li'ilu necalu 
Cristo enu nzu nú nze'ta, urre 
nellua'aquieeru stucu enu rene. 

21 Hora ze'e uri'iyeca Jesuse 
huaxi bee bene enu riti, nu uhuanu 
benechiqui' arqui' bee bene, le'ca 
uri'iyecanu i'culu huaxi bee bene 
enu niquie'lu. 22Che uni Jesuse 
lubeei: 

—Uquiahua nu udixiulelehua 
lu Juan lunú ulañi'hua cuna lunú 
ubene'hua. Uni'hua lulla nú ri'yala 
bee bene enu niquie'lu, nu seela 
bee bene enu necuxu, nu le'ca 
uyeca'la! bee bene enu seca elichia 
nú lee lepra, nu riene'la bee bene 
enu nenguata!, nu bee bene nguti 
uhuañi zeca, nu bee bene elitsi 
riene'la! beei bedichia' nze'ca! Diose 
para nú tsila'a beei. ?3iNu ñia nza 
lu cuenda' bee bene enu la tsana' 
arqui' nú nzeli arqui' li'á! 

24Chenu nzia bee bene enu uxe'la 
Juan, chu uquixie Jesuse nú uninu 
lubee bene equie cuenda' Juan, nu 
uninu lubeei: 

— Ti rri'ihua beya' nú neca bene 
enu uyabi'yahua lu dañi achi elu la 
nucua'a bee bene? ¿Nzelí arqui'hua 
nú necalla xi neca tucu etaa nú 
rcuñi bi la? 25Urre, ¿xa rnaa bene 
enu uyabi'yahua? ¿Necalla tucu 
bene enu nutu laquie fiñu la? 
Nediya'hua nú bee bene enu rutu 
laquie fiñu nehuañi nze'ca beella nu 
lifti bee ni'i nze'ca nucua'a beella. 
26Enze'e, ¿Ti uyabi'yahua che? 
¿Tucu profeta la? Pero nia luhua, nú 

lilihua uyabi'yahua tucu bene enu 
másela neca equie lunú neca tucu 
profeta. 27 Juan Bautista quie' neca 
enu rni lu ichi' Stichia! Diose elu 
rni: 

Xe'la tucu bene enu cha rluti 
lulu, para nú tsúche!lla 
inziu nú riñalu. 

28 Nia luhua nú lu ye bee bene 
iliulabe, 

lá chiu'u ni' tucu bene enu máse 
neca equie tucu nú neca 
equie Juan Bautista, 

pero añinzuca nú necane scua, 
bene enu lle'natsia neca equie 
elurnibiya' Diose, li'illa 
másela neca equiella 
luquela Juan. 
29Ye bee bene cuna bee enu rri'i 
cubre equie bee impuesto chenu 
ubene'beei lunú uni Juan, urinzalla 
li'ibeei, xne urilibeei beya! nú rri'i 
Diose tucu nú rialane, “pero bee 
fariseo cuna bee ulaxcuela enu reca 
ley! Moises, né zela beella nú arinza 
Juan li'ibeella, nu scua uhuachu 
beei lunú niarqui' Diose ri'inu 
litibeei. 31Che unilá Jesuse lubeei: 
—¿Xa nia luhua nú xa neca bee 
bene enu nehuañi lu iliulabe quie' 
nee? ¿Ti neca tucu nú neca beei? 
32Nia luhua: Nú li'ibeei neca beei 
xi neca bee endu' enu rita ru'u 
i'ya nu rixiali beei lu sa'beei nú 
rnibeei: “Chenu ungularu chii para 
nú ye'ehua né ye'ehua. Nu chenu 
ungularu canción nú nehuana se 
né una'hua.” $3Scua necahua, xne 
ube'ta Juan Bautista nu li'illa la 
aculla pá, nú la hua'lla biñu, nu 
rnihua nú nchiñi benechiqui' 
arqui'lla. 34Nee quie uriña li'á 
Bene enu uxe'la Diose, nú racua pá 

nu rue'a biñu, nu rnihua nú racu 
xeta'a nu riu' arquia rua'a biñu nu 
rquietea bee bene enu rri'i dula 
cuna bee bene enu rri'i cubre equie 
bee impuesto. 35Pero ye bee enu 
rri'i beya', lilibeella nediya' beella 
nú neca nze'ca lunú rri'i Diose. 


Chenu uya Jesuse ni'i Simón 
enu neca tucu fariseo 


36Tucu bee fariseo uzene' Jesuse 

nú chanu para nú acununu li'illa 
ni'lla, che uya Jesuse ni'lla nu 
uzucunu lu mexa, $7 chequie tucu 
una'a huexe enu nzucu eyeche 
ze'e, chenu ubene'nchu nú nze 
tacuxe Jesuse ni'i fariseo ze'e, che 
unguya'nchu tucu frasco perfume 
nú chiqui' huaxi seca. 38Nu 
runa'nchu uzucunchu lu Jesuse, nu 
uquienchu cuchiu'nu cuna inza 
nú runa'nchu. Nu ucui'chinchu 
cuchiu'nu cuna ichia equienchu, nu 
chu utsuluru'nchu cuchiu'nu nu 
udu'nchu perfumee. $9 Chenu ulañi' 
fariseo ze'e nucua!, uri'i elliebacu!: 
“Tunu neli nú neca benequie' tucu 
profeta, ri'illa beya! ti neca una'a 
enu rtilya lililla nu xa nehuañinchu, 
xne necanchu tucu una!'a enu rri'i 
dula.” 49 Che uni Jesuse lu fariseo 
zele: 

—Simón, nia tucu nú nia lulu. 

Nu ucuaqui fariseo ze'e: 

—Uni'i Maestro. 

41Nu uni Jesuse lulla: 

—Tucu bene utsana! dimi 
lu chiucu bene, tucu lu nze'e 
utsana'lla quiniento denario, nu 
lu stuculla utsana'lla cincuenta 
denario. Pero rucu bee benequie' 
né ri'i beei ana aixiu beei dimi cua! 
lulla, che unilla lubeei nú la ixiua' 

beei dimi cua' lulla. Neequie uni'i, 
¿Ta lu rucu bee benecua' máse seca 
li'illa? 

43 Nu ucuaqui Simón: 

—Pianu bene enu huaxilá nezi'qui 
lulla. 

Nu uni Jesuse lulla: 

—Scua necane. 

44Che ubi'ya Jesuse lu una'a ze'e, 
nu uninu lu Simón: 

—Bi'yacuru una!a quie' chenu 
uriña ni'ilu né liqui'lu inza para 
nú quia cuchiu!a, pero una!a 
quie' uquie cuchiu'a cuna inza nú 
unguna'nchu nu ucui'chinchue cuna 
ichia equienchu. *$Né tsuluru'ulu 
li'á, pero lilinchu desde nú uyu'la 
cala la tsuxenchu nú suluru'unchu 
cuchiu'a. 46 Ná du'lu perfume 
equiea, pero lilinchu udu'nchu 
perfume cuchiu'a. Enze'e nia lulu, 
equie nú chiqui' seca una'a quie! li'á, 
neca perdonala ye stulanchu. Pero 
bene enu si! nú la lu'cu huaxi dula, 
bene ze'e lle'natsia secalla li'á. 

48 Nu chu uninu lu una'a ze'e: 

—Uri'ilá perdona bee stulalu nee. 

49 Chequie bee bene enu nucua!a 
cuna li'inu ze'e, uquixie beei nú 
unidichia! beei lu sa'beei: 

—¿Ti neca benequie', nú hasta bee 
dula rri'illa perdona? 

50Pero uni Jesuse lu una'a ze'e: 

—Neca perdona bee stulalu, xne 
uchili arqui'lu li'á, uquia nze'ca 
nee. 


Bee una'a enu uri'i elietsa lu Jesuse 


Lulá bee nucua!, uya Jesuse 

lu huaxi bee eyeche llene 
cuna lubee eyeche lla'na, uzete'nu 
nu udixiulelenu xa neca lunú 
rnibiya' Diose. Nu uyanunu ye 

chi'chiucu bee bene'nu. ?Le'ca 
chiucu chuna bee una'a enu uhuanu 
bee benechiqui' arqui' cuna bee 
enu uriliyecanu bee elichia nú 

seca beenchu, uyabeenchu cuna 
li'inu. Leta bee una!a cua' nchiñi 
María enu le'ca lee Magdalena, 
li'inchu necanchu enu uhuanu 

achi benechiqui' arqui'. 3Le'ca uya 
Juana, una'a bene enu lee Chuza, 
nu Chuza quie' unga enu uriliucu 
stene! arre Herodes, le'ca uya 
Susana cuna huaxilá bee una'a enu 
urili elietsa lunu cuna xitse lunú 
rlu'cu beenchu. 


Uni Jesuse ejemplu' tucu bene enu 
nzetu! nii 
(Mt. 13:1-9; Mr. 4:1-9) 

4Huaxi bee bene uchiu'u bee 
eyeche nu uyabilya beei Jesuse. 
Nu chenu uyetesa! huaxi bee bene 
lunu, che uninu tucu ejemplu 
lubeella: 

5—Tucu bichia uchiu'u tucu niyu 
nze tu! nii lu yu'lla. Chenu rdu'lla 
nii lu yu'lla, uzana! lle'na ebichi 
inziu nu uta! bee bene equiee, nu 
chu udacu bee iñii. $Lle'na ebichi 
uzana! leta quiee, chenu uliñi 
bee ebichi ze'e ubichi bee xne la 
nu! ucu luyuu ze'e. "Lle'na ebichi 
ze'e uzana' leta bee eche, nu 
equie nú tucutse uliñi bee uri'i 
bee huañi eche ana lu ebichi ze'e. 
8 Lle'na ebichi uzana' lu yuu nze'ca, 
chenu uru'cu ebichi quie', chiqui' 
unguyule, hasta tucu ayu'u ebichi 
unguyu' lu cada tucuae. Chenu 
uni Jesuse scua, che chiqui' juerte 
uninu lubeei: 

—i¡Tatse bene enu niarqui' nú yene' 
lunú rnia, quie! diaca nze'e! 

Udixiule'e Jesuse xinu uninu bee 
ejemplu 
(Mt. 13:10-17; Mr. 4:10-12) 

9Chequie unidichia' bee bene' 
Jesuse lunu, xi rni ejemplu nú 
uninu. Nu uninu lubeella: 

—Diose uliqui'la nú rri'ihua beya! 
nú a'chi neca lunú rnibiya'nu. Pero 
lu beela bee bene puro tsia bee 
ejemplu rnia lubeei, xne mase ri'ya 
beei, pero neca xi neca nú la lañi' 
beei, nu mase riene' beei pero la ri'i 
beei beya' nucua!. 


Chenu udixiule'e Jesuse xa neca 
ejemplu nú uninu 
(Mt. 13:18-23; Mr. 4:13-20) 

11Ninguie' neca nú rni ejemplu 
cua!: Ebichi ze'e neca xi neca 
Stichia' Diose. 12Nu ebichi nú 
uzana' inziu neca xi neca bee bene 
enu riene' Stichia' Diose, pero 
chu nze'ta taxi beze'lu Stichia' 
Diose arqui'beei para nú la chili 
arqui'beei Stichia' Diose, nu la 
tsila'a beei. WEbichi nú uzana' leta 
bee quiee neca xi neca bee bene 
enu riene' Stichia' Diose cuna nú 
ñia riucu arqui'beeii, pero la tsuta' 
arqui'beei lue. Nzelí arqui'beei 
Stichia' Diose lle'na tiembu, pero 
chenu xitse rri'chia bee bene 
li'ibeei rtu' beei nu chu sana' arqui' 
beei Stichia' Diose. 14Ebichi nú 
uzana' leta huañi eche neca xi 
neca bee bene enu riene' Stichia' 
Diose, pero lle'naa lle'naa sana' 
arqui'beei stichia'nu, xne máse 
nzenu arqui'beei bee eluxene cuna 
beenú nu! lu iliulabe, scua la ri'i 
beei tucu nú niarqui' Diose nú ri'i 
beei. Pero ebichi nú uzana' lu yuu 

nze'ca neca xi neca bee bene enu 
riene' Stichia' Diose, nu nzequiee 
beella tucu nú rialane nu nzuta' 
arqui'beella lue, nu equie nú nzuta' 
arqui' beella scua, rri'i beella tucu 
nú niarqui' Diose. 


Udixiule'e Jesuse ejemplu' quinqué 
(Mr. 4:21-25) 

16 ecati quie'e quii tucu quinqué 
nu tsacu'lla equiee urre tsullae 
liñi luna, rqui'ña nú quie quii nu 
zucune elu aya para nú du'llie'e lu 
ye bee bene enu chu'u ze'e. "Le'ca 
scua, ni' tucu beenú a'chi neca 
la ya'na nucua' scuatsia, riña nú 
acachee ye bee nucua!, nu ni' tucu 
beenú neca a'chi! la ya'na nucua! 
scuatsia riña nú acabiya! ye bee 
nucua!. 

18-Enze'e uquie'e diacahua, xne 
bee bene enu nzeli arqui' Diose 
tucu nú rialane, cada bichia máse 
nzuta! arqui'beei lu stichia'nu, pero 
bee bene enu la chili arqui' Stichia' 
Diose tucu nú rialane, riña bichia 
nú la chilia' arqui'beei li'inu. 


Uni Jesuse nú ti neca xi neca na'nu 
cuna bichinu cuna zananu 
(Mt. 12:46-50; Mr. 3:31-35) 


19 Chenu uya na' Jesuse cuna bee 
bichinu elu nzunu, nu né aca ariña 
beella hasta elu nzunu, xne nucua'a 
huaxi bee bene ze'e. Che uya tucu 
bene enu udixiule'e lu Jesuse, nu 
unilla lunu: 

—Na!lu cuna bee bichilu nucua'a 
beella eli'ya', nú niarqui' beella nú 
ni beella lulu. 

21Che uni Jesuse lubee bene ze'e: 

—Bee bene enu sucu! Stichia! 
Diose nu rri'i tucu nú riu' arqui'nu, 

li'ibeella neca beella xi neca naa 
cuna bee bichia. 


Chenu uzucu' bii cuna inzatu' nú uni 
Jesuse 
(Mt. 8:23-27; Mr. 4:35-41) 

22 Tucu bichia uyu'u Jesuse cuna 
bee bene'nu liñi barco, nu uninu 
lubeella: 

—Chahua stucu chú inzatu! quie!. 

Nu chu nzuebeella. ?3Diqui nú 
nze dete beella lu inzatu!, uda'tse 
Jesuse, nu uquixie tucu bii juerte lu 
inzatu' ze'e. Che uquixie nú uyu'u 
inza liñi barco! beella hasta nú nze 
chatse'la barco! beella lu inzatu' 
ze'e. 2*Chequie uya cua'ñi beella 
Jesuse, nu unibeella lunu: 

— ¡Maestro! ¡Maestro! ¡Nze 
chatselahua lu inza quie"! 

Che chu uzetee Jesuse, nu 
unibiya'nu lu bii cuna lu inzatu! nú 
aca xeene, nu chu ungaxe ye bee 
nucua', nu unga chii. 29Chequie uni 
Jesuse lubee bene'nu: 

—¿Cá nza nú nzeli arqui'hua li'á? 

Pero li'ibeella chiqui! ulliqui 
beella, nu uyanu arqui'beella nu 
uquixie beella unidichia' beella lu 
sa'beella: 

—¿Ti neca benecua! nú rnibiya'lla 
lu bii cuna lu inzatu' nu sucu! bee 
nucua' stichia'lla? 


Chenu uhua Jesuse benechiqui' 
arqui' tucu bene eyeche Gadara 
(Mt. 8:28-34; Mr. 5:1-20) 
26Che uriña beella stucu chú 
inzatu' Galilea, lu iliu Gadara. 
27 Chenu uchiu'u Jesuse liñi barco 
uyabica tucu bene Gadara lunu. 
Necala huaxi tiembu nú nchiñi 
benechiqui' arqui' benecua!, la 

utua'i xucui nu la zucua'i ni'i, 
enzetsiai leta bee eluhua' bee bene 
nguti. ?8 Chenu ulañi'i Jesuse, utsu 
lliquii lunu nu urixialii nú uni: 

—¿Xinu ri'chialu li'á Jesuse Lli'ñi 
Diose liñibe? Zequiaa lulu nú la 
ri'ilu nú nehuana zecaa. 

29 Uni benecua! scua xne 
rnibiya!la Jesuse lu benechiqui' nú 
chiu'i arqui' bene ze'e. Huaxi bese 
una'tse benechiqui' ze'e li'i, nu 
ullica'cuu bee bene cadena yai cuna 
cuchiu!i para nú la chai ni' tucu 
bee luhuare, pero uchiecu'i cadena 
ze'e, nu rlua benechiqui' ze'e li'i 


bee luhuare elu la nucua'a bee bene. 


30Che unidichia' Jesuse lu niyu ze'e: 
—¿Ti leelu? 
Nu ucuaquii: 
—Legión lea. 

Uni scua xne huaxi bee 
benechiqui' neca enu nchiñi arqui!i. 
31 Nu uziquiee bee benechiqui' ze'e 
lu Jesuse, nú la xe'lanu li'ibeei 
ebila. 32 Nu lunú nucua'a huaxi bee 
cuchi liñi dañi ze'e racu, che unacu!' 
bee benechiqui' ze'e lu Jesuse nú 
chu'u beeii arqui' bee cuchi ze'e, 
nu uzelanu. 99Chequie uchiu'u 
bee benechiqui' arqui' bene ze'e 
nu uyu'u beei arqui' bee cuchi, nu 
uyecaxu'u beeí nu utsundiqui beeí 
ru'u quieelaa nu uzana! beeí hasta 
lu inzatu' nu uni'chi chii beeí lu 
inza ze'e, nu unguti beeí. 

34Bee bene enu rriliucu bee cuchi 
ze'e chenu ulañi! beei lunú unga 
scua, uyecaxu'u beei nú nzetixiule'e 
beei lubee bene eyeche ze'e cuna 
lubee bene enu nucua'a dañi. 95Che 
uchiu'u bee bene ze'e nu uyabi!ya 
beei lunú unga ze'e. Chenu uriña 
beei elu nzu Jesuse, ulañi' beei 

bene enu uchiu'u bee benechiqui' 
arqui' nú nzucui tucu chú lu Jesuse, 
nu nutulai xucui nu uyeca'la'i lunú 
ulle'cai, che chiqui' ulliqui bee 
bene ze'e. 36Nu bee bene enu ulañi' 
lunú unga ze'e, udixiule'e beei 
lunú xa uyeca' niyu enu ullutse bee 
benechiqui' arqui'. 7Enze'e, ye bee 
bene lu iliu Gadara uquixie beei 
nú uziquie beei lu Jesuse para nú 
chiu'unu ze'e, xne chiqui' xiqui beei. 
Che uyu'u Jesuse liñi barco nu chu 
nzanu. 38 Ante nú chanu bene enu 
uchiu'u bee benechiqui' ze'e arqui', 
uzequiei lu Jesuse nú chenui li'inu, 
pero uni Jesuse nú ya'nai, nu uninu 
lui: 

39 Ubenchila' ni'ilu, nu 
uquiatixiule'e luye nú uri'i Diose lulu. 

Che chu nzai nu udixiule'i lu ye 
bee bene eyeche ze'e lunú uritiyeca 
Jesuse li'i. 


Chenu uri'iyeca Jesuse tucu una'a 
cuna endu' bene enu lee Jairo 
(Mt. 9:18-26; Mr. 5:21-43) 

40 Chenu ubenchila' zeca Jesuse 
stucu chú inzatu', chiqui' ñia nzu 
arqui' bee bene uya cha'calu beei 
li'inu, xne ye beei nucua'a quie 
beei li'inu. 41 Chequie uriña tucu 
bene enu lee Jairo lu Jesuse, neca 
Jairo quie! enu rnibiya' liñi indu' 
bee bene Israel. Nu utsu lliquilla lu 
Jesuse nu uziquieella lunu para nú 
chanu ni'lla, 4 xne rlu'culla tucutsia 
endu'lla, nu nzanchu chi'chiucu 
lana, nu steme'tsia rri'i nú atinchu. 
Chenu nza Jesuse enza ni' Jairo 
nzequie huaxi bee bene lilinu, hasta 
nú uta'cu bee bene li'inu. 

4Leta bee bene ze'e nza 
tucu una!a enu riti, nu necala 

chi'chiucu lana nú rlaca rene li'illa, 
nu ula'xulalla ye bee stene'lla 
ungúitilla nú uyaxu bee doctor, 
pero ni' tucu beei né riliyeca beei 
li'illa. 44Che uyabica una'a quie' 
di'chi Jesuse nu uti'lla yalla ru'u 
xucunu, hora ze'e utsuxe nú rlaca 
rene li'illa. 

45Nu unidichia' Jesuse lubee 
bene: 

— Ti uti'ya li'á? 

Nu uni yebeei lunu nú né ti'ya 
beei li'inu, che uni Pedro cuna 
beelá bee sa'lla lunu: 

—Maestro, huaxi bee bene rta'cu 
lia'ahua nu chuquie' churquie si'ña 
beei lia'ahua, nu rnidichia'sca'lu: 

“¿Nú ti uti'ya li'ilu?” 

46Pero uni Jesuse lubeella: 

—Nu' enu uti'ya li'á, xne uri'á 
beya' nú uri'iyeca tucu enu uri'iyeca 
cuna nú recaa. 

47 Chenu uri'i una'a ze'e beya' nú 
uri'inu beya', che chu uyabicalla nu 
recatse'tsella utsulliquilla lu Jesuse. 
Nu uxucu' dulalla luye bee bene 
xinu uti'yalla ru'u xucunu, cuna nú 
xa uyeca'lla. 48Che uni Jesuse lulla: 

—Xinchiu'cua equie nú uchili 
arqui'lu li'á enze'e uyeca'lu. Uquia'a 
nze'ca nee. 

49Rdichia'nusca! Jesuse una!a ze'e, 
chenu uriña tucu bee bene! Jairo nu 
unilla lu Jairo: 

—Ungutila endu'lu. La ri'i xia'lu lu 
Maestro nee. 

50 Pero chenu ubene' Jesuse nucua! 
uninu lu Jairo: 

— La lliquilu, uchilitsia arqui'lu li'á 
yeca' endu'lu. 

51 Chequie chenu uriña Jesuse 
ni'i Jairo, lá zelanu nú achu'ununu 
beelá bee bene, uyu'lunutsianu 

Pedro, cuna Jacobo, cuna Juan 
cuna pa'nchu cuna na'nchu liñi 
ni'i ze'e. 52Ye bee bene runa', nu 
nehuana nzu arqui'beei equie 
cuenda'nchu, pero uni Jesuse 
lubeei: 

—La una'hua. Lá ati endu! quie', 
ra'tsetsianchu. 

53Pero ulli'chinu beei li'inu, xne 

nediya' beei nú ungutilanchu. 
54Che chu una'tse Jesuse yanchu, 
nu juerte uninu lunchu: 

—iEndu!', uzetee! 

55Nu uhuañi zecanchu, nu 
hora ze'e uzeteenchu nu unibiya! 
Jesuse nú dete! beella nú acunchu. 
56 Chequie chiqui' uyanu arqui' 
pa'nchu cuna na'nchu nucua!. Pero 
uni Jesuse lubeella nú la ixiule'e 
beella lu ni' tucu bee bene lunú 
ungae scua. 


Uxe'la Jesuse chi'chiucu bee bene'nu 
nzetixiule'e xa neca lunú rnibiya' 
Diose 
(Mt. 10:5-15; Mr. 6:7-13) 

Uquiete'sa! Jesuse chi'chiucu 

bee bene'nu, nu udete'nu 
poder lubeella para nú hua beella 
ye clasia! bee benechiqui' arqui!' bee 
bene cuna nú ri'iyeca beella bee 
bene enu riti. ?Uxe'lanu li'ibeella 
para nú ixiule'e beella xa neca lunú 
rnibiya' Diose, cuna nú riliyeca 
beella bee bene enu riti. ¿Nu uninu 
lubeella: 

—Lecaxi uya'hua para inziu, ni' 
xcahua ni' biti, ni' pá nu acuhua, ni' 
dimi, ni' xucuhua para nú che'ehua 
la uya'hua. *Tatse ni'i bee bene elu 
riñahua, uya'natsiahua ni'i ze'e, 
hasta nú chiu'uhua eyeche ze'e. 53Nu 
tunu nu' tucu eyeche elu la zela 

bene nú ya'nahua ni'lla, uchiu'uhua 
eyeche ze'e nu ri'quihua yuu be'cha! 
nú nu' cuchiu'hua xi neca tucu seña 
nú lá yucu arqui'beei Stichia! Diose. 

6 Chequie uchiu'u beella nu 
nzuebeella cada tucua eyeche 
udixiule'e beella bedichia! nze'ca! 
Diose lubee bene, nu uri'iyeca 
beella bee bene enu riti. 


Ulle'ca Herodes nú uhuañi zeca Juan 
Bautista 
(Mt. 14:1-12; Mr. 6:14-29) 

7Chenu ubene' arre Herodes ye bee 
milagro nú rri'i Jesuse, la ri'illa beya! 
ti necanu. Xne nu! bee bene enu rni 
nú uhuañi zeca Juan Bautista. ¿Nu 
nu' bee bene rni nú profeta Elías 
ulube'lu. Nu nu' bee bene rni nú 
necanu tucu bee profeta hua'tu enu 
uhuañi zeca. ?Pero uni Herodes: 

—Li'á unibiya'a nú uru'u lluca equie 
Juan Bautista. ¿Ti benecua' nú rienea 
nú rrililla huaxi bee milagro scua? 

Nu chiqui' niarqui' Herodes nú 
lañi'lla Jesuse. 


Udete' Jesuse nú udacu ayu' mili bee 
bene 
(Mt. 14:13-21; Mr. 6:30-44; Jn. 6:1-14) 

10 Chenu ubenchila' bee apóstol! 
Jesuse, udixiule'e beella lunu beenú 
uri'i beella. Che unguya'nu beella 
tucu luhuare elu la nucua'a bee 
bene axu eyeche Betsaida. 11 Pero 
chenu uri'i bee bene beya!, chu 
nzequie beei li'inu. Nu uya cha'calu 
Jesuse li'ibeei nu udixiule'enu 
lubeei xa neca nú rnibiya' Diose, nu 
uri'iyecanu bee bene enu riti. 

12Chenu nze cheela, uyabica 
chi'chiucu bee bene' Jesuse lunu nu 
uni beella lunu: 

—Uni' lubee benequie' nú yue 
beei para nú chetsulachi beei 
nu chéla'na beei nú acu beei 
lubee eyeche axu ca'a, xne elu 
nellua'ahua ca'a lecalí xinu!. 

13Pero uni Jesuse lubeella: 

— Li'ihua ude'tehua nú acubeei. 

Nu ucuaqui beella lunu: 

—Rlu'cutsiaru ayu' pá cuna chiucu 
bela. Mejora chatsia!ahua nú acu ye 
bee benequie!. 

14Neca tucu ayu' mili bee niyu 
ze'e. Pero uni Jesuse lubee bene'nu: 

—Uni'hua lubeei nú cua'a 
cincuentaa cincuentaa beei cada 
tucu luhuare. 

15Scua uri'i beella, nu chu ucua'a 
ye bee bene ze'e. 1éChequie una'tse 
Jesuse ayu! pá ze'e cuna chiucu 
bela ze'e, nu ubi'yanu enza liñibe 
nu udete'nu che'tsa lu Diose, nu 
ule'enu bee pá ze'e cuna bee bela 
ze'e nu udete'nu nucua' lubee 
bene'nu para nú ritsi' beellae lubee 
bene ze'e. 17 Ye bee bene ze'e udacu 
beei hasta nú ubela' beei. Chenu 
ulaxu nú udacu beei, uquietesa'sca! 
beella chi'chiucu llume bee pedaso 
bee pá le'e cuna bee bela lunú 
uya'na udacu beella. 


Uni Pedro nú Jesuse neca Cristo enu 
uxe'la Diose 
(Mt. 16:13-19; Mr. 8:27-29) 


18 Tucu bichia chenu unacu!' 
lilitsia Jesuse lu Diose nzununu 
bee bene'nu ze'e. Che unidichia'nu 
lubeella: 

—¿Ti rni bee bene nú necaa? 

19 Nu ucuaqui beella lunu: 

—Nu! bee bene rni nú necalu Juan 
Bautista. Nu le'ca nu! bee bene rni 
nú necalu profeta Elías, nu le'ca nu! 

bee bene rni nú necalu tucu bee 
profeta hua'tu enu uhuañi zeca. 
20 Che uninu lubeella: 
—¿Nu litiquieehua ti rnihua nú 
necaa? 
Nu ucuaqui Pedro lunu: 
—Li'ilu necalu Cristo enu uxe'la 
Diose. 


Udixiule'e Jesuse nú uti bee bene 
li'inu 
(Mt. 16:20-28; Mr. 8:30-9:1) 
21Pero uni Jesuse lubeella nú la 
ixiule'e beella nucua! lu ni' tucu bee 
bene. 22Nu uninu lubeella: 

—Li'á Bene enu uxe'la Diose 
chiqui' nehuana zecaa, nu lee bee 
usticia! bee bene Israel lua, cuna 
bee ule'ya enu rnibiya' lubee ule!ya, 
cuna bee ulaxcuela enu reca ley! 
Moisés, uti beei li'á, pero bichia 
rriuna huañi zecaa stucu bese. 

23 Che uninu lu ye bee bene: 

—Tunu nu! bee bene enu niarqui' 
nú aca benea, la yala nú ri'itsialla 
tucu nú necatsia elliebacu'lla. Nu 
ye bichia riqui'lla lubee nú xi 
zecalla equie nú necalla benea, nu 
chu ye'ta quieella li'á. 24Xne bee 
bene enu másela niarqui' huañi lu 
iliulabe quie! enta bichia nú laxu 
nucua!. Pero bene enu ati equie nú 
necalla benea, lu'culla elunehuañi 
lu Diose. BLecaxi zibi! nú ri'i bene 
ana ye beenú nu! lu iliulabe, tunu 
le'ca li'itsialla nze nitilulla li'illa. 
26Tunu nu' bene enu tu' li'á cuna 
stichia'a, le'ca li'á Bene enu uxe'la 
Diose tua li'illa chenu nzela nú 
necaa arre cuna lunú rnibiya' paa 
cuna lunú rnibiya! bee ángele'nu. 
27Ixjiule'a luhua nu nu' bee bene 
enu nucua'a ca'a lá atisca!, hasta 

nú lañi! beei xa neca lunú rnibiya' 
Diose. 


Ulube' Jesuse ellie'e nú rlu'cunu lu 
chuna bene'nu 
(Mt. 17:1-8; Mr. 9:2-8) 

28 Chenu udete xi neca tucu 
xmana nú uni Jesuse bee bedichia' 
cua!, uyanu equie tucu dañi 
unacu'nu lu Diose, nu unguya'nu 
Pedro, cuna Jacobo, cuna Juan. 
29Pero diqui nú rnacu' Jesuse 
lu Diose uche!'e xa rnaa lunu, nu 
chiqui' unga niquichiu xucunu nu 
tu'na rulu siqui'i. 30°Nu ulube'lu 
chiucu niyu enu rdichia'nu li'inu 
ze'e. Bee bene ze'e neca Moisés 
cuna Elías. 31 Nu chiqui' rulu siqui' 
beella nu rdichia'nu beella Jesuse 
equie nú atinu nu nehuana zecanu 
eyeche Jerusalén. 3? Aflinzuca nú 
chiqui' riu'u cala' lu Pedro cuna 
lubee sa'lla, pero né a'tse beella, nu 
ulañi' beella nú rulu siqui' Jesuse 
cuna rucu bene enu nzununu ze'e. 
33 Chenu leca' rucu benecua! elu 
nzu Jesuse, uni Pedro lunu: 

—Maestro, ineca nze'ca nú 
nellua'ahua ca'a para nú reche'ru 
chuna ranchu, tucue para li'ilu nu 
stucue para Moisés, nu stucue para 
Elías! 

Pero la ri'i Pedro beya' xinu rnilla 
scua. 34Diqui nú rnilla scua, ulaca 
tucu xcabe nú utsacu! equie beella, 
nu ulliqui beella chenu nchiñi 
beella liñi xcabe ze'e. 35Nu liði 
xcabe ze'e uyene tucu chii enu uni: 

—Benequie' neca Lli'ñia enu 
chiqui' se'ca, uzu'cu'hua stichia'nu. 

36 Chenu ulaxu nú ubene' beella 
chi enu uni ze'e, ulañi' beella nú 
stucu li'i Jesuse nzunu ze'e nu né 

nilí beella. Bee bichia ze'e ni! tucu 
leca tilu udixiule'e beella lunú 
ulañi! beella. 


Chenu uhua Jesuse benechiqui' 
arqui' tucu endu' 
(Mt. 17:14-21; Mr. 9:14-29) 


37 Chenu uye'e lu yuu stucu 
bichia, nú ulaca beella equie dañi 
ze'e, huaxi bee bene uchiu'u uya 
cha'calu Jesuse. 38 Chequie tucu 
bene enu nze'ta leta bee bene ze'e 
urixialii nú uni: 

—Maestro, ubi'yacuru endua, 
tucutsia li'i necai endua. 3??Nu 
nchiñi benechiqui' arqui'i nu rri'i 
nze'e nú rixialii, nu secai ichia 
ziña nu xiu'u lliña ruti, rti'qui 
benechiqui' cua! li'i nu la tsana' 
nucua' li'i. 4Uzequieelá lubee 
bene'lu nú hua beella benechiqui' 


cua' arqui' endua, pero lá aca beella. 


4 Nu ucuaqui Jesuse nú uninu: 

—iCue'hua bee bene enu rlu'cu 
dula nú la chili arqui'hua li'á! ¿Se 
xala tiembu rqui'ña nú tsunua 
li'ihua nu xa riquilá litihua? Uteyuu 
endu'lu ca'a. 

42Pero chenu nzebica endu! ze'e lu 
Jesuse, utsi'qui benechiqui' li'i lu yuu 
nu ulle'ca zecai ichia ziña stucu bese, 
pero unibiya' Jesuse lu benechiqui' nú 
chiu'i arqui' endu! ze'e nu uriliyecanu 
li'i, che udete! cuendanu li'i lu pati. 
43Ye bee bene enu nucua'a ze'e chiqui! 
uyanu arqui'beei chenu ulañi' beei 
lunú llene neca nú reca Diose. 


Udixiule'e Jesuse bese rrucu nú uti 
bee bene li'inu 
(Mt. 17:22-23; Mr. 9:30-32) 
Diqui nú nzenu arqui'beei lunú 
rri'i Jesuse, uninu lubee bene'nu: 

44 —_Ugquie'e nze'ca diacahua lunú 
nia luhua nu la zañi'hua nucua!. Li'á 
Bene enu uxe'la Diose dete' cuenda 
bee bene li'á lubee bene enu rnibiya!. 

45Pero lá ri'i bee bene'nu beya' 
lunú rninu, xne lasca! dete'nu nú 
rri'i beella beya!, nu le'ca xiqui 
beella nedichia' beella lu Jesuse xi 
rni lunú uninu. 


Ti mase neca equie 
(Mt. 18:1-5; Mr. 9:33-37) 

46 Chequie uquixie bee bene'nu nú 
rni beella lusa'beella nú tá beella 
neca enu máse neca equie. “Pero 
uri'i Jesuse beya' lunú xa rri'i 
beella elliebacu' nu una'tsenu tucu 
endu' utsunu elu nzunu, nu uninu 
lubeella: 

—Tatse bene enu ri'i elietsa lu endu' 
quie' equie cuenda! lilá, neca xi neca 
nú rri'i nze'e elietsa lua, nu tatse 
bee bene enu rri'i caso li'á, letca 
rri'i caso nze!e bene enu uxe!la li'á. 
Enze'e enu máse lecati neca letahua, 
neca nze'e enu máse neca equie. 


Bene enu la ni cundra lia'ahua nzu 
nze'e chua'ahua 
(Mr. 9:38-40) 
49Chequie uni Juan lunu: 

— Maestro, ulañi'ru tucu bene enu 
rlua benechiqui' arqui' bee bene equie 
nú leelu, pero uniru lulla nu la ria'lla 
scua xne la acalla bene leta'ahua. 

50 Pero uni Jesuse lubeella: 

— La cáhua nucua', xne enu la ri'i 

condra lia'ahua nzu nze'e chu'ahua. 


Uqui'ya' Jacobo cuna 
Juan uri'i Jesuse 
51Chenu nze'ta riña bichia nú 
nzia Jesuse liñibe, che utsu naaqui 

arqui'nu nu nzanu Jerusalón. 

52 Uxe'lanu bee bene enu uriculu 
para nú chue beei tucu eyeche nú 
nchiucu! lu iliu Samaria para nú 
cua'na beei elu ya'na beella ze'e. 
53Pero lá zela bee bene eyeche ze'e 
aya'nanu eyeche ze'e, xne uri'i beei 
beya! nú nzanu Jerusalén. 5*Chenu 
ulañi' Juan cuna Jacobo nucua!, che 
uni beella lunu: 

—Detá Jesuse, ¿niarqui'lu nú 
nibiya'ahua nú laca quii enza liñibe 
para nú la'xue bee bene cua! tucu 
nú uri'i profeta Elías la? 

55Chequie ubi'ya Jesuse lubeella, 
nu uqui'ya' beella uri'inu nú uninu 
lubeella: 

—¿Xie! la ri'ihua beya! nú lu 
beze'lu nze'ta nú rnihua scua la? 
56Xne li'á Bene enu uxe'la Diose, lá 
yela para nú ri'á nú ati bee bene, 
nzela para nú tsila'a li'ibeei lu dula. 
Che chu nzuebeella stucu eyeche. 


Bee bene enu niarqui' chequiee 
Jesuse 
(Mt. 8:19-22) 
57 Diqui nu nzuebeella inziu, uni 
tucu niyu lu Jesuse: 
—Niarquia nu nzela quiea li'ilu 
catse elu nzalu. 
58 Che ucuaqui Jesuse lui: 
—Bee betsa rlu'cuí bee iliu'u 
nú neca ni'í nu bee iñi rlu'cuí 
exlia'tse'í, pero li'á Bene enu uxe'la 
Diose ni' elu quiee nchiña' equiea 
la lucua. 
59 Nu uni Jesuse lu stucu bene: 
—Utequiee li'á. 
Pero ucuaquii lunu: 
—Uzela nú bitya paa hasta nú 
atinu nu che chu nzela quiea li'ilu. 
60 Che uni Jesuse lui: 

—Utsa'na pa'lu cuna bee bene 
enu neca xi neca bene enu unguti, 
pero li'ilu uquia tixiule'e xa neca 
elurnibiya' Diose. 

61Nu uni stucu bene lu Jesuse: 

—Niarquia nú nzelanala li'ilu, 
pero rluti uzela nú nze tixiuletexua 
lubee benea. 

62Pero uni Jesuse lui: 

—Bene enu nzene ya acaratu nu 
belletalla enza di'chilla, leca modo 
nú cha neli excu'lla. Le'ca esquie 
bee bene enu niarqui' nú ye'ta 
quiee li'á, tunu la che'e arqui'beella 
lunú xa nehuañi beella, leca modo 
nú aca beella bee bene! Diose. 


Chenu uxe'la Jesuse 
setenta bee bene'nu 


1 0 Lulá bee nucua!, ucañi 

Jesuse setenta bee bene'nu, 
nu uxe'lanu chiucua chiucua beella 
nú riculu beella lunu, nú chue 
beella lubee eyeche cuna lubee 
ranchu elu chanu. 2Nu uninu 
lubeella: 

—Neli nú nucua'a huaxi bee bene 
enu niarqui' yene' Stichia' Diose, 
pero leca huaxi bee bene enu zete' 
li'ibeei. Enze'e una'cu'hua lu Diose 
para nú xe'lalánu bee bene enu zete' 
li'ibeei. 3Uquiahua, li'á xe'la li'ihua 
xi neca chenu nza bee sanchi leta 
bee bichiu. *La uya'hua biti, nú 
nu' stene'hua ni! dimi, ni' steinza 
lucuhua nu la cua'a xehua lubee 
bene lu inziu. Chenu riñahua ni'i 
tucu bene, rluti uri'ihua saludar 
bene ze'e nú nihua lulla: “Diose 
liqui' nú nzuxe arqui'hua.” $Nu 
tunu ni'i ze'e nucua!a bee bene 
enu riala nú nzuxe arqui' ria'na nú 
nzuxecua! cuna bee bene ze'e che, 

pero tunu la yala bee bene ni'i ze'e 
nucua!, benchila' zeca nucua' cuna 
litihua. 7Uya'natsiahua ni'i ze'e, nu 
la ya'nahua ni'i por ni'i bee bene, 
udacuhua nu hue'hua lunú liqui' 
beella luhua, xne bee bene enu 
rriti riña! rqui'ña nú aculla. ¿Chenu 
riñahua tucu eyeche elu zela bee 
bene nú ria'nahua, udacuhua nú 
liqui' beei luhua, %uriyecahua 

bee bene enu riti nucua'a ze'e, nu 
uni'hua lubeei: “Nze'ta riñala lunú 
rnibiya' Diose luhua.” Pero tunu 
riñahua tucu eyeche elu la zela bee 
bene nú ria'nahua, uchiu'hua lu 
inziu nu nihua lubeei: 11 “¡Hasta yuu 
be'cha lachihua nú uquie cuchiu'ru 
uri'quiru xi neca tucu seña nú né 
yucu arqui'hua Stichia! Diose! Pero 
urilihua beya! nú nze'ta axula lunú 
rnibiya' Diose luhua.” 2Nia luhua 
nú bichia nú laxu iliulabe, bee 
eyeche elu lá zela bee bene, nú 
aya'nahua, zeca beei castiya nú 
mase juerte, lunú zeca bee bene 
enu ucua'a eyeche Sodoma. 


Bee eyeche nú la niarqui' bee bene 
chili arqui' stichia' Jesuse 
(Mt. 11:20-24) 

15¡Cue'hua bee bene eyeche 
Corazín! ¡Nu cue'hua bee bene 
eyeche Betsaida! Xne tunu eyeche 
Tiro cuna eyeche Sidón aca bee 
milagro nú unga lachihua, xi 
tiembu achili arqui' bee bene 
ze'e Stichia' Diose, nu le'ca autu 
beei laquie natsa para nú lube' nú 
nehuana nzu arqui'beei nu aricu' 
beei tí equie beei xi neca seña 
nú uche'e arqui'beei lu stula beei. 
14Pero bichia chenu laxu iliulabe, 
másela juerte castiya nú zecahua 

lunú zeca bee bene eyeche Tiro 
cuna eyeche Sidón. 15Le'ca esquie 
li'ihua bee bene Capernaum, la 
ri'ihua elliebacu' nú riala chu'uhua 
liñibe xne li'ihua rialahua hasta elu 
mase aquié rqui' ebila. 

16”Nu chu ubi'yanu lubee bene'nu 
nu uninu: 

—Bene enu rri'i caso lunú rnihua, 
rri'i bee nze'e caso li'á, nu bene enu 
rluachu li'ihua li'á rluachu nze'e, nu 
bene enu rluachu li'á rluachu nze'e 
Diose enu uxe'la li'á. 


Ubenchila' zeca setenta bee 
bene' Jesuse enu uxe'lanu 


17 Chenu ubenchila! zeca setenta 
bee bene! Jesuse enu uxe'lanu lubee 
eyeche, chiqui' ñia nzu arqui'beella 
nu necachi uni beella lunu: 

—iDetá, hasta bee benechiqui' 
sucu' stichia'ru chenu rniru lunú 
leelu! 

18 Nu uni Jesuse lubeella: 

—Nelí'hua nucua!, li'á ulañia nú 
xi neca chenu ria'la lee esquie uniti 
lunú rnibiya' beze'lu. **Li'á uliquia 
lunú rnibiya'a luhua, para nú mase 
nú ta'hua equie bee be'la cuna 
equie bee nañi lliqui, nu le'ca para 
nú rilihua ana lunú rnibiya! beze'lu, 
nu lecaxi zecahua. Pero la lila’ 
arqui'hua nú sucu' bee benechiqui' 
stichia'hua, mejora ullila'hua nú 
nzucu ichila nú leehua lu ichi! liñibe. 


Ñia nzu arqui' Jesuse 
(Mt. 11:25-27; 13:16-17) 

21 Hora ze'e chiqui' ñia utsu arqui' 
Jesuse equie cuenda' Espíritu Santo, 
nu uninu: 

—Paa li'ilu enu rnibiya' liñibe 
cuna lu iliulabe, zucu ayáa li'ilu xne 


San Lucas 10 


uzete'lu bee bene enu lecaxi reca 
lunú ucachi'lu lubee bene enu reca 
cuna lubee bene enu rri'i beya!. Paa 
scua ungae, xne scua riu' arqui'lu 
nú acane. 

22] liqui'la Diose Pa liñibe ye 
nú nibiya'a lu ye beenú nu'. Lecati 
nediya' ti neca Jesucristo Lli'ñi 
Diose, Diose tsia nediya' nucua!, le'ca 
tucutsia Jesucristo cuna bee bene 
enu nzeli arqui' li'inu nu'lu Diose. 

23 Chequie ubi'yanu lubee bene'nu, 
nu uninu lu li'itsia beella: 

— Nia nza lu cuenda' bee bene 
enu rlañi' lunú rlañi'hua, 24xne nia 
luhua nú huaxi bee profeta cuna 
bee arre uniarqui' beella nú lañi' 
beella lunú rlañi'hua, pero né lañi! 
beella nucua!. Nu uniarqui' beella 
nú yene! beella nú riene'hua pero 
né yene! beella nucua!. 


Ejemplu' tucu bene nze'ca 
eyeche Samaria 


25Che utsuli tucu ulaxcuela enu 
reca ley! Moisés nu unilla lu Jesuse 
para nú ri'illa preo li'inu: 

— Maestro, xi riala ri'á para nú 
lucua elunehuañi nú leca xunga 
laxu liñibe. 

26Nu ucuaqui Jesuse lulla: 

—¿Xi rni ley! Moisés? ¿Nu xa 
rri'ilu beya! nú rnii? 

27 Chequie uni ulaxcuela ze'e, rni 
ley: 

—“Uzeca li'inu enu neca Diose'lu 
diquinu' arqui'lu, cuna diquinu' 
lunú necalu, cuna diquinu' juerzalu, 
cuna diquinu' elliebacu'lu, nu uzeca 
bee bene tucu nú secalu li'ilu.” 

28 Che uni Jesuse lulla: 

—Ucuaqui nze'calu, tunu ri'ilu 

scua, lu'culu eluhuañilílu liñibe. 

29Pero ulaxcuela ze'e niarqui'lla 
nú ya'na nze'calla lunú unidichia'lla 
lu Jesuse, che unilla lunu: 

—¿Ta bene zecaa tucu nú se'ca lilá 
che? 

30 Chequie uni Jesuse tucu 
ejemplu lulla: 

—Tucu bene Israel uchiu'ulla 
eyeche Jerusalén nu nzalla eyeche 
Jericó, che una'tse bee huana! li'illa 
inziu nu udiñi beei li'illa, nu ucachi' 
beei ye bee stene'lla hasta xuculla. 
Nu utsa'na beei li'illa xi neca tucu 
bene enu unguti. 91 Che udete tucu 
uletya inziu ze'e, pero chenu ulañi' 
uletya ze'e nú nuxu bene ze'e, udete 
chechulla nu chu nzalla. 32Le'ca 
enza ze'e udete tucu levita enu rri'i 
elietsa lubee ule'ya, nu chenu ulañi' 
levita cua' nú nuxu bene ze'e, udete 
chechulla nu chu nzalla. 33Chequie 
udete tucu bene Samaria inziu ze'e, 
chenu ulañi'lla bene enu nuxu lu 
inziu ze'e, uhua'a arqui'lla bene ze'e. 
34Nu chu uyabicalla elu nuxu bene 
ze'e nu uri'illa remedio elu nedi'qui 
bene ze'e cuna aceite cuna biñu, nu 
ullica'cuulla elu nedi'qui bene ze'e 
cuna laquie. Nu chu uricu'lla bene 
ze'e equie burru'lla nu unguya!lla 
bene ze'e elu neca posada, ze'e 
ubi'yalla bene ze'e. 35Chenu uye'e 
lu yuu stucu bichia nú rquiene bene 
Samaria nú nzialla, che udixiulla lu 
bene enu neca stene posada lunú seca 
chiucu bichia riña' bene nu unilla lu 
bene ze'e: “Ubi'ya benequie', tunu 
ri'ilu huaxilá gasto lu cuenda'lla, li'á 
ixiua nucua' chenu benchila' zecaa.” 
36 Che uni Jesuse lu ulaxcuela enu 
reca ley! Moisés: ¿Taa lu chuna bee 
bene enu udete lu inziu ze'e uzeca 
bene enu udiñi bee huana!? 

37 Nu ucuaqui ulaxcuela ze'e nú 
unilla: 
—Bene enu uhua'a arqui' bene 
ze'e. 
Che uni Jesuse lulla: 
—Uquia nu scua uri'i lu stucu bee 
bene. 


Chenu uya Jesuse ni'i 
Marta cuna María 


38Diqui nú nze ri'i Jesuse seidu 
inziu'nu uriñanu tucu eyeche, 
ze'e uyanu ni'i tucu una'a enu lee 
Marta. 39Marta quie! rlu'cunchu 
tucu belanchu enu lee María, nu 
uzucu María lu Jesuse para nú 
yene'nchu lunú rninu. “Pero Marta 
chiqui' rliala'nchu rritinchu beenú 
rri'inchu, nu uyabicanchu lu Jesuse 
nu uninchu lunu: 

—Detá, ¿Xie! la chenu arqui'lu nú 
tucutsia li'á utsa'tna belaa ye bee 
riña! nú ri'á la? Ala! uni'i lunchu nú 
ri'inchu elietsaa. 

4 Nu ucuaqui Jesuse lunchu nú 
uninu: 

—Marta, Marta, chiqui' nzenu 
arqui'lu lu huaxi bee riña'lu, pero 
nu! tucu nú máse neca equie. Maria 
ucañi nú máse neca equie, nu lecati 
caa nucua' lunchu. 


(Mt. 6:9-15; 7:7-11) 
luhuare, nu chenu ulaxu nú 
—Detá Jesuse, uze'te' li'iru xa 


Chenu uzete' Jesuse nú xa nacu' bee 
bene lu Diose 
1 1 Tucu bese chenu rnacu! 
Jesuse lu Diose tucu 

unacu'nu lu Diose, tucu bee bene'nu 
uni lunu: 

nacu'ru lu Diose, tucu nú uzete! Juan 
Bautista bee bene, enu uyaquie li'illa. 

2Che uni Jesuse lubeella: 

—Chenu nacu'hua lu Diose 

uni'hua: 
Pa'ru Diose, li'ilu enu nzucu 
liñibe, 
chiqui' riala nú lu'curu ula'na 
lunú leelu. 
Nu ye'ta lunú rnibiya'lu luru. 
Aca lunú riu' arqui'lu lu 
iliulabe quie' tucu nú reca 
liñibe. 
3 Uli'qui' nú da'curu ye bichia. 
4 Uri'i perdona stularu, 
xne li'iru le'ca rritiru perdona 
bee bene enu rri'i nú 
necha neca luru. 
La tsana'lu litiru nú ri'iru dula, 
uri'i elietsa luru para nú la riliru 
ye beenú necha 
neca. 
5Le'ca uni Jesuse lubeella: 

—Te zucua'ahua tunu tucuhua 
rlu'cu tucu bene enu rquiete'hua, 
nu riña nze!e ulela' rula! ni'hua nu 
ni nze'e: “Ala! zelalu utsana' chuna 
pá chenua, $xne uriña inza tucu 
bene enu rquietea nia, nu nze'talla 
enza istu nu lecalí xi lucua detea 
aculla.” 7Nu cuaqui bene ze'e liði 
ni'lla nú nilla: “La ri'ixitilu lua 
naculla nia, ra'tselá nu ra'tsela bee 
endua leca modo nú zetea para 
nú biquia lunú rnacu'lu.” $Pero 
nia luhua, añinzuca nú la zeteella 
para nú dete'lla lunú rnacu' bene 
enu rquiete'lla, pero ri'illa juerza 
nú zeteella para nú dete'lla ye 
nú secala'cha! bene ze'e para nú 
la ri'ixia! nze'e lulla. *Enze'e nia 
luhua: Una'cuhua lu Diose che 
liquitnu luhua lunú rnacu'hua. 
Ula'nahua li'inu, che llela'hua li'inu. 
Uziquieehua lunu nu una'cuhua 

lunu che ri'i casonu li'ihua. Xne 
bene enu rnacu' nú rnacu' lunu 
riucu nze'ene, nu enu rla'nae xela' 
nze'ene, nu enu siquiee nu rnacu' 
lunu rri'inu caso nze'e. 

1? Tyunu nu'hua enu neca paa, ¿Xie! 
dete'hua tucu quiee lu endu'hua 
chenu rnacu' nze'e pá la? ¿Urre xie! 
dete'hua tucu be'la lu nze'e chenu 
rnacu' nze'e beela la? 12¿Urre xie' 
dete'hua tucu alacrán chenu rnacu' 
nze'e tucu artabechiu la? 3 Tunu 
li'ihua enu necha rri'i, recahua 
rdete'hua beenú neca nze'ca lubee 
lli'ñihua, ¡Pero máselá rliqui' 
Pa'ahua enu nzucu liñibe Espíritu 
Santo lubee bene enu rnacu' lunu! 


Uni bee bene nú rlu'cu Jesuse lunú 
rnibiya' beze'lu 
(Mt. 12:22-30; Mr. 3:19-27) 

14Chenu ulua Jesuse benechiqui' 
enu uri'i nú lá nia' tucu bene, nu 
chenu uchiu'u benechiqui' cua! 
arqui' bene ze'e, uquixie nú rnilla. 
Che chiqui' uyanu arqui' bee bene 
nucua', 1Spero nu! bee bene enu 
uni: 

—Benequie' rlua benechiqui' arqui' 
bee bene cuna lunú rnibiya! beze'lu 
enu rnibiya! lubee benechiqui!. 

16 Stucu beei unacu' tucu milagro 
liñibe lunu para nú ri'i beei beya! 
tunu neli nú Diose uxe'la li'inu. 

17 Pero lilinu nediya'la'nu xi rri'i 
beei elliebacu! nu uninu lubeei: 

—Tatse bee gobierno enu la neca 
tucu necatse rle' sa'beei, le'ca 
esquie bee bene tucu ni'i tunu 
la neca tucu necatse beei rlete 
sa'beei. 18Le'ca esquie tunu le'ca li'i 
beze'lu ri'i condrai bee benechiqui', 
¿xa di'ya nú rnibiya!i che? Rnia 

nucua' luhua, xne rnihua nú rluaa 
benechiqui' arqui' bee bene cuna 
lunú reca beze'lu. 19Pero tunu scua 
necane, ¿ti rliqui' lunú reca bee 
bene'hua rlua beella benechiqui' 
arqui' bee bene che? Nia luhua nú 
le'ca lilibeella rni beella nú necha 
rri'ihua elliebacu!. 4 Xne li'á rlua 
bee benechiqui' arqui' bee bene 
equie nú reca Diose, nucua! rlube' 
nú nzula lunú rnibiya! Diose cuna 
litihua. 

21”Tucu bene enu naaqui nu 
rlu'culla nú acanu' li'illa para nú 
ri'iuculla ni'lla, leca modo nú cachi' 
bee bene stene'lla. 22Pero tunu 
nze'ta stucu bene enu naaquilá lulla, 
che ri'i nze'e ana lulla nu axi nze!e 
lunú rlu'culla, nú rri'illa elliebacu' 
nú acanu! li'illa, nu le'ca axi nze'e 
ye bee stene'lla. 

23'Bene enu la nzu chua rri'i 
condra nze!e li'á, nu bene enu ri'i 
nú la quiete' bee bene li'á, rri'i 
nze'e nú rle'e sa! bee bene. 


Xa rri'i bee benechiqui' chenu 
rebenchila' zecai arqui' bee bene 
(Mt. 12:43-45) 


24?Chenu xiu'u tucu benechiqui' 
arqui' tucu bene, enzei bee luhuare 
elu nebichi rla'nai elu tsulachii. Nu 
chenu la llela'i elu tsulachii, che 
rri'i elliebacu': “Mejora benchila' 
zecaa elu uchiu'a.” 28Nu chenu 
benchila! zecai, llela'i arqui' bene 
elu uchiu'i xi neca liñi tucu ni'i nú 
nelucu! nu rnaa nze'cae. ?6Chequie 
nze tucui se achi benechiqui' enu 
másela necha rri'i luquela li'i, nu 
chu'u ye beei arqui' bene ze'e. Che 
masesca'lá necha aca bene ze'e lunú 
necalla hua'tu 

Lunú neli rri'i nú ñia nzu arqui' bene 
27Diqui nú rni Jesuse bedichia' 
cua', leta bee bene ze'e ubixialí 
tucu una'a nu unilla: 
—iÑia nza lu cuenda' una'a enu 
ullaana li'ilu nu uri'i ru'cu li'ilu! 
28Pero ucuaqui Jesuse nú uninu: 
—i¡Maselá ñia neca lu cuenda' bee 
bene enu riene' Stichia' Diose nu 
sucu! nú rninu! 


Bee bene enu necha rri'i unacu' tucu 
milagro lu Jesuse 
(Mt. 12:38-42; Mr. 8:12) 


29Ulla'ca'la huaxi bee bene elu 
nzu Jesuse, nu uquixienu uninu 
lubeei: 

—Bee bene enu nucua'a lu iliulabe 
quie' necha rri'i beei nu rnacu! 
beei tucu milagro lua, pero la 
riala ni'tucu milagro lubeei, xne 
nediya'la'beei milagro nú unga 
lu profeta Jonás. 3% Tucu nú unga 
Jonás tucu seña lubee bene Nínive, 
le'ca scua li'á Bene enu uxe'la 
Diose aca tucu seña lubee bene 
enu nucua!a nee. 91Bichia chenu 
laxu iliulabe, chenu hualu Diose lu 
cuenda' bee bene, chequie una'a 
enu unibiya! lu iliu nú lee sabá 
huañi zecalla nu nilla nú riala bee 
bene enu nucua'a nee castiya nú 
dete' Diose. Xne li'illa uchiu'ulla 
enza istu, nu ube'talla para nú 
ubene'lla lunú reca arre Salomón. 
Nu li'á Jesuse enu nzu cuna li'ihua, 
másela neca equia luquela arre 
Salomón. 32Le'ca huañi zeca bee 
bene enu ucua!a eyeche Nínive 
bichia chenu laxu iliulabe, chenu 
hualu Diose lu cuenda' bee bene 
enu nehuañi nee, nu ni bee bene 

Nínive nú bee bene enu nehuañi 
nee riala beei castiya nú dete! 
Diose. Xne bee bene eyeche Nínive 
uzucu'beei nú uni Jonás chenu 
unilla lubeei nú huañi beei tucu nú 
niarqui' Diose. Nu li'á Jesuse enu 
nzu cuna li'ihua másela neca equiea 
luquela Jonás. 


Tucu ejemplu' ellie'e 
(Mt. 5:15; 6:22-23) 

33 Lecati quie'e quii tucu quinqué 
nu tsullae elu a'chi', urre tsacu'lla 
tucu caja equiee. Pero zucune elu 
ayaa para nú du' llie'e lubee bene 
enu chu'u ze'e. T'culua'ahua 
neca xi neca elliete lu cuerpo'ahua, 
tunu rrialahua lunú neca nze'ca 
diqui cuerpo'ahua nu! ellie'e. Nu 
tunu rrilahua nú necha neca, diqui 
cuerpo'ahua neca xi neca tucu elu 
natsacabe. 35Ubi'ya li'ilu para nú la 
chenu i'cululu li'ilu inziu nú necha 
neca. 36Tunu la ri'i cuerpo'ahua 
ni' teme! nú necha neca, che neca 
cuerpo'ahua xi neca tucu qui! 
quinqué nú rdu'llie'e. 


Uni Jesuse nu bee fariseo cuna bee 

ulaxcuela enu reca ley! Moisés necha 
rri'i beei 

(Mt. 23:1-36; Mr. 12:38-40; Lc. 20:45-47) 

37 Chenu ulaxu nú uni Jesuse 
lubeei, tucu fariseo uzene' Jesuse 
para nú chanu acununui eta 
ni'i. Chenu uyu'unu liði ni'i chu 
uzucunu lu mexa. 38 Nu chiqui! 
uyanu arqui' fariseo ze'e nú ne naa 
Jesuse ante nú acunu tucu nú neca 
costumbre! beei. 3? Pero uni Jesuse 
lui: 

—Lilihua necahua xi neca bee 
vaso cuna bee pliato nú neyequie 

di'chi, xne rlube! nú neca nze'cahua 
di'chiquie pero liñirquie nu' nú 
necha neca nu necahua huana!. 
40iChiqui' nziti arqui'hua! ¿Xie' la 
rilihua beya! nú le'ca li'i Diose enu 
ureche' be'la'hua ureche' arqui'hua 
la? 41 Uri'ihua elietsa lubee bene 
enu lecalí xi lu'cu, para nú scua 
lube' nú neli nze'cahua. 

42¡Cue'hua bee fariseo!, lilihua 
rdete'hua diezmo bee huañi nú 
neca menta, cuna rruda nu ye nú 
racu bee bene. Rdete'hua nucua' lu 
Diose tucu nú rnibiya' ley nú riala 
ri'ihua, pero la ri'ihua tucu nú neli 
neca lubee bene, nu la ri'i casohua 
eluseca! Diose. Uri'ihua caso elu 
seca'nu nu la tsana'hua nú dete'hua 
lunú rdete'hua lunu. 

43"¡Cue'hua bee fariseo!, xne riu! 
arqui'hua sucuhua liñi indu lu xleta 
elu sucu bee bene enu mase neca 
equie, nu riu' arqui'hua nú chiqui! 
lu'cu bee bene ula'na luhua ante 
huaxi bee bene. 

44¡Cue'hua bee ulaxcuela enu reca 
ley! Moisés cuna bee fariseo, xne 
la ri'ihua tucu nú rnihua! Lilihua 
necahua xi neca bee eluhua nú la 
lañi' bee bene, nu la ri'i beei beya! 
chenu rta! beei equie bee eluhua ze'e. 

45Nu ucuaqui tucu ulaxcuela enu 
reca ley! Moisés nú uni: 

—Maestro, chenu rnilu bee 
bedichia' cua! le'ca nuu luru rnilu 
scua la. 

46Pero uni Jesuse lubeei: 

— ¡Le'ca cue'hua bee ulaxcuela enu 
reca ley! Moisés! Xne rnibiya'hua 
nú ri'i bee bene lunú neriña! ri'i 
beei, nu ni' teme! la niarqui'hua 
rilihua elietsa lubeei para nú ri'i 
beei tucu nú niarqui'hua. 

47»¡Cue'hua! Xne suche'hua equie 
bee eluhua! bee profeta enu unguuti 
bee bene'hua hua'tu. Scua rri'i 
bee bene beya! nú neca tucu 
necatsehua lunú uri'i bee bene'hua 
hua'tu. Li'ibeei unguuti beei bee 
profeta ze'e, nu li'ihua ureche' 
nze'cahua equie bee eluhua! beella. 

4% Enze'e equie nú reca Diose uninu: 

“Lilá xe'la bee profeta cuna bee apóstoles, 
nu úti bee bene texcua'a beella, nu 
ri'i condra bee bene téxcua'a beella.” 
50Chequie bee bene enu nehuañi 
nee, dete' Diose castiya lilibeei equie 
cuenda' rene! bee profeta nú uri'chia 
hasta chenu uquixie iliulabe. 5 Hasta 
rene! Abel nu hasta rene! Zacarías enu 
unguuti beei labe eli'ya! indu llene 
Jerusalén. Nia luhua nú bee bene enu 
nehuañi nee, litibeei ixiu beei equie nú 
unguuti bee bene! beei bee benecua!. 
52»¡Cue'hua bee ulaxcuela enu reca 
ley! Moises!, xne la zelahua nú ri'i bee 
bene beya! xa riala ri'i beei para nú aca 
beei bee bene! Diose, nu ni' litihua la 
ri'ihua nú acahua bee bene! Diose, nu 
rcahua nú aca bee bene enu niarqui' nú 
aca bee bene! Diose. 

53 Chenu uni Jesuse bee bedichia' 
cua!, bee ulaxcuela enu reca ley! Moisés 
cuna bee fariseo chiqui' ulee beei lunu, 
nu uquixie beei unidichia! beei huaxi 
nú unidichia! beei lunu. 54Uri'i beei 
preo li'inu para nú llela! beei tucu nú 
ricu'quiya beei li'inu. 


Uzete' Jesuse nú la neca nze'ca 
nú aca niquichia' bee bene 


1 Diquila nú nucua'a beella 
esquie uyetesa' huaxi mili 
bee bene ze'e, nu equie nú huaxi 
beei rta'cu sa'beei. Chequie uquixie 
Jesuse uninu rluti lubee bene'nu: 

—Ubi'yahua li'ihua lu levadura' 
bee fariseo, rni nucua! nú ubi!yahua 
li'ihua xne la ri'i beei tucu nú 
rnibeei. ?Xne ni' tucu nú a'chi neca 
la ya'na nucua' scuatsia, riña nú 
acachee ye bee nucua', nu ni' tucu 
beenú a'chi neca la ya'na nucua' 
scuatsia, riña nú acabiya' ye bene 
nucua'. 3Enze'e ye bee bedichia' nú 
unihua elu necabe nzu, yene! bee 
bene bee bedichia' cua! lu ellie'e, 
nu bee bedichia' nú a'chi' unihua 
liñi nilihua, nu' bene enu bixialí 
bedichia! cua' ante lu ye bee bene. 


Ti rqui'ña nú lliqui bee bene 
(Mt. 10:26-31) 

P Li!ihua bee bene enu rquietea, 
nia luhua nú la lliquihua bee bene 
enu niarqui' nú uti lilihua. Xne 
titse bee bene nu' modo nú uti 
cuerpo'hua, pero espíritu'hua lecati 
ri'chia $Pero nia luhua nú ti rqui'ña 
nú lliquihua: Ulliquihua Diose, xne 
litinu rlu'cunu nú rnibiya'nu nu 
chenu uyuculanu nú nehuañihua, 
lilinu recanu xe'lanu espíritu'hua 
ebila. Enze'e ulliquihua li'inu. 

6”Litihua nediya'hua nú bee iñi 
enu rcuecu! la zeca beeí huaxi, pero 
Diose la zañi' ni! tucu beeí. 7 Nu 
lilihua hasta ye bee ichia equiehua 
nebacu' Diose. Enze'e la lliquihua, 
xne másela secahua lunú seca huaxi 
bee iñi. 


Bee bene enu la tsacu' arqui' nú neca 
bene' Jesuse 
(Mt. 10:32-33; 12:32; 10:19-20) 
9 Li'á nia luhua nú titse bene 
enu ni lubee bene nú necalla 
benea, le!ca esquie li'á Bene enu 
uxe'la Diose nia lubee ángele'nu nú 

necalla benea. *Pero bene enu ni 
lubee bene nú la acalla benea, le'ca 
esquie li'á nia lubee ángele! Diose 
nú la necalla benea. 

10-Nu! perdona! titse bene enu ni 
condra li'á Bene enu uxe'la Diose, 
pero bene enu ni condra lu Espíritu 
Santo. Leca! perdona para bene ze'e. 

11°Chenu uya! bee bene li'ihua 
liñi bee indu, urre lubee juece, urre 
lubee usticia, la chenu arqui'hua 
xa cuaquihua lubeella cuna nú xa 
nihua. 12Xne chenu riña hora nú 
nihua, Espíritu Santo neca enu du! 
arqui'hua xanihua. 


Equie cuenda' eluxene 


13Tucu bene enu nza leta bee 
bene ze'e uni lu Jesuse: 

— Maestro, uni' lu bichiaa nú 
liqui'i rencia nú rialaa. 

14Nu ucuaqui Jesuse lui: 

—Niyu, ¿ti uni lulu nú neca juece 
urre tucu enu ritsi' bee stene'hua? 

15Le'ca uninu lubeei: 

—Ubilyahua li'ihua para nú la 
le'hua eluxene nú la lu'cuhua, xne 
lecaxi zibi' eluxene nú rlu'cu bee 
bene, nu bee eluxene cua! la neca 
nucua! nú liqui' nú nehuañi bee 
bene. 

16 Chequie uni Jesuse tucu 
ejemplu lubeei: 

—Uhuañi tucu bene xene, nu 
chiqui' unguyu! nú unguyu' lu 
yu'lla. Nu uquixie uri'illa 
elliebacu' nú rnilla: “¿Xa ri'á nee? 
La lucua elu duche'a ula'cua.” 18 Che 
unilla: “Nediyalá xa ri'á, chila bee 
ni'i elu rduche'a bee ula'cua, nu 
reche'a bee ni'i nú llenelá. Ze'e 
duche'a bee ula'cua cuna ye beenú 
rlu'cua. 19Nu nia lu le'catsia li'á: 

Nee sí rlu'culu huaxi ula'cu para 
huaxi lana, utsulachi nu udacu nu 
uhue' nu fia utsu arqui'lu.” 29Pero 
uni Diose lulla: “Niyu chiqui' 
netundulu, nee rula' quie' atilu, nu 
beenú nu'che'elu, ¿ti ya'nanuu bee 
nucua! che?” 21Scua seca bene enu 
rduche' eluxene' para li'itsia, pero 
lu Diose lecaxi lu'culla. 


Rriucu Diose bee bene'nu 
(Mt. 6:25-34) 


22 Che uni Jesuse lubee bene'nu: 

—Li'á nia luhua, nú la chenu 
arqui'hua nú xi acuhua para nú 
nze nehuañihua, le'ca la chenu 
arqui'hua nú xi utuhua. 28 Nú 
nehuañi bene máse seca lunú racu 
bene, nu cuerpo! bene máse seca 
lu xucu bene. 24Ubi'yacuruhua bee 
bieca. La du! beeí nii nu la quiete' 
sa'beeí ula'cu, nu la lu'cu beeí elu 
chuche! ula'cu' beeí, pero Diose 
lia rdete! nú racu beeí. Enzaláquie' 
li'ihua másela secahua lunú seca 
bee iñi. Nu le'ca, ¿xie! equie nú 
tematsia chenu arqui' bene nú xeelá 
huañilla la? 26Nu tunu ni' nucua' la 
aca bene ri'illa, ¿xiquie nú nzenu 
arqui' bene equie nú xi aculla cuna 
beelá beenú xa nze nehuañilla che? 

27"Ubi'yacuruhua xa rru'cu bee 
quie dañi, la ri'i bee riña!, nu la 
reche! bee laquie. Pero ni' arre 
Salomón lá tsuche'lla tucu nú 
nzuche' bee quie añinzuca nú 
chiqui' utsuche'ella. 28Enze'e, tunu 
bee huañi dañi suche' Diose nee, nu 
ye!e tsia nzula nu chiquine, ienza 
láquie! li'ihua nú la liqui'nu lunú 
utuhua, bene enu lle'na tsia nzeli 
arqui' Diose bee lee! ?9Enze'e la 
chenzehua nu la chenu arqui'hua 

nú xi acuhua cuna nú xi hue'hua. 
30Xne bee bene enu la chili arqui' 
Diose, li'ibeei neca beei enu nzenu 
arqui' bee nucua'. Pero li'ihua 
rlu'cuhua tucu pa'hua enu nzucu 
liñibe, nu li'inu nediya'la'nu lunú 
secala'cha'hua. 3' Pero uzelahua nú 
nibiya' Diose luhua che liqui'nu ye 
beenú secala'cha'hua. 


Equie cuenda' eluxene liñibe 
(Mt. 6:19-21) 

32"Bee benea, la lliquihua laca 
huaxihua, pero Pa!ahua Diose 
ñia nzu arqui'nu liqui'nu lunú 
rnibiya'nu luhua. 99Utihua lunú 
rlu'cuhua, nu uri'ihua elietsa lubee 
bene enu seca elitsi. Ucua'nahua 
nú ri'ihua ana eluxene liñibe 
nú leca xunga laxu, elu la chu'u 
huana' ni! bee belala". 34Xne elu 
nu'che'e eluxene'hua ze'etsia nzu 
elliebacu'hua. 


Rqui'ña nú cua'a tsiña bee bene 

35"Ucua!a tsiñahua, nu urilihua 
tucu nú riala ri'ihua. 38 Uri'ihua 
tucu nú rri'i bee moso' enu 
nucua'aquiee chenu benchila' 
patron'beei, nú nzalla lu tucu tsa'a 
para nú chu xa'la beei ru'u puerta 
chenu chichilla ru'u puerta. Ñia 
neca lu cuenda! bee moso' enu 
nucua!'a naa nu nucua'!a quiee nú 
benchila! patron' beei. Xne nia 
luhua nú le'ca li'i patron' beei cua'a 
li'ibeei lu mexa nu chu che'ella 
xuculla para nú dete'lla nú acu 
beei. 38 Nia neca lu cuenda' beei 
tunu lluna' patron' beei li'ibeei nú 
nucua'a naa beei, mase nú riñalla 
ulela' rula! urre riñalla elliecabe. 
39Le!ca urilihua beya!, tunu nediya' 

tucu bene nú xiura riña huana' 
ni'illa, la zelalla nú chu'u huana' 
ze'e cachi' bee stene'lla. “Le'ca 
ucua!a tsiñahua xne li'á Bene enu 
uxe'la Diose, riñaa chenu la ri'ihua 
elliebacu' nú riñaa. 


Equie cuenda' bene enu sa'alu 
stichia' cuna bene enu la tsa'alu 
stichia' 
(Mt. 24:45-51) 
4 Chequie unidichia' Pedro lu 
Jesuse nú unilla: 

—¿Unilu ejemplu cua! lu li'itsiaru 
la? u ¿Unilu nucua' lu ye bee bene 
la? 

Nu uni Jesuse: 

—Unia ejemplu cua! lu titse bene 
enu sa!alu stichia! nu rri'illa tucu 
nú rialane. Tucu nú rri'i tucu 
moso' enu ria'nanuu ni'i patron! 
para nú dete'lla nú acu beelá bee 
moso' chenu riña hora nú acu 
bee nze'e. “Nia neca lu cuenda’ 
moso' enu rri'i tucu nú rialane 
chenu riña zeca patron'lla. 44Xne 
nia luhua nú tsa'na patrón ze'e ye 
bee stene'lla para nú ya'na cuenda' 
moso' ze'e bee nucua'. 45Pero tunu 
ri'i moso' ze'e elliebacu' nú rle'lá 
nú riña patrón'lla, che quixiella 
nú xitserinulla beelá bee moso' 
cuna bee criada. Nu quixiella 
nú acutsialla cuna nú hue'tsialla 
hasta nú lluchi'lla, *6chequie riña 
patrón!lla tucu bichia nú la zucullla, 
nú riña patron ze'e tucu hora nú la 
ri'lla beya'. Che chiqui! juerte dete! 
patrón ze'e castiya li'illa, nu xe'la 
patron ze'e li'illa elu riala bee bene 
enu la zucu! nú rni bee bene. 

47”Xne moso' enu nediya' nú xa 
niarqui' patrón'lla nú ri'illa pero 

la tsu tsiñalla, nu le'ca la zucu!'lla 
stichia! patrón'lla, li'illa rialalla 
castiya nú chiqui' juerte. “Pero 
moso' enu la ri'i beya' xa niarqui' 
patrón! nú ri'i, nu rri'illa tucu nú 
yalalla castiya'lla, zecalla castiya!lla 
pero menola. Enze'e bene enu lia 
udete' Diose huaxi lunú recalla, 
rqui'ña nú máse rililla lunú udete' 
Diose lunú recalla. Le'ca esquie 
bene enu lia udete' Diose nú rnibiya! 
rqui'ña nú máse ri'illa equie nú 
udete' Diose nu rnibiya'lla. 


Rle'esa' bee bene equie cuenda' 
Jesuse 
(Mt. 10:34-36) 


491 i!á nzela lu iliulabe xi neca tucu 
quii, nu ala! recala lunú nzu nú aca. 
50Nze'ta nú chiqui' nehuana zecaa 
nu nzula nú zeca scua, inu desde nee 
chiqui' nehuana nzu arquia hasta 
nú yalu ye bee nucua!! 5 La riihua 
elliebacu! nú tia uriña lu iliulabe 
para nú ri'á nú aca tucunecatse 
arqui' bee bene lu sa! beei. Xne 
equie nú chili arqui' bee bene li'á 
le'e sa! bee bene cuna bee bene enu 
la chili arqui' li'á. 2Xne desde nee 
elu nucua!a ayu! bene liñi tucu ni'i, 
liunu chunalla cuna chiuculla, nu 
liunu chiuculla cuna chunalla. 33 Bee 
paa ri'i condralla bee lli'ñilla, nu bee 
1li'ñilla ri'i condra li'ibeella. Le'ca 
esquie bee naa ri'i condra beella 
xinchiu'cu beella nu xinchiu'cu 
beella ri'i condra li'ibeella, nu bee 
suegra ri'i condralla bee llixilla, nu 
bee llixilla ri'i condra li'ibeella. 


Xa neca seña' bee tiembu 
(Mt. 16:1-4; Mr. 8:11-13) 


54 Chequie uni Jesuse lubee bene: 

—Chenu rlañi'hua nú rliñi xcabe 
enza ratse' bichia, che rnihua nú 
laca quiu nu rlaca quiu. $9 Nu chenu 
rlañihua nú xiu'u bii enza sur, che 
rnihua nú aca nelee nu esquie 
recae. 5SBene enu niquichia' bee 
lee. Rri'ihua beya! xa neca bee seña 
liñibe cuna lu iliulabe, nu ¿xiquie 
nú la rilihua beya! xa neca lunú 
reca nee? 


Ucua'nahua nú tsuxe arqui'hua lu 
bene enu rlee luhua 
(Mt. 5:25-26) 

ST c Xiquie nú la ri'ihua elliebacu' 
le'ca lilitsiahua ta nú neca nze'ca 
riala nú ri'i bene? 8 Tunu nu' enu 
nze dete! cuenda li'ilu lubee usticia, 
nu lla'calu li'illa labe inziu chenu 
nzalálu lubee usticia ucua'na nú 
tsúche'lu nucua! cuna li'illa ante 
nú riñalu lubee usticia. Xne tunu 
riñalu lu enu hualue lu cuenda!lu, 
che dete' cuenda nze!e li'ilu lubee 
sundado nu du! beei li'ilu ni'cu!. 
591 i!á nia lulu, nú la chiu'ulu ni'cu' 
hasta nú ixiulu ye nú nacu' juece 
lulu. 


Rqui'ña nú tsana' arqui' bee 
bene stula beei nu chequiee 
beei inziu' Diose 

1 Bee bichia ze'e, uya 
chiucu chuna bee bene lu 

Jesuse, nu ubedichia'nu beei li'inu 
nú xa unibiya! Pilato nú unguti 
chiucu chuna bee bene Galilea, nu 
ucuchalla rene! bee benecua!' cuna 
rene! bee nañi enu unguti beei xi 
neca u'na lu Diose. 

2Nu uni Jesuse lubeei: 

—La ri'ihua elliebacu' nú bee bene 
Galilea cua!, equie nú másela rlu'cu 

beei dula lu ye bee bene Galilea 
enze'e ulle'ca beei scua. SLi'á nia 
luhua nú la acane scua, nu tunu 

la tsana' arqui'hua stulahua, le'ca 
nitiluhua che. 4Le'ca la ri'ihua 
elliebacu! nú ye chiñu! chechuna 
bee bene enu unguti chenu uzana! 
torre nú lee Siloé equie beei, 
másela rlu'cu beei dula lubeelá bee 
bene enu nucua!a eyeche Jerusalén. 
5Pero nia luhua nú la acane scua. 
Tunu la tsana' arqui'hua stulahua 
le'ca nitiluhua. 


Ejemplu' tucu aca higo nú lá ayu 
SChequie uni Jesuse tucu ejemplu 
lubeei: 

—Tucu bene ulu'cu tucu aca higo 
lu yu'lla, nu uyabi'yalla tunu nu' 
higo lu aca ze'e, pero né llela'lla 
ni' tucu higo lu aca ze'e. "Nu 
unilla lu bene enu rriucu lu yuu 
ze'e: “Ubilyacuru necala chuna lana 
seidu nú nzela cua'na higo lu aca 
quie, pero leca xunga xela ni' tucu 
higo lue. Mejora uchie'cu'e xne 
rri'ixilitsiae lu yua.” $Pero bene enu 
rriucu yuu ze!e necachi ucuaquilla 
nú unilla: “Detá, utsa'nasca!e lana 
quietsia, li'á le'a yuu rqui'i nu du'a 
abonoe, *bi!ya se tunu scua ayu 
ndixí lue, nu tunu la ayu ndixí lue, 
che chu chiecune.” 


Uriyeca Jesuse tucu una'a 
enu nzucu lu'u tetsu' bichia 
nú sulachi bee bene Israel 


10Tucu bichia nú sulachi bee bene 
Israel, chenu sete' Jesuse Stichia' 
Diose liñi tucu indu' bee bene Israel, 
1 ze'e nzucu tucu una!a, nu necala 
chiñu'chechuna lana nú ritilla. 
Tucu benechiqui' uri'i nú nzucu 

tucu lu'u tetsu'lla nu leca modo nú 
lílla. 12Chenu ulañi' Jesuse li'illa 
ubixianu li'illa nu uninu lulla: 

—Una!a, uyeca'la'lu lu elichia nú 
secalu nee. 

13 Chequie uricu'nu yanu equiella 
nu hora ze'e ulí tetsu'lla, nu 
uquixiella unilla bedichia! nze'ca lu 
Diose. “Pero chiqui' ulee bene enu 
rnibiya' liñi indu ze'e, nú uriliyeca 
Jesuse una'a ze'e bichia nú sulachi 
bee bene, nu uni bene ze'e: 

—Nu' xu'cu bichia para nú ri'i bee 
bene riña!, bee bichia cua! ye'tahua 
para nú yeca'hua, pero la ye'tahua 
bichia nú sulachi bee bene. 

15 Chequie ucuaqui Jesuse nú 
uninu: 

—Lilihua necahua bene enu 
nequichia', xne li'ihua rri'ihua riña! 
bichia nú sulachi bee bene. ¿Xie! 
la la'ahua u'nahua, urre burro'hua 
para nú hue'í inza bichia nú sulachi 
bee bene la? 16Nu una'a quie! nze'ta 
lu famili' tuxie Abraham, nu necala 
chiñu' chechuna lana nú uri'i 
beze'lu nú secalla elichia cua', ¿xie' 
leca modo nú riliyecaa una'a quie! 
bichia nú sulachi bee bene la? 

17 Chenu uninu bee bedichia! cua!, 
ye bee bene enu ulee lunu chiqui! 
utu! beei. Pero beelá bee bene 
ñia utsu arqui'beei equie ye bee 
milagro nú uri'inu. 


Chenu uni Jesuse ejemplu' ebichi' 
mestaza 
(Mt. 13:31-32; Mr. 4:30-32) 


18Le'ca uni Jesuse lubeei: 
—¿Xa nia luhua para nú ri'ihua 
beya! xa neca lunú rnibiya' Diose 
urre xi lubea luhua para nú 
ri'i nze'cahua beya' xa necane? 

19Necane xi neca tucu ebichi! 
mestaza nú rquienii bene lu yu'lla, 
nu rru'cue hasta nú recae xi neca 
tucu aca llene, nu rreche'e bee iñi 
exlia'tse! beeí lu ellutsa lue. 


Uni Jesuse ejemplu' levadura 
(Mt. 13:33) 


20Lelca unilá Jesuse lubeei: 

—¿Xa nia luhua para nú ri'ihua 
beya lunú rnibiya' Diose? 21 Necane 
xi neca levadura nú rcucha tucu 
una'a chuna medida harina, xne 
añinzuca nú teme'tsia levadura 
pero rri'i nú sebichi ye ecucu 
harina ze'e. 


Uni Jesuse equie cuenda' puerta nú 
nuxu' neca 
(Mt. 7:13-14, 21-23) 

22Chenu nza Jesuse enza 
Jerusalén, uzete'nu bee bene lubee 
eyeche cuna lubee ranchu elu 
udetenu. Che necachi unedichia' 
tucu bene lunu: 

—¿Detá, lle'natsia bee bene enu 
tsilala la? 
Nu ucuaquinu: 

24 Uritihua juerza nú chu'uhua 
ru'u puerta elu nuxu!, xne nia luhua 
nú nu! huaxi bee bene enu niarqui' 
nú chu'lu ze'e, pero la ri'i beei ana 
nú chu'u beei ze'e. ?*Xne chenu 
tsulí bene enu neca lluana! ni'i ze'e 
para nú tsacu'lla ru'u puerta, nu 
li'ihua enu uya'na nucua'a eli'ya' 
chichihua ru'u puerta nu nihua: 

“Uxa'la ru'u puerta para nú chu'uru.” 
Pero li'illa nilla luhua: “La ri'á 

beya' cá enza nze'tahua.” 26Chequie 
quixiehua nú nihua: “Li'iru 
uda'curu nu udiya'ru cuna li'ilu, 

nu uzete'lu li'iru lachiru.” 2?” Pero 

li'illa nilla luhua: “Unilá luhua 

nú la ri'á beya' ca enza nze'tahua. 
¡Ulluna'hua lua ca'a lilihua enu 
necha rri'i!” 2BZe!e una'hua nu 
acuxa! layahua, chenu lañi'hua 
Abraham, cuna Isaac, cuna Jacob 
cuna ye bee profeta! Diose enu 
nucua'a elu rnibiya'nu, nu li'ihua 
uya'nahua elitya!. ?2Xne nze'ta bee 
bene diqui lu iliulabe, bee bene enu 
nze'ta enza norte, cuna bee bene 
enu nze'ta enza sur, cuna bee bene 
enu nze'ta enza este, cuna bee bene 
enu nze'ta enza oeste, para nú cua'a 
beei acu beei elurnibiya' Diose. 

30 Chequie huaxi bee bene enu la 
neca equie nee, aca bee nze'e enu 
aca neca equie bichia ze'e, nu bee 
enu neca equie nee, aca bee nze!e 
enu la aca neca equie bichia ze'e. 


Unguna' Jesuse equie cuenda' 
eyeche Jerusalén 
(Mt. 23:37-39) 


31 Hora ze'e uriña chiucu chuna 
bee fariseo lu Jesuse nu unibeei 
lunu: 

—Uquia enza rene, xne niarqui' 
arre Herodes uti li'ilu. 

32Pero ucuaquinu lubeei: 

—Uquiahua nu uni'hua lu enu 
sequienu cua!: “Ubityacuru nee nu 
ye!e, li'á rlua bee benechiqui' arqui' 
bee bene cuna nú rri'iyeca bee bene 
enu riti, nu detetsia ye'e la!xua.” 
33Pero rqui'ña nú nze ri'á seidu 
inziua nee nu ye!e nu detetsia ye!e, 
xne leca modo nú ati tucu profeta 
stucu eyeche enza rene lu eyeche 
Jerusalén. 

34'Bee bene Jerusalén, bee bene 
Jerusalén, li'ihua ruutihua bee 
profeta, nu rdu'hua quiee bee Bene 

enu uxe'la Diose luhua. Huaxi bese 
uniarquia nú quietesa!lahua tucu 

nú rquiete'sa! lli'ti ti'ñi'í liñi cuacaí 
pero né zelahua. 35Enze'e nia luhua 
nú enta bichia nú tsana' arqui' 
Diose lachihua. Le'ca nia luhua nú 
leca' bichia nú lañi'hua li'á, hasta 
nú riña bichia nú nihua. Ñia nze'ta 
li'inu enu nze'ta equie cuenda! 
Pa'ahua Diose. 


Uri'iyeca Jesuse tucu bene 


enu nu' quii diqui be'la' 

1 4 Tucu bichia nú sulachi bee 
bene Israel, uya Jesuse 

udacucheca ni'i tucu fariseo enu 
rnibiya', nu texcua'a beei nucua'a 
tsi'ña li'inu. ?Chequie lunu ze'e, 
nzu tucu niyu enu nu! quii diqui 
be'la'. ¿Nu unidichia' Jesuse lubee 
ulaxcuela enu reca ley Moisés cuna 
lubee fariseo nu uninu: 

—¿Nu' modo ri'iyeca tucu bene 
enu riti bichia nú sulachi bee bene 
la? urre ¿leca modue la? 

4Pero lecalí xi ucuaqui beella, 
chequie uricu'nu yanu equie niyu 
enu riti ze'e, nu uri'iyecanu li'i nu 
uninu lui nu yai. $Chequie uninu 
lubee fariseo: 

—Tunu zana' tucu burro'hua 
urre tucu u'na'hua liñi tucu i'chiu 
bichia nú sulachi bee bene, ¿xie! 
la chehuahuaí hora ze'e la? $Pero 
lecaxi ullela arqui'beella acuaqui 
beella lunu. 


Bee bene enu nezene' eluxia bene 


7Chenu ulañi! Jesuse nú rla'na bee 
bene enu nezene!' lu tsa'a ze'e elu neca 
equie cua'a beei. Che uninu lubeei: 

8— Chenu sene' bene li'ilu 
chalu lu tsa'a chia, la zuculu 


147 


luhuare elu mase neca equie, 
xne tunu riña stucu bene 

enu nezene' enu masela neca 
equie lulu, che bene enu 
uzene' rucuhua, nze'talla nu 
nilla lulu: “Ude'te' elu nzuculu 
zucu benequie'.” Chequie ya'na 
netúlu tsulílu luhuare ze'e, 

nu zuculu hasta último xleta. 
10Enze'e chenu sene' tucu bene 
li'ilu lu tsa'a zucu lu xleta 

nú nzu hasta último, para nú 
chenu nze'ta bene enu uzene'! 
li'ilu nu nilla lulu: “Amigo, 
utee ca'a zuculu elu máse neca 
equie.” Nu scua zucu' aya beei 
li'ilu lubee bene enu nucua'a 
lu mexa cuna li'ilu. 11Xne enu 
sucu' aya le'catsia li'i, aca lle'na 
nze'e, nu enu reca lle'na zucu' 
aya bee bene li'illa. 

12Chequie uni Jesuse lu bene enu 
uzene! li'inu: 

—Chenu sene'lu bee bene nú 
acucheca beei urre nú acuxee 
beei, la zene'lu bee bene enu 
rquiete'lu, ni' bee bichilu, ni' 
bee famili'lu, ni' bee besiñu'lu 
enu neca xene. Xne le'ca tucu 
bichia zene' beella li'ilu ni' 
beella, nu scua ixiu beella lunú 
udacu beella ni'lu. 13Mejora 
chenu rri'ilu tucu eliñi, zene'lu 
bee bene enu seca elitsi, cuna 
bee bene enu neca mangu, cuna 
bee bene enu necuxu, cuna bee 
bene enu niquie'lu. 14Che ñia 
nza lu cuenda'lu, xne añinzuca 
nu la gusea' beei nucua' lulu. 
Pero Diose neca enu guse'e 
nucua' lulu bichia nú huañi 
zeca bee bene enu neli uri'i 
tucu nú necane lu Diose. 

Ejemplu tucu exee nú neca equie 
(Mt. 22:1-10) 


15Chenu ubene' tucu bene enu 
nzucu lu meza cuna Jesuse nucua', 
unilla lunu: 

— Nia nza lu cuenda' bene enu 
riala acu pá elurnibiya' Diose. 

16Che uni Jesuse lui: 

—Tucu niyu uri'illa elliebacu' nú 
dete'lla tucu exee llene para nú 
acu xee bee bene, nu uzene'lla 
huaxi bee bene. 17 Chequie chenu 
uriña hora' exee, uxe'la bene ze'e 
moso'lla nze ni lubee bene enu 
uzene'lla para nú ye'ta beei xne 
necalula exee. 18Pero ye bee bene 
ze'e uquixie beei nú unacu' beei 
disculpa lulla nu uni tucui: “Uni'i lu 
benecua! nú rililla disculpa li'á, xne 
apenatsia utsia tucu yuu nu rqui'ña 
nú nzebityane.” 19Stucui uni: 

“Apenatsia utsia ayu' inza u'na', nu 
rqui'ña nú nze ri'á preo beeí bi'ya 
xa rri'i beei riña!. Uni' lu benecua! 
nú ri'illa disculpa li'á.” 22 Stucui 
uni: “Li'á apenatsia uchiaa. Enze'e 
leca modo nú tsea nee.” 21 Chenu 
ubenchila' moso' ze'e udixiule'ella 
lu patrón!'lla ye lunú unga. Chequie 
ulee patrón ze'e, nú unilla lu 
moso'lla: “Uquia yexetsia lu eyeche 
cua' lubee inziu llene cuna lubee 
inziu lla'na, uteyuu bee bene enu 
seca elitsi, cuna bee bene enu neca 
mangu, cuna bee bene enu necuxu, 
cuna bee bene enu niquie'lu.” 
22Chenu ulaxu nú uri'i moso! ze'e 
scua, necachi unilla lu patrón'lla: 

“Uri'ilá tucu nú unibiya'lu nú rilá, 
pero nu'sca' luhuare elu cua!a bee 
bene.” Che uni patrón ze'e lu 
moso'lla: “Uquia lubee calle cuna 

lubee inziu. Uri'i Juerza bee bene 
enu lla!calu ze'e, nú ye'ta beei nia 
para nú cheene. ?4Xne nia lulu nú 
ni' tucu bee bene enu rluti uzenea 
la acu exee nú uri'ilua.” 


Xa zeca bee bene enu nzenala stichia' 
Jesucristo 
(Mt. 10:37-38) 


25 Huaxi bee bene uyaquie Jesuse, 
nu ubelletanu nú uninu lubeei: 

26 Tunu nu' enu niarqui' nú ye'ta 
quie li'á, rqui'ña nú másela zecalla 
li'á lunú secalla pa'lla, na'lla, 
una!alla, endu!lla, bichilla, zanalla, 
nu rqui'ña nú másela zecalla li'á 
lunú secalla lunú nehuañilla. Tunu 
la ri'illa seua leca modo nú acalla 
benea. 27 Nu bene enu entaquie li'á 
nu la niarqui'lla nú nehuana zecalla 
equie cuenda' li'á, leca modo nú 
acalla benea. 26 Tunu tucuhua 
niarqui' nú reche!e tucu ni'i nze'ca, 
¿xie! la zuculla nu rluti ri'illa 
elliebacu! calu yalu gasto nú acache! 
ni'i ze'e nu tunu riqui' dimi'lla 
la'xulla reche'ellae la? 22Xne tunu 
reche'tsialla puro simiendu' ni'i 
nu la la'xulla reche'ella diquine, 
che ye bee bene enu lañi' nucua' 
tsequichia' litilla, 3%nu ni bee bene: 

“Benequie' uquixie rreche! ni'i 

pero lá la'xulla a reche'ellae xne 

la riqui' dimi!lla.” Nu tunu tucu 
arre niarqui! ri'i xuu cuna stucu 
arre, ¿xie! la zuculla rluti ri'illa 
elliebacu! tunu riqui' chi'i mili bee 
sundado!lla ri'i xuu cuna ala mili 
bee sundado' stucu arre la? 32Pero 
tunu ri'illa beya! nú la ri'illa ana lu 
arre ze'e, chequie ante nú riña arre 
ze'e lulla, xe'lalla chiucu chuna bee 
bene'lla para nú ni bee nze'e lu arre 

ze'e nú tsuxee xuu para nú scua 
huañi beei sin xuu. *3Le'ca esquie 
tatse bene enu la tsa'na ye bee 
stene!'lla nú rlu'culla, leca modo nú 
acalla benea. 


Chenu rniiti nú neri' zete 
(Mt. 5:13; Mr. 9:50) 


34 Zete neca nze'cae. Pero tunu 
niti nú neri'i, ¿xa sibi' zecae stucu 
bese che? 35La zibi'i ni! nú ri'chiane 
leta yuu nu ni' nú acane abono, 
tilchiatsia bee benene. Enu niarqui' 
nú yene!, quie'e diaca nze'e. 


sanchi' 

1 equie bee impuesto cuna 
lunú rninu. ?Chequie bee fariseo 
Jesuse nú unibeei: 

3Che uni Jesuse ejemplu quie' 
ayu'u sanchi nu nitihua tucui, ¿xie' 
sanchi enu uniiti hasta nú llela'llaí 
chenu riñalla ni'lla quiete'sa'lla 
“Nia utsu arqui'hua cuna li'á, xne 


Ejemplu' tucu bene enu ullela' zeca 
(Mt. 18:10-14) 

Ye bee bene enu rri'i cubre 
bee bene enu rlu'cu dula, uyabica 
beei lu Jesuse para nú yene! beei 
cuna bee ulaxcuela enu reca ley! 
Moisés, uquixie beei nú se'ta beei 

—Benequie' rquiete' bee bene enu 
rri'i dula nu racunulla bee benecua!. 
lubeei: 

4— Tunu nu! tátucuhua rlu'cu tucu 
la tsa'nasca'lla noventa y nueve bee 
sanchi ze'e dañi nu che cua'nalla 
la? 5Nu chenu ullela'llaí, ñia nzu 
arqui'lla uricu'llaí añilla. £Chequie 
bee bene enu rquiete'lla cuna bee 
besiñu!lla, nu nilla lubee bene ze'e: 
ullelalá sanchia enu uniti.” ” Nee 
nia luhua, nú le'ca scua nu' nú fia 

nzu arqui' li'i beenu enu nucua'a 
liñibe chenu tsana' arqui' tucu bene 
stulalla luquela se noventa y nueve 
bee bene enu neli neca enu la 
qui'ña nú che'e arqui' lu stula. 


Ejemplu' tucu una'a enu 
ullela' zeca' dimi' 


8”Le'ca esquie tunu tucu una!a 
enu rlu'cu chi'i melu plata nu 
nitilla tucue, ¿xie' la quie'ella 
quii nu lucu'lla liñi ni'lla nu 
cua'nalla dimi'lla xuxuu hasta nú 
llela'llae la? *Nu chenu llela'lla 
dimi!lla, quiete'sa'lla bee una'a 
enu rquiete'lla cuna bee besiñullla, 
nu nilla lubee nze'e: “Nia utsu 
arqui'hua cuna li'á xne ullelalá 
dimia nú unitia.” Nee nia luhua, 
le'ca scua ñia nzu arqui' bee ángele' 
Diose liñibe chenu tsana! arqui' 
tucu bene stulalla. 


Ejemplu' tucu bene enu 
uri'i perdona lliana' 


11Le'ca uni Jesuse stucu ejemplu 
lubeei: 

—Tucu bene ulu'cu chiucu lliana', 
1 chequie uni lliana'lla enu lle'nalá 
lulla: “Paa uli'qui' rencia nú rialaa.” 
Nu chu uritsi' pa! beei bee rencia'lla 
lu rucu beei. 13Xiucu xuna bichia lu 
ze'e lliana'lla enu lle'nalá ungúiti 
ye bee rencia nú uyucui. Che 
unguya!i dimi cua! nzai enza istu 
elu ula'xui yeene, xne uri'i ye nú 
niarqui'i. “Pero chenu ulaxu dimi'i 
unga biñia elu nzucui, nu uquixie 
nú uri'i falta nú acui. W9$Nu chu uya 
na'cui riña! ri'i ni' tucu bene enza 
ze'e, nu uxe'la bene ze'e li'i nú ri'i 
ucui bee cuchi enza dañi. 18Nu 
equie nú chiqui' rlia'na'i ala! nú 

raculai beenú racu bee cuchi nú 
secai, pero lecati udete! nú udacui. 
17 Chequie uri'i elliebacu! nú uni: 
“¡Ni! paa nucua'a huaxi bee moso' 
nu hasta nú sucu sobra nú racu beei, 
nu li'á nzucua'a ca'a ya mero atia 
nú rlia'naa! 18Nee benchila! zecaa 
ni' paa nu nia lunu: Paa, uri'ila dula 
lu Diose nu uri'ila dula lulu, la 
yala' nú nilu lua nú neca lliana!lu. 
Urititsia lua xi neca tucu moso'lu.” 
20 Chequie uyu'u nziui nu ubenchila' 
zecai ni! pa'i. 

"Pero chenu nze'tasca'i istu ulañi! 
pati li'i, nu uhua'!a arqui'lla li'i. Che 
uyaxu'ulla ucha'calulla li'i, nu 
uchi'chilla li'i nu udaculla bichiu' 
xecai. ?1Nu chu uni lu pati: “Paa 
uri'ila dula lu Diose, nu uri'ila dula 
lulu, la yala' nú nilu lua nú neca 
lliana'lu.” 22Pero chu uni pa'i lubee 
moso'lla: “Yexetsia uquia chiya'hua 
laquie nú máse rnaa nze'ca utu'hua 
lliana'a, nu udu'hua tucu bi'i cuenei 
nu quie'ehua subatu cuchiuti. 
23Nu uteyuhua tucu becerro enu 
máse neru'cu nu útihuaí para nú 
da'cua'ahuaí, nu rilahua tucu eliñi. 
24Xne para li'á ungutila lliana'a 
ninguie!, nu uhuañi zecai. Uniiti, 
pero ullela zecai.” Nu uquiexie 
beella nú rri'i beella eliñii. 

25”Diqui nú nucua'a beella 
esquie, lliana! rlu'lla nzusca!i dañi. 
Chequie chenu ubenchila'i nú 
nze'ta riñai axu ni'beella, chenu 
ubene'i nú rula bee musica nu rie'e 
beella, 26 Chequie ubixiai tucu 
moso' ni'beella nu unidichia'i lu 
nze!e nú xi reca ni! beella. 27 Nu 
uni moso' ze'e lui: “Nú ubenchila' 
zeca bichilu nu unibiya! pa'lu nú 
unguti becerro enu máse neru'cu 

xne uriña nze'cai nu uriña naaquii.” 
28Pero chiqui" ulee lliana' rlu'lla 
nze'e nu la zelai chuti ni'i, che chu 
uchiu'u pa'i uya ziquie lui para 

nú chuti. ?9Che uni lu pati: “Litilu 
nediya'lu xala lana rri'á riña! cuna 
li'ilu, nu leca xunga unga nzitia 
lulu, nu leca xunga ubiqui'lu masia 
tucu chipa lla'na para nú ri'á tucu 
eliñi cuna bee enu rquietea. 3?Pero 
nee nú uriña lliana'lu ninguie', enu 
uya la'xu dimi'lu cuna bee una'a 
huexe. Para li'i sí unibiya'lu nú 
unguti becerro enu máse neru'cu.” 
31Che uni pati lui: “Lliana'a li'ilu 
nzuculu cuna li'á ye bichia, nu ye 
nú rlucua neca stene'lu. 32Pero nee 
rqui'ña nú aca tucu eliñi cuna nú 
ñia tsu arquia'ahua, xne para li'á 
neca xi neca nú unguti bichilu nu 
nee uhuañi zecai, unitii, nu ullela' 
zeca'ahuai.” 


Ejemplu' tucu moso' enu 
né ri'i nze'ca 
1 6 Le'ca uni Jesuse lubee 
bene'nu: 

—Uhuañi tucu bene xene, nu 
ulu'culla tucu moso'lla enu 
uya'nanu ye bee stene'lla, cheela 
uyatixiule'e bee bene lulla nú lia 
rla'xu moso' ze'e ye bee stene'lla. 
2Nu chu ubixialla moso' ze'e nu 
unilla lui: “¿Xa neca lunú rni bee 
bene lu cuenda'lu scua? Uli'qui! 
cuenda beenú rri'ilu, xne la liquia'a 
riña! ri'ilu.” 3Chequie uquixie 
moso! ze'e nú rri'i elliebacu!: “¿Xa 
ri'á nee nu la liquia' patrón'a riña! 
rilá? Leca juerzaa para nú ri'á riña! 
dañi, nu rtua nú nacua caridad. 
4Nediyala xa ri!á para nú nu! ti 
yucu li'á ni'i chenu la lu'cua'a riña". 

5Che ubixiai tucua tucua bene 
enu nezi'qui lu patrón'i, nu uni lu 
enu uriña rluti: “¿Calu nezi'quilu 
lu patron'a?” $Nu ucuaqui bene 
ze'e nú unilla: “Li'á nezitquia tucu 
ayu'u barrili aceite de olivo.” Che 
uni moso' ze'e lulla: “Nguie ichi! 
nú udu'lu firma uzucu nu yexetsia 
uche'e lunú nezi'quilu, nu uzu'cu' 
ichitsia nú nezi'quilu cincuenta 
barrili aceite.” 7Nu unedichia'i lu 
stucu bene ze'e: “¿Calu nezi'quilu 
lu patrón'a?” Nu uni bene ze'e lui: 


“Tucu ayu'u medida trigo.” Che 


uni lu bene ze'e: “Nguie ichi' nú 
udu'lu firma. Uche'e lunú nezi'quilu 
nu uzu'cu' ichitsia nú nezi'quilu 
ochenta medidae.” 8 Chequie chiqui! 
uyanu arqui' patrón ze'e nú netsiña 
moso' enu necha neca esquie lunú 
uri'i. Neli nú mase netsiña bee bene 
enu la chequie inziu' Diose cuna 
bee sa'beei, luquelá bee bene enu 
nzequie inziu! Diose. 

%Enze'e nia luhua: “Nú 
uqui'ñahua bee eluxene nú 
rlu'cuhua lu iliulabe quie! para nú 
ri'ihua elietsa lubee bene, nu scua 
nu' enu yucu li'ihua elu huañilíhua 
chenu laxu bee stene'hua.” 

10—Bene enu rri'i tucu nú rialane 
cuna lu lle'natsia nú ria'nanulla, 
le'ca rri'illa tucu nú rialane cuna lu 
huaxi nú ria'nanulla, nu bene enu 
la ri'i tucu nú rialane cuna lu llena 
tsia nú ria'nanulla, le'ca la ri'illa 
tucu nú rialane cuna lu huaxi nú 
ria'nanulla. Nee le'ca scua tunu la 
ri'ihua tucu nú rialane cuna lubee 
eluxene nú nu' lu iliulabe quie', ¿ti 
lu'cu confianza luhua cuna bee 
eluxene nú nu! liñibe che? 12Nu 
tunu la ri'ihua tucu nú rialane cuna 

lunú la neca bee stene'hua, ¿ti liqui' 
luhua lunú rialahua che? 

13 Ni! tucu moso' leca modo ri'i riña! 
lu chiucu patrón, xne leei lu tuculla, 
nu stuculla zecai, urre ri'i nze'cai lu 
tuculla, nu lu stuculla la ri'i nze'cai. 
Enze'e leca modo nú zibi'hua lu Diose 
nu tsu arqui'hua lu dimi. 

14Nu lunú máse rle! bee fariseo 
dimi, chequie chenu ubene' beei nú 
uni Jesuse scua uquixie beei nú uze'ta 
beei li'inu. S Nu uni Jesuse lubeei: 

— Li'ihua rrilihua nú necahua xi 
neca bene nze'ca lubee bene. Pero 
Diose nu'lu xa nchiñi arqui'hua. 
Mase rrilihua ana nú nzeli arqui' 
bee bene nú necahua enu neca 
equie, pero lu Diose lecati necahua. 


Equie cuenda' ley! Moisés 
cuna lunú rnibiya' Diose 
16”Hasta chenu ube'ta Juan 
Bautista. Nu'la ley! Moisés cuna 
bee bedichia! nú uquie'e bee 
profeta, pero hasta che uquixie nú 
udixiule'e bee bene nú xa neca lunú 
rnibiya! Diose, nu huaxi bee bene 
rri'i juerza nú chu'u elu rnibiya'nu. 
17-Másela fácil nú nitilu liñibe nu 
lu yuu, pero la dete nú yalu ni' tucu 
bedichia! nú nze'ta lu ley! Diose. 


Udixiule'e Jesuse nú la le'e niyu 
una'i nu la le'e una'a niyu'nchu 
(Mt. 19:1-12; Mr. 10:1-12) 

18”Tunu tucu niyu le'i una'i nu 
yucui stucu una!a, ri'i dula, nu le'ca 
tunu yucu tucu bene una'a enu 
ule'e niyu', le'ca ri'i nze'e dula che. 


Bene xene cuna Lázaro 


19Uhuañi tucu bene xene nu 
chiqui' utsuche'ella cuna bee laquie 

fiñu nú fia rnaa nu ye bichia rri'illa 
nú neca xi neca tucu eliñi ni'illa, 
equie nú chiqui' necalla bene xene 
nu racu nze'calla. Le'ca uhuañi 
tucu bene elitsi enu lee Lázaro, nu 
diqui be'la'lla nchiucu! bechu' nú 
ruchulu nu suculla ru'u ni' bene 
xene ze'e. 21 Niarqui' Lázaro cua! 
nú aculla masia bee ube nú sana! 
liñi mexa' bene xene ze'e, nu hasta 
bee nicu rriña ríñie'e lu beechu' 
nú nchiucu! litilla. 22Chenu uriña 
bichia nú unguti Lázaro, nu unguya' 
bee ángele! Diose li'illa liñibe elu 
nzucu Abraham. Nu le'ca unguti 
bene xene ze'e, nu ucachi' bee bene 
litilla. 2BDiqui nú nehuana seca 
bene xene ze'e nchini ebila, uletsai 
lui nu istu ulañi'i Lázaro nzu cuna 
Abraham. 

24Nu urixialii nú uni: “iPaa 
Abraham, uhua'a arqui' li'á! Uxe'la 
Lázaro nú cuachai lli'i cuene yai 
para nú ye'tai nu ri'i nú a!la! lu'chia, 
xne chiqui' nehuana se'ca nchiñia 
lu quii quie!” 

25Pero ucuaqui Abraham lu bene 
xene nú unilla: “Lli'ñia ullu'cu arqui' 
nú chiqui' ñia uhuañilu lu iliulabe, 
nu Lázaro nehuana uhuañii. Pero 
nee rialai elu fia tsu arqui'i, nu li'ilu 
rialalu elu nehuana zecalu.” 26 Nu 
le'ca nia lulu: “Nú arli'ti' nu' tucu 
errubee llene. Enze'e ni' tucu bee enu 
nucua!a ca'a leca modo nú dete elu 
nzulu, nu ni' tucu bee enu nucua'a elu 
nzulu leca modo nú ye'ta ca'a.” 

27 Chequie uni bene xene ze'e: 
“Ziquia lulu paa Abraham, uxe'la 
Lázaro ni' paa, ?8xne rlucua ayu' 
bichia, para nú ixiule'ella lubeei 
nú la ye'ta beei ca'a elu chiqui' 
nehuana seca bene.” 

29 Che uni Abraham lui: “Li'ibeei 
rlu'cu beei bee ichi' nú uquie'e 
Moisés cuna beenú uquie'e bee 
profeta, mejora nú ri'i beei caso 
lunú niquie lubee ichi! cua!” 

30Nu ucuaqui bene xene ze'e: 

“Leca modoe paa Abraham, pero 

tunu huañi zeca tucu bene enu 
unguti, nu lube'lu nze'e lubeei, che 
si tsana' arqui'beei stula beei.” 

31Pero uni Abraham lui: “Tunu la 
ri'i beei caso stichia'! Moisés cuna 
stichia! bee profeta, le'ca la chili 
arqui'beei mase nú huañi tucu bene 
enu unguti.” 


Ubityahua li'ihua para nú la 
zana'hua lu dula 
(Mt. 18:6-7, 21-22; Mr. 9:42) 

1 Uni Jesuse lubee bene'nu: 

—Siempre nu' beenú rri'i 
nú rri'i bee bene dula, pero ¡cue! 
bene enu ri'i nú ri'i stucu bene dula! 
2Máse neca nze'ca para bene ze'e 
nú llicatcuu bene quie molino añilla 
nu tsi'qui beei li'illa lu inzatu', 
luhuare nú ri'illa nú sana! bene lu 
dula enu apenatsia uyalí arqui' li'á. 
3iUbi'yahua li'ihua! 

’Tunu nu' ta tucu enu rri'i dula, 
uri'ihua nú qui'yalla, nu tunu che'e 
arqui'lla lu dula nú uri'illa, uri'ihua 
perdona li'illa. 4Mase achi bese tucu 
bichia ri'illa urre nilla bee nú necha 
neca lulu, nu tunu achi bese le'ca 
entalla nu nilla lulu uri'i perdona 
li'á: “La ri'á scua stucu bese.” 
Rqui'ña nú ri'ilu perdona li'illa. 


Uri'i elietsa luru para nú tsu 
tenelilá arqui'ru lu Diose 
5Chequie uni bee bene! Jesuse 
lunu: 

—Uri'i elietsa luru para nú tsu 

tenelílá arqui'ru lu Diose. 
6Nu ucuaqui Jesuse lubeella: 

—Tunu nzu tenelí arqui'hua masia 
lle'na xi neca ebichi' mestaza, nu! 
modo nihua lu aca llene sicómoro 
quie!: “Axi li'ilu cata nu uzucu lu 
inzatu'”, che zucu! aca cua! nú 
rnihua. 


Lunú riala ri'i tucu esclavo 


7”Tucu ejemplu necane, tunu 
tucuhua rlu'cu tucu bene enu 
neca esclavo luhua, nu riña nze'e 
nú uya ungu'na nze'e u'na! urre 
uya nze'e ucu nañi, ¿xie' nihua lu 
nze'e: “Uyu'u nu uzucu para nú 
acuxelu”? 8Pero a'la nihua lu bene 
ze'e: “Uche'e xuculu nu ureche'e 
nú acuxea nu ye'ta yulue lua, diqui 
nú racua nu rua'a hasta nú la'xua 
nú acua. Che nu' modo nú aculu 
nu hue'lu.” ?Pero la dete'hua masia 
che'tsa lu bene ze'e, xne rri'itsiai 
lunú unibiya'hua lui nú ri'i. Le'ca 
esquie li'ihua, chenu la'xuhua nú 
ri'ihua ye nú unibiya' Diose nú 
ri'ihua, chequie nihua: “Necaru 
moso' enu la zibi', xne uri'itsiaru 
lunú neca cuenda'ru nú ri'iru.” 


Uri'iyeca Jesuse chi'i bene enu 
seca elichia nú lee lepra 


11Chenu nza Jesuse eyeche 
Jerusalén, udetenu lu iliu Samaria 
cuna lu iliu Galilea. 1?Nu chenu 
nze chu'unu tucu eyeche lla'na, 
uyacha'calu chi'i bee niyu enu 
seca elichia nú lee lepra li'inu, 
pero istu ucua'axe beei lunu, nu 
urixialibeei nú unibeei lunu: 

—i¡Maestro, Jesuse, uhua'a arqui' 
litiru! 


153 


14 Chenu ulañi' Jesuse li'ibeei, 
uninu lubeei: 

—Uquiahua ne lañi' bee ule'ya 
li'ihua. 

Pero diquila nú nzuebeei uyeca! 
beei elichia nú seca beei. 15Chequie 
tucu beei, chenu uri'i nze'e beya! 
nú uyeca!la' nze'e, ubenchila' nze'e 
nu ubixialii nú uni bedichia! nze'ca 
lu Diose. 16Nu utsulliquii lu Jesuse 
hasta nú udi' tequiei lu yuu para nú 
udete'i che'tsa lunu, nu necai bene 
Samaria. 17 Che uni Jesuse: 

—¿Xie'lanú chi'i neca bene enu 
uriyeca la? ¿Ma sequie beei? 18¿Xie' 
bene rene quie'tsia ubenchila' para 
nú ni bedichia' nze'ca lu Diose la? 

19 Che uni Jesuse lui: 

—Utsuli, nu uquia'a nee. 
Uyeca!la'lu xne uchili arqui'lu li'á. 


Xariña lunú rnibiya' Diose 
(Mt. 24:23-28, 36-41) 
20Unidichia! bee fariseo lu Jesuse 
xunga riña lunú rnibiya! Diose, nu 
ucuaquinu lubeella: 

—Lunú rnibiya' Diose la neca 
nucua' nú lañi'hua chenu riñane. 
21Lecati ni: “Nú cala nzu lunú 
rnibiya! Diose”, urre “nguié nzuee”; 
xne lunú rnibiya' Diose nzula 
letahua nee. 

22Nu uninu lubee bene'nu: 

—Riña bichia nú niarqui'hua nú 
lañi'hua li'á Bene enu uxe'la Diose 
masia tucu bichia pero la lañia'hua 
li'á. 23Mase nu' bee bene enu ni 
luhua: “Ca'a nzucunu”, urre “nguié 
nzucunu”, pero la chequiehua beei. 
24Xne tucu nú neca chenu ria'la lee 
nu riu'u llie'e enzichiu' enzerquie, 
le'ca scua aca chenu riña zeca li'á 
Bene enu uxe'la Diose. Pero rluti 

rqui'ña nú chiqui' nehuana zecaa, 
nu huachu bee bene enu nucua'a 
nee li'á. 

26 Tucu nú unga tiembu nú uhuañi 
Noé, le'ca scua aca bichia chenu 
riña zeca li'á Bene enu uxe'la Diose. 
27Xne tiembu ze'e, udacutsia bee 
bene nu unguettsia beei, nu uchia 
beei nu udete'beei xinchiu'cu 
beei uchia, hasta nú uriña bichia 
nú uyu'u Noé liñi barco llene nú 
ureche'ella, nu uquixie nú ulaca 
tucu quiu juerte nu unguti ye beei. 

28 Lelca scua unga chenu uhuañi 
tucu bene enu lee Lot lu iliulabe: 
udacutsia bee bene nu ungue'tsia 
beei, cuna nú ruti beei nu si beei, nu 
rdu' beei nii nu rreche'e beei bee ni'i. 
29Pero chenu uchiu'u Lot eyeche 
Sodoma, uquixie nú ulaca quii enza 
liñibe cuna azufre, nu unguti ye 
beei. VLe!ca scua aca chenu riña 
zeca li'á Bene enu uxe'la Diose. 

31 Bichia nú aca bee nucua!, bee 
bene enu nchiucu' equie ni'i la 
llu'cha! chu'u beei liñi ni'i beei 
para nú na'tse beei stene! beei, 
nu bee bene enu nucua'a dañi la 
llu'cha! benchila' beei ni'beei para 
nú uya'beei stene'beei. 32Ullu'cu' 
arqui'hua xa ulle!ca una'a Lot. 
33Bene enu máse niarqui' nú huañi 
lu iliulabe quie' riña bichia nú laxu 
nucua!, pero bene enu ati equie 
cuenda! li'á lu'culla eluhuañilílla 
liñibe. 

34Li'á nia luhua nú rula! ze'e 
elu nucua!a chiucu bene lu tucu 
luna, tuculla uya nu stuculla ria'na. 
35Nu elu nucua'a chiucu una!a riu, 
tuculla uya nu stuculla ria'na. 36Nu 
elu nucua!a chiucu niyu dañi, tucui 
uya nu stuculla ria'na. 

37 Chenu ubene' bee bene'nu 
nucua' uni beella lunu: 

— <ë Cá aca bee nucua'!? 

Nu ucuaqui Jesuse lubeella: 

—Elu nuxu tucu nañi enu unguti 
ze'e riete' sa! bee ulabichi. 


Ejemplu' tucu una'a enu 
unguti niyu' cuna juece 
1 8 Uni Jesuse tucu ejemplu 
lubee bene'nu para nú 
sete'nu li'ibeella nu uninu rqui'ña 
nú nacu' beella lu Diose, nu la llaca’ 
beella. 2Che uninu nú lu beella: 
—Tucu bene enu unga juece tucu 
eyeche nu la lliquilla Diose nu la 
ri'i casolla bee bene. ¿Nu le'ca 
eyeche ze'e nzucu tucu una!a enu 
unguti niyu', nu nzanchu lu juece 
ze'e rnacu'nchu nú ri'i juece ze'e 
elietsa lunchu para nú dete'lla 
castiya lu bene enu rlee lunchu. 
“Pero xee né ri'i caso juece ze'e 
una'a ze'e, nu chu uri'i juece ze'e 
elliebacu' nú unilla: “Añinzuca 
nú la lliquia Diose nu la ri'i casoa 
bee bene, pero una'a quie' la 
tsuxenchu nú rri'i xilinchu lua, 
mejora ri'á elietsa lunchu para 
nú la ye'ta'nchu ante nú laxu 
paciencia.” 
6Nu chu uni Jesuse lubeella: 
—Scua uni juece enu necha neca 
ze'e. "Enze'e, ¿xie! la ri'i caso Diose 
bee bene'nu enu ucañinu chenu 
rnacu' beella lunu bichia si rula! la? 
Nu, ¿xie! le'nu para nú rilinu elietsa 
lubeella la? 8Li'á nia luhua nú 
ri'inu elietsa lubeella sin nú le'nu. 
Pero chenu riña zeca li'á Bene enu 
uxe'la Diose, la ri'á beya' tunu llelá 
bee bene enu nzeli arqui' Diose lu 
iliulabe. 

Ejemplu' tucu fariseo cuna bene 
enu uri'i cubre impuesto 


Uni Jesuse stucu ejemplu para 
bee bene enu si' nú neca beei bene 
nze'ca, nu rluachu beei beelá bee 
bene, nu uninu: 

10 —_Uya chiucu niyu liñi Indu 
llene Jerusalén unacu' beei lu 
Diose: tucui neca fariseo, nu stucui 
neca enu rri'i cubre impuestos. 11Nu 
nzulí fariseo ze'e rnacu'i lu Diose 
nú uni: “Che'tsalu Diose Pa liñibe, 
xne la necaa xi neca stucu bee bene, 
xi neca bee bene enu rri'i eluhuana', 
xi neca bee bene enu necha rri'i, 

xi neca bee bene enu rlu'cu stucu 
una'a, nu la necaa ni' xi neca 
benequie' enu rri'i cubre impuesto. 
12Chiucu bese liñi tucu xmana 
rdetea bichia nú la acua equie 

nú rlu'cua ula'na lulu Diose, le'ca 
rdetea diezmo equie dimi nú rri'á 
ana.” 13Pero bene enu rri'i cubre 
impuesto istu utsui nu né ri'i nú 
aletsai lui enza liñibe, nu xutse tsiai 
yai latsai nu uni: “iDiose Pa liñibe 
uhua'a arqui' li'á, xne neca bene 
enu rlu'cu dula!” 14Li'á nia luhua nú 
bene enu rri'i cubre bee impuesto 
uri'ila Diose perdona li'illa chenu 
nzialla ni'lla, pero fariseo ze'e né 
ri'i Diose perdona li'illa, xne bene 
enu sucu' aya le'catsia li'i lecati 
neca nze'e lu Diose. Pero bene enu 
reca lle'na arqui', li'illa necalla enu 
máse seca lu Diose. 


Uri'ile'ya Jesuse bee endu' 
(Mt. 19:13-15; Mr. 10:13-16) 
15Le'ca uyayu bee bene bee endu' 
elu nzu Jesuse para nú ricu'nu 
yanu equie beei. Pero chenu ulañi' 

bee bene'nu nucua', uri'i beella 
nú uqui'ya' bee bene enu uyayu 
bee endu' ze'e lunu. 1$Pero ubixia 
Jesuse li'ibeella nu uninu lubeella: 
—Uzelahua nú ye'ta bee endu' 
lua nu la cáhua nucua', xne lunú 
rnibiya! Diose neca para bee bene 
enu neca xi neca bee endu' quie!. 
17Xne li'á nia luhua nú bene enu 
la chili arqui' lunú rnibiya' Diose 
xi neca tucu endu', leca modo nú 
chu'ulla elurnibiya! Diose. 


Uni tucu bene xene lu Jesuse 
(Mt. 19:16-30; Mr. 10:17-31) 


18 Tucu bene enu rnibiya' 
unidichia! lu Jesuse nú unilla: 

— Maestro, enu neca bene nze'ca, 
¿xi rqui'ña ri'á para nú lucua 
elunehuañi nú leca xunga laxu 
liñibe? 

19 Nu uni Jesuse lui: 

—¿Xinu rnilu nú neca bene 
nze'ca? Leca ni' tucu bene nze'ca, 
tucutsia Diose neca bene nze'ca. 

20 Nediya'lá'lu bee mandamiento: 
“La útilu bene, nu la lu'culu stucu 
una'a, nu la ri'ilu eluhuana', nu la 
ta'lu eluquichia' stucu bene, ulu'cu 
ula'na lu pa'lu cuna lu na'lu.” 

21 Che uni bene ze'e lu Jesuse: 

—Ye bee nucua' sucua hasta chenu 
lle'na. 

22Chenu ubene' Jesuse nucua', 
uninu lui: 

—Pero rri'i tucu nú ri'ilu nee. Uti 
ye bee stene'lu, nu ude'te! dimi cua! 
lubee bene enu seca elitsi. Scua 
lu'culu eluxene liñibe. Nu chu ye'ta 
quieelu li'á. 

23Pero chenu ubene' bene ze'e 
nucua!, chiqui' nehuana utsuu 
arqui'i, xne chiqui' xenei. 2+Chenu 

ulañi' Jesuse nú chiqui' nehuana 
nzu arqui'i, che uninu: 

—i¡Chiqui' neriña' nú chu'u bee 
bene xene elurnibiya' Diose! ?5Máse 
facil nú dete tucu camello i'chiu' 
echedicu, luquela nú chu'u bee 
bene xene elurnibiya'! Diose. 

26Pero bee bene enu ubene' nú 
uni Jesuse scua, unibeei lunu: 

—¿Ti nu! modo tsila'a che? 

27 Nu ucuaqui Jesuse lubeei: 

—NU' nú neriña' neca para bee 
bene iliulabe, pero para Diose leca 
ni' tucu nú neriña!. 

28 Chequie necachi uni Pedro 
lunu: 

— Li'iru utsa'naru ye beenú 
rlu'curu para nú nzela quieeru li'ilu. 

29Nu ucuaqui Jesuse nú uninu: 

—Li'á nia luhua nú titse bene enu 
tsa'na ni'i, urre una!a, urre bichi, 
urre pa', urre na, urre lli'ñi, para nú 
ri'illa lunú rnibiya' Diose, *li'illa 
másela yuculla nú liqui' Diose lulla 
lu iliulabe quie' nu le'ca luculla 
elunehuañi nú leca xunga laxu liñibe. 


Udixiule'e Jesuse bese rriuna nú úti 
bee bene li'inu 
(Mt. 20:17-19; Mr. 10:32-34) 


31Ubixia Jesuse chi'chiucu bee 

bene'nu tucu chú nu uninu lubeella: 
— Nee cha'ahua Jerusalén elu 

yalu tucu nú uquie'e bee profeta lu 
cuenda!' li'á Bene enu uxe'la Diose. 
32Dete! cuenda bee bene li'á lubee 
bene rene, nu tsequichia' beei li'á, 
ni beei huaxi bedichia' nú necha 
neca lua nu tsúxene beei lua. Ini 
beei li'á nu úti beei li'á, pero bichia 
rriuna huañi zecaa. 

34La ri'ilí bee bene'nu beya' lunú 
uninu, nu la ri'i beella beya' xa 

neca nú rninu, xne uninu tucu nú 
leca modo ri'i beella beya!. 


Uri'iyeca Jesuse tucu bene enu 
niquie'lu eyeche Jericó 
(Mt. 20:29-34; Mr. 10:46-52) 
35Chenu nze riña Jesuse axu 
eyeche Jericó, nzucu tucu niyu enu 
niquie'lu ru'u inziu rnacu' carida, 
36 chenu ubene'i nú rdete huaxi bee 
bene inziu ze'e unidichia!i xi reca. 
37 Che uni bee bene lui nú Jesuse 
bene eyeche Nazaret rdete lu inziu 
ze'e, 8nu ubixialí nú uni: 
—i¡Jesuse lli'ñi David uhua'a arqui' 
li'á! 

39Bee bene enu nzuculu rqui'yalla 
rri'i beei para nú zacalla, pero 
másela ubixialilla nú unilla: 

—iLli'fli David uhua'a arqui' li'á! 

40Chequie utsuxee Jesuse nu 
unibiya'nu nú ye'tayuu bee bene 
li'illa lunu. Chenu uriñalla axu lunu 
unidichia'nu lulla: 

4— ¿Xi niarqui'lu nú ri'á lulu? 

Nu ucuaqui niyu enu niquie'lu 
ze'e nu necachi unilla lunu: 

—Niarquia nú ye'e i'culua nu bi'ya 
zecaa. 

42Nu uni Jesuse lulla: 

—Ri'yalálu nee, nu uyeca!la'lu xne 
uchili arqui'lu li'á. 

43 Hora ze'e chu uye'e i'culu niyu 
ze'e, nu nzequiei Jesuse nu uni 
bedichia! nze'ca lu Diose. Nu ye bee 
bene enu ulañi' nú unga scua, le'ca 
unibeei bedichia! nze'ca lu Diose. 


Jesuse cuna Zaqueo 


1 Uyu'u Jesuse eyeche Jericó, 
nu chu udetenu eyeche ze'e. 

2 Zele nzucu tucu bene xene enu lee 

Zaqueo nu rnibiya'lla lubee bene 

enu rri'i cubre impuesto. ¿Niarqui' 
Zaqueo quie' nú chululla Jesuse, 
pero leca modo nú lañi!lla li'inu xne 
nze'tanala huaxi bee bene li'inu, nu 
nerungulla. *Enze'e uyecaxu'tulla 
nu uricululla, para nú lañi'lla 
Jesuse, chequie uquiella lu tucu 

aca nú lee sicómoro axu elu detenu. 
5Chenu udete Jesuse ze'e, ubi'yanu 
enzeya nu uninu lulla: 

—Zaqueo yexetsia ulaca, xne nee 
ria'na ni'lu. 

SChe yexetsia ulaca Zaqueo, nu 
ñia nzu arqui'lla nú uriña Jesuse 
ni'lla. 7 Chenu ulañi' bee bene 
nú uriñanu ni'i Zaqueo, ye beei 
uquixie beei nú se'ta beei Jesuse nu 
rnibeei xinú nzanu ya'nanu ni' bene 
enu rlu'cu dula. 8Nu utsuli Zaqueo 
nu necachi unilla lu Jesuse: 

—Ubi'yacuru, ritsia arli'ti' lunú 
rlucua lubee bene enu seca elitsi. 
Nu tunu nu' bene enu uri'á cubre de 
mase lu, nee detea lulla tacu bese 
mase lunú ucachia lulla. 

9Che uni Jesuse lulla: 

—Bichia quie' uriña nú tsila'a bee 
bene enu nucua'a ni' Zaqueo, xne 
uchili arqui'lla Diose, li'illa necalla 
enu mero nze'ta lu famili' tuxie 
Abraham. Nu li'á Bene enu uxe'la 
Diose, nzela para nú la'na bee bene 
enu nza inziu nú necha neca, nu 
tsila'a li'ibeei lu dula. 


Ejemplu' chi'i melu 
(Mt. 25:14-30) 

11 Bee bene enu riene' lunú rni 
Jesuse, uninu tucu ejemplu lubeei, 
xne axula nzunu Jerusalén, nu 
li'ibeei rri'i beei elliebacu' nu hora 
ze'e nze riñala lunú rnibiya' Diose. 

12Nu uninu lubeei: 

—Uhuañi tucu niyu enu nze'ta 
lu tucu famili enu chiqui' neca 
equie, nu nzalla istu stucu nación 
para nú yuculla nú nibiya'lla, nú 
acalla arre nu chu benchila' zecalla 
para nú nibiya'lla lachilla. $ Ante 
nú chiu'ulla, ubixialla chi'i bee 
moso'lla nu udete'lla lu cada tucua 
beei tucu dimi nú huaxi seca, nu 
unilla lubeei: “Uri'ihua berexe cuna 
dimi cua! hasta chenu benchila' 
zecaa.” “Pero bee bene lachilla, 
chiqui' rana arqui'beei li'illa, nu 
uxe'la beei texcua'a bee bene 
nzequie li'illa nu uya ni' beei lubee 
bene elu nzalla nú la niarqui'beei 
nú aca bene cua! arre lubeei. 

15Pero uya'nalla nú ungalla 
arre, nu ubenchila' zecalla lachilla. 
Chenu uriñalla ubixialla bee 
moso'lla enu udete'lla dimi!lla 
ya para nú ri'illa beya! calu uri'i 
cada tucua beei ana. 18 Moso' enu 
rluti uya uni lulla: “Detá, dimi nú 
uliqui'lu lua, uri'i ana chi'i bese 
mase lunú necane.” 17Nu uni arre 
ze'e lulla: “Uri'i nze'calu, tucu nú 
rialane. Nu lunú uri'ilu tucu nú 
rialane cuna lu lle'na nú utsa'na 
lulu, nee liquia lulu nú nibiya!lu lu 
chi'i eyeche.” 

18 Chenu uya moso' rrucu unilla lu 
arre ze'e: “Detá, dimi nú uliqui'lu 
ya uri'i ana ayu' bese mase lunú 
necane.” %Le!ca esquie uni arre 
ze'e lu benecua!: “Litilu nibiya!lu lu 
ayu! eyeche.” 

20 Nu uya stucu moso' lulla nu uni 
nze'e lulla: “Detá, nguie dimi'lu. 
Uduche'ne liñi tucu panitu, ?'xne 
ulliquia li'ilu nú la hua'a arqui'lu bee 
bene, nu riuculu lunú né tsa'nalu, nu 
riuculu ula'cu elu la du'lu nii.” 


San Lucas 19 


22 Chequie uni arre ze'e lui: 
“Moso' enu necha neca, equie 
nú unilu scua enze!e rialálu 
castiya'lu. Tunu nediya'lu nú la 
hua'a arquia bee bene nu riucula 
lunú né tsa'na nu riucu'la ula'cu elu 
la ri'á riña!, ?3bueno che, ¿xiquie 
nú né du'lu dimia banco para nú 
chenu ubenchila! zecaa ayucu'ne 
cuna lli'ñine?” 24Nu chu uni 
arre ze'e lubee bene enu nucua'!a 
ze'e: “Axihua melu cua! yai, nu 
udete'huane ya bene enu nzene 
chi'i.” 

25Che necachi uni bee benecua! 
lu arre ze'e: “Pero li'illa rlu'culalla 
chi'i melu.” 

26Nu ucuaqui arre ze'e: “Li'á 
nia luhua nu bene enu rlu'culane, 
rqui'ña nú yuculá nze'ene; pero 
bene enu rlu'cu lle'natsiae, hasta lu 
lle'na nú rlu'culla ducu' enze'e yalla. 
27Nu bee bene enu rlee lua nu la 
niarqui' beei nu aca arre, uteyuhua 
bee nze'e ca'a, nu útihua beei lua.” 


Uyu'u Jesuse eyeche Jerusalén 
(Mt. 21:1-11; Mr. 11:1-11; Jn. 12:12-19) 
28 Chenu ulaxu nú uni Jesuse 

ejemplu cua', uri'inu seidu nú 
nzanu enza Jerusalén. 22Nu chenu 
uriñanu axu eyeche Betfagé cuna 
Betania axu dañi nú lee Olivos, che 
uxe'lanu chiucu bee bene'nu, nu 
uninu lubeella: 

—Uquiahua eyeche nú nchiucu' 
enza lucua'. Nu chenu riñahua ze'e 
llela'hua tucu burro enu niquietu 
enu lasca'lí ricu bene. Uxe'chehuaií 
nu ye'tayuhuaií. 9 Tunu nu' enu 
nedichia' luhua xinu xe'chehuaíí, 
uni'hua lu bene ze'e nú Detá, Jesuse 
enu rnibiya! luru uni nú uya'ruíí. 

32 Che uyaa bee bene'nu nu uri'i 
beella tucu nú uninu lubeella. 33Nu 
chenu xe'che beella burro ze'e, bee 
lluaana'í unidichia' lubeella: 

—¿Xinu xe'chehua burro cua!? 

34Nu ucuaqui beella: 

—Xne Detá, Jesuse rni nú uya'ruíií. 

35Che unguya' beella burro ze'e 
elu nzu Jesuse, nu uricu! beella 
xucu beella equieií nu uricu Jesuse 
equieií. “$Nu ucua'a bee bene xucu 
beei labe inziu elu udetenu. $7 Nu 
chenu uquixie nú nze laca beella 
equie dañi nú lee Olivos, ye bee 
bene enu nzequie Jesuse uquixie 
beei nú urixialibeei xne chiqui' ñia 
nzu arqui'beei, nu unibeei bedichia' 
nzelca lu Diose, equie ye bee 
milagro nú ulañi' beei nú uri'inu. 
38 Nu unibeei: 

—iÑia nze'ta arre, li'inu enu 
nze'ta lu cuenda' Pa'ahua Diose! 
iNu' nú nzuxe liñibe che'tsa Diose 
enu nzucu liñibe! 

39Chequie bee fariseo enu nze'ta 
leta bee bene enu nzequie li'inu 
unibeei lunu: 

—Maestro, uqui'ya' bee bene enu 
nze'taquie li'ilu nú la bixialí beei 
scua. 

40 Pero ucuaqui Jesuse lubeei: 

— Nia luhua tunu zaca beei, bee 
quie neca nú bixialí scua. 

41 Chequie chenu uriña Jesuse axu 
eyeche Jerusalén, chenu ulañi'nu 
eyeche cua' unguna'nu equie 
cuenda' eyeche cua!, nu uninu: 

— ¡Bee bene eyeche Jerusalén, ala! 
masia bichiaquie' uri'ihua beya! 
ti liqui' nú nzuxe arqui'hua! Pero 
a'chi neca nucua! luhua nee, nu la 
lañi'huane. Riña bichia nú reche'e 
bee bene enu rlee luhua muro diqui 

abenchila' lachihua, nu diqui bee 
luhuare ri'i condra bee bene li'ihua, 
44nu úti beei lilihua. Che nitilu beei 
lachihua, nu la tsa'na beei ni! stucu 
quiee equie sa'e, xne né rilihua caso 
Diose chenu ubetta bityanu li'ihua. 


Utiliaca' Jesuse bee bene labe eletya' 
Indu llene Jerusalén 
(Mt. 21:12-17; Mr. 11:15-19; Jn. 2:13-22) 


45Lulá bee nucua!, uriña Jesuse 
labe eli'ya' Indu llene Jerusalén, nu 
uquixienu uluanu bee bene enu ruti 
cuna bee bene enu sii ze'e, “nu 
uninu lubeei: 

—Lu ichi' Stichia! Diose rni: “Nia 
neca para nú nacu' bee bene lu 
Diose”, pero li'ihua rri'ihuane xi 
neca yube! elu rcua'a bee huana!. 

47Ye bichia uzete' Jesuse bee bene 
liñi indu llene Jerusalén, pero bee 
ule!ya cuna bee ulaxcuela enu reca 
ley! Moisés cuna bee usticia eyeche 
ze'e, rla'na beei xa modo úti beei 
li'inu. 48Pero la llela! beei xa modo 
úti beei li'inu, xne ye bee bene 
chiqui' sucu' diaca lunú sete'nu. 


Elurnibiya' nú rlu'cu Jesuse 


(Mt. 21:23-27; Mr. 11:27-33) 
2 0 Tucu bichia diqui nú sete' 
Jesuse bedichia' nze'ca' Diose 
lubee bene liñi Indu llene Jerusalén. 
Che uriña bee ule'ya enu rnibiya' 
lubee ule'ya cuna bee ulaxcuela enu 
reca ley! Moisés, cuna bee usticia 
Israel lunu, ?nu unidichia' beella lunu: 
—Uni' luru, ¿ti uliqui' elu usticia 
nú rri'ilu scua? Nu ¿ti uliqui' 
elurnibiya' nú rri'ilu nucua'? 
3Che ucuaqui Jesuse lubeei: 
—Le'ca nidichia'a tucu luhua. 
Ucuaquihua lua nee: *¿Ti uxe'la 

Juan para nú rinzalla bee bene? 
¿Diose uxe!la li'illa la urre bee bene 
la? 

5Pero uquixie beei nú 
ubedichia'nu sa'beei nu rnibeei: 

—Tunu nia!ahua nú Diose uxe'la 
Juan Bautista, che ni nucua! 
lua!ahua: “¿Xiquie nú la chili 
arqui'hua nú rnilla che?” $Nu le'ca 
leca modo nú nia'ahua nú bee 
bene uxe!la li'illa, xne úti bee bene 
lia'ahua cuna quiee, xne ye bee 
bene nzeli arqui' nú Juan Bautista 
unga tucu profeta! Diose. 

7Che ucuaqui beei nú la ri'i beei 
beya! ti uxe'la Juan nú rrinzalla bee 
bene. ¿Nu uni Jesuse lubeei: 

—Le'ca la ixiule'a luhua ti uliqui' 
elurnibiya' nú rri'á bee nucua!. 


Ejemplu' bee moso' enu necha uri'i 
(Mt. 21:33-44; Mr. 12:1-11) 


9Nu chu uquixie Jesuse uninu 
lubee bene ejemplu quie": 

—Tucu niyu uquienii bee aca uva 
lu yu'lla nu chu udete!lla yu'lla 
lle'la lubee bene, nu nzalla enza 
istu zuculla. 19Chenu uriña tiembu 
nú aca ula'cu uva, uxe'lalla tucu 
moso'lla nzetucu lunú rialalla. Pero 
udiñi bee bene ze'e moso! cua! nu 
scuatsia uxe'la beei li'i. 11 Chequie 
uxe'la bene enu neca stene yuu ze'e 
stucu moso'lla, pero le'ca esquie 
udiquichi'qui' beei nze'e nu udiñi 
beei nze'e, nu scuatsia uxe'la beei 
li'i. 12Nu uxe'la bene ze'e stucu 
moso'lla, pero udiñi beei moso' ze'e 
nu uti'qui beei li'i, nu uhua beei li'i 
lu yuu ze'e. 

13°Chequie uni bene enu neca 
stene yuu ze'e: “¿Xa ri'á nee? Xe'la 
endua enu chiqui' se'ca, tia a'la li'i 

lu'cu bee bene cua' ula'na.” 14Pero 
chenu ulañi' bee bene ze'e endu!'lla 
unibeei lu sa! beei: “Lili neca enu 
ya'nanu yuu quie!, te útia'ahua li'i 
para nú ya'nanua!ahua yuu quie!.” 
15Nu uhua beei li'i lu yuu ze'e, 

nu unguti bee bene ze'e li'i. Che 
unidichia' Jesuse lubee bene enu 
rdichia'nunu: 

—¿Xa rri'ihua elliebacu' nú ri'i 
bene enu neca stene yuu ze'e cuna 
bee bene ze'e? 16Puese nia luhua nú 
nze'talla nu útilla bee bene ze'e, nu 
dete'lla yu'lla lu stucu bee bene. 

Chenu ubene' beei nucua', 
unibeei: 

—iAla' la acane scua! 

17 Pero ubi'ya Jesuse lubeei nu 
uninu: 

—Tunu la acane scua, ¿xinu rni lu 
ichi' Stichia' Diose elu rni?: 

Quiee nú uhua u'na bee bene 
enu rreche'e ni'i, 
quiee cua' neca nú máse uzibi' 
ungache! ni'i ze'e. 
18Titse bene enu llica cuchiu' cuna 
quiee cua' nehuana zeca bene ze'e, 
nu tunu zana' quiee cua! equie bene, 
la'xulíi li'illa che. 


Unedichia' bee bene equie cuenda' 
bee impuesto 
(Mt. 21:45-46; Mr. 22:15-22; Mr. 12:12-17) 


19Bee ule'ya enu rnibiya' lubee 
ule'ya cuna bee ulaxcuela enu reca 
ley' Moisés. Hora ze'e niarqui' beei 
na'tse beei Jesuse, xne uri'i beei 
beya' nú lunú uninu scua neca 
nucua' contra li'ibeei, pero ulliqui 
beei bee bene. Che uxe'la beei 
bee bene nze tsi'ña li'inu, nu rri'i 
bee bene quie' tucu nú neca beei 
bene nze'ca, para nú rla'na beei 

nú ni Jesuse tucu bedichia' nú 

ri'i nú dete' cuenda beei li'inu lu 
gobernador Roma. ?1Nu unidichia' 
beei lunu, nú unibeei: 

—Maestro, li'iru nediya'ru nú rnilu 
nu rri'ilu tucu nú rialane, nu rri'ilu 
tucunecatse lu ye bee bene, nu 
neli sete'lu bee bene nú xa niarqui' 
Diose nú huañi bee bene. ??Uni' 
luru: ¿Neca nze'ca nú dixiuru bee 
impuesto lu gobernador Roma la?, 
¿urre la neca nze'cae la? 

23 Pero chu uri'i Jesuse beya' nú 
lixiu neca elliebacu' beei, nu uninu 
lubeei: 

24__Ulube'hua tucu melu lua. 
¿Tiluu nú nzucu lue, nu ti nombre! 
nequie lue? 

Nu ucuaqui beei: 

—Neca nucua' arre César. 

25Che uni Jesuse lubeei: 

—Ude'te'hua nú neca stene! César 
lu César, nu ude'te'hua nú neca 
stene' Diose lu Diose. 

26Nu lá llela' beei xi aricu'quiya 
beei li'inu lu ye nú uninu lubee 
bene. Nzenutsia arqui'beei lunú 
xa ucuaquinu lubeei, nu leca! xi 
unibeei. 


Chenu unidichia' bee bene equie nú 
huañi zeca bee bene enu unguti 
(Mt. 22:23-33; Mr. 12:18-27) 


27 Cheela uya chiucu chuna bee 
Saduseo lu Jesuse. Bee saduceo 
quie! la chili arqui'beei nú huañi 
zeca bee bene enu unguti. Enze'e 
unibeei lunu: 

28 — Maestro, ley! Moisés rni tunu 
ati tucu niyu nu tsa'nalla una'alla 
nu lá lu'cu beei endu', che yucu 
bichi tuxie ze'e una!alla para nú 
lu'cu beella endu' enu neca xi neca 

endu' tuxie ze'e. ?9Nu ucua'a achi 
bichi tucu bene, bichi rluu beei 
uyucu una'a, pero ungutilla nu né 
lu'cu beella endu'. 3? Chequie uyucu 
bichi rrucu beei una'a ze'e, pero 
le'ca ungutilla nu né lu'cu beella 
endu!. 31Le'ca uyucu bichi rriuna 
beei una'a ze'e, nu scua uyucunchu 
lu achi bichi beei, nu ye beei unguti 
beei nu né lu'cu beei endu' cuna 
una'a ze'e. 2Cheela, le'ca unguti 
una'a ze'e. 33Enze'e bichia nú huañi 
zeca bee bene enu unguti, ¿ta lu 
achi bee benecua' neca niyu' una!a 
ze'e, xne ye beei uchia beei cuna 
li'inchu? 

34Nu uni Jesuse lubeei: 

—Lu iliulabe quie' xia bee bene nu 
rdete' beei xinchiu'cu beei para nú 
chia. 35Pero bee bene enu riala nú 
lu'cu stucu elu nehuañi nú necuqui, 
li'ibeella enu huafli zeca, niyu 
si una'a la chia' beella. 38Xne la 
atia' beella, acatsia beella xi neca 
bee ángele! Diose nu aca beella 
lli'ñinu, equie nú uhuañi zeca 
beella. 7 Litiru nediya'ru nú huañi 
zeca bee bene enu unguti, xne 
hasta Moisés uni tucu parte lu ichi' 
Stichia' Diose elu rni nú ulañi!'lla 
aca nú riqui. Nu lu ichi! ze'e rni nú 
lilinu necanu Diose' Abraham cuna 
Isaac, cuna Jacob. 38¡Nu Diose la 
necanu Diose' bee bene enu unguti, 
li'inu necanu Diose' bee bene enu 
nehuañi, xne para li'inu ye bee 
bene nehuañi! 

39 Chequie chiucu chuna bee 
ulaxcuela enu reca ley! Moisés 
unibeei lunu: 

— Uni nze'calu Maestro. 

40Nu né laca' arqui'beei a nacu' 
dichia'lá beei lunu. 

¿Ta lubee famili nze'ta Cristo? 
(Mt. 22:41-46; Mr. 12:35-37) 


41 Pero uni Jesuse lubeei: 
—¿Xinu rni bee bene nú neca 
Cristo lli'ñi David? 2Nu le'ca li'i 

David uni lu libro Salmos: 
Diose uni lu li'inu enu rnibiya' 
lua: 
“Uzucu cue'tsea chubee, 
Shasta nú ri'á ana nú nibiya'lu 
lubee bene enu rle lulu.” 
44Enze'e tunu Cristo neca lli'ñi 
David, ¿xiquie nú rni David lunu 
Li'ilu rnibiya!lu lua? 


Uni Jesuse nú necha rri'i bee 
ulaxcuela enu reca ley' Moisés 
(Mt. 23:1-36; Mr. 12:38-40; Lc. 11:37-54) 


45Ye bee bene uquie'e diaca chenu 
uni Jesuse lubee bene'nu: 

46__Ubityahua litihua lubee 
ulaxcuela enu reca ley! Moisés, 
xne riu' arqui'beei nú enzee beei 
cuna xucu fiñu beei, nu le'ca riu! 
arqui'beei nú lu'cu bee bene ula'na 
lubeei labe inziu. Nu liñi bee indu 
rla'na beei nú zucu beei lubee xleta 
nú máse neca equie, le'ca scua rri'i 
beei elu nze tacu beei eta. “Le'ca 
raxi beei ni'i bee una'a enu unguti 
niyu', nu para nú ni bee bene nú 
neca beei bene nze'ca, xee rnacu' 
beei lu Diose. Pero li'ibeei yala beei 
castiya nú mase fuerte. 


U'na nú udu'u tucu una'a zaqui 


(Mr. 12:41-44) 
21 Chenu ulañi' Jesuse nú rdu' 
bee bene xene u'na liñi 
alcancia liñi Indu llene Jerusalén, 
2lelca esquie ulañi'nu tucu una'a 
enu unguti niyu' nu secalla elitsi, 

nu udu'lla chiucu melu nú me' liñi 
alcancia ze'e. 3Che uni Jesuse lubee 
bene'nu: 

—Li'á nia luhua nú máse sibi' u'na 
nú udu'u una'a zaqui elitsi quie' 
lunú sibi' u'na nú udu'u beelá bee 
bene. “Xne ye bee bene rdu'tsia 
beei lunú sucu sobra equie dimi' 
beei, pero una!a quie! añinzuca nú 
secalla elitsi udu'lla ye dimi'lla liði 
alcancia añinzuca nú nucua'tsia 
rlu'culla. 


Udixiule'e Jesuse nú rilá Indu llene 
Jerusalén 
(Mt. 24:1-2; Mr. 13:1-2) 
5Chiucu chuna bee bene rdichia' 
beei equie cuenda' bee quiee nú ñia 
rnaa necache! Indu llene Jerusalén, 
cuna equie cuenda!' beenu huaxi 
seca nú lia rdete! bee bene para nú 
suche'e. Nu uni Jesuse lubeei: 
6— Riña bichia nú ye nú rlañi'hua 
nee, pero ni' stucu quiee la ya'na'e 
equie sa'e, yeene rilae. 


Xi seña aca chenu enta laxu iliulabe 
(Mt. 24:3-28; Mr. 13:3-23) 
7Nu unidichia' bee bene lunu: 
—Maestro, ¿xunga aca bee nucua!? 
Nu ¿xi seña lube' nú nzula nú aca 
bee nucua'? 
8 Chequie uni Jesuse lubeei: 
—Ubilyahua li'ihua para nú lecati 
zequienu li'ihua. Xne nze'ta huaxi 
bee bene enu ni luhua nú nze'ta 
beei equie cuenda! li'á, nu ni beei: 
“Lilá neca Cristo”; urre “Nze'ta 
axula bichia nú riñanu.” Pero la 
chili arqui'hua lunú nibeei. 9Nu 
chenu yene'hua nú reca xuu nu rliu 
bee bene, la lliquihua xne rluti bee 
nucua! acaxu ante nú laxu iliulabe, 

pero la neca lu cuenda' nucua' nú 
ulaxu iliulabe. 
10Nu unilá Jesuse lubeei: 

—Tucu nación liunu cuna stucu 
nación, nu bee gobierno liunu cuna 
stucu gobierno. 11Nu aca bee xú 
nu juerte, nu aca biña, nu aca bee 
elichia diqui lu iliulabe, nu lañi' 
bee bene beenú nelliqui rnaa liñibe. 

12”Pero ante nú aca ye bee nucua!, 
na!tse bee bene li'ihua, nu xitse 
ri'inu beei li'ihua nu ri'ibeei nú 
nehuana zecahua, uya! beei li'ihua 
liñi bee indu para nú chiu'ulue 
lu cuenda'hua. Du' beei li'ihua 
ni'cu' nu cheyubeei li'ihua lubee 
arre cuna lubee gobierno para nú 
chiu'ulue lu cuenda'hua equie nú 
nzeli arqui'hua li'á. 13Pero scua 
nu' modo nú nihua stichia'a lubeei. 
14La qui'ña nú chenu arqui'hua, 
nu la qui'ña ri'ihua elliebacu! xa 
cuaquihua lubee bene ze'e, 1Bxne 
li'á liquia elliebacu' luhua cuna 
bee bedichia! nú nihua. Ni' tucu 
bee enu rlee luhua la riqui' beei nú 
yene! beei bedichia! cua', nu le'ca 
leca modo ni condra beei li'ihua. 
16Pero lilihua riña bichia nú hasta 
bee pa'hua cuna bee na'hua cuna 
bee bichihua cuna bee famili'hua 
cuna bee bene enu rquiete'hua 
dete! cuenda beei li'ihua, nu nu'hua 
enu uti bee bene. 17 Nu ye bee 
bene iliulabe chana arqui'beei 


li'ihua, equie nú necahua bee benea. 


18Pero ni' tucu ichia equiehua la 
nitihua equie bee nucua'. **Utsuta' 
arqui'hua lu stichiala para nú 
chu'tuhua liñibe elu huañilíhua. 
20”Chenu lañi'hua nú nucua'a bee 
sundado diqui abenchila!' eyeche 
Jerusalén, urilihua beya'! nú nzula 

nú laxu eyeche ze'e. 21 Chequie bee 
bene enu nucua!a bee eyeche Judea, 
rqui'ña nú yecaxu'u beei enza dañi, 
nu bee bene enu nucua!a eyeche 
Jerusalén, rqui'ña nú chiu'u beei 
eyeche cua!, nu bee bene enu rri'i 
riña' enza ru'u eyeche la benchila' 
beei eyeche ze'e. 22Xne bee bichia 
ze'e dete! Diose castiya bee bene 
para nú yalu ye tucu nú niquie lu 
ichi' Stichia' Diose. ?3iPero cue' bee 
una!a enu nu' endu' xla'cu cuna bee 
una!a enu nuu bee endu enu rachi 
bichia ze'e! Xne chiqui' nehuana 
zeca bee bene, nu yala bee bene 
eyeche ze'e tucu castiya nú juerte. 
24Texcua'a beei ati lu xuu, nu 
texcua!a beei uya! bee bene preso 
diqui lu iliulabe, nu bee bene rene 
nibiya! Jerusalén, hasta nú yalu 
bichia nú tsana! Diose nú nibiya' 
beei ze'e. 


Chenu nze'ta zeca li'inu Bene enu 
uxe'la Diose 
(Mt. 24:29-35, 42-44; Mr. 13:24-37) 

25"Chequie lañi' bee bene seña 
lu bichia cuna lu uu cuna lubee 
belaa, nu lu iliulabe la ria! bee bene 
beya' xi ri'i beei, nu lliqui beei xne 
chiqui! juerte llichi inzatu! lunú 
cuñine. 26 Hasta nú chiula! bee bene 
equie nú lliqui beei chenu ri'i beei 
elliebacu' lunú aca lu iliulabe quie', 
nu hasta beenú nu' liñibe cuñi. 
27 Chequie lañi' bee bene iliulabe 
Bene enu uxe'la Diose, nú tu'na 
rulu siqui'nu nze'tanu liñi xcabe 
cuna ye nú rlu'unu. ?8Chenu quixie 
nú aca bee nucua', udu'hua ana 
arqui'hua nu uletsahua luhua, xne 
axula uriña bichia nú tsila'ahua 
lunú nehuana zecahua. 

291 e!ca uni Jesuse lubeei ejemplu 
quie!: 

—Ubi!'yacuruhua aca higo, urre 
tatse stucu bee aca. 3? Chenu 
lañi'hua nú riye' leca e'ne! lubee 
aca, li'ihua rri'ihua beya! nú nze'ta 
axula nú aca nelee. 3'Le'ca esquie, 
chenu lañi'hua nú uquixiela nú aca 
bee nucua!, ri'ihua beya! nú nze'ta 
axula lunú rnibiya! Diose. 

32 Lilá nialuhua nú ye bee nucua' 
aca ante nú ati ye bee bene enu 
nehuañi tiembu quie'. 33Liñibe 
cuna iliulabe laxu, pero stichia'a la 
dete nú yalue. 

34”Ubityahua li'ihua para nú la 
ri'i bee bicio ana luhua nu la ri'i 
úniqui ana luhua nu la acu xe'tahua 
nu la ri'ihua nú chenu arqui'hua 
nú xa huañihua para nú chenu 
benchila' zecaa, la aca bichia ze'e 
nu tu'natsia llunahua. 35Xne scua 
aca bichia ze'e para lu ye bee bene 
iliulabe. 36Ucua'a tsiñahua, nu ye 
bichia una'cu'hua lu Diose para nú 
nu! modo tsila'ahua lu ye beenú 
aca lu iliulabe, nu para nú scua nu' 
modo riñahua lu Bene enu uxe'la 
Diose. 

37Bichia uzete' Jesuse bee bene 
liñi indu llene Jerusalén, nu rula! 
nzanu ria'nanu dañi nú lee Olivos. 
38 Nu ye bee bene se sila' liði Indu 
Jerusalén cua! para nú riene' beei 
lunú rninu. 


Uri'i bee bene elliebacu' xa modo 
na'tse beei Jesuse 

(Mt. 26:1-5, 14-16; Mr. 14:1- 
2, 10-11; Jn. 11:45-53) 
Chenu nze'ta axula eliñi 


2 2 baxcu, chenu racu bee 


bene pá nú la chu'u levadura equie, 

2chequie bee ule!ya enu rnibiya' 
lubee ule'ya cuna bee ulaxcuela 
enu reca ley! Moisés, rla'na beei 
xa modo úti beei Jesuse, xne xiqui 
beei bee bene. 

3Nu uyu'u beze'lu arqui' Judas 
Iscariote, li'i necai tucu lu 
chi'chiucu bee bene' Jesuse. 4Che 
uya Judas lubee ule'ya enu rnibiya' 
lubee ule'ya cuna lubee bene enu 
rnibiya' liñi indu, nu uni lubeella 
nú xa dete' cuendai Jesuse lubeella. 
5Che chiqui' ñia utsu arqui'beella 
chenu ubene' beella nucua', nu uni 
beella nú dete' beella dimi yai. £Nu 
uzelai, che uquixiei nú ucua'nai xa 
modo dete' cuendai Jesuse chenu la 
ri'i bee bene beya!. 


Exee nú udacunuu Jesuse bee 
bene'nu 
(Mt. 26:17-29; Mr. 14:12-25; 
Jn. 13:21-30; 1 Co. 11:23-26) 
7Chenu uriña bichia liñi baxcu nú 
racu bee bene Israel pá nú la nucha 
levadura, cuna chenu riñi bene 
tucu sanchi lla'na xi neca u'na lu 
Diose. 8 Chequie uxe'la Jesuse Pedro 
cuna Juan, nú uninu lubeella: 
—Uquiahua nu ureche'hua exee 
nú da'cuxe'ahua reché baxcu. 
9Nu unidichia! beella lunu nú uni 
beella: 
—¿Cá niarqui'lu nú ri'ilurune? 
10 Che uni Jesuse lubeella: 
—Chenu chu'uhua eyeche 
Jerusalén, ze'e lla'cahua tucu niyu 
enu nuya' tucu ere'e inza, uquia 
quieehualla hasta ni'i elu chu'ulla, 
11nu uni'hua lu bene enu neca stene 
ni'i ze'e: “Singuie rni Maestro, ¿Cá 
nzucu cuarto elu acuxénua bee 
benea reché baxcu?” 12Che lube' 

bene ze'e tucu cuarto elu ayaa nú 
nzuche'ela liñi. Ze'e reche'ehua nú 
da'cuxe'ahua. 

1SChequie uya beella nu ullela' 
beella tucu nú uni Jesuse lubeella, 
nu ureche!e beella nú acuxee beella 
reché baxcu. 

14Chenu uriña hora, uzucu Jesuse 
cuna bee apóstol'nu lu mexa. Che 
uni Jesuse lubeella: 

—i¡Chiqui' niarquia nú 
acuxenuahua rula' baxcu quie' 
ante nú enta nú chiqui' nehuana 
zecaa! 16Xne li'á nia luhua nú leca' 
bichia nú acunu zeca li'ihua lu 
iliulabe quie' stucu bese, nu hasta 


elurnibiya' Diose acunu zeca li'ihua. 


17 Che una'tsenu tucu copa biñu, 
nu chenu ulaxu nú udete'nu che'tsa 
lu Diose, uninu: 

—Una'tsehua biñu quie' nu 
uhue'huane nu uri'tsithuane lubee 
sa'hua. 18Xne li'á nia luhua nú leca! 
bichia nú hua'a biñu hasta bichia 
nú riña lunú rnibiya' Diose. 

19 Chequie una'tsenu pá, nu 
chenu ulaxu nú udete'nu che'tsa lu 
Diose, ule'enu pá ze'e nu udete'nue 
yabeella, nu uninu: 

— Pá quie! neca cuerpoa nú 
detecuendaa chenu atia equie 
cuenda' li'ihua. Nu chenu rilihua 
scua, urilihuane equie nú nchiucu' 
arqui'hua li'á. 

20Lelca scua urilinu cuna copa 
biñu chenu ulaxu nú udacuxee 
beella, nu uninu: 

—Biñu quie' neca renea nú ri'chia 
chenu atia para nú scua ya'la tucu 
inziu cuqui nú nu' modo ri'i Diose 
perdona bee bene. 

21Pero nee enu dete' cuenda li'á 
nchiucu' ya lu mexa elu nchiucu' 

yaa. 22Pero li'á Bene enu uxe'la 
Diose, rqui'ña nú zecaa lunú nzu nú 
zecaa, pero icue'e bene enu dete! 
cuenda li'á para nú atia! 

23Chequie uquixie beella nú 
unidichia' beella lu sa'beella, ta 
beella neca enu dete' cuenda li'inu. 


Ti mase neca equie 


24Che uquixie beella nú uni 
beella lu sa'beella nú ta beella neca 
enu mase neca equie. Pero uni 
Jesuse lubeella: 

—Lu iliulabe quie' bee arre chiqui' 
juerte rnibiya! beei lubee bene lachi 
beei, nu bee enu rnibiya' rni bee 
bene nú rri'i beei tucu nú rialane 
lubee bene. ?6Pero li'ihua la yala nú 
rilihua scua, enu máse neca equie 
letahua, rqui'ña nú aca nze!e enu 
lecati neca, nu enu rnibiya! rqui'ña 
nú aca nze'e xi neca tucu enu sibi'. 
27Lu iliulabe quie' sucu bee patrón 
lu mexa, nu bee moso! sibi' lubeei. 
Pero letalahua la acane scua, xne 
li'á nzua cuna li'ihua xi neca tucu 
enu sibi' luhua. 

28 ”Litihua necahua enu siempre 
nzu cuna li'á bee bichia nú nehuana 
ulle'caa. 2%Enze'e liquia luhua lunú 
rnibiya'a, tucu nú uliqui' paa lunú 
rnibiya'nu lua, 3°nu acuhua lu mexa 
elu nibiya!a nu le'ca zucuhua lu 
xleta para nú hualuhuane lu cuenda' 
ye bee bene enu nze'ta lu chi'chiucu 
famili' bee bene Israel. 


Uni Jesuse nú ni Pedro nú la 
Chululla li'inu 
(Mt. 26:31-35; Mr. 14:27-31; Jn. 13:36-38) 
31Le'ca uni Jesuse: 
—Simón, Simón, ubi'yacuru, xne 
unacu'la beze'lu li'ihua lua para 

nú ri'inui li'ihua tucu nú rri'inu 
bene trigo chenu rcuillae. 32Pero 
uziquieelá lu Diose lu cuenda'lu 
para nú la tsana'arqui'lu nú nzeli 
arqui'lu li'á. Nu chenu chili zeca 
arqui'lu li'á stucu bese, uri'i 
elietsa lubee sa'lu para nú tsuta! 
arqui'beella lunú nzeli arqui' beella 
lilá. 
33 Chequie uni Pedro lunu: 
—Detá, nzua para nú cha'a ni'cu' 
cuna li'ilu, nu hasta nú atia cuna 
li'ilu. 
34Nu uni Jesuse lulla: 
—Li'á nia lulu Pedro, nú rula! quie', 
ante nú bixia tiula, li'ilu unilálu 
chuna bese nú la chululu li'á. 


Axula nzu lunú zeca Jesuse 


35Che uni Jesuse lubeella: 

—Chenu uxe'la litihua né uya'hua 
ni' tucu bolsa, ni' dimi ni' stucu 
para lucuhua, ¿nu xie! nu' nú uri'i 
falta li'ihua la? 

Nu uni beella: 
—Lecaxi uri'i falta li'iru. 
36 Chequie uninu lubeella: 

— Pero nee enu rlu'cu dimi nu 
rlu'cu biti, rqui'ña nú uya' nze!e 
nucua!. Nu enu la lu'cu espada, uti 
nze'e xucu nze'e para nú tsi nze!e 
tucue. 37 Xne rqui'ña nú yalu tucu 
nú niquiee lu ichi' Stichia! Diose 
equie cuenda' li'á elu rni: “Nu 
ubacu! bee bene li'inu leta bee bene 
enu necha rri'i.” Ye nú nequie lu 
ichi' Stichia! Diose equie cuenda' 
li'á, rqui'ña nú yalu nucua!. 

38 Chequie uni beella lunu: 

—Ca'a rlu'curu chiucu espada. 

Nu ucuaquinu lubeella: 

—Cuna nucua'tsia zibi' 

qui'ñialahua. 

Chenu unacu' Jesuse lu Diose tucu 
luhuare elu lee Getsemaní 
(Mt. 26:36-46; Mr. 14:32-42) 


39Nu chu uchiu'u Jesuse nu 
nzanu dañi nú lee Olivos tucu nú 
neca costumbre'nu, nu nziquie bee 
bene'nu lilinu. “9 Chenu uriña beella 
dañi ze'e uninu lubeella: 

—Una'cuhua lu Diose, para nú la 
ri'i beze'lu ana luhua. 

41Che uchiu'u chunu lubeella nu 
nzanu xi neca tucu nú si'qui bene 
tucu quiee, nu chu utsulliquinu ze'e 
nu unacu'nu lu Diose. 2Nu uninu: 

—Paa, tunu laca arqui'lu, utsila!a 
li'á lunú nehuana enta zecaa. Pero 
la ritilu tucu nú niarquia, uri'itsia 
tucu nú niarqui'lu. 

43 Che ulube'lu tucu ángele' Diose 
liñibe lunu, nu udu! nze'e juerza'nu. 
44Nu chenu chiqui' nehuana secanu, 
másela juerte rnacu'nu lu Diose, nu 
sana! inza nú suinzanu hasta lu yuu 
xi neca tucu gota réne. 

45 Chenu utsulínu elu unacu'nu 
lu Diose, nzanu lubee bene'nu nu 
ulluna'nu li'ibeella nú ra'tse beella, 
xne néhuana nzu arqui'beella. 46 Nu 
uninu lubeella: 

—¿Xinu ra'tsehua? Uzetehua nu 
unacu'hua lu Diose para nú la ri'i 
beze'lu ana luhua. 


Chenu una'tse bee bene Jesuse 
(Mt. 26:47-56; Mr. 14:43-50; Jn. 18:2-11) 


4TRnisca'lá Jesuse lubeella, chenu 
uriña huaxi bee bene. Nu enu lee 
Judas, enu unga tucu bee bene'nu, 
li'i nzucului lu ye bee bene ze'e, 
nu chu uyabicai lu Jesuse para nú 
udacui bichiu' xecanu. Nu uni 
Jesuse lui: 


San Lucas 22 


— Judas, ¿xie! cuna tucu 
bichiu'tsia dete! cuendalu li'á Bene 
enu uxe'la Diose la? 

49 Che bee bene enu nucua'a cuna 
Jesuse, chenu ulañi' beella nú reca, 
necachi uni beella lunu: 

—¿Detá, huaru espada para nú 
liunu'ahua li'ibeei la? 

50 Chequie tucu bee bene'nu 
uchiecu! diaca chubee tucu moso' 
ule'ya enu rnibiya' lubeelá bee 
ule'ya. 51Pero uni Jesuse lubeella: 

—Necane nee, utsana'hua beei. 

Che uti'nu yanu diaca bene ze'e 
nu uri'iyecanue. Nu chu uninu 
lubee ule'ya enu rnibiya' lubee 
ule'ya, cuna lubee bene enu rnibiya' 
lubee bene enu rri'i ucu Indu llene 
Jerusalén, cuna lubee usticia' bee 
bene Israel, enu uriña nú uya' li'inu: 

—¿Xinu nze'tahua cuna espada nu 
cuna acarute para nú uya'hua li'á 
xi neca tucu huana!? 53Ye bichia 
nzua cuna li'ihua liñi Indu llene 
Jerusalén nu ne na'tsehua li'á, pero 
nee uriña hora nú rnibiya' beze'lu 
luhua. 


Uni Pedro nú la chululla Jesuse 
(Mt. 26:57-58, 69-75; Mr. 14:53- 
54, 66-72; Jn. 18:12-18, 25-27) 
54Nu chenu una'tse beei Jesuse, 
unguya' beei li'inu ni'i ule'ya enu 
rnibiya' lu beelá bee ule'ya, nu istu 
nzequie Pedro li'inu. 55Che ucua'a 
bee bene quii labe eli'ya' ze'e, nu 
ucua'a beei ru'u quii ze'e, nu letca 
uzucu Pedro cuna li'ibeei ze'e. 56Nu 
chenu ulañi' tucu criada li'illa nú 
nzuculla ru'u quii ze'e, ri'yalinchu 
lulla nu uninchu: 
—Le'ca nuu bene quie! enzee cuna 
Jesuse. 

57 Pero ucachi' Pedro nú unilla lu 
una'a ze'e: 

— La chulua nucua!. 

58 Sterratutsia, chenu ulañi' stucu 
bene ze'e li'illa, che uni lulla: 

—Le'ca nuulu necalu tucu sa! 
beella. 

Pero ucuaqui Pedro nú unilla: 

—Ala déta, laca bene!lla. 

59 Chenu udete xi neca tucu hora, 
uni stucu bene lulla: 

— Neli nú le'ca nuu bene quie' 
enzee cuna Jesuse, xne necalla 
bene Galilea. 

60Nu ucuaqui Pedro: 

— La ri'á beya! xi rnilu. 

Hora nú rni Pedro scua ubixia tiula. 
61 Che ubelleta Jesuse nu ubi'yanu 
lu Pedro, nu ullu'cu arqui'lla lunú 
uni Jesuse lulla: “Ante nú bixia tiula 
unilalu chuna bese nú la chululu li!á.” 
62 Nu chu uchiu'u Pedro ru'u elitya! 
ze'e, nu chiqui' unguna"lla. 


Utsequichia' bee bene Jesuse 
(Mt. 26:67-68; Mr. 14:65) 


63 Bee bene enu rriucu Jesuse, 
udiquichi'qui' beei li'inu, nu udiñi 
beei li'inu. $ Utsacu' beei lunu, nu 
udiñi beei li'inu nu unibeei lunu: 

— ¡Uri'i beya' ti udiñi li'ilu! 

65Nu unibeei huaxilá bee 

bedichia' nú necha neca lunu. 


Chenu uyayu bee bene Jesuse lubee 
usticia' bee bene Israel 
(Mt. 26:59-66; Mr. 14:55-64; Jn. 18:19-24) 


66 Chenu uye'e lu yuu stucu bichia, 
uyetesa! bee usticia! bee bene Israel 
cuna bee uletya enu rnibiya' lubee 
ule!ya, cuna bee ulaxcuela enu reca 
ley! Moisés, nu uyayu beei Jesuse 
elu nucua'a yebee usticia! beei. 

Ze'e unidichia' beei lunu: 

67 —_Uni' luru, ¿litilu necalu Cristo 
enu uxe'la Diose la? 

Nu ucuaqui Jesuse lubeei: 

—Tunu nia luhua nú li'á neca 
Cristo enu uxe'la Diose, la chili 
arqui'hua li'á. Nu tunu nedichia'a 
luhua la cuaquihua, nu le'ca la 
lalahua li'á. $%Pero desde nee Bene 
enu uxe'la Diose zucunu cue'tse 
Diose chubee enu rnibiya' lu yeene. 

70 Chequie unidichia' ye beei lu 
Jesuse: 

—¿Li'ilu necalu Lli'ñi Diose la? 

Nu ucuaqui Jesuse lubeei: 

—Scua necane li'á nze'e. 

71Che unibeei: 

—¿Para qué nú la'nalalahua máse 
bee testigo nee? Nu le'ca lialahua 
ubene'ahua lunú uni nucua! scua. 


Uyayu bee bene Jesuse lu Pilato 
(Mt. 27:1-2, 11-14; Mr. 15:1-5; Jn. 18:28-38) 


2 Che utsuli ye beei, nu 


uyayu beei Jesuse lu Pilato. 


2Ze'e uquixie beei nú rricu' quiya 
beei li'inu eluquichia', nu unibeei: 

—Ulluna'ru benequie' nú sequienu 
nucua' bee bene lachia'ahua. Nu 
rni nucua' nú la qui'ña dixiu'ahua 
bee impuesto lu gobernador César, 
nu le'ca rni nucua' nu neca nucua! 
Cristo cuna arre. 

3Nu unidichia' Pilato lunu: 

—¿Li'ilu necalu arre! bee bene 
Israel la? 

Nu ucuaqui Jesuse nú uninu: 

—Li'á nze'e. 

4Che uni Pilato lubee ule'ya enu 
rnibiya' lubee ule'ya, cuna lu ye bee 
bene: 

—La llelaa ni' tucu falta nú uri'i 
benequie!. 

5Pero litibeei máse juerte unibeei: 

—Nucua! sequienu ye bee bene 
cuna lunú sete! nucua!. Uquixie 
nucua' nú rri'i nucua' scua desde 
Galilea, nu le'ca scua rri'i nucua!' 
cala Judea. 


Chenu uyayu bee bene 
Jesuse lu Herodes 


6Chequie chenu ubene' Pilato 
nucua!, unidichia'lla lubeei tunu 
neca Jesuse bene lu iliu Galilea. 
7Nu chenu unibeei nú necanu 
bene Galilea, uxe'la Pilato li'inu lu 
arre Herodes enu rnibiya! lu iliu 
Galilea, xne bee bichia ze'e nzucu 
Herodes Jerusalén. ¿Chenu ulañi! 
arre Herodes Jesuse chiqui' ñia 
utsu arqui'lla, xne hasta hua'tu 
niarqui'lla nú lañi'lla li'inu. Nu 
ubene'la'lla nú rni bee bene lu 
cuenda'nu, nu nzuquiella nú 
ri'inu tucu milagro. 9Huaxi nú 
unidichia'lla lu Jesuse, pero lecaxi 
ucuaquinu. '9Le'ca ze'e nucua'a 
bee ule'ya enu rnibiya' lubee 
ule'ya, cuna bee ulaxcuela enu reca 
ley! Moisés, nu la tsuxe beei nú 
rricu'quiya beei li'inu eluquichia!. 
1 Chequie arre Herodes cuna bee 
sundado'lla chiqui' necha uri'inu 
beei Jesuse, nu ungutu beei li'inu 
laquie fiñu nú rutu bee arre, nu xitse 
uri'chia beei li'inu, nu chu uxe'la 
zeca arre Herodes li'inu lu Pilato. 
12Bichia ze'e uyu'u nú uquiete' arre 
Herodes Pilato, pero ante nú aca bee 
nucua!, rlee beella lu sa! beella. 


Unacu' bee bene nú ati Jesuse 
(Mt. 27:15-26; Mr. 15:6-15; Jn. 18:39-19:16) 
1SChequie unibiya' Pilato nú uyete 

sa! bee uletya enu rnibiya' lubee 

ule'ya cuna bee usticia! bee bene 
Israel, cuna ye bee bene yeche. 
14Nu unilla. 

—Litihua uriñayuhua benequie!, 
nu unihua nú sequienulla bee bene. 
Pero ante lu yehua unidichia'a lulla 
nu la llelaa ni' tucu nú xi urililla, 
tucu nú rnihua lu cuenda'lla. W5Nu 
le'ca esquie arre Herodes. Enze'e 
uxe'la zecalla benequie' lua. 
Ulañi'hua nee nú la lu'culla ni'tucu 
equiya nú uri'illa para nú atilla. 
16Nee detea castiya li'illa, nu chu 
la'a li'illa. 

17Bee bichia lifti baxcu ze'e 
rla!la Pilato tucu bene tucu nú 
neca costumbre! beei. 18Pero ye 
beei uquixie beei urixialibeei nú 
unibeei: 

— ¡Ati benecua!! ¡Nu ula'a 
Barrabás! 

19Barrabás quie' unibiya' bee 
usticia nú uyu'i ni'cu' equie nú 
uliunui bee usticia eyeche Roma 
nu uliunuu bee benecua! eyeche 
Jerusalén, cuna equie nú unguuti 
bene. Niarqui' Pilato nú la'alla 
Jesuse, nu uni zecalla lubeei 
stucu bese, 21 pero máse juerte 
urixialibeei nú unibeei: 

—¡Uquie'e nucua' lu cruse! 
¡Uquie!e nucua! lu cruse! 

22Bese rriuna uni Pilato lubeei: 

—Pero ¿ta nú necha neca uri'i 
nucua! che? La llela ni' tucu nú 
xi uri'i nucua! para nú yala nú ati 
nucua', detea castiya nucua' nu che 
la'alla. 

23Pero máse urixialibeei nú 
unibeei lu Pilato nú quie'ella 
Jesuse lu cruse. Equie nú urixiali 
bee benecua' scua cuna bee ule!ya 
enu rnibiya! lubee ule!ya, enze!e 

urili beei ana nú unga lunú niarqui' 
beei. Che ulaca arqui' Pilato nú 
ri'illa tucu nú niarqui' beei. 28Scua 
uri'illa tucu nú niarqui' bee bene 
ze'e, ula'alla Barrabás enu uyu'u 
ni'cu' equie nú uri'i xuu cuna nú 
unguuti bene, nu udete' cuendalla 
Jesuse lubeei para nú ri'i beei lunú 
niarqui' beei cuna li'inu. 


Chenu uquie'e bee bene Jesuse lu 
cruse 
(Mt. 27:32-44; Mr. 15:21-32; Jn. 19:17-27) 


26Chenu unguya' beei Jesuse para 
nú quienu lu cruse, unibeei lu tucu 
bene eyeche Cirene, enu lee Simón. 
Nu nze'talla enza dañi, nu unibeei 
nú ri'illa elietsa'nu uya'lla cruse'nu 
nu chequiella li'inu. 

27 Huaxi bee bene uyaquie li'inu, 
nu huaxi bee una'a runa! nu rixiali 
beenchu xne ru'a arqui' beenchu 
li'inu. ?8Pero ubi'ya Jesuse lu 
beenchu nu uninu: 

— Bee una'a Jerusalén, la una'hua 
lu cuenda' li'á, una'hua equie 
cuenda' li'ihua cuna lu cuenda' bee 
lli'ñihua. ?9Xne nze'ta bichia nú ni 
bee bene: “Nia nza lu cuenda' bee 
una'a enu lá lu'cu bee endu', cuna 
bee una'a enu la chu'u endu' xla'cu, 
cuna bee una'a enu lá ri'i ru'cu bee 
endu'.” 3 Chequie quixie bee bene 
nú ni beei lubee dañi: “¡Uzana'hua 
equieru!”, nu ni beei lubee loma: 

“¡Uca!chi'hua litiru!” 31Nu tunu 

lilá rri'inu beei scua, ¿enza laquie' 
li'ihua nú la ri'inu bee bene li'ihua 
scua? 

321 e!ca nzeyu beei chiucu huana' 
para nú quie'e beei bee nze'e 
lubee cruse, cuna Jesuse. 33Chenu 
uriña beei luhuare elu lee calabera, 

uquie'e beei Jesuse lu cruse cuna 
rucu bee huana' ze'e lu tucua cruse. 
Tucu nze'e uquie'e beei cue'tsenu 
chúbee, nu stucu nze!e cue'tsenu 
chúbeca. 34Nu chenu rquie'e beei 
Jesuse lu cruse uninu: 

—Paa, uri'i perdona bee benequie' 
xne la ri'i beei beya! lunú rri'i 
beei. Che urita bee sundado tucu 
rifa para nú uritsi' beei xucunu lu 
sa! beei. 35Nu nucua'a bee bene 
ri'ya ze'e, nu hasta bee usticia 
utsequichia' beei Jesuse, nu unibeei 
lunu: 

—Utsilala nucua' stucu bee bene, 
puese tsila'i li'i nee, tunu neli nú 
necai Cristo enu ucañi Diose. 

36Le'ca xitse urilinuu bee sundado 
ze'e lilinu, nu uyabica beei lunu nu 
udete! beei vinagre para nú giie'nu. 
37Nu unibeei lunu: 

—iTunu li'ilu necalu arre! bee 
bene Israel, utsila'a le'catsia li'ilu! 

38 Nu niquie tucu letrero equie 
cruse'nu, cuna bedichia! griego cuna 
latín, cuna hebreo, nú rni: “Benequie' 
neca arre! bee bene Israel.” 

39 Tucu bee huana' enu niquie lú 
cruse uni bedichia! nú necha neca 
lu Jesuse: 

—iTunu li'ilu necalu Cristo, 
utsila!a li'ilu nu utsila'a li'iru! 

Pero stucui uri'i nú uqui'ya'i nu 
uni lusati: 

—¿Xie' la lliquilu Diose añinzuca 
nú le'ca secalu castiya cua!la? 

4 Neli nú riala ze'ca'a castiya quie', 
xne scua riala nú rixiu'a beenú uri'á, 
pero benequie! lá ri'i ni' tucu nú 
necha neca. 

42Nu uni lu Jesuse: 

—Jesuse, ullu'cu' arqui' li'á chenu 
quixie nú nibiya!lu. 

43Che uni Jesuse lui: 
—Li'á nia lulu, nú nee bichiaquie' 
nzulu cuna li'á liñibe. 


Chenu unguti Jesuse 
(Mt. 27:45-56; Mr. 15:33-41; Jn. 19:28-30) 


44Chenu unga rebibichia, diqui lu 
iliulabe ucabelí hasta rquiechuna 
uchee. WUcabe lu bichia, nu utsaa 
arli'ti'lluu cortina nú nzi'qui liði 
Indu llene Jerusalén. *$Nu juerte 
urixiali Jesuse nú uninu: 

—iPaa, yalu tsa'na espíritua! 
Chenu uninu scua, chu ungutinu. 
47 Chenu ulañi' capitañi enu 

rnibiya! lubee sundado romano 
lunú unga, che uni bedichia' nze'ca 
lu Diose nú uni: 
— Neli nú né ri'i benequie' ni' tucu 
nú necha neca. 

48Ye bee bene enu nucua!a ze'e, 
chenu ulañi' beei nú ungae scua, 
chu nziue beei nu xutse beei ya beei 
latsa beei. “Pero ye bee bene enu 
nu'lu Jesuse, cuna bee una'a enu 
uyaquiee lilinu desde Galilea, istu 
ucua'a beella ubi!ya beella lu ye nú 
unga scua. 


Chenu uhuachi' Jesuse 
(Mt. 27:57-61; Mr. 15:42-47; Jn. 19:38-42) 


50Uhuañi tucu bene enu neca 
bene nze'ca, nu uri'illa tucu nú 
rialane lu Diose. Li'illa leella José. 
Nu lachilla lee Arimatea, nú nchiñi 
lu iliu Judea, nu ungalla tucu bee 
usticia! bee bene Israel. 5! José 
quie! nzuquiee lunú rnibiya! Diose. 
Enze'e la nzulla chú' bee usticia 
enu unibiya! nú unguti Jesuse. 
52 Chequie uyaalla unilla lu Pilato 
para nú unacu!'lla cuerpo! Jesuse lu 
Pilato. *9Chenu ulaxu nú ulacalla 

cuerpo' Jesuse lu cruse, che utelalla 
tucu sabana fiñu cuerpo'nu, nu 
uyaca'chi' beella cuerpo'nu liñi 
tucu eluhua nú neda'ñi liñi tucu 
quiee, elu lasca' achi' bee bene. 
54Bichia ze'e neca bichia xee 
nú sulachi bee bene Israel, nu 
stemettsia rri'i nú quixiee bichia nú 
sulachi bee bene chenu uyaca'chi' 
beella Jesuse. 

55Bee una'a enu uyaquiee Jesuse 
desde Galilea, uya beella nu ulañi' 
beella eluhua' Jesuse, nu le'ca ulañi' 
beella xa uricu cuerpo'nu ze'e. $6 Nu 
chenu ubenchila! beella, ureche! 
beella perfume nú ñia rlia cuna 
ungiiento. Nu chu utsulachi beella 
bichia nú sulachi bee bene Israel, 
tucu nú rnibiya' ley. 


Chenu uhuañi zeca Jesuse nú 
ungutinu 

(Mt. 28:1-10; Mr. 16:1-8; Jn. 20:1-10) 

2 Domingo sila' stucu bichia, 
uya bee una'a ze'e ru'u 
eluhua! Jesuse, nu unguya' beella 
perfume nú ureche' beella, nu le'ca 
uyanu beella xiucu xuna bee una'a. 
2Chenu uriña beella ze'e, ulañi' 
beella nú uducu'la quiee llene nú 
uyacu! ru'u eluhua ze'e. ¿Nu uyu'u 
beella liñi eluhua ze'e, pero né 
lle'la! beella cuerpo! Jesuse. “Hora 
ze'e chenu xiqui beella nu la ri'i 
beella beya! xa ri'i beella, ulañi! 
beella chiucu niyu enu nzulí axu 
lubeella, nutu bee nze'e laquie nú 
rulu siqui'. 9Nu lunú chiqui" ulliqui 
beella uzi'qui ndiqui beella hasta lu 
yuu, nu uni bee niyu ze'e lubeella: 
—¿Xinu rla'nahua tucu bene 

enu nehuañi leta bee bene nguti? 
SLeca'nu ca'a, xne uhuañi zecanu. 

Ullu'cu arqui'hua lunú uninu luhua 
chenu nzusca'nu Galilea. 7 Uninu 
luhua nú li'inu Bene enu uxe'la 
Diose, rqui'ña nú dete cuendanu 
lubee bene enu rri'i dula para 
nú quie'e beei li'inu lu cruse, nu 
acatsia bichia rriuna huañi zecanu. 

8Che ullu'cu! arqui'beella 
bedichia! nú uni Jesuse lubeella, 
9 nu chenu nzia beella nú uchiu'u 
beella ru'u eluhua ze'e udixiule'e 
beella ye nú ulañi! beella lu se 
chetu'cu bee bene'nu cuna lu beelá 
bee bene. “María Magdalena, cuna 
Juana, cuna María na! Jacobo, cuna 
beela bee una'a, neca beella enu 
uyayu resuna cua! lubee apóstol'nu. 
31Pero né chili arqui'beella lunú uni 
bee una'a cua!, xne seca beella nú 
lia rnitsia beella nucua!. 

12Pero xexu'u Pedro uyabi'ya ru'u 
eluhua ze'e, nu chenu ubilyalla liñii, 
ulañi'tsialla sabana nú ubelanu 
nchiucu' ze'e, nu ubenchila'lla 
nu chiqui' nzenu arqui'lla lunú 
ulañi'lla nu unga scua. 


Lunú unga lu inziu Emaús 
(Mr. 16:12-13) 


13Le'ca bichia ze'e, chiucu bene! 

Jesuse nzuebeella lu eyeche nú 
lee Emaús, eyeche cua! neca tucu 
chetu'cu kilómetro para Jerusalén. 
14 Chenu nzuebeella lu inziu rdichia' 
beella lu ye nú unga. *Diqui nú 
rdichia! beella, uyabica Jesuse 
lubeella nu uquixienu nú nzenunu 
li'ibeella. 16 Añinzuca nú ri'ya beella 
lunu, pero la zela Diose nú luego 
chulu beella li'inu. 17 Nu unidichia' 
Jesuse lubeella: 

—¿Xi equie rdichia'hua diqui nú 
nze'tahua inziu? Nu xinu nehuana 

nzu arqui'hua. 18 Tucu beella enu 
lee Cleofas, ucuaqui: 

—Ye bee bene nediya' lunú unga 
eyeche Jerusalén bee bichiaquie!. 
¿Xie' lilitsialu enu uzucu Jerusalén 
lá rililu beya' lunú unga ze'e la? 

19 Nu unidichia'nu lubeella: 

—¿Xi unga che? 

Nu uni beella lunu: 

—Lunú uri'inu bee bene Jesuse 
enu neca bene eyeche Nazaret, 
li'inu unganu tucu profeta enu 
chiqui' reca lunú uri'inu cuna bee 
bedichia' nú uninu lu Diose, cuna 
lubee bene. Nu bee ule'ya enu 
rnibiya! lubee uletya cuna bee 
usticia'ru, udete! cuenda beella 
li'inu para nú atinu nu uquie'e 
beella li'inu lu cruse. 2 Litiru nzu 
arqui'ru nú li'inu a tsilatanu bee 
bene Israel. Pero nee necala bichia 
rriuna nú unga ye bee nucua!. 

22 Añinzuca nú texcua'a bee una'a 
enu nucua!a cuna li'iru uchiiqui 
beella li'iru, xne nee zila' quie' uya 
beella ru'u eluhua'nu, nu lunú 
néllela' beella cuerpo'nu, ubenchila' 
beella nu uni beella nú ulube'lu 
bee ángele lubeella, uni bee ángele 
cua! lu beella nú nehuañi Jesuse. 
24Che uya chiucu chuna bee sa'ru 
uyabi!ya ru'u eluhua ze'e, nu ulañi! 
beella tucu nú uni bee una'a ze'e, 
pero né lañi' beella Jesuse. 

25Nu uni Jesuse lubeella: 

—iChiqui' lle'natsia rri'ihua beya', 
nu rle'e nzeli arqui'hua ye bee 
nú uni bee profeta hasta hua'tu! 

26 ¿Xie! la qui'ña nú nehuana zeca 
Jesucristo ye bee nucua' nu cheelá 
zucunu liñibe la? 

27 Che uquixienu udixiule'enu 
xi rni ye nú niquie lu ichi' Stichia' 

Diose lu cuenda'nu. Uquixienu cuna 
bee libro nú uquie'e Moisés, nu chu 
uquixia'lanu cuna ye bee libro nú 
uquie'e bee profeta. 

28 Chenu uriña beella eyeche nú 
nza beella, uri'i Jesuse tucu nú 
nzalanu enza lu ze'e. 2Pero uri'i 
beella juerza li'inu nú ya'nanu cuna 
li'ibeella, nu uni beella lunu: 

—Uya'na cuna li'iru, xne ucheela 
nu enta chu'ula rula". 

Che uyu'u Jesuse nu uya'nanunu 
li'i beella. 30 Nu chenu nzucunu lu 
mexa cuna li'ibeella una'tsenu pá, 
nu chenu ulaxu nú udete'nu che'tsa 
lu Diose, che ule'enu pá ze'e nu 
udete'nue udacubeellae. 31 Hora 
ze'e ulle'ca beella xi neca nú uya'la 
i'culu beella nu uyulu beella li'inu, 
pero tu'natsia unitinu lubeella. 
32Nu uni beella lu sa'beella: 

—Enze'eca nú chenu nzelayua'a li'inu 
lu inziu ñia utsila chenu uninu nú xa 
rni lunú rni lu ichi' Stichia! Diose. 

33 Chequie le'ca hora ze'e, chu 
uyu'unziu beella nu ubenchila' 
beella eyeche Jerusalén, elu neyete' 
sa! sechetu'cu bee bene'nu cuna 
beelá bee sa! beella. 

34Nu uni bee bene enu nucua'a 
ze'e lu rucu beella: 

—Neli nú uhuañi zeca Jesuse, xne 
ulube'lulanu lu Simón. 

35Nu chu udixiule'e rucu bene ze'e 
lubeella lunú unga chenu nzuebeella 
lu inziu, cuna nú xa uyu'lu beella 
Jesuse chenu ule'enu pá. 


Chenu ulube'lu Jesuse lubee bene'nu 
(Mt. 28:16-20; Mr. 16:14-18; Jn. 20:19-23) 
36Rdichia'sca' beella lunú unga, 
chenu ulube'lu Jesuse lubeella, nu 
uninu lubeella: 

— La lliquihua ñia utsu arqui'hua. 
37 Chiqui' ulliqui beella nu le'ca 
uyanu arqui'beella, xne uri'i beella 

elliebacu! nú ulañi' beella tucu 
espíritu' bene enu unguti. 3$Pero 
uni Jesuse lubeella: 

—¿Xinu xiquihua? nu ¿xinu sa! 
arqui'hua? 3%Ubi'yacuruhua bee 
yaa cuna bee cuchiu'a. Li'á ninguie!, 
una'tsehua li'á nu ubityahua lua xne 
tucu espíritu la acane arta cuna 
be'la tucu nú rlañi'hua li'á nee. 

40 Chenu uninu scua, che ulube'nu 
bee yanu cuna bee cuchiu'nu 
lubeella. Pero lá chilisca! 
arqui'beella nu li'inu lunú fia 
nzu arqui' beella cuna nú nzenu 
arqui'beella, che uninu lubeella: 

—¿Rlu'cuhua lle'na nú acua la? 

42Nu chu udete! beella tele'e bela 
enu uyi'i cuna tele'e lliñia, Wche 
una'tsenu bela ze'e cuna lliñia ze'e 
nu udacunue ante lubeella. “Nu 
uninu lubeella: 

—Lunú ulle'ca ye bee nucua' unia 
luhua chenu nzusca'a cuna lilihua. 
Nu rqui'ña nú yalu ye beenú niquie 
lu ichi' Stichia! Diose equie cuendaa 
nú nequie lu libro! Moisés, cuna 
lu libro! bee profeta, cuna lu libro 
salmos. 

45 Nu uxa'lanu elliebacu! beella 
para nú uri'i beella beya' lunú 
rni Stichia' Diose. *6Che uninu 
lubeella: 

—Lu ichi' Stichia! Diose rni 
nú chiqui! nehuana zeca Cristo, 
nu acatsia bichia rriuna huañi 
zecanu leta bee bene nguti. “Nu 
desde Jerusalén quixie bee bene 
ixiule'e stichiala cuna diqui lu 
iliulabe, nú rqui'ña nú tsana! 
arqui' bee bene stula beei, nu 
chili arqui'beei li'á para nú ri'i 
Diose perdona li'ibeei. BLi'ihua 
ulañi'hua ye bee nucua!, nu 
ixiuletehua lubee bene bee nucua!. 
49Nu li'á xe'la luhua lunú ucuaqui 
una paa. Pero uya'nasca'hua 
ca'a eyeche Jerusalén hasta nú 
yucuhua lunú rnibiya! Diose nú 
nze'ta liñibe. 


Chenu uquie Jesuse liñibe 
(Mr. 16:19-20) 

50Che uchiu'u Jesuse cuna 
li'ibeella eyeche Jerusalén, nu 
unguya'nu li'ibeella axu Betania, 
nu uletsanu yanu nu uri'i 
letyanu li'ibeella. 51 Diqui nú 
rri'ile'yanu lilibeella, uyatsanu 
nu uquienu liñibe. 52Chequie 
chenu ulaxu nú udete' beella 
ula'na lunu, chiqui' ñia nzu 
arqui'beella ubenchila' beella 
eyeche Jerusalén. $3 Nu ye bichia 
nucua!a beella liñi Indu llene 
Jerusalén nu rni beella bedichia' 
nze'ca lu Diose, nu rdete' beella 
che'tsa lunu. Amén. 


Bedichia' nze'ca' Jesucristo 
nú uquie'e San Juan 





Ube'ta Lli'ñi Diose lu iliulabe 


Ante nú quixie iliulabe nzula 
tucu enu neca bedichia'!, nu 
li'inu nzulanu cuna Diose nu necanu 

Diose. ?Li'inu enu neca bedichia' 
nzulanu cuna Diose ante nú quixie 
iliulabe. 3 Ye beenú nu' equie 
cuenda' li'inu ungache' bee nucua!. 
Nu ni'tucu bee lunú nu' lá acache' 
tunu leca li'inu. 4Li'inu rlu'cunu 
elunehuañi, nu elunehuañicua' neca 
ellie'e para lu yebee bene iliulabe. 
5Nu ellie'e cua! rdu'llie'e lubee bene 
mase nú necabe nzu elliebacu'beei, 
pero lá ri'i nú natsacabecua' ana lu 
ellie'ecua'. 

S$Uhuañi tucu bene enu lee Juan, 
enu ucañi Diose, ' para nú ungalla 
enu udixiule'e equie cuenda! ellie' 
Diose nu li'illa udixiule'ella nucua' 
para nú chili arqui' yebee bene 
elliete cua'. 8Pero la aca Juan ellie' 
Diose, ungatsialla enu ube'tatixiule'e 
lubee bene equie cuenda! ellietecua!. 
%Xne enu mero neca ellietecua!, 
rdu'llietenu elliebacu' yebee bene 
iliulabe, nu ube'talanu lu iliulabe 
quie!. 

101 i'inu ube'tanu lu iliulabe, nu 
añinzuca nú equie cuenda' lilinu 


ungache! iliulabe, pero né zela bee 
bene iliulabe achu'lubeei li'inu 
tucu nú riala nú achu'lubeei li'inu. 
1Ube'tanu lubee bene lachinu, nu 
né ri'ibeei caso li'inu. 12Pero yebee 
bene enu uri'i caso li'inu cuna nú 
uyalí arqui' li'inu, li'inu uri'inu nú 
neca beella lli'ñi Diose. '3Nu neca 
beella 11i'ñi Diose, nu la necane 
equie cuenda' nú neca beella 1li'ñi 
bene iliulabe, urre nú niarqui' bene 
urre rri'i bee bene elliebacu' nú 
lu'cu bene endu' sino que lunú 
nzelíla arqui'beella li'inu neca 
beella lli'ñinu. 

14L itinu enu neca bedichia' 
unganu bene, nu uhuañinu lu 
iliulabe cuna lia'ahua, llene neca 
eluseca'nu, uninu puro nú neli neca. 
Li'iru ulañitru lunú rnibiya'nu nu 
uyucunu elurnibiya!, xne li'itsianu 
necanu Lli'ñi etcu Diose. 1$Chenu 
udixiule'e Juan equie cuenda' li'inu 
lubee bene, li'illa unilla: 

—Jesuse quie! neca enu unia 
chenu unia luhua nú enu nzet'ta lulá 
máse neca equienu luquela li'á, xne 
hasta hua'tu nzulanu luquela li'á. 

16 Chiqui' llene neca eluseca'nu 
lua!ahua, yebichia riucua!ahua ye 
eluxene'nu nú rliqui'nu luyea'ahua. 

17 Equie cuenda' Moisés uliqui' 
Diose ley'nu lua'ahua. Pero equie 
cuenda' Jesucristo uri'i nze'ca'ahua 
beya! xa neca eluseca'nu lua'ahua, 
nu urialahua beya! ta nú neli neca. 
18Ni'tucu bene leca xunga ulañi' 
Diose, tucutsia Lli'ñinu enu nzucu 
cuna li'inu ulube' lualahua xa neca 
Diose. 


Juan Bautista udixiule'e equie 
cuenda' Jesucristo 
(Mt. 3:11-12; Mr. 1:7-8; Lc. 3:15-17) 
19 Chequie desde Jerusalén bee 

usticia! bee bene Israel, uxe'la 
beella bee uletya cuna chiucu 
chuna bee bene Levitas para nú uya 
beella lu Juan Bautista unidichia' 
beella nú ti necalla. Nu li'illa 
unilla ye nú neli neca lubeella, nu 
unilla: 

—Li'á la neca Cristo. 

21Che unidichia' zeca beella lu 
Juan: 

— Ti necalu che? ¿Li'ilu necalu 
Elías la? 

Nu ucuaquilla: 

—Laca bene ze'e. 

Nu unibeella lulla: 

—¿Urre li'ilu necalu profeta enu 
nzu nú nze'ta la? 

Nu ucuaquilla lubeella: 

—Laca bene ze'e. 

22Nu unibeella lulla: 

—¿Ti necalu che? Xne rqui'ña nú 
nzeyuru resuna lubee bene enu 
uxe!la li'iru. ¿Udixiule'e luru ti 
necalu? 

23 Chequie uni Juan lubeella: 

— Li!á neca tucu enu juerte rixiali 

lu tucu dañi achi elu lecati nucua!a: 
“Ulihua inziu' Diose Pa liñibe” —tucu 
nú uni profeta Isaías hasta hua'tu. 

24Chequie bee bene enu uxe'la 
bee fariseo para nú nzebedichia'nu 
Juan, 29nú unedichia' beella lu 
Juan: 

—Tunu lacalu Cristo, ni! Elías, ni' 
profeta enu nzu nú nze'talá, ¿xiquie 
nú rrinzalu bee bene che? 

26Che ucuaqui Juan nú unilla 
lubeella: 

—Li'á rrinza bee bene cuna inza, 
pero letahua nzu tucu enu lasca! 
chuluhua, 2 nu li'inu necanu enu 
nze'ta lulá, nu ni' nú hua lucunu 
la yalaa, xne li'inu maselá neca 
equienu luquela li'á. 

28Yebee nucua! unga tucu luhuare 
elu lee Betábara, stucu chú re'cu 
Jordán, elu urinza Juan bee bene. 


Jesuse neca Cordero' Diose 


29 Chenu uye'e luyuu stucu bichia, 
ulañi' Juan nú nze'tabica Jesuse elu 
nzulla, nu unilla: 

—¡Ubilyacuruhua, benequie' neca 
Cordero' Diose enu chila stula 
bee bene iliulabe! 3%Equie cuenda' 
li'inu unia luhua chenu unia: “Lulá 
nze'ta tucu bene enu másela neca 
equie lua, xne hasta hua'tu nzulanu 
luquela li'á.” 31Ni' li'á lá ri'á beya! 
nú li'inu necanu enu nzu nú nze'ta, 
pero li'á uriñaa para nú rinza bee 
bene cuna inza para nú chulu bee 
bene Israel li'inu. 

32Le'ca uni Juan lubeei: 

—Li'á ulañia nú ulaca Espíritu 
Santo enza liñibe xi neca tucu 
paloma equienu. 33 Aftinzuca nú lá 
chulua li'inu, pero enu uxe'la li'á 
para nú rinza bee bene cuna inza, 
li'inu uninu lua: “Chenu lañi'lu nú 
laca Espíritu Santo equie tucu bene 
nu ya'nane equiella, li'illa necalla 

enu rinza bee bene cuna Espíritu 
Santo.” 34Li'á ulañilánu, nu nediya 
nze'ca nú li'inu necanu Lli'ñi Diose. 


Bee bene enu rluti unga 
bee bene' Jesuse 


35 Chenu uye'e lu yuu stucu bichia, 
nzu zeca'la Juan ze'e cuna chiucu 
bee bene!lla. 38 Chenu ulañi'lla nú 
nzedete Jesuse ze'e, chequie unilla: 

—iUbi'yacuruhua! Benequie' neca 
Cordero' Diose. 

37 Chenu ubene' rucu bene! 

Juan nucua', che nzequie beella 
Jesuse. 98 Nu chenu ubelleta Jesuse, 
ulañi'nu nú nze'taquie beella li'inu, 
nu uninu lubeella: 

—¿Xi rla'nahua? 

Nu ucuaqui beella: 

—Maestro, ¿cá nzuculu? 

39 Che ucuaqui Jesuse lubeella: 

—Utehua para nú lañi'hua. 

Chequie uya beella nu ulañi' 
beella elu nzucunu, nu uya'nanu 
beella li'inu ze'e bichia ze'e, xne 
necala tucu rquietacu uchee. 

40 Tucu lu rucu bene! Juan enu 
uyaquie Jesuse, enu ubene' lunú uni 
Juan, li'i necai Andrés bichi Simón 
Pedro. 41 Andrés quie' rluti uya la'nai 
bichi Simón Pedro nu uni lulla: 

—Ullela'la'ru Mesías —nu rni 
bedichia!' cua! Cristo. 

2Chequie Andrés unguya' Simón 
elu nzu Jesuse, nu che ulañi' Jesuse 
lifilla nu uninu: 

— Li'ilu necalu Simón, lliana' 
Jonás, pero nee chiu'uleelu Cefas — 
nu rni bedichia' cua! Pedro. 


Ubixia Jesuse Felipe cuna Natanael 


4 Chenu uye'e luyuu stucu bichia 
uri'ila Jesuse elliebacu! nú nzanu 

Galilea, nu ulla'canu Felipe nu 
uninu lulla: 

—Utequie li'á. 

“Felipe quie' neca bene eyeche 
Betsaida, elu le'ca neca lachi 
Andrés cuna Pedro. Nu che uya 
la'na Felipe Natanael, nu unilla lui: 

—Ullela'la'ru bene enu rni Moisés 
lu libro ley, le'ca li'illa enu uni bee 
profeta enu uquie'e Stichia! Diose. 
Li'inu necanu Jesuse lli'ñi José bene 
eyeche Nazaret. 

46Che ucuaqui Natanael: 

—¿Xie! nu! bene nze'ca eyeche 
Nazaret la? 

Nu uni Felipe lulla: 

—Utecuru ne lañi'lu. 

47 Chenu ulañi' Jesuse nú nze'ta 
Natanael, uninu: 

—-Ca!a nze'ta tucu bene enu neli 
neca bene Israel, enu la zequiee. 

48 Chequie unidichia' Natanael 
lunu: 

—¿Xaquie nu'lulu li'á? 

Nu ucuaqui Jesuse lulla: 

—Ante nú bixia Felipe li'ilu chenu 
nzulu rqui' tucu aca higuera, che 
ulañia li'ilu. 

49Nu uni Natanael lunu: 

—Maestro, ili'ilu necalu Lli'ñi 
Diose, li'ilu necalu arre Israel! 

50 Che ucuaqui Jesuse nú uninu: 

—Li'ilu nzeli arqui'lu li'á lunú 
unitsia lulu nú ulañia litilu rqui' 
tucu aca higuera. Pero nze'ta 
nú huaxilá nú lañi'lu luquela nú 
ulañi'lalu. 

51 Le'ca uni Jesuse lulla: 

—Li'á nediyanze'ca nú li'ihua 
lañi'hua nú na'la liñibe, nu le'ca 
lañi'hua bee ángele' Diose, nú 
rquiee beenu nu rlaca beenu equie 
Bene enu uxe'la Diose lu iliulabe. 

Eluchia nú unga eyeche Caná 


Bichia rriuna, unga tucu 
eluchia eyeche Caná nú 
nchiucu! lu iliu Galilea. Nu le'ca 
nzu na! Jesuse ze'e, 2nu le'ca 
uzene!' bee bene Jesuse cuna bee 
bene'nu nu uya beella lu eluchia 
ze'e. ¿Chenu ulaxu biñu, che uni na! 
Jesuse lunu: 
— La lucua!' beella biñu. 
4Nu ucuaqui Jesuse: 

—¿Xinu rnilu nucua' lua naa? 
Lasca! riña hora nú ri'á lunú riala 
nú ri'á. 

5Pero María na' Jesuse chu unilla 
lubee bene enu rri'i elietsa ze'e: 

—Uri'ihua ye nú ninu luhua. 

6Nu ze'e nucua!a xu'cu etsu quiee, 
nú riuche! inza rqui'ña bee bene 
Israel para nú lecaxi naa beei tucu 
nú neca costumbre! beei, nu riu'u 
como tucu ayu'u litro inza liñi cada 
tucua bee etsu ze'e. ' Chequie uni 
Jesuse lubee bene enu rri'i elietsa 
ze'e: 

—Uri'ichehua bee etsuquie' inza. 

Nu chenu uchela bee etsu, 8uni 
Jesuse lubeei: 
—Nee uhuahua lle'nae, ude'te'hua 
lubee bene enu nuya' cuenda! eliñi. 
Nu scua uri'i beei. 
9Nu bene enu nuya' cuenda eliñi 
ze'e uri'illa preo inza nú unga biñu, 
nu lá ri'illa beya' cá enza uchiu'e, 
nediya'tsia bee bene enu rri'i 
elietsa ze'e nucua', xne li'ibeei uya 
chiya'beeii, che ubixia bene enu 
nuya' cuenda eliñi ze'e niyu enu xia, 
Onu unilla lui: 

—Ye bee bene rluti rritsi'beei biñu 
nze'ca, nu chenu ungue'la bee bene 
huaxi biñu cua!, cheelá rritsi'beei 

biñu nú la neca nze'ca. Pero li'ilu 
udu'che'elu biñu nze'ca quie! para 
nú rritsi'lue hasta neelá. 

31 Nucua' neca milagro rluti nú uri'i 
Jesuse, uri'inu milagro quie' eyeche 
Caná nú nchiucu! lu iliu Galilea, 
scua ulube'nu poder nú rlu'cunu nu 
uchili arqui' bee bene'nu li'inu. 

12Chenu ulaxu nú unga nucua!' 
che nzanu eyeche Capernaum, 
cuna na'nu, cuna bee bichinu cuna 
bee bene'nu, nu ze'e ucua'a beella 
chiucu chuna bichia. 


Utiliaca' Jesuse bee bene labe ele'ya' 
indu llene Jerusalén 
(Mt. 21:12-13; Mr. 11:15-18; Lc. 19:45-46) 


13Lunú axula nzu baxcu eliñi' bee 
bene Israel, che uya Jesuse eyeche 
Jerusalén. 1*Nu labe ele'ya' indu 
llene Jerusalén ze'e ulañi'nu bee 
bene enu ruti bee u'na!, cuna bee 
sanchi, cuna bee paloma, cuna bee 
bene enu nucua'a lu mexa xi'la dimi' 
bee bene. Chenu ulañi' Jesuse 
nucua', che ureche'nu tucu chicuete 
nú neca tuu para nú uhuanu ye bee 
bene cuna bee u'na' beella, cuna 
bee sanchi' beella ru'u eletya! indu 
ze'e, nu utsi'quinu dimi' bee bene 
enu xi'la dimi, nu utelletanu mexa' 
beei. 16Che uninu lubee bene enu 
ruti bee paloma: 

—¡Uhuahua bee nucua!' ca'a! ¡La 
ri'ihua ni'i paa xi neca tucu i'ya! 

17 Chequie ullu'cu arqui' bee 
bene'nu lu ichi' Stichia! Diose elu 
rni: “Hasta nú atia la tsana arquia 
nú recanua ni'lu.” 

18Che uni bee bene Israel lu Jesuse: 

—¿Xi milagro lube'lu luru para nú 
riliru beya! nú rlu'culu nu rnibiya'lu 
nú rri'ilu scua? 

19Nu ucuaqui Jesuse lubeei: 

—Uchilahua induquie', nu lu 
chunatsia bichia reche' zecane. 

20 Chequie uni bee bene Israel ze'e 
lunu: 

—Cuarenta y seis lana ule! bee 
bene nú ureche'e beei indu quie, 
¿nu litilu rnilu nú lu chunatsia 
bichia reche! zecalue la? 

21 Pero litinu rninu lu cuenda' 
cuerpo'nu chenu uninu lu cuenda! 
indu ze'e. 22Enze'e chenu uhuañi 
zeca Jesuse nú ungutinu, ullu'cu' 
arqui' bee bene'nu lunú uninu, nu 
uchili arqui'beella stichia'nu nu 
le'ca uchili arqui' beella lunú niquie 
lu ichi' Stichia' Diose. 


Nu'lu Jesuse ye bee bene 


23Diqui nú nzucu Jesuse eyeche 
Jerusalén eliñi baxcu, huaxi bee 
bene uyalí arqui' li'inu chenu 
ulañi' beei bee milagro nú uri'inu. 
24Pero la chili arqui' Jesuse lunú 
rnibeei, xne nu'lu nze'canu xa neca 
elliebacu'beei. La qui'ñanu nú nu' 
enu ni lunu nú xa neca bee bene, 
xne li'inu nu'lu nze'canu xa neca 
elliebacu! ye bee bene. 


Jesuse cuna Nicodemo 


Uhuañi tucu fariseo enu lee 
Nicodemo, li'illa ungalla usticia 
lubee bene Israel. ?Nu uyabityalla 
Jesuse tucu rula', nu unilla lunu: 
—Maestro, li'iru nediya'ru nú Diose 
uxe'la li'ilu para nú zete'lu li'iru, 
xne lecati aca ri'i sa' bee milagro nú 
rri'ilu tunu la nzu Diose cuna li'illa. 
3Nu uni Jesuse lulla: 
— Li'á rixiule'e nze'ca lulu, nú enu 
la ala zeca stucu bese leca modo 
chu'u nze'e elurnibiya'! Diose. 

4Che uni Nicodemo lunu: 

—Pero ¿xa modo nú ala zeca tucu 
bene enu unguxula? ¿Xie' nu' modo 
nú chu'u zeca tucu bene xla'cu 
na'lla nu ala zecalla la? 

5Nu ucuaqui Jesuse lulla: 

—Li'á rixiule'e nze'ca lulu, nú enu 
la rinza nu la nzu Espíritu Santo 
cuna li'i leca modo chu'u nze'e 
liñibe elurnibiya' Diose. £ Ye bee 
bene chenu ralalla, necatsialla bene 
lu iliulabe quie'. Pero bee bene enu 
nehuañi cuna Espíritu Santo, equie 
cuenda' Espíritu Santo rlu'cula 
beella stucu elunehuañi. "La zeca 
lullie'lu equie nú unia lulu chenu 
unia lulu: “Rqui'ña nú ala zeca 
bee bene.” 8Xne tucu nú reca bii 
catse bee luhuare, nu mase riene'lu 
chenu reca bii, pero ni'la ri'ilu beya' 
cá enza nze'tae, urre cá enza nzae. 
Scua neca Espíritu Santo luye bee 
bene enu nzu cuna Espíritu Santo. 

Che uni Nicodemo lunu: 

—¿Xa modo nú acahua' scua? 

10Nu ucuaqui Jesuse: 

—¿Li'ilu, nú necalu ulaxcuela 
lubee bene Israel, nu la ri'ilu beya' 
bee nucua' la? 11Li'á rnia lulu, nú 
li'iru rniru lunú nediya'ru nu lunú 
ulañi'la'ru. Pero li'ihua la chili 
arqui'hua lunú rniru. ?Tunu la 
chili arqui'hua chenu rnia luhua 
equie cuenda' beenú nu! lu iliulabe 
quie'. ¿Xa chili arqui'hua chenu 
rnia luhua equie cuenda' beenú nu' 
liñibe? 

19 L ecali ti uya liñibe tucutsia enu 
nze'ta enza liñibe, nu li'inu necanu 
Bene enu uxe'la Diose. 14Nu tucu 
nú uquie'e Moisés tucu be'la enu 
necache' icu' lu tucu aca lu dañi 
achi, le'ca esquie Bene enu uxe'la 

Diose quie'e bee bene li'inu lu 
cruse, “Spara nú ye bee bene enu 
chili arqui' li'inu, la nitilu beella, 
nu lu'cu beella elunehuañi nú leca 
xunga laxu lunu. 


Seca Diose bee bene iliulabe 


16—E quie nú chiqui' seca Diose bee 
bene iliulabe, uxe'lanu Lli'ñi e'cunu 
lu iliulabe para nú ye bee bene enu 
chili arqui' li'inu la nitilubeei, sino 
que lu'cu beei elunehuañi nú leca 
xunga laxu lunu. 17Xne né xe'la 
Diose Lli'ñinu lu iliulabe para nú 
dete'nu castiya bee bene, sino que 


ube'tanu para nú tsila'anu bee bene. 


18’Bene enu chili arqui' Lli'ñi 
Diose, la zeca! nze'e castiya! Diose. 
Pero enu la chilí arqui' li'inu, zeca 
nze!le castiya xne la chili arqui' 
nze'e Lli'ñi etcu Diose. 19Bee bene 
enu la chili arqui' lilinu zeca bee 
nze!e castiya, xne nee nú uriñanu lu 
iliulabe li'inu enu neca ellie' Diose, 
lilibeei máse riu' arqui'beei inziu nú 
necha neca, xne rri'i beei puro lunú 
necha neca. ?%Xne ye bee enu rri'i 
nú necha neca, la yu'lí arqui'beei 
elliete cua!, nu la chebica beei lue 
para nú la ya'lalu lunú necha neca 
rrilibeei. 2 pero bee bene enu 
nehuañi tucu nú rialane lu Diose, 
li'ibeella nzequie beella ellie'nu 
para nú acachee nú rri'i beella lunú 
niarqui' Diose. 


Juan Bautista cuna Jesuse 


22 Chenu udete nú unga bee 
nucua!, uya Jesuse cuna bee 
bene'nu lu iliu Judea, ze'e ucua!a 
beella chiucu chuna bichia nu 
urinza bee bene'nu bee bene. 
23Le'ca tucu eyeche nú lee Enón, 

axu eyeche nú lee Salim, ze'e 
uri'nza Juan bee bene xne nu' huaxi 
inza ze'e, nu nza bee bene para 
nú rinza beei ze'e. ?*Nucua' unga 
chenu lasca! chu'u Juan ni'cu!. 
25Chequie chiucu chuna bee 
bene! Juan cuna texcua!a bee bene 
Israel, uquixie beei nú rni xuu beei 
lu sa'beei equie cuenda’ nú xa rnaa 
nze'ca beei lu Diose. 28Nu uya ni! 
bee bene! Juan lulla: 

—Maestro, bene enu nzunuulu 
stucu chú re'cu Jordán, li'illa enu 
unilu luru, rrinzalla bee bene nu ye 
beei nzequie beei litilla. 

27 Che uni Juan lubeei: 

—Lecati aca lu'cu elurnibiya' nú 
ri'illa scua tunu la dete' Diose 
nucua' lulla. BLi'ihua ubenela'hua 
nú unila luhua nú la neca Cristo, 
necatsia enu uriña rluti para nú 
ixiule'a lu cuenda'nu. Lu tsa'a 
chia nzu niyu enu xia cuna una'a 
enu xialla, nu bene enu rquiete' 
niyu enu xiacua! enu nzu cuna 
li'illa, chiqui" ñia nzu arqui'lla 
chenu riene'lla nú uquixie nú rni 
niyu enu xia. Nee le'ca scua chiqui! 
ñia nzu arquia equie cuenda! li'inu. 
30Li'inu chu nzeaca neca equielánu, 
nu li'á chu nzelacalá lunú neca 
equia luquela li'inu. 


Enu nze'ta enza liñibe 


31'Enu nze'ta enza liñibe li'inu 
necanu enu rnibiya! lu yeene. Pero 
bee bene iliulabe necatsialla bee 
bene iliulabe, nu rnitsialla beenú 
nu! lu iliulabe, pero li'inu enu 
nze'ta enza liñibe li'inu necanu 
enu rnibiya' lu yeene. 32Nu li'inu 
rninu lunú ulañi'la'nu cuna lunú 
ubene'la'nu. Pero lecati nzeli arqui' 

lunú rninu. 33Tunu nu' enu nzeli 
arqui' stichia'nu, scua rlube'lla 

nú neli neca Stichia! Diose. 34Enu 
nze'ta lu cuenda' Diose, li'inu rninu 
Stichia' Diose xne chiqui' udete' 
Diose Espíritu Santo lunú. 35Diose 
secanu Lli'ñinu, nu udete' cuendanu 
yeene lu Lli'ñinu para nú nibiya'nu 
lu yeene. 36Nu tatse enu chili arqui' 
Lli'ñinu, li'illa rlu'culla elunehuañi 
nú leca xunga laxu, pero enu la 
niarqui' chili arqui' Lli'ñinu la 
lu'culla elunehuañi cua' sino que 
rialalla castiya' Diose. 


Ubedichia'nu Jesuse 
tucu una!a Samaria 
Uri'i bee fariseo beya! nú nu! 
huaxilá bee bene! Jesuse, nu 
le'ca rrinzalánu bee bene luquelá 
Juan, ?añinzuca nu la neca mero 
Jesuse enu rrinza bee bene, sino 
que bee bene'nu neca enu rri'nza 
bee bene. 3¿Chenu uri'i Jesuse beya' 
bee nucua'!, uchiu'unu lu iliu Judea, 
nu nzanu lu iliu Galilea. 

4Pero chenu nzanu lu iliu Galilea, 
rqui'ña nú detenu enza lu iliu 
Samaria. $Nu uriñanu tucu eyeche 
nú lee Sicar, nú nchiucu! lu iliu 
Samaria axu lu yuu nú udete' Jacob 
lu lliana'lla José. $Ze'e nzucu tucu 
tsu nú rni bee bene tsu! Jacob, nu 
lunú ullacala' Jesuse nú seenu, 
chequie uzucunu ru'u tsu ze'e tucu 
rebibichia. 

7 Hora ze'e uriña tucu una!a 
Samaria ru'u tsu ze'e nú nze'ta 
chiya'lla inza nu uni Jesuse lulla: 

—I'ña lle'na inza lulu hua'a. 

8Nu bee bene'nu nzuela beella 
eyeche ze'e nzetsii beella nú acu 
beella. 

9Nu lunú la quiete' bee bene 
Israel bee bene Samaria, chequie 
ucuaqui una'a ze'e lu Jesuse: 

—Li'á neca bene Samaria, nu 
¿xie'lanu bene Israel necalu nu 
rnacu'lu inza lua la? 

10 Nu uni Jesuse lulla: 

—Tunu rrililu beya! lunú niarqui' 
Diose nú liqui'nu lulu, nu rri'ilu 
beya' tineca enu rnacu' inza lulu. 
Li'ilu nacu'lu inza lua, nu li'á liquia 
inza nú rliqui' elunehuañi lulu. 

31 Chequie uni una'a ze'e lu 
Jesuse: 

—Detá, lecaxi uya'lu para nú 
hualu inza, nu chiqui' aquié 
tsuquie!, ¿cá chiya'lu inza nú 
rliqui' elunehuañi? 12Tsuquie' 
neca nú utsa'na Jacob bene'ru enu 
udetela luru, nu le'ca inza cua! 
ungue'lla cuna bee endu'lla cuna 
bee nañi'beella. ¿Xie! másela neca 
equielu lulla la? 

13Nu uni Jesuse lulla: 

—Ye bee bene enu rue' inza quie!, 
bichi! zeca! beei stucu bese, 14pero 
bee enu hue' inza nú detea, leca! 
xunga bichi' nze'e. Xne inza nú 
detea lulla liñii liði arqui'lla xi 
neca tucu elu la tsuxe rliñi inza, nu 
lu'culla elunehuañi nú leca xunga 
laxu. 

15Nu uni una'a ze'e lunu: 

—Detá, uli'qui' inza cua' lua para 
nú la bichia'a stucu bese, nu la 
yela'a ru'u tsuquie' huaa inza. 

16Che uni Jesuse lulla: 

—Uquia tucu niyu'lu nu chu ye'ta 
zecalu. 

17 Nu ucuaqui una'a ze'e lunu: 

—La lu'cua niyu. 

Che ucuaqui Jesuse nú uninu 
lulla: 

— Neli rnilu nú la lu'culu niyu, 
18xne uchialálu cuna ayu' niyu, nu 
nee niyu enu nzucunulu la nechialu 
cuna li'i. Enze'e neli lunú unilu 
scua. 

19 Chenu ubene' una!a ze'e nucua!, 
che unilla lunu: 

—Detá, rrilá beya' nú li'ilu necalu 
tucu profeta! Diose. Bee bene'ru 
enu udetela ulu'cu beella ula'na lu 
Diose equie dañi quie', pero li'ihua 
enu neca bee bene Israel rnihua nú 
eyeche Jerusalén neca elu lu'cu bee 
bene ula'na lu Diose. 

21Nu ucuaqui Jesuse: 

—Una'a, uchili arqui' nú rnia, 
nú riña bichia nú lu'cu bee bene 
ula'na lu Diose Pa liñibe sin nú 
ye'ta beella equie dañi quie!, nu 
ni' la qui'ña! nú chue beella eyeche 
Jerusalén. 22Li'ihua la ri'ihua beya' 
ti rlu'cuhua ula'na lu. Pero liliru 
nediya'ru ti rlu'curu ula'na lu, xne 
lubee bene Israel nze'ta enu tsila!a 
bee bene. Nu nee horaquie!, 
uriñala bichia nú ye bee bene enu 
neli rlu'cu ula'na lu Diose, lu'cu 
beella ula'na lunu tucu nú rialane 
equie cuenda' Espíritu Santo. Xne 
scua niarqui' Diose Pa liñibe nú 
ri'i bee bene enu rlu'cu ula'na lunu. 
24Diose necanu Espíritu, nu bee 
enu rlu'cu ula'na lunu rqui'ña nú 
neli lu'cu beella ula'na lunu equie 
cuenda' Espíritu Santo. 

25 Chequie uni una'a ze'e lu Jesuse: 

—Li'á nediyaa nú nze'ta Mesías 
(enu le'ca lee Cristo), nu chenu 
riñanu, li'inu ixiulelenu yeene 
lua'ahua. 

26Nu uni Jesuse lulla: 

—Li'á neca Cristo enu rnilu, nu 

li'inu necanu enu rdichia'nulu nee. 

27 Hora ze'e uriña bee bene'nu, nu 
nzenu arqui'beella nú rdichia'nunu 
tucu una!a. Pero ni' tucu beella né 
nedichia' beella lunu xi niarqui' 
una'a ze'e, urre xi rdichia'nunu 
li'inchu. ?ëChequie utsa'na una'a 
ze'e ere'nchu ru'u tsuu ze'e nu 
nzanchu eyeche ze'e elu uya 
ni'nchu, lubee bene: 

29—Utehua ne lañi'hua tucu bene 
enu uni lua lu ye beenú uri'á. ¿Xie' 
la necalla Cristo la? 

30Che uchiu'u beei eyeche ze'e nu 
uyabeei elu nzu Jesuse. 31Diquila 
nú nza una'a ze'e eyeche ze'e, uni 
bee bene' Jesuse lunu: 

—Maestro, udacu lle'na nú aculu. 
32Pero uninu lubeella: 
—Li'á rlu'culá tucu elubacu nú 
acua, núla chuluhua. 

33 Nu uquixie bee bene'nu 
unidichia! beella lu sa'beella: 

—¿Xie! nu'ti ube'tayula nú 
udacunu la? 

34Chequie uni Jesuse lubeella: 

—Elubacua neca nú rri'á lunú 
niarqui' Diose enu uxe'la li'á, nu 
tsalua lunú uninu lua nú ri'á. 
35Lilihua rnihua: “Rrilisca'lá se 
stacu guu para nú aca ula'cu.” Pero 
li'á nia luhua: Nú uletsahua luhua 
nu ubi'yacuruhua lubee yuu, nú 
necala bee para nú aca ula'cu lubee. 
36Nu bene enu rquietesa! ula'cu 
riuculla lunú rialalla equie riña! 
nú rrililla. Nu bee ula'cu nú rri'illa 
necalane para elu nu! elunehuañi 
nú leca xunga laxu, nu scua bene 
enu rdu' nii nu bene enu rri'i ula'cu 
tucutse ñia nzu arqui'beella. 37 Neli 
lunú rni bee bene: “Urene enu rdu' 
nii nu stucu enu rri'i ula'cu.” 38Li'á 
uxe'la li'ihua para nú ri'ihua ula'cu 

elu né ri'ihua riña!, urene enu uri'i 
riña!, nu li'ihua uyari'ihua ula'cu 
elu uri'i beella riña!. 

39Huaxi bee bene lu iliu Samaria 
ze'e uchili arqui'beei Jesuse 
lunú uni una'a ze'e lubeei, chenu 
uninchu lubeei: “Unilanu lua luye 
nú uri'á.” 40Enze'e chenu uriña 
bee bene lu iliu Samaria ze'e elu 
nzu Jesuse, uziquie beei lunu nú 
ya'nanu cuna li'ibeei. Nu uya'nanu 
cuna li'ibeei chiucu bichia. #Nu 
huaxilá bee bene uchili arqui'beei 
li'inu, chenu ubene'beei lunú rninu. 
42 Chequie unibeei lu una'a ze'e: 

—Nee laneca lunú unitsialu luru 
nzeli arqui'ru li'inu, sino que li'i 
e'curu ubene'la'ru lunú rninu, nu 
nediya! nze'caru nú li'inu necanu 
Cristo enu tsila'a bee bene iliulabe. 


Uriyeca Jesuse lliana' tucu 
bene enu rri'i riña! lu arre 


43 Chenu udete rucu bichia ze'e, 
uchiu'u Jesuse lu iliu Samaria nu 
nzanu enza Galilea. “Xne le'ca 
li'inu uninu, nú ni' tucu profeta la 
lu'cu bee bene ula'na lulla lachilla. 
45Pero chenu uriñanu lu iliu Galilea, 
uyucu nze!ca bee bene lu iliu ze'e 
li'inu, xne le'ca nu beei uya beei 
eliñi baxcu Jerusalén nu ulañi' beei 
ye bee milagro nú uri'inu lu eliñi 
ze'e. 

46Chequie uya zeca Jesuse eyeche 
Caná nú nchiucu! lu iliu Galilea, 
elu uri'inu nú unga inza biñu. Nu 
eyeche Capernaum ze'e nzucu tucu 
bene! arre enu riti lliana'. 4 Chenu 
ungabiya' bene' arre ze'e nú uriña 
Jesuse Galilea, nu uchiu'unu lu 
iliu Judea. Che uyalla elu uriña 
Jesuse nu uziquiella lunu nú chánu 

riyecanu lliana'lla enu yamero ati. 
48 Nu uni Jesuse lulla: 

—Li'ihua la chili arqui'hua li'á 
tunu la lañi'hua tucu seña, urre bee 
milagro nú rri'á. 

49Pero ucuaqui bene! arre ze'e nú 
unilla: 

—Detá, yexetsia uchaa ante nú ati 
lliana'a. 

50 Chequie uni Jesuse lulla: 

—Ubenchila' ni'lu, nzucu nze'cala 
lliana'lu. 

Nu uchili arqui' bene ze'e 
lunú uni Jesuse, nu chu nzialla 
enza ni'illa. 51 Diquila nú nzialla, 
uyacha'calu bee moso!'lla li'illa nu 
unibeei lulla: 

—Nzucu nze'cala lliana'lu. 

52 Chequie unidichia!lla lubeei 
nú xiura uquixie nú uzucu nze'ca 
llianalla, nu unibeei lulla: 

—Neca' tucu rqui tucu uchee 
uchiu'u xle'i. 

53 Che uri'i bene ze'e beya' nú 
hora ze'e neca chenu uni Jesuse 
lulla: “Nzucu nzecala lliana!lu”, nu 
uchili arqui'lla cuna ye bee bene 
ni'lla Jesuse. 

54Nucua' neca milagro rrucu nú 
uri'i Jesuse lu iliu Galilea, chenu 
ubenchila'nu nú uyanu lu iliu 
Judea. 


Uri'iyeca Jesuse tucu bene 
ru'u estanque Betesda 


Chenu udete nú unga bee 

nucua' che unga tucu eliñi' 
bee bene Israel, nu uya Jesuse 
eyeche Jerusalén. ?Nu Jerusalén 
axu ru'u puerta nú lee bee sanchi, 
nzucu tucu estanque llene nú lee 
Betesda cuna dialu hebreo, nu 
rlu'cune ayu' curdure. ¿Nu liñi 


San Juan 5 


bee curdure ze'e nucua'a huaxi 
bee bene enu riti, bee bene enu 
niquie'lu, bee bene enu necuxu, 
bee bene enu neati be'la'. Nucua!a 
quiebeei nú cuñi lu inza nú nu' liði 
estanque ze'e. *Xne nu'tsia nu'tsia 
chenu rlaca tucu ángele' Diose 
rcuñi inza ze'e. Chequie bene enu 
rluti riu'u lu inza ze'e chenu rcuñi 
lue, chu rieca' bene ze'e, lu xitse 
lubee elichia nú secalla. $Nu leta 
bee bene enu riti ze'e netse tucu 
niyu enu necala treinta y ocho lana 
nú riti. Chenu ulañi' Jesuse li'i 

nú nuxui ze'e, nu uri'inu beya' nú 
hua'tula riti, che unidichia'nu lui: 

—¿Niarqui'lu nú yeca'lu la? 

7Nu ucuaqui bene enu riti ze'e 
lunu: 

—Detá, lecati lucua para nú du' 
li'á lu inzaquie' chenu rcuñine, 
cada chenu niarquia nú chu'a lu 
inzaquie', stucu bene rluti chu riu'u 
lue. 

8 Chequie uni Jesuse lui: 


—Uzetee, una!tse camiya'lu nu utse!. 


%Hora ze'e uyeca'i, nu una'tsei 
camiya!i nu uquixiei nú utsei. Pero 
bichia ze'e neca bichia nú sulachi 
bee bene, 'che uni bee bene Israel 
lu bene enu uyeca! ze'e: 

—Bichia quie! neca bichia nú 
sulachi bee bene, leca modo nú 
uya'lu camiya'lu nee. 

11Nu ucuaqui bene ze'e: 

—Bene enu uri'iyeca li'á, li'illa 
unilla lua: “Una'tse camiya'lu nu 
uquia!a.” 

12Nu unidichia' beei lui: 

—é¿Ti uni lulu: “Una'tse camiya'lu 
nu uquia'a”? 

Pero la ri'i bene ze'e beya! ti 
uriliyeca li'i, xne uyu'u Jesuse leta 

huaxi bee bene enu nucua'a ze'e. 
14Luze'elá uchu'u zeca'la Jesuse 
bene ze'e liñi indu llene Jerusalén, 
nu uninu lui: 

—Uri'i beya!, nú uyeca!la'lu, la 
ria'lu dula para nú la zeca'lu stucu 
nú maselá lunú ulle'calu. 

15Chequie chu nza bene ze'e 
nu uyatixiule'i lubee bene Israel, 
nú Jesuse neca enu uri'iyeca li'i. 
16Enze'e uquixie beei nú rcua'na 
beei xa na'tse beei Jesuse para 
nú úti beei li'inu, xne rri'inu bee 
milagrocua' bichia nú sulachi bee 
bene. Pero uni Jesuse lubeei: 

—Pa Diose siempre rri'inu lunú 
riala ri'inu, enze'e le'ca rri'á tucu 
nú rri'inu. 

18Enze'e máse niarqui' bee bene 
Israel útibeei Jesuse, la necane 
equietsia beenú rri'inu bichia nú 
sulachi bee bene, le'ca necane 
equie nú rri'inu nú reca igualenu 
Diose, chenu rninu nú neca Diose 
mero Pa'nu. 


Elurnibiya' nú rlu'cu Lli'ñi Diose 

19Chequie uni Jesuse lubeei: 

—Li'á neli ixiule'a luhua, nú Lli'ñi 
Diose lecaxi ri'i tuculi'nu, lilinu 
rri'inu lunú rlañi'nu nú rri'i Pa'nu. 
Xne ye nú rri'i Diose le!ca esquie 
rri'i Lli'ñinu. 22 Xne seca Diose 
Lli'ñinu nu sete'nu Lli'ñinu ye nú 
rri'inu, nu másesca!lá lube'lánu 
huaxi beenú llenesca'lá lu Lli'ñinu, 
nú másela chenu arqui'hua. 21 Xne 
tucu nú rri'i Diose nú rehuañi zeca 
bee bene enu unguti nu rdete'nu 
elunehuañi' beei, le'ca scua Lli'ñinu 
rdete' elunehuañi lu enu niarqui'nu 
nú dete'nue. 22Nu la hualu Diose 
lu cuenda' bee bene, sino que 

utsa'nanu lu Lli'ñinu nú hualue lu 
cuenda! bee bene, para nú lu'cu 
ye bee bene ula'na lu Lli'ñi Diose 
tucu nú rlu'cu beei ula'na lunu. Nu 
enu la lu'cu ula'na lu Lli'ñinu, le'ca 
la lu'cu nze'e ula'na lu Pa'nu enu 
uxe!la li'inu. 

2471 i!á neli rnia luhua: Nú bene 
enu sucu! stichia!a, cuna nú chili 
arqui' nze'e Diose, li'inu enu uxe'la 
li'á, li'illa rlu'culalla elunehuañi nú 
leca xunga laxu lu Diose. Chequie la 
yala'lla castiya! Diose, xne la neca'lla 
xi neca bene enu unguti lu Diose, 
li'illa rlu'culalla elunehuañi lunu. 
25Le'ca neli rnia luhua nú nze'tala 
hora, nu nee hora quie', neca chenu 
bee bene enu neca xi neca bee bene 
enu unguti lu Diose, yene' beei chii 
Lli'ñi Diose, nu bee bene enu zucu' 
stichia'nu, lu'cu beella elunehuañi 
lu Diose. ?6Xne tucu nú rlu'cu Diose 
elunehuañi, le'ca scua udete'lanu 
sa! elunehuañicua' lu Lli'ñinu, 

27 nu le'ca udete'lanu elurnibiya' 

lu Lli'ñinu para nú hualunue lu 
cuenda' bee bene iliulabe, xne li'inu 
necanu Bene enu uxe'la Diose lu 
iliulabe. ?8La chenu arqui'hua lunú 
rnia luhua, xne riña bichia chenu 
ye bee bene nguti, yene' beei chi 
Lli'ñi Diose 2nu chiu'ubeei liñi 
eluhua'beei. Nu bee enu uri'i tucu 
nú niarqui' Diose, huañi beei para 
nú lu'cu beei elunehuañi cuna lilinu. 
Pero bee bene enu necha uri'i, le'ca 
huañi beei para nú yala beei castiya 
nú riala beei. 


Lunú rlube' nú rlu'cu 
Jesuse lunú rnibiya'nu 
30Nu li'á lecaxi ri'á lunú necatsia 
elliebacu' e'cua. Li'á rlualua lu 

cuenda' bee bene tucu nú rnibiya' 
paa, nu rri'á elu usticia tucu 
nú rialane, xne la ri'á tucu nú 
necatsia ellibacua, sino que rri'á 
tucu nú niarqui' Paa enu uxe'la 
li'á. 351Tunu le'catsia li'á rnia lu 
cuenda' li'á, lecaxi zibi' stichia'a 
che. 32Pero stucu enu rni lu 
cuenda! li'á, nu nediya nze'ca nú 
neli neca lunú rni nze'e lu cenda' 
li'á. 33Li'ihua uxe'lahua bee bene 
enu uya nedichia' lu Juan, nu li'illa 
unilla puro nú neli neca luhua. 
34 Añinzuca nú la qui'ña nú ni zecaa 
luhua lunú uni bene lu cuendaa, 
pero nia luhua lunú uni Juan para 
nú tsila'ahua. 35Juan unga xi neca 
tucu quii nú rdu'llie'e, nu li'ihua 
chiqui' ñia utsu arqui'hua nu 
uri'ihua caso lunú uzete'lla li'ihua 
lle'na tiembu. 36Pero li'á másela 
huaxi nú lubea luhua luquelá nú 
uzete! Juan li'ihua lu cuenda! li'á. 
Xne lunú uni Pa Diose nú ri'á neca 
lunú rri'á nee para nú neli acachee 
nú Diose uxe'la li'á. 37Nu le'ca Paa 
enu uxe'la li'á, uninu equie cuenda! 
li'á, añinzuca nú leca xunga 
ubene'hua chiinu nu lá lañi'hua 
litinu. 38Nu le'ca lá zucuhua 
stichia'tnu, enze'e la chili arqui'hua 
bene enu uxe'lanu. 39Li'ihua chiqui! 
sete! nze'cahua lu Stichia! Diose 
chenu rulahuane, xne nzuquiehua 
nú scua lu'cuhua elunehuañi nú 
leca xunga laxu liñibe, nu añinzuca 
nú le'ca li'i lu ichi' Stichia! Diose 
rni lu cuenda' li'á, “pero li'ihua la 
zelahua chili arqui'hua li'á para nú 
lu'cuhua elunehuañicua!. 

4”Lilá la la'na nú zucu' ayaa bee 
bene li'á. 2Nu nediya nze'ca nú 
li'ihua la zecahua Diose. WLi'á 

uriña lu cuenda' Pa; nu lá ri'i 
casohua li'á, pero tunu nze'ta 
stucu bene enu nze'ta lu cuenda' 
lilitsia, a'la nze'e si ri'i casohua. 
44 ¿Xa modo nú chili arqui'hua 
li'á, tunu li'ihua máse rla'nahua 
nú zucu! ayaa beelá bee sa'hua 
li'ihua, luhuare nú la'nahua nú 
ya'na nze'cahua lu tucutsia li'inu 
enu neca Diose che? La rilihua 
elliebacu! nú tia li'á xanabitsia 
lu cuenda'hua lu Diose, xne enu 
xanabitsi lu cuenda'hua neca 
Moisés, enu nzuquiehua nú ri'i 
elietsa luhua. 46Xne tunu li'ihua 
neli uchili arqui'hua lunú uni 
Moisés, le'ca chili arqui'hua li'á, 
xne equie cuenda' li'á uquie!e 
Moisés lu ichi! Stichia! Diose. 

47 Pero tunu la chili arqui'hua lunú 
uquie'e Moisés, ¿xa chili arqui'hua 
lunú rnia luhua che? 


Udete' Jesuse nú udacu ayu' mili bee 
bene 
(Mt. 14:13-21; Mr. 6:30-44; Lc. 9:10-17) 
Chenu udete nú unga bee 
nucua', nza Jesuse stucu chú 


inzatu! Galilea, elu le'ca lee Tiberias. 


2 Huaxi bee bene uyanala li'inu, xne 
ulañi'beei bee milagro nú rri'inu, 
chenu uri'iyecanu bee bene enu 
riti. ¿Che uquie Jesuse equie tucu 
dañi elu uzucunu cuna bee bene'nu. 
4Nu bee bichia ze'e axula nzu eliñi 
baxcu, eliñi nú rri'i bee bene Israel. 
5Chenu uletsa Jesuse lunu ulañitnu 
nú nze'ta riña huaxi bee bene lunu, 
che uninu lu Felipe: 

—¿Cá chetsiatahua nú acu ye bee 
benequie' nee? 

SPero unitsia Jesuse scua 

lu Felipe bitya xi cuaquii, xne 

nediyala'nu lunú ri'inu. 7 Chequie 
ucuaqui Felipe: 

—Pero ni' chiucu ayu'u denario 
pá la riqui' nú acu beei masia te 
pedasoae. 

8Che uni stucu bene'nu enu lee 
Andrés, bichi Simón Pedro: 

9 —Ca'a nzu tucu endu' niyu enu 
nuya' ayu! pá cebada cuna chiucu 
bela, pero ¿xa riqui' nucua! para lu 
huaxi bee benequie!? 

10 Chequie uni Jesuse lubeella: 

—Uni'hua lu ye beei nú cua'a beei. 

Nu lunú nu! ixi xata ze'e ucua'a 
yebeei ze'e, nulu yebee bene enu 
nucua!a ze'e neca tucu ayu' mili 
puro bee niyutsia. 11 Che una'tse 
Jesuse bee pá ze'e, nu chenu 
ulaxu nú udete'nu che'tsa lu Diose, 
udete'nue ya bee bene'nu nu 
uritsi' beellae luye bee bene enu 
nucua'a ze'e. Le'ca esquie urilinu 
cuna bee bela, udete'nu calutse nú 
uniarqui'beei acubeei nu udacu 
beei hasta elu ubela' beei. 12 Chenu 
ubela' beei uni Jesuse lubee 
bene'nu: 

—Uquiete' sa'hua bee pedaso nú 
uya'na, para nú la nitilu ni'teme!e. 

13 Chequie uquietesa' beellae, nu 
uriche beella chi'chiucu llume bee 
pedaso bee pá nú uya'na lu ayu! pá 
ze'e. 14Chenu ulañi' bee bene ze'e 
milagro llene nú uri'i Jesuse, che 
unibeei: 

— Neli nú li'inu necanu profeta 
enu nzu nú nze'ta lu iliulabe. 

15Pero chu uri'i Jesuse beya! nú 
niarqui' beei nú uya' beei li'inu 
ala juerza para nú ri'i beei nú 
acanu arre, enze'e chu nzanu elu 
aya equie dañi ze'e, para nú zucu 
tuculi'inu ze'e. 


185 


Utse Jesuse lu inzatu' 
(Mt. 14:22-27; Mr. 6:45-52) 


16Chenu uyu'u rula', ulaca bee 
bene' Jesuse ru'u inzatu'. 1 Nu 
uyu'u beella liñi tucu barco nu 
uquixie beella rdete beella lu inzatu' 
ze'e para nú riña beella eyeche 
Capernaum. Nu ucabelila, nu lasca' 
benchila' Jesuse. 18Che uquixie nú 
unga tucu bii juerte, nu uquixie 
nú chiqui' riatsaya inzatu' ze'e. 
19Chenu nzala beella tucu ayu' urre 
xu'cu kilometro, ulañi' beella nú see 
Jesuse lu inzatu' ze'e nu nzebicanu 
enza lu barco' beella, nu ulliqui 
beella. ??Pero uninu lubeella: 

—iLi'á ninguie', la lliquihua! 

21 Nu chiqui' ñia nzu arqui'beella 
uyucu beella li'inu lifti barco, nu 
chu uriña beella elu nzuebeella. 


Ucua'na bee bene Jesuse 


22Chenu uye'e lu yuu stucu 
bichia, bee bene enu nucua'a stucu 
chu inzatu! ze'e urilibeei beya' nú 
nzue bee bene! Jesuse liñi tucu 
barco nú tuculi' nzu ze'e, pero né 
chaa Jesuse cuna lilibeella. 28Che 
chiucu chuna bee barco nú nze'ta 
enza eyeche Tiberias, uriña bee 
axu elu udacu bee bene pá chenu 
ulaxu nú udete' Jesuse che'tsa lu 
Diose. ?4Chequie chenu ulañi' bee 
bene ze'e nú leca! Jesuse nu ni' bee 
bene'nu ze'e, che uyu'u beei liñi 
bee barco ze'e nzuebeei eyeche 
Capernaum nze cua'na beei li'inu. 


Jesuse neca pá nú rliqui' elunehuañi 

25 Chenu uriña beei stucu chú 
inzatu' ze'e, ulluna! beei Jesuse nu 
unidichia! beei lunu: 

—Maestro, ¿xunga uriñalu ca'a? 

26Nu ucuaqui Jesuse lubeei: 

—Nediya nze'caa nú rla'nahua 
li'á, la necane equie bee milagro nú 
ulañi'hua nú uri'á, li'ihua rla'nahua 
li'á equie nú udacuhua hasta nú 
ubela'hua. 27La chenu arqui'hua 
equie bee elubacu nú rlaxu, sino 
que uyanu arqui'hua equie bee 
elubacu nú rliqui' elunehuañi 
nú leca xunga laxu lu Diose. Nu 
elunehuañi cua! neca nú rliqui' 
Bene enu uxe'la Diose lu iliulabe 
quie!, nu ucañila Diose li'inu para 
nucua!. 

28 Chequie unidichia! beei lunu: 

—¿Xi rqui'ña riliru para nú riliru 
lunú niarqui' Diose nú ri'iru? 

29Nu ucuaqui Jesuse lubeei: 

—Lunú niarqui' Diose nú ri'ihua, 
necane nú chili arqui'hua Bene enu 
uxe'lanu lu iliulabe. 

30Che unibeei lunu: 

—¿Xi seña lube'lu luru para nú 
chili arqui'ru li'ilu? ¿Nu xi milagro 
rri'ilu? 31Bee bene'ahua enu udetela 
udacu beella maná chenu ucua'!a 
beella lu dañi achi elu la nuca'a bee 
bene, tucu nú rni lu ichi' Stichia' 
Diose elu rni: “Nú Diose udete' pá 
nú ulaca enza liñibe udacu beella.” 

32 Chequie uni Jesuse lubeei: 

—Li'á neli ixiule'a luhua nú la 
neca Moisés enu uliqui' pá nú ulaca 
enza liñibe, Pa neca enu rliqui' 
mero pá liñibe. 33Xne pá nú rliqui' 
Diose, li'inu ube'tanu enza liñibe 
nu rliqui'nu elunehuañi' bee bene 
iliulabe. 

34Nu unibeei lunu: 

—Detá, ye bichia uli'qui' pá cua! 

luru. 
35Che uni Jesuse lubeei: 

— Li'á neca pá nú rliqui' 
elunehuañi. Nu enu ye'ta cuna li'á 
leca' xunga lia'na! nze'e. Nu enu 
chili arqui' li'á, leca! xunga bichi' 
nze!e. 38 Pero tucu nú unilá luhua, 
añinzuca nú ulañi'la'hua li'á pero 
la chili arqui'hua li'á. 7 Ye bee 
bene enu uxe'la Paa lua, nze'ta bee 
nze'e cuna li'á, nu bee bene enu 
nze'ta lua, la luachua bee nze!e. 
38Xne li'á nzela desde liñibe para 
nú ri'á tucu nú niarqui' Pa Diose 
enu uxe'la li'á, nu lá yela para nú 
ri'á tucu nú niarquitsia. 39Nu Pa 
enu uxe'la li'á, lunú niarqui'nu 
necane nú ye bee bene enu uxe'lanu 
lua la nitia ni' tucu beei, sino que 
ri'á nú huañi zeca beei chenu ri'i 
Diose elu usticia'nu. “%Xne Pa Diose 
niarqui'nu nú ye bee bene enu zela 
nú chili arqui' Lli'ñinu, lu'cu beella 
elunehuañi nú leca xunga laxu 
cuna li'inu. Nu li'á ri'á nú huañi 
zeca beella chenu ri'i Diose elu 
usticia'nu. 

41 Che uquixie bee bene Israel nú 
uze'ta beei Jesuse, equie nú uninu: 

“Lilá neca pá nú ulaca enza liñibe.” 
42Nu unibeei: 

—¿Xie! lacanú nucua' neca Jesuse 
lliana' José la? Lia'ahua nu'lu'ahua 
pa! nucua! cuna na! nucua!. Nu 
¿xinu rni nucua! nú ulaca nucua! 
enza liñibe? 

43 Chequie uni Jesuse lubeei: 

—Utsana'hua nú se'tahua li'á 
lusa'hua. Lecati aca ye'ta lua, 
tunu la xe'la Diose nze'e lua. Li'inu 
enu uxe'la li'á, nu li'á ri'á nú huañi 
zeca nze'e chenu ri'i Diose elu 
usticia'nu. “Lu libro nú uquie'e bee 
profeta' Diose rni: “Diose zete! ye 
bee bene.” Enze'e ye bee enu riene! 

stichia'nu, nu reca lunú sete'nu, 
litibeella nze'ta beella cuna li'á. 

46 Ni! tucu lecati lasca! lañi' Diose, 
enu uxe'latsia Diose lu iliulabe 
ulañilla' li'inu. “Neli rnia luhua 
nú enu nzeli arqui! li'á, rlu'cula 
nze!e elunehuañi nú leca xunga 
laxu lu Diose. 48Li'á neca pá nú 
rliqui' elunehuañi. “% Bee bene'hua 
enu udetela udacu beella maná lu 
dani achi elu la nucua'a bee bene, 
nu añica nú unguti beella; 5% pero 
li'á rnia luhua equie cuenda' pá 
nú ulaca enza liñibe, nu bene enu 
acune la atia'lla. 51Li'á neca pá 
nú nehuañi nú ulaca enza liñibe, 
nu enu acu pá quie, lu'culla 
elunehuañi nú leca xunga laxu lu 
Diose. Nu pá nú rliquia necane 
cuerpoa. Li'á detene para nú lu'cu 
bee bene iliulabe elunehuañi. 

52 Chequie uquixie bee bene Israel 
ze'e nú unixuu beei lu sa'beei, nú 
unibeei: 

—¿Xamodo aca benecua' liqui' 
nucua! cuerpo! nucua' da'cua'ahua? 

53Che uni Jesuse lubeei: 

—Li'á neli nia luhua nú tunu la 
acuhua cuerpo' Bene enu uxe'la 
Diose nu tunu la hue'hua rene'nu 
la lu'cuhua elunehuañi che. 5%*Pero 
enu acu cuerpoa nu hue! renea, 
lu'cu nze'e elunehuañi nú leca 
xunga laxu lu Diose, nu li'á ri'á nú 
huañi zeca nze'e chenu ri'i Diose 
elu usticia'nu. $5Xne cuerpoa neca 
elubacu nú neli neca, nu renea 
neca nú neli neca nú hue' bee bene. 
56Nu bene enu acu cuerpoa nu 
hue' renea, li'illa nehuañilla cuna 
li'á, nu li'á nehuañia cuna li'illa. 
57Pa liñibe enu uxe'la li'á rlu'cunu 
elunehuañi, nu li'á nehuañia equie 

cuenda' li'inu. Le'ca esquie enu 
racu cuerpoa lu'cu nze'e elunehuañi 
lu Diose equie cuenda! li'á. 58Li'á 
rnia equie cuenda' pá nú ulaca 
enza liñibe. Nu la neca pá quie' xi 
neca maná nú udacu bee bene'hua 
enu udetela, xne añinzuca nú 
udacu beellae unguti beella, pero 
bene enu acu páquie' lu'cu nze'e 
elunehuañi nú leca xunga laxu lu 
Diose. 

59Bee nucua' neca nú uzete' 
Jesuse bee bene liñi indu 
Capernaum. 


Bee bedichia' nú rliqui' 
elunehuañi nú leca xunga laxu 

60 Chenu ubene! beei lunú uzete! 
Jesuse li'ibeei huaxi bee bene enu 
nzequie li'inu unibeei: 

—Chiqui' neriña' nú ri'ahua beya! 
xa neca nú rni stichia'nu. ¿Ti aca 
ri'i caso lunú rninu? 

61 Chenu uri'i Jesuse beya’ lunú 
rnibeei, che uninu lubeei: 

—¿Xie' rcuu arqui'hua lunú 
unia scua la? 82¿Xa ri'ihua tunu 
lañi'hua nú quie zeca Bene enu 
uxe'la Diose elu nzucunu hua'tu? 
63 Equie cuenda'tsia Espíritu Santo 
rlu'cu bene elunehuañi nú leca 
xunga laxu, lecaxi aca bene ri'illa 
le'catsia li'illa. Nu equie cuenda' 
Espíritu Santo nze'ta bee bedichia' 
nú unilá luhua, nu equie cuenda! 
bee bedichia' cua! rlu'cu bene 
elunehuañi. 64Pero nu'sca'hua enu 
la chili arqui' li'á. 

Uni Jesuse scua xne nediya! 
nze'ca'nu desde ante nú taa bee 
bene enu la chili arqui' li'inu, nu ta 
bene enu dete' cuenda li'inu. $8Nu 
le'ca uninu lubeei: 

—Enze'e unia luhua nú lecati aca 
ye'ta lua, tunu la xe'la Pa liñibe 
nze!e lua. 

66 Desde bichia ze'e, huaxi 
bee bene enu uyaquie Jesuse 
chu utsana' arqui'beei lilinu, nu 
nechenzenua'beei li'inu. 8 Chequie 
uni Jesuse lu ye chi'chiucu bee 
bene'nu: 

—¿Le'ca nuhua niarqui'hua 
chuehua la? 

68 Pero ucuaqui Simón Pedro lunu 
nú unilla: 

—Detá, ¿tilu nza'aru che? Xne 
stichia'lu neca nú nze'ta yuu 
elunehuañi nú leca xunga laxu lu 
Diose. S9Li'iru nzelíla arqui'ru litilu, 
nu nediya!la'ru nú necalu Cristo 
Lli'ñi Diose enu nehuañi. 

70 Chequie uni Jesuse lubeella: 

—Añinzuca nú li'á ucañia lu ye 
chi'chiucuhua, pero nu' tucuhua 
enu neca beze'lu. 

71Uni Jesuse scua, equie cuenda! 
Judas lliana' Simón Iscariote, xne 
Judas quie' neca enu udete' cuenda 
li'inu, añinzuca nú necai tucu lu 
chi'chiucu bee bene'nu. 


Lá chili arqui' bee bichi Jesuse li'inu 

Lulá bee nucua!, uya Jesuse 

lu iliu Galilea. Lá niarquitnu 
achaanu lu iliu Judea, xne bee bene 
cua! rla'na beei li'inu para nú úti 
beei li'inu. ?Pero lunú nze'ta axula 
eliñi' bee bene Israel, chenu rcua'a 
beella liñi bee ranchu. ¿Che uni 
bee bichi Jesuse lunu: 

—La ya'nalu ca'a, uquia lu iliu 
Judea, para nú le'ca lañi' bee 
bene'lu enu nucua'a ze'e bee 
milagro nú rri'ilu. *Xne chenu 
niarqui' bene nú ri'i bee bene beya! 

lunú rri'illa, la yala nú ri'illa nucua' 
a!chi'. Nee lunú rri'ilu bee milagro 
cua', uri'i nucua' ante lu ye bee 
bene iliulabe. 

5Uni bee bichi Jesuse scua xne 
ni' li'ibeei la chili arqui'beei litinu. 
SChequie uni Jesuse lubeei: 

—Lasca' riña horaa, pero para 
li'ihua xitse hora neca nze'ca. 
7Leca modo chana arqui' bee bene 
iliulabe li'ihua, pero li'isia rana 
arqui'beei, xne rixiule'a lubeei 
nú necha neca lunú rri'i beei. 
8Uquiahua lu eliñi cua!, xne la 
cha'sca!a, xne lasca! riña hora nú 
cha'a. 

9 Chenu ulaxu nú uninu scua 
lubeei, uya'nanu Galilea. 


Uya Jesuse eliñi nú rcua'a 
bee bene liñi ranchu 


10 Lulá nú nzue bee bichi Jesuse 
lu eliñi ze'e, cheelá nzanu para nú 
lecati ri'i beya! nú le'ca nunu nzanu 
lu eliñi ze'e. 11Nu bee bene Israel 
rla'na li'inu lu eliñi ze'e, nu unibeei: 

—¿Cáche nzu bene ze'e? 

12Leta huaxi bee bene enu uya 
lu eliñi ze'e, yelu nú rnibeei lu 
cuenda'nu. Nu! beei enu rni: “Nia 
nze'canu”; nu nu! beei enu rni: “La 
ri'i nze'canu, sino que sequienunu 
bee bene.” 13 Pero ni' tucu beei né ni 
beei lu cuenda'nu ante luye bee bene, 
xne xiqui beei bee usticia Israel. 

14Chenu unga arula'la nú reca eliñi 
ze'e, uyu'u Jesuse liñi indu llene 
Jerusalén, nu uquixienu nú uzete'nu 
bee bene. 15Che bee bene Israel 
chiqui' nzenu arqui'beei nú unibeei: 

—¿Xa reca nucua' huaxi beenú 
reca nucua!' nu lecati uzete! li'i 
nucua!? 

16Chequie uni Jesuse lubeei: 

— La zetea lilihua lunú necatsia 
elliebacua, sino que nze'ta nucua! 
lu Diose enu uxe'la li'á. 7 Tunu nu' 
enu niarqui' nú ri'i tucu nú niarqui' 
Diose, li'illa rililla beya! tunu nú 
setea li'ihua nze'tae lu Diose, urre 
necane nú necatsia elliebacua. 

18 Enu sete! lunú necatsia elliebacut, 
li'illa rri'illa seua para nú zucu' 
aya bee bene li'illa. Pero bene enu 
rla'na nú zucu' aya bee bene Diose 
enu uxe!la li'inu, rnilla lunú neli 
neca, nu la zequienulla bee bene. 
19'Añinzuca nú utsa'na Moisés ley 
luhua, pero ni' tucuhua, la zucu! nú 
rnibiya! ley. ¿Nu xinu niarqui'hua 
nú útihua li'á? 
20 Chequie ucuaqui bee bene ze'e 
lunu nú unibeei: 

—i¡Benechiqui' nu' arqui'lu! ¿Ti 

niarqui' úti li'ilu? 
21 Nu uni Jesuse lubeei: 

—Equie tucu milagro nú uri'á 
bichia nú sulachi bee bene, yehua 
chiqui' nzenu arqui'hua. 22Pero 
litihua mase nú neca bichia nú 
sulachi bee bene rquie'ehua seña bee 
endu' me'hua para nú ri'ihua tucu nú 
unibiya' Moisés nú rilihua, añinzuca 
nú la neca equie cuenda' Moisés 
nú rquie seña bee endu' me'hua 
sino que bee bene'hua enu udetela 
rri'ila scua huatu. 2% Neequie, para 
nú la i'lchiahua lunú rni ley! Moisés 
rquie'ehua seña bee endu' niyu masia 
nú necane bichia nú sulachi bee 
bene. Nu, ¿xiquie nú rlehua lua nú 
uriyeca tucu niyu bichia nú sulachi 
bee bene? La nihua lu cuenda' bee 
bene lunú rlañi'tsiahua rri'i bee bene 
sino que rlutixu urilinze'cahua beya! 
xi rri'illa che nihua. 

Uni Jesuse nú cá benenu 


25 Chequie chiucu chuna bee bene 

Jerusalón unibeei lu sa'beei: 
—¿Xie' lanu benequie' neca enu 
rla'na bee bene para nú úti beei la? 
26Nu nee lu' nzulla rnilla ante lu ye 
bee bene, nu lecati ri'chialla. ¿Xie' 

uyalílaquie arqui' bee usticia nú 
necalla Cristo la? 27 Pero lia'ahua 
nediya' nze'calahua cá enza 
nze'talla, nu chenu nze'ta Cristo, 
lecati rilibeya' cá enza nze'tanu. 

28 Chenu ubene' Jesuse lunú 
rnibeei, diqui nú sete'nu bee bene 
liñi Indu llene Jerusalén, che juerte 
uninu lubeei: 

—Lilihua rnihua nú nu'luhua 
li'á, nu le'ca nediya'hua cá enza 
nzela, pero li'á lá yelá equie cuenda' 
lilitsia. Lilá uriña equie cuenda! 
li'inu enu rni nú neli neca, nu 
li'ihua la chuluhua li'inu. ?9Pero li'á 
nu'lua li'inu, xne nzela enza lunu 
nu li'inu uxe'lanu li'á. 

30 Chenu ubene'beei nucua' 
uniarqui'beei nú na'tse beei Jesuse, 
pero lecati una'tse li'inu xne lasca! 
riña hora nú xi ri'inu beei li'inu. 
31Nulu huaxi añi bee bene enu 
nucua'a ze'e, huaxi beei uchili 
arqui' li'inu nu unibeei: 

—Chenu ye'ta Cristo, ¿xie! ri'ilanu 
huaxilá bee milagro luquelá nú rri'i 
benequie' la? 


Uxe'la bee fariseo bee 
sundado nze tucu Jesuse 


32Ubene! bee fariseo lunú rni bee 
bene equie cuenda' Jesuse. Che 
lilibeei cuna bee ule'ya enu rnibiya!, 
uxe'la beei bee sundadu enu rri'i 
ucu Indu llene Jerusalén para nú 

na'tse beei Jesuse cha ni'cu!. $3 Nu 
uni Jesuse lubeei: 

—Lacaxea! nzula cuna li'ihua nu 
chu benchila' zeca elu nzucu enu 
uxe'la li'á. 34Li'ihua la'nahua li'á 
pero la llela'hua li'á, xne leca modo 
riñahua elu nza!a. 

35Che bee bene Israel ze'e unibeei 
lu sa'beei: 

—¿Cá nza nucua' nú la 
llela'ahualla che? ¿Xie! nzalla lubee 
bene Israel enu uri'chialetse leta 
bee bene enu la neca bee bene 
Israel para nú zete'lla hasta bee 
bene enu laca bee bene Israel la? 

36 ¿Xa neca nú uni nucua!: “Nú 
la'nahua li'á pero la llela'hua li'á, 
xne leca modo riñahua elu nza'a”? 


Re'cu nú nu' inza nú nehuañi 

37 Ultimo bichia eliñi ze'e, neca 
bichia nú másela llene neca nu 
utsuli Jesuse nu juerte uninu: 

—Tunu nu! enu rebichi' ye'ta nze!e 
lua para nú hue' nze'e inza. 38Xne 
bee bene enu chili arqui! li'á, tucu 
nú rni lu ichi' Stichia! Diose, liði 
arqui' nze'e liñi inza nú rliqui' 
elunehuañi. 

39 Chenu uni Jesuse scua. Nu nú 
uninu rni, nú yebee bene enu chili 
arqui' li'inu huañi Espíritu Santo 
cuna bee nze'e, xne bee bichia ze'e 
lá riñasca! Espíritu Santo equie nú 
lecasca! Jesuse elu rnibiya'nu. 


Ule'e sa! bee bene 


40 Chenu ubene' bee bene ze'e nú 
uni Jesuse, nu'beei enu uni: 

— Neli nú benequie' neca profeta 
enu nzu nú nze'ta. 

41Nu nu'lá beei enu uni: 

—Benequie' neca Cristo. 

Pero texcua'a beei uni: 

—Laca li'illa Cristo xne necalla 
bene Galilea. Lu ichi! Stichia' 
Diose rni nú lubee familia! arre 
David nze'ta Cristo, nu eyeche 
Belén alanu elu le'ca unga lachi 
arre David. 

43Nu scua ule'esa! bee bene 
equie cuenda' Jesuse. Nu nu'beei 
uniarqui' nú chanu ni'cu!, pero 
lecati ulaca arqui' ana'tse li'inu. 


La chili arqui' bee usticia Jesuse 


45Chequie bee sundado enu rriucu 
Indu llene Jerusalén ze'e, ubenchila' 
zeca beei elu nucua!a bee fariseo 
cuna bee ule'ya enu rnibiya', nu uni 
bee bene cua! lubeei: 

—¿Xinu lá ye'tayuhualla? 

46Nu ucuaqui bee sundado ze'e nú 
unibeei: 

—Leca xunga, uyu'u tucu bene 
enu rni tucu nú rni benecua!. 

47 Che uni bee fariseo ze'e lubeei: 

—¿Xie' le'ca nuhua uzelahua nú 
uzequienu nucua' li'ihua la? 48 ¿Xie! 
nu'tátucu bee usticialahua urre 
nu' tátucua!ahua bee fariseo enu 
uchilila arqui' li'illa la? 49 ¿Xie' la 
rilihua beya! nú huaxi bee benequie' 
nenitilula beei ante Diose, equie nú 
la aca beei ley la? 

50 Che fariseo enu lee Nicodemo 
enu uyabi!ya Jesuse tucu reché, 
li'illa unilla: 

51 —Ley'ahua rni nú leca modo 
nia'ahua nú xi castiya riala tucu 
bene ante nú yene'ahua stichia'lla 
para nú ria'ahua beya' xi uri'illa. 

52Chequie ucuaqui beei lulla nú 
unibeei: 

—¿Xie' le'ca nuulu nzulu chu' bee 
bene Galilea la? Uze'te' nze'ca lu 

ichi' Stichia' Diose, para nú ri'ilu 
beya' nú ni' tucu bene Galilea lá 
aca profeta. 


Tucu una'a huexe 


53Che chu nziue beei enza ni'beei. 
Nu nza Jesuse enza dañi 
Olivos, ¿nu chenu uye'e lu yuu 
stucu bichia, ubenchila' zecanu liði 
indu llene Jerusalén, che uyetesa' 
huaxi bee bene lunu ze'e, nu chu 
uzucunu nu uquixienu uzete'nu 
litibeei. 

3Che bee ulaxcuela enu reca 
ley! Moisés cuna bee fariseo, 
unguya'beei tucu una'a enu 
ullunanuu tucu niyu, nu utsu beei 
lilinchu arli'ti' bee bene enu nucua'a 
ze'e. “Nu unibeei lu Jesuse: 

—Maestro, una!aquie' 
ullunanunchu tucu niyu mero 
chenu nucua!anu sa'beei. 

5Lu ley nú utsa'na Moisés 
lua'ahua rni: 

— Nú sa! bee una'aquie!, rqui'ña 
nú atinchu cuna quiee, nu li'iquielu, 
¿xa nilu nee? 

SLitibeei unidichia' beei lunu 
scua para nú bitya xi ninu, nu scua 
lu'cu beei xi ricu'quiya beei li'inu, 
pero chu uzi'quindiqui Jesuse, nu 
uquixienu rquietenu cuna cuene 
yaanu lu yuu. ” Pero lunú chu 
rnidichia'sca'lá beei lunu, che 
uzucu nelínu nu uninu lubeei: 

—Tatsehua enu la lu'cu dula, 
rlutilá nze'e du'quiee una'a quie!. 

8Che uzi'quindiqui zecanu núchu 
rquie'elánu lu yuu. 9Bee bene enu 
uyayu una!a ze'e lu Jesuse, chenu 
ubene! beei nú uni Jesuse scua, che 
uquixie nú tucua tucua beei nziue 
beei, desde enu unguxu nu hasta 

bee enu nere'nelá, nziue ye beei 
nu utsa'natsia beei una'a ze'e cuna 
Jesuse lu ye bee bene enu nucua'a 
ze'e cuna li'inu. '9Chequie uzucu 
neli Jesuse nu uninu lu una'a ze'e: 

—Una'a, ¿ma bee bene enu 
ube'tayu li'ilu cata? ¿Xie! ni'tucu 
beei lecaxi uri'inu li'ilu la? 

1 Nu ucuaquinchu: 

—Ni'tucu beei detá. 

Che uni Jesuse lunchu: 

—NIi'li!á lecaxi ri'inua li'ilu, uquia 
nee nu la ria'lu dula. 


Jesuse neca ellie'e lubee 
bene lu iliulabe 


12Chequie uni zeca Jesuse lubee 
bene enu nucua!a ze'e: 

— Li'!á neca ellie'e lubee bene 
iliulabe. Bee bene enu zucu!' 
stichia'a, chu'u ellie'e elliebacu' 
beella, nú xa lu'cu beella 
elunehuañi ante Diose, nu leca 
xunga tsunecabe elliebacu! beella. 

13Nu uni bee fariseo lunu: 

— Li'ilu rnilu le'ca lu cuenda' 
li'itsialu, nu lunú rnilu la zibi'i. 

14Nu ucuaqui Jesuse nú uninu 
lubeei: 

—Stichia'a si zibi'i, añinzuca nú 
rnia lu cuenda!' li'á. Xne li'á nediyaa 
cá enza nzela nu cá enza nza'a, 
pero lilihua la rilihua beya! cá enza 
nzela nu cá enza nza'a. Lilihua 
rnihua lu cuenda' bee bene tucu 
nú rrilitsiahua elliebacu'. Pero 
li'á la nia lu cuenda! ni! tucu bee 
bene. 18 Nu li'á rnia lu cuenda! bee 
bene, lunú neli neca. Xne la nia 
tucu nú necatsia elliebacua, sino 
que Paa enu uxe'la li'á nediya'nu 
nú neli neca lunú rnia. Lu ley'hua 
rni nú chenu nu' chiucu bene enu 

tucu nchiucu'tse stichia' neli lunú 
rnibeei. 18Nee le'ca li'á neca tucu 
enu rni lu cuenda' li'á, nu Paa enu 
uxe'la li'á neca stuculla. 
19 Chequie unidichia' beei lunu: 
—¿Ca nzucu pa'lu che? 

Nu ucuaqui Jesuse lubeei: 
—Li'ihua la chuluhua li'á, nu le'ca 
la chuluhua Paa xne tunu uyu'luhua 

li'á, lelca nu'luhua Paa. 

20Scua uni Jesuse diqui nú sete'nu 
bee bene liñi Indu llene Jerusalén 
elu nchiucu' bee alcancía elu riu'u 
bee u'na. Pero ni'tucu lecati una'tse 
li'inu, xne lasca! riña hora nú 
llunanu. 


Elu nza'a litihua leca modo chuehua 


21Nu le'ca uninu lubeei: 

—Chenu nza'a li'ihua la'nahua li'á, 
pero lilihua atihua cuna stulahua, 
xne elu nza'a leca modo chuehua 
ze'e. 

22Nu uni bee bene Israel ze'e: 

—¿Xie' le'ca li'itsialla útilla li'illa, 
enze'e rnilla nú leca modo cha'ahua 
elu nzalla la? 

23 Chequie uni Jesuse lubeei: 

—Lilihua necahua bene lu yuu 
quie! pero li'á nzela enza liñibe, 
litihua necahua bee bene iliulabe, 
pero li'á la neca bene iliulabe. 

24 Enze'e unia luhua nú atihua 
cuna stulahua. Xne tunu la chili 
arqui'hua nú li'á neca enu necaa, 
che atinuhua stulahua. 

25 Nu unidichia' beei lunu: 

—¿Ti necalu che? 

Nu ucuaquinu lubeei: 

—+¿Desde chenu uquixiea nú rnia 
luhua, unilá luhua nú ti necaa? 
26 Huaxi nú rqui'ña zetea lilihua 
nu nia equie cuenda'hua. Pero 

nee lunú rnia lubee bene iliulabe, 
necane nú rienea rni enu uxe'la li'á, 
nu lunú rninu neli necane. 

27 Pero li'ibeei né ri'i beei beya! nú 
equie cuenda' Diose neca nú rninu. 
28Enze'e uninu lubeei: 

—Chenu urililahua lunú 
niarqui'hua cuna li'á Bene enu 
uxe'la Diose che ri'ihua beya' nú li'á 
neca enu neca, nu la ri'itsia lunú 
necatsia elliebacua. Sino que rnitsia 
lunú uzete'la Diose li'á. 22Xne li'inu 
enu uxe'la li'á nzunu cuna li'á nu 
leca! bichia nu tsana! arqui'nu li'á, 
xne rrilá puro lunú riu'u arqui'nu. 

30 Chenu ulaxu nú uni Jesuse scua, 
huaxi bee bene uyalí arqui' li'inu. 


Bee bene enu neli neca 1li'ñi Diose 


31Che uni Jesuse lubee bene 
Israel enu uyalí arqui' li'inu: 

—Tunu nzezucu'láhua stichia!a. 
Che si neli necahua bee benea. 
32Nu chuluhua nú neli neca, nu 
equie cuenda' nú neli neca cual, 
la'ahua. 

33Che ucuaqui beei: 

—Li'iru nzelaru lu familia! tuxie 
Abraham, nu leca xunga unga 
neiquiru. ¿Xiquie nú rnilu nú aca 
nela'aru che? 

34Nu uni Jesuse lubeei: 

— Neli nia luhua nú ye bee bene 
enu rri'i dula, neca beei xi neca 
esclavo lu dula. 35Nu tucu esclavo 
la ya'nalí nze'e ni' bene enu utsi li'i, 
pero lliana' bene enu utsi esclavo 
ze'e sii nu' modo ria'nalii ni' pa'i. 
36Enze'e tunu Lli'ñinu tsila'a li'ihua, 
che si neli nela'ahua ché. 37Nediyaa 
nú nze'tahua lu familia! tuxie 
Abraham. Pero li'ihua niarqui'hua 
nú útihua li'á, xne la yu' arqui'hua 

stichia'a. 38Li'á rnia lunú uzete'la 
Paa li'á, pero li'ihua rri'ihua lunú 
rni pa'hua luhua. 

39 Chequie ucuaqui beei: 

—iPa'ru neca tuxie Abraham! 

Nu uni Jesuse lubeei: 

—Tunu li'ihua neli necahua lliana' 
tuxie Abraham li'ihua, ri'ihua tucu 
nú uri'illa. “Pero li'ihua añinzuca 
nu unilá nú neli neca luhua, tucu 
nú uzete'la Diose li'á, nu li'ihua 
niarqui'hua nú útihua li'á. ¡Nu tuxie 
Abraham lá ri'illa scua! Pero 
lilihua rri'ihua tucu nú rri'i pa'hua. 

Nu unibeei lunu: 

—Li'iru lecati lli'ñilá necaru, 
tucutsia Diose neca pa'ru. 

42Che ucuaqui Jesuse lubeei: 

—Tunu neli nú neca Diose 
pa'hua secahua li'á, xne equie 
cuenda' li'inu nzela lu iliulabe, lá 
yela lu cuenda' li'itsia sino que 
li'inu necanu enu uxe'la li'á. La 
rilihua beya! lunú rnia luhua, xne 
la niarqui'hua nú zucu' diacahua 
stichia'a. 44Enu neca pa'hua neca 
beze'lu, nu rri'ihua tucu nú niarqui' 
beze'lu nú ri'ihua. Desde chenu 
uquixie iliulabe riu' arqui' beze'lu 
nú úti bee bene sa' bee bene. Leca 
xunga uyu'u bichia nú nzenalai 
lunú neli neca, xne la ni lunú neli 
neca chenu rni eluquichia', nu 
scua rlube' nuxa necai, xne necai 
enu niquichia', nu li'i necai pa' 
eluquichia'. Pero li'á lunú rnia 
lunú neli neca, la chili arqui'hua 
lunú rnia. 46 ¿Tahua nu' beya! ni nú 
rlu'cua dula che? Nu tunu neli neca 
lunú rnia luhua, ¿xiquie nu la chili 
arqui'hua li'á che? Bee bene enu 
neca bee bene! Diose sucu! diaca 
beella Stichia! Diose, pero li'ihua la 

acahua bene' Diose, enze'e la zucu' 
diacahua stichia'nu. 


Nzula Jesucristo ante 
nú ala Abraham 


48 Chequie uni bee bene Israel ze'e 
lunu: 

— Neli lunú rniru nú benechiqui' 
nchiñi arqui'lu, nu bene Samaria 
necalu. 

49 Che ucuaqui Jesuse lubeei: 

—Ni' tucu benechiqui' leca arquia, 
sino que li'á sucua stichia' Paa, 
pero li'ihua puro bedichia' nú 
necha se rri'chiahua li'á. 50Li'á la 
la'na nú zucu' aya bee bene li'á, 
pero nu! enu niarqui' nú zucu! aya 
bee bene li'á, nu li'inu necanu enu 
rriti elu usticia. Neli rnia luhua nú 
titse bene enu zucu! stichia!a, leca! 
xunga ati nze!e. 

52 Nu uni bee bene Israel ze'e 
lunu: 

— Nee si! nelitru nú rniru nú nchiñi 
benechiqui' arqui'lu. Abraham cuna 
ye bee profeta unguti beella, nu 
li'ilu rnilu: “Titse bene enu zucu' 
stichia'a leca! xunga ati nze!e.” 

53 ¿Xie! másela neca equielu luquelá 
tuxie Abraham bene'ru enu udetela 
la? Li'illa ungutilla nu le'ca unguti 
bee profeta. Nu li'ilu. ¿Ti silu nú 
necalu? 

54Che ucuaqui Jesuse: 

—Tunu le'catsia li'á sucu ayaa li'á, 
lecaxi sibi' lunú rnia lu cuenda! li'á 
che. Pero enu sucu' aya li'á neca 
Paa, li'inu enu rnihua nú neca 
Diose'hua. 55Litihua la chu'luhua 
lilinu. Pero li'isita nu'lua li'inu. Nu 
tunu nia luhua nú la chulua li'inu, 
che neca tucu bene enu niquichia' 
tucu nú necahua. Pero li'á nu'lua 

lilinu nu sucua stichia'nu. 56Tuxie 
Abraham bene'hua enu udetela ñia 
utsu arqui'lla nú lañi'lla bichia nú 
nzela lu iliulabe. Nu chenu ulañi'lla 
bichia cua! másela fia utsu arqui'lla. 

57Nu uni bee bene Israel ze'e 
lunu: 

—Pero ni' cincuenta lana lasca! 
lu'culu nu rnilu nú ulañi!la'lu 
Abraham. 

58 Chequie uni Jesuse lubeei: 

— Neli nialuhua nú nzulá ante nú 
ala Abraham. 

59 Che una'tse beei quiee nzetu' 
beei li'inu, pero chu uyu'unu leta 
bee bene, nu udetenu labe beei 
uchiu'unu liñi indu ze'e nu chu 
nzanu. 


Uri'iyeca Jesuse tucu bene enu 
la ye'e lu desde nú ungula 


Chenu nzedete Jesuse tucu 

luhuare ulañi'nu tucu niyu 
enu la ye'e lu desde nú ungulalla. 
2Chequie unedichia' bee bene'nu 
lunu: 

—Maestro, ¿xinu laye'e lu niyu 
quie' desde nú ungulalla? ¿Neca 
nucua' equie cuenda' stula pa'lla 
cuna na'lla la, urre necane equie 
cuenda' stulalla la? 

3Nu ucuaqui Jesuse nú uninu: 

—La nequie'lu niyuquie' equie 
cuenda' stulalla, ni' equie cuenda' 
stula pa!lla cuna na'lla. Li'illa 
nequie'lulla para nú lañi' bee bene 
lunú reca Diose rri'i equie milagro 
nú aca lulla. *Nee diqui nú nu'sca! 
tiembu, rqui'ña nú ri'ahua lunú rni 
enu uxe!la li'á, xne nze'ta chenu laxu 
tiembu cua!, nú lecasca! xi aca. Nu 
diqui nú nzua lu iliulabe quie', li'á 
neca elliete para lubee bene iliulabe. 

6 Chenu ulaxu nú uni Jesuse 
scua, chee utsuxenenu lu yuu nu 
ureche'nu ebenu cuna xenenu nu 
udu'nu ebenu cua! i'culu niyu enu 
la ye'e lu ze'e. 

7Nu uninu lulla: 

—Uquia uquiee lulu ru'u estanque 
nú lee Siloé —Siloé, rni nucua'. Enu 
uxe!la. 

Che uya niyu ze'e nu uquiella 
lulla, nu chenu ubenchila'lla 
rilyalalla. $Chequie bee besiñu!lla 
cuna bee bene enu nediya! nú 
rnacu'lla caridá unibeei: 

—¿Xie' lacanu niyuquie' neca enu 
sucu rnacu' caridá la? 

2Nu! beei rni: 

—Li'illa nucua!. 

Le'ca nu'lá beei enu rni: 

—Xi rnaa nze'e rnaalla pero laca 
li'illa. 

Che uni niyu ze'e: 

—Li'á nze'e. 

10 Chequie unedichia' beei lulla: 

—¿Xaquie modo uri'ilu nú uquixie 
rilyalu che? 

11Nu ucuaquilla nú unilla: 

—Bene enu lee Jesuse ureche'enu 
ebenu udu'nu i'culua, che uninu 
lua: “Uquia uquie lulu ru'u estanque 
Siloé.” Nu chu uya'a, nu chenu 
ulaxu nú uquiea lua rityala. 

12Nu unibeei lulla: 

—¿Ma bene ze'e che? 

Nu ucuaquilla: 

— La rilá beya!. 


Unidichia' bee fariseo lu 
niyu ze'e xa uyeca'lla 
1SChequie uyayu beei niyu enu 
unga niquie'lu ze'e lubee fariseo. 
14Xne bichia nú ureche'e Jesuse 
ebenu nu udu'nue i'culu niyu ze'e 

para nú ubi'yai. Bichia ze'e neca 
bichia nú sulachi bee bene. 15Nu 
unidichia! bee fariseo ze'e lulla, nú 
xa unga nú uquixie nú ri'yalla nu 
ucuaquilla lubeei: 

—Bene ze'e udu' ebenu i'culua, nu 
chu uyaquiea lua, nu nee rilyalá. 

16Nu' bee fariseo ze'e enu uni: 

—Bene enu uri'iyeca i'cululu la 
acalla bene' Diose, xne la lu'culla 
ula'na bichia nú sulachi bee bene. 

Pero stucu beei uni: 

—¿Xa aca nucua! ri'i nucua! 
milagro quie! tunu rlu'cu nucua! 
dula? 

Nu urene urene unibeei. 
17 Chequie unidichia' zeca'la beei lu 
niyu enu unga niquie'lu ze'e: 

— Nee nú uri'iyeca benecua! 
i'cululu, ¿ti neca nucua! secalu? 

Nu unilla: 

—Li'á rnia nú neca nucua! tucu 

profeta. 

18Pero bee bene Israel ze'e la chili 
arqui'beei nú unga niquie'lu niyu 
ze'e, nu nee rilyalla. Che ubixia 
beei pa'lla cuna na'lla, para nú 
unidichia' beei lubeella: 

—¿Xie! ninguie' endu'hua enu 
rnihua nú la ye'elu desde nú ungula 
la? Nee, ¿xaquie unga nú rityai? 

20 Chequie ucuaqui pa'lla cuna 
na'lla: 

—Nediya'ru nú necai lliana'ru, nu 
le'ca nediya'ru nú desde nú ungulai 
la ye'e lui. ?1Pero la riliru beya' xa 
unga nú ri'yai, nu le'ca la riliru 
beya! ti uriliyeca i'cului. Mejora 
unidichia'hua lui unguxulacai, 
li'icai ixiule'i luhua xa unga nucua!. 

22Uni pa'lla cuna na'lla scua, 
equie nú xiqui beella, xne unga 
tucu necatsela bee bene Israel nú 

tatse bee enu ni nú neca Jesuse 
Cristo, la zela'beei nú chu'u nze'e 
liñi indu. 28Enze'e uni pa'lla cuna 
na'lla: “Mejora lui nedichia'hua, 
unguxulacai.” 

24Che ubixia zeca beei niyu enu 
unga niquie'lu nu unibeei lulla: 

—Nzucu Diose ri'ya, uni' nú neli 
neca, xne nediya'ru nú bene enu 
uriliyeca i'cululu necalla bene enu 
rlu'cu dula. 

25Nu ucuaqui niyu ze'e: 

— La ri'á beya' tunu rlu'culla 
dula, urre la lu'culla dula, lunú 
nediyatsia nú ante unga niquie'lua 
nu nee ri'ya. 

26 Chequie unidichia' zeca beei 
lulla: 

—¿Xa urilinu nucua! lulu? ¿Xa 
uri'i nucua! nú reca ri!yalu? 

27Nu ucuaquilla: 

—¿Unilá luhua, pero la chili 
arqui'hua nú rnia? ¿Xinu 
niarqui'hua nú ni zecaa luhua 
xa urililla? ¿Xie! le'ca nuhua 
niarqui'hua nú acahua bene!lla la? 

28 Che uqui!ya'lla uri'i beei nu 
unibeei lulla: 

—Li'ilu tunu necalu bene'lla. Pero 
li'iru necaru bene! Moisés. 29 Xne 
liliru nediya'ru nú Diose uni lu 
Moisés. Pero benecua' ni'teme! la 
ri'iru beya' cá enza nze'talla. 

30Che uni niyu ze'e lubeei: 

—iNú secalullie' bene necahua!! 
Li'ihua la ri'ihua beya' cá enza 
nze'talla pero li'illa uri'illa nú ri'ya 
nee. 31Nediya' nze'ca'hua nú Diose 
la ri'i caso bee bene enu rlu'cu dula, 
rri'i casotsianu bee bene enu sucu' 
stichia'nu nu rri'i lunú niarqui'nu. 
32Leca xunga ubene'ahua nú nu' 
tucu bene enu rri'i nú ri'ya tucu 

bene enu la ye'elu desde nú ungula. 
33 Tunu benecua! la ye'talla equie 
cuenda' Diose. Lecaxi acalla ari'illa. 
34Che unibeei lulla: 
—Litilu nú ungulanálu stulalu, 
¿xie! lililálu zete'lu li'iru la? 
Nu ulua beei li'illa ze'e. 


Bee bene enu neca xi neca nú 
niquie' i'culu ante Diose 


35Ungabiya' Jesuse nú ulua bee bene 
Israel ze'e niyu enu unga niquie'lu liñi 
indu, nu chenu ulla'canu li'i uninu lui: 

—¿Nzelí arqui'lu Bene enu uxe'la 
Diose la? 

36Nu ucuaquii nú uni: 

—Detá, udixiule'e tii nze'e para nú 
chili arquia li'illa. 

37 Che uni Jesuse lulla: 

—Ulañi'la'lulla, nu li'illa necalla 
enu rdichia'nulu nee. 

38 Chequie utsulliqui niyu ze'e lu 
Jesuse, nu uni: 

—Nzelí arquia li'ilu Detá. 

39 Nu chu uni Jesuse: 

—Li'á ubela lu iliulabe quie' para 
nú ri'á elu usticia, para nú lañi' bee 
bene enu la lañi!, nu bee enu rlañi' 
la lañia! bee nze'e. 

40 Chequie chiucu chuna bee fariseo 
enu nucua!a lunu ze'e, chenu ubene!' 
beei nú uninu scua, unibeei lunu: 

—ċ¿Xie' le'ca nuuru niquie'luru la? 

41 Che uni Jesuse lubeei: 

—Tunu necacla nú niquie'luhua, 
lecaxi equiya rlu'cuhua equie 
stulahua. Pero lunú rnihua nú 
ri'yahua enze'e rlu'cuhua equiya. 


Ejemplu' curale' sanchi 
1 Che uni Jesuse: 
—Neli nia luhua nú bene 
enu la chu'u enza ru'u puerta 

curale' sanchi sino que riu'u nze'e 
enza rene neca nze'e huana' nu 
rcachi' nze'e stene! bee bene. ?Pero 
bene enu riu'u enza ru'u curale 
nze'e si! neca bene enu rri'iucu 

bee sanchi. ¿Nu bene enu rriucu 
ru'u curale! beeí xa'la nze'e ru'u 
curale' beeí para nú chu'u bene enu 
rri'iucu beeí nu chenu rixialla nú 


lee cada tucua beeí nu'lu beeí chilla. 


Nu rlualla beeí curale. “Nu chenu 
ulaxu nú uchiu'u ye bee sanchi!lla 
che nzucululla lubeeí nu nzenala 
beeí li'illa, xne nu'lu beeí chilla. 
5Pero la chenala beeí bene rene, 
sino que riecaxu'u beeí lu nze'e, 
xne la chulu beeí chii nze'e. 

6 Chenu ulaxu nú uni Jesuse 
ejemplu cua! li'ibeei né ri'i beei 
beya! xi rni nú uninu. 


Jesuse neca xi neca tucu bene 
enu rri'iucu nze'ca bee sanchi 


7Chequie unia'la Jesuse lubee 
bene ze'e: 

— Neli nia luhua, li'á neca xi 
neca ru'u curale' bee sanchi elu 
riu'u beeí. 8 Ye bee bene enu rlutilá 
ube'ta luquelá li'á neca bee nze'e xi 
neca huana' nu rcachi' nze'e stene! 
bee bene pero bee enu neca bee 
benea né ri'i caso beella bee nze'e. 
9Li'á neca xi neca puerta, nu bene 
enu chu'u ru'u puerta quie! tsila'a 
nze'e, che nu'la modo nú chu'u 
nze'e nu chiu'u nze'e tucu nú rri'i 


bee sanchi, nú xela' beeí ixi acubeeí. 


10”Huana' nze'tatsia para nú 
rcachi' nu ruuti nu rnitilui bene, 
pero li'á nzela para nú li'ihua 
lu'cuhua elunehuañi, elunehuañi 
nú leca xunga laxu. "Li'á neca 
tucu bene enu rri'iucu nze'ca bee 

sanchi', nu tucu bene enu rri'iucu 
nze!ca bee sanchi' para li'illa lecaxi 
ri'i mase hasta nú atilla equie 
cuenda! bee sanchi'lla. 12Pero enu 
riaxutsia rriucu beeí, chenu rlañi' 
nze'e nú nze'ta bichiu riecaxu'u 
nze!e sana! arqui' nze'e beeí xne la 
neca nze'e tucu bene enu rri'iucu 
nze'ca bee sanchi nu laca beeí 
sanchi'lla, che rucu bichiu beeí nu 
rti'chialetse bichiu beeí. 13 Bene cua! 
sana! arqui'lla beeí, xne riaxutsialla 
nequienulla beeí nu la ri'illa caso 
beef. 

14-15” ¡lá neca bene enu rri'iucu 
nze'ca bee sanchi', scua tucu nú nu'lu 
Paa li'á le'ca scua nu'lua li'inu, le'ca 
scua nu'lua bee sanchia nu li'ibeeí 
nu'lu beeí li'á. Nu lecaxi ri'i mase 
hasta nú atia equie cuenda! beeí. 
16Le'ca rlulcua stexcua!a bee sanchi 
enu la chuche' lifti curale quie', rqui'ña 
nú nzetucua!a beeí, nu zucu'beeí nú 
rnia, para nú acatucunecatse beeí nu 
tucutsia enu ri'iucu beef. 

17”Pa Diose seca li'á xne rdete 
cuendaa li'á nú atia, para nú huañi 
zecaa stucu bese. Lecati ri'i ana 
nú uti li'á, tunu li'á la zela nú atia, 
li'á rlu'lcua poder nu zela nú atia, nu 
huañi zecaa stucu bese xne scua 
unibiya' Paa lua. 

19 Chenu ubene' bee bene Israel 
bee bedichia' quie', stucua'la urene 
urene unibeei. 4 Huaxi beei uni: 

—¿Xinu rri'i casohua nucua' nu 
benechiqui' nu! arqui' nucua' nu 
ichia lucu seca nucua'? 

21Pero texcua!a beei rni: 

—Ni' tucu bene enu nu' 
benechiqui' arqui' laca ni scua. ¿Xie! 
aca tucu benechiqui' ri'i nú lañi' 
bee bene enu niquie' i'culu la? 

Rle bee bene Israel lu Jesuse 


22Tiembu iqui, chenu rri'i 
bee bene Israel eliñi Indu llene 
Jerusalén, se Jesuse enza liñi 
curdure!' indu ze'e elu lee curdure!' 
Salomón. 2*Che uyabica bee bene 
Israel lunu nu unibeei lunu: 

—¿Hasta xungaquie ixiule'elu luru 
nú ti necalu? Neli uni" luru tunu 
li'ilu necalu Cristo. 

25 Nu uni Jesuse lubeei: 

—Unilá luhua nú ti necaa pero 
li'ihua la chili arqui'hua Li'á. 26Pero 
litihua la chili arqui'hua li'á, lunú 
la acahua bee benea. Tucu nú unilá 
luhua. 27Bee bene enu neca bee 
benea nu'lu bee nze'e chia nu li'á 
nu'lua bee nze'e nu nze'tanala bee 
nze!e li'á. 28Li'á rdetea elunehuañi 
nú leca xunga laxu lubeella, nu leca' 
xunga nitilu beella, le'ca lecati axi 
beella yaa. ?9Xne Pa Diose, li'inu 
uliqui'nu beella lua, li'inu másela 
rlu'cunu poder lu yeene nu lecati 
axi beella yanu. 9Li'á nu Pa Diose 
tucutsia necaru. 

31Che una'tsea'la bee bene Israel 
quiee nzetu'beei lilinu. 32Chequie 
uni Jesuse lubeei: 

—Huaxi beenú neca nze'ca uri'á 
luhua equie poder nú rlu'cu Pa 
Diose, ¿ta luye bee nucua!, du'hua 
quiee li!á? 

33Ucuaqui beei nú unibeei: 

—La necane equie beenú neca 
nze'ca uri'ilu, nú du'uru quiee litilu. 
Du'uru quiee li'ilu lunú la lu'culu 
ula'na lu Diose, xne rri'ilu nú 
necalu Diose nu benetsialu. 

34Nu uni Jesuse lubeei: 

—Xie'lanu lu ley'hua rni: “Li'á 

unia nú li'ihua necahua bee diose.” 

35 Nediya'ahua nú leca modo tsacu' 
arquia'ahua lunú rni lu ichi' Stichia' 
Diose. Nú li'inu ulualenu bee diose 
bee bene enu uyucu stichia'nu. 
36Nee tunu Pa Diose utsulanu li'á 
para nú nzelaa lu iliulabe quie". 
¿Xinu rnihua nú la lu'cua ula'na 
lunu, lunú unia nú necaa lli'ñinu? 
37Tunu li'á la ri'á tucu nú rni Pa 
Diose la chili arqui'hua li'á. 3BPero 
tunu rri'á tucu nú rninu mase 

la chili arqui'hua li'á, pero uyalí 
arqui'hua lunú rri'á, para nú ri'ihua 
beya! nú li'á nzua cuna Pa Diose nu 
litinu nzunu cuna li'á. 

39 Hora ze'e stucua'la bese 
uniarqui' beei nú na'tse beei Jesuse, 
pero chu ula'anu leta yaa beei nzanu. 

40Nu che nza zecanu stucu chú 
re'cu Jordán, luguare elu rluti 
urinza Juan bee bene, nu uya'nanu 
ze'e. Nu huaxi bee bene uya lunu, 
nu unibeei: 

— Neli, nú né ri'i Juan ni' tucu 
milagro. Pero ye lunú unilla equie 
cuenda' bene quie!, neli necane. 

42Nu huaxi bee bene uyalí arqui' 
Jesucristo luhuare ze'e. 


Unguti Lázaro 


1 Uhuañi tucu bene enu 
ungariti lee Lázaro, li'illa 

cuna bee zanalla María nu Marta 
neca lachi beella Betania. ?Nu 
María zana Lázaro, lilinchu 
necanchu enu udu' perfume cuchiu' 
Jesuse nu ucui'chinchue cuna ichia 
equienchu. ¿Che rucu bela beenchu 
uxe'la beenchu resuna lu Jesuse nu 
uni beenchu lunu: 

—Detá, amigo'lu Lázaro riti. 

4Chenu ubene' Jesuse nucua! 
uninu: 

—Elichia quie' lanecatsiae para 
nú atilla sino que necane para 
nú equie cuenda'e acachee poder' 
Diose nu para nú le'ca acachee 
poder nú rlu'cu 1li'ñi Diose. 

5Añinzuca nú chiqui! seca Jesuse 
Marta cuna María nu Lázaro. 
SChenu ungabiya'nu nú riti Lázaro 
uya'nasca'lánu xiucu bichia luguare 
elu nzucunu. "Udetetsia bee bichia 
ze'e uninu lubee bene'nu: 

—Cha zeca'ahua lu iliu Judea. 

8 Che uni bee bene'nu lunu: 

—Maestro, lacaxeelá nú uniarqui' 
bee bene Israel ze'e úti li'ilu cuna 
quiee. ¿Nu nza'lalu ze'e stucu bese 
la? 

2Nu uninu lubeella: 

—Litihua nediya'hua nú chi'chiucu 
hora nuya! tucu bichia. Nu tunu 
bichia see bee bene la llica 
cuchiu'lla, xne rlañi'lla elliete nú nu' 
lu iliulabe quie". Pero tunu rula! 
see bene xica cuchiu'lla xne leca 
elliete ye!e lulla. 

11Le'ca uninu lubeella: 

—Amigo'ahua Lázaro ra'tselalla. 

Pero nee nzecua'ñialla. 
12Nu uni bee bene'nu lunu: 


—Detá, tunu ra'tsella yeca'calla che. 


13Pero lunú uni Jesuse scua, 
rnii nú ungutila Lázaro, nu bee 
bene'nu ulle'ca nú li'inu rninu nú 
ra'tsetsialla. 14Chequie udixiule'e 
itá Jesuse lubeella nú uninu: 

—Unguti Lázaro. 15 Nu ñia nzu 
arquia nú lecá ze'e, xne scua máse 
neca nze'cae lu cuenda'hua para 
nú chili arqui'hua li'á. Nee chahua 
chebi!ya!ahualla. 

16Chequie Tomás enu ri'chia bee 
bene “cuachi”, unilla lubeelá bee 
bene' Jesuse: 

—Uchahua cuna li'inu para nú 
atialahua cuna li'inu. 


Jesuse neca enu rliqui' elunehuañi 


17Che uriña Jesuse Betania, nu 
ungala tacu bichia nú uhuachi' 
Lázaro. Betania axu ria'na 
Jerusalén, tucu chuna kilometro. 
19Nu huaxi bee bene Israel uya 
bi'ya Marta cuna María, para nú 
tsala beella arqui' beenchu equie 
nú unguti zana beenchu. ?? Chenu 
ungabiya! Marta nú axula nze'ta 
riña Jesuse che uyacha!'calunchu 
li'inu, pero María uya'na ni'beenchu. 
21 Chequie uni Marta lu Jesuse: 

—Detá, tunu nzulu ca'a né ati 
zanaa. 22Pero li'á nediyaa nú Diose 
liqui' ye nú nacu'lu lunu. 

23Nu uni Jesuse lunchu: 

—Li'á rniaa nú huañi zeca zanalu. 

24Chequie uni Marta lunu: 

—Neli'lu nucua!, nediyaa nú huañi 
zecai chenu huañi zeca bee bene 
nguti, bichia nú laxu iliulabe. 

25Nu uni Jesuse lunchu: 

—Li'á neca enu rri'i nú rehuañi zeca 
bee bene nguti nu rdetea elunehuañi' 
bee bene. Nu enu chili arqui' li'á 
mase nú atilla huañi zecalla. 26Nu ye 
bee bene enu nehuañisca! nu nzeli 
arqui' li'á leca' xunga ati bee nze'e. 
¿Nzelí arqui'lu nú rnia la? 

27Nu uninchu lunu: 

—nNzelí arquia nú rnilu Detá, li'á 
nzeli arquia nú li'ilu necalu Cristo 
Lli'ñi Diose, enu nzu nú riña lu 
iliulabe. 


Unguna' Jesuse ru'u eluhua' Lázaro 

28 Chenu ulaxu nú uni Marta scua 
lunu, chu uyatixianchu belanchu 
María, nu uni a'chi'nchu lunchu: 

—Uriñala Maestro nu rixianu li'ilu. 
29Chenu ubene' María nucua!, 
utsulíxu'unchu nzanchu lu Jesuse. 
30Nu lasca' chu'u Jesuse eyeche 
Betania ze'e, nu nzusca'nu luhuare 
elu uyacha'calu Marta li'inu. 31Che 
bee bene Israel enu nucua'a ni'i 
beenchu saala arqui' beenchu, 
chenu ulañi' beella nú yexetsia 
nza María che nzenala beella 
lifinchu nu rni beella. Nzanchu nze 
una'nchu ru'u eluhua! Lázaro. 
32Chenu uriña María elu nzu 

Jesuse, utsu lliquinchu lunu nú 
uninchu: 

—Detá, tunu nzulu ca'a né ati 
zanaa. 

33 Chenu ri'yanu nú runa! María 
nu le'ca runa! bee bene Israel enu 
nuunchu, che nehuana utsitnu, nu 
chiqui' nehuana utsu arqui'nu. 34Nu 
unidichia'nu lubeella: 

—¿Cá ucachi'hualla? 

Che unibeella: 

—Utecuru ne lañi'lu Detá, 

35Chequie unguna' Jesuse. 38Che 
uni bee bene Israel ze'e: 

—i¡Bi'yacuruhua chiqui' ulle'canu 
li'illa! 

37Pero nu! beei enu uni: 

—Benequie' neca enu uriyeca 
i'culu bene enu unga niquie' i'culu 
ze'e, ¿xie! lá acaquiella ari'illa xi 
ari'illa para nú lá ati Lázaro la? 


Uhuañi zeca Lázaro lu eluti 


38 Chequie stucua'la bese nehuana 
utsu arqui' Jesuse chenu uya bicanu 
ru'u eluhua ze'e. Necane tucu yube!, 
nu nacu! tucu quiee ru'e. 39 Nu uni 
Jesuse: 

—Uyucuhua quiee cua!, 
Che Marta zana tuxie uni lunu: 

—Detá, nechala rlialla xne necala 
tacu bichia nú ungutilla. 

40Nu uni Jesuse lunchu: 

—¿Xie' lanu unilá lulu nú tunu 
chili arqui'lu, lañi'lu poder' Diose 
la? 

41 Che uyucu beella quiee nú nacu' 
ru'u eluhua ze'e, nu ubilya Jesuse 
enza liñibe nu rninu: 

—Pa Diose, che'tsalu xne uri'i 
casolu nú unia lulu. 2Li'á nediyaa 
nú siempre rri'ilu caso lunú rnia 
pero rnine lu cuenda’ bee bene 
quie!, enu nucua'a ca'a, para nú 
chili arqui'beella nú li'ilu uxe'lalu 
li'á. 

43 Chenu ulaxu nú uninu scua che 
juerte uninu: 

— iLázaro, uchiu'u liñi cua!! 

44Chequie uchiu'u Lázaro liñi 
eluhua ze'e, nu nebelasca! venda 
yalla cuna cuchiu'lla. Nu le'ca 
nacu' tepedaso laquie lulla, che uni 
Jesuse lubeella: 

—Uxe'chehualla nu uzelahua 
yaalla. 


Unga tucu necatse bee bene para nú 
xa utibeei Jesuse 
(Mt. 26:1-5; Mr. 14:1-2; Lc. 22:1-2) 
45Chequie huaxi bee bene Israel 

enu uyanuu María uyalí arqui'beei 
Jesuse chenu ulañi' beei milagro 
nú uri'inu. “éPero nu'beei enu 
uyatixiule!e lubee fariseo lunú uri'i 
Jesuse. “Che bee fariseo quie' cuna 
bee ule'ya enu rnibiya! uquiete' 
sa'beella cuna beelá bee usticia nu 
uni beella: 

—¿Xneca ria'ahua? Xne bene quie' 
rri'i huaxi bee milagro. “Nu tunu 
zela'ahua nú nzeri'ilá benequie' 
scua, ye bee bene chili arqui' li'illa, 

che bee usticia Roma ye'ta nitilu 
indu'ahua nu cuna nación'ahua. 

49Pero tucu beella enu lee Caifás 
enu neca ule'ya enu rnibiya' lu ye 
bee ule'ya lana ze'e uni: 

—Li'ihua la biya'hua, nu la 
rilihua beya! nú másela neca nze'ca 
nú ati tucutsia bene equie cuenda! 
ye bee bene, luquela nú nitilu diqui 
nación!ahua. 

51 Pero né ni Caifás nucua' lu 
cuenda'tsialla. Diose udete' bee 
bedichia' cua' lulla, xne necalla 
ule!ya enu rnibiya! lu ye bee ule'ya 
lana ze'e, enze'e unilla nú enta 
nú ati Jesuse equie cuenda! bee 
bene Israel; 2nu la necane nú 
equie cuenda'tsia beella atinu, 
sino que le'ca necane para nú 
acatucunecatse beella cuna bee 
bene! Diose enu nucua'a diqui lu 
iliulabe. 53Enze'e desde bichia ze'e 
bee usticia! bee bene Israel unga 
tucunecatse beella nú útibeella 
Jesuse. 

54Enze'e lá lube'lua! Jesuse lubee 
bene Israel. Sino que uchiu'unu lu 
iliu Judea nu nzanu tucu eyeche nú 
lee Efraín axu lu tucu dañi achi, nu 
ze'e uya'nanu cuna bee bene'nu. 

55 Chenu nze'ta riñala eliñi baxcu 
nú rri!i bee bene Israel. Huaxi 
bee bene bee eyeche enza ze!e 
nzuebeella Jerusalén para nú 
ri'ibeella lunú neca costumbre! 
beella para nú lecaxi naa beella lu 
Diose ante nú riña eliñi ze'e. 56Che 
rla'na beei Jesuse nu rnedichia! beei 
lu sa'beei liñi Indu llene Jerusalén, 
nú unibeei: 

—¿Xa nihua? ¿Nze'talla lu eliñi la 
o la ye'talla la? 


200 


57 Nu bee ule'ya enu rnibiya' cuna 
bee fariseo unibiya'la beella, nú 
tunu titse bee bene acabiya' cá 
nzunu ixiule'e beei para nú llunanu. 


Tucu una'a udu' perfume cuchiu' 
Jesuse 
(Mt. 26:6-13; Mr. 14:3-9) 
1 Sexu'cu bichia rri'i para 
nú aca eliñi baxcu, chenu 
uya Jesuse Betania, elu neca lachi 
Lázaro enu uri'inu nú uhuañi zeca 
lu eluti. 2Ze'e ureche' beella tucu 
exee para Jesuse, Marta neca enu 
udete' elubacu lubeella nu Lázaro 
neca tucu enu nzucununu lu 
mexa. ¿Hora ze'e uriñayu María 
tucu arula' litro perfume nú huaxi 
seca xne necache!e puro nardo nu 
udu'nchue equie cuchiu Jesuse, 
nu chu ucui'chinchue cuna ichia 
equienchu. Nu diqui liñi ni'i ze'e 
ñia ulia uri'i perfume cua". 4Che 
uni Judas Iscariote enu neca lliana' 
Simón enu neca tucu lu chi'chiucu 
bee bene! Jesuse enu udete! cuenda 
lilinu, uni: 
5—¿Xinu lá autinchu perfume 
quie! chuna ayu'u dimi denario 
para nú aca elietsa lubee bene enu 
seca elitsi? 
6Pero né ni Judas scua lunú 
nzenu arqui'i lu cuenda' bee bene 
enu seca elitsi, uniitsiai scua 
xne nehuana'i nu como li'i nuya' 
cuendai biti nú nu'che' dimi, che 
rcachi'i bee dimi nú rdete' beella 
yai duche'i. 7 Chequie uni Jesuse lui: 
— La ri'chialunchu, xne li'inchu 
udu'xulanchu perfume quie' li'á 
para bichia chenu achi'a. 8Xne bee 
bene elitsi ye bichia nucua'a cuna 

li'ihua, pero li'á la ye tiembu nzua 
cuna lilihua. 


Unga tucunecatse bee bene 
nú úti beei Lázaro 

%Huaxi bee bene Israel ungabiya' 
nú nzucu Jesuse eyeche Betania, 
uya beei ze'e. La necatsiae para nú 
lañi'beei Jesuse sino que le'ca para 
nú lañi' beei Lázaro enu urilinu nú 
uhuañi lu eluti. 1Enze'e bee ule'ya 
enu rnibiya' unga tucunecatse 
beella para nú úti beella Jesuse nu 
le'ca nuu Lázaro uniarqui' beella 
úti beella. 11Xne equie cuenda'lla 
huaxi bee bene Israel xiu'u leta 
beella, nu nzeli arqui' beella Jesuse. 


Uyu'u Jesuse Jerusalén 
(Mt. 21:1-11; Mr. 11:1-11; Lc. 19:28-40) 

12Chenu uye'e lu yuu stucu bichia, 
huaxi bee bene bee enu uriña 
Jerusalén lu eliñi baxcu ungabiya' 
beella nú riña Jesuse ze'e. 3 Che 
uchiecu' beei iña nu uya cha'calu beei 
li'inu, nu urixialibeei nú unibeei: 

—iDiose nzu cuna lia'ahua! iÑia 
neca lu cuenda' li'inu enu nze'ta lu 
cuenda' Diose, enu neca Arre Israel! 

14 Jesuse ullela' tucu burro e'ne' 
nu uricunuí, tucu nú rni lu ichi' 
Stichia' Diose elu rni: 

15 Bee bene Sión la lliquihua, 

bi'yacuruhua nze'taquiela 
Arre'hua, 

nchiucu' equie tucu burro e'ne'. 

16Hora ze'e lá ri'i bee bene'nu beya' 
lunú reca, pero chenu uquienu liñibe 
che uri'ibeella beya' nú scua niquie lu 
ichi' Stichia' Diose equie cuenda'nu, 
enze'e unga scua. 

17 Bee bene enu nucua'a cuna 
Jesuse chenu ubixianu Lázaro nú 

uchiu'ui liñi eluhua, nu uri'inu 
nú uhuañi lu eluti, bee bene 
cua' udixiule'e lubee bene lunú 
ulañi'beei. 18Enze'e uchiu'u huaxi 
bee bene uyacha'calu Jesuse, xne 
ungabiya' beei bee milagro nú 
urilinu. 1? Chequie uni bee fariseo 
lu sa'beei ulañi'huanee nú leca xa 
modo ria!'ahua: 

—Bi!yacuruhua tescuala' huaxi 
bee bene nzenala li'illa. 


Rla'na chiucu chuna bee 
bene griego Jesuse 


20Bee bene enu uriña Jerusalén lu 
eliñi para nú lu'cu ula'na lu Diose, 
leta beei nucua'a chiucu chuna bee 
bene griego. ?1 Litibeei uyabica beei 
lu Felipe, enu neca bene eyeche 
Betsaida, tucu eyeche lu iliu Galilea, 
nu uzequiee beei lulla nú unibeei: 

—Detá, niarqui'ru bedichia'nuru 
Jesuse. 

22Che uyatixiule'e Felipe nucua' 
lu Andrés nu che rucu beella 
uyatixiule'e beella nucua' lu Jesuse. 
23Chequie uni Jesuse lubeella: 

—Uriñala hora nú li'á Bene enu 
uxe'la Diose, zucu! aya bee bene 
li'á. Xne li'á nia luhua nú tucu nú 
neca tucu ebichi trigo nú tunu la 
benii, necasca' tucutsiae, pero tunu 
benii che chiqui' ayune. ?9Xne bene 
enu máse niarqui' huañi lu iliulabe 
quie, enta bichia nú laxu nucua!, 
pero bene enu nzenu arqui' nú ri'i 
lunú niarqui' Diose mase ulle'calla 
lunú ulle'calla lu'culla elunehuañi 
nú leca xunga laxu ante lu Diose. 
26Tunu nu' bene enu niarqui' nú zibi' 
lua, ye'taquie nze'e li'á, nu elu nza'a 
le'ca ze'e nza nze!e. Nu bene enu 
zibi' lua, zucu' aya Pa Diose nze'e. 

Udixiule'e Jesuse nú atinu 


27 'iChiqui' nehuana nzu arquia 
nee hora quie'! ¿Nu xi nia? ¿Nia 
“Pa Diose, utsila'a li'á lunú chiqui! 
nehuana seca”? ¡La nia scua xne 
para nucua! nzela! 

28Enze'e rnia, Pa Diose ulube' 
poder'lu lubeei. 

Che uyene tucu chii enza liñibe, 
nú rni: 

—Ulubela poder nú rlu'cua lubee 
bene pero lubezecane stucu bese 
lubeei. 

29 Chequie chenu ubene' bee 
bene enu nucua'a ze'e chii cua!, uni 
beella nú biziyu' neca enu uni, pero 
nu' beella enu uni: 

—Tucu ángel neca enu ni lunu. 

30Che uni Jesuse lubeei: 
— Lá yene chiquie! lu cuenda! 
li'á sino que necane para li'ihua. 
31 Nee uriñala hora nú aca elu 
usticia lu iliulabequie' nu nee la 
nibiya! beze'lu tucu nú rnibiya'i lu 
iliulabequie'. 32Pero chenu uquieelá 
lu cruse, che ri'á nú yelu bee bene 
chili arqui' li'á. 

33Scua udixiule'enu xa modo 
atinu. 34Che ucuaqui bee bene lunu: 

—Li'iru nediya'ru nú lu ley rni, nú 
leca xunga ati Cristo. ¿Xinu rnilu 
nú Bene enu uxe'la Diose rqui'ña nú 
quiee lu cruse? ¿Ti neca Bene enu 
uxe'la Diose che? 

35Chequie uni Jesuse lubeei: 

—Lacaxea! nzulá ellie'e quie! cuna 
li'ihua, enze'e uyaquiehuane diquila 
nú nzue cuna li'ihua para nú la ri'i 
nú necabe ana luhua xne bene enu 
nzenala nú necabe la ri'i nze!e beya' 
cá nza nze'e. 36Enze'e diquila nú 
nzu ellie'e quie! cuna lilihua uchili 

arqui'huane para nú acahua bee 
benea. 

Chenu ulaxu nú uni Jesuse bee 
bedichia'quie' chu nzanu nu né 
lañia' beei li'inu. 


La chili arqui' bee bene Israel Jesuse 


37 Pero añinzuca nú uri'i Jesuse 
huaxi bee milagro lubeei, né chili 
arqui'beei li'inu. 38Nu scua uyalu 
nú uni profeta Isaías chenu unilla: 

Pa Diose, lecati nzeli arqui' 
beenú rniru equie cuenda'lu. 
Lecati rri'i beya' nú equie 
poder'lu huaxi beenú unga. 
39Enze'e né chili arqui'beei li'inu. 
Nu le'ca uquie'e profeta Isaías: 
40 Diose uri'i nú neca xi neca nú la 
lañi'beei, 
nu uri'inu nú unga nziti 
arqui'beei, 
para nú la lañi'beei, 
nu la ri'ibeei beya', para nú la 
benchila'beei lua, 
para nú ri'á perdona stula beei. 
41 Uni Isaías scua xne ulañi"la'lla 
poder nú rlu'cu Jesuse hasta hua'tu, 
enze'e unilla scua equie cuenda'nu. 
42Pero huaxi bee bene Israel uchili 
arqui' Jesuse, nu hasta chiucu 
chuna bee bene enu rnibiya' uchili 
arqui' li'inu. Pero lá tsiru'u beei 
nucua' lubee bene xne xiqui beei nú 
cánu la zela' bee fariseo nú chu'ulá 
beei liñi indu. W4Xne másela uyu'u 
arqui'beei nú zucu' ayaa bee bene 
li'ibeei, luhuare nú ya'na nze'ca 
beei lu Diose. 


Stichia' Jesuse ri'i elu usticia 
44Nu juerte uni Jesuse: 
—Bene enu nzeli arqui' li!á, la 
nzeli arqui' nze'e lititsia, letca 

nzeli arqui' nze'e Pa Diose enu 
uxe'la li'á. “Nu enu rlañi' li'á, le'ca 
rlañi'la' nze'e Pa Diose enu uxe'la 
li'á. “6Lilá enu neca ellie'e, uriña lu 
iliulabe para nú bee bene enu nzeli 
arqui' li'á, la chenala! beei inziu nú 
necha neca. Enu riene' stichia!a 
nu la ri'i casoe, li'á la necaa enu 
dete! castiya nze!e, xne lá yela lu 
iliulabe para nú detea castiya bee 
bene, sino que uriña para nú tsila'a 
bee bene. Bene enu rluachu li'á, 
nu la ri'i caso stichiala nzula enu 
dete' castiya nze!e, bee bedichia' 
nú unila dete! castiya nze!e bichia 
chenu hualu Diose lu cuenda' bee 
bene. “%Xne bee bedichia' nú rnia 
la necane stichia'tsia, sino que 

Pa Diose enu uxe!la li'á, lilinu 
unibiya'nu lua nú xi nia nu xi zetea 
bee bene. 5°Nu nediyaa nú stichia' 
Pa Diose necane para nú lu'cu bee 
bene elunehuañi nú leca xunga 
laxu lu Diose. Enze'e rnia tucu nú 
unibiya'nu lua nú nia. 


Uquiee Jesuse cuchiu' bee bene'nu 

1 Ante eliñi baxcu, nediya'la' 
Jesuse nú entariñala hora 

nú tsa'nanu iliulabequie' para nú 
nzianu zucunu cuna pa'nu Diose. 
Li'inu chiqui' uzecanu bee bene'nu 
lu iliulabe quie' nu secasca'nu 
li'ibeella hasta nee. 

2Nu chenu racuxee beella, uyu'u 
beze'lu arqui' Judas Iscariote 
lliana' Simón Iscariote para nú dete! 
cuendai Jesuse. ¿Pero nediya'la'nu 
nú Pa'nu Diose utsa'nala yeene 
yanu, nu lelca nediya'la'nu nú enza 
lu Pa'nu Diose nze'tanu nu enza 
lu Pa'nu Diose benchila' zecanu. 
4Diquila nú racuxee beella utsulínu 

nu uluanu laquie nú nutunu lu 
xucunu nu ullica'tnu tucu tualla 
xla'cunu. $Che chu udu'nu inza 
liñi tucu exqui'ña, nu uquixienu 
rquienu cuchiu' bee bene'nu, nu 
rcui'chinue cuna tualla nú naca'cu 
xla'cunu. 
6 Chenu nze quienu cuchiu' Simón 
Pedro, unilla lunu: 
—Detá, la yala nú quielu cuchiu'a. 
7Nu ucuaqui Jesuse lulla: 
— Nee la ri'ilu beya! lunú rri'á, 
pero enta chenu ri'ilu beya!e. 
8 Chequie uni Pedro lunu: 
—iLa zelaa nú quielu cuchiu'a! 
Nu uninu lulla: 
—Tunu la quiea cuchiu'lu la aca'lu 
benea che. 
2Nu ucuaqui Simón Pedro lunu: 
—Aa che, Detá, pero la quieelu 
cuchiu'tsia, le'ca uquiee ya nu u'cha! 
li'á che. 
1Pero ucuaqui Jesuse lulla: 
—Enu ungutsala, cuchiu'tsia nze!e 
rqui'ña nú chequielá, xne leca! xi 
naa diquilla. Nu li'ihua leca! xi 
naahua, añinzuca nú laca yehua. 
11Li'inu uninu: “Añinzuca nú laca 
yehua”, xne nediya'nu nú ta enu 
dete! cuenda litinu. 
12Chenu ulaxu nú uquieenu 
cuchiu' bee bene'nu, che ungutu 
zecanu laquie nú uluanu lu xucunu, 
nu chu uzucu zecanu lu mexa nu 
uninu lubeella: 
—¿Rri'ihua beya! lunú uri'á 
luhua la? Li'ihua rnihua Maestro 
nu Detá lua, nu neli'hua xne 
scua necane. 14Nee li'á nú neca 
ulaxcuela nu Detá uquia cuchiu'hua, 
le'ca scua rqui'ña nú quiehua 
cuchiu! bee sa'hua. 15Ulubela 
luhua xa ri'ihua para nú le'ca scua 

tucu nú uri'á ri'ihua. 16Li'ihua 
nediya'hua nú ni'tucu moso' la neca 
equielái lu patron'i, le'ca bene enu 
nza luhuare' stucu bene la neca 
equielái lu bene enu xe'la li'i. 17 Ñia 
nza lu cuenda'hua tunu rri'ihua 
beya' bee nucua' nu zucu'huane. 
18”La nia lu cuenda' yehua, li'á 
nediya tahua bee enu ucañia. pero 
rqui'ña nú yalu tucu nú rni lu ichi' 
Stichia! Diose elu rni: “Li'i e'cu enu 
racunua, ubelleta equiea.” 19 Nia 
nucua! luhua ante nú acane para nú 
chenu acane, chili arqui'hua nú li'á 
necaa enu necaa. 2Neli nia luhua: 
Nú bene enu ri'i caso bene enu xe'laa, 
rri'i caso nze'e li'á, nu enu rri'i caso 
litá, litilla rri'i casolla enu uxe'la li'á. 


Udixiule'e Jesuse nú dete' cuenda 
Judas li'inu 
(Mt. 26:20-25; Mr. 14:17-21; Lc. 22:21-23) 


21Chenu ulaxu nú uni Jesuse scua, 
chiqui' nehuana utsu arqui'nu, che 
udixiule'e nze'canu lubeella nú 
uninu: 

— Neli nia luhua nú tucuhua dete! 
cuenda li'á. 

22 Chequie uquixie ubi!ya bee 
bene'nu lu sa'beella, nu la ri'i beella 
beya! tabeella neca enu uninu lu 
cuenda!. 29 Nu tucu bene! Jesuse 
enu chiqui' secanu enu nzucu 
cue'tsenu diqui nú racuxe beella, 

24 1ri'i Simón Pedro seña lulla para 
nú nedichia!lla lunu, núti lu cuenda' 
rninu. Che bene'nu enu nzucu 
cue'tsenu unedichia'lla lunu: 

—Detá, ¿Taru enu dete' cuenda 
li'ilu? 

26Nu ucuaqui Jesuse, nu uninu: 

—Cuachaa tele'e pá nu ya enu 
detene nze'ella. 

Che ucuachanu tele'e pá udete'nu 
ya Judas Iscariote, lliana' Simón 
Iscariote. 27 Hora nú una'tse Judas 
pá ze'e chu uyu'u beze'lu arquii, nu 
uni Jesuse lui: 

—Lunú niarqui'lu ri'ilu, yexetsia 
uri'i. 

28Nu ni! tucu beella enu nzucununu 
lu mexa ze'e né ri'ibeella beya' xinu 
uninu lui scua. ??Nu lunú Judas nuya' 
cuenda biti nú nu'che' melu, che nu' 
beella enu uri'i elliebacu!, nú uni 
Jesuse lui nú chetsii xi chetsii para 
eliñi, urre dete'i xi dete'i lubee bene 
enu seca. elitsi. 

30 Chenu ulaxu udacu Judas pa ze'e 
chu uchiutui nzai nu uyu'ula rula! che. 


Tucu mandamiento cuqui 


31 Chenu uchiu'u Judas uni Jesuse: 

—Nee aca achee poder nú rlu'cu 
Bene enu uxe'la Diose lu iliulabe, nu 
equie cuenda! li'inu aca achee poder 
nú rlu'cu Diose. 22 Nu scua tucu nú 
lube' Bene enu uxe'la Diose, xa neca 
poder nú rlu'cu Diose, le'ca scua 
lube' Diose poder nú rlu'cu bene enu 
uxe'lanu, nu la lea! nú acane scua. 
33Bee lli'ñia, llernatsia nzula cuna 
litihua. La'nahua li'á pero tucu nú 
unila lubee bene Israel, le'ca scua 
nia luhua nee. Leca modo tsehua elu 
nza'a. 34Nee liquia tucu mandamiento 
cuqui luhua: Uzecahua bee sa'hua. 
Tucu nú se'ca li'ihua, le'ca scua 
uzecahua bee sa'hua. 3STunu secahua 
bee sa'hua, scua ri'i ye bee bene beya! 
nú lilihua necahua bee benea. 


Uni Jesuse nú ni Pedro nú la 
Chululla li'inu 
(Mt. 26:31-35; Mr. 14:27-31; Lc. 22:31-34) 


36Nu uni Simón Pedro lu Jesuse: 

—Detá, ¿ca nzalu? 
Nu uni Jesuse: 

—Elu nza'a leca modo tselu nee, 

pero enta bichia nú ye'tanalalu li'á. 
37 Che uni Pedro lunu: 

—Detá, ¿xiquie nú leca modo tsea 
cuna li'ilu nee? ¡Nu li'á lecaxi ri'i 
mase nú atia lu cuenda'lu! 

38 Nu ucuaqui Jesuse nú uninu: 
—¿Nelitlu nú atilu lu cuenda la? 
Li'á nia lulu nú ante nú bixia tiula, 
li'ilu chunala bese unilálu nú la 

chululu li'á. 


Jesuse neca inziu para nú 


riña bene lu Diose 
1 4 "Chequie uni Jesuse 
lubeella: 

—La chenu arqui'hua, uchili 
arqui'hua Diose, nu uchili arqui'hua 
li'á. 2Elu nzucu Pa Diose chiqui' nu' 
luguare elu cua'a bee bene nu', xne 
tunu leca luhuare li'á lá ania luhua 
nú nze tsuche'a elu cua'ahua. ¿Nu 
chenu uyatsuche'la elu cua'ahua, 
che nzela stucu bese para nú nzela 
tucualahua para nú cua'ahua elu 
zucua!a. “Lilihua nediya'hua cá 
nza'a nu nu'luhua inziu para nú 
riñahua ze'e. 

5Chequie uni Tomás lunu: 

—Detá, la biya'ru cá nzalu, ¿xa 

chuluru inziu nú rnilu? 
6Che ucuaqui Jesuse, nú uninu: 

—Li'á neca inziu ze'e, nu nú neli 
neca, nu elu nehuañi. Equie cuenda! 
lilitsia nu' modo riña bee bene lu Pa 
Diose liñibe. 7 Tunu li'ihua nu'luhua 
li'á le'ca nu'luhua Pa Diose nu nee 
nu'lulahuanu, xne ulañi'la'huanu. 

8 Che uni Felipe lunu: 

—Detá, uzela lañi'ru Pa Diose 

para nú ya'na conformero. 

9 Chequie uni Jesuse lulla: 

—Felipe, xeela nzua cuna li'ihua, 
¿Nu lasca' chululu li'á la? Enu 
ulañi'la' li'á, le'ca ulañi'la' nze!e 
Pa Diose, ¿xiquie nú rnilu lua nú 
zelaa lañi'hua Pa Diose? 1 ¿Xie' la 
chili arqui'lu nú tucutsia neca cuna 
Pa Diose nu litinu tucutsia necanu 
cuna li'á la? Bee bedichia' nú rnia 
la necane elliebacutsia sino que 
Pa Diose, enu nzunu li'á, li'inu 
necanu enu rri'i lunú rri'á. 11Uchili 
arqui'hua nú li'á nzunua Pa Diose, 
nu li'inu nzununu li'á, tunu la 
chili arqui'hua, uchili arqui'hua 
li'á equie beenú rri'á. 1?Li'á nia 
luhua nú enu nzeli arqui' li'á, letca 
ri'i nze'e beenú rri'á, nu ri'i nze'e 
beenú llenesca'lá neca, lunú nzia'la 
elu nzucu Pa Diose. 19 Nu ye nú 
nacu'hua lu Diose equie cuendaa 
li'á liquine. Para nú equie cuenda! 
lli'ñinu acachee poder nú rlu'cu Pa 
Diose. 1*Xitse nú nacu'hua lu Diose 
equie cuendaa, li'á liquine. 


Uni Jesuse nú xe'lanu Espíritu Santo 


15”Tunu lilihua secahua li'á, 
zu'cuhua stichia!a. 18 Nu li'á nacua 
lu Pa Diose para nú xe'lanu stucu 
enu du' ana arqui'hua nu ya'nalínu 
cuna lilihua. 1/Li'inu necanu 
Espíritu Santo enu rni nú neli neca, 
bee bene enu laca bee benea leca 
modo yucu arqui'beei li'inu. Xne 
la lañi! beei li'inu nu la chulu beei 
li'inu. Pero li'ihua nu'luhuanu xne 
nzunu cuna li'ihua nu ya'nalínu 
arqui'hua. '$La tsa'na zaquia li'ihua, 
nzela zeca luhua. '*Lacaxea' la 
lañia! bee bene enu laca bee benea 
li'á, pero li'ihua lañi'hua li'á. Nu 
tucunú rlu'cua elunehuañi, le'ca 

scua lu'cuhua elunehuañi. Bichia 
nú yucuhua Espíritu Santo rilihua 
beya! nú tucutsia necaa cuna Pa 
Diose, nu tucutsia necahua cuna 
li'á, nu tucutsia necaa cuna li'ihua. 
21 Enu rdu' equie stichia'a nu sucu'e, 
nze'e rlube' nú neli seca li'á. Nu enu 
seca li'á zeca Pa Diose nze'e, nu 
le'ca zecaa nze'e, nu lubea lu nze'e 
nú ti necaa. 

22Chequie Judas (enu laca Judas 
Iscariote) uni lunu: 

—Detá, ¿xiquie nú lutsiaru lube'lu 
nú ti necalu? Nu la lube'lu nú ti 
necalu lu beelá bee bene iliulabe. 

23 Che ucuaqui Jesuse nú uninu: 

—Enu seca li'á sucu' stichia'a, nu 
Paa Diose seca nze'e, nu Paa nu 
li'á nzelaru para nú huañiru cuna 
nze'e. 24Enu la zeca li'á, la zucu! 
nze'e stichia'a nu bee bedichia' 
nú riene'hua rnia lacane stichia'a, 
stichia! Paa Diose enu uxe'la li'á 
necane. 

25Rnia ye bee nucua' luhua 
diquila nú nzusca'a cuna li'ihua; 
26 pero Espíritu Santo enu xe'la Paa 
Diose equie cuendaa, li'inu du'nu 
ana arqui'hua nu zete'nu li'ihua 
yeene, nu ellu'cu arqui'nu li'ihua ye 
beenú unila luhua. 27 Chenu nzia'la 
liquia nú nzuxe arqui'hua, nu li'á 
la nitsiane tucu nú rni bee bene 
iliulabe xne li'á neli liquine luhua. 
La chenu arqui'hua nu la lliquihua. 

28 "Ubene'la'hua nú unia nú 
nzia'a pero benchila! zecaa luhua. 
Tunu neli nú secahua li'á, ñia atsu 
arqui'hua chenu unia nú nzia'a lu 
Pa Diose, xne li'inu rnibiya'nu lua. 
29Rixiule'exula nucua' luhua nee 
para nú chenu acane chili arqui'hua 
li'á. 

30La nia'a huaxilá bee bedichia' 
luhua, xne nze'tala enu rnibiya! 
lu iliulabe quie'. Añinzuca nú la 
nibiya' nze'e lua, 3' pero rqui'ña 
nú acane scua tucu nú rqui'ña nú 
acane, para nú ri'i bee bene iliulabe 
beya' nú li'á setca Pa Diose, nu rri'á 
lunú unibiya'nu ri'á. Utsulihua ne 
cha!ahua. 


Jesuse neca xi neca 
luchi cuchiu! lube' 


1 5 "Le'ca uni Jesuse lubeella: 

—Li'á neca xi neca luchi 
lube' nu Pa Diose neca xi neca enu 
rquienii. ?Nu bee bene enu neca xi 
neca bee luchi yae. Bee luchi yae nú 
la ayu uva, chiecu'nue, pero beenú 
rayu uva, chi'qui yae nú la zibi! 
para nú lecaxi nae nu che ayulae. 
SLilihua leca' xi nahua equie nú 
nzeli arqui'hua bee bedichia! nú 
unilá luhua. *Aca tucutsiahua cuna 
li!á, tucu nú tucutsia necaa cuna 
li'ihua, xne tucu luchi lube' leca 
modo ayu uva lue tunu la nzenene 
cuna luchi uzana le'ca scua li'ihua 
leca modo ri'ihua lunú riu' arqui' 
Diose tunu la neca tucutsiahua 
cuna li'á. 

S Li!á neca xi neca luchi lube' 
uzana nu li'ihua necahua xi neca 
luchi yae. Bene enu la tsana' 
arqui' nú neca tucunecatse cuna 
li'á, nu li'á necatucunecatsea cuna 
nze'e, nze'e máse rri'i lunú riu' 
arqui' Pa Diose, xne tunu la neca 
tucunecatsehua cuna li'á lecaxi 
acahua ri'ihua. $Bene enu sana! 
arqui' nú neca tucunecatse cuna 
li'á, zeca nze'e tucu nú seca yaa 
luchi lube' nú urecu' nu rebichi, che 
yete!sae para nú chiquine. 

7”Tunu la tsana'hua nú neca 
tucunecatsehua cuna li'á nu la 
tsana'hua nú sucu'hua stichia'a, 
una'cuhua nú niarqui'hua nu 
yucuhuane. $Nu chenu neli rri'ihua 
lunú riala ri'ihua equie bee nucua!, 
li'ihua sucu! ayahua Pa Diose, scua 
rlube' nú neli necahua bee benea. 
9 Tucu nú seca Pa Diose li'á, letca 
scua selca lilihua udu' equiehua 
nú li'á se'ca litihua. Tunu li'ihua 
sucu'hua stichia'a, rdu' equiehua nú 
li'á se'ca li'ihua, scua tucu nú sucua 
nú rni Pa Diose, xne rdu' equiea nú 
li'inu secanu li'á. 

1VRnia scua luhua para nú fia tsu 
arqui'hua tucu nú ñia nzu arquia 
para nú za' nú ñia nzu arqui'hua. 
12Nee lunú rnibiya'a luhua necane: 
nú uzecahua bee sa'hua tucu nú 
se'ca litihua. WLe'ca eluseca nú máse 
llene neca nú zela tucu bene ati 
equie cuenda' amigo". Nu li'ihua 
necahua bee amigoa, tunu rri'ihua 
lunú rnibiya'a luhua. 15La nia mosoa 
luhua xne tucu moso! la ri'i beya' ye 
nú rri'i patrón. Lilá rnia luhua bee 
amigo, xne li'á unila luhua ye beenú 
uni Pa Diose lua. *6Li'ihua nécañihua 
li'á, sino que li'á ucañia li'ihua, nu 
uxe!la lilihua para nú chetixiuletehua 
lubee bene nú chili arqui'beei li'á, 
tucu nú nzeli arqui'hua li'á para nú 
nzedalala bee bene enu chili arqui' 
li'á. Nu scua Pa Diose liqui' luhua ye 
nú nacu'hua lunu equie cuenda! li'á. 
17Nee lunú rnibiya'a luhua necane: 
nú uzecahua bee sa'hua. 


Rana arqui' bee bene Jesuse 
cuna bee bene'nu 
18”Tunu rana arqui' bee bene 
li'ihua ullu'cu arqui'hua nú li'á 

rlutila uhuana arqui'beei. **Tunu 
li'ihua nehuañisca'hua tucu nú 
nehuañi beei, seca beei li'ihua 

tucu nú seca beei sa'beei, pero 

li'á ucañia li'ihua leta beei, nu 

rana arqui'beei li'ihua, xne la 
ria'ahua tucu nú rriti beei. Ullu'cu 
arqui'hua bee bedichia' nú unilá 
luhua: “Ni' tucu moso' la neca 
equiela lu patron'.” Neequie tunu 
li'á rri'i condra bee bene, le'ca ri'i 
condra beei li'ihua, nu tunu rri'i 
caso beei stichia'a, le'ca ri'i caso 
beei stichia'hua. 21 Scua ri'inu beei 
li'ihua lunú necahua bee benea, xne 
lachulu beei enu uxe'la li'á. 

22 Litibeei lecaxi equiya lu'cu 
beei, tunu li'á lá ayela ania lubeei 
pero nee lunú ubelalá unia lubeei 
leca! xi quieru'ulá beei lu cuenda' 
stula beei. ?3Nu bee bene enu 
rana arqui' li'á, le'ca nuu Pa Diose 
rana arqui'beei. *Lecaxi equiya 
lu'cubeei tunu li'á lá arilá bee 
milagro lubeei, bee milagro nú ni' 
tucu bene lá ri'i, pero nee añinzuca 
nú ulañi'la! beei beenú uri'á rana 
arqui'beei li'á, nu le'ca nuu Pa 
Diose rana arqui'beei. Pero recae 
scua, xne rqui'ña nú yalu tucu nú 
nequie lu ley! beei elu rni: “Rana 
arqui'beei li'á nu lecaxi rri'a lubeei.” 

26”Pero chenu riña enu du' ana 
arqui'hua, li'inu necanu Espíritu 
Santo enu xe'la luhua desde 
elu nzucu Pa Diose, nu li'inu 
ninu equie cuendaa. 27Nu le'ca 
li'ihua nihua equie cuenda! li'á, 
xne nucua!'anuhua li'á desde nú 
uquixiea setea li'ihua. 

1 6 'Rnia bee bedichia' quie' 
luhua para nú la tsu chiucu 
arqui'hua. ?Xne nze'ta bichia nú la 

zela'beei nú chu'uhua liñi indu, nu 
hasta riña bichia nú bene enu úti 
li'ihua zeca nze'e nú rri'i nze'e lunú 
riu' arqui' Diose. 3Rri'i beei scua 
xne lasca! chulu beei Pa Diose nu ni! 
li'á lá chulu beei. “Rnia bee nucua! 
luhua para nú chenu acane ellu'cu 
arqui'hua nú unilane luhua. Né nia 
nucua' luhua desde nú uquixiea 
setea li'ihua, xne li'á nzua cuna 
litihua. 


Lunu rri'i Espíritu Santo 


5”Pero nee nzia'a lu enu uxe'la 
li'á nu ni'tucuhua la nedichia' lua 
cá nza'a, a'la chiqui' nehuana nzu 
arqui'hua nú unia scua luhua. "Pero 
li'á rnia luhua: nú neca nze'calá 
para li'ihua nú nzia'a. Xne tunu la 
yala la ye'ta Espíritu Santo luhua 
pero tunu nzia'a li'á xe'la Espíritu 
Santo luhua. ¿Nu chenu riñanu 
che lube' nze'canu lubee bene ta 
enu rlu'cu dula, nu ta enu la lu'cu 
dula, nu ta enu riala castiya. *Nu 
lilibeei rilibeei beya! nú rlu'cu beei 
dula xne la chili arqui'beei li'á. 
10Nu ri'ibeei beya' nú li'á la lu'cua 
dula xne nzia'a lu Pa Diose, nu la 
lañia'hua li'á, nu le'ca ri'ibeei 
beya! nú enu riala castiya neca 
beze'lu enu rnibiya! lu iliulabe quie!. 

12”Huaxisca'lá nú rlucua nia luhua, 
pero nee li'ihua la ri'ihua beya! 
xi rni bee nucua'. 13 Pero chenu 
riña Espíritu Santo li'inu lube'nu 
luhua ye nú neli neca xne la ninu 
lu cuenda! li'inu, li'inu ninu ye nú 
riene'nu nu equie cuenda'nu ri'ihua 
beya' beenú aca. Nu li'inu zucu' 
ayanu li'á, xne ye nú nediya'nu lu 
cuendaa lube'nue luhua. 15 Ye nú 
rlu'cu Pa Diose, le'ca necane stenea 

enze'e unia luhua nú ye nú nediya' 
Espíritu Santo lu cuendaa lube'nue 
luhua. 


Che'e nú nehuana nzu arqui' bene 
cuna lunú ñia nzu arqui'lla 


16Lle'natsia la lañia'hua li'á, pero 
cheelá lle'tnatsia chu lañi' zeca'hua 
li!á, xne nzia'a lu Pa Diose. 

17 Chequie nu' bee bene'nu 
unedichia! beella lu sa'beella: 

—¿Xi rninu nú lle'natsia la 
lañialahuanu nu cheelá lle'natsia 
lañi' zecalahuanu xne nzianu elu 
nzucu Pa Diose? 18 ¿Xi rni bedichia' 
nú rninu “lle'natsia”? La rialahua 
beya! xi rninu. 

19Nu uri'i Jesuse beya' nú niarqui' 
beella nedichia! beella lunu 
bedichia! nú uninu lubeella: 

—¿Rnedichia'hua lu sa'hua lunú 
unia, lle'natsia la lañia'hua li'á nu 
cheelá lle'natsia lañi' zeca'hua li'á 
la? 20Neli rnia luhua nú una'hua nu 
nehuana tsu arqui'hua, diquila nú 
ñia nzu arqui' beelá bee bene. Pero 
lecaxi ri'i nú nehuana tsu arqui'hua, 
cheela che!e nú ñia!la tsu arqui'hua. 
21 Tucu nú seca tucu una!a enu 
enta nú ala endu' rlachi xla'culla 
pero chenu ungulala endu'lla, ni! 
la llucua! arqui'lla nú nehuana 
utsi'lla equie nú ñia nzu arqui'lla nú 
ungula endu'lla lu iliulabe. 22Le'ca 
scua li'ihua nehuana nzu arqui'hua 
nee, pero chenu nzelabi'ya zeca 
li'ihua chiqui! ñia tsu arqui'hua nu 
lecati axi nú ñia nzu arqui'hua. 

23 'Bichia ze'e leca! xi nedichia'hua 
lua. Nu neli nia luhua nú ye 
nú nacu'hua lu Pa Diose, li'inu 
liqui'nue luhua equie cuenda! li'á. 
24 Hasta nee lecaxi nacu'hua lunú 

equie cuendaa, una'cuhua nu 
yucuhuane para nú za' nú ñia tsu 
arqui'hua. 


Jesuse uri'i ana lu ye beenú nu' lu iliulabe 


25?Ye beenú unia luhua la ri'ihua 
beya!e xne unine luhua puro bee 
ejemplu pero nze'ta hora nú la nia'a 
scua luhua, sino que achee nia luhua 
equie cuenda' Pa Diose. *PBichia ze'e 
equie cuendaa nu! modo nacu'hua lu 
Pa Diose nu la qui'ñia! nú nacua lunu 
equie cuenda'hua, 27xne le'ca li'i Pa 
Diose seca li'ihua, secanu li'ihua xne 
secahua li'á nu nzeli arqui'hua nú li'inu 
uxe'lanu li'á. 8Lunú uriña lu iliulabe 
quie!, nu nee tsa'na iliulabe quie' para 
nú benchila' zeca lunu. 

29Chequie uni bee bene'nu lunu: 

— Nee si' achee rixiule'elu luru, la 
nia'lu bee ejemplu luru tucu nú unilu 
nú la ri'iru beya!. 30 Nee rri'iru beya' nú 
nediya'lu yeene nu la qui'ñialu nú ti 
nedichia' lulu, enze'e nzeli arqui'ru nú 
nze'talu enza lu Diose. 

31Nu ucuaqui Jesuse lubeella: 

— Nee si! nzeli arqui'hua li'á la? 
32Xne nee nze'ta riñala hora, nu nee 
necalane, nú li'ihua ri'chialetsehua 
tucua tucuahua na'tsehua inziu'hua, 
nu tsa'nahua stuculi'a. Pero la ya'na 
stuculi'a xne Pa Diose nzu cuna li'á 
33Rnia ye bee nucua' luhua para nú 
equie cuenda'e ñia tsu arqui'hua. 
Lilihua nehuana zecahua lu iliulabe, 
pero la lliquihua xne li'á uritila ana luye 
nú nu! lu iliulabe. 


Rnacu' Jesuse lu Diose equie 
cuenda' bee bene'nu 
1 Chenu ulaxu nú uni Jesuse 
scua lubee bene'nu, che 
ubi'yanu enza liñibe nu uninu: 

—Pa Diose, uriñala hora nú aca 
lunú riala aca. Ulube' poder nú 
rlu'cu lli'ñilu para nú le'ca lube' 
lli'ñilu poder nú rlu'culu. ?Xne li'ilu 
udete'lu poder lu lli'ñilu para nú 
nibiya'nu luye bee bene iliulabe, nu 
dete'nu elunehuañi nú leca xunga 
laxu luye bee bene, enu udete'lu 
lunu. ¿Nu elunehuañicua' neca 
para bee bene enu nu'lu li'ilu, nú 
tucutsia li'ilu necalu Diose nu nu'lu 
beei Jesucristo enu uxe'lalu lu 
iliulabe. 

4Lilá ulubea poder nú rlu'culu 
ante lubee bene iliulabe, nu nee 
ula'xula rri'á beenú unibiya'lu lua 
nú ri'á. 3 Nee nú nzela lulu Pa Diose 
uli'qui' poder lua tucu nú ulu'cune 
cuna li'ilu ante nú quixie iliulabe. 

6”Bee bene enu ucañilu lu iliulabe 
quie' nu uliqui'lu lua, unila lubeella 
equie cuenda'lu. Bee bene'lu beella 
nu uliqui'lu beella lua nu uzucu! 
beella stichia'lu. 7 Nee rri'i beella 
beya' nú equie cuenda'lu nze'ta ye 
beenú unia nu ye beenú uri'á, $xne 
udixiule'a stichia'lu lubeella, nu 
uyali arqui'beella. Neequie rri'i 
nze'ca beella beya' nú nzela enza 
lulu, nu nzeli arqui' beella nú li'ilu 
uxe!lalu li'á. 

L i!á rnacua lulu equie cuenda!' 
beella, la nacua lulu equie cuenda! 
ye bee bene iliulabe, sino que 
rnacua lulu equie cuenda' bee bene 
enu uliqui'lu lua, xne bee bene'lu 
neca beella. 1%Nu equie cuenda' 
beella achee poder nú rlu'cua. Ye 
nú neca stenea neca stene'lu nu ye 
nú neca stene'lu le'ca necane stenea. 

1Li'á la zucua!a lu iliulabe quie' 
pero lilibeella nucua'alá beella lu 
iliulabe, nu li'á nzela lulu. Pa Diose, 

li'ilu enu la lu'culí dula ubityaa 
li'ibeella enu uliqui'lu lua, cuna 
poder nú rlu'culu uli'qui'lua para 
nú aca tucunecatse beella tucu nú 
tucutsia neca!a. 12Chenu nzunua 
li'ibeella lu iliulabe quie', litibeella 
enu uliqui'lu lua ubi'ya beella cuna 
poder nú rlu'cua uliqui'lu lua nu 
ni' tucu beella né nitilu, sino que 
unitilutsia tucu enu nzula nú nitilu, 
para nú yalu tucu nú rni lu ichi' 
stichia'lu. 

13”Nee nzelala lulu, pero rnia 
bee bedichia! quie! diquila nú nzua 
lu iliulabe, para nú chiqui' ñia 
tsu arqui'beella tucu nú ñia nzu 
arquia. 14Li'á udixiule'a stichia'lu 
lubeella nu rana arqui' bee bene 
li'ibeella, xne la nehuañia' beella 
tucu nú nehuañi beelá bee bene, 
tucu nú le'ca li'á la nehuañia tucu 
nú nehuañi bee bene iliulabe. La 
nacua lulu nú hualu li'ibeella lu 
iliulabequie!, sino que nacua lulu 
nú bityalu lilibeella para nú la 
rilibeella nú necha neca. 'SLi'ibeella 
la nehuañia' beella tucunú nehuañi 
beelá bee bene, tucu nú le'ca li'á 
la nehuañia tucu nú nehuañi bee 
bene iliulabe. 17Uri'i nú lecaxi naa 
beella nu la lu'cu beella dula, equie 
cuenda' stichia'lu. Xne stichia'lu 
neli necane. Tucu nú uxe'lalu li'á 
lu iliulabe quie, le'ca scua li'á xe'la 
li'ibeella lu beela bee bene iliulabe, 
19Nu equie cuenda' beella dete 
cuendaa li'á para nú le'ca li'ibeella 
lecaxi naabeella equie cuenda!' 
stichia'lu nú neli neca. 

20”Nu la neca equie cuenda'tsia 
beella rnacua lulu, le'ca rnacua 
lulu lu cuenda' bee bene enu neela 
chili arqui' li'á chenu yene' beella 

lunú ixiule'e bee benea equie 
cuendaa. ?1 Nacua lulu Pa Diose 
nú aca tucunecatse beella, tucu 
nú tucutsia necaa cuna li'ilu, nu 
le!ca scua acatucunecatse beella 
cuna li'á, para nú chili arqui' bee 
bene iliulabe nú li'ilu uxe'lalu li'á 
lu iliulabe. 22Le'ca li'i poder nú 
uliqui'lu lua, udetene lubeella para 
nú acatucunecatse beella tucu nú 
li'ilu nu li'á tucutsia neca!a. 23Li'á 
nzunua li'ibeella nu li'ilu nzunulu 
li'á para nú za'lí nú acatucunecatse 
beella cuna li'á, nu scua ri'i bee 
bene iliulabe beya! nú li'ilu uxe'lalu 
li!á nu secalu li'ibeella tucu nú 
secalu li'á. 

24”Pa Diose, niarquia nú ye bee 
bene enu uliqui'lu lua cua!a beella 
elu zucua'a, para nú lañi' beella 
poder nú uliqui'lu lua xne secalu 
li'á desde chenu lasca! quixie 
iliulabe. 2BPa Diose, li'ilu enu rri'i 
tucu nú rialane, añinzuca nú bee 
bene iliulabe lá chulu beei li'ilu 
pero li'á nu'lua li'ilu, nu bee benea 
nediya' beella nú li'ilu uxe'lalu li'á. 
261 i!á unila lubeella equie cuenda'lu 
nu nzenisca'la lubeella, para nú 
zeca beella sa'beella tucu nú secalu 
li'á nu li'á nzua cuna li'ibeella. 


Una'tse bee bene Jesuse 
(Mt. 26:47-56; Mr. 14:43-50; Lc. 22:47-53) 


1 Chenu ulaxu nú uni 

Jesuse bee bedichia' quie, 
uchiu'unu nú nzanu cuna bee 
bene'nu stucu chú re'cu nú lee 
Cedrón. Ze!e nu' bee aca olivos nu 
uyu'ununu bee bene'nu leta bee aca 
ze'e. 2Nu Judas, enu udete' cuenda 
li'inu nu'lui ze'e, xne huaxi bese 
uyanu Jesuse li'ibeella ze'e. ¿Nu 

ze'e uriflayu Judas texcua'a bee 
sundado, nu cuna texcua!'a bee bene 
enu rriucu Indu llene Jerusalén enu 
uxe'la bee uletya enu rnibiya' nu 
bee fariseo nu nuya' beei bee lanza 
cuna bee espada nu le'ca nuya! beei 
bee quinqué cuna bee antorcha. 
4Pero lunú nediya'la' Jesuse ye nú 
zecanu, uchiu'unu leta bee aca ze'e, 
nu unidichia'nu lubeei: 

—¿Ti rlatnahua? 

5Nu ucuaquibeei lunu: 

—Liliru rla'naru Jesuse bene 
Nazaret. 

Che ucuaqui Jesuse nú uninu: 

—Li'á neca nze!e. 

Nu Judas enu udete' cuenda li'inu 
le'ca nzui leta beei ze'e. 8 Nu chenu 
uni Jesuse lubeei: “Li'á neca nze'e”, 
ulacaquie beei enza di'chibeei nu 
uyecata beei lu yuu. ” Chequie 
unidichia' zeca'la Jesuse lubeei nú 
uninu: 

—¿Ti rla'nahua? 

Nu unia'la beei stucu bese: 

—Li'iru rla'naru Jesuse bene 
Nazaret. 

8Che unia'la Jesuse stucu bese 
lubeei: 

—Unila luhua nú li'á neca nze'e. 
Tunu li'á rla'nahua, uzelahua nú 
yue bee benequie!. 

%Ungae scua para nú uyalu nú 
uni Jesuse chenu uninu: “Ni! tucu 
bee bene enu uliqui'lu lua né nitilu 
beella.” 

10 Chequie Simón Pedro ulualla 
espada nú nuya!lla nu uchiecu!lilla 
diaca chubé tucu bene enu lee 
Malco moso' uletya enu rnibiya' 
lubee ule'ya. 11 Che uni Jesuse lu 
Pedro: 

—Uduche' espada cua' luhuare!e. 
Xne tunu Pa Diose unilanu nú 
nehuana zecaa rqui'ña nú nehuana 
zecaa. 


Unguya' bee bene Jesuse lu ule'ya 
enu masela rnibiya' 
(Mt. 26:57-58; Mr. 14:53-54; Lc. 22:54) 


12Chequie bee sundado ze'e nu 
tucu sundado enu rnibiya! lubeei, 
cuna bee bene Israel enu rriucu 
Indu llene Jerusalén, una'tsebeei 
Jesuse nu ullica'cubeei li'inu. 19 Nu 
unguya' beei lilinu rluti ni' Anás, 
enu neca suegro! Caifás, Caifás 
quie' neca ule'ya enu máse rnibiya' 
lubeelá ule'ya lana ze'e. 14Nu le'ca 
li'i Caifás quie' neca enu uni lubee 
bene Israel nú neca nze'calá para 
li'ibeella nú ati tucutsia bene equie 
cuenda!' ye bee bene Israel. 


Utsacu' arqui' Pedro nú nu'lulla 
Jesuse 
(Mt. 26:69-70; Mr. 14:66-68; Lc. 22:55-57) 


15Simón Pedro cuna stucu bene! 
Jesuse uyanala beella li'inu. Nu 
lunú nu'lu ule'ya enu mase rnibiya! 
cua! stucu benecua!, che uyu'ulla 
cuna li'inu ni! ule'yacua!, 16pero 
Pedro uya'na ru'u puertatsia. Che 
uchiu'u bene! Jesuse enu nu'lu 
ule'ya enu máse rnibiya!, nu unilla 
lu una'a enu rriucu ru'u puerta ze'e 
para nú uyu'u Pedro. 17Che uni 
una'a enu rriucu ru'u puerta ze'e lu 
Pedro: 

—¿Pianu le'ca litilu necalu tucu 
bene! Jesuse? 

Nu ucuaqui Pedro lunchu nú 
unilla: 

—Li'á laca bene'lla. 

18 Nu lunú nucuaa che bee moso' 
cuna bee bene enu rriucu Indu 
llene Jerusalén ucua'a beei quii 
para nú ubichia beei. Nu le'ca nzu 
Pedro cuna litibeei ru'u quii ze'e 
rebichia beei. 


Ule'ya enu másela rnibiya' huaxi nú 
unedichia'lla lu Jesuse 
(Mt. 26:59-66; Mr. 14:55-64; Lc. 22:66-71) 


19 Chequie ule'ya enu mase 
rnibiya! uquixie unedichia! lu 
Jesuse equie cuenda' bee bene'nu 
nu cuna equie nú sete'nu bee bene. 
20Che ucuaqui Jesuse lulla nú 
uninu: 

— Li'á siempre unia ante luye 
bee bene nu uzetea li'ibeella liñi 
bee indu nu cuna liñi Indu llene 
Jerusalén elu riete!sa! ye bee 
bene Israel, nu lecaxi nú unia 
a'chi' lubeella. 21 ¿Enze'e xinu 
rnedichia'lu lua? Unedichia' lubee 
bene enu ubene' nú unia, li'ibeella 


nediya' beella lunú uzetea li'ibeella. 


22Chenu uni Jesuse scua tucu 
bee bene enu rriucu ru'u Indu llene 
Jerusalén, udichiui ru'unu nu uni: 
—¿Xie! scua rcuaqui bene lu 
ule'ya enu máse rnibiya! la? 


23 Nu ucuaqui Jesuse lui nú uninu: 


—Tunu nu! xi nú necha neca unia, 
uni' xine. Pero tunu uni nze'caa, 
¿xinu udiñilu li'á che? 

24Che naca'cunu uxe'la Anás 
li'inu lu Caifás ule'ya enu másela 
rnibiya!. 


Stucua'la utsacu' arqui' Pedro nú 
nu'lulla Jesuse 
(Mt. 26:71-75; Mr. 14:66-72; Lc. 22:58-62) 


25Pero Pedro nzusca! rebichia 
ru'u quii ze'e. Nu unibeei lulla: 


212 


—¿Pianu le'ca li'ilu necalu tucu 
bene! Jesuse? 

Nu ucuaqui Pedro lubeei nú 
unilla: 

—Li'á laca bene'lla. 

26 Chequie tucu bee moso' uletya 
enu máse rnibiya' cua!, enu recasa! 
bene enu uchiecu! Pedro diaca, uni 
lu Pedro: 

—¿Xie'lanu li'á ulañialu cuna 
litilla leta bee aca olivos la? 

27Nu stucua'la utsacu! arqui' 
Pedro nú nu'lulla Jesuse. Hora ze'e 
ubixia tucu tiula. 


Nzu Jesuse lu Pilato 
(Mt. 27:1-2, 11-14; Mr. 15:1-5; Lc. 23:1-5) 
28 Chenu uye'e lu yuu uchiu'unu 
beei Jesuse ni'i Caifás nu unguya' 
beei li'inu ru'u palacio' gobernador 
Roma. Nu bee bene Israel cua' né 
chu'u beei liñi palacio ze'e, xne 
para li'ibeei tunu achu'u beei ze'e 
lixiu naa beei lu Diose, nu che leca! 
modo acubeei exe baxcu. ??Che 
uchiu'u Pilato nu unilla lubeei: 
—¿Xi uri'i benequie' nú 
uriñayuhualla ca'a? 
30 Che ucuaqui beei nú unibeei 
lulla: 
—Tunu necalla bene nze'ca né 
ayelayurulla lulu ca'a. 
31 Che uni Pilato lu beei: 
—Uya'hualla, nu ulualuhua lu 
cuenda'lla tucu nú rnibiya! ley'hua. 
Che unibeei lu Pilato: 
— Li'iru la lu'curu elurnibiya' nú 
nibiya'ru nú ati tucu bene. 
32Scua uyalu nú uni Jesuse 
chenu uninu equie cuenda' nú xa 
atinu. 33 Chequie uyua'la Pilato liði 
palacio ze'e nu ubixialla Jesuse nu 
unedichia!'lla lunu: 

—¿Xie! li'ilu necalu arre! bee bene 
Israel la? 

34 Che ucuaqui Jesuse lulla nú 
uninu: 

—¿Li'itsialu rnidichia'lu nucua' la 
o stucu bene uni nucua' lulu la? 

35Nu ucuaqui Pilato lunu: 

—¿Xie' bene Israel li'á la? Li'i e'cu 
bee bene lachilu cuna bee ule'ya 
enu rnibiya' udete! cuenda li'ilu lua. 
¿Xi uri'ilu che? 

36Che ucuaqui Jesuse lulla: 

—Elurnibiya' nú rlu'cua lacane 
elurnibiya' nú nu! lu iliulabequie'. 
Tunu necane elurnibiya' nú nu! lu 
iliulabequie', rlulcua bee bene 
enu ari'i xuu para nú lecati adete' 
cueda li'á lubeei pero elurnibiya' nú 
rlu'cua lacane elurnibiya! nú nu! lu 
iliulabequie!. 

37 Chequie uni Pilato lunu: 

—¿Li'ilu necalu arre chela? 

Nu ucuaqui Jesuse lulla nú uninu: 

—Tucu nu rnilu scua necane, li'á 
neca arre. Para nucua' ungula, nu 
para nucua! ubela lu iliulabe quie' 
para nú nia lunú neli neca lubee 
bene. Ye bee bene enu nzenala nú 
neli neca riene' bee nze'e nú rnia. 

38 Che uni Pilato lunu: 

—¿Xi neca nú neli neca che? 


Unibiya' beei nú ati Jesuse 
(Mt. 27:15-31; Mr. 15:6-20; Lc. 23:13-25) 


Chenu ulaxu uni Pilato nucua!, 
uchiu'u zeca'lalla uyani'lla lubee 
bene Israel ze'e nu unilla lubeei: 

— La llela ni' tucu equiya nú uri'i 
benequie'. 39Pero li'ihua rlu'cuhua 
custumbre nú li'á la'a tucu bene 
enu nchiñi ni'cu' lu eliñi baxcu. 
¿Niarqui'hua nú la'a Arre Israel che 
la? 

40Chequie ubixialí zeca'labeei nú 
unibeei: 

— La la'alu benequie!, ula'a 
Barrabás. 

Nu Barrabás necai tucu huana!. 
1 Che unibiya' Pilato nú 

uzete'che! bee sundado 
Jesuse. ?Nu bee sundado cua! 
ureche' beei tucu ellu'ñi' eche 
uzucu'beei equienu, nu ungutubeei 
litinu tucu laquie morado. 3 Che 
uyabica beei lunu rnibeei: 

—¡Nehuañi arre Israel! 

Nu udichiu beei ya beei lunu. 

4Chequie uchiu'u zeca'la Pilato nu 
unilla lubee bene Israel ze'e: 

—Ubityacuruhua, hualla cala para 
nú ri'ihua beya! nú lá llela ni' tucu 
equiya nú xi uri'illa. 

5Nu uchiu'u Jesuse nzucu ellu'ñi! 
eche equienu nu nutunu laquie 
morado nú ungutubeei li'inu. Che 
uni Pilato lubee bene ze'e: 

—i¡Nzuquie!lla! 

& Che bee uletya enu rnibiya' cuna 
bee bene enu rriucu Indu llene 
Jerusalén chenu ulañi' beei li'inu 
uquixie beei rixiali beei rnibeei: 

—¡Uquie'ella lu cruse! ¡Uquie'ella 
lu cruse! 

Che uni Pilato lubeei: 

—Litihua uya'hualla nu 
uquie'ehualla lu cruse, xne li'á la 
llela ni'tucu equiya nú xi uri'illa. 

7Pero bee bene Israel ze'e ucuaqui 
beella nú unibeella: 

—Li'iru rlu'curu tucu ley, nu lunú 
rnibiya! ley riala nú atilla xne rnilla 
nú necalla 1li'ñi Diose. 

8 Chenu ubene! Pilato nucua! 
chiqui' ulliquilla. 9Che uyu'u 
zeca!lalla liñi palacio nu 
unedichia'lla lu Jesuse: 

—¿Cá benelu? 

Pero lecaxi ucuaqui Jesuse lulla. 

10 Che uni Pilato lunu: 

—¿Xie! la cuaquilu nú rnia la? 
¿Xie! la ri'ilu beya' nú rlu'cua 
elurnibiya' nú nibiya'a nú quielu lu 
cruse, nu le'ca para nú la'a li'ilu la? 

341 Chequie ucuaqui Jesuse lulla: 

—Lecaxi elurnibiya' rlu'culu lua, 
tunu lá liqui' Diosee lulu, enze'e 
bene enu udete' cuenda li'á lulu 
nze'e rlu'cu masela equiya luquela 
litilu. 

12Nu desde hora ze'e, uquixie 
rla'na Pilato nú xneca modo la'alla 
Jesuse, pero bee bene Israel ze'e 
ubixialíbeei nú unibeei: 

—iTunu la'alulla lacalu amigo! 
arre César! ¡Xne titse bene enu rni 
nú neca arre, rri'i condra nze'e arre 
César! 

13 Chenu ubene!' Pilato nucua' 
uhua zecalla Jesuse eletya! ante 
lubee bene ze'e nu chu uzuculla lu 
xleta elu rlualullae, tucu luhuare 
elu lee bedichia! hebreo Gabata, nu 
rni nucua! labe ele!ya' nú necache!' 
cuna quiee. 14Nu bichia ze'e neca 
bichia xee eliñi baxcu, nu tucu 
rebibichia, uni Pilato lubee bene 
Israel cua!: 

—iNzuquie' arre'hua! 

15Pero ubixialíbeei nú unibeei: 

—¡Utilla! ¡Utilla! ¡Quie'ella lu 
cruse! 

Che uni Pilato lubeei: 

—¿Xie! quieta arre'hua lu cruse la? 

Nu ucuaqui bee uletya enu rnibiya!: 

—Lecati stucu neca arre'ru, 
tucutsia arre César neca arre'ru. 

16 Chequie udete' cuenda pilato 
li'inu lubee sundado para nú 
chequie'e beei li'inu lu cruse. 

Uquie'e bee sundado Jesuse lu cruse 
(Mt. 27:32-44; Mr. 15:21-32; Lc. 23:26-43) 


17 Nu uchiu'unu beei Jesuse nu 

nuya'nu cruse, nzenubeei li'inu 
“tucu luguare elu lee calavera”, nu 
bedichia' hebreo lee Gólgota. 18 Ze'e 
uquie'ebeei li'inu lu cruse, nu 
cuna xiucu bene tucua beei cada 
tucu chú cue'tsenu nu li'inu labe. 
19Nu unibiya' Pilato nú uquiee 

bee bedichia' equie cruse'nu nú 
rni: “Jesuse bene Nazaret, Arre! 
bee bene Israel.” 22 Huaxi bee bene 
Israel ungula bee bedichia! ze'e 
xne luhuare elu uquie'e bee bene 
li'inu lu cruse axue Jerusalén, nu 
bee bedichia! ze'e nequiene cuna 
bedichia' hebreo, cuna bedichia!' 
griego nu bedichia' latín. 21 Enze'e 
bee uletya Israel enu máse rnibiya' 
uni beella lu Pilato: 

—Xinu uquie'elu: “Arre! bee bene 
Israel”, mejora uquie'e: “Enu rni nú 
neca Arre! bee bene Israel.” 

22Nu ucuaqui Pilato lubeella: 

—Lunú uquie'a, uquie'elane. 

23Chenu ulaxu nú uquie'e 
bee sundado Jesuse lu cruse, 
una'tsebeei xucunu nu utsabeei 
tacu pedaso xucunu nu uritsi'beei 
xucunu lu dacubeei. Nu stucu 
xucunu nú lee túnica nu lunú 
tucunecatsene nu la nedicune, 

24 enze'e uni bee sundado lusa'beei: 

— La tsa'ahuane, mejora te 
italahua tucu rifa para nú 
bityalahua ta'ahua ri'i anae. 

Scua uyalu tucu nú niquie lu ichi' 
Stichia' Diose elu rni: “Uditsi'beei 
xucua lusa'beei, nu urita beei rifa 
equie túnicaa.” Scua neca nú uri'i 
bee sundado ze'e. 

25 Axu elu uquie Jesuse lu cruse 
nzu na'nu cuna belalla, cuna María, 
una'a Cleofas, nu María Magdalena. 
26Chenu ulañi' Jesuse na'nu nzu 
cue'tse bene'nu enu chiqui! secanu, 
uninu lu na'nu: 

— Naa nzucua' endu'lu: 

27 Nu uninu lu bene'nu: 

—Nzucua' na'lu. 

Desde hora ze'e uyucu cuenda 

bene'nu nucua! na'nu ni'lla. 


Unguti Jesuse 
(Mt. 27:45-56; Mr. 15:33-41; Lc. 23:44-49) 


28 Chenu ulaxu nú uni Jesuse scua 
lunú nediya'la'nu nú uyalula yeene 
tucu nú riala nú acane. Nu para nú 
yalu tucu nú nequie lu ichi! Stichia' 
Diose, che uninu: 

—Rebichia. 

29 Nu ze'e nzu tucu jarra nú 
achechicu nu! vinagre, che ucuacha 
beei tucu esponja lu vinagre ze'e 
nu uzucu! beeii lli'i tucu aca nú lee 
hisopo, nu uti'beeii ru'unu. 3 Chenu 
ungüe' Jesuse vinagre ze'e, uninu: 

—Uyalula yeene nee. 

Che chu uzi'quindiquinu nu 

ungutinu. 


Utse'e tucu sundado 
lanza cue'tse Jesuse 


31Nu bichia ze'e neca bichia 
xee eliñi baxcu chenu rri'ilu bee 
bene ye nú xi qui'ñiabeei, nu la 
niarqui'beei nú ya'na cuerpo! bee 
bene ze'e lu cruse bichia nú sulachi 
beei, xne bichia ze'e neca bichia 
nú máse necachi neca para li'ibeei, 
enze'e unacu'beei lu Pilato nú 
nibiya'lla nú acha cuchiu' bee bene 
enu nequie lu cruse enu nehuañisca! 
para nú atibeei nu laca beei lu 

cruse. 32Che uyaa bee sundado nu 
rluti udi'chia beei cuchiu' tucu bene 
ze'e nu che udi'chia beei cuchiu' 
stuculla. Pero chenu uyabica beei 
lu Jesuse ulañi'beei nú ungutilanu. 
Enze'e ne i'chia'beei cuchiu'nu. 
34Pero tucu bee sundado ze'e 
utse'e lanza cue'tsenu, nu uchiu'u 
rene cuna inza cue'tsenu. 9 Nu 
bene enu rquie'e nucua! ulañilu'lla 
nú ungae scua, nu neli neca nú 
rnilla, nu li'illa nediya'lla nú 
neli neca nú rnilla para nú chili 
arqui'hua. 38 Ungae scua para 
nú uyalu tucu nú nequie lu ichi! 
Stichia! Diose elu rni: “Ni' tucu 
arta'nu lá i'chia beei.” 37 Nu le'ca 
stucu luhuare lu ichi' Stichia! Diose 
elu rni: “Lañi' bee bene li'inu enu 
utsee lanza.” 


Uhuachi' Jesuse 
(Mt. 27:57-61; Mr. 15:42-47; Lc. 23:50-56) 


38 Chenu ulaxu nú unga ye bee 
nucua' che José bene eyeche 
Arimatea uyana'cu'lla cuerpo! 
Jesuse lu Pilato para nú uya'llanu. 
José quie' neca bene! Jesuse pero 
a'chi' xne xiquilla bee usticia Israel. 
Nu chenu uzela Pilato, che uyalla 
nu unguya"lla cuerpo'nu. 39 Nu 
letca Nicodemo enu uyabedichia'nu 
Jesuse tucu rula!, uriñayulla tucu 
ala llichi'i kilo mirra nú nucha 
cuna áloe nú ñia rlia. Che una'tse 
beella cuerpo'nu utelabeella venda 
nú nu' perfume, tucu nú neca 
costumbre! bee bene Israel chenu 
rcachi' beella tucu benenguti. 

4 Axu luhuare elu uquiee Jesuse 
lu cruse nu! bee aca ndixí, nu ze'e 
nzucu tucu eluhua elu lasca'lí achi! 
nitucu bene, 2ze!e ucachi' beella 

cuerpo' Jesuse xne axue, nu enta 
quixiela eliñi baxcu nú rri'i bee 
bene Israel. 


Uhuañi Jesuse lu eluti 
(Mt. 28:1-10; Mr. 16:1-8; Lc. 24:1-12) 
2 Domingo sila'tu', chenu 
necabesca' uyaa María 
Magdalena ru'u eluhua' Jesuse, nu 
ulañi'lla nú uducu'la quiee nú nacu!' 
ru'u eluhua ze'e, 2che xexu'ulla 
uyatixiule'ella lu Simón Pedro nu 
lu stucu bene! Jesuse enu chiqui! 
secanu, nu unilla lubeella: 
—¡Unguya' bene cuerpo' Detá 
Jesuse nu la rialahua beya! cá uri!i 
beei li'inu leca'nu liñi eluhua! 
3Chequie uchiu'u Pedro cuna 
stucu bene'nu, nzuebeella ru'u 
eluhua ze'e. “Rucu beella xuxu'u 
beella nzuella pero stuculla 
másela xexu'u nza che rlutilálla 
uriñalla ru'u eluhua ze'e luquela 
Pedro. $Chequie uzi'quilulla 
ri'yalla liñi eluhua ze'e, nu 
ulañi'lla laquie nú ubela Jesuse 
nchiucu! ze'e pero né chu'ulla. 
6Che chu uriña Simón Pedro nu 
uyu'ulla liñi eluhua ze'e nu le'ca 
ulañi'lla laquie ze'e nú nchiucu'e 
ze'e, "nu le'ca ulañi'lla laquie nú 
ubela equienu nu la nchiucu!e 
cuna laquie nú ubela cuerpo'nu 
sino que neyu'chine nchiucu! 
renene. $Che le'ca uyu'u stucu 
bene'nu enu uriña rlutilá liñi 
eluhua ze'e nu ulañi'lla nú unga, 
che uchili arqui'lla. ? Pero lasca' 
ri'ibeella beya! lunú rni lu ichi! 
Stichia! Diose nú huañi Jesuse lu 
eluti. 19Che chu nzia bee bene'nu 
nze'e ni'beella. 

Ulube'lu Jesuse lu María Magdalena 
(Mr. 16:9-11) 


11Pero María uya'nalá ru'u eluhua 
runa". Nu diquila nú runa'lla 
uzi'quilulla ubityalla liñi eluhua 
ze'e, 2nu ulañi'lla chiucu bee 
ángele enu nutu laquie niquichi 
nzucu liñi eluhua ze'e. Tucunu 
nzucu elu unguta equienu nu 
stucunu nzucu elu unguta e!yanu. 
¡Che unidichia' bee ángele cua" lu 
María nú uni beenu: 

—Una'a, ¿xiquie nú runa'lu? 

Che unilla lubeenu: 

—Xne unguya! bene cuerpo! Detá 
Jesuse, nu la ri'á beya! cá uri'i bene 
lilinu. 

14Ulaxutsia unilla scua, 
ubelletalla nu ulañi'lla nú nzu 
Jesuse ze'e, pero lá chululla li'inu. 
15Che uninu lulla: 

—Una'a, ¿xiquie nú runa'lu? ¿Ti 
rcua'nalu? 

Ulle'ca María nú bene enu rriucu 
bee aca ndixi ze'e necanu, nu unilla 
lunu: 

—Detá, tunu li'ilu unguya'lu 
cuerpo! Jesuse, udixiulete lua cá 
uri'ilunu para nú nzetucua'anu. 

16Nu uni Jesuse lulla: 

— ¡María! 

Che ubelletalla nu unilla lunu 
bedichia' hebreo: 

—¡Rabuni! —nu ni bedichia' cua!: 
Maestro. 

17 Che uni Jesuse lulla: 

—Utsana! li'á, xne lasca! cha'a elu 
nzucu Paa, pero uquia nu uni' lubee 
benea nú nzia!a elu nzucu Paa, enu 
le!ca neca Pa'hua nu neca Diosea, 
nu le'ca necanu Diose'hua. 

18 Chequie uyatixiule'e María 
Magdalena lubee bene'nu 
nú ulañi'lla Jesuse nu le'ca 
udixiule'ella lubeella yebeenú 
uninu lulla. 


Ulube'lu Jesuse lubee bene'nu 
(Mt. 28:16-20; Mr. 16:14-18; Lc. 24:36-49) 


19 Nu chenu uyu'u rula' domingo 
ze'e neyete!sa! bee bene'nu nu nacu' 
ru'u puerta nucua'a beella xne 
xiquibeella bee usticia Israel, che 
tu'natsia uyu'u Jesuse elu nucua'a 
beella nu uninu lubeella: 

—iLa lliquihua! 
20 Chenu ulaxu uninu scua, 


ulube'nu yanu nu cue'tsenu lubeella. 


Nu chiqui' ñia utsu arqui'beella nú 
ulañi' beella li'inu. 21 Che stucua'la 
bese uni Jesuse lubeella: 

—iLa lliquihua utsu naqui 
arqui'hua! Nu tucunú uxe'la Paa 
li'á, le'ca scua xe'la li'ihua lubee 
bene iliulabe para nú ixiuletehua 
stichia'nu lubeella. 

22Chequie ulaanu equie beella nu 
uninu lubeella: 

—Uyucuhua Espíritu Santo. 

23 Chenu nihua nú xa aca perdona 
stula bee bene, che enu ri'i caso 
nú nihua neca perdona stula nze'e, 
nu enu la ri'i caso nú nihua la aca 
perdona stula nze'e. 


Ulañi' Tomás Jesuse 
24Pero Tomás, enu neca lu 
chi'chiucu bee bene'nu, enu rri'chia 
bee bene cuachi lecalla chenu 


ulube'lu Jesuse lubeelá bee bene'nu. 


25 Chequie chenu uni beella lu 
Tomás: 

—Ulañi'ru Detá Jesuse. 

Che ucuaqui Tomás lubeella: 

—Tunu la lañia yanu elu uzucu 
clau, nu tunu la dua'a cuene yaa 
ze'e nu tunu la du'a yaa cue'tsenu 
elu udi'qui, la chili arquia. 

26Xunu bichia luze'elá, uyetesa' 
zeca bee bene'nu nu le'ca nzu 
Tomás leta beella nu nacu! puerta 
nucua'a beella, che ulube'lu Jesuse 
lubeella nu uninu lubeella: 

—¡Tsuxe arqui'hua! 

27 Che uninu lu Tomás: 

—Udu' cuene yaalu ca'a nu 
ubi!yacuru yaa, nu uli'qui yalu 
nu una!tse cue'tsea la za! arqui'lu. 
¡Uchili arqui' litá! 

28 Chequie uni Tomás lunu: 

—iLi'ilu necalu Paa nu Diosea! 

29 Nu uni Jesuse: 

—¿Nzelí arqui'lu li'á xne 
ulañi'la'lu li'4? ¡Ñia neca lu cuenda' 
bee bene enu nzeli arqui' li'á 
añinzuca nú lá lañi' beei li'á! 


¿Xiquie nú uquiee libro quie'? 

30 Huaxilá bee milagro nú uri'i 
Jesuse lubee bene'nu nu lá quiee 
lu libro quie'. 31Pero uquiee bee 
nucua' para nú chili arqui'hua nú 
Jesuse neca Cristo 1li'ñi Diose, nu 
lunú chili arqui'hua li'inu lu'cuhua 
elunehuañi lu Diose liñibe. 


Ulube'lu Jesuse lu achi bee bene'nu 


) Lu ze'e lá, ulube'lu zeca'la 
Jesuse lubee bene'nu 
ru'u inzatu' Tiberias, nu singuie 
ulube'lunu lubeella: ? Chenu neyete'sa' 
beella, nzu Simón Pedro, cuna Tomás 
enu rri'chia bee bene cuachi, nu 
Natanael enu neca bene Caná tucu 
eyeche lu iliu Galilea cuna bee lliana! 
Zebedeo nu cuna xiucu bee bene'nu. 
3Che uni Simón Pedro lubeella: 

—Nza'a nze ucua'a bee bela. 

Che unibeella: 

—Le'ca nuuru tseru cuna liilu. 

Che nzuebeella nu uquie beella 
equie tucu barco, pero rula! ze'e 
né uculí beella bee bela. *Chenu 
enta ye'ela lu yuu, uriña Jesuse 
ru'u inzatu! ze'e, pero né chulu 
bee bene'nu lilinu. 9Nu uni Jesuse 
lubeella: 

—Bee endu', ¿lá ucuhua ni' tucu 
bela la? 

Nu ucuaqui beella nú uni beella: 

—N1' tucuí. 

6 Che uninu lubeella: 
—Utsi'quihua ixiu nú rucuhua bee 
bela enza cue'tse barco chubee para 

nú ucuhua bee bela. 

Nu scua uri'i beella, nu la riqui'a 
beella lua beella ixiu lu inza, xne 
huaxi bela nu' liñii. 7 Chequie 
bene'nu enu chiqui' secanu uni lu 
Pedro: 

—iDetá Jesusenu! 

Chenu ubene' Simón Pedro 
nú necanu Detá Jesuse che chu 
ungutulla xuculla nú ulualla, nu 
chu utetsalla lu inza. ¿Che beelá 
bee bene'nu uriñayuu beella barco 
ze'e nú nzexa' ixiu nú achee nú bela 
hasta ru'u inzatu!, xne rri'i casi tucu 
ayu'u metro para nú riña beella 
ru'u inzatu'. 9*Chenu ulaca beella 
equie barco ze'e ulañi! beella nú 
nucua'a quii nu nchiucu' tucu bela 
lue, nu cuna pá. Che uni Jesuse 
lubeella: 

—Uteyuhua chiucu chuna bee bela 
enu ulaxu inza uducuhua. 

11Che uquie zeca Simón Pedro 
equie barco ze'e nu uxa!lla ixiu nú 
achee nu' bee bela llene hasta ru'u 
inzatu!, nu neca tucu ayu'u arula! 

nu' chuna beeí, añinzuca nú huaxi 
beeí né tsa ixiu ze'e. 12Che uni 
Jesuse lubeella: 

—Utehua ne acusila'hua. 

Nu ni'tucu bee bene'nu lá laca 
arqui' beella anedichia' beella 
nú tinu, xne nediya!la! beella nú 
Jesusenu. 19 Che chu uyabica Jesuse, 
nu una'tsenu pá nu udete'nue udacu 
beellae, nu le'ca scua urilinu cuna 
bela. 

14Ninguie' neca bese rriuna nú 
ulube'lu Jesuse lubee bene'nu 
chenu uhuañi zecanu lu eluti. 


Lunú uni Jesuse lu Simón Pedro 


15 Chenu ulaxu nú udacusila' 
beella, uni Jesuse lu Simón Pedro: 
—Simón, lliana' Jonás, ¿másela 
secalu li'á luquela beelá beella la? 

Nu ucuaqui Pedro lunu: 
—Ahua!, Detá, li'ilu nediya'lu nú 
se'calu. 
Che uni Jesuse lulla: 
—Ubi'ya bee benea che. 
16Che unedichia'lanu bese rrucu 
lulla: 
—Simón, lliana' Jonás, ¿secacálu 
li!á la? 
Nu ucuaqui Pedro lunu: 
—Ahua, Detá, li'ilu nediya'lu nú 
se'calu. 
Che uni Jesuse lulla: 
—Ubi'ya bee benea che. 
17 Nu bese rriuna unedichia'lanu 
lulla: 

—Simón lliana! Jonás, ¿secalu li'á la? 
Che nehuana utsu arqui' Pedro 
xne unedichia'nu chuna bese lulla 
tunu secacalla li'inu, nu ucuaquilla 

nú unilla: 
—Detá, li'ilu nediya'lu yeene. 
Li'ilu nediya'lu nú se'calu. 

Che uni Jesuse lulla: 

—Ubi'ya bee benea che. "8Li!á rnia 
lulu nú chenu nere'ne'lálu, rutulu 
xuculu nu nzalu elu niarqui'lu, pero 
chenu uxulu lílu yalu nu stucu bene 
utu xuculu li'ilu nu uya! nze'e li'ilu 
elu la niarqui'lu chálu. 

19 Chenu uni Jesuse scua, 
rixiule'enu equie cuenda' nú xa 
ati Pedro, nu equie nú atilla zucu' 
ayalla Diose. Chequie uninu lulla: 

—Utenala li'á. 


Bene' Jesuse enu chiqui' secanu 


20 Chenu ubelleta Pedro ulañi'lla 
nú nze'tanala bene! Jesuse enu 
chiqui' secanu li'ibeella, enu uzucu 
cue'tsenu chenu udacuxee beella 
enu unedichia! lunu: “Nu ti dete! 
cuenda litinu.” 21 Chenu ulañi! 
Pedro li'illa unedichia'lla lu Jesuse 
nú unilla: 

—Detá, li'iquiella ¿xa zecalla? 

22Ucuaqui Jesuse lulla nú 
uninu: 

—Tunu niarquia nú nehuañilla 
hasta chenu riña zecaa lu iliulabe, 
cuenda nucua!. Li'ilu utenalatsia 
litá. 

23 Che urichialetse bee bedichia' 
cua! leta beelá bee bene'nu, nú 
bene'nu nucua! la atilla. Pero lá 
ni Jesuse nú la atilla. Lunú uninu 
neca: “Tunu niarquia nú nehuañilla 
hasta chenu riña zecaa lu iliulabe, 
cuenda nucua!.” 

24 Nu le'ca bene'nu ninguie' rni 
bee nucua' nu uquie'ellae. Nu 
nediya'ahua nú neli rnilla. 

25 Nu huaxilá beenú uri'i Jesuse 
nu tunu quiee tucua tucua bee se'ca 
nú la yala lu iliulabe chu'u bee 
libro quie!. 

Amén. 


Lunú uri'i bee apóstol' Jesucristo 





Ucuaqui u'na Jesucristo nú 
xe'lanu Espíritu Santo 


Teófilo enu rquietea, ichi' rluti 

nú uxe!la lulu, lu ichi' ze'e 
udixiule'a ye beenú uquixie Jesucristo 
urilinu cuna ye beenú uzete'nu, ?hasta 
bichia nú uquienu liñibe. Nu ante nú 
yanu liñibe, ucañinu bee bene enu 
aca bee apóstol'nu, nu equie cuenda! 
Espíritu Santo, udixiule'enu lubeella 
nú xi rqui'ña ri'ibeella. ¿Ungutinu nu 
uhuañi zecanu nu ulube'lunu lubeella 
para nú ri'ibeella beya' nú neli nú 
nehuañinu, nu diqui chiu'a bichia 
ulube'lunu lubeella, nu udixiule'enu 


lubeella nú xa neca lunú rnibiya' Diose. 


4Chenu nzusca'nu cuna bee 
apóstol'nu, uninu lubeella nú la 
chiu'usca' beella eyeche Jerusalén. 
Nu uninu: 

—Ucua'aquiehua hasta nú yalu 
tucu nú ucuaqui u'na Paa nú ri'inu 
luhua, tucu nú unilá luhua. Neli 
nú Juan urinza bee bene cuna inza, 
pero la acaxea' nú rinzahua cuna 
Espíritu Santo. 


Chenu uquie Jesuse liñibe 
SChequie chenu uyetesa'beella 
cuna li'inu, unidichia' beella lunu 

nu necachi unibeella: 


—Jesuse, ¿xie! uriñala bicha nú 
rililu nú nibiya' zeca bee bene 
lachiru luru la? 

7Nu ucuaqui Jesuse lubeella: 

— La yala nú rilihua beya' nú xi 
bichia nu xi hora nu xunga ri'i Diose 
nucua!, xne lilitsianu rnibiya'nu 
xunga ri'inu nucua!; 8 pero chenu 
yucu arqui'hua Espíritu Santo, che 
acahua ixiule'ehua ti neca li'á lubee 
bene eyeche Jerusalén, cuna diqui 
lu iliu Judea cuna lu iliu Samaria, 
cuna lu ye bee bene iliulabe. 

9 Chenu ulaxu nú uni Jesuse scua 
diquila nú ri'yasca' beella lunu 
tu'natsia uyatsanu uquienu liñibe, 
che ulaca tucu xcabe nú uyacu'nu 
liñi nu né lañia! beella lilinu. 1% Diqui 
nú rilyasca! beella enza liñibe enza 
uquienu, che ulube'lu chiucu ángele 
enu nutu laquie niquichi lubeella, 
"nu uni bee ángele ze'e lubeella: 

—Bee bene Galilea, ¿xinu 
rilyalisca'hua enza liñibe? Li'i 
Jesuse quie! enu ulañia'ahua nú 
uquie liñibe, nze'ta zecanu stucu 
bese tucu nú ulañi'hua nú nzianu. 


Ucañi beella Matías nú 
uya'nalla luhuare' Judas 
12Chenu ulaca beella nú uya 
beella dañi nú lee Olivos, utse 

beella casi tucu kilometro para nú 
uriña beella Jerusalén. '3Chenu 
uriña beella ni'i elu nucua'a beella, 
uquie beella stucu piso aya equie 
ni'i ze'e. Nu singuie lee beella, 
Pedro, 
Jacobo, 
Juan, 
Andrés, 
Felipe, 
Tomás, 
Bartolomé, 
Mateo, 
Jacobo lliana' tucu bene enu lee 
Alfeo, 
Simón enu ulletse leta tucu 
partido nú lee cananista, 
cuna Judas enu neca bichi 
Jacobo. 
14Yebeella unga tucu necatse beella 
nu uyete sa'beella para nú unacu!' 
beella lu Diose cuna bee bichi 
Jesuse, cuna María enu neca na'nu, 
cuna beelá bee una!a. 
15Bee bichia ze'e utsuli Pedro 
lubee bene enu nzeli arqui' 
Jesucristo, nu neca casi tucu ayu'u 
ala beella, nu uni Pedro lubeella: 
16— Bee sa'a enu nzeli arquia'ahua 
Jesucristo, rqui'ña nú yalu tucu 
nú uquie!e David lu ichi' Stichia' 
Diose, tucu nú udu' Espíritu Santo 
arqui'lla nú xneca ri'i Judas lu 
iliulabe, Judas quie! neca enu udete!' 
cuenda Jesuse lubee bene enu 
una'tse li'inu. 1 Judas quie' unga 
tucu salahua enu, urilinua'ahua riña! 
tucu nú rria'ahua nee. "8 Pero cuna 
dimi nú uyaxu Judas lu cuenda' nú 
necha uri'i ungaxi'i tucu yuu, nu 
uyecata rendiqui Judas lu yuu nu 
utsa xla'cui uchiuxqui! ye llutsi'i, 
nu scua ungutii. 1? Chenu ungabiya' 

ye bee bene Jerusalén lunú unga 
scua, che uhualee beei yuu ze'e 
Acéldama, nu rni nucua' yuu réne. 
20Xne lu ichi' Stichia' Diose nú lee 
Salmos rni: 

Ya'na tuculi' ni'ii, 

nu leca' xunga che cua'a benene. 
Le'ca rni lu Salmos cua!: 

Chu'u stucu bene luhuare!i. 

21 Enze'e lu ye bee bene enu 
uyanzenua'ahua ye bee bichia 
chenu nzu Jesuse cuna lia'ahua, 
22hasta chenu urinza Juan li'inu 
nu hasta bichia nú uquienu liñibe. 
Lu ye bee benequie' rqui'ña nú 
cañia'ahua tucu beella para 
nú ri'illa elietsa lua'ahua nú 
ixiule'ahua lubee bene nú neli nú 
uhuañi zeca Jesuse nú ungutinu. 

23 Chequie ucañi beella chiucu 
bee bene cua!: tuculla lee Matías, 
nu stuculla lee José Barsabás, enu 
le'ca ri'chia bee bene Justo. 24Nu 
unacu' beella lu Diose nú unibeella: 

—Diose Pa liñibe, li'ilu enu nu'lu 
arqui' ye bee bene, ulube'luru ta 
lu rucu benequie' enu ucañilálu 
25para nú acalla apóstol'lu enu 
chu'u luhuare' Judas xne Judas 
unitilulai equie cuenda' stulai, nu 
nzialai elu riala nú yai. 

26Che ubi'ya beella bi'ya ta lu 
rucu bene quie' yala nú chu'u 
luhuare' Judas nu uyala nú uya'na 
Matías, nu hora ze'e unga zeca 
chi'chiucu apóstol cuna li'illa. 


Chenu ube'ta Espíritu Santo 
Chenu urina bichia liñi nú 
lee Pentecostés, uyetesa! ye 

bee bene enu nzeli arqui' Jesuse 
tucutsia luhuare. 2Nu tu'natsia 
ubene nú rula enza liñibe xi rula 

chenu enta tucu bi juerte, nu ubene 
nú rula diquineca liñi ni'i elu 
nucua'a beella. 3Chequie ulube'lu 
beenú rnaa xi rnaa quii me'e nú 
rulu, nu ulacae equie cada tucua 
beella. “Nu yebeella chiqui' uyucu 
arqui'beella Espíritu Santo, nu 
uquixie nú unibeella stucu bee 
dialu rene, tucu nú niarqui' Espíritu 
Santo nú ni beella. 

5Bee bichia ze'e uriña bee bene 
Israel eyeche Jerusalén para nú 
dete! beella ula'na lu Diose, nu 
nze'ta beella diqui bee luhuare lu 
iliulabe. £Chenu ubene'beella nú 
rula, uyetesa'beella para nú nze 
bitya beella xi nú rula scua, nu 
hasta la rilibeella beya! xi elliebacu' 
ri'ibeella, xne cada tucua beella 
ubene' beella nú rni bee bene! 
Jesuse dialu' cada tucua beella. 
7Chiqui' nzenu arqui'beella hasta 
nú lá ri'ibeella beya' xa ni beella, 
nu uquixie beella nú unibeella 
lusa'beella: 

—¿Xie' la neca ye bee bene 
enu rni cua' bee bene Galilea 
la? 8¿Xiquie nú riene'ahua nú 
rnibeella dialu' cada tucua'ahua? 
Cata letalahua nucua!a bee bene 
eyeche iliu Partia, cuna bee bene 
enu nze'ta lu iliu Media, cuna 
bee bene enu nze'ta lu iliu Elam, 
cuna bee bene enu nze'ta lu iliu 
Mesopotamia, cuna bee bene lu 
iliu Judea, cuna bee bene lu iliu 
Capadocia, cuna bee bene lu iliu 
Ponto, cuna bee bene Asia, cuna 
bee bene Frigia, cuna bee bene 
Panfilia, cuna bee bene Egipto, 
cuna bee bene lu iliu Africa, axu 
Cirene. Nu cuna bee bene Roma, 
chiucu chuna bee bene Roma quie' 

ungula lu iliu Israel nu nucua'a 
beei Roma. Le'ca chiucu chuna beei 
neca mero bene Roma enu nzeli 
arqui' tucu nú nzeli arqui' bee bene 
Israel Diose. Le'ca ca'a letalahua 
nucua'a bee bene lu iliu Creta cuna 
bee bene Arabia, pero ye!ahua 
riene'ahua bee milagro nú rri'i 
Diose xne rni bee bene cua! dialu' 
cada tucua!ahua. 

12Chiqui' nzenu arqui' ye beei nu la 
riibeei beya' xi elliebacu' rilibeei, nu 
uquixiebeei nú rnidichia' beei lu sa'beei: 

—¿Xi nucua' nú reca ca'a scua? 

13Pero nu' beei enu utsequichia' 
li'ibeella nú unibeei: 

— ¡Xuchi' bee bene cua!! 


Lunú uni Pedro lubee bene 


14Chequie utsuli Pedro cuna se 
chetu'cu bee apóstol nu juerte unilla: 

—Bee bene Judea cuna ye bee 
bene enu nucua!'a ca'a Jerusalén, 
uzu'cu! diacahua nu urilihua beya! 
nú nia luhua. La lluchi' bee bene 
quie! tucu nú rri'ihua elliebacu, 
xne apena neca rquiquie' sila' nee. 
16T unú reca ca'a, neca tucu nú uni 
profeta Joel chenu unilla: 

17Uni Diose, riña bichia chenu 
xe!la Espíritu 

Santoa para nú llutsene arqui' 
ye bee bene; 

Nu bee lliana'hua cuna bee 
xinchiu'cuhua ixiule'e beei 
stichia!a, 

nu bee endu'hua huaxi beenú 
enta lube!lu lubeei, 

le'ca esquie bee bene uxu huaxi 
beenú ni xcala' beella. 

18 Bee bichia ze'e xe'la Espíritu 
Santoa lubee niyu cuna 
lubee una'a enu sibi' lua, 

che ixiule'e beella stichia!a 
lubee bene. 

19 Lubea luhua nú lañi'hua huaxi 
bee seña liñibe nu chiqui! 
chenu arqui'hua, 

nu lu yuu lubea luhua bee 
seña: Nu lañi'hua nú na xi 
na rene, cuna quii cuna 
llene nu na xi na xcabe. 

20 Che cabe lu bichia, 

nu aca nelu guu xi nelu rene, 

ante nú riña bichia llene nú ñia 
neca, 

chenu riña lilinu, enu rnibiya!. 

21 Nu tatse bee bene enu nacu' lu 

Diose, 

tsilalanu nze'e lu dula. 
22"Nee nia luhua bee bene 
Israel, uzu'cu' diacahua, nú li'ihua 
nediya! nze'ca'hua nú Jesuse bene 
eyeche Nazaret, li'inu enu uxe'la 
Diose urilinu bee milagro luhua 
nu cuna bee seña nú chiqui' uyanu 
arqui'hua para nú ri'i nze'tcahua 
beya! nú Diose uxe'la li'inu. 4 Hasta 
hua'tu utsula Diose nú xa zeca 
Jesuse, lilihua una'tsehua li'inu nu 
udete' cuendahua li'inu lubee bene 
enu necha rri'i para nú ungutinu lu 
cruse. 
24Pero uri'i Diose nú uhuañi zeca 
Jesuse lu eluti, nu utsila'a Diose 
li'inu lu eluti, xne másela reca 
Jesuse luquela eluti. 
25Nu chenu uni arre David bedichia' 
equie cuenda' Jesuse, unilla: 
Siempre ulañia nú nzu Diose 
Pa liñibe cuna li'á. 
Nu nzunu cue'tsea chubee 

para nú lecaxi lliquia. 

26 Enze'e chiqui' ñia nzu arquia 
rnia bedichia! nze'ca lu 
Diose. 

Mase nú atia la chenuarquia, 

27 xne la tsana'lu nú ya'na cuerpoa 
lini eluhua, nu le'ca la 
tsana'lu nú uchu cuerpo! 
Lli'ñilu enu la lu'cu dula. 

28 Ulube'lu lua inziu nú rliqui' nú 
nehuañia nu chiqui! ñia tsu 
arquia huañia cuna li'ilu. 

29'Bee sa'a, nia luhua nú arre 

David ungutilalla nu uhuachi!lalla, 
nu eluhua'lla rlañi'scahua hasta 
nee. Pero arre David ungalla 
tucu profeta' Diose, nu nediya'la'lla 
nú ucuaqui u'na Diose nú leta bee 
bene'lla enu nze'ta enza luquiela 
ala Cristo enu nibiya'. 1Scua unga, 
chenu uhuañi David neca xi neca 
nú rlañilá'lla nú xi enta aca, nu 
unilla nú huañi zeca Cristo lu eluti 
nu la ya'na cuerpo'nu liñi eluhua, 
nu le'ca esquie la uchu cuerpo'nu. 
32Nu nee urilila Diose nú uhuañi 
zeca Jesuse lu eluti, yeru ulañilla'ru 
nú ungae scua. 33Nu nee nzucula 
Jesuse liñibe cue'tse Diose chúbe, 
nu udete'la Diose Espíritu Santo 
lunu tucu nú ucuaqui u'na Diose 
hasta hua'tu, nu uxe!la Jesuse 
Espíritu Santo quie' lu iliulabe nu 
equie cuenda' Espíritu Santo reca 
lunú riene'ahua nu rlañilahua. La 
neca David enu uquie liñibe, xne 
li'illa unilla: 

Diose Pa liñibe uni lu li'inu enu 
rnibiya' lua: 

“Uzucu cue'tsea chube, 

35 hasta nú riña bichia nú ri'á nú 
nibiya'lu lu ye bee bene enu 
rle lulu.” 

36?Enze'e yehua bee bene Israel, 

uri'ihua beya! nú Jesuse enu 
uquie'ehua lu cruse, uri'i Diose nú 
necanu Cristo enu rnibiya' lua'ahua. 

37 Chenu ubene' bee bene cua! 
nú uni Pedro scua, nehuana utsu 
arqui'beella, chequie unidichia' 
beella lu Pedro cuna lubeelá bee 
apóstol' Jesucristo nú unibeella: 

—Uni'hua, ¿xi rqui'fia nú ri'iru 
che? 

38Nu ucuaqui Pedro lubeella: 

—Utsana' arqui'hua stulahua, 
nu urinza cada tucuahua lu nú 
lee Jesucristo para nú ri'i Diose 
perdona stulahua, nu scua liqui'nu 
Espíritu Santo luhua. 39Xne nucua' 
ucuaqui u'na Diose, nu neca nucua! 
para li'ihua, nu necane para lu ye 
bee lli'ñihua nu para lu ye bee bene 
enu nucua'a istu, nu le'ca necane 
para lu ye bee bene enu ucañi Diose 
Pa liñibe para li'inu. 

40Scua uni Pedro lubeella, nu 
unilla bee bezete' lubeella cuna 
beelá bee bedichia' nú unilla: 

—¡Uchiu'uchuhua leta bee bene 
enu rri'i nú necha neca! 

4 Chequie bee bene enu uzucu' 
stichia! Pedro urinza beella, nu 
bichia ze'e uyalí arqui' tucu chuna 
mili bee bene Jesucristo. Yebeella 
utsuta' arqui'beella lunú uzete! bee 
apóstol' Jesucristo li'ibeella, nu 
uhuañinze'ca beella, nu unga tucu 
necatse beella nu rnacu! beella 
lu Diose, nu uyetesa'beella para 
nú udacu junto beella pá tucu nú 
unibiya' Jesucristo nú ri'i beella. 


Xa uhuañi bee bene enu rlutilá 
uchili arqui' Jesucristo 


43Ye bee bene chiqui' uyanu 
arqui'beella, lu huaxi bee milagro 
cuna lubeela beenú uri'i bee 
apóstol. “Ye bee bene enu uyalí 
arqui' Jesucristo neca tucu necatse 

beella nu uditsi' beella stene! beella 
lu sa'beella, “nu ungúiti beella 

bee yu! beella cuna ye beenú rlu'cu 
beella, nu uditsi' beella dimi cua' lu 
sa'beella lunú xi seca la'cha! cada 
tucua beella. “6 Ye bichia riete' 
sa'beella liñi Indu llene Jerusalén, 
nu cheelá nzuebeella ni'bee 
sa'beella enu nzeli arqui' Jesucristo 
nze tacu beella eta nu ñia nzu 
arqui'beella lu sa! beella cuna nú 
seca sa'beella. “”Unibeella bedichia' 
nze'ca lu Diose, nu uyu' arqui' ye 
bee bene eyeche ze'e lunú xneca 
nehuañi beella, ye bichia uri'i 
Diose elietsa nú rdalalá bee bene 
enu uchili arqui' li'inu nu urilinu 
perdona stula beella, nu uyete' 

bee bene quie' cuna beelá bene! 
Jesucristo. 


Uyeca' tucu bene enu lacalitse 


Tucu bichia uya Pedro cuna 
Juan ru'u Indu llene Jerusalén 
tucu rquiechuna uchee, neca hora 
ze'e chenu rnacu' bee bene lu 
Diose. ?Ru'u puerta indu quie!, sucu 
tucu niyu enu lacalitse hasta nú 
ungulalla. Ye bichia ruya! bee bene 
li'illa nu sucu' beella bene quie' 
ru'u puerta nú lee ñia rnaa para 
nú rnacu'lla caridá lubee bene enu 
riu'u liñi indu ze'e. ¿Chenu ulañi'lla 
nú nzechu'u Pedro cuna Juan liñi 
indu ze'e, unacu!'lla caridá lubeella. 
4Chequie ubi'ya beella lulla, nu uni 
Pedro lulla: 
—Ubi'ya luru. 
5Nu ubi'yalílla lubeella nu uri'illa 
elliebacu! nú dete' beella dimi yalla. 
SPero uni Pedro lulla: 
— La lu'cua plata ni' oro biquia 
lulu, pero lunú aca ri'á enze!e rilá 

lulu: lunú rnibiya' Jesucristo bene 
eyeche Nazaret, nia lulu nú utsuli 
nu utse'. 

7Chequie una'tse Pedro ya 
niyu ze'e chúbe nu utsuli Pedro 
litilla, nu hora ze'e uyu'u Juerza' 
bee cuchiu'lla nu utsuta!e. ¿Nu 
utetsalla utsulílla, nu uquixiella 
nú utsella, uyu'unulla li'ibeella liði 
indu ze'e. Sella nu rtetsalla unilla 
bee bedichia' nze'ca lu Diose. ? Ye 
bee bene enu ulañi' nú sella cuna 
nú rnilla bee bedichia' nze'ca lu 
Diose, chiqui! nzenu arqui'beei nu 
ulliqui beei lunú ulle'ca niyu ze'e, 
xne nu'lubeei li'illa nú necalla enu 
sucu rnacu' caridá ru'u indu ze'e, 
ru'u puerta nú lee Nia rnaa. 


Bee bedichia' nú uni Pedro lubee 
bene ru'u cordore nú lee Salomón 


31La tsana' niyu enu uyeca! ze'e 
Pedro cuna Juan, ye bee bene 
nzenu arqui' nu uyaxu'u beei elu 
nzu Pedro cuna Juan ru'u cordure 
elu lee Salomón. 12Chenu ulañi! 
Pedro nucua', unilla lubee bene 
ze'e: 

—Bee bene Israel, ¿xinu nzenu 
arqui'hua nú uyeca' niyuquie'?, 
nu ¿xinu ri'yahua luru, xi neca 
nú li'iru necaru enu uri'i nú utse 
niyu quie', lunú recaru, urre lunú 
nehuañi nze'caru lu Diose? Xne 
equie nú rnibiya' Jesucristo uyeca' 
niyu quie'. 13Diose' bee bene'ahua 
enu udetela Abraham, Isaac 
cuna Jacob, Diose quie! neca enu 
udete! poder lu Lli'ñinu Jesucristo, 
pero lilihua udete! cuendahua 
Jesucristo lubee usticia'hua. Nu 
chenu niarqui' Pilato nú la'alla 
lilinu lilihua né zelahua. 1*Pero 

luhuare nú anacu'hua nú la'a 
Lli'ñi Diose enu la lu'cu dula nu 
rri'i tucu nú neli neca, unacu'hua 
nú la'a tucu bene enu uri'i eluti. 
15Scua uri'ihua nú unguti li'inu 
enu rliqui' nú nehuañi bee bene. 
Pero uri'i Diose nú uhuañi zecanu 
lu eluti, nu li'iru ulañi'ru nú 
ungae scua. 1ŝLiti niyu enu uyeca! 
quie! yehua nu'luhualla, nu equie 
nú rnibiya! Jesuse uyeca'lla xne 
nzeli arqui'ru li'inu. Nu equie nú 
nzeli arqui'ru li'inu scua, enze'e 
uyeca!li'lla tucu nú rlañi' yehua 
nee. 

17'Bee sa'a, nediyaa nú li'ihua 
cuna bee usticia'hua chenu 
ungutihua Jesuse né rilihua beya! 
xi urilihua. 18Pero uri'i Diose scua 
para nú yalu stichia'nu tucu nú uni 
ye bee profeta'nu hasta hua'tu. Nú 
Cristo Lli'ñi Diose nehuana zecanu. 
19Enze'e nia luhua nú utsana! 
arqui'hua stulahua nu ubenchila' 
zeca arqui'hua lu Diose para nú 
chila Diose stulahua. Che liqui'nu 
nú ñia tsu arqui'hua. 20Nu xe'la 
zeca Diose Jesucristo enu ucañinu 
hasta hua'tu luhua. 21 Pero rqui'ña 
nú nzucusca' Jesucristo liñibe 
hasta nú tsuche' Diose yeene 
tucu nú uni bee profeta'nu hasta 
hua'tu. Lilibeella enu ucañinu. 
22Nu uni Moisés lubee bene'ahua 
enu udetela: “Tucu nú uxe'la Diose 
Pa liñibe li'á luhua le'ca scua 
xe'lanu stucu bene enu ni bee 
stichia'nu luhua, nu chiu'u bene 
quie! letahua. Uzu'cu'hua ye nú ni 
bene quie' luhua, xne tatse bee 
bene enu la zucu' nú ni bene quie' 
la nebacua!lla leta bee bene' Diose, 
nu nitilulla che.” 

24Ye bee profeta enu udixiule'e 
Stichia' Diose desde tuxie Samuel 
cuna beelá bee profeta enu ube'ta 
enza luquiela, udixiule'e beella 
lunú reca bee bichia quie'. 25Nu 
li'ihua necahua lli'ñi bee profeta 
quie'. Luhua zibi' Stichia' Diose 
nú unibeella, nu le'ca yucuhua 
nú ucuaqui u'na Diose lubee 
bene'ahua enu udetela chenu 
uni Diose lu Abraham: “Equie 
cuenda' bee bene'lu aca letya 
ye bee bene lu iliulabe.” 26Nu 
chenu uri'i Diose nú uhuañi 
zeca Lli'ñinu Jesucristo lu eluti, 
rlutilá luhua uxe'lanu Lli'ñinu 
para nú ri'ile'yanu li'ihua para nú 
cada tucuahua tsana' arqui'hua 
stulahua. 


Chenu una'tse bee bene 
Pedro cuna Juan 


Rnisca'lá Pedro cuna Juan 

lubee bene ze'e, chenu uriña 
bee ule'ya cuna bee bene enu 
rnibiya! lubee sundado enu rriucu 
ru'u Indu llene Jerusalén, cuna 
texcua'a bee saduceo. ?Chiqui' rle 
bee bene quie! xne sete! Pedro 
cuna Juan bee bene nu rnibeella 
nú huañi zeca bee benenguti tucu 
nú uhuañi zeca Jesuse lu eluti. 
3Chequie una'tse bee bene ze'e 
Pedro cuna Juan, nu lunú ucheela 
udu'sca! beei li'ibeella ni'cu' hasta 
nú ye!e luyuu stucu bichia. *Pero 
huaxi bene enu uzucu! diaca nú 
unibeella, uchili arqui'beella 
Stichia! Diose nu lu yebeella enu 
uyalí arqui' neca tucu ayu! mili bee 
niyu sin nú bacu! bee una!a. 

5Chenu uye'e lu yuu stucu bichia 

bee usticia! bee bene Israel cuna 

bee bene enu rnibiya!' leta beella 
nu cuna bee ulaxcuela enu reca 
ley! Moisés uyetesa'beella eyeche 
Jerusalén. $Le'ca ze'e nzu uletya 
Anás, enu rnibiya! lubee ule'ya cuna 
Caifás cuna Juan cuna Alejandro 
cuna ye bee niyu enu neca familia! 
ule!ya enu rnibiya! lubee ule!ya. 
7Chequie unibiya' beella nú ye'tayu 
bee bene Pedro cuna Juan, nu tsu 
bee bene li'ibeella labe bee bene 
ze'e, che unidichia' beella lu Pedro 
cuna lu Juan: 

—¿Ti unibiya' nú rrilihua scua? 
¿Nu ti unga stichia' nú rri'ihua 
nucua'? 

8Nu lunú chiqui' nchiñi Espíritu 
Santo arqui' Pedro che unilla: 

—Li'ihua bee usticia, nu li'ihua 
bee bene uxu, ?rnedichia'hua luru 
lunú urilinze'caru lu tucu niyu 
enu ungariti, nu xneca uyeca'lla. 
10Enze'e ixiule'eru luhua para nú 
ri'i yehua beya! cuna ye bee bene 

Israel nú niyu enu nzu luhua ca'a 

uyeca'la'lla equie cuenda' poder' 

Jesucristo bene eyeche Nazaret, 

enu uquie'ehua lu cruse nu uri'i 

Diose nú uhuañi zecanu lu eluti. 

31Urilinuhua li'inu tucu nú rri'i 

bee bene enu rreche!e ni'i chenu 
rua u'nalla tucu quié nú reche'lla 
ni'i, nu lu ze'ela quie ze'e neca 

nú máse sibi'. 12Nu le'ca scua 

lecati stucu bene enu reca tsila'a 

lia'ahua, xne tucutsia Jesucristo 
uxe'la Diose lu iliulabe para nú 
tsila'a lialahua lu stula'ahua. 

13 Chenu ulañi' bee usticia nú la 
lliqui Pedro cuna Juan nú rnibeella, 
nu chenu uri'i bee usticia beya! nú né 
cha beella xcuela nu necatsia beella 
titse bee bene, che chiqui' uyanu 

arqui'beella. Nu uri'ibeella beya' nú 
neca Pedro cuna Juan enu uyanzenu 
Jesuse. 14Nu lunú le'ca nzu niyu enu 
uyeca! ze'e cuna li'ibeella leca'xi 
ullela arqui' bee usticia ze'e ani lu 
cuenda' beella. '$Chequie unibiya' 
beella nú chiu'u Pedro cuna Juan 
ele'ya' para nú bedichia' li'itsia beella. 
16Nu unibeella lu sa'beella: 

—¿Xi ri'inua'ahua bee niyu quie'? 
Xne ye bee bene eyeche Jerusalén 
nediya! nú uri'ibeella milagro quie', 
nu leca modo nú tsacu'arquia'ahua nú 
ungae scua. 1” Pero para nú la ri'chia 
letselá bee bedichia' quie' lubee bene 
rqui'ña nú qui'ya' beella ria'ahua nu 
chiquia'ahua arqui'beella para nú 
desde nee la nia'beella lunú lee Jesuse 
lu ni' stucu bee bene. 

18 Chequie ubixia zeca beella 
Pedro cuna Juan nu unibiya' beella 
lubee benecua! nú la zetea! beella 
nu la nia! beella lunú lee Jesuse 
lubee bene. 19Pero ucuaqui Pedro 
cuna Juan lubeella: 

—¿Xi rrilihua elliebacu' nú máse neca 
nze'ca nú zucu'ru nú rnihua la, luhuare 
nú zucu'ru nú rni Diose la? Pero litiru 
leca modo nú tsana'ru nú la niru lunú 
ulañi'ru cuna lunú ubene'ru. 

21 Chequie uqui'ya' zeca Pedro 
cuna Juan uri'i bee usticia ze'e, nu 
ula'a usticia li'ibeella xne né llela 
arqui'beella xamodo a dete'beella 
castiya Pedro cuna Juan xne ye bee 
bene uni bedichia' nze'ca lu Diose 
equie milagro nú unga. 22 Nu máse 


chiu'a lana nza niyu enu uyeca! ze'e. 


Bee bene enu nzeli arqui' Jesucristo 
unacu' beella lu Diose 
23 Chenu ula'a bee usticia Pedro 
cuna Juan, che chu nzuebeella 

elu nucua'a beelá bee sa'beella 
enu nzeli arqui' Jesucristo. Nu 
udixiule'e beella lubee bene ze'e 
ye nú uni bee ule'ya enu rnibiya! 
lubeelá bee uletya cuna bee bene 
uxu enu rnibiya!. 2+Chenu ubene!' 
bee sa'beella enu nzeli arqui' 
Jesucristo nucua!, yebeella unacu' 
beella lu Diose nu unibeella: 
—Diose Pa liñibe enu rnibiya' lu 
yeene, li'ilu enu ureche' liñibe 
cuna iliulabe, cuna inzatu', cuna 
ye nú nu' lubee. ?5Nu equie cuenda’ 
Espíritu Santo'lu uchiu'u bee 
bedichia! quie' ru'u arre David 
chenu unilla: 
¿Xiquie nú rlee bee bene 
iliulabe lu Diose? 
Nu, ¿xinu rri'ibeei elliebacu! nú 
la zibi'? 
26 Bee arre cuna bee usticia 
enu rnibiya! lu iliulabe 
uyetesa'beella, 
nu unga tucu necatse stichia' 
beella, 
para nú ri'i cundra beella Diose 
cuna Cristo'nu. 
27”Nu scua ungala nee, Herodes 
cuna Poncio Pilato uyete sa'beella 
eyeche quie! cuna bee bene Israel 
nu cuna bee bene enu la neca 
bene Israel. Uri'i cundra beella 
li'ñilu Jesuse enu la lu'cu dula 
enu uxe'lalu lu iliulabe. ?8Scua 
ungala tucu nú uri'ilu elliebacu' 
hasta hua'tu, nu uri'ibeella nú 
ungala lunú riala nú aca. ??Nu nee, 
Diose Pa liñibe ubi'yacuru xneca 
rqui'ya!ru rri'ibeella, uri'i elietsa 
luru enu neca bee bene'lu para nú 
la lliquiru ixiule'eru stichia'lu, 3%nu 
cuna poder nú rlu'culu rriyecaru 
bee bene enu riti, nu le'ca rriliru 

bee milagro equie poder nú rlu'cu 
Mi'ñilu Jesucristo enu la lu'cu dula. 
31 Chenu ulaxu nú unacu' beella 
lu Diose ucuñi luhuare elu 
neyetesa'beella, nu chiqui' uyucu 
arqui'beella Espíritu Santo nu 
lá liqui beella udixiule'e beella 
Stichia! Diose. 


Bee bene enu nzeli arqui' Jesucristo 
rri'ibeella elietsa lu sa'beella 


32Ye bee bene enu uyalí arqui' 
Jesucristo unga tucu necatse beella 
nu unga tucutsia elliebacu! beella. 
Ni' tucu beella lá ni nú neca nú 
rlu'cu beella stene'tsia beella, sino 
que yeene necane stene! beella. 
33Nu cuna elietsa' Diose, bee 
apóstol unilá beella nú neli nú 
uhuañi zeca Jesucristo stucu bese 
lu eluti, nu chiqui! uri'i Diose nú 
neca nze'ca lu cuenda' yebeella. 
34Nu ni' tucu beella lecaxi uzeca 
la'cha! beella xne ye beella enu 
rlu'cu yuu urre ni'i ungúiti beellae. 
Nu dimi ze'e 3Sudete'beella ya 
bee apóstol para nú ritsi'beellae lu 
sa'beella tucu nú secala'cha! beella. 
36Uhuañi tucu bene enu lee José, 
nu li'illa nze'talla leta famili' bene 
enu lee levita, nu necalla bene 
enu nze'ta enza lu iliu Chipre. Nu 
uhualee bee apóstol li'illa Bernabé, 
nu rni nucua!' enu sala arqui' bene. 
37 Bene quie' ungúitilla tucu yu'lla 
nu udete'lla dimi ze'e ya bee 
apóstol. 


Lunú ulle'ca Ananías cuna Safira 
Pero uhuañi stucu niyu enu 
lee Ananías, nu una'lla lee 

Safira, ungúiti beella tucu yu' 
beella. ?Pero unga tucu necatse 

beella nú uya'nanu beella llena 
dimi quie' nu lle'nae udete'lla ya 
bee apóstol. ¿Che uni Pedro lulla: 

—Ananías, ¿xinu uzelalu nú uri'i 
beze'lu ana lulu para nú unga 
niquichia'lu lu Espíritu Santo nú 
uya'nanulu lle'na dimi nú ungúitilu 
yu'lu? “Ante nú utilu yuu ze'e, ¿xie' 
la neca yuu ze'e stene'lula? nu 
chenu ungúitilue, ¿xie! la neca dimi 
ze'e dimi'lu la? ¿Xinu ullela arqui'lu 
nú uritilu scua? Unga niquichia'lu lu 
Diose nu né aca nequichia'lu lubee 
bene. 

5Chenu ubene' Ananías bee 
bedichia! quie! chu uyecatalla luyuu 
nu ungutilla. Che ye bee bene 
enu ungabiya'! xi ulle'calla chiqui! 
ulliqui beella. $Chequie uriña bee 
niyu e'ne! ze'e nu utela beei tucu 
laquie cuerpo'lla Che unguya'beei 
cuerpo!lla nu uyaca'chi' beei li'illa. 
7 Chenu udetela tucu chuna 
hora uriña una'a Ananías ze'e 
nu la ri'inchu beya' xi unga. ¿Nu 
unidichia' Pedro lunchu: 

—Uni', ¿neli nú ungüitihua yu'hua 
tucu nú uni niyu'lu la? 

Nu ucuaqui Safira nú uninchu: 

—Esquie ungüitirune. 

9Che uni Pedro lunchu: 

—¿Xinu unga tucu necatse 
stichia'hua nu unga nequichia'hua 
lu Espíritu Santo? Lu'tsia enta bee 
bene enu uya ca'chi' niyu'lu, nu nee 
le'ca scua che cachi' beei li'ilu. 

10Hora nú uni Pedro scua 
lunchu uyecatanchu lu Pedro nu 
ungutinchu. Chenu uyu'u bee niyu 
e'ne! liñi ni'i ze'e ulañi'beei nú 
ungutilanchu. Nu ulua beei litinchu 
para nú nzecachi' beei li'inchu tucu 
chu cue'tse tuxie niyu'nchu. Ye 

bee bene enu nzeli arqui' Jesucristo, 
cuna ye bee bene enu ungabiya' 
lunú unga chiqui' ulliqui beella. 


Uri'i bee apóstol huaxi bee milagro 

12Chequie uri'ilá bee apóstol 
huaxi bee milagro lubee 
bene eyeche ze'e; nu yebeella 
riete'sa'beella ru'u cordure nú 
lee cordure' Salomón. Bee bene 
eyeche ze'e chiqui! uni nze'ca beei 
lu cuenda' bee bene enu nzeli 
arqui' Jesucristo, pero xiqui beei nú 
ayete'sa'beei cuna li'ibeella. 14Scua 
unga huaxilá bee bene enu uyalí 
arqui' Jesucristo niyu si una'a. W9Nu 
hasta rlua bee bene bee bene enu 
riti labe inziu nu rixiu beei li'ibeella 
lu eda! urre lu camilla para nú 
chenu dete Pedro masia xca'lalla 
dete equie beella para nú yeca' 
beella. 16Nu le'ca bee bene enu 
nucua'a bee eyeche axu Jerusalén, 
huaxi bee bene ze'e uyanu beei bee 
bene enu riti cuna bee bene enu 
nchiñi benechiqui' arqui' eyeche 
Jerusalén nu yebeella uyeca! beella. 


Pedro cuna Juan ullutse beella ni'cu' 


17Chequie ule'ya enu máse neca 
equie nu rnibiya' lu ye bee ule'ya 
cuna bee saduceo enu nucua'a 
cuna li'illa, chiqui' uye arqui'beei 
lubeella. 18Che unibiya' beei nú 
ulluna bee apóstol nu udu' beei 
li'ibeella ni!cu'. 19Pero rula' ze'e 
tucu ángele! Diose uxa'la ru'u bee 
puerta' ni'cu' ze'e. Nu ulua ángele 
ze'e li'ibeella liñi ni'cu', nu uninu 
lubeella: 

20 —_Uquiahua liñi Indu llene 
Jerusalén nu udixiule'ehua lubee 
bene para nú ri'ibeei beya' xa lu'cu 

beei elunehuañi nú leca xunga laxu 
lu Diose. 

21Chenu ubene'beella nú uni 
ángele ze'e scua. Silatu' stucu 
bichia uyu'u beella liñi indu ze'e, 
nu uquixiebeella uzete' beella 
Stichia' Diose lubee bene. 

Chequie ule'ya enu máse neca 
equie nu rnibiya' lu ye bee ule'ya 
cuna beelá bee bene enu nzu 
cuna li'illa ze'e, uquiete' sa'beei 
bee usticia cuna ye bee bene enu 
rnibiya' leta bee bene Israel, nu 
unibiya' beei nú chetucu bee 
sundado bee apóstol liñi ni'cu!. 
22Pero chenu uriña bee sundado 
ru'u puerta ni'cu' ze!e, lá llela'beei 
bee apóstol, nu ubenchila! zeca beei 
nu udixiule'e beei lubee usticia. 
23Nu unibeei: 

—Chenu uriñaru ru'u ni'cu! 
nacuta! ru'u ni'cu!, nu ze'e nucua'!a 
bee sundado enu rriucu ru'u ni'cu!. 
Pero chenu uxa'laru ru'u ni'cu' 
ni'tucu leca! ti nu' liñi ni'cu!. 

24Chequie ule'ya enu máse neca 
equie nu rnibiya' lu ye bee ule!ya 
cuna capitañi enu rnibiya! lubee 
sundado enu rriucu Indu llene 
Jerusalén cuna beelá bee ule'ya enu 
rnibiya!, chenu ubene'beei nucua! 
uquixiebeei nú rri'ibeei elliebacu! 
xa laxulu bee nucua!. W Hora ze'e 
uriña tucu niyu enu uni lubeei: 

—Bee bene enu udu'hua ni'cu' 
nucua'ala beella liñi indu sete! 
beella bee bene. 

26 Chequie capitañi ze'e cuna 
bee sundado nzetucu beei bee 
apóstol, pero lecaxi uri'inu beei 
li'ibeella xne xiqui beei nú cá du' 
bee bene eyeche ze'e quiee li'ibeei. 
27 Chenu uriñayu beei bee apóstol 

udete'beei li'ibeella lubee usticia, 
chequie ule'ya enu máse neca equie 
nu rnibiya' lu ye bee ule!ya uni 
lubeella: 

28 —_ ¿Xie'lanú ita unibiya'ru luhua 
nú la zetea'hua stichia' Jesuse lubee 
bene la? Nu nee uri'ihua nú yela 
bee bene Jerusalén ungabiya' bee 
bedichia' cua!, nu le'ca niarqui'hua 
nú ricu'quiyahua liliru nú ungutiru 
Jesuse cua!. 

29Nu ucuaqui Pedro cuna beelá 
bee apóstol lubeella: 

—Rluti rqui'ña nú zucu'xuru nú 
rni Diose cheela zucu'ru nú rni 
bee bene. Diose' bee bene'ahua 
enu udetela uri'inu nú uhuañi 
zeca Jesuse enu ungutihua lu 
cruse. 31Nu uzucu' Diose lilinu 
cue'tse Diose chúbe liñibe, nu 
litinu necanu enu rnibiya' nu 
silalanu bee bene lu dula, nu 
equie cuenda' li'inu nu' modo 
nú tsana! arqui' bee bene Israel 
stula beei nu scua rilinu perdona 
litibeei. 32Liliru nediya' nze'caru 
nú neli bee nucua' cuna Espíritu 
Santo nú rdete! Diose lu ye bee 
bene enu sucu!' stichia'nu. 
33Chenu ubene'beella nucua, 

chiqui' ulebeella nu niarqui'beella 
úti beella bee apóstol 34Pero leta 
bee usticia ze'e nzucu tucu fariseo 
enu lee Gamaliel, nu necalla 
ulaxcuela enu reca ley, nu chiqui' 
rlu'cu bee bene ze'e ula'na lulla. 
Benequie' utsulílla nu unibiya'lla 
nú chiu'u bee apóstol elitya! lle'na. 
35Nu chu unilla lubee usticia ze'e: 

—Bee bene Israel, uri'i 
nze'cahua elliebacu' xa ritinuhua 
bee niyu quie!. 38 Ullu'cu 
arqui'hua nú xa uri'i tucu bene 

enu lee Teudas hua'tu, uni nú 
necai tucu bene enu neca equie, 
nu neca tucu tacu ayu'u bee 
bene'i, pero chenu unguuti bee 
bene li'i, ye bee bene enu uyaquie 
li'i uri'chia letse beei, ze'e ulaxu 
ye nu uriti. 7Le'ca bee bichia 
chenu unibiya! gobierno nú bacu' 
calu neca bee bene. Uchiu'u 
Judas enu neca bene Galilea, le!ca 
esquie ulu'cui huaxi bee bene'i, 
pero chenu unguuti bee bene li'i, 
uri'chia letse bee bene'i. 38Enze'e 
nia luhua nú utsana'hua bee niyu 
cua!, nu ula!ahua li'ibeella. Xne 
tunu neca nucua' bezete! nú udete' 
bee bene lubeella nú ri'ibeella 
scua, laxu nucua". 39Pero tunu 
equie cuenda' Diose rri'ibeella 
nucua!, leca modo tsuxehua lunú 
rri'ibeella scua. Ubi'yahua tunu 
cá rri'i condrahua lunú neca 
cuenda' Diose. 
40Che uri'i bee usticia ze'e caso 
lunú uni Gamaliel, nu ubixia 
beei bee apóstol nu uzeteche' 
beei li'ibeella, nu unibeei nú la 
chetixiulea' beella stichia' Jesuse 
lubee bene, nu chu ula!a beei 
li'ibeella. 4 Nu chenu uchiu'u beella 
lubee usticia ze'e, chiqui' ñia nzu 
arqui'beella xne utsana' Diose nú 
nehuana ulle'ca beella equie cuenda' 
Jesuse. “Nu ye bichia né tsana' 
arqui'beella udixiule'e beella cuna 
nú uzete! beella bedichia' nze'ca' 
Jesucristo lubee bene, sia liñi Indu 
llene Jerusalén cuna ni' bee bene. 


Uyañi achi bene para nú ri'ibeella 
elietsa lubee bene' Jesucristo 
Bee bichia ze'e, chenu nze aca 
huaxilá bee bene enu nzeli 

arqui' Jesucristo, che bee bene enu 
rni dialu griego uquixiebeella nú 
xanabitsi beella lu cuenda' bee bene 
enu rni dialu hebreo. Unibeella 

nú yeye'e chenu ritsi' bee elubacu, 
lle'nalá nú riucu bee una'a zaqui 
enu rni dialu griego luquelá nú 
riucu bee una!a zaqui enu rni dialu 
hebreo. ?Chequie ye chi'chiucu bee 
apóstol uquiete' sa'beella ye bee 
bene enu nzeli arqui' Jesucristo, nu 
unibeella: 

—La necanze'ca nú tsana' arqui'ru 
nú rixiule'eru Stichia! Diose para 
nú ritsi'ru nú acu bee bene. *Enze'e 
bee sa'a enu nzeli arquialahua 
Jesucristo, ucañihua achi bee 
niyu letahua enu ri'i riña! cua!, 
nu nediya'hua nú nehuañi beella 
tucu nú rialane, cuna nú neli nzu 
Espíritu Santo cuna li'ibeella, cuna 
nú rlu'cu beella lunú reca beella. 
4Litiru nzenacu'láru lu Diose cuna 
nú nze tixiule'eru stichia'nu lubee 
bene. 

5Yebeella unga tucu necatse beella 
nú acane scua, nu ucañi beella 
Esteban, enu chiqui' nzeli arqui' 
Jesucristo, nu chiqui' nzu Espíritu 
Santo cuna li'illa, nu le'ca ucañi 
beella Felipe, Procoro, Nicanor, 
Timón, Parmenas, cuna Nicolás, 
enu neca bene eyeche Antioquía. 
Nicolás quie' la necalla bene Israel, 
pero uyalí arqui'lla tucu nú uyalí 
arqui' bee bene Israel ante nú 
chili arqui'lla Jesucristo. $Chequie 
uriñayu beella achi bee niyu ze'e 
lubee apóstol para nú unacu' beella 
lu Diose lu cuenda' beella nu uricu' 
beella ya beella equie beella. 

7Pero másela nzeri'chia Stichia! 
Diose lubee bene, cuna nú nze aca 


Los Hechos 6 


huaxilá bee bene enu nzeli arqui' 
Jesucristo eyeche Jerusalén, hasta 
bee ule'ya' bee bene Israel huaxi 
beella uyalí arqui'beella Jesucristo. 


Chenu una'tse bee bene Esteban 

8Chiqui' uri'i Diose elietsa lu 
Esteban, nu udete'nu poder lulla 
nú rrililla huaxilu bee milagro nú 
llene neca lubee bene. *Chequie 
chiucu chuna bee bene liñi indu 
nú lee Esclavos Libertados, cuna 
bee bene eyeche Cirene, cuna bee 
bene eyeche Alejandría, cuna bee 
enu nze'ta enza Cilicia, cuna bee 
bene Asia, uquixiebeei nú unixu 
beei cuna Esteban. Pero bee 
benequie' lá ri'i stichia! beei ana 
lunú reca elliebacu' Esteban, equie 
nú rri'i Espíritu Santo elietsa lulla. 
31Chequie udixiu beei chiucu chuna 
bee bene enu ni nú rni condra 
Esteban Moisés cuna Diose. 12Scua 
uri'ibeei para nú ulee bee bene 
eyeche ze'e, cuna bee bene enu 
neca equie, cuna bee ulaxcuela enu 
reca ley! Moisés lu Esteban. Che 
una'tse beei li'illa nu uyayu beei 
litilla lubee ustichia' bee bene Israel. 
13Nu le'ca ucua'na beei bee bene 
enu uni eluquichia! para nú uni bee 
nze!e: 

—Niyu quie! la tsuxella nú se'talla 
ley! Moisés cuna indu' Diose. 14Li'iru 
ubene'ru nú rnilla nú Jesuse bene 
eyeche Nazaret nitilulla indu llene 
Jerusalén, nu che'ella bee custumbre 
nú utsa'na Moisés lua'ahua. 

15Chequie bee usticia cuna ye 
bee bene enu nucua'a ze'e, chenu 
ulañi'beella lu Esteban, ulañi'beella 
nú rnaa lulla xi rnaa lu tucu ángele' 
Diose. 

Lunú uni Esteban lubee usticia 


Chequie ule'ya enu máse neca 
equie nu rnibiya' lu ye bee 
ule!ya unidichia'lla lu Esteban nú 
unilla: 
—¿Xie' neli nú scua unilu la? 
2Nu uni Esteban: 
—Li'ihua bee usticia cuna yehua 
bee bene enu nucua'a ca'a, uzulcu! 
diacahua nú nia luhua. Diose 
liñibe ulube'lunu lu Abraham 
bene'ahua enu udetela, chenu 
uzuculla lu iliu Mesopotamia, 
ante nú chálla zuculla lu eyeche 
Harán. ¿Nu uni Diose lulla: 
“Utsa'na lachilu cuna ye bee 

sa'lu, nu uquia luyuu nú lubea 
lulu.” *Chequie uchiu'u Abraham 
lu iliu' bee bene Caldea, nu 
uyacua'a beella lu eyeche Harán. 
Nu chenu unguti pa!lla, che uni 
Diose lulla nú ye'talla zuculla 
luyuu elu nucua!ahua hasta nee. 
5Pero chenu uriña Abraham ca'a, 
lá dete'sca! Diose ni' teme! yuu 
lulla, pero ucuaqui u'nanu nú 
dete'nu yuu ze'e lulla. Chequie 
chenu atilla, aca iliu ze'e iliu' bee 
li'ñilla, añinzuca nú chenu uni 
Diose scua lá lu'cusca' Abraham 
lli'ñilla. £Nu le'ca uni Diose lu 
Abraham, nú bee lli'ñilla enu 
nze'ta enza luquielá checua!a 
beei xi neca bene rene lu stucu 
nación, elu ri'i bee bene nú juerte 
ri'ibeei riña' nu nehuana zeca 
beei ze'e diqui tacu ayu'u lana. 
7Pero le'ca uni Diose lu Abraham: 
“Lilá detea castiya bee bene enu 
ri'i nú juerte ri'ibeei riña'. Cheelá 
chiu'u beei lu nación ze'e, nu 
lu'cu beei ula'na lua luhuare 

quie'.” ¿Nu chenu uni Diose lu 
Abraham, utsa'nanu stichia'nu nú 
quiee seña elunecachi'lla cuna 
beelá bee niyu. Enze'e chenu 
ungula endu'lla Isaac, nu chenu 
ullu'cui tucu xmana uquie'ella 
seña elunecachi'i. Le'ca esquie 
uri'i Isaac cuna endullla Jacob. 
Nu le'ca esquie uri'i Jacob cuna 
chi'chiucu bee endu'lla enu unga 
bee bene'ahua enu udetela. 

Bee lli'ñi Jacob, enu unga bee 
bene'ahua enu udetela, li'ibeella 
uya arqui'beella lu bichi beella 
José. Chequie ungüiti beella li'illa 
lubee bene enu unguya! li'illa 
Egipto. Pero næ tsana' arqui' Diose 
José, “nu Diose uri'i elietsa lulla 
lu ye nú nehuana ulle'calla, nu 
le'ca urilinu elietsa lulla para nú 
uzeca Faraón arre Egipto li'illa, 
nu uri'i arre Faraón nú ungalla 
gobernador Egipto, nu unibiya'lla 
lu ye bee stene! arre ze'e. 

11”Chequie chenu unga biña 
lu nación Egipto cuna Canaán, 
chiqui' nehuana ulle'ca bee 
bene'ahua enu udetela nu ulaxu 
nú udacu beella. 12Pero chenu 
ungabiya! Jacob bene'ahua 
enu udetela nú nu' trigo Egipto, 
uxe'lalla bee lliana'lla nzetsi beei 
trigo bese rlu ze'e. Nu chenu 
uya beella bese rrucu, udixiule!e 
José nú necalla bichi beella, nu 
scua ungabiya' arre Faraón nú ti 
neca bee bene! José. 14 Chequie 
uxe'la José resuna nú ye'ta pa'lla 
Jacob cuna ye bee bene'lla para 
nú cua'a beella Egipto, nu neca 
beella setenta y cinco bee bene. 
15Scua unga nú uya zucu Jacob 
Egipto. Ze'e ungutilla, nu le'ca 


233 


ze'e unguti bee bene'ahua enu 
udetela. 16 Chenu udete tiembu, 
che unguya'beella arta! bee 
bene'ahua enu udetela, nu uya 
ca'chi' beellae eyeche Siquem, 
liñi eluhua nú utsi Abraham 
lubee lliana' bene enu lee Hamor 
eyeche Siquem. 

17”Chenu nze'ta llu'cula tiembu 
nú aca tucu nú ucuaqui u'na Diose 
lu Abraham, chiqui' udala bee 
sa!ahua enu neca bee bene Israel 
Egipto. 18Chequie bee bichia ze'e 
uquixie nú rnibiya' stucu arre 
Egipto enu lá chulu José. 19 Nu 
arre quie! ucua'nalla nú uri'illa 
nú nehuana ulle'ca bee bene'tahua 
enu udetela. Unibiya'lla nú 
utsi'qui bee bene'ahua bee endu' 
niyu! beella enu ungula inza re'cu 
Nilo para nú atibeei. ?Tiembu 
ze'e ungula Moisés. Nu chiqui! 
ñia riu' arqui' Diose endu' quie, 
nu uriliucu bee pa'nu li'inu diqui 
chuna guu. 21 Chenu uriña bichia 
nú utsana' arqui'beella li'inu, 
le'ca li'i xinchiu'cu arre Egipto 
ullela' li'inu nu uri'i ru!cunchu 
li'inu xi neca endu'nchu. 22 Nu 
unga Moisés ye nú reca bee bene 
Egipto, nu chiqui' neca equie lunú 
rnilla cuna lunú uri'illa. 

23"Chenu nza Moisés chiu'a 
lana, udu' arqui'lla nú nzebi'yalla 
bee sa'lla enu neca bee bene 
Israel. 24Nu chenu ulañi' Moisés 
nú riñi tucu bene Egipto tucu 
bene sa'lla. Unganu'lla bene 
ze'e, nu unguutilla bene Egipto 
ze'e. 25Uri'i Moisés elliebacu' nú 
nediyala! bee bene Israel nú equie 
cuenda! li'illa tsilala Diose lilibeei 
lubee bene Egipto, pero la ri'ibeei 

beya' nucua!. ?6Stucu bichia, 
ulañi' Moisés chiucu bee bene 
Israel nú rliu beei, nu niarqui!lla 
nú laalla li'ibeei, nu unilla lubeei: 
“Tucutse sa'hua, ¿xinu rliuhua?” 
27 Chequie tucu bene enu rliu ze'e, 
utsi'ñai Moisés nu uni lulla: “¿Ti 
uliqui' elurnibiya' lulu para nú 
nilu luru? 28 ëXie' niarqui'lu nú 
útilu li'á tucu nú unguutilu bene 
Egipto neca' la?” 29Chenu ubene' 
Moisés nucua!, uyecaxu'ulla 
nzalla lu iliu Madián. Ze'e 
uzuculla xi neca bene rene, nu 
uchialla ze'e nu ulu'culla chiucu 
endu!. 

30°Chenu udete chiu'a lana, lu 
dañi achi elu lecalí ti nucua'a, 
axu dani nú lee Sinaí, ulube'lu 
tucu ángele' Diose lu Moisés lu 
quii nú rulu lu tucu aca lla'na. 
31 Chequie nzenu arqui' Moisés 
chenu ulañi'lla quii ze'e, nu chenu 
nzebicalla para nú lañi' nze'calla 
nucua', nu ubene'lla chi Diose nú 
uni lulla: 32“Li'á neca Diose' bee 
bene'hua enu udetela Abraham, 
Isaac, cuna Jacob.” Nu uquixie 
Moisés nú recatse'tse'lla nú 
xiquilla, nu né laca arqui'lla nú 
abi'yalla lu quii ze'e. 33Chequie 
uni Diose lulla: “Uhua luculu, 
xne luhuare elu nzulu necachine. 
34Li'á rlañi nze'ca lunú xa 
nehuana seca bee benea enu 
nucua'a Egipto, nu rienea lunú 
xanabitsi beella, enze'e ulaca para 
nú tsila'a li'ibeella lubee nucua!. 
Utee, ne xella li'ilu Egipto.” 

35Añinzuca nú né zucu'beella 
lunú uni Moisés lubeella, a'la 
unibeella lulla: “¿Ti uliqui' 
elurnibiya' lulu para nú niarqui'lu 


Los Hechos 7 


nilu luru?”, pero equie cuenda' 
ángele enu ulube'lu lulla lu aca 
lla'na nú rulu ze'e, Diose udete' 
elurnibiya' lulla, nu uxe'lanu 
litilla para nú ri'illa elietsa 
lubeella nú chiu'u beella Egipto. 
36Nu Moisés neca enu uhua bee 
bene'ahua enu udetela Egipto, 
uri'illa bee milagro ze'e, nu le'ca 
urililla bee milagro lu inzatu' nú 
lee inzatu' neluu, cuna lu dañi 
achi elu unzee beella diqui chiu'a 
lana. 37 Nu le'ca li'i Moisés quie' 
uni lubee bene Israel: “Diose cañi 
tucu bene enu aca tucu profeta 
letahua, tucu nú ucañinu li'á. 
Zu'cuhua stichia! profeta quie!.” 
38 Nu chenu nzu Moisés cuna bee 
bene'ahua enu udetela lu dañi 
achi, li'illa necalla enu uni ángele' 
Diose lu equie dañi nú lee Sinaí 
para nú unilla Stichia! Diose 
lubeella. Nu bedichia! cua! neca 
nú utsa'na beella luatahua hasta 
nee. 

39'Pero bee bene'ahua enu 
udetela né zucu'beella nú uni 
Moisés, nu lá niarqui'beella 
nú anibiya'lla lubeella, a'la 
niarqui'beella nú benchila' zeca 
beella Egipto. “Nu unibeella lu 
Aarón: “Ureche'e bee diose enu 
zuculu lua'ahua; xne la rialahua 
beya' canza Moisés enu uhua 
lia'ahua Egipto.” 41 Chequie 
ureche' beella tucu becerro enu 
unga diose' beella, nu unguuti 
beella nañi u'na lu becerro ze'e, 
nu uri'i beella tucu eliñi lunú fia 
nzu arqui'beella nú ureche' beella 
becerro ze'e. “Che utsana! arqui' 
Diose li'ibeella, nu utsana'nu nú 
rdete' beella ula'na lu bichia cuna 

lu guu cuna lubee enu nchiucu' 

liñibe. Xne scua niquie lu ichi' 

Stichia' Diose nú uquie'e bee 

profeta elu rni: 

Bee bene Israel, ¿xie' 
unguutihua bee nañi lua xi 
neca una, 

diqui chiu'a lana nú ucua'ahua 
lu dañi achi la? 

43 Pero a'la ulu'cuhua ula'na lu 
diose'hua enu lee Moloc enu 
nzucu liñi carpa nú necache!' 
iti, 

cuna belaa diose' Renfán, 

bee diose enu le'ca lilihua 
ureche'hua para nú lu'cuhua 
ula'na lu. 

Enze'e xe'la li'ihua elu máse 
istu Babilonia. 

44?Nu chenu ucua'a bee 

bene'ahua enu udetela lu dañi 

achi, ulu'cu beella tucu ni'i iti 

nú unga indu'beella elu uduche' 

beella ley' Diose. Indu quie' 

ungache' tucu nú unibiya! Diose 
lu Moisés, chenu uninu lulla nú 
reche'llae tucu nú ulañi'lla. “Bee 
bene'ahua enu udetela uya'nanu 
beella induquie' chenu unguti 

Moisés, nu chenu uya'na Josué 

luhuare' Moisés che uriñayu 

beella indu quie' luyuu elu 
uriñabeella, chenu uritibeella xuu 
lubee bene eyeche Canaán equie 
yuu, nu Diose uri'i elietsa lubeella 
nú uya'nanu beella yuu ze'e. Scua 
ulu'cu beella indu quie' hasta 
bichia nú uquixie nú unibiya' 

arre David. *Diose uzeca arre 

David, nu niarqui'lla nú reche'lla 

tucu indu para li'inu enu neca 

diose'ahua, lia'ahua enu neca bee 
bene Israel. “Pero arre Salomón 

neca enu ureche' indu' Diose. 
48 Añinzuca nú la zucu Diose liñi 
indu nú ureche' bee bene tucu nú 
uni profeta chenu unilla: 
49-50 Liñibe nzucua'a rnibiya'a, 
nu luyuu neca elu nzu e'ya. 
¿Xa rnaa ni'i nú reche'hua 
para li'á? 
¿Nu xa rnaa luhuare elu 
tsulachia? 
Xne le'ca li'á ureche!a ye bee 
nucua!, —uni Diose. 
51”Pero li'ihua —unilá Esteban 
lu beella— chiqui! nziti arqui'hua, 
nu la zucu'hua nú rni Diose. La 
ri'i casohua Espirítu Santo. Tucu 
nú uri'i bee bene'hua enu udetela. 
52Bee bene'hua enu udetela xitse 
urilinu beella ye bee profeta! 
Diose, hasta nú unguuti beella 
bee profeta enu udixiule'e nú riña 
li'inu enu rri'i tucu nú neli neca, nu 
nee nú ube'tanu, udete' cuendahua 
litinu lubee bene, nu unibiya'hua 
nú ungutinu. 59 Añinzuca nú 
uyucuhua ley nú uliqui' bee ángele' 
Diose luhua, pero lá zucu'huane. 


Unguuti bee bene Esteban 


54 Chenu ubene' bee bene ze'e 
nucua!, chiqui' ulebeei nu tu'na 
racu xa! laya beei nú rlee beei lu 
Esteban. 55Pero chiqui' nzu Espirítu 
Santo cuna Esteban, chenu ubi'yalla 
enza liñibe ulañi'lla ellie'e elu 
nzucu Diose, le'ca ulañi'lla nú nzulí 
Jesucristo cue'tse Diose chubee. 

56 Chequie uni Esteban: 
—¡Ubi'yacuruhua! Rlañia nú 
na'la liñibe, nu le'ca rlañia nú nzulí 
Jesucristo cue'tse Diose chúbee. 
57Pero chenu ubene'beei nú uni 
Esteban scua utsacu! beei diaca 

beei, nu juerte urixialibeei nú nze 
na'tse beei Esteban. 58 Che uhuabeei 
li'illa ru'u eyeche ze'e para nú 
útibeei li'illa cuna quiee, nu tucu 
niyu e'ne enu lee Saulu uri'i ucu 
xucu beei. 5%Nu diqui nú rdu'beei 
quiee Esteban, unilla lu Diose: 

—Paa Jesuse uyucu espíritua. 

60 Che chu utsulliquilla nu juerte 
rixialilla nú unilla: 

—Paa Jesuse, la du' cuendalu dula 
nú rri'inu bee benequie! li'á nee. 

Chenu ulaxu nú uni Esteban scua, 
chu ungutilla. 


Uri'i cundra Saulo bee bene 
enu nzeli arqui' Jesucristo 


Nu para Saulo neca nze'ca nú 
unguuti bee bene Esteban. 
Nu le'ca bichia ze'e uquixie bee 

bene nú uri'ibeei nú nehuana 
seca bee bene' Jesucristo eyeche 
Jerusalén. Ye beella uri'chialetse 
beella diqui lubee iliu Judea, 
cuna lu iliu Samaria, uya'natsia 
bee apóstol'nu eyeche Jerusalén. 
2Chequie chiucu chuna bee niyu 
enu nzenu cuenda nú nzucu Diose 
uyaca'chi' beella cuerpo! Esteban 
nu chiqui' unguna'nu beella li'illa. 
3Nu uquixie Saulo nú una'tsei bee 
bene enu nzeli arqui' Jesucristo, nu 
riu'i ni' por ni' beella, nu ala juerza 
ruya'i niyu si una!a rdu'i ni'cu!. 


Udixiule'e bee bene' Jesucristo 
Stichia' Diose eyeche Samaria 


4Pero bee bene enu uchiu'u 
eyeche Jerusalén udixiule'e beella 
bedichia! nze'ca! Diose catse elu 
nzuebeella. Felipe enu neca tucu 
bene leta beella, uyalla eyeche 
llene Samaria, nu uquixiella 

rixiule'ella stichia' Jesucristo lubee 
bene ze'e. 8 Uyetesa! huaxi bee bene 
nu yebeella sucu'diaca beella lunú 
udixiule'e Felipe lubeella, cuna 
lunú ulañi'beella bee milagro llene 
nú uri'illa. 7Xne uri'iyecalla huaxi 
bee bene enu nchiñi benechiqui' 
arqui!, nu rixiali bee benechiqui' 
ze'e xiu'u arqui'beei. Le'ca 
uriliyecalla bee bene enu neati tucu 
parte cuerpo! cuna bee bene enu 
necuxu. $Enze'e chiqui' ñia utsu 
arqui' ye bee bene eyeche ze'e. 

%Pero eyeche ze'e nzucu tucu 
bene enu lee Simón, hasta hua'tu 
rri'i elu uliñi nu sequienui bee bene 
eyeche Samaria, nu rri'i nú necai 
tucu bene enu neca equie. 1Ye 
bee bene ze'e ubene'beei lunú uni 
Simón, desde bee endu' lla'na nu 
hasta bee bene uxu, nu unibeei: 

—Niyu quie' chiqui' rlu'cu poder 
nú rlu'cu Diose. 

31 Chiqui' rri'i caso beei lunú rni, 
xne hasta hua'tu sequienui bee 
bene equie elu uliñi nú rri'i. 12Pero 
chenu uyalí arqui' bee bene lunú 
udixiule'e Felipe equie cuenda! 
poder nú rlu'cu Diose, cuna equie 
cuenda' Jesucristo. Che urinza 
beella niyu si una'a. 19 Nu hasta 
li'i Simón quie' uyalí arqui!lla 
Jesucristo nu urinzalla, nu uquixie 
enzenulla Felipe, cuna nú nzenu 
arqui'lla lu ye clasia' bee milagro 
llene nú rlañi'lla rri'i Felipe. 

14Chequie chenu ungabiya! bee 
apóstol! Jesucristo enu nucua!a 
eyeche Jerusalén nú uchili arqui' 
bee bene Samaria Stichia! Diose, 
uxe'la beella Pedro cuna Juan lubee 
bene ze'e. 1$Chenu uriñabeella 
eyeche Samaria, unacu' beella 

lu Diose equie cuenda' bee bene 
enu uyalí arqui' Stichia! Diose 
para nú yucu arqui'beella Espíritu 
Santo. 'éXne ni' tucu beella lasca' 
yucu arqui'beella Espíritu Santo, 
urinzatsia beella cuna nú lee 
Jesucristo. 17 Chequie uricu' Pedro 
cuna Juan ya beella equie bee bene 
ze'e para nú uyucu arqui'beella 
Espíritu Santo. 

18Chenu ulañi' Simón nú uyucu 
arqui' bee bene ze'e Espíritu 
Santo equie nú uricu! bee apóstol 
ya beella equie bee bene ze'e, 
uniarqui'lla nú dete'lla dimi ya 
beella, ?9nu unilla: 

—Le'ca nua uli'qui' poder cua! 
lua para nú chenu ricua yaa equie 
tatse bene, le'ca yucu arqui' nze!e 
Espíritu Santo. 

20 Chequie uni Pedro lulla: 

—Li'ilu cuna dimi!lu nitilulu, xne 
rri'ilu elliebacu! nú tsilu poder nú 
lia rliqui' Diose. 21 Li'ilu ni'teme! la 
yala nú ri'ilu tucu nú rri'iru, xne 
ni'teme' la chequieelu inziu' Diose. 
22Utsana! arqui' beenú necha neca 
rri'ilu nu uche!'e elliebacu'lu, nu 
uziquiee lu Diose tunu tianu' xa 
ri'inu perdona lunú necha uri'ilu 
elliebacu' scua. Xne puro 
nú necha neca nu! arqui'lu, nu 
rnibiya'sca! dula lulu. 

24 Che ucuaqui Simón nú unilla: 

—Una'cuhua lu Diose equie 
cuendaa para nú la zeca ni' tucu 
beenú unihua. 

25Chenu ulaxu nú unibeella 
stichia! Jesucristo cuna nú 
unibeella Stichia! Diose lubee 
bene ze'e, cheelá ubenchila' zeca 
beella eyeche Jerusalén. Nu ye bee 
eyeche nú nchiucu' lu iliu Samaria 

elu udete beella udixiule'e beella 
Stichia! Diose lubee bene. 


Ubedichia'nu Felipe 
tucu bene Etiopía 


26Lulá bee nucua!, uni tucu 
ángele' Diose lu Felipe: 

—Uquia enza sur, inziu nú xiu'u 
enza Jerusalén nu nza enza eyeche 
nú lee Gaza. Inziu ze'e rdete lu dañi 
achi. ?/ Che uchiu'u Felipe nú nzalla, 
nu lu inziu ulluna'lla tucu niyu 
eyeche Etiopía. Neca benequie' enu 
chiqui' neca equie xne rricuche'ella 
ye dimi' reina Candace enu 
rnibiya' Etiopía, nu uyaalla eyeche 
Jerusalén udete'lla ula'na lu Diose. 
28 Nu nu' nziulalla nú nzialla enza 
lachilla, nzuculla equie acareta'lla 
rulalla lu ichi' Stichia' Diose nú 
uquie'e profeta Isaías. ?2Che uni 
Espíritu Santo lu Felipe: 

—Uquiabica lu acareta cua!. 

30Chenu uyabica Felipe lu acareta 
ze'e, ubene'lla nú rula bene ze'e lu 
ichi' Stichia! Diose nú uquie'e profeta 
Isaías, nu unidichia'lla lu bene ze'e: 

—¿Detá rri'ilu beya! lu ichi' nú 
rulalu la? 

31 Chequie ucuaqui bene ze'e nú 
unilla: 

—¿Xa ri'á beya! nú rnii, tunu 
lecati ixiule'e lua xa rnii? 

Nu uni bene ze'e lu Felipe nú 
quieella equie acareta nu cua'a 
junto beella. 

32Lu ichi' Stichia! Diose elu 
rulalla rni: 

Unguya' bee bene li'inu xi neca 
tucu sanchi, elu úti beei 
lilinu; 

nu lá ninu xi neca tucu sanchi 
enu lecaxi ri'i nuxu 

lu bene chenu xiecu' bene ichia 
tsu'í. 

33 Chenu xitse uri'inu bee bene 
lilinu. Lecati uri'i elu usticia 
lu cuenda'nu, 

¿ti nii nú ti neca bee bene'nu 
enu udetela? 
Xne uchiu'ulanu lu iliulabe quie!. 

34 Chequie uni bene ze'e lu Felipe: 

—Uri'i faura uni' lua, ¿ti lu cuenda!’ 

rni profeta cua!, rnilla lu cuenda' 
lilitsialla la, urre rnilla lu cuenda' 
stucu bene la? 

35 Chequie uquixie Felipe nú 
udixiule'ella xi rni luhuare lu 
Stichia' Diose elu rulalla, nu uni 
Felipe equie cuenda' bedichia!' 
nze'ca! Jesucristo lulla. 38Lu ze'elá 
chenu udete beella tucu luhuare elu 
nu! inza, uni bene ze'e lu Felipe: 

—Ca'a nu' inza, ¿nu' modo rinzalu 

li'á ca'a nee la? 

37 Nu uni Felipe lulla: 

—Nu! modoe, tunu diquinu' 

arqui'lu chili arqui'lu Jesuse. 

Che unilla: 

—Chili arquia nú Jesucristo neca 

Lli'ñi Diose. 

38 Chequie unibiya'lla nú utsuxe 
acareta'lla, nu ulaca rucu beella 
equie acareta ze'e, nu uyu'u beella 
lu inza nu urinza Felipe li'illa. 

39 Chenu uchiu'u beella lu inza, 
hora ze'e tu'natsia uniti Felipe nu 
unguya! Espíritu Santo li'illa, nu né 
lañia! bene ze'e li'illa. Pero chiqui! 
ñia nzu arqui!lla nze ri'illa seidu 
inziu'lla. “Chenu uri'i Felipe beya' 
nú hasta eyeche Azoto nzulalla, che 
eyeche por eyeche udixiule'ella 
bedichia! nze'ca' Jesucristo lubee 
bene, hasta nú uriñalla eyeche 
Cesarea. 

Uchili arqui' Saulo Jesucristo 
(Hch. 22:6-16; 26:12-18) 
Nu bee bichia ze'e, la tsuxe 
Saulo nú rleei lubee bene enu 

nzeli arqui' Jesucristo, nu uni nú úti 
li'ibeella. Enze'e uyani'i lu ule'ya 
enu máse neca equie nu rnibiya' lu 
ye bee ule'ya, ?para nú acache' tucu 
ichi' nú nu' modo chai liñi bee indu 
eyeche Damasco che cua'nai bee 
bene enu nzeli arqui' Jesucristo 
niyu si una'a para nú uyati li'ibeella 
nu duti li'ibeella ni'cu' eyeche 
Jerusalén. ¿Pero chenu nze riñai 
axu eyeche Damasco, tu'natsia 
ulaca tucu ellie'e nú nze'ta enza 
liñibe nu udu'llie'e ellie'e ze'e diqui 
abenchila' elu nza Saulo. 4Nu chu 
uzana' Saulo luyuu, nu ubene'i tucu 
chii nú uni: 

—Saulo, Saulo, ¿xinu rri'i condralu 
li'á? 

5Nu uni Saulo: 
—¿Tiilu, Detá? 
Nu ucuaquinu: 

—Li'á neca Jesuse enu rri'i 
condralu, le'catsia li'ilu rri'ilu 
equiya lulu. Tucu nú rri'i u'na' nú 
subeí lli'i icu' aca rucha. 

6Nu recatse'tse' Saulo xiquilla, nu 
unilla: 

—Detá, ¿xi niarqui'lu nú ri'á? 

Chequie uni Jesucristo lulla: 
—Uzetee, nu uquia eyeche 
Damasco, ze'e ni bene ta nú ri'ilu. 

7Nu bee bene enu nzenu Saulo 
chiqui' ulliqui beella, xne ubene' 
beella chii nú uni lulla, pero lecalí 
ti ulañi' beella. ¿Chenu utsuli Saulo 
la bitya'lla, che una'tse bee bene 
enu nuulla yalla nu unguya'beella 
litilla eyeche Damasco. *Ze'e 

uzuculla chuna bichia, sin nú 
bityalla nu sin nú aculla, nu lecaxi 
ungue'lla. 

10Eyeche Damasco ze'e nzucu 
tucu bene enu nzeli arqui' 
Jesucristo enu lee Ananías, Ananías 
quie! ulube'lu Jesuse lulla nu uninu 
lulla: 

—i¡Ananías! 

Nu ucuaquilla: 

—Ca'a nzua, Detá. 

31 Chequie uni Jesuse lulla: 

—Utsuli nu uquia inziu llene nú 
lee chubee, chenu riñalu ni' Judas 
nedichia'lu tucu bene eyeche Tarso 
enu lee Saulo. Xne rnacu'lla lua nee, 
12nu neca xi neca nú rni xcala'lla 
ulañi'lla nú uyu'u tucu bene enu 
lee Ananías nu uricu'lla yalla equie 
Saulo, para nú bi'ya zecalla. 

13Chenu ubene' Ananías nucua!, 
unilla: 

—Detá, huaxi bee bene rni lu 
cuenda!' niyu cua!, cuna lu ye beenú 
necha neca rri'illa lubee bene enu 
nzeli arqui' li'ilu eyeche Jerusalén. 
14Nu nee uriñalla ca'a cuna 
elurnibiya' nú udete' bee ule!ya enu 
máse neca equie nu rnibiya! lu ye 
bee ule'ya para nú na'tsella ye bee 
bene enu nzeli arqui' li'ilu. 

15Nu uni Jesuse lulla: 

—Uquia, xne ucañia niyu cua! 
para nú ixiule'ella stichia'a lubee 
bene enu la neca bee bene Israel, 
cuna lubee arre, nu le'ca cuna nuu 
lubee bene Israel. 16Li'á ixiule'a 
lulla nú chiqui! huaxi nú nehuana 
zecalla equie nú necalla benea. 

17 Chequie nza Ananías ni'i elu 
nzucu Saulo. Chenu uyu'ulla liñi 
ni'i ze'e, uricu'lla yaalla equie Saulo, 
nu unilla: 

—Saulo, Jesucristo enu ulube'lu 
lulu lu inziu nú nze'talu, lilinu 
uxe'lanu li'á lulu para nú bi'ya 
zecalu, nu para nú ya'na Espíritu 
Santo cuna li'ilu. 

18 Hora ze'e uzana! nú nacu' 
i'cululla nú rna xi rna melu 
tsu! bela, nu ubi'ya zecalla. Che 
utsulílla nu urinzalla. 19 Che udacu 
Saulo lle'na nú udaculla nu uyu'u 
zeca juerza'lla, nu uya'nalla chiucu 
chuna bichia cuna bee bene enu 
nzeli arqui' Jesucristo enu nucua!a 
eyeche Damasco. 


Udixiule'e Saulo Stichia' 
Diose eyeche Damasco 


20 Nu chu uquixie Saulo 
rixiule'ella Stichia! Diose liñi bee 
indu! bee bene Israel, nu unilla nú 
neca Jesuse Lli'ñi Diose. Ye bee 
bene enu ubene! nú rnilla chiqui! 
nzenu arqui'beei, nu unibeei: 

—¿Xie' laca benecua! enu utiliaca' 
bee bene enu nzeli arqui' Jesucristo 
eyeche Jerusalén la? ¿Lanu le'ca 
li'i nucua! enu uriña cala para nú 
na'tse nucua! bee bene enu nzeli 
arqui' Jesucristo nu cheyu nucua! 
li'ibeella lubee ule'ya enu máse 
rnibiya! lu ye bee uletya la? 

22Pero bichia por bichia la lliqui 
Saulo rixiule'ella Stichia! Diose, 
nu rnilla nú neca Jesuse Cristo, 
hasta nú la ri'i bee bene Israel enu 
nucua!a eyeche Damasco beya' xa 
ri'ibeei chenu ubene'beei nucua!. 


Ula'a Saulo lubee bene Israel 
enu nucua'a eyeche Damasco 
23Udetetsia huaxi bee bichia, 
unga tucu necatse bee bene Israel 
enu nucua!a eyeche Damasco para 

nú úti beei Saulo, ?4pero uri'i Saulo 
beya! nucua!. Bichia si rula' nucua'a 
quiebeei li'illa ru'u puerta eyeche 
ze'e para nú útibeei li'illa, 25che 
bee bene enu nzeli arqui' Jesucristo 
rula' udu! beella Saulo liñi tucu 
llume nu ulaca beella li'illa enza 
di'chi barda nú nu' diqui abenchila' 
eyeche ze'e, nu scua uchiu'ulla 
eyeche Damasco. 


Uriña Saulo eyeche Jerusalén 


26 Chenu uriña Saulo eyeche 
Jerusalén, uniarqui'lla nú yete'lla 
cuna bee bene enu nzeli arqui' 
Jesucristo, pero ye beella xiqui 
beella li'illa xne la chili arqui'beella 
nú le'ca nulla nzelíla arqui'lla 
Jesucristo. ?7Chequie unguya' 
Bernabé li'illa lubee apóstol. Nu 
udixiule'ella nú ulañi' Saulo 
Jesucristo cuna nú ubedichia'nulla 
li'inu chenu nzalla enza 
eyeche Damasco, nu la lliquilla 
udixiule'ella stichia' Jesucristo 
lubee bene eyeche ze'e. ?ëScua 
uya'na Saulo eyeche Jerusalén, 
nu uyanzeenulla cuna li'ibeella. 

291 á lliquilla udixiule'ella stichia' 
Jesuse, cuna nú unixulla cuna bee 
bene Israel enu rni dialu griego, 
chequie niarqui'beei nú útibeei 
li'illa. 30°Chenu ungabiya' bee bene 
enu nzeli arqui' Jesucristo nucua', 
unguya'beella Saulo eyeche Cesarea, 
nu ze'e uxe'la beella li'illa eyeche 
nú lee Tarso. 

31 Chequie bee bene enu nzeli 
arqui' Jesucristo enu nucua'a lu iliu 
Judea, cuna lu iliu Galilea, cuna 
lu iliu Samaria, uyu'u nú nzuxe 
arqui'beella, cuna nú nze ri'ilá 
beella beya' xa neca inziu' Diose, 

nu uzucu'beella stichia'nu, nu 
cuna elietsa' Espíritu Santo nze aca 
huaxilá bee bene enu nzeli arqui' 
Jesucristo. 


Uyeca' Eneas 


32 Chenu nzebi'ya Pedro bee 
bene enu nzeli arqui' Jesucristo, 
chequie le'ca uyabi'yalla bee bene 
enu nzeli arqui' Jesucristo enu 
nucua'a eyeche nú lee Lida. 33Ze'e 
ulañi' Pedro tucu niyu enu riti enu 
lee Eneas, nu ungala xunu lana nú 
nuxulla ritilla, nu la tsulílla. 34Nu 
uni Pedro lulla: 

—Eneas, Jesucristo neca enu 
uriliyecala li'ilu. Uzetee nu uletsa 
nú ungutalu. 

Nu hora ze'e utsuli Eneas. 

35 Chenu ulañi' ye bee bene enu 
nucua'a eyeche nú lee Lida cuna 
bee bene enu nucua'a enza Sarón 
nú uyeca!lla, che le'ca uchili arqui' 
bee bene ze'e Jesucristo. 


Uhuañi zeca Dorcas nú ungutilla 


36Tiembu ze'e nzucu tucu una'a 
enu nzeli arqui' Jesucristo eyeche 
Jope li'illa leella Tabita, nu dialu 
griego leella Dorcas. Una'a quie' 
uri'illa nú neca nze'ca, nu le'ca 
uri'illa elietsa lubee bene elitsi. 
37 Bee bichia ze'e ungariti Dorcas 
nu ungutilla, nu chenu ulaxu 
nú ungutsa bee bene li'illa uya 
ricuche'e bee bene li'illa liñi ni'i 
elu aya equie ni'i ze'e. 38Nu lunú 
axu eyeche Jope lu eyeche Lida, elu 
nzucu Pedro, chenu ungabiya' bee 
bene enu nzeli arqui' Jesucristo 
nú nzucu Pedro ze'e, uxe'la beella 
chiucu niyu enu uya ziquiee lulla, 
nu unibeella lulla: 

—Uri'i faura yexetsia ucha eyeche 
Jope. 

39Nu chu nza Pedro cuna 
li'ibeella. Chenu uriña beella 
eyeche Jope, unguya'beella Pedro 
liñi ni'i elu nchiucu' cuerpo' Dorcas, 
ze'e nucua'a bee una'a zaqui runa' 
beenchu, che uyabica beenchu 
lu Pedro nu ulube' beenchu bee 
laquie nú ureche'e Dorcas chenu 
nehuañisca'lla. 4 Chequie unibiya' 
Pedro nú chiu'u ye bee bene elitya!, 
nu chu utsulliquilla nu unacu!'lla 
lu Diose, nu ubityalla lu benenguti 
ze'e nu unilla: 

—iTabita, uzetee! 

Hora ze'e chu uya'la i'cululla, nu 
chenu ulañi'lla Pedro, chu uzuculla. 
4 Nu chu una'tse Pedro yalla nu 
utsulílla, che ubixia Pedro bee bene 
enu nzeli arqui' Jesucristo, cuna 
bee una!a zaqui para nú lañi' beella 
nú uhuañi zeca Dorcas lu eluti. 
Nu diqui lu eyeche Jope ungabiya' 
bee bene nucua!, nu huaxi bee bene 
zele uyalí arqui' Jesucristo equie 
cuenda' nucua'. Uya'na Pedro 
chiucu chuna bichia eyeche ze'e, 
ni' tucu bene enu lee Simón enu 
rcu'chi iti. 


Pedro cuna Cornelio 


1 Eyeche Cesarea uhuañi 
tucu bene enu lee Cornelio, 
li'illa ungalla capitañi lu texcua'a 
bee sundado enu lee Italiano. 
2Litilla ungalla tucu bene enu 
chiqui' unga nze'ca arqui' lu Diose, 
nu cuna ye bee bene'lla udete' 
beella ula'na lu Diose. Le'ca uri'illa 
elietsa lubee bene Israel enu seca 
elitsi, nu siempre rnacu!'lla lu Diose. 
3Tucu bichia, tucu rquiechuna 

uchee, ulle'calla xi neca nú uni 
xcala'lla. Chee nze'ca ulañi'lla nú 
uyu'u tucu ángele' Diose liñi ni'i elu 
nzuculla, nu uni ángele ze'e lulla: 

— ¡Cornelio! 

4Nu ubi'yalilla lu ángele ze'e nu 
chiqui' ulliquilla, nu unilla: 

—¿Rnilu lua la Detá? 

Nu uni ángele ze'e lulla: 

—Diose ubene'la! stichia'lu, nu 
ulañi'la'nu xa rri'ilu elietsa lubee 
bene enu seca elitsi. SUxe'la bee 
bene eyeche Jope para nú chetucu 
beei Simón, enu le'ca lee Pedro. 
6Nzuculla ni' tucu bene enu le'ca 
lee Simón, enu rcu'chi iti, nzucu 
bene quie! ru'u inzatu!. 

7Chenu nzia ángele enu uni lu 
Cornelio, ubixialla chiucu moso!lla 
cuna tucu sundado enu rlu'culla 
confianza lu enu nzeli arqui' Diose. 
8 Chenu ulaxu nú udixiule'ella lunú 
ulle'calla lubeella, che uxe!lalla 
litibeella eyeche Jope. 

9Bichia rrucu, diquila nú nzeriña 
beella axu eyeche Jope, tucu 
rrebichia uquie Pedro equie ni'i elu 
nzuculla para nú nacu'lla lu Diose. 
10 Chiqui" rlia'na'lla nu niarqui'lla 
nú aculla, pero diquila nú rri'ilu 
bene elubacu nú aculla, che 
ulle'calla xi neca nú uni xcala'lla, 
“nu ulañillla nú ria!la liñibe nu 
nze'ta laca nú rnaa xi rnaa tucu 
laquie llene lulla, nu naca'cuu dacu 
lli'i. 2Liñi laquie llene ze'e nu' yelu 
bee nañi enu tacu cuchiu!, cuna bee 
be'la cuna bee nañi enu rcuecu!. 
15 Chequie ubene!lla tucu chii nú 
uni lulla: 

— Pedro, uzetee, nu uti tatse nafi 
cua! aculu. 

14Nu ucuaqui Pedro nú unilla: 

—Ala, Detá, xne leca xunga 
udacua beenú necha rnaa, cuna 
beenú la yala acu bee bene. 

15Chequie uni zeca chii ze'e, 
stucu bese lulla: 

—Lunú uquieela Diose, la hualeelu 
nucua' nú necha rnae. 

16 Chenu ulle'calla scua chuna bese, 
uquie zeca laquie llene ze'e liñibe. 
17Diquila nú rri'i Pedro elliebacu' 
xinu ulañi'lla nucua', hora ze'e uriña 
bee bene enu uxe'la Cornelio ru'u 
puerta ni'i Simón, xne unidichia'la 
beella cá nzucu ni' Simón. 18 Chenu 
uriñabeella ru'u ni'i ze'e, unidichia' 
beella tunu ze'e nzucu Simón, enu 
le!ca lee Pedro. 19Rri'isca' Pedro 
elliebacu! lunú ulañi'lla scua, che 
uni Espíritu Santo lulla: 

—Chuna bene rla'na li'ilu. 4 Utsuli, 
ulaca, nu uquia cuna li'ibeella nu la 
za! arqui'lu, xne li'á uxe'la li'ibeella. 

21Nu chu ulaca Pedro elu nucua'a 
bee bene enu uxe'la Cornelio, nu 
unilla lubeella: 

—Li'á neca enu rla'nahua, ¿xinu 
rla'nahua li'á? 

22Nu ucuaqui beella: 

—Li'iru nzelaru lu cuenda' 
capitañi enu lee Cornelio, enu neca 
tucu bene nze'ca, enu rlu'cu ula'na 
lu Diose, nu ye bee bene Israel seca 
litilla. Tucu ángele' Diose uni lulla 
nú uxe!lalla li'iru para nú nzela 
tucu'ru li'ilu nú chalu ni'lla para nú 
yene!lla lunú nilu lulla. 

23 Che uni Pedro lubeella nú chu'u 
beella liñi ni'i, nu ze'e uya'na beella 
rula' ze'e. Chenu uye'e luyuu stucu 
bichia, nzenu Pedro li'ibeella, nu 
le'ca nzenu beella chiucu chuna bee 
bene enu nzeli arqui' Jesucristo enu 
neca bene eyeche Jope. 

24Chenu uye'e lu yuu stucu 
bichia uriña beella eyeche 
Cesarea, elu nzucu Cornelio 
nu li'illa uquiete'sa'lalla ye bee 
bene'lla cuna bee bene enu chiqui' 
rquiete'lla nucua'aquiee beella nú 
riña Pedro. ?5Chenu uriña Pedro 
ru'u ni' Cornelio, chu uchiu'u 
Cornelio nu uya cha'calulla li'illa, 
nu utsulliquilla lu Pedro para nú 
dete'lla ula'na lulla. ?6Nu utsuli 
Pedro Cornelio, nu unilla lulla: 

—Utsuli, xne necatsia bene tucu 
nú necalu. 

27 Diquila nú nze riña beella ru'u 
ni'lla rdichia' beella, nu chenu 
uyu'u Pedro liñi ni'lla ulañi'lla 
nú nucua'a huaxi bee bene ze'e. 

28 Chequie uni Pedro lubeella: 

— Li'ihua nediya'hua nú xa neca 
ley! bee bene Israel la tsana' ley! 
beella nú yete' beella cuna bee 
bene enu la neca bee bene Israel, 
ni' nú chu'u beella liñi ni' bee bene 
ze'e. Pero Diose uzete! li'á nú la 
hualeea nú necha neca lu cuenda' 
ni' tucu bee bene, ni! nú ri!a 
elliebacu' nú necha neca lu cuenda' 


beei. ?%Enze'e, chenu ubixiahua li'á, 


chu nzela sin nú nia nú la llu'cha. 
¿Nee, niarquia ri'á beya! xi rixiahua 
li'á? 

30Che uni Cornelio lulla: 

—Necala tucu tacu bichia le'ca 
hora quie', nzucua'a nia sin nú 
acua equie nú rnacua lu Diose, 
tucu rquiechuna uche, tu'natsia 
ulube'lu tucu niyu enu nutu laquie 
nú rulu siqui' lua. 31 Nu unilla: 
“Cornelio, Diose ubene!la' stichia'lu, 
nu ulañi'la'nu lunú xa rri'ilu 
elietsa lubee bene enu seca elitsi. 
32Enze!e uxe'la bee benea eyeche 

Jope, chetucu Simón, enu le'ca 
lee Pedro. Nzuculla ni' tucu bene 
enu lee Simón, enu rcu'chi iti enu 
nzucu ru'u inzatu!. Pedro quie! ni 
xi riala ri'ilu.” 33Enze'e chu uxe'la 
bee bene enu ube'ta tucu li'ilu, nu 
urilinze'calu nú uriñalu. Nu nee 
nellua!a yeru ca'a lu Diose liñibe 
para nú yene'ru lunú uxe'la Diose 
li'ilu nú nilu luru. 


Lunú uni Pedro ni' Cornelio 


34Chequie uquixie Pedro nú 
unilla: 

— Nee, rri'á beya' nú tucutse 
rri'i Diose lu ye bee bene, nu la 
cañinu bee bene. 35Xne tatse bee 
bene iliulabe enu sucu! Stichia' 
Diose nu rri'illa tucu nú rialane, 
lilinu le'ca rri'i casonu bene ze'e. 
36 Diose unila lubee bene Israel, 
nu udixiule'elanu lubeella nú 
equie cuenda' Jesucristo lu'cu 
beella nú nzuxe arqui'beella, 
lilinu enu rnibiya' lu ye bee 
bene. 37Nu li'ihua nediya'hua nú 
lulá nú uzete' Juan Bautista bee 
bene equie cuenda' elurrinza, 
che uquixie Jesuse nú uzete'nu 
bee bene desde Galilea, hasta 
lubee iliu Judea. 98Li'ihua 
nediya'nze'cahua nú udete'la 
Diose Espíritu Santo cuna poder 
lu Jesuse Nazaret, cuna nú 
uyanzenu nu urilinu nú neca 
nze'ca nu uriliyecanu ye bee 
bene enu nehuana seca lunú 
rri'i beze'lu. Uri'inu nucua' xne 
nzu Diose cuna li'inu. $9Nu li'iru 
ulañi'ru lu ye nú uri'i Jesuse 
diqui lu iliu Judea, cuna eyeche 
Jerusalén. Cheela unguuti bee 
bene li'inu, lu cruse. “Pero uri'i 

Diose nú uhuañi zecanu bichia 
rriuna, nu utsana! Diose nú 
ulube'lunu luru. 4 Ná lube'lunu 
lu ye bee bene, ulube'lutsianu 
luru enu ucañila Diose hasta 
hua'tu para nú ulañi'ru ye nú 
urilinu. Liliru uda'cunuru li'inu 
nu udiya'nuru li'inu chenu 
uhuañi zecanu nú ungutinu. Lu 
zelela uxe'la Jesuse li'iru para 

nú dixiule'eru stichia'nu lubee 
bene, nu udu' Diose li'inu para 
nú hualunue lu cuenda! bee bene 
chenu dete! beei cuenda lu Diose, 
sia bee bene enu nehuañi, urre 
sia bee bene enu unguti. BLe'ca 
hasta hua'tu, ye bee profeta uni 
lu cuenda' Jesuse, nu ye bee 
bene enu chili arqui' li'inu rilinu 
perdona stula beella. 


Uyucu bee bene enu la neca bee 
bene Israel Espíritu Santo 


44Rnisca'lá Pedro lubee bene ze'e, 
chenu tu'natsia uyucu arqui'beella 
Espíritu Santo. “BChequie bee bene 
Israel enu nzeli arqui' Jesucristo 
enu uyanu Pedro, chiqui' uyanu 
arqui'beella xne le'canuu bee bene 
enu la neca bee bene Israel uyucu 
arqui'beella Espíritu Santo. 46Xne 
ubene'beella nú rni bee bene ze'e 
stucu bee dialu rene, nu rnibeella 
bedichia' nze'ca lu Diose. 4# Chequie 
uni Pedro lubeella: 

—¿Ti cá nú rinza bee benequie' 
xne uyucula arqui'beella Espíritu 
Santo tucu nú uyucu arquia!ahua 
Espíritu Santo? 

48 Nu unibiya' Pedro nú rinza 
beella lunú lee Jesucristo. Cheelá 
uziquie beella lu Pedro nú ya'nalla 
cuna lilibeella xiucu xuna bichia. 

Udixiule'e Pedro nú le'ca nuu bee 
bene enu laca bee bene Israel 
uyucu arqui' Espíritu Santo 

1 1 Bee apóstol cuna bee bene 
Judea enu nzeli arqui' 

Jesucristo, ubene'beella nú le'ca 
nuu bee bene enu la neca bee bene 
Israel uchili arqui'beella Stichia' 
Diose. ?Chequie chenu ubenchila' 
Pedro eyeche Jerusalén, bee bene 
Israel enu nzeli arqui' Jesucristo 
enu nzequiesca! ley, uqui'ya! Pedro 
uri'ibeella. Nu unibeella lu Pedro: 

—¿Xinu uyalu ni' bee bene enu la 
neca bee bene Israel, nu udacunulu 
lilibeei? 

4Chequie uni Pedro lubeella lu ye 
nú unga, enze'e uyalla ni' bene ze'e, 
nu unilla: 

5 —Chenu nzua eyeche Jope, nu 
rnacua lu Diose, che ulle'ca xi 
neca nú uni xcala'a, nu ulañia nú 
rnaa xi rnaa tucu laquie llene, nú 
nze'ta laca enza liñibe nu naca'cuu 
dacu lli'i nu uriñae hasta elu nzua. 
SChequie ubitya nze'ca xi nu! liñi 
laquie llene ze'e, nu ulañia bee nañi 
dañi enu nelachi, cuna bee nañi 
enu nzucu tacu cuchiu!, cuna bee 
be'la cuna bee nañi enu rcuecu!. 
7Nu ubenea tucu chii nú uni: 
“Pedro, utsuli, uti tatse bee nañi cua! 
aculu.” ¿Che ucuaquia: “Ala, Detá, 
xne leca xunga udacua beenú necha 
rnaa lunú la yala acu bee bene.” 
9Nu uni zeca chii ze'e lua stucu 
bese desde liñibe: “Lunú uquieela 
Diose la hualeelu nucua' nú necha 
rnaa.” 1 Chenu unga nucua' chuna 
bese, che uquie zeca ye bee nucua! 
liñibe. Le'ca hora ze'e uriña 
chuna bee niyu elu nzucua!a, 

nze'ta bee bene quie' desde eyeche 
Cesarea nze'ta la'na beella li'á. 
12Nu uni Espíritu Santo lua nú 
chenua lilibeella sin nú za! arquia. 
Le'ca uya'nua xu'cu bee sa'ahua enu 
nucua!a cala. Nu yeru uyu'uru liñi 
ni'i bene ze'e, 3chequie uni bene 
ze'e luru nú xa ulube'lu tucu ángele' 
Diose lulla ni'lla, nu uni ángele 
ze'e lulla: “Uxe'la bee bene enu cha 
eyeche Jope para nú chetucu beella 
Simón enu le'ca lee Pedro, *4litilla 
nilla lulu xa tsila'alu, cuna ye bee 
bene ni'lu lu stula beella.” 18 Chenu 
uquixia nú unia lubeella, che uyucu 
arqui'beella Espíritu Santo, tucu 
nú ungae chenu uyucu arqui'rune. 
16Chequie ullu'cu' arquia bee 
stichia! Jesucristo chenu uninu: 
“Neli nú urinza Juan bee bene cuna 
inza, pero lilihua rinzahua cuna 
Espíritu Santo.” 17Nu nee nú uxe'la 
Diose Espíritu Santo nú uyucu arqui' 
beella tucu nú uyucu arquia!lahua 
chenu uyalí arquia'ahua Jesucristo, 
¿enze!e ti necaa para nú cáa lunú 
rri'i Diose? 

18 Chenu ubene' bee bene 
Jerusalén bedichia! cua!, che né 
nia' beella lu Pedro, nu unibeella 
bedichia' nze'ca lu Diose, nú 
unibeella: 

—i¡Nee nediya'ahua nú le'ca 
nuu bee bene enu la neca bee 
bene Israel udete! Diose nú che'e 
arqui'beella equie cuenda! stula 
beella nu lu'cu beella elunehuañi 
nú leca xunga laxu lu Diose! 


Uchili arqui' bee bene eyeche 
Antioquía Jesucristo 
19 Lulá nú unguuti bee bene 
Esteban, che uquixiebeei nú 

rtiliaca! beei bee bene enu nzeli 
arqui' Jesucristo, nu uri'chia letse 
bee bene'nu enza Fenicia, cuna 
enza Chipre cuna enza Antioquía. 
Nu ze'e udixiule'e beella bedichia' 
nze'ca! Jesucristo lubee bene Israel 
tsia. 0Pero leta beella nchiñi 
chiucu chuna bee bene eyeche 
Chipre cuna bene eyeche Cirene, 
chenu uriña bee benequie' eyeche 
Antioquía udixiule'e beella bedichia' 
nze'ca! Jesucristo lubee bene enu la 
neca bee bene Israel. 21 Diose uri'i 
elietsa lubeella, che huaxi bee bene 
uyalí arqui' lunú rnibeella, nu uyalí 
arqui'beella Jesucristo. 

22Chenu ungabiya' bee bene 
enu nzeli arqui' Jesucristo eyeche 
Jerusalén nucua', uxe'la beella 
Bernabé hasta eyeche Antioquía. 
23 Chenu uriñalla ze'e, chiqui' fia 
utsu arqui'lla chenu ulañi'lla nú xa 
rri'i Diose elietsa lubee bene ze'e. 
Chequie unilla bezete' lubeella 
nu diquinu' arqui'beella chequiee 
beella stichia! Jesucristo. 2*Bernabé 
unga tucu bene nze'ca, chiqui! 
uri'i Espíritu Santo elietsa lulla 
nu neli nzeli arqui'lla Jesucristo. 
Enze'e huaxi bee bene uyalí arqui' 
Jesucristo. 

25Lu ze'elá uya Bernabé eyeche 
Tarso nzecua'nalla Saulo, nu chenu 
ullela'lla Saulo che unguya!lla 
litilla eyeche Antioquía. ?6Ze!e 
ucua!a beella tucu lana cuna bee 
bene enu nzeli arqui' Jesucristo, nu 
uzete! beella huaxi bee bene. Nu 
eyeche Antioquía neca elu uquixie 
nú uhualee bee bene cristiano bee 
bene enu nzeli arqui' Jesucristo. 

27Bee bichia ze'e chiucu chuna 
bee profeta enu rni Stichia! Diose 


245 


uchiu'u beella eyeche Jerusalón 
para nú nzuebeella eyeche 
Antioquía. ?8Tucu beella enu lee 
Agabo, utsulílla lubee bene, nu 
equie cuenda' Espíritu Santo unilla 
nú aca biña diqui lu iliulabe, nu 
scua ungae lana nú unibiya! arre 
Claudio. ??Chequie bee bene enu 
nzeli arqui' Jesucristo enu nucua!a 
eyeche Antioquía, unibeella nú 
quiete'sa'beella dimi calutse nú nu' 
modo dete' cada tucua beella para 
nú ri'i beella elietsa lubee sa'beella 
enu nzeli arqui' Jesucristo enu 
nucua!a lu iliu Judea. 3?Nu scua 
uri'ibeella, che uxe'la beella dimi 
ze'e cuna Saulo cuna Bernabé para 
nú dete' beella dimi ze'e ya bee 
bene enu rnibiya! lubee bene enu 
nzeli arqui' Jesucristo, lu iliu Judea. 


Udu' bee bene Pedro ni'cu' 
nu unguutibeei Jacobo 
1 Bee bichia ze'e uquixie 
arre Herodes nú uri'illa nú 
nehuana ulletca chiucu chuna bee 
bene enu nzeli arqui' Jesucristo. 
2Nu unibiya'lla nú unguti Jacobo 
bichi Juan cuna espada. ¿Nu 
chenu ulañi' Herodes nú riu! arqui' 
bee bene Israel lunú uri'illa, che 
unibiya'lla nú una'tse bee bene 
Pedro. Nucua! unga bee bichia liñi 
nú racu bee bene Israel pá nú la 
nucha levadura. *Chenu una'tse bee 


bene Pedro nu udu' beei li'illa ni'cu'. 


Che unibiya! arre Herodes lu tacu 
texcua!la bee sundado para nú ri'i 
ucu beei ru'u ni'cu', cada texcua!a 
bee sundado ze'e neca tacu beei. 
Xne uri'illa elliebacu! nú dete'lla 
Pedro lubee bene eyeche ze'e chenu 
dete eliñi baxcu. 5Enze'e uri'i ucu 

beei Pedro chenu nchiñilla ni'cu!, 
pero ye bee bene enu nzeli arqui' 
Jesucristo la tsuxe beella nú siquiee 
beella, cuna nú rnacu' beella lu 
Diose equie cuenda'lla. 


Uhua Diose Pedro ni'cu' 


SLe'ca rula' ze'e chenu uye'e 
luyuu stucu bichia para nú lube' 
Herodes Pedro lubee bene eyeche 
ze'e, raltse Pedro nuxu labe chiucu 
bee sundado, nu naca'culla cuna 
chiucu cadena, nu texcua!a bee 
sundado rriucu ru'u ni'cu!. 7Nu 
tu'natsia uriña tucu ángele! Diose 
nu uyu'lullie'e liñi ni'cu'. Nu chu 
ucuñi ángele ze'e cue'tse Pedro 
para nú huañilla, nu uni ángele ze'e 
lulla: 

—Yexetsia uzetee. 

Hora ze'e uzana! cadena nú 
naca'cuu ya Pedro. $Nu uni ángele 
ze'e lulla: 

—Ulli'cacuuta' xla'culu nu uquie'e 
luculu. Chenu uri'i Pedro scua, che 
uni ángele ze'e lulla: 

—U'tu' capa'lu nu utequiee li'á. 
9Nu chu uchiu'u Pedro nzequiee 
ángele ze'e, pero la ri'illa beya' tunu 
neli nú rri'i ángele ze'e. Xne secalla 

nú rnitsia xcala'lla. "Nu udete 
beella lu texcua'a bee sundado, 
cheelá udete beella lu texcua'a bee 
sundado, chenu uriñabeella ru'u 
puerta ni'cu! para nú chiu'u beella 
ru'u inziu, e'cu puerta ze'e uya'lane. 
Nu uchiu'u beella, nu chenu 
uriñabeella squiña inziu ze'e, ze'e 
utsana! arqui' ángele ze'e Pedro. 

31 Chequie uri'illa beya' nú neli 
lunú secalla scua, nu unilla: 

— Nee nediyaa nú uxe'la Diose 
ángele'nu para nú utsilalanu li'á lu 

Herodes, cuna lu ye nú niarqui' bee 
bene Israel ri'inu li'á. 

12Chenu uri'i Pedro beya! nú 
necane scua, che chu nzalla ni' 
María, na! Juan, enu le'ca lee 
Marcos, elu nucua'a huaxi bee 
bene neyete! sa! rnacu' lu Diose. 

13 Chenu uchichi Pedro ru'u puerta, 
che uchiu'u tucu una!a e'ne enu 
lee Rode para nú nzebi!'yanchu 
ti enu xichi ze'e. “Pero chenu 
uyulunchu chi Pedro, chiqui! ñia 
utsu arqui'nchu, che luhuare nú 
xallanchu ru'u puerta chu'ulla a'la 
uyecaxu'unchu uya tixiulelenchu 
nú Pedro nzu ru'u puerta. Nu uni 
bee bene ze'e lunchu: 

—ilchia lucu secalu! 

Pero chiuca utsuta' Rode nú neli 
nú necalla Pedro. Nu uni beella 
lunchu: 

—Laca li'illa, talabese neca nucua' 
ángele enu rri'i elietsa lulla. 

16 Pero chu xichila Pedro ru'u 
puerta, chequie chenu uxa'la beella 
ru'u puerta, hasta ulliqui beella 
chenu ulañi'beella li'illa. "Nu uriti 
Pedro seña lubeella nú zaca beella, 
che udixiule'ella nú xa uhua Diose 
litilla ni'cu', nu unilla lubeella: 

—Scua udixiule'ehua lu Jacobo, 
cuna lu ye bee bene enu nzeli arqui' 
Jesucristo. 

Cheelá uchiu'ulla nu nzalla stucu 
luhuare. 

18 Chenu uye'e luyuu, ni' la ri'i 
bee sundado beya! xa rilibeei xne 
né acabiya! beei xa uchiu'u Pedro 
ni'cu'. 9 Chequie unibiya' Herodes 
nú checua'na bee sundado Pedro, 
pero ne llela' beei li'illa. Chenu 
ulaxu nú unidichia! Herodes 
lubee sundado xa unga nú uchiu'u 

Pedro ni'cu', unibiya'lla nú ati bee 
sundado ze!e. Che uchiu'u Herodes 
Judea nu nzalla eyeche Cesarea 
zuculla. 


Unguti Herodes 


20Ulee Herodes lubee bene eyeche 
Tiro cuna lubee bene eyeche Sidón, 
pero unga tucu necatse bee bene 
ze'e para nú che nibeei lulla. Nu 
chenu uri'ibeei ana nú rquiete' beei 
bene enu lee Blasto, tucu bene! 
arre Herodes, che uni Blasto ze'e 
lu cuenda' beei lu arre Herodes 
nú la ria'lla xu cuna li'ibeei, xne 
lililla rnibiya'lla diqui bee luhuare 
elu nze'ta bee elubacu nú racubeei. 
21 Chequie utsa'na Herodes tucu 
bichia nú bedichia'nulla li'ibeei, 
chenu uriña bichia ze'e ungutulla 
xucu fiñulla, nu uzuculla lu xleta 
elu rnibiya'lla nu uquixiella nú 
unilla lubeei. 22Che uquixie 
bee bene ze'e nú urixialibeei nú 
unibeei: 

— ¡Tucu diose neca enu rni, nu la 
ni tucu bene! 

23 Hora ze'e uri'i tucu ángele' 
Diose nú unga riti Herodes, udacu 
bee berecu! li'illa nu ungutilla. Xne 
uyu'u arqui' Herodes nú zucu! ayaa 
bee bene li'illa, luhuare nú zucu' 
ayaalla Diose. 

24Pero Stichia' Diose chu nze 
ri'chia letsela diqui bee luhuare, 
nu diqui bee luhuare chu nze 
dalalá bee bene enu nzeli arqui' 
Jesucristo. 

25Chequie chenu ula'xu Bernabé 
cuna Saulo lunú riala ri'ibeella 
eyeche Jerusalén, ubenchila' beella 
eyeche Antioquía cuna Juan, enu 
le'ca lee Marcos. 

Bese rluti nú uya Bernabé cuna Saulo 
nu udixiule'e beella Stichia'! Diose 


1 Leta bene! Jesucristo enu 

nucua'a eyeche Antioquía 
nucua'a bee profeta, cuna bee 
ulaxcuela enu udixiule'e Stichia' 
Diose. Leta beella nzu Bernabé, 
Simón (enu le'ca lee enu natsa), 
cuna Lucio enu neca bene eyeche 
Cirene, cuna Saulo cuna Manaén 
(enu tucutse uru'cunu arre Herodes 
enu unibiya' Galilea). Tucu bichia 
nú né acu beella diqui nú rnacu' 
beella lu Diose, che uni Espíritu 
Santo lubeella: 

—Ucañihua Bernabé cuna Saulo 
para nú ri'ibeella riña! nú niarquia 
nú ri'ibeella. 

3Chenu ulaxu nú udete'beella 
bichia nú la acu beella, diqui nú 
rnacu! beella lu Diose, chu uricu! 
beella ya beella equie Bernabé 
cuna Saulo para nú ri'i Diose elietsa 
lubeella, nu uni bee bene ze'e 
lubeella chenu nziue beella. 


Udixiule'e Bernabé cuna Saulo 
Stichia' Diose lu iliu Chipre 
4Che uxe'la Espíritu Santo 

Bernabé cuna Saulo lu eyeche nú 
lee Seleucia. Nu ze'e uyu'u beella 
liñi barco nu nzuella luyuu nú lee 
chipre nú netse lu inzatu!. ¿Chenu 
uriña beella lu iliu Chipre, chequie 
eyeche Salomina uquiexie beella nú 
rixiule!e beella Stichia! Diose liñi 
indu' bee bene Israel enu nucua'a 
ze'e, le'ca unguya' beella Juan para 
nú ri'illa elietsa lubeella. 8 Chenu 
nzuebeella diqui lu iliu Chipre, che 
uriña beella eyeche nú lee Pafos, 
eyeche ze'e uchu'u beella tucu 

bene Israel enu lee Barjesus, litilla 
necalla tucu uliñi nu sequienulla 
bee bene nu rnilla nú necalla 

tucu profeta! Diose. ” Barjesus 

quie' neca bene! Sergio Paulo enu 
neca gobernador lu iliu Chipre, nu 
chiqui' recalla. Unibiya'lla nú ye'ta 
Bernabé cuna Saulo, xne niarqui!'lla 
nu yene!lla Stichia' Diose. $Pero 
uliñi quie' dialu griego leella 
Elimas, niarqui'lla nú cálla nú chili 
arqui' Sergio Paulo Stichia! Diose. 
9Chequie Saulo enu le'ca lee Pablo, 
chiqui' nzu Espíritu Santo cuna 
litilla, nu ubi'yalílla lu Elimas, nu 
uni Pablo lu Elimas: 

—iLli'fli beze'lu lee, puro 
eluquichia' rnilu, nu puro lunú 
necha neca rri'ilu, ni' tucu nú neca 
nze'ca la yu! arqui'lu! ¿Hasta xunga 
tsana'lu nú chequiee bee bene inziu' 
Diose nú neli neca? 11 Nee dete' 
Diose castiya li'ilu nu quie' lulu, nu 
la bitya'lu ellie'e bichia tucu tiembu. 

Hora ze'e ucabelí lu Elimas nu 
la biya'illa nu rla'nalla enu na'tse 
yalla, xne la bi'ya'lla. 1?Chenu ulañi' 
gobernador Sergio Paulo nucua', 
uchili arqui'lla stichia' Jesucristo. 
Nu chiqui' uyanuu arqui'lla equie 
cuenda! stichia' Jesucristo nú sete! 
beella. 


Uriña Pablo cuna Bernabé 
lu iliu Pisidia 

13Chequie Pablo cuna bee bene 
enu nuulla uyu'u beella liñi barco 
eyeche Pafos nu nzuebeella enza 
lu eyeche Perge nú nchiucu' lu iliu 
Panfilia. Ze'e utsa'na Juan Marcos 
li'ibeella nu ubenchila'lla eyeche 
Jerusalén. Lu ze'elá uchiu'u beella 
eyeche nú lee Perge nu nzuebeella 

eyeche Antioquía nú nchiucu lu 
iliu Pisidia. Chenu uriña bichia 

nú sulachi bee bene Israel, uyu'u 
beella liñi indu' beei nu chu uzucu 
beella liñi indu ze'e. 1Chequie 
chenu ulaxu nú ungula bene lu 
ichi' nú uquie'e Moisés cuna beenú 
uquie'e bee profeta, bee bene enu 
rnibiya! liñi indu ze'e unibeei lu 
Pablo cuna lu Bernabé: 

—Tunu nu! nú niarqui'hua nihua 
para nú nihua bezete' lubee bene 
nu! modo nihuane nee. 

16 Che utsuli Pablo nu uri'illa seña 
lubeella nú zaca beella, nu unilla 
lubeella: 

—Bee bene Israel, cuna yehua 
bee enu rcua'na nú huañi tucu nú 
niarqui' Diose, uquie'e diacahua 
nú nia luhua. 1 Diose'ahua 
liatahua enu neca bee bene Israel, 
li'inu ucañinu bee bene'ahua 
enu udetela, nu urilinu nú udala 
beella nu unga huaxi beella 
chenu ucua'a beella xi neca bee 
bene rene Egipto, chequie cuna 
poder'nu uhuanu li'ibeella Egipto. 
18 Nu uriqui' Diose li'ibeella lunú 
uri'ibeella diqui chiu'a lana chenu 
ucua'a beella lu dañi achi, nu 
unitilu Diose achi bee nación 
nú uricu lu iliu Canaán para nú 
udete'nu yuu ze'e lubee bene'ahua 
enu udetela. Nucua' unga diqui 
tacu ayu'u arula' lana, cheelá udu' 
Diose bee juece para nú nibiya' 
lubeella. Nu profeta Samuel unga 
último juece lubeella. 21 Cheelá 
unacu' beella nú chu'u tucu arre 
enu nibiya' lubeella, che ucañi 
Diose arre Saul para nú nibiya! 
lubeella diqui chiu'a lana, li'illa 
ungalla lliana! bene enu lee Cis, 

enu nze'ta leta famili" Benjamin. 
22Nu chenu unguti arre Saúl, 
che ucañi Diose arre David, nu 
uninu: “Ulañilá nú David, lliana' 
Isaí nehuañilla tucu nú niarquia, 
nu li'illa ritilla lu ye nú niarquia 
nú ritilla.” ?3Nu nee, tucu nú uni 
Diose nú le'ca leta bee famili' arre 
David quie! uchiu'u Jesuse enu 
uxe'la Diose para nú tsila'anu 
bee bene Israel lu cuenda! stula 
beella. Ante nú riña Jesuse, 
udixiule'e Juan Bautista lu ye bee 
bene Israel nú rqui'ña nú che'e 
arqui'beei lu stula beei, nu rinza 
beei. ?5Nu chenu nze'ta axula nú 
ati Juan, unilla: “La necá Cristo 
tucu nú nzeli arqui'hua. Pero 
chenu riñanu ni' lucunu la yala 
nú hua xne máse neca equienu 
luquela li'á.” 

26”Nee ye!ahua enu nzela'ahua 
lubee famili! Abraham, cuna 
yehua enu rcua'na nú huañihua 
tucu nú niarqui' Diose para 
liatahua neca stichia'nu nú 
rixiule'e nú xa tsilala Jesucristo 
lialahua lu cuenda' dula. 27Pero 
bee bene eyeche Jerusalén cuna 
bee usticia! beella lá chulubeella 
Jesucristo tucu nú riala nú chulu 
beella li'inu nu le'ca la ri'ibeella 
beya! xi rni Stichia! Diose nú 
uquie'e bee profeta nú rula beella 
liñi indu bichia nú sulachi beella 
nu le'ca lilibeella unguti beella 
Jesucristo. Nu scua uyalu tucu 
nú niquie lu ichi' Stichia! Diose. 
28 Añinzuca nú lecaxi equiya 
ulu'cu Jesucristo, pero unite'ca 
beei lu Pilato nú unibiya'lla nú 
ungutinu. 2? Chenu ulaxu luye 
nú uri'inubeella li'inu tucu nú 

nequiee lu ichi' Stichia! Diose 
equie cuenda'nu. Che uya bee 
bene enu ulaca cuerpo'nu lu 
cruse nu uyaca'chi' beella 
cuerpo'nu. Pero uri'i Diose nú 
uhuañi zecanu. 31 Nu huaxi bee 
bichia ulube'lunu lubee bene enu 
uyanzenu li'inu chenu uchiu'unu 
Galilea nu nzanu Jerusalén, nu 
nee neca bee bene ze'e enu 
rixiule'e equie cuenda'nu lubee 
bene. 
32'Enze!e, li'iru le'ca rixiuleteru 

bedichia' nze'ca cua! luhua tucu 
nú ucuaqui u'na Diose lubee 
bene'ahua enu udetela. 33Li'inu 
utsalalulanu nucua' lua'ahua nu 
nzela'ahua leta famili' beella, 
utsalalunu stichia'nu chenu 
uhuañi zeca Jesuse, tucu nú 
niquie lu salmo rrucu elu rni: 
“Litilu necalu Lli'ñia nu desde nee 
rlu'culu nú rnibiya'lu tucu nú 
rnibiya'a.” %Diose uni nú ri'inu 
nú huañi zeca Jesucristo, nu leca! 
xunga atinu tucu nú niquie lu 
ichi' Stichia! Diose elu rni: “Li'á 
rilá nú cha nze'ca lu cuenda'hua 
tucu nú ucuaqui u'naa lu David.” 
35Nu le'ca nu' stucu parte lu ichi! 
stichia'a elu rni: “Li'ilu la tsana'lu 
nú uchu cuerpo! Lli'ñilu enu 

la lu'cu dula.” 38 Nee, bedichia! 
quie! la nine equie cuenda! David, 
xne chenu ulaxu nú unibiya'lla 
lubee sa'lla tucu nú uni Diose 
lulla nú nibiya'lla tiembu ze'e, 
chequie ungutilla nu uhuachi'lla 
nu unguchu' cuerpo!lla. 37Pero 
cuerpo! Jesucristo enu uri'i 
Diose nú uhuañi zeca, lá uchu 
cuerpo'nu. 38Enze'e bee sa'a, 
rixiule'eru luhua para nú ri'ihua 

beya! nú equie cuenda! li'inu 

nu! nú rri'i Diose perdona 

stula!ahua. 39% Ye bee bene enu 

nzeli arqui' Jesucristo neca 
perdonala ye stula beella nú leca 
modo nú aca perdona, añinzuca 
nú uri'ibeella tucu nú rnibiya' 

ley nú udete' Diose lu Moisés. 

4Enze'e ubi'yahua li'ihua para 
nú la zecahua tucu nú uquie'e bee 
profeta, chenu uquie'e beella nú 
unibeella: 

4 Uzulcu! diacahua li'ihua enu 

sequichia! stichia!a. 
Uyanu arqui'hua nú 
unitiluhua, 
xne bee bichia nú nehuañihua 
ri'á beenu hasta 
li'ihua la chili arqui'hua, 
añinzuca nú nu' bee enu, 
ixiule'e bee nucua' luhua. 

42 Chenu uchiu'u Pablo cuna 
Bernabé liñi indu' bee bene Israel 
ze'e, nu bee bene enu la neca bee 
bene Israel uziquiee beei lu Pablo 
para nú chenu riña zeca bichia nú 
sulachi bee bene Israel cha zecalla 
ixiule'ella tucu nú unilla lubeei 
bichia ze'e. W Chenu uchiu'u bee 
bene liði indu ze'e huaxi beella 
uyaquie Pablo cuna Bernabé, sianu 
neca beella bee bene Israel urre 
bee bene rene enu rlu'cu ula'na 
lu Diose, tucu nú rlu'cu bee bene 
Israel ula'na lu Diose. Nu uni Pablo 
cuna Bernabé lubeella nú tsúta! 
arqui'beella lunú nziquie beella 
inziu' Diose li'inu enu seca li'ibeella. 

44Chenu ulaxu xmana, bichia 
nú sulachi bee bene Israel, casi ye 
bee bene eyeche ze'e uyetesa'beei 
para nú ubene' beei Stichia! Diose. 
45Pero chenu ulañi' bee bene 

Israel bee beneañi enu neyete!sa! 
ze'e, chequie uyee arqui'beei nu 
uquixiebeei nú se'ta beei nú rnibeei 
bedichia! nú necha neca lu Pablo. 
46 Chequie sin nú lliqui Pablo cuna 
Bernabé ucuaqui beella lubeei nú 
unibeella: 
—Rlutilá luhua riala nú 
dixiule'eru bedichia! nze'ca! 
Diose, li'ihua enu neca bee bene 
Israel, pero nee la niarqui'hua nú 
yene'huane, chequie le'catsia li'ihua 
rri'ihua nú la yalahua elu nehuañi 
nú leca xunga laxu lu Diose. Nu nee 
nze tixiuleleru bedichia' nze'ca cua! 
lubee bene enu la neca bee bene 
Israel.  Xne scua unibiya' pa'ru 
Diose chenu uninu tucu parte lu 
stichia'nu elu rni: 
Udu'a li'ilu xi neca ellie'e lubee 
bene enu la neca bee bene 
Israel, 
para nú chetixiule'elu lu ye bee 
bene iliulabe nú xa tsila'a 
beella. 
48 Chenu ubene' bee bene enu 
la neca bee bene Israel nucua!, 
che chiqui' ñia utsu arqui'beei 
nu uquixiebeei unibeei nú neca 
nzelca bedichia' nze'ca! Diose. Nu 
ye bee bene enu riala elunehuañi 
nú leca xunga laxu lu Diose uchili 
arqui'beella stichia'nu. “9Scua 
ungabiya! bee bene Stichia! Diose 
diqui lubee iliu ze'e. 5%Pero bee 
bene Israel udu' beei arqui' bee 
una'a enu siempre se indu nu neca 
equie beella eyeche ze'e, cuna 
lubee niyu enu neca equie para nú 
utiliaca! beei Pablo cuna Bernabé 
hasta nú uhuabeei li'ibeella lu iliu 
ze'e. 9 Nu chu uri'qui Pablo cuna 
Bernabé yu be'cha! cuchiu' beella xi 

neca seña nú ne zucu' bee bene ze'e 
stichia' beella, nu chu nzuebeella 
eyeche nú lee Iconio. 92Pero bee 
bene enu uyalí arqui' Jesucristo 
chiqui' ñia nzu arqui'beella nu 
chiqui' nzu Espíritu Santo cuna 
li'ibeella. 


Uriña Pablo cuna Bernabé 
eyeche Iconio 


1 Chenu nzucu Pablo cuna 
Bernabé eyeche Iconio, 
uya beella liñi indu' bee bene 
Israel, nu uzete' beella bedichia' 
nze'ca! Jesucristo lubee bene nu 
huaxi bee bene uyalí arqui' li'inu, 
masia nú neca beei bee bene 
Israel, urre la neca beei bene Israel. 
2Pero bee bene Israel enu la chili 
arqui' litinu, udu' beei arqui' bee 
bene enu la neca bee bene Israel 
para nú uquixiebeei nú uri'ibeei 
elliebacu! nú necha neca lubee 
bene enu nzeli arqui' Jesucristo. 
3Pero añinzuca nú ungae scua 
uya'na bee apóstol ze'e huaxi 
tiembu. Nu sin nú lliqui beella 
udixiule'e beella stichia' Jesucristo 
xne nzeli arqui'beella li'inu, nu 
li'inu udete'nu poder lubeella nú 
uri'ibeella huaxi bee milagro cuna 
beelá beenú uri'ibeella para nú 
lañi' bee bene nú neli nú rnibeella 
lunú neca cuenda' Diose. “Pero bee 
bene eyeche ze'e ule'e sa'beei nu 
unga chiucu texcua'a beei, texcua!a 
beei nzu chu' bee bene Israel nu 
texcua!a beei nzu chu! bee apóstol. 
5Chequie sia bee bene Israel urre 
sia bee bene enu la neca bee bene 
Israel unga tucu necatse beei cuna 
bee usticia para nú quiexu beei 
Pablo cuna Bernabé nu du' beei 

quie li'ibeella. 8 Pero chenu uri'i 
Pablo cuna Bernabé beya!' nucua', 
chu nzuebeella eyeche Listra cuna 
eyeche Derbe, nú nchiucu' lu iliu 
Licaonia, cuna lubeelá bee eyeche 
nú nchiucu' enza ze'e, "uyatixiule'e 
beella bedichia' nze'ca! Jesucristo 
lubee bene. 


Udu' bee bene quiee 
Pablo eyeche Listra 


8Lu eyeche Listra uhuañi tucu 
niyu enu laca tse nu leca xunga 
utsella xne necuxulla desde 
nú ungulalla nu nzuculla ze'e, 
9riene'lla lunú rni Pablo, chenu 
ulañi' Pablo li'illa ulañi' Pablo nú 
nzeli arqui'lla para nú yeca'lla. 
10Nu juerte uni Pablo lulla: 

—¡Utsuli nu neli utsu! 

Hora ze'e utetsalla nu utsulílla nu 
uquixie seella. 11 Chenu ulañi! bee 
bene lunú uri'i Pablo, uquixiebeei 
nú rixiali beei cuna dialu Licaonia 
nú unibeei: 

— ¡Bee diose enu neca xi neca 
bene ulaca elu nelluatahua! 

12 Nu unibeei nú Bernabé neca 
diose Jupiter nu Pablo neca diose 
Mercurio, xne li'illa neca enu rni 
lubeei. 19 Nu ru'u eyeche ze'e elu 
riu'u bee bene nzucu indu' diose 
Jupiter. Chequie ule'ya enu nzucu 
indu ze'e uyayulla bee u'na' cuna 
bee quiee lu Pablo cuna lu Bernabé. 
Nu ule!ya ze'e cuna ye bee bene enu 
nuulla uniarqui'beella nú úti beella 
bee u'na! ze'e para nú dete' beella 
ula'na lubee apóstol. 14Pero chenu 
uri'i Pablo cuna Bernabé beya' 
nucua', chu utsa beella xucu beella 
nu uyu'u xu'u beella leta bee bene 
ze'e nu rixiali beella nú unibeella: 

15—¡Uzu'cu' diacahua! ¿Xinu 
rri'ihua scua? Liliru necaru bene 
tucu nú necahua. Nu nucua'tsia 
nzelaru para nú niru luhua nú 
tsana! arqui'hua lunú rrilihua xne 
lecaxi zibi' bee nucua'. Mejora 
uchili arqui'hua Diose enu nehuañi, 
enu ureche! liñibe cuna iliulabe 
cuna inzatu! cuna ye beenú nu! 
lubee. 18Hua'tu utsana! Diose nú 
uri'i bee bene tucu nú niarqui'tsia 
beei, pero añinzuca nú necane 
scua, leca xunga utsacu' arqui' 
Diose lunú ti necanu equie beenú 
neca nze'ca rri'inu. Xne li'inu 
necanu enu rliqui' quiu cuna bee 
ula'cu nu le'ca li'inu rliquitnu 
nu rda'cua!ahua para nú ñia tsu 
arquia!ahua. 

18 Chenu uni Pablo cuna Bernabé 
scua lubeella, chiqui' neriña' 
uri'ibeella ana lubee bene ze'e nú 
ne uti bee bene ze'e u'na' xi neca 
u'na lubeella para nú alu'cu beei 
ula'na lubeella. 

19Pero chiucu chuna bee bene 
Israel enu nucua!a eyeche Antioquía 
cuna eyeche Iconio, chenu uriña 
beei eyeche Listra uri'ibeei ana 
udu' beei arqui' bee bene eyeche 
ze'e. Chequie udu' beei quiee Pablo 
nu uritibeei elliebacu! nú ungutila 
Pablo nu uya xa! beei li'illa nu 
uhuabeei li'illa hasta ru'u eyeche 
ze'e. Pero chenu uyetesa' bee 
bene enu nzeli arqui' Jesucristo 
abenchila' elu nuxu Pablo, che 
udete!lla elliete nu utsulílla nu 
uyu'u zecalla eyeche ze'e. Nu stucu 
bichia uchiu'lla cuna Bernabé nu 
nzuebeella eyeche Derbe. 

21 Chenu ulaxu nú udixiule'e 
beella stichia! Jesucristo eyeche 

Derbe elu huaxi bee bene uyalí 
arqui' Jesucristo, che ubenchila' 
zeca beella eyeche Listra cuna 
eyeche Iconio cuna eyeche 
Antioquía. 22Bee eyeche cua! udu' 
beella ana arqui' bee bene enu nzeli 
arqui' Jesucristo, nu unibeella lubee 
bene ze'e nú tsuta' arqui'beella lunú 
nzeli arqui'beella li'inu, xne chiqui' 
nehuana zeca bee bene para nú 
chu'u bee bene elurnibiya' Diose. 
23Nu le'ca cada tucua bee eyeche 
ze'e ucañi beella tucu bene enu 
nibiya! lubee bene enu nzeli arqui' 
Jesucristo, nu chenu ulaxu nú 
udete'beella bichia nú la acu beella 
equie nú rlu'cu beella ula'na lu 
Diose, cuna nú unacu' beella lunu 
nu chu utsa'na beella li'ibeella ya 
Jesucristo enu nzeli arqui'beella. 


Ubenchila' zeca Pablo cuna 
Bernabé eyeche Antioquía 
nú nchiucu! lu iliu Siria 
24 Chenu udete Pablo cuna 

Bernabé lu iliu Pisidia, uriña beella 
lu iliu Panfilia. 28Chequie udixiule'e 
beella Stichia! Diose eyeche Perge. 
Nu nzuebeella lu eyeche Atalia. 
26 Zele uyu'u beella lifti barco para 
nú nzuebeella eyeche Antioquía 
ze'e utsa'na beelá bee bene enu 
nzeli arqui' Jesucristo li'ibeella ya 
Diose para nú ri'inu elietsa lubeella 
nú chetixiule!e beella stichia'nu. 
Nu riña! cua! neca nú ula!'xu beella 
rri'ibeella nee. 27 Chenu uriñabeella 
eyeche Antioquía, uquiete'sa! beella 
bee bene enu nzeli arqui' Jesucristo 
nu unibeella lubee bene ze'e lu ye 
nú uri'i Diose cuna li'ibeella, cuna 
nú uri'inu elietsa nú nzeli arqui' 
bee bene enu la neca bee bene 

Israel Jesucristo. 8 Ze'e uya'na 
Pablo cuna Bernabé huaxi tiembu 
nu ucua!a beella cuna bee bene enu 
nzeli arqui' Jesucristo eyeche ze'e. 


Uyetesa' bee bene enu nzeli 

arqui' Jesucristo Jerusalén 
1 Bee bichia ze'e uriña 

chiucu chuna bee bene 

Judea eyeche Antioquía. Nu 
uquixiebeei unibeei lubee bene enu 
nzeli arqui' Jesucristo nú tunu la 
quie seña lilibeella tucu nú rnibiya' 
ley! Moisés leca modo tsila'a beella 
lu cuenda' stula beella. ?Chequie 
Pablo cuna Bernabé chiqui' unixuu 
beella cuna bee benecua!, luze'elá 
ucañi bee bene enu nzeli arqui' 
Jesucristo Pablo cuna Bernabé cuna 
xiucu xuna bee bene para nú uya 
beella Jerusalén, uya ni'i beella 
lubee apóstol cuna lubee bene enu 
rnibiya' lubee bene enu nzeli arqui' 
Jesucristo para nú bitya beella xa 
aca equie cuenda! nucua!. 

3 Nu udu'nziu bee bene eyeche 
Antioquía enu nzeli arqui' 
Jesucristo li'ibeella para nú chue 
beella. Chenu nzuebeella udete 
beella lu iliu Fenicia cuna lu iliu 
Samaria, nu udixiule'e beella lubee 
bene enu nzeli arqui' Jesucristo 
enu nucua!a enza ze'e. Nu bee 
bene enu la neca bee bene Israel 
nzelila arqui'beella Stichia' Diose. 
Nu ye bee bene enu nzeli arqui' 
Jesucristo enu nucua'a enza ze'e, 
chiqui' ñia utsu arqui'beella chenu 
ubene'beella nucua!. 

4Chenu uriña Pablo cuna bernabé 
Jerusalén, uyucu nze'ca bee bene 
enu nzeli arqui' Jesucristo li'ibeella 
cuna bee apóstol cuna bee bene 

enu rnibiya' lubee bene enu nzeli 
arqui' Jesucristo, che ubedichia'nu 
Pablo cuna Bernabé li'ibeella lunú 
uri'i Diose lubeella. $Pero chiucu 
chuna bee fariseo enu nzelíla arqui' 
Jesucristo, utsulíbeei nú unibeei: 

—Bee bene enu la neca bee bene 
Israel enu nzelíla arqui' Jesucristo 
rqui'ña nú quiee seña nú rquie bee 
bene Israel li'ibeella, nu rqui'ña nú 
rilibeella beya' nú zucu' beella ley! 
Moisés. 

SChequie uyetesa! bee apóstol 
cuna bee bene enu rnibiya! lubee 
bene enu nzeli arqui' Jesucristo 
para nú bitya beella xa ri'ibeella 
lu cuenda' nucua'. 7 Lunú chiqui! 
ubedichia' beella equie cuenda! 
nucua', utsuli Pedro nu unilla: 

— Bee sa'a enu nzeli arquia'ahua 
Jesucristo, lilihua nediya'hua 
nú hasta hua'tu ucañi Diose li'á 
letahua para nú nzetixiule'a 
bedichia! nze'ca! Jesucristo lubee 
bene enu la neca bee bene Israel 
para nú chili arqui'beella li'inu. 
$ Nu Diose enu nu'lu arqui' ye bee 
bene, ulube'nu nú neca beella bee 
bene'nu equie nú udete'nu Espíritu 
Santo lubeella tucu nú uliqui'nue 
luru, %tucutse rri'i Diose luru 
cuna lubeella, xne tucu nú urilinu 
perdona stularu le'ca esquie urilinu 
perdona stula beella equie nú 
nzeli arqui'beella Jesucristo. Nee, 
¿xiquie nú la zucu'hua lunú rni 
Diose nu rnibiya'hua nú zucu! bee 
bene enu nzeli arqui' Jesucristo 
nú rni ley! Moisés, nu ni! li'iru nu 
ni'bee benea'ahua enu udetela, né 
aca beella azucu'beella ley cua"? 
31Litiru nediya'ru nú utsila'alaru lu 
dula tucu nú utsila!a Diose li'ibeella, 

equie nú neca nze'ca nú uri!i 
Jesucristo enu rnibiya' lua'ahua. 
12Chequie uzaca ye beella nu 
uzucu! diaca beella lunú rni Pablo 
cuna Bernabé lu ye bee milagro 
nú uri'ibeella lubee bene enu la 
neca bee bene Israel, equie poder 
nú rlu'cu Diose. 19 Chenu ulaxu nú 
unibeella, chequie letca uni Jacobo: 

—Bee sa'a enu nzeli arquia'ahua 
Jesucristo, uzucu' diacahua lunú 
nialuhua. 14Simón Pedro unilalla 
lualahua nú xa uquixie Diose nú 
ucañinu bee bene enu la neca bee 
bene Israel para nú aca beella bee 
bene'nu. Ye bee nucua' ungala 
tucu nú uquie!e bee profeta lu ichi! 
Stichia! Diose elu rni: 

16 Lulá nú aca bee nucua!, ri!á 
nú aca tucu necatse bee 
benea stucu bese tucu nú 
ungae chenu uhuañi David. 
Nu aca tucu necatse beella 
cuna beelá bee bene enu 
nehuañisca' nee, tucu nú 
uhuañi bee bene tiembu nú 
uhuañi David, 

nu equie cuenda' beella aca 
huaxi bee benea, 

17 para nú cua'na ye bee bene nú 
zeca beella li'á, 

nu ye bee bene lu iliulabe 
cua'na beella nú zeca beella 
li'á, lilibeella enu ucañia. 
18Scua rni Diose enu rixiule'e ye 
bee nucua' lu ye bee bene hasta 
hua'tu. 

19 Enze'e li!á Jacobo rri'á 
elliebacu! nú la qui'ña nú ria'ahua 
juerza bee bene enu la neca bee 
bene Israel nú chequie beella 
lunú rni ley! Moisés, li'ibeella 
enu utsana! arqui' bee custumbre 

para nú nzequie beella inziu' 
Diose. Nee neca nze'ca nú 
xe'lahua tucu ichi' lubeella nú 
la acu beella nú necale'ya lubee 
nú nzeli arqui' bee bene nú neca 
diose, nu la ri'ibeella eluhuexe nu 
la acu beella be'la! bee nañi enu 
la ti'chia rene chenu rati, nu la 
acu beella rene. 21 Scua nia'ahua 
lubeella, xne hasta hua'tu cada 
eyeche siempre nu! tucu bene 
enu sete! lilibeella lunú xi rni ley' 
Moisés nú rula beella liñi indu' 
bee bene Israel bichia nú sulachi 
bee bene. 
22Chequie bee apóstol cuna bee 
bene enu rnibiya! lubee bene enu 
nzeli arqui' Jesucristo, cuna ye 
beelá bee bene enu nzeli arqui' 
Jesucristo unga tucunecatse beella 
nú ucañi beella bee bene leta beella 
para nú xe'la beella bee benequie' 
cuna Pablo cuna Bernabé eyeche 
Antioquía. Che ucañi beella Judas 
enu le'ca lee Barsabás, cuna Silas, 
li'ibeella enu neca equie leta bee 
bene enu nzeli arqui' Jesucristo. 
23Nu uxe'la beella tucu carta cuna 
litibeella nú rni: 

“Liliru bee apóstol, cuna bee 
bene enu rnibiya' lubee bene 
enu nzeli arqui' Jesucristo, cuna 
beela bee bene enu nzeli arqui' 
Jesucristo, riliru saludar li'ihua 
enu la neca bee bene Israel, 
pero neca salahua lunú nzeli 
arquia!ahua Jesucristo, li'ihua 
enu nucua!a eyeche Antioquía, 
nu diqui lu iliu Siria, cuna 
Cilicia. Li'iru ungabiya'la'ru 
nú uchiu'u chiucu chuna bee 
bene lachia'ahua nu rri'ibeei 
nú sa' arqui'hua cuna stichia! 


254 


beei, che la rilihua beya! ta nú 
rilihua xne rnibeei nú rqui'ña 
nú quiehua seña nú rquie bee 
bene Israel, cuna nú ri'ihua tucu 
nú rnibiya! ley! Moisés pero lá 
dete'ru permiso nú ri'ibeei scua. 
25Enze'e uyetesa'ru nu uniru 
nú máse neca nze'ca nú cañiru 
chiucu chuna bee sa!ahua para 
nú ye'ta bilya beella li'ihua, cuna 
salahua Pablo cuna Bernabé enu 
chiqui' se'ca'ahua, ?Plilibeella enu 
la lliqui mase nú ati equie cuenda! 
nú sibi' beella lu Jesucristo enu 
rnibiya' lua'ahua. 27 Nu cuna 
li'ibeella xe'laru Judas cuna 
Silas, nu le'ca li'ibeella ixiule!e 
beella ye bee nucua' luhua. ?8Nu 
equie nú nzu Espíritu Santo cuna 
li'iru, uri'iru beya' nú la qui'ña nú 
nibiya'ru luhua nú xi rilihua, lunú 
rqui'ña nú rilihua neca, 22nú la 
acuhua be'la' bee nañi enu rricu' 
bee bene lubee nú nzeli arqui' 
bee bene nú neca bee diose, nu 
la acuhua bee nañi enu la ti'chia 
rene chenu rati nu le'ca la acuhua 
rene nu la ri'ihua eluhuexe. Tunu 
rilyahua li'ihua nú la ri'ihua 
ye bee nucua!' che sí nehuañi 
nzelcahua lu Diose. Diose bi'ya 
lilihua.” 
30Scua ungae, uxe'la beella carta 
cua! cuna tacu bene ze'e eyeche 
Antioquía. Ze'e uquiete'sa'beella 
bee bene enu nzeli arqui' Jesucristo 
nu udete' beella carta cua! ya 
beella. 31 Chenu ungula beella carta 
ze'e, chiqui' ñia utsu arqui'beella 
equie bee bedichia! nze'ca nú rni 
lu carta ze'e. 32Chequie Judas cuna 
Silas lunú le'ca rlu'cu beella nú reca 
beella para nú udete' beella Stichia' 

Diose lubee bene, xee unibeella 
lubee bene' Jesucristo cuna nú udu' 
beella ana arqui'beella cuna stichia' 
beella. 33Chenu udete huaxi bee 
bichia nú nzucu Judas cuna Silas 
ze'e, chequie bee bene' Jesucristo 
enu nucua!a eyeche Antioquía ze'e 
udu' inza beella li'ibeella para nú 
benchila' zeca beella elu nucua'a 
bee sa'beella enu uxe'la li'ibeella 
nú unibeella lubeella: “Diose ri'i 
ucu litihua.” 34Pero udu' arqui' Silas 
nú uya'nalla ze'e 35Nu Pablo cuna 
Bernabé uya'nalá beella eyeche 
Antioquía, li'ibeella cuna beelá 

bee bene uzete' beella, cuna nú 
uyatixiule!e beella bedichia nze'ca! 
Jesucristo lubee bene ze'e. 


Bese rrucu nú uchiu'u Pablo 
nú nzetixiule'ella Stichia' 
Diose stucu eyeche 


36 Chenu udete chiucu chuna bee 

bichia, che uni Pablo lu Bernabé: 

—Cha'a chebilya! zeca'a bee 
salahua enu nzeli arqui' Jesucristo 
bee eyeche elu uyatixiule!e lá 
stichia'nu para nú bi'ya'a xa 
nucua'a beella. 

37 Bernabé niarqui' nú uya' beella 
Juan enu le'ca lee Marcos; 38pero 
nézela Pablo nú a uya! beella Juan 
Marcos, xne chenu uya beella 
lu iliu Panfilia utsana! arqui!lla 
li'ibeella nu né chequiella li'ibeella. 
39 Chequie ni" tuculla nu ni' stuculla 
né ya'na tucu necatse beella, nu 
utsana! arqui'sa'beella. Che unguya' 
Bernabé Marcos nu uyu'u beella 
liñi barco nu nzuebeella enza 
Chipre luyuu nú netse lu inzatu!. 
40Nu ucañi Pablo Silas nzenulla, nu 
utsa'na beelá bee bene! Jesucristo 

lilibeella ya Diose para nú ri'iucunu 
li'ibeella. Nu udete beella lu 

iliu Siria, cuna lu iliu Cilicia nu 
udu' beella ana arqui' bee bene! 
Jesucristo enu nucua'a enza ze'e. 


Nzenu Pablo Timoteo nu Silas 


1 Chenu uriña Pablo cuna 
Silas eyeche Derbe 
cuna eyeche Listra, ze'e uchu'u 
beella tucu bene enu nzeli arqui' 
Jesucristo, benequie' lee Timoteo 
nu necalla lliana' tucu una'a 
bene Israel enu le'ca nzeli arqui' 
Jesucristo, pero pa'lla neca bene 
griego. ?Ye bee bene' Jesucristo enu 
nucua'a eyeche Listra cuna eyeche 
Iconio rnibeella nu rri'i nze'ca 
Timoteo. 3Chequie uni Pablo nú 
uya'lla Timoteo, pero rluti uquieella 
seña nú rquiee bee bene Israel para 
nú lecaxi nii bee bene Israel enu 
nucua!a enza ze'e lu cuenda'lla, xne 
ye beei nediya' beei nú neca pa! 
Timoteo bene griego. “Nu lu ye bee 
eyeche elu uyabeella, udixiule'e 
beella lubee bene enu nzeli arqui' 
Jesucristo nú xa riala ri'i beella, 
tucu nú uni bee ápostol cuna bee 
bene enu rnibiya' lubee bene enu 
nzeli arqui' Jesucristo eyeche 
Jerusalén. *Scua unga nú utsuta' 
arqui' bee bene enu nzeli arqui' 
Jesucristo enu nucua'!a enza ze'e, nu 
bichia por bichia udala bee bene 
enu nzeli arqui' Jesucristo. 


Ulube'lu tucu bene 
Macedonia lu Pablo 


6 Chequie né tsana' Espíritu Santo 
nú a ixiule'e beella Stichia' Diose 
enza Asia. Che udetetsia beella 
lu iliu Frigia cuna lu iliu Galacia, 

Tnu uriñabeella enza Misia. Ze'e 
uri'ibeella elliebacu' nú chue beella 
enza lu iliu Bitinia, pero le'ca 

né zela Espíritu Santo nú a chaa 
beella enza ze'e. 8 Chenu udete 
beella enza Misia, uriñabeella 
eyeche Troas. *Rula' ze'e ulle'ca 
Pablo xi neca nú uni xcala'lla, nú 
ulañi'lla tucu bene enu nze'ta enza 
Macedonia nu nzulílla sequieella 

lu Pablo nú unilla: “Ye'talu enza 
Macedonia para nú ri'ilu elietsa 
luru.” 10Hora chenu ulube'lu nucua' 
lu Pablo, uquieneru nú nza'aru enza 
Macedonia xne nediya'ru nú Diose 
neca enu rixia li'iru enza ze'e para 
nú chetixiule'eru bedichia! nze'ca' 
Jesucristo. 


Uriña Pablo cuna Silas eyeche Filipos 


11Nu uyu'ru liñi barco eyeche 
Troas nu nza'alíru enza Samotracia. 
Nu stuculá bichia uriñaru eyeche 
Neápolis. 12Ze'e uchiu'uru nu 
nza!aru eyeche Filipos, eyeche 
quie! neca nú máse neca equie enza 
Macedonia. Pero Roma rnibiya' lu 
eyeche quie!, ze'e uya'naru chiucu 
chuna bichia. 13Nu tucu bichia nú 
sulachi bee bene Israel uchiu'uru 
ru'u eyeche ze'e, uya'aru tucu 
re'cu elu nediya'ru nú riete'sa' bee 
bene Israel para nú rnacu' beella 
lu Diose. Nu ze'e ullua'aru uniru 
bedichia' nze'ca' Jesucristo lubee 
una'a enu uyetesa' ze'e. “Tucu 
una!a ze'e lee Lidia, li'illa necalla 
bene eyeche nú lee Tiatira, nu 
rutilla laquie fiñu nú morado. Neli 
rlu'culla ula'na lu Diose nu sucu' 
diacalla lunú rni Pablo, nu uxa'la 
Diose elliebacu'lla para nú riene' 
nze'ca'lla lunú rni Pablo. 1$Che 

urinzalla cuna ye bee bene'lla nu 
uziquieella luru nú unilla: 

—Tunu nzeli arqui'hua nú nzelíla 
arquia Jesucristo uteehua ne 
ya!nahua nia. 

Che uri'illa juerza li'iru nú 
uya'naru ni'lla. 
16Tucu bichia chenu nza'aru 
elu see bee bene rnacu' lu Diose, 
uchu'uru tucu una!a e'ne! enu 
nchiñi benechiqui' arqui'. Nu equie 
nú reca benechiqui' ze'e rri'inchu 
beya!, nu rri'nchu ana huaxi dimi 
para bee bene enu utsii litinchu 
para nú ri'inchu riña! cua'. 17 Nu chu 
nze'ta quienchu Pablo cuna li'iru nu 
rixialinchu nú rninchu: 

— ¡Bee benequie' sibi' beella lu 
Diose liñibe, nu rixiule'e beella 
luhua nú xa lu'cuhua nú tsilatahua 
lu stulahua! 

18Scua urilinchu huaxi bee 
bichia, hasta nú ullaca' Pablo lunú 
rritinchu scua nu ubenchila'lla nu 
unilla lu benechiqui' enu nchiñi 
arqui'nchu: 

—Fquie poder nú rlu'cu Jesucristo 
li'á nibiya!a lulu nú chiu'ulu arqui' 
una!a e'ne' quie!. 

Hora ze'e uchiu'u benechiqui' ze'e 
arqui'nchu. 

19Pero chenu ulañi' bee bene 
enu rnibiya! lu una'a e'ne' ze'e nú 
la ria'nchu ana dimi para li'ibeei, 
chequie una'tse beei Pablo cuna 
Silas unguya'beei li'ibeella ru'u 
nilabe lubee usticia. 29 Chenu udete' 
cuenda beei li'ibeella lubee usticia 
unibeei: 

—Bee bene Israel quie! chiqui! 
sureche beella bee bene lachia'ahua, 
21nu sete! beei bee custumbre nú 
leca modo ria'ahua nu la rialahua 

bee custumbre cua', xne neca'ahua 
bee bene Roma. 

22Chequie ye bee bene ze'e uri'i 
condra beei li'ibeella, nu unibiya' 
bee usticia nú chiu'u xucu Pablo 
cuna Silas para nú zete'che' beei 
li'ibeella. ?3Chenu ulaxu nú juerte 
uzete'che' beei li'ibeella, chu udu' 
beei li'ibeella ni'cu' nu unibiya' 
beei lu bene enu rriucu ru'u ni'cu' 
para nú ri'i ucu nze'ca bene ze'e 
li'ibeella. 24Chenu ubene' bene enu 
rriucu ru'u ni'cu' ze'e nucua', che 
udu' bene ze'e Pablo cuna Silas 
hasta cuarto aquié xiña' ni'cu' ze'e 
nu ullica'cui cuchiu' beella cuna 
cadena lu tucu ba'ca nú nchiucu' 
ze'e. 

25Pero tucu ulela' rula', diqui nú 
rnacu' Pablo cuna Silas lu Diose 
cuna nú rula beella canto lunu. 
Chequie beelá bee bene enu nchiñi 
liñi ni'cu' ze'e riene' beei lunú rula 
beella. 26Chequie tu'natsia uquixie 
nú unga tucu xú juerte nu ucuñi 
hasta simiendu! ni'cu' ze'e. Hora 
ze'e uya'la ye ru'u bee puerta! ni'cu! 
ze'e nu uye'che bee cadena nú 
naca'cuu ye bee bene enu nchiñi 
ze'e. 27 Chenu uzetee bene enu 
rriucu ru'u ni'cu' ze'e ulañi'lla nú 
ye ru'u bee puerta ni'cu' ze'e na!la, 
che uhualla espada'lla para nú nze 
utilla li'illa xne uri'illa elliebacu' 
nú ye bee enu nchiñi ni'cu! ula'ala. 
28 Che juerte uni Pablo lulla: 

—La útilu li'ilu xne yeeru 
nellua'aru ca'a. 

29 Chequie unacu' bene enu rriucu 
ru'u ni'cu' ze'e tucu quii nu uyu'u 
xu'ulla liñi ni'cu' nu recatse'tse'lla 
xiquilla, uriñalla hasta lu Pablo 
cuna Silas nu utsulliquilla lubeella. 

30 Nu chu uhualla li'ibeella eli'ya' 
nu unidichia'lla lubeella nú unilla: 

—Detá uni'hua, ¿xi riala riala para 
nú ri'i Diose perdona li'á? 

31 Nu ucuaqui beella lulla: 

—Uchili arqui' Jesucristo enu 
rnibiya!, che ri'i Diose perdona li'ilu 
cuna bee bene'lu. 

32Che unibeella stichia' Jesucristo 
lulla cuna lu ye bee bene enu 
nucua'a ni'lla. 33 Nu rula! ze'e bene 
enu rriucu ru'u ni'cu!, uquieella bee 
elu nedi'qui' Pablo cuna Silas. Che 
chu urinzalla cuna ye bee bene'lla. 
34 Nu unguya!lla li'ibeella ni'lla nu 
udete'lla nú udacu beella, nu chiqui! 
ñia nzu arqui'lla cuna bee bene!lla 
equie nú nzelíla arqui'beella Diose. 

35 Chenu uye'e luyuu, uxe'la bee 
usticia bee sundado nú uyani'beei 
lu bene enu rriucu ru'u ni'cu' nú 
la'lla Pablo cuna Silas. 38 Chequie 
uni bene enu rriucu ru'u ni'cu' ze'e 
lu Pablo: 

—Unibiya'la bee usticia nú la'a 
li'ihua nu' modo nú yuehua nee sin 
nú chenu arqui'hua. 

37 Che uni Pablo lubee sundado 
zele: 

—Liliru necaru mero bene Roma 
nu udiñi beella liliru ante lu ye 
bee bene, nu ni'teme! la zela beella 
nú aniru lubeella xa necane, nu 
udu' beella li'iru ni'cu!. Nu nee 
niarqui'beella nú la'a beella li'iru 
a'chi'tsia. ¡Leca modoe! Ye'ta li'i 
e'cu beella la'a beella li'iru. 

38 Nu uya bee sundado ze'e 
udixiule'e bee nucua' lubee usticia, 
chequie ulliqui bee usticia ze'e 
chenu ubene' beella nú neca Pablo 
cuna Silas bene Roma. 39 Che uya 
bee usticia unacu' beella perdona 

lu Pablo cuna lu Silas, nu unibiya' 
bee usticia nú uchiu'u beella ni'cu' 
nu uni bee usticia ze'e lubeella nú 
chiu'u beella eyeche ze'e. “9 Chenu 
uchiu'u Pablo cuna Silas liñi ni'cu' 
ze'e uyabeella ni' Lidia. Nu chenu 
ulaxu nú udu' beella ana arqui' 
bee sa! beella enu nzeli arqui' 
Jesucristo, chu nzuebeella. 


Lunú unga eyeche Tesalónica 


1 7 Chenu nza Pablo cuna 


Silas, udete beella enza 
eyeche Anfípolis cuna enza eyeche 
Apolonia nu uriñabeella eyeche 
Tesalónica, elu nzucu tucu indu! 
bee bene Israel. ?Tucu nú neca 
costumbre! Pablo, uyalla liñi indu 
ze'e chuna bichia nú sulachi beella, 
unilla Stichia! Diose lubeella. 
3Udixiule'ella nu ulube'lla lu ichi' 
Stichia' Diose lubeella elu rni nú 
rqui'ña nú nehuana zeca Jesucristo, 
nu chenu atinu huañi zecanu unilla 
lubeella: 

—Le'ca li'i Jesuse enu rnia luhua 
nee, li'inu necanu Cristo. 

4Chequie chiucu chuna bee bene 
Israel ze'e uyalí arqui' lunú uni 
Pablo, nu uyetesa'beella cuna li'illa 
cuna Silas, le'ca huaxi bee bene 
griego enu rlu'cu ula'na lu Diose 
cuna huaxi bee una'a enu chiqui' 


neca equie uyalí arqui'beella Jesuse. 


5Pero bee bene Israel enu la chili 
arqui' Jesucristo, uye arqui'beei 

nu uquiete'sa'beei bee bene enu 
enzee labe inziu, nu bee bene ze'e 
uquiete'sa'beei beelá bee bene 
para nú tsureche beei bee bene. Nu 
uyu'u beei liñi ni! Jasón rla'na beei 
Pablo cuna Silas para nú huabeei 
li'ibeella nu tsu beei li'ibeella ante 

lu ye bee bene eyeche ze'e. 8 Pero 
lunú néllela' beei li'ibeella ze'e, che 
uxa'beei Jasón cuna xiucu xuna bee 
bene enu nzeli arqui' Jesucristo, nu 
uyayu beei li'ibeella lubee usticia, 
nu urixialibeei nú unibeei: 

—Bee niyu enu rri'i nú rliu casi 
ye bee bene iliulabe uriñabeella 
cala, "nu ni! Jasón nucua!a beella. 
Li'ibeella cuna ye bee bene enu 
nzeli arqui' lunú rnibeella, la ri'i 
beella tucu nú rnibiya' ley! arre 
César. Xne rnibeella nú nu' stucu 
arre enu lee Jesús. 

8Chenu ubene! bee usticia cuna 
bee bene nucua!, yelu elliebacu' 
uri'i beella. *Pero Jasón cuna beelá 
bee bene enu una'tse beei, chenu 
udixiu beella che ula'a bee usticia 
litibeella ni'cu!. 


Uriña Pablo cuna Silas eyeche Berea 


10Le'ca rula! ze'e, bee bene enu 
nzeli arqui' Jesucristo uxe'la beella 
Pablo cuna Silas eyeche nú lee 
Berea. Chenu uriñabeella ze'e, uya 
beella liñi indu' bee bene Israel. 
11 Bee bene Israel quie! máse uri'i 
nze'ca beella luquela bee bene 
enu nucua!a eyeche Tesalónica, 
nu chiqui! ñia nzu arqui'beella 
ubene'beella lunú uni Pablo, nu 
yeye!e rula beella sitichia! Diose 
para nú ri'i beella beya! tunu 
neli lunú rni Pablo. 12Enze'e 
huaxi beella uyalí arqui'beella 
Jesucristo, nu le'ca huaxi bee enu 
neca griego uyalí arqui'beella 
lilinu, sia bee niyu nu sia bee una'a 
enu máse neca equie ze'e. Nu 
chenu ungabiya! bee bene Israel 
enu nucua!a eyeche Tesalónica nú 
rixiule!e Pablo Stichia! Diose eyeche 

Berea, che uyatu! beei arqui' bee 
bene ze'e para nú lee bee bene ze'e 
lu Pablo. 1*Pero bee bene enu nzeli 
arqui' Jesucristo né le'beella chu 


uxe'la beella Pablo enza ru'u inzatu!. 


Nu Silas cuna Timoteo uya'na 
beella eyeche Berea. 15Nu bee bene 
enu uya tutinza Pablo uyayu beella 
lililla hasta eyeche Atenas liñi 
barco chenu ubenchila' zeca beella 
eyeche Berea unguya'beella resuna 
nú uxe'la Pablo para nú chu cha 
Silas cuna Timoteo elu nzuculla. 


Uriña Pablo eyeche Atenas 

16Diqui nú nzuquie Pablo nú riña 
Silas cuna Timoteo eyeche Atenas, 
chiqui' nehuana utsu arqui' Pablo 
chenu ulañi'lla nú nu' huaxi bee 
diose enu rlu'cu bee bene ula'na 
lu eyeche ze'e. 1Enze'e, uya Pablo 
lifti indu' bee bene Israel para 
nú unilla lubee bene ze'e Stichia! 
Diose, cuna lubeelá bee bene enu 
rlu'cu ula'na lu Diose tucu nú rri'i 
bee bene Israel, nu yeye'e unilla lu 
titse bee bene enu xa'calla ru'u i'ya 
stichia'nu. 18Le'ca unilla lu chiucu 
chuna bee bene enu nzequiee lunú 
uzete! bene enu lee epicúreos, cuna 
bee bene estoicos, che nu'beei enu 
uni: 

—¿Xi equie rni benecua! nú chiqui! 
rni nucua! scua? 

Xiucu xuna beei uni: 

—Pianu stichia' stucu bee diose 
rene rixiule'e nucua' unibeei. 

Unibeei scua xne lunú rixiule'e 
Pablo lubeei neca bedichia' nze'ca' 
Jesucristo, cuna nú unilla equie nú 
uhuañi zeca Jesucristo stucu bese. 

19 Chequie unguya'beei Pablo 
tucu luhuare elu lee Areópago elu 

riete'sa'beei. Nu unidichia' beei 
lulla: 

—¿Nu' modo ri'iru beya! xa neca 
bee bedichia' cuqui cua! nú nze'talu 
sete'lu li'iru ca'a la? 2% Xne puro 
beenú la riliru beya! rnilu luru, 
enze!e niarqui'ru riliru beya! xa 
neca bee nucua!. 

21Xne ye bee bene eyeche Atenas, 
cuna beelá bee bene rene enu 
nucua'a ze'e, siempre rri'ibeei scua, 
riu! arqui'beei nú rdete' beei bichia 
nú riene' beei cuna nú rdichia' beei 
lunú necuqui neca. 

22Chequie utsuli Pablo ante lu 
ye beei elu neyete!sa! beei ze'e, nu 
unilla lubeei: 

—Bee bene eyeche Atenas, lu ye 
nú ulañia uri'á beya! nú rlu'cuhua 
huaxi bee diose enu rlu'cuhua 
ula'na lu. 22 Nu chenu ri'ya elu 
rdete'hua ula'na lubee diose'hua, 
ulañia tucu ecu'cu elu niquie 
bee bedichia' nú rni: “Para Diose 
enu la chuluru.” Nu Diose cua! 
enu rlu'cuhua ula'na lu sin nú 
chuluhua li'inu, stichia'nu neca nú 
nzelatixiule'a luhua. 

24”Diose cua' ureche'e iliulabe 
cuna ye nú nu! lue, li'inu 
rnibiya'nu liñibe cuna lu iliulabe. 
La nzucunu liñi indu nú rreche' 
bee bene, nu le'ca la qui'ñanu 
núti ri'i elietsa lunu, xne lilinu 
necanu enu lia rliqui' bii lua'ahua 
para nú huañia'ahua nu li'inu 
rliqui'nu elu nehuañia'ahua, cuna 
ye beenú rqui'ñia'ahua. 

26”Equie cuenda' tucutsia bene 
uri'i Diose nú udala bee bene lu 
iliulabe para nú huañi bee bene 
diqui lu iliulabe, nu utsa'nalanu 
nú calu lana huañi beei, cuna elu 

cua'a beei nu hasta calu luyuu 
nibiya' beei lu. ?” Para nú la'na 
beei Diose masia xi neca chenu 
rrila' ya bene nú rla'na bene 
xi rla'nalla para nú scua llela' 
beei li'inu. Añinzuca nú neli nú 
laca istu nzu Diose lu ye bee 
bene. ?8Xne equie cuenda' Diose 
nehuañia'ahua, nu equie cuenda! 
li'inu rcuñia'ahua nu se'ahua, nu 
equie cuenda' li'inu nellua'ahua lu 
iliulabe. Tucu nú le'ca uni chiucu 
chuna bee bene'hua enu chiqui! 
reca chenu unibeella: “Li'iru 
necaru lli'ñi Diose.” 22Enze'e tunu 
neca!ahua lli'ñi Diose, la qui'ña 
nú ria'ahua elliebacu' nú necache' 
Diose oro urre plata urre quiee, 
xi neca bee diose nú rreche'e bee 
bene tucu nú xelatsia arqui'beei. 
30Bee tiembu nú udetela uzela 
Diose nú uri'i bee bene tucu nú 
nzelitsia arqui'beei equie nú la 
ri'i beei beya!, pero nee diqui lu 
iliulabe rnibiya'nu lubee bene, 
nú che'e arqui'beei lu stula beei 
nu chili arqui'beei Diose. 31Xne 
ucañila Diose tucu bichia nú 
hualunue lu cuenda' bee bene. Nu 
udu'lanu Jesucristo para nú rilinu 
elu usticia cua!, nu para nú lañi' 
bee bene nú ucañi Diose li'inu nú 
rilinu nucua', nu uri'i Diose nú 
uhuañi zecanu chenu ungutinu. 
32 Chenu ubene'beei nú uni Pablo 
nú huañi zeca bee benenguti stucu 
bese, chiucu chuna beei utsequichia' 
litilla, nu xiucu xuna beei uni: 
—Pianu hasta stucu bese 
yene!la'ru lunú rnilu. 
33 Chequie utsana! arqui' Pablo 
li'ibeei, 34pero nu! beella enu 
uyetesa! cuna Pablo nu uchili 

arqui'beella Stichia! Diose. Leta 
beella nzu tucu bene enu lee 
Dionisio, enu neca lu tucu texcua'a 
bee bene enu lee Areópago, cuna 
tucu una!a enu lee Dámaris, cuna 
beelá bee bene. 


Uriña Pablo eyeche Corinto 


1 Lu ze'ela uchiu'u Pablo 
eyeche Atenas nu nzalla 

eyeche Corinto. ?Ze!e ulla'calla 
tucu bene Israel enu lee Aquila, 
lachi bene quie' lee Ponto. Aquila 
quie! cuna una'lla Priscila apenatsia 
uriña beella nú nze'ta beella enza 
Italia, xne unibiya' arre Claudio nú 
uchiu'u ye bee bene Israel Roma. 
Che uyabi'ya Pablo li'ibeella, ¿nu 
lunú le'ca riña! nú rri'ibeella rri'i 
Pablo, nú rreche'e beella carpa iti, 
che uya'nalla cuna li'ibeella para 
nú ri'i junto beella riña! cua!. “Cada 
bichia nú sulachi bee bene Israel 
nza Pablo rixiule'ella Stichia! Diose 
liñi indu' bee bene Israel, sia lubee 
bene Israel urre lubee bene enu la 
neca bee bene Israel, rcua'na Pablo 
xa ri'illa ana nú chili arqui'beei 
lunú rnilla. 

5Chenu uriña Silas cuna Timoteo 
eyeche Corinto nú nze'ta beella 
enza lu iliu Macedonia lá ria' Pablo 
stucu riña! rene udixiule'etsialla 
Stichia! Diose lubee bene, nu 
udixiule'ella lubee bene Israel 
nú neca Jesuse Cristo. f Pero 
uquixiebeei nú uleebeei lu Pablo 
nu unibeei bedichia' nú necha neca 
lulla, nu chequie uri'quilla xuculla 
xi neca seña nú la zucu'beei nú 
rnilla, nu unilla lubeei: 

— Li'i e'cuhua rri'ihua nú nitiluhua 
lu Diose la neca nucua' cuenda. 

Desde nee nza'a lubee bene enu la 
neca bee bene Israel nzetixiule'a 
Stichia' Diose lubeei. 

7Che uchiu'ulla liñi indu ze'e nu 
nzalla ni' tucu bene enu lee Ticio 
Justo, benequie' rlu'culla ula'na 
lu Diose nu axu nzucu ni'lla ru'u 
indu ze'e. 8Nu Crispo lee tucu bene 
enu rnibiya! liñi indu' bee bene 
Israel, lililla cuna ye bee bene!lla 
uchili arqui'beella Jesucristo. Le'ca 
huaxi bee bene eyeche Corinto 
uchili arqui'beella Jesucristo chenu 
ubene'beella stichia'nu nu urinza 
beella. *Tucu rula! neca xi neca nú 
uni xcala' Pablo nu uni Diose lulla: 

— la lliquilu uquia tixiuletelá 
stichia!a lubee bene nu la tsuxeelu, 
101i'á nzua cuna li'ilu para nú lecati 
xi rilinu li'ilu, xne eyeche quie' 
nucua!a huaxi bee bene enu aca bee 
benea. 

31Enze'e uya'na Pablo eyeche 
Corinto tucu lana arula', uzete'lla 
bee bene ze'e Stichia! Diose. 

12Pero chenu unga Galión 
gobernador lu iliu Acaya, unga tucu 
necatse bee bene Israel nu una'tse 
beei Pablo, nu unguya'beei li'illa lu 
gobernador ze'e. 3Nu unibeei lulla: 

—Benequie' rcua'nalla xa ri'illa 
ana bee bene para nú lu'cu beella 
ula'na lu Diose stucu forma lunú la 
nibiya! ley!ahua. 

14Nze nila Pablo, chenu ucuaqui 
Galión lubee bene Israel ze'e, nu 
unilla: 

—Tunu necane nú uri'illa tucu 
equiya, urre urililla tucu nú necha 
neca enze!e nze'ta yuhualla lua, 
che ri'i casoa lunú rnihua. Pero 
necatsia nucua! equie cuenda' bee 
bedichia! cuna equie cuenda! nú lee 

bee bene, nu cuna equie cuenda! 
ley'hua, lilitsiahua bityahua xa aca 
nucua!, xne la niarquia aca enu 
hualu nucua!. 

16 Nu chu uhualla bee bene 
ze'e elu rlualullae lu cuenda! bee 
bene. 1 Chequie chu una'tse bee 
bene griego ze'e tucu bene enu lee 
Sóstenes, enu rnibiya' liñi indu' bee 
bene Israel nu uzete'che! beei li'illa. 
Pero ni'teme!' la ri'i caso gobernador 
ze'e li'ibeei. 


Uriña zeca Pablo eyeche Antioquía 


18Uya'nasca'lá Pablo eyeche 
Corinto huaxi bichia. Cheela 
unilla lubee sa'lla enu nzeli arqui' 
Jesucristo nú nzialla nu nzalla 
cuna Aquila cuna Priscila, nu uyu'u 
beella liñi barco nu nzuebeella 
enza Siria, pero ante nú chiu'u 
beella eyeche Cencrea urecu' ichia 
equie Pablo para nú utsa'alulla 
tucu nú ucuaqui u'nalla lu Diose 
nú uri'illa. 19 Chenu uriña beella 
eyeche Efeso, ze'e utsa'na Pablo 
Aquila cuna Priscila, pero uyalla 
liñi indu' bee bene Israel enu 
nucua'a ze'e, uyani'lla lubee bene 
Israel enu riete!sa! liñi indu ze'e. 
20 Chequie uziquiee beella lu Pablo 
nú ya'nalálla cuna li'ibeella ze'e 
xiucu xuna bichia, pero lá zelalla, 
21 nu unilla lubeella: 

—Nzia'la nee, xne eyeche 
Jerusalén rqui'ña nú detea eliñi nú 
nze'ta. Tunu zela Diose nzelabi'ya 
zeca lilihua stucu bese. 

Che uyu'ulla liñi barco nu 
uchiu'ulla eyeche Efeso. 22Chenu 
uriña Pablo eyeche Cesarea, che 
uyalla Jerusalén uyabi'yalla bee 
bene' Jesucristo, nu chu nzalla enza 

eyeche Antioquía. Chenu ungala 
xee nú nzuculla eyeche Antioquía, 
uyalla cada tucua bee eyeche nú 
nchiucu! lu iliu Galacia cuna lu iliu 
Frigia, rdu'lla ana arqui' ye bee 
bene! Jesucristo. 


Udixiule'e Apolo Stichia!' 
Diose eyeche Efeso 

24Tiembu ze'e uriña tucu bene 
Israel eyeche Efeso nu li'illa leella 
Apolos, nu lachilla neca Alejandría. 
Benequie' chiqui' recalla rnilla, nu 
le'ca chiqui! recalla Stichia! Diose. 
25Unga nze'calla Stichia' Diose, 
chequie chiqui' nu' ana arqui'lla 
uzete'lla stichia! Jesuse lubee bene, 
nu neli unilla stichia'nu lubeella, 
añinzuca nú nediya'tsialla elu 
rrinza nú uzete' Juan Bautista 
bee bene. 26 Apolos quie' sin nú 
lliquilla uquixiella nú udixiule'ella 
Stichia! Diose lubee bene Israel 
liñi indu'beei, nu chenu ubene!' 
Priscila cuna Aquila lunú rnilla, 
che unguya'beella li'illa ni'beella, 
nu ze'e uzete'lá bee benequie' li'illa 
para nú ungalallá Stichia! Diose. 
27 Chenu uri'i Apolos elliebacu' nú 
chálla lu iliu Acaya, ye bee bene! 
Jesucristo enu nucua'a ze'e udu! 
beella ana arqui'lla para nú challa 
ze'e, nu uquie'e beella tucu carta 
lubee bene' Jesucristo enu nucua!a 
lu iliu acaya para nú yucu nze'ca 
beella li'illa chenu riñalla lu iliu 
ze'e. Nu chenu uriña Apolos lu iliu 
Acaya chiqui! uri'illa elietsa lubee 
bene enu nzeli arqui' Jesucristo enu 
nucua'a ze'e, li'ibeella enu uyalí 


arqui' Jesucristo cuna elietsa! Diose. 


28Xne lu ye bee bene unilla nú la 
cha nze'ca bee bene Israel, nu lecati 

unga ucuaqui lulla, xne ye nú rnilla 
neli necane, li'illa rlube'lla tucu nú 
nequie lu ichi' Stichia' Diose lubee 
bene, ye bee luhuare elu rni: “Nú 
Jesuse neca Cristo.” 


Uriña Pablo eyeche Efeso 


1 Diquila nú nzucu Apolos 

eyeche Corinto, uya Pablo 
enza lubee eyeche lu dañi Asia nu 
uriñalla eyeche Efeso, elu nucua'!a 
texcua!a bee bene enu nzeli arqui' 
Jesucristo. 2Nu unidichia' Pablo 
lubeella: 

—¿Uyucu arqui'hua Espíritu Santo 
chenu uyalí arqui'hua Jesucristo la? 
Nu ucuaqui beella nú unibeella: 
—Ni' lasca! yene'ru nú nu! Espíritu 

Santo. 
3Nu uni Pablo lubeella: 
—¿Xa urinzahua che? 
Nu ucuaqui beella nú unibeella: 
—Urinzatsiaru tucu nú uzete! Juan 
Bautista bee bene. 
4Chequie uni Pablo lubeella: 
—Nelí nú Juan urinza bee bene, 
li'ibeella enu utsana' arqui' stula, 
pero unilla lubeella nú rqui'ña nú 
chili arqui'beella enu nze'ta lulá 
Juan, nu li'inu necanu Cristo. 
5Chenu ubene'beella nucua!, che 
urinza beella equie nú lee Jesuse 
enu rnibiya!, £nu chenu uricu' 
Pablo yalla equie beella, uyucu 
arqui'beella Espíritu Santo, nu 
uquiexie beella nú unibeella stucu 
dialu rene, che unibeella Stichia' 
Diose lubee bene. "Lu yebeella neca 
tucu chi'chiucu bee niyu. 
8Diqui chuna guu uya Pablo 
lifti indu! bee bene Israel enu 
nucua!a ze'e, nu sin nú lliquilla 
udixiule'ella Stichia' Diose lubeella, 

unilla lubeella nu ucua'nalla xa 
ri'illa ana nú chili arqui'beella 

xa neca elurnibiya' Diose. ?Pero 
chiucu chuna beei unga nziti 

arqui' nu lá niarqui'beei nú achili 
arqui'beei stichia' Jesucristo, a'la 
uquixiebeei nú uni condra beei 
stichia'nu ante lu ye bee bene. Che 
uchiu'uchu Pablo lubeei cuna bee 
bene enu nzeli arqui' Jesucristo, nu 
unguya'lla lilibeella xcuela! tucu 
bene enu lee Tirano, ze'e uzete'lla 
litibeella yeye'e, scua uri'illa diqui 
chiucu lana. Nu ye bee bene enu 
nucua'a lu iliu Asia nu sia bee bene 
Israel cuna bee bene enu la neca 
bee bene Israel ubene'beella stichia' 
Jesucristo. 11 Nu equie nú rnibiya' 
Diose uri'i Pablo bee milagro nú 
llene, 1?hasta bee panitu! Pablo 
cuna bee laquie nú rquiee lulla ruya' 
bee bene nucua! lubee bene enu riti, 
nu scua rieca! beella lu elichia nú 
secabeella, nu xiu'u bee benechiqui' 
enu nchiñi arqui'beella. 

13 Chequie nu' chiucu chuna 
bee bene Israel enu enzeehua 
bee benechiqui' arqui' bee bene, 
nu niarqui'beei nú cuna nú lee 
Jesucristo huabeei bee benechiqui' 
cua! arqui' bee bene, che unibeei 
lubee benechiqui' ze'e: 

—Fquie nú lee Jesuse enu rixiule!e 
Pablo nibiya!a nú chiu'uhua arqui' 
bee benequie!. 

14 Nucua' neca nú uri'i achi Iliana! 
tucu bene enu lee Esceva, enu unga 
tucu ule!ya enu rnibiya' lubee uletya. 
15Pero tucu bese ucuaqui tucu bee 
benechiqui' ze'e lubeei nú uni: 

—Nu'lua Jesuse, nu le'ca nediyaa 
ti neca Pablo, pero li'ihua la ri'á 
beya' tihua. 

16 Chequie bene enu nchiñi 
benechiqui' ze'e arqui' uquixiei 
nú uzete'che'i li'ibeei nu uri'i 
ana lubeei cuna juerza nú rlu'cui, 
chiqui' necha udiñii li'ibeei, nu e'cu 
etubeei uchiv'uxu'ubeei liñi ni'i 
ze'e uyecaxu'ubeei nu nedi'qui beei. 
17Ye bee bene enu nucua'a eyeche 
Efeso, sia bee bene Israel cuna bee 
bene enu la neca bee bene Israel, 
ungabiya' beella nú ungae scua. 
Chequie chiqui' ulliqui beella nu 
uni nze'ca beella lu cuenda' Jesuse. 

18Nu huaxi bee bene enu uyalí 
arqui' Jesucristo uriña beei nu 
utsiru'u beei ante lu ye bee bene 
lu ye beenú necha neca uri'ibeei. 
19Le'ca huaxi bee bene enu uri'i 
bee elu uliñi uriñayu beei ichi' elu 
uliñi nu utsiqui' beei ichi' cua! lu 
quii ante lu ye bee bene. Chenu 
uhuabeei cuenda nú calu seca bee 
ichi! ze'e, nu uyalu nú seca bee ichi' 
ze'e tucu cincuenta mil melu plata. 
20 Scua unga nú chu nze ri'chia 
letselá stichia' Jesucristo cuna nú 
ungachee lunú neca poder'nu. 

21 Chenu ulaxu nú unga bee 
nucua!, udu' arqui' Pablo nú challa 
lu iliu Macedonia cuna lu iliu Acaya, 
cuna nú nze rililla seidu biaji'lla 
hasta eyeche Jerusalén. Le'ca 
unilla nú chenu uyalalla eyeche 
Jerusalén che le'ca challa Roma. 
22Nu uxe'lalla chiucu bee bene 
enu rri'i elietsa lulla, Timoteo cuna 
Erasto para nú nzuebeella lu iliu 
Macedonia diqui nú ria'nalla xiucu 
xuna bichia lu iliu Asia. 


Utsureche bee bene eyeche Efeso 


23 Bee bichia ze'e utsureche bee 
bene eyeche Efeso equie nú rri'i 

condra beei stichia' Jesucristo. 
24Xne Demetrio tucu bene enu 
rreche'e beenú necache' plata, li'i 
enu rreche'e bee indume' diose enu 
lee Diana, li'i nediya'i nú equie bee 
nucua! rri'i ana huaxi dimi cuna 

bee bene enu rri!i sa! riña! nú rri'i. 
25Chequie uquiete' sa'i bee benecua!, 
cuna beelá bee bene enu rri'i sa! 
riña! nú rri'i, nu uni lubeella: 

—Uzu'cu' diacahua, li'ihua 
nediya'hua nú lu riña! quie' 
rrialahua ana huaxi dimi, 26 pero 
nee rlañilahua nu riene'ahua nú 
enzee Pablo rnilla nú bee diose 
enu rreche!e bee bene la neca bee 
nucua! diose. Nu scua rri'illa ana 
nú nzeli arqui' huaxi bee bene lunú 
rnilla, nu lacane eyeche quie'tsia, 
sino que casi diqui lubee eyeche 
Asia nzeli arqui' bee bene scua. 
27Nu scua nelliqui nú laxu riña! nú 
rria'ahua, nu lacane equie riña! nú 
rri'itsialahua, le'ca la detea' bee 
bene nú neca equie indu' diose 
Diana. Nu scua la ria! bee bene caso 
diose Diana enu rlu'cu ye bee bene 
ula'na lu lu iliu Asia cuna ye bee 
bene iliulabe. 

28 Chenu ubene' bee bene ze'e 
nucua!, chiqui! ulee beei nu rixiali 
beei nú unibeei: 

—i¡Chiqui' neca equie Diana 
diose'ahua lia'ahua enu neca bee 
bene efesio! 

29Che utsureche bee bene eyeche 
ze'e, nu una'tse beei Gayo cuna 
Aristarco, rucu bee niyu quie' 
neca bene eyeche Macedonia 
enu enzenu Pablo, nu uxa'beei 
li'ibeella nu unguya'beei li'ibeella 
elu rietesa' bee bene eyeche ze'e, 
elu rri'ibeei junta'beei. 30Niarqui' 

Pablo nú nze chu'ulla ze'e para nú 
nilla lubee bene, pero bee sa'lla 
enu nzeli arqui' Jesucristo né zela 
beella nú ari'illa scua. 31Nu le'ca 
leta bee usticia Asia, nu' chiucu 
chuna bee bene enu rquiete' Pablo, 
li'ibeella enu uxe'la resuna lulla 

nú máse neca nze'ca nú la chu'ulla 
ze'e. 32Texcua'a bee bene ze'e 
urixialibeei nu urene urene unibeei, 
nu texcua'a beei urixiali nu urene 
unibeei nu utsureche beei nu huaxi 
beei ni! la ri'i beei beya! xinu uyete' 
sa'beei ze'e. 33Leta bee beneañi 
ze'e uhua bee bene Israel tucu bee 
sa'beella enu lee Alejandro para 
nú nilla lubee bene ze'e. Nu uri'i 
Alejandro seña cuna yalla lubee 
bene ze'e nú zaca beei para nú 
nilla lu cuenda' bee bene Israel 
lubee bene eyeche ze'e. 34Pero 
chenu uritibeei beya' nú necalla 
bene Israel, tucu chiucu hora junto 
urixialibeei nú unibeei: 

—i¡Chiqui' neca equie Diana 
diose'ahua lia'ahua enu neca bee 
bene efesio! 

35 Chequie chenu uri'i secretario 
eyeche ze'e ana nú uzaca bee bene, 
che unilla: 

—Bee bene Efeso, ye bee bene 
iliulabe nediya' nú eyeche quie' 
siempre rriucu bee bene indu! diose 
Diana, nu le'ca rlu'cu bee bene 
ula'na lu diose Diana enu ulaca 
liñibe. 36Li'ihua nediya'hua nú neli 
nucua!. Enze'e la qui'ña nú rilihua 
scua, la ri'ihua beenú rri'ihua sin nú 
rilihua elliebacu!. 27 Xne bee bene 
enu uriñayuhua ca'a, lá ri'ibeella 
nú necha neca lu indua'ahua, nu la 
ni beella bedichia' nú necha neca 
lu diosetahua. 38 Tunu Demetrio 

cuna bee bene enu rri'inui riña! 
rlee beei lu stucu bene, lu! nzucu 
nilabe nu ze'e nucua'a bee usticia, 
chexana bitsi beei lubeella. 39 Pero 
tunu nu'lá bee nú niarqui'hua nú 
xana bitsihua, chenu aca tucu junta! 
bee bene eyeche che tsuxcua'!a 
bee nucua". Nu nee lunú ungae 
scua nu! beya! nú ni gobierno 
nú liatahua rdua'ahua arqui' bee 
bene nú sureche beei scua, ¿nu 
xi cuaquia'ahua lubeella tunu 
nedichia! beella lua'ahua equie nú 
sureche bee bene scua? 

41 Chenu ulaxu nú unilla scua 
lubee bene che chu nziue ye beei. 


Uya Pablo Macedonia cuna Grecia 


2 0 Chenu utsuxe lunú sureche 
bee bene eyeche Efeso ze'e, 
ubixia Pablo bee bene enu nzeli 
arqui' Jesucristo nu udu'lla ana 
arqui'beella. Che unilla lubeella 
nú nzalla, nu nzalla enza lu iliu 
Macedonia. ?Uyalla diqui bee enza 
ze'e nu chiqui' udu'lla ana arqui' 
bee bene enu nzeli arqui' Jesucristo 
cuna stichia'lla, che uriñalla enza 
lu iliu Grecia, 3elu uzuculla chuna 
guu. Necala nú chu'ulla liñi barco 
para nú nzalla enza lu iliu Siria, 
chenu uri'illa beya' nú nu' nú 
niarqui' bee bene Israel ri'inu li'illa, 
che uri'illa elliebacu' nú ubenchila' 
zecalla enza lu iliu Macedonia. “Nu 
unguya'lla tucu bene Berea enu lee 
Sópater lliana' Pirro, cuna bene enu 
lee Segundo, nu cuna Aristarco enu 
neca bee bene eyeche Tesalónica, 
le'ca unguya'lla Gayo bene Derbe, 
cuna Tiquico cuna Trófimo bene 
Asia cuna Timoteo. *Yebeella 
uriculu beella nu utsuquie beella 

Pablo cuna li'á Lucas eyeche 

Troas. $Nu li'iru, chenu udete eliñi 
nú racu bee bene pá nú la ucha 
levadura, che uchiu'uru eyeche 
Filipos nu uyu'uru liñi barco nu lu 
ayu' bichia uriñaru eyeche Troas 
elu nucua!a beella, nu ze'e ullua'aru 
achi bichia. 


Uri'i Pablo nú uhuañi zeca 
Eutico chenu ungutii 


7Chenu uriña bichia rlu liði 
tucu xmana uyetesa!'ru para nú 
da'cu junturu pá tucu nú utsa'na 
Jesucristo, nu lunú uri'i Pablo 
elliebacu! nú chiu'ulla bichia 
rrucu, chenu uriña ulela' rula! lá 
laxusca' nú sete'lla bee bene. ¿Nu 
equie ni'i elu ayaa nellua'aru, nu 
rulu huaxi bee quii liñi ni'i ze'e; 

9 che tucu niyu e'ne' enu lee Eutico 
nzucui ru'u ventana. Nu lunú 
chiqui' xee uzete' Pablo beella, che 
chiqui' uyu'u cala! lu niyu e'ne' ze'e, 
nu uri'i cala! ana lui nu uzana'i 
desde piso rriuna hasta luyuu nu 
ungutilai chenu uletsa beella li'i. 
10Chequie ulaca Pablo elu nuxui, 
nu utsulliquilla uchi'chilla li'i, nu 
unilla lubee bene ze'e: 

— La lliquihua, nehuañii. 

11 Che chu uquie zeca Pablo equie 
ni'i ze'e, nu ule'ella pá udacu beella, 
nu unilálla lubeella hasta nú uye'e 
lu yuu, chenu uye!e luyuu chu 
nzalla. 12Nu niyu e'ne' enu uzana' 
ze'e, nehuañii nzeyu beella li'i ni'i, 
nu chiqui! ñia nzu arqui'beella. 


Uya Pablo eyeche Mileto 

13Che uyu'uru liñi barco nu 
uricu'luru nú nza!aru eyeche Asón 
elu utsa'naru bedichia! lu Pablo nú 

lla'caru li'illa, xne uri'illa elliebacu' 
nú tsee e!yalla nzalla ze'e. 1*Chenu 
ulla'caru Pablo eyeche Asón, che 
uyu'ulla liñi barco cuna li'iru, nu 
nza'aru lu eyeche nú lee Mitilene. 
15Che uchiu'uru eyeche Mitilene, 
nu bichia rrucu udete'ru enza lee 
Quío, nu stucu bichia uriñaru elu 
lee Samos. Nu stucu bichia uriñaru 
Mileto, pero ante nú riñaru ze'e, 
utsuxeru elu lee Trogilio. 16 Uri'i 
Pablo elliebacu! nú la challa eyeche 
Efeso, nu le'ca niarqui!lla nú la 
le'lla enza Asia, xne lunú niarqui!lla 
nú chu riñalla Jerusalén tunu nu' 
beya' nú riñalla ze'e bichia liði 
pentecostés. 


Uni Pablo lu bee bene enu 
rnibiya' lu bee bene enu nzeli 
arqui' Jesucristo eyeche Efeso 


17 Chenu nellua'aru eyeche Mileto, 
unibiya' Pablo nú ye'ta bee bene 
enu rnibiya! lubee bene enu nzeli 
arqui' Jesucristo eyeche Efeso, 

18 chenu uriña beella ze'e uni Pablo 
lubeella: 

—Desde bichia rluu nú uriñaa 
cala Asia nu hasta nee li'ihua 
nediya! nze'ca'hua lunú rri'á. 
19Ye bee bichia nú nzua cuna 
li'ihua sibi'a lu Jesucristo cuna nú 
nzuquie arquia, nu hasta runa nú 
huaxi beenú nehuana se'ca lunú 
niarqui' bee bene Israel ri'inu li'á. 
20Pero añinzuca nú scua necane, 
ne tsana arquia unia luhua lunú 
neca nze'ca para li'ihua ante lu 
ye bee bene urre ni'hua uzetea 
litihua. 21 Nu sia lubee bene Israel 
cuna lubee bene enu la neca 
bee bene Israel, unila lubeella 
nú che'e arqui'beella lu stula 

beella nu benchila' arqui'beella 
lu Diose, nu chili arqui'beella 
Jesucristo enu rnibiya'. 22Nee nú 
nza'a Jerusalén elu uxe'la Espíritu 
Santo li'á, la ri'á beya! xi nzu nú 
zeca ze'e. WLunú nediyatsia nú 
lu ye bee eyeche elu nza'a rni 
Espíritu Santo lua nú huaxi beenú 
nehuana zeca cuna nú cha'a ni'cu!. 
24Pero la chenuarquia nucua!' 
mase atia, pero ñia nzu arquia 
rri'á lunú riala ri'á hasta elu zelae, 
nu ri'á lunú uliqui' Jesucristo 
enu rnibiya!, nu ixiule'a bedichia' 
nze'canu cuna nú xa neca eluseca' 
Diose. 

25"Nu nee nediyaa nú ni! 
tucuhua enu udixiule'a xa neca 
lunú rnibiya' Diose lu, la lañia'hua 
li'á. 26Enze'e nia luhua nee, nú 
la neca! nucua' cuenda' li'á tunu 
la huañihua tucu nú neli neca, 
27xne li'á udixiule'a luhua ye lunú 
xa neca Stichia' Diose, nu lecaxi 
utsacu arquia luhua. ?8Ubi'yahua 
li'ihua, nu ubilyahua bee bene enu 
nzeli arqui' Jesucristo, liibeella 
enu uliqui' Espíritu Santo luhua 
para nú bityahua li'ibeella xi 
neca bene enu rriucu bee sanchi, 
xne Jesucristo udixiulanu cuna 
rene'nu equie cuenda!'ahua chenu 
ungutinu lu cruse. ?9Lilá nediyaa 
nú chenu nzia!a, nze'ta stucu 
bene ti'chialetse bee nze'e bee 
bene enu nzeli arqui' Jesucristo, 
tucu nú rti'chialetse bee bichiuu 
bee sanchi. 3%Nu le'ca letahua 
chiu'u bee bene enu zete! puro 
bee eluquichia' para nú ri'ibeei 
ana bee bene' Jesucristo, nu 
ri'ibeella caso stichia! beei 
luhuare nú ri'ibeella caso Stichia' 

Diose. 31Enze'e ucua'atsiñahua 
ubilyahua li'ihua. Ullulcu! 
arqui'hua nú diqui chuna lana, 
bichia si rula! né tsana arquia 
unia luhua hasta unguna unia 
bezete' luhua. 
32"Nee bee sa'a enu nzeli 
arquia'ahua Jesucristo, ya Diose 
tsa'na li'ihua cuna bedichia' 
nze'ca'nu, nú rlu'cu poder 
para nú ri'i elietsa luhua nú 
nze chululáhua nú xa riala nú 
huañihua, nu liqui'nu luhua 
ye nú uninu nú dete'nu lubee 
bene enu neca bee bene'nu. 
33Lecaxi unacua luhua ni' dimi 
nu ni' laquie. 34Li'ihua nediya' 
nze!ca'hua nú cuna yaa urilá riña! 
para nú udacunua bee bene enu 
uya nzenu li'á. 35Ulubelá luhua 
nú scua rqui'ña ri'i bee bene 
riña' para nú ri'ibeella elietsa 
lubee bene enu seca elitsi, ullu'cu' 
arqui'hua stichia! Jesucristo enu 
rnibiya' chenu uninu: “Máse fia 
nzu arqui' bene enu lia rdete' nú 
rdete' luquela bene enu riucue.” 
36 Chenu ulaxu nú uni Pablo scua, 
chequie utsulliquilla nu unacu!lla 
lu Diose cuna li'ibeella. 37 Che 
yebeella unguna'beella nu uchi'chi 
beella Pablo nu udacu beella bichiu' 
xecalla. $8 Nu chiqui' nehuana utsu 
arqui'beella lunú uni Pablo lubeella 
nú la lañia' beella li'illa. Nu chu 
uyayu beella li'illa hasta elu nzu 
barco. 


Uya Pablo Jerusalén 


2 Ze'e utsa'naru li'ibeella, 
nu uyu'uru liñi barco nu 

nza!alíru enza lee Cos tucu yuu nú 

netse lu inzatu', nu stucu bichia 

uriñaru elu lee Rodas lu stucu yuu 
nú netse lu inzatu', nu ze'e chu 
nza'aru eyeche nú lee Pátara. 2 Nu 
eyeche ze'e uchu'uru tucu barco 
nú nza enza Fenicia, nu uyu'uru 
liñi barco ze'e. ¿Chenu nza'aru che 
enza cue'tseru chubeca ulañi'ru 
yuu nú lee Chipre nú netse labe 
inzatu!, nu nza'aru enza Siria. Nu 
lunú rqui'ña nú laca beenú nuya' 
barco eyeche Tiro. Che uyu'uru 
eyeche ze'e, 4ze'e uchu'uru bee 
bene eyeche ze'e enu nzeli arqui' 
Jesucristo, nu ullua!laru cuna 
liibeella ze'e achi bichia. Nu bee 
benequie' equie cuenda' Espíritu 
Santo ungabiya'beella lunú zeca 
Pablo Jerusalén che unibeella 
lu Pablo nú la challa ze'e. $Pero 
chenu ullu'cu' achi bichia, che 
uchiu'uru eyeche ze'e. Ye beella 
cuna bee una'beella cuna bee 
endu'beella uyatuinza beella li'iru 
hasta ru'u inzatu' ru'u eyeche ze'e, 
nu ru'u inzatu' ze'e utsulliquiru 
nú unacu'ru lu Diose. $Che uniru 
lubeella nú nzia'aru nu uyu'turu 
liñi barco, nu che ubenchila' beella 
ni'beella. 

7Chenu uchiu'uru eyeche Tiro 
uya'aru Tolemaida, ze'e ulaxu nú 
seeru barco, le'ca uyaniru lubee 
bene enu nzeli arqui' Jesucristo 
eyeche ze'e, nu ullualaru cuna 
li'ibeella tucu bichia. $Stucu bichia, 
Pablo cuna li'iru enu nellua!lanuru 
li'illa uchiu'uru Tolemaida nu 
nza!aru eyeche Cesarea, nu uya'aru 
ni' Felipe enu rixiule'e stichia' 
Jesucristo. Felipe quie' neca lu 
achi bene enu uyañi para nú ritsi' 
beella lunú riala ritsi' beella lubee 
bene enu seca elitsi, nu uya'naru 

ni'lla. Felipe quie' rlu'culla tacu 
xinchiu'culla enu lá chia nu neca 
beenchu profeta! Diose. “Nu necala 
huaxi bichia nú nellua'!aru ni! 
Felipe, chenu uriña tucu bene enu 
lee Agabo ze'e, li'illa letca necalla 
profeta' Diose nu nze'talla enza 
Judea. 1! Chenu uriñalla una'tsella 
sinchiu' Pablo nu ullica'cuullae 
cuchiu!lla cuna yalla nu unilla: 

—Espíritu Santo unilua nú 
Jerusalén bee bene Israel singuie 
llica'cuu beei bene enu neca stene! 
sinchiu quie! nu dete! cuenda beei 
li'illa lubee bene enu la neca bee 
bene Israel. 

12Chenu ubene'ru nucua!, litiru 
cuna bee bene ze'e uziquieru lu 
Pablo nú la chálla Jerusalén. 13Pero 
ucuaqui Pablo nú unilla: 

—¿Xinu runa'hua nu rrilihua 
nú nehuana nzu arquia? Para li'á 
lecaxi ri'i mase llicalcuu bee bene 
li'á, nu mase uti bee bene li'á 
Jerusalén equie cuenda! Jesucristo 
enu rnibiya!. 

14Nu lunú lá ri'iru ana nú la 
challa, lá ria'ru juerza li'illa 
unitsiaru lulla: 

—Acatsia nucua! tucu nú niarqui' 
Diose. 

15Chenu udete bee bichia ze'e, 
uquieneru nu chu nza!aru Jerusalén. 
16Nu nzenuru chiucu chuna bee bene 
Cesarea enu nzeli arqui' Jesucristo, 
litibeella unguya! beella li'iru elu 
uya'naru ni' tucu bene Chipre enu 
lee Nasón, nu necala huaxi tiembu 
nú nzeli arqui'lla Jesucristo. 


Uyabi'ya Pablo Jacobo 


17Nu bee bene Jerusalén enu 
nzeli arqui' Jesucristo, chiqui' ñia 

utsu arqui'beella uyucu beella 
li'iru. 18Stucu bichia uyanuru Pablo 
uyabi'yaru Jacobo, ze'e nucua!a ye 
bee bene enu rnibiya' lubee bene! 
Jesucristo. 19 Chenu ulaxu nú uri'iru 
saludar li'ibeella chu udixiule'e 
Pablo lubeella lu ye nú uri'illa lubee 
bene enu la neca bee bene Israel 
equie poder! Diose. 24 Chenu ubene' 
beella nucua', unibeella bedichia' 
nze'ca lu Diose. Chequie unibeella 
lu Pablo: 

—Li'ilu nediya'lu nú leta bee 
bene Israel huaxi beella nzelíla 
arqui'beella Jesucristo, nu ye 
beella rni beella nú rqui'ña nú 
ria'ahua tucu nú rnibiya! ley! 
Moisés. 21 Li'ibeella ubene'beella 
nú li'ilu sete'lu bee bene Israel 
enu la nucua!'a Israel, nú la ri'i 
beella caso ley! Moisés, nu rnilu 
nú la qui'ña quiee seña nú rquiee 
bee bene Israel bee endu' beella, 
le'ca la qui'ña nú chequie beella 
costumbrea'ahua. 22Neequie, ¿xi 
riala nú aca? Litibeella itá yete!sa! 
beella chenu yene! beella nú 
uriñalálu. ?3Enze'e máse neca 
nze!ca nú rililu singuie: Nucua'a 
tacu niyu leta'ahua nu rqui'ña nú 
tsa'alubeei tucu nú ucuaqui u'na 
beei lu Diose. ?4Uyanubeei nu 
ri'ihua tucu nú rnibiya' ley para 
nú lecaxi náhua lu Diose, nu ixiulu 
para nú recu! equie beei, scua ri'i 
ye bee bene beya! nú sucu'cálu 
tucu nú rnibiya' ley nu la neli nú 
ubene'beella lu cuenda'lu. 24Nu 
bee bene enu la neca bee bene 
Israel enu nzelila arqui' Jesucristo, 
uquie'elaru tucu carta lubeella 
nú la chenu xe'ta! arqui'beella lu 
cuenda' ley! Moisés. La qui'ña nú 

acu beella bee u'na nú rricu' bee 
bene lunú nzeli arqui'beella nú 
neca diose, nu la acu beella rene, 
ni' be'la' bee nañi enu la ti'chia 
rene chenu rati, nu la ri'i beella 
eluhuexe. 


Una'tse bee bene Pablo 


26 Chequie unguya' Pablo dacu 
bee niyu ze'e, nu bichia rrucu 
uri'i beella tucu nú rnibiya! ley! 
Moisés nú ri'i beella para nú lecaxi 
nábeella lu Diose. Che uyu'u beella 
liñi Indu llene Jerusalén para 
nú udixiule'e beella lu uletya nú 
xunga ellu'cu! nú ri'i beella tucu 
nú rnibiya! ley bichia nú rqui'ña nú 
uya' cada tucua beella tucu nañi nu 
atií xi neca u'na lu Diose. 

27 Chenu nze llu'cula achi bichia 
nú rqui'ña nú ri'i beella tucu nú 
rnibiya! ley, chequie chiucu chuna 
bee bene Israel enu nze'ta enza 
Asia ulañi' beei Pablo liñi Indu 
llene Jerusalén nu utsureche beei 
nu una!tse beei li'illa, 8nu rixiali 
beei nú unibeei: 

—¡Bee bene Israel, urilihua 
elietsa! Benequie! neca enu enzee 
catse selta bee bene Israel cuna 
indua'ahua cuna nú rni nucua! nú 
la ri'i bee bene tucu nú rnibiya' 
ley!ahua, nu la necane nucua!tsia, 
le'ca udu'la nucua' bene griego 
liñi indua'ahua nu rri'ila nucua' 
indua'ahua xi neca tucu luhuare 
nú la zibi' nu necane tucu luhuare 
elunecachi. 

29 Unibeei scua xne lunú ulañi'beei 
nú enzee Pablo eyeche ze'e cuna 
tucu bene Efeso enu lee Trófimo, 
chequie uri'ibeei elliebacu' nú uyanu 
Pablo benequie! liñi indu ze'e. 

30 Chequie utsureche ye bee bene 
eyeche ze'e, nu uriña xu'u beei 
una!tse beei Pablo, nu uxa! beei 
li'illa uhua beei li'illa liði indu ze'e, 
nu chu utsacu! xu'u beei ru'u puerta 
indu ze'e. 31 Yamero uti beei Pablo, 
chenu uriña resuna lu comandante 
enu rnibiya! lubee sundado, 
uyani'beei nú sureche ye bee bene 
Jerusalén. 32Che yexetsia uyetesa' 
bee sundado cuna bee capitañi nu 
xexu'u beei uya beei elu neyete'sa! 
bee bene ze'e. Chenu ulañi' beei 
nú uriñayu comandante ze'e bee 
sundado, che utsuxe beei nu lá 
iñia' beei Pablo. 33Chu uyabica 
comandante ze'e nu una'tsella 
Pablo, nu unibiya'lla nú uyaca'cuu 
Pablo cuna chiucu cadena, nu 
unidichia' comandante ze'e tilla nu 
xi uri'illa. 34Pero texcua!a bee bene 
ze'e urene urixialibeei nu texcua'!a 
beei urene rixiali nu lunú rixiali 
beei scua, lá ri'i comandante ze'e 
beya! xi rnibeei, che unibiya!lla 
nú unguya' bee sundado Pablo liñi 
cuartel. 35Chenu uriña beella lu 
escalera cuartel ze'e, uricu! bee 
sundado ze'e Pablo ru'u xcuu 
beei equie nú chiqui' nelachi bee 
beneañi ze'e, nu nzequiee beei 
litibeella; 38nu ye bee beneañi ze'e 
rixiali beei nú unibeei: 

—¡Uti nucua'! 


Uni Pablo lubee bene 


37 Chenu necala nú nzechu'u 
beella cuna Pablo liñi cuartel ze'e, 
unidicha'lla lu comandante ze'e: 

—d¿Nu! modo nia lulu lle'nala? 

Nu ucuaqui comandante ze'e 

—¿Xie! recalu rnilu griego la? 
38 ¿Xie! laca li'ilu bene Egipto 

enu uri'i condra gobierno, nu chu 
unguya'lu tacu mili bee bene'lu 
enza lu dañi achi, lilibeei enu 
unguuti bee bene la? 

39 Che uni Pablo lu comandante 
ze'e: 

—Li'á neca bene Israel, li'á ungula 
eyeche Tarso nú nchiñi lu estado 
Cilicia, tucu eyeche nu neca equie 
nu lle'na lu iliu ze'e. Uri'i faura 
uzela nú nia lubee benequie'. 

40 Chequie uzela comandante ze'e 
nu utsuli Pablo lu escalera ze'e, nu 
uri'illa seña cuna yalla lubee bene 
ze'e nú zaca beei. Nu chenu uzaca 
beei unilla hebreo lubeei nú unilla: 
2 2 —Yehua bee bene uxu 

cuna beelá bee bene enu 
nucua'a ca'a, uzu'cu' diacahua lunú 
nia luhua equie cuenda! li'á. 
2Chenu ubene'beei nú rni Pablo 
hebreo lubeei, máse ucua'a chibeei, 
nu unilálla lubeei: 

3 Li'á neca bene Israel, nu 
ungula eyeche Tarso nú nchiñi 
lu estado Cilicia, pero ca'a 
Jerusalén ube'ta ru'cua nu 
ulaxcuela Gamaliel uzete! li'á ye 
nú xa neca ley! bee benea!ahua 
enu udetela, nu diquinu' arquia 
udu'a ana arquia nú sibia'a lu 
Diose tucu nú le'ca rri'ihua nee. 
4Chequie uri'i condraa bee bene 
enu nzeli arqui' Jesucristo, hasta 
nú ungutia li'ibeella, sia bee una'a 
urre sia bee niyu una'tsea beella 
udu'a beella ni'cu'. 3 Ule'ya enu 
máse neca equie nu rnibiya! lu 
ye bee uletya cuna ye bee usticia! 
bee bene Israel nediya! beella nú 
neli nucua'. Xne li'ibeella uliqui' 
beella tucu ichi' lua para nú 
ulubea nucua' lubee salahua bee 

bene Israel enu nucua'a eyeche 
Damasco para nú cua'na bee bene 
enu nzeli arqui' Jesucristo eyeche 
ze'e, nu na'tsea li'ibeella nu 
nzelayua li'ibeella Jerusalén para 
nú dete castiya li'ibeella. 


Uni Pablo xa uchili arqui'lla 
Jesucristo 
(Hch. 9:1-19; 26:12-18) 

6”Pero diqui nú nza'a lu inziu, 
chenu nze riñala eyeche Damasco, 
tucu rrebibichia tu'natsia 
ulaca tucu elliete enza liñibe 
nu udu'lliete ellie'e ze'e diqui 
abenchila' elu sea, "nu uzana'a 
luyuu. Che ubenea tucu chii enu 
uni: “Saulo, Saulo, ¿xinu rri'i 
condralu li'á?” 8Nu unidichia'a: 
¿Tilu Detá? “Nu ucuaquinu: Li'á 
neca Jesuse Nazaret enu rri'i 
condralu.” *Bee bene enu nzenua 
ulañi' beella ellie'e ze'e nu ulliqui 
beella, pero la ri'ibeella beya' 
lunú uni chii ze'e lua. 9 Chequie 
unidichia'a: “Detá, ¿xi niarqui'lu 
nú ri'á?” Nu uni Jesucristo lua: 
“Uzetee. Nu uquiaa ri'i seidu inziu 
nú nzalu eyeche Damasco, ze'e 
nii bene lulu lu ye nú ri!ilu.” Nu 
lunú la bi'ya'a uri'i ellie'e ze'e, 
chequie bee bene enu nzenua 
una'tse beella yaa nu nza!laru 
eyeche Damasco. 

12Zele nzucu tucu niyu enu 
sucu' ye nú rnibiya' ley! Moisés 
li'illa leella Ananías, nu ye 
bee bene Israel enu nucua'a 
eyeche Damasco nu'lu li'illa nú 
nehuañilla tucu nú neli neca. 
13 Ananías quie' ube'ta bi'ya li'á, 
nu chenu uriñalla lua unilla: 
“Saulo, nee bi'ya zecalu. Hora 

ze'e ubi'ya zecaa nu ulañia li'illa.” 
14 Chequie unilla lua: “Diose' bee 
bene'ahua enu udetela ucañi li'ilu 
para nú ri'ilu beya! xa niarqui'nu 
nú ri'ilu, cuna nú lañi!lu 
Jesucristo nu yene'lu chiinu li'inu 
enu rri!i tucu nú neli neca. WBPara 
nú chálu chetixiule'elu stichia'nu 
lu ye bee bene iliulabe cuna nú 
ixiule'elu lubeei lunú ulañi'lu 
cuna lunú ubene'lu. 16Nee la 
lea'lu. Utsuli nu urinza, una'cu' lu 
Jesucristo para nú lecaxi naalu lu 
cuenda' stulalu.” 


Uni Pablo lunú xa uyalla lubee 
bene enu la neca bee bene Israel 


17”Chenu ubenchila'a ca'a 
Jerusalén uya!a liñi Indu llene 
uya'nacua lu Diose, nu ulle'ca 
xi neca nú uni xcala'a. 1BUlañia 
Jesucristo nu uninu lua: “Uquiene, 
yexetsia uchiu'u Jerusalén, xne 
la ri'i bee bene caso lunú niilu 
lubeei equie cuenda! li'á.” 19 Che 
unia lunu: “Li'ibeei nediya! beei 
nú uya'a ye bee liñi indu nu 
una'tsea ye bee bene enu nzeli 
arqui' li'ilu, nu udua'a beella ni'cu' 
nu uzeteche'a li'ibeella. ??Nu 
chenu unguuti bee bene Esteban 
enu udixiule'e stichia'lu, ze'e nzua 
rnia nú neca nze'ca nú atilla, nu 
hasta nú ubi'yaa xucu bee enu 
unguuti li'illa.” ?1Pero uninu lua: 
“Uquia, li'á xe'la li'ilu istu hasta 
lubee bene enu la neca bee bene 
Israel.” 


Udu'u beei Pablo liñi cuartel 
22Hasta nucua'tsia uzelabeei 
ubene'beei nu uquixiebeei 
rixialibeei nú unibeei: 

—iBenequie' la yala nú huañilla! 
iUtihua li'illa! 

23 Nu lunú chu rixialilábeei utsi'qui 
beei xucu beei enza yaa, nu le'ca 
utsi'qui beei yuu be'cha' enza yaa, 

24 chequie unibiya' comandante ze'e nú 
du' bee sundado Pablo liñi cuartel, nu 
unibiya!lla nú zeteche'beei Pablo para 
nú tsiru'ulla xinu rixiali bee bene contra 
litilla scua. ?? Pero chenu ullicatcuu beei 
Pablo para nú zete'che'beei li'illa, unilla 
lu capitañi enu nzu ze'e: 

—¿Xie' nu' modo zete'che'hua 
tucu bene Roma, sin nú chiu'ulue 
lunú xi uri'illa la? 

26 Chenu ubene' capitañi ze'e 
nucua', che uyatixiule'ella lu 
comandante ze'e nu unilla lulla: 

—Ubi'yacuru xa ri'inulu benecua', 
xne bene Roma benecua!. 

27 Chequie uya comandante ze'e 
elu nzu Pablo, nu unidichia!la lulla: 

—¿Xie' neli nú bene Romalu? 

Nu ucuaqui Pablo nú unilla: 

— Neli nucua!. 

28 Nu uni comandante ze'e lulla: 

—Li'á huaxi dimi udixiua para nú 
neca bene Roma. 

Nu ucuaqui Pablo nú unilla: 

—Pero li'á desde nú ungula neca 
bene Roma. 

29 Chenu ubene' bee sundado enu 
nze zeteche' Pablo nú necalla bene 
Roma chu ulluna'beei lulla. Nu 
hasta comandante ze'e ungabiya' nú 
neca Pablo bene Roma, nu ulliquilla 
xne unibiya'lla nú ullica'lcuu bee 
sundado Pablo. 


Nzu Pablo lubee usticia' 
bee bene Israel 
30Stucu bichia niarqui' 
comandante ze'e nú ri'i nze'calla 

beya! xinu rri'i condra bee bene 
Israel Pablo. Nu unibiya'lla nú 
yete!sa! bee ule'ya enu rnibiya' 
lubee uletya cuna bee usticia, nu 
uhualla Pablo utsulla ante lu 
yebeella. 
2 Chequie ubi'ya Pablo lubee 
usticia ze'e nu unilla: 

—Bee sa'a bee bene Israel, diqui 
nú nehuañia nu hasta bichia nee la 
nchiñi nú necha neca elliebacua lu 
Diose, xne nediyaa xa nehuañia. 

2Chequie Ananías, ule'ya enu 
mase neca equie nu rnibiya' lu ye 
bee ule'ya, unibiya'lla lubee enu 
nucua'a axu elu nzu Pablo para nú 
xutse nze'e nda'gu ru'u Pablo. 3Pero 
ucuaqui Pablo lu ule'ya ze'e: 

—iLe'ca scua ri'inu Diose li'ilu, 
bene enu niquichia' le! ¿Lanu ca'a 
nzuculu para nú hualulue tucu nú 
rnibiya' ley? Nu, ¿xiquie nú rri'ilu 
tucu nú la nibiya' ley, nu rnibiya'lu 
nú xutse benene ru'a? 

4Chequie uni bee bene enu 
nucua'a ze'e lu Pablo: 

—ċ¿Xie' scua sucu' ru'ulu lu ule'ya' 
Diose enu máse neca equie la? 

5Nu uni Pablo: 

—Utsulachihua xne la ri'á beya! 
nú necalla ule'ya enu máse neca 
equie. Xne lu ichi' Stichia' Diose 
rni: “La zucu! ru'ulu lu bene enu 
rnibiya' lachilu.” 

6 Chenu uri'i Pablo beya' nú 
texcua!a bee bene ze'e neca bee 
saduceo, nu texcua'a beei neca 
fariseo, chequie juerte uni Pablo: 

—Bee sa'a, li'á neca fariseo, nu 
lliana' fariseo necaa. Nu equie nú 
nzeli arquia nú huañi zeca bee 
benenguti enze'e rlualu bee benene 
lu cuendaa. 

7Chenu uni Pablo scua, uquixie 
bee fariseo cuna bee saduceo nú 
rnixuu beei lu sa'beei, nu unga 
chiucu texcua!a beei. ¿Xne la chili 
arqui' bee saduceo nú huañi zeca 
bee benenguti, nu le'ca la chili 
arqui'beei nú nu' bee ángele, cuna 
bee espíritu, pero bee fariseo nzeli 
arqui' ye bee nucua". *Chequie lunú 
sana' nucua!a beei ze'e. Che chu 
utsuli chiucu chuna bee ulaxcuela 
enu reca ley, li'ibeella enu neca bee 
fariseo, nu unibeella: 

—Benequie' lecaxi nú necha neca 
uri'illa, pianu tucu espíritu urre 
tucu ángele unilulla, bi'yacuruhua 
tunu ca rri'ahua condra Diose. 

10 Chenu ulañi' comandante ze'e 
nú másela rni xuubeei, chequie 
ulliquilla tunu cá su'be beei Pablo. 
Nu unibiya'lla nú ye'ta bee sundado 
hua Pablo leta bee bene ze'e nu uya' 
zeca beei li'illa liñi cuartel. 

11Chenu uyu'u rula' stucu bichia 
rula', ulube'lu Jesucristo lu Pablo 
nu uninu lulla: 

—Udu' ana arqui'lu Pablo, xne 
tucu nú unilu lu cuendaa lubee 
bene ca'a Jerusalén, le'ca scua nilu 
lu cuendaa lubee bene Roma. 


Unga tucu necatse beei 
nú útibeei Pablo 


12Bichia rrucu, chiucu chuna bee 
bene Israel unga tucu ungatse stichia' 
beei para nú útibeei Pablo, nu 
unibeei nú lecaxi acubeei nu lecaxi 
hue'beei hasta nú útibeei li'illa. 
13Máse de chiu'a neca bee niyu enu 
uni scua. 14Nu uyani'beei lubee 
ule'ya enu rnibiya' lubee ule'ya cuna 
lubee bene enu rnibiya' lubee bene 
Israel, nu unibeei lubeella: 

— Li'iru unilaru nú lecalí xi 
da'curu hasta nú útiru Pablo. 
15Nee, litihua cuna ye bee usticia 
una'cu'hua lu comandante nú 
ye'tayuulla Pablo ye!e luhua, 
uni'tsiahua lulla nú niarqui'hua 
nú ri'i nzelcahua beya! xa neca 
lu cuenda'lla. Nu li'iru nellua'a 
tsiñalaru para nú útiru li'illa ante 
nú riñalla luhua. 

16 Pero ubene! lliana' zana Pablo 
nú rnibeei scua, che uyai ru'u 
cuartel nu udixiule'i lu Pablo lunú 
unibeei lu cuenda'lla. 7 Nu chu 
ubixia Pablo tucu bee capitañi ze'e 
nu unilla lui: 

—Chiu'u arqui'lu uya' niyu e'ne' 
quie' lu comandante para nú nii 
lulla tucu resuna. 

18Che unguya' capitañi ze'e niyu 
e'ne' lu comandante nu uni capitañi 
ze'e lulla: 

—Pablo enu nchiñi ni'cu' ubixia 
li'á nú nzelayua niyu e'ne' quie' lulu 
para nú nii lulu tucu resuna. 

19 Chequie una'tse comandante 
ze'e ya niyu e'ne ze'e, nu unguya!lla 
li'i tucu chú nu unidichia'lla lui: 

—¿Xi niarqui'lu niilu lua? 

20 Nu uni niyu e'ne' ze'e lu 
comandante: 

—Bee bene Israel tucu ungatse 
stichia! beei para nú nacu' beei 
lulu nú ye'e uya'lu Pablo ante lu 
ye bee usticia, nitsiabeei lulu nú 
niarqui'beei nú ri'i nze'ca beei 
beya' xa neca lu cuenda'lla. ?1Pero 
la chili arqui'lu nú nibeei lulu, xne 
máse de chiu'a bee benecua' cua'a 
quiee a'chi' beei li'illa lu inziu, nu 
uniila beei nú la acu beei nu la hue' 
beei hasta nú úti beei li'illa. Nee, 

nucua'a tsiñatsia beei nu nzuquiee 
beei lunú nilu. 

22 Chequie uni comandante ze'e lu 
niyu e'ne' ze'e nú yai, nu leca tilu 
nii lunú unii lulla. 


Uxe'la beei Pablo lu gobernador Félix 


23 Chequie ubixia comandante ze'e 
chiucu capitañi, nu unibiya'lla nú 
quiete'sa' bee capitañi ze'e chiucu 
ayu'u bee sundado enu cha e'ya nu 
setenta bee sundado enu ricu huayu 
nu chiucu ayu'u bee sundado enu 
uya' lanza para nú chue beei eyeche 
Cesarea rquiquie' rula'. 24Nu le'ca 
unibiya'lla nú ye'tayuu bee sundado 
huayu ricu Pablo, nu unilla lubeei 
nú ri'i ucu beei Pablo para nú riña 
nze'calla lu gobernador Félix. 28Nu 
unguya! beei tucu carta nú uxe'lalla 
nú rni: 

26“T ¡1á Claudio Lisias, rilá 
saludar li'ilu detá gobernador 
Félix, li'ilu enu chiqui' neca equie. 
27Bee bene Israel una'tse beei 
niyuquie', necala nú nze utibeei 
litilla, pero chenu ungabiyaa nú 
necalla bene Roma, che uya'a 
cuna bee sundadoa uya'hualla 
leta yabeei. 8 Nu lunú niarquia 
ri'á beya! xinu rana arqui'beei 
litilla, chequie unguyalla lubee 
usticia' beei, ?9che uri'á beya' 
nú equie cuenda' bee ley! beei 
rana arqui'beei lililla, pero laca 
equie nucua! nú riala nú atilla, 
ni' nú llutsella ni'cu'. 3?Nu lunú 
ungabiyaa nú urilila bee bene 
Israel elliebacu! nú útibeei li'illa, 
enze'e xe'lalla lulu, nu unila lubee 
bene enu rana arqui' li'illa nú 
cuna li'ilu tsúxcua!a beei lunú xi 

niarqui' beei cuna li'illa. Nucua' 

neca nú rixiule'a lulu.” 

31 Chenu uyu'u rula', tucu nú 
unibiya! comandante ze'e, chu 
unguya! bee sundado Pablo 
eyeche Antípatris. 3?Bichia 
rrucu bee sundado enu nza e'ya 
ubenchila'beei ru'u cuartel, nu 
bee sundado enu nchiucu' huayu 
unguya'beei Pablo eyeche Cesarea. 
33Chenu uriña beei eyeche Cesarea, 
udete'beei carta! comandante 
ze'e ya gobernador, nu le'ca udete! 
cuenda beei Pablo lulla. 34Chenu 
ulaxu nú ungula gobernador ze'e 
lu carta, unedichia'lla lu Pablo nú 
cábenella. Nu chenu ungabiya'lla 
nú neca Pablo bene Cilicia, 35che 
unilla lu Pablo: 

—Chenu ye'ta bee bene enu rana 
arqui' li'ilu, che yenea lunú nilu. 

Nu unibiya'lla nú ri'iucubeei 
Pablo ru'u palacio' Herodes. 


Lunú uni Pablo lu gobernador Félix 


2 Chenu udete ayu' bichia, 
ule'ya Ananías enu máse 
neca equie nu rnibiya' lu ye bee 
ule'ya, uriñalla eyeche Cesarea 
cuna chiucu chuna bee usticia' bee 
bene Israel nu cuna tucu abogado 
enu lee Tértulo. Nu uyabeella lu 
gobernador para nú uricu'qui'ya 
beella Pablo. ?Chenu uriñayu 
beei Pablo, uquixie Tértulo nu 
uniquiyalla lu cuenda' Pablo nu 
unilla lu gobernador Félix: 
—Che'tsalu detá gobernador, 
equie cuenda! li'ilu nellua'a 
nze'caru, nu equie nú reca 
elliebacu'lu huaxi beenú sibi' 
recache' lachiru. 3Diqui bee 
luhuare neca conforme bee 

bene lu ye beenú rri'ilu detá 
gobernador Felix, li'ilu enu 
chiqui' neca equie, che'tsa 
dexquixiulu. “Pero para nú la ri'i 
le'a li'ilu, ziquia lulu nú yene'lu 
tucu rratu lunú niru lulu. $Niyu 
quie' ungabiya'ru nú necalla xi 
neca elichia leta bee bene Israel, 
nu diqui lu iliulabe enzeella nu 
rri'illa nú rliu bee bene, li'illa 
necalla enu rnibiya' lubee bene 
enu rri'chia bee bene Nazareno. 
6Nu le'ca uniarqui'lla nú ri'illa nú 
aca indu'ru xi neca tucu luhuare 
nú la zibi', enze'e una'tseru li'illa 
nu niarqui'ru nú ari'iru elusticia 
tucu nú neca ley'ru. / Pero chenu 
uriña comandante Lisias cuna bee 
sundado'lla nu uhuaxu'ulla Pablo 
leta yaru. ŝNu uni comandante 
ze'e nú lulu ye'ta bee enu rri'i 
condra Pablo, neequie li'i e'culu 
nu' modo nedichia'lu lubeella 
para nú ri'ilu beya' nú neli nú 
rricu' quiyaru li'illa. 
9Nu bee bene Israel enu nucua'a 
ze'e unibeella nú neli ye bee nucua!. 
10Nu chu uri'i gobernador ze'e seña 
lu Pablo para nú nilla, nu unilla: 
—Equie nú nediyaa nú hua'tula 
rnibiya'lu lu nación Israel scua 
tucu nzutse arquia cuaquia 
lulu lunú rricu'quiya beella li'á. 
3“Lecaxi neriña! para nú ri'ilu 
beya! nu necatsia chi'chiucu 
bichia nú uriña Jerusalén, para 
nú detea ula'na lu Diose. 12Nu 
lecati uchu'u li'á nú rnixua cuna 
ni' tucu bee bene, nu la tsurechea 
bee bene liñi Indu llene Jerusalén, 
nu ni! liñi beelá bee indu, nu ni' 
leta eyeche ze'e. 13 Bee benequie' 
lecaxi lube' beei nú neli lunú 

rricu'quiya beei li'á. Pero lunú 
neli neca, necane tucu nú nzeli 
arquia Jesucristo nu inziucua' 
neca nú nzequia nu sibi'a lu Diose' 
bee bene!ahua enu udetela, nu 
rni bee benequie' nú laca nucua! 
inziu' Diose, pero li'á rri'á scua 
equie nú nzeli arquia ye beenú 
nze'ta lu ley cuna beenú uquie'e 
bee profeta. 1 Tucu nú nzeli arqui' 
bee benequie' Diose le'ca scua 
nzeli arquia li'inu, nú huañi zeca 
bee benenguti, masia nú neca 
beella enu uri'i nú necanze'ca nu 
masia nú neca beella enu uri'i nú 
necha neca. 16Enze'e rcua'na nú 
huañia tucu nú neli neca lu Diose 
para nú la nchiñi nú necha neca 
elliebacua lunu, nu ni' lubee bene. 
17 Necala huaxi lana nú uchiu'a 
lachia, nu hasta neelá ubenchila' 
zeca lachia, nu ubelayua beenú 
uxe'la bee bene para bee bene elitsi, 
nu le'ca ubelayua u'na lu Diose. 
18Nucua' neca nú rri'á liði Indu 
llene Jerusalén chenu uchu'u bee 
bene Israel enu nze'ta enza Asia 
li'á, pero uri'ilá tucu nú rnibiya' ley 
para nú lecaxi naa. Nu leca huaxi 
bene ze'e nu le'ca lá tsurechea bee 
bene. 19Nee bee bene enu una'tse 
li'á, li'ibeei riala nú ye'ta beei ca'a 
lulu para nú nibeei xi uri'á nú rana 
arqui'beei li'á. 2° Urre ni bee bene 
enu nucua'a ca'a xi equiya uchu'u 
beei nú uri'á chenu uya'a lubee 
usticia' bee bene Israel. 21 Lunú 
urilitsia chenu nzua lubeei nú juerte 
unia: “Equie nú nzeli arquia nú 
huañi zeca bee benenguti. Enze'e 
rri'i condra beei lilá nee.” 
22Chenu ubene' gobernador Felix 
nucua', nu lunú nediya'la'lla xa 

neca inziu' Jesucristo nú necuqui 
neca, che utsa'nalla nucua! para 
stucu bichia nu unilla lubee bene 
zele: 

—Chenu ye'ta comandante Lisias, 
che ri'i nze'caa beya' xa neca lu 
cuenda'hua. 

23 Chequie unibiya' gobernador 
ze'e lu capitañi nú ri'i uculá beei 
Pablo, pero zelabeei nú ri'illa 
lunú niarqui'lla nu la cábeei nú 
ye'tabi!ya bee bene enu rquiete'lla 
li'illa. 

24Chenu udete chiucu chuna bichia, 
uriña zeca gobernador Felix cuna 
una'alla Drusila enu neca bene Israel. 
Chequie unibiya'lla nú ye'ta Pablo, 
nu ubene'beella lunú uni Pablo xa 
chili arqui' bee bene Jesucristo. 
25Pero chenu uquixie Pablo nú unilla 
nú rqui'ña nú huañi bee bene tucu 
nú rialane, nu la tsana! bee bene 
nú ri'i elliebacu! nú necha neca ana 
lubeei, nu nze'ta bichia nú dete' bee 
bene cuenda lu Diose, chequie chiqui! 
ulliqui Félix nu unilla lu Pablo: 

—Uquia'a. Bixiaca li'ilu stucu bese 
chenu llu'chaa. 

26Pero Félix dimi le'ca nzuquieella 
nú dete! Pablo yalla para nú la'alla 
Pablo, enze'e ubixialla Pablo huaxi 
bese para nú nilla lulla. 27Scua udete 
chiucu lana, che uchiu'u Félix nú 
ungalla gobernador nu uyu'u Porcio 
Festo luhuare!lla. Nu lunú niarqui' 
Félix nú ya'na nze'calla lubee bene 
Israel, che néla'alla Pablo. 


Lunú uni Pablo lu Festo 


2 Chenu udete chuna bichia 
nú urifia Festo eyeche 
Cesarea para nú acalla gobernador, 

che uyalla Jerusalén, ?ze'e bee 

ule'ya enu rnibiya' lubee ule'ya 
cuna bee bene Israel enu neca equie 
uriñabeella lu Festo nu uxanabitsi 
beella lu cuenda! Pablo lulla. ¿Nu 
uziquiee beella lulla nú xe'lalla 
Pablo Jerusalén. Scua niarqui'beella 
xne neca'la' beella nú úti beella 
Pablo lu inziu. “Pero ucuaqui Festo 
lubeella nú eyeche Cesarea nchiñi 
Pablo ni'cu!, nu la lea! nú benchila' 
Festo ze'e, nu unilla lubeella: 

—Bee bene enu rnibiya' letahua, 
li'ibeella tsebeella Cesarea, nu tunu 
nu' xi uri'i benecua', ze'e nibeella 
lunú xi uri'illa. 

6Stucu se xunu bichia urre se 
xi'i bichia uzucu Festo Jerusalén, 
cheela ubenchila'lla Cesarea. 
Stuculá bichia uzuculla elu 
rnibiya'lla. Nu unibiya'lla nú 
ye'ta yuu beella Pablo. ” Chenu 
uriña beella cuna Pablo, bee bene 
Israel enu nze'ta enza Jerusalén, 
ube'tabica beella lu Pablo nu 
rricu'quiya beella Pablo nú uri'illa 
huaxi beenu chiqui' necha neca 
añinzuca nú ni' tucu nú unibeella 
né aca beella alube' beella nú neli 
necane. êChequie ucuaqui Pablo 
lubeella: 

—Ye nú rni ley' bee bene Israel 
sucua bee nucua!, nu lá ri'á nú 
necha neca lu Indu llene Jerusalén 
nu ni' lu arre César. 

9Pero niarqui' Festo nú ya'na 
nze'calla lubee bene Israel, chequie 
unidichia'lla lu Pablo: 

—¿Xie! niarqui'lu nú chalu 
Jerusalén para nú ze'e hualurune 
lu cuenda!lu tunu neli urre la neli 
lunú rni beella lu cuenda'lu la? 

10 Chequie ucuaqui Pablo nú 
unilla: 

—Lubee usticia Roma nzua elu 
riala nú chiu'ulue lu cuenda' nú xi 
urilá, li'ilu nediya' nze'ca'lu nú lá 
ri'á ni' tucu nú necha neca lubee 
bene Israel. 1 Tunu uri'á tucu nú 
necha neca nú riala nú atia, lacá 
nú atia. Pero tunu la neli ye lunú 
rnibeella nú uri'á, lecati riala dete! 
cuenda li'á lubeella mejora dete'a lu 
arre César. 

12Chequie chenu ulaxu nú uni 
Festo lubee bene'lla enu rni nú xi 
riala aca, unilla lu Pablo: 

—Li'ilu unacu'lu nú du'inzaa li'ilu 
lu arre César. Nee du'inzaa ali'ilu 
lulla. 


Nzu Pablo lu arre Agripa 


13 Chenu udete chiucu chuna 
bichia, uriña arre Agripa cuna 
Berenice Cesarea nu nze'ta 
bi'yabeella gobernador Festo. 14Nu 
lunú huaxi bichia ucua'a beella ze'e, 
che ubedichia'nu Festo arre Agripa 
lu cuenda' Pablo, nu uni Festo lulla: 

—Ca'a utsa'na Felix tucu niyu 
ni'cu'. 1W$Chenu uya'a Jerusalén, bee 
ule!ya enu rnibiya! lubee ule'ya 
cuna bee bene enu rnibiya! lubee 
bene Israel uniquiya beella lu 
cuenda!lla lua, rnacu' beella nú 
nibiya'a nú atilla. 18 Pero li'á unia 
lubeella nú bee usticia Roma la 
neca costumbre! beella nú nibiya' 
beella nú ati tucu bene ante nú 
detella lubee enu rri'i condra 
li'illa para nú nibeei tunu neli 
lunú uri'illa urre la nelii. 7Enze'e, 
chenu ube'ta bee bene Israel ca'a, 
la le'a, stucu bichia chu uzucua'a 
lu xleta elu rnibiya'a nu unibiya!a 
nú ube'tayu beei niyu cua! lua. 

18 Pero bee bene enu ube'ta para nú 

uxanabitsi beei xi uri'illa, né ricu' 
quiya beei nú necha neca li'illa tucu 
nú uri'á elliebacu'. '9Lunú uxana 
bitsitsiabeei lu cuenda'lla neca 
equie bee costumbre'beei, cuna lu 
cuenda' tucu bene enu lee Jesuse 
enu unguti, pero Pablo uni nú 
nehuañi Jesuse ze'e. Nu lunú la 
ri'á beya! xa ri'á equie cuenda! bee 
nucua', che unidichia'a lu Pablo 
tunu niarqui'lla nú chálla Jerusalén 
para nú tsúxcua!a bee nucua! ze'e. 
21Pero li'illa unacu'lla nú detella 
lu arre César para nú tsúxcua'a 
lunú rnibeei lu cuenda'lla, enze'e 
unibiya'a nú nchiñiche'calla hasta 
nú aca ana nú xe'laalla lu arre 
César. 

22Chequie uni arre Agripa lu 
Festo: 

—Tunu nu! beya!e, lelca nua 
niarquia yenea lunú rnilla. 

Nu ucuaqui Festo nú unilla: 

—Ye'e yene'lu lunú nilla che. 

23Stucu bichia, ñia utsuche' arre 
Agripa cuna Berenice uriña beella 
cuna bee bene enu rnibiya! lubee 
sundado cuna beelá bee bene 
enu neca equie eyeche ze!e, uyu'u 
beella liñi ni'i elu yene' beella lunú 
ni Pablo, che unibiya' Festo nú 
uyatucu beei Pablo, 24nu uni Festo: 

—Arre Agripa, cuna yehua 
enu nellua'anuru ca'a. Bene enu 
nzuquie', ye bene Israel nu sia 
Jerusalén nu sia ca'a, nze'ta beei 
lua rnacu' beei nú atilla. ?5Li'á 
la llela ni'tucu equiya nú uri'illa 
nú riala nú atilla. Nu li'illa 
unacu'lla nú detella lu arre César 
elu tsuxcua'e lu cuenda'lla, nu 
udu' arquia nú xe'lalla lu arre 
César. ?8 Pero lállelaa xi quie'a 

lu cuenda!lla lu ichi' nú xe'la lu 

arre César enu rnibiya' lua, enze!e 
detealla lu yehua, nu máse necane 
lulu arre Agripa para nú chenu 
ulaxu nú unidichia'hua lulla lunú 
rqui'ña nú nedichia'hua lulla, che 
nu! xi quie'a lu cuenda'lla. 27Xne 
se'ca nú la neca nze'ca nú xe'la tucu 
bene enu nchiñi ni'cu! lu arre César, 
tunu la nia xi uri'illa. 


Lunú uni Pablo lu arre Agripa 


2 Chequie uni arre Agripa lu 
Pablo: 
—Nu' modo nilu lu cuenda'lu. 
Che uletsa Pablo yalla nu 
uquixiella unilla: 
2 Chiqui' ñia nzu arquia 
nú unga uriña lulu nee arre 
Agripa para nú nia lulu, nu 
cuaquia lulu ye nú rni bee bene 
Israel lu cuendaa. $Xne li'ilu 
nediya'nze'calu ye bee costumbre! 
bee bene Israel cuna ta beenú rri!i 
nú rnixuu beei lu sa'beei. Enze'e 
nacua lulu nú tsuquieelu nu 
yene'lu lunú nia. 


Lunu xa uhuañi Pablo ante 
nú chululla Jesucristo 


4Ye bee bene Israel nediya' 
beella xa uhuañia cuna li'ibeella 
sia lachia nu sia Jerusalén desde 
nú lle'na, nu le'ca nediya'beella 
nucua', enze!e nu' modo nibeella 
tunu niarqui'beella, nu desde 
lle'na neca fariseo, nu bee fariseo 
neca bee enu máse nzequiee 
ley! bee bene Israel. Nu nee 
nzua ca'a nu urilibeella nú uriña 
lubee usticia equie nu nzeli 
arquia nú ri'i Diose nú huañi 
zeca bee benenguti, tucu nu 

ucuaqui u'nanu lubee bene'ahua 
enu udetela. "Nu nucua! neca 
nú nucua!aquiee lu chi'chiucu 
texcua!a bee bene Israel nú 
tsalalu Diose nú sibi' beella lunu 
bichia si rula!, nu nee arre Agripa, 
equie nú nzeli arquia scua rri'i 
condra bee bene Israel li'á. 8 ëNu 
xie! rrilihua elliebacu' nú neriña' 
nú ri'i Diose nú huañi zeca bee 
benenguti la? 


Uni Pablo xa uri'i condralla bee 

bene enu nzeli arqui' Jesucristo 

9 Hua'tu uri'á elliebacu' nú nu' 
xi rqui'ña rilinua bee bene enu 
nzeli arqui' Jesuse Nazaret, nu 
scua uri'á Jerusalén. Cuna ichi' nú 
uliqui' bee ule!ya enu rnibiya' lubee 
ule!ya, huaxi bee bene enu nzeli 
arqui' Jesucristo udu'a beella ni'cu!, 
nu unguuti bee bene li'ibeella, nu 
le'canua rnia nú atibeella. 1 Huaxi 
bese udetea castiya lilibeella nu 
urilá juerza li'ibeella nú tsana' 
arqui'beella nú nzeli arqui'beella 
Jesuse, scua uri'á ye bee liñi 
indu, nu lunú chiqui' rana arquia 
li'ibeella che uyanala li'ibeella 
hasta stucu bee eyeche. 


Uni zeca Pablo nú xa uchili arqui'lla 
Jesucristo 
(Hch. 9:1-19; 22:6-16) 
12-Nu para nucua' nza'a enza 

eyeche Damasco, cuna ichi' nú 
uliqui' bee ule!ya enu rnibiya' 
lubee ule'ya. “Pero chenu nza'a 
inziu detá arre Agripa ulañia tucu 
ellie'e enza liñibe tucu rrebibichia, 
pero máse rdu'llie'e ellie'e quie lu 
ellie' bichia, nu udu!llie'e elliete 
ze'e ye elu nza!a cuna lubee bene 


278 


enu nzenua. 14 Nu yeru uzana'ru 
luyuu, che uyenea tucu chi enu 
uni lua cuna dialu hebreo: “Saulo, 
Saulo, ¿xinu rri'i condralu li'á? 
Le'catsia li'ilu rri'ilu equiya lulu, 
tucu nú rri'i u'na' nú subeeí lli'i 
icu' aca rucha.” 15Chequie unia: 
“¿Tilu Detá?” Nu ucuaquinu nú 
uninu: “Li'á neca Jesuse enu 

rri'i cundralu. 16Pero uzetee nu 
utsuli, xne ulubelua lulu para nú 
zibi'lu lua nu para nú niilu lubee 
bene lunú ulañi'lu nee cuna lunú 
lubea lulu. 17Li'á xe'la li'ilu lubee 
bene Israel, cuna lubee bene enu 
la neca bee bene Israel, nu li'á 
ri'á elietsa lulu para nú lecaxi 
ri'inubeei li'ilu, 18Xe'laalu lubeella 
para nú xa'lalu i'culubeella nú 
tsana! arqui'beella inziu nú necha 
neca, nu chequiee beella inziu 
nze'ca. Nu la zela beella nú nibiya' 
beze'lu lubeella nú chequiebeella 
inziu' Diose, nu chili arqui'beella 
li'á para nú aca perdona stula 
beella nu yucubeella lunú yucu 
beelá bene! Diose, li'ibeella enu 
lecaxi necha neca arqui' lunu.” 


Uzucu! Pablo nú uninu 
chenu ulube'lunu lulla 


19”Scua ungae arre Agripa, 
uzucua lunú uni Jesucristo lua 
chenu ulube'lunu lua. Rluti 
eyeche Damasco udixiule'a 
stichia'nu, cheelá udixiule'ene 
Jerusalén cuna diqui lu iliu Judea, 
cuna lubee bene enu la neca 
bee bene Israel, unia lubeella 
nú che'e arqui'beella lu stula 
beella nu benchila' arqui'beella lu 
Diose, nu ri'ibeella tucu nú riala 
nú ri'ibeella para nú acachee nú 

uche'e xa nehuañibeella. 21 Nu 
equie cuenda' nucua! una'tse bee 
bene Israel li'á liñi Indu llene 
Jerusalén, nu niarqui'beella nú 
útibeella li'á. 22Pero cuna elietsa' 
Diose ca'a nzua hasta nee, nzenia 
stichia'nu sia lubee bene enu 
neca equie nu sia lubee bene enu 
la neca equie. Nu ye lunú rnia 
lubeella necane tucu nú uquie'e 
bee profeta cuna lunú uquie!e 
Moisés xa neca lunú nze'ta nú 
aca, xne unibeella nú nehuana 
zeca Cristo nu atinu. Pero chenu 
ungutilanu, li'inu necanu enu 
rlutilá uhuañi zeca leta bee 
benenguti, nu ixiuletenu lubee 
bene Israel cuna lubee bene enu 
la neca bee bene Israel xa tsila'a 
Diose li'ibeella. 


Ucua'na Pablo nú xa chili 
arqui' arre Agripa Jesucristo 


24 Chenu rni Pablo scua, che 
urixiali Festo nú unilla: 

—i¡Nelocolo Pablo! Lunú chiqui! 
sete'lu nelocolo. 

25Pero ucuaqui Pablo nú unilla: 

—La nelocoa gobernador Festo. 
Lunú rnia neli necane, nu nelii. 
26Ca'a nzu arre Agripa, li'illa 
nediya'lla lunú rnia, enze'e sin 
nú lliquia rnia ante lulla. Li'á 
nediyanze'ca nú li'illa nediya!'lla 
luye nú rnia xne lania equie beenú 
a'chi neca lunú leca tirilibeya!. 
27 ¿Nzelí arqui'lu lunú uni bee 
profeta la arre Agripa? Li'á nediya 
nú nzeli arqui'lu. 

28 Chequie ucuaqui arre Agripa: 

—Steme'tsia nze ri'ilu ana nú a 
aca bene! Jesucristo. 

29 Nu uni Pablo: 

—Añinzuca nu lle'natsia uri'i, nu 
añinzuca nú másela rri'i, Diose 
niarqui' nú laca li'itsialu, sinoque 
le'ca ye bee bene enu riene! lunú 
rnia nee, nze'ta bichia nú acahua 
bene' Jesucristo tucu nú necaa 
bene'nu, añinzuca nú la acane cuna 
cadena quie!. 

30 Chequie utsuli arre Agripa, 
cuna gobernador Festo cuna 
Berenice nu cuna ye beelá bee 
bene enu nzucu cuna li'ibeella ze'e. 
31 Chenu uchiu'uchu beella tucu 
chú uquixiebeella nú ubedichianu 
sa'beella. Nu rnibeella: 

—Niyu quie' lecaxi urililla nú riala 
nú atilla, urre nú llutsella ni'cu!. 

32 Nu uni Agripa lu Festo: 

—Nu'beya' ala'a li'illa tunu né 
nacu'lla nú detella lu arre César. 


Uxe'la beella Pablo Roma 


27 Chenu unibeella nú xe'la 


beella li'iru Italia, che udete' 
cuenda beella Pablo cuna chiucu 
chuna bee bene enu nchiñi ni'cu! lu 
capitáñi enu lee Julio, enu rnibiya' 

lu tucu texcua'a bee sundado enu 

lee Augusto. ?Nu Cesarea uyu'uru 
liñi barco nu see enza Adramitio, 
nzula nú chiu'u barco quie' para 

nú chae enza lubee eyeche Asia. 
Le'ca unguya'ru Aristarco, bene 
Tesalónica, eyeche nú nchiucu' lu iliu 
Macedonia. ?Stucu bichia uriñaru 
eyeche Sidón, elu uri'i nze'ca Julio 

lu Pablo, uzelalla nú uyabi'ya Pablo 
bee bene enu rquiete'lla eyeche 

ze'e nu udete'beella lunú seca 
la'cha'lla. 4Chenu uchiu'uru Sidón 
udu'uru huelta stucu chú yuu Chipre 
nú netse lu inzatu', utsa'naru yuu 
ze'e cue'tseru chúbeca para nú la 

chechu'u xe'taru bii xne nze'ta bii 
enza luru. $ Udete'ru lu inzatu' axu 
Cilicia cuna Panfilia, nu uriñaru 
Mira, tucu eyeche nú nebacu! lu iliu 
Licia. 

6 Zele uchu'u capitáñi tucu barco 
Alejandría nú nza enza Italia, nu 
unilla nú chu'uru liñi barco ze'e. 
7Chabe! nza'aru huaxi bichia, nu 
chiqui' neriña' uriñaru enza lee 
Gnido. Nu lunú recasca! bii enza 
luru chequie nza'ru enza Salmón, 
nu udu'uru huelta Creta yuu 
nú netse lu inzatu!. ¿Nu chiqui! 
neriña! nza'aru enza ru'u yuu ze'e 
lu inzatu', hasta nú uriñaru tucu 
luhuare elu lee Buenos Puertos axu 
tucu eyeche nú lee Lasea. 

9Nu lunú ule'ru, chiqui' necachi 
neca nú nza'aláru lu inzatu!, xne 
nze'ta riñala tiembu nú aca nucuaa. 
Enze'e uni Pablo lubeella, nú 
unilla lubeella: 

—Uzu'cu! diacahua, tunu chu 
nza'ahua la chanze'ca'ahua xne nu! 
beya! nú nitilu barco nu ri'chia ye 
beenú nuya' barco lu inzatu', nu nu! 
beya! nú hasta lia'ahua atialahua. 

11Pero capitañi enu rnibiya' lubee 
sundado, máse uri'illa caso nú rni 
bene enu neca stene barco cuna enu 


senune, né ri'illa caso lunú uni Pablo. 


12Nu lunú ze'e la neca nze'ca para 
nú dete'ahua tiembu nú nucuaa, che 
casi yebeella uri'ibeella elliebacu! nú 
chiu'uru ze'e, terialahua juerza nú 
riña'ahua eyeche Fenice, eyeche nú 
nchiucu! lu iliu Creta elu laca xe'ta! 


bii, ze'e dete'ahua tiembu nú nucuaa. 


Unga tucu bii a'tsa' lu inzatu' 
1SChequie uquixie nú unga tucu 
bii nú xexee nze'ta enza sur, nu 

uri'ibeella elliebacu! nú ungala 
tucu nú urilibeella elliebacu' nú 
aca, uchiv'uru nú nza'aru lu inzatu' 
enza ru'u yuu Creta. 14Pero lle'nalá 
nza'aru lu inzatu! ze'e chenu uriña 
tucu bii altsa! nú lee Euroclidón, 
15nu uquixie bii ze'e si'ña barco. 
Nu lunú nzet'ta bii ze'e enza luru 
che lá cha! barco ze'e elu riala nú 
chae, nu utsana' beella nú unguya' 
barco ze'e li'iru enza elu si'ña bii 
li'i. 16Nu udete'ru di'chi tucu yuu 
lla'na nú lee Clauda nú netse lu 
inzatu', elu laca! bii a'tsa!, chequie 
canoa nú naca'cuu di'chi barco 
ze'e, chiqui' neriña! uquie'erune 
liñi barco ze'e. 1 Chequie chenu 
ulaxu nú uquie'eru canoa ze'e 
lifti barco, ullica'cuu beella diqui 
abenchila' barco ze'e cuna tuu para 
nú la nitilue, nu lunú xiqui beella 
nú cá chatse! barco ze'e lu eyuxi 
nú lee Sirte, che ulaca beella bee 
lona' barco ze'e para nú uya'e li'iru 
enza si'ña bii. 18Stucu bichia, le'ca 
esquie recasca' bii juerte lu inzatu! 
ze'e, nu uquixiebeella nú utsitqui 
beella yuhua! nú nuya! barco ze'e 
lu inzatu'. **Bichia rriuna una'tse 
beella lunú rqui'ña barco nu 
utsi'qui beellae lu inzatu'. 22 Huaxi 
bee bichia né aca achea! lubichia, ni! 
lubee belaa, equie cuenda' bii a'tsa! 
nú unga lu inzatu' ze'e. Chequie 
liliru la nzucua'luru nú tsila'alaru lu 
inzatu' ze'e. 

21Nu lunú udetela huaxi bichia 
nú né da'curu, chequie utsuli Pablo 
arli'ti' beella nu unilla: 

—Máse neca nze'ca para liatahua 
tunu uzucu'hua lunú unia nú né 
chiu'ahua Creta, nu la nehuana 
ulle'calahua, nu lecaxi unitia'ahua 

che. 22Pero lecaxi ri'i nucua!, la 
lliquihua xne ni'tucuhua la atihua, 
barco quie'tsia rila. 22Xne Diose 
enu rnibiya! lua li'inu enu sibi'a lu 
uxe'lanu tucu ángele enu ulube'lu 
lua rula'quie'. 24Nu uni ángele 

ze'!e lua: “La lliquilu Pablo, xne 
rqui'ña nú detelu lu arre César, nu 
equie cuenda' li'ilu ni! tucu bee 
enu nze'ta liñi barco quie' la zela 
Diose nú atibeei.” 25Enze'e udu'hua 
ana arqui'hua, xne li'á nzeli arquia 
Diose, nu nediya nze'ca nú yalu 
tucu nú uni ángele lua. ?6Pero 
chellica barco quie! ru'u tucu yuu 
nú netse lu inzatu!. 

27 Chenu udete chiñu' bichia nú 
nza'aru lu inzatu!, rula' ze'e uriñaru 
enza ru'u inzatu' nú lee Adriatico, 
che chuquie' churquie nza barco 
rri'i bii, nu bee bene enu rri'i riña! 
liñi barco li'ibeei enu lee marineros, 
rula' ze'e tucu ulela! rula! uri'i 
bee bene ze'e beya! nú yamerotsia 
riñaru tucu ru'u yuu. 8 Chequie 
utexe beella calu aquiee inza elu 
nzuebeella, nu aquiee alallichi'i nu' 
xu'cu metro, máse lu ze'ela utexea'la 
beellae stucu bese, nu aquiee ala 
cheachi metro. 22 Nu xiqui beella nú 
cá chu'u barco ze'e lu quiee, chequie 
enza rqui' barco ze'e utsi'qui beella 
tacu gancho nú neca icu' lu inzatu! 
para nú tsuxe barco ze'e, nu ala! nú 
uye'ela luyuu nú secabeella. 3%Bee 
bene enu rri!i riña! liñi barco ze'e, 
uri'ibeei tucu nú si!quisca' beei bee 
gancho lu inzatu! enza lu barco ze'e 
para nú lacatsia beei canua, nu chu 
chu'ubeei liñii para nú yecaxu'u 
beei. 31 Pero udixiule'e Pablo lu 
capitañi cuna lubee sundado nu 
unilla, lubeella: 

—Tunu la ya'na bee benequie' liñi 
barco, la tsila'ahua. 

32 Chequie uchiecu! bee sundado 
tuu nú naca'cuu canoa ze'e nu 
uzana!e lu inzatu!. 

33 Chenu nze'ta ye'ela luyuu uni 
Pablo lubeella nú acubeella, nu 
unilla lubeella: 

—Ungala chiñu! bichia nú la 
a'tsehua nu lecalí xi udacuhua. 
34Lilá nia luhua nú rqui'ña nú 
acuhua para nú la atihua. Xne 
yehua la niti ni'tucu ichia equiehua. 

35 Chenu uni Pablo scua, una'tsella 
tucu pá nu udete'lla che'tsa lu Diose 
ante lu yebeella. Chequie ule'ella 
pá ze'e nu uquixiella racullae. 
36Che uyu'u ana arqui' yebeella 
nu uquixiebeella le'ca udacubeella. 
37 Chiucu ayu'u chuna ala chayu' nu! 
tucu neca yeeru enu nzelaru liñi 
barco ze'e. 38 Chenu ulaxu nú udacu 
beella hasta elu ubela! beella, che 
uti'chia beella trigo lu inzatu' para 
nú chacha barco. 


Urila barco lu inzatu' 


39 Chenu uye'e luyuu, bee 
bene enu rri'i riña! liñi barco lá 
rilibeella beya! cá luyuu uriñabeella. 
Ulañi'beella tucu xcuu inzatu! ze'e 
elu nu' eyuxi diqui abenchila'e, nu 
uri'i beella elliebacu! nú chebica 
beella barco ru'u eyuxi ze'e. 
40 Chequie uchiecu' beella tuu nú 
naca'cuu bee gancho nú rri'i elietsa 
nú suxee barco lu inzatu! nu utsana! 
beella bee gancho ze'e lu inzatut, 
nu uxe'che beella aca nú rri'i elietsa 
nú see barco para nú quixie nú 
tsene. Chequie uletsa beella lona 
nú nchiucu' enza lu barco para 
nú zi'ña bii li'i, nu uquixie nú nza 


Los Hechos 27, 28 


barco enza ru'u inzatu' ze'e. Pero 
uhuatse! barco ze'e elu nu! huaxi 
eyuxi nu ullicae ze'e. Enza lue 
uhuatse! lu eyuxi nu ni' steme! lá 
cuñia'e, nu enza rqui'i uquixie rrila 
cuna juerza nú riu'u inza tsu'e. 
42Chequie niarqui' bee sundado 

nú nze utibeei bee preso para nú 

la xucu' yelabeei nu yecaxu'u beei. 
4 Pero capitañi enu rnibiya' lubee 
sundado ze'e lá zelalla nú acae scua, 
xne la niarqui'lla nú ati Pablo, che 
unibiya'lla nú bee bene enu reca 
xucu'yela rluti beella chu'ubeella 
lu inza nu xucu' yelatsia beella 
chiu'u beella ru'u inzatu' ze'e. “Nu 
che uchiu'u beelá beella equie bee 
ala cuna bee aca nú uri'ila barco 
ze'e. Scua utsila'a yeeru nu uriñaru 


hasta ru'u inzatu! ze'e. 

2 Chenu ulaxu nú uchiu'u 
yeru lu inzatu' ze'e, che 

uri'iru beya! nú luyuu elu uriñaru 

netse lu inzatu' núlee Malta. ?Bee 

bene enu nucua'a luyuu ze'e 

chiqui' ñia uri'inze'ca beella luru, 

ucua'a beella quii nú ubichia'ru 

xne nucuaa nu le'ca rlaca quiuu. 

3 Chequie uquiete' sa! Pablo tucu añi 

yaalla aca bichi, nu chenu udu!'lla 

aca ze'e luquii, uchiu'u xu'u tucu 

be'la leta aca ze'e lunú chiqui' nelee 

lu quii ze'e nu udacuquie'í ya Pablo. 

4Chenu ulañi' bee bene Malta nú 

nzi'qui nala be'la ze'e ya Pablo, che 

unibeella lu sa'beella: 

—Benequie', unguutilla bene, 
enze!e añinzuca nú ula'alla lu inzatu', 
pero añica atilla equie nú urililla. 

5Pero uri'qui Pablo yaalla nu 
uzana' be'la ze'e luquii nu lecaxi 


Uriña Pablo elu lee Malta 

unga'lla. E Yebeella nucua'aquiee 
beella nú tsequii ya Pablo urre 
tu'natsia zana'lla nu atilla. Pero 
chenu unga xeela nú ulañi'beella 
nú lecaxi zeca Pablo, che uche'e 
elliebacu! beella nú unibeella nú 
necalla tucu diose. 

7 Axu elu ullua'aru nucua'a yu! 
bene enu rnibiya' luyuu nú netse 
lu inzatu!, li'illa leella Publio. 

Nu unilla nú cha'!aru ni'lla, ze'e 
ullua'aru chuna bichia nu chiqui! 
fia uri'inze'calla luru. *Chequie 
nuxu pa'lla riti nu' xlee nu secalla 
ichia rene. Nu uyu'u Pablo elu 
nuxulla, nu chenu ulaxu nú unacu! 
Pablo lu Diose equie cuenda!lla, che 
uricu' Pablo ya Pablo equiella nu 
uyeca!lla. *Chenu ungabiya' beelá 
bee bene enu riti enu nucua!a ze'e 
nucua!, che uriñabeella elu nzu 
Pablo nu uri'iyecalla lilibeella. 

10 Chequie huaxi beenú lia uliqui' 
beella luru equie nucua'. Nu chenu 
uyu'uru liñi barco nú nza!aru uliqui' 
beella ye nú qui'ñaru. 


Uriña Pablo Roma 


11Chuna guu ullua'aru luyuu ze'e 
nú lee Malta, lu ze'elá uyu'uru 
liñi barco Alejandría uya'na barco 
quie' tiembu nú nucua ze'e. Nu lu 
barco ze'e nequiee chiucu diose enu 
lee Cástor cuna Pólux. 12Chequie 
uriñaru tucu eyeche nú lee Siracusa 
elu ullua'aru chuna bichia, Nu 
ze'e uchiu'ru nú nza'aru enza ru'u 
inzatu' nu uriñaru eyeche nú lee 
Regio. Chenu uye'e luyuu uchiu'ru 
ze'e nu nze'ta tucu bii enza sur, che 
bichia rrucu uriñaru eyeche nú 
lee Puteolí. 14Ze'e ulla'caru chiucu 
chuna bee bene ze'e enu le'ca nzeli 

arqui' Jesucristo, nu unibeella nú 
ya'naru cuna li'ibeella nu uya'naru 
lubeella tucu xmana, cheelá nza'aru 
enza Roma. 15 Bee sa'ahua enu nzeli 
arqui' Jesucristo, li'ibeella enu 
nucua!a Roma nediya'la'beella nú 
riñaru ze'e. Chequie uchiu'u beella 
nu ube'ta cha'calu beella li'iru 
hasta eyeche nú lee Foro de Apio 

nu eyeche nú lee Tres Tabernas. 
Chenu ulañi' Pablo li'ibeella ñia 
utsu arqui'lla nu udete'lla che'tsa lu 
Diose. 1$Chenu uriñaru Roma, che 
udete! cuenda capitañi ye bee preso 
lu comandante ze'e, pero uzela 
beella nú uzucu Pablo tucu ni'i rene, 
elu uri'i ucu tucu sundado litilla. 


Udixiule'e Pablo stichia' 
Jesucristo Roma 


17 Chenu udete chuna bichia nú 
uriñaru Roma, ubixia Pablo bee 
bene Israel enu rnibiya' lubee bene 
Israel enu nucua'a ze'e. Chenu 
uyetesa'beella unilla lubeella: 

— Bee sa'a bee bene Israel, li'á 
lecaxi urilinua bee bene Israel 
ni'bee costumbre' bee benea!ahua 
enu udetela, pero li'ibeella una'tse 
beella li'á Jerusalén nu udete' 
cuenda beella li'á lubee usticia 
Roma. 18Nu bee bene Roma cua!, 
chenu ulaxu nú unia lubeella xa 
neca lu cuendaa che niarqui'beella 
nú la'a beella li'á, xne uri'ibeella 
beya! nú lecaxi urilá para nú atia. 
19 Pero lá zela bee bene Israel, che 
unacua nú dete'a lu arre Césarpara 
nú tsuxcua!a nú xi uri'á lubeella, 
pero li'á lecaxi uri'á lubeella. 

20 Enze'e ubixia li'ihua para nú ye'ta 
bityahua li'á para nú nia luhua nú 
equie nú nzeli arquia nú huañi zeca 

bee benenguti, tucu nú le'ca nzeli 
arqui' beelá bee sa'ahua bee bene 
Israel, enze'e naca'cua cuna cadena 
quie!. 

21Nu unibeella lulla: 

—Li'iru lasca! yucu'ru ni' tucu 
carta nú nze'ta Judea elu nibeella 
luru equie cuenda'lu, le'ca nitucu 
bee sa'ahua enu rriña nu nze'ta 
enza Judea lecaxi nii condra beella 
litilu. 22Pero niarqui'ru ri'iru beya' 
xa neca stichia'lu, xne riene'ru nú 
diqui bee luhuare rni condra bee 
bene religión cuqui cua!. 

23 Chenu unibeella xi bichia yete' 
sa'beella, nu chenu uriña bichia 
ze'e huaxi bee bene uyetesa' elu 
nzucu Pablo. Nu desde sila! nu 
hasta uchee unilla lubeella xa neca 
elurnibiya' Diose. Ucua'nalla xa 
chili arqui'beella Jesuse nu unilla 
elu rni equie cuenda'nu lu libro 
ley! Moisés cuna lunú uquie'e bee 
profeta. 24Nu' beella enu uchili 
arqui' nú uni Pablo, pero nu' beella 
enu né chili arqui' lunú rnilla. 28 Nu 
lunú né aca tucu necatse beella, che 
uquixiebeella nú nziue beella, nu 
uni Pablo lubeella: 

— Neli lunú uni profeta Isaías 
lubee bene'ahua enu udetela nú uni 
Espíritu Santo: 

26 Uquia nu uni'i lubee benecua!: 

Nú añinzuca nú riene' beella, 
pero lecaxi ri'i beella beya!, 

nu añinzuca nú ri!ya beella, 
pero neca xi neca nú la 
lañi'beella. 

27 Xne unga nziti arqui'beella, 

nu rri'ibeella tucu nú la 
lañi'beella, 

nu neca xi neca nú la yene' 
beella para nú la lañi'beella 

nu yene'beella nu ri'ibeella 
beya!. 

La zela beella nú ye'ta beella 
lua para nú ri'á perdona 
li'ibeella. 

28Enze!e urilihua beya' nú desde 
nee, lubee bene enu la neca bee 
bene Israel nze ri'chia letse bee 
bedichia! cua! para nú ri'ibeella 
beya' xa ri'i Diose perdona li'ibeella. 

29 Chenu ulaxu nú uni Pablo 
scua, chu nzia bee bene Israel ze'e, 
Chiqui' rnixuu beella lu sa'beella. 

30 Chiucu lana uzucu Pablo ni'i 
ze'e. Nu ze'e uriña ye bee bene 
enu uyabilya li'illa. 31 Nu sin nú 
lliquilla udixiule'ella lubeella xa 
neca elurnibiya' Diose, nu uzete!lla 
stichia! Jesucristo litibeella sin nú 
lecati cá. 


Carta nú uquie'e San Pablo 
lubee bene Roma 
enu nzeli arqui' Jesucristo 





Li'á Pablo, enu sibi' lu 
Jesucristo, Diose ucañi li'á 

nú aca apóstol'nu para nú ixiule'a 
bedichia' nze'ca'nu lubee bene. 
2 Hasta hua'tu, bee bedichia! nze'ca 
quie' nze'tae lu ichi' Stichia! Diose 
nú uquie'e bee profeta'nu. ¿Bee 
bedichia! nze'ca quie! rni equie 
cuenda' Jesucristo enu rnibiya! 
lua'ahua nu chenu ube'tanu lu 
iliulabe ungulanu lubee familia' 
tuxie David, “pero equie cuenda! 
Espíritu Santo necanu lli'ñi Diose 
xne uhuañi zecanu lu eluti, nu 
chiqui' rlu'cunu poder. 

5Nu equie cuenda' Jesucristo 
ucañi Diose li'á nú necaa apóstol'nu 
para nú ixiule'ahua stichia'nu 
lubee bene, nú chili arqui'beella 
stichia'nu nu zucu! beellae xne 
seca beella li'inu. 8 Nu le'ca nuuhua 
nebacu'la Diose leta bee bene enu 
ucañilanu, para nú acahua bee 
bene! Jesucristo. 

7Enze'e rquie'a carta quie' luyehua 
enu seca Diose, li'ihua bee enu 
nucua!a Roma, li'ihua enu ucañila 
Diose nú acahua bee bene'nu. Diose 
Pa liñibe cuna Jesucristo enu 


rnibiya' lua'ahua ri'inu nú cha nze!ca 
lucuenda'hua nu ñia tsu arqui'hua. 


Niarqui' Pablo nú challa Roma 


8Rluti nia che'tsa lu Diose equie 
cuenda' Jesucristo lucuenda' yehua 
xne yebee luhuare rni bee bene nú 
xa nzeli arqui'hua Jesucristo. *Nu 
diquinu! arquia sibi'a lu Diose nu 
rixiuleta bedichia! nze'ca! 1li'ñinu 
Jesucristo lubee bene, nu li'inu 
nediya'nu nú siempre rnacua 
lunu equie cuenda' li'ihua chenu 
rnacua lunu. 19 Siempre rnacua lu 
Diose para nú nu! modo nzelabi!ya 
li'ihua tucu nú rri'á elliebacu!. 
11Xne nu' ana arquia nzelabitya 
li'ihua para nú ri'á elietsa luhua lu 
cuenda! Stichia' Diose, che tsuta!lá 
arqui'hua lu stichia'nu. 12 Nu para 
nú rilihua elietsa lua nu ri'á elietsa 
luhua equie nú xa nzeli arquia'ahua 
Diose nu scua dua'ahua ana 
arqui'sa'ahua. 13 Bee sa'a enu nzeli 
arquia'ahua Jesucristo niarquia nu 
rilihua beya! nú huaxi bese niarquia 
nzelabitya li'ihua, para nú dalalá 
bee bene enu chili arqui' Stichia' 
Diose letahua tucu nú unga lubeelá 

bee eyeche elu uya'la pero hasta 
nee lá llu'cha yela bitya li'ihua. 
14Xne cuendaa neca nú ixiule'a 
Stichia! Diose lu titse bee bene, sia 
lubee bene griego urre lubee bene 
enu la neca bee bene griego, lubee 
bene enu laca urre lubee bene 

enu reca. 'Enze'e chiqui' nu' ana 
arquia nzelabi'ya li'ihua para nú 
ixiule'a bedichia! nze'ca! Diose 
luhua enu nucua'a eyeche Roma. 


Elurnibiya' nú rlu'cu Stichia' Diose 

16Nu la tua rixiule'a bedichia' 
nze'ca! Jesucristo. Xne bedichia'cua!' 
rlu'cu poder! Diose. Para nú yebee 
bene enu chili arqui' li'inu tsila'a 
beella, nu rluti bee bene Israel nu 
chelá bee bene enu la neca bee 
bene Israel. 17Xne equie cuenda' 
bedichia! nze'ca! Jesucristo rri'i 
bene beya! nu lunú nzeli arqui' 
bene Jesucristo la lu'cu bene 
dula lu Diose tucu nú nequie lu 
ichi' Stichia! Diose: “Nu bee bene 
enu la lu'cua' dula equie nú nzeli 
arqui'beella lilinu huañi beella 
diqui tiembu.” 


Ye bee bene necha rri'i 


18Lialahua nediya'ahua nú enza 
liñibe nze'ta castiya! Diose nu 
chiqui! juerte zeca bee bene enu 
la zucu' stichia'nu nu la ri'i tucu 
nú necane nu equie nú nehuañi 
beei scua rca nucua! nú chulu bee 
bene Stichia' Diose. 19Nu li'ibeei 
nediya'la'beei nú nu' Diose, xne 
ulube'nu lubeei nú neli nu' Diose. 
20 Añinzuca nú la lañi' bene Diose 
pero desde chenu ungache! iliulabe 
rlañialahua ye nú ureche'nu, nu 
equie cuenda' ye nú ureche'nu 

rrialahua beya' nú leca xunga laxu 
poder nú rlu'cunu, nu li'inu necanu 
Diose, enze'e leca modo nú cachi' 
bene nú nu' Diose. 21 Añinzuca nú 
nediya' bee bene nú nu! Diose pero 
la lu'cu bene ula'na lu Diose tucu 
nú rialane nu la dete! bee bene 
che'tsa lunu, sino que rri'itsia bee 
bene puro beenú necha neca, nu 
che neca xi neca nú nucua'abeei 
leta rula!. 22Rnibeei nú chiqui! 
recabeei pero máse netundubeei. 
23Xne luhuare nú lu'cu bee bene 
ula'na lu Diose liñibe enu leca 
xunga ati, li'ibeei rlu'cubeei ula'na 
lubee diose enu la nehuañi, enu 
nuya! forma' bene, cuna bee nañi xi 
neca be'la cuna iñi, cuna bee nañi 
enu rlu'cu tacu cuchiu!. 

24Enze'e utsana! arqui' Diose 
li'ibeei nú necha rri'ibeei, nu netú 
na nú rrilinubeei sa'beei, luhuare 
nú chenalabeei Stichia! Diose nú 
neli neca, a'la nzenalabei bedichia' 
nú la neli neca. Nu rlu'cubeei 
ula'na lubee nú ureche' Diose, nu la 
lu'cubeei ula'na lu li'inu enu ureche' 
bee nucua', nu lu li'inu riala nú 
lu'cu bee bene ula'na diqui tiembu. 
Amén. 

26Enze'e utsana! arqui' Diose 
lilibeei nú rri'ibeei nú necha neca. 
Nu huaxi bee una'a la ria! tucu 
nú neca beenchu una'a, sino que 
niarqui' beenchu le'ca sa! una!a 
beenchu. ?”Le'ca scua nu' bee niyu 
enu la na'tsea! bee una!a, sino 
que riu'u arqui'beei le'catsia sa! 
niyubeei, nu puro nú necha neca 
rri'ibeei elliebacu' lusa'beei. Niyu 
cuna niyu rri'i beei nú netú neca. 
Che le'ca lilibeei rla'na beei castiya 
nú zecabeei. 

28 Nu lunú lá ri'i caso beei 
Diose, enze'e utsana' arqui'nu 
beei lu elliebacu' nú necha neca 
rri'ibeei para nú ri'ibeei lunú la 
yala ri'ibeei. ?2Puro nú necha neca 
rri'ibeei, rlu'cubeei stucu una'a nu 
rlu'cubee una'a stucu niyu, huaxi 
nú necha neca rri'ibeei, rle'beei 
lu'cusca'lábeei stene'beei, riaa 
arqui'beei, ruuti beei bee bene, 
rliunubeei bee bene, nezequiebeei, 
puro nú necha neca nzucu lubeei 
rri'ibeei, nu puro rnibeei lu 
cuenda! bee bene. Le'ca se'tabeei 
bee bene, nu rlebeei lu Diose, 
la lu'cubeei ula'na lubee bene, 
secabeei nú chiqui! recabeei, nu 
nelliñabeei, 31 chiqui' nzitibeei nu 
la tsalubeei stichia'beei, nu lecalí 
ti zecabeei, nu la hua'a arqui'beei 
bee bene. 32Nediya'la'beei nú uni 
Diose nú bee bene enu rri'i scua 
rqui'ña nú zecabeei, castiya! Diose, 
añinzuca nú nediya'beei nucua! nu 
chu rri'isca'lábeei scua, nu hasta 
ñia nzu arqui'beei chenu rlañi'beei 
nú stucu bee bene rri'i scua. 


Rlualu Diose tucu nú necane 
lu cuenda' bee bene 


Enze'e la yala nú tsequichia'lu 

bee bene, tunu rri'ilu scua 
sequichia'lu le'catsia li'ilu, xne 
rri'ilu tucu nú rri'ibeei. ?Pero 
lia'ahua nediya'ahua nú tucutsia 
Diose rlualu tucu nú necane chenu 
rdete'nu castiya lubee bene enu rri'i 
beenú necha neca, nú unila luhua. 
3Nu li'ilu enu sequichia' nú xneca 
rri'i bee bene nu le'ca esquie rri'ilu, 
la ri'ilu elliebacu' nútia tsila'alu 
lu castiya' Diose. *Li'ilu rluachulu 
nú ñia rri'i Diose lulu, rluachulu 

lunú rua'a arqui' Diose li'ilu, nu 
rlu'cu arqui'nu li'ilu nu la ri'ilu 
beya' nú lunú rlu'cu arqui'nu li'ilu 
scua. necane nú rlu'culu tiempo 
nú che'e arqui'lu lu stulalu. $ Pero 
li'ilu chiqui' nzitilu nu la niarqui'lu 
che'e arqui'lu lu stulalu, nu le'catsia 
litilu rritilu nú recahuaxilá stulalu 
para bichia chenu dete' Diose 
castiya bee bene nu hualu Diose lu 
cuenda' bee bene li'inu enu rlualu 
tucu nú necane. PBichia ze'e dete! 
Diose lunú riala cada tucua bene 
lunú xneca uri'illa. 7Nu bee bene 
enu la tsana! arqui' nú rri'i nze'ca 
nu rla'na eluxene nú nu' liñibe, nu 
rla'na nú huañi nze'ca lu Diose para 
nú lu'cu bee nze'e cuerpo nú la 
nitilua' nu dete' Diose elunehuañi 
nú leca xunga laxu lubee nze'e. 
8Pero bee bene enu la zucu' Stichia' 
Diose chiqui' rlenu lubee nze'e nu 
dete'nu castiya beei, xne luhuare nú 
chenalabeei stichia'nu nú neli neca, 
nzenalabeei inziu nú necha neca. 
9Chiqui' nehuana zeca beei nu cuu 
arqui'beei lunú rri'i beei nú necha 
neca, sia bee bene Israel nusia bee 
bene enu la neca bee bene Israel. 
10Pero yebee bene enu rri'i nú neca 
nze'ca ñia nzu arqui' Diose lubeei, 
nu rri'inu nú la chenu arqui'beei nu 
chu'ubeei liñibe, sia nú necabeei 
bee bene Israel nu sia nú lacabeei 
bee bene Israel. 

11 Xne teriallu rri'i Diose tucu 
nú necane luye bee bene. 1?Yebee 
bene enu la chulu ley! Diose nú 
udete'nu lu Moisés nu rri'i dula, la 
chiulue lu cuenda'lla tucu nú rni 
ley cua!, pero ye bee bene enu nu'lu 
ley cua!, tucu nú rni ley cua! esquie 
chiu'ulue lu cuenda'lla. 13Xne la 

neca lunú riene'tsia bee bene ley 
cua! nú la lu'culla dula lu Diose 
sino que bee bene enu sucu' nú 

rni ley cua! bee nze!e neca enu la 
lu'cu dula lu Diose. 14Pero bee bene 
enu la neca bee bene Israel nu rri'i 
nú neca nze'ca sin nú chulubeei 

ley cua!, nu rrilibeei tucu nú rni 

ley cua' sin nú chulubeei, sino que 
elliebacu! e'cubeei xiu'u nú neca ley! 
beei, 15xne lunú xneca nehuañihua 
rlube' nú elliebacu'hua xiu'u ta nú 
neca nze'ca nu ta nú la neca nze'ca 
rri'ihua, luhuare nú rlu'cuhua ley 
cua', nu le'ca mismo li'ibeei ri'ibeei 
beya' chenu rri'i nze'cabeei urre 
chenu la ri'i nze'cabeei. 16Scua aca 
bichia chenu hualu Diose lu cuenda' 
ye beenú a'chi' rri'i bee bene equie 
cuenda' Jesucristo tucu nú rni 
stichia'nu nú rixiule'a. 


Bee bene Israel cuna ley 


17Nee li'ihua enu neca bee bene 
Israel, nelliñiahua nú necahua bee 
bene' Diose nu cuna nú recahua 
ley nú udete' Diose lu Moisés. 18 Nu 
rnihua nú nediya'hua xa niarqui' 
Diose nú huañihua nu equie 
cuenda! ley'nu rri'ihua beya! ta nú 
neca nze!ca rilihua. 1*Nu secahua 
nú acahua nihua lubee bene enu 
laca ley cua!, cuna lubee bene enu 
lachulu Stichia' Diose.  Secahua 
nú li'ihua acahua zete'hua bee 
bene enu lecalí xi reca cuna bee 
bene enu lle'natsia reca, xne 
equie cuenda' ley cua! recahua nu 
nu'luhua ye nú neli neca. ?' Pero 
scua tucu nú nehuañihua, ¿xiquienú 
mejora la zete'xuhua li'ihua nú 
xneca huañihua luhuare nú rnihua 
lubeelá bee bene nú xneca huañi 

beei? Xne litihua rnihua nú la 
neca nze'ca nú ri'i bene eluhuana!, 
¿nu xiquie nú rri'ihua eluhuana!? 
22R nihua nú la neca nze'ca nú 
lu'cu niyu stucu una!a nu la lu'cu 
una'a stucu niyu, ¿nu xiquie nú 
rritihua scua? Le'ca rana arqui'hua 
bee diose enu ureche' bee bene nu, 
¿xiquie nú rcachi'hua liñi indu elu 
nchiucu' bee diose cua!? 2Chiqui' 
nelliñiahua nú recahua ley pero 
sa'na netúhua Diose equie nú la 
zucu'hua nú rni ley. 24Enze'eca rni 
lu ichi' Stichia! Diose: “Bee bene 
enu laca bee bene Israel se'ta beei 
Diose equie cuenda! nú rri'ihua.” 
25Neli nú sibi' nú rquie seña 
elunecachi' bee niyu, tunu zucu' 
bee bene ley nú udete' Diose lu 
Moisés, pero tunu la zucu' bee bene 
tucu nú rni ley cua! lecaxi zibi' nú 
nequie seña elu necachi' bee bene 
che. 26Pero tunu tucu bene enu la 
nequie señacua! elu necachi!, nu 
sucu'lla tucu nú rnibiya' ley, necalla 
xi neca tucu bene enu nequie seña, 
mase nú la nequie señalla. 27 Nu 
bee bene enu la chulu ley! Diose 
nu sucu! stichia'nu nu nehuañi xi 
nehuañi enu nu'lu ley, che mase nú 
la nequie señalla tucu nú rnibiya' 
ley, pero lunú nu'lulla Stichia! 
Diose, che lunú xneca nehuañilla 
rilihua beya! nú la nehuañihua 
tucu nú riala nú huañihua, equie 
nú la ri'ihua tucu nú rnibiya! ley! 
Diose mase nú nu!luhua ley cua! 
nu nequie señahua. BXne la neca 
lunú rala bene lu iliu Israel nú 
necalla bene Israel, nu la neca lunú 
nequie señalla nú necalla bene 
Israel ante Diose. ?9Sino que enu 
neli neca bene Israel neca bee enu 

diquinu' arqui' sucu' stichia'nu nu 
la neca nú nequietsia señalla, nu 
ni' nú sucu'lla beelá bee custumbre 
nú rlu'cu bee benecua!, sino que 
necane nú nzu Espíritu Santo cuna 
bee bene, nu bee bene enu nehuañi 
scua Diose neca enu sucu' aya li'illa, 
nu la neca bene enu sucu' aya li'illa. 
Nu, ¿xi sibi' nú neca bene 
bene Israel? ¿Nu xi sibi' nú 
rquie señacua' bene? ?Chiqui' 
neca equie nú neca bene bene 
Israel ye modo, xne rluti udete' 
Diose stichia'nu lubee bene Israel. 
3Neequie la ri'ihua elliebacu! nú 
lunú nu' bee enu la chenala Stichia! 
Diose, chequie la tsalua' Diose 
stichia'nu tucu nú unilanu. *Xne 
Diose leca xunga xe!enu stichia'nu, 
mase nú ye bee bene iliulabe 
nequichia' pero Diose leca xunga 
nequichia', tucu nú rni tucu luhuare 
lu stichia'nu: 
Yebee bene lañi' nú li'ilu 
sa'alulu stichia'lu, 
nu lecati niquiya xi niquiya lu 
cuenda'lu. 
5Pero nu' bee bene iliulabe enu 
rri'i elliebacu!, nú equie cuenda' 
dula nú rri'illa, scua rlube'lla nú fia 
neca Diose, nu ¿xiquie nú necha 
neca Diose nu rdete'nu castiya bee 
bene? SiLacane scua! Xne tunu 
necha neca Diose, ¿xneca modo 
nú hualunue lu cuenda' bee bene 
iliulabe che? 
7Xne te zucua'ahua nú tunu 
beenú la neli rnia sibi'i para nú 
lu'culá bee bene ula'na lu Stichia' 
Diose, che leca! modo nú ni 
Diose nú rlu'cua dula. 8 Nu le'ca 
teri'ilalahua beenú necha neca para 
nú cha nze'cae lu cuenda'ahua, tucu 

nú rta! quiya bee bene li'á, nú setea 
bee bene, la chenu arquia!lahua 
nucua', xne Diose dete' castiya bee 
bene enu rni scua, nu scua riala 
zeca beei. 


Lecati neca bene nze'ca 


“Bueno che, ¿xie! lianú neca!ahua 
bee bene Israel nú neca'ahua bene 
nze'ca luquela bee bene enu laca 
bene Israel la? ¡Pero la acane 
esquie! Xne sia bee bene Israel nu 
sia bee bene enu laca bee bene 
Israel rlu'cu dula. Tucu nú rni lu 
ichi! Stichia' Diose elu rni: 

Leca ni' tucu bene nze'ca, pero 
ni' tuculla leca. 

11 Ni! tucu bene la yene!, 
nu ni'tucu lecati la'na Diose. 

12 Yebee bene utsana! arqui' Diose, 
nu yella rri'illa nú necha neca, 
lecalí ti rri'i nú neca nze'ca, leca 

ni' tuculla. 

13 Xi neca tucu eluhua nú na!la 

ru'u neca bene, 

nú puro nú laca neli rni bee 
bene, 

nu bee bedichia' nú rni bee 
bene neca xi neca benenu! 
be'la. 

14 Puro bedichia' nú necha see 

xiu'u ru'ubeei, 
nu puro bee bedichia' chi'qui' 
rnibeei. 

15 Nu nzucutsia lubeei nú útibeei 

bene. 

16 Nu catse elu nzuebeei puro nú 

necha neca rri'ibeei, 
nu nehuana seca bee bene 
rri'ibeei. 

17 La chulubeei nú huañi nze'ca 

beei tucu nú rialane para nú 
nzuxe arqui'beei. 

18 Nu ni' la za' arqui'beei nú 
lliquibeei Diose. 

19Nediya'ahua nú ye nú rni ley 
necane para bee bene enu sucule, 
para nú lecati ni nú la chulu dula, 
sino que yebee bene ri'ibeya' nú 
rlu'culla dula ante Diose. ??Xne la 
neca nú sucu'tsia bee bene ye nú 
rni ley nú secalla nú la lu'culla dula 
lu Diose sino que ley cua! sibi' para 
nú ri'i bee bene beya! nú rlu'culla 
dula. 


Rlu'cu cuenda Diose bene equie 
nú nzeli arqui' bene Jesucristo 


21Pero nee ulube'la Diose inziu'nu 
lua!lahua para nú xneca ya'na 
nze!calahua lu Diose la necane 
equie nú ria'ahua lunú xa rnibiya' 
ley sino que equie cuenda' ley cua!, 
nu equie cuenda’ nú uquie'e bee 
profeta' Diose, 2rria'ahua beya! 
nú Diose rlu'cu cuenda lia'ahua, 
nú la lu'cualahua dula equie nú 
nzeli arquia'ahua Jesucristo, scua 
rri'inu luyebee bene enu nzeli arqui' 
li'inu. BXne yebee bene rlu'cu dula, 
nu lecati enu la lu'cu dula ante 
Diose. “Pero lunú chiqui' nze'ca 
Diose, enze'e urililanu perdona 
ye stula'ahua, sin nú dixiu'ahua 
lunu, sino que Jesucristo udixiula 
equie cuenda' stula'ahua chenu 
ungutinu lu cruse. Diose uxe'la 
Jesucristo lu iliulabe para nú equie 
cuenda!' rene'nu nú uti'chianu 
ri'inu perdona bee bene iliulabe, 
nu neca nucua! para bee bene enu 
chili arqui' Jesucristo, scua rlube' 
nú ye nú rri'i Diose neli necane. 
Nu tunu hasta hua'tu lá ri'inu elu 
usticia equie bee dula nú rlu'cu bee 
bene, necane lunú rlu'cu arqui'nu 

bee bene. ?6Para nú nee nu' modo 
lube'nu lubee bene nú ñia necanu 
nu para nú ri'i bee bene beya' nú 
li'inu rri'inu tucu nú necane enze'e 
rri'inu perdona stula bee bene enu 
nzeli arqui' Jesucristo. 

27 Nee ¿xi equie zucu' aya'ahua 
lia'ahua? Leca xine, xne la necane 
equie cuenda' nú sucua!ahua 
nú rni ley nú ri'i Diose perdona 
liatahua sino que necane nú nzeli 
arquia'ahua Jesucristo. ?8Enze'e 
nediya! nze'calahua nú rri'i Diose 
perdona stula bee bene equie nú 
nzeli arqui' bee bene Jesucristo nu 
lanecane equie cuenda' nú zucu!' 
bee bene nú rni ley. 

29 ¿Xie' Diose necanu Diose lubee 
bene Israel tsia? ¿Nu lacanu Diose 
lubee bene enu laca bee bene Israel 
chela? Pero li!á nia luhua nú li'inu 
necanu Diose luye bee bene iliulabe. 
30Xne nu! tucutsia Diose, nu li'inu 
rri'inu perdona bee bene enu nzeli 
arqui' Jesucristo, sianu rlu'culla 
seña nú rnibiya! ley nú rquie bee 
bene Israel, urre la lu'culla seña 
cua!. La ri'ihua elliebacu! nú 
rluachu'ahua ley equie nú nzeli 
arquia'ahua Jesucristo sino que 
equie nú nzeli arquia'ahua li'inu 
sucua'ahua nú rni ley. 


Xneca uchili arqui' Abraham Diose 


Lilihua nediya'hua nú xneca 

unga lu cuenda' Abraham 
bene'ahua enu udetela, li'illa enu 
rlutila uquie seña nú rquie bee bene 
Israel. ?Tunu aca nebacu! Abraham 
nú la lu'culla dula equie beenú 
uri'illa, che nu! modo nú azucu!' 
ayalla li'illa lubee bene, pero lu 
Diose leca modo ari'illa scua. ¿Pero 

Stichia' Diose rni: “Xne uyali arqui' 
Abraham Diose, enze'e ubacu' Diose 
li'illa xi neca tucu enu la lu'cu 
dula.” *Chenu rri'i tucu bene riña, 
dimi nú riaxulla la necane nú lia 
rati'llae sino que rri'illa anae equie 
riña' nú uri'illa. Pero para nú ri'i 
Diose perdona stula bee bene, leca 
modo nu ni bene nu aca perdonalla 
equie beenú uri'illa, sino que equie 
nú uchili arqui' bene Jesucristo 
enze'e ubacu' Diose li'illa nú la 
lu'cua'lla dula. $Le'ca uni David lu 
cuenda' bee bene enu uri'i Diose nú 
la lu'cu'a dula, nu la necane equie 
beenú xi urililla, 7nu unilla: 

Ñia neca lu cuenda' bee bene 
enu uritila Diose perdona 
stula, nu uchilalanu stula. 

8 Nia neca lu cuenda' bee bene 
enu nebacu'la Diose, nú la 
lu'cua' dula. 

9Lá ni David nucua! para bee 

bene Israel enu nequie seña, sino 
que unilla bee bedichia' quie' lu 
yebee bene. Tucu nú uni'lalahua 
nú Diose ubacu'la Abraham nú la 
lu'culla dula xne uchili arqui'lla 
li'inu. Nu chenu ubacu' Diose 
li'illa la lu'culla seña nú rquie bee 
bene Israel, ante nú quie señacua! 
Abraham nebacu'la Diose li'illa nú 
la lu'culla dula. 11 Nu chenu ubacu' 
Diose Abraham nú la lu'culla dula, 
che luze'elá uquie señacua! li'illa, 
xne señacua! neca nú nebacu'la 
Diose li'illa nú la lu'culla dula equie 
nú uchili arqui'lla li'inu. Scua neca 
Abraham pa! ye bee bene enu nzeli 
arqui' Diose, mase nú la nequie 
seña nú rquie bee bene Israel 
litilla, pero lunú nzeli arqui'beella 
Diose nebacu'lanu li'ibeella, nú la 

lu'cu beella dula. 12Nu le'ca neca 
Abraham pa' bee bene enu nequie 
seña nú rquie bee bene Israel, nu 
nzeli arqui'beella Diose tucu nú 
uyali arqui' Abraham, ante nú quie 
seña li'illa. 


Rialu nú ucuaqui u'na Diose equie 
nú nzeli arqui' bee bene li'inu 

13 Chenu ucuaqui u'na Diose lu 
Abraham cuna lubee bene enu 
nzeli arqui' Diose, tucu nú uyali 
arqui' Abraham nú dete'nu nú yucu 
beella iliulabe xi neca tucu erencia. 
Lá cuaqui u'na Diose nucua' lu 
Abraham, equie nú uzucu'lla nú 
rni ley, sino que necane lunú uchili 
arqui'lla Diose. 14Xne tunu bee enu 
sucu'tsia ley ati! erencia cua!, lecaxi 
sibi' nú nzeli arqui' bee bene Diose, 
le'ca la zibi' nú ucuaqui u'na Diose 
lu Abraham che. *Pero lacane scua, 
xne ley neca para nú dete' castiya 
bee bene pero elu leca ley leca 
modo nú ni bee bene nú la zucu' 
bene nú rni ley. 

16Enze'e chenu ucuaqui u'na Diose 
lu Abraham nú dete'nu nú ucuaqui 
u'nanu lu ye bee bene enu nzeli arqui' 
li'inu, tucu nú udete'nue lu Abraham 
scua ucuaqui u'nanu lu Abraham xne 
uchili arqui'lla li'inu, nu la necane 
nú ucuaqui u'na Diose nucua! para 
bee bene enu sucu'tsia ley sino que 
necane para bee bene enu nzeli arqui' 
Diose, tucu nú uyali arqui' Abraham 
Diose, mase nu la chulu beella ley, 
nu scua Abraham neca pa! ye!ahua. 
17 Tucu nú rni lu ichi' Stichia' Diose 
lu cuenda' Abraham, elu rni: “Li'ilu 
acalu pa' huaxi bee bene iliulabe.” 
Nucua! neca nú ucuaqui u'na Diose lu 
Abraham, nu uchili arqui'lla nú uni 

Diose lulla, li'inu enu rri'i nú rehuañi 
bee benenguti nu rninu equie cuenda' 
beenú lecasca' lu iliulabe quie' xi 
neca nú nu'lane. 

18 Añinzuca nú nediya' Abraham 
nú leca modo nú lu'culla endu', pero 
chenu uni Diose lulla nú lu'culla endu' 
che ita uyali arqui'lla nú uni Diose 
lulla scua, neca Abraham “pa! ye bee 
bene”, enu nzeli arqui' Diose, tucu 
nú uni Diose lu Abraham: “Scua aca 
huaxi bee lli'ñilu.” 129 Nu uyali arqui' 
Abraham nú uni Diose lulla nú lu'culla 
endu', nu nzalalla casi tucu ayu'u lana, 
nu unguxulalla nu le'ca esquie una'lla 
Sara, pero lá tsuchiucu arqui'lla lunú 
uni Diose lulla. 20Nu lá za! arqui'lla 
núla yalu tucu nú ucuaqui u'na Diose 
lulla sino que diquinu! arqui'lla 
uyali arqui'lla nú uni Diose lulla, nu 
udete'lla che'tsa lunu. 21 Chiqui' nzuta' 
arqui' Abraham nú chiqui! reca Diose 
ri'i tucu nú ucuaqui u'nanu lulla. 
22Enze!e nebacu'la Diose Abraham nú 
necalla tucu bene enu la lu'cu dula 
xne uchili arqui!lla li'inu. 

23 Nu elu rni nú Diose nebacu'la 
Abraham nú necalla tucu bene enu la 
lu'cu dula, lunú uyali arqui!lla li'inu, 
láninu lu cuenda'tsia Abraham, sino 
que le'ca uninu nucua! lu cuenda'ahua, 
xne nzelila arquia'ahua Diose, che 
nebacu'lanu lialahua nú la lu'cua!ahua 
dula, litinu enu uri'i nú uhuañi zeca 
Jesucristo lu eluti. 25 Jesucristo enu 
unguti equie stula'ahua nu uhuañi 
zecanu lu eluti nu equie cuenda! li'inu 
la lu'cua'ahua dula lu Diose. 


Xa seca bene chenu la lu'cua' 
bene dula lu Diose 
Nu equie nú nzeli arquia'ahua 
Diose la lu'cua'ahua dula 

lunu, nu equie cuenda!' Jesucristo 
ñia nzu arqui' Diose lua'ahua. *Xne 
lunú nzeli arquia'ahua Jesucristo 
nu' modo xneca riña'ahua lu 

Diose, nu nzuta' arquia'ahua lunú 
nzeli arquia'ahua nu ñia nzu 
arquia'ahua, nu riña'ahua lu ellie'e 
elu nzucu Diose liñibe. ¿Nu la 
necane equie cuenda'tsia nucua' nú 
ñia nzu arquia!ahua sino que le'ca 
equie nú nehuana se'ca'ahua, xne 
nediya!lahua nú chenu nehuana 
selcalahua másela rlu'cua'ahua 
paciencia. “Nu lunú rlu'cua'ahua 
paciencia acalahua riquialahua 
lunú xi ze'calahua, nu equie nú 
rriquia'ahua nzucu lua'ahua nú 
riña'ahua lu Diose. $Nu lunú nzucu 
lualahua nú riña'ahua lu Diose neli 
aca nucua', xne nediyalahua nú 
seca Diose lialahua xne nzu Espíritu 
Santo nú uliqui'nu cuna lia!ahua. 

6 Ante nehuañia'ahua sin nú 
rialahua beya! xneca tsilala Diose 
liatahua lu stula'ahua, pero chenu 
uriña bichia nú ube'ta Jesucristo 
unguti equie cuenda'ahua nú 
neca!ahua bene enu rlu'cu dula. 
7Nediya'ahua nú neriña' nú ti 
zela ati equie cuenda' stucu bene, 
pero ni' lu cuenda' tucu bene enu 
rri'i nze'ca urre nu! ti zela ati 
equie cuenda' stucu bene nze'ca. 
8Pero ulube' Diose nú chiqui! 
secanu lia'ahua enze!e unguti 
Jesucristo equie cuenda'ahua 
chenu uria'ahua puro dula. ?Nu 
nee nú la lu'cua!ahua dula equie 
cuenda!' rene nú uti'chia Jesucristo 
lu cruse chenu ungutinu, neli 
nú la zecatahua castiya! Diose 
equie cuenda'nu. 1Xne chenu 
rri'scalahua lunú la yu' arqui' 

Diose che uxe'lanu lli'ñi e'cunu 

lu iliulabe unguti lu cruse equie 
cuenda'ahua nu scua uyala arqui'nu 
lua'ahua enzaláquie' nee nú uyala 
arqui' Diose lua'ahua. 11Nu nee 
nú nzu Jesucristo cuna lia'ahua, 
enze'e chiqui' ñia nzu arquia'ahua 
dete'ahua che'tsa lu Diose equie 
cuenda' Jesucristo enu rnibiya' 
lua'ahua, xne equie cuenda! li'inu 
uyala arqui' Diose lua'ahua. 


Adán nu Jesucristo 


12Scua necane xne equie cuenda! 
tucu bene uyu'u dula lu iliulabe, nu 
equie cuenda' dula uyu'u eluti, nú 
rati ye bee bene xne ye bee bene 
uri'i dula. 3Chenu lecasca' ley nú 
udete' Diose lu Moisés añinu'ca 
dula lu iliulabe, pero lunú leca ley 
hua'tu enze'e la ri'i caso bee bene 
nú rri'illa dula. Che leca modo zeca 
bene castiya tucu nú rnibiya! ley. 
14Pero añica unguti beella hasta 
tiembu' Adán nu hasta tiembu' 
Moisés, añinzuca nú lá ri'i beella sa! 
dula nú uri'i Adán, nu tiembu ze'e 
unga Adán tucu seña equie cuenda! 
tucu bene enu nzu nú nzetta. 

15Nu laca iguale dula nú uri'i 
Adán, cuna nú chiqui! rri'i nze'ca 
Diose lubee bene, nu equie cuenda!' 
dula nú uri'i tucu bene ye bee bene 
rati, pero le'ca equie cuenda' tucu 
bene huaxi bee bene tsila'a Diose, 
nu lilinu necanu Jesucristo, nu 
equie cuenda'nu lia tsilata Diose 
liatahua. Nu lunú uri'i Jesucristo 
másela seca para huaxi bee bene. 
16Laca iguale dula nú uri'i Adán 
cuna lunú chiqui' rri'i nze'ca Diose. 
equie cuenda' tucutsia dula, uyu'u 
castiya para bee bene pero equie 

cuenda' Jesucristo nu! modo tsila'a 
bee bene mase nú uri'illa huaxi 
dula. 1 Equie cuenda' dula nú uri'i 
Adán, uyu'u eluti nú rati ye bee 
bene, pero uri'i Diose ana lunú uri'i 
Adán equie nú uri'i Jesucristo nú 
sila'a ye bee bene enu seca nú equie 
cuenda' Jesucristo la lu'cua'lla dula 
ante Diose nu lu'culla nú huañilílla 
lu Diose. 

18 Nu scua tucu nú uyu'u eluti 
xi neca castiya para ye bee bene 
equie dula nú uri'i Adán, le'ca 
esquie lunú uri'i nze'ca Jesucristo 
tsila'a bee bene nu huañilí bee 
bene liñibe lu Diose. 19Xne lunú né 
zucu' tucu bene nú uni Diose ye bee 
bene rlu'cu dula, pero le'ca scua lu 
cuenda' tucu bene enu uzucu' nú 
uni Diose nebacu! Diose bee bene 
nú la lu'cu bene dula ante lunu. 

20Udete' Diose ley'nu lu Moisés 
para nú lu cuenda' ley cua! ri'i 
bee bene beya! nú rri'i beei dula, 
nu elu chiqui! uri'i bee bene dula 
másela uri'i nze'ca Diose nu uri'inu 
perdona bee bene ze'e. 21 Hua'tu 
unibiya' dula lubee bene nu 
equie cuenda! dula cua! rati bee 
bene, pero nee lunú chiqui! seca 
Diose lialahua equie nú chiqui! 
nze'canu nebacu'nu liatahua nú la 
lu'cua'ahua dula, nu liquitnu nú 
huañilia'ahua liñibe lu Diose equie 
cuenda' Jesucristo. 


Neca xi neca nú 
unguti'la'ahua lu dula 


La ri'ihua elliebacu' nú nia 

nú ri'ilalahua dula para 
nú ri'i nze'calá Diose lua!ahua. 
2Lacane scua, xne neca xi neca 
nú unguti'lalahua lu dula, nu 

leca modo nú ri'ilá'ahua dula. 
3Xne chenu uri'nza'ahua equie 
cuenda! Jesucristo, neca xi neca nú 
ungutila'ahua cuna li'inu. 4Chenu 
urinza'ahua neca nucua' xi neca 
nú uhuachi'la'ahua cuna Jesucristo 
nu ungutila'ahua cuna li'inu para 
nú scua tucu nú uhuañinu lu eluti, 
cuna poder' Diose le'ca nu' modo 
lu'cua'ahua elunehuafli nú necuqui 
neca nu huañia'ahua tucu nú 
niarqui' Diose nú huañia'ahua. 
5Nu tunu neca tucunecatse'ahua 
cuna Jesucristo lu eluti'nu, le'ca 
scua tucu nú uhuañi zecanu 
lu'cua'ahua stucu elunehuañi nú 
necuqui neca. £Chenu unguti 
Jesucristo lu cruse, ungutinu equie 
ye nú neca'ahua hua'tu chenu lasca! 
chulua'ahua li'inu, nu hasta lu'tsia 
ulaxu nú neca'ahua hua'tu xne 
leca' modo nibiya'lá dula lua'ahua. 
7Xne bene enu ungutila lu cuenda' 
dula la nibiya' dula lu nze'e. 8Nu 
equie nú unguti Jesucristo equie 
cuenda' stula'ahua, unguti'la'ahua 
lu dula, nu le'ca nediya'ahua nú 
huañia'ahua cuna li'inu. ?Xne 
nediya'ahua nú chenu uhuañi zeca 
Jesucristo lu eluti, leca' xunga 
atinu nu la nibiya' eluti lunu. 
10 Jesucristo ungutinu tucutsia 
bese equie cuenda!' stula bee bene 
nu nee nehuañinu para nú zucu! 
ayanu Diose. 11Le'ca scua utsu 
arqui'hua nú ungutilahua lu dula 
nu nehuañihua para nú zibi'hua 
lu Diose, equie nú neca tucu 
necatselahua cuna Jesucristo. 
12Enze'e diqui nú nehuañihua lu 
iliulabe quie' la zelahua nú nibiya' 
dula luhua, nu la zelahua nú ri'i 
elliebacu! nú necha neca ana luhua 

para nú ri'ihua nú necha neca. La 
dete! cuendahua li'ihua lu dula para 
nú rilihua nú necha neca, mejora 
uzu'cu'hua nú rni Diose xi neca 
tucu bene enu unguti nu uhuañi 
zeca para li'inu, nu uzelahua nú 
nibiya'nu luhua para nú rilihua nú 
neca nze'ca. 14Nu nee la nibiya' 
dula luhua xne la nibiya! ley luhua 
sino que nehuañihua lu eluseca' 
Diose. 

15La nia luhua lunú nzenala'ahua 
eluseca!' Diose nu nu' modo 
ri'ilalahua dula, xne la nibiya' ley 
lua'ahua xne lacane scua. 16Li'ihua 
nediya'hua nú tunu nu' tucu enu 
rnibiya' lua'ahua che rqui'ña nú 
zucua'ahua stichia! nze'e. Nu tunu 
rnibiya' dula luhua che yalahua 
castiya. Pero tunu sucu'hua Stichia! 
Diose che huañi nze'cahua. 17 Pero 
che'tsalá Diose nú mase unibiya' 
dula luhua hua'tu, pero nee diquinu' 
arqui'hua nzenalahua Stichia! Diose. 
tucu nú ungalahua. 1$Nu nee nú la 
nibiya' dula luhua nehuañilahua 
para nú rilihua tucu nú niarqui' 
Diose. 1Rnia luhua puro bee 
bedichia! nú rrilihua beya! nú xi rni, 
xne nediyaa nú neriña! rilihua beya! 
bee nucua' tucu nú unibiya' dula 
luhua hua'tu chenu urilihua beenú 
la zibi' cuna beenú necha neca, nee 
uzelahua nú nibiya'li Diose luhua 
para nú rilihua nú neca nze'ca, nu 
uhuañihua tucu nú niarqui'nu nu 
huañihua. 

20 Chenu unibiya' dula luhua 
lá chenu arqui'hua nú ahuañi 
nze'cahua. ?1 Pero, ¿xi urilihua ana 
equie beenú necha neca uri'ihua 
tiembu ze'e, nu neequie rtu'hua 
equie cuenda! beenú necha neca 

cua! uri'ihua? Xne nediya'hua nú 
equie cuenda! nucua! nze'ta castiya! 
Diose. 22Pero nee nú la nibiya' dula 
luhua nu sucu'hua nú rni Diose, 
nucua' ñia neca xne scua nu! modo 
huañihua tucu nú niarqui' Diose 

nú huañihua nu añica lu'cuhua 
elunehuañi nú leca xunga laxu 
lunu. 4 Xne lunú rri'i bene ana nú 
rri'i bene dula neca castiya pero nú 
lia rliqui' Diose neca elunehuañi 

nú leca xunga laxu equie cuenda! 
Jesucristo enu rnibiya' lua'ahua. 


Ejemplu' bee bene enu nechia 


Bee sa'a enu nzeli arquialahua 
Jesucristo li'ihua nediya'hua 
nú xneca neca ley, nú ley rnibiya' 
lubee bene diqui nú nehuañi bene. 
2Necane xi neca tucu una'a enu 
nechia nú leca! modo chianchu 
stucu niyu rene diqui nú nehuañi 
niyu'nchu, pero tunu ati niyu'nchu 
leca ley nú cá nú chianchu stucu 
bese. ¿Pero tunu nehuañisca' 
niyu'nchu nu yucunchu stucu niyu, 
nehuañinchu lu eluhuexe che. Pero 
tunu unguti niyu'nchu leca! ley 
nucá nú chianchu stucu niyu, nu la 
ri'inchu eluhuexe che. 
4Le'ca scua bee sa'a enu nzeli 
arquia'ahua Jesucristo, equie 
nú unguti Jesucristo, ulaxu nú 
rnibiya! ley! Moisés luhua. Neequie 
necalahua bee bene! Jesucristo. 
Li'inu enu uhuañi zeca lu eluti, nu 
scua nu' modo nú rialahua tucu 
nú niarqui' Diose nú ria!ahua. 
5Xne chenu uhuañia'ahua tucu 
nú uniarqui'tsiatahua a'la máse 
uri'i ley nú uya'la elliebacu'ahua 
para nú ria'ahua lunú la nibiya' ley 
nú rialahua nu scua uria'ahua nú 

necha neca nú riala aze'calahua 
castiya. S Pero nee neca xi neca nú 
ungutila'ahua lu cuenda! ley, nee 
nú la nibiya' ley lua'ahua nu lunú 
uche'ela modo nú nehuañia'ahua, 
nee nu' modo nú ria'ahua lunú 
niarqui' Diose nú ria'ahua equie 
cuenda' Espíritu Santo nú nzu cuna 
lia'ahua. Nu la necane equie nú 
nzenala'ahua nú rnibiya' ley. 

7La nia luhua nú la neca nze'ca ley, 
xne lacane esquie. Xne tunu leca ley 
lá aria'a beya' nú xi neca dula, nu 
leca xunga aria'a beya' nú dula neca 
chenu rle'lu stene' sa'lu, tunu leca nú 
rni ley: “La le'lu stene' sa'lu.” 8 Pero 
chenu uri'á beya' nú la neca nze'ca 
nú rle' bene stene' sa'lla che máse 
udala dula nú rri'á equie cuenda' ye 
nú rlea lu'cua nú rlu'cu stucu bene. 
Tunu leca ley lá ari'i bee bene beya' 
xi neca dula. 9Ante nú chulua ley 
ullelcaa nú nehuañi nze'caa. Pero 
chenu uyulua ley uri'á beya! nú 
rri'á dula nu equie cuenda' dula cua! 
necaa xi neca tucu bene enu unguti. 
10Sibi' ley para nú ri'i bee bene beya' 
xneca riala nú huañilla. Pero para 
li'á sibi'tsia ley para nú atia. 11Xne 
hua'tu uzequienu dula li'á nú nu' 
modo ri'á ye nú rnibiya' ley pero 
le'ca lu cuenda' ley cua! uri'á beya! 
nú riala zecaa castiya. 

12Pero la necane nú necha neca 
ley xne Diose udu' ley, nu ye nú 
rni ley le'ca Diose udu'e, nu neca 
nze'cae, nu neli rnii. La lu'cu ley 
culpa nú atia, sino que dula neca nú 
uzequienu li'á para nú atia nu equie 
cuenda' ley cua! urilá beya! nú 
necha neca nú rri'i bene dula. 

14Nediya'ahua nú equie cuenda' 
Espíritu Santo nze'ta ley nú rni 

equie cuenda'nu. Pero lunú necaa 
bene, enze'e siempre rri'i dula ana 
lua. La ri'á beya! xi se'ca xne lunú 
niarquia ri'á la ri'á, sino que lunú 
laniarquia ri'á enze'e neca nú rri'á. 
16Nu chenu rri'á lunú la niarquia 
ri'á, scua rri'á beya! nú neca nze'ca 
ley, xne lu cuenda' ley rri'á beya! 
xi rrilá. Nu la ri'i riña'a lunú la 
yala rilá, sino que rri'ine equie 
cuenda' dula nú nu' arquia. 18Xne 
lunú necaa bene, nediyaa nú lacaa 
bene nze'ca, mase nú niarquia ri'á 
nú neca nze'ca, pero la rilá ana nú 
ri'á scua. "La ri'á ana ri'á nú neca 
nze'ca niarquia ri'á, sino que a'la 
lunú necha neca nú la niarquia ri'á 
enze!e rri'á. 22Neequie tunu rri'á 
lunú la niarquia ri'á, la neca nú 
rri!i riña'ne, sino que necane equie 
cuenda' dula nú nu' arquia enze'e 
rrilá scua. 

21Pero nee rri'á beya' nú máse 
niarquia ri'á nú neca nze'ca, pero 
chu rri'i dula nú nu! arquia ana 
lua. 22Chiqui' riu' arquia zucua nú 
rnibiya' Diose. Pero nu' tucu nú 
rcaa nú ri'á scua, nu nucua! neca 
dula, xne nu'sca! dula arquia. 

24 iCue'curua! ¿Ti tsila'a li'á lu 
castiya nú zecaa equie dula nú rri'á 
nú necaa bene? ?5iPero che'tsalá 
Diose nú equie cuenda' Jesucristo 
utsilalanu li'á lu castiyacua!! Xne 
mase rri'á elliebacu! nú ri'á puro 
nú rnibiya! Diose, pero lunú necaa 
bene, rri'i dula ana lua. 


Elunehuañi nú rlu'cu bene 
cuna Espíritu Santo 
Enze'e ye bee bene enu nzeli 
arqui' Jesucristo la zeca! bee 
bene ze'e castiya' Diose. Bee bene 

enu la nehuañia' lunú necha neca 
sino que rla'nalla nú huañilla 
tucu nú niarqui' Espíritu Santo 
nú huañilla. ?Xne lunú rnibiya' 
Espíritu Santo nú nzu cuna lia'ahua 
lunú neca tucu necatse'lalahua cuna 
Jesucristo la nibiya! dula lua!ahua, 
nu le'ca la yala!ahua castiya! Diose. 
3Lunú neca'ahua bene lá aca ley 
ari'i elietsa lua'ahua, ley nú udete' 
Diose lu Moisés. Pero nee uri!i 
Diose lunú né aca ley cua! ari'i. 
Litinu uxe'lanu Lli'ñinu lu iliulabe 
quie! xi neca tucu bene para nú 
ungutinu equie stula!lahua, nu scua 
udixiunu equie cuenda! stulalahua 
para nú leca' xunga nibiya' dula 
lua'ahua. “Nee nehuañi'la'ahua 
lu Diose xi neca tucu bene enu 
sucu! ley, xne la nehuañia'ahua 
tucu nú niarqui'tsiatahua sino que 
nehuañia'ahua tucu nú rnibiya' 
Espíritu Santo. 

5Bee bene enu nehuañitsia lunú 
neca elliebacu', rri'itsialla elliebacu' 
nú ri'illa lunú niarqui'tsialla. Pero 
bee bene enu nehuañi tucu nú 
rnibiya' Espíritu Santo, máse 
nzucululla nú ri'illa lunú rnibiya' 
Espíritu Santo nú ri'illa. £Nu lunú 
nzuculu bene nú rri'itsialla lunú 
necha neca, che nze'ta castiya nú 
zecalla, pero chenu nzucutsialu 
bene nú rri'illa tucunú rnibiya' 
Espíritu Santo che rlu'cu bene 
elunehuañi lu Diose nu la chenu 
arqui'lla. / Bee bene enu nzuculutsia 
nú huañi tucu nú niarqui'tsia, 
li'ibeei necabeei enu la zucu' nú 
rni Diose equie nú la niarqui'beei 
nibiya' Diose lubeei nu le'ca la 
acabeei ri'ibeei tucu nú niarqui'nu. 
SEnze'e bee bene enu nehuañi tucu 

nú niarqui'tsia, la yu! arqui' Diose 
xa rrilibee nze!e. 

9Pero li'ihua la nehuañihua 
lunú necatsia elliebacu'hua, sino 
que li'ihua nehuañihua tucu nú 
rnibiya' Espíritu Santo, tunu neli 
nú nehuañihua cuna Espíritu 
Santo' Diose, xne bene enu la nzu 
Espíritu Santo cuna li'i laca nze'e 
bene! Jesucristo. Pero tunu 
nehuañilahua cuna Jesucristo, 
lecaxi ri'i mase nú unitilu dula 
lilihua. Nu nee nehuañilahua cuna 
Espíritu Santo nu nebacu'la Diose 
li'ihua nú la lu'cuhua dula. Nu 
tunu nehuañilahua cuna Espíritu 
Santo' Diose, li'inu enu uri'i nú 
uhuañi zeca Jesucristo lu eluti, che 
mase nú atihua, pero le'ca ri'i Diose 
nú huañi zeca cuerpo'hua lu eluti 
para nú lu'cuhua elunehuañi equie 
cuenda' Espíritu Santo nú nehuañi 
cuna li'ihua. 

12Enze'e bee sa'a enu nzeli 
arquia'ahua Jesucristo, la 
yala nú huañia'ahua tucu nú 


niarqui'tsia'ahua. 19 Xne tunu li'ihua 


nehuañihua lunú niarqui'tsiahua, 
che rialahua castiya'hua, pero tunu 
equie cuenda' Espíritu Santo nú 
nzu cuna lilihua utsana' arqui'hua 
stulahua che lu'cuhua elunehuañi 
nú la laxua! lu Diose. 

14Xne yebee bene enu sela nú 
rnibiya! Espíritu Santo' Diose lu, 
li'ibeella neca beella 11i'ñi Diose. 
15Xne lá yucuhua Espíritu Santo 
para nú lliquihua, xi xiqui tucu 
bene patron!'lla sino que equie 
cuenda' Espíritu Santo necalahua 
11i'ñi Diose nu equie cuenda' 
Espíritu cua! rnia'ahua lu Diose: 
“¡Patahua!” 16Nu le'ca equie cuenda' 

Espíritu Santo quie' nediya'ahua 

nú silahua nú neca!la'ahua lli'ñi 
Diose. Nu lunú neca'ahua lli'ñi 
Diose riala'ahua herencia nú liqui' 
Diose tucu nú riala Jesucristo, tunu 
neli nú riquia'ahua nú nehuana 
ze'calahua tucu nú ulle'canu che nu' 
modo riña'ahua liñibe elu nzucunu. 


Eluxene nú atia'ahua liñibe 


18Nediya nze'caa nú liaxi nú 
nehuana se'ca!ahua nee, luquela nú 
seca eluxene nú atialahua liñibe. 
19Nu hasta yebeenú ureche! Diose, 
chiqui' nzuquiene nú ala! uriñala 
bichia nú acachee nú tineca bee 
lli'ñi Diose. 24 Xne iliulabe uchiñii 
lubeenú necha neca, pero lecaxi 
culpa'e, sino que Diose uzela nú 
ungae scua. Nu nee nzuquietsia 
iliulabe, 21nú la'ane lu beenú 
necha neca nu'lue, nu naa zecae 
tucu nú ñia nae chenu apenatsia 
uquixiee, tucu nú le'ca la'a bee 
bene' Diose lubee nú necha neca 
nu! lu iliulabequie'. 22Nu diquila 
nú nzuquie iliulabe nú riña bichia 
ze'e, liatahua nediya'ahua nú 
chiqui' nehuana seca iliulabe xi 
seca tucu una'a enu ala endu'. 22 Nu 
la necane nú iliulabetsia seca scua 
sino que le'ca nua!ahua enu nchiñi 
Espíritu Santo arqui' xi neca tucu 
seña lunú liqui' Diose lua'ahua. 
Nu chiqui' nehuana se'ca'ahua 
diquila nú nelluaquie'ahua nú riña 
bichia nú acachee nú neca!ahua 
11i'ñi Diose, bichia chenu che'enu 
cuerpo'ahua nu liqui'nu stucu nú 
necuqui. ?4Nediya'ahua nú scua 
acane nu nucua' nzuculua'ahua nú 
aca equie nú nzeli arquia'ahua nú 
utsilalalalahua, li'ihua nediya'hua 

nú tunu lunú nelluaquie'ahua 
nú aca ungalane, leca xiquie nú 
lluaquie'la'ahuane. Pero tunu 
nelluaquietahua nú aca lunú lasca' 
aca, che layala nú llaca!ahua 
lluaquie'ahua nú acane. 

26Nu le'ca Espíritu Santo ri'i 
elietsa lua'ahua chenu la ria'ahua 
beya' xneca ria'ahua, xne nu! chenu 
laca'ahua nacua'ahua lu Diose tucu 
nú rialane. Nu chenu la ria'ahua 
beya! xneca nia!ahua lu Diose 
lunú niarquia'ahua nia'ahua, pero 
Espíritu Santo nediya' xa rrialahua 
elliebacu!, che li'inu see arqui'nu 
rnacu'nu lu Diose lu cuenda'ahua. 
27Nu Diose, li'inu enu nu'lu arqui' 
bee bene, nediya'nu xi rnacu! 
Espíritu Santo lunu lu cuenda'ahua. 
Xne chenu rnacu' Espíritu Santo 
equie cuenda' bee bene! Diose, 
li'inu rnacu'nu lu cuenda' bee bene 
tucu nú niarqui' Diose. 


Añica nú ria'ahua ana 


28Lia'ahua nediya'ahua nú ye nú 
se'ca'ahua lu iliulabequie, zibi'i 
lua'ahua, lia'ahua enu se'ca'tahua 
Diose lia'ahua enu uri'i caso 
stichia'nu para nú rialahua tucu 
nú niarqui'nu. 22 Nu hasta hua'tu 
nediya'la! Diose ti bee enu chili arqui' 
li'inu, nu ucañinu li'ibeella para nú 
huañi beella, nu acabeella xi neca 
1li'ñinu Jesucristo, para nú Jesucristo 
aca enu nibiya' lu ye bee bene enu 
neca lli'ñi Diose. 3% Xne ye bee bene 
enu nediya' Diose nú chili arqui' 
li'inu, ucañinu li'ibeella nu ubixianu 
beella para nú aca beella bee 
bene'nu, nu ulu'cu cuendanu beella 
nú la lu'cubeella dula, nu uninu nú 
dete'nu eluxene lubeella liñibe. 

31 Nee nú nediya'la'ahua yebee 
nucua' lecaxi ri'i mase nú rri'i 
cundra bee bene lia'ahua, Diose 
rili elietsa lua'ahua. 32Necaa 
Diose lli'ñinu unguti equie cuenda! 
stulalahua. Nu tunu uliqui'nu 
lli'ñinu unguti equie stula'ahua. 
¿Xaquie nú la liqui'nu ye beenú 
liquitnu lua'ahua equie cuenda! 
lli'ñinu? 33¿Ti aca xanabitsi lu 
cuenda'ahua nú neca'ahua bene 
enu rlu'cu dula ante Diose? Xne 
le'ca lilinu ubacu'nu lia'ahua nú la 
lu'cua'ahua dula. 34Lecati aca ni nú 
rialalahua castiya, xne Jesucristo 
neca enu unguti para nú udixiunu 
equie cuenda' stula'ahua, nu la neca 
nucua'tsia sino que le'ca uhuañi 
zecanu lu eluti, nu nee nzucunu 
cue'tse Diose chube rnacu'nu lu 
Diose lu cuenda'ahua. $9 Nu tucu nú 
seca Jesucristo lia'ahua lecati ri'i 
ana huachuu lia'ahua lunu. Pero 
ni' nú nehuana nzu arquia'ahua, 
urre nú nehuana se'ca!lahua, urre 
lunú xi rri'inuu bee bene lia'ahua, 
urre nú rlia'na!ahua, urre nú leca 
xucua!ahua, urre nú xiquia'ahua, 
urre lu eluti, lecaxi nú huachuu 
liatahua lunu. Lu ichi' Stichia! 
Diose rni: 

Equie nú necaru bee lli'ñilu, ye 
ye!e nzuquie eluti li'iru, 
rri'inu bee bene li'iru xi rrilinu 
beei bee sanchi enu nzula 
nú ati. 
37 Pero ni' tucu bee nucua! la ri'i 
ana lua'ahua xne rri'i Jesucristo 
elietsa lua'ahua, li'inu enu seca 
lia'ahua. 38 Nediya nze'caa nu ni! 
eluti, nu ni' elunehuañi, nu ni' bee 
ángele, nu ni' bee benechiqui', nu 
ni! beelá bee enu rlu'cu nú rnibiya!, 

nu ni' lunú reca, urre lunú aca, 
39urre lunú nze'ta enza liñibe, urre 
liñi yuu, ni' tucue nu ni' stucu lunú 
ureche' Diose, lecaxi nu lecati aca 
huachuu lia'ahua lu eluseca!' Diose 
equie cuenda' Jesucristo. 

Como bene' Jesucristo nú 

necaa, rnia nú neli neca luhua 
la nia eluquichia' luhua. Nu li'á 
nediyaa nú Espíritu Santo nediya' 
nú neli neca nú rniá luhua, nu 
yeye!e chiqui! nehuana nzu arquia 
hasta nú rcuu arquia. ¿Nu hasta 
niarquia nú mase nú yalalá castiya' 
Diose mase nú huachu Jesucristo 
li'á tucu chu, pero ala! nú tunu 
scua nu! modo ri'i nucua' elietsa 
lubee bene lachia Israel para nú 
la zeca beei castiya. *Nucua! si!á 
lubee bene lachia Israel, nu li'ibeei 
neca enu ucañi Diose nú aca bee 
bene'nu, nu rulu siqui'tnu ube'tanu 
lubeella, nu uninu lubeella nú 
xneca modo lu'cubeella tucu inziu 
nú riña beella lunu, nu udete'nu 
leynu yabeella, nu uninu lubeella 
nú xneca lu'cubeella ula'na lunu, nu 
uninu nú xi dete'nu lubeella. 5Nu 
la necane lucuenda'tsia bee nucua!, 
sino que le'ca lubee familiatahua 
enu udetela enu uzibi' lu Diose 
nze'tabeella, nu le'ca lu familia cua! 
nze'ta Jesucristo chenu uriñanu 
lu iliulabe li'inu enu neca Diose 
enu riala nú lu'cu bee bene ula'na 
lu diqui tiembu, equie nú rlu'cunu 
elurnibiya' lu yebee nú nu!. Amén. 

6La nia luhua nú la tsalua! Diose 

stichia'nu lubee bene Israel, sino 
que lunú rnia nú la yebee bene 
Israel neca bee bene! Diose. "La 
necane equie nú nze'tabeella lubee 
familia! Abraham nú yebeella 

neca beella bene! Abraham, xne 
uni Diose lu Abraham: “Hasta lu 
endu'lu Isaac quixie bee lli'ñilu.” 
8Scua rria'ahua beya' nú la neca nú 
neca bene bene Israel, nú necala 
bene bene' Diose, sino que bee 
enu neca bene! Diose neca bee enu 
nebacu' nze'ta leta bee familia! 
Abraham xne nzeli arqui'beella 
Stichia' Diose xi uyalí arqui' 
Abraham. ?Xne uyalí arqui'lla nú 
uni Diose lulla, chenu uninu lulla: 
“Steliana le'ca mismo tiembuquie' 
nzelaa nu che rlu'cula Sara tucu 
endu!.” 

10Nu lacane nucua'tsia sino que 
chenu uru'cu Isaac endu! Sara, che 
uchialla Rebeca. Nu ante nú ala 
bee cuachi enu ullana Rebeca. 
311 Chenu lasca! chulu beenu ni'nú 
neca nze'ca nú ni' nú necha neca, 
para nú acachee nú nediya'la' Diose 
xa rcañinu bene, nu la necane 
lunú xa rri'i bene sino que lilinu 
nediya'la'nu ti rcañinu, nu ante nú 
ala bee cuachi cua, 12Diose uni lu 
Rebeca: “Lurucu bee cuachicua' enu 
ala nú rrucu, neca enu nibiya' lu 
enu rlutilá ala.” 1 Tucu nú nequie lu 
ichi' Stichia! Diose elu rni: “Ulle'caa 
Jacob pero ulea lu Esaú.” 

14Nu nee, ¿xie! nu! modo nú 
nialahua nú la ri'i Diose tucu nú 
necane ché la? ¡Pero lacane esquie! 
15Xne uni Diose lu Moisés: “Setcaa 
bee bene enu niarquia nú ze'caa 
nu rua!a arquia bee bene enu 
niarquia nú hua'a arquia.” 16Enze'e 
leca modo nú hua'a arqui' Diose 
bee bene lunú niarqui'tsialla 
urre equie nú xi rri'illa sino que 
necatsia nucua' cuenda' Diose nú 
ti niarqui'nu hua'a arqui'nu. 7 Lu 

ichi' Stichia! Diose rni nú uni 
Diose lu arre Egipto: “Li'á uri'á 
nú ungalu arre para nú lañi' bee 
bene lunú recaa nu lu cuenda! litilu 
ri'chialetse bee bedichia! nú ti 
necaa diqui lu iliulabe.” 18 Enze'!e 
nia luhua nú nediya'la' Diose nú ti 
niarqui'nu hua'a arqui'nu, nu le'ca 
rri'i nzitinu enu niarqui'nu nú aca 
nziti. 

19Pero tala bese nihua lua: “Tunu 
scua necane, ¿xinu rle Diose nú 
xneca necalahua nu leca modo 
nia'ahua lu Diose nú xi rilinu?” 
20Pero, ¿ti necalu para nú niilu scua 
lu cuenda' Diose? Xie! nu' modo ni 
etsu lu bene enu ureche! etsu: “¿Xinu 
ureche'lu li'á scua?” 21 ¿Xie'lanu 
enu rreche! bee etsu, li'illa rritinulla 
yuubi'chi xitse nú niarqui'lla la? 
Li'illa nediya'lla xi reche'lla cuna 
yuubi'chi ze'e, tunu reche'lla tucu 
etsu nú rqui'ña yeye'e urre tucu etsu 
nú rqui'ñiatsia lu eliñi. 

22Neequie le'ca scua nediya'la' 
Diose ti riala castiya, nu hasta nú 
nu' beya' nú chu dete'nu castiya 
bee bene para nú scua acachee nú 
rlu'cunu poder pero li'inu ulu'cu 
arqui'nu nu uriqui'nu bee bene enu 
lá zucu' stichia'nu bee enu riala 
nú nitilu. 23 Nu uriqui'nu li'ibeei 
para nú acachee nú li'inu rlu'cu 
cuendanu nú xa ri'inu nu rlu'cunu 
nú rnibiya'nu, nu uhua'a arqui'nu 
bee enu nediya'la'nu nú hasta 
hua'tu riala nú chu'u liñibe. 24Nu 
lia'ahua neca bee benecua!, bee 
enu ubixia Diose sia leta bee bene 
Israel nu sia leta bee bene enu laca 
bee bene Israel. Tucu nú nequie 
lu ichi' Stichia! Diose nú uquie'e 
profeta Oseas, elu rni: 

Bee enu laca benea, nia lubeei 
benea, 

nu bee bene enu lecati zeca, li'á 
zecaa beei. 

26 Elu uni Diose lubee bene: 
“Lilihua lacahua bee benea”, 
ze'e li'ibeei acabeei 1li'ñi 
Diose enu nehuañi. 
27Le!ca uni profeta Isaías equie 
cuenda' bee bene Israel: “Mase nú 
chiqui' huaxi bee bene Israel tucu 
nú huaxi eyuxi ru'u inzatu!, pero 
laca huaxi bee bene enu tsila'a. 
28Xne lacaxea nú tsalu Diose 
stichia'nu lu iliulabequie' tucu nú 
unilanu.” 22 Nu hasta hua'tu letca 
uni profeta Isaías: 

Tunu Pa'ahua Diose enu rlu'cu 
ye nú rnibiya' azela nú 
alaxu yebee bene'ahua enu 
udetela, 

hasta hua'tula ulaxu bee 
bene'ahua che, tucu nú 
ulaxu bee bene Sodoma 
cuna Gomorra. 


Bee bene Israel cuna Stichia' Diose 


30Neequie, ¿xania'ahua nee? Bee 
bene enu laca bee bene Israel ni! lá 
achenu arqui'beella xa tsila'a beella 
pero nee utsila'ala beella lunú nzeli 
arqui'beella Jesucristo. 3' Nu bee 
bene Israel mase nú chiqui' ula'na 
beella modo nú xneca huañibeella 
tucu nú rnibiya! ley para nú 
tsilala beella pero né ri'ibeella 
ana. 92¿Xiquie nú né ri'ibeella 
ana nú tsila'a beella? Xne mase 
ula'na beella nú huañi beella tucu 
nú rnibiya! ley, luhuare nú chili 
arqui'beella Diose tucu nú riala 
nú chili arqui'beella li'inu para nú 
tsila'a beella. Nu unga Jesucristo 

lubeella: “Xi neca tucu quiee nú 
xica cuchiu' bene.” 33Tucu nú 
nequie lu ichi' Stichia' Diose elu rni: 
Lilá zucua tucu quiee eyeche 
Sión, quiee nú llica cuchiu' 
bene, nu zana! bene. 
Nu enu chili arqui' li'inu leca! 
xunga tu' nze!e. 
1 Bee sa'a enu nzeli 
arquia'ahua Jesucristo, 
chiqui' rnacua lu Diose nú tsila!a 
bee bene Israel. ?Xne li'á nediyaa 
nú chiqui! rla'na beella nú zibi' 
beella lu Diose. Pero la ri'ibeella 
beya' xneca ri'ibeella. ¿Xne la zela 
beella chili arqui'beella tucu nú 
rialane para nú ri'i Diose perdona 
beella sino que nzenalatsia beella 
tucu nú nzeli arqui'beella nú aca 
perdona beella, luhuare nú ri'i 
beella tucu nú niarqui' Diose para 
nú ri'i Diose perdona beella. *Xne 
equie cuenda' Jesucristo ulaxu nú 
rnibiya! ley! Moisés lubee bene, nu 
nee bee bene enu chili arqui' Diose 
uri'ilanu perdona li'ibeella. 
5Pero bee bene enu niarqui' nú 
huañi sin dula lu iliulabequie' equie 
nú nzenala beella ley! Moisés unii 
nú bene enu rri'i ye nú rnibiya! ley 
lu'culla elunehuañi mientra nú 
sucu'lla ley. 8 Pero lunú uri'i Diose 
perdona bene necane lunú uchili 
arqui'lla Jesucristo nu la yala! ri'illa 
elliebacu!: “¿Ti aca quiee liñibe?” 
Xne chenu rri'i bene elliebacu! scua 
niarqui' bene nú lañi'lla nú laca 
Jesucristo lu iliulabe. "“Le'ca la 
yala nilla: ¿Ti aca cha elu nu' bee 
benenguti?” Xne chenu rnilla scua 
niarqui'lla nú lañi'lla nú huañi zeca 
Jesucristo leta bee benenguti. $Pero 
lu ichi' Stichia' Diose rni: “Axu 

nzu Stichia! Diose lulu, rri'itsia nú 
niilu nu ri'ilu elliebacu! tunu chili 
arqui'lue.” Xne lunú rixiule'eru 
lubee bene necane nú xneca chili 
arqui' beella, nu singuie necane. 
9Tunu li'ilu nilu nú Jesucristo 
neca enu rnibiya! lulu nu diquinu' 
arqui'lu chili arqui'lu nú Diose uri'i 
nú uhuañinu lu eluti, che tsila'alu. 
10Xne desde hora nú diqui'nu arqui' 
bene nzeli arqui' bene Jesucristo 
che utsila'alla. Nu chenu ni bene nú 
Jesucristo neca enu rnibiya' lulla 
che tsila'alla. Lu ichi' Stichia' 
Diose rni: “Ye bee bene enu chili 
arqui' Jesucristo leca xunga ya'na 
netúlla.” 12Nu nucua' rni nú ante 
Diose iguale neca ye bee bene leca 
xiri'i nú ti benella, tunu necalla 
bene Israel urre lacalla bene Israel. 
Xne tucutsia Diose neca Diose lu ye 
bee bene, nu chiqui' ñia rri'inu luye 
bee bene enu rnacu' lunu. Tucu 
nú nequie lu ichi' Stichia! Diose 
elu rni: “Yebee bene enu rnacu! lu 
Diose tsila!a bee nze'e.” Pero, ¿xa 
nacu' bene lunu tunu lasca! chili 
arqui'beella lilinu? ¿Nu xa chili 
arqui' beella lilinu tunu lasca! yene' 
beella nú ti necanu? ¿Nu xneca 
yene! beella nú ti necanu nu lecati 
ixiule'e xa neca stichia'nu? Nu, 
¿xneca ixiule'e beella stichia'nu 
tunu lecati xe'la litibeella? Lu ichi! 
Stichia! Diose rni: “iChiqui' fia 
neca chenu rriña bene enu rriñayu 
resuna nze!'ca para nú huañi nze'ca 
bee bene!” 

16Pero la yebee bene rri'i caso bee 
bedichia' nze'ca! Diose, tucu nú uni 
profeta Isaías: “Diose Pa liñibe, ¿ti 
uchili arqui' stichia'lu nú rniru?” 
17Enze'e lunú riene' bene nzeli 


Romanos 10, 11 


arqui' bene, nu lunú riene' bene 
neca bedichia' nze'ca' Jesucristo. 

18Nu, ¿xie' lasca! yene! bee bene 
Israel Stichia' Diose la? ¡Pero li'á 
nia luhua nú ubene!la' beellae! Xne 
lu ichi' Stichia! Diose rni: 

Diqui lu iliulabe uri'chia letsela 
Stichia' Diose, 

nu hasta elu máse istu lu 
iliulabe ubene'la' bee bene 
stichia'nu. 

19Neequie rri'á elliebacu": ¿Xie! nú 
la ri'i bee bene Israel beya' Stichia' 
Diose la? Pero li'á nia nú rri'i beella 
beya!e. Xne hasta hua'tu uquie'e 
Moisés nú uni Diose equie cuenda! 
beella chenu uninu: 

Li'á rilá nú yiea arqui'hua lunú 
ri'á lubee bene enu laca bee 
bene Israel, 

nu lunú ri'á cuna li'ibeei mase 
nú lacabeei xi recahua, che 
leehua. 

20 Nu le'ca sin nú lliqui profeta 
Isaías uquie'ella lunú uni 

Diose equie cuenda' bee bene 
Israel chenu uninu: 

Bee bene enu laca bee bene 
Israel mase nú né la'nabeei 
li'á pero ullela'beei li'á. 

Nu ulubelua lubeei mase nú ni! 

né nedichia' beei li'á. 
21Le'ca uquie'e profeta Isaías lunú 
uni Diose equie cuenda' bee bene 
Israel chenu uninu: “Debichia 
nzuquiea nú ye'tabeei lua, pero lá 
niarqui'beei azucu'beei nú rniaá nu 
rnibeei bee bedichia! nú necha neca 
equie cuendaa.” 


Bee bene Israel enu netsila'ala 


1 La nia luhua nú utsana' 
arqui'la Diose bee bene 

Israel, xne lacane scua. Li'ihua 
nediya'hua nú le'ca bene Israel 
necaa, nu le'ca leta bee familia" 
Abraham nzelaa equie nú nzelaa 
lubee familia! Benjamin. ?Asta 
hua'tu ucañi Diose bee bene Israel 
nú aca beella bee bene'nu, enze'e 
la tsana! arqui'nu beella. A nchiucu! 
arqui'hua lu ichi' Stichia! Diose 
elu rni: Chenu uxanabitsi profeta 
Elías lu Diose equie cuenda! bee 
bene Israel chenu unilla: 3“Diose 
Pa liñibe, udiñila beella ye bee 
profeta'lu, nu unitilula beella bee 
ecu'cu'lu. Nu stucutsia li'á uya'naa 
nu le'ca niarqui' beella nú úti beella 
li'á.” 4Pero ¿xi ucuaqui Diose lulla 
che? Li'inu ucuaquinu: “Uhuachulá 
achi mili bee bene para li'á enu 
lasca'li zuculliqui lu diose enu lee 
Baal.” 5Le'ca scua nucua'a chiucu 
chuna bee bene Israel enu rua!a 
arqui' Diose, nu ucañinu beella 
para nú aca beella bee bene'nu. 
SNu equie nú uhua'a arqui' Diose 
beella, enze'e ucañinu beella, nu la 
necane equie nú xi rri'ibeella, xne 
tunu ucañi Diose beella equie nú xi 
rri'ibeella che la aca'e equie cuenda! 
nú rula arqui' Diose beella. 

7Scua ungae. Bee bene Israel enu 
ucañi Diose, ullela'la'beella inziu' 
Diose equie nú nzeli arqui'beella 
lilinu. Pero beelá bee bene Israel 
lasca' Hela! beella inziu' Diose, 
xne rla'na beella inziu' Diose 
tucu nú niarqui'tsiabeella, nu la 
cua'na beella Stichia! Diose tucu 
nú niarqui'nu, che urilinu nú unga 
nziti arqui'beella. 8 Tucu nú nequie 
lu ichi' Stichia! Diose elu rni: “Uri'i 
Diose nú unga necabe elliebacu' 
beella, mase rlañi' beella pero neca 

xi neca nú la lañi'beella, nu mase 
riene' beella pero neca xi neca nú 
la yene' beella”, nu scua rri'ibeella 
hasta nee. *Le'ca uni David: 
Equie elubacu nze'ca! beei 
nu eluxene'beei nucua! 
sequienu arqui'beei nú 
nehuañi nze'ca beei, 
nu zequienune arqui'beei 
para nú zeca beei castiya nú 
rialabeei, 

10 Nu cabe i'cu'lubeei xi necabe 
i'cu'lu tucu bene enu la ye'e 
lu, 

nu zecabeei xi seca tucu bene 
enu leca xunga tsuxe nú 
nehuana seca. 


Tsila'a bee bene enu laca 
bee bene Israel 


La nia luhua nú lunú lá zela bee 
bene Israel ari'i tucu nú niarqui' 
Diose nú unitilulabeella lu Diose, 
xne lacane scua. Lunú rnia luhua 
necane nú lá zucu' beella Stichia' 
Diose, che scua ulu!cu bee bene 
enu laca bee bene Israel nú xneca 
tsila'abeella, para nú scua yea arqui' 
bee bene Israel nu che nu! modo 
tsilalabeella. 12Nee tunu lunú la 
zucu' bee bene Israel Stichia! Diose, 
uzibi' nucua' para nú yala beelá 
bee bene iliulabe eluxene' Diose, nu 
lunú uluachu beella lunú niarqui' 
Diose ri'ilubeella uzibi! nucua' para 
nú tsila'a bee bene enu laca bee 
bene Israel. ¡Chiqui' masesca'lá ñia 
ri'i Diose nú cha nze'ca lu cuenda! 
bee bene chenu zela bee bene 
Israel ri'i tucu nú niarqui' Diose nú 
rilibeella! 

13Nia luhua bee bene enu laca 
bee bene Israel, scua tucu nú uxe'la 

Diose li'á luhua para nú ixiule'a 
stichia'tnu luhua, chiqui! rlatnaa nú 
ri'á tucu nú riala nú ri'á, para nú 
scua biase chu'u bee bene lachia 
Israel enu chiqui! niarqui' ri'i tucu 
nú rrilihua, nu che tsila'abeella. 
15Neli nú equie nu né zucu' bee 
bene Israel Stichia' Diose, scua 
uyu'u modo nú xneca atsilala beelá 
bee bene. Pero, ¿chiqui' masesca'lá 
ñia neca chenu chili arqui' bee 
bene Israel Stichia' Diose? neca 
nucua!' xi neca chenu rehuañi zeca 
tucu bene enu unguti. '8 Nu scua 
tucu nú uri'i Diose nú nza nze'cae 
lu cuenda' bee bene Israel enu 
udetela, nucua' neca tucu seña nú 
le'ca scua cha nze'cae lu cuenda' 
beelá bee bene Israel, le'ca scua 
tunu rri'i Diose nú nza nze'ca lu 
cuenda' luu tucu aca, nu chenu nza 
nze'cala luu aca cua', diquineca aca 
cua! nza nze'ca lu cuenda' che. 

17 Bee bene Israel neca beella 
xi neca tucu aca olivo, pero nu' 
beella enu neca xi neca ellutsa 
lue nú urecu!, nu li'ilu enu laca 
bene Israel necalu xi neca tucu 
ellutsa' aca olivo ixi nú uyela' 
luhuare' ellutsaa nú urecu' lu aca 
olivo ze'e, chequie scua rlu'culu 
elunehuañi equie cuenda' luu aca 
ze'e. 18 Enze'e la tsi'lu nú maselálu 
lu ellutsa' aca olivo nú neca xi neca 
bee bene Israel. Pero tunu scua 
rri'ilu elliebacu', ullu'cu' arqui' nú 
laca li'ilu enu rdete' elunehuañi! luu 
aca ze'e sino que luu aca ze'e rliqui' 
elunehuañi'lu. 

19 Tal vez nilu: “Neli'lu nucua, 
pero bee ellutsaa lu aca olivo cua! 
urecule para nú yela!a luhuare'e 
nu acatucunecatsea cuna aca 

olivo cua!” 20 Neli'lu nucua', pero 
bee ellutsa! aca olivo nú rniru nú 
neca bee bene Israel urecu' bee 
xne la chili arquii nu li'ilu uyu'ulu 
luhuare'e equie nú nzeli arqui'lu 
Jesucristo, enze'e la aca nelliñalu 
sino mejora nú bitya li'ilu. 1 Xne 
tunu bee bene Israel enu neca 
xineca ellutsa lu aca olivo ze'e 

né hua'a arqui' Diose le'ca scua 

nu' beya' nú la hua'a arqui' Diose 
litilu. 22Uri'i beya' nú nze'ca Diose, 
pero le'ca rri'inu elu usticia tucu 
nú necane. Nu uri'ilanu elu usticia 
lubee bene enu la zucu' stichia'nu, 
nu urilinu nú neca nze'ca lulu. 

Pero riala nú huañilu tucu nú 
niarqui' Diose nú huañia'ahua xne 
canu le'ca ri'i Diose elu usticia'nu 
lulu. ?3Nu tunu bee bene Israel 
benchila' arqui'beella lu Diose nu 
chili arqui'beella Jesucristo che 
li'inu lu'cu cuendanu li'ibeella cuna 
beelá bee bene enu nzeli arqui' 
Jesucristo. Xne li'inu rlu'cunu poder 
para nú ri'inu nú acatucunecatse 
beella cuna beelá bee bene Israel. 
24Xne tunu li'ilu enu laca bene 
Israel necalu xi neca tucu ellutsaa 
aca olivo ixi nu unga tucunecatselu 
cuna aca olivo stila nú neca bee 
bene Israel, ixaquie nú la acane 
scua lubee bene Israel enu lá zucu' 
Stichia' Diose nú la aca tucunecatse 
beella stucu bese cuna beelá bee 
bene Israel, tunu zucu' beella 
Stichia' Diose! 


Bee bene Israel tsila'a 


25Bee sa'a enu nzeli arquia'ahua 
Jesucristo nu' tucu nú la ri'ihua 
beya nu niarquia nú ri'ihua beya'e 
para nú la aca nelliñahua: bee 

bene Israel enu reca nziti la niarqui' 
zucu' Stichia' Diose, scua recae 
hasta bichia nú laxu chili arqui' 
yebee bene enu laca bee bene Israel 
Stichia' Diose, bee enu rqui'ña nú 
chili arqui". 24 Chenu ungalane scua 
che ye bee bene Israel ri'i caso 
Stichia' Diose. Nu scua tsila!a beella 
tucu nú nequie lu ichi' Stichia! 
Diose elu rni: 

Eyeche Sión chiu'u tucu bene 
enu ri'i elietsa lubee bene 
enu nze'ta lu familia! tuxie 
Jacob, 

para nú tsana' arqui'beella nú 
necha neca rri'ibeella. 

27 Che yalu stichia'a tucu nú unila 
nú ria!á perdona stula 
beella. 

28Pero nee lunú reca nziti bee 

bene Israel nu lá chili arqui'beella 
bedichia! nze'ca! Jesucristo, che 
scua nu' modo chili arqui'hua 
li'ihua enu laca bee bene Israel. 
Nu añinzuca nú scua necane pero 
secasca!' Diose litibeella tucu nú 
ucuaqui u'nanu lubee bene'beella 
enu udetela. ?9Xne la che!e Diose 
elliebacu'nu, nu la yucunu lunú 

lia udete'nu lubee bene, nu le'ca 

la tsana' arqui'nu bee bene enu 
ucañilanu para li'inu. 30 Hua'tu 
li'ihua ne chenalahua Stichia' 
Diose. Pero nee equie cuenda! bee 
bene Israel enu la zucu! Stichia! 
Diose nee ulube'nu luhua nú rua'a 
arqui'nu li'ihua. 31 Nu tunu nee bee 
bene Israel la zucu' Stichia' Diose, 
recae scua para nú hua'a arqui' 
Diose li'ihua, pero le'ca riña bichia 
nú hua'a arqui'nu li'ibeella. 32Uzela 
Diose nú sia bee bene Israel nu bee 
bene enu laca bene Israel la zucu! 

beella stichia'nu para nú hua'a 
arqui'nu beella. 

33 ¡Chiqui' llene neca eluxene' 
Diose cuna lunú recanu nu cuna 
lunú rrilinu beya"! Lecati rilibeya! 
xa neca elliebacu' Diose urre lunú 
rritinu, 3“tucu nú nequie lu ichi' 
Stichia! Diose elu rni: “¿Ti itá ri'i 
beya! nú xneca neca elliebacu' 
Pa'ahua Diose? ¿Ti máse reca para 
nú nii lu Diose nú xneca ri'inu?” 
35Urre, “¿ti udete! xi udete! lu Diose 
para nú nzuquie nze'e nú ixiunu 
lu nze'e?” 36Yebee nú nu' neca 
stene'nu nu lilinu ureche'nue nu 
yeene necane para lilinu. Enze'e 
riala nú lu'cu bee bene ula'na lunu 
diqui tiembu. Amén. 


Xa niarqui' Diose nú huañi bee bene 


1 Enze'e, bee sa'a enu nzeli 
arquia'ahua Jesucristo, 

sequia nu nacua luhua, nú scua 
tucu nú uhua'a arqui' Diose lia'ahua, 
ude'tecuendahua lilihua lu Diose 
xi neca tucu u'na nú nehuañi nú 
lecaxina nu riu' arqui' Diose. Para 
nú huañihua tucu nú niarqui'nu nú 
huañihua nu scua riala lu'cuhua 
ula'na lunu. ?La huañihua xi 
nehuañi beelá bee bene enu 
nucua'a tiembu quie', mejora 
uche'ehua elliebacu'hua para nú 
scua che'e nú xneca nehuañihua nu 
scua ri'ihua beya! nú xneca niarqui' 
Diose nú huañihua. Nu le'ca scua 
rilihua beya! ta nú neca nzelca nu ta 
nú riu' arqui' Diose, nu ta nú riala 
rilihua. 

3Equie nú seca Diose li'á enze'e 
ucañinu li'á, nu uxe'lanu li'á 
para nú ixiule'a stichia'nu luhua. 
Enze'e nialuhua, ni'tucuhua la 

aca nelliñiahua nú másela neca 
equiehua lubeelá bee bene. Mejora 
urilihua elliebacu! nze'ca equie 
cuenda'tsiahua tucu nú necane 

nu tucu nú uliqui' Diose elliebacu' 
lu cada tucuhua. “Xne scua tucu 
nú neca cuerpo! bene nú huaxi 
parte necane pero laca yeene sibi'i 
ihuale. SLe'ca scua lia'ahua enu 
nzeli arquia'ahua Jesucristo mase 
nú huaxia'ahua pero lunú nzeli 
arquia'ahua Jesucristo scua neca 
tucunecatse'lahua cuna li'inu, xne 
cada tucua'ahua rialahua lunú 
riala rialahua para nú ria'ahua 
elietsa lubee sa'ahua. f Nu cada 
tucua'ahua urene elliebacu' uliqui' 
Diose lua'ahua tucu nú uninu nú 
reca!ahua. Enze'e tunu uliqui'la 
Diose nú nia'ahua stichia'nu, 
rqui'ña nú nia'ahua stichia'nu lubee 
bene, equie nú nzeli arquia'ahua 
li'inu. 7Tunu uliqui' Diose elliebacu' 
nú zibiltahua lubee salahua uri'ihua 
tucu nú necane. nu enu udete' 
Diose elliebacu' para nú zete' 
stichia'nu lubee bene rqui'ña nú 
zete'lla stichia'nu lubee bene. ¿Nu 
tunu necane nú udete'nu elliebacu' 
lulla nú nilla lubee bene rqui'ña 
nú scua ri'illa. Nu tunu udete'nu 
elliebacu! nú xi lia dete'lla lubee 
bene la tsuquiella nú xi ati'lla, nu 
enu dete'nu elliebacu! nú nibiya' 
rqui'ña nú bi'yalla xa nibiya'lla tucu 
nú rialane, nu enu udete'nu nú ri'i 
elietsa lubee bene enu seca elitsi 
rqui'ña nú fia nzu arquillla ri'illae. 


Xa riala huañi bee bene enu 
nzeli arqui' Jesucristo 
%Uzecahua bee sa'hua nu la 
ri'ihua nú lia ri'itsiahuane nu 

uluachuhua nú necha rri'ihua, nu 
urilihua nú neca nze'ca. Diquinu' 
arqui'hua uzecahua bee sa'hua 

xi neca tucu bichihua nu la zucu' 
ayahua lilihua, nu ulu'cuhua ula'na 
lusa'hua. 

“La nebichiuhua lunú rri'ihua 
urilihua lunú riala ri'ihua, diquinu' 
arqui'hua xne lu Jesucristo neca 
enu sibi'hua. 12Ñia utsu arqui'hua 
uhuañihua lunú nzuquie arqui'hua, 
nu uriqui'hua lunú nehuana 
secahua nu la lliquihua, nu la tsana! 
arqui'hua nú rnacu'hua lu Diose. 
13Urilihua elietsa lubee sa'ahua enu 
nzeli arqui' Jesucristo chenu nu' 

xi secala'cha'beella nu xi rqui'ña 
beella, uri'ihua elietsa lubeella. 
Nu chenu nu! ti rriña ni'hua uri'i 
nze'cahua lubeella. 

14Una'cu'hua lu Diose equie 
cuenda' bee bene enu necha rri'inu 
lilihua nu le'ca una'cuhua nú cha 
nze'cae lu cuenda' beella nu la 
i'ñahua nú xi zeca beella. 

15Nia utsu arqui'hua cuna bee 
bene enu ñia nzu arqui', nu bee 
bene enu nehuana nzu arqui' 
ulube'hua lubeella nú le'ca nehuana 
nzu arqui'hua cuna li'ibeella. 

16Uhuañi nze'cahua cuna beelá 
bee bene, nu la aca nelliñiahua sino 
que uquie'te'hua ye bee bene, nu la 
tsi'hua nú recasca'lahua lubeelá bee 
sa'hua. 

17La duse'ehua nú necha neca 
lubee bene enu rri'i nú necha neca 
luhua, nu ubilyahua nú rilihua 
nú neca nze'ca lu ye bee bene. 
18Ula'nahua nú chiqui'sca'lá huañi 
nze'cahua nu la liunuhua bee bene. 
19Bee sa'a enu nzeli arquia'ahua 
Jesucristo la duse'ehua nú necha 

rri'inu bee bene li'ihua mejora 
uzelahua nú Diose dete' castiya 
lubeella, tucu nú rni lu ichi' Stichia' 
Diose elu rni: “Li'á riala ri'á elu 
usticia nu detea castiya lulla. 
Scua uni Diose Pa liñibe.” VLe'ca 
uninu: “Tunu bene enu rle lulu 
rlia'na! ude'te! nú aculla, nu tunu 
rrebichi!lla ude'te' nú hue!lla, xne 
scua lañi'lu nú chiqui! tu'lla.” La 
zelalu nú ri'i nú necha neca ana 
lulu mejora uri'i nú neca nze'ca 
para nú rililu ana lunú necha neca. 
1 Yebee bene rqui'ña nú zucu' 
nú rnibee usticia cuna 
ubierno. Xne Diose udu' bee usticia 
cuna ubierno, nu li'inu rdete'nu 
elurnibiya' nú rlu'cubeella. ?Enze'e 
bee bene enu la zucu! nú rni bee 
usticia le'ca la zucu'beei nú rni 
Stichia! Diose nu bee bene enu rri'i 
scua le'ca lilibeei rla'na beei nú 
zeca beei castiya. ¿Xne bee usticia 
la nucua'a beella para nú dete' 
beella castiya lubee bene enu lecaxi 
ri'i, xne nucua'a beella para nú 
dete' beella castiya lubee bene enu 
necha rri'i, nu tunu la niarqui'lu nú 
ri'chia usticia li'ilu rqui'ña nú ri'i 
nze'calu, nu scua la ri'chia usticia 
li'ilu. 4Xne scua sibi' beella lu Diose 
para nú acanu'beella li'ilu. Pero 
tunu rrililu nú necha neca, che 
xiquilu bee usticia xne la neca nú 
lia rlu'cu beella elurnibiya' sino 
que scua sibi' beella lu Diose para 
nú dete' beella castiya bee bene 
enu necha rri'i. SEnze'e rqui'ña nú 
zucu! bee bene nú rni bee usticia nu 
la acatsiae equie nú xiquibeella nú 
zeca beella castiya, sino que nediya!' 
beella nú scua riala ri'ibeella. £Nu 
lelca udixiuhua impuesto para nú 

nzenibiya'la bee usticia, xne Diose 
udu' li'ibeella para nú nibiya' beella 
nu scua sibi' beella lu Diose. 

7 Enze'e ude'te'hua nú riala 
dete'hua, tunu riala nú dete'hua 
melu, ude'te'hua melu, nu tunu 
riala ixiuhua impuesto, udixiuhua 
impuesto. Nu uzu'cu'hua nú rni bee 
bene enu riala zucu'hua nú rni, nu 
ulu'cuhua ula'na lubee enu riala nú 
lu'cuhua ula'na lu. 

8La aca nezi'quihua lubee bene, 
nu lunú la yala tsana' arqui'hua 
neca nú zecahua bee sa'hua. Xne 
bee bene enu secasa!, scua sucu! bee 
nze'e ye nú rnibiya' ley! Diose. *Xne 
bene enu sucu! mandamiento' Diose 
nú rni: “Uzeca sa'lu tucu nú secalu 
li'ilu.” Enu sucu' mandamiento quie, 
sucu'la beelá bee mandamiento 
nú rni: “La ri'ilu eluhuexe, la utilu 
bene, la ri'ilu eluhuana', la lelu 
stene! sa'lu.” 10Xne bene enu seca 
sa! la ri'illa nú necha neca lubeelá 
bee bene, enze'e bene enu seca sa! 
sucu'lalla ye nú rnibiya! ley! Diose. 

11Nu le'ca uri'ihua beya' xi tiempo 
nellua!ahua, nu urilihua beya' nú 
necala hora nú dete'ahua ellie'e. 
Xne nze'ta riñala bichia nú riña 
zeca Jesucristo stucu bese nu la 
lea! nú riña zecanu xi neca bichia 
chenu uchili arquia'ahua lilinu. 
12Nze laxu tiempo, nu nze'ta riñala 
bee bichia nú riña zecanu, enze'e 
rqui'ña nú tsana! arquia'ahua 
inziu nú necha neca nzenala'ahua 
nu riatahua puro nú neca nze'ca 
para nú chenala'ahua inziu nze'ca. 
13Rqui'ña nú huañi nze'ca'ahua, nu 
la ria'ahua beenú netú neca. Nu 
la yala nú aca'ahua uniqui nu la 
rialahua eliñi para nú chu'u modo 

nú rialahua lunú la yala ria'ahua. 
Nu la yala nú ria'ahua eluhuexe 
urre xitse stucu bee vicio, nu la 
yala nú liutahua, nu la yala nú yea 
arquia'ahua lu sa'ahua. 1*Sino que 
mejora uhuañihua tucu nú niarqui' 
Jesucristo nú huañihua, nu la yala 
nú huañihua lunú necha neca riu' 
arqui'hua. 


La ze'ta bene sa'bene enu 
apenatsia nzeli arqui' Jesucristo 


1 Uri'i nze'cahua lu tucu bene 
enu apenatsia uchili arqui' 

Jesucristo nu la liu rutuhua cuna 
litilla, tunu la ri'illa elliebacu' tucu 
nú rrilihua elliebacu'. 2Xne nu' bee 
bene enu nzeli arqui' Jesucristo 
seca nú nu! beya! acu bene xitse 
pero nu'bee enu apenatsia nzeli 
arqui' Jesucristo, seca nú ñialá nú 
acu bene purotsia bee verdura para 
nú la aculla beenú la yala aculla. 
3Pero bene enu seca nú nu' beya' 
acu bene xitse, la yala nú huachulla 
bene enu seca nú la yala acu bene 
xitse. Nu bene enu seca nú nu' 
beenú la yala acu bene, la yala nú 
ze'ta bene bene enu racu ye nú racu, 
xne tucutse bene! Diose neca beella. 
4Enze'e, ¿ti neca bene nú ze'ta bene 
sa'bene enu nzeli arqui' Jesucristo 
equie cuenda' bee nucua!? Xne 
Diose nediya! tunu rrili nzeca bene 
nu tunu la ri'i nze'ca bene. Nu tunu 
lasca! ri'i bene beya! nú xneca rililla, 
che Jesucristo rlu'cu poder para 
nú ri'inu elietsa lulla para nú ri'illa 
lunú riala ri'illa. 

5Le'ca scua nu! bee sa'ahua enu 
nzeli arqui' Jesucristo seca nú nu! 
bee bichia cachi nú la yala ri'i bene 
riña! nu nu' bee enu seca nú ye bee 

bichia ihuale neca. Pero lecaxi ri'i 
nucua' xne cada nú nzeli arqui' cada 
tucu bene. $Xne bene enu seca nú nu' 
bichia cachi nú la yala ri'i bene riña! 
rrililla seua para nú lu'culla ula'na 
lu Diose. Nu bene enu seca nú ye 
bee bichia iguale neca, le'ca rlu'culla 
ula'na lu Diose. Nu bene enu racu 
ye nú racu, racullae xne nediya!lla 
nú Diose uliqui'i, nu rdete'lla che'tsa 
lunu equie cuenda'e. Nu bene enu 
seca nú nu' elubacu nú la yala acu 
bee bene, rri'illa seua xne secalla nú 
scua rlu'culla ula'na lu Diose nu le'ca 
rdete'lla che'tsa lu Diose. 

7Ni! tucua'ahua la nehuañia'ahua 
lunú niarqui'tsia'ahua, nu le'ca la 
atialahua equie nú niarqui'tsiatahua. 
8 Tunu nehuañia'ahua, equie cuenda' 
Jesucristo nehuañia'ahua nu para 
li'inu nehuañia!ahua, nu tunu 
atialahua, equie cuenda' Jesucristo 
atialahua nu para li'inu atialahua, 
enze'e tunu nehuañia'ahua 
urre atia'ahua necala'ahua para 
Jesucristo. ?Xne para enze'e unguti 
Jesucristo nu uhuañi zecanu, para 
nú nibiya'nu sia lubee bene enu 
nehuañi nu sia lubee bene enu 
unguti. '“Enze'e, ¿xiquie nú se'talu 
nu rluachulu bee sa'lu enu nzeli 
arqui' Jesucristo? Nu ye!tahua 
riñalahua ante Diose para nú 
lualunue lu cuenda'ahua. Xne lu 
ichi' Stichia! Diose rni: 

Nu li'á enu neca Diose enu 
nehuañi nia luhua nú ye bee 
bene zucu lliqui lua. 

Nu ye bee bene ni nú li'á necaa 
Diose, scua uni Diose. 

12Nu cada tucua'ahua dete!ahua 
cuenda lu Diose lunú xi uri'i cada 
tucua'ahua. 

La zelahua nú zana' sa'hua enu 
nzeli arqui' Jesucristo lu dula 


1SEnze'e, la yala ze'ta'ahua bee 
sa'ahua enu nzeli arqui' Jesucristo 
mejora te bi'yalahua lialahua nú 
la yala nú ria!ahua nú ri'i stucu 
bene dula. 14Nu lunú necaa bene' 
Jesucristo, nediya nze!caa nú lacane 
dula nú racu bene xitse pero para 
bene enu seca nú leca modo nú acu 
bene xitse, para li'illa necane dula 
tunu raculla xitse. 19 Neequie tunu 
equie cuenda' beenú raculu seca 
sa'lu enu nzeli arqui' Jesucristo 
nú dula neca nú rri'ilu, nu tunu la 
rilicasululla che neca nú la zecalu 
litilla ubitya para nú la ri'i nú raculu 
nú ri'i salu dula, xne le'canuu equie 
cuenda!lla unguti Jesucristo lu 
cruse. 16FEnze'e la ri'ilu xi ri'ilu para 
nú la ze'ta bee sa'lu li'ilu añinzuca 
nú li'ilu nediya'lu nú neca nze'ca nú 
rri'ilu. 17Xne lu Diose la neca equie 
cuenda' nú racu bene urre equie 
cuenda' nú rue'e bene nú másela 
seca, sino que lunú máse seca ante 
Diose necane nú huañi bene tucu 
nú riala nú huañi bene nú huañilla 
sin xuu nu ñia nzu arqui'lla equie 
cuenda' Espíritu Santo. 18 Nu 
bene enu nehuañi scua equie nú 
nzenalalla Jesucristo, sucu'lla tucu 
nú niarqui' Diose, nu tucu nú riu! 
arqui' bee bene. 

19Enze'e rqui'ña nú la'na'ahua nú 
huañi nze'ca'ahua cuna bee salahua 
sin xuu para nú nzerililalahua 
beya! xneca riala chenala!ahua 
inziu' Diose. ?°Bi'yahua xne canú 
equietsia beenú racuhua ri'ihua 
nú ri'i bee sa'hua dula, neli nú 
nu' beya' acu bene ye nú nu' pero 

lunú necha neca tunu para sa'lu 
enu nzeli arqui' Jesucristo neca 
dula lunú raculu rnitilulu li'illa che. 
21Enze'e tunu nu'bee sa'lu enu nzeli 
arqui' Jesucristo seca nú necha 
neca tunu acu bene mii nu le'ca 
necha neca nú hue' bene viñiu urre 
stucu nú rene, mejora la acu bene 
nu la hue' bene ante lulla para nú 
la ri'ilu nú ri'illa dula. 22Añinzuca 
nú li'ilu nediya'lu nú lecaxi neca nú 
acu bene xitse, pero mejora li'itsialu 
cuna Diose nediya'lu nucua!. Lilá 
nia nú ñia neca lu cuenda' bene 
enu racu xitse sin nú za! arqui'lla. 
23Pero bene enu sa! arqui' equie 

nú racu, xne tunu para litilla dula 
neca nú acullae nu racullae chequie 
e'lcuñialla rri'illa dula equie nú 
rrililla elliebacu! nú la neca nze'ca 
nú rritilla. Ye nú rri'illa nu sa! 
arqui'lla chenu rri'illae rri'illa dula 
che. 


Rqui'ña nú ria'ahua lunú 
riu' arqui' sa'ahua 
1 Lialahua enu nzuta! 
arquia!ahua lunú nzeli 
arquia'ahua Jesucristo rqui'ña nú 
rialahua elietsa lubee bene enu 
lasca! tsuta! arqui' lunú nzeli arqui' 
Jesucristo luhuare nú rialahua 
lunú niarqui'tsia'ahua. ?Sino que 
ye!ahua rqui'ña nú la'na'ahua nú 
ñia tsu arqui' bee salahua. Nu 
rqui'ña nú rialahua lunú seca beella 
nú neca nze'ca, para nú rialahua 
elietsa lubeella nú nzeri'ilábeella 
beya! xneca riala chenala beella 
inziu' Diose. ¿Xne ni' Jesucristo 
né ri'i tucu nú niarqui'tsianu 
sino que unga tucu nú nequie lu 
ichi' Stichia' Diose elu rni: “Li'á 

uyucu'a ye bee bedichia' chi'qui' 
nú riala ni bee bene lulu.” 4Ye 

nú nequie lu ichi' Stichia' Diose 
hasta hua'tu nequiene para nú 
ria'ahua beya' xneca huañia'ahua, 
nu equie cuenda' Stichia' Diose 
nze'ta nú rlu'cua'ahua paciencia, 
nu la llaca'ahua telluaquie'ahua 
lunú nelluaquie'ahua nú atia'ahua. 
5Diose enu rri'i nú rlu'cua'ahua 
paciencia, nu rri'i elietsa lualahua 
para nú la llaca'ahua, li'inu rilinu 
elietsa luhua para nú huañihua 
nu aca tucunecatsehua cuna 

beelá bee sa'ahua tucu nú uri'i 
Jesucristo. f Para nú yehua tucutse 
nihua bedichia' nze'ca lu Diose, pa! 
Jesucristo. 


Riene' bee bene enu laca bee 
bene Israel Stichia' Diose 


7Enze'e scua tucu nú uyucu 
Jesucristo li'ihua nú necahua 
bee bene'nu, le'ca scua uri'ihua 
lu ye bee sa'hua enu nzeli arqui' 
Jesucristo, equie nú rlu'cuhua 
ula'na lu Diose. $Nia luhua nú 
ube'ta Jesucristo lu iliulabe para nú 
uzete'nu Stichia' Diose lubee bene 
Israel nu scua ube'tanu uzibitnu 
lubeella che scua uyalu tucu nú 
ucuaqui u'na Diose lubee bene'ahua 
enu udetela nu scua unga achee nú 
Diose sí sa'alunu stichia'nu. *Nu 
le'ca ube'ta Jesucristo lu iliulabe 
para nú equie cuenda'nu nu'bee 
bene enu laca bee bene Israel 
nibeella bedichia' nze'ca lu Diose 
xne rua'a arqui'nu li'ibeella, tucu nú 
nequie lu ichi' Stichia! Diose elu rni: 
Hasta lubee bene enu laca 
bee bene Israel nia nú ñia 
nze'calu, 

nu le'ca ulaa bee canto nu fia ni 

lu cuenda!lu. 
10Le'ca rni stucu luhuare Stichia' 
Diose: 

Li'ihua enu laca bee bene Israel, 

ñia utsu arqui'hua tucu nú ñia 
nzu arqui' bee bene Israel. 

1 Nu stucu luhuare Stichia! Diose 
rni: 

Ye bee bene enu laca bee bene 
Israel uni'hua bee bedichia' 
nze'ca lu Diose Pa liñibe. 

Cuna yebeelá bee bene iliulabe, 

uni'hua bee bedichia! nze'ca 
lunu. 

1Lelca uni profeta Isaías: 

Lu familia' Isaí chiu'u tucu 
bene enu nibiya! lubee bene 
iliulabe, 

nu hasta bee bene enu laca bee 


bene Israel chili arqui' li'inu. 


13Diose enu rri'i elietsa lua'ahua 
nú nzeli arquia'ahua, ri'inu nú 
ñia nzu arqui'hua nu ri'inu nú 
nzuxe arqui'hua lubee sa'hua xne 
nzeli arqui'hua li'inu, nu equie 
cuenda’ Espíritu Santo chiqui! 
nucua'aquiehua lunú liqui'nu 
lua!ahua. 

“Bee sa'a enu nzeli arquia'ahua 
Jesucristo li'á nediyaa nze'caa nú 
rri'i nze'cahua lubee sa'hua, nu 
chiqui' recahua hasta rnihua bezete' 
lubee sa'hua nu sete'hua bee sa'hua. 
15Añinzuca nú scua nu'bee luhuare 
lu carta quie! uquie'a bee bedichia!' 
nú juerte rcu arqui'hua unia luhua 
nú xneca huañihua nu li'á rnia scua 
luhua equie cuenda' poder! Diose 
nú uliqui'nu lua. f Para nú zibi'a 
lu Jesucristo nu ixiule!a bedichia' 
nzelca! Diose lubee bene enu laca 
bee bene Israel para nú huañibeella 

tucu nú niarqui' Diose nú huañi 
beella, nu la lu'cu beella dula ante 
Diose equie cuenda' Espíritu Santo. 
17Nu xiquie nú rni nze'caa lu 
cuendaa como bene! Jesucristo 
nú necaa equie nú sibi'a lu Diose, 
18 pero lecaxi aca nia nu rri'á tunu 
leca nú rri'i Jesucristo elietsa lua, 
xne li'inu rri'inu elietsa lua para 
nú ri!á elietsa lubee bene enu 
laca bee bene Israel para nú chili 
arqui'beella Diose nu zucu' beella 
stichia'nu, nú nzelila arqui'beella, 
equie nú unila lubeella nu lunú 
rlañi' beella xneca nehuañia. 
19Nu le'ca xne ulañi'la'hua ye bee 
milagro cuna ye beenú uyanu 
arqui'hua unga equie cuenda! 
Espíritu Santo. Che scua udixiule'a 
bee bedichia! nze'ca! Jesucristo 
yebee luhuare, desde Jerusalén 
nu hasta lu iliu nú lee Ilírico. 
20Xne scua neca elliebacu! nú 
rri'á, nú ixiule'a bedichia' nze'ca! 
Jesucristo. Pero la ixiule'ene elu 
uquixie rixiulelela benene sino que 
rixiule'ene elu lasca'lí yene' bene 
equie cuenda' stichia' Jesucristo. 
21 Tucu nú nequie lu ichi' Stichia! 
Diose elu rni: 

Bee bene enu lasca! yene! equie 
cuenda'nu chulu beella 
li'inu, 

nu bee bene enu lasca' ri'i beya! 
equie cuenda'nu ri'i beella 
beya!. 


Uri'i Pablo elliebacu' nú nzalla Roma 


22T unu uya'a ye bee luhuare 
elu unila luhua nú nza'a enze'e lá 
llucha'a ayelabilya li'ihua añinzuca 
nú huaxi bese uniarquia ayelabi!ya 
li'ihua. Pero nee lunú ula'xulá 

rixiule'a Stichia! Diose ye bee 
luhuare ca'a nu como hasta hua'tu 
niarquia nzelabi'ya li'ihua, *enze'e 
nee rri'á elliebacu! nú nzelabi'ya 
li'ihua chenu nza'a España. Nu 
chenu nzelabi'ya li'ihua, nu chenu 
udetela bee bichia nú ñia nzu 
arquia nú ubelabi'ya li'ihua, che 
ri'ihua elietsaa nú nza'a España. 
25Pero nee rluti nza'xua Jerusalén 
nzeyua elietsa lubee sa'ahua enu 
nzeli arqui' Jesucristo nucua'a ze'e. 
26Xne bee bene lu iliu Macedonia 
cuna bee bene lu iliu Acaya enu 
nzeli arqui' Jesucristo uri'i beella 
elliebacu' nú quiete' sa'beella melu 
nú dete' beella lubee bene enu 
seca elitsi nucua'a Jerusalén, enu 
le'ca nzeli arqui' Jesucristo. 27 Nu 
elliebacu' e'cubeella uchiu'u nú 
xe'la beella elietsa cua', añinzuca 
nú scua riala ri'ibeella lubee bene 
Israel xne neca xi neca nú nezi'qui 
beella lubee bene Israel xne equie 
cuenda' bee bene Israel uriña 
Stichia' Diose lubeella, nu nee 
li'ibeella enu laca bee bene Israel, 
neca nze'cae nú ri'i beella elietsa 
lubee bene Israel cuna lunú rlu'cu 
beella. ?28Enze'e chenu la'xua lunú 
rri'á nu detecuendaa elietsa cua! 
lubeella, che nza!a España nu chenu 
dete'a lachihua che nzelabi'ya 
litihua. ?9Li'á nediya nze'ca 
nu chenu nzelabitya li'ihua nu' 
huaxi nú nia luhua equie cuenda' 
Jesucristo. 

30Nee equie nú ye'la'ahua 
se'calalahua Jesucristo, nu equie 
nú seca Espíritu Santo liatahua 
nacua luhua nú ri'ihua elietsa lua 
nacua'ahua lu Diose equie cuendaa. 
31Na'cuhua lu Diose nú rilinu 

elietsa lua chenu nzua leta bee bene 
Judea enu lá chili arqui' Jesucristo, 
nu le'ca na'cuhua lunu nú bee 
salahua enu nzeli arqui' Jesucristo 
bee enu nucua!a Jerusalén, yucu 
beella elietsa nú nza'a nzetsa'na 
para li'ibeella. 32Enze'e tunu zela 
Diose nú acane scua che ñia nzu 
arquia nzelabi'ya li'ihua, che nu' 
beya! tselachia diquila nú nzua 
cuna li'ihua. 33Nu Pa'ahua Diose 
enu rliqui' nú nzuxe arquia!ahua 
nzu cuna lilihua. Amén. 


Uxe'la Pablo saludo 


1 Nee nú nza Febe lachihua 
una'a enu neca sa'ahua 
enu nzeli arqui' Jesucristo, nu 
sibi'lla li'ñi Indu nú nzucu eyeche 
Cencrea. ?Uyucu nze'cahualla lu 
cuenda' Jesucristo, tucu nú riala 
nú ria'ahua lubee sa'ahua enu nzeli 
arqui' Jesucristo. Le'ca uri'ihua 
elietsa lulla lu xitse nú rqui'ñalla, 
xne chiqui! uri'illa elietsa lu huaxi 
bee bene nu le'ca uri'illa elietsa 
lua. 3Urilihua saludar Aquila cuna 
una!lla Priscila, li'ibeella enu rri'i 
elietsa lua, nú rixiule'eru stichia! 
Jesucristo. *Li'ibeella enu hasta 
uniarqui' ati equie cuendaa para 
nú la atia, enze'e rdetea che'tsa 
lubeella. Nu la necane nú li'itsia 
rdetea che'tsa lubeella. Le'tcanu 
bee sa'ahua enu nzeli arqui' 
Jesucristo enu laca bee bene Israel 
rdete' che'tsa lubeella. 5Urilihua 
saludar bee sa'ahua enu nzeli arqui' 
Jesucristo, li'ibeella enu riete'sa' ni'i 
Priscila nu Aquila uri'ihua saludar 
Epeneto enu rquietea, enu rlutilá 
uchili arqui' Jesucristo lu iliu Asia. 
SUrilihua saludar María, li'illa enu 


Romanos 16 


chiqui' uri'i elietsa luhua. 7Uri'ihua 
saludar bee bene lachia Adrónico 
nu Junias, enu ullutsenua ni'cu!. Nu 
chiqui' seca bee Apóstol li'ibeella, 
nu rlutilá beella uchili arqui'beella 
Jesucristo luquela li'á. 

8Le'ca urilihua saludar bene enu 
lee Amplias enu rquietea enu chiqui! 
se'ca, lunú necaru bene! Jesucristo. 
9Urilihua saludar Urbano enu rri'i 
elietsa lua nú sibi'a lu Jesucristo. 
Le'ca urilihua saludar bene enu 
rquietea lee Estaquis. Uri'ihua 
saludar Apeles enu ulube' nú neli 
nzeli arqui' Jesucristo, nu le'ca 
uri'ihua saludar familia! Aristóbulo. 
11Uri'ihua saludar bene lachia enu 
lee Herodión, nu le'ca urilihua 
saludar familia! Narciso, li'ibeella 
enu le'ca nzeli arqui' Jesucristo. 
12Urilihua saludar Trifena cuna 
Trifosa, bee una'a enu sibi' lu 
Jesucristo. Le'ca urilihua saludar 
Pérsida, una'a enu nediya'ahua 
nú chiqui! uzibi' lu Jesucristo. 
13Urilihua saludar Rufu, enu neli 
nzeli arqui' Diose nu le'ca uri'ihua 
saludar na'lla, bene enu se'caa tucu 
nú selcaa naa. *Urilihua saludar 
Asíncrito, nu Flegonte, Hermas, 
Patrobas, Hermes cuna beelá bee 
bene enu nucua!'a cuna li'ibeella 
enu le'ca nzeli arqui' Jesucristo. 
15Urilihua saludar Filólogo, Julia 
nu Nereo nu cuna zanalla, nu le'ca 
urilihua saludar Olimpas cuna beelá 
bee bene enu nucua'anu beella, enu 
le'ca nzeli arqui' Jesucristo. 

16Nu li'á nia luhua: Nú uni'hua 
Diose lubee sa'hua tucu nú riala nú 
ri'ihua, nu ca'a yebee sa'ahua enu 
nzeli arqui' Jesucristo xe'labeella 
saludo luhua. 


312 


17 Bee sa'a enu nzeli arquia'ahua 
Jesucristo zequiaa nu nacua luhua, 
nú bi'yahua li'ihua lubee bene 
enu rri'i nú rle'esa'a bee bene, 
nu sequienubeei bee bene. Xne 
urene sete'beei bee bene luquelá 
nú ungahua nu la ri'icasohua 
beei. 18Xne li'ibeei la zibi'beei 
lu Jesucristo, nu li'ibeei rri'ibeei 
lunú niarqui'tsiabeei, nu cuna bee 
bedichia' nú ñiase nu cuna bee 
bedichia! nze'ca nú rnibeei rri'ibeei 
ana bee bene enu la chulu Stichia' 
Diose, urre bee bene enu apena 
uchili arqui' stichianu. “Pero 
yebee luhuare nediya! bee bene 
nú neli sucu'hua Stichia! Diose nu 
nzenalahuane nu ñia nzu arquia, 
nu niarquia nú cua'atsiñahua 
ri'ihua nú neca nze'ca nu ubityahua 
li'ihua para nú la ri'ihua nú necha 
neca. YDiose enu rri'i nú nzuxe 
arquia'ahua li'inu ri'inu elietsa 
luhua para nú la ria! beze'lu 
ana luhua nú ria'ahua dula nu 
Jesucristo enu rnibiya! ri'i nú cha 
nze'ca lu cuenda'!ahua. 

21 Timoteo enu rri'i elietsa lua, nú 
rixiule'eru Stichia!' Diose xe'lalla 
saludo luhua, le'ca esquie bee bene 
lachia enu lee Lucio, nu Jasón, nu 
Sosípater xe!la saludo luhua. 

22 Tercio enu rquie'e stichia'a lu 
carta quie! le'ca xe'lalla saludo 
luhua equie cuenda' Jesucristo. 
23Le'ca xe'la Gayo saludo luhua, 
nu ni'lla nzucua'a nu le'ca sana!lla 
ni'lla riete'sa' ye bee sa'ahua enu 
nzeli arqui' Jesucristo. Nu Erasto 
enu neca Tesorero eyeche quie! 
cuna sa'ahua enu nzeli arqui' 
Jesucristo lee Cuarto xe'labeella 
saludo luhua. 

24Nu Jesucristo ri'i nú cha nze'ca 
lu cuenda' yehua. Amén. 


Nzelaxula nú rni Pablo lu carta quie' 


25Dete!ahua che'tsa lu Diose 
xne rrilinu elietsa luhua, nú nze 
acaláhua nu nzeri'iláhua beya' lunú 
nzuta! arqui'hua lu bedichia' nze'ca! 
Jesucristo, tucu nú uzetela li'ihua 
nú xneca tsilalahua, xne scua neca 
elliebacu' Diose hasta chenu lasca!' 
quixie iliulabe, elliebacu! nú lá ri'i 
bee bene beya! desde chenu uquixie 

iliulabe. ?6Pero nee nediya'la'ahua 
elliebacu! Diose nu uritilatahua 
beya' equie cuenda' ichi' nú uquie'e 
bee profeta tucu nú unibiya! Diose 
lubeella enu rlu'cu elunehuañi nú 
la laxu nu ye bee luhuare riene' 
bee bene Stichia' Diose, nú uquie'e 
bee profeta para nú chili arqui' 
bee bene Jesucristo nu zucu! bee 
bene stichia'nu. 27 Tucutsia Diose 
enu reca yeene. ¡Chiqui! riala nú 
lu'cua'ahua ula'na lunu, ye tiembu 
equie cuenda' Jesucristo! Amén. 


Carta tucu nú uquie'e San Pablo 
lubee bene Corinto 
enu nzeli arqui' Jesucristo 





Li'á Pablo, enu ucañi Diose 

para nú aca apóstol' Jesucristo. 
Nu cuna sa'ahua Sóstenes enu le!ca 
nzeli arqui' Jesucristo nzunua ca'a, 
2nu li'á rquie'a cartaquie' luhua 
bee bene enu nzeli arqui' Stichia' 
Diose eyeche llene Corinto, li'ihua 
enu leca! xiná lu Diose equie 
cuenda! Jesucristo, nu ucañila 
Diose li'ihua para nú necahua bee 
bene'nu cuna ye beelá bee bene 
enza stucu luhuare enu le'ca nzelila 
arqui' Jesucristo, li'inu enu rnibiya' 
lua!'ahua nu lubeella. 3 Diose 
Pa'ahua cuna Jesucristo enu rnibiya' 
lua!ahua ri'i nú cha nze'ca lu 
cuenda'hua nu ñia tsu arquia'ahua. 


Che'tsala Diose equie ye 
nú rri'inu lua'tahua 


4Li'á la zañia rdetea che'tsa lu 
Diose equie cuenda'hua, scua tucu 
nú urilinu elietsa luhua, xne nzeli 
arqui'hua Jesucristo. *Xne equie 
cuenda' li'inu chiqui' uri'i Diose 
elietsa luhua, nu lia uliqui'nu ye 
clasia' elliebacu! luhua para nú 
ri'ihua beya! stichia'nu, nu acahua 
nihuane lubee bene. $Scua achee 


neca nú neli neca nú ubene'la'hua 
equie cuenda' Jesucristo desde nú 
uchili arqui'hua li'inu. "Nu la ri'i 
falta nú rri'i Diose elietsa luhua 
diqui nú nucua'aquiehua bichia nú 
riña zeca Jesucristo enu rnibiya' 
lua'ahua. ¿Nu Diose ri'i elietsa 
luhua para nú tsuta! arqui'hua 
lunú nzeli arqui'hua litinu diqui 
tiembu para nú la lu'culihua dula 
bichia nú riña zeca Jesucristo. 
%Xne neli sa'alu Diose sticha'nu, 
nu lilinu necanu enu ucañi litihua 
para nú aca tucu necatsehua cuna 
Jesucristo enu rnibiya' lua'ahua. 


La yala nú le'esa' bee 
bene' Jesucristo 


10Bee sa'a enu nzeli arquia'ahua 
Jesucristo, equie cuenda'nu zequiea 
luhua nú aca tucu necatsehua nu 
la lelesa'hua. Nu uhuañi nze'cahua 
nu tucutsia elliebacu' urilihua. 
1 Scua rnia luhua bee sa'a enu 
nzeli arquia'ahua Jesucristo, xne 
ungabiyalá nú nu' xuu letahua, 
scua udixiule'e bee familia! Cloé 
lua. 2Li'ibeella rnibeella nú 
nu'hua enu rni: “Li'á neca bene! 

Pablo”; le'ca nu! bee enu rni: “Li'á 
neca bene! Apolos”; nu le'ca 

nu' beelá bee enu rni: “Li'á neca 
bene' Pedro”; nu le'ca nu' bee enu 
rni: “Li'á neca bene' Jesucristo.” 
13Pero li'á nia luhua nú tucutsia 
neca Jesucristo xne li'á lá atia lu 
cruse equie cuenda' stulahua, nu 
le'ca lá rinzahua equie cuenda! li'á. 
14Che'tsalá Diose nú ni'tucuhua 

lá rinzaa urinzatsia Crispo nu 
Gayo. 15Scua leca modo nihua 

nú urinzahua equie cuenda! li'á. 
16Nu le'ca urinzaa bee familia! 
Estéfanas, pero la llucu' arquia 
tunu tilá urinzaa. 1 Xne lá xe'la 
Jesucristo li'á para nú rinzaa bee 
bene sino que uxe'lanu li'á para nú 
ixiule'a stichia'nu lubee bene para 
nú nu' modo tsila'a bee bene. Nu 
la nia lubee bene bee bedichia' nú 
zecalullie' beella lua, luguare nú 
chenu cuenda beella xinu unguti 
Jesucristo lu cruse. 


Jesucristo rlube' elurnibiya' Diose 
cuna nú reca elliebacu' Diose 


18Ye nú rnia'ahua equie cuenda' 
xiquie nú unguti Jesucristo lu 
cruse lecaxi sibi'i para bee bene 
enu nenitilula lu Diose pero para 
lia'ahua enu utsila'ala Diose, chiqui' 
huaxi seca nú unguti Jesucristo lu 
cruse xne scua rria'ahua beya' nú 
chiqui' reca Diose. 19Nu lu ichi' 
Stichia' Diose rni: 
Nitilua nú reca elliebacu' bee 
bene enu reca, 
nu nitilua nu netsiñia bee bene 
enu chiqui' netsiñia. 
20Nu nee ¿ca nucua'a bee bene 
enu rni nu chiqui' reca elliebacu'? 
¿Nu ca nucua'a bee ulaxcuela enu 

reca ley? Nu le'ca ca nucua'a bee 
bene enu rni nú reca ye beenú 
nu' lu iliulabe quie', nu para Diose 
lecaxi zibi' lunú reca elliebacu' bee 
bene. ?1Nu equie nú reca elliebacu' 
Diose nediya! nze'ca'nu nú lá chulu 
bee bene illiulabe li'inu, lunú 
recatsia elliebacu' beei, enze'!e 
urilinu elliebacu! nú tsilatanu bee 
bene equie cuenda' stichia'nu nú 
setelahua bee bene. Nu bee bene 
enu tsila'a neca bee enu nzeli 
arqui' li'inu, añinzuca nú neca xi 
neca nú lecaxi zibi' nú sete'ru bee 
bene. 22Bee bene Israel niarqui' 
beella lañi'beella bee milagro nú 
rri'iru para nú chili arqui'beella, 
nu bee bene enu laca bee bene 
Israel niarqui' beella nú aca beella 
beenú máse neriña! neca, para nú 
chili arqui' beella. Pero li'iru 
lunú sete'ru bee bene necane nú 
xinu unguti Jesucristo lu cruse, 
nu lá niarqui' bee bene Israel nú 
chili arqui'beella li'inu, xne para 
li'ibeella leca modo ati Jesucristo, 
nu para bee bene enu laca bee 
bene Israel lecaxi sibi' nú sete'ru 
bee bene. ?4Pero para bee bene 
enu nzeli arqui' Diose, sia bee bene 
enu laca bee bene Israel, nu sia 
bee bene enu neca bee bene Israel, 
equie cuenda' Jesucristo achee 
nú rlu'cu Diose poder nú recanu. 
25Xne hasta beenú seca bee bene 
nú la zibi' uri'i Diose, necane lunú 
másesca'lá sibi' luquelá nú reca 
bee bene iliulabe. Nu hasta lunú 
reca Diose rri'i nú máse lle'na neca, 
máse secae luquelá nú reca bee 
bene iliulabe. 

26Uri'ihua beya' bee sa'a enu nzeli 
arquia'ahua Jesucristo, nú chiuculi! 

bee bene enu nzeli arqui' li'inu bee 
enu seca bee bene nú chiqui! reca 
lu iliulabe quie', nu chiuculi' enu 
nzeli arqui' li'inu enu rnibiya' lu 
iliulabe quie!, nu le'ca chiuculi! bee 
enu nzeli arqui' li'inu nze'ta leta 
bee familia! bee bene enu neca 
equie lu iliulabe quie'. 27Pero Diose 
ucañi bee bene enu laca, para 
nú chiu'u elu netu' bee bene enu 
chiqui' reca, nu ucañinu bee enu 
lle'natsia rnibiya' lu iliulabe quie! 
para nú chiu'u elu netu! bee enu 
chiqui" rnibiya!. ?BDiose ucañi bee 
bene enu seca bee bene iliulabe nú 
lecaxi sibi', bee bene enu seca bee 
bene iliulabe nú lecaxi reca. Bee 
bene enu lecati neca lu iliulabe 
quie!, para nú nitilu lunú rnibiya' 
bee bene enu nu' ti neca lu iliulabe 
quie'. 22Nu scua necane para nú 
lecati aca nelliñia lu Diose. 

30Nu nee equie cuenda' Diose 
neca tucu necatselahua cuna 
Jesucristo, nu equie cuenda'nu 
ungutia'ahua elliebacu' nú reca 
nze'ta lu Diose. Nu equie cuenda'nu 
neca'ahua xi neca bene enu la 
lu'cua' dula nu leca! xi na'ahua lunu, 
nu li'inu udixiulanu equie cuenda! 
stula'ahua. 31Scua necane para nú 
yalu tucu nú nequie lu ichi' Stichia' 
Diose elu rni: “Tunu nu' bene enu 
niarqui' aca nelliñia, máse neca 
nze'ca nú aca nelliñialla equie 
cuenda' Jesucristo.” 


Bee bedichia' equie 
cuenda' Jesucristo 
Bee sa'a enu nzeli arquialahua 
Jesucristo li'ihua nediya'hua 
nú chenu uya!a lachihua, unia 
Stichia! Diose luhua, lá nia luhua 

bee bedichia! nú neyaañi o bee 
bedichia! nú neriña! rilihua beya!, 
2 mientra nú nzua cuna lilihua, lá 
nia stucu nú rene luhua, unitsia 
luhua tucutsia equie cuenda! 
Jesucristo para nú ri'ihua beya! 
xiquie nú ungutinu lu cruse. 

3 Chenu uriña lachihua necaa tucu 
nú neca tucu bene enu la lu'cu 
juerza! nu hasta recatse'tsela nú 
xiquia chenu uriña luhua. *Le'ca 
chenu unia luhua Stichia' Diose, lá 
nia luhua bee bedichia' nú ri'á ana 
li'ihua cuna stichia'a, sino que uri'á 
ana nú uchili arqui'hua Jesucristo 
equie cuenda' Espíritu Santo nu 
cuna poder! Diose. $Para nú aca 
achee nú lunú nzeli arquia'ahua 
Jesucristo necane equie nú reca 
Diose rri'i nu lacane lunú recatsia 
elliebacu! bee bene iliulabe. 


Espíritu santo rlube' nú 
xa neca Diose 


BAñinzuca nú chenu sete!ahua 
bee bene enu másela reca Stichia' 
Diose, sete!ahua beella equie 
cuenda' elliebacu' nú reca nú nze'ta 
lu Diose, nu la necane elliebacu! 
nú reca bee bene iliulabe quie! nu 
le'ca lacane xi neca elliebacu! nú 
rlu'cu bee enu rnibiya' lu iliulabe 
quie', elliebacu! nú nze'ta bichia 
nú nitilu. "Sino que rnia'ahua 
elliebacu! nú reca nze'ta lu Diose, 
elliebacu! nú unga xi neca tucu nú 
a'chi' neca para lubee bene iliulabe 
nú xneca riña bee bene lu Diose. Nu 
elliebacu! cua! unila Diose desde 
ante nú quixie iliulabe. $Bee nucua' 
neca nú lá ri'i bee bene enu rnibiya' 
lu iliulabe quie' beya!, xne tunu 
uri'i beella beya' nucua', lá quiete 

beella Jesucristo lu cruse, li'inu enu 
rnibiya'. ?Pero lu ichi' Stichia' Diose 
rni: 
Ni' tucu bene lecati ulañi!, nu 
ubene!, 
nu ni' lá ri'i elliebacu' lunú 
nu'che' Diose para bee 
bene enu seca li'inu. 
10 Pero ulube'la Diose nucua!' 
lua'ahua equie cuenda' Espíritu 
Santo nú nzu cuna lia'ahua, xne 
Espíritu Santo nediya' yeene, hasta 
beenú máse neriña' ri'i bene beya! 
nze'ta lu Diose. 
31Litihua nediya'hua nú lecati 
ri'i beya! nú xi elliebacu! rri'i tucu 
bene, espíritu'tsialla nediya! xi 
elliebacu! rri'illa. Scua necane xne 
tucutsia Espíritu! Diose nediya! xi 
rri'inu elliebacu'. 12 Nu liatahua 
enu nzenalala inziu! Diose, la 
nehuañia'ahua cuna espíritu 
nú nu! lu iliulabe quie! sino que 
nehuañila'ahua cuna Espíritu Santo 
nú uliqui' Diose, para nú equie 
cuenda' Espíritu Santo rialahua 
beya! luye nú uliqui' Diose lua!ahua 
lunú chiqui' nze'canu. 19 Nu bee 
nucua' neca nú sete!lahua bee 
bene, pero lacane lunú necatsia 
elliebacu'ahua, sino que Espíritu 
Santo neca enu rlube' lua'ahua 
nú xneca sete'ahua bee bene. Nu 
scua sete'ahua lunú neca cuenda! 
Diose lubee bene enu nehuañi cuna 
Espíritu Santo. 
14Pero bee bene enu la nehuañi 
cuna Espíritu Santo la chili arqui' 
lunú neca cuenda' Diose, xne para 
li'ibeei necane nú la zibi'. Enze'e 
la ri'ibeei beya' lunú neca cuenda! 
Diose, xne hasta cuna elietsa' 
Espíritu Santo rri'i bee bene beya' 

lunú neca cuenda' Diose. 15Pero bee 
bene enu nehuañila cuna Espíritu 
Santo equie cuenda' Espíritu Santo 
rri'illa beya' luye lunú neca cuenda! 
Diose, nu ni'tucu bee bene enu la 
nehuañi cuna Espíritu Santo la ri'i 
beya' xiquie nú rri'i benecua' beya! 
lunú neca cuenda' Diose. 16Lu ichi' 
Stichia' Diose rni: “Lecati nu'lu 
elliebacu' Diose para nú nilla lu 
Diose nú xi ri'inu.” Pero lia'ahua 
equie cuenda' Espíritu Santo neca 
tucu necatsela elliebacua'ahua cuna 
Jesucristo nu Diose. 


Bee bene enu sibi' lu Jesucristo 


Bee sa'a enu nzeli arquia'ahua 
Jesucristo, chenu nzua cuna 
li'ihua lá nia luhua xi neca bene 
enu chiqui' reca Stichia' Diose, 
li'á unia luhua Stichia' Diose xi 
neca bene enu lle'natsia reca 
Stichia' Diose xi neca bee bene enu 
apenatsia uchili arqui' Jesucristo. 
2Unia luhua bee bedichia' nú laca 
neriña', tucu nú rdete' bene nichi 
rue' endu' me', xne lacasca'nu 
acunu tucu nú racu bene. Nu ni' 
nee leca modo nia luhua xi neca 
bee bene enu recala Stichia' Diose, 
3xne nehuañisca'hua xi nehuañi 
beelá bee bene, ria arqui'hua lu 
sa'hua nu rliuhua, nucua' rlube' nú 
nehuañisca'hua xi nehuañi bee 
bene enu la chenala inziu' Diose. 
4Xne chenu rnihua: “Li'á neca bene! 
Pablo”, urre chenu le'ca rnihua: 
“Lilá neca bene! Apolos”, ¿xie! lanu 
scua achee nú rrilisca'hua tucu nú 
rri'i titse bee bene la? 
5Pero li'á nia luhua: ¿Nú tineca 
Pablo nu tineca Apolos? Rri'ihua 
beya! nú necaru bee enu sibi' lu 

Diose para nú uchili arqui'hua 
Diose, nu cada tucuru rri'itsia lunú 
uliqui' Diose nú rri'iru. Nu li'á 
necaa xi neca tucu bene enu rdu'nii 
ebichi, nu Apolos neca xi neca 

enu su'e, pero Diose neca enu rri'i 
ru'cue. Xne li'inu necanu enu rri'i 
nú nzechululáhua stichia'nu. "Xne 
sia bene enu rdu'nii ebichi nu sia 
bene enu su'e lecati neca beella. 
Sino que Diose neca enu rri'i yeene, 
xne li'inu rri'inu nú rru'cu ye nú 
rdu'nii bene. 8Le'ca scua li'á cuna 
Apolos tucutse iguale sibi'ru lu 
Diose, nu nediya'ru nú Diose liqui' 
lunú rialaru equie cuenda! riña! 

nú uliquitnu nú rri'i cada tucuru. 
%Enze'e li'á cuna Apolos tucutse 
sibi'ru lu Diose. Nu li'ihua necahua 
xi neca yu' Diose nú rri'iru riña'lu, 
nu li'ihua necahua xi neca tucu ni'i 
nú rreche' Diose. 1%Nu lunú chiqui' 
nze'ca Diose enze'e ucañinu li'á 
para nú ixiule'a stichia'nu lubee 
bene. Xi neca tucu bene enu rilya 
nú acache' nze'ca simiendo' tucu 
ni'i. Nu bee bene enu nzetixiule'ela 
Stichia' Diose, li'ibeella neca beella 
xi neca bee bene enu nze reche'la 
nilicua. Pero rqui'ña nú bitya beella 
xneca rreche' beellae. 11Xne la yala 
che'e beella simiendo nú ureche'lá, 
nu simiendo cua! neca nú nzeli 
arqui' bee bene Jesucristo. 12 Nu 
bee bene enu nzetixiule'e Stichia! 
Diose, bee enu neca xi neca enu 
reche'e ni'i equie simiendo, tunu 
reche' beellae cuna oro, plata, urre 
quie nú huaxi seca, urre cuna ala, 
urre cuna quii, urre ixi, nucua! rni 
tunu sete! beella tucu nú rialane 
urre la zete! beella tucu nú rialane. 
13Pero chenu riña bichia nú ri'i 

Diose elu usticia'nu, che aca chee 
xa neca riña! nú uri'libeella. Xne 
bichia ze'e aca preu beella xi reca 
preu beenú reca preu luquii para nú 
ri'i bee bene beya! tunu uzibi' urre 
lá zibi' lunú uri'i cada tucu beella. 
14Nu tunu uzibi' nú uri'illa tucu nú 
rreche' tucu bene tucu ni'i nú leca 
modo chiqui, chequie ati'lla lunú 
riala ati'lla lunú uri'illa. Pero 
tunu la zibi' lunú uri'illa, che 
zecalla xi seca tucu bene enu riqui 
ni' nu apenatsia sila'alla lu quii ze'e, 
xne tsila'alla pero lecalí xi ati'lla. 

16 Uri'ihua beya' nú li'ihua 
necahua xi neca indu' Diose, xne 
nzula Espíritu Santo'nu cuna li'ihua. 
17Tunu nu! bee bene enu rri'i nú 
rnitilu bee bene' Diose, chequie 
Diose nitilu bee benecua' equie 
nú rnitilu beei indu' Diose nú 
necaletyala, nu li'ihua necahua indu 
cua!. 

18Lecati zequienu le'catsia li'i: 
Tunu nu' tahua seca nú chiqui! 
reca elliebacu' nú nu' lu iliulabe 
quie!, nzalá nú aca lle'na arqui'lla 
lu Diose para nú dete'nu nú chiqui! 
aca elliebacu'lla. 19 Xne ante Diose 
lecaxi zibi' elliebacu' bee bene 
iliulabe, nu tucu parte lu ichi! 
Stichia' Diose rni: “La zela Diose nú 
chiu'u nze'ca nú rri'i tucu bene enu 
seca nú chiqui' netsiñia elliebacu' 
nú rri'illa tucu nú la neca nze'ca.” 
20Le'ca rni stucu parte lu ichi' 
stichia'nu: “Diose nediya' nze'ca! 
xneca neca elliebacu' bee bene enu 
seca nú chiqui' reca elliebacu! pero 
para li'inu lecaxi zibi' elliebacu! 
beella.” 21Enze'e ni'tucu bee bene 
la yala nú aca nelliñianu tucu bene 
urre stucu bene. Xne scua tucu nú 

nzelila arqui'hua Jesucristo yela 
beenú neca stene'hua. 22Necalaru 
bee bene'hua, xi neca li!á Pablo, 
Apolos nu Pedro para nú ri'iru 
elietsa luhua cuna Stichia' Diose, 
nu neca stenelahua iliulabe, lunú 
nehuani bee bene, nu eluti cuna 
ye beenú nu' cuna beenú entalá, 
ye bee nucua' neca stene'hua. 

23 Nu li'ihua necalahua bee bene! 
Jesucristo, nu Jesucristo neca Lli'ñi 
Diose. 


Riña' bee apóstol 

Enze'e ulu'cu cuendahua nú 

li'iru necatsiaru enu sibi' lu 
Jesucristo para nú zete'ru bee bene 
nú xa neca elliebacu! Diose, nú lá 
ri'i bee bene beya' hasta hua'tu. 
2Pero li'ihua nediya'hua nú tucu 
moso' riala ri'i ye lunú riala ri'i 
para nú lu'cu patron'lla confianza 
lulla. 3Enze'e lecaxi ri'i tunu xi 
rnihua equie cuendaa urre xi rni 
bee usticia equie cuendaa, xne ni' 
li'á leca modo nú nia xa necaa ante 
Diose. 4Xne mase se'ca nú rri'a tucu 
nú necane pero laca equie cuenda! 
nucua' nú nia nú lecaxi dula 
rlu'cua ante Diose, xne tucutsia 
Jesucristo nediya' xneca rri'a. 
SEnze'e la yala nú ze'tahua sa'hua 
nú ti rri'i nze'ca nu ti enu la ri'i 
nze'ca, sino que utsa'nahua nucua' 
para bichia chenu rifia Jesucristo. 
Li'inu lube'nu nú xa neca cada tucu 
bene, nu bichia ze'e aca chee nú 
xa neca elliebacu!' cada tucu bene, 
che bichia ze'e rialahua beya! xi 
bedichia' nze'ca ni Diose lu cuenda! 
cada tucua'ahua. 

SBee sa'a enu nzeli arquia'ahua 

Jesucristo, yebee nú rnia luhua 

neca nze'cae para li'ihua. Lilá cuna 
Apolos necaru tucu ejemplu para 
li'ihua, para nú acahua nu la nihua 
lunú la nequie lu ichi' Stichia! Diose, 
nu para nú lecati aca nelliñia nu 
ni nze'ca lu cuenda' tucu bene, nu 
la ni nze'ca lu cuenda! stucu bene. 
7Xne ni'tucu bene la neca equielá 
lu stucu bene, xne ye nú rlu'cuhua 
Diose rliqui'i luhua, nu tunu Diose 
rliqui' nú rlu'cuhua, ¿xiquie nú reca 
nelliñiahua? Xi neca nú rlu'cuhuane 
lu cuenda' e'cutsiahua. 8Li'ihua 
secahua nú lecaxi seca la'cha'hua 
nu rlulcuhua ye nú rqui'ñiahua, nu 
secahua nú necahua xi neca arre nu 
lecaxi rqui'ñiahua equie cuenda'ru 
¡Ala! nú neli nú necahua arre para 
nú anibiya'ru cuna li'ihua! ?Se'ca 
nú li'iru bee apóstol, Diose ucañi 
li'iru nú necaru xi neca tucu bene 
enu la neca equie, xi neca bee 
bene enu necha rri'i riala nú ati, 
nu secalullie' bee ángele cuna bee 
bene iliulabe lunú se'caru. “Nu 
li'iru equie cuenda! nú rixiule'eru 
stichia! Jesucristo, bee bene seca 
beei nú netunduru, pero li'ihua 
nelliñiahua nú chiqui' recahua 

xne nzeli arqui'hua li'inu. Nu liliru 
se'caru xi seca bene enu nechiula!, 
nu li'ihua secahua nú lecaxi zeca 
la'cha'hua, nu le'ca rlu'cu bee bene 
ula'na luhua, pero liliru rluachu 
bee bene. 11 Hasta nee, bichia quie' 
si'ru nú rlia'na'ru, rrebichi'ru, nu 
rri'i falta xucuru. Nu xitse rrilinu 
bee bene li'iru, nu la lu'curu ni'i 
e'curu, 12nu hasta chiqui! xaca'ru 
rri'iru riña!, para nú nehuañiru. 
Chenu riquichi'qui' bee bene 

li'iru, che rcuaquiru lubeei cuna 
bedichia! nze'ca, nu rriqui'ru lu 

ye nú xi rri'inu beei li'iru. $ Nu 
chenu rta'beei eluquichia' li'iru, che 
rni nze'caru lubeei. Nu hasta nee 
necatsiaru xi neca ixi lubee bene nu 
le'ca necatsiaru xi neca beenú lecali 
xi zibi' secabeei. 

14La quie'a carta quie! luhua 
para nú ri'á nú tu'hua, li'á rquie'a 
carta quie! luhua para nú nia 
bezete! luhua xi neca bee endua 
xne chiqui' se'cahua. 15Xne mase 
rlu'cuhua chi'i mili bee bene enu 
sete! lilihua stichia' Jesucristo, pero 
tucutsia li'á neca xi neca tucu pa 
para li'ihua xne equie cuenda! li'á 
uchili arqui'hua Jesucristo chenu 
uzeteahua bedichia' nze'ca'nu. 
16Enze'e nacua luhua, nú 
uhuañihua tucu nú nehuañia. 

17Xne para nucua' xe'laa Timoteo 
luhua para nú enta bi'yalla li'ihua, 
li'illa enu chiqui' se'caa xi se'ca 
tucu endua, li'illa enu neli nzeli 
arqui' Jesucristo. Li'illa ellutcu! 
arqui'lla li'ihua xneca nehuañia 
lunú nzeli arquia Jesucristo, xne 
scua tucu nú nehuañia, scua 
neca nú setea bee bene nú xneca 
riala huañi bee bene enu nzeli 
arqui' Jesucristo ye bee luhuare 
elu nza'a. 18Nu'hua seca nú tia la 
yelabitya!a lilihua, che le'catsia 
li'ihua reca nelliñiahua nú nehuañi 
nze'cahua. **%Pero tunu zela Diose 
la lea! nzelabi'ya li'ihua, che ri'á 
beya' tunu neli nehuañi beella 
tucu nú rnibiya' Diose o lia rnitsia 
beella nucua". 22Xne lunú nehuañi 
bee bene tucu nú rnibiya' Diose, 
lacane purotsia bee bedichia! sino 
que rqui'ña nú rialahua tucu nú 
rnibiya' Diose. 1 ¿Xi niarqui'hua 
nú ri'á chenu nzelabilya li'ihua, nú 

qui'yahua ri'á la, o nú zecaa li'ihua 
nu ni nze'ca luhua la? 


Xa aca bene enu necha nehuañi 


Li'á ubenelaa nú tucuhua 

enu nzeli arqui' Jesucristo 
nzucunuu naa rrucu! xi neca una'lla, 
nu ni' bee bene enu la chulu Diose 
la ri'i sa! clasia' eluhuexe quie'. 2Nu 
xinu reca nelliñiahua che, luhuare 
nú aca nelliñiahua, mejora nú 
nehuana utsu arqui'hua nu uluahua 
bene enu rri'i scua letahua. ¿Mase 
nú lecaa luhua, pero siempre rri'á 
elliebacu' li'ihua, xi neca nú nzua 
cuna li'ihua, nu uri'ilá elliebacu' 
xa zeca bene enu rri'i dula scua. 
4Nia luhua nú uyetesa'hua nu 
ulu'cu cuendahua xi neca nú 
li'á nzua cuna li'ihua nu cuna 
poder' Jesucristo. 5Uluachuhua 
benecua' letahua. Nu utsa'nahua 
benecua! ya beze'lu para nú scua 
nehuana zecalla nu tsi'lla equie 
cuenda! nú necha rri'illa para nú 
tsilala espíritullla chenu riña zeca 
Jesucristo. 

SLa neca nze'ca nú aca 
nelliñiahua nu selahua nú nu! sa! 
dula quie letahua, li'ihua rritihua 
beya! xneca rri'i levadura nú 
teme'tsiae riu'u equie ecucu nú 
recache! pá nu rri'i nú sebichi pá. 
Le'ca scua tunu tucuhua rri'i dula 
rlañi' bee sa'hua, che chu rri'ilá bee 
sa'hua scua. "Enze'e uluachuhua 
nú necha necacua' letahua xi neca 
ecucu nú recache! pá nú la lu'cu 
levadura. Xi neca chenu riñi bene 
tucu sanchi eliñi baxcu equie 
cuenda! stula beella, le'ca scua 
equie cuenda' nú unguti Jesucristo, 
leca! xi na!ahua lu Diose. 8Nu 

xneca riala nú ñiatsu arquia'ahua 
equie cuenda' nucua!, necane nú 
diquinu' arquialahua huañia'ahua 
tucu nú rialane, xi neca pá nú la 
nucha levadura, luhuare nú necha 
huañia'ahua equie cuenda' dula xi 
uhuañia'ahua hua'tu. 9Nu scua tucu 
nú unilá luhua lu stucu carta nú 
uxe!la luhua, la yala nú quiete'hua 
bee bene enu rri'i eluhuexe. La 
nia nucua' equie cuenda' bee bene 
enu la chili arqui' Diose, bee enu 
rri'i eluhuexe, enu neyi' rcua'a, 
bee huana' nu bee bene enu rlu'cu 
ula'na lu stucu diose enu laca 
Diose, xne tunu scuane rquiña nú 
chiu'uhua lu iliulabe quie'. Lunú 
rnia luhua nú la yala quiete'hua bee 
bene cua', li'ibeei enu rni nú neca 
sa'hua enu nzeli arqui' Jesucristo, 
nu necha nehuañi rri'i eluhuexe 
nu neyi' rcua!a, nu rlu'cu ula'na lu 
stucu diose enu laca mero Diose 
nu se'ta bee bene, nu neca uniqui 
nu huana', bee bene enu nehuañi 
scua, ni'la yala nú acunuhua beei. 
12Nu li'á la yala hualua lu cuenda' 
bee bene enu laca sa'ahua enu 
nzeli arqui' Jesucristo, Diose neca 
enu hualue lu cuenda' beei. Pero 
lunú riala ri'ihua neca nú hualuhua 
lu cuenda' bee sa'ahua enu nzeli 
arqui' Jesucristo. Enze'e uluahua 
niyucua' enu rri'i sa! clasia! dula 
cua! letahua. 


Xneca riala aca elu usticia 


Tunu nu'hua enu rliunu sa! 

enu nzeli arqui' Jesucristo, 
xiquie nú nzahua lubee usticia para 
nú tsuxcua!a nú secahua, luhuare 
nú chahua lubee sa'hua enu nzeli 
arqui' Jesucristo. ?¿Xie! larilihua 

beya' nú enta bichia nú bee enu 
nzeli arqui' Jesucristo neca bee enu 
lualue lu cuenda' bee bene iliulabe 
la? Nu tunu lilihua lualuhua lu 
cuenda!' bee bene iliulabe, xiquie 
nú lacahua lualuhua lu lle'natsia 
nú secahua cuna bee sa'hua enu 
nzeli arqui' Jesucristo. +¿Xie' la 
rilihua beya! nú hasta bee ángele 
lualua'ahua lu cuenda! la? ¡Xneca 
nú la lualua'ahua lu cuenda' bee 
bene iliulabe quie'! *Enze'e chenu 
rliunuhua sa'hua, ¿xiquie nú 
nzahua lubee bene enu laca bee 
bene' Jesucristo para nú tsuche' 
lunú xi secahua? 5Rnia scua luhua 
para nú tu'hua. ¿Xne xie' letahua 
leca ni' tucu enu aca lualue lu 
cuenda!' bee sa'hua enu nzeli arqui' 
Jesucristo chenu nu! xi seca beella 
la? $Pero li'ihua chenu rliuhua 
luhuare nú ri'ihua scua a'la rdete' 
cuendahua sa'hua lubee usticia, enu 
la chenala inziu' Diose. 

7Chiqui' necha nú rliunu sa'hua. 
Nzalá nú uriqui'hua lunú xi rri'inu 
beella li'ihua. Nu mejora nú uyala' 
beella stene'hua. 8 Pero luhuare 
nú zelahua nucua' atla li'ihua 
rcachi'hua bee stene' bee sa'hua, 
nu rrilinuhua beella beenú la yala 
rilinuhua beella. 9 ëXie' larilihua 
beya' nú bee bene enu necha rri'i 
leca modo chu'u liñibe elurnibiya' 
Diose la? La zelahua nú zequienu 
bee bene lilihua xne elurnibiya' 
Diose la chu'u bee bene enu rri'i 
eluhuexe, nu bee enu rlu'cu ula'na 
lu stucu diose enu laca diose nu 
bee niyu enu rle' sa! niyu, nu bee 
niyu enu rna'tse bee una!a enu laca 
una'a, nu bee una'a enu rna'tse bee 
niyu enu laca niyu!. Le'ca esquie 

bee huana!, nu bee bene enu neyi' 
rcua'a, bee uniqui nu bee enu se'ta 
bee bene, nu bee enu rcua'na nú 
xneca modo axi stene' bee bene, la 
chu'u bee nze'e elurnibiya! Diose 
liñibe. 11Nu'hua enu uhuañi scua 
hua'tu, pero nee leca! xi nahua lu 
Diose, nu nee necalahua para Diose, 
nu nebacu'lahua xi neca tucu enu 
la lu'culi dula ante Diose equie 
cuenda!' poder! Jesucristo nu equie 
cuenda' Espíritu Santo! Diose nú 
nehuañi cuna li'ihua. 


Cuerpo' bene neca xi neca 
indu' Espíritu Santo 

12Neli nú nu' beya! ri'á yee lunú 
niarquia pero laca yeene neca 
nze!cae. Nu nu! beya! ri'á xitse 
lunú niarquia, pero la neca nze'ca 
nú zela nú ri'i bee nucua' ana lua. 
13Nu' bee bene enu rni: Bee elubacu 
necane para xla'cu bee bene, nu 
xla'cu bee bene neca para bee 
elubacu. Neli nucua', pero nitilu 
Diose rucu bee nucua', pero laca 
neli nú cuerpo! bene neca para nú 
ri'i bene eluhuexe. Xne cuerpo'ahua 
necane para Diose, nu li'inu necanu 
enu rnibiya! lu cuerpo'ahua. 14Nu 
tucu nú uri'i Diose nú uhuañi zeca 
Jesucristo lu eluti, le'ca scua rilinu 
nú huañi zeca'ahua lu eluti cuna 
poder'nu. 

15¿Urilihua beya' nú neca 
cuerpo!ahua xi neca tucu parte 
cuerpo! Jesucristo. Enze'e leca 
modo nú na'tselahua cuerpo! 
Jesucristo nú rnia'ahua neca 
cuerpo!ahua para nú na'tsetahua 
una'a huexe? Nu leca modo nú 
ria'ahua scua. 16Xie' la ri'ihua beya' 
nú bene enu rna'tse tucu una'a 

huexe, necabeei xineca tucutsia 
bene. Li'ihua nediya'hua nú lu 
ichi' Stichia! Diose rni: “Rucu beei 
neca beei xi neca tucutsia bene.” 
17 Pero bee bene enu neca tucu 
necatse cuna Jesucristo, neca tucu 
necatsela beella cuna li'inu equie 
cuenda' Espíritu Santo. 

18Enze!e ubi'yahua li'ihua para nú 
la ri'ihua sa! clasia! eluhuexe cua!. 
Ye beelá bee dula la nitilu cuerpo' 
bee bene, xi rnitilu eluhuexe 
cuerpo' bene. 19Xne uri'ihua beya' 
nú cuerpo'hua neca indu' Espíritu 
Santo nú uliqui' Diose luhua, nu 
lunú nzula Espíritu Santo cuna 
lilihua la nibiya' e'cuhua luhua. 
20Xne Jesucristo udixiula stulahua 
chenu ungutinu lu cruse. Enze'e 
ubilyahua cuerpo'hua nu la xitse 
rilinuhuane xne scua riu' arqui' 
Diose, xne lilinu rnibiya'nu luhua. 


Bezete' equie cuenda' bee 
bene enu nechia 


Nee cuaquia luhua beenú 

unedichia'hua lua lu carta 
nú uxe!lahua lua. Li'á nia luhua 
nú neca nze'ca nú la yucu bene 
una'a. ?Pero para nú la ri'i bee 
bene eluhuexe, nzala nú cada niyu 
yucu una!a nu cada una'a yucu niyu, 
3 nu cada niyu riala ri'i cumplido 
lunú niarqui' una'lla nu cada una!a 
riala ri'i cumplido lunú niarqui' 
niyu'lla. *Xne chenu uchiala una'a 
la nibiya'lla lu cuerpo'lla, sino 
que niyu'lla rnibiya! lu cuerpo'lla. 
Le'ca esquie niyu la nibiya'lla lu 
cuerpo!lla, sino que una'lla neca 
enu rnibiya' lu cuerpo'lla. *Enze'e 
la yala nú cá niyu urre una'a 
cuerpo'lla lu sa'lla; pero tunu 

ruculla necatucunecatse stichia'lla 
nú la na'tsella sa'lla chiucu chuna 
bichia, para nú nacu' beella lu 
Diose. Lecaxi ri'i pero chenu 
udetela bee bichia ze'e, chu cua'anu 
zeca bene sa' bene, para nú la du' 
beze'lu elliebacu' nú necha neca 
equie bene. 

6 Ye nú rnia luhua necane tucu 
bezete'tsia, nu la nibiya'a luhua nú 
ri'ihua tucu nú rnia. "Niarquia nú 
ala! ye bee bene nchiñi elliebacu! xi 
nchiñi elliebacua, pero cada tucu 
bene udete'la Diose elliebacu'lla 
nú xa huañilla, tunu chialla urre la 
chialla. 

8Para bee bene enu lá chiali nu 
para bee una'a enu unguti niyu!, lilá 
nia nú neca nze'ca nú la chiahua 
tucu nú lá chiaa. ? Pero tunu la 
riqui'hua nú nzu tucuhua, máse 
neca nze'ca nú uchia'hua luhuare 
nú rriqui'hua nú la lu'cuhua niyu 
urre una!a. 

10Nu bee bene enu nechiala, la 
neca li'á enu rnibiya' luhua sino 
que Jesucristo neca enu rnibiya! nú 
la le'e una'a niyu'lla. Pero tunu 
le'e una'a niyu'lla la yala nú yuculla 
stucu niyu, máse neca nze!ca nú 
tsalalla arqui' sa'lla para nú yucu 
sa'zecalla. Nu le'ca esquie niyu la 
yala nú le'ella una!lla. 

12Nee nú nia necatsia bezete' nú 
rnia, la necane stichia! Jesucristo, 
tunu tucu niyu enu nzeli arqui' 
Jesucristo, nechialla tucu una!a 
enu la chili arqui' Jesucristo pero 
tunu para li'illa lecaxi ri'i nú 
nzeli arqui' niyu'lla Jesucristo 
la yala nú le'e sa'lla. 19 Nu le'ca 
esquie tunu tucu una'a enu nzeli 
arqui' Jesucristo nechialla tucu 

niyu enu la chili arqui' Jesucristo, 
pero tunu para li'illa lecaxi ri'i 

nú nzeli arqui' una'lla Jesucristo, 
la yala nú le'esa'lla. 14Xne niyu 
enu la chili arqui' Jesucristo nu 
nechia tucu una'a enu nzeli arqui' 
Jesucristo, ri'i Diose nú nza nze'ca 
lu cuenda'lla equie nú nzeli arqui' 
una'lla Jesucristo, nu una'a enu 

la chili arqui' Jesucristo, le'ca ri'i 
Diose nú cha nze'ca lu cuenda'lla 
xne nzeli arqui' niyu'lla Jesucristo. 
Che Diose ri'i nú cha nze'ca lu 
cuenda' bee endu! beella. Xne tunu 
ni'tucu beella la chili arqui'beella 
Jesucristo, la ri'i Diose nú cha 
nze'ca lu cuenda! bee endu' beella. 
15Pero tunu niyu urre una'a enu 

la chili arqui' Jesucristo niarqui' 
beella nú le'e sa'beella, le'esa'la' 
beella. Nu bene enu nzeli arqui' 
Jesucristo la yala nú ri'illa juerza 
nú cua'anu sa'lla, xne la niarqui' 
Diose nú huañi bee bene cuna xuu. 
16Nu le'ca esquie una'a enu nzelila 
arqui' Jesucristo la ri'ilu beya' tunu 
ri'ilu ana nú chili arqui' niyu'lu 
Jesucristo, urre niyu enu nzelila 
arqui' Jesucristo, la ri'ilu beya' tunu 
ri'ilu ana nu chili arqui' una'lu 
Jesucristo. 

17 Pero nia nú cada tucu bene enu 
nzelila arqui' Jesucristo, rqui'ña nú 
huañibeella lu iliulabe quie' tucu 
nú udete'la Diose lubeella nú huañi 
beella, nu nucua'a cahua tucu nú 
necahua chenu ucañi Diose lilihua. 
Scua rnibiya'a nú huañi ye bee 
salahua enu nzeli arqui' Jesucristo. 
18 Tunu tucu bene nequiela seña nú 
rquie bee bene Israel chenu uchili 
arqui'lla Jesucristo, esquietsia 
ria'nacalla. Nu tunu la nequie seña 

ze'e li'illa chenu uchili arqui'lla 
Jesucristo la qui'ña' nú quie seña 
ze'e li'illa. 19Xne lecaxi ri'i tunu 
nequie seña cua! bene urre la 
nequie seña cua! bene, lunú máse 
neca equie neca nú sucu! bene nú 
rnibiya' Diose. ?Enze!'e necacahua 
tucu nú necahua chenu uchili 
arqui'hua Jesucristo. 21 Tunu 

necalu esclavo chenu uquixie nú 
nzeli arqui'lu Jesucristo, la chenu 
arqui'lu xneca riala ri'ilu. Pero tunu 
nu! modo nú ri'ilu ana nú la aca'lu 
esclavo! stucu bene, ula'na nú la'alu 
che. 22Bene enu unga esclavo chenu 
uchili arqui'lla Jesucristo, igualea'la 
necalla xi neca bene enu lá aca 


esclavo para nú sibi!lla lu Jesucristo. 


Nu bene enu la aca esclavo chenu 
uchili arqui' Jesucristo. Nee enze'e 
neca xi neca esclavo lu Jesucristo. 
23Xne nediya'la'hua nu udixiula 
Jesucristo lunú huaxi secahua, 
enze'e necalahua para Diose. 
Nu la zela'hua nú zequienu bee 
bene li'ihua nu nibiya'beei luhua. 
24Enze'e nialuhua bee sa'a enu 
nzeli arquia'ahua Jesucristo, nú 
necacahua tucu nú necahua chenu 
uchili arqui'hua Jesucristo. 

25Nu nee nia luhua bee una'a 
enu lá chiaa, nu la neca stichia! 
Jesucristo lunú nia luhua. Sino 
que necane bezete! nú li'itsia rnia 
luhua, nu nza nze'calá nú chili 
arqui'hua tucu nú nia luhua, xne 
equie nú uhua'a arqui' Diose li'á 
enze'e ucañinu li'á para nú ri'á lunú 
niarqui'nu. ?6Nu se'ca nú equie nú 
chiqui' neriña' nehuañi bee bene 
nee, enze'e nzalá nú la chia bene. 
27Nu bene enu nechiala la yala' nú 
letella una'lla. Nu bee bene enu lá 

chia la chialla. 8Pero tunu rri'illa 
elliebacu! nú chialla, lacane dula 
tunu chialla. Le!ca esquie bee 
una!a e'ne' bee enu niarqui' nú 
chia lacane dula tunu chia beenchu, 
pero ixiule'a luhua nú huaxi nú 
seca bee bene enu xia, nu bee 
nucua! la niarquia nú zecahua. 

29Bee sa'a enu nzeli arquia'ahua 
Jesucristo nialuhua nú lle'natsia 
tiembu nehuañihua lu iliulabe 
quie, enze'e nia luhua bee bene 
enu nechiala, uzibi'hua lu Diose 
diquinu' arqui'hua xi sibi' tucu bene 
enu lanechia. 3%Nu bee bene enu 
nehuana nzu arqui' urilihua xi neca 
nú la nehuana nzu arqui'hua, nu 
bee bene enu ñia nzu arqui' urilihua 
xi neca nú la ñia nzu arqui'hua, nu 
bee enu rlu'cu stene! utsu arqui'hua 
xineca nú la lu'cuhua stene'hua. 
31Nu bee bene enu lecaxi seca 
la'cha! lu iliulabe quie', uri'ihua xi 
neca nú lecaxi rlu'cuhua, xne ye nú 
nu! lu iliulabe quie' rlaxue. 

32Lu nú niarquia nú la chenu 
arqui'hua lubee nú nu! lu iliulabe 
quie!, xi neca tucu bene enu nzu 
tucu nú máse rri'illa elliebacu' 
lunú neca cuenda' Diose, nu mase 
rcua'nalla nú ri'illa lunú riu' arqui' 
Diose, 33pero tucu bene enu 
nechiala máse rri'illa elliebacu' 
lunú nu! lu iliulabe quie', nu mase 
rla'nalla nú ñiatsu arqui' una'lla. 
34Che chiucu elliebacu! rri'illa 
equie cuenda' Jesucristo, nu equie 
cuenda' una'lla. Le'ca esquie neca 
lu cuenda' tucu una'a enu nechia, 
una'a enu la nechia máse rri'illa 
elliebacu! lunú neca lu cuenda' 
Diose, nu rdete' cuendalilla li'illa lu 
Diose para nú zucu'lla nú niarqui' 

Diose. Pero tucu una'a enu uchiala 
máse sucu' lulla lunú neca cuenda! 
iliulabe, máse rcua'nalla nú ñia tsu 
arqui' niyu'lla cuna li'illa. 

35Yebee nú rnia luhua, rnia scua 
luhua para nú ri'á elietsa luhua, nu 
la necane nú caa nú chiahua, rnia 
luhua scua para nú huañihua tucu 
nú rialane nu tucu nú necane. Tucu 
nú niarqui' Jesucristo enu rnibiya' 
lua'ahua nú huañihua, sin nú xi 
caa nú huañihua scua. 36Titse bee 
niyu enu niarqui' nú chia, cuna 
una'a enu neca una'a enu chialla, 
tunu uza'lanchu lana nú chianchu 
che chianchu, tunu scua rri'ibeella 
elliebacu' rqui'ña nú ri'ibeella 
lunú seca beella nú máse neca 
nze'ca, xne laca dula nú chiabeella. 
37 Le'ca esquie titse bene enu la ri'i 
elliebacu' nú chia, layala nú ri'illa 
elliebacu' nú rqui'ña nú chialla, nu 
tunu uri'i italla elliebacu' nú la 
chialla. Xne le'ca neca nze'ca nú 
la chia bene. 38Enze'e nia luhua, 
neca nze'ca nú chia bene, pero 
másesca'la neca nze'ca tunu la chia 
bene. 

39Tucu una'a enu nechiala la yala 
nú lu'culla stucu niyu diqui nú 
nehuañi niyu'lla. Pero tunu unguti 
niyu'lla nu' modo chialla stucu 
bese, cuna stucu niyu pero rqui'ña 
nú necalla tucu niyu enu le'ca nzeli 
arqui' Jesucristo. 49 Pero se'ca nú 
ñiasca'la huañilla tunu la chia'lla 
stucu bese. Scua rri'á elliebacu' xne 
nzu Espíritu Santo cuna li'á. 


Nia luhua equie cuenda' u'na nú 
rricu' bee bene lubee enu laca Diose 

Nee nialuhua equie cuenda! 

elubacu nú rdete' bene u'na 

lubee enu laca Diose, nu lia'ahua 
nediya'ahua xa neca equie cuenda! 
nucua!, pero avese equie nú nediya' 
bee bene equie cuenda! nucua' reca 
nelliñia bene. Pero lunú seca bene 
sa'bene máse seca, xne equie elu 
secacua! rrialahua elietsa lu satahua 
para nú rililalahua beya! xneca 
huañia'ahua. ?Tunu nu' tatucu bee 
bene enu seca nú chiqui' reca ye nú 
reca, sequienulla le'catsia li'illa xne 
huaxisca'lá nú rri'i falta nú acalla. 
3Pero Diose nediya' nze'ca' ta bene 
enu neli seca li'inu. 

4Nia luhua xa neca equie cuenda' 
elubacu nú udete'la bene u'na 
lubee enu seca bee bene nú neca 
Diose, lia'ahua nediya!ahua nu 
la lu'cu bee diose cua! poder lu 
iliulabe quie', xne nu' tucutsia 
Diose. *Mase nu! bee bene enu seca 
nú nu! huaxi bee diose enu rnibiya! 
liñibe nu luyuu iliulabe, $pero 
liatahua nediya'ahua nú nu' tucutsia 
Diose Pa liñibe nu equie cuenda! 
li'inu nu! ye nú nu! nu para li'inu 
nehuañia'ahua lu iliulabe quie!. Nu 
tucutsia Jesucristo neca enu rnibiya! 
lua'ahua, xne equie cuenda' li'inu 
nu' ye nú nu' nu equie cuenda' li'inu 
rlu'cua'ahua elunehuañi. "Pero laca 
ye bee bene rri'i elliebacu' scua. 
Xne nu' bee bene enu ulu'cu ula'na 
lubee enu seca beella nú neca 
diose ante nú chili arqui'beella 
Jesucristo, nu nee nú apenatsia 
uchili arqui' beella Jesucristo si! 
beella nú dula neca nú racu beella 
elubacu nú udete! beella u'na lubee 
diose cua'. 8Lia'ahua nediya'ahua 
nú la ri'i elubacu nú racu bene nú 
nehuañi nze'ca bene ante Diose, 
sino que iguale neca bene ante 

Diose, tunu acu bene urre la acu 
bene sa' clasia! elubacu cua!. ?Pero 
lilihua nediya'hua nú mase nu' beya' 
nú acu bene xitse clasia! elubacu 
pero rqui'ña nú bityahua xne canu 
equie cuenda' nucua! ritihua nú 
zana' sa'hua enu apenatsia uchili 
arqui' Jesucristo lu dula. 1 Tunu 
litilu lecaxi zecalu nú raculu xitse 
clasia' elubacu, nu nzuculu raculu 
elubacu nú rdete' bene u'na lubee 
diose enu laca diose, nu lañi' tucu 
bene enu apenatsia uchili arqui' 
Jesucristo nucua!, che le'ca nuulla 
aculla elubacucua', mase secalla 
núla neca nze'ca lunú rri'illa. 

11 Che lunú secalu nú recalu, ri'i 
nucua! nú ri'i sa'lu enu apenatsia 
uchili arqui' Jesucristo dula, nu 
ulu'cu cuenda nú le'ca nuu equie 
cuenda'lla unguti Jesucristo lu 
cruse. 12Enze!e tunu rri'ilu scua 
ante bee sa'lu enu apenatsia uchili 
arqui' Jesucristo, nu ri'ibeella dula 
equie cuenda'lu, che dula neca nú 
rri'ilu ante Jesucristo. 1*Enze!e tunu 
equie nú racua rri'i nú rri'i tucu 
sala enu nzeli arqui' Jesucristo dula, 
nzalá nú la acua'a bee elubacucua 
para nú la ri'i bee sala dula equie 
cuendaa. 


Xi riala ri'i tucu apóstol 
Lilihua nediya'hua nú nu' 
beya' ri'á lunú niarquia equie 

elurnibiya' nú rlu'cua nú necaa 
apóstol. Li'á ulañilá Jesucristo 

enu rnibiya! lua'ahua nu li'á uri'ilá 
ana li'ihua para li'inu xne uchilila 
arqui'hua li'inu. ?Tunu nu' bee bene 
enu la chili arqui' nú necaa apóstol, 
pero lilihua nediya'hua nú necaa 
apóstol, xne lunú nzelila arqui'hua 

Jesucristo nucua' rlube' nú neli 
necaa apóstol. 

3Nu lubee bene enu lachili arqui' 
nú necaa apóstol singuie rcuaquia 
lubeella: *Rlu'cua derecho nú 
liqui'hua nú acua cuna nú hue'a. 
5Nu le'ca nu' beya' nú chiaa 
cuna tucu una'a enu nzeli arqui' 
Jesucristo para nú uyalla catse 
elu nza'a, tucu nú rri'i beela bee 
apóstol nu cuna bee bichi Jesucristo 
nu Pedro. f Nu ¿xie' lititsia cuna 
Bernabé rqui'íña nú ri'iru riña! 
e'curu para nú huañiru, che nu' 
beya' nú ri'iru riña! Diose la? ” Pero 
ni'tucu bee sundado enu nza lu xuu 
la ixiu beei gasto! beei. Nu tucu 
bene enu rquieni uva, ¿xie! leca 
modo nú aculla uva nú rquienilla 
la? Nu bene enu rlu'cu vaca, ¿xie' 
leca modo nú hue'lla nichi'í la? 8La 
ri'ihua elliebacu! nú lunú rnia luhua 
necatsiae elliebacu' elcua, sino 
que le'ca lu ley nú udete' Diose lu 
Moisés rni scua. *Xne lu ley cua! 
rni: “La du'hua ixiu lli'i u'na' chenu 
rritinuhuaí riña'.” Nu la ni nucua' 
nú nzenu arqui' Diose equie cuenda! 
bee nañi, sino que le'ca nzenu 
arqui'nu equie cuenda!ahua. Xne lu 
ley nú udete! Diose lu Moisés rni: 
Xne xi neca bene enu ra'na u'na nu 
enu reui trigo, rucu beella nzuculu 
beella nú yucu beella ula'cu equie 
riña! nú rri'ibeella. 

11Nee nú uzete'laru lilihua nú 
xneca chenalahua Stichia' Diose, 
¿xie! huaxi xe'ta! neca nú rnacu'ru 
luhua tunu ri'ihua elietsa luru nú xi 
rqui'ñaru la? 12 Tunu stucu bee bene 
enu sete! li'ihua rati' lunú riala 
ati! beella nú rdete'hua lubeella, 
le'ca esquie li'iru máse rqui'ña 

nú riala ri'ihua elietsa luru, pero 
mase nú scua rialane lecaxi elietsa 
unacu'ru luhua, nu rriqui'tsiaru 
lunú se'caru para nú la quieru'u bee 
bene nú equie cuenda'tsia! nucua' 
la zelabeella yene' beella bedichia' 
nze'ca' Jesucristo. 

13Li'ihua nediya'hua nú ye bee 
ule!ya enu sibi! liñi bee indu, rati! 
beella lle'na u'na nú nzeyu bee bene 
liñi indu lu Diose para nú acubeella. 
Le'ca esquie yebee ule!ya enu 
sibi' luhuare elu nzeyu bee bene 
nañi una lu Diose, le'ca rati'beella 
lle'na u'na nú nzeyu bee bene para 
nú acu beella. 14Le'ca scua uni 
Jesucristo lubee bene enu rixiule!e 
bedichia' nze'ca'nu, nú bee bene 
enu sete! beella stichia'nu, riala 
dete! nú xi rqui'ña beella, 1Bpero 
lua lecali xi elietsa rri'ihua, nu le'ca 
la quie'a cartaquie' luhua para nú 
xi liqui'hua lua. Xne para li'á máse 
neca nze'ca nú atia luhuare nú nu' 
enu axi nú ñia nzu arquia, lunú 
setea bee bene bedichia!' nze'ca! 
Jesucristo. 18 Nu la nelliñiaa equie 
nú setea bee bene bedichia' nze'ca! 
Jesucristo, xne nucua' riala nú ri'á. 
Nu cue'a tunu la ixiule'a bedichia!' 
nze'ca quie! lubee bene. 

17Enze'e tunu rri'á riña! quie! nú 
riu'tsia arquia che atia lunú liqui' 
Diose lua, pero lá cañia nú ri'á riña! 
quie' pero nucua' utsula Diose li'á 
nú ri'á. 18Nu lunú rri'á ana neca nú 
ñia nzu arquia equie nú rixiule'a 
bedichia! nze'ca! Jesucristo lubee 
bene, nu lecaxi ri'á ana, tucu nú rri'i 
stucu bene enu rixiule'e bedichia! 
nze'ca! Jesucristo ana. 

19 Mase nú lecati rnibiya' lua lunú 
rri'á, pero ca'a nzua para nú sibi'a 

lu ye bee bene para nú ri'á ana nú 
aca huaxila bee bene! Jesucristo. 
20Nu chenu nzucua'a cuna bee 
bene Israel, nehuañia tucu nú 
nehuañi beella para nú ri'á ana nú 
aca beella bene' Jesucristo. Chenu 
nehuañia cuna beelá bee bene enu 
neli nzenala ley nú udete' Diose 
lu Moisés. Che nehuañia tucu nú 
nehuañi beella, para nú ri'á ana nú 
aca beella bene' Jesucristo, mase 
nú nediya nu la nibiya! ley cua! 
lua. 21 Nu chenu nzucua'a cuna bee 
bene enu laca bee bene Israel, bee 
enu la chenala ley, nehuañia tucu 
nú nehuañi beella para nú ri'á ana 
nú aca beella bee bene! Jesucristo, 
mase nú nediya nú Diose neca enu 
rnibiya! lua xne nehuañia tucu nú 
rnibiya' Jesucristo. ??Chenu nzua 
cuna bee bene enu nzu chiucu 
arqui' equie nú xi racu, rla'naa nú 
rri'á tucu nú rri'i beella para nú 
ri'á elietsa lubeella nú acabeella 
bene! Jesucristo. Nu catse elu nza'a 
rri'á tucu nú rri'i beella, che scua 
tucu modo urre stucu modo ri'á 
ana nú tsila'a chiucu chuna beella 
equie cuenda' Jesucristo. ?3Ye bee 
nucua! rri'á equie eluseca nú rlu'cua 
equie cuenda' bedichia' nze'ca! 
Jesucristo, para nú li'á cuna ye bee 
bene enu nzeli arqui' Jesucristo, 
iguale atialahua lunú xi liqui' Diose 
lua'ahua. 

241 itihua nediya'hua nú chenu 
riecaxu'u huaxi bene, tucutsia 
enu riecaxu'ulá nze!e rri'i ana 
premio. Enze'e le'ca nee udu'hua 
ana arqui'hua para nú ati'hua 
premio nú liqui' Diose luhua. 25Ye 
bee bene enu riecaxu'u rdu! beei 
ana arqui'beei para nú lecaxi rcaa 

nú yecaxu'u beei, rri'i beei scua 
para nú ati' beei tucu premio, pero 
rnitilu premio cua!, pero lia'ahua 
rrialahua scua para nú atia'ahua 
tucu premio nú leca xunga nitilu. 
26Nu li'á nediya nze'caa lunú rri'á, 
nu la ri'á xi rri'i tucu bene enu 
nzexu'u nu la ri'i beya! cariña. Le'ca 
la ri'á xi rri'i tucu bene enu la ri'i 
beya! ca richiu penete. 


Enze'e rti'quia arquia 
para nú nibiya'a lua 
27 Para nú aca ri'á lunú riala ri'á 
xne canu li'á enu setea bee bene 
bedichia' nze'ca' Jesucristo lecaxi 
atia ante Diose. 


Equie cuenda' nú rlu'cu bee bene 
ula'na lubee enu laca Diose 


1 Bee sa'a enu nzeli 
arquia!ahua Jesucristo, 
niarquia nú rilihua beya' nú bee 
bene'ahua enu udetela bee enu 
uya nzenu Moisés, yebeella utse 
beella e'ya xcabe nú uxe'la Diose 
lubeella, nu yebeella udete beella 
lu inzatu' nú lee nelu. ?Scua unga 
achee nú yebeella neca beella bee 
bene' Moisés xne yebeella uyanala 
beella Moisés e'ya xcabe ze'e, nu 
udete beella cuna Moisés lu inzatu'. 
3Nu le'ca yebeella udacu beella 
elubacu nú uxe'la Diose enza liñibe. 
4Nu le'ca yebeella ungüe' beella 
inza nú udete' Diose lubeella nú 
uliñi tetsu' tucu quiee. Nu nucua' 
rlube' nú nzula Jesucristo cuna 
li'ibeella catse elu uyanzee beella. 
5Pero añinzuca nú scua necane, 
huaxi beella lá ri'ibeella tucu nú riu' 
arqui' Diose, enze'e unguti beella 
luyuu achi elu udete beella. 

SYebee nú ulle'ca beella scua 
necane tucu ejemplu luatahua, para 
nú la niarquia!lahua ria'ahua nú 
necha neca tucu nú uri'i beella. "La 
yala nú lu'cuhua ula'na lubeenú 
seca bee bene nú neca Diose tucu 
nú uri'i huaxi bee bene'ahua enu 
udetela, tucu nú rni lu ichi' Stichia' 
Diose: “Ucua'a beella udacu beella 
nu ungúe' beella, nu che chu utsuli 
beella nu uri'ibeella lunú la yala 
ri'i beella.” 8Nu la yala nú ria'ahua 
eluhuexe tucu nú uri'i huaxi beella. 
Xne equie cuenda'! nucua' unguti 
ala chechuna mili beella tucutsia 
bichia. 9Nu le'ca la riatahua nú lee 
Diose lua'ahua tucu nú uri'i huaxi 
bee benecua!, nu equie cuenda! 
nucua! udacuquie' be'la li'ibeella nu 
unguti beella. Nu le'ca la yala nú 
nialahua nú necha rri'i Diose, xne 
scua uni bee bene'ahua enu udetela, 
nu che ube'ta tucu ángele enu 
unguuti li'ibeella. 

11Ye bee nucua' ulle'ca bee 
benecua' enu udetela nu nequiene lu 
ichi' Stichia! Diose para nú ria'ahua 
beya' nú la neca nze'ca nú rialahua 
tucu nú uri'i beella, lialahua enu 
nehuañi tiembu quie! nú yamero 
laxu iliulabe. 12Enze'e bene enu seca 
nú nzuta' arqui' lu Stichia' Diose, 
rqui'ña nú bityalla li'illa para nú 
la ri'illa dula. 19 Ye bee prueba nú 
secahua la necane prueba nú la zeca 
bee bene yebee bene seca prueba. 
Pero Diose la tsana' arqui' li'ihua 
nu la zelanu nú zecahua bee prueba 
nú la riqui'hua. Li'inu ri'inu elietsa 
luhua, para nú ri'ihua beya' xneca 
rilihua nú riqui'hua lunú xi secahua. 

14Enze'e bee sa'a enu nzeli 
arquia'ahua Jesucristo, li'ihua enu 

chiqui' se'caa uchiu'u chuhua nu la 
lu'cuhua ula'na lubee nú seca bee 
bene nú neca Diose. 15Li'á nediyaa 
nú li'ihua necahua puro bee bene 
enu rri'i beya!, enze'e le'ca li'ihua 
bityahua tunu neca nze'ca lunú rnia 
luhua. 16Chenu rria'ahua tucu nú 
uri'i Jesucristo, chenu udacuxenu 
último exe, nu chenu rdiya'ahua 
viño nú unga le'yala rellulcu! 
arquia!ahua rene'nu nú uri'chia 
chenu ungutinu equie cuenda! 
stula'ahua. Nu chenu rda'cua'ahua 
pá tucu nú urilinu ultimo exe, 
nucua' neca tucu seña nú tucutsia 
neca'ahua cuna li'inu. 17 Mase nú 
huaxi neca'ahua, pero tucu nú rle!e 
tucutsia pá nú rritsi' luyelahua scua 
rlube' nú neca tucutsia'ahua cuna 
Jesucristo. 

18Litihua nediya'hua xneca rri'i 
bee bene Israel li'ibeella racubeella 
mii nú rdete' beella u'na lu Diose nu 
nucua' rlube' nú neca tucunecatse 
beella cuna Diose. 19La nia luhua nú 
neca equie bee enu seca bee bene nú 
neca diose, urre máse sibi' u'na nú 
rdete' bene lubee diose cua!. %Xne 
bee bene enu rri'i scua la necane nú 
rdete' beella u'nacua lu Diose enu 
nehuañi sino que chenu rri'i beei 
scua rdete' beei u'na cua! lu beze'lu, 
nu li'ihua la niarquia nú aca tucu 
necatsehua cuna beze'lu. ?1Leca 
modo nú ri'ihua scua, xne tunu 
rri'ihua scua neca tucu necatsehua 
cuna beze'lu, nu che chu acuhua 
pá nu hue'hua viño nú necale'yala, 
para nú aca achee nú le'ca neca tucu 
necatselahua cuna Jesucristo. 

22¿U xie' niarqui'hua nú lee 
Diose luhua la? ëU xie' másela 
rlu'cua'ahua poder luquela Diose la? 

Xneca riala ri'i bee bene' Jesucristo 
23 Yee bee nú nu! beya! ri'i bene, 
pero laca yeene neca nze'cae. Mase 

ye nú nu' beya! ri'i bene, pero laca 
yeene sibi'i para nú ri'i bee bene 
elietsa lusa' bee bene nú xneca riala 
nú chenalalla inziu' Diose. 24Nu 

la yala nú ria'ahua elliebacu' lunú 
neca cuenda! e'cu'tsialahua sino 

que terialahua elliebacu! lunú neca 
cuenda! beelá bee sa'ahua. 

25 Chenu sihua mii liñi i'ya, la 
nedichia'hua cá uchiu'u micua!, 
para nú laza' arqui'hua chenu 
acuhuane. ?6Xne iliulabe cuna ye 
nú nu' lue neca stene' Diose Pa 
liñibe. 

27 Tunu tucu bene enu lachili 
arqui' Stichia! Diose zene! li'ihua nú 
acuhua eta ni'lla, tunu niarqui'hua 
nú chahua uquiahua. Udacuhua ye 
nú liqui'lla luhua nu la nedichia'hua 
lulla cá uchiu'e para nú la za! 
arqui'hua chenu acuhuane. ?8 Pero 
tunu nu! tucu sa'hua enu ni luhua 
nú elubacu nú rliqui' benecua!' 
racuhua udete'llae u'na lubee 
diose'lla, che la acuhuane equie 
cuenda' bene enu udixiule'e luhua 
para nú la za'a arqui'lla equie 
cuenda! elubacu cua', mase nú 
nediya'hua nú Pa'ahua Diose liñibe 
rnibiya' luye nú nu! lu iliulabe. La 
nia luhua lunú xi rri'ihua elliebacut, 
lunú rnia luhua neca nú rri'i stucu 
bene elliebacu!. 

Pero tala bese nu'hua rri'i 
elliebacu!: “¿Pero xinu leca modo 
rilá yebee nú nediyaa nú laca 
necha neca equietsia nú seca 
stucu bene nú necha necane?” 
30Tala bese nihua: “Lilá nediyaa 

nú rdetea che'tsa lu Diose equie 
yebee nú racua, ¿nu xiquie nú 
lixiu sa! arqui'hua lua?” 31 Pero 
li'á nia luhua nú sia equie cuenda!' 
bee elubacu nú racuhua, nu cuna 
equie cuenda' nú rue'hua cuna ye 
beelá beenú rri'ihua, uri'ihuane 
equie nú rlu'cuhua ula'na lu Diose. 
32Ubityahua xneca nehuañihua 
para nú sia bee bene Israel nu 
bee bene enu laca bee bene Israel, 
nu bee salahua enu nzeli arqui' 
Jesucristo la ri'ibeella elliebacu' nú 
necha neca equie cuenda'hua. 33Li'á 
rla'na nú ñiatsu arqui' ye bee bene 
lua. Nu la la'naa nú cha nze'catsiae 
lu cuendaa, sino que rla'natsia nú 
ri!á elietsa lu huaxi bee bene para 
nú tsilala bee bene. 
1 Utenalahua ejemplu nú rri'á, 
tucu nú nzenala ejemplu' 
«Jesucristo. 


Xa riala ri'i bee una'a enu 
nzeli arqui' Jesucristo 


2Bee sa'a enu nzeli arquia'ahua 
Jesucristo chiqui' ñia nzu arquia 
equie cuenda'hua xne siempre 
nchiucu! arqui'hua li'á nu lunú la 
tsana! arqui'hua nú uzetea li'ihua. 
3Nu le'ca niarquia nú ellu'cu' 
arqui'hua nú Diose rnibiya' lu 
Jesucristo nu Jesucristo neca enu 
rnibiya' lubee niyu nu bee niyu 
neca enu rnibiya' lubee una'a. “Nu 
chenu rietesa! bee bene para nú 
lu'cu beella ula'na lu Diose, titse 
niyu enu nzucu nú nzucu equie 
chenu rnacu'lla lu Diose urre 
sete'lla Stichia! Diose lubee bene 
netuu neca nú rrililla che. $Le'ca 
scua bee una'a enu rnacu' lu Diose 
urre sete! Stichia! Diose bee bene, 

tunu lecaxi nacu' equiella, letca 
netuu neca lunú rri'illa. Nu che 
neca xi neca nú nerecu' ichia 
equiella. $Enze'e tunu tucu una'a 
la tsacu! xi tsacu! equie, mejora 
chiecu'tsialla ichia equiella. Pero 
tunu nediya'lla nú netuu nú recu! 
ichia equie bee una'a, nu netú nú 
rrecu' etu equie bee una!'a, enze!e 
mejora nú tsacu!lla xi tsacu'lla 
equiella. ” Pero bee niyu la yala nú 
xi zucu! beei equie beei, xne Diose 
ureche! beei tucu nú rnanu, nu scua 
rlube'lla nú rlu'culla ula'na lu Diose. 
Nu le'ca esquie bee una'!a lunú 
sacu'lla xi sacu!lla equiella scua 
rlube'lla nú rlu'culla ula'na lu niyu. 
8Xne néreche' Diose niyu cuna 
rila' una'a, sino que Diose ureche! 
una'a cuna rila' niyu. 9Nu lá reche' 
Diose niyu equie nú nu'la bee 
una'a sino que ureche'nu una!a xne 
ureche'lanu niyu. 1Enze'e chenu 
rietesa' bee bene para nú lu'cu bene 
ula'na lu Diose, rqui'ña nú tsacu' 
bee una'a equie beella xi neca tucu 
seña ante bee ángele' Diose, xne 
nu' enu rnibiya' lubeella. 1'Mase 
nú ante Diose iguale bee bene, xne 
tunu leca nú nu' una'a leca niyu, 
nu tunu leca niyu le'ca leca una'a. 
12Neli nú cuna rila' niyu ungache' 
una'a pero nee equie cuenda' una'a 
rala bee niyu lu iliulabe, nu sia 
niyu nu sia una'a equie cuenda! 
Diose nucua'alla lu iliulabe. 

13Li'á nia luhua, li'i e'cuhua 
uri'ihua elliebacu' chenu rietesa' 
bee bene para nú lu'cu beella 
ula'na lu Diose, la neca nze'ca nú 
nacu' tucu una'a lu Diose, tunu 
lecaxi nacu' equiella. 14Le'ca ye 
bee bene nediya' nú netu neca tunu 

sela niyu nú rru'cu ichia equiella. 
15Pero para bee una'a rcua'a nze'ca 
beenchu chenu stuñi ichia equie 
beenchu, xne lia udete' Diose ichia 
equie beenchu para nú yacu!e equie 
beenchu. “f Tunu nu'hua enu layu' 
arqui' lunú rnia luhua, pero li'á nia 
luhua nú lia'ahua la lu'cua'ahua 
stucu custumbre, scua neca 
custumbre!ahua cuna beela bee 
bene enu nzeli arqui' Stichia' Diose. 


Xneca riala ri'i bee bene 
exe! Jesucristo 


17Nee nia stucu nú nia luhua, 
pero lunú nia luhua nee leca 
modo nia luhua nú neca nze'ca nú 
rrilihua xne chenu riete'sa'hua para 
nú lu'cuhua ula'na lu Diose a'la 
nú la yala ri'ihua rrilihua. PRluti 
nia luhua nú ubenea nú chenu 
riete! sa'hua nú rlu'cuhua ula'na lu 
Diose la neca tucu necatsehua, nu 
nzeli arquia nú nu' chenu necane 
scua. 19Chiqui' neriña' nú zucu'hua 
Stichia' Diose tucu nú necane, 
enze!e recahua stucu grupo, nu 
scua rlube' nú ti enu sucu' Stichia' 
Diose nu ti enu la zucu!e. 2? Pero 
lunú rrilihua scua, nu la neca tucu 
necatsehua cuna bee sa'hua, enze'e 
lecaxi sibi' chenu riete' sa'hua 
para nú acuxehua tucu nú uri'i 
Jesucristo. ?1Xne cada tucuhua 
chenu rri'ihua exee, chu rna'tsehua 
nú racuhua nu la cua'aquiehua 
beelá bee sa'hua, mientra nú nu' 
beelá bee sa'hua enu rlia'na', nu 
nu'hua enu hasta xuchi'hua xne 
ungue'hua nu udacuhua tucu nú 
niarqui'hua. 22¿Xie! la lu'cuhua 
ni'hua elu acuhua cuna hue'hua 
tucu nú niarqui'hua la? ¿Nu xie! la 

zecahua beela bee sa'hua enu nzeli 
arqui' Stichia! Diose la? Enze'e 
sa'na netuhua bee bene enu seca 
elitsi nu lecali xi lu'cu. ¿Nu nee 
niarqui'hua nú ñia tsu arqui'hua 
equie cuenda' bee nucua' la? Pero 
scua tucu nú rrilinuhua beella leca 
modo nia luhua nú neca nze'ca lunú 
rri'ihua. 


Exe nú uri'i Jesucristo 
(Mt. 26:26-29; Mr. 14:22-25; Lc. 22:14-20) 


23 Lunú uzetea li'ihua ungae equie 
cuenda' Jesucristo. Nu rula! nú 
udete! cuenda bene lilinu chenu 
uri'inu último exe, li'inu una'tsenu 
tucu pá. 24Nu chenu ulaxu nú 
udete'nu che'tsa lu Diose che 
ule'enu pá, nu uninu: “Pá quie! neca 
cuerpoa nú dete cuendaa para nú 
atia equie cuenda'hua. Nu chenu 
ri'ihua scua, urilihuane xne rellu'cu' 
arqui'hua li'á.” 2BLe'ca scua urilinu 
cuna copa nú nu' viño, chenu ulaxu 
nú udacuxenu che uninu: “Viño 
quie! neca renea nú ri'chia chenu 
atia para nú ya'la tucu inziu nú 
necuqui neca para nú ri'i Diose 
perdona stula bee bene, cada chenu 
rilihua scua uri'ihuane xne rellu'cu 
arqui'hua li'á.” 26Enze'e nia luhua 
nú cada chenu riete! sa'hua, para nú 
acuxehua tucu nú uri'i Jesucristo, 
chenu racuhua pá nu rue'hua viño 
scua rlube' nú ungutinu equie 
cuenda'hua. Nu scua urilihua hasta 
bichia chenu riña zecanu lu iliulabe 
stucu bese. 


Xneca riala nú ri'i bee 
bene exe' Jesucristo 
27 Enze'e tunu nu' titse bee bene 
enu racu pá nu rue! viño chenu neca 


1 Corintios 11, 12 


exe! Jesucristo nu la lu'cu cuendalla 
xi significado nú rri'illa scua, che 
dula neca nú rri'illa, xne la lu'cu 
cuendalla xi rri'i significado cuerpo' 
Jesucristo cuna rene'nu chenu rri'illa 
scua. ?8Enze!e rqui'ña nú ri'ixu 
bene elliebacu' xneca nehuañi bene 
ante Diose nu xucu' dulaxu bene lu 
Diose ante nú acu bene pá nu hue' 
bene viño lunú neca exe! Jesucristo. 
29Xne bene enu racu pá cua! nu 
rue viño cua! nu la ri'illa elliebacu' 
xinu rri'illa scua, equie cuenda! 
cuerpo! Jesucristo, che le'catsia 
litilla rla'nalla castiya'lla. 9%Xne lunú 
rri'i bee bene scua enze!e huaxi bee 
bene letahua riti nu xiula! nu rati. 
31 Pero tunu rluti bi'yaxuhua xneca 
nehuañihua ante Diose nu xucu' 
dula'xua'ahua lunu ante nú ria'ahua 
execua!, che lecaxi castiya! Diose 
zeca!lahua. 32Pero tunu dete' Diose 
castiya lua!ahua, nucua! neca para 
nú bi'ya'ahua xneca nehuañia!ahua 
nu la ria'ahua dula, para nú la 
liqui' Diose castiya lua'ahua, tucu 
nú dete'nue lubee bene enu la chili 
arqui' stichia'nu. 

33Enze!e bee sa'a enu nzeli 
arquialahua Jesucristo, chenu riete! 
sa'hua para nú ri'ihua exe! Jesucristo, 
ucua!a quiehua beelá bee sa'hua para 
nú acuxe juntuhua. 34Pero tunu nu'hua 
enu la cua!a quiea' nú chiqui! rlia'na! 
mejora nú acuxuhua eta ni'hua para nú 
la dete! Diose castiya lilihua equie nú 
la ritihua tucu nú necane. Nu ye beelá 
beenú rqui'ña nia luhua, nia bee nucua' 
luhua chenu nzelabi!ya li'ihua. 


Lunú rliqui' Espíritu Santo 


1 Nee nia luhua lunú rliqui' 
Diose lu cada tucua!ahua 

lunú riala rialahua equie cuenda!' 
Espíritu Santo, xne la niarquia nú 
huañia'ahua sin nú ri'ihua beya! 
equie cuenda' bee nucua!. 
2Litihua nediya'hua nú chenu 
lasca! chuluhua Stichia' Diose, 
chiqui' uyanalahua bee enu rni 
bee bene luhua nú neca diose nu 
la ni. ¿Enze'e nee niarquia nú 
rilihua beya!, nú titse bene enu nii 
nú lecaxi sibi' Jesucristo, tunu rni 
bene scua nucua' rlube! nú la nzu 
Espíritu Santo cuna li'illa. Nu le'ca 
ni'tucu bee bene leca modo nii: 
“Jesucristo neca enu rnibiya! lua.” 
Tunu la nzu Espíritu Santo cuna 
litilla. 
4Nu' yelu beenú utsula Diose 

lia'ahua nú ria'ahua, lia'ahua enu 
nzelila arquiatahua Jesucristo, pero 
enu rliqui' nucua! lua'ahua neca 
tucutsia Espíritu Santo. Mase 
urene urene riña! nú uliqui' Diose 
lu cada tucua!'ahua nú rria'ahua, 
pero lu tucutsia li'inu sibialahua. 
SMase urene urene lunú reca'ahua 
rrialahua pero tucutsia Diose neca 
enu rri'i elietsa lua'ahua. "Lu cada 
tucua'ahua rlube! Diose lunú xi 
recalahua cuna elietsa! Espíritu 
Santo para nú ria'ahua elietsa lubee 
sa'ahua. ¿Xne cuna elietsa! Espíritu 
Santo nu! bee bene enu unguti!'la' 
elliebacu! para nú ni lubee bene, 
le'ca nu! bee bene enu unguti'la' 
elliebacu! para nú ri'illa beya! nú 
xneca zete'lla bee bene. ?Nu equie 
cuenda' elietsa! Espíritu Santo 

nu' bee bene enu la nzuchiucu 
arqui' lunú nzeli arqui' Diose. Nu 
le'ca nu! bee bene enu unguti'la' 
poder nú rlu'cu Diose para nú ri'i 
yecalla bee bene enu riti. Nu 

le'ca nu' bee bene enu udete'la 
Espíritu Santo poder lu para nú 
ri'illa yelu clasia' bee milagro. Nu 
le'ca nu'bee bene enu udete'la 
Espíritu Santo elliebacu' nú reca, 
para nú ixiule'ella Stichia! Diose 
lubee bene, nu nu' bee sa'ahua 
enu udete'la Espíritu Santo nú 
reca elliebacu' para nú riilla beya! 
tunu neli urre laca neli lunú rni 
bene enu rni nú rixiule'e Stichia' 
Diose. Le'ca nu! beella enu udete'la 
Espíritu Santo elliebacu! para nú 
ni yelu clasia! dialu, nu le'ca nu' 
beella enu udete'la Espíritu Santo 
elliebacu! para nú ixiule'e xi rni 
tucu dialu cua! nu xi rni stucue. 
11Pero tucutsia Espíritu Santo rri'i 
elietsa lubee bene nú rri'i bee bene 
ye beenú rri'i bee bene, nu Espíritu 
Santo nediyala! xi riala dete'nu ri'i 
cada tucu bee bene. 


Ye'ahua neca xi neca nú 
rlu'cua'ahua tucutsia cuerpo 


12Cuerpo' bene mase nú tucutsia 
necane pero huaxi parte rlu'cune. 
Le'ca scua lia'ahua enu nzeli 
arquia'lahua Jesucristo mase 
nú huaxi neca'ahua pero neca 
tucutsia'ahua cuna li'inu. 19 Xne 
yelahua urinza'ahua equie cuenda!' 
tucutsia Espíritu Santo, para nú aca 
tucu necatselahua cuna beelá bee 
salahua, mase nú neca!ahua bene 
Israel urre laca'ahua bene Israel, 
mase nú neca!ahua esclavo urre 
lacatahua esclavo, pero neca tucu 
necatsela!lahua xne ye!lahua nzula 
Espíritu Santo cuna lia'ahua. 

14 Cuerpo' bene laca tucutsiae sino 
que huaxi parte rlu'cune. 15Nu tunu 
ni cuchiu' bene: “Lacaa tucu parte 

cuerpo! bene xne lacaa ya bene.” 
Pero laca equie cuenda' nucua' nú 
laca'e tucu parte cuerpo" bene. 16Nu 
le'ca esquie tunu ni diaca bene: 
“Lacaa tucu parte cuerpo! bene 
xne lacaa i'culu bene”, laca equie 
cuenda' nucua' nú laca'e diaca 
bene. 1Xne tunu diqui cuerpo' 
bene necatsia i'culu bene, ¿chequie 
xneca yene! bene che? Nu tunu 
diqui bene unga diaca bene, ¿xneca 
lia! bene che? 18Pero nediyala' 
Diose cá riala zucu ye lunú neca 
cada tucua parte cuerpo'ahua, tucu 
nú niarqui'nu nú acane. 19Xne tunu 
tucutsia parte neca diqui cuerpo 
lacane tucu cuerpo che. Pero tucu 
nú unilá luhua mase nú huaxi parte 
neca cuerpo!'ahua pero tucutsia 
neca diqui cuerpo'ahua. 
21Leca modo ni i'culu bene luya 

bene: “La qui'ñalu.” Nu le'ca leca 
modo ni lluca equie bene lu cuchiu' 
bene: “La qui'ñiahua.” 22Mase 

nú huaxi bee parte cuerpo!lahua 

nú se'ca'ahua nú lle'natsia sibi!, 
pero bee nucua! neca nú máse 

sibi'. 22Nu bee parte cuerpo'ahua 
nú rtua'ahua mase la aca achee 

lu cuerpo'ahua bee nucua! neca 

nú máse rri'i ucua'ahua xne 
rla'nalahua nú xi utualahua para 

nú lecaxi na'ahua. 24Nu bee parte 
cuerpo'ahua nú ache, bee nucua! 
neca nú la chenu xe'ta' arquialahua 
equie cuenda!. Pero máse rqui'ña 
nú chenu arquia'ahua equie cuenda' 
bee parte cuerpo'ahua nú la achee 
para nú lecaxi llua'ahua, nu scua 
ureche' Diose lia'ahua. BPara nú 
la ria'ahua elliebacu' nú nu' parte 
cuerpo'ahua nú la zibi' sino que 
diqui cuerpo!ahua rri'i elietsa lu 

sa'e. ?6Chenu rcuu tucu parte 
cuerpo' bene, che diqui cuerpo' 
bene si' nú rcu, nu chenu tucu parte 
cuerpo' bene ñia seca che diqui 
cuerpo! bene ñia seca. 

27 Nu nee le'ca scua lunú neca 
tucu necatsetahua cuna Jesucristo, 
che ye'ahua neca!ahua xi neca 
tucutsia cuerpo para li'inu, nu cada 
tucua'ahua neca!ahua xi neca tucu 
parte cuerpo ze'e. BLeta'ahua enu 
nzeli arqui' Jesucristo ucañi Diose 
rluti bee apóstol, che chu ucañinu 
bee profeta, luze'ela ucañinu bee 
ulaxcuela enu sete! stichia'nu, nu 
cuna bee bene enu rriliyeca bee 
bene enu riti, nu cuna bee bene 
enu rri'i bee milagro nu cuna bee 
bene enu rri'i elietsa lubeela bee 
bene. Le'ca ucañinu bee bene enu 
nibiya' lubee bene enu nzeli arqui! 
stichia'nu, le'ca ucañinu bee bene 
enu rni huaxi dialu. ?9Laca ye bee 
bene neca apóstol nu le'ca laca ye 
bee bene neca profeta! Diose nu 
le'ca laca ye bee bene reca sete! 
Stichia! Diose lubee bene, nu laca 
ye bee bene reca rri'i bee milagro. 
30Le'ca laca ye bee bene reca 
rriliyeca bee bene enu riti, nu le'ca 
laca ye bee bene reca rni ye clasia' 
bee dialu, nu le'ca laca ye bee bene 
reca rixiule'e xi rni tucu dialu urre 
stucue. 31Pero la'nahua nú lube' 
Diose lua'ahua ta nú mase neca 
nze'ca riala ria!ahua, li'á rlubea 
luhua tucu inziu nú máse neca 


nze'ca. 

1 3 Xne tunu recaa rnia xitse 
bee dialu rene nú rni bee 

bene iliulabe cuna nú rni bee 


Eluseca 

ángele liñibe, pero tunu la zeca bee 
sa'a che necatsia xi neca tucu icu! 
nú rquiee urre xi neca tucu platillo 
nú chiqui' fuerte nza bi'i. 2Nu tunu 
li'á neca profeta, nu tunu alu'cua 
elliebacu! para nú ri'á beya! ye 
elliebacu! nú enta lu Diose nú lasca!' 
ri'i bee bene beya', urre alu'cua 
elliebacu! nú chiqui' reca urre tunu 
chiqui' nzeli arquia Diose hasta 

nú aca nia lu tucu dañi nú lluna'e 
luhuare elu nzucune, nu zucune 
stucu luhuare pero tunu la zecaa 
bee sa'a lecaxi zibi' nú rri'á scua 
che. ¿Nu le'ca tunu ritsia ye nú 
rlu'cua lubee bene enu seca elitsi nu 
zelaa nú tsiqui' bee bene li'á, pero 
tunu la zecaa bee sa'a, lecaxi zibi! 
nu rrilá scua che. 

4Eluseca neca nú rlu'cu bene 
paciencia sa'bene, nu rri'i nze'ca 
bene lusa! bene, nu la yea arqui' 
bee bene, nu la zucu' aya bene 
lililla, nu la aca nelliñia bene. $Nu 
lacalla bene enu grosero, nu lacalla 
bene enu rri'itsia elliebacu' lu 
cuenda' e'cutsia nu lacalla bene enu 
nelachi nu la ri'illa nú biñi arqui'lla 
lubeelá bee bene. Nu lacalla bene 
enu xila' chenu nu' xi seca sa!lla 
sino que xila'lla chenu nehuañi 
nze'calla. "Eluseca neca, nú rriqui' 
bene sa'bene, nu nzeli arqui' bene 
nú rni sa'bene, nu la tsu chiucu 
arqui' bene lusa' bene, nu la llaca' 
bene sa! bene. 

BEluseca, lecaxi bichia nú laxue, 
pero bee profeta enta bichia nú 
laxu beella nu le'ca enta bichia 
nú laxu bee bene enu rni stucu 
dialu rene, cuna nú laxu nú 
reca elliebacu! bene. 9Xne nee 
tunu rrialahua beya' lle'na, pero 

huaxisca'lá rri'i nú rialahua beya' 
nu tunu neca!ahua profeta! Diose 
le'ca huaxisca'lá rri'i para nú 
ria'ahua beya' equie cuenda'nu. 
10Pero chenu riña bichia nú 
rialahua beya' yeene, che leca! xi 
zibi' lunú reca'ahua nee. 

11 Chenu ungaa endu' unia xi rni 
bee endu! nu uri'á elliebacu! xi 
rri'i bee endu' elliebacu', nu neca 
elliebacua xi neca elliebacu! bee 
endu'. Pero chenu uru'cua utsana 
arquia lunú necaa endu'. 2Le'ca 
scua la rialahua beya! yeene, xi 
neca chenu la lañi' nze'ca'ahua lu 
tucu huana, pero chenu riña bichia 
nú riña'ahua elu nzucu Diose che 
rialahua beya! yeene. Nee lle'natsia 
beenú rrilá beya! pero chenu riña 
bichia nú riñaa elu nzucu Diose che 
chuluanu xi nu'lunu li'á. 

13Nu' chuna beenú leca bichia 
nú laxu: Tucue neca nú nzeli arqui' 
bene Diose, nu stucue neca nú 
nzucu lua'ahua nú xi liqui' Diose 
lua'ahua, nu stucue neca nú seca 
bene sa'bene, pero lu yuna bee 
nucua!' máse neca equie nú seca 
bene sa'bene. 


Bee bene enu rni stucu dialu 


1 Ula'nahua nú zecahua bee 
sa'hua nu chiqui' una'cuhua 
lu Espíritu Santo para nú liqui'nu 
xi riala rilihua pero máse na'cuhua 
lunu nú liqui'nu nú rilihua beya! 
para nú zete'hua stichia'nu lubee 
bene. ?Bene enu rni stucu dialu 
nú la ri'i bee bene beya! xi rni, 
nze!ta bedichia' cua! lu cuenda! 
Espíritu Santo. Nu tucutsia Diose 
rdichia'nulla bedichia' cua! nu 
lecati bene rri'i beya! nú rnilla. 

3Pero bee bene enu rixiule'e 
Stichia' Diose lubee bene, rri'illa 
elietsa lubee bene para nú xneca 
riala nú chenala bene inziu' Diose, 
nu rdu'lla ana arqui' bee bene, 

nu saalalla arqui' bee bene enu 
nehuana seca. *Bene enu rni stucu 
dialu nú la ri'i bee bene beya! xi 
rni, rri'i nucua' elietsa lu li'itsialla. 
Pero bee bene enu rixiule'e Stichia' 
Diose lubee bene, rri'illa elietsa 
lubee bene' Diose para nú xneca 
chenala beella inziu' Diose. 

5 Ala' niarquia nú yehua nihua 
stucu dialu, pero máse neca nze'ca 
tunu ixiule'ehua Stichia! Diose 
lubee bene. Xne máse neca equie 
nú ixiule!e bene Stichia! Diose lubee 
bene luquela nú ni bene stucu dialu 
nú la ri'i bene beya' xi rni. Urre 
tunu acalla ixiule'ella lubee bene 
xi rni dialu nú unilla para nú zibi' 
lunú unilla lu ye bee bene, $xi neca 
tunu nzelabitya li'ihua bee sa'a enu 
nzeli arquia'ahua Jesucristo nu 
nia luhua tucu dialu nú la ri'ihua 
beya! xi rni che lecaxi zibi' nucua' 
luhua luhuare nú nia luhua Stichia' 
Diose, luhuare nú nia luhua lunú 
ulube' Diose lua nú nia luhua urre 
luhuare nú zeteahua lunú recaa, 
urre luhuare nú zeteahua lunú riala 
zeteahua. 

7Xi neca tucu bee icu! musica, 
flauta, urre arpa tunu la ula 
nze'ca benene la ri'i bene beya! xi 
instrumento bee nucua!. $Le'ca scua 
tunu la bixia nze!ca tucu sundado 
trompeta lu xuu, xneca ri'i beei 
beya! para nú nucua'a tsiñiala beei 
para nú chue beei lu xuu. 9Nu nee 
le'ca scua tunu li'ihua nihua lubee 
bene cuna tucu dialu nú la ri'i bee 

bene beya! xi rni, ¿xneca ri'i beella 
beya! xi rnihua lubeella? Nu che 
lia xle'e unihua lubeella. 1Li'ihua 
nediya'hua nú nu! huaxi bee dialu 
lu iliulabe, pero yeene nu! xi rnii. 
11Pero tunu tucu bene ni lua tucu 
dialu nú la nia nu la rilá beya! xi 
rni, che necaa tucu bene istu para 
bene ze'e, nu neca bene ze'e tucu 
bene istu para li'á. 1?Enze'e scua 
tucu nú chiqui' niarqui'hua nú 
lu'cuhua elliebacu' nú enta lu Diose 
cuna elietsa' Espíritu Santo chiqui' 
una'cuhua lu Diose para nú liqui'nu 
elliebacu'hua nú ri'ihua lunú xi 
riala ri'ihua para nú xneca chenala 
bee bene' Diose inziu'nu. 

13Enze'e bene enu rni tucu dialu 
nú la ri'i bee bene beya' rqui'ña 
nú nacu'lla lu Diose para nú 
ri'inu elietsa lulla para nú acalla 
ixiule'ella lubee bene xi rni lunú 
unilla. 14Xne tunu li'á nacua lu 
Diose cuna stucu dialu rene nu 
la ri'á beya' xi rni che tucutsia 
espíritua nediya' xi rnia pero li'á ni! 
la ri'á beya' xi rnia che. 

15Enze'e lunú rqui'ña ri'á neca 
nú nacua lu Diose cuna espíritua, 
nu ri'á beya' xi rnia. Le'ca scua 
chenu rulaa lu Diose rqui'ña nú 
tsila bee nucua! nu ri'á beya! lunú 
xi rulaa. 16Xne tunu rnilu bedichia' 
nzelca lu Diose cuna tucu dialu 
nú la ri'ilu beya! xi rni che leca 
modo ni bene enu nzu cuna li'ilu 
“Amén” chenu ulaxu udete'lu che'tsa 
lu Diose. Equie nú lá ri'illa beya' 
xi unilu. 1 Mase nú fia udete'lu 
che'tsa lu Diose, pero lecaxi uri'i 
nucua' elietsa lu bene enu nzu 
cue'tselu para nú ri'illa beya! xneca 
chenalalla inziu' Diose. 1BRdetea 


336 


che'tsa lu Diose nú li'á reca huaxi 
dialu lu yehua. **Pero mase nú scua 
necane chenu nzua elu riete'sa! bee 
sa!ahua enu nzeli arqui' Jesucristo 
para nú nia lubeella, nu para li'á 
máse nza nze'cae tunu nia masia 
ayu' bedichia' lubeella bee bedichia' 
nú rri'i beella beya' para nú zibi'i 
lubeella nu zete' beellae lu stucu 
bene, luhuare nú nia lubeella chi'i 
mili bee bedichia' nú la ri'i beella 
beya! xi rni. 

20Bee sa'a enu nzeli arquia'ahua 
Jesucristo la ria'ahua elliebacu' xi 
rri'i bee endu' lla'na elliebacu'. Pero 
acahua xi neca bee endu' nú la ri'i 
beei beenú necha neca, pero chenu 
rrilihua elliebacu! uri'ihua elliebacu' 
xi rri'i bene uxu elliebacu' lunú 
unguxulahua. 21 Lu ichi' Stichia' 
Diose rni: “Xe'la bee bene enu rni 
stucu dialu, bee bene enu laca bee 
bene ca'a para nú nibeella lubee 
benequie'. Pero ni! scua la zucu' 
beella stichia!a uni Diose.” 22Enze'e 
lunú rni bene huaxi dialu, necane 
tucu seña para lubee bene enu la 
chili arqui' Stichia! Diose para nú 
scua chili arqui'beella Diose. Nu la 
neca nucua' tucu seña lubee bene 
enu nzelila arqui' Diose. Pero lunú 
rixiule'e bene lunú neca cuenda' 
Diose neca nucua' tucu seña para 
lubee bene enu nzelila arqui' Diose. 
Nu laca nucua! tucu seña para 
lubee bene enu lachili arqui' Diose. 
23Pero ni! scua chenu riete'sa'hua 
para nú yene'hua Stichia' Diose 
nu che quixie yehua nú nihua yelu 
clasia! dialu nú lecati rri'i beya! xi 
rni, nu tunu nucua'anuhua bee 
bene enu apenatsia uchili arqui' 
Stichia! Diose urre bee bene enu 

la chili arqui' stichia'nu, ¿che xie' 
la ri'i bee benecua' elliebacu' nú 
tala vese ichia lucu secahua la? 
24Pero tunu yehua rixiuletehua 
Stichia' Diose elu riete'sa'hua nu 
nucua'anuhua bene enu apenatsia 
uchili arqui' Diose, urre bene enu 
la chili arqui' Diose ze'e, che chenu 
yene'lla xi rnihua, che ri'illa beya! 
nú necalla tucu bene enu rlu'cu 
dula, nu che le'catsia li'illa ri'illa 
beya! nú ti necalla. 29 Nu scua 
ri'illa beya! nú xneca nehuañilla 
nu tsulliquilla nacu'lla lu Diose, 
nu le'ca nilla nú neli nú nzu Diose 
cuna li'ihua. 


Uri'i nze'cahua lunú riala ri'ihua 


26Bee sa'a enu nzeli arquia'ahua 
Jesucristo ye beenú rnia luhua 
rnine luhua para nú rilihua beya' 
nú chenu riete'sa'hua para nú 
yene'hua Stichia! Diose, yehua 
rilihua lunú recahua rri'ihua, ti enu 
rula canto lu Diose, nu ti bee enu 
sete! Stichia! Diose lubee bene, nu 
ti bee enu rixiule'e lubee bene nú 
xi ulube' Diose lulla, nu bee enu rni 
stucu dialu nú la ri'i ye bee bene 
beya!, nu ti bee bene enu rixiule'e 
xi rni dialu nú uni benecua', pero 
luye nú rrilihua rqui'ña nú zibi'i nu 
ri'i elietsa lubeelá bee sa'hua nú 
xneca chenala beella Stichia! Diose. 
27 Tunu nu'hua enu rni dialu nú la 
ri'i ye bee bene beya!, rqui'ña nú ni 
chiucu chunatsiahua dialu cua! bee 
enu recatsiae, nu tucua tucuahua 
nihuane, nu rqui'ña nú nu' enu 
ixiule'e lubee bene nú xi rni dialu 
nú unibeella. 28 Pero tunu leca bene 
enu ixiule'e lubee bene xi uni bee 
bene enu uni dialu cua!, che máse 

neca nze'ca nú la nibeellá dialu cua! 
lubee bene. Mejora li'itsia beella 
nediya' beella cuna Diose xi rni nú 
unacu! beella lunu cuna dialucua. 

29Nu bee bene enu ixiule'e 
lubeelá bee bene xi ulube' Diose 
lubeella rqui'ña nú chiucutsia 
beella urre chunatsia beella ixiule'e 
beella lubeelá bee bene, cada 
chenu riete'sa'hua nu beelahua 
saca tunu neli lunú rni beella. 
30Pero tunu tucu bene enu nzucu 
ze'e saca, nu hora ze'e lube' Diose 
lulla tucu nú lube' Diose lulla, 
che rqui'ña nú zaca bene enu 
rni para nú aca ixiule'ella lubee 
bene xi ulube' Diose lulla hora 
ze'e. 31 Yehua nu' beya' ixiule'ehua 
Stichia!' Diose lubee bene, lunú 
ulube' Diose luhua, pero tucua 
tucuahua rquiña nú ri'ihua scua 
para nú aca beella, nu chu'u ana 
arqui'beella, lilibeella enu riene' nú 
rnihua. 32Ulu'cu cuendahua nú bee 
profeta, la yala nú nibeella chenu 
la yala nibeella, sino que nibeella 
chenu riala nibeella. 33Xne Diose 
niarqui' nú xcua!a xcua'a ri'i bee 
bene para nú huañi nze'ca bene 
cuna sa'bene. Scua tucu nú recae ye 
bee luhuare elu riete'sa! bee bene 
enu nzeli arqui' Jesucristo. 34Hora 
nú riene'hua Stichia! Diose, leca 
modo nú nu'xi ni bee una'!a tucu 
nú uni Diose nú ri'i beenchu hasta 
hua'tu. 35Tunu nu! xila niarqui'hua 
nú ri'ihua beya!, mejora nú ni'hua 
nu unedichia'hua lu niyu'hua, xne 
netue tunu nedichia' tucu una'a 
hora nú riene! ye bee bene Stichia' 
Diose. 

36Ullu'cu! arqui'hua nú la neca 
li'ihua enu primero uri!i beya! 

Stichia' Diose, nu le'ca la neca 
li'itsiahua bee enu primero nediya' 
Stichia' Diose. 3” Tunu nu'hua enu 
seca nú necala profeta, urre seca nú 
Espíritu Santo udete'la elliebacu'lla, 
nu che chu ri'illa beya! lunú rnia 
lu cartaquie' nu necane tucu nú 
unibiya' Diose nú ri'ihua. 38Pero 
tunu la chili arqui' profeta quie' 
lunú rnia luhua lu carta quie', letca 
la chili arqui'hua lunú rnilla luhua. 
39 Scua tucu nú unila luhua 
bee sa'a enu nzeli arquialahua 
Jesucristo, una'cuhua lu Diose 
para nú liqui'nu elliebacu'hua para 
nú ixiule'ehua stichia'nu lubee 
bene, nu la cahua tunu ni tucu 
bee sa'hua tucu dialu nú la ri'ihua 
beya!. Pero lu ye nú rri'ihua uri'i 
nze'cahua, urilihua tucu nú riala 
rilihua chenu riete! sa'hua, para nú 
yene'hua Stichia! Diose. 


Uhuañi zeca Jesucristo lu eluti 


1 Bee sa'a enu nzeli 
arquia'ahua Jesucristo, 
ellu'cu' arquia lilihua bee bedichia' 
nze'ca! Jesucristo nú unila luhua, 
bee bedichia! nze'ca nú uchilila 
arqui'hua nú nzuta' arqui'hua lu. 
2Ullu'cu!' arqui'hua nú equie cuenda!' 
bedichia! nze'ca cua! utsila'alahua 
equie cuenda' stulahua, tunu neli 
nú nzuta' arqui'hua pero tunu la 
neli nú nzuta' arqui'hua lue lecaxi 
zibi' nú uchili arqui'huane che. 
SRluti uzetea li'ihua lunú rluti 
ungaa. Unia luhua nú Jesucristo 
unguti equie cunda! stula'ahua tucu 
nú rni lu ichi! Stichia! Diose. *Nu 
uyachi'nu nu che uhuañi zecanu 
bichia rriuna, tucu nú rni lu ichi' 
Stichia! Diose. Chenu uhuañi 

zecanu che ulube'lunu lu Pedro nu 
luze'elá ulube'lunu lubee apóstol'nu. 
8 Nu le'ca luze'elá ulube'lunu lu 
texcua!la bee bene enu nzeli arqui' 
lilinu, nu neca máse de quiniento 
beella. Nu'beella enu ungutila, 
pero le'ca esquie nu' huaxi beella 
enu nehuañisca!. "Nu le'ca esquie 
ulube'lunu lu Jacobo nu cheelá lu 
ye bee apóstol. 

8Nu li'á neca xi neca tucu 
endu'me' enu udetela hora nú ala, 
xne ulube'lunu lua hasta últimolá. 
9Nu li'á menula neca equia luquela 
beelá bee apóstol, nu ni' la yala 
nú chiulea apóstol xne uri'á nú 
nehuana ulle'ca bee bene enu 
nzeli arqui' Jesucristo. 19 Pero lunú 
chiqui' nze'ca Diose enze'e necaa 
lunú necaa, nu la xle'e uhua'a 
arqui'nu li'á xne máse uri'á riña'nu 
luquela beelá bee apóstol, añinzuca 
nú la neca li'á enu rri'i sino que 
cuna elietsa! Diose rriline. 11 Nu 
lecaxi ri'i tunu ti udixiule'e Stichia' 
Diose luhua, tunu neca li'á urre 
neca stucu bee apóstol, xne tucutse 
Stichia' Diose sete'ru li'ihua nu 
uchilila arqui'huane. 


Huañi zeca bee bene enu unguti 


12Nu nee lunú uzete'laru li'ihua 
Stichia! Diose nú rni nú Jesucristo 
uhuañi zeca lu eluti, ¿xiquie nú 
nu'hua bee enu rni nú la huañia' 
bee bene enu unguti? 13Xne tunu 
la huañia' bee bene enu unguti, 
nucua' rni nú lá huañia' Jesucristo 
lu eluti stucu bese che. 14Nu tunu 
lá huañia' Jesucristo lu eluti, che 
lecaxi zibi' lunú sete'ru lilihua, nu 
le'ca esquie lecaxi zibi' lunú nzeli 
arqui'hua li'inu che. W9$Nu tunu 

scua necane, che la neli neca nú 
rniru equie cuenda' Diose che xne 
unilaru luhua nú li'inu urilinu 
nú uhuañi zeca Jesucristo. Nu 
tunu laca neli nú huañi zeca bee 
benenguti, che laca neli nú uhuañi 
zeca Jesucristo stucu bese che. 
16Xne tunu la huañia! bee bene 
enu unguti, che le'ca lá huañia' 
Jesucristo lu eluti stucu bese. 17 Nu 
tunu lá huañia' Jesucristo lu eluti 
lecaxi zibi' nú nzeli arqui'hua 
li'inu che, nu le'ca lasca! la'ahua 
lu stulahua che. 18 Tunu scua 
necane che hasta bee enu ungutila 
unitilulila beella, añinzuca nú uyali 
arqui'beella li'inu. 1'9Nu tunu lu 
iliulabequietsia nelluaquia'ahua 
lunú nellua'aquia'ahua equie 
cuenda' Jesucristo, che lunú nzeli 
arquia'ahua lilinu necatahua bee 
bene enu máse riala hua'a arqui' ye 
bee bene. 

20Pero lunú neli neca nú 
Jesucristo uhuañi lu eluti, nu li'inu 


necanu enu primero uhuañi lu eluti. 


21 Nu scua tucu nú uyu'u eluti lu 
iliulabe quie', equie cuenda! tucu 
bene, le'ca scua equie cuenda’ tucu 
bene uyu'u nú huañi zeca bee 
bene enu ungutila. 22Scua tucu 
nú uyu'u eluti nú rati ye bee bene 
equie cuenda' Adán, le'ca scua 
equie cuenda' Jesucristo rlu'cu bee 
bene enu nzeli arqui' lilinu stucu 
elunehuañi. Pero yeene acane 
tucu nú rialane. Jesucristo neca 
enu primero uhuañi zeca lu eluti 
stucu bese, chenu riñazecanu stucu 
bese lu iliulabe che huañi zeca bee 
benenguti enu nzeli arqui' litinu. 
24Nu chenu ri'i Jesucristo 
ana luye elurnibiya! nú nu! lu 

iliulabe quie! cuna elusticia cuna 
poder, chela dete! cuendanu lunú 
rnibiya'nu lu Diose Pa liñibe. 
25Pero rqui'ña nú nibiya' Jesucristo 
hasta nú ri'i Diose nú ri'inu ana 
lubee enu rlee lunu. ?8Nu enu 
nitilunu último neca eluti. 27 Lu 
ichi' Stichia! Diose rni nú Diose 
udete! poder lu Jesucristo para 

nú nibiya'nu lu yeene, pero la ni 
nucua' nú le'ca rnibiya'nu lu Diose, 
xne Diose neca enu udete! poder lu 
Jesucristo nú nibiya'nu. Nu bichia 
nú nibiya! Jesucristo lu yeene, che 
dete! cuendanu elurnibiya' nú udete' 
Diose lunu nu che nibiya! zeca 
tucutsia Diose lu yeene nu cuna lu 
Jesucristo. 

29 Neequie tunu rnihua nú la 
huañia' bee bene enu ungutila. 
¿Xiquie nú rrinzahua equie cuenda! 
bee bene enu ungutila? Nu tunu 
la huañia' bee bene enu ungutila 
lecaxi zibi' nú rri'ihua scua che. 

30 Nu tunu la huañia' bee bene 
enu ungutila, hasta lia'tahua enu 
sibialahua lu Diose lecaxi zibi' nú 
yebichia rlu'cua'ahua peligro nú 
atia'ahua. 31 Xne li'á nia luhua 
bee sa'a enu nzeli arquia'ahua 
Jesucristo nú yebichia rlu'cua 
peligro nú atia, neli nú rnia luhua 
scua, tucu nú neli nú chiqui' ñia 
nzu arquia equie cuenda'hua, 
li'ihua enu necala bee bene! 
Jesucristo. 32 Nu nee tunu lu 
iliulabequietsia sibi' lunú rri'á, che 
lecaxi zibi' beenú uri'inu bee bene 
Efeso li'á, lilibeei enu nelachi xi 
nelachi bee nañi dañi. Xne tunu la 
huañia' bee bene enu unguti enze!e 
máse neca nze'ca nú rialahua tucu 
nú rni bee enu rni: “Te da'cua'ahua 

nu te diya'ahua xne ye'etsia 
ungutila'ahua.” 

33Pero li'á nia luhua nu la 
zelahua nú ti zequienu li'ihua equie 
cuenda' bee nucua'!. Xne tunu rri'i 
casuhua lunú rri'i bee bene enu la 
ri'i tucu nú necane, nucua! rnitilu 
lunú xneca nehuañihua. 94Enze'e 
urilihua elliebacu!' tucu nú necane 
nu la ria'hua dula xne nu'hua enu 
se'caa nú ni' la chulu nze'ca Stichia' 
Diose, enze!e rnia scua luhua para 
nú tu'hua. 


Xneca huañi zeca bee benenguti 


35Pero tal vez nu'hua enu rri'i 
elliebacu!: “¿Pero xneca huañi zeca 
bee benenguti che? ¿Nu xneca naa 
cuerpo nú lu'cu beella?” 38 iPero 
elliebacu! cua! la zibi'i! Xne lilihua 
nediya'hua nú chenu rdu'ni bene 
tucu ebichi che rliñii nu chu ruchu 
ebichi'i. 3 La neca huañi nú rquieni 
bee bene sino que ebichi'i rquieni 
bene, tucu nú rri'inu bene trigo 
urre tatse stucu ebichi. 38Pero 
chenu rliñii che necane tucu huañi 
tucu nú unibiya'la Diose nú necane, 
nu cada ebichi nú rquieni bene, 
chenu ru'cue che rlube' nú xine. 
39 Scua tucu nú urene rnaa cuerpo! 
bene lu cuerpo! bee nañi nu urene 
rnaa cuerpo! bee bela lubee iñi. 

40Nu le'ca urene rnaa beenú nu' 
liñibe nu beenú nu! lu iliulabe nu le'ca 
esquie urene ñia rnaa, nú nu! liñibe 
nu urene ñia rnaa nú nu! lu iliulabe. 
%MLe'ca scua urene rnaa ellie' bichia 
luquela guu nu le'ca urene rnaa ellie' 
belaa, hasta bee belaa urene rnaa 
ellie! tucu belaa, lu stucu belaa. 

42Lelca scua acane lu cuenda' 
bee bene enu huañi zeca lu eluti, 

cuerpo! bene nú riachi' ruchue, 
pero cuerpo nú lu'cu bee bene 
stucu bese leca' bichia nú uchune. 
43Cuerpo' bene nú riachi' ruchue, 
pero chenu huañi zeca bene lu'cu 
bene stucu cuerpo nú ñia rnaa nu 
leca! xi zeca. Cuerpo nú riachi! leca' 
juersa!'e, pero chenu huañi zeca 
bene che chiqui' lu'cu zeca bene 
juerza. “Riachi' cuerpo nú rlu'cu 
bene lu iliulabe quie', pero chenu 
huañi zeca bene lu'cu bene tucu 
cuerpo nú zibi' liñibe. Xne scua 
tucu nú rlu'cu bene tucu cuerpo lu 
iliulabe quie! le'ca scua lu'cu bene 
stucu cuerpo liñibe. 

45Lu ichi' Stichia' Diose rni nú rluti 
Adán ulu'cu elunehuañi lu iliulabe 
quie'. Luze'elá uriña Jesucristo, 
litinu enu rliqui' elunehuañi! bee 
bene. “Rluti lu'cua'ahua sa! cuerpo 
nú ulu'cu Adán lu iliulabe quie, 
chéla lu'cua!ahua sa! cuerpo nú 
ulu'cu Jesucristo liñibe. Adán 
ungache' yuu enze'e necalla bene lu 
iliulabe, pero Jesucristo uriña enza 
liñibe. “Yebee bene rlu'cu cuerpo 
tucu nú ulu'cu Adán cuerpo lu 
iliulabequie!, pero chenu riña bichia 
nú lu'cu bee bene tucu cuerpo sa! 
cuerpo nú rlu'cu Jesucristo liñibe. 

49Xne scua tucu nú rna'ahua le'ca 
scua unaa Adán lu iliulabe quie', 
nu le'ca scua na'ahua tucu nú rnaa 
Jesucristo liñibe. 

50Nee ixiule'a luhua bee sa'a enu 
nzeli arquia'ahua Jesucristo, nú 
cuerpo!ahua nú rlu'cua!ahua lu 
iliulabe quie' nú neca be'la nu rene 
leca modo chu'une liñibe elurnibiya' 
Diose. Xne cuerpo' bene nú rnitilu, 
leca modo chu'u elu nu' cuerpo! 
bene nú leca xunga nitilu. 

51 Pero niarquia nú ri'ihua beya' 
tucu nú lasca' ixiule'a luhua nú 
lá rilihua beya!, nú la atiye'ahua, 
pero ri'i Diose nú che'e xneca 
naa ye!ahua nu lu'cua'ahua stucu 
cuerpo. 52Scua aca chenu yene'ahua 
chii trompeta, che terratutsia 
tucu nú riacu! nu ria'la i'culu bene 
scua terratutsia che'e nú xneca 
rna'ahua, chenu yene chii trompeta 
ze'e huañi zeca yee bee benenguti, 
nu che leca' xunga atibeella, nu 
liatahua hora ze'e che'e xneca 
rna'ahua. 5%Xne cuerpo nú 
rlu'cualahua rqui'ña nú che'e xneca 
rnae cuna stucu cuerpo nú la nitilu. 
Xne rqui'ña nú che!e cuerpo!ahua 
nú rati cuna stucu cuerpo nú leca! 
bichia nú ati. 

54Nu chenu uche'ela cuerpo nú 
rlu'cua'ahua nú rnitilu cuna stucu 
cuerpo nú la nitilu, nu chenu 
uche'ela cuerpo'ahua nú rati cuna 
stucu cuerpo nú la ati, bichia ze'e 
uyalu tucu nú rni lu ichi' Stichia' 
Diose elu rni: “Ulaxu eluti xne 
uri'ila elunehuañi ana. 5 Nu le'ca 
uyalula stucu luguare lu ichi! 
Stichia! Diose elu rni: “Eluti, ¿ca 
nza nú niarqui'lu ari'ilu ana? ¿Nu 
ca nza nú nehuana seca bee bene 
rri'ilu?” 56Lunú nehuana seca bee 
bene rri'i eluti necane equie cuenda!' 
dula, nu equie cuenda! ley rri'i bee 
bene beya! nú rnibiya' dula lubee 
bene. 3' Pero che'tsala Diose Pa 
liñibe, enu rri'i elietsa lua'ahua nú 
rrialahua ana lubee nucua! equie 
cuenda' nú unguti Jesucristo. 

58Enze'e bee sa'a enu nzeli 
arquia!ahua Jesucristo scua tucu 
nú se'ca li'ihua nia luhua, nú utsuta' 
arqui'hua lunú nzeli arqui'hua 


1 Corintios 15, 16 


Jesucristo nu la llaca'hua. Nu ye 
ye!e ula'nahua nú ri'ihua riña! Diose 
xne lilihua nediya'hua nú la ri'i 
xle!ehua riña! Diose. 


Elietsa para bee bene' Diose 
eyeche Jerusalén 


1 Nee equie cuenda! bee dimi 
nú rqui'ña quiete'sa'hua 
para nú rilihua elietsa lubeelá bee 
salahua enu nzeli arqui' Jesucristo, 
uquiete'sa'huane tucu nú unibiya'a 
luhua nú ri'ihua lubee salahua 
enu nzeli arqui' Jesucristo lu iliu 
Galilea. ?Rqui'ña nú cada domingo 
dete! cada tucuhua lle'na dimi 
equie bichia riña'hua calutse nú 
urilihua ana tucu xmana, para nú 
la ri'ihua scua chenu riñalá luhua. 
3Nu chenu riñaa, xe'la bene enu 
cañihua para nú che za'na dimi cua! 
eyeche Jerusalén, nu xe'lane cuna 
tucu carta nú ixiule'e ti neca beella. 
4Nu tunu rqui'ña nú nzelaa, che 
nzelayua beella. 


Rri'i Pablo elliebacu' xneca 
riñalla Corinto 


5Rluti dete'xua lu iliu Macedonia 
chela riña lu eyeche Corinto para 
nú nzelabi'ya li'ihua. *Talabese 
ya'na cuna li'ihua tucu tiembu. 
Diqui tiembu nú nucuaa, che chu 
du' inzahua li'á elu riala nza'a. 
7La niarquia nú nzelabi'ya li'ihua 
chiucu chunatsia bichia, sino que 
niarquia nú xee nzela luhua tunu 
zela Diose nú acane scua. ŝPero nee 
rqui'ña nú ria'na eyeche Efeso hasta 
nú riña eliñi pentecostés. ?Xne 
cala eyeche Efeso nu' beya! yene' 
bee bene Stichia! Diose nu se'ca nú 
huaxi bee bene chili arqui' Stichia' 


1 Corintios 16 


Diose, aflinzuca nú huaxi bee bene 
rlee lua equie cuenda' Stichia' Diose. 
10 Chenu riña Timoteo luhua 
urilihua nú tsu nze'ca arqui'lla, xne 
le'ca riña! Diose nú rri'á rri'illa. 
11 Enze'!e nia luhua nú ni'tucuhua 
la huachuhualla, sino que uri'ihua 
elietsa lulla, nu udu' inzahualla 
para nú riñalla elu nzucu'quiealla 
ca'a sin nú chenu arqui'lla cuna 
beelá bee sa'ahua enu nzeli arqui' 
Jesucristo enu nze'tayulla. 
12Nu chiqui' uzequiaa lu sa'ahua 
Apolo nú chenulla bee sa'ahua 
enu nzeli arqui' Jesucristo, pero 
lá zelalla achalla nee, pero chálla 
chenu ri'illa ana. 


Último saludo 


13Ucua'a tsiñiahua nu utsuta' 
arqui'hua lunú nzeli arqui'hua 
Jesucristo. Uriqui'hua lu xitse nú 
secahua nu utsuta' arqui'hua. 14Nu 
ye nú rri'ihua ñia utsu arqui'hua 
ri'ihuane. 

15Bee sa'a enu nzeli arquia'ahua 
Jesucristo, li'ihua nediya'hua nú 
Estefanas cuna yebee bene!lla, 
li'ibeella rlutilá uchili arqui' beella 
Jesucristo lu iliu Acaya, nu li'ihua 
nediya'hua nú xneca rri'ibeella 
elietsa lubee sa!ahua enu nzeli 
arqui' Jesucristo. 16 Enze'e nia luhua 
nú uri'i casohua bee bene enu rri!i 
xi rri'i bee benequie' cuna ye beelá 

bee bene enu rri'i xi rri'i beella, nu 
cuna bee enu rri'i elietsa nú reca 
riña' Diose. 

17Chiqui' ñia utsu arquia chenu 
uriña Estéfanas cuna Fortunato nu 
Acaico xne tucu nú ñia nzu arquia 
lubeella. Le'ca scua ñia nzu arquia 
luhua. 18Li'ibeella udu'beella ana 
arquia cuna nú rdu'beella ana 
arqui'hua, nu bee bene enu rri!i 
scua ulu'cuhua ula'na lubeellla. 

19Yebee sa'ahua enu nzeli arqui' 
Jesucristo lu iliu Asia quie!, xe'la 
beella saludo luhua. Nu Aquila nu 
cuna una'lla Pricila cuna ye beelá 
bee bene enu nzeli arqui' Jesucristo, 
bee enu rietesa' ni'beella, xe'la 
beella saludo luhua lunú neca'ahua 
bene! Jesucristo. Ye bee sa'ahua 
enu nzeli arqui' Jesucristo xe'la 
beella saludo luhua. Nu li'á nia 
luhua xitse hora nú xa'cahua sa'hua, 
uni'hua Diose lubeella tucu nú 
rialane. 

21Li'á Pablo, li'i etcua rquie'a letra 
quie! luhua para nú ri'á saludar 
lilihua. 

22 Tunu nu' bee bene enu la zeca 
Jesucristo, li'illa rialalla castiya' 
Diose. Nu Jesucristo la lea! nú 
nze'tanu. 

23Nu Jesucristo ri'i nú cha nze'ca 
lu cuenda' yehua. 2*Nu lunú tucutse 
bene! Jesucristo neca'ahua chiqui! 
selca yehua. Amén. 


Carta rrucu nú uquie'e San Pablo 
lubee bene Corinto 
enu nzeli arqui' Jesucristo 





Uxe'la Pablo Saludo 

Li'á Pablo, Diose ucañi li'á para 

nú aca apóstol! Jesucristo. Nu 
li'á cuna sa'ahua Timoteo rquie'eru 
carta quie! luhua li'ihua bee enu 
nzelila arqui' Stichia! Diose eyeche 
Corinto cuna diqui lu iliu Acaya. 
2Diose Pa'ahua cuna Jesucristo 
enu rnibiya! lua'ahua ri'inu nú cha 
nze!cae lu cuenda' yehua cuna nú 
nzuxe arqui'hua. 


Lunú nehuana ulle'ca Pablo 


3Che'tsalá Diose, li'inu enu neca 
pa! Jesucristo enu rnibiya' lua'ahua, 
li'inu necanu Diose enu rua'a arqui' 
lia'ahua nu rdu'nu ana arquia'ahua. 
4Li'inu rdu'nu ana arquia'ahua 
chenu nehuana se'ca'ahua para 
nú le'ca scua aca'ahua dua'ahua 
ana arqui' bee bene lu xitse nú 
nehuana seca beella, nu du'ahua 
ana arqui' beella tucu nú rdu' Diose 
ana arquia'ahua. 5Xne mase nú 
chiqui' nehuana se'calahua lunú 
neca!ahua bene! Jesucristo, letca 
scua chiqui' rdu'nu ana arquia'ahua. 
6 Nu tunu nehuana se'caru, nehuana 


se'caru para nú riliru elietsa 

luhua nú tsila'ahua nu du'uru ana 
arqui'hua, nu tunu rdu'nu ana 
arquia'ahua necane para nú chu'u 
ana arqui'hua nu acahua riqui'hua 
sa! nú nehuana se'caru. ' Nediya' 
nze'ca'ru nú xneca secahua, scua 
tucu nú nehuana secahua tucu nú 
letca nehuana se'caru le'ca scua du! 
Diose ana arqui'hua tucu nú rdu'nu 
ana arqui'ru. 

8 Bee sa'a enu nzeli arquia'ahua 
Jesucristo niarqui'ru nú rilihua beya' 
nú chiqui' nehuana ulle'caru lu iliu 
Asia. Chiqui' necha ulle'caru enza 
ze'e nu hasta uri'iru elliebacu' nu 
la riqui'ru lunú ulle'caru, nu uriliru 
elliebacu! nu la chiu'u nehuañiru 
ze'e. 9Nu uri'iru elliebacu' nú 
ungutilaru. Pero ulle'caru scua 
para nú ellu'cu arqui'ru nú lecaxi 
aca lilitsiaru ri'iru tunu la ri'i Diose 
elietsa luru, li'inu enu ri'i nú huañi 
zeca bee bene lu eluti. Diose 
utsilala lialahua lu elutiquie' nu nze 
tsila'alánu liatahua lu sa! clasia! dixi 
cua!. Liatahua nediya!ahua nú scua 
rrilinu. Nu tunu ri'ihua elietsa 
nacu'hua lu Diose equie cuenda'ru. 

Nu tunu huaxi bee bene rnacu! lu 
Diose equie cuenda'ru, che le'ca 
scua huaxi bee bene dete' che'tsa 
lu Diose equie cuenda' elietsa nú 
rri'inu lua'ahua. 


Xinu né chu achaa Pablo Corinto 

12Chiqui' ñia nzu arqui'ru rniru 
luhua nu la necha se'caru xne 
nediya'ru nú nehuañi nze'caru ante 
luhua, nu le'ca esquie ante lubeelá 
bee bene, nu neli rri'iru lunú riala 
ri'iru. Pero la riliru scua lunú 
necatsia elliebacu'ru sino que rri'iru 
scua cuna elietsa! Diose. WLubee 
carta nú uxe'laru luhua lá quie'eru 
bee bedichia' nú lacahua ulahua nu 
la ri'ihua beya!, nu ala! nú ri'ihua 
beya' ye nú rnia luhua. 14Scua tucu 
nú chabe' chabe' nzerilihua beya! 
chenu riña zeca Jesucristo stucu 
bese, li'ihua ñiatsu arqui'hua cuna 
li'iru, nu li'iru ñiatsu arqui'ru cuna 
litihua. 

15Nu lunú nzucu lua nú acane 
scua, enze!e rluti uri'á elliebacu' 
nú nzelabi'ya lilihua para nú fia 
tsu arqui'hua nú nzelabitya li'ihua 
chiucu bese. 16 Uri!á elliebacu' 
nú ayelabityaxua li'ihua chenu 
ubelaa ca'a Macedonia, nu chenu 
benchila! zeca nú ubelaa Macedonia 
ayelabitya zeca lilihua stucu bese, 
nu chela adu' inzahua li'á enza 
Judea. La rilihua elliebacu! nú 
chenu unia luhua nú nzelabi'ya 
lilihua li'á rnia nucua'. La ri'ihua 
elliebacu! nú rri'itsia tucu nú neca 
elliebacua nú rnia nú nzela nu la 
yelaa. 18 Diose nediya' nze'ca! nú 
li'iru la niru nu ri'iru lunú nediya'ru 
nú la ri'iru. 1*Xne Jesucristo enu 
neca Lli'ñi Diose, li'inu enu rniru 

stichia! luhua, li'á nu Silvano nu 
Timoteo, nu Jesucristo siempre 
rninu nú neli neca, nu la ninu nú 
lia ninu. %Xne equie cuenda'nu 
uyalu ye nú ucuaqui u'na Diose 
lualahua. Nu equie cuenda'nu 
rnia'ahua “Amén” chenu rdete'ahua 
che'tsa lu Diose. 21 Nu Diose rri'i 
elietsa luru cuna luhua para nú 
tsuta' arquia'ahua lunú neca tucu 
necatse'ahua cuna Jesucristo, Diose 
ucañi lia'ahua para nú neca'ahua 
bee bene'nu. 2Nu li'inu uliqui'nu 
Espíritu Santo'nu arquia'ahua xi 
neca tucu seña nú atia'ahua lunú 
riala atia'ahua. 

23Pero tunu lasca' yela Corinto 
tucu nú uri'á elliebacu', Diose 
nediya' nú lá yela xne la niarquia 
nú quilyahua ri'á, nu Diose dete! 
castiya li'á tunu la neli lunú rnia. 
24Litiru la cua'naru nú nibiya'ru 
luhua para nú xneca chili arqui'hua 
Jesucristo, xne li'iru nediya'ru nú 
neli nzuta' arqui'hua lunú nzeli 
arqui'hua Jesucristo, sino que 
rla'naru nú ri'iru elietsa luhua nú 
ñia nzu arqui'hua huañihua. 

Enze'e uri'á elliebacu', nu la 
yelabi'ya li'ihua nee, para nú 

la ri'á nú nehuana tsu arqui'hua. 
2Xne tunu ri'á nú nehuana tsu 
arqui'hua, che ¿leca' ti du' ana 
arquia, tunu ri'á nú nehuana tsu 
arqui'hua li'ihua enu rdu' ana 
arquia? 3Enze'e lu carta nú uxe'lala 
luhua unia tucu nú unia luhua, 
para nú chenu nzelabitya li'ihua 
la ri'ihua nú tsu nehuana arquia 
luhuare nú rilihua nú fia tsu arquia. 
Nu li'á nediya nze'caa nú tunu 
ñia nzu arquia che yehua ñia nzu 
arqui'hua. 4Chenu uquie'a carta 

ze'e luhua chiqui' nehuana ulle'ca 
nu nzenu arquia hasta nú unguna 
uquie'a bee bedichia! nú fuerte 

lu carta ze'e, pero lá quie'a carta 
ze'e luhua para nú nehuana tsu 
arqui'hua sino que para nú rilihua 
beya! nú chiqui' se'ca lilihua. 


Uri'i Pablo perdona bene 
enu uri'i dula 


5Tunu nu' bene enu uri'i nú 
nehuana utsu arquia pero la necane 
nú li'itsia uri'illa nú nehuana utsu 
arquia sino que le'ca nuuhua uri'i 
beella nú nehuana utsu arqui'hua. 
6Li'á nia luhua nú castiya nú 
udete'hua zeca benecua! necalane 
scuatsia. ”Uri'ihua perdonalla nee 
nu udu'hua ana arqui'lla para nú 
la nehuana tsu arqui'lla xne la 
llela! arqui'lla xneca ri'illa. $Enze'e 
nacua luhua nú lube' zecahua lulla 
nú chiqui' secahua li'illa. *Carta 
nú uquie'a luhua hua'tu, uquie'ene 
para nú ri'á beya! tunu sucu'hua 
ye nú unia luhua. 10Nu nee tatse 
bene enu rrilihua perdona, le'ca 
li'á rri'á perdona nze'e, nu bene 
enu uri'á perdona tunu nu' xi 
rqui'ña nú ri'a perdona li'illa, rri'á 
perdona li'illa equie cuenda'hua 
ante Jesucristo. Para nú la ri'i 
beze'lu ana lua'ahua, xne lia'ahua 
nediya'lalahua xneca sequienu 
beze'lu bee bene. 


Uyanu arqui' Pablo chenu 
uriñalla eyeche Troas 


12Chenu uriñaa eyeche Troas 
para nú ixiule'a bedichia'! nze'ca! 
Jesucristo lubee bene, chiqui' uri'i 
Diose elietsa lua, nu uyu'u modo nú 
xneca ixiule'a Stichia! Diose lubee 


2 Corintios 2, 3 


bene. 13Pero lá tsu nze'cali arquia 
equie nú né llelaa satahua Tito 
eyeche Troas, enze'e unia lubee 
bene ze'e nu chu nza'a enza eyeche 
Macedonia. 


Jesucristo rri'i elietsa nú rri'i 
bee bene ana lu yeene 


“Pero che'tsalá Diose nú equie 
cuenda! Jesucristo ye ye!e rrilinu 
elietsa luru nú rriliru ana lu yeene, 
xne equie cuenda'ru rri'i bee bene 
beya' stichia'nu, bee bedichia' 
nze'ca'nu nú neca xi neca tucu 
cuana' nú fia rlia nú rri'chia diqui 
lu iliulabe. 1$ Nu equie cuenda' 
Jesucristo lia'ahua neca'ahua xi 
neca llene quiendixi nu ñia rlia 
ante Diose, llene nú rriña lubee 
bene enu tsila'a nu lubee bene enu 
nenitilu lu Diose. 18 Pero lubee bene 
enu lachili arqui' Diose liatahua 
neca!ahua xi neca llene nú riñi bee 
bene, pero para lubee bene enu 
nzeli arqui' Jesucristo, lialahua 
neca!ahua xi neca llene nú rliqui' 
elunehuañi! bee bene. Nu lecati aca 
ri'i bee nucua' tunu la ri'i Diose 
elietsa lulla. 1 Li'iru la dixiule'eru 
Stichia! Diose para nú ri'iru ana 
dimi tucu nú rri'i huaxilá bee 
bene sino que li'iru rri'iru tucu nú 
rialane, tucu nú ucañila Diose li'iru 
nú riala ri'iru. Nu nediya' Diose nú 
lunú necaru bene! Jesucristo enze'e 
rixiule'eru stichia'nu. 


Inziu cuqui nú riña bee bene lu Diose 


Chenu rniru scua laza' 

arqui'hua nú sucu' ayaru 
le'catsia li'iru. Li'ihua nediya'hua 
nú la qui'ña nú lube'ru tucu ichi! 
luhua para nú rilihua beya! tiru, 

urre nacu'ru tucu ichi' luhua nú 
ri'i elietsa nú ri'i bee bene beya! 
nú tiru, tucu nú rrili beelá bee 
bene. ?Xne mismo li'ihua necahua 
tucu carta para li'iru, carta nú 
nequie liñi arqui'ru nú rlañi' bee 
bene nu rri'i beella beya!e. ¿Neca 
xi neca nú li'ihua necahua tucu 
carta! Jesucristo nú uquie'eru, pero 
lá quie'erune cuna tinda, sino que 
cuna Espíritu Santo! Diose enu 
nehuañi, tucu carta nú la nequie lu 
tucu quiee xata sino que nequiene 
liñi arqui' bene. 

4Lunú rlu'curu confianza lu Diose 
equie cuenda' Jesucristo, $nu la 
ri'iru elliebacu! nú nu' nú recaru 
rri'iru equie cuenda' lilitsiaru 
xne ye nú rri'iru, rritirune cuna 
elietsa! Diose. Nu li'inu uliqui'nu 
nú reca!lahua para nú rixiuletahua 
lubee bene equie cuenda' inziu 
nú necuqui, nú riña bee bene lu 
Diose, tucu inziu cuqui nú la qui'ña 
chenala bee bene ley nú nequie 
lu ichi', sino que equie cuenda! 
Espíritu Santo riña bene lu Diose. 
Nu ley riñitsiae bee bene, pero 
Espíritu Santo rliqui' elunehuañi' 
bee bene. 

7Nu tunu ley nú riñi bee bene, ley 
nú udete' Diose lu Moisés lu tucu 
quiee xata, nu uyu'u nú rulu siqui' 
lu Moisés chenu uyucu cuendalla 
ley cua', hasta nú lá aca! alañi' bee 
bene Israel lulla lunú chiqui' rulu 
siqui' lulla nu lle'na lle'naa uniti 
nú rulu lulla. 8Xne tunu chenu 
uriña ley cua! scua unga, nu nee. 
¡Mase ñia neca nú yene! bee bene 
equie inziu cuqui nú rlube! Espíritu 
Santo lubee bene, nu rlu'cula bee 
bene nú xa modo riña bee bene 

lu Diose! *Xne chenu uyu'u ley nú 
udete! castiya bee bene, chiqui! ñia 
uriñae nu rulu siqui' uriñae, nu 
nee masesca'lá chiqui' ñia neca nú 
yene! bee bene nú la lu'cua! bee 
bene dula ante Diose. Xne mase 
nú chiqui' ñia unga chenu uriña 
ley! Diose lu iliulabe quie', nu lia xi 
nucua' luquelá nú chiqui' ñia neca 
inziu' Diose nú rlu'cula bee bene nú 
xneca modo riña bee bene lu Diose. 
11Nu tunu ley nú la zibi' diqui 
tiembu chiqui' ñia ube'tae, pero 
nee masesca'lá chiqui' ñia neca lu 
cuenda' bedichia! nze'ca! Jesucristo 
nú rixiule'e nú xneca tsila'a bee 
bene, bedichia' nze'ca'nu nú leca! 
xunga laxu. 

12Nu lia'ahua nediya'ahua nú 
leca xunga laxu bee bedichia' 
nzeca cua, enze!e sin nú lliquiru 
rixiuleleru bee bedichia! cua' lubee 
bene. Nu la ri'iru tucu nú uriti 
Moisés nú utsacu'lla tucu laquie 
lulla para nú la lañi' bee bene Israel 
nú rulu siqui' lulla, nu che lle'naa 
lle'naa uniti nú rulu lulla. “Nu 
la neca nú lutsia Moisés uyacu! xi 
uyacu!, sino que le'ca uyacu! lunú 
rri'i bee bene ze'e beya!. Xne hasta 
bee bichia quie' chenu rula beella 
Stichia' Diose nú uquie'e Moisés la 
ri'i beella beya! xi rnii, xne tunu 
chili arqui'beella Jesucristo che 
ya!la elliebacu' beella nu ri'i beella 
beya' xi rnii. 19 Nu hasta bee bichia 
quie! chenu rula beella nú uquie'e 
Moisés, la ri'ili beella beya' xi rnii 
nu nacu' elliebacu' beella. 18 Pero 
chenu sana! arqui' bene stula bene 
nu nzeli arqui' bene Jesucristo 
lilinu xa'lanu elliebacu' beella para 
nú ri'i beella beya! xi rni stichia'nu. 

17Xne tucutsia neca Jesucristo cuna 
Espíritu Santo, nu elu nehuañi 
bee bene cuna Espíritu Santo leca! 
xi nibiya' lubee bene. 18Enze'e 
ye!ahua leca! xi nacu! lua!ahua tucu 
nú ulle'ca Moisés, xne lialahua 
neca'ahua xi neca tucu huana elu 
achee nú ñia neca equie cuenda!' 
Jesucristo. Nu chabea chabea 
reca'ahua rria'ahua tucu nú niarqui' 
Jesucristo nú aca'ahua, nu bichia 
por bichia achee nú xneca rdu' 
llietenu arquia'ahua equie cuenda! 
Espíritu Santo'nu. 

Enze'e tucu nú uhua'a arqui' 

Diose li'iru nú ucañinu li'iru 
para nú dixiule'eru stichia'nu 
lubee bene, enze'e la llaca'ru nú 
rriliru scua. ?Liliru la riataru lunú 
netu neca nú a'chi rri'i bee bene. 
Nu la zequienuru bee bene, nu la 
che'eru lunú neca Stichia! Diose. 
Li'iru rnitsiaru Stichia! Diose tucu 
nú necane. Nu le'ca rri'i bee bene 
beya! nú neli neca nú rri'iru ante 
Diose. ¿Pero nu! bee bene enu para 
lilibeei lecaxi seca bedichia! nze'ca' 
Jesucristo nú rixiule'eru lubee bene, 
nu le'ca lecaxi zibi'i para li'ibeei 
xne la chenala beei inziu' Diose. 
4Nu beze'lu enu rnibiya' lu iliulabe 
quie! utsacu'la elliebacu' beei, 
lilibeei enu la niarqui' chili arqui' 
Jesucristo, para nú la du'llie'e 
bedichia! nze'ca'nu arqui'beei nu 
laca lañi'beei lunú recanu rri'inu, 
li'inu enu iguale neca cuna Diose. 
5La dixiule'eru lunú necatsia 
stichia'ru, liliru rixiule'eru lunú 
neca bedichia' nze'ca! Jesucristo 
lubee bene, lilinu enu rnibiya! 
lua'ahua. Li'iru nediya'tsiaru nú 
sibi'ru luhua equie cuenda' nú 

se'caru Jesucristo. £Xne le'ca li'i 
Diose enu unibiya! nú chu'u elliete 
lu iliulabe chenu ureche'nue, le'ca 
litinu uxa'lanu elliebacua'ahua para 
nú rialahua beya! xneca neca elu 
rnibiya'nu, elurnibiya! nú rria'ahua 
beya' equie cuenda' Jesucristo. 


Xneca nehuañi bee bene 
enu nzeli arqui' Diose 


7Pero luye nú recaru cuna 
elurnibiya' nú rlu'curu, rlu'curune 
añinzuca nú necatsiaru xineca 
etsuyuu para nú aca achee nú ye 
elurnibiya' nze'tae lu Diose nu la 
ye'ta elu rnibiya'cua' lu cuenda! 
lilitsiaru. 8 Nu añinzuca nú ye clasia' 
dixi setcaru pero la tsu nehuana 
arqui'ru, añinzuca nú se'caru nú 
la llela arqui'ru xa ri'iru, pero chu 
xela'ru xneca ri'iru. 9Añinzuca nú 
xitse rrilinu bee bene li'iru, pero 
la tsana! arqui' Diose li'iru. Mase 
nú richiu bee bene li'iru lu yuu, 
pero lá atiru. Catse elu nza'aru 
nehuana rrilinuu bee bene li'iru, 
tucu nú nehuana uri'inuu bee 
bene Jesucristo. Pero scua rlube'ru 
nú nehuañi Jesucristo xne lá 
tsana' arqui'nu litiru. 11Diqui nú 
nehuañiru, yebee bichia nzucutsia 
luru nú uti bee bene li'iru equie 
nú necaru bene! Jesucristo nu scua 
rlube'ru lubee bene poder nú rlu'cu 
Jesucristo nú le'ca rlulcuru, mase 
nú necatsiaru bene enu ati. 12Litiru 
nzucutsia luru nú atiru equie nú 
rixiule'eru stichia! Jesucristo, pero 
litihua rlu'cuhua elunehuañi ante 
Diose lunú ubene'la'hua stichia'nu. 

13Lu ichi! Stichia' Diose rni: “Lunú 
nzeli arquia, enze'e unia lunú unia”, 
nu nee equie nú le'ca nzeli arqui'ru 

Stichia' Diose enze'e rixiule'erune. 
14Xne lia'ahua nediya'ahua 

nú Diose uri'i nú uhuañi zeca 
Jesucristo lu eluti, le'ca li'inu ri'inu 
nú huañi zeca'ahua lu eluti tucu 
nú uri'inu cuna Jesucristo. Che ri'i 
Jesucristo nú junto riñalahua elu 
nzucu Diose. 1SXne ye lunú rri'iru 
nu se'caru, se'carune para nú riliru 
elietsa luhua para nú dalalá bee 
bene enu chili arqui' Jesucristo. 
Che scua huaxila bee bene enu dete!' 
che'tsa lu Diose, nu huaxila bee 
bene enu zucu' aya lilinu. 

16 Enze'e la llaca'ru xne mase nú 
ulaxu juersa'ru equie nú rri'iru 
lunú rri'iru, pero espíritu'ru yeye'e 
rdu' Diose juersa'e. 17 Nu liaxi nú 
nehuana se'ca!ahua lu iliulabe 
quie! xne chu rlaxue nu equie 
nú nehuana secahua scua che 
atialahua eluxene nú liqui' Diose 
lua'ahua liñibe, eluxene nú máse 
seca nu leca' bichia nú laxu. 18Xne 
lialahua la la'na'ahua bee eluxene 
nú nu! lu iliulabe quie! sino que 
lialahua rcua'na!ahua beenú la lañi! 
bee bene, xne beenú rlañi' bee 
bene lu iliulabe quie! enta bichia 
nú laxu bee nucua', pero beenú 
la lañia'ahua nee, leca! bichia nú 
laxue. 

Lia!lahua nediya!ahua nú 

cuerpo nú rlu'cua'ahua lu 
iliulabe quie' neca xi neca tucu ni'i 
nú enta bichia nú laxu lu iliulabe 
quie!, pero nediya!'ahua nú liñibe 
Diose liqui' luatahua stucu cuerpo, 
cuerpo nú lá areche' bene xi 
recache! xitse tucu ni'i nu cuerpo 
ze'e lulcualahua diqui tiembu. 
2Enze'e diquila nú rlu'cua'ahua 
cuerpo!ahua lu iliulabequie' xana 

bitsilahua, nu niarquia'ahua nú ala! 
nú uriñala bichia nú lu'cua!ahua 
stucu cuerpo nú lu'cua'ahua liñibe. 
3Xne la aca'ahua Espíritutsia liñibe 
le'ca lulcua'ahua stucu cuerpo 
nú liqui' Diose lua'ahua. *Diquila 
nú rlu'cualahua cuerpo'ahua 
nú rlu'cua'ahua lu iliulabe quie' 
nehuana se'calahua nu nzenu 
arquia'ahua lunú se'catahua. Nu 
la niru nú niarqui'ru nú ya'naru 
sin cuerpo lunú niarquia!ahua 
nú lu'cua'ahua stucu cuerpo nú 
necuqui neca nú leca xunga laxu, 
nú tucu bichia nitilu, cuerpo nú 
rlu'cualahua nú rqui'ña nú nitilu. 
5Nu Diose ureche! lia'ahua nú 
neca!ahua scua lu cuenda' nú 
uliquitnu Espíritu Santo'nu lua'ahua, 
xi neca tucu seña lualahua nú aca 
tucu nú unilanu lua'ahua nú aca. 
SEnze'e siempre nzuculua'ahua 
nú aca tucu nú uninu lua'ahua nú 
aca, nu lialahua nediyala!ahua nú 
diquila nú rlu'cua'ahua cuerpo 
quie! leca modo riña'ahua elu 
nzucu Jesucristo liñibe. "Pero 
li'iru nzenalaru li'inu xne nzeli 
arqui'ru li'inu nu la necane equie 
cuenda' nú rlañi'ru li'inu. $Enze'e 
nzucu lua'ahua nú acane scua, 
nu niarquia!ahua nú ala! chu 
za'na'ahua cuerpo nú rlu'cua!lahua 
lu iliulabe quie! para nú nza'ahua 
huañia'ahua cuna Jesucristo. 
%Enze'e lecaxi ri'i tunu nehuañiru 
lu iliulabe quie' urre liñibe, pero 
lunú niarqui'ru neca nú riliru lunú 
niarqui' Jesucristo. Xne ye'ahua 
rqui'ña nú riñalahua lu Jesucristo 
liñibe elu hualunue lu cuenda'ahua 
para nú cada tucua'ahua atia'ahua 
lunú riala atiatahua, equie nú uri'i 

nze'ca'ahua urre equie nú necha 
uria'ahua lu iliulabequie'. 


Bedichia' nú rri'i nú nzuxe 
arqui' Diose lubee bene 
11 Enze'e lunú rlu'curu ula'na lu 
Jesucristo, rqui'ña nú rcua'naru 
nú xneca chili arqui' bee bene 
stichia'nu. Nu nu'lu Diose nú ti 
necanu, nu ala! nú le'ca nuuhua 
chuluhua nú ti necanu. La 
cua'naru nú sucu! ayaru le'catsia 
li'iru tucu nú rri'i bee bene 
elliebacu! nú rri'iru, sino que lunú 
niarqui'ru nú ñiatsu arqui'hua nu 
rilihua beya! lunú neli neca lunú 
rriliru, para nú acahua cuaquihua 
lubee bene enu máse rri'i caso nú 
xneca ya'na nze!ca beei lubeelá bee 
bene luhuare nú ri'i beei elliebacu' 
nú xneca nehuañi beei ante Diose. 
13Nu nee tunu para bee bene 
ichia lucu se'caru lunú rri'iru pero 
rrilirune lu cuenda' Diose. Nu tunu 
rrilinze'caru elliebacu' necane para 
nú riliru elietsa luhua. 14Equie nú 
selcaru Jesucristo enze'e rriliru 
lunú rri'iru, xne li'iru nediya'ru nú 
unguti Jesucristo equie cuenda’ ye 
bee bene, nu ye bee bene la qui'ña' 
nú huañi lu dula. 19 Nu Jesucristo 
unguti equie cuenda! stula ye 
bee bene, para nú ye bee bene 
enu nehuañi nee la huañi beella 
tucu nú necatsia elliebacu' beella, 
sino que nehuañitsia beella tucu 
nú niarqui' Jesucristo nú huañi 
beella, li'inu enu unguti equie 
cuenda' bee bene nu uhuañi zecanu 
stucu bese. 16Enze'e tunu hua'tu 
uria'ahua elliebacu! nú Jesucristo 
necatsianu tucu bene lu iliulabe, 
pero nee la ria'ahua elliebacu! scua 

lu cuenda'nu. Nu le'ca la ria'ahua 
caso nú xneca neca bee bene nu 
ti neca bee bene, 1/xne titse bee 
bene enu neca tucu necatsela cuna 
Jesucristo, li'illa necalla xi neca 
tucu bene cuqui, ye nú ungalla 
hua'tu udetelane nu nee necalalla 
xi neca tucu bene cuqui. 
18Pero ye nucua' necane lu 

cuenda' elietsa! Diose, nu Diose 
uri'i nú equie cuenda' Jesucristo 
nellua'a nze'ca'tahua cuna Diose, 
nu li'inu ucañinu liatahua para 
nú dixiule'ahua lubee bene nú 
xneca modo cua'a nze'ca bee 
bene cuna li'inu. *9Nu ye nú uri'i 
Jesucristo nucua! uri'i nú nzu nze'ca 
arqui' Diose lubee bene nu lá du' 
cuendanu stula beella nu Diose 
ucañi liatahua para nú dixiule'ahua 
lubee bene nú xneca cua'a nze!ca 
bee bene cuna li'inu. Enze'e litiru 
necaru bee bene enu rni equie 
cuenda' Jesucristo luhua, nu neca xi 
neca nú li'i e'cunu necanu enu rni 
luhua. Nu equie cuenda! Jesucristo 
rnacu'ru luhua nú cua'a nze'cahua 
cuna Diose. ?1Xne Jesucristo lá 
ri'ilinu dula, pero equie cuenda' 
stula'ahua uzela Diose nú unguti 
Jesucristo xi neca tucu bene enu 
rlu'cu dula nu equie cuenda' nucua! 
rlu'cu cuenda Diose lia'ahua xi neca 
tucu bene enu la lu'cu dula. 

Enze'e scua tucu nú rri'iru 

riña' Diose, nacu'ru luhua nú 
la tsana' arqui'hua lunú neca nze'ca 
uri'i Diose luhua, xne tunu sana' 
arqui'huane lecaxi zibi'i para li'ihua 
che. ?Xne lu ichi' Stichia! Diose 
nequie: 

Chenu urina bichia nú uri'i 
casua li'ilu, uri'i casua li'ilu; 

nu chenu uriña bichia nú 
tsila'alu utsila'alu. 

Nu li'iru rniru luhua nú nee uriñala 
bichia ze'e para li'ihua, uriñala 
bichia nú tsila'a Diose li'ihua. 

3Liliru la ri'iru nú necha neca 
nú caa nú la chili arqui' bee bene 
Jesucristo, nu lecaxi nú necha neca 
rri'iru para nú la nibee bene nú 
litiru la ri'iru tucu nú sete'ru bee 
bene. “Sino que ye lunú rri'iru, 
rrilirune para nú lube'ru lubee bene 
nú sibi'ru lu Diose nu rriqui'ru lunú 
se'caru sia nú nehuana se'caru, 
lunú xi se'cala'cha'ru, nu nehuana 
nzu arqui'ru, $nu riñi bee bene 
li'iru. Nu udu' bee bene li'iru ni'cu!, 
nu uricuyaa bee bene equieru, nu 
ullaca'ru equie riña! nú rri'iru nu 
ungucha xcala'ru, nu ulia'na'ru. 
6Nu le'ca ulube'ru lubee bene nú 
sibitru lu Diose equie nú nehuañiru 
tucu nú necane, equie nú nediya'ru 
tanú neli neca, nu equie nú rlu'cu 
arqui'ru nu rri'i nze'caru lubee bene, 
equie nú nzu Espíritu Santo cuna 
li'iru, nu equie nú se'caru bee bene, 
7equie nú rniru nú neli neca, equie 
nú rri'i Diose elietsa luru, equie nú 
rniru bezete! lubee bene, nu equie 
nú recanu'ru li'iru cuna Stichia!' 
Diose. ¿Nu' chenu rlu'cu bee bene 
ula'na luru nu le'ca nu! chenu riqui 
chi'qui' bee bene li'iru. Nu le'ca nu! 
chenu rni beella bedichia! nze'ca lu 
cuenda'ru, nu le'ca nu! chenu se'ta 
beella liliru. Nu nu' chenu la chili 
arqui' beella nú rniru, añinzuca 
nú rniru nú neli neca. ?Nu' chenu 
rrilibeei luru xi neca nú la chulu 
beei li'iru, añinzuca nú nu'lubeei 
li'iru. Nu le'ca seca beei nú nze 
atilaru, pero lasca' atiru, pero 

añinzuca nú uzete'che'beei li'iru 
pero lá utibeei li'iru. Añinzuca 
nú nehuana se'caru, pero rlube'ru 
nú ñia nzu arqui'ru, añinzuca nú 
se!caru elitsi pero por liliru huaxi 
bee bene neca xene ante Diose, nu 
mase nú lecali xi rlu'curu lu iliulabe 
quie', pero lecaxi ri'i falta li'iru. 

11Bee sa'a enu nzeli arquia'ahua 
Jesucristo eyeche corintios, unilaru 
ye nú uniru luhua nu lecaxi utsacu' 
arqui'ru luhua equie nú chiqui! 
selcaru lilihua. 2Liliru setcaru 
li'ihua, pero li'ihua lle'natsia 
secahua li'iru. Pero li'á nia luhua 
xi rni tucu uzana lubee lli'ñilla: 
Uzecahua li'iru tucu nú se'caru 
li'ihua. 


Lia'ahua neca'ahua Indu' Diose 


14La aca tucunecatsehua cuna 
bee bene enu la chili arqui' Diose, 
xne la neca elliebacu' bee bene enu 
nzenala inziu' Diose tucu nú neca 
elliebacu' bee bene enu la chenala 
inziu' Diose. Xne leca modo yete' 
elliete cuna nú necabe. 15Li'ihua 
nediya'hua nu la neca tucunecatse 
Jesucristo cuna beze!lu, nu le'ca 
scua leca modo aca tucu necatse 
bee bene enu nzeli arqui' Jesucristo 
cuna bee bene enu la chili arqui' 
Jesucristo. 18 Urene neca bee bene 
enu nzeli arqui' Diose Pa liñibe 
luquela bee bene enu nzeli arqui' 
bee enu laca diose, xne lia'ahua 
enu nzeli arqui' Diose enu nehuañi, 
lia'ahua neca'ahua indu'nu, scua 
tucu nú nequie tucu parte lu ichi' 
stichia'nu elu rni: 
Li'á huañia cuna li'ibeella nu 
tsua cuna li'ibeella catse elu 
nucua!a beella. 

Li'á aca Diose! beella, 
nu lilibeella aca beella bee 
benea. 
17Nu le'ca rni lu ichi' Stichia! Diose: 
La ri'ihua beenú necha neca rri'i 
bee bene, 
uchiu'u chuhua lubee nucua!. 
La rilihua beenú necha neca. 
Para nú yucua'a lilihua, 
18 Nu che acaa Pa'hua, 
nu li'ihua acahua bee lliana!a nu 
xinchiu'!cua, 
scua rni Pa'ahua Diose, li'inu 
enu rlu'cu ye poder. 
Bee sa'a enu nzeli arquia'ahua 
Jesucristo bee nucua' neca 
nú ucuaqui u'nala Diose lua'ahua, 
enze!e riala nú huañia'ahua sin 
nú rialahua dula nu la ria'ahua 
elliebacu' nú necha neca cuna 
beela beenu la zibi' nu yebichia 
la'na'ahua nú huañia'ahua tucu nú 
niarqui' Diose equie nú rlu'cua!'ahua 
ula'na lunu. 


Ñia nzu arqui' Pablo equie 
cuenda' bee bene Corinto 
2¡Uzecahua li'iru! Liliru lecaxi nú 
necha neca uri'inuru ni'tucuhua 
nu lecaxi uzequienuru lilihua. ¿La 
ri'ihua elliebacu!' nú rquiexuru 
li'ihua, xne scua tucu nú unila 
luhua hasta hua'tu nú se'caru 
lilihua, mase nú ungutiru urre 
nehuañiru tucutse neca!ahua. “La 
nzu chiucu arquia luhua chiqui! 
ñia nzu arquia luhua. Añinzuca nú 
nehuana se'caru, pero scua tucu nú 
rdu'hua ana arqui'ru chiqui' ñia nzu 
arqui'ru luhua lecaxi ri'i tunu nu! xi 
selcaru. 
5Xne desde chenu uriñaru enza 
lu iliu Macedonia lá tselachiliru 

equie nú nehuana se'caru catse elu 
nza!aru lunú rlee bee bene luru nu 
xiquiru. 8 Pero Diose enu rdu' ana 
arqui' bene enu nehuana nzu arqui!, 
li'inu udu'nu ana arqui'ru chenu 
uriña Tito luru ca'a, "nu la necane 
equie cuenda' nú uriñatsialla 
ca'a sino que necane nú fia nzu 
arqui'lla equie cuenda' li'ihua. 
Li'illa unilla luru nú chiqui' nu! 
ana arqui'lla lañi'lla li'á, nu le'ca 
nzenu arqui'hua equie cuendaa 
nu nehuana secahua lu cuendaa, 
nu nucua! rrili nú máse fia nzu 
arquia nú rri'ihua elliebacu' scua lu 
cuendaa. 

8Lilá nediyaa nú nehuana utsu 
arqui'hua equie cuenda' carta nú 
uxe'la luhua, pero li'á la nehuana 
nzu arquia equie cuenda! carta 
cua!. Añinzuca nú chiqui' nehuana 
utsu arquia chenu uxe'la carta ze'e 
luhua xne nediyaa nú nehuana utsu 
arqui'hua chiucu chuna bichia, *nu 
nee ñia nzu arquia, pero la necane 
equie cuenda' nú nehuana nzu 
arqui'hua uri'á sino que necane 
equie cuenda' nú nehuana nzu 
arqui'hua uche'e arqui'hua lunú 
nehuañihua. Li'ihua nehuana utsu 
arqui'hua tucu nú niarqui' Diose, nu 
lecaxi nú necha neca uri'iru luhua. 
10Xne chenu nehuana seca bee bene 
tucu nú niarqui' Diose, nu equie nú 
nehuana secalla scua, nucua! rri'i 
elietsa lulla para nú che'e arqui'lla 
lu stulalla nu scua tsila'alla, nu leca! 
bichia nú nilla xiquie nú utsila'a, 
pero equie nú nehuana seca bee 
bene nu la che'e arqui!lla lu Diose, 
nucua! ri'i nú nitilulla. 

11Ubi'yacuruhua lunú uri'i elliana 
nú ulle'cahua tucu nú niarqui' 

Diose nú zecahua, equie cuenda! 
elliana cua' chu utsuxcua'ahua 
diixi nú unia luhua nu unganu'hua 
li!á nu ulehua lulla nu ulliquihua 
lunú rri'illa. Nu li'ihua niarqui'hua 
nú ala! nzulá cuna li'ihua, nu le'ca 
udete'hua castiya lililla tucu nú 
rialane, luye nú uri'ihua, scua 
rlube! nú la lu'cuhua culpa equie 
cuenda' nú uri'illa. 12Carta nú 
uquie'a luhua, lá quie'ene equie nú 
rri'itsia elliebacu' lu cuenda! bene 
enu uri'i dula, urre equie cuenda' 
bene enu nehuana seca, urre equie 
cuenda' stula bene ze'e. Li'á uquie'a 
carta ze'e luhua para nú le'ca 
li'ihua rilihua beya! nú rlube'hua lu 
Diose nú nchiucu! arqui'hua li'iru. 
13Nucua! rrili nú fia nzu arqui'ru, 
nu máse ñia utsu arqui'ru chenu 
ulañi'ru nú ñia nzu arqui' Tito 
uriña, equie nú uri'ihua nú ñia nzu 
arqui'lla. 14Li'á unila lu Tito nú ñia 
nzu arquia, equie cuenda'hua, nu 
né uya'na netua equie cuenda'hua 
lu Tito. Xne ye nú unia equie 
cuenda'hua neli necane. Nu litihua 
nediya'hua nú siempre rniru nú 
neli neca, nu neli neca nú uniru 
equie cuenda'hua lu Tito. Nu 
máse secalla li'ihua chenu rellu'cu' 
arqui'lla nú xneca uzucu'hua nú 
rnilla nu lu cuenda' nú chiqui! 
ulu'cuhua ula'na lulla chenu nzulla 
cuna li'ihua. 16Li'á chiqui' fia nzu 
arquia xne nediya nze'caa nú ye nú 
rnia luhua rrilihuane. 


U'na para bee bene' Diose 


Nee bee sa'a enu nzeli 

arquia'ahua Jesucristo 
niarqui'ru nú ri'ihua beya' nú 
xneca uri'i Diose elietsa lubee 


352 


bene enu nzeli arqui' Jesucristo lu 
iliu Macedonia, ?mase nú huaxi 
nú seca beella, pero chiqui' ñia 
nzu arqui'beella. Nu añinzuca 
nú chiqui' seca beella elitsi, pero 
diquinu' arqui' beella udete' 
beella melu para nú ri'i beella 
elietsa lubee bene. 3Li'á nediya 
nze'caa nú neli uri'i beella elietsa 
hasta elu uriqui'tsiae. Lilibeella 
máse uri'i beella elietsa lunú uza' 
arquia!ahua, nu lecati uri'i fuerza 
li'ibeella. *Chiqui' uzequiee beella 
luru nú zelaru nu le'ca dete'beella 
u'na para bee sa'ahua enu nzeli 
arqui' Jesucristo 83Nu másela 
uri'i beella elietsa lunú uri'iru 
elliebacu!, scua necane xne neli 
udete!' cuenda beella li'ibeella 
lu Diose, nucua' neca nú rluti 
uri'ibeella. Nu nee nucua'alabeella 
para nú rilibeella lunú niru lubeella 
nú ri'ibeella, tucu nú niarqui' 
Diose. £Enze'e uzequieru lu Tito 
nú la'xulla riñalnze'ca nú rri'illa 
nú rquiete'sa'lla elietsa, elietsa 
nú rquiete'sa'lla hasta hua'tu 
letahua. 7Li'iru nediya'ru nú ye 
lunú rri'ihua rri'i nze'cahuane nu 
neli nzeli arqui'hua Jesucristo, nu 
nediya'hua equie cuenda'nu, lecaxi 
rri'i falta li'ihua para nú ixiule'ehua 
stichia'nu, nucua'a tsiñialahua 
para nú rilihua lunú riala ritihua, 
nu secahua li'iru. Nu nee la'nahua 
nú lube'hua nú nze'cahua para nú 
ri'ihua elietsa tucu nú rniru luhua. 
8La nibiya'a luhua nú alafuerza 
dete'hua xi dete'hua sino que, 
rnitsia luhua nú xneca ñia nzu 
arqui' beela bee bene enú rri'i 
elietsa. Tunu niarqui'hua nú le'ca 
lube'hua nú neli secahua bee sa'hua. 

Rqui'ña nú ri'ihua scua. ?Xne li'ihua 
nediya'hua nú chiqui' ñia nze'ca 
Jesucristo lua'ahua. Lilinu utsa'nanu 
ye eluxene'nu liñibe nu ube'tanu lu 
iliulabe xi neca tucu bene enu lecali 
xi lu'cu, para nú equie cuenda'nu 
le'ca ati'hua eluxene nú rlu'cu Diose 
liñibe. 

10Enze'e nia luhua nú neca nze'ca 
nú la'xuhua nú rquiete'sa'hua elietsa 
cua! nú uquixiehua rrilihua desde 
teliana. Rlutihua uquixiehua rrilihua 
elliebacu! nú ri'ihua scua, nu che 
chu uquixiehua nú uri'ihua scua. 
11Nu tucu nú fia nzu arqui'hua 
chenu uquixiehua, rdete'hua elietsa 
cua! le'ca scua ñia tsu arqui'hua nú 
rilihua scua hasta elu riqui'tsiae. 
12Xne chenu neli niarqui' tucu bene 
nú rililla elietsa, lecaxi ri'i tunu 
calu rdete'lla, nu la yala nú dete'lla 
elietsa hasta lunú la lu'culla. 

13Lania luhua nú ti'quihua 
arqui'hua nú ri'ihua elietsa hasta 
lunú la lu'cuhua para nú ri'ihua 
elietsa lubee bene enu nu! xi 
secala'cha'. Para nú lecaxi ri'i falta 
li'ibeella, sinoque lunú niarqui'ru 
necane nú ye'ahua ria'ahua elietsa 
lu sa'ahua. 14Nee li'ihua nu' beya' 
ri'ihua elietsa lubee bene enu nu! 
xi secala'cha', nu che enta bichia 
nú le'ca ri'i beella elietsa luhua 
lunú xi secala'cha'hua, nu scua 
rialahua elietsa lu sa'ahua. “Lu 
ichi' Stichia' Diose rni: “Bene enu 
uquiete'sa! huaxilá nú uquiete'sa' la 
zucu sobrae, nu bene enu uquiete'sa' 
lle'natsia nú uquiete'sa' la ri'i faltae.” 


Cha Tito Corinto 


16Che'tsalá Diose nú udete'nu 
elliebacu! lu Tito nú nzenu arqui'lla 

lu cuenda'hua tucu nú le'ca nzenu 
arquia equie cuenda'hua. Nu 
chenu uniru lulla nú nze'tabi'yalla 
li'ihua, chu uzelalla xne nu' ana 
arqui'lla nú nze'tabi'yalla li'ihua, 
nu lá qui'ña nú aniru lulla nú 
aye'ta bilyalla litihua. 18 Nu cuna 
Tito xe'laru stucu salahua enu le'ca 
nzeli arqui' Jesucristo, enu nu'lula 
bee sa'ahua ye bee luhuare, equie 
nú chiqui! ñia sete'lla bedichia' 
nze'ca! Jesucristo. 19Nu bee sa'ahua 
enu nzeli arqui' Jesucristo le'ca 
ula'na li'illa para nú chenurulla 
che za'naru elietsa nú rquiete'sa'ru. 
Nu elietsa nú rquiete'sa'ru nucua' 
rlube! nú nu! ana arquia'ahua 
ria'ahua elietsa lu beela bee sa!'ahua. 
Nu equie cuenda' elietsa cua! ni 
nze'ca beella lu cuenda' Jesucristo. 
20Enze'e ullela benequie' nú 
chenurulla para nú lecati niquiya 
equie cuenda' ye elietsa quie! nú 
nu'che'ru para nú cheza'naru. 
21Xne liliru niarqui'ru ri'iru yee 
tucu nú necane, nu la neca nú lubee 
benetsia rri'iru tucu nú necane sino 
que le'ca nuu ante Jesucristo. 

22Nu nee cuna Tito nu benequie' 
xe'laru stucu bene enu ulube'laru 
luhua. 4 Tunu nu! bene enu 
nedichia' equie cuenda' Tito luhua 
uni'hua lu nze'e nú neca Tito bene 
enu rri'i elietsa lua, para nú ri'á 
elietsa luhua, nú chenalahua inziu' 
Diose. Nu xiucu sa'ahua enu nzeli 
arquia!lahua Jesucristo enu nza 
cuna Tito, bee sa!lahua enu nzeli 
arqui' Jesucristo uxe'la li'ibeella, nu 
lilibeella sí nza nze'ca beella inziu' 
Jesucristo. ?4Nee lube'hua lubeella 
nú neli secahua bee sa!ahua, para 
nú lu cuenda! beella ri'i beelá bee 

bene enu nzeli arqui' Jesucristo 
beya! nú xa necahua nu para nú 
le'ca lañi! beella nú neli nú unia 
lubeella equie cuenda'hua. 


U'na para bee bene' Diose 


Nu nee equie cuenda' u'na nú 

rqui'ña nú dete'hua para nú 
ri'ihua elietsa lubee sa'ahua enu 
nzeli arqui' Jesucristo, la qui'ña nú 
nila nucua' luhua stucu bese. ?Xne 
li'á nediyaa nú chiqui! riu' arqui'hua 
ri'ihua elietsa. Nu hasta nú chiqui! 
ñia nzu arquia unia lubee bene 
Macedonia nú li'ihua bee bene acaya 
desde teliana niarqui'hua ri'ihua 
elietsa, nu casi ye bee bene lu iliu 
Macedonia uniarqui' beella nú le'ca 
ri'ibeella elietsa chenu ubene! beella 
nucua'. ¿Enze'e uxe'laa Tito cuna 
xiucu bee salahua para nú aca achee 
nú neli nú unia equie cuenda'hua lu 
cuenda! elietsa ze'e, para nú nucua'a 
tsiñiahua nú ri'ihua elietsa, tucu nú 
unila lubeella nú rrilihua. *Xne tunu 
nzelayua chiucu chuna bee bene 
Macedonia nu canú lluna'ru li'ihua 
nú lasca' quiete'sa'hua u'na cua! nu 
che acane diatu para li'á nu para 
litihua, equie confianza nú rlu'cua 
cuna li'ihua. 5Enze'e uri'á elliebacu' 
nú unia lu Tito cuna lu xiucu bee 
salahua nú máse neca nze'ca nú 
riculu beella ye'tabitya beella litihua, 
para nú ri'ibeella elietsa luhua nú 
la'xuhua quiete'sa'hua elietsa nú 
unilá luhua para nú neca listulane 
chenu riñaa. Nu scua aca achee nú 
neli niarqui'hua ri'ihua elietsa, nu la 
necane nú sucu' quiyaru li'ihua nú 
ri'ihua scua. 

6Li'á nia luhua nú bene enu rdu' 

lle'natsia nii le'ca esquie lle'natsia 

ula'cu riuculla nu bene enu rdu' 
huaxi nii le'ca esquie huaxi ula'cu 
riuculla. ” Cada tucuhua ude'tehua 
elietsa nú rri'ihua elliebacu' nú 
dete'hua, la dete'huane ala fuerza 
tunu la niarqui'hua nú dete'huane, 
xne Diose riu! arqui' bene enu 
ñia nzu arqui' rdete' xi rdete!. 
8 Nu Diose rlu'cu yee poder para 
nú ri'inu elietsa luhua para nú 
lu'cuhua yee lunú seca la'cha'hua 
para nú lecaxi zeca la'cha'hua nu 
para nú nu' modo ri'ihua elietsa lu 
yeene chenu riala ri'ihuane. Lu 
ichi' Stichia! Diose rni: 

Bene nze'ca, rri'i elietsa lubee 

bene enu nu! xi seca la'cha!, 
nu leca xunga zañi' beella lunú 
rri'i nze'ca bene ze'e. 

10Nu Diose enu rliqui' ebichi nú 
rdu'nii bee bene, li'inu ri'inu elietsa 
luhua nú xneca ri'ihua para nú 
lu'cuhua ye lunú seca la'cha'hua, 
para nú nu' beya! rililáhua elietsa 
lubee bene enu nu! xi secala'cha!. 
11 Che scua lu'culáhua ye clasia' 
eluxene nú liqui' Diose luhua 
para nú nzeri'iláhua elietsa lubee 
bene. Nu equie cuenda' elietsa nú 
liqui'hua nú uya'ru lubee salahua 
enu nzeli arqui' Jesucristo, liibeella 
dete' beella che'tsa lu Diose equie 
cuenda' nucua'. ?Elietsa cua! la 
zibi'tsiae lubeella lunú xi rqui'ña 
beella sino que zibi'i lubeella para 
nú máse dete'lá beella che'tsa lu 
Diose. 19Equie cuenda' elietsa cua! 
ri'i beella beya! nú neli sucu'hua 
nú rni stichia! Jesucristo tucu 
nú nzeli arqui'huanu nu nihua 
bedichia! nze'ca lu Diose equie 
cuenda' nucua!, nu lunú chiqui! 
nze!'cahua ri'ihua elietsa lubeella 

cuna lubeelá bee bene enu seca 
elitsi. 14Nu le'ca nacu'beella lu 
Diose equie cuenda'hua, nu zeca 
beella li'ihua equie elliebacu' nze'ca 
nú uliqui' Diose luhua nú rri'ihua 
elietsa. 1SiChe'tsala Diose equie 

nú lia uliqui'nu lua'ahua hasta la 
llelatahua xi nialahua equie cuenda' 
nucua!! 


Elurnibiya' nú rlu'cu Pablo 


1 Li'á Pablo, nia luhua nú 

nu' bee bene enu rni nú 
necaa tucu bene enu chiqui' nze'ca 
chenu nzua cuna li'ihua nu chenu 
nzucua!a istu la lliquia rqui'ya'hua 
rri'a. Pero le'ca scua tucu nú uni 
Jesucristo luhua bedichia' nú ñiá 
neca cuna bedichia' nze'ca nacua 
luhua nú chenu, ?nzelabi'ya li'ihua 
ala! nú la qui'ña nú qui'ya' chiucu 
chunahua ri'á, bee enu rni nú rri'iru 
lunú xelatsia arqui'ru xne la lliquia 
nia lubeella. ¿Neli nú necatahua 
bene iliulabe pero la la'naru nú 
ri'iru ana equie cuenda' nú xelatsia 
arqui'ru tucu nú rri'i bee bene enu 
la chulu Stichia! Diose. “Nu lia'ahua 
la la'na'ahua nú ria'ahua ana bee 
bene lunú necatsia elliebacua'ahua, 
lialahua rria'ahua ana bee bene 
lunú reca poder! Diose rri'i, poder 
nú reca rnitilu ye beenú necha 
neca. $Nu cuna poder cua! ria'ahua 
ana luye nú xi rricu! quiya bee 
bene lia'ahua nu rria'ahua ana lu 
elulliñia nú rlu'cu bee bene nú 
rca nú chulu beella Diose. Che 
scua rnitilualahua ye clasia' bee 
elliebacu' bee bene nú necha neca 
para nú scua zucu' beella stichia' 
Jesucristo. £Nu nellua'aru para nú 
niru lubee bene enu rri'i falta nú 

zucu' stichia' Jesucristo, chenu 
yelahua uzucu'hua stichia'nu. 
7Lilihua máse rrilihua caso nú 
xneca rrili bee bene. Tunu nu' bee 
bene enu rri'i elliebacu! nú neli 
necalla bene' Jesucristo, rqui'ña 
nú lu'cu cuendalla nú iguale 
neca'ahua bene! Jesucristo. ¿Nu 
mase nú rnilaa luhua equie 
cuenda' elurnibiya! nú uliqui' Diose 
lua, la tua xne li'inu uliquitnu 
elurnibiya'cua' lua para nú ri'á 
elietsa luhua, nú chenalaláhua 
stichia'nu nu lacane para nú ri'a nú 
nitiluhua. 

La ri'ihua elliebacu' nú 
niarquitsia chiquia arqui'hua cuna 
bee cartaa. 1Xne nu' bee enu rni 
nú chiqui! fuerte nu sin nú lliquia 
rnia luhua lubee carta nú uxe'la 
luhua, nu chenu nzua cuna lilihua 
ni' la tsua xi su enu neca equie 
luhua, nu ni' nú niaa lacaa. Pero 
li!á nia luhua nú bee enu rni scua 
rqui'ña nú ri'i bee nze'e beya!, nú 
tucu nú rniru luhua lubee carta'ru 
chenu nellua'aru istu, le'ca scua 
nu' beya! nú niru luhua chenu 
nellua'aru cuna li'ihua. 

12Xne li'iru la riliru tucu nú rri'i 
bee enu sucu' aya le'catsia li'i. Nu 
ni'teme! la ri'iru elliebacu! nú ri'iru 
scua. Xne leca' elliebacu' bee enu 
sucu' aya le'catsia li'i, nu rityatsia 
beei nú xa necabeei ante lu beelá 
bee sa'beei. 

Pero li'iru la zucu' ayaru li'iru 
másela lunú riala acane, xne li'iru 
rnitsiaru lunú neli neca tucu nú 
unibiya'la Diose nú ri'iru, nu li'inu 
uzelanu nú uriñaru corinto elu 
uyuluru li'ihua. 14Enzete la rilihua 
elliebacu! nu rdete! xe'taru lunú 

rnibiya'ru luhua, xi neca tucu 

bene enu lasca'li cha lachihua xne 
rlutiláru uriflaru lachihua para 

nú zete'ru li'ihua bedichia! nze'ca! 
Jesucristo. Nu li'iru la zucu! ayaru 
li'iru equie cuenda! riña! nú uri'i 
stucu bene. Pero li'iru nzuculuru 
nú másela nze chili arqui'hua, 
para nú nze ri'iláru elietsa'hua nú 
nze chululáhua lunú riala ri'ihua 
beya!, tucu nú riala ri'iru. '$Che 
scua nu' modo nú nza'aláru lubee 
lá bee bene enza lulá lachihua 
para nú le'ca dixiule!eru bedichia' 
nze'ca! Jesucristo lubeella. Pero 
bee luhuare elu lecasca! ti quixie 
ixiule'e Stichia! Diose para nú la aca 
nelliñiaru equie riña! nú uri'i stucu 
bene. Tunu nu' bene enu niarqui' 
zucu' aya le'catsia li'i, nzalá nú 
zucu' ayalla Diose Pa liñibe. 18Xne 
la neca nze'ca nú zucu' aya bene 
le'catsia li'illa, sinoque máse neca 
nze!lca nú Diose zucu! aya bene. 


Pablo neli neca tucu apóstol 

1 Ala! nú riqui'hua chiucu 
chuna bee bedichia' tundu 

nú nia luhua, pero li!á nia nú 
uriqui'hua. ?Xne se'ca li'ihua tucu 
nú seca Diose li'ihua. Tucu nú rri'i 
tucu pa enu rriucu xinchiu'cu enu 
nzula nú chiaa enu lasca'li na'tse 
niyu para nú dete'cuendalla li'inchu 
lu niyu enu chianchu. Scua niarquia 
nú detecuendaa li'ihua lu Jesucristo 
nú la lu'cuhua dula. ¿Pero xiquia 
nú canu ti zequienu li'ihua tucu 
nú uzequienu be'la Eva cuna nú 
netsiñiaí, nu chequie la ellu'cua' 
arqui'hua Jesucristo diquinu' 
arqui'hua. *Xne chenu nze'ta 
ni' stucu bene stichia' Jesucristo 

luhua, pero urene sete'beei lunú 
sete'ru li'ihua, urre chenu le'ca 
nze'ta ni' stucu bene equie cuenda! 
stucu espíritu luhua, pero lacane 
tucu nú neca Espíritu Santo nú 
nzu cuna lilihua, urre chenu nze'ta 
ni' stucu bene nú xneca tsila'ahua, 
pero urene rnibeei tucu nú unilaru 
luhua, nu li'ihua chu rri'i casuhua 
liibeei. 5Lilá se'ca nú lecaxi rri'i 
falta elliebacua ante lubee bene bee 
enu nzenala stichia! bee enu rni 
nú li'ibeei neca beei mero apóstol. 
6Xne mase nú la zibia'a para nú nia, 
pero la ri'i falta nú reca elliebacua 
para nú zetea Stichia' Diose, nu 
lilihua nediya'hua nú neli nucua!' 
xne ulañi'la'hua ye lunú uri'iru. 
7Pero ¿leca resuna tunu la neca 
nze'ca nú uri'á chenu udixiule'a 
Stichia' Diose luhua nu lecaxi uri'á 
cubre luhua?, nu unga lle'na arquia 
para nú uri'á ana nú ungahua bene! 
Jesucristo. £Nu texcua'a bee bene 
enu nzeli arqui' Jesucristo uliqui' 
melu qui'ña para nú huañia, diquila 
nú seteahua Stichia! Diose. 9Nu 
chenu utsua cuna li'ihua, chenu nu! 
xi uze'ca la'cha'a, lá nacua luhua nú 
ari'ihua elietsa lua, bee bene enu 
nzeli arqui' Jesucristo enu nze'ta 
enza Macedonia li'ibeella ube'tayuu 
beella lunú xi rqui'íña bichia ze'e. 
Leca xunga unacua luhua nú xi 
rqui'ña nú liqui'hua lle'na nú 
liqui'hua lua, nu leca xunga nacua 
luhua nú rqui'ña nú ri'ihua elietsa 
lua. 19Nu como bene! Jesucristo nú 
necaa rnia nú neli neca luhua, nu 
ni'tucu bee bene enza lu iliu Acaya 
leca modo caá nú ñia utsu arquia 
unia lunú uri'á por li'ihua. Nu 
¿xiquie nú uri'á scua luhua che? 

¿Xie! necane nu la zecaa li'ihua la? 
Pero Diose nediya' nú chiqui' se'caa 
li'ihua. 

12Nu nze ri'ilá lunú rri'á hasta nee, 
nu la nacua luhua nú ri'ihua elietsa 
lua, para nú bee enu nelliñia rni nú 
neca apóstol la nibeei nú rri'ibeei 
iguale tucu nú rri'iru. WXne 
li'ibeei lia rnibeei nú neca beei 
apóstol, sequienutsia beei bee bene 
nú rnibeei nú neca beei apóstol' 
Jesucristo. 14Pero la zeca lulliea' 
bee bene nucua', xne hasta mismo 
beze'lu reca rlube' lubee bene xi 
neca tucu ángel Diose. 15Enze'e 
ni' la zeca lulliea' bee bene nú bee 
bene' beze'lu rri'i beei xi rri'i bee 
bene enu sucu' nú niarqui' Diose. 
Pero li'ibeei riala zeca beei castiya 
nú riala zeca beei equie nú rri'ibeei 
scua. 


Nehuana seca Pablo equie 
nú necalla apóstol 


16Nee ni zeca luhua stucu bese: 
La ri'ihua elliebacu' nú chiqui' 
netundua pero tunu scua rrilihua 
elliebacu! uzelahua nú nia luhua xi 
neca tucu bene enu netundu para 
nú le'ca zucu ayaa li'á masia lle'na. 
17La ni Diose nú zucu ayaa li'á, pero 
sucu ayaa lilá xi neca tucu bene enu 
netundu. 18Scua tucu nú nucua'a 
huaxi bee bene enu sucu' aya 
le'catsia li'i lunú rri'illa lu iliulabe 
quie', le'ca scua zucu ayaa li'á. 19Nu 
como bene enu chiqui' reca nú 
necahua laca neriña' nú riqui'hua 
bee enu netundu, nu lunú chiqui' 
recahua enze'e rriqui'hua bene 
enu rnibiya' luhua nu rri'ihua 
tucu nú niarqui' beei nú ri'ihua, 
enze'e rriqui'hua bee bene enu raxi 

stene'hua, bee enu sequienu li'ihua, 
bee enu ruachu li'ihua nu hasta nú 
selahua nú rdu'beei penete luhua. 
21 Mase nú necane diatu para li'á, 
pero li'á nia luhua nú lá alu'curu 
valuro nú ari'inuru li'ihua scua. 
Pero tunu li'ibeei sucu' aya beei 
le'catsia li'ibeei lu stucu nú rene, 
le'ca scua li'á nu! beya' nú zucu 
ayaa li'á, nu li'á rnia luhua xi rni 
tucu bene enu netundu, xne lacane 
tucu nú riala acane. 22Pero tunu 
li'ibeei rnibeei nú neca beei bene 
hebreo le'ca li'á neca bene hebreo. 
Nu tunu li'ibeei rnibeei nú necabeei 
bene Israel, le'ca bene Israel necaa, 
nu tunu rnibeei nú leta familia! 
Abraham nze'ta beei, le'ca leta bee 
familia' Abraham nzelaa. ?3Nu tunu 
rnibeei nú riña' Jesucristo rri'ibeei. 
Li'á máse rri'á riña'nu, mase nú 
lixiu see nú rnia scua, pero neli 
nú li'á máse rri'á riña' Jesucristo 
luquela li'ibeei. Nu enze'e li'á 
máse udu' bee bene ni'cu' luquela 
li'ibeei, nu máse udiñi bee bene 
li'á luquela li'ibeei, nu huaxi bese 
yamero auti bee bene li'á. 24 Ayu! 
bese uzeteche! bee bene Israel li'á, 
nu cada tucu bese chenu udiñi 
beei li'á ala llichi'i nu'quie' chicute 
udu'beei tetsu'a. 283Nu chuna bese 
udiñi bee bene li'á cuna ixi! ziti, nu 
tucu bese udiñi bee bene li!á cuna 
quiee. Le'ca chuna bese uguatse! 
barco nú nza'a liñi lu inzatu!, nu 
tucu bichia nu tucu rula! uya'naa lu 
inzatu', ?ĉye bee luhuare elu uya'a, 
unga nelliquine lu cuendaa xi neca 
chenu udete'a re'cu lubee huana!, 
lubee bene sa'a enu neca bee bene 
Israel cuna lubee bene enu laca bee 
bene Israel. Le'ca unga nelliquine 

lu cuendaa lubee eyeche, cuna lu 
dani, nu lu inzatu' cuna lubee bene 
enu lia rnitsia nú neca bee bene! 
Jesucristo. 27Chiqui' udetea trabajo 
nu nehuana ulle'ca, nu huaxi bese 
ungucha xcala'a, nu ulia'na nu 
ubichia nu nu' bee bichia nú la 
acua, le'ca huaxi bese ungulaa, nu 
lá lu'cua xucua. 

28Nu la necane nú nucua'tsia 
ulle'ca, huaxilá beenú ulle'ca. Nu 
yeye!e huaxi bese rri'á elliebacu' 
equie cuenda' bee bene! Jesucristo 
bee enu nucua!a enza bee eyeche 
elu uya!a. 2 Tunu nu'xi seca tucu 
salahua enu nzeli arqui' Jesucristo, 
che nehuana se'ca equie cuenda"lla. 
Nu tunu uzequienu bee bene tucu 
salahua enu nzeli arqui' Jesucristo 
para nú ri'illa dula, che chiqui! lea 
nu chenuarquia equie cuenda!lla. 

30 Tunu rqui'ña nú zucu ayaa 
le'catsia lilá, rqui'ña nú nia equie 
cuendaa equie nú nehuana ulle'caa. 
31Nu Diose enu neca pa' Jesucristo, 
li'inu enu riala lu'cu bee bene 
ula'na lu diqui tiembu, li'inu 
nediya'nu nú neli ye beenú rnia. 
32Tiembu nú unibiya' arre Areta, 
chee uya'a eyeche Damasco nu 
gobernador enu rnibiya! eyeche ze'e 
unibiya'lla nú yacu! ru'u bee puerta 
eyeche ze'!e para nú na'tse bee 
bene ze'e li'á. 3BPero udu' bee bene 
li'á liñi tucu llume, nu scua ulaca 
beella li'á enza ru'u tucu ventana 
nú nzucu tetsu' pared nu nu! elu' 
abenchila' eyeche ze'e, che scua 
ula'a lu gobernador ze'e. 


Lunú ulube'lu lu Pablo 


1 Lecaxi ri'i bene ana nú 
sucu' ayalla le'catsia li'illa, 

pero rqui'ña nú nia luhua equie 
cuenda! beenú ulube!lu lua, nu 
equie cuenda' nú ulube' Jesucristo 
lua. ?Li'á nu'lua tucu niyu enu nzeli 
arqui' Jesucristo, nu ungala rtaa 
lana nú uyalla liñibe elu nzucu 
Diose. Nu leca resuna tunu uyalla 
cuna cuerpo'lla urre uyalla cuna 
espíritu'lla la ri'á beya' nucua' 
tucutsia Diose nediya', Ítunu uyalla 
cuna cuerpo'lla urre uyalla cuna 
espíritu'lla, la ri'á beya! xa uyalla, 
tucutsia Diose nediya'. Pero li'á 
nediyaa nú, *uyalla elu nzucu Diose, 
elu ubene'lla bee bedichia! nu la 
llela'lla xneca nillae lubee bene, 
xne la yala nú acabiya' bee benene. 
5Benecua' nu' beya' nú zucu ayaa, 
pero leca! modo zucu ayaa le'catsia 
li'á, tucutsia nú nia equie cuendaa 
neca beenú nehuana ulle'ca. $Nu 
mase nú zucu ayaa le'catsia li'á 
laca nucua' nú netundua, xne puro 
beenú neli rnia, pero la ria'a scua 
para nú la dete bee bene lunú sucu' 
aya bee bene li'á lunú ri!ya beei xi 
rri'á urre lunú riene'beei xi rnia. 
7Nu para nú la zucu ayaa li'á equie 
cuenda! ye lunú ulube' Diose lua, 
che chiqui' nehuana tsi'a xi neca 
chenu nchiñi tucu eche cuerpo! 
bene. Nucua! neca riña' beze'lu 
para nú ri'i equiya lua, para nú la 
zucu ayaa li'á. 

8Chuna bese unacua lu Diose 
para nú luachunu nú nehuana 
se'caa, pero li'inu uninu lua: “Scua 
tucu nú se'calu lecali xi zecalu, xne 
máse rlubea nú rnibiya'a lubee 
bene chenu nehuana seca bee 
bene.” Enze'e ñia nzu arquia equie 
nú nehuana se'ca para nú scua aca 
achee nú nzu poder' Jesucristo 

cuna li'á. !9Nia nzu arquia equie 
xitse lunú nehuana se'ca, chenu 
rquiexu bee bene li'á, urre chenu 
nu' xi secala'cha'a, urre chenu nu' 
xi rri'inu bee bene li'á, nu cuna ye 
beelá beenú se'ca equie nú setca 
Jesucristo. Xne chenu nehuana se'ca 
che máse si'a nú rrili Jesucristo 
elietsa lua. 


Nzenu arqui' Pablo equie 
cuenda' bee bene' Jesucristo 


11Unila luhua equie cuenda! li'á xi 
neca tucu bene enu netundu, pero 
litihua nu! culpa'hua nú uri'á scua. 
Xne lilihua riala azucu! ayahua 
li'á ante lubee bene enu rni nú 
lilibeei neca beei mero apóstol. Xne 
mase nú lecaxi sibi'a pero lecaxi 
rri'i falta elliebacua. 1?Chenu 
nzua cuna li'ihua lá llaca nú uri'á 
bee milagro cuna ye beelá beenú 
ulle'ca lullie'thua nú uri'á cuna ye 
beelá beenú uri'á nú uzibi' xi neca 
tucu seña nú neli necaa apóstol' 
Jesucristo. 19Ye lunú uri!á cuna bee 
sa'ahua enu nzeli arqui' Jesucristo 
elu uya'a, letca scua urilá cuna 
lilihua. Tucutsia nú uri'á neca nú 
né nacua luhua nú ari'ihua elietsa 
lua diquila nú uzucua'a cuna lilihua, 
pero tunu lixiu urilá nú né nacua 
elietsacua' luhua uri'ihua perdona 
li'á. 

14Nu ne rria'lá elliebacu' nú 
nzelabi'ya'lá li'ihua stucu bese, 
cuna nucua' aca chuna bese 
nú nzelabi'ya li'ihua. Nu ni' ne 
la niarquia nú ri'ixi'a luhua nú 
ri'ihua elietsa lua nu la necane nú 
niarquia nú rlu'cuhua, sino que 
li'ihua niarquia; xne la neca nú bee 
endu' rla'na nú xneca bacu beei 

uzana'beei, sino que bee uzana 
neca bee enu rebacu bee lli'ñi. Nu 
mase nú la'xua ye nú rlu'cua nu 
ti!quia arquia equie nú ri'á elietsa 
luhua; pero lecaxi ri'i nucua'. Mase 
nú se'ca nú la zeca xe'tahua li'á 
chenu rlubea luhua nú chiqui' se'ca 
li'ihua. 

16Neli nú lá nacua nú ari'ihua 
elietsa lua pero nu' bee bene enu 
rni nú uri'á scua equie nú chiqui' 
netsiñia para nú azequienua 
li'ihua. Pero chenu uxe'la bee 
bene enu ube'tabi'ya li'ihua, æxie' 
uxe'la beella luhua para nú aye'ta 
na'cu' beella luhua nú nu' xi ri'ihua 
elietsa lua la? 18Le'ca chenu unia 
lu sa'ahua Tito nú ye'tabi'yalla 
li'ihua uxe'lalla cuna stucu sa'ahua 
enu nzeli arqui' Jesucristo, ¿nu xie! 
unacu' Tito xi unacu'lla luhua la? 
Nu tanto li'illa cuna li'á iguale neca 
tucu necatse elliebacu'ru nu tucu 
nú rri'á rri'illa. 

19Equie nú unilaru luhua la 
ri'ihua elliebacu' nú recanu'tsiaru 
li'iru, xne lecali xi uri'inuru li'ihua. 
Diose nediya! nú como bene! 
Jesucristo nú necaru rniru luhua, 
nu ye nú rniru necane para nú 
ri'iru elietsa luhua nú chenalaláhua 
inziu' Diose equie nú selcaru li'ihua. 
20Xne xiquia nú chenu nzelabitya 
li'ihua canu la llelaa li'ihua tucu nú 
niarquia, nu li'ihua la lañi'hua li'á 
tucu nú niarqui'hua nú lañi'hua li'á. 
Xiquia nú llela li'ihua nú rliuhua, nú 
ria arqui'hua lu sa'hua, nú rlehua lu 
sa'hua, nú nechiqui'hua lu sa'hua, 
nú rnihua di'chi sa'hua, nú se'tahua 
bee bene, nú nelliñiahua nu la neca 
tucu necatsehua lu sa'hua. ?1Le'ca 
xiquia equie cuenda'hua nú canu 

chenu nzelabi'ya li'ihua stucu 

bese zela Diose nú ya'na netua 
equie cuenda'hua, nu che unaa 

nu nehuana zecaa equie cuenda' 
huaxihua nú la chiecu' arqui'hua 
nú rri'ihua dula, bee enu la che'e 
arqui' xneca nehuañi, nu la tsana' 
arqui'beei nú rri'i beei eluhuexe, nu 
la tsana' arqui'beei nú rlu'cu beei 
stucu una'a, urre rlu'cu una!a stucu 
niyu enu laca niyu'nchu, le'ca la 
chiecu! arqui'beei nú rlu'cu beei 
stucu vicio urre stucu beenú necha 
neca nú la zibi! rri'ibeei. 


Consejo nú uni Pablo 


1 Nee aca chuna vese nú 
nzelabilya li'ihua. Chenu 
nzelabilya litihua, ye lunú rni stucu 
bee sa'hua lu cuenda'hua, nú la 
nehuañihua tucu nú necane, rqui'ña 
nú ni chiucu chuna bee bene enu 
ni tunu neli lunú rnihua. ?Tucu nú 
unila luhua cuna lubee bene enu 
rri'i dula chenu ubela luhua, le'ca 
scua rnia luhua nee nú nzua istu 
luhua, nu chenu nzelabi!ya lilihua 
stucu bese nu tunu nu' xi rri'ihua la 
ri'á perdona li'ihua. 
3Che scua ri'ihua beya' lunú 
niarqui'hua ri'ihua beya! nú 
Jesucristo neca enu rliqui' bedichia' 
nú riala nia luhua. Nu Jesucristo 
lecaxi rri'i falta lilinu para nú ri'inu 
lunú riala ri'inu cuna li'ihua nu 
equie cuenda'hua rlube'nu poder'nu. 
4Neli nú unguti Jesuse lu cruse xi 
neca tucu bene enu la nibiya!, pero 
nee nehuañinu equie cuenda’ poder! 
Diose. Nu scua tucu nú ungutinu 
xi unguti tucu bene enu la nibiya! 
letca scua necane lu cuenda'ru neca 
xi neca nú la lu'culíru elurnibiya!, 

pero como bene' Jesucristo nú 
necaru rlu'curu poder! Diose para 
nú ri'iru elietsa luhua. 

5Li'i e'cuhua uri'ihua elliebacu! 
tunu neli nzeli arqui'hua Jesucristo, 
li'i e'cuhua uri'ihua elliebacu! xneca 
nehuañihua, urilihua beya! nú 
nehuañila Jesucristo cuna li'ihua, 
tunu lacatsiae nú lia rnihua nú 
nzeli arqui'hua li'inu. $Ala' nú 
rilihua beya! nú li'isi'ru neli nzeli 
arqui'ru li'inu. 

7Nu nacu'ru lu Diose equie 
cuenda'hua para nú la ri'ihua 
nú necha neca, nu la necane nú 
ya'na nze'caru ante lubee bene 
sino que rnacu'ru lu Diose para nú 
ri'i nze'cahua, mase nú seca bee 
bene nú la riliru tucu nú necane. 
8Pero li'iru leca modo che!eru 
lunú neli neca, li'iru rnitsiaru lunú 
neli neca. %Enze'e lecaxi ri'i tunu 
nu! xi se'caru para nú scua tsuta' 
arqui'hua lunú nzeli arqui'hua, 
nu equie cuenda' nucua' ñia nzu 
arqui'ru, nu nacu'ru lu Diose para 
nú huañihua tucu nú necane. 

10Nu nee rquie'exua carta quie' 
luhua ante nú nzelabi'ya li'ihua, 
xne chenu nzelabi'ya li'ihua la 
qui'ña nú qui'ya'hua ri'á equie 
elurnibiya' nú uliqui' Jesucristo 
lua elurnibiya' nú uliqui'nu lua 
para nú ri'á elietsa luhua nú 
ri'iláhua beya' nú xneca huañihua 
tucu nú necane, nu lacane para 
nú nitiluhua. 11Bee sa'a enu 
nzeli arquia'ahua Jesucristo 
nee nú la'xua quie'a carta quie' 
luhua, li'á nia luhua: Nú fia 
tsu arqui'hua, ucua'nahua nú 
huañinze'cahua tucu nú riala 
nú huañihua, udu'hua ana arqui' 

sa'hua nu uhuañi nze'cahua cuna 
bee sa'hua nu la liuhua, nu Diose 
enu seca li'ihua nu rri'i nú nzuxe 


arqui'hua li'inu ri'inu elietsa luhua. 


12Xitse hora nú lla'cahua sa'hua, 
uni'hua Diose lu sa'hua tucu nú 
rialane. 19 Ye bee sa'ahua enu 

nzeli arquialahua Jesucristo xe'la 
beella saludo luhua. 1*Jesucristo 
enu rnibiya' lualahua rilinu nú 
cha nze'ca lu cuenda'hua nu Diose 
enu seca lialahua nu cuna Espíritu 
Santo nzu cuna li'ihua ye bichia. 
Amén. 


Carta nú uquie'e San Pablo 
lubee bene enu nzeli arqui' Jesucristo 
enu nucua'a lu iliu Galacia 





Li'á, Pablo neca apóstol 

Jesucristo, pero lá cañi bee 
bene li'á, nu lá xe'la beella li'á sino 
que Jesucristo uxe'la li'á nu cuna 
Pa'ahua Diose enu uri'i nú uhuañi 
zeca Jesucristo lu eluti. ?Ye bee 
sa'ahua enu nzeli arqui' Jesucristo 
enu nzucu'nua ca'a xe'laru carta 
quie' lu yehua enu nzeli arqui' 
Jesucristo lu iliu Galacia. 3Pa'ahua 
Diose cuna Jesucristo ri'i nú cha 
nze'ca lu cuenda'hua nu cuna nú 
nzuxe arqui'hua. Jesucristo unguti 
equie stula'ahua para nú tsila'ahua 
lu ye beenú necha neca nu' lu 
iliulabequie' tucu nú uri'i Pa'ahua 
Diose elliebacu'. S iEnze'e riala nú 
lu'cuahua ula'na lu Diose diqui 
tiembu! 


Leca stucu bedichia' nú 
tsila'a bee bene 
6Chiqui' nzenu arquia nú 
terratutsia sana! arqui'hua Stichia! 
Diose, li'inu enu ucañi li'ihua equie 
elu seca! Jesucristo. Pero li'ihua a'la 
stucu bedichia' rene rri'i casohua, 
7nú ni' laca sitichia! Diose. Sino 
que neli nú nu! bee bene enu rla'na 


nú zequienu li'ihua nu niarqui' nú 
che'e xa neca bedichia! nze'ca! 
Jesucristo. ¿Pero tunu nu' bee bene 
enu sete! lilihua stucu bedichia' 
rene luquelá bee bedichia! nze'ca! 
Jesucristo nú uzete'laru li'ihua. 
Nze'e riala castiya! Diose, lecaxiri'i 
tunu neca nze!e titse bene urre 
neca nze'e li'á urre neca nze'e 
tucu ángele enu nze'ta enza liñibe. 
Tucu nú unilaa luhua, nu nee rni 
zeca luhua stucu bese: Tunu nu'ti 
sete! li'ihua stucu bee bedichia' 
rene nú laca xi neca stichia! 
Jesucristo nú uchilila arqui'hua, 
nze!e rialala castiya! Diose. 

101 a la'naa nú xa modo ya'na 
nze'ca lubee bene sino que rla'naa 
nú ya'na nze'ca lu Diose. Xne 
tunu la'naa nú ya'na nze'caa lubee 
bene chequie la zucua!a stichia' 
Jesucristo. 


Xneca unga Pablo apóstol 


“Bee sa'a enu nzeli arquia'ahua 
Jesucristo niarquia nú ri'ihua beya! 
nú stichia' Jesucristo nú uzeteláhua 
lacane nú ullelatsia arqui' bee 
bene iliulabe. 12Né ni bee benene 

lua nu lecati uzete'e lilá sino que 
Jesucristo neca enu uzete!e li'á. 
13Li'ihua ubene'la'hua lu cuendaa 
chenu uyalí arquia tucu nú nzeli 
arqui' bee bene Israel Diose, nu 
siempre necha uri'inua bee bene 
enu nzeli arqui' stichia! Jesucristo 
nu ulalnaa xneca modo tsana!' 
arqui'beella nú nzeli arqui'beella 
Jesucristo. 14Nu li'á máse utsuta' 
arquia lunú xa nzeli arqui' bee 
bene Israel luquela beelá bee 
bene enu tucutse lana nzenua xne 
uzucua yebee costumbre nú uri'i 
bee bene'ru enu udetela. Pero 
lunú chiqui! seca Diose lilá, enze'e 
desde ante nú alaa ucañilanu li'á. 
Nu chenu niarqui'nu, che ulube'lu 
lli'ñinu lua, para nú ixiule'a 
bedichia! nze'ca'nu lubee bene 
enu laca bee bene Israel. Nu chenu 
ungae scua lecatilu unacudichia!a, 
17 nu le'ca né cha'a Jesucristo lubee 
bene enu necala apóstol ante nú 
acaa apóstol'nu, sino que chu uya'!a 
lu iliu Arabia nu cheelá ubenchila' 
zeca eyeche Damasco. 

18 Chenu udete chuna lana che 
uya!a Jerusalén para nú chulua 
Pedro nu uzucua!a lulla chiñu' 
bichia. 19Pero né lañia beelá bee 
apóstol ulañitsia Jacobo bichi 
Jesucristo. 20 Ye beenú rnia luhua 
neli nu Diose nediya' nze'ca' nú la 
nequichia'a. 21 Luze'elá uya'a lu iliu 
Siria cuna lu iliu Cilicia. 22Pero bee 
bene enu nzeli arqui' Jesucristo enu 
nucua!a lu iliu Judea lá chulubeella 
li'á tiembu ze'e. 23Ubene'tsia beella 
lunú rni bee bene equie cuendaa: 

“Bene enu necha uri'inu lia'ahua 
hua'tu nee rixiule'elalla stichia' 
Jesucristo añinzuca nú hua'tu 

ula'nalla nú xneca modo tsana' 
arquia'ahua nú nzeli arquia'ahua 
Jesucristo.” 24Nu rdete' beella 
che'tsa lu Diose equie cuendaa xne 
nzelila arquia Jesucristo. 


Uyete' Pablo cuna beelá bee Apóstol 


Chenu udete rta lana, che 

uya'a Jerusalén stucu bese 
uya'nua Bernabé cuna Tito. ?Xne 
Diose uni lua nú uya'a ze'e. Nu 
Jerusalén, ze'e uyetesa'ru stucu 
luhuare puro bee bene enu rnibiya' 
leta bee bene enu nzeli arqui' 
Jesucristo para nú bedichia'ru 
equie cuenda' stichia' Jesucristo nú 
setea bee bene enu laca bee bene 
Israel scua uri'á para nú laca xle'e 
uri'á yebeenú uri'á nu cuna nú 
rri'á. 3Pero ni' Tito enu nzu cuna 
li'á ze'e añinzuca nú necalla bene 
griego lá nibiya' bee bene' Diose nú 
aquie seña nú rquie bee bene Israel 
li'illa. 4Xne nu' bee bene Israel enu 
lia rri'i nu neca beei sa'ahua para 
nú scua aca chu'u beei leta'ahua nu 
tsi'ñia beei ta beenú la zucua'ahua, 
para nú scua nibiya' zeca beei 
lua'ahua nú zucua'ahua nú rnibiya' 
ley. Pero ni' teme' lá azelaru nú 
ari'ibeei ana luru, xne la niarqui'ru 
nú tsana' arqui'hua bedichia' 
nze'ca! Jesucristo nú neli neca nú 
nzenalalahua 

6Nu bee bene enu rnibiya' leta 

bee bene' Jesucristo lá nia'beella 
lua xilá riala ri'á, añinzuca nú 
xi ri'á nú ti neca beella xne ante 
Diose iguale yebee bene. "Luhuare 
nú anibeella lua nú xilá rquitña 
ri'á, luego chu uri'ibeella beya! nú 
ucañila Diose li'á para nú ixiule'a 
bedichia! nze'ca' Jesucristo lubee 

bene enu laca bee bene Israel, 
tucu nú ucañi Diose Pedro para 
nú ixiule'ella bedichia' nze'ca' 
Jesucristo lubee bene Israel. 8 Nu 
le'ca Diose enu ucañi Pedro nú 
necalla apóstol lubee bene Israel 
le'ca lilinu ucañinu li'á para nú 
necaa apóstol lubee bene enu laca 
bee bene Israel. 

“Enze'e, Jacobo, Pedro nu Juan 
li'ibeella enu máse rnibiya' leta bee 
bene enu nzeli arqui' Jesucristo 
luego urilibeella beya! nú Diose 
neca enu uliqui' elurnibiya'cua' lua. 
Nu che una'tse beella yaru xi neca 
tucu seña nú neca tucunecatselaru, 
nu uya'naru nú li'á nu Bernabé 
nzetixiule'eru stichia! Jesucristo 
lubee bene enu laca bee bene 
Israel. Nu li'ibeella ixiule'ebeella 


stichia! Jesucristo lubee bene Israel. 


1Tucutsia nú unibeella luru nú la 
zañi'ru ri'iru elietsa lubee bene enu 
seca elitsi nu nucua! riu! arquia nú 
rilá. 


Uqui'ya' Pedro uri'i Pablo 

11Pero chenu uya Pedro eyeche 
Antioquía, che uquilya'lla uri'á 
xne la ri'illa tucu nú riala ri'illa, 
12xne rluti udacunuuxulla bee 
bene enu laca bee bene Israel. Pero 
chenu uriña bee bene enu uxe'la 
Jacobo eyeche Antioquía che né 
quietea' Pedro bee bene enu laca 
bee bene Israel xne ulliquilla nú xi 
ni bee bene enu neli sucu' nú rni 
ley. Ye beelá bee bene Israel enu 
nzeli arqui' Jesucristo enu nucu'a 
ze'e le'ca uri'ibeella tucu nú uri'i 
Pedro, nu le'ca hasta Bernabé uri'i 
scua. 14Enze'e, chenu ulañia nú 
la ri'i beella tucu nú rni stichia' 

Jesucristo che unia lu Pedro ante 
lu yebeella: “Li'ilu nú necalu bene 
Israel la nehuañilu tucu nú nehuañi 
beella. ¿Nu xneca niarqui'lu nú 
rililu juerza bee bene enu laca bee 
bene Israel nú huañi beella tucu nú 
nehuañi bee bene Israel?” 


Equie nú nzeli arqui' bene 
Jesucristo tsila'a bene 

15Litiru necaru bene Israel desde 
nú ungularu nu siempre uzucu'ru 
nú rni ley! Diose nu la nehuañiru 
xi nehuañi bee bene enu laca bee 
bene Israel. 16 Pero li'iru nediya'ru 
nú lecati enu la lu'cu dula ante 
Diose equie nú sucu'lla ley cua! 
sino que lunú nzeli arqui' bene 
Jesucristo, enze'e le'ca nuuru 
nzelila arqui'ru Jesucristo para nú 
la lu'curu dula lunu, nu la necane 
equie nú rri'iru nú rnibiya' ley, xne 
lecati enu la lu'cu dula lu Diose 
equie nú nzenalatsia nze!e ley 
cua!. 17 Neequie tunu li'iru rla'naru 
nú la lu'curu dula lu Diose equie 
cuenda! Jesucristo, nu tunu le'ca 
nuuru necaru bene enu rlu'cu dula, 
¿xie! nú másela rri'i Jesucristo nú 
rlu'curu dula che la? Li'iru nediya' 
nze'ca'ru nú lacane esquie, '$xne 
tunu utsana arquilá ley! Moises, 
nu chequie zucu zeca nú rni ley 
cua! stucu bese, che le'catsia li'á 
rri'á nú necaa bene enu rlu'cu 
dula. 19Enze'e neca xi neca nú 
ungutilá equie cuenda' ley para nú 
huañia para Diose. ??Nu nee neca 
xi neca nú le'ca ungutia chenu 
unguti Jesucristo lu cruse nu nee la 
nehuañia'a lu cuenda' li'itsia sino 
que Jesucristo neca enu nehuañi 
cuna li'á nee. Nu nee nehuañia lunú 

nzeli arquia lli'fli Diose enu chiqui' 
seca li'á nu unguti equie cuenda! 
li'á. ?1Nu la luachua eluseca! Diose 
xne tunu nu! modo nú la lu'cu bene 
dula ante Diose equie nú sucu! bene 
ley! Moisés, lecaxi sibi' nú unguti 


Jesucristo lu cruse che. 
3 ¡Bee bene Galacia! ¿Xiquie 
nú chiqui' netunduhua? ¿Ti 
uzequienuu arqui'hua? Xne chenu 
uzete'ru li'ihua, claro udixiule'eru 
luhua xiquie nú unguti Jesucristo 
lu cruse. ?Neequie tucutsia nú 
niarquia rilá beya!: ¿Xie! nzu 
Espíritu Santo cuna li'ihua xne 
rritihua tucu nú rnibiya! ley! Moisés 
la, urre necane nú uchili arqui'hua 
stichia! Jesucristo nú ubene'la'hua 
la? 3¿Xiquie nú nzitisca'hua, nu 
nzula Espíritu Santo cuna li'ihua 
nu nee secahua nú para nú yalu 
tucu nú niarqui' Diose nú ri'ihua 
rqui'ña nú ri'ihua tucu nú rni ley' 
Moisés? *¿Xie! lecaxi uzibi' nú 
chiqui' nehuana ulle'cahua la, o 
xie' lia xle'e nehuana ulle'cahua la? 
5Chenu xe'la Diose Espíritu Santo 
luhua nu rri'inu milagro luhua, 
¿rrilinu scua equie nú sucu'hua 
nú rni ley! Moisés la? o ¿necane 
equie nú nzeli arqui'hua stichia' 
Jesucristo nú ubene!'la'hua la? 
6Ullu'cu arqui'hua nú equie nú 
uchili arqui' Abraham Diose enze'e 
udu' cuenda Diose li'illa xi neca 
tucu bene enu la lu'cu dula. "Enze'e, 
urilihua beya! nú ye bee bene enu 
nzeli arqui' Diose, bee nze'e neca 
xi neca lli'ñi Abraham. $ Hasta 
hua'tu nediya!la! Diose nú leta bee 
bene enu laca bee bene Israel nu' 


La tsila'a ley bee bene 

bee bene enu lu'cu cuenda Diose 

xi neca enu la lu'cu dula xne nzeli 
arqui'lla Diose. Xne tucu luhuare lu 
ichi' Stichia' Diose rni nú uninu lu 
Abraham: “Li'á ri'á nú cha nze'cae 
lu cuenda' yebee bene iliulabe 
equie cuenda'lu.” %Enzete, rriti 
Diose nú nza nze'cae lu cuenda' bee 
bene enu nzeli arqui' li'inu tucu nú 
uri'inu lu Abraham xne uyali arqui' 
Abraham li'inu. 

10Ye bee bene enu sucu' nú rnibiya! 
ley! Moisés zeca bee nze!e castiya xne 
le'ca lu ichi' leycua' rni: “Bee bene enu 
la ri'i ye beenú rnibiya' leycua!, zeca 
bee nze!e castiya.” 1' Enze'e, ¿lecati 
enu la lu'cu dula ante Diose equie 
nú sucu'tsialla nú rnibiya' ley? Xne 
lu ichi' Stichia' Diose rni: “Bene enu 
ubacu'lanu nú la lu'cu dula xne nzeli 
arqui'lla li'inu lu'culla elunehuañi ante 
lunu.” 2Pero equie cuenda' ley, la 
nacu! ley nú chili arqui' bene ley sino 
que lu ichi' ley rni: “Bene enu sucu' nú 
rni ley nze'e si lu'cu elunehuañi.” 

1 Jesucristo neca enu utsila'a lia'ahua 
lu castiya! ley nu li'inu uyucunu castiya 
nú riala zeca!ahua, chenu uquienu lu 
cruse, xne lu ley rni: “Bene enu necha 
rri'i sitquinala bee bene li'illa lu aca 
ratilla.” 14Ulle'ca Jesucristo scua para 
nú nu! beya! ri'i Diose nú cha nze'ca lu 
cuenda' bee bene enu laca bee bene 
Israel, tucu nú uri'inu nú uya nze!ca 
lu cuenda' Abraham. Nu lunú nzeli 
arquia!ahua Jesucristo enze!e nzula 
Espíritu Santo cuna li'ihua tucu nú 
unila Diose hasta hua'tu. 


Ley' Moisés cuna nú ucuaqui 
u'na Diose lu Abraham 

15Nee nia luhua nú xa rri'i bee 

bene, chenu rreche' chiucu bene 

tucu ichi' nu rdu'lla firma'lla lu 
ichi' ze'e, che leca! ti nitilu nú 
nequie lu ichi' ze'e urre quie'ella 
huaxisca'lá lunú nequie lue. 16Le'ca 
scua urilihua beya! nú chenu uri'inu 
nú nza nze'ca lu cuenda' Abraham 
nu cuna lucuenda' bene enu nze'ta 
lu familia'lla, lu ichi' Stichia' Diose 
la ni nú ri'ile'yanu “bee bene enu 
nze'ta lu familia'lla”, nu la nine 
equie cuenda' huaxi bee bene 
sino que rnitsiae equie cuenda! 
“tucutsia bene”; xne li'inu rninu 
equie cuenda' bene enu nze'ta lu 
familia'lla. Nu bene ze'e enu nze'ta 
lu familia'lla neca Jesucristo. 1 Nu 
lunú rnia luhua nú ley! Moisés 
uyu'u cuatrocientos treinta lana 
luquielá chenu ucuaqui u'na Diose 
nú dete'nu xi dete'nu lu Abraham. 
Enze'e leca modo nú nitilu ley 
cua! lunú ucuaqui u'na Diose lu 
Abraham hasta hua'tu. 1$Xne tunu 
equie cuenda' ley atialahua lunú 
ucuaqui u'na Diose lu Abraham. La 
neca'e lunú ucuaqui u'na Diose che. 
Pero Diose lia udete' lu Abraham 
nú uninu lulla nú dete'nu lulla lunú 
ucuaqui u'nanu lulla hasta hua'tu. 
19Tala bese nedicha'hua lua: ¿Xi 
sibi' ley che? Diose udu' ley para 
nú ri'i bee bene beya! nú la zucu' 
bene nú rninu nu uzibi' ley! Moisés 
hasta bichia nú uriña bene enu 
nze'ta lu familia! Abraham tucu 
nú ucuaqui u'na Diose lulla hasta 
hua'tu. Bee ángele! Diose udete' 
ley cua' lu Moisés, nu che Moisés 
udixiule'e lubee bene. Pero chenu 
ucuaqui u'na Diose lu Abraham nú 
xi dete'nu lulla lecati udixiule'e 
stichia'nu lulla sino que li'i etcu 
Diose ubedichia'nu li'i Abraham. 

Xi sibi' ley 

21La ri'ihua elliebacu' nú rnia 
luhua nú rri'i cundra leycua! lunú 
ucuaqui u'na Diose. Sino que tunu 
equie cuenda' leycua! nu' modo 
lu'cu bene elunehuañi ante Diose 
che nediya'la! bene nú la lu'cu bene 
dula ante lunu equie nú nzenala 
bene ley. Pero lacane esquie. 22Xne 
lu ichi' Stichia! Diose rni nú yebee 
bene rnibiya! dula lu nu ungae scua 
para nú yebee bene enu nzeli arqui' 
Jesucristo yucu bee nze!e lunú 
ucuaqui u'nala Diose. 

23 Ante nú riña Jesucristo, 
unibiya' ley lua'ahua xi neca 
chenu nuche'nacu! tucu bene, nu 
nelluaquie'tsiatahua chenu riña 
Jesucristo. 2+Enze'e, ley cua! neca 
lualahua xi neca tucu bene enu 
rni lua'ahua nú xneca huañia!ahua 
nu hasta bichia nú uyulua'ahua 
Jesucristo che ulaxu nú unibiya' 
ley lua!ahua para nú lu'cu cuenda 
Diose lia'ahua xi neca tucu bene 
enu la lu'culi dula equie nú nzeli 
arqui'lla Jesucristo. ?3 Pero nee 
nú uchilila arquia'ahua Jesucristo 
la qui'ña nú ni ley lua!ahua nú 
xneca huañia'ahua. ?6Xne ye'ahua 
bee enu nzelila arqui' Jesucristo 
neca'la'ahua lli'ñi Diose. 27Nu 
equie nú urinzala'ahua necatucu 
necatselalahua cuna Jesucristo 
xne nzulanu cuna lia'ahua. 28Nu 
lecaxiri'i tunu neca'ahua bee bene 
Israel urre laca'ahua bee bene Israel, 
tunu neca!ahua esclavo lubee bene, 
O laca'ahua esclavo, nu tunu neca 
bene niyu urre neca bene una'a xne 
para Jesucristo iguale neca'ahua 
xne neca tucu necatsela'ahua cuna 

lilinu. ?9Enze'e, tunu neca'la'ahua 
bene' Jesucristo le'ca esquie 
neca!la!ahua xi neca lli'ñi Abraham, 
nu rialalahua lunú ucuaqui u'nala 
Diose lu Abraham hasta hua'tu. 

Xi neca tucu endu! llana 

enu ati' herencia, nú chenu 
lle'nanu la lu'cunu elurnibiya xi 
neca tucu moso!, añinzuca nú 
necala stene'nu, bee stene! pa'nu. 
2Pero nu' bee bene enu rriucu 
lilinu nu rnibiya' lunu cuna lubee 
stene'nu hasta nú riña bichia nú 
uni pa'nu nú yucunu herencia cua!. 
3Le'ca scua necane lu cuenda'ahua, 
xi urili endu' urialahua hua'tu xne 
uyanala'ahua ye bee costumbre! 
bee bene. “Nu chenu uriña bichia 
nú uni Diose nú xe'lanu lli'ñinu lu 
iliulabe, ungulanu equie cuenda!' 
tucu una!a. Nu uhuañinu tucu nú 
unibiya' ley! Moisés nú huañi bee 
bene. Para nú uhuanu lialahua 
lu ley cua!, nu scua yucu Diose 
lialahua xi neca bee lli'ñinu. £Nu 
lunú neca!la'ahua lli'ñi Diose, lilinu 
uxe'lanu Espíritu Santo! lli'ñinu 
Jesucristo lua'ahua para nú 
huañia!ahua cuna li'inu, nu equie 
cuenda' Espíritu cua! rnialahua: 
“¡Pa Diose!” 7 Enze'!e la necatahua xi 
neca esclavo lu ley sino que lunú 
neca'la!ahua lli'ñi Diose, enze'e 
riala'ahua herencia nú liqui'nu 
lua'ahua equie cuenda' Jesucristo. 


Nzenu arqui' Pablo equie 
cuenda' bee bene' Jesucristo 
enu nucua'a eyeche Galacia 


8 Hua'tu chenu la chuluhua li'inu 
enu neca mero Diose, uzibi'hua 
lubee enu secahua nú neca diose, 
nu ni! laca bee nze!e Diose. ?Pero 

nee nú nu'lulahua Diose nu le'ca 
nu'lula Diose li'ihua, ¿xiquie nú 
niarqui' zecahua ri'ihua yelu beenú 
urilihua hua'tu? ¿Nu xiquie nú 
niarqui' zecahua nú aca zecahua 
esclavo lubee nucua! stucu bese? 
1Nee nú rlu'cu cuenda zecahua 
nú xi bichia nu xi uu nu xi lana 
nu xi tiembu nú rilihua tucu nú 
ri'ihua tucu nú neca costumbre'hua 
nú rri'ihua hua'tu. 11 iChiqui' 
xiquinuahua xne canú xle'!e uzetea 
Stichia' Diose li'ihua! 

12Enze'e bee sa'a enu nzeli 
arquia'ahua Jesucristo zequiaa 
luhua: Nú uhuañihua tucu nú 
nehuañia, tucu nú ula'na nú 
uhuañia xi nehuañihua, la nia 
luhua nú nu! xi tucu nú necha 
neca urilinuhua li'á. 19Xne litihua 
nediya'hua nú bese rluti nú uzetea 
li'ihua bedichia' nze'ca! Jesucristo, 
ritia bichia ze'e. Pero añinzuca 
nú scua ulle'ca pero uriqui'hua 
li'á nu lá huachuhua li'á nu le'ca 
né tsana! arqui'hua li'á, sino que 
urili casohua li'á xi neca tucu 
ángele! Diose urre xi neca li'i etcu 
Jesucristo. 1SLi!á nediyaa nú tunu 
nu' modo hasta i'culuhua luahua 
liqui'hua lua. Nu nee, ¿cá uri'ihua 
nú uzecahua li!á? 18U, ¿xie! a'la 
rana arqui'hua li'á, lunú unitsia 
luhua lunú neli neca la? 1 Nia 
luhua nú bee bene enu rla'na nú xa 
zucu'hua nú rnibeei lacane nú rri'i 
nze'cabeei elliebacu' urre secabeei 
li'ihua sino que elliebacu'beei neca 
nú tsana' arqui'hua lunú uzetea 
li'ihua nu niarqui'beei nú máse ri'i 
casohua stichia'beei. 18La necha 
neca nú seca bene sa'bene pero 
rqui'ña nú ri'illae cuna elliebacu' 

nze'ca diqui tiembu, nu la ri'ihua 
scua chenu nzutsia cuna lilihua. 
19Xne li'á se'ca nú necahua xi neca 
bee endua. Nu stucua'la nehuana 
se'caa equie cuenda'hua xi nehuana 
seca tucu una!a chenu ala endu!lla. 
Nu la tsuxe nú nehuana se'caa 
hasta chenu neli nzenalahua 
Jesucristo tucu nú rialane. "¡Ala! 
nú nee nzu li'i e'cua luhua para 

nú nia luhua bee bedichia! nú ri'i 
nzelcahua beya! pero nee ni! la ri'á 
beya! xa ri'inuahua! 


Ejemplu' Agar cuna Sara 

21Litihua enu niarqui' nú huañi 
tucu nú rnibiya! ley! Moisés. ¿Xie! 
lasca! rilihua beya' nú rni leycua'la? 
22L y ley! Moisés rni nú ulu'cu 
Abraham chiucu endu'. Ulu'culla 
tucu endu' cuna una!a enu utsilla 
lee Agar nu le'ca ulu'culla stucu 
endu' cuna mero una'alla Sara. 
23Endu' Abraham enu unganu Agar, 
unganu Agar endu' Abraham xne 
uzucunulla Abraham. Pero endu'lla 
enu unganu mero una'lla, ungulanu 
pero la necane equie cuenda' nú 
uzucunutsialla una'lla, sino que 
ungulanu para nú yalu lunú 
ucuaqui u'na Diose lu Abraham. 
24Nu nee Sara cuna Agar, neca 
tucu ejemplu lua'ahua equie chiucu 
inziu nú nu' chenala bee bene, tucu 
inziu cua! neca nú chenala bee 
bene ley nú udete' Diose lu Moisés 
equie dañi nú lee Sinaí, nu bee 
enu nzenala ley cua! neca xi neca 
esclavo lu leycua' xi unga Agar 
esclavo lu Abraham. Nu li'ihua 
nediya'hua nú enza Arabia nzucu 
dañi nú lee Sinaí nu bee bene 
enza ze'e rri'chiabeei dañi ze'e 

Agar. Pero nee Jerusalén neca xi 
neca dañi ze'e xne yebee bene enu 
nucua'a Jerusalén, bee enu nzenala 
ley, neca beella xi neca esclavo lu 
ley. ?6Pero lia'ahua lachia'ahua 
neca Jerusalén liñibe nú laca 
esclavo lu ley, tucu nú lá aca Sara 
esclavo. 27 Nu lu ichi' Stichia' Diose 
rni: 

Nia utsu arqui' li'ilu una'a enu 
leca modo nú lu'cu endu'; 

nu chiqui! ullila' litilu enu la 
chulu xa nehuana seca tucu 
una!a enu rala endu!. 

Xne huaxilá endu' lu'cu una'a enu 
leca modo lu'cu endu' luquela 
una!a enu rlu'cu niyu'. 

28 Bee sa'a enu nzeli arquia'ahua 
Jesucristo li'á rnia luhua nú tucu nú 
ungula Isaac equie nú uchili arqui' 
Abraham Stichia' Diose nú acane scua 
le'ca scua liatahua neca'la'ahua bene! 
Diose xne nzeli arquia'ahua stichia'nu. 
29Nu tiembu ze'e endu' Agar, la yu' 
arqui'i endu' Sara una!a Abraham. 
Le'ca scua bee bene enu nzenala nú 
rni ley! Moisés sequichia' beei lia'ahua 
nú nzu Espíritu Santo cuna lia'ahua, 
nu lunú neca'la'ahua bene' Diose. 
30Pero li'ihua nediya'hua nú lu ichi! 
Stichia' Diose rni: “Uteliaca! una'a enu 
utsilu cuna endu'nchu, xne la yala nú 
ati! endu' cua! herencia nú riala endu! 
Sara una!alu.” 3' Enze'e bee sa'a enu 
nzeli arquia'ahua Jesucristo lialahua la 
neca'ahua xi neca endu' una!a enu utsi 
Abraham sino que lia'ahua neca'ahua 
xi neca endu' Abraham enu ulu'cu 
una'lla xne la nibiya! ley lua'ahua. 


Utsuta' arqui'hua lu Stichia' Diose 


Jesucristo utsila!a lia'ahua 
para nú la nibiya' ley luatahua 

enze'e utsuta' arqui'hua nu la 
zela'hua acahua stucu bese xi neca 
esclavo equie nú rri'ihua nú rnibiya' 
ley. 

2Li'á Pablo nia luhua: Tunu 
litihua aquie seña nú rnibiya' ley 
nú quiehua lecaxi zibi' nú nzeli 
arqui'hua Jesucristo che. ¿Nu li'á 
rni zeca luhua: Titse bene enu quie 
señacua' cuerpo! rqui'ña nú ri'illa 
ye nú rnibiya' ley. 4Li'ihua enu 
rri'i elliebacu' nú lunú sucu'hua nú 
rnibiya! ley che la lu'cuhua dula lu 
Diose. Nucua! rri'i nú laca'hua bene' 
Jesucristo nu ni! la lu'cu cuenda'hua 
eluseca! Diose. Pero lialahua equie 
cuenda' Espíritu Santo, nu lunú 
nzeli arquia'ahua Jesucristo nzucu 
lua'ahua nú riña!ahua lu Diose sin 
nú lu'cua'ahua dula. $Xne chenu 
neca tucunecatsela bene cuna 
Jesucristo lecaxi sibi' nú nequie 
seña bene urre la nequie seña bene. 
Lunú mase sibi' neca nú nzeli arqui' 
bene Jesucristo nu lunú nzeli arqui' 
bene rlucu bene eluseca, che nu' 
modo nehuañi nze'ca bene. 

7Lilihua nzeli nze'ca arqui'hua. 
¿Nu ti uni luhua nú lá ri'i 
casoa'hua lunú neli neca? $Xne 
elliebacu'cua! la ye'ta lu Diose xne 
li'inu ucañilanu li'ihua para li'inu. 
%Enze'e ubi'yahua li'ihua xne canu 
terratutsia nu' modo zequienu 
bee bene yehua. 10Pero li'á 
nzuta' arquia lu Jesucristo, nú la 
chiecu' arqui'hua Stichia' Diose nú 
uzetelahua. Nu Diose dete' castiya 
bene enu sequienu li'ihua lecaxi ri'i 
nú ti neca nze'e. 

11Tunu li'á rnisca'lá luhua nú 
rqui'ña nú quie seña bee bene, 
¿xie! tiliaca' bee bene Israel li'á 

nu útibeei li'á chela? Nu tunu nia 
nú quie señacua! bee bene neca 
nucua' nú lecaxi zibi' nú unguti 
Jesucristo lu cruse che. 12iAla' nú 
bee bene enu rri'illi'bi arqui'hua 
rni nú rqui'ña nú quiee, señahua 
ala! nú li'i ercubeei chiecu'lí beei 
elunecachi'beei! 
13Xne la nibiya' ley luhua, nu la 
neca equie cuenda! nú la nibiya! 
ley luhua nú ri'itsiahua lunú 
niarqui'hua, sino que uzecahua bee 
sa'hua nu uri'ihua elietsa lubeella. 
14Xne tunu sucu'la bene tucu 
mandamiento nú rni: “Uzeca sa'lu 
tucu nú secalu li'ilu”, che sucu'lla 
bene yenú rnibiya' ley! Diose. 
15Pero tunu li'ihua rana arqui'hua 
sa'hua nu rliunuhua sa'hua xi rri'i 
bee nañi ubi'yahua li'ihua xne canu 
ri'i nucua! nú le'esa'hua. 
Uhuañihua tucu nú niarqui' 
Espíritu Santo nú huañihua. 
16Enze'e nia luhua, uhuañihua 
tucu nú rnibiya' Espíritu Santo 
luhua nú huañihua. Nu scua la 
huañia'hua lunú necha neca nu' 
elliebacu'hua. 17 Xne lunú nehuañi 
bene lunú nechá neca nu! elliebacu! 
bene, lacane tucu nú rnibiya! 
Espíritu Santo nú huañi bee bene. 
Nu tucu nú rnibiya! Espíritu Santo 
nú huañi bee bene, lacane tucu 
nú niarqui' bee bene nú huañilla. 
Ni' tucue nu ni' stucue la uya! sa'e 
nu laca igualee, enze'e lia'ahua 
leca modo huañia'ahua tucu nú 
niarqui'tsia'ahua. 1$Pero tunu 
Espíritu Santo neca enu rnibiya! 
luhua che la nibiya! ley luhua. 
19Neequie achee neca nú necatsia 
elliebacu! bee bene: Necane 
eluhuexe nu beenú lecaxi zibi', nu 


Gálatas 5, 6 


yelu clasia' bee biciu. Nu rlu'cu 
beei ula'na lubeenú seca beei 
nú neca diose nu rdu! ixiu beei 
sa'beei, nu rliubeei, nu neyi' rcua!a 
beei. Nu terratutsia rlebeei, nu 
rri'ibeei nú rle'e sa! bee bene, nu 
le'ca rlu'cubeei bee bene'beei, ?tria 
arqui'beei, nu ruuti beei bene nu 
necabeei uniqui, nu racu xeta! beei, 
nu nu! beelá beenú iguale sa'bee 
nucua! rri'ibeei, ni zeca luhua stucu 
bese tucu nú unila luhua ante, bee 
bene enu rri'i scua leca modo chu'u 
liñibe elurnibiya' Diose. 

22Pero lunú rliqui' Espíritu Santo 
neca nú zeca bene sa'bene, nú ñia 
tsu arqui' bene, nu la huañi bene 
cuna xuu, nú lu'cu bene paciencia, 
nú ñia ri'i bene lusa' bene nu ri'i 
nze'ca bene lusa' bene nu tsa'alu 
bene stichia'bene, nu aca lle'na 
arqui' bene, nu ri'illa ana lu 
elliebacu! nú necha neca, nu leca ni' 
tucu ley nú cá nú ri'i bee bene bee 
nucua!. 24Nu bee bene enu necala 
bee bene! Jesucristo para li'ibeella 
neca xi neca nú ungutila yebee 
nucua!, cuna yebeelá beenú nechá 
neca xne ungutila Jesucristo lu 
cruse equie cuenda' ye dula. 25 Nu 
nee nú nzu Espíritu Santo cuna 
liatahua rqui'ña nú huañia'ahua 
tucu nú rnibiya'nu nú huañia'ahua. 

26La aca nelliña!ahua nu la 
rialahua nú le bene lu sa' bene, nu 
la yea arquia'ahua lubee sa!ahua. 


Uri'ihua elietsa lubee sa'hua 


Bee sa'a enu nzeli arquialahua 

Jesucristo, nia luhua nú tunu 
tucu bee sa'ahua rri'i dula ana lu, 
li'ihua enu másela nzuta' arqui' lu 
Stichia! Diose rqui'ña nú nihua 

lulla pero ni! nze'cahua lulla. Nu 
urilihua beya! nú le'ca nu' modo nú 
ri'i dula ana luhua. ?Uri'ihua elietsa 
lubee sa'hua lu xitse beenú nehuana 
seca beella che scua sucu'hua lunú 
rnibiya! Jesucristo nú ri'ihua. 

3Tunu nu! enu seca nú reca ye nú 
reca nu lecaxi reca, che le'catsia li'illa 
sequienulla litilla. Cada tucuhua 
rilihua beya' tunu neli nú nehuañihua 
tucu nú niarqui' Diose nú huañihua. 
Nu tunu nehuañi nze'cahua li'itsiahua 
llila'hua luhuare nú ri'ihua elliebacu' 
nú nehuañi nze'calahua luquela beelá 
bee bene. Xne cada tucua'ahua 
rqui'ña nú bityalahua lunú xneca 
nehuañia'ahua. 

STitse bene enu sete! Stichia! Diose 
rqui'ña nú ri'illa elietsa lu bene enu 
sete! lililla lu xitse nú rqui'ñalla. 

“La zequienuhua le'catsia li'ihua, 
xne leca modo nú itanu bene Diose 
xne ye beenú rdu' ni bene enze'e ri'i 
bene ula!cu. 8 Tunu nehuañitsia bene 
lunú necha neca rri'i bene elliebacu!. 
Riña bichia nú zecalla castiya, pero 
bene enu nehuañi tucu nú rnibiya' 
Espíritu Santo, equie cuenda! 
Espíritu Santo lu'culla elu nehuañi 
nú leca xunga laxu ante Diose. La 
llaca'ahua rialahua nú neca nze'ca. 
Xne tunu la llaca'ahua, che riña 
bichia nú atia'ahua nú riala atia'ahua. 
10 Enze'e chenu nu' modo nú 
rialahua elietsa lubee bene rqui'ña 
nú ria'ahuane, nu máse rqui'ña nú 
ria'ahua elietsa lubee sa'ahua enu 
nzeli arqui' Jesucristo. 


Bezete' nú uni Pablo 

lubee bene Galacia 
3“Bityacuruhua xi llene bee 
letraquie' rquie'á luhua nu li'i 

e'cua rquie'ene. 12Bee bene enu 
rri'i juerza lilihua nú quie seña nú 
rquie bee bene Israel li'ihua rri'i 
beei scua para nú ya'na nze'ca beei 
ante bee bene nu la niarqui'beei 

nú nehuana zeca beei equie nú 
nzeli arqui'beei Jesucristo. 13Pero 
ni' bee bene enu nequie seña 

cua! la rilibeei tucu nú rni ley. 
Niarqui'tsiabeei nú quie señacua! 
li'ihua para nú aca nelliñabeei 

nú uri'ilabeei ana luhua nú quie 
señacua' li'ihua. “Pero li'á leca xi 
stucu nú aca nelliñaa, necatsiae 
equie cuenda! nú unguti Jesucristo. 
Nu equie cuenda' nú ungutinu lu 
cruse utsa'nalá ye nú nechá neca nu! 
lu iliulabe quie', nu para bee nucua! 


Gálatas 6 


neca xi neca nú ungutilá. 'SXne 
chenu neca tucu necatsela bene 
cuna Jesucristo lecaxi zibi' tunu 
nequie seña bene urre la nequie 
seña bene. Lunú mase neca equie 
neca nú uche'ela nú xneca nehuañi 
bene. 18 Nu bee bene enu nzenalala 
inziu' Jesucristo, Diose hua'a arqui' 
bee nze'e nu ri'inu nú nzuxe arqui' 
beella cuna yebeelá bee bene enu 
neli neca bee bene' Diose. 

17 Desde nee la nia' arquia nú 
zucu' llianaláhua arquia. Xne bee 
beya' nú nuyaa cuerpoa rlube' nú 
necaa apóstol! Jesucristo. 

18 Bee sa'a enu nzeli arquia'ahua 
Jesucristo, li'inu rilinu nú cha 
nzelca lu cuenda' yehua. Amén. 


Carta nú uquie'e San Pablo 
lubee bene eyeche Efeso 
enu nzeli arqui' Jesucristo 





Uxe'la Pablo saludo 


Li'á Pablo, necaa tucu apóstol 

Jesucristo equie nú rnibiya' 
Diose. Rquie'a carta quie' luhua 
li'ihua enu neli nzeli arqui' stichia' 
Jesucristo, lilihua enu necala bee 
bene' Diose eyeche Efeso. ?Diose 
Pa'ahua cuna Jesucristo enu rnibiya' 
lua'ahua ri'inu nú cha nze'cahua 
cuna nú nzuxe arqui'hua. 


Rri'i Diose nú nza nze'ca lu cuenda' 
bee bene enu nzeli arqui' Jesucristo 


3Che'tsa Diose pa! Jesucristo enu 
rnibiya! lua'ahua nú chiqui' ñia 
necanu, xne nee equie nú neca 
tucunecatse'ahua cuna Jesucristo, 
uri'ile'yalanu liatahua desde liñibe 
nu chiqui! rri'inu elietsa lualahua 
para nú chequie'ahua stichia'nu. 
4Li'inu ucañinu lialahua equie 
cuenda' Jesucristo hasta chenu 
lasca! acache' iliulabe para nú 
huañia'ahua nu lecaxi na'ahua 
lunu sin dula, $xne equie nú seca 
Diose lia!ahua, uri'inu nú riala nú 
acalahua bee lli'ñinu equie cuenda' 
Jesucristo, tucu nú uri'inu elliebacu' 


nú acane. PEnze'e, la tsana'ahua 
nú sucu! ayalahua Diose equie 
nú chiqui! ñia necanu, xne uri'i 
le!yalanu liatahua equie cuenda' 
Lli'ñinu Jesucristo enu secanu. 
7Xne udixiulanu equie cuenda! 
stula'ahua chenu uri'chia rene'nu 
lu cruse nu scua uri'ila Diose 
perdona stula!ahua enze'e rlube' 
nú chiqui' secanu lia'ahua. $Enze'e 
chiqui' lia uliquitnu lunú reca 
elliebaculahua cuna nú rria'ahua 
beya!, ?nu ulube'lanu lua'ahua xa 
neca elliebacu'nu hasta hua'tu tucu 
nú uri'inu elliebacu! nú acane. Nu 
elliebacu'cua' tsalunu chenu riña 
bichia ze'e, Diose tsa'na ye nú nu! 
liñibe cuna beenú nu! lu iliulabe ya 
Jesucristo. 

11Le'ca equie nú neca tucu 
neca'tse'ahua cuna Jesucristo, 
ucañila Diose lia'ahua para nú 
aca'ahua bee bene'nu tucu nú udu' 
arqui'nu nú ri'inu hasta chenu 
lasca acache' iliulabe, xne li'inu 
rrinu yeene tucu nú niarqui'nu nú 
acane. 2Nu li'inu uri'ilanu scua 
para nú lia'ahua enu rluti uyalí 
arqui' Jesucristo, aca'ahua enu zucu' 

ayaa Diose equie nú rnibiya'nu. 
13Le'ca li'ihua chenu ubene'hua 
stichia'nu nú neli neca nú xa 
tsila'ahua, che uyalí arqui'hua 
Jesucristo nu unga tucu necatsehua 
cuna li'inu. Nu tucu nú uni Diose 
nú liqui'nu Espíritu Santo luhua, 
nu nee nú nzula Espíritu Santo 
cuna li'ihua, li'inu necanu xi neca 
tucu sello nú rlube' nú necalahua 
para Diose. 14Equie nú nzula 
Espíritu Santo cuna lia'ahua enze!e 
yucua!lahua erencia nú uni Diose 
nú liqui'nu lua!lahua, chenu ye bee 
bene'nu nucua'ala liñibe para nú la 
tsuxelahua nú sucu! ayalahua Diose 
equie nú rnibiya'nu. 


Rnacu! Pablo lu Diose nú dete'nu 
lunú aca elliebacu' bee bene'nu 


15Nu lunú nediyala nú nzeli 
arqui'hua Jesucristo enu rnibiya!, 
nu letca secahua beelá bee bene! 
Diose, 16la tsuxea nú rdetea che'tsa 
lu Diose equie cuenda'hua cada 
chenu rnacua lunu. Nu li'inu enu 
neca Diose enu rnibiya' desde liñibe, 
nu li'inu necanu pa' Jesucristo 
enu rnibiya' lua'ahua. Le'ca nacua 
lunu nú ri'inu nú aca elliebacu'hua 
para nú ri'ihua beya' lunú lube'nu 
luhua para nú nze chululáhua li'inu. 
18Le'ca nacua lu Diose nú xa'lanu 
elliebacu'hua para nú ri'ihua beya' 
xa neca equie nú nzuculuhua hasta 
chenu ucañinu li'ihua nu ri'ihua 
beya' nú le'ca chiqui' llene nu ñia 
neca erencia nú nu'che' Diose para 
bee bene'nu. *9Le'ca rnacua lunu nú 
rilihua beya! nú chiqui' llene neca 
poder, nú rri'i elietsa lua'ahua nú 
nzeli arquia'ahua lilinu. Le'ca li'i 
poder llenecua' nú chiqui' ulube' 


Efesios 1, 2 


Diose lua!ahua, 22chenu uri'inu nú 
uhuañi zeca Jesucristo, nu uzucu' 
Diose li'inu cue'tse Diose chubee 
liñibe, 21 elu udete'nu nú rnibiya'nu 
lunu nú máse seca lu ye elu rnibiya!, 
cuna ye elu usticia cuna ye bee 
gobierno. Le'ca másela seca elu 
rnibiya'cua' lu ye bee elurnibiya! nú 
nu! cuna nú nze chu'ulá lu iliulabe 
quie'. 22Chequie utsa'na Diose ye 
bee elurnibiya! cua! ya Jesucristo 
enu ucañinu para nú nibiya'nu lu 
ye bee bene enu nzeli arqui' litinu. 
23Nu bee bene enu nzeli arqui' 
Jesucristo, li'inu neli nehuañinu 
cuna li'ibeella nu catse nzunu xne 
li'inu necanu enu rnibiya"li. 


Utsila'a Diose lia'ahua equie 
nú secanu lia'tahua 


Li'ihua ungahua xi neca bene 

enu unguti lu Diose equie 
cuenda' bee dula cuna beenú necha 
neca ?uri'ihua, uyanalahua inziu 
nú necha neca nu urilihua tucu 
nú niarqui' beze'lu nú ri'ihua, nu 
espíritu nú necha neca cua! neca 
enu nehuañi cuna bee bene enu 
la zucu! Stichia! Diose. 3 Ye!ahua 
le'ca scua uhuañia'ahua tucu 
nú niarqui'tsialahua, nu tucu nú 
necatsia elliebacua'ahua. Nu le'ca 
scua tucu nú riala bee bene enu la 
zucu' Stichia! Diose castiya, le'ca 
scua ayala'ahua castiya'nu. “Pero 
lunú chiqui! ñia rua!a arqui' Diose 
liatahua, nu lunú chiqui' secanu 
lia'ahua, Sañinzuca nú unga'ahua 
xi neca bene enu unguti lu Diose, 
equie cuenda' stula!ahua, pero 
nee rlu'culalahua elunehuañi cuna 
Jesucristo lu Diose. Equie nú chiqui! 
ñia necanu utsilalahua. £Chenu 


Efesios 2 


urilinu nú uhuafli zeca Jesucristo lu 
eluti neca xi neca nú le'ca nua'ahua 
uhuañi zeca'ahua, nu le'ca neca xi 
neca nú nellunu'la'ahuanu liñibe. 
7Uri'i Diose scua para nú lube'nu 
lua'ahua bee bichia nú nze'talá 

nu chiqui! secanu liatahua nu fia 
nze'canu lua'ahua equie cuenda! 
Jesucristo. 8 Lunú nze'ca Diose 
enze'e utsilalanu lialahua, la necane 
nu neca!lahua bene nze'ca lunu, 
sino que lunú nzeli arquia'ahua 
Jesucristo enze!e utsila'ahua. 9Le'ca 
la necane equie nu uria'ahua nú 
neca nze'ca utsilalanu liatahua para 
nú lecati aca nelliña. 1“Xne Diose 
ureche! lia'ahua, nu equie cuenda! 
Jesucristo uche'enu arquia'ahua 
lunú necha uhuañia'ahua hua'tu 
para nú ria'ahua nú neca nze'ca, 
tucu nú urilinu elliebacu' nú 
rialahua. 


Equie cuenda' Jesucristo 
neca tucunecatse'ahua 


3“Enze'e li'ihua enu la neca bee 
bene Israel ullu'cu arqui'hua xa 
ulle'cahua hasta hua'tu. Bee bene 
Israel uhualee li'ihua bee bene 
enu la uya' seña, xne li'ibeella 
nuya'beella seña tucu nú rnibiya' 
ley, le'ca tiembu ze'e la chuluhua 
Jesucristo, nu la nebacu'hua 
leta bee bene Israel, nu le'ca la 
nebacu'hua lunú ucuaqui u'na 
Diose. Uhuañihua lu iliulabe quie 
nu lecaxi nzuquie arqui'hua nu 
sin nú chuluhua Diose. Pero nee 
nú nzelila arquia'ahua Jesucristo, 
li'ihua enu istu utsu arqui' lu Diose, 
nu nee ube'ta bicalahua lunu equie 
cuenda' rene' Jesucristo nú uri'chia 
lu cruse. 14Xne Jesucristo neca 

enu rri'i nú nzuxe arquia'ahua. 
Li'inu unitilunu elu rlee lunú rri'i 
nú la zela nú aca tucunecatse bee 
bene Israel cuna bee bene enu la 
neca bee bene Israel. 15Nu equie 
nú unguti Jesucristo ulaxu yebee 
custumbre nú rnibiya! ley lubee 
bene Israel nú rri'i beella, li'inu 
uri'inu nú unga tucunecatse bee 
bene Israel cuna bee bene enu 

la neca bee bene Israel xi neca 
tucu eyeche cuqui, xne neca 
tucunecatse'ahua cuna li'inu. Scua 
uri'inu nú uyu'u nú nzuxe arqui' 
bee bene. 16Xne equie nú unguti 
Jesucristo lu cruse, ulaxu nú rlee 
bee bene Israel lubee bene enu 

la neca bee bene Israel, nu scua 
iguale uyala arqui' Diose lua!ahua 
lunú neca tucu necatse'ahua cuna 
Jesucristo. 

17 Nu li'inu ube'ta tixiuletenu 
lubee bene Israel cuna lubee bene 
enu la neca bee bene Israel nú 
xa chu'u nú nzuxe arquia!ahua 
lu Diose. 1$Nu equie cuenda! 
Jesucristo sia bee bene Israel 
nu sia bee bene enu la neca bee 
bene Israel, rlu'cula'ahua tucu 
inziu nú riña!ahua lu Diose xne 
nzula Espíritu Santo'nu cuna 
lialahua. *%Enze'e la neca'hua 
xi neca bene istu nu la neca'hua 
bene rene lu Diose sino que 
nebacu'lahua leta bee bene'nu, 
neca tucunecatsela'ahua cuna 
bee bene'nu. ?9Li'ihua necahua 
xi neca tucu ni'i nú recache'e, nu 
bee apóstol cuna bee profeta neca 
beella xi neca cimiendu' ni'i quie', 
nu Jesucristo neca xi neca quiee 
nú neca equie uzibi' nú recache' 
ni'i quie'. 21 Nu ze'e uquixie riatsa 

ni'i quie nú rniru nú neca li'ihua, 
nu scua nze liqui nze'cae para nú 
aca tucu necatse'ahua indu' Diose 
cuna Jesucristo. 22Nu nee nú neca 
tucu necatselahua cuna Jesucristo, 
le'ca neca tucu necatselahua cuna 
beela bee sa'ahua enu nzeli arqui' 
li'inu para nú aca'ahua tucu indu 
elu nehuañi Diose equie cuenda' 
Espíritu Santo. 


Ucañi Diose Pablo para nú 
ixiule'ella stichia' Jesucristo lubee 
bene enu laca bee bene Israel 
Enze'e li'á Pablo, nchiñia ni!cu' 
equie nú sibi'a lu Jesucristo 
para nú rri'á elietsa luhua enu laca 
bee bene Israel. ?Li'ihua nediya'hua 
nú la yala ri'á riña! nú rri'á, pero 
lunú nze'ca Diose uliqui'nu riña' 
quie! rri'á para nú ri'á elietsa luhua 
nú ri'ihua beya' stichia'nu. ¿Nu li'inu 
ulube'lanu lua xa neca elliebacu'nu 
hasta hua'tu, tucu nú unilá luhua 
lu tucu carta. 4Chenu ulahua carta 
cua! che ri'ihua beya' nú nediyala 
xa neca equie cuenda' Jesucristo nú 
la ri'i bee bene beya! hasta hua'tu. 
5Bee tiembu nú udetela lecali ti 
uri!li beya! xa neca equie cuenda! 
Jesucristo, xne ungae xi neca tucu 
nú a'chi' neca lubee bene, pero 
nee equie cuenda' Espíritu Santo 
ulube'la Diose nucua' lubee apóstol 
cuna lubee profeta. Nu lunú unga 
xi neca nú a'chi' neca lubee bene, 
necane equie cuenda! bedichia' 
nze'ca! Jesucristo, nú le'ca bee bene 
enu laca bee bene Israel riala beella 
erencia nú riala bee bene Israel 
lunú neca tucunecatsela beella, nu 
nebacu'la beella lunú ucuaqui u'na 
Diose equie cuenda' Jesucristo. 


Efesios 2, 3 


7Li'á rixiule'a bedichia' nze'ca' 
Jesucristo lubee bene, la necane 
equie cuenda! nú riala nú ri'á scua 
sino que necane nú ñia nze'ca Diose 
enze!e lia uliqui'nu elurnibiya'cua! 
lua para nú zibi'a lunu. 8Li!á neca 
enu máse leca tineca lu ye bee bene! 
Diose, pero lunú ñia nze'ca Diose 
lia uliqui'nu lua nú ixiule'a lubee 
bene enu la neca bee bene Israel 
equie cuenda' eluxene' Jesucristo 
nú llene neca. ?Nu para nú ixiule'e 
nzelcaa lu yebeella xa neca 
elliebacu! Diose enu ureche' ye nú 
nu', elliebacu' nú né chu alube'nu 
lubee bene. Para nú equie 
cuenda' bee bene enu nzeli arqui' 
Jesucristo ri'i ye bee enu rlu'cu 
nú rnibiya' liñibe beya! nú Diose 
rlu'cu ye poder. 11Nu hasta chenu 
lasca! quixie iliulabe uritila Diose 
elliebacu! nú acane scua nu nee 
uyalulane equie cuenda' Jesucristo 
enu rnibiya' lua'ahua. 12Nu equie 
nú nzelila arquia'ahua Jesucristo 
nu'la modo xa riñalahua lu Diose 
sin nú lliquia'tahua chebica'ahua 
lunu. 13Enze'e nia luhua nú la 
tsunehuana arqui'hua lunú nehuana 
se'caa equie cuenda'hua, xne neca 
nze'ca nucua' para li'ihua. 


Chiqui' seca Jesucristo lia'ahua 

14Enze'e súlliquia lu Diose pa! 
Jesucristo enu rnibiya' lua!ahua, 
15li'inu enu rnibiya' lu ye nú nu' 
liñibe cuna lu iliulabe. '$Rnacua 
lunu, nú lunú chiqui' rlu'cunu 
poder nú liqui'nu juerzalahua cuna 
elurnibiya' luhua equie cuenda! 
Espíritu Santo para nú tsuta! 
arqui'hua lunu, nu huañihua cuna 
Jesucristo equie nú nzeli arqui'hua 


Efesios 3, 4 


li'inu para nú scua tucu nú neli 
nzenalahua eluseca'nu. 1$Scua 
acahua ri'ihua beya! cuna beelá bee 
sa'hua enu nzeli arquia'ahua lilinu 
nú eluseca Diose chiqui' llene neca, 
nu ni' la riatahua beya' xa nia'ahua 
lunú chiqui' llene necane. 1*Enze'e 
rnacua lu Diose nú chuluhua 
eluseca cua! nú chiqui' llene neca, 
nu másela llene necane luquelá nú 
rri'i bee bene elliebacu!, nu scua 
neza'li nú huañihua cuna Diose. 

20 Nu li'inu enu rlu'cu nú rnibiya' 
para nú rilinu másela lunú rri'i 
bee bene elliebacu!, urre másela 
lunú rnacu' bee bene lunu equie 
cuenda' Espíritu Santo'nu nú nzu 
cuna lialahua. Nu riala nú zucu' 
uya!ahua Diose ye bichia nu ye 
tiembu equie cuenda!' Jesucristo, 
liatahua enu nzeli arquialahua 
Jesucristo. Amén. 


Equie cuenda' Espíritu Santo 
neca tucu necatse'ahua 

Li'á enu nchiñia ni'cu' lunú 

sibila lu Jesucristo, zequiea 
luhua nú scua tucu nú necalahua 
bee bene' Diose, uhuañihua tucu 
nú riala nú huañi bee bene enu 
necala bee bene'nu. ?Aca llena 
arqui'hua nu aca nze'cahua, nu 
tsuquie arqui'hua, nu uriqui'hua 
bee sa'hua lunú xi rri'inu beella 
li'ihua, equie nú secahua beella. 
3Uzu'cu! luhua nú chenalaláhua nú 
neca tucu necatsehua cuna elietsa' 
Espíritu Santo, enu rliqui' nú nzuxe 
arqui'hua, nu rri'i nú neca tucu 
necatsehua. *Lia'ahua neca!ahua 
xi neca tucutsia bene, nu ye!lahua 
nzu Espíritu Santo cuna lia!ahua, 
nu scua tucu nú necala!ahua bee 

bene! Diose le!ca scua tucutse 
nellua'aquie'ahua nú liqui'nu 
lua'ahua. $Tucutsia enu rnibiya', 
tucutsia nú nzutenelí arquia'ahua, 
nu tucutsia elu rrinza nu!, £xne nu! 
tucutsia Diose enu neca Pa'ahua 
nu li'inu rnibiya'nu lu ye'ahua. Nu 
li'inu rnibiya'nu lu ye beenú nu', nu 
nzunu cuna ye!lahua nu rria'ahua 
lunú niarqui'nu. 
7Pero cada tucua'ahua utsula 

Jesucristo nú ria'ahua tucu nú 
uniarqui'nu nú ria'ahua. Tucu nú 
rni lu ichi' Stichia! Diose: 

Chenu uquienu liñibe, 

urilinu ana lu ye bee elurnibiya!, 

nu udete'nu lubee bene lunú 

riala ri'i beella. 
9Nu, ¿xi rni elu rni nú “uquienu 

liñibe”? Rni nucua' nú ube'tanu lu 
iliulabe. 9Nu Jesucristo enu ube'ta 
lu iliulabe, le'ca li'inu uquienu 
liñibe nu rnibiya'nu diquineca 
iliulabe. 11Nu udete'lanu lubee 
bene lunú riala ri'ibeella, nu'beella 
enu uyala nú aca bee apóstol, le'ca 
nu'beella enu uyala aca bee profeta, 
nu nu! beella enu uyala nú ixiule'e 
stichia'nu lubee bene, nu le'ca 
nu' beella enu uyala nú ni bezete' 
nu zete' bee bene enu nzeli arqui' 
li'inu. 1?Scua ucañi Jesucristo 
bee bene'nu para nú zete' beella 
beelá bee bene enu nzeli arqui' 
li'inu para nú scua aca beella zibi' 
beella lunu, nu nzechululá beella 
lilinu, Bhasta nú neza'li nú nzeli 
arquia'ahua nú chulua'ahua lli'ñi 
Diose para nú rililialahua beya' 
xa riala chenala'ahua Jesucristo 
tucu nú rialane. 14Chequie la aca 
neriña' nú zequienu bee bene 
liatahua xi sequienu bee bene bee 

endu', la aca'ahua xi neca tucu nú 
ruya' bii enzichiu' enzerquie equie 
yelu beenú rdichia' bee enu rla'na 
nú xa modo zequienu bee bene. 
15Sino que rqui'ña nú nia'ahua 

nú nelíneca nu chenala'ahuane 
cuna eluseca nú rlu'cua'ahua, nu 
lunú neca tucunecatse'ahua cuna 
Jesucristo enu rnibiya' lua'ahua 
chenala'ahua tucu nú niarqui'nu 
nú ria'ahua. 16Xne equie cuenda' 
Jesucristo iguale neca'ahua nu 
neca'ahua xi neca tucutsia bene, 
ye'ahua enu nzeli arqui' Jesucristo, 
xne equie cuenda'nu neca tucu 
necatse'ahua, nu cada tucua'ahua 
ria'ahua lunú riala ria'ahua para nú 
ria'ahua elietsa lubee sa'ahua, nu 
zeca'la'ahua bee sa'ahua. 


Elunehuañi nú necuqui 
rliqui' Jesucristo 


17Nu nee equie cuenda' Jesucristo 
nialuhua: La huañihua xi nehuañi 
bee bene enu la chulu Diose, xne 
li'ibeei nehuañitsiabeei lunú 
necatsia elliebacu'beei nu 
necabe neca elliebacu'beei. Nu 
la zucu'lubeei nú huañibeei tucu 
nú niarqui' Diose nú huañibeei, 
equie nú la ri'ibeei beya! nu nziti 
arqui'beei. '%Leca! xi zeca beei 
nu utsana!' arqui'labeei le'catsia 
li'ibeei nu rri'ibeei seidu nú 
nzeri'ibeei yelu clasia! beenú necha 
neca. “Pero li'ihua lá chuluhua 
Jesucristo para nú huañihua scua, 
21tunu neli nú ubene'la'hua lu 
cuenda'nu, nu neli nú ungalahua 
beenú neli neca nze'ta lunu. 
22Utsana arqui'hua lunú uhuañihua 
chenu lasca' chuluhua li'inu 
nucua! rnitilutsia li'ihua, xne bee 


Efesios 4, 5 


elliebacu! nú necha neca uzequienu 
lilihua nu uri'itsiahua tucu nú 
uniarqui'tsiahua. WUche'elihua 
xa necahua, ?4para nú acahua xi 
neca tucu bene cuqui enu ureche! 
Diose tucu nú niarqui'nu cuna 
tucu elunehuañi nú leca nú lixiu 
neca tucu nú rialane, equie cuenda! 
stichia'nu nú neli neca. 

25Enze'e la nia'hua eluquichia!, 
uni'tsiahua nú neli neca lubee sa'hua 
xne neca tucu necatsela ye!ahua. 

26Tunu rlehua, la ri'ihua dula. La 
duche'hua elu rlecua' arqui'hua 
debichia. Para nú la dete'hua 
luhuare nu ri'i beze'lu ana luhua. 

28Bene enu rcachi' rqui'ña nú 
tsana'lla nú rcachillla, nu ri'illa riña! 
para nú equie riña! nze'ca nú rri'illa 
nu! modo ri'illa elietsa lubee bene 
enu nu' xi secala'cha!. 

29Lelca la nihua bee bedichia' 
nú necha neca, uni'tsiahua puro 
bedichia! nze'ca nú ri'i elietsa nu 
zibi' lu beelá bee bene enu yene!e. 
30La ri'ihua nú tsúnehuana arqui' 
Espíritu Santo! Diose nú nzula cuna 
li'ihua xi neca tucu seña nú rlube' 
nú necalahua bee bene'nu para 
bichia nú riñahua lunu. 

31Utsa'nahua tucu chu ye nú rlee 
nzu arqui'hua, nu elu rlee, nu elu 
rana arqui', cuna nú rixialihua lu 
sa'hua, cuna bee bedichia' chi'qui', 
cuna ye beenú necha neca. 32 Aca 
nze'cahua, nu uhua'a arqui'hua 
bee sa'hua nu uri'ihua perdona bee 
sa'hua tucu nú uri'i Diose perdona 
li'ihua equie cuenda' Jesucristo. 


Xa riala huañi bee bene' Diose 


Scua tucu nú necalahua lli'ñi 
Diose enu secanu, ula'nahua 


Efesios 5 


nú ri'ihua tucu nú rri'inu. ?Huañi 
nze'cahua, uzecahua bee sa'hua 
tucu nú seca Jesucristo lia'ahua nú 
udete! cuendanu li'inu nú ungutinu 
equie cuenda'ahua, nu unganu xi 
neca tucu u'na nú fia rlia para 
Diose. 

3Lilihua enu necala bee bene! 
Diose, la tsu neyi'hua nu ni! la yala 
nihua bee bedichia' nú necha see, 
cuna yelu beenú lecaxi zibi". *La 
nihua bee bedichia' nú necha see, 
ni' bee bedichia! nú lecaxi zibi' nu 
bee bedichia' nú la yala nihua, xne 
la neca nze'ca bee nucua'. Mejora 
ude'tehua che'tsa lu Diose. $Xne 
nediya'la'hua nú bee bene enu 
nehuañi lu eluhuexe, nu bee enu 
rri'i nú necha neca, nu bee enu neyi' 
rcua!a nu niarqui! lu'cu huaxi beenú 
lu'cu, máse seca beei bee nucua' 
luquelá Diose, leca modo chu'u 
bee nze'e elurnibiya' Jesucristo nu 
Diose. La zelahua nú ti zequienu 
li'ihua cuna bee bedichia! nú 
lecaxi zibi', xne equie beenú lecaxi 
zibi' cua! nze'ta castiya! Diose 
lubee bene enu la zucu' stichia'nu. 
TEnze'e la ri'ihua tucu nú rri'ibeei. 

8 Ante uhuañihua xi neca bene 
enu necabe elliebacu'!, pero nee 
lunú neca tucu necatselahua cuna 
Jesucristo enu neca ellie'e luhua. 
Enze'e uhuañihua xi nehuañi bee 
bene enu nzenala ellie'e cua", ?xne 
lunú nzenala bee bene ellie'e cua, 
che rri'illa nú neca nze'ca, tucu 
nú rialane nu tucu nú neli neca. 
1Ucua'nahua nú ri'ihua tucu nú riu! 
arqui' Diose. La ri'ihua beenú la 
zibi' nú rri'i bee bene enu necabe 
nzu elliebacu!, sino que uni'hua 
lubeei para nú ri'ibeei beya! lunú 

rri'ibeei. 12Xne hasta rtu'bene ni 
lunú rri'i a'chi'beei. Pero equie 
cuenda' stichia! Jesucristo chu 
rilibeei beya! lunú rritibeei. 1*Xne 
equie cuenda' stichia'nu rri'i bee 
bene beya! yeene. Enze'e rni lu ichi' 
Stichia! Diose: 

Ude'te' elliete li'ilu enu nza 

inziu nú necha neca, 
utsana! arqui' stulalu che xa'la 
Jesucristo elliebacu!'lu. 
15Enze'!e ubi'yahua xa nehuañihua, 

xne la neca nú lia nehuañihua 
sino que ubi'yahua xa nehuañihua. 
16Diquila nú nehuañihua la zelahua 
nú lia xle'e dete bee bichia'hua, 
uhuañihua tucu nú riala huañihua, 
xne tiembu quie' necha nehuañi 
bee bene. Enze'e la huañihua 
lunú necatsia elliebacu'hua, sino 
que ucua'nahua nú rilihua beya! xa 
niarqui' Diose nú huañihua. La 
lluchi'hua, xne elu xuchi' cua! 
rnitilu bene, mejora uzelahua 
nú nibiya'li Espíritu Santo luhua. 
19Uni'hua lubee sa'hua bee Salmo, 
cuna bee himno, cuna bee canto 
nú neca para Diose, nu diquinu' 
arqui'hua ula'hua nu uzu'cu' 
ayahua Diose. "Nu equie cuenda' 
Jesucristo ude'tehua che'tsa lu 
Pa'ahua Diose ye bichia equie ye 
beenú rri'inu lua'ahua. 


Xa riala nú huañi bee bene 
enu nzeli arqui' Jesucristo 


21Uzu'cu'hua nú rni bee sa'hua 
equie nú rlu'cuhua ula'na lu 
Jesucristo. 

22 Nu li'ihua bee una!a enu nechia 
uzu'cu'hua nú rni bee niyu'hua, 
tucu nú sucu'hua nú rni Jesucristo. 
23Xne niyu rnibiya' lu unati, tucu 


379 


nú rnibiya' Jesucristo lubee bene 
enu nzeli arqui' li'inu, li'inu enu 
utsila'a li'ibeei. ?4Nu le'ca scua tucu 
nú sucu' bee bene enu nzeli arqui' 
Jesucristo stichia'nu, le'ca scua 
bee una'a enu nechia rqui'ña nú 
zucu'hua nú rni bee niyu'hua tucu 
nú rialane. 

25Le'ca li'ihua bee niyu enu 
nechia uzecahua bee una'hua, 
tucu nú seca Jesucristo bee bene 
enu nzeli arqui' li'inu, nu hasta 
ungutinu equie cuenda'beella. 
26Pąara nú uquieenu li'ibeella lu 
cuenda' stula beella. Uquieenu 
li'ibeella equie cuenda' stichia'nu 
nu cuna equie cuenda! elu rrinza, 
27 para nú ñia naa beella riña beella 
lunu nu lecaxi na beella, sin ni' 
tucu equiya nu ni! xitse stucu bee 
dula, sino que lecalí xi naa beella 
sin dula. ?8Le'!ca scua bee niyu enu 
nechia rqui'ña nú zeca beella una'a 
beella, tucu nú seca beella li'ibeella. 
Nu enu seca una'a seca le'ca li'i. 
29Xne ni' tucu bene la chana arqui' 
le'catsia li'i, sino que rebaculla 
litilla nu ri'yalla li'illa, tucu nú rri'i 
Jesucristo cuna lia'ahua enu nzeli 
arqui' li'inu, *Vequie nú neca tucu 
necatse'ahua cuna lilinu. 91Enze'e 
tucu nú rni lu ichi' Stichia' Diose: 
“Tsa'na niyu pa'lla cuna na'lla para 
nú aca tucutsialla cuna una!lla, 
nu rucu beella aca beella xi neca 
tucutsia bene.” 32Chiqui' neriña' 
nú ri'i nze'ca bee bene beya! bee 
bedichia! quie!, pero rniine xne 
le'ca scua neca Jesucristo cuna bee 
bene'nu. 33Nee bee niyu uzecahua 
bee una'hua tucu nú secahua li'ihua, 
nu li'ihua bee una!a ulu'cuhua 
ula'na lubee niyu'hua. 


Efesios 5, 6 


Le'ca esquie li'ihua bee 
endu', uzu'cu'hua nú rni bee 

uzana'hua xne scua rialane, equie 
nú nzeli arqui'hua Jesucristo. 2 Nu 
mandamiento rluti nú rni nú yucu 
cuenda'ahua lunú ucuaqui u'na 
Diose lua'ahua tunu zucua!'ahua 
mandamiento nú rni: “Ulu'cu ula'na 
lu pa'lu cuna lu na'lu, ¿para nú 
huañi nze'calu nu huañixeelu lu 
iliulabe quie!.” 

4Nu le'ca esquie li'ihua bee paa 
cuna bee naa, la detehua lunú 
rrilinuhua bee endu'hua para nú 
la leebeei equie cuenda' nucua!, 
mejora ubi!ya nze'cahua lilibeei, 
uni'hua bezete! lubeei nu uze'tehua 
li'ibeei tucu nú niarqui' Diose. 

5Nu li'ihua bee enu rri!i riña! bee 
bene, uzu'cu'hua nú rni bene enu 
rri'ihua riña'lu lu iliulabe quie', nu 
diquinu' arqui'hua ulu'cuhua ula'na 
lubeella, nu uzu'cu'hua nú rni 
beella, uri'ihua xineca nú rrilihua 
riña' Jesucristo. 

6Uri'ihua riña! beella, nu la 
ri'ihuane chenu ri'yatsia beella 
luhua para nú ya'na nze'cahua 
lubeella, sino que uri'ihua riña! 
beella xi neca nú sibi'hua lu 
Jesucristo, equie nú neli rrilihua 
tucu nú niarqui' Diose nú ri'ihua. 
7Urilihua riña' beella diquinu' 
arqui'hua, uri'ihuane xi neca nú 
rrilihua riña' Jesucristo xne la 
necatsiae riña! bee bene. ¿Nu 
li'ihua nediya'la'hua nú cada bee 
bene, mase nú necalla moso' urre 
lacalla moso', pero dete' Jesucristo 
lulla nú riala nú ati'lla equie nú 
neca nze'ca urililla. 

9Le'ca esquie li'ihua bee patrón, 
aca nze'cahua lubee moso'hua, la 

ri'ihua nú nehuana zeca beella. Xne 
li'ihua nediya'hua nu li'inu enu 
rnibiya' lubeella nu luhua nzucunu 
liñibe nu ante lunu iguale neca ye 
bee bene. 


Utsuta' arqui'hua lunú nzeli 
arqui'hua Jesucristo 


10Le'ca nia luhua bee sa'a enu 
nzeli arquiatahua Jesucristo nú 
utsuta! arqui'hua lunú neca tucu 
necatsela!ahua cuna li'inu, lunú 
chiqui' rnibiya'nu. Ubi'yahua 
li'ihua cuna elietsa! Diose para nú 
tsuta! arqui'hua, nu para nú la ri'i 
beze'lu ana luhua nú zequienui 
li'ihua. 12Xne la liunua'ahua bee 
bene lu iliulabe quie', sino que 
rliunua'ahua cuna yelu clasia! bee 
benechiqui', sia bee enu rlu'cu 
nú rnibiya!, cuna enu rlu'cu elu 
usticia, cuna ye beelá bee espíritu! 
beze'lu nú nu!, nu rnibiya! lu 
iliulabe quie'. 3Enze'e ubityahua 
li'ihua cuna poder nú rliqui' Diose 
luhua para nú riqui'hua lu xitse 
beenú nehuana nze'ta zecahua, nu 
utsuta! arqui'hua mase secahua 
lunú secahua. 14Utsuta' arqui'hua 
lunú neli neca nú nediya'la'hua, 
nu uyanalahua tucu nú riala nú 
huañihua. 'BUcua'a tsiñahua para 
nú ixiuletehua lubee bene bee 
bedichia! nze'ca! Jesucristo nú 
rri'i nú nzuxe arqui' bee bene lu 
Diose. 16 Nu lu yeene la zañi'hua 
lunú nzu tenelí arqui'hua, nú neca 
nú rri'i elietsa luhua luye beenú 
necha neca nú nze'ta lu beze'lu. 
17Nu lunú utsila'a Diose li'ihua 
nucua! neca nú recanu' li'ihua, nu 

stichia'nu neca xi neca tucu espada 
nú rliqui' Espíritu Santo luhua. '$La 
tsana'hua nú rnacu'hua lu Diose. 
Uzequiehua lunu nu una'cuhua 
lunu yebichia cuna elietsa! Espíritu 
Santo. Utsutsiñahua una'cuhua 
lunu nu la llaca'hua, nu una'cuhua 
lunu equie cuenda! ye bee bene'nu. 
19Le'ca una'cuhua lu Diose lu 
cuendaa para nú liqui'nu bee 
bedichia! nú riala nia para nú 

aca ixiule'ene lubee bene sin nú 
lliquia, nu nia bee bedichia' nze'ca! 
Jesucristo nú rni nú xneca tsila'a 
bee bene. 0Uxe'la Diose li'á para 
nú ixiulela bee bedichia'! nze'ca 
quie, enze'e nchiñia ni'cu' nee. 
Pero una'cuhua lu Diose para nú la 
lliquia nia equie cuenda'nu tucu nú 
riala nú nia. 


Último bedichia' nú 
nequie lu ichi' quie' 
21Tíquico, enu neca tucu bee 
sa'ahua enu chiqui' se'ca'ahua 
enu neli rri'i elietsa lua'ahua lunú 
sibia'ahua lu Jesucristo, li'illa 
ixiule'ella luhua lu ye nú xa 
nzucua'a ca'a nu xi rri'á. ??Xne 
para enze'e xe'lalla luhua para nú 
ixiule'ella luhua nú xa nellua'aru 
ca'a, nu scua du'lla ana arqui'hua. 
23Nacua lu Diose nú ye bee 

sa'ahua enu nzeli arquia'ahua 
Jesucristo liqui'nu nú nzuxe 
arqui'hua, cuna eluseca, cuna nú 
chililá arqui'hua Palahua Diose nu 
Jesucristo enu rnibiya". 4Diose ri'i 
nú cha nze'ca lu cuenda! ye bee 
bene enu neli seca Jesucristo enu 
rnibiya!. Amén. 


Carta nú uxe'la San Pablo 
lubee bene enu nzeli arqui' 
Jesucristo eyeche Filipo 





Uxe'la Pablo saludo 


Li'á, Pablo cuna Timoteo, li'iru 

enu sibi' lu Jesucristo xe'laru 
cartaquie! lu yehua bee enu nzeli 
arqui' Jesucristo enu nucua!'a 
eyeche llene Filipo. Li'ihua bee 
enu rnibiya! nu sete! Stichia! Diose 
lubee bene, cuna bee enu rri'i 
elietsa lubee bene enu nzeli arqui' 
stichia'nu. ?Diose Pa'ahua cuna 
Jesucristo enu rnibiya! lualahua 
ri'inu nú cha nze'ca lu cuenda'hua 
cuna nú nzuxe arqui'hua. 


Unacu' Pablo lu Diose 


3Cada chenu rellu'cu! arquia 
litihua rdetea che'tsa lu Diose, “nu 
chiqui' ñia nzu arquia rnacua 
lunu equie cuenda' yehua, 5xne 
desde bichia' nú uquixie uchili 
arqui'hua Jesucristo nu hasta nee 
rrilihua elietsa nú rixiule'ahua 
stichia! Jesucristo lubee bene. $Li'á 
nediyaa nú hasta chenu uquixie 
uchili arqui'hua Stichia' Diose 
rrilinu elietsa luhua para nú nze 
acahua tucu nú riala acahua hasta 
bichia chenu riña zeca Jesucristo. 


7Scua riala nú ri'a elliebacu' equie 
cuenda'hua, xne siempre nchiucu' 
arquia li'ihua, sia chenu nchiñia 
ni'cu' urre chenu rixiule'a lubee 
bene ta nú neli neca equie cuenda! 
Diose xne iguale rri'i nze'ca Diose 
lua'ahua. $Nediya' Diose nú chiqui' 
nchiucu! arquia li'ihua xne chiqui' 
se'ca lilihua tucu nú seca Jesucristo 
litihua. ?Nu rnacua lunu equie 
cuenda'hua, nú másela zecahua 
bee sa'hua ye bichia nu liqui'lánu 
elliebacu'hua nú ri'iláhua beya' 

xa ri'ihua, “para nú scua acahua 
cañihua ta nú neca nze'ca nu scua 
huañi nze'cahua nu la lu'cuhua 
dula lu Diose para nú lecaxi equiya 
lu'cuhua chenu riña zeca Jesucristo. 
11Nu equie cuenda' li'inu huañihua 
tucu nú niarqui' Diose para nú 
lu'culá bee bene ula'na lu Diose nu 
zucu' aya bee bene lilinu. 


Para Jesucristo nehuañia 


12Bee sa'a enu nzeli arquia'ahua 
Jesucristo niarquia nú rilihua beya' 
nú mase ulle'ca lunú ulle'ca pero 
uri'i nucua' elietsa nú uri'chia 
letselá bedichia' nze'ca! Jesucristo. 

Filipenses 1, 2 


13Xne nee yebee bene enu nucua'a 
liñi palacio cuna beelá bee bene 
nediya'beei nú nchiñia ni'cu! equie 
nú necaa bene' Jesucristo. 14Nu 
chenu ungabiya' bee sa'ahua enu 
nzeli arqui' Jesucristo nú nchiñia 
ni'cu' másela utsuta! arqui'beella nu 
casi yebeella uyu'u ana arqui'beella 
udixiule'e beella stichia! Jesucristo, 
sin nú lliqui beella. 

15Pero neli nú nu'bee bene enu 
rixiule!e stichia' Jesucristo ria 
arqui'beei, nu niarqui'beei nú 
másela aca equiebeei lua, pero 
nu' beelá bee bene enu rixiule!e 
stichia'nu diquinu' arqui'beella. 
16Nu' bee bene rixiule'e stichia' 
Jesucristo equie nú secabeella li'inu, 
nu nediya'beella nú nchiñia ni'cu' 
equie nú nzuta' arquia lu stichia' 
Jesucristo. 

17Pero nu' bee bene enu la 
ixiule'e stichia' Jesucristo diquinu' 
arqui!, rri'itsia beella scua para nú 
zucu! aya bee bene lilibeela para 
nú nehuana zecaa diqui nú netsea 
ni'cu'. 18Pero para li'á lecaxi ri'i 
tunu diquinu' arqui'beella rixiule'e 
beella stichia' Jesucristo nu tunu 
la ri'i beellae diqui nu' arqui'beella 
lecaxi ri'i nucua!, pero lunú rixiule!e 
beella stichia' Jesucristo nucua! 
mase neca nze'ca, nu nucua! chiqui! 
flia nzu arquia, nu ñiasca!la nzetsu 
arquia. '9Xne nediyaa nú la'acaa 
lu yebeenú se'caa, xne rnacu'hua 
lu Diose equie cuendaa nu rri'i 
Espíritu! Jesucristo elietsa lua. 
20Nediya nze'caa nú leca bichia nú 
tua, nu la lliquia lubea lubee bene 
xneca rlu'cua ula'na lu Jesucristo, 
mase nú nehuañia urre ungutiaa. 
21Xne para li'á diqui nú nehuañia 

sibila lu Jesucristo, nu tunu atia 
máse neca nze'cae xne nzula cuna 
li'inu. 22Pero tunu nehuañisca'a lu 
iliulabequie!, rqui'ña nú zibia'a lunu 
tucu nú rialane. Pero la ri'á beya! ta 
nú máse neca nze'ca. ?3Xne chiqui" 
neriña' nú ri'á beya! ta lu rucu bee 
nucua' cañia. Tucue nú niarquia 
atia para nú nzia'a lu Jesucristo 
liñibe, nu nucua! máse neca nze'ca 
para li'á, ?4pero para nú nu' modo 
ri'á elietsa luhua, máse neca 
nze'cae tunu nehuañisca'lá. 25Nu 
nediya nze'caa nú nehuañisca'lá 
lu iliulabequie' para nú ri'a elietsa 
luhua nú chenalahua inziu' Diose 
nu chu'u ana arqui'hua lunú nzeli 
arqui'hua Jesucristo. ?&Nu chenu 
nzelabilya zecaa li'ihua stucu bese 
ñia tsu arqui'hua cuna Jesucristo 
equie cuendaa. 

27Pero lunú niarquia neca nú huañi 
nze'cahua tucu nú rni bedichia' nze'ca! 
Jesucristo. Xne tunu nzelabi'yahua, 
urre la yelabi'yahua, pero niarquia 
yenea nú junto nzuta! arqui'hua lu 
Jesucristo nu neca tucunecatsehua 
rixiule'ehua stichia'nu, 8nu la lliquihua 
bee bene enu rle luhua. Nu scua aca 
achee nú nenitilula beei lu Diose, pero 
para li'ihua scua acachee nú utsila'ala 
Diose li'ihua lu stulahua. 29 Nia neca lu 
cuenda'hua nu la nzelitsia arqui'hua 
Jesucristo sino que le'ca nehuana 
secahua equie cuenda! litinu. Litihua 
cuna li'á iguale setcalahua equie 
nú rixiule'ahua stichia' Jesucristo, 
ulañi'la'hua xneca uri'á equie cuenda' 
stichia'nu, nu nee riene'hua xneca rrilá. 


Unga lle'na arqui' Jesucristo 


Nequie tunu ñia nzu arqui'hua 
equie cuenda' Jesucristo, nu 

tunu secahua bee sa'hua, nu tunu 
nzu Espíritu Santo cuna li'ihua tunu 
rri'i nze'cahua lubee sa'ahua, tunu 
rua'a arqui'hua bee sa'hua, ?scua 
uhuañihua para nú ñiala tsu arquia, 
uhuañi nze'cahua cuna bee sa'hua, 
nu uzecahua bee sa'hua nu tucutsia 
elliebacu' urilihua. ¿Lunú ri'ihua, la 
ri'ihuane para nú rilitsiahua ana 
lubeelá bee bene, urre para nú zucu!' 
ayahua li'ihua nzalá nú aca lletna 
arqui'hua lubeelá bee bene uri'hua 
elliebacu' nú neca equielá bee bene 
luquela litihua. “La la'nahua nú huañi 
nze'ca lilitsiahua, sino que ula'nahua 
nú ri'ihua elietsa lu beelá bee bene. 

5 Aca lle'na arqui'hua tucu nú 
unga lle'na arqui' Jesucristo, $Xne 
añinzuca nú necanu Diose pero né 
tsuta'nu nú aninu nú igualenu Diose. 
7Sino que uhuachunu nú rnibiya'nu, 
nu ube'tanu lu iliulabequie' xi 
neca tucu moso' nu ungulanu xi 
rala bee bene. $Nu chenu unganu 
bene iliulabe unga lle'na arqui'nu, 
nu uzucu'nu nú uni Diose, hasta 
ungutinu lu cruse. 9Enze'e chiqui! 
udete! Diose nú rnibiya'nu nu uri'i 
Diose nú chiqui' neca equie nú leenu 
luyebee nú lee bee bene. Para 
nú chenu yene! bee bene nombre! 
Jesucristo, che ye bee bene enu 
nucua!a liñibe, cuna ye bee enu 
nucua!a lu iliulabe, cuna ye bee enu 
nucua!a liñi yuu, yebeella tsulliqui 
beella lunu. Nu ye bee bene nii nú 
litinu necanu enu rnibiya! lu yeene 
para nú zucu' ayabeella Pa Diose. 


Bee bene' Jesucristo neca xi 
neca ellie'e lu iliulabe 
12Bee sa'a enu nzeli arqui' 
Jesucristo chiqui' se'ca li'ihua, xne 

siempre uzucu'hua nú rnia chenu 
nzua letahua, le'ca scua uzu'cu'hua 
nú rnia nee nú lecaa luhua. 
Ulliquihua Diose nu ulu'cuhua 
ula'na lunu, xne scua riala ri'i bee 
bene enu utsila'la Diose. 3Xne lu 
Diose nze'ta elliebacu' nze'ca nú 
rri'ihua, nu rri'inu elietsa luhua 
para nú ri'ihua lunú riu' arqui'nu. 
14Uri'ihua ye lunú riala ri'ihua 
sin nú lehua, nu sin nú liuhua. 
15Para nú lecaxi niquiya bee bene 
lu cuenda'hua nu la ze'ta beei 
li'ihua. Li'ihua enu neca lli'ñi Diose 
uri'i nze'cahua lubee bene enu la 
chenala inziu' Diose, lubee enu 
nzenalatsia inziu nú necha neca 
para nú acahua letabeei xi neca bee 
belá enu rdu'llie'e liñibe. 16Lunú 
nzuta' arqui'hua lu Stichia' Diose 
nú rliqui' elu nehuañi. Scua ñia 
tsu arquia equie cuenda'hua xne 
nediyaa nú uzibi' nú uri'á nu né 
chenze xle'a. 17 Xne lunú nzeli 
arquia'ahua Diose neca xi neca u'na 
lunu, nu ñia nzu arquia. Lecaxi ri'i 
mase nú atia para nú za' u'na cua', 
lunú ñia nzu arquia lu cuenda'hua. 
18Le'ca scua ñiañia tsu arqui'hua 
tucu nú ñia nzu arquia. 


Timoteo nu Epafrodito 


19Tucutse Jesucristo lalea' xe'la 
Timoteo luhua para nú ñia tsu arquia 
chenu ye'tayulla resuna lua nú xneca 
nucua'ahua. Xne lecati stucu enu 
nzenu arqui' tucu nú nzenu arqui' 
Timoteo nú xneca nucua!ahua tucu 
nú nzenu arquia equie cuenda'hua; 
21ye beelá bee bene nzenutsia arqui' 
lunú xneca nehuañi nze'ca, pero 
la chenu arqui'beella nú ri'ibeella 
lunú niarqui' Jesucristo. 22Pero 

lilihua nediya'la'hua xneca rri'i 
Timoteo, nu le'ca nediya'hua xneca 
rri'illa elietsa lua nú rixiule'eru 
stichia' Jesucristo, tucu nú rri'i tucu 
endu' elietsa lu pa'lla scua rri'illa 
elietsa lua. ?3Enze'e niarquia xe'la 
Timoteo luhua, chenu ri'á beya! nú 
xneca chiulue lu cuendaa. ?4Tucutse 
Jesucristo nzuculua nú chu 
nzelabi'ya lilihua. 

25Selca nú rqui'ña xe'la zeca 
salahua Epafrodito luhua, li'ihua 
uxe'lahualla lua nú ri'illa elietsaa 
lunú xi rqui'ña. Nu scua rri'illa 
elietsa lua nu junto nehuana 
ulle'caru. ?&Nu chiqui' niarqui'lla 
lañi' zeca!lla li'ihua, nu nzenu 
arqui'lla equie cuenda'hua equie 
nú unga biya'hua nú unga ritilla. 
27Neli nú unga ritilla hasta nú 
yamerotsia atilla. Pero uhua'a arqui' 
Diose li'illa, nu la neca lu cuenda' 
lilitsialla sino que le'ca uhua!a 
arqui'nu li'á, para nú la nehuanalá 
nzu arquia tucu nú nehuanala utsu 
arquia, ?8enze'!e chu xe'la zecalla 
luhua para nú ñia tsu arqui'hua, 
lunú lañi'hua litilla, nu para nú 
la tsunehuanalá arquia. ?2Chenu 
riñalla luhua ñia utsu arqui'hua 
uyucu nze'cahualla, lunú necalla 
salahua enu nzeli arquialahua 
Jesucristo, nu uzecahua beelá bee 
bene enu neca xi neca li'illa. 30 Xne 
yamero atilla equie nú sibi'lla lu 
Jesucristo, nu yamero atilla equie 
nú uri'illa elietsa lua, luhuare nú 
leca modo ari'ihua elietsa lua. 


Máse neca equie nú chulu 

bee bene Jesucristo 
Bee sa'a enu nzeli arquialahua 
Jesucristo ñia tsu arqui'hua 

cuna Jesucristo, la llaca nú nii 
zecaa bee bedichia' nú unilá luhua, 
xne neca nze'ca nú ni zecane luhua 
para nú lecati zequienu li'ihua. 
2Ubi'yahua li'ihua lubee bene 

enu necha neca, nu lubee bene 
enu necha rri'i, lubee bene enu 
rrili juerza bee bene nú quie seña 
elunecahi' bee bene xi rquie seña 
elunecachi! bee bene Israel. ¿Xne 
bee bene enu neli nequie seña! 
Diose neca lialahua bee enu rlu'cu 
ula'na lu Diose, xne nzu Espíritu 
Santo cuna lia'ahua, nu ñia nzu 
arquia'ahua lunú neca'la'ahua 
bene' Jesucristo, pero la necane 
nú nzenala!ahua bee custumbre nú 
rri'i bee bene Israel. *Añinzuca nú 
rlu'cua resuna nú nelliñiaa, equie 
ye beenú uri'á, pero tunu nu! bee 
bene enu nelliñia equie cuenda! nú 
xi rri'illa, pero li'á máse rlulcua 
resuna nú nelliñiaa. $Xne chenu 
uza! xunu bichia nú ungulaa uquie 
seña elunecachia nú necaa bene 
Israel nu necaa lli'ñi aca tuxie 
Benjamín, rnia dialu Israel xne 
neca bene hebreo, nu urilá ye 

nú rnibiya! ley nú ri'á, xne unga 
fariseo. ŝUri'á tucu nú rni ley, nu 
hasta necha uri'inua bee bene enu 
nzeli arqui' Jesucristo, hasta nú 
lecati né uxanabitsi nú lá ri'á tucu 
nú riala ri'á xne nzie' nú rni ley 
uzucua. "Ye beenú uri'á tiembu 
ze'e chiqui' unga neca equiee 
ulle'ca, pero nee la neca equie'ae 
para li'á, xne nee Jesucristo neca 
enu máse neca equie para li'á. ¿Nu 
para li'á lecaxi stucu nú mase seca 
luquela nú nzeli arquia Jesucristo, 
nu equie cuenda'nu ye nú urilá 
hua'tu uhuachulane, nu necane xi 

neca ixi para li'á para nú nibiya'li 
Jesucristo lua, nu aca tucutsia 
cuna li'inu. Nu la lu'cu cuendaa nú 
equie nú rri'á tucu nú rnibiya' ley 
nú la lu'cua'a dula lu Diose sino que 
rlu'cu cuendaa nú equie nú nzeli 
arquia Jesucristo la lu'cua!a dula 

lu Diose. Niarquia chululá equie 
cuenda' Jesucristo, nu niarquia 

nú lu'cua poder nú ulu'cunu, nú 
ulu'cunu chenu uhuañi zecanu lu 
eluti, nu riquia xitse nú nehuana 
zeca tucu nú uriqui'nu, nu zela nú 
atia tucu nú uzelanu. 1 Lunú nzuta' 
arquia nú huañi zecaa lu eluti tucu 
nú uhuañizecanu. 


Rqui'ña nú ria'ahua 
lunú riala ria'ahua 

12La nia luhua nú uri'ilá ana uri'á 
yeene, urre neca bene nze'ca, pero 
rla'na nú nzeri'ilá tucu nú niarqui' 
Jesucristo nú ri'á desde bichia nú 
uyu'uluanu. Bee sa'a enu nzeli 
arquia'ahua Jesucristo, nia luhua 
nú lasca! ri'a ana nú zucua yeene, 
pero ye nú uri'á hua'tu uzañiláne, 
nu nee rrilitsia elliebacu! nú 
nze'tala, “para nú ri'á yeene tucu 
nú rialane, para nú atia premio nú 
liqui' Diose lua liñibe equie nú nzeli 
arquia Jesucristo. 'S Ye'ahua enu 
rri'i nze'cala beya' Stichia! Diose, 
rqui'ña nú ria!ahua elliebacu' scua 
nu tunu nu'ta enu rri'i elliebacu' 
nú lacane scua, Diose dete' 
elliebacu!lla para nú úritilla beya' 
xa necane. Pero rqui'ña nú huañi 
nze!ca'ahua tucu nú rri'ila'ahua 
beya! nú riala huañia'ahua. 

17Bee sa'a enu nzeli arquia'ahua 
Jesucristo, uhuañihua tucu nú 
nehuañiaa nu le'ca ubi'yahua xneca 

nehuañi bee bene enu nehuañi tucu 
nú nehuañiaa. 18Xne huaxi bese 
unila luhua, nu nee hasta runa 

rnia luhua nú nu' huaxia!ahua bee 
enu nehuañi xi nehuañi bee bene 
enu lachili arqui' para nú xi nú 
unguti Jesucristo lu cruse. 19 Nu! 
bee bene cua! nzuquietsia castiya 
li'ibeei xne rrilibeei puro beenú 
necha neca nú nu' ana arqui'beei 
ri'ibeei, luhuare nú tu'beei a'la 
mase reca nelliñiabeei equie nú 
mase rri'ibeei elliebacu! lubee nú 
nu! lu iliulabe quie'. Pero lia'ahua 
liñibe neca elu chua'ahua, nu enza 
liñibe nellua'a quie'ahua nú nze'ta 
zeca Jesucristo li'inu enu utsila'ala 
lia'ahua. 21 Nu li'inu che'enu cuerpo 
nú rlu'cua'ahua nee para nú aca 
cuerpo'ahua xi neca cuerpo'nu nú 
ñia naa rlu'cunu liñibe, nu scua 
ri'inu equie nú rnibiya'nu lu yeene. 


Ñiatsu arqui'hua equie nú 

necahua bene' Jesucristo 

Bee sa'a enu nzeli arquia'ahua 

Jesucristo, chiqui' se'ca li'ihua, 
nu niarquia nzelabi'ya li'ihua, xne 
li'ihua rri'ihua nú ñia nzu arquia nu 
necahua xi neca tucu premio para li'á, 
utsuta' arqui'hua nú nzeli arqui'hua 
Jesucristo. ?Zequiea lu Evodia, cuna 
lu Síntique nú aca tucunecatse 
elliebacu' beella equie nú tucutse nzeli 
arqui'beella Jesucristo. 3Le'ca zequiea 
lulu sa'a enu junto rixiule'a Stichia' 
Diose, nú ri'ilu faura ri'ilu elietsa lubee 
una!a quie, xne uri'ibeella elietsa lua 
nú udixiule'eru stichia' Jesucristo, 
cuna Clemente nu beelá bee sa'ahua 
enu uri'i elietsa lua. Nu nzucu ichila 
nombre' beella lu libro' Diose liñibe 
elu huañilí bee bene. 

4Nia luhua nú siempre fia 
utsu arqui'hua equie nú necahua 
bee bene' Jesucristo. Nia luhua 
stucu bese nú ñia utsu arqui'hua. 
5Ula'nahua nú ye bee bene ri'i beya! 
nú ñia nze'cahua, lu ye bee bene, 
xne la lea! nú riña zeca Jesucristo 
lu iliulabe. 

SLa chenu arqui'hua lu ni'tucu nú 
secahua. Sino que una'cu'tsaiahua 
lu Diose luye nú secahua nu la 
zañi'hua nihua che'tsa lunu chenu 
rnacu'hua lunu. "Nu liqui' Diose 
nú nzuxe arquia'ahua nú lecati ri'i 
beya! nu chiqui' llene necane. Nu 
lunú nzuxe cua! ri'i elietsa luhua 
para nú nzuxe elliebacu'hua lunú 
necahua bene! Jesucristo. 


Uri'ihua elliebacu' nú neca nze'ca 


8 Ante nú laxu quie'a carta quie' 
nia luhua bee sa'a enu nzeli arqui' 
Jesucristo, nú ri'ihua elliebacu' lunú 
neli neca, nu uri'ihua elliebacu' 
lunú riala ula'na, nu uri'ihua 
elliebacu! tucu nú necane, nu 
uri'ihua elliebacu' lunú sibi! riu' 
arqui' Diose, nu lunú ri'i elietsa 
luhua nú ri'i nze'cahua, nu lunú 
riala ri'i tucu bene enu nehuañi 
nze'ca, uri'ihua elliebacu' nú riu' 
arqui' Diose bee bene. 

9 Uri'ihua tucu nú uzetela li'ihua, 
tucu nú ulubela luhua nú ri'ihua, 
uri'ihua tucu nú unila luhua nu 
uri'ihua tucu nú ulañi!la'hua xa uri'á, 
nu scua ri'i Diose elietsa luhua li'inu 
enu rliqui' nú nzuxe arqui' bee bene. 


Elietsa nú uri'i bee bene 
eyeche Filipo lu Pablo 
10 Chiqui' ñia nzu arquia 
lu Jesucristo nú ullu'cu' zeca 

arqui'hua li'á. La nia luhua nú 
uzañi'hua li'á sino que necane nú 
lá lu'cuhua xneca modo axe'lahua 
elietsacua' lua. La nia luhua nú 
xi se'cala'cha'a xne nu'beyalá tunu 
rlu'cua nú rlu'cua urre la lu'cune. 
12Nu'lua nú nehuañia lu elitsi nu 
nu'lua eluxene. Pero nu'beyalá 
nú rriquia xnecatse sianú neela 
urre rlia'naa sia nú sucu sobra 
nú rlu'cua urre rri'i faltae. 13Pero 
recaa nehuañia xnecatse equie nú 
rri'i Jesucristo elietsa lua. 14 Pero 
uri'inze'cahua nú uxe'lahua elietsa 
cua! lua nee nú rqui'ñiane. 

15Li'ihua bee bene Filipo nediya'hua 
chenu uchiu'a lu iliu Macedonia, 
para nú uquixia udixiule'a stichia' 
Jesucristo li'itsiahua urilihua elietsa 
lua, nu lecati beelá bee bene enu uri'i 
elietsa lua, nu tucu nú uri'á elietsa 
luhua nú uyu'uluhua Jesucristo le'ca 
scua urilihua elietsa lua. 1ŝLe'ca 
chenu nzucu'sca!a eyeche Tesalónica, 
uxe'lahua elietsa lua chiucu chuna 
bese para nú ri'ihua elietsa lua lunú 
xi rqui'ña. La la'naa nú xneca modo 
ri'iláhua elietsa lua sino que lunú 
niarquia necane nú cha nze'caláhua 
lu Diose. 18Uyucu' cuendalá ye elietsa 
nú uxe'lahua lua ya Epafrodito. Nu 
nee hasta sucu sobrae. Para li'á nú 
uxe'lahua lua necane xi neca tucu 
nú ñia rlia urre xi neca tucu u'na nú 
riu' arqui' Diose. 19Nu Diose liqui' ye 
nú xi rqui'ñahua equie eluxene nú 
rlu'cunu liñibe cuna Jesucristo. ?? Nu 
riala nú yebee bene lu'cu ula'na lu 
Pa'ahua Diose diqui tiembu. Amén. 


Xe'la Pablo saludo 


21Uritihua saludar yebee bene! 
Jesucristo lu cuendaa. Nu le!ca yebee 

bene' Jesucristo enu nzunua ca'a 
xe'labeella saludo luhua. 2Le'ca 
yebee bene! Jesucristo enu rri'i riña! lu 
arre Roma nu cuna yebeelá bee bene! 
Jesucristo xe'la beella saludo luhua. 

23Nu Jesucristo enu rnibiya' 
lua'ahua li'inu rilinu nú cha nze'cae 
lu cuenda'hua. 

Amén. 


Carta nú uquie'e San Pablo lubee 
bene eyeche Colosas 
enu nzeli arqui' Jesucristo 





Uxe'la Pablo saludo 


Li'á Pablo, necaa tucu apóstol' 

Jesucristo xne scua niarqui' 
Diose. Li'á cuna Timoteo enu neca 
salahua enu nzeli arqui' Jesucristo, 
2rquie'eru carta quie! luhua, li'ihua 
enu neli nzeli arqui' Jesucristo, 
li'ihua enu neca bee bene' Diose 
enu nucua'!a eyeche Colosas. Diose 
Pa'ahua cuna Jesucristo enu 
rnibiya! lua'ahua, ri'inu nú cha 
nze'ca lu cuenda'hua cuna nú nzuxe 
arqui'hua. 


Rnacu' Pablo lu Diose lu cuenda' bee 
bene enu nzeli arqui' Jesucristo 


3Cada chenu rnacu'ru lu Diose 
lu cuenda'hua, li'inu enu neca pa! 
Jesucristo enu rnibiya' lua'ahua, 
rniru che'tsa lunu lu cuenda'hua. 
4Xne ubene!la'ru xa nzeli arqui'hua 
Jesucristo cuna lunú xa secahua bee 
bene enu neca bee bene'nu, Sequie 
nú nzuculuhua nú riña bichia 
nú yucuhua eluxene nú nu'che!e 
liñibe. Li'ihua ungabiya'la'hua 
nucua' chenu ubene'hua bedicha! 
nze'ca' Jesucristo nú neli neca. 


6Nu bedichia' nú neli neca cua! nú 
ubene'la'hua diqui lu iliulabe nze 
ri'chia letse bee bedichia' cua! nu 
diqui bee luhuare le'ca nzelila arqui' 
bee bene bedichia' cua!. Lilibeella 
nzelila arqui'beella bedichia' 
cua! tucu nú ungae luhua chenu 
ubene'hua lunú xa uhua'a arqui' 
Diose li'ihua cuna nú neli secanu 
li'ihua. 7Li'ihua urilihua beya' nú 
neli neca nucua' chenu uzete! 
Epafras nucua' li'ihua. Li'illa rri'illa 
elietsa luru nu chiqui' se'caru li'illa 
xne li'illa neli sibi'lla lu Jesucristo. 
8Nu le'ca litilla necalla enu 
udixiule'e luru lunú xa secahua bee 
sa'ahua equie nú nzu Espíritu Santo 
cuna li'ihua. 

9Enze'e hasta bichia chenu 
ubene'ru nú xa nehuañihua, la 
tsana' arqui'ru nú rnacu'ru lu 
Diose equie cuenda'hua para nú 
equie cuenda' Espíritu Santo ri'i 
nze'cahua beya' nú xa niarqui'nu, 
nu liqui'nu lu ye nú acahua nu 
xa'lanu elliebacu'hua nú ri'ihua 
beya! nú ti necanu. 1Nu scua 
huañihua tucu nú riala nú huañi 
bee bene enu neca bee bene! 

Jesucristo, nu ri'ihua tucu nú riu' 
arqui'nu, nu che ri'iláhua puro 

nú neca nze'ca para nú ri'iláhua 
beya' Stichia' Diose. Nu li'iru 
le'ca rnacu'ru lunu para nú equie 
nú chiqui! rnibiya'nu ri'inu elietsa 
luhua nú tsuta! arqui'hua lunu, nu 
riqui'hua lubee xitse nú nehuana 
zecahua nu ulu'cuhua paciencia. 
12Nu hasta ñia tsu arqui'hua 
dete'hua che'tsa lu Pa'ahua Diose 
equie nú uquieelanu arqui'hua 
para nú ati'hua lunú riala bee bene 
enu neca bee bene'nu enu nzequie 
inziu'nu. 13Diose utsila'a liatahua 
lunú rnibiya' beze'lu para nú udu'nu 
lialahua lunú rnibiya' Lli'ñinu 
Jesucristo enu secanu. 14Li'inu 
udixiunu equie cuenda! stula'ahua 
nú rlu'cu'latahua perdona lu Diose. 


Equie nú unguti Jesucristo 
nehuañi nze'cahua cuna Diose 


15Lecati aca lañi' Diose. Pero 
Jesucristo neca tucu nú neca 
Diose, nu nzula Jesucristo cuna 
Diose hasta chenu lasca' acache' 
iliulabe. 16Equie cuenda' Jesucristo 
ungache' ye nú nu' liñibe cuna 
nú nu! lu iliulabe, sianu rlañi' bee 
bene urre nu la lañi' bee bene, nu 
le'ca equie cuenda! li'inu nu' yee 
bee elurnibiya! cuna yee bee elu 
usticia nú rlu'cu bee enu leca modo 
nú lañi' bee bene. Yeene ungache!'e 
lu cuenda' li'inu nu para li'inue. 
17Nzula Jesucristo ante nú acache' 
iliulabe nu li'inu nuya' cuendanu 
yeene nu rnibiya'nu lu yeene. “8 Nu 
le'ca li'inu rnibiya'nu lu ye bee 
bene enu nzeli arqui' li'inu, enu 
neca bee bene'nu. Lilinu necanu 
enu rluti nzula, nu li'inu necanu 

enu rluti uhuañi zeca leta bee 
benenguti para nú ri'i bee bene 
beya' nú tucutsia lilinu rlu'cunu 
nú rnibiya'nu lu yeene. **Xne uyu' 
arqui' Diose nú neca Jesucristo 
tucu nú neca Diose. 2 Nu equie 
cuenda' Jesucristo uyu'u nú uyaala 
arqui' Diose lubee nú nu' lu iliulabe 
urre sia beenú nu! liñibe, uyu'u nú 
uyaala arqui'nu scua lubee nucua' 
equie cuenda' rene! Jesucristo nú 
uri'chia chenu ungutinu lu cruse. 
21 Hua'tu istu nzu arqui'hua lu 
Diose cuna nú necahua xi neca enu 
rlee lunu, xne uri'itsiahua puro nú 
necha neca. 22Pero nee uri'i Diose 
nú uyu'u nú uyaala arqui'nu luhua 
equie nú nehuana ulle'ca Jesucristo 
chenu ungutinu lu cruse para 
nú riñahua lunu nu lecaxi natsa 
arqui'hua, cuna nú lecaxi equiya 
lu'cuhua nú nacu! quiyanu luhua. 
23Pero para nucua' rqui'ña nu 
chiuca tsuta! arqui'hua chequiehua 
lunú nzu teneli arqui'hua, sin nú 
tsana' arqui'hua nú nzequiehua 
bedichia! nze'ca! Jesucristo nú 
ubene'la'hua. Nu le'ca li'i bedichia' 
nzelca quie! nze ri'chia letse diqui 
lu iliulabe, nu li'á Pablo, necaa tucu 
enu rixiule'e bedichia! nze!ca cua! 
lubee bene. 


Ucañi Diose Pablo para nú 
zibi'lla lubee bene'nu 

24Nu nee, chiqui' ñia nzu arquia 
equie nú nehuana se'ca equie 
cuenda' li'ihua. Xi neca nú ulle'ca 
Jesucristo para nú ri'á elietsa lubee 
bene enu nzeli arqui' li'inu enu 
neca bee bene'nu. ?*Xne Diose 
udu'u li'á para nú zibi'a lubee 
bene'nu. Nu li'inu uliqui'nu riña! 

cua! lua para nú zetea li'ihua 
Stichia! Diose tucu nú necane. 

26 Hasta hua'tu lá ri'i bee bene 
beya' xa neca Stichia' Diose. Pero 
nee ulube'lanu xa neca stichia'nu 
lubee bene enu neca bee bene'nu 
27 para nú ixiule'e beella lubee 
bene enu la neca bee bene Israel 
xa neca eluxene'nu. Nu lunú né 
lube' Diose lubee bene tiembu nú 
udetela necane nú nzu Jesucristo 
cuna li'ihua, nu equie cuenda' li'inu 
nediya' nze'ca'hua nú nze'ta bichia 
nú riñahua liñibe. 

28 Nu li'iru rixiule'eru stichia! 
Jesucristo, nu rniru bezete' lubee 
bene, cuna nú sete'ru li'ibeella lu ye 
nú reca elliebacu'ru para nú equie 
cuenda' Jesucristo riña beella lu 
Diose tucu nú riala nú riña beella 
lunu. Nu chiqui! rtitquia arquia 
nú ri'á riña' quie! cuna poder nú 
uliqui'nu lua. 

Niarquia nú rilihua beya' nú 

chiqui! rti'quia arquia para 
nú ri'á elietsa luhua, cuna lubee 
bene enu nucua'a eyeche Laodicea 
nu cuna lu ye beelá bee bene enu 
lasca! chulu li'á. 2Rti'quia arquia 
para nú dua'a ana arqui'beella nú 
aca tucu necatsebeella nu zeca 
beella bee sa! beella nu lu'cubeella 
nú chiqui! aca elliebacu' beella para 
nú aca beella chulu beella lunú 
nélube' Diose lubee bene tiembu nú 
udete, nú nucua' neca Cristo. ¿Nu 
equie cuenda' li'inu nze'ta ye nú 
reca elliiebacu' bee bene, cuna nú 
rri'i bee bene beya!. *Lilá rnia bee 
bedichia! quie! luhua para nú lecati 
zequienu lilihua cuna bee bedichia' 
nú nu'chi neca. $Añinzuca nú la 
nzua cuna li'ihua, pero siempre 

nchiucu! arquia li'ihua, nu ñia nzu 
arquia xne rrilihua tucu nú rialane, 
cuna nú chiuca nzuta' arqui'hua 
lunú nzeli arqui'hua Jesucristo. 

SEnze'e tucu nú nzelila arqui'hua 
Jesucristo enu rnibiya' le'ca scua 
uzu'cu'hua lunú rninu, "ucua'nahua 
nú chequiehua li'inu tucu nú neli 
neca, nu chiuca utsuta! arqui'hua 
lunú nzeli arqui'hua li'inu tucu nú 
ungalahua, nu siempre de'te'hua 
che'tsa lu Diose. 


Elu nehuañi nú necuqui 
neca rliqui' Jesucristo 


8Ubi'yahua lilihua. La tsana'hua 
nú zequienu bee bene li'ihua 
cuna elliebacu! beei nú lixiu neca, 
urre bee bedichia' nú la zibi! nú 
nze'ta lubee costumbretsia, urre 
elurnibiya' nú nu! lu iliulabe quie, 
xne la ye'ta nucua! lu cuenda' 
Jesucristo. 

9Xne tucu nú neca Diose scua 
neca Jesucristo, nu leca' xi quitña 
ri'ihua para nú acahua bene' Diose 
xne neca tucu necatselahua cuna 
Jesucristo, li'inu enu rnibiya' lu ye 
bee enu rnibiya' cuna ye bee elu 
usticia nú la lañia'ahua. Nu le'ca 
equie nú neca tucu necatsehua cuna 
Jesucristo, nuya'lahua seña'nu, pero 
la neca seña quie' xi neca seña nú 
rquiee bee bene Israel, seña'nu neca 
nú la huañia'hua tucu nú necatsia 
elliebacu'hua. 12Chenu urinzahua, 
neca nucua' xi neca nú ungutihua 
cuna Jesucristo nu uhuañi zecahua 
cuna li'inu, equie nú nzeli arqui'hua 
nú rlu'cu Diose poder nu uri'inu 
nú uhuañi zeca Jesucristo lu eluti. 
13 Hua'tu, lilihua necahua xi neca 
bene enu unguti lu Diose equie 

cuenda' stulahua nu equie nú la 
uya'hua seña nú nuya' bee bene 
Israel. Pero nee equie cuenda! 
Jesucristo uri'ila Diose perdona 
lia'ahua lu cuenda' stula'ahua, 

nu nee rlu'cula'ahua elunehuañi 
cuna Jesucristo. 14Diose uchilala 
stulalahua lunú nzu dixiu'ahua 
tucu nú rnibiya' ley'nu. Uchilanu 
dula cua! chenu unguti Jesucristo 
lu cruse. Nu li'inu udixiunu equie 
cuenda'ahua. Nu scua uri'inu ana 
lu ye bee elu usticia, cuna lu ye nú 
rnibiya' nú nze'ta lu benechiqui!. 
Nu utsa'na netúnu beei lu ye bee 
bene nu uri'inu ana lubeei equie nú 
ungutinu lu cruse. 


Uritihua elliebacu' beenú nu! liñibe 
16 Enze'e la ri'ihua caso bee enu 
se'ta lilihua equie nú racuhua urre 

equie nú rue'ehua, urre equie 

nú la ri'i casohua bee bichia liñi, 
urre bichia nú rquiee guu urre 
bee bichia nú sulachi bee bene, 
17xne ye bee nucua' necatsia xi 
neca xca!la! Jesucristo, nu nee 
li'inu ube'talanu. '$La tsana'hua 
nú zequienu bee enu rlu'cu ula'na 
lubee ángele li'ihua para nú tsana' 
arqui'hua inziu! Diose, xne li'ibeei 
rlube'beei nú lle'na arqui'beei 
pero lia rriitsiabeei nucua'. Le'ca 
rnibeei nú nu' xi rlube'lu lubeei, 
che ruti'beei cuna elliebacu' 
tsia'beei. 19Pero li'ibeei la nzu 
Jesucristo cuna li'ibeei, li'inu enu 
rnibiya! lua'ahua. Nu equie cuenda! 
litinu nze rililalahua beya' xa 


chequie'ahua stichia'nu para nú aca 
tucu necatse'tahua cuna bee sa'ahua, 


cuna nú aca tucu necatsehua cuna 
Jesucristo tucu nú niarqui' Diose. 

20Nee tunu neli nú rlu'cuhua 

elunehuañi nú necuqui neca cuna 
Jesucristo, cuna nú la qui'ña nú 
rilihua caso stichia! bee bene enu 
nzequiee lunú la ye'ta lu Diose. 
¿Xinu sucu'hua stichia! bee bene 
enu rni: 21“La ti'yalu nucua'. Nu 
la aculu nucua!, nu la na'tselu 
nucua!”? 22Ye bee elu rnibiya'cua 
laxu bee nucua', xne bee benetsia 
ullela arqui' bee nucua'. Neli nú 
bee elurnibiya! cua! neca xi neca 
nú chiqui' secae equie nú chiqui' 
rla'na bee bene nú tsa!alubeei nu 
sucu'beei nu rrilibeei nú nehuana 
seca le'catsia lilibeei, pero lecaxi 
zibi' elurnibiya! cua! para nú cá 
nucua!' lunú necha neca rle'beei. 

Enze'e nee lunú rlu'culahua 

elunehuañi nú necuqui neca 
cuna Jesucristo, ucua'nahua nú 
ri'ihua elliebacu' lu cuenda' beenú 
nu' liñibe elu nzucu Jesucrito 
cue'tse Diose chube. ?La ri'ihua 
elliebacu' beenú nu'tsia lu iliulabe, 
máse uri'ihua elliebacu'! beenú 
nu' liñibe, ¿xne neca xi neca nú 
ungutilahua lu cuenda' nú nu! lu 
iliulabe nu rlu'culahua elu nehuañi 
nú necuqui neca equie cuenda! 
Jesucristo, lu Diose. “Nu chenu 
riña Jesucristo, li'inu enu rliqui' 
elunehuañi lua'ahua, le'ca nuhua 
yalahua nú huañihua cuna li'inu 
elurnibiya'nu. 


Xa riala nú huañi bee bene 
enu nzeli arqui' Jesucristo 


5Nee, utsana'hua ye beenú necha 
neca nu' lu iliulabe quie". La rilihua 
bee eluhuexe ni' beenú lecaxi 
zibi!, ni' bee elliebacu' nú necha 
neca, ni' beenú necha neca nú 

riu'u ana arqui'hua rri'ihua, le'ca 
la cua!nahua nú ri'ihua elu neyi' nú 
lu'cuhua huaxi beenú lu'cuhua xne 
nucua' neca xi neca nú rlu'cuhua 
ula'na lunú la neca Diose. Nu 
equie cuenda' bee nucua' nze'ta 
castiya' Diose nú zeca bee bene enu 
la zucu' nú rninu, "nu sa! beenú 
necha neca cua' uri'ihua ante nú 
chuluhua Jesucristo. ¿Pero nee 
utsana'hua ye beenú necha neca. 
La aca nelachi nzu arqui'hua, la 
leehua lubee sa'hua, nu la ri'ihua 
beenú necha neca lubee sa'hua, la 
ze'tahua bee sa'hua, nu la nihua 
bee bedichia' chi'qui'. 9La nihua 
eluquichia' lubee sa'hua, xne la 
nehuañia'hua tucu nú uhuañihua 
hua'tu chenu uri'ihua beenú necha 
neca. Xne uche'ela Diose xa 
nehuañihua, necalahua xi neca 
tucu bene cuqui equie nú lle'naa 
lle'naa nze acahua tucu nú niarqui' 
Diose nú acahua para nú chulu 
nze'cahua Diose, lilinu enu ureche' 
lia'ahua. Nu chenu uyalila arqui' 
bee bene Jesucristo lecaxi ri'i lunú 
ti neca beella, tunu neca beella bee 
bene Israel urre la neca beella bee 
bene Israel nu tunu nequiee seña 
nú rquiee bee bene Israel li'ibeella, 
urre la nequiee seña cua! li'ibeella, 
tunu necabeella bee bene rene nu 
tunu necabeella bene ixi nu tunu 
necabeella enu neiqui lu stucu bene 
urre la necabeella enu neiqui. Pero 
lunú máse seca nú chili arqui' bee 
bene Jesucristo, li'inu enu rnibiya!' 
nu nzu cuna ye!ahua. 

12Diose seca litihua, enze!e 
ucañinu lilihua para nú acahua bee 
bene'nu. Enze'e uhua'a arqui'hua 
bee bene, aca nze'cahua nu la aca 

nelachihua. La aca nelliñahua, 
utsuquie arqui'hua bee sa'ahua. 
13Uriqui'hua bee sa'hua, nu uri'ihua 
perdona li'ibeella tunu nu! xi 
rri'ibeella luhua. Tucu nú uri'i 
Jesucristo perdona li'ihua letca 
esquie uri'ihua perdona bee bene. 
14Lu cuenda' yeene máse rqui'ña nú 
seca bee bene sa'lla. Nu eluseca cua! 
neca nú rri'i elietsa para nú huañi 
bee bene nú neca tucu necatse 
beella. 'SUtsana'hua nú nibiya' 
Jesucristo luhua para nú lu'cuhua 
nú nzuxe arqui'hua xne para nucua! 
ucañi Diose li'ihua para nú aca 
tucu necatsehua lubee sa'hua equie 
cuenda! Jesucristo, nu ude'tehua 
che'tsa lunu equie cuenda' nucua!. 

16Chiqui' udu'equiehua bee 
stichia! Jesucristo. Uze'te'hua bee 
sa'hua nu uni'hua bezete' lubeella 
tucu nú rialane. Diquinu! arqui'hua 
ude'te'hua che'tsa lu Diose, cuna 
bee canto cuna bee salmos nú cuna 
bee canto nú neca para li'inu. 7 Ye 
beenú rrilihua urre rnihua, rluti 
ullulcu arqui'hua Jesucristo enu 
rnibiya' lua'ahua nu equie cuenda' 
lilinu dete'ahua che'tsa lu Pa'ahua 
Diose. 


Xa riala nú huañi bene enu 
nzeli arqui' Jesucristo 


18Li'ihua bee una'a enu nechiala, 
uzu'cu'hua nú rni bee niyu'hua 
xne scua riala nú ri'i bee bene enu 
nzeli arqui' Jesucristo. 9 Nu le'ca 
esquie li'ihua bee niyu enu nechiala, 
uzecahua bee una'ahua nu la 
xitse rilinuhua li'ibeella. Le'ca 
esquie lilihua bee endu', lu yeene 
uzu'cu'hua nú rni bee palahua cuna 
nú rni bee na'hua, xne scua riu! 

arqui' Diose nú ri'ihua. 21 Nu le'ca 
esquie li'ihua bee paa cuna bee 
naa, la detehua lunú rrilinuhua bee 
endu'hua para nú la laca quieebeei 
lunú rri'inuhua beei. 

221 i!ihua bee enu rri'i riña! bee 
bene, uzu'cu'hua ye nú rni bee bene 
enu rrilihua riña'lu lu iliulabequie'. 
La ri'itsiahua nucua! chenu ri'yatsia 
beella luhua para nú ya'na nze!cahua 
lubeella, uri'ihua riña'beella diquinu' 
arqui'hua equie nú rlucuhua ula'na 
lu Jesucristo. 23 Tatse beenú ri'ihua, 
urilihuane diquinu' arqui'hua. 
Urilihua nucua' xi neca nú sibi'hua 
lu Jesucristo, nu la zibi'hua lubee 
bene. 2Xne li'ihua nediya'hua nú 
scua yucuhua lunú liqui' Jesucristo 
enu rnibiya!, equie nú sibi'hua lunu. 
25Pero bee bene enu rri'i nú necha 
neca, li'ibeei yalabeei castiya lunú 
necha neca uri'ibeei, xne tucutse rri!i 
Diose elu usticia'nu lubee bene. 

Le'ca esquie lilihua bee patrón, 
urilihua tucu nú rialane 
lubee bene enu rri'i riña! luhua nu 
urili nze'cahua lubeei xne li'ihua 
nediya'hua nú liñibe nzucu li'inu 
enu rnibiya! luhua. 

2Utsutsiñahua na'cu'hua lu Diose 
sin nú llaca'hua, nu ude'te'hua 
che'tsa lunu. ¿Le'ca una'cuhua 
lu Diose equie cuenda'ru para nú 
xa'lanu inziu nú nzetixiule'eru 
stichia! Jesucristo nú lasca' chulu 
bee bene hasta hua'tu. Nu equie 
cuenda' bedichia' cua! nchiñia ni'cu!. 
4Le'ca una'cuhua lu Diose para 
nú ixiule'e nze'caa bee bedichia' 
cua! lubee bene tucu nú riala nú 
ixiule'ene. 

5Uhuañihua tucu nú riala nú 
huañihua lubee bene enu lasca! 

chili arqui' Jesucristo, nu uni'hua 
lubeei stichia'nu chenu nu' modoe. 
6Chenu rdichia'hua, uni'hua lubee 
bene bee bedichia! nú nuya' resuna 
para nú yu' arqui'beei lunú rnihua 
para nú chenu nedichia! bee bene 
luhua acahua cuaquihua lubeei. 


Uxe'la beella saludo 


7Tíquico, enu neca tucu bee 
sa'ahua enu chiqui' se'ca'ahua, 
li'illa enu neli rri'i elietsa lua 
lunú sibi'ru lu Jesucristo, li'illa 
ixiule'ella luhua lu ye nú xa nzucu'a 
ca'a. 8Xne para enze'e xe'laalla 
luhua para nú ixiule'ella luhua nú 
xa nellua'aru ca'a, nu para nú du'lla 
ana arqui'hua. ?Nu cuna li'illa 
xe'la Onésimo, tucu sa'hua enu 
se'calahua nu nehuañilla tucu nú 
rialane nu necalla bene lachihua. 
Li'ibeella ixiule'ebeella luhua lu ye 
beenú reca ca'a. 

10 Aristarco, enu nchiñinua ni'cu' 
xe'la saludo luhua. Le'ca esquie 
Marco bichi e'ne Bernabé xe'la 
saludo luhua, nu udixiule'elá luhua 
nú ti neca Marco tunu nze'tabi'yalla 
li'ihua, uyucuhua li'illa tucu nú 
rialane. 11Nu le'ca esquie Jesús 
enu le'ca lee Justo, xe'la saludo 
luhua. Leta ye bee bene Israel 
enu nzeli arqui' Jesucristo, li'itsia 
beella neca beella enu rri'i elietsa 
lua para nú rixiule'eru xa neca nú 
rnibiya! Diose, nu li'ibeella neca 
beella enu rdu' ana arquia. 1?Le'ca 
Epafras bene lachihua xe'la saludo 
luhua. Li'illa sibi'lla lu Jesucristo, 
yee bichia rnacu'lla lu Diose equie 
cuenda'hua para nú tsuta! arqui'hua 
lunú nzequiehua inziu' Diose nu 
rilihua beya! yeene tucu nú niarqui' 

Diose. 18Li'á nediya nze'ca nú 
chiqui' nzenu arqui' Epafras lu 
cuenda'hua, cuna lu cuenda! bee 
bene Laodicea, cuna lu cuenda! bee 
bene Hierápolis. '*Lucas enu neca 
doctor enu chiqui! se'ca'ahua cuna 
Demas, xe'la beella saludo luhua. 
15Urilihua saludar bee sa'ahua 
enu nzeli arqui' Jesucristo enu 
nucua'a eyeche Laodicea, nu le'ca 
uri'ihua saludar Ninfas cuna ye bee 
bene! Jesucristo enu riete' sa! ni'lla. 
16Chenu laxu nú ulahua carta quie, 

che xe'lahuane lubee bene eyeche 
Laodicea enu nzeli arqui' Jesucristo 
para nú le'ca ula beella lue. Nu 
le'ca carta nú uxe'la lubeella 
rqui'ña nú xe'la beellae luhua para 
nú le'ca ulahuane. 17 Nu uni'hua 
lu Arquipo nú tsalulla lunú ucañi 
Jesucristo li'illa nú ri'illa. 

18Li'á Pablo, nu le'ca li'á rquie'a 
letra quie! para nú xe'la saludo 
luhua. Ullu'cu! arqui'hua nú nchiñia 
ni'cu!. Diose ri'i nú cha nze'ca lu 
cuenda! yeehua. Amén. 


Carta tucu nú uquie'e San Pablo 
lu bee bene eyeche Tesalónica 
enu nzeli arqui' Jesucristo 





Uxe'la Pablo saludo 


Li'á Pablo, cuna Silvano nu 
Timoteo, rquie'eru carta 
quie! luhua, li'ihua bee enu nzeli 
arqui' Jesucristo eyeche Tesalónica, 
li'ihua bee enu neca bee bene! 
Diose Pa liñibe cuna Jesucristo enu 
rnibiya!. Ri'i Diose nú cha nze'ca 
lu cuenda'hua cuna nú nzuxe 
arqui'hua. 


Rdete' Pablo che'tsa lu Diose equie 
cuenda' bee bene Tesalónica 


2Ye bichia rdete'ru che'tsa 
lu Diose lu cuenda' yehua nu 
la zañi'ru rnacu'ru lunu equie 
cuenda'hua ye chenu rnacu'ru lunu. 
3Cada chenu rnacu'ru lu Diose 
Pa'ahua li'iru rlu'cu cuendaru ye 
beenú rrilihua xne nzeli arqui'hua 
li'inu, nu li'iru rlu'cu cuendaru lunú 
rrilihua xne secahua bee sa'hua nu 
le'ca rlu'cu cuendaru nu li'ihua neli 
nucua'aquiehua nú benchila' zeca 
Jesucristo enu rnibiya!. “Bee sa'a 
enu nzeli arquialahua Jesucristo, 
liliru nediya'ru nu seca Diose 
li'ihua nu li'inu ucañinu li'ihua. 


5Xne chenu udixiule'eru bedichia! 
nze'ca' Jesucristo luhua, la neca 
nú uzete'tsiaru lilihua cuna bee 
bedichia'tsia sino que uzete'ru 
li'ihua cuna poder! Espíritu Santo 
nu nediya'ru nú neli neca lunú 
rniru luhua. Lilihua nediya'hua 
xneca uri'iru chenu ullua'aru cuna 
litihua, uhuañiru scua para nú 
lube'ru luhua nú xneca riala nú 
huañihua. $Nu lilihua nehuañihua 
tucu nú uhuañiru nu tucu nú uzete! 
Jesucristo li'iru, nu equie cueda! 
Espíritu Santo ñia utsu arqui'hua 
uyalí arqui'hua bee bedichia' nú 
udixiule'eru luhua añinzuca nú 
chiqui' nehuana ulle'cahua. "Scua 
necahua tucu ejemplu lu ye bee 
bene lu iliu Macedonia cuna lu 

iliu Acaya ante lu bee enu nzeli 
arqui' Jesucristo. 8 Nu equie 
cuenda' li'ihua uri'chialetse stichia' 
Jesucristo nu la neca nucua' nú 
unga lu iliu Macedonia cuna lu iliu 
Acaya tsia, sino que ye bee luhuare 
rni bee bene xneca nzeli arqui'hua 
Diose hasta nú leca' xi rqui'ña nú 
niláru lubee bene equie cuenda! 
litihua. 9Xne li'i e'cu beei rnibeei 

lubee bene lunú xneca uyucuhua 
li'iru bese rlu chenu ubelabi'yaru 
li'ihua, nu xneca utsana arqui'hua 
bee enu secahua nú neca diose 
para nú chili arqui'hua Diose enu 
nehuañi nu zibi'hua lunu, li'inu enu 
neli neca Diose. 1Nu le'ca rnibeei 
nú xneca nucua'aquiehua bichia 
chenu nze'ta zeca Jesucristo Lli'ñi 
Diose enza liñibe, li'inu enu uri'i 
Diose nú uhuañi leta bee benenguti. 
Jesucristo enu sila'a liatahua lu 
castiya llene nú nzu nú nze'ta. 


Lunú uri'i Pablo eyeche Tesalónica 


Bee sa'a enu tucutse nzeli 

arquia!ahua Jesucristo, li'ihua 
nediya'hua nú né yela xle'eru chenu 
ubela bi'yaru li'ihua, ?añinzuca 
nú nediya' nze'ca'hua lunú xneca 
udiquichi'qui' bee bene li'iru nu 
xitse urilinubeei li'iru eyeche 
Filipos. Pero uri'i Diose elietsa luru 
nú utsu naaqui arqui'ru udixiule'eru 
bedichia! nze'ca'nu luhua añinzuca 
nú nehuana ulle'caru equie cuenda! 
nú ulee bee bene luru. ¿Xne li'iru 
uniru luhua puro nú neli neca nu lá 
ri'iru luhua tucu nú niarqui'tsiaru 
urre para nú zequienuru li'ihua. 
4Sino que scua tucu nú ucañila 
Diose li'iru para nú dixiule'eru bee 
bedichia! nze'ca'nu lubee bene nu 
ulañi'nu nú acaru ri'iru lunú riala 
nú ri'iru, nu scua necane tucu nú 
udixiule'eru lubee bene. La necane 
para nú ya'na nze'caru lubee bene 
sino ante lu Diose. Li'inu enu nu'lu 
xa nchiñi arqui' bee bene. *Li'ihua 
nediya'hua nú leca xunga uzucu! 
ayaru li'ihua para nú zecahua 
liliru, nu le'ca lá la'naru nú xneca 
modo ri'iru ana dimi'hua, Diose 

nediya' nú neli necane scua. $Le'ca 
la la'naru nú zucu! aya bee bene 
li'iru, nu la la'naru nú zucu! ayahua 
li'iru urre nú zucu! aya stucu bee 
bene li'iru, añinzuca nú nu' modo 
nú nibiya'ru luhua nú ri'ihua luru 
lunú niarqui'ru, né ri'iru scua 
luhua. "Lilihua nediya'hua xa uri'i 
nze'caru luhua chenu ullua!'aru 
cuna li'ihua, tucu nú rri'i tucu naa 
enu chiqui' rriucu bee lli'ñi. 8Nu 
lunú chiqui! se'caru li'ihua laneca 
nú Stichia' Diose tsia rixiule'eru 
luhua sino que lecaxi ri'i máse 
nú úti bee bene li'iru lunú chiqui' 
se'caru litihua. 9Nu li'ihua bee 
sa'ru enu nzeli arqui'hua Jesucristo 
nediya'hua nú chiqui' ula'naru nú 
uri'iru riña". Bichia si rula! uri'iru 
riña' para nú la qui'ñia nú ari'ihua 
elietsa luru diqui nú uzete'ru lilihua 
bee bedichia' nze'ca! Diose. 
1WNediya' nze'ca! Diose nú 
le'ca lilihua nediya'hua nú xneca 
uhuañiru ante luhua, nu lecali 
xi dula lu'curu, nu sin nú lecaxi 
ta'quiyahua li'iru, lilihua bee enu 
nzeli arqui' Jesucristo. Le'ca 
nediya'hua xneca uniru bezete' 
luhua nu xneca udu'uru ana 
arqui'hua tucu nú rri'i pa! endu' 
lu endu!. 2Nu unilaru luhua nú 
huañihua tucu nú riala huañi bee 
bene! Diose, li'inu enu rixia li'ihua 
para nú huañihua cuna li'inu liñibe 
elu rnibiya'nu. WEnze'e le'ca liliru 
la tsuxeru nú rdete'ru che'tsa 
lu Diose nú chenu ubene'hua 
stichia'nu nú udixiule'eru luhua 
uri'i casohuane lunú neli necane 
Stichia! Diose, nu lanecatsiae 
stichia! bee bene iliulabe. Nu bee 
bedichia! cua! neca nú rri'i riña! 

arqui'hua, li'ihua bee enu nzeli 
arqui' Jesucristo. 14Nu li'ihua 

bee sa'ru enu nzeli arquialahua 
Jesucristo. Tucutse ulle'ca'latahua 
tucu nú ulle'ca bee bene' Diose 
enu neca bee bene Judea enu nzeli 
arqui' Jesucristo. Xne scua tucu 
nú nehuana uri'inu bee sa'beella 
bee bene Israel li'ibeella le'ca scua 
nehuana uri'inu bee bene lachihua 
lilihua. Nu le'ca bee bene Israel 
unguuti beei Jesuse enu rnibiya! 
lua'ahua nu le'ca unguuti beei bee 
profeta, nu le'ca utiliaca' beei li'iru 
nu la ri'ibeei tucu nú niarqui' Diose, 
nu rlebeei lu ye bee bene. 16Nu 
uca beei nú udixiule'eru bedichia' 
nze'ca! Diose lubee bene enu la 
neca bee bene Israel nú xneca 
tsila'a beella, scua le'ca li'ibeei 
rri'ibeei nú rdalalá stula beei, nu 
nee chiqui'la nehuana seca beei. 


Niarqui' Pablo nú chazecalla 
eyeche Tesalónica 


17 Bee sa'ru enu nzeli arquia'ahua 
Jesucristo, li'iru utsa'naru li'ihua 
chiucu chuna bichia, añinzuca nú la 
lañi'ru li'ihua pero nchiucu' arqui'ru 
li'ihua nu chiqui' niarqui'ru nú lañi' 
zeca'ru li'ihua stucu bese. 18Nu 
chiqui' uniarqui'ru nú nzelabi'yaru 
li'ihua, li'á Pablo huaxi bese 
uniarquia nú nzelabi'ya li'ihua. Pero 
uca beze'lu nú acae scua. 19Pero 
niarqui'sca'ru nzelabi'yaru li'ihua 
xne nzucu luru nú li'ihua necahua 
enu rri'i nú ñia nzu arqui'ru, li'ihua 
necahua riña! nú nelliñianuru nú 
riñayuru lu Jesucristo enu rnibiya! 
bichia chenu nze'ta zecanu. VLilihua 
necahua enu rri'i nú ñia nzu arqui'ru 
nu equie cuenda'hua nelliñiaru. 


1 Tesalonicenses 2, 3 


Enze'e chenu ullua'aru eyeche 
Atenas chiqui' niarquitru 
ri'iru beya! xa nucua'ahua, chequie 
uri'iru elliebacu! nú ya'na lilitsiaru 
ze'e. ?Nu uxe'laru sa'ahua Timoteo 
enu neca tucu sa'ahua enu rrilinuru 
riña' Diose nú rixiule'eru bedichia' 
nze'ca! Jesucristo lubee bene para 

nú du'lla ana arqui'hua nú tsuta' 
arqui'hua lunú nzelila arqui'hua 
Jesucristo. ¿Para nú ni'tucuhua 

la lacaquiehua lunú nehuana 
secahua, li'ihua nediya'hua nú 
scua riala nú zeca'ahua. *Chenu 
ullualanuru litihua udixiule'eru 
luhua nú nze'ta nú chiqui' huaxi 
nú nehuana zeca'ahua, nu li'ihua 
nediya'hua nú scua ungae. "Nu 
lunú chiqui' niarquia lañiahua che 
uxe'la Timoteo luhua para nú ri'á 
beya! xa nzenalahua lunú nzeli 
arqui'hua Jesucristo. Xne xiquia nú 
cá zequienu beze'lu li'ihua, nu che 
xle!e uri'iru lunú uri'iru. 

SPero nee nú ubenchila' 
Timoteo nú ube'tabi'yalla li'ihua, 
udixiule'ella luru nú nza nze'cahua 
lunú nzeli arqui'hua Jesucristo nu 
xneca secahua bee sa'hua. Litilla 
rnilla nú yeye'e ñia nzu arqui'hua 
rellu'cu' arqui'hua li'iru nu chiqui! 
niarqui'hua nú ala' nú ulañi'la'hua 
li'iru nú secahua, scua tucu nú 
letca chiqui! niarqui'ru lañi'ru 
lilihua. 7Enze'e, bee sa'a enu nzeli 
arquia'ahua Jesucristo añinzuca 
nú yelu nú se'caru nu chiqui' 
nehuana se'caru, pero chiqui' ñia 
nzu arqui'ru ubene'ru nú nza 
nze'cahua lunú nzeli arqui'hua. 
8Nu nee másela xila' arqui'ru 
equie nú ungabiya'la'ru nú neli 
nzuta!' arqui'hua nzenalahua inziu! 


1 Tesalonicenses 3, 4 


Jesucristo. ? Enze'e hasta ni' la llela' 
arqui'ru xa dete'ru che'tsa lu Diose 
equie cuenda'hua equie nú chiqui' 
flia nzu arqui'ru equie cuenda'hua 
lu Pa'ahua Diose. WBichia si rula! 
rnacu'ru nu sequieru lu Diose para 
nú zelanu nú nzelabi'yaru li'ihua, 
nu la'xuru niru luhua lunú rri'ilá nú 
rilihua beya! lunú nzeli arqui'hua 
Jesucristo. 

11Diose Pa'ahua cuna Jesucristo 
enu rnibiya! ri'inu elietsa luru 
nú aca nzelabi'yaru li'ihua. 2 Nu 
Jesucristo ri'inu elietsa luhua 
para nú másesca'lá nze zecahua 
bee sa'hua nu zecahua ye beelá 
bee bene tucu nú se'caru li'ihua. 
13 Jesucristo neca enu ri'i elietsa 
luhua nú tsuta! arqui'hua riñahua 
lu Diose sin dula nu lecaxi nahua, 
bichia chenu nze'ta zeca Jesucristo 
cuna ye bee bene'nu. 


Xa niarqui' Diose nú 
huañi bee bene'nu 

Nee bee sa'a enu nzeli 

arquia'ahua Jesucristo nacu'ru 
nu zequieru luhua equie cuenda! 
Jesucristo enu rnibiya', nu scua 
tucu nú nehuañihua nee tucu nú 
uzete'laru li'ihua nú huañihua para 
nú ri'ihua tucu nú niarqui' Diose, 
másela uyanalahua nú huañihua 
tucu nú niarqui' Diose nú huañihua. 

2Xne li'ihua nediya'la'hua ye nú 

unibiya' Jesucristo luru nú niru 
luhua nú ri'ihua. 3Lunú niarqui' 
Diose necane nú huañihua sin dula 
nu la ri'ihua eluhuexe. 4Nu cada 
tucuhua uri'ihua beya' xa huañi 
nze'cahua cuna una'ahua urre 
niyu'hua tucu nú rnibiya' Diose 
cuna ula'na. La lu'cuhua una'hua 

para nú ri'ihua bee elliebacu' nú 
nechá neca, nu ni' beenú necha 
neca riu'u ana arqui'hua rri'ihua, 
xi rri'i bee bene enu la chulu 
Diose. $Le'ca ni' tucuhua la yala 
nú detehua lunú xitse ri'inuhua bee 
sa'hua nu la zequienuhua sa'hua 
xne Diose Pa'ahua dete' castiya 
ye bee bene enu rri'i scua tucu nú 
unilaru nu udixiule'elaru luhua. 
7Xne né bixia Diose lia'ahua nu 
neca'ahua bee bene'nu para nú 
nechá huañia'ahua, sino que para 
nú huañia'ahua nú leca xi na'ahua 
lunu. 8Enze'e bee enu la ri'i caso 
lunú unilaru luhua, la necane nu lu 
bee bene iliulabe la ri'i casolla, sino 
que Diose neca enu la ri'i casolla. 
Li'inu enu rliqui' Espíritu Santo 
lua'ahua. 

9Nu nee lunú xa riala zecahua 
bee sa'hua la qui'ñia nú nilá 
luhua lu cuenda' nucua' xne le'ca 
li'ihua ungalahua equie cuenda' 
Diose nú xneca riala nú zecahua 
beelá bee bene. Nu nucua' neca 
lunú rri'ihua cuna ye bee sa'hua 
enu nzeli arqui' Jesucristo enza 
Macedonia. Pero nacua nu zequiaa 
luhua nú másela zecaláhua bee 
sa'ahua. 11Le'ca ula'nahua nú 
huañihua nú nzuxe arqui'hua, 
uzu'cu'luhua riña'hua, tucu nú 
unilaru luhua nú ri'ihua riña', 
12Para nú huañi nze'cahua lu bee 
bene enu la chili arqui' Jesucristo 
nu para nú leca xi zecala'cha'hua. 


Chenu nze'ta zeca Jesucristo 


13Nee bee sa'a enu nzeli 
arquia'ahua Jesucristo, la niarqui'ru 
nú huañihua sin nú ri'ihua beya' 
equie cuenda! bee bene enu unguti 

para nú la nehuana nzu arqui'hua 
xi rri'i bee bene enu la chili 
arqui' Jesucristo. 14Tucu nú nzeli 
arquia'ahua nú unguti Jesucristo 
nu uhuañi zecanu stucu bese, le'ca 
nzeli arquia'ahua nu bee enu 
ungutila nu nzeli arqui' Jesucristo, 
le!ca ri'i Diose nú huañi zeca beella 
equie cuenda' Jesucristo. 

15Enze'e tucu nú nediya'la'ahua 
stichia! Jesucristo, li'iru niru luhua 
nú ye bee bene! Jesucristo enu 
nehuañisca!' chenu nze'ta zecanu 
stucu bese, la zuculu beella lu 
bee bene'nu enu ungutila. $ Nu 
bichia ze'e yene chi enu rnibiya! nú 
xneca aca, nu yene chi ángele enu 
rnibiya! lu ye bee ángele, yene chi 
trompeta' Diose. Nu enta Jesucristo 
enza liñibe nu rluti bee bene'nu 
enu ungutila huañi zeca beella 
stucu bese. 17 Chequie bee sa'ahua 
enu nehuañisca!' bichia ze'e yete! 
sa'ahua cuna bee bene enu huañi 
zeca, nu chu nzia'ahua enza liñibe 
leta xcabe elu lla'ca'ahua Jesucristo 
scua nzia'ahua huañilia'ahua cuna 
li'inu. 18Enze'e udu'hua ana arqui' 
bee sa'hua cuna bee bedichia' cua!. 

Nee bee sa'a enu nzeli 
arquia'ahua Jesucristo la 

qui'ñia nú nia luhua equie cuenda' 


nú xi bichia nu xunga aca bee nucua!. 


2Xne li'ihua nediya' nze'ca'hua nú 
xi neca chenu tu'natsia rriña tucu 
huana' rula!, scua aca bichia chenu 
riña zeca Jesucristo stucu bese. 
3Chenu ni bee bene: “Nú yene nza 
nze'cae, lecaxi aca”, che tu'natsia 
riña nú nehuana zeca beella nu la 
tsila!a beella lu nucua', scua tucu 
nú tu'natsia rriña nú rlachi xla'cu 
una'a enu ala endu'. “Pero li'ihua 

bee sa'a enu nzeli arquia'ahua 
Jesucristo, la chahua inziu nú 
necabe nzu para nú la na'tse bichia 
chenu riña zeca Jesucristo li'ihua, 
xi neca chenu rriña tucu huana!. 
5Xne yehua nzequielahua ellie' 
Diose, yehua nzenalahua inziu'nu. 
La chenala'ahua inziu nú necabe 
nzu, nu le'ca la chenala'ahua inziu 
nú nechá neca. ŝEnze'e la yala nú 
huañia'ahua xi neca tucu bene enu 
ra'tse, tucu nú rri'i beelá bee bene, 
sino que rqui'ña nú hua'ahua cala' 
lua'ahua nu ria'ahua lunú sibi'. "Bee 
bene enu nzenala inziu nú nechá 
neca, neca beella xi neca tucu bene 
enu ra'tse, xi neca tucu bene enu 
xuchi', scua nzenala beella inziu 

nu necha neca. $Pero lia'ahua enu 
nzenalala'ahua ellie' Diose, ye bichia 
rqui'ña nú huañia'ahua nu ria'ahua 
lunú sibi'. Bityalahua lia'ahua lunú 
nzu teneli arquiatahua lu elu seca! 
Diose, nu tsuta' arquia'ahua lunú 
nzuculua!'ahua nú utsila'ala Diose 
liatahua. 9Xne né bixia Diose lia'ahua 
para nú liqui'nu castiya lualahua, 
sino que ubixianu lia'ahua para nú 
tsilalahua equie cuenda' Jesucristo 
enu rnibiya' lua'ahua. 1°Li'inu enu 
unguti equie cuenda'ahua para nú 
mase nú nehuañia'ahua urre mase 
nú ungutila'ahua chenu nze'ta 
zecanu stucu bese, pero nzia'ahua 
huañia'ahua cuna li'inu. 11 Enze'e 
udu'hua ana arqui' sa'hua nu uri'ihua 
elietsa lu sa'hua para nú másela 
nzeri'iláhua beya' lunú rri'ilahua. 


Uni Pablo lunú ri'i bee bene 
enu nzeli arqui' Jesucristo 
12Bee sa'a enu nzeli arquia'ahua 
Jesucristo, nacu'ru nu ziquieru 

luhua, nú lu'cuhua ula'na lu bee 
bene enu sete! li'ihua Stichia! Diose. 
Li'ibeella enu sete! li'ihua nu rni 
bezete! luhua nú xneca chenalahua 
Jesucristo. 19Uri'i nze'cahua 
lubeella nu chiqui' uzecahua 
li'ibeella equie cuenda' riña! nú rri'i 
beella. Nu uhuañi nze'cahua cuna 
sa'hua. 

14Le'ca nacu'ru luhua bee sa'a 
enu nzeli arquialahua Jesucristo nú 
qui'ya'hua bee bene enu nebichiu 
nu udu'hua ana arqui' bee bene 
enu rlacaquié lu Stichia! Diose nu 
urilihua elietsa lu bee bene enu 
lasca' tsuta! arqui' lu Stichia' Diose, 
nu utsuquie arqui'hua ye beella. 

15Ubityahua nú la rilihua nú 
nechá neca lu bee bene enu rri'i 
nú nechá neca luhua, mejora aca 
nze'cahua lu bee sa'hua cuna lu ye 
bee bene. 

16 Ñia tsu arqui'hua diqui nú 
nehuañihua. Nu yee ye'e na'cuhua 
lu Diose. 1$De'tehua che'tsa lu 
Diose equie cuenda' yeene, xne scua 
riu! arqui' Diose nú ri'ihua, li'ihua 
enu neca bee bene! Jesucristo. 

19 Uzelahua nú nibiya' Espíritu 
Santo luhua. “La huachuhua nu 
rni bee bene enu rdete! Stichia' 

Diose lubee bene. 1Rluti uri'i 
nze!lcaxuhua beya! tunu neli ye 
lunú rni beella, nu ri'ihua lunú 
neca nze'ca. 22Uchiu'u chuhua lu ye 
beenú nechá neca. 

23Nu Pa'ahua Diose enu rri'i nú 
nzuxe arquia!ahua ri'inu elietsa 
luhua para nú lecali xi na arqui'hua 
ante lunu. Nu li'inu acanu'nu li'ihua, 
cuna espíritu'hua, cuna diqui lunú 
necahua para nú lecali xi nahua 
bichia chenu riña zeca Jesucristo 
enu rnibiya' lua'ahua. 24Nu Diose 
ri'i scua, xne li'inu enu rixia 
lia'ahua para nú neca'ahua bene'nu, 
neli sa'alunu stichia'nu. 


Último bee bedichia' nú 
nequie lu carta quie' 


25Bee sa'a enu nzeli arquia'ahua 
Jesucristo, una'cu'hua lu Diose 
equie cuenda'ru. ?ŝUri'ihua saludar 
ye bee sa'ahua enu nzeli arqui' 
Jesucristo nu uchi'chihua li'ibeella. 
27 Nu equie cuenda' Jesucristo 
nibiya'a luhua nu nia luhua, nú 
ulahua carta quie' lu ye bee 
sa'ahua enu nzeli arqui' Jesucristo. 
28Nu Jesucristo enu rnibiya' 
lua'ahua ri'inu nú cha nze'ca lu 
cuenda'hua. 


Carta rrucu nú uquie'e San Pablo 
lu bee bene eyeche Tesalónica 
enu nzeli arqui' Jesucristo 





Lunú niarqui' Pablo nú cha 
nze'ca lu cuenda' bee bene 


1 Li'á Pablo, cuna Silvano nu 

Timoteo, rquie'eru carta quie' 
luhua, li'ihua bee bene Tesalónica 
enu nzeli arqui' Jesucristo, lilihua 
enu neca tucunecatse cuna Diose 
Pa liñibe nu cuna Jesucristo enu 
rnibiya'. ?Nu Diose Pa'ahua cuna 
Jesucristo enu rnibiya! ri'i nú cha 
nze'ca lu cuenda'hua cuna nú nzuxe 
arqui'hua. 


Rdete' Pablo che'tsa lu Diose 


3Bee sa'a enu nzeli arquia'ahua 
Jesucristo ye ye!e rdete'ru che'tsa lu 
Diose equie cuenda'hua, xne scua 
riala nú ri'iru, xne ye ye!e másela 
nze chililá arqui'hua Jesucristo, nu 
le'ca cada tucuhua maselá secahua 
bee sa'hua. “Nu chiqui' ñia nzu 
arqui'ru rniru lu cuenda'hua ante 
lu beelá bee bene! Diose, nu rniru 
lubeella equie nú xa nzelí arqui'hua 
nu xa nzuquie arqui'hua añinzuca 
nú rri'inu bee bene li'ihua lunú 
rri'inu bee bene li'ihua, nu lunú 
nehuana secahua. $Nucua' rlube! nú 


rlualu Diose tucu nú necane. Xne 
li'ihua bee enu nehuana seca riala 
nú ati'hua elu rnibiya'nu. 

6 Nu lunú rlualu Diose tucu nú 
necane, enze!e ri'inu nú nehuana 
zeca bee bene enu rri'i nú 
nehuana secahua. "Nu li'ihua bee 
enu nehuana seca nee, liqui'nu 
nú tselachia'ahua bichia chenu 
riña zeca Jesucristo enu rnibiya!, 
nze'tanu enza liñibe leta ellie'nu 
nú xi neca quii neca cuna bee 
ángele'nu enu chiqui' rlu'cu poder. 
8 Che dete'nu castiya bee bene 
enu la niarqui' chulu Diose nu 
cuna lubee bene enu lá niarqui' 
chili arqui' bedichia' nze'ca! 
Jesucristo enu rnibiya' lua'ahua. 
Bee benequie' zeca castiya nú 
leca xunga laxu, nu la yala cua'a 
beei elu nzucu Diose xne chiqui' 
rnibiya'nu. Scua aca bichia chenu 
riña zeca Jesucristo enu rnibiya' 
para nú lu'cu bee bene'nu ula'na 
lunu, nu zecalullie' ye beella lunu, 
nu le'ca li'ihua enu uyali arqui' 
stichia'nu nú uniru luhua. 

11Enze'e ye ye'e rnacu'ru lu 
Diose equie cuenda'hua, nú ri'inu 


401 


2 Tesalonicenses 1, 2 


elietsa luhua nú huañihua tucu nú 
rialane tucu nú ubixianu li'ihua nú 
huañihua. Nu le'ca rnacu'ru lunu 
nú ri'inu elietsa luhua cuna poder 
nú rlu'cunu nú yalu ye elliebacu' 
nze'ca nú rrilihua, nu cuna ye 
beelá beenú rri'ihua, equie nú 
nzeli arqui'hua li'inu. 12Nu scua 
zucu' ayahua Jesucristo enu rnibiya' 
lua!ahua nu lilinu zucu' ayanu 
li'ihua equie nú secanu lilihua nu 
seca Diose li'ihua. 


Lube'lu tucu bene enu rlu'cu 
nú rnibiya' beze'lu 
Nee bee sa'a enu nzeli 
arquia'ahua Jesucristo, equie 
cuenda' nú nze'ta zeca Jesucristo 
enu rnibiya! lua'ahua nu equie nú 
yete! salahua cuna li'inu, nacua 
nu zequiaa luhua, ?nú la zelahua 
nu chu zequienu bee bene li'ihua, 
li'ibeei enu rni nu uriñala bichia 
nu riña Jesucristo enu rnibiya!. La 
lliquihua chenu yene'hua nú rni bee 
bene scua, urre bee enu rni nú tucu 
espíritu uni lubeei scua, urre nibeei 
nú li'i e'curu uquie'eru tucu carta 
nú rni scua lubeei. ¿La zelahua nú 
ti zequienu li'ihua, xne ante nú riña 
bichia ze'e rluti riñaxu bee bichia 
nú la zucua' bee bene Stichia! Diose. 
Che lube'lu tucu bene enu ri'i puro 
nú rri'i beze'lu bene quie' necala nú 
cha ebila. *Bene quie' neca enu ri'i 
cundra ye lunú neca cuenda' Diose 
nu lu'cu bee bene ula'na lui, nu 
zucu' ayai li'i hasta nú zucui liði 
indu' Diose, nu ni nú necai Diose. 
5Ullu'cu arqui'hua nú scua unia 
luhua chenu uzucua'a cuna li'ihua. 
SNu nee li'ihua nediya'la'hua ti 
la zela nú chu lube'lu nucua! sino 

que lube'lu nucua' hasta chenu 
riña bichia nu riala nú lube'lui. 

T Bee elliebacu! nú nechá neca 

cua' necalane lu iliulabe, rri'itsia 
nú zela enu la zela nú acane scua. 
Chenu uzelala enu la zela nú acane 
scua, ¿che lube'lu bene enu nechá 
rri'i cua', nu Jesucristo cuna bii nú 
laatsianu utinu li'i nu cuna ellie'nu 
nú nze'tanu nitilu li'i. ?Bene enu 
necha rri'i cua', lu cuenda' beze'lu 
entai, nu chiqui' lu'cui nú nibiya'i. 
Nu ri'i huaxi bee nú zecalullie' bee 
bene, nu ri'i bee milagro para nú 
zequienui bee bene. Cuna ye 
clasia! beenú necha neca zequienui 
bee bene enu unitilula ante Diose 
equie nú lá zela beei nu lá niarqui' 
beei chili arqui' beei nú neli neca 
nú atsila!a lilibeei. 11Enze'e tsana! 
Diose nu ye bee nucua! zequienu 
li'ibeei, nú chili arqui' beei lunú la 
neli neca. 12Para nú ye beei zeca 
beei castiya, li'ibeei enu lá chili 
arqui' lunú neli neca, equie nú 
máse uyu' arqui' beei uri'i beei lunú 
nechá neca. 


Bee bene enu netsila'ala 

13Pero li'iru ye ye'e riala nú dete'ru 
che'tsa lu Diose equie cuenda'hua, 
bee sa'a enu chiqui' seca Jesucristo. 
Xne hasta hua'tu ucañila Diose li'ihua 
para nú tsila'ahua lu castiya lunú 
leca xi nahua equie cuenda' Espíritu 
Santo nu lunú uchili arqui'hua lunú 
neli neca. “Para nucua' ubixia 
Diose li'ihua nú acahua bee bene'nu, 
chenu uniru luhua bedichia' nze'ca! 
Jesucristo enu rnibiya' para nú 
huañihua liñibe elu nzucunu. 

15Enze'e bee sa'a enu nzeli 
arquia'ahua Jesucristo utsuta! 

arqui'hua uyanalahua lunú 
uzete'ru li'ihua chenu ullua'aru 
cuna li'ihua, nú lunú unilaru 
luhua lu carta. 16Nu Jesucristo enu 
rnibiya' lua'ahua cuna Pa'ahua 
Diose enu seca lia'ahua nu rdu'nu 
ana arquia'ahua diqui tiembu 

enu uliqui' lua'ahua tucu nú neca 
nze'ca nzuculua'ahua, equie nú 
ñia nze'canu. 1 Liinu du'nu ana 
arqui'hua nu ri'inu elietsa luhua nú 
tsuta' arqui'hua nihua nu ri'ihua 
puro nú neca nze'ca. 


Na'cuhua lu Diose equie cuenda'ru 


Nee bee sa'a enu nzeli 

arquia'ahua Jesucristo, 
una'cuhua lu Diose equie cuenda'ru 
para nú la le'e ri'chia letse stichia' 
Jesucristo diqui bee luhuare nu 
zucu' aya bee bene stichia'nu, tucu 
nú ungae letahua, ?le'ca na'cuhua 
lu Diose para nú tsila'anu li'iru 
lu bee bene enu necha rri'i, nu 
lu bee bene enu necuchi nehuañi 
xne laca ye bee bene nzeli arqui' 
stichia! Jesucristo. “Pero Palahua 
Diose siempre sa'alunu stichia'nu, 
li'inu ri'inu elietsa luhua nú tsuta' 
arqui'hua, nu acanu'nu li'ihua 
lu ye nú nechá neca. “Nu li'iru 
nediya! nze'ca'ru nú Patahua Diose 
rri'inu elietsa luhua nú rri'ihua nu 
nzeri'iláhua lunú unilaru luhua. 
5 Jesucristo ri'i elietsa luhua para 
nú chenalahua elu seca! Diose, nu 
ri'inu elietsa luhua nú riqui'hua lu 
ye beenú xi nze'ta zecahua tucu nú 
uriqui' Jesucristo. 


Rqui'ña nú ri'i bee bene riña' 
SNee bee sa'a enu nzeli 
arquia!'ahua Jesucristo, enu rnibiya' 

lua'ahua equie cuenda! li'inu 
rnibiya'ru luhua nú chiu'uchuhua 
lu titse bee sa!ahua enu nebichiu 
la niarqui' ri'i riña! nu la nehuañi 
tucu nú uzete'ru lilihua. 7Xne 
li'ihua nediya'la'hua xa riala nú 
huañihua para nú huañihua tucu 
nú nehuañiru. Li'iru né allua'aru 
letahua sin nú ri'iru riña!. 8Nu letca 
lecati eta! nú lia uda'curu sino que 
bichia si rula! uti'qui arqui'ru nu 
uri'iru riña! para nú la du'uru riña! 
luhua nú arilihua elietsa luru para 
nú huañiru, la necane nú la yala 
nacu'ru nú rilihua elietsa luru sino 
que necane para nú ulube'ru luhua 
nú huañihua tucu nú nehuañiru. 

10 Chenu ullua'aru cuna lilihua 
uniru luhua: bene enu la niarqui' 
ri'i riña’, lelca la acu nze'e. Pero 
nee ubene'ru nu nu' bee sa'hua 
enu nebichiu letahua nu la niarqui' 
ri'i riña! nu rdete' ru'u beella elu 
la yala dete' ru'u beella. 12Equie 
cuenda! Jesucristo enu rnibiya' 
lua!ahua rniru nu rnibiya'ru lu bee 
bene cua! nú cua'axe beella nu 
zucu'lu beella nú ri'i beella riña! 
para nú huañi beella. 

Bee sa'a enu nzeli arquia'ahua 
Jesucristo, la llaca'hua nú rri'ihua nú 
neca nze'ca. 14Tunu nu' tá tucuhua 
enu la zucu' lunú rniru lu carta quie!, 
ubi'yahua ta nucua! nu la quiete'hualla 
para nú che tu'lla. 1SPero la ri'ihua 
lulla xi rri'ihua lu bene enu rlehua lu 
sino que xi neca tucu bichihua uni'hua 
lulla nú ri'i nze'calla. 


Último bedichia' nú 
nequie lu carta quie' 
16Nu Pa'ahua Diose enu rliqui' 
nú nzuxe arquia'ahua, lilinu ri'inu 

nú nzuxe arqui'hua ye bichia nu 
lu yeene. Nu Jesucristo nzu cuna 
yeehua. 

17Li!á Pablo le'ca li'i e'cua rquie'a 
letra quie! para nú ri'á saludar 

li'ihua, scua rrilá lu ye bee cartaa, 
scua rquie'a. 18Nu Jesucristo enu 
rnibiya' rilinu nú cha nze'ca lu 
cuenda!' yehua. 

Amén 


Carta tucu nú uquie'e San Pablo 
lu Timoteo 





Uxe'la Pablo saludo lu Timoteo 


Li'á Pablo, neca tucu apóstol' 

Jesucristo equie nú unibiya' 
Diose enu sila'a lia'ahua cuna 
equie nú unibiya' Jesucristo enu 
nzuculua'ahua nú nze'ta stucu bese. 
2Quie'a carta quie' lulu Timoteo, 
li'ilu enu neca xi neca endua equie 
nú nzeli arqui' rucua'a Jesucristo, 
Diose Pa liñibe cuna Jesucristo 
enu rnibiya' lua'ahua ri'inu nú cha 
nze'ca lu cuenda'lu, cuna nú hua'a 
arqui'nu li'ilu cuna nú ri'inu nú 
nzuxe arqui'lu. 


Uni Pablo equie cuenda' bee bene 
enu la zete' tucu nú neli neca 


3Tucu nú unilá lulu chenu nza'a 
lu iliu Macedonia, nú ya'nalu lu 
eyeche Efeso, para nú nilu lu chiucu 
chuna bee bene ze'e para nú la 
zetea! beei bee bene lunú la neli 
neca, “cuna nú la ria! beei caso 
lunú xela arqui' bee bene cuna lunú 
ti unga bee bene! beei hua'tu. Xne 
rri'i nucua' nú liutsia beei nu la 
ri'i nucua! elietsa lubeei para nú 
chililá arqui'beei Stichia' Diose. 
5Lunú niarquia nú zeca beei bee 
sa'beei diquinu! arqui'beei sin nú 


za! arqui'beei nú necha neca, scua 
aca ache nú diquinu' arqui'beei 
nzeli arqui'beei Stichia' Diose. $Xne 
nu! beei enu la ria! scua, equie nú 
máse rdichia' beei bee bedichia' nú 
la zibi!. 7Niarqui' beei nú zete' beei 
bee bene xa neca ley! Diose, pero 
ni! li'ibeei la ri'ibeei beya! xi rni 
bedichia!' nú rnibeei, nu la ri'ibeei 
beya! xi rni ye nú sete'beei bee 
bene. 

8 Nediya'ahua nú neca nze!ca ley! 
Diose, para bene enu rri'i beya! xi 
sibi'i. 9Le!ca nediya'ahua nú né 
liqui' Diose ley cua! para bee bene 
enu nehuañi tucu nú rialane lunu. 
Neca ley cua! para nú aca castiya 
bee bene enu nziti arqui' cuna 
bee bene enu la zucu!lu nú huañi 
nze'ca, cuna bee bene enu necha 
rri'i cuna bee bene enu rri'i dula, 
cuna bee bene enu la dete! nú neca 
equie Diose nu la lu'cu ula'na lunu, 
cuna bee bene enu ruuti pa! urre 
na!, cuna ye bee bene enu rri'i eluti. 
10Le'ca sibi' ley cua! para nú aca 
castiya bee bene enu rri'i eluhuexe, 
cuna lubee niyu enu rna'tse le'ca 
sa! niyu, cuna lubee una'a enu 
le'ca rna'tse sa! una'a, cuna lubee 
bene enu rcachi' bee bene para nu 

ruti beei bee bene lu stucu bene 
xi neca moso!. Le'ca sibi' ley cua! 
para nu aca castiya bee bene enu 
niquichia', cuna lubee bene enu 
hasta nú rquie'e Diose chenu rni 
eluquichia!, cuna lubee bene enu 
rri'i condra bedichia! nú neli neca. 
11Bee bedichia' nú neli neca quie!, 
neca beenú nze'ta lubee bedichia' 
nze'ca! Jesucristo nú fia neca. 
Diose Pa liñibe enu riala ula'na 
utsa'nanu bedichia' quie! lua para 
nú ixiule'ene lubee bene. 


Udete' Pablo che'tsa lu Diose 
equie nú uhua'a arqui'nu li'illa 
12R detea che'tsa lu Jesucristo 
enu rnibiya! lua'ahua, xne rri'inu 
elietsa lua, nu nediya'nu nú tsalua 
stichia'nu enze'e ucañinu li'á para 
nú ixiule'a stichia'nu, MBañinzuca 
nú ante unia bedichia' nú necha 
neca lu cuenda'nu, nu uri'i condra 
bee bene enu nzeli arqui' li'inu, 


cuna nú chiqui' necha uri'á lubeella. 


Pero uhua'a arqui' Diose li'á, xne lá 
rilá beya! lunú uri'á equie nú lasca! 
chili arquia Jesucristo. 14Nu chiqui" 
nia uri'i Diose lua, uri'inu elietsa 
lua nú xa chili arquia Jesucristo, 
nu xneca zeca lilinu xne neca tucu 
necatse'ahua cuna li'inu. 

15Nee bee bedichia' nú neli nia 
luhua, rqui'ña nú ye bee bene 
chili arqui' nú ube'ta Jesucristo lu 
iliulabe para nú tsila'anu li'ibeei 
lu stula beei, nu lu ye bee bene 
li'á neca tucu enu máse uri'i dula. 
16Pero añinzuca nú necaa bene 
enu máse rlu'cu dula, uhua'a arqui' 
Diose li'á nu né llaca! Jesucristo li'á 
para nu scua ri'i bee bene enu chili 
arqui' li'inu beya! xa nzuquie arqui' 

Jesucristo bee bene para nú scua 
chili arqui' bee bene stichia'nu, nu 
scua lu'cu beella nú huañili beella 
liñibe. 1 ¡Enze'e rqui'ña nú diqui 
tiembu lu'cua'ahua ula'na lu Diose, 
nu nialahua bedichia! nze'ca para 
li'inu enu neca Arre nu leca xunga 
atinu, nu le'ca rlu'cunu elurnibiya' 
diqui tiembu, xne li'itsianu necanu 
Diose nu lecati lañi' li'inu! Amén. 

18 Timoteo li'ilu enu neca xi neca 
endua, nia lulu nú ri'ilu tucu nú 
uni bee bene enu nzeli arqui' Diose 
lu cuenda'lu hasta hua'tu, xi neca 
tucu sundado enu nza lu xuu la 
lliquilu bee bene enu rri'i condra 
Stichia' Diose. 19Utsuta' arqui' lunú 
nzeli arqui'lu Jesucristo, nu uri'i 
bee elliebacu' nú neca nze'ca para 
nú acalu ri'ilu tucu nú necane. Xne 
nu! bee bene equie nú lá zucu' beei 
nú ri'i beei scua utsana' arqui'beei 
lunú uchili arqui'beei Stichia! Diose. 
20Scua ulle'ca Himeneo cuna 
Alejandro, enze'e utsa'na lilibeei ya 
beze'lu para nú zete' beei nú la yala 
nú nibeei bedichia! nú necha neca 
lu cuenda' Diose. 


Xa rqui'ña nú nacu' bee 
bene lu Diose 

Nee rluti nia luhua nú 

nacu'hua lu Diose, cuna 
nú ziquieehua lu Diose, cuna 
nú diquinu' arqui'hua nacu'hua 
lunu lu cuenda' ye bee bene, nu 
dete'hua che'tsa lunu lu cuenda' 
beella. ?Rqui'ña nú nacu'ahua lu 
Diose lu cuenda' bee gobierno cuna 
lu cuenda' ye bee usticia, para 
nú huañi nze'ca'ahua nu nzuxe 
arquia'ahua, cuna nú nze ri'ilatahua 
seidu inziu' Diose nu lu'cua!ahua 

ula'na tucu nú rialane. ?Xne 
nucua' neca nze'ca nú riu! arqui' 
Diose Pa liñibe li'inu enu utsila'a 
lilahua lu dula. *Nu niarqui'nu nú 
tsilala ye bee bene nu riña bichia 
nú chu'lu bee bene lunú neli neca. 
5Xne nu' tucutsia Diose, nu equie 
cuenda' tucutsia Jesucristo nu! 
modo riña bee bene lu Diose li'inu 
enu ubetta lu iliulabe xi neca tucu 
bene. f Unguti Jesucristo lu cruse 
para nú udixiunu equie cuenda! 
stula ye bee bene iliulabe, nucua' 
neca nú ulube' Diose lubee bene 
chenu uriña bichia nú unga bee 
nucua'. "Enze'e ucañinu li'á para 
nú aca tucu apóstol'nu nu ixiule'a 
stichia'nu lubee bene cuna nú zetea 
bee bene enu la neca bee bene 
Israel lunú neli neca cuna nú xa 
chili arqui'beei Jesucristo. Nelia nú 
rnia scua, la zequienuahua. 

8 Nee niarquia nú ye bee eyeche 
nacu' bee niyu lu Diose nu letsa 
beella yabeella enza liñibe, pero la 
nacu! beella lu Diose cuna elliebacu! 
nú lixiu neca nu sin nu rlee bene 
nu sin xuu. 9Le!ca niarquia nú bee 
una!a utu beenchu xucu beenchu 
tucu nú riala nú utu beenchu, sin 
nú dete xe'ta! beenchu lunú suche'e 
beenchu cuna oro cuna perla, cuna 
laquie fiño nú huaxi seca, cuna nú 
la tsuche' xe'ta! beenchu ichia equie 
beenchu, 'xne máse neca nze'ca 
nú ri'i beenchu lunú neca nze'ca, 
tucu nú riala nú ri'i ye bee una'a 
enu nzenala inziu! Diose. 11Le'ca 
esquie bee una!'a rqui'ña nú chii 
cua!a beenchu nu zucu!' diacatsia 
beenchu nu la ni beenchu chenu 
sete! bee niyu Stichia! Diose. ?La 
yala nú zete! tucu una!a Stichia' 

Diose elu riete! sa! bee bene para 
nú riene'beei Stichia! Diose xne 

la yala nú nibiya' bee una!a lubee 
niyu. Sino que zucu! diacatsia bee 
una!a, xne rlutilá ureche'e Diose 
Adán, cheela ureche'nu Eva. “Nu 
lá zequienu beze'lu Adán, enu 
uzequienu beze'lu neca Eva, nu 
equie nú uzequienu beze'lu lilinchu 
urilinchu dula. Pero le'ca tsila!a 
Diose bee una'a tunu ri'i beenchu 
tucu nú riala nú ri'i beenchu 

como naa nú neca beenchu, cuna 
nú chequieelá beenchu nú nzeli 
arqui' beenchu Diose, cuna nú zeca 
beenchu bee bene, nu huañi nze'ca 
beenchu. 


Xa Riala nú huañi bee bene enu 
rnibiya' leta bee bene' Jesucristo 
Neli, neca bedichia! quie' 
tunu nu' tucu bene enu rri'i 

elliebacu! nú nibiya! leta bee bene 
enu nzeli arqui' Jesucristo, neca 
nze'ca nú niarqui'lla ri'illa scua. 
2Pero bene enu nibiya' rqui'ña 
nú acalla tucu bene enu nehuañi 
nze'ca tucu nú rialane para nú 
la ze'ta bee bene li'illa, cuna nú 
nechialla tucutsia una'a, nu acalla 
tucu bene enu nehuañi nze'ca 
cuna nú lu'culla elliebacu! nzetca 
para nú lu'cu bee bene ula'na 
lulla, cuna nú acalla enu siempre 
nu' arqui' nú dete! elu ya'na bee 
bene ni'lla, nu acalla tucu bene 
enu chiqui! reca para nú acalla 
zete'lla bee bene. ¿Cuna nú la 
acalla uniqui nu la acalla bene 
enu nelachi, nu la la'nalla nú ri'illa 
ana dimi' bee bene, rqui'ña nú ri'i 
nze'calla lu titse bee bene, nu aca 
llena arqui!lla, nu la acalla bene 

enu riu'tsia arqui' dimi. *Le'ca 
rqui'ña nú acalla tucu bene enu 
nibiya! nze'ca ni'i, nu zete'lla bee 
endu'lla nú zucu' beei ye nú zucu' 
beei cuna nú lu'cu beei ula'na. $Xne 
tunu tucu bene la acalla nibiya'lla 
ni'lla, ¿xa acalla nibiya'lla lubee 
bene! Diose che? $Enze'e, bene enu 
apenatsia nzeli arqui' Jesucristo, la 
yala nu nibiya'lla lubee bene enu 
nzeli arqui' li'inu para nú la aca 
nelliñalla nu la zecalla castiya nú 
riala beze'lu. / Nu hasta bee bene 
enu la chili arqui' Jesucristo riala 
chulu litilla nú nehuañilla tucu nú 
riala nú huañilla para nú la ya'na 
netúlla urre ri'i beze'lu ana lulla. 


Xa rqui'ña huañi bee diácono 

8 Nee le!ca esquie, bee diácono 
bee enu rri!i elietsa lu bene enu 
rnibiya! rqui'ña nú aca beella bene 
enu rlu'cu bee bene ula'na lu, cuna 
nú tsa'alu beella stichia' beella, nu 
la aca beella bee uniqui, nu le'ca 
la la'na beella nú ri'itsia beella 
ana dimi' bee bene. ?Nu tsuta' 
arqui'beella lunú ulube' Diose 
lua'ahua nú nzeli arquia'ahua, nu 
ri'ibeella puro elliebacu! nze'ca. 
10Enze'e rluti rqui'ña nú acaxu preo 
beella, para nú bilya xa rri'i beella, 
nu tunu la lu'cu beella ni! tucu falta 
che nu' modo nú aca beella diácono. 
11Le'ca esquie bee una!a enu ri'i 
elietsa liñi indu, rqui'ña nú ri'i 
beella tucu nú riala ri'i beella para 
nú lu'cu bee bene ula'na lubeella 
nu la yala nú aca niquichia' beella, 
rqui'ña nú huañi nze'ca beella, 
tucu nú riala nú huañi beella, cuna 
nú tsa!alu beella stichia! beella lu 
yeene. 12Bee diácono rqui'ña nú 

nechia beella tucutsia una'a beella, 
nu le'ca nibiya! beella ni'i beella 
cuna lubee endu! beella tucu nú 
rialane. 13Xne tunu ri'i bee diácono 
tucu nú rialane, lu'culá bee bene 
ula'na lubeella, nu ni'teme!' la 
lliqui beella nibeella nú xa nzeli 
arqui'beella Jesucristo. 


Chiqui' neca equie Jesucristo 
enu nzeli arquia'tahua 


14Nzuculua nú la lea' nzelabi'ya 
li'ilu Timoteo, pero rquie'a carta 
quie' lulu, '9xne tunu rle'a nú 
nzelabilya li'ilu, nediya'la'lu xa 
riala nú huañilu ante beelá bee 
bene' Diose, enu nehuañi nu 
nzuta! arqui' lunu, nu sete'beella 
stichia'nu nú neli neca. 16Li'ihua 
nediya'nze'ca'ahua nú chiqui' rlu'cu 
Jesucristo poder li'inu enu ulube' 
Diose lua'ahua nú chili arquia'ahua: 
Ube'tanu lu iliulabe xi neca 
tucu bene, 
uni Espíritu Santo nú la lu'cunu 
dula, 
nu ulañi' bee ángele li'inu nú 
ube'tanu lu iliulabe. 
Ubene' bee bene iliulabe 
stichia'nu, 
nu diqui bee luhuare lu iliulabe 
uyali arqui' bee bene lilinu, 
nu uquienu liñibe nzianu. 


Bee bene enu sana' arqui' 
Stichia' Diose 

Neli unila Espíritu Santo nú 

nze'ta bichia nú nu' bee bene 
enu tsana! arqui' lunú nzeli arqui' 
Jesucristo, nu máse rri'i beei caso 
lunú rni bee bene enu sequienu bee 
bene cuna ye beelá nú nze'ta lu 
beze'lu. ?Li'ibeei maselá rri'i caso 

beei stichia! bee bene enu niquichia' 
nu sequienu bee bene, bee benecua' 
neca enu la tsia! lunú rri'i beei dula 
xne nu'beya'la' beei nú rri'ibeei 
scua. ¿Bee benecua' rnibeei nú la 
yala chia bee bene, cuna nú nu! bee 
elubacu nú leca modo nú acu bee 
bene, pero udu' Diose ye clasia! bee 
elubacu para nú acu bee bene enu 
nzeli arqui' li'inu, li'ibeella enu 
nu'lu lunú neli neca nu dete'beella 
che'tsa lunu. 4Xne ye nú ureche'e 
Diose neca nze'cae, nu la yala nú 
nilahua nú nu' nú la neca nzelca, 
tunu dete'ahua che'tsa lu Diose 
chenu nzeta'cua'ahuane, $xne 
chenu rnacua'ahua lu Diose, li'inu 
rri'ile'yanu cuna stichia'tnu equie nú 
rda'cua!ahua. 


Tucu bene enu neli sibi' lu Jesucristo 


STunu li'ilu sete'lu bee bene enu 
nzeli arqui' Jesucristo tucu nú unilá 
lulu, che sí necalu enu neli sibi' lu 
Jesucristo tucu nú rialane, scua 
nzeacalálu maselá lunú recalalu 
cuna lunú nzeli arqui'lu, cuna bee 
bedichia! nze'ca nú nzequieelu. 

La ri'ilu caso bee cuento nú xela 
arqui' bee bene beenú la neli neca, 
mejora uquia quietsia nú acalálu nú 
tsuta! arqui'lu nú huañilu tucu nú 
niarqui' Diose nú huañilu. 8 Neca 
nze!ca nú rri'i bee bene ejercicio 
para nú aca naaqui cuerpo!lla, 
pero lu yeene máse sibi' nú nzuta' 
arquia!ahua lu Diose, xne tucu nú 
sibi' nucua' lu iliulabe quie' letca 
scua zibi'i liñibe elu huañi lilahua. 
9Neli neca bee bedichia! cua!, nu 
ye bee bene riala nú chili arqui' li'i. 
10 Enze'e mase se'ca!a lunú se'ca!a, 
pero nzeri'ilá lunú ri'á, equie nú 

nzeli arquia'a Diose enu nehuañi, 
li'inu enu sila'a ye bee bene. Pero 
máse necane para bee bene enu 
nzeli arqui' li'inu. 

1 Nucua' neca nú riala zete'lu 
bee bene cuna nu nibiya!'lu lubeei 
nú zucu' beei bee nucua'. 12Ubitya 
li'ilu para nú la ni bee bene nu la 
zibi'lu equie nú nere'ne'lu, rqui'ña 
nú acalu tucu ejemplu lubee bene 
enu nzeli arqui' Jesucristo equie 
nú xa rdichia'lu nu xa nehuañilu, 
cuna nú secalu bee bene cuna nu xa 
nzeli arqui'lu Jesucristo, cuna nú xa 
rrililu elliebacu! nze'ca. 1$Diqui nú 
nzelabilya li'ilu ula! Stichia' Diose 
lubee bene, nu ni' bezete' lubeei 
nu zete'lu li'ibeei lunú rni Stichia' 
Diose. **Ubitya nú uliqui' Diose lulu 
tucu nú uni bee bene! Jesucristo 
enu rnibiya! equie cuenda'lu 
chenu uricu' beella yabeella 
equielu, chenu uri'i beella beya' 
nú necalu bene enu ucañi Diose. 
15Uzu'cu'lutsia nú ri'ilu ye bee 
nucua' nu utsuta! arqui' lue para nú 
lañi' ye bee bene nú xa nzequielu 
inziu' Diose. 18 Ubi'ya li'ilu nu 
ubilya lunú xa sete'lu bee bene, nu 
uquia quieelá lunú nzuta' arqui'lu 
lu ye nu nediya!'la'lu, scua tsila'alu 
li'ilu nu tsila'a bee bene enu riene' 
lunú sete'lu. 


Xa riala huañi bene enu 
nzeli arqui' Jesucristo 

La ri'ilu nú qui'ya!' tucu bene 

enu unguxu uni' bezete! 
nze'ca lulla tucu nú necalla xi neca 
pa'lu, nu bee bene enu nere'ne' 
ude'te! bezete! nze'ca lubeei tucu 
nú neca beei xi neca bichilu. ?Le'ca 
uni' bezete! nze'ca lubee una'a enu 

unguxu tucu nú neca beella xi neca 
na'lu, nu bee una'a enu nere'ne!, 
uni' bezete! nze'ca lu beenchu tucu 
nú neca beenchu xi neca zanalu, 

nu la za! arqui'lu nú necha neca lu 
beenchu. 

3Uri'i elietsa lubee una'a zaqui 
enu leca'ti nu!. “Pero tunu tucu 
una'a zaqui enu rlu'cu endu' urre 
lli'ñi acaa, lilibeei rqui'ña nú rluti 
acabeei enu bi'ya bee bene! beei 
nu ri'ibeei elietsa lulla para nú ixiu 
beei nu uri'i ru'cu pa! beei cuna 
na! beei li'ibeei, xne nucua' neca 
nze!ca, nu scua riu! arqui' Diose. 
5Una'a zaqui enu neli nú leca! tinu!, 
nchiucu'tsia arqui'lla Diose nu la 
tsuxella rnacu!lla lunu nu sequieella 
lunu bichia si rula'. $Pero una'a 
zaqui enu nehuañitsia lunú riu'tsia 
arqui' lunú necha neca, neca xi 
neca nú ungutilanchu xne la llucu' 
arqui'nchu Diose. 7Udixiule'e bee 
nucua' lubee bene enu nzeli arqui' 
Jesucristo, para nú la ze'ta bee 
bene li'ibeella. 8Xne bene enu la riti 
elietsa lusa!, nu ni' lubee bene ni'lla 
la ri'illa elietsalu, li'illa utsana' 
arqui'lalla lunú nzeli arqui'lla 
Jesucristo! nu scua másela necha 
necalla lunú neca bee bene enu la 
chili arqui' Jesucristo. 

%Una'a zaqui enu zucuichi para 
nú ri'ihua elietsalu, rqui'ña nú 
necalla enu nza máse de sesenta 
lana cuna nú lá lu'culla stucu niyu 
diqui nú nehuañi niyu'lla. Le'ca 
rqui'ña nú nu'lu bee bene li'illa 
nú uri'illa ye beenú neca nze'ca, 
cuna nú uri'i ru'cu nze'calla bee 
endu'lla, nu udete'lla elu a'tse bee 
bene ni'lla nu uri'i nze'calla lubee 
bene enu nzeli arqui' Jesucristo enu 

rriña ni'lla. Nu uri'illa elietsa lubee 
bene enu nehuana seca. Cuna nú 
uzucu'lulla nú uri'illa ye nú neca 
nze'ca. 

11Pero bee una'a zaqui enu 
nere'ne'lá la qui'ña nú zucu' 
ichilu beenchu, xne luego niarqui' 
beenchu nú chia zeca beenchu nu 
la ria! beenchu tucu nú riala nú 
sibi' beenchu lu Jesucristo. 12Che 
rri'i beenchu dula, xne la tsa'alu 
beenchu lunú ucuaqui beenchu 
lu Jesucristo. 'Le'ca bee una!a 
cua! enzetsia beenchu ni'i por ni'i 
bee bene, nu rna'tse custumbre 
beenchu nú lecaxi ri'i beenchu, nu 
la ri'i beenchu nucua'tsia, le'ca neca 
beenchu enu rni lu cuenda! bee 
bene. Nu riu'u beenchu lu ye nú la 
yala chu'u beenchu nu rni beenchu 
lunú la yala ni beenchu. 14Enze'e 
niarquia nú mejora chia zeca bee 
una!a zaqui enu nere'ne'lá cuna 
nú lu'cu beenchu endu', nu nibiya' 
nze'ca beenchu ni'i beenchu tucu 
nú rialane para nú la chu'u nú 
ze'ta bee bene enu rlee lua'ahua 
lialahua. 15Xne nu' bee una'a zaqui 
enu utsana! arqui'la inziu' Diose nu 
nzequie beenchu inziu! beze'lu. 

16Tunu tucu bene enu nzeli arqui' 
Jesucristo rlu'cu beella leta bee 
familia' beella tucu una!a zaqui, 
li'ibeella rqui'ña nú ri'i beella 
elietsa lu una'a ze'e, para nú la 
aca nucua' tucu yuhua' para bee 
sa'ahua enu nzeli arqui' Jesucristo, 
nu scua nu' modo ri'i beella elietsa 
lubee una'a zaqui enu neli leca' 
tinu!. 

17 Bee bene enu rnibiya' lubee 
bene enu nzeli arqui' Jesucristo 
cuna bee bene enu sete! Stichia' 

Diose nu rnibeella tucu nú rialane, 
rqui'ña nú chiqui' lu'cu bee bene! 
Diose ula'na lubee benecua' cuna 
nú dete' beella ye lunú qui'ña bee 
benecua!. 18Xne lu ichi' Stichia! 
Diose rni: “La du'lu ixiu lli'i u'na' 
chenu rri'í riña!.” Le'ca rni lu ichi' 
Stichia' Diose: “Bene enu rri'i riña! 
rqui'ña nú yaxulla.” 

19La chili arqui'lu lunú rni bee 
bene enu nu! xi rricu! quiya tucu 
bene enu rnibiya! lubee bene enu 
nzeli arqui' Jesucristo, tunu leca 
chiucu chuna testigo enu ni nú neli 
neca nú rni bene lu cuenda'lla. 

20Pero tunu tucu bene enu 
rnibiya! nzeri'ilá dula rqui'ña nú 
ri'ilu nú qui'ya'lla ante lu ye bee 
bene enu nzeli arqui' Jesucristo, 
para nú lliqui beelá beella. 

21Lu Diose, cuna lu Jesucristo nu 
lubee ángele enu ucañinu, nia lulu 
nu la zañi'lu uri'i tucu nú unilá lulu, 
nu la cañilu xa rri'ilu lubee bene 
uri'i tucunecatse lu ye bee bene. 
221 a liala'lu nú chu cañilu tucu 
bene enu nibiya!, xne la ri'ilu beya! 
tunu rri'i benecua' tucu nú necha 
neca chequie ni bee bene nú le'ca 
nuulu riu! arqui'lu tucu nú rri'illa. 
Ubilya li'ilu lu cuenda' ye dula. W9Lu 
nú siempre riti xla'culu xne la neca 
nze'ca xla'culu, la hue'lu inza tsia, 
hue'lu lle'na biñu. 

24Nu' bee bene enu luego achee 
dula nú rrililla ante nú chiu'lue lu 
cuenda'lla lu Diose, pero nu' bee 
bene enu la aca achee dula nú 
rri'i, hasta bichia chenu chiu'lue lu 
cuenda!lla ante Diose. BLe!ca scua 
nu' bee bene enu luego achee lunú 
neca nze'ca rri'illa nu nu' bee bene 
enu la aca chee nú neca nze'ca rri'i 

pero riña bichia nu acabiya!' bee 
bene bee nucua!. 

Bee bene enu neiqui lu stucu 

bene rqui'ña nú lu'cu beella 
ula'na lubee patrón! beella, para 
nú la ni condra bee bene Diose 
cuna stichia'nu nú sete'ahua. 2Nu 
tunu le'ca patrón beella nzeli arqui' 
Jesucristo, rqui'ña nú máse lu'cu 
beella ula'na lu bene ze'e, xne 
tucutse nzeli arqui'beella Jesucristo, 
le'ca rqui'ña nú ri'i beella riña' tucu 
nú rialane, xne sibi' beella lubee 
sa'beella enu le'ca nzeli arqui' 
Jesucristo. Scua ze'te! bee bene nu 
ni' lubeei nú ri'ibeei scua. 


Tucu bene enu neli neca xene 


3Tunu nu' tucu bene enu sete! bee 
bedichia' nú la neca tucu nú neca 
stichia! Jesucristo nu ni' nú xa nzeli 
arquia!ahua Jesucristo la zete'lla bee 
bene, *li'illa necalla tucu bene enu 
ruti' nu lecaxi reca. Riu'tsia arqui'lla 
nú rliunulla bee sa'lla, chequie ze'e 
rquixie nú ria arqui' bee bene lu sa! 
bee bene, cuna nú rana arqui' bee 
bene sa' bee bene, cuna nú rquiexu 
bee bene bee sa! bee bene nu la lu'cu 
bee bene confianza lu sa! bee bene, 
5bee bene enu neca scua, la tsuxe 
beei nú rliu beei equie ye beenú la 
zibi' nchiñi elliebacu'beei, xne la 
ri'i beei beya! lunú neli neca, che 
rri'i beei elliebacu' equie nú chili 
arqui'beei Jesucristo aca xene beei. 
Bee bene enu neca scua uchiu'uchu 
lubeei nu la quiete'lu beei. E Neli 
nu chiqui' xene bee bene lunú nzeli 
arqui'lla Jesucristo, pero bee bene 
enu neca conforme lunú rlu'cutsia. 
7Xne lecaxi ubela yua'ahua lu 
iliulabe quie!, nu lecaxi uyatahua 

chenu atia'ahua. 8 Tunu rlu'cua'ahua 
nú da'cua'ahua, nu rlu'cua'ahua 

nú utua'ahua cuna nucua! rqui'ña 
nu aca conforme'ahua. ?Pero bee 
bene enu niarqui' nú aca xene lu 
iliulabe quie! la riqui' beei nú tsuta! 
arqui'beei sino que chu rri'i beze'lu 
ana lubeei cuna nú la ri'ibeei ana 

lu elliebacu' nú necha neca rri'i 
beei, nu rri'ibeei tucu nú la yala 

ri'i beei, nucua' rri'i nú nitilu beei. 
10 Xne lunú rle' bee bene nú lu'culla 
dimi, ze'e rquixie ye beenú necha 
neca, nu nu' bee enu rle' dimi utsana! 
arqui'beei lunú nzeli arqui'beei 
Jesucristo, che le'catsia lilibeei 
rri'ibeei nú nehuana seca beei. 


Lunú riala ri'i Timoteo 


11 Pero li'ilu Timoteo bene' Diose, 
uchiu'uchuu lubee nú necha necacua!, 
ucua'na nú huañi nze'calu tucu nú 
niarqui' Diose nú huañilu, uchili arqui' 
li'inu, nu utsuquie arqui!, nu uzeca ye 
bee bene, cuna nú aca lle'na arqui". 
12Ucua'na nú tsuta'li arqui'lu lunú 
nzeli arqui'lu Jesucristo. La tsana'lu 
nú nitilu elunehuañili nú lu'culu liñibe 
xne para enze'e udu' Diose li'ilu, nu 
nilu lu huaxi bee bene xa nzeli arqui'lu 
Jesucristo. Lu Diose enu rliqui' nú 
nehuañi ye beenú nu! lu iliulabe, nu 
equie cuenda' Jesucristo lilinu enu 
né lliqui uni lunú neli neca lu Poncio 
Pilato, nibiya'a lulu, 14nú zucu'lu nú 
ri'ilu lunú rnia lulu, nu uri'i tucu nú 
neli neca para nú la ni bee bene nú la 
ri'ilu tucu nú neli neca, scua uri'i hasta 
bichia nú riña zeca Jesucristo. S Nu 
nze'tanu bichia chenu nibiya' Diose 
nú nze'tanu, li'i Diose enu riala ye nú 
neca ula'na, nu tucutsia li'inu necanu 
Diose, nu rlu'cunu ye poder, lilinu 

necanu Arre lubee arre nu Rnibiya'nu 
lu ye bee enu rnibiya". 16Li'inu necanu 
enu leca xunga ati, nu nzucunu lu 
elliete nú rulu siqui' elu lecati chébica. 
Ni' tucu bee bene lasca! lañi' li'inu, nu 
laca lañi' bee bene li'inu. iLi'inu chiqui! 
rialanu huaxi ula'na, nu leca xunga 
laxu poder nú rlu'cunu! Amén. 

17Bee bene enu neca bene xene lu 
iliulabe quie', uni' lubeella nú la uti! 
lliñia beella, cuna nú la ri'i beella 
elliebacu! nú la laxu nú rlu'cu beella, 
xne bee eluxene nú rlu'cu bee 
bene rlaxue, mejora nú zucu'lutsia 
beella Diose enu nehuañi, xne li'inu 
necanu enu chiqui! rliqui' ye nú 
se'cala'chalahua para nú fia tsu 
arquia!'ahua. 18Uni' lubeella nú ri'i 
beella lunú neca nze'ca, cuna nú 
ri'i beella huaxi beenú neca nze'ca, 
cuna nú fia nzu arqui'beella dete' 
beella xi secala'cha! bee bene nu 
ri'i beella elietsa lubee bene, 1°xne 
scua rquiete! sa! beella eluxene nú 
ri'i elietsa lubeella lubee bichia nú 
enta, para nú lu'cu beella nú huañili 
beella liñibe. 


Último bee bedichia' nú 
nequie lu ichi' quie' 

20 Timoteo la zañi'lu ri'ilu lunú 
uya'na cuenda'lu nú rililu, la ri'ilu 
caso bee bedichia' nú la zibi' nú nu' 
lu iliulabe quie', ni! bee eluquichia, 
nu ni' bee bedichia' nú rni bee 
bene enu rni nú chiqui' reca, pero 
la neli nú reca beei. 21Xne nu! bee 
bene equie nú rri!i beei caso bee 
nucua!, utsana' arqui'beei nú nzeli 
arqui'beei Jesucristo. 

Diose ri'i nú cha nze'ca lu cuenda' 
yehua nee Timoteo. 

Amén. 


Carta rrucu nú uquie'e San Pablo 
lu Timoteo 





Uxe'la Pablo saludo lu Timoteo 


Li'á Pablo necaa tucu apóstol' 

Jesucristo, Diose udu' li'á para 
nú ixiule'a stichia'nu nú ucuaqui 
u'nanu nú dete'nu nú huañili bee 
bene liñibe equie nú chili arqui' 
bee bene Jesucristo. ?Xe'la carta 
quie! lulu Timoteo enu chiqui! 
selca xi neca tucu endua. Diose Pa 
liñibe cuna Jesucristo enu rnibiya! 
lua!'ahua, ri'inu nú cha nze'ca lu 
cuenda'lu cuna nú hua'a arqui'nu 
li'ilu, cuna nú ri'inu nú nzuxe 
arqui'lu. 


Rdete' Pablo che'tsa lu Diose 
equie cuenda' Timoteo 


3Cada chenu rnacua lu Diose 
bichia si rula! nchiucu! arquia 
rnacua lunu equie cuenda'lu, nu 
rdetea che'tsa lu li'inu enu sibi'a 
lu cuna tucu elliebacu! nze'ca, 
tucu nú uzibi' bee benea hua'tu 
lunu. *Chenu rellu'cu' arquia nú 
unguna'lu, ala! nú ulañilá li'ilu 
nú selca para nú ñia tsu arquia. 
5Nchiucu' arquia nú neli nzeli 
arqui'lu Jesucristo, nu rlutilá 
naula'lu Loida cuna na'lu Eunice 
uchili arqui'beella li'inu scua, nu 


nediya itaa nú le'ca scua nzeli 
arqui'lu li'inu. 

SEnze!e nia lulu nú du'lálu 
ana arqui'lu para nú ri'ilu lunú 
uliqui' Diose lulu nú ri'ilu chenu 
uricua ya equielu. "Xne lá liqui' 
Diose tucu espíritu luatahua para 
nú lliquia'ahua. Li'inu uliquitnu 
Espíritu'nu lua'ahua para nú tsuta' 
arquia'ahua lunu cuna nú zeca!ahua 
bee sa'hua cuna nú lu'cua'ahua 
elliebacu' nú neca nze'ca. 8 Enze'e 
la tu'lu nilu stichia' Jesucristo, le'ca 
la tu'lu li'á nú nchiñia ni'cu' equie 
nú rixiule'a stichia! Jesucristo, 
cuna elietsa' Diose uriqui' lu ye 
beenú nehuana nze'ta zecalu 
equie nú rixiule'elu bedichia! 
nze'ca! Jesucristo. ?Xne utsila'ala 
Diose lia!lahua lu dula, nu ucañinu 
liatahua para nú huañia'ahua tucu 
nú niarqui'nu, la neca nucua! equie 
nú uria'ahua nú neca nze'ca, sino 
que necane nú hasta ante nú quixie 
iliulabe uri'inu elliebacu' nú equie 
cuenda' Jesucristo lube'nu lua'ahua 
xa secanu lia'ahua, pero nee 
nú ube'tala Jesucristo, li'inu enu 
unguti equie stula'ahua, uria'ahua 
beya' nú chiqui' seca Diose lia!ahua, 
nu Jesucristo neca enu uri'i ana lu 

eluti, nu scua equie cuenda! li'inu 
urialahua beya' nú nu! elunehuañi 
nú leca xunga laxu liñibe, elu 
nehuañi nú neca para bee bene enu 
chili arqui' Jesucristo. 

3“Enze'e ucañi Diose li'á para 
nú aca tucu apóstol'nu nu nia 
stichia'nu, cuna nú zetea stichia'nu 
lu bee bene enu la neca bee bene 
Israel. 12Equie cuenda' nucua' 
nehuana se'ca lu ye nú se'ca, pero 
la tua nucua' xne nediya ti nzeli 
arquia, nu le'ca nediya nú rlu'cunu 
poder para nú bi'yanu ye lunú 
utsa'na lunu hasta bichia nú riña 
zecanu. 

13La chiecu! arqui'lu bee bedichia' 
nze'ca nú uzetea li'ilu equie nú xa 
nzeli arqui'lu Jesucristo, cuna nú 
xa secalu bee bene, xne tucutsia 
neca!a cuna Jesucristo. 14Nu cuna 
elietsa! Espíritu Santo enu nzu cuna 
lialahua, uri'i ucu lunú utsa'na 
Diose lulu nú ri'ilu. 

15Litilu nediya'lu nú ye bee bene 
enu nzeli arqui' Jesucristo lu iliu 
Asia utsana! arqui'beella li'á, nu 
leta beella nchiñi Figelo cuna 
Hermógenes. *SDiose ri'i elietsa 
lubee familia' Onesíforo, xne huaxi 
bese utsalalla arquia, nu né tu'lla 
li'á nú nchiñia ni'cu'. 1 Uriñatsialla 
eyeche Roma, chu ucua'nalla li'á 
hasta nú ullela'lla li'á. 8Li'ilu 
nediya' nze'ca'lu nú chiqui' uri'i 
Onesíforo huaxi elietsa lua'a chenu 
ullua'a eyeche Efeso. Ala! chenu 
riña bichia nú riña zeca Jesucristo, 
chiqui' hua!a arqui'nu li'illa. 


Sundado' Jesucristo 


Nu li'ilu Timoteo enu neca xi 
neca endua, utsuta' arqui'lu 

lu elietsa nú rliqui Jesucristo lua'a. 
2Lunú ubene'lu nú unia lulu ante 
huaxi bee bene, uze'te! nucua' bee 
bene enu neli nzeli arqui' Jesucristo, 
li'ibeella enu aca zete! nucua! stucu 
bee bene. ¿Tucu nú rriqui' tucu 
sondado lu riña! nú rri'i, scua 
uriqui' lunú nehuana secalu como 
bene! Jesucristo nú necalu. 4Ni' 
tucu bee sundado la chu'i lubee nú 
la yala chu'i, para nú ya'na nze'cai 
lu bene enu rnibiya' lui. $Le'ca 
esquie tucu bene enu rita tucu 
nú rita, rqui'ña nú ita nze'calla 
para nú scua nu' modo ri'illa ana 
premio"lla. Nu bene enu rri'i riña! 
lu yuu, rluti chiqui ri'illa riña! para 
nú scua nu! modo yuculla ula'cu'lla. 
7Uri'i elliebacu' lunú rnia lulu, nu 
Jesucristo ri'i elietsa lulu para nú 
rililu beya! yeene. 

8Ullu'cu! arqui' Jesucristo enu 
ungula lubee familia! arre David, 
li'i Jesucristo enu unguti nu 
uhuañi zeca, nucua' neca bedichia' 
nze'ca'nu nú rixiule'a lubee bene. 
%Enze'e equie cuenda! nucua' 
nehuana se'ca nu hasta naca!cua 
nchiñia liñi ni'cu!, xi neca tucu bene 
enu necha uri'i, pero Stichia! Diose 
la naca'cuu. 1Enze'e rriquia yeene 
para nú ri'á elietsa lubee bene enu 
ucañila Diose enu neca bee bene'nu, 
para nú lu'cu beella nú tsila'a beella 
equie cuenda' Jesucristo, cuna nú 
lu'cu beella elunehuañi nú ñia neca 
nú la laxu liñibe. 

11 Neli neca bee bedichia' quie! nú 

rni: 
Tunu ungutila'ahua cuna li'inu, 
le'ca huañia'ahua cuna li'inu. 
12 Tunu rriquilahua lunú nehuana 
selcalahua, 

le'ca nibiya'ahua cuna lilinu. 

Nu tunu nia!ahua nú la 
chulu'ahua li'inu, 

le'ca ninu nú la chulunu 
lia'ahua. 

13 Nu tunu la tsalu'ahua 

stichialahua, 

pero li'i sino sa'alunu stichia'nu. 

Xne leca modo nú che'enu lunú 
necanu. 


Bene enu rri'i nze'ca riña! Diose 


14Ellu'cu' arqui'lu bee bene bee 
bedichia! cua!, nu equie cuenda!' 
Diose nilu lubeei nú la aca equie 
stichia! beei lu sa'beei equie beenú 
lecaxi sibi' nú la ri'i elietsa lubee 
bene, sino que rrilitsia bee nucua!' 
nú rnitilu bee bene enu riene! bee 
bedichia' cua'. 15Uri'i yeene hasta 
elu acalu para nú ya'na nze'calu 
lu Diose, nu riñalu lunu como 
tucu bene enu la tu! riña! nú rri'i, 
xne rrililu tucu nú neca nze'ca 
cuna Stichia! Diose. 1$La nilu bee 
bedichia' nú lecaxi sibi!, nú la ri'i 
elietsa lubee bene. Xne bee bene 
enu rri'i scua másela nzabeei inziu 
nú necha neca, nu stichia! beei 
neca xi neca elichia nú yexetsia 
rri'chia letse. Sa! bee bene cua! 
neca Himeneo cuna Fileto, 18xne la 
chequiea' beei tucu nú neca Stichia' 
Diose. Li'ibeei rnibeei nú la huañia' 
bee bene enu unguti, nu scua 
rri'ibeei nú sa' arqui' chiucu chuna 
bee bene lunú nzeli arqui'beella. 
19Pero Stichia' Diose leca modo nú 
che'e xi neca tucu quiee nú chiuca 
nzucu. Nu lu ichi' Stichia' Diose 
rni: “Diose nu'lunu bee bene'nu”, nu 
le'ca rni lu ichi' stichia'nu: “Ye bee 
bene enu rni nú nu'lu Diose, rqui'ña 

nú tsana' arqui'beella ye beenu 
necha neca.” 

20Liñi tucu ni'i llene la nu'tsia 
bee exqui'ñia nú rqui'ña bee bene 
nú necache! oro urre plata, le'ca 
nu' exqui'ña nú necache! aca cuna 
exqui'ña nú necache! yuu, xne nu' 
bee exqui'ña cua! nú sibi'i ye bichia, 
nu nu! beenú sibi'tsia chenu reca 
tucu eliñi. 21 Le'ca scua bene enu 
du! ana arqui' nú huañi nze'ca, neca 
benequie' xi neca tucu exqui'ña nú 
máse sibi' chenu reca tucu eliñi. 
Li'illa necalalla bene enu la lu'cu 
dula ante Jesucristo enu le'ca sibi' 
para li'inu, xne nzunu para nú 
ri'inu ye nú neca nze'ca. 

22Enze!e ubi'ya li'ilu nú lá ri'ilu 
lunú necha neca rri'i bee bene enu 
nere'ne!, nu uhuañi tucu nu riala 
nú huañilu. Nu uquia quieelá lunú 
nzeli arqui'lu Jesucristo, nu uquia 
quie nú zecalálu bee bene cuna 
nú nzuxe arqui'lu cuna beelá bee 
bene enu diquinu' arqui' rnacu' 
lu Jesucristo. La nixuulu bee 
bedichia! nú lixiu rni, bee bedichia' 
nú lecaxi zibi!, xne litilu nediya'lu 
nú scua rquixie xuu. 24Nu tucu 
bene enu sibi' lu Jesucristo la yala 
nú acalla tucu bene xuu, rqui'ña nú 
acalla tucu bene nze'ca cuna ye bee 
bene, le'ca rqui'ña nú acalla tucu 
bene enu reca sete! bee bene, cuna 
nú lu'culla paciencia bee bene, nu 
cuna bedichia! nze'ca nilla lubee 
bene enu rri'i condra bee bedichia' 
nu neli neca, para nú bi'ya tunu 
scua ri'i Diose nú che'e arqui'beei 
nu chulu beei lunú neli neca, 28nu 
scua la'a beei leta ya beze'lu enu 
rnibiya! lubeei nu rri'i beei lunú 
niarqui' beze'lu. 

Xa ri'i bee bene chenu 
nze'ta laxu iliulabe 
Le'ca rqui'ña nú ri'ilu beya' 
Timoteo, nú chenu nze'ta 

laxu iliulabe chiqui' neriña! para 
nú huañi bee bene. ?Xne bee bene 
para lilitsia beei rri'i beei elliebacut, 
nu sucu'lutsia beei nú lu'cu beei 
huaxi dimi, nu aca nelliña beei, nu 
nibeei puro bedichia' nú ruti', cuna 
nú ni condra beei Diose, nu la zucu' 
beei nú ni pa' beei urre na' beei, nu 
la detea' beei che'tsa lu Diose, nu 
la ria! beei caso lunú neca cuenda! 
Diose, ¿nu la zeca! beei bee bene 
nu la hua'a arqui'beei bee bene, 
cuna nú rta' beei eluquichia' bee 
bene, nu la aca beei tsuxe beei lunú 
necha neca rle' elliebacu' beei, nu 
chiqui' aca nelachi beei, cuna nú le 
beei lunú neca nze'ca. 4Le'ca dete' 
cuenda beei bee bene enu rquiete' 
beei, nu la lliqui beei ri'i beei lunú 
niarqui' beei cuna nú chiqui' zucu' 
aya beei li'ibeei nu ri'i beei xitse nú 
niarqui'beei luhuare nú zucu' beei 
nú niarqui' Diose. 5Rlube' beei nú 
neca beei xi neca bene enu neli 
nzeli arqui' Diose, pero lunú rri'i 
beei rlube' nú la chili arqui'beei 
li'inu. La quiete'lu sa! bee bene enu 
rri'i scua. 

6Xne leta bee benecua' nu! bee 
bene enu riu'u ni'i bee bene nu 
sequienu beei bee una'a cuna 
lunú sete! beei bee una'a enu ratu 
sequienu bene, bee una!a enu rri'i 
ye clasia! dula cuna ye clasia! bee 
elliebacu' nú la zibi!. 7Bee una'a 
quie! siempre riene' beenchu lunú 
sete! bee bene cua!, pero la riña 
nú ri'i beenchu beya' lunú neli 

neca. ¿Hua'tu bee bene enu lee 
Janes cuna Jambres uri'i condra 
beei Moisés. Le'ca scua neca bee 
benecua' nú rri'i condra beei lunú 
neli neca, li'ibeei unitilula elliebacu' 
beei nu ni'la chili arqui'beei Diose 
tucu nú riala chili arqui'beei. *Pero 
la ria'beei scua huaxi tiembu, xne 
ye bee bene ri'i beya' lunú sequienu 
beei bee bene, tucu nú ulle'ca Janes 
cuna Jambres. 


Uni Pablo lu Timoteo 
lunú riala ri'illa 


10Pero li'ilu Timoteo nediya' 
nze!ca'lu xa setea bee bene, cuna 
nú xa nehuañia, cuna nú xa neca 
ellibacua, cuna nu xa nzeli arquia 
Jesucristo, cuna nú xa rlu'cua 
paciencia, cuna nu xa se'ca bee 
bene, cuna nu xa rriquia lunú 
nehuana se'ca. “Litilu nediya'lu 
lunú urilinu bee bene li'á, nu 
nediya'lu xa nehuana ulle'ca nu 
le'ca nediya'lu xa nehuana ulle'ca 
lubee eyeche Antioquía lu eyeche 
Iconio cuna lu eyeche Listra. Huaxi 
beenú nehuana ulle'ca lunú uri'inu 
bee bene li'á, pero Diose utsila'a li'á 
lu ye beenú nehuana ulle'ca. 12 Nu 
le'ca ye bee bene enu niarqui' nú 
huañi tucu nú niarqui' Diose nú 
huañi equie nú nzeli arqui'beella 
Jesucristo, nu nehuana zeca beella 
lunú ri'inu bee bene li'ibeella, 
13 pero bee bene enu necha rri'i nu 
bee enu sequienu bee bene bichia 
por bichia máse nzeri'i beei nú 
necha neca, sequienu beei bee bene 
nu sequienu beei le'catsia li'ibeei. 

“Pero li'ilu utsuta'la arqui'lu 
lunú ungalálu, cuna lunú nzeli 
arqui'lu, xne nediya'lu ta bee enu 

uzete! li'ilu. SXne desde nú lle'nalu 
nu'lulu Stichia' Diose, bee bedichia' 
cua! rri'i elietsa lulu nú rri'ilu beya' 
xa utsila'alu equie nú nzeli arqui'lu 
Jesucristo. 16 Ye bee bedichia' nú 
nequie lu ichi' Stichia' Diose nze'tae 
lu Diose. Nu sibi'i para nú zete'e 
bee bene, nu para nú dete'e bezete' 
lubee bene, nu para nú nine lubee 
bene nú xa huañi nze'ca bene nu 
para nú ri'i bee bene beya' xa huañi 
bene, para nú ri'i nze'ca bee bene' 
Diose beya', nu che aca beella ri'i 
beella ye nú neca nze'ca. 

Lu Diose nu lu Jesucristo, 

li'inu enu nze'ta xi neca tucu 
arre para nú hualunue lu cuenda' 
bee bene enu nehuañi cuna lu 
cuenda! bee bene enu unguti, nia 
lulu ?udixiule'e Stichia' Diose 
lubee bene, nu chiqui! ula'na xa 
modo nilu stichia'nu lubeei sia 
chenu nu! beya!e nu sia chenu leca 
beya!e, uri'i nú chili arqui'beei lunú 
rnilu, nu uqui!ya! bee bene enu 
la zucu' nú rnilu, nu uni' bezete' 
lubee bene nu uze'te! li'ibeei, nu 
ulu'cu paciencia li'ibeei. ¿Xne riña 
bichia nú la zela' bee bene yene! 
beei bedichia nú neli neca, rilitsia 
beei lunú riu'tsia arqui'beei, nu 
cua'na beei huaxi bee bene enu 
zete! li'ibeei lunú riu'tsia arqui'beei 
yene! beei. “La ria'beei caso lunú 
neli neca, ri'itsia beei caso lunú 
xelatsia arqui' bee bene. 5Pero li'ilu 
Timoteo ubitya li'ilu nu uhuañi 
nze'ca lu ye nú rri'ilu, uriqui' xitse 
lunú nehuana secalu, nu udixiule'e 
bee bedichia! nze'ca' Jesucristo, 
uri'i lunú uliqui' Diose lulu nú riala 
ri'ilu. £Xne yamero uti bee bene 
li'á, nu yamero tsa'na iliulabe quie". 

7Utsuta! arquia lu Stichia! Diose 
añinzuca nú ulle'ca lunú ulle'ca, 
ula'xulá urilá lunú riala ri'á, nu 
né tsana arquia lunú nzeli arquia 
Jesucristo. 8 Nee nzuquiela premio 
nú rialaa liñibe, neca premio cua! 
nú liqui' Jesucristo lua chenu riña 
bichia ze'e, lilinu enu rri'i elu 
usticia tucu nú neli neca. Nu la 
liqui'tsianu premio cua! lutsia, le'ca 
dete'nue lu ye bee bene enu ñia 
nzuquie arqui' chenu enta zecanu. 


Lunú riala ri'i Timoteo 

9Uri'i juerza nú chu ye'ta bi'yalu 
li'á, xne utsana' arqui'la Demas 
li'á equie nú máse niarqui'i beenú 
nu! lu iliulabe quie', nu nzalai lu 
eyeche Tesalónica. Nu Crescente 
nzala lu iliu Galacia, nu Tito nza 
lu iliu Dalmacia. 1 Stucutsia Lucas 
nzu cuna li'á. Chenu nze'talu ye'ta 
yuulu Marcos xne li'illa recalla 
ri'illa elietsa lua nú ixiule'eru 
Stichia' Diose. 12Nu Tíquico uxe'la 
lu eyeche Efeso. 19 Chenu nze'talu 
ye'ta yuulu capa nu utsa'na eyeche 
Troas ni'i Carpo, le'ca ye'tayulu bee 
libroa, nu la zañi'lu ye'ta yuulu bee 
ichia. 

14 Alejandro enu neca bichicu' 
huaxi nú necha neca uri'inui li'á, 
pero lu Diose ixiui ye nú urilinui 
li'á scua. WUbi'ya li'ilu lunú xa 
rri'i, xne chiqui' rri'i condrai bee 
bedichia'! nú rixiule'a. 

16Bese rlu nú uhualu bee usticiae 
lu cuendaa, lecati uri'i elietsa lua, 
yebeella utsana' arqui'beella li'á ala! lá 
du! cuenda Diose lunú uri'inu beella 
li'á scua. Pero Jesucristo uri'i elietsa 
lua, nu uliqui'nu nú utsu naaqui arquia 
para nú utsalua nú udixiule'a stichia'nu, 

nu ubene' ye bee bene enu la neca bee 
bene Israel nucua!, scua utsila!a Diose 
li'á tucu nú sila'a bene lu bichee. 18 Nu 
Jesucristo tsila'a li'á lu ye lunú necha 
neca, nu litinu ri'i ucunu li'á hasta bichia 
chenu riñaa liñibe elu rnibiya'nu. iLi'inu 
rialanu huaxi ula'na diqui tiembu nú 
leca xunga laxu! Amén. 


Último saludo 


19Uri'i saludar Prisca cuna 
Aquila, nu cuna bee familia' 

Onesíforo. “Erasto uya'na eyeche 
Corinto, nu Trófimo riti utsa'na 
eyeche Mileto. ?1Uri'i juerza nú 
chu ye'talu ante nú riña tiembu 
nú aca nucuaa. Eubulo, Pudente, 
Lino, Claudia, cuna ye beelá 
bee salahua enu nzeli arqui' 
Jesucristo, xe'la beella saludo 
lulu. 

22 Jesucristo ri'inu elietsa lulu, 
nu ri'inu nú cha nze'ca lu cuenda! 
yehua. Amén. 


Carta nú uquie'e San Pablo 
lu Tito 





Uxe'la Pablo saludo lu Tito 


Li'á Pablo enu sibi'a lu Diose, 

necaa tucu apóstol! Jesucristo 
para nú ri'á elietsa lubee bene enu 
ucañi Diose enu aca bee bene'nu, 
nu para nú ri'i beella beya! xa chili 
arqui'beella li'inu, cuna nú ri'i nze'ca 
beella beya' xa riala nú huañi beella 
lu Diose. 2Xne nzuculu'ahua nú scua 
lu'cualahua nú huañi lia'ahua lu Diose. 
Hasta chenu lasca! quixie iliulabe 
ucuaqui u'na Diose nú liquitnu elu 
nehuañi cua! lua'ahua, nu nediya! 
nze'ca'ahua nú la ni Diose nú lia ninu. 
3Nu chenu uriña bichia nú ulube' 
Diose stichia'nu lubee bene, li'inu 
ulube'nue, nu ucañinu li'á para nú 
ixiule'a bee bedichia! nze'ca'nu, nucua! 
neca nú unibiya'nu nú ri'á, li'inu enu 
utsila'a lia'ahua. “Rquie'a carta quie' 
lulu Tito, li'ilu enu neca xi neca tucu 
endua, xne tucutse nzeli arquia'a 
Jesucristo. Diose cuna Jesucristo enu 
utsila'a lia'ahua, ri'i beenu nú cha 
nze'ca lu cuenda'lu cuna nú lia liqui' 
beenu nú nzuxe arqui'lu. 


Rina! nú rri'i Tito lu iliu Creta 
SLi'á utsa'na li'ilu lu iliu Creta 
para nú ri'ilu lunú rri'ilá ri'á ze'e. 


Nu cada eyeche rqui'ña nú cañilu 
bee bene enu nibiya'! lubee bene! 
Jesucristo, tucu nú unilá lulu nú 
rililu. Chenu cañilu bee bene cua, 
rqui'ña nú necalla tucu bene enu 
nehuañi tucu nú rialane para nú 
lecati ze'ta lililla, cuna nú nechialla 
tucutsia una'alla, cuna nú nzeli 
arqui' bee endu'lla Jesucristo, cuna 
nú nu'lu bee bene bee endu!lla nú 
la nehuañi beei tucu nú niarqui'tsia 
beei, nu la nziti beei. ”Xne bee 
bene enu rlu'cu elurnibiya! lubee 
bene' Jesucristo, li'illa nuya' 
cuendalla lunú neca cuenda' Diose, 
enze!e rqui'ña nú huañilla tucu nú 
rialane, nu la yala nú acalla bene 
enu la yu' resuna, nu la acalla 

enu rlee, nu la acalla uniqui, nu la 
acalla bene xuu, nu la acalla enu 
rla'na nú ri'itsia ana dimi' bee bene. 
8Rqui'ña nú acalla enu siempre 

nu' arqui! nú dete! elu ya'na bee 
bene ni!'lla, nu acalla enu riu'tsia 
arqui' ri'i nú neca nze'ca, nu acalla 
enu rri'itsia puro elliebacu! nú 

sibi!, nu acalla tucu bene nze'ca, nu 
huañilla sin dula lu Diose nu ante 
bee bene, nu la nehuañilla tucu nú 
niarqui'tsialla. *Rqui'ña nú la tsana' 
arqui'lla bedichia' nú neli neca 

Tito 1, 2 


nú ungalla para nú acalla zete'lla 
bee bene bedichia' nze'ca quie', nu 
para nú lube'lla lubee bene enu rri'i 
cundra Stichia' Diose nú neli neca. 

10 Xne nu! huaxi bee bene enu 
nziti, puro eluquichia! rnibeei nu 
sequienu beei bee bene, nu leta 
bee bene Israel nu' bee bene enu 
rri'i juerza bee bene nú quie seña 
nú nequie bee bene Israel bee bene 
máse nu' sa! bee benecua!. Bee 
benecua' rqui'ña nú ri'i beei beya! 
nú la ri'ibeei tucu nú necane, xne 
huaxi bee ni'i ulliti' beei elliebacu' 
diqui tucu familia! bee bene, 
sete'beei lunú la yala zete'beei para 
nú ri'itsia beei ana dimi. 

12Le'ca tucu bene lachibeei, enu 
rnibeei nú neca profeta unilla 
nú bee bene eyeche Creta puro 
eluquichia' rnibeei, nu chiqui' 
nelachi beei, xi nelachi nafli cuna 
nú racu xeta'beei, nu nebichiu beei. 

13 Neli nucua'. Enze'e rqui'ña 
nú juerte qui'ya' beei ri'ilu para 
nú chenala nze'ca beei stichia' 
Jesucristo tucu nú rialane. 14Nu la 
rilibeei caso lunú xela arqui' bee 
bene Israel, nu le'ca la ri'i beei caso 
lunú rnibiya! bee bene enu utsana! 
arqui'la lunú neli neca. 

15Bee bene enu la nchiñi nú 
necha neca elliebacu' nchiñitsia 
nú neca nze'ca elliebacu'lla. Pero 
bee bene enu rrilitsia elliebacu' nú 
la zibi' cuna bee bene enu lachili 
arqui' Jesucristo, ni' lle'na elliebacu' 
nze'ca la ri'i beei, xne leca nú 
neca nze'ca lluca equie beei, puro 
elliebacu' nú necha neca nchiñi 
lluca equie beei. 16Li'ibeei rnibeei 
nú nu'lu beei Diose, pero scua 
tucu nú nehuañi beei rlube' nú lia 

rnibeei nucua'. Nu chiqui' necha 
rri'ibeei, nu nziti beei, nu la ri'ibeei 
ni'tucu beenú neca nze'ca. 


Lunú zete' Tito bee bene 


Pero li'ilu Tito, uze'te! bee 
bene tucu nú neca Stichia' 

Diose. ?Uze'te! bee niyu enu 
unguxu nú huañi nze'ca beella, nú 
ri'i beella elliebacu' nú sibi' para 
nú lu'cu bee bene ula'na lubeella. 
Nu riala nú chenala beella Stichia' 
Diose tucu nú rialane, nu zeca 
beella bee sa! beella, cuna nú riqui' 
beella lu xitse nú seca beella. 

3Le'ca scua bee una'a enu unguxu 
rqui'ña nú huañi beella tucu nú 
riala nú huañi bee bene' Jesucristo. 
Nu la yala nú aca niquichia! beella, 
nula aca beella uniqui. Rqui'ña nú 
zete! beella lubee bene nú xa huañi 
nze'ca bee bene, *cuna nú nibeella 
bezete' lubee una'a enu nere'ne'lá, 
nú zeca beenchu niyu' beenchu 
cuna bee endu' beenchu, nú 
huañi nze'ca beenchu, cuna nú ri'i 
beenchu elliebacu' nze'ca, cuna nú 
ri'i ucu beenchu ni'i beenchu cuna 
nú aca nze'ca beenchu, nu zucu! 
beenchu stichia' niyu' beenchu para 
nú lecati ni cundra Stichia' Diose. 

SLe'ca scua li'ilu Tito, uni! bezete! 
lubee niyu enu nere'ne' nú huañi 
nze'ca beei. 7Uri'i nú acalu tucu 
ejemplu lubeei para nu lañi' beei 
xa nehuañilu, nu scua ri'i beei lunú 
neca nze'ca. Chenu sete'lu li'ibeei, 
uze'te! nze'ca li'ibeei tucu nú rialane, 
8 cuna puro bee bedichia' nze'ca, 
che lecaxi ricu'quiya bee bene li'ilu, 
nu scua tu! titse bee bene enu rri'i 
cundra lia'ahua xne lecaxi llela! beei 
nú ricu'quiya beei liatahua. 

9Le'ca du'lu ana arqui' bee bene 
enu rri'i riña! stucu bee bene nú 
zucu! beei ye nú rni patron! beei, 
cuna nú aca nze'ca beei nu la zucu' 
ru'u beei lubeella. 1%Nu la cachi'beei 
bee stene' bee patron'beei, rilitsia 
beei riña! tucu nú la nchiñi nú necha 
neca elliebacu'beei, para nú lañi' 
ye bee bene nú xa nehuañi beei nu 
chiqui! ñia neca bedichia' nze'ca! 
Pa'ahua Diose enu utsila!a lia'ahua. 

11Xne ulube'la Diose nú fia 
necanu, nu equie nú ñia necanu 
scua, nu! modo tsila'anu ye bee 
bene. 12Nu scua rria'ahua beya' 
nú rqui'ña nú tsana' arquialahua 
beenú necha neca, cuna ye beenú 
lecaxi zibi' nú niarquia'ahua 
rialahua lu iliulabequie' para nú 
huañi nze'calahua nu ria'ahua 
lunú neca nze'ca, tucu nú niarqui' 
Diose nú huañia'ahua, 1diqui nú 
nellua'quie'lahua nú riña bichia nú 
ñia neca nú yalu stichia'nu tucu nú 
uninu lua'ahua nú nze'ta zeca Diose 
Palahua Jesucristo cuna poder'nu, 
li'inu enu utsila!a liatahua. 14Li'inu 
ungutinu equie cuenda' stula'ahua 
nu utsilatanu lialahua lu ye bee dula, 
nu uquieenu arquia'ahua para nú 
acaltsialahua bee bene'nu, cuna nú 
nu' ana arquia'ahua ri'ahua puro nú 
neca nze'ca. 

15Ye nú unilá lulu uze'te' litibeei. 
La lliquilu ude'te! elliebacu' beei, 
nu cuna nú rnibiya'lu uni' lubeei 
nú huañi nze'ca beei para nú lecati 
huachu stichia'lu. 


Lunú riala ri'i bee bene enu 
nzeli arqui' Jesucristo 
Ellu'culu arqui' bee bene! 
Jesucristo nú ri'i beella nú 


Tito 2, 3 


rni gobierno cuna lunú rni bee 
usticia, cuna nú zucu' beella nú rni 
bee bene, cuna nú nzu arqui'beella 
ri'i beella lu ye nú neca nze'ca. 
2Nú la ze'ta beella bee bene, nú 
la cua'na beella xuu, nú aca lletna 
arqui'beella, nú aca nze'ca beella lu 
ye bee bene. 

3Lia'ahua uyu'u bee bichia nú 
uria'ahua tucu nú niarquiltsia'ahua, 
nu unga nziti arquia'ahua, 
unze!ahua inziu nú necha 
neca, urilitsialahua tucu nú 
niarqui'tsiatahua cuna tucu nú 
necatsia elliebacua'ahua. Uriatahua 
puro nú la neca nze'ca, cuna nú 
uye arquia'ahua cuna nú uhuana 
arquia'ahua bee bene nu uhuana 
arqui' bee bene lia'ahua. *Pero 
chenu uriña bichia nú ulube' 
Pa'ahua Diose enu utsila'a lia'ahua 
nú ñia nze'canu, cuna nú secanu 
bee bene. SLi'inu utsila'anu lia'ahua, 
la necane equie nú uria!lahua nú 
neca nze'ca, urilinu scua equie 
nú uhua'!a arqui'nu lia'ahua. 
Li'inu uhuanu ye bee dula nú 
rlu'cua'ahua nu scua neca!ahua xi 
neca bene cuqui lunu, nu equie 
cuenda’ Espíritu Santo rlu'cualahua 
elunehuañi nú necuqui neca cuna 
li'inu. £Nu equie cuenda' Jesucristo 
enu utsila!a lia'tahua, chiqui' uliqui! 
Diose Espirítu Santo lua'ahua. "Nu 
lunú ñia neca nze'canu nebacu'lanu 
liatahua nú la lu'cua'ahua dula, 
scua liquitnu lua'ahua nú huañi 
lilahua liñibe nú nellua'a quie'ahua. 

8Neli neca bedichia' cua'. Enze'e 
niarquia nú uquia tixiule'elá ye 
bee bedichia'! cua! lubee bene enu 
uchilila arqui' Diose para nú cua'na 
beella nú ri'i beella nú neca nze'ca. 


Tito 3 


Nu bee nucua' chiqui' neca equiee 
nu sibi'i para lu ye bee bene. ?Pero 
la ri'ilu caso beenú lecaxi zibi' rni 
bee bene, nu la ri'ilu caso stichia' 
bee bene enu máse nzenu arqui' nú 
ti unga bee bene! beei hua'tu. Le'ca 
la ri'ilu caso bee bene enu rni xuu 
lubee sa! equie cuenda' ley! Moisés, 
xne la neca equie bee nucua!, nu 
lecaxi zibi' bee nucua!. 

10 Tunu nu'hua enu rri'i nú rle'e 
sa! bee bene! Jesucristo, uni' lulla 
tucu bese urre chiucu bese nu 
tunu la zucu'lla stichia'lu, uhualla 
letahua. 11Xne li'ilu nediya'lu nú sa! 
bee benecua!' utsana! arqui'la beei 
lunú neli neca, nu le'ca lilitsia beei 
rnitilu beei li'ibeei equie cuenda! 
stulabeei. 


Lunú uni Pablo nú ri'i Tito 


12Chenu xe'laa Artemas, urre 
Tíquico elu nzuculu, uri'i juerza nú 

ye'ta bityalu li'á eyeche Nicópolis, 
xne ze'e udu' arquia nú detea 
tiembu nú nucuá. BLe'ca uri'i 
elietsa lu Apolos cuna lu licenciado 
Zenas lu ye nú recalu ude'te! lu 

ye nú secala'cha' beella para nú 
cheri'ibeella seidu inziu' beella 
para nú lecaxi zecala'cha! beella. 
14Le'ca bee salahua enu nzeli arqui' 
Jesucristo rqui'ña nú aca beella ri'i 
beella nú neca nze'ca, nu ri'i beella 
elietsa lubee bene chenu nu! nú 
secala'cha' beei para nú sibi' lunú 
nehuañi beella lu iliulabe quie. 


Pablo cuna bee bene enu nzunulla 
xe'la beella saludo lu Tito 


15Ye bee bene enu nucua'a cuna 
li!á xe'la beella saludo lulu. Le'ca 
uri'i saludar bee sa'ahua enu seca 
liatahua equie nú tucutse nzeli 
arquia!ahua Jesucristo. Diose ri'i nú 
cha nze'ca lu cuenda' yehua. Amén. 


Carta nú uquie'e San Pablo 
lu Filemón 





Uxe'la Pablo saludo lu Filemón 

1Lilá Pablo, nchiñia ni'cu' equie 
nú rixiule'a stichia' Jesucristo, li'á 
nu Timoteo xe'laru saludo lulu 
Filemón enu neca sa'ahua lunú 
rixiulea!ahua stichia'nu, nu chiqui! 
se'caru litilu, 2letca xe'laru saludo 
quie' lu ye bee bene! Jesucristo enu 
riete! sa! ni'lu, nu le'ca lu salahua 
Apia, nu lu satahua Arquipo enu 
neca salahua enu rcua'na'ahua nú 
xa dixiule'ahua stichia'nu. ¿Diose 
Pa'ahua nu Jesucristo enu rnibiya! 
ri'i nú cha nze'ca lu cuenda'hua, nu 
ri'inu nú nzuxe arqui'hua. 


Udete' Pablo che'tsa lu Diose 
equie cuenda' Filemón 


4Cada chenu rnacua lu Diose rnia 
che'tsa lunu equie cuenda!lu, $xne 
ubenelá equie cuenda! nú xneca 
nzeli arqui'lu Jesucristo enu rnibiya' 
nu xneca secalu lilinu nu cuna 
beelá bee bene enu nzeli arqui' 
li'inu. $Le!ca rnacua lu Diose nú 
li'ilu enu rri'i elietsa luru para nú 
rixiulealahua lunú nzeli arquia'ahua 
Jesucristo, nu nzeri'ilálu beya' lu 
ye nú neca nze'ca rliqui'nu equie 
nú neca tucu necatse'tahua cuna 


Jesucristo. "Chiqui' xila nu ñia nzu 
arquia equie nú secalu bee sa'ahua 
enu nzeli arquialahua Jesucristo, 
xne equie cuenda' li'ilu enu 
rquietea, ñia nzu arqui'beella. 


Rnacu! Pablo lu Filemón nú 
yuculla Onésimo ni'illa 


8 Enze'e mase nú rlu'cua nú 
rnibiya!a para nú nia lulu nú xi 
riala ri'ilu equie nú necaa tucu 
apóstol! Jesucristo, *pero equie 
eluseca nú rlu'cua'ahua lu salahua, 
mejora nacua nu ziquiea lulu, li'á 
Pablo nu unguxulá, nu nchiñia 
ni'cu! equie nú rixiule'a stichia! 
Jesucristo, 1nacua lulu equie 
cuenda! Onésimo, enu neca xi neca 
endua equie nú nzelila arqui'lla 
stichia' Jesucristo, nu unia lulla 
diquila nú nchiñia ni'cu'. 

1 Bee bichia nú udete lecaxi uzibi' 
Onésimo lulu, pero ne sibi'lla lua 
nu le'ca sibi'lla lulu. 12Nee xe'la 
zecaalla ni'lu, nu uri'i nze'ca lulla, 
tucu nú rri'ilu lua. WSLi'á uniarquia 
nú aya'nanualla ca'a para nú ri'illa 
elietsa lua luhuare'lu diquila nú 
nchiñia ni'cu!, equie cuenda! nú 
rixiule!a bedichia' nze'ca! Jesucristo. 
“Pero lá aniarquia nú ari'á tucu 

Filemón 


nú ri!á sin stichia' biya'lu para nú 
xitse faura nú ri'ilu lu cuendaa la 
ri'ilue ala juerza, sino que acane 
tucu nú niarqui'lu. Tunu uchiu'u 
Onésimo ni'lu chiucu chuna bichia, 
pero ungae scua para nú nee ya'na 
lilla ni'lu. 18Pero la ria'lu lulla xi 
neca tucu moso!, másela uri'i nze'ca 
lulla luquela tucu moso', xi neca 
tucu bichilu enu chiqui' secalu. Li'á 
chiqui' se'calla, pero li'ilu rqui'ña 
nú másela zecalu li'illa, la ri'itsialu 
lulla xi neca lu tucu bene sino que 
uri'i lulla xi neca tucu bichilu, xne 
le'ca nzelila arqui'lla Jesucristo. 
17Nu ne tunu neli neca sa'ahua 
enu nzeli arquia'ahua Jesucristo, 
uyucu Onésimo xi neca li'á. 18Tunu 
nu! xi uri'illa lulu, nu tunu nu' 
xi nezi'quilla lulu, li'á ixiune. 
19Li'á Pablo, li'i e'cua rquie'a bee 
bedichia' quie' lulu, nú li'á ixiua 
lulu, añinzuca nú la qui'ña nú nia 
nu ellu'cu arquia li'ilu nú hasta 
nezi'quilu lua equie elu nehuañi'lu. 


424 


20Ne uri'i faura cua! lua, lunú neca 
sa'a lunú nzeli arquia'a Jesucristo: 
Scua udu' ana arquia tucu nú 
neca!a bene! Jesucristo. 

21Rquie'a carta quie! lulu nu 
nediya nze!caa nú zucu'lu nú rnia, 
nu nediyaa nú másela ri'ilu luquelá 
nú rnia lulu. 22Le'ca nacua lulu 
nú rilixcua'alu elu ya'naa ni'lu, 
xne lunú rnacu'hua lu Diose, li'á 
nediyaa nú zelanu nú nzelaabi'ya 
lilihua. 


Último bedichia' nú 
niquie lu ichi' quie' 
23Epafras enu nchiñinua ni'cu' 
equie cuenda' nú rixiule'eru stichia' 
Jesucristo, xe'lalla saludo lulu, nu 
le'ca Marco, Aristarco, Démas nu 
Lucas, bee enu le'ca rri'i elietsa lua 
nú rixiule'eru stichia! Jesucristo, 
yebeella xe'la beella saludo lulu. 
25 Jesucristo enu rnibiya! ritinu 
nú cha nze'ca lu cuenda'hua. 
Amén. 


Carta para bee bene hebreo 





Ube'ta Lli'ñi Diose uni 
stichia'nu lua'ahua 
1 Tiembu hua'tu uni Diose 
lubee bene'ahua enu udetela 
huaxi bese nu huaxi forma uni 
Diose lubeella scua, equie cuenda' 
bee profeta. ?Pero tiembu quie' 
unila Diose lua!ahua equie cuenda' 
lli'ñinu. Diose ureche! yebee nú 
nu! lu iliulabe cuna liñibe equie 
cuenda’ 1li'ñinu. Nu udete'nu yebee 
nucua' lu lli'ñinu. 3Li'inu enu neca 
ellie! Diose nú chiqui' ñia rnaa, 
nu li'inu rnanu tucu nú rna Diose, 
li'inu rri'inu nú la nitilu iliulabe 
cuna yebee nú nu'lue equie cuenda! 
stichia'nu nú chiqui' rlu'cu poder. 
Chenu ulaxu nú ulletcanu yebee 
lunú nzu zecanu para nú lecaxi 
na'ahua nu la lu'cua'ahua dula, 
chequie uzucunu cue'tse Pa'nu 
Diose chube liñibe, li'inu enu rlu'cu 
ye nú rnibiya!. 


Máse neca equie lli'ñi Diose 
luquela bee ángele 
4Nu scua máse neca equie 
Jesucristo luquela bee ángele, xne 
lilinu necanu lli'ñi e'cu Diose. 3Xne 
leca xunga uni Diose lu ni'tucu bee 
ángele: 


Li'ilu necalu lli'ñia, 
nu desde nee lubea nú li'ilu 
necalu lli'ñia. 
Nu le'ca né ni Diose lu ni'tucu bee 
ángele: 
Li'á neca pa'lu, 
nu li'ilu necalu lli'ñia. 
SPero chenu uxe'la Diose lli'ñi 
e'cunu lu iliulabe, che uninu: 
Yebee ángelea, lu'cu ula'na lu 
Lli'ñia. 
7Nu chenu uni Diose equie cuenda!' 
bee ángele, uninu: 
Li'á ri'a nú neca bee ángelea xi 
neca bi, 
nu le'ca ri'á nú aca beenu xi 
neca quii. 
8Pero equie cuenda! lli'ñinu, uninu: 
Li'ilu necalu Diose. 
Nu lunú rnibiya'lu leca xunga 
laxu; 
nu ye tiembu rnibiya'lu tucu nú 
rialane. 

9 Riu' arqui'lu beenú neca nze'ca 
nu rana arqui'lu beenú 
necha neca, 

enze!e ucañila Diose li'ilu, litinu 
enu neca Diose'lu, 
nu rrilinu nú masesca'lá fia nzu 
arqui'lu, 
luquela bee ángelea. 
10Le'ca uninu: 

Hebreos 1, 2 


Li'ilu enu rnibiya', 
nu chenu uquixie yeene li'ilu 
ureche'lu iliulabe, 
cuna liñibe nu yebeenú nu' lue. 
11 Yebee nucua' nitilu. 
Pero li'ilu, leca xunga laxu nú 
nehuañilu. 
Ye bee nucua' laxu, xi rlaxu 
laquie. 
12 Nu quichilu bee xi rquichi bene 
laquie, 
nu che'elu bee xi xe!e bene xucu 
bene. 
Pero li'ilu leca xunga riña bichia 
nú che'e nú xa necalu, 
nu leca xunga laxu nú 
nehuañilu. 
13Diose leca xunga uni lu ni'tucu 
bee ángele: 
Uzucu cue'tsea chube, 
hasta nú ri'á nú nibiya'lu lu ye 
bee enu rle lulu. 
14Xne ye bee ángele necatsia 
beenu espíritu enu sibi' lu Diose, 
nu uxe'la Diose beenu para nú ri'i 
beenu elietsa lubee bene enu lu'cu 
elunehuañi nú leca xunga laxu. 


La tsana' arquia'ahua 
bedichia' nú tsila'ahua 
Enze'e, rqui'ña nú ri'i 
caso'ahua nu zucua!lahua 
Stichia! Diose nú ubene'la'ahua para 
nú la tsana' arquia'ahua stichia'nu 
nú nzenala'la'ahua. ?Xne scua tucu 
nú uyalu ye Stichia! Diose nú uni 
bee ángele tiembu hua'tu enze!e 
bee bene enu la zucu' stichia'nu 
bee enu rlu'cu dula, yala bee nze'e 
castiya nú riala zeca bee nze'e. ¿Nu, 
¿xneca tsila'ahua lu castiya cua', 
tunu le'ca nua'ahua la zucu'ahua 
Stichia' Diose, nú rixiule'e nú xneca 

tsila'ahua? Nu le'ca li'i Jesucristo 
udixiule'e equie nú xneca tsila'ahua 
hasta hua'tu nu bee bene enu 
ubene' bee bedichia' cua', li'ibeella 
udixiule'e beellae lua'ahua. 4Nu 
scua tucu nú unguti'la' cada tucu 
bene Espíritu Santo tucu nú niarqui' 
Diose nu equie cuenda' seña, nu bee 
milagro nu cuna ye beenú nzenu 
arqui' bee bene scua ulube' Diose 
nú neli bee bedichia' cua'. 


Equie cuenda' Jesucristo 
riña bee bene liñibe 


5Diose la dete' elurnibiya' lubee 
ángele para nú nibiya' beenu elu 
lu'cua'ahua stucu elu nehuañi nú 
necuqui neca nú rniru luhua. $Xne 
tucu luhuare Stichia' Diose nu! tucu 
enu uni: 

Diose, ¿ti neca bene iliulabe 
para nú ellu'cu' arqui'lu 
litilla? 

¿Nu ti neca lli'ñi bene iliulabe 
nú nzenu arqui'lu? 

¿equie cuenda!lla? 

7 Tucu tiembu nú uri'ilu nú 
menula unga neca equienu 
luquela bee ángele, 

pero cheelá uri'ilu nú neca 
equienu, nu udete'lu 
elurnibiya' lunu 

para nú nibiya'nu lu ye beenú 
ureche!'lu; 

8 nu uzelalu nú nibiya'nu lu yeene. 
Chenu udete'lu elurnibiya' lunu 
para nú nibiya'nu lu yeene, lecaxi 
nú la nibiya'nu lu, añinzuca nú 
lá lañia'ahua nú ye nú rnibiya'nu 
lu. 9Pero nediya'ahua nú uyu'u 
tucu tiembu nú Jesucristo unganu 
menola luquela bee ángele. Pero 
nee lilinu rlu'culanu elurnibiya!, 

nu rlu'cu bee bene ula'na lunu 
equie nú nehuana ulle'canu chenu 
ungutinu equie stula yebee bene, 
nu ungae scua xne seca Diose 
lia'ahua. 
10Diose ureche' ye beenú nu' nu 
lilinu rnibiya'nu lu yeene nu lilinu 
niarqui'nu nú huaxi bee bene chu'u 
liñibe. Enze!'e equie nú nehuana 
ulle'ca Jesucristo utsa'alunu Stichia' 
Diose, nu equie cuenda' lilitsianu 
nu! modo tsila'ahua. Bee bene 
enu la lu'cu dula ante Diose, equie 
cuenda' Jesucristo leca' xi ná beella. 
Nu sia Jesucristo nu bee bene enu 
la lu'cua! dula equie cuenda'nu, 
nu tucutsia Diose neca pa! beella. 
Enze'e la tu' Jesucristo nú rninu 
nú neca'ahua bichinu. Tucu nú 
nequie tucu luguare lu ichi' Stichia' 
Diose elu rni: 
Li'á ixiule'a lubee bichiaa equie 
cuenda'lu, 
nu chenu yiete!sa! beella che ula 
beella canto lulu nú rni nú 
neca equielu. 
13Le'ca uninu: 
Nzuta! arquia nú Diose ri'i 
elietsa lua. 
Ca'a nzunua bee bene enu 
uliqui' Diose lua. 
14Lunú necache' bee bene rene 
nu betla, letca seua unga Jesucristo 
chenu ube'tanu lu iliulabe ungutinu, 
nu equie cuenda' nú ungutinu 
uri'inu ana lu elurnibiya! nú rlulcu 
beze'lu lu eluti. 1BScua urilinu para 
nú tsilalanu bee bene lunú xiqui 
bee bene eluti, bee bene enu diqui 
tiembu nehuañi nu xiqui eluti tucu 
nú xiqui bene patron'lla. 16Xne lá 
ye'ta Jesucristo lu iliulabe para nú 
ri'inu elietsa lubee ángele sino que 


Hebreos 2, 3 


ube'tanu lu iliulabe para nú ri'inu 
elietsa lubee bene enu nzeli arqui' 
tucu nú uyalí arqui' Abraham Diose. 
17Enze'e unganu tucu nú neca 

bene lu iliulabe para nú unganu 
ule'ya enu máse neca equie lu 
Diose, ule'ya enu neli rua!a arqui' 
bee bene nu sucu'nu Stichia! Diose 
nu scua udixiunu stula bee bene. 
18Nu lunú le'ca nehuana ulle'canu, 
nu ula'na beze'lu nú xa modo la 
zucu'nu Stichia! Diose, pero lá ri'i 
ana lunu, enze'e recanu rri'inu 
elietsa lubee bene enu rla'na beze'lu 
nú xa modo ri'i dula. 


Másela neca equie 
Jesucristo lu Moisés 


Enze'e bee sa'a lilihua bee 

enu necala bee bene! Diose 
li'ihua bee enu ucañilanu, para nú 
acahua bee lli'ñinu, la zañi'hua nú 
Jesucristo neca ule'ya enu máse 
neca equie enu nzeli arquia'ahua, 
lilinu enu uxe'la Diose lu iliulabe. 
2Xne Jesucristo neli uzucu' Stichia' 
Diose nu li'inu enu ucañi Diose 
para nú zibi'nu lu Diose, tucu nú 
uzucu' Moisés Stichia! Diose nu 
uzibi' Moisés lubee bene Israel. 
3Pero máse riala zucu' aya bene 
Jesucristo luquela Moisés, xi neca 
lu cuenda' tucu bene enu rreche' 
ni'i nú máse sucu' aya bee bene 
li'illa luquela ni'i. “Ye bee ni'i nu' 
tucu bene enu ureche'e, pero Diose 
ureche' yebee nú nu' lu iliulabe. 
5Nu uzucu' Moisés Stichia! Diose, 
nu uzibi'lla lu Diose chenu udete!'lla 
stichia Diose lubee bene Israel para 
nú ixiule'ella lubee bene Israel lunú 
xi aca. Pero Jesucristo neca lli'ñi 
Diose nu rnibiya'nu lu yebee bene! 

Diose. Nu lia'ahua neca'ahua bene' 
Diose, tunu la tsana' arquia'ahua 
nú nzeli arquia'ahua li'inu, nu ñia 
tsu arquia'ahua hasta bichia nú riña 
zeca Jesucristo stucu bese. 


La aca nzitihua 


7Enze'e tucu nú rni Espíritu 
Santo: 
Tunu yene'hua Stichia! Diose 
bichia quie". 
8 La ri'i nzitihua arqui'hua tucu 
nú uri'i bee bene'ahua 
enu udetela chenu lá zucu' 
beella Stichia' Diose, 
nu udete' beella preu li'inu, 
chenu udete beella lu yuu achi. 
9 Ze'e lá zucu' bee bene'hua enu 
udetela Stichia! Diose, 
añinzuca nú ulañi' beella bee 
milagro nú uri'inu lubeella, 
diqui chiu'a lana lu yuu achi. 
10 Enze'e ulee Diose lubee bene 
zele, 
nu uninu: “Yelu elliebacu' rri'i 
beella, 
nu ni' la la'na beella nú ri'i 
beella beya! nú xi niarquia 
nú ri'i beella.” 
11 Scua uri'i beella nú ule Diose nu 
che uninu tucutsia bese, 
nú ni' tucu beella la riña beella 
lu yuu elu ucuaqui u'na 
Diose lubeella nú tsulachi 
beella. 
12Enze'e, bee sa'a enu nzeli 
arquia'ahua Jesucristo ubi'yahua 
li'ihua para nú la chu'u elliebacu' 
nú necha neca arqui' tá tucuhua 
nu che ri'i nucua' nú la chilia' 
arqui'hua Diose. Nu che tsana! 
arqui'hua Diose lilinu enu nehuañi. 
13 Mejora cada bichia udu'hua ana 


428 


arqui' sa'hua, diqui nú nu' tiempo 
nihua lu sa'hua xne canu enta 
bichia nú ri'i dula ana luhua, nu 
che la zucua'hua Stichia' Diose. 
14Xne tunu neca'la'ahua bee bene! 
Jesucristo, diqui tiempu rqui'ña 
nú tsuta! arquialahua lunú nzeli 
arquia!ahua li'inu tucu nú uchili 
arquia!ahua li'inu chenu uchili inza 
arquia!ahua li'inu. 
15Tucu nú unila lu ichi' Stichia! 
Diose nú rni: 
Tunu riene'hua Stichia' Diose 
bichia quie, 
la ri'i nzitihua arqui'hua tucu 
nú unga nziti bee 
bene enu lá zucu' stichia'nu 
hua'tu. 
16 Neequie, ¿ta bee bene enu lá 
zucu' Stichia' Diose añinzuca nú 
ubene' beella nú uninu? ¿Xie' lanú 
bee bene Israel enu ulua Moisés 
Egipto beella la? 17 ¿Nu xie' lanu 
le'ca lilibeella neca enu ule Diose 
lu diqui' chiu'a lana, nu li'ibeella 
enu uri'i dula nu unguti beella 
lu yuu achi la? 18 ëXie' lanú le'ca 
li'ibeella enu uni Diose nú leca 
xunga riñabeella lu yuu elu ucuaqui 
un'na Diose nú tsulachi beella 
xne né zucu! beella stichia'nu 
la? 19Scua rrialahua beya! nú né 
riñabeella lu yuu elu ucuaqui u'na 
Diose nú tsulachi beella xne lá chili 
arqui'beella nú uni Diose lubeella. 
Enze'e, tucu nú ucuaqui u'nala 
Diose lua!ahua nú liqui'nu 
lua'ahua yuu elu tsulachia'ahua, 
rqui'ña nú bi'yahua, xne lequie 
nú mase nú unilanu scua lua'ahua 
canu nu' ta tucu'ahua la ri'i ana 
riña ze'e. ?Xne li'iru ubene'la'ru 
bee bedichia' nze'ca' Diose tucu 

nú ubene'la' beella, pero li'ibeella 
lia xle'e ubene' beella bedichia' 
nze'ca! Diose, xne lá chili arqui' 
beellae. 3 Pero liatahua enu 
nzelíla arquia!ahua Stichia' Diose, 
rlu'cula'ahua elu tsulachia'ahua, 
pero bee bene enu la chili arqui' 
li'inu, uninu lubeella: 
Equie nú uri'i beella nú ulea 
enze'e uri'ilá elliebacu', 
nú la zela riña beella luguare 
elu tsulachi beella. 
Nu hasta chenu ureche' Diose 


iliulabe che ula'xunu uri'inu riña'nu. 


4Tucu nú rni tucu luhuare lu ichi! 
Stichia! Diose, equie cuenda! bichia 
nú sulachi bee bene: 

Nu chenu ulaxu ureche' Diose 
iliulabe che bichia achi 
utsulachinu. 

5Nu le'ca uninu: 

Leca xunga chu'u bichia nú 

riñahua elu tsulachihua. 
SBee bene enu rlutilá ubene' Stichia' 
Diose, lá lu'cu beella elu tsulachi 
beella, xne lá zucu! beella Stichia' 
Diose, pero nu'sca' bee bene enu 
rri'i falta nú lu'cu elu tsulachi. 
7Enze'e chenu udete huaxi lana, 
che uliquia'la Diose stucu bichia nu 
bichia ze'e neca nee. Nu scua tucu 
nú uni'lalahua. Nú arre David unilla 
tucu parte lu ichi' Stichia! Diose: 

Tunu yene'hua Stichia' Diose 
nee bichia quie', 

urili casuhua stichia'nu. 

8Xne tunu equie cuenda' Josué 
ulu'cu bee bene Israel elu tsulachi 
beella, lá ania! Diose equie cuenda' 
stucu bichia che. ?Enze'e hasta 

nee bichia quie! nu'sca! luhuare elu 
tsulachi bee bene! Diose. 1“Xne bee 
bene enu udete'la Diose nú tsulachi, 

tsulachi beella equie cuenda! riña! 
nú rri'i beella, tucu nú utsulachi 
Diose chenu ulaxu ureche'nu 
iliulabe. 

31Enze'e rqui'ña nú dua'ahua ana 
arqui'salahua para nú lu'cualahua 
elu tsulachia'ahua, para nú lecati 
ri'i tucu nú uri'i bee bene enu lá 
chili arqui' Stichia! Diose. 12Xne 
Stichia! Diose nehuañine nu 
rlu'cune poder. Máse ratse'e arqui' 
bee bene luquela nú ratse! tucu 
espada nú nechiu'u rucu ru'u, nu 
ratse'e hasta arqui' bee bene cuna 
Espíritu! bene nu hasta aquié 
liñi arta! bene, nu equie cuenda' 
Stichia! Diose rri'i bene beya! tanú 
neca nze'ca nu tanú la neca nze'ca 
rrililla. 19 Ye nú ureche' Diose la 
a'chi' necane ante lunu, xne ye 
nú ri'yanu, nu lu lilinu dete'ahua 
cuenda lu ye lunú uria'ahua. 


Jesucristo neca ule'ya 
enu máse neca equie 


14Enze'e lunú rlu'cula'ahua 
tucu ule'ya enu máse rnibiya!, 
nu li'inu necanu Jesucristo lli'ñi 
Diose enu nzucu liñibe, rqui'ña 
nú nzuta' arquia'ahua lunú nzeli 
arquia'ahua li'inu. 15Xne Jesucristo 
enu neca ule'ya enu máse neca 
equie lua'ahua, li'inu recanu rri'inu 
elietsa lua'ahua para nú la ri'i 
dula ana lua'ahua. Xne le'ca li'inu 
chiqui' huaxi nú nehuana ulle'canu 
iguale tucu nú nehuana se'ca'ahua, 
pero li'inu leca xunga uri'inu dula. 
16Enze'e, la chenu arquia'ahua nu' 
modo chebica'ahua nacua'ahua lu 
Diose enu seca lia'ahua, para nú 
hua'a arqui'nu lia'ahua. Nu equie nú 
secanu lia'ahua, li'inu ri'inu elietsa 

lua'ahua, hora nú niarquia'ahua nú 
ti ri'i elietsa lua'ahua. 
Yebee bene enu reca ule'ya 
enu máse rnibiya' lu beelá 

bee ule'ya, Diose rcañi li'illa leta 
bee bene para nú nacu'lla lu Diose 
equie cuenda! bee bene, nu yalla 
rdete' cuenda bee bene u'na para 
nú dete'llae lu Diose cuna bee nañi 
enu rqui'ña nú ati equie cuenda! 
stula bee bene. 2 Nu lunú neca 
ule!ya cua! bene nediya'lla lunú 
xa seca bee bene. Enze!e rlu'culla 
paciencia bee bene enu la ri'ibeya! 
lunú rri'i, nu cuna bee bene enu 
rriti dula ana lu. ¿Nu lunú le'ca nu! 
chenu rri'i uletyacua! dula enze'e 
le'ca riñilla tucu nañi xi neca u'na 
lu Diose equie cuenda! stulalla, 
tucu nú rrililla lu cuenda' stula bee 
bene. “Nu lecati enu aca e'cu ule'ya 
enu máse rnibiya' lubeelá bee 
ule!ya lunú niarqui'tsialla sino que 
Diose neca enu rcañi li'illa tucu nú 
ucañinu Aarón. SLe'ca scua unga 
lu cuenda' Jesucristo, lá ninu nú a 
acanu ule!ya enu máse neca equie 
lua'ahua, sino que Diose ucañi li'inu 
chenu uni Diose: 

Li'ilu necalu lli'ñia, 

nu desde nee lubea lubee bene 

nú litilu necalu lli'ñia. 

SLe'ca rni stucu luguare lu ichi' 
Stichia! Diose equie cuenda'nu: 

Li'ilu necalu ule'ya diqui tiembu, 

tucu nú unga Melquisedec 

ule!ya. 

7Chenu ube'ta Jesucristo lu iliulabe 
quie, chiqui! unguna'nu nu juerte 
unacu'nu lu Diose enu reca tsila!a 
li'inu lu eluti. Che uri'i caso Diose 
li'inu nu uri'i Diose elietsalnu para 
nú tsalunu Stichia' Diose. ¿Mase nú 

11i'ñi Diose necanu pero uzucu'nu 
nú rni Diose mase nú nehuana 
ulle'canu. 9Nu lunú neli urilinu 
tucu nú niarqui' Diose nú ri'inu, 
enze'e equie cuenda! li'inu leca 
xunga laxu nú sila'a Diose bee bene 
enu sucu! nú rninu. “Nu Diose 
neca enu ucañi li'inu para nú acanu 
ule'ya enu máse neca equie tucu nú 
unga Melquisedec ule'ya enu unga 
neca equie. 


Rqui'ña nú tsuta'la arqui' bene 
lunú nzeli arqui' bene Diose 
11 Huaxisca'lá nú rqui'ña nia luhua 
equie cuenda' bee nucua!, pero 
chiqui' neriña' nú ixiule'a luhua xa 
niarquia equie nú chabe! rri'ihua 
beya!. 1?Hua'tulila nu'luhua Stichia' 
Diose, neequie hasta rialala nú 
setellahua bee bene Stichia' Diose 
pero lilihua rqui'ñiasca'hua enu 
zete! zeca lilihua Stichia' Diose nú 
ungalahua. Lilihua secahua xi seca 
tucu endu' me! enu rue! puro chi! 
enu lacasca' acu ye nú acu. Nu 
yebee enu neca xi neca endu'me!' 
enu rue! chi' la aca bee nze!e ri'i 
nze'ca bee nze!e beya' xi rni Stichia! 
Diose. 14Pero bee bene enu másela 
rri'i beya' Stichia' Diose, lilibeella 
neca beella xi neca bee enu racula 
ye nú racu. Xne rrililabeella beya' 
tá nú neca nzelca nu ta nú necha 
neca. 
Enze'e rqui'ña nú 
la'na'la'ahua nú chululatahua 
stichia! Jesucristo nu la yala nú 
benchila'ahua lubeenú uzete'ahua 
hua'tu. Ñialá nú ria'ahua scua, 
luhuare nú zete'tsiahua xneca modo 
tsana' arquialahua lunú necha neca 
urialahua hua'tu, urre nú xneca 

chili arquia'ahua Diose, ?urre 
xneca rinza bee bene, urre xneca 
ricu! bene yalla equie stucu bene, 
urre xneca ri'i Diose nú huañi zeca 
bee bene enu unguti, urre xneca 
hualu Diose lu cuenda! bee bene 
chenu riña bichia nú dete' bee bene 
cuenda lu Diose. 3Chiqui' ñiasca'lá 
nú nze aca'lálahua stichia'nu tunu 
scua niarqui' Diose nú acane. 

4Xne bee bene enu recala Stichia' 
Diose nu nediya'la' lunú nu' liñibe, 
nu nediya!la! beella xneca neca 
Espíritu Santo, $nu urililahua 
beya! nú ñia neca Stichia! Diose 
nu nediya!la'hua xneca nibiya' 
Diose, ênu che la nia' arqui'beella 
chili arqui'beella bedichia! nze'ca! 
Jesucristo, li'ibeella chiqui' neriña' 
nú chenala zeca beella inziu' Diose, 
xne neca xi neca nú rquie'e zeca 
beella Jesucristo 1li'ñi Diose lu 
cruse stucu bese para nú ze'ta 
bee bene lilinu. 7Bee bene neca 
xi neca yuu nú ratse ye inza quiu 
lu, nu tunu chiqui' ñia unguyu' nú 
unguyu' lu yuu ze'e para bene enu 
rri'i riña! lu yuu ze'e che rri'i Diose 
nú nza nze'cae lu cuenda'lla. Pero 
tunu purotsia bee eche cuna bee 
huañi rayu lu yuu ze'e, che lecaxi 
sibi'i, nu che nze'ta castiya nú zeca 
yuu ze'e, nu che chiquine. 


Lunú rri'i nú nzuta' arqui' bene 

9Bee sa'a enu nzeli arquia'ahua 
Jesucristo, la nia scua lu 
cuenda'hua xne li'iru nediya'ru nú 
rri'i nze'cahua, nu scua nzeri'iláhua 
lunu riala ri'ihua para nú tsilatahua 
lu castiya. 1Xne Diose, lacanu 
tucu Diose enu la ri'i tucu nú 
necane para nú zañi'nu beenú 


Hebreos 6 


neca nze'ca uri'ihua cuna ye nú 
ulube'lahua lunu, nu secahua 

li'inu nu uri'ihua elietsa lubee 
sa'ahua enu nzeli arqui' Jesucristo 
tucu nú rrilisca'hua nee. Pero 
li'iru niarqui'ru nú nzeri'iláhua 
scua diqui nú nehuañihua. Nu la 
llaca'hua nú ri'ihua scua, para nú 
ati'hua lunú nzucu luhua nú ati'hua. 
12La rilihua nú aca nebichiuhua 
sino que urilihua tucu nú uri'i bee 
bene enu uchili arqui' Diose sin nú 
allaca! beella nucua'a quiebeella nú 
ati' beella lunú ucuaqui' u'na Diose 
lubeella nú ati! beella. 

13 Chenu ucuaqui u'na Diose lu 
Abraham, uninu lu le'catsia li'inu 
xne lecati stucu enu masela neca 
equie luquela li'inu, nu uninu 
lu Abraham: “Li'á neli ri'á nú cha 
nze'ca lu cuenda!lu nu ri'á nú 
chiqui' huaxi bee familia'lu lu'culu.” 

15Chequie lá llaca! Abraham 
utsuquiella nú ati'lla lunú uni Diose 
nú dete'nu lulla. 18 Bee bene, para 
nú aca achee nú neli tsa'alubeella 
lunú rnibeella, li'ibeella rqui'ña 
nú nibeella nombre! tucu enu 
máse neca equie luquela li'ibeella. 
17Neequie le'ca esquie, equie nú 
niarqui' Diose lube'nu lubee bene 
enu ati' lunú uninu, nu riña tucu 
bichia nú leca xunga che'enu 
elliebacu'nu equie nú ucuaqui 
u'nanu, enze'e uninu lu le'catsia 
litinu. 18 Chiucu beenú la rila 
ureche' Diose, nu necane lunú 
ucuaqui u'nanu, nu lunú uninu lu 
le'catsia li'inu nu nediya'la'ahua 
nú li'inu la nequichia'nu. Chequie 
scua chiqui' riu'u ana arquia!ahua 
para nú nzebica'lálahua lunu para 
nú rilinu elietsa lua'ahua, equie nú 

nzucula lua'ahua nú neli ri'inu tucu 
nú unilanu. *9Nu lunú nediya'ahua 
nú aca tucu nú unila Diose nú 

aca, enze!e nzuta! arquia'ahua lu 
stichia'nu tucu nú nzeneta! tucu 
gancho barco. Nu lunú nzuta' arqui' 
bene scua nze'tae enza liñibe. 0 Elu 
uyu'ula Jesucristo para nú xa'lanu 
inziu para lia'ahua, li'inu enu 
necala ule!ya diqui tiembu, tucu nú 
unga Melquisedec. 


Jesucristo neca ule'ya tucu 
nú unga Melquisedec 


Melquisedec unga arre Salem 

nu ungalla ule'ya' Diose enu 
nzucu liñibe. Chenu ubenchila' 
Abraham lu xuu nú urililla ana 
lubee arre enu uliunulla, che uya 
cha'calu Melquisedec li'illa, nu 
uri'i le'ya Melquisedec Abraham. 
2Che yebeenú uri'i Abraham ana 
lu xuu, ule'ellae chi'i parte nu 
udete'lla tucu parte bee nucua! ya 
Melquisedec. Nú lee Melquisedec 
rni “arre enu rri'i elu usticia tucu 
nú necane”. Nu lunú ungalla arre 
eyeche Salem, nu Salem rni “arre 
enu rri'i nú leca xuv”. ¿Melquisedec 
cua! lecati nediya' nú ti neca pa'lla 
cuna na'lla urre ti neca bee bene'lla 
enu udetela. Lecati nediya' xunga 
ungulalla nu xunga ungutilla. 
Li'illa ungalla ule!ya tucu nú neca 
Jesucristo lli'ñi Diose, li'inu enu 
neca ule'ya diqui tiembu. 

4Ubi'yacuruhua xneca chiqui' 

unga neca equie Melquisedec. 
Enze'e hasta Abraham bene'ahua 
enu udetela, udete' tucu lu chi'i 
parte luyebeenú uri'illa ana ya 
melquisedec beenú uri'illa ana 
lubee arre enu uliunulla. SLu ley rni 

nú bee ule'ya enu nze'ta lu familia! 
Leví rqui'ña nú yucu beella tucu 
lu chi'i parte lu ye beenú rlu'cu 
bee bene Israel añinzuca nú le'ca 
neca beella bene Israel nu nze'ta 
beella lu familia! Abraham. f Pero 
Melquisedec añinzuca nú lá ye'talla 
lu familia! Leví, pero uyuculla nú 
neca diezmo! Abraham. Nu uri'i 
le'yalla Abraham nu uyuculla 
lunú ucuaqui u'na Diose. ” Ye'ahua 
nediya!lahua nú bene enu máse 
neca equie nze'e neca enu rri'ile!ya 
bene enu la neca equie xe'ta'. 
8Yebee ule'ya enu riucu diezmo 
ratibeella xi rati beelá bee bene. 
Pero Melquisedec enu uyucu tucu 
lu chi'i parte bee stene' Abraham, 
lu ichi' Stichia' Diose rni nú neca xi 
neca nú nehuañisca' Melquisedec. 
9Nu chenu udete' Abraham tucu 
lu chi'i parte bee stene'lla lu 
Melquisedec neca xi neca nú nuula 
lu Leví cuna lubee ule'ya enu nze'ta 
lu familia' Leví udete' beella tucu 
lu chi'i parte bee stene' beella ya 
Melquisedec chenu uya cha'calu 
Melquisedec Abraham bene'ahua 
enu udetela. 1%Xne chenu uya 
cha'calu Melquisedec Abraham, 
lecasca' Leví tiembu ze'e, pero lu 
familia' Abraham nze'ta Leví. 
11Tunu equie cuenda' bee ule'ya 
Levítas nu' beya' nú lecaxi na 
bene lu Diose equie cuenda!' ley nú 
udete' Diose lubee bene Israel che 
la qui'ña nú aye'ta stucu ule'ya tucu 
nú ube'ta ule'ya Melquisedec nu 
lá ye'talla xi ube'ta Aarón. 1?Xne 
chenu uche'e ule'ya le'ca uche'e 
ley. 3Nu Jesucristo neca ule'ya 
cua' nu lá ye'tanu lu familia' bee 
ule'ya. Sino que nze'tanu stucu lu 

familia rene, nu ni' tucu familia'nu 
lá aca ule!ya. 1*Xne nediya'ahua nú 
Jesucristo nze'tanu leta bee familia! 
Judá, nu lá ni Moisés equie cuenda! 
bee familia cua! chenu unilla nú ti 
aca bee ule!ya. 
15Nu achee neca nú Jesucristo 
neca ule'ya tucu nú unga 
Melquisedec. 16Xne lá ye'tanu leta 
familia' Leví, tucu nú rnibiya' ley 
nú aca bene ule'ya sino que li'inu 
necanu ule'ya xne leca xunga laxu 
nú nehuañinu. 1 Xne scua rni lu 
ichi' Stichia' Diose lu cuenda'nu: 
Li'ilu necalu ule'ya nu siempre 
necalu ule'ya tucu nú unga 
Mequisedec. 
18Scua ulaxu nú rnibiya' ley' 
Moisés xne leca modo nú azibi'i 
lubee bene. "9Lári'i ley cua' ana 
nú ahuañi nze'ca bee bene. Pero 
luhuare' ley cua', nzucu lua'ahua 
nú ri'i Jesucristo elietsa lua'ahua, 
xne equie cuenda'nu nu' modo 
riña'ahua lu Diose. 
20Nu scua ucuaqui u'na Diose 
lua'ahua nú acane. Hua'tu chenu 
ulluna beella nú neca beella ule'ya 
lecaxi rcuaqui u'na Diose lubeella. 
21Pero chenu ucañi Diose Jesucristo, 
para nú acanu ule'ya, nu Diose 
uninu lu le'catsia Li'inu, tucu nú rni 
lu Stichia! Diose: 
Diose Pa liñibe uninu lu 
le'catsia Li'inu, 
nu la che'enu nú rninu, nu 
uninu: 
“Litilu necalu ule!ya nu siempre 
necalu ule'ya, 

xi unga ule'ya Melquisedec.” 
22Scua nediya'ahua nú máse neca 
nze'ca inziu nú uxa!la Jesucristo 
para nú riña bene lu Diose liñibe. 

23Tiembu ze'e uhuañi huaxi bee 
ule!ya nu ni'tucu beella lá huañi 
diqui tiembu. 2*Pero Jesucristo 
diqui tiembu nehuañinu, enze'e 
lecati chu'u luhuare'nu. 25Enze'e 
reca Jesucristo tsilala bee bene, bee 
bene enu niarqui' riña lu Diose 
equie cuenda'nu, xne lilinu diqui 
tiembu nehuañinu para nú nacu'nu 
lu Diose equie cuenda!' bee bene. 
26Enze'e Jesucristo neca 
ule'ya enu máse neca equie enu 
rqui'ñia'ahua nú ri'i elietsa'ahua, 
xne li'inu leca xunga uri'inu dula. 
Nu lá ri'inu nú necha neca nu lecali 
xi nanu nu uchiu'unu leta bee bene 
iliulabe. Litinu lá ri'inu tucu nú 
rri'i bee ule'ya enu máse neca equie, 
nú ye bee bichia riñi beella bee 
nañi xi neca u'na lu Diose equie 
cuenda' stula beella. Nu chela 
equie cuenda' stula bee bene. Pero 
Jesucristo tucutsia bese ungutinu 
xi neca tucu u'na lu Diose, nu la 
qui'ña nú atinu stucu bese. ?8Equie 
cuenda' ley uyu'u bee ule'ya enu 
máse neca equie, añinzuca nú lá ri'i 
beella tucu nú necane. Pero cheelá 
uni Diose lu le'catsia li'inu. Nú 
lli'ñinu aca ule'ya enu máse neca 
equie, li'inu enu lecaxi naa lu Diose 
diqui tiembu. 


Jesucristo neca uletya enu 
máse neca equie liñibe 

Luye nú unilla'ahua, lunú 

máse neca equie necane nú 
Jesucristo neca ule'ya enu máse 
neca equie li'inu enu nzucula 
cue'tse Diose enu chiqui! rnibiya' 
chube liñibe. ?Ze'e necalanu ule!ya, 
liñi indu nú neli ureche' Diose, nu 
la necane indu nú ureche! bee bene. 

3Ye bee ule'ya enu máse neca equie, 
riña! nú rri'ibeella neca nú rdete' 
beella u'na lu Diose nu riñibeella nañi 
xi neca u'na lunu le'ca scua Jesucristo, 
li'inu enu neca ule'ya enu máse neca 
equie lua'ahua nu' tucu nú udete'nu 
lu Diose. 4Tunu nzusca' Jesucristo lu 
iliulabe quie' ni' lá acanu ule'ya, xne 
nucua'a bee ule'ya enu rdete' u'na 
lu Diose tucu nú rnibiya' ley' Moisés. 
SPero bee ule'ya quie', rri'itsia 
beella tucu ejemplu nú reca liñibe. 
Nediya'ahua nú scua necane xne 
chenu nze reche' Moisés indu uni 
Diose lulla: “Ubi'ya nze'cacuru para 
nú reche'lu indu quie' tucu nú ulubela 
lulu equie dañi Sinaí.” 

6 Pero máse neca equie nú rri'i 
Jesucristo enu neca ule'ya enu 
máse neca equie lua'ahua, nu equie 
cuenda' inziu cuqui nú uxa'lanu 
máse neca nze'ca para nú riña bee 
bene lu Diose liñibe. 

7Xne tunu equie cuenda' ley ari'i 
bene ana ahuañi nze'ca bene lu 
Diose la qui'ñia' nú achu'u stucu 
inziu cuqui che. $Pero ulañi' Diose 
nú lá ri'i nze'ca bee bene che uninu: 

Li'á nia nú riña bee bichia nú 
chu'u tucu inziu cuqui para 
bee bene Israel, 

cuna bee bene Judá. 

9 Pero inziu cuqui cua' lacane 

tucu nú neca ley 

nú utsa'naa lubee bene'hua enu 
udetela, 

chenu uhua beella Egipto; 

nu lunú né zucu'beella nú rnia 
enze'e utsana arquia beella, 
uni Diose. 

10 Nu le'ca uni Diose: 

Scua utsa'nalá nú xi zeca bee 
bene chenu riña bichia ze'e. 

Tsa'naa ley elliebacu! beella 
nu ri'á nú quiene liði 
arqui'beella. 
Che acaa Diose'beella, 
nu li'ibeella aca beella bee 
benea. 
11 Che bichia ze'e la qui'ña nú zete' 
bee bene sa! bene. 
Ni! bee bichilla para nú 
chulubeella li'á enu neca 
Diose, 
xne yebeella chulubeella li'á, 
desde bee enu me' hasta bee 
bene enu unguxu. 
12 Nu li'á ri'á perdona ye beenu 
necha neca uri'i beella, 
nu leca! xunga ellu'cu! arquia ye 
dula nú uri'i beella. 
13 Chenu uni Diose nú xa'lanu inziu 
cuquicua! uninu scua xne la zibia' 
inziu uxu nú riña bee bene lunu nu 
beenú la zibia' la lea! nú nitilu bee 
enzele. 


Indu nú nzucu liñibe nu indu 
nú nzucu lu iliulabe quie' 


Lia!lahua nediya'ahua nú 
chenu uzucu' bene ley nú 
rnia'ahua nú neca inziu uxu, lu 
ley cua! nze'ta nú xneca ri'i bene 
lu Diose chenu neyete! sa'bene 
liñi indu, nu xneca reche' bene 
indu lu iliulabequie. ?Indu ze'e 
neca singuie tucu parte liñii elu 
uchiu'ulee luhuare elu necachi neca, 
liñii ze'e nzucu candelero, nu nzu 
mexa elu uricu bee pá nú necale!ya. 
3Nu stucu liñii di'chi cortina nú 
nzi'quinala ze'e uchiu'ulee luhuare 
elu máse necachi; *luhuare elu lee 
máse necachi nzucu tucu eculcu 
nú necache! oro elu rdu'bene 
llene! quie ndixi nu cuna tucu iña 

nú nu'che' nú ucuaqui u'na Diose. 
Diqui tetsu' iñia ze'e nu! oro cuna 
liñii. Nu liñii nchiñiche' bee quiee 
nú nequie za! chi'i mandamiento' 
Diose lu cuna bara! Aarón nú uye! 
lecatetsu!, nu cuna tucu situ nú 
necache' oro nú nu'che! maná lini. 
5Equie iñia ze'e nchiucu' chiucu 
bee ángele enu lee querubines nu 
cuna cuaca bee ángele cua! sacu' 
equie iñia elu rtiqui ule'ya enu 
máse neca equie rene! bee nañi 
equie cuenda' stula bee bene. Pero 
nee la ixiule'esca!a equie cuenda! 
bee nucua' luhua. 

6 Chenu ulaxu nú ungache! yebee 
nucua' chequie ye bichia riu'u bee 
ule!ya liñi indu ze'e pero riu'utsia 
beella luhuare elu necachi ze'e 
rrilibeella lunú rqui'ña ri'ibeella. 
7Pero stucu luhuare liñi indu ze'e 
elu uchiu'ulee luhuare elu máse 
necachi ze'e riu'u tucutsia uletya 
enu máse neca equie lubeelá bee 
ule!ya tucutsia bese liñi tucu lana. 
Nu leca modo chu'ulla luhuare 
ze'e tunu la uya'lla rene! bee nañi 
para nú ri'i Diose perdona stulalla 
nu cuna dula nu rri'i bee bene 
sin nú ritilla beya'. 8 Equie cuenda' 
bee nucua' rlube' Espíritu Santo 
lualahua nú diquila nú sibi'sca' 
luhuare elu necachi liñi indu cual, 
nu leca modo achu'u bee bene 
stucu luhuare elu lee luhuare elu 
máse necachi. ?Ye beenú unga cua! 
necatsia tucu ejemplu lua!ahua 
bee bichia quie' xne bee u'na cuna 
bee nañi enu udete! bee bene u'na 
lu Diose, lá zibi' nucua' ache'e 
elliebacu! bee bene para nú leca 
xinaa beella lu Diose. 1% Ye bee 
costumbre nú ulu'cu beella, cuna 

lunú udacubeella, nu ungue'beella 
cuna ye beela beenú uri'ibeella 
para nú leca xinabeella lu Diose, 
nucua! neca nú unibiya! ley nú uri'i 
beella, hasta bichia chenu uche'e 
Diose yeene. 

11Xne nee ube'tala Jesucristo 
lu iliulabe quie! nu li'inu necanu 
ule'ya enu máse neca equie 
lua'ahua, nu equie cuenda' li'inu 
rlu'cula'ahua nu ucuaqui u'na Diose 
nú liqui'nu lua'ahua. Nu liñi indu 
nú uyu'unu máse neca equie, nu 
máse neca nze'cae, xne lecane lu 
iliulabe quie' nu lá ureche' bee 
benene. 12Uyu'ula Jesucristo liði 
indu nú máse necachi, pero lá 
chu'ununu rene' bee becerro cuna 
rene' bee chipa, sino que cuna 
rene' e'cunu. Nu tucutsia bese 
uyu'unu nu lá qui'ña nú ri'inu 
scua stucu bese nu equie cuenda' 
litinu utsila'ali'la'ahua lu dula. 
13Tiembu nú udetela, rene' bee 
chipa cuna bee u'na cuna bee tii 
nú ubiqui ternera bee nucua' utiqui 
ule!ya equie bee bene, para nú 
seca beella nú lecaxi naabeella lu 
Diose. Nu tunu seca beella nú scua 
leca xinabeella lu Diose. 14Xaquie 
núla ri'i rene! Jesucristo nú lecaxi 
na'ahua lu Diose, para nú ria'ahua 
tucu nú niarqui' Diose enu nehuañi, 
xne equie nú reca Espíritu Santo, 
udete! cuenda Jesucristo li'inu xi 
neca u'na nú lecaxi na lu Diose para 
nú ungutinu equie cuenda'ahua. 

15Enze'e equie cuenda' Jesucristo 
rlu'cula!ahua tucu inziu cuqui 
para nú riña'ahua lu Diose. Xne 
equie cuenda' nú unguti Jesucristo 
urililanu perdona stula!ahua 
cuna stula bee bene enu uyanala 

ley, nu atialahua lunú ucuaqui 
u'na Diose lua'ahua nú la laxua!. 
16Xne chenu reche' tucu bene 
ichi! nú ti bee enu ya'nanu bee 
stene!lla, la zibi' ichi' quie! mientra 
nú nehuañilla, "hasta chenu 
ungutilalla zibi' ichi' quie' nu la 
zibii tunu nehuañisca!'lla. 18Enze'e, 
hasta hua'tu chenu uquixie nú uzibi' 
ley nú utsa'na Diose lu Moisés, 
li'ibeella udiñibeella bee nañi para 
nú chiu'u rene. 19Xne chenu ulaxu 
nú udixiule'e Moisés luye bee bene 
yebeenú enta lu ley! Diose, che 
una'tsella ichia! sanchi nú netsuu 
tinda nelu uzucu'lla 1li'i tucu ixi! 
aca nú lee hisopo. Che utse'ellae lu 
inza nú nucha rene! becerro cuna 
rene' chipa, nu ucuatsallae equie 
libro ley cuna equie ye bee bene. 
20Nu unilla: “Rene quie' neca tucu 
seña nú uliqui'la Diose ley'nu luhua 
para nú zucu'huane.” 

21Le'ca ucuatsalla rene cua! liði 
indu nu equie yebee nú rqui'ña 
bee ule'ya liñi indu ze'e. 2Ley 
cua! rnibiya! nú casi yebee nú aca 
letya cuna rene para nú leca! xi nae 
lu Diose, xne tunu leca rene leca 
modo aca perdona stula bee bene. 


Rene' Jesucristo xila stula bee bene 


23Enze'e, para nú aca achee 
nú leca' xina beenú uqui'ña bee 
ule!ya liñi indu ze'e, rqui'ña nú 
udiñi beella bee nañi para nú 
rililetya beella bee nucua!. Pero 
bee nucua' necatsiae xi neca tucu 
seña equie beenú nu' liñibe, xne 
equie cuenda' bee nú nu' liñibe 
rqui'ña rene' tucu enu máse seca 
luquela bee nafi. 24Nu néchu'u 
Jesucristo liñi indu nú ureche'e bee 

bene, nú necatsia tucu seña nú xa 
neca liñibe, sino que li'inu uyu'unu 
liñibe elu rnacu'nu lu Diose equie 
cuenda'ahua. 2 Jesucristo la 
qui'ña nú atinu huaxi bese equie 
cuenda! stula!'ahua, lá ri'inu tucu 
nú uri'i bee ule'ya enu máse neca 
equie nú za'lana riu'unu beella 
rene' bee nañi liñi indu, luhuare 
elu máse necachi neca. ?8Xne tunu 
scua necane huaxi bese aqui'ña 
nú unguti Jesucristo hasta chenu 
uquixie iliulabe. Pero chenu 
uriña bichia nú uriña Jesucristo 
lu iliulabe tucutsia bese ungutinu 
equie cuenda' stula'ahua. 27 Tucu 
nú tucutsia bese rati bene, nu 
chela chiulue lu cuenda’ bee bene. 
28Le'ca scua tucutsia bese unguti 
Jesucristo para nú chilanu stula bee 
bene. Nu chenu nze'tanu stucu bese, 
la ye'ta'nu para nú chilanu stula 
bee bene, sino que nze'tanu para nú 
uya'nu bee bene enu nucua!aquiee 
li'inu. 
1 Xne ley nú udete' Diose lu 
Moisés necatsiae tucu seña 
lunú nzu nú aca, pero la necane nú 
ungalane lunú nzu nú aca xne mase 
za'lana rati bee nañi xi neca u'na 
lu Diose tucu nú rnibiya' ley nú ri'i 
bee bene, pero leca xunga uriña 
bichia nú ulle'ca beella nú leca' 
xina beella lu Diose. ?Xne tunu 
equie cuenda! ley leca' xi naa beella, 
cuna tucutsia bese nú udiñi beella 
nañi xi neca u'na lu Diose, che la 
qui'ña! nú ri'i beella scua stucu bese, 
xne nediya!'la!' beella nú urilala 
stula beella. 3Pero la tsi'beella scua 
sino que za'lana ullu'cu arqui'beella 
stula beella chenu udiñi beella nañi 
xi neca u'na lu Diose. “Xne rene' 

bee u'na! cuna bee chipa la acane 
chilae stula bee bene. 
5Enze'e, chenu ube'ta Jesucristo 
lu iliulabe, che uninu lu Diose: 
Litilu la niarqui'lu rene' bee 
nañi, 
ni! ye beela bee u'na nú entayu 
bee bene lulu, 
enze'e lia uliqui'lu cuerpo nú 
rlu'cua. 
6 La nia! arqui'lu nú tsiqui' bee 
bene nañi xi neca u'na 
lulu, ni' rene' bee nañi nú 
entayuu beella lulu equie 
cuenda' stula beella. 
7 Enze'e unia: “Ca'a nzua, Pa 
Diose, 
uriña para nú ri'á tucu nú 
niarqui'lu, 
tucu nú nequie lu ichi' stichia'lu 
equie cuenda! li'á.” 
8Rluti uni Jesucristo nú la niarqui' 
Diose rene! bee nañi, ni' bee nañi 
enu siqui' bee bene xi neca u'na 
lunu, equie cuenda' bee stula bee 
bene, tucu nú rnibiya' ley nú ri'i 
bee bene. *Chenu ulaxu nú uni 
Jesucristo scua, che le'ca uninu: 
“Ca'a nzua Pa Diose uriña para nú 
ri'á tucu nú niarqui'lu.” Scua uri'i 
Jesucristo nú ulaxu nú rnibiya' ley 
nu uxa'lanu stucu inziu cuqui nú xa 
riña bene lu Diose. Nu nee leca' 
xi na'ahua lu Diose equie nú uri'i 
Jesucristo tucu nú niarqui' Diose, 
nu tucutsia bese ungutinu equie 
cuenda' stula bee bene nu leca' 
xunga atinu stucu bese. 
3“Yebee ule'ya Israel yeye'e la 
tsuxe beella nú sibi' beella liñi indu 
tucu nú rnibiya' ley nú ri'ibeella nu 
ye bee bichia riñi beella bee nañi 
rdete' beella u'na lu Diose. Nu mase 

huaxi bese rri'ibeella scua pero la 
ri'i nú riñi beella bee nañi u'na lu 
Diose ana nú laxu stula bee bene. 
12Pero Jesucristo tucutsia bese 
ungutinu equie stula bee bene, nu 
la qui'ña nú rilinu scua stucu bese. 
Nu uzucunu cue'tse Diose chúbe. 
13Nu ze'e nzuquienu hasta chenu 
ri'i Diose nú nibiya'nu luyebee bene 
enu rle lunu. 14Xne equie cuenda! 
nú ungutinu tucutsia bese equie 
stula bee bene, che leca' xina bee 
bene enu nzeli arqui' li'inu diqui 
tiembu. Nu lia'ahua nediya'ahua 
nú neli neca bee nucua' xne equie 
cuenda' Espíritu Santo nze'ta 
bedichia' nú nequie lu ichi' Stichia' 
Diose nú uni Diose: 

16 Scua utsa'nalanu bedichia'! nú 
xi zeca bee bene chenu riña 
bichia ze'e, 

elliebacu' beella du'a ley. 

Nu ria'á nú quiene liñi 
arqui'beella. 

17 Nu le'ca uni Diose: 

Leca' xunga ellucu' arquia 
stulabeella nu yebeelá 
beenú necha neca 
uri'ibeella. 

18Nu lunú neca perdonala stula bee 
bene la qui'ña' nú uti bee bene nañi 
dete' bee bene u'na lu Diose equie 
cuenda' stula bee bene 


Rqui'ña nú tsuta' arqui' bee bene 
lunú nzeli arqui' bee bene 

19Enze'e, bee sa'a enu nzeli 
arquia'ahua Jesucristo la 
lliquia'ahua chua'ahua elu máse 
necachi neca nzucu Diose equie 
cuenda' rene' Jesucristo. Xne 
chenu udete! cuendanu lilinu nú 
ungutinu, uxa'lanu tucu inziu 

cuqui nú rliqui' nú huañili bee 
bene elu nzucu Diose. Nu tucu 
nú rnibiya! Jesucristo lua'ahua, 
li'inu enu neca ule'ya enu máse 
rnibiya' liñibe. 22Enze'e rqui'ña nú 
diquinu' arquia!ahua chebica'ahua 
lu Diose cuna lunú neli nzeli 
arquia!'ahua li'inu, cuna lunú lecaxi 
necha nchiñi elliebacua'ahua nu 
cuna cuerpo'ahua nú leca! xinaa 
nú la lu'cua' dula, xi neca chenu 
apenatsia ungutsa'ahua cuna inza 
nú leca xina. Enze'e rqui'ña nú 
tsuta!la arquia'ahua lunú nzeli 
arquia!ahua Diose, xne li'inu itaa 
tsa'alunu stichia'nu nú ucuaqui 
u'nanu lua'ahua. 24Rqui'ña nu 
cua'na!lahua xa modo rialahua 
elietsa lubee sa'ahua nu zecala!ahua 
bee sa'ahua nu cuna nú ri'i 
nze'ca'ahua. BLe'ca la yala nú 
tsana! arquia'ahua nú riete'salahua 
para nú yene'ahua Stichia! Diose 
la ria'ahua tucu nú rri'i texcua'a 
bee sa'ahua enu sana! arqui' nú 
riete!sa! cuna beelá bee sa!ahua, 
sino que rqui'ña nú dua'ahua ana 
arqui' bee sa'ahua, xne nediya'ahua 
nú nze'ta riñala bichia nú riña zeca 
Jesucristo stucu bese. 

26Xne tunu nediya'la'ahua lunú 
neli neca nu rri'isca'lalahua dula 
leca' ti stucu enu ati equie cuenda! 
stula'ahua. 27 Lunú nzuquietsia 
lua'ahua neca elu usticia! Diose 
nú chiqui' fuerte, lu tucu quii elu 
riala chue bee bene enu la zucu! nú 
rninu. 2 Chenu la zucu' tucu bene 
nú rni ley nú udete' Diose lu Moisés, 
nu nu' chiucu chuna bee bene enu 
neca testigo nú la zucu!lla nú rni ley 
cua!, che leca! modo nú tsila!alla lu 
eluti nú riala zecalla. ?9 Nee urilihua 

elliebacu!, ¿nú masesca'lá castiya 
riala bee bene enu rri'i elliebacu' 
nú lecaxi zibi' 1li'ñi Diose? Nu rni 
nú la zibi' rene'nu nú rlube' nú aca 
tucu nú utsa'nala Diose nú aca, nu 
rene nú rrili nú la lu'cua' bee bene 
dula, nu rnichi'qui' beei Espíritu 
Santo. Lia'ahua nediya'ahua nú 
uni Diose: “Lilá detea castiya bee 
bene nu detea castiya nú riala 
beei.” Nu le'ca uninu: “Li'á hualune 
lu cuenda' bee bene enu neca bee 
benea.” 31 Chiqui" juerte nú zana! 
bene lu castiya! Diose. Li'inu enu 
neca Diose enu nehuañi. 

32Pero ullu'cu' arqui'hua xneca 
ulle'cahua chenu apenatsia udu'llie'e 
stichia' Jesucristo arqui'hua. 
Li'ihua uriqui'hua lunú chiqui' 
nehuana ulletcahua. 33 Nu'hua enu 
udiquichi'qui' bee bene nu chiqui' 
nehuana ulletca, nu utsequichia' beei 
li'ihua ante lubee bene, nu nu'hua lá 
tsana! arqui' bee sa'hua enu ulletca 
scua. “Le'ca lá tsana! arqui'hua bee 
sa'hua enu uyu'u ni'cu!, nu mase nú 
unguxi bee bene stene'hua lá tsu 
nehuana arqui'hua xne nediya'hua 
nú máse seca nú rlu'cuhua liñibe 
nú leca xunga laxu. La tsana' 
arqui'hua lunú nzuta' arqui'hua 
Jesucristo, xne lunú nzeli arqui'hua 
scua che ati'hua lunú huaxi seca. 
36La llaca'hua lunú nehuana secahua 
para nú ri'ihua lunú niarqui' Diose 
nú ri'ihua, che ati'hua lunú ucuaqui 
u'nala Diose luhua nú ati'hua. 37 Xne 
lu ichi' Stichia! Diose rni: 

Yamerotsia nze'ta enu 
necadichia! nú nze'ta. 
Chu nze'tanu la lea'nu. 
38 Pero bene enu rri'i tucu nú 
rialane lua huañili nze!e, 

lunú nzeli arqui' nze'e li'á, 
pero enu sana! arqui' nú nzeli 
arqui' li'á la tsu nze'ca 
arquia lu nze'e. 
39Pero lia'ahua la neca'ahua xi neca 
bee bene enu sana! arqui' nú nzeli 
arqui' Jesucristo xne bee benecua!' 
riala beella castiya! beella, sino que 
lia'ahua neca'ahua bee bene enu 
neli nzeli arqui' Jesucristo, para 
nú lu'cua'ahua elunehuañi nú leca 
xunga laxu liñibe. 


Bee bene enu neli nzeli arqui' Diose 


1 1 Nu nee lunú nzeli arqui' 
bene Diose, necane nú 


nediya! nze'calahua nú neli aca tucu 
nú nellua'aquie'ahua nú aca, nu neli 
nzeli arquiatahua lunú aca, mase 
nú la lañia'ahuane. ?Bee bene'ahua 
enu udetela uya'na nze'ca beella lu 
Diose equie nú uchili arqui'beella 
li'inu. 

3Equie nú nzeli arquia!ahua Diose 
rria'ahua beya' nú cuna stichianu 
ureche'nu iliulabe cuna liñibe cuna 
ye nú nu' lue, nu lecaxi uqui'ñianu 
nú ureche'nue. 

4Nu Abel lunú diquinu' arqui'lla 
uchili arqui'lla Diose enze!e máse 
neca nze'ca u'na nú udete'lla lu 
Diose, luquela nú udete' Caín, 
enze!e uya'na nze'calla lu Diose 
xne uyucunu u'na nú udete'lla 
nu máse nú ungutila Abel pero 
riene'sca'tahua nú xa uchili arqui'lla 
Diose. 

5Equie nú uchili arqui' Enoc 
Diose enze'e nzia nehuañilla liñibe 
nu lá atilla, nu lá llela' bee bene 
litilla xne unguya'la Diose li'illa 
liñibe. Nu lu ichi' Stichia! Diose 
rni: “Nú ante nú uya' Diose Enoc 

uyu' arqui'nu xneca uhuañilla.” 
SLecati huañi tucu nú riu! arqui' 
Diose tunu la chili arqui'lla li'inu. 
Titse bene enu niarqui' chebica lu 
Diose, rqui'ña nú chili arqui'lla nú 
nu' Diose nu le'ca rqui'ña nú chili 
arqui'lla nú dete' Diose nú uninu nú 
dete'nu lubee bene enu rla'na li'inu. 
7Equie nú uchili arqui' Noe Diose 
enze!e chenu uni Diose lulla nú aca 
lunú lasca lañi'lla aca, che uzucu!lla 
nú uninu, nu ureche'lla tucu barco 
nú tsila'alla cuna bee bene'lla equie 
cuenda' nú uni Diose lulla nú nze'ta 
aca. Nu lunú uchili arqui' Noe 
Diose unga achee nú zeca bee bene 
enu lá chili arqui' Diose castiya. 

8 Le'ca scua lunú uchili arqui' 
Abraham Diose, enze'e uzucu'lla 
nú uni Diose chenu uninu lulla nú 
uchiu'ulla lachilla nu challa lu yuu 
elu uni Diose nú dete'nu lulla, nu 
uchiu'ulla lachilla nzalla sin nú 
ri'illa beya' cae. ?Nu lunú uchili 
arqui'lla Diose, uzuculla lu iliu nú 
uni Diose nú dete'nu lulla xi neca 
tucu bene rene, nu uzuculla liñi 
carpa le'ca scua uhuañi Isaac cuna 
Jacob lilibeella enu le'ca riala yucu 
yuu ze'e. Scua uhuañi Abraham 
xne nediya! nze'ca!lla nú nzialla 
huañilla eyeche nú ureche' Diose, 
eyeche nú leca xunga enta bichia 
nú nitilu. 

111,e!ca scua Sara, lunú uchili 
arqui'lla añinzuca nú leca modo 
lu'culla endu!, nu le'ca unguxulalla 
para nú lu'culla endu', pero udu' 
Diose fuerza'lla para nú acalla naa 
lu iliulabe nu ulu'culla tucu endu' 
lunú uchili arqui'lla nú Diose neli 
sa'alunu stichia'nu. 12Scua ungae 
añinzuca nú unguxula Abraham nu 

ulu'culla endu!, nu ulu'culla huaxi 
bee familia'lla xi huaxi bee belaa 
liñibe, cuna xi huaxi bee eyuxi ru'u 
inzatu! nú leca modo bacu!. 

13Ye bee benecua' uchili 
arqui'beella Diose hasta nú unguti 
beella nu añinzuca nú lá lañi' beella 
lunú ucuaqui u'na Diose lubeella 
pero lunú uchili arqui'beella enze'e 
nediya! beella nú aca tucu nú uni 
Diose lubeella nú aca, nu ñia nzu 
arqui'beella. Nu nediya! nze'ca! 
beella nú chiucu chuna tsia bichia 
nze'ta beella lu iliulabe quie' nu la 
ye'ta beella para nú huañili beella. 
14Nu bee enu rni scua. Scua achee 
nze'ca rlube! nú rcua'na beella nú 
camero aca lachi beella. 15Xne 
tunu rri'isca' beella elliebacu' lachi 
beella elu uchiu'u beella che nu' 
modo nú abenchila' zeca beella 
eyeche ze'e. 16Pero máse rri'ibeella 
elliebacu' tucu luhuare elu máse 
neca nze'ca nú neca liñibe. Enze'e 
la tu' Diose nú necanu Diose' beella, 
nu utsuche'lanu elu cua'a beella 
liñibe. 

17 Equie nú uchili arqui' Abraham 
Diose enze'e chenu udete' Diose preu 
Abraham nú nze utilla endu'lla Isaac 
xi neca u'na lu Diose, uzela Abraham 
añinzuca nú tuculi' Isaac neca 
endu'lla, nu añinzuca nú nediya!lla 
nú uni Diose lulla: 18“Equie cuenda' 
endu'lu Isaac dala huaxi bee 
familia'lu.” 19Pero nediya' Abraham 
nú rlu'cu Diose poder para nú rilinu 
nú huañi zeca bee benenguti chenu 
udete Abraham preu scua neca xi 
neca nú unguti endu'lla nu uhuañi 
zeca endu'lla lu eluti. 

20Lelca esquie lunú uchili arqui' 
Isaac Diose, unilla nú cha nze'cae 

lu cuenda' endu'lla Jacob nu Esau, 
nu unilla nú xi enta zeca cada tucu 
beella. 

21Le'ca scua lunú uchili arqui' 
Jacob Diose, le'ca unilla nú cha 
nze'ca lu cuenda' rucu bee endu' 
José, chenu yamerotsia atilla. Che 
uricu'lla yalla equie xcalla nu 
unacul!lla lu Diose. 

221 e'!ca scua, lunú uchili arqui' 
José Diose, chenu yamero atilla, 
che unilla nú chiu'u bee bene Israel 
Egipto, nu unilla lubee bene ze'e nú 
xneca ri'inubeella bee arta'lla. 

23Equie nú uchili arqui' pa! 
Moisés cuna na'lla Diose, chenu 
ungulalla che ucachi' beella li'illa 
diqui chuna guu equie nú ñia rnalla, 
nu lá lliqui beella chenu uni arre 
nú ati ye bee endu! me' enu neca 
endu' niyu. 

24Nu chenu uru'cu Moisés, 
equie nú uchili arqui'lla Diose, 
lá niarqui'lla nú acalla endu' 
xinchiu'cu arre Egipto. Para 
Moisés, máse neca nze'ca nú 
nehuana zecalla cuna bee bene 
sa'lla enu neca bee bene Israel, 
luhuare nú ri'illa dula nú tsana' 
arqui'lla bee sa'lla para nú lu'culla 
lunú niarqui'lla nu ri'illa bee nú 
la zibi'. 268 Para li'illa máse neca 
nze'ca nú nehuana ulle'calla tucu 
nú ulle'ca Jesucristo, luhuare 
nú lu'culla ye bee eluxene nú nu! 
Egipto xne máse nzu arqui'lla lu 
eluxene nú ati'lla lu Diose. 

27Le'ca esquie lunú uchili arqui' 
Moisés Diose, uchiu'ulla eyeche 
Egipto nu lá lliquilla mase ulee arre 
Egipto lulla. Nu utsuta! arqui'lla 
lu Diose xi neca nú rlañi'lla Diose, 
li'inu enu la lañi' bee bene. 28 Equie 


441 


nú uchili arqui' Moisés Diose, 
uri'illa eliñi baxcu, nu unibiya'lla 
nú ucuatsa bee bene Israel rene' 
bee sanchi ru'u bee ni'i beella para 
nú chenu dete ángele enu ruuti la 
úti nze'e bee endu' rlu' bee bene 
Israel. 

29Lelca esquie lunú uchili arqui' 
bee bene Israel Diose. Enze'e uya!la 
labe inzatu' nú lee nelu udete beella 
xi neca tucu yuu bichi. Pero chenu 
nzedete bee bene Egipto luhuare 
ze'e, hora ze'e udete zeca inzatu' 
luhuare ze'e nu unguti beei lue. 

30Le'ca esquie lunú uchili arqui' 
bee bene Israel Diose che chenu 
uza' achi bichia nú rdu' beella 
vuelta diqui abenchila! eyeche 
Jericó, che uluquie muro nú 
necache! abenchila' eyeche ze'e. 
31Le'ca esquie lunú uchili arqui' 
una'a huexe enu lee Rahab Diose, 
utsilalanchu chenu unguti bee 
bene lachinchu, bee enu né zucu! 
Stichia! Diose xne lilinchu uyucu 
nze!canchu bee bene Israel enu uya 
tsi'ña eyeche ze'e. 

32Nu huaxi nú niláa luhua, pero 
leca! tiempo nú ixiule'a luhua equie 
cuenda' beelá bee bene xi neca lu 
cuenda' Gedeón, Barac, Sansón, 
Jefté, David, Samuel nu bee profeta. 
33Ye beella uchili arqui'beella Diose 
nu uri'ibeella ana lu huaxi nación, 
nu uri'i beella elu usticia tucu nú 
necane, nu ulañi' beella nú uyalu 
tucu nú uni Diose lubeella nú aca, 
nu utsacu! beella ru'u bee bichiee. 
34Le'ca nu! beella enu utsi'qui bee 
bene lu quii nu lecaxi ulle'ca, nu nu' 
beella enu utsila!a lubee bene enu 
niarqui' úti li'ibeella cuna espada, 
nu uyu'u juerza' beella nu utsu 

naaqui arqui'beella, añinzuca nú 
nechula! nzu arqui'beella, nu uyu'u 
juerza! beella chenu uri'ibeella 
xuu. Nu utiliaca! beella bee bene 
rene enu uliunu li'ibeella. 35Nu 
le'ca nu! bee una'a enu unguti 
bee familia!, nu equie nú uchili 
arqui'beella Diose, che uhuañi 
zeca bee familia! beella stucu bese. 
Pero le'ca nu! bee bene enu mase 
unguti, pero para li'ibeella máse 
neca nze'ca nú nehuana zeca beella 
nu mase nú unguuti bee bene 
li'ibeella, lá zela beella nú tsana' 
arqui' beella Diose, para nú lu'cu 
beella stucu elunehuañi nú necuqui 
nú máse seca. *$Le!ca nu' beella 
enu nehuana ulle'ca, utsequichia' 
bee bene lilibeella, nu udiñi bee 
bene li'ibeella, nu ullica'cu bee 
bene li'ibeella cuna cadena, nu udu' 
bee bene li'ibeella ni'cu!. 37Letca 
nu' beella enu unguuti bee bene 
cuna quiee, le'ca nu'beella enu 
uchiecu' bee bene arli'tilluu cuna 
sierra, nu nu' beella enu unguti bee 
bene cuna espada, le!ca nu' beella 
enu uyanze enzichiu' enzerquie, 
nu nehuana ulle'ca beella, nu 
ulle'ca beella elitsi, nu ungututsia 
beella iti' sanchi cuna iti' chipa nu 
nehuana uri'inu bee bene li'ibeella. 
38 Uyanzee beella enza lu dañi achi, 
nu enza dañi nu uya'na beella liñi 
ye clasia! bee yube'. Bee bene ze'e 
lá yala nú ahuañi beella lu iliulabe 
quie! xne neca beella bee bene 
nze'ca. 

39 Mase nú yebeella achee nú 
neli uchili arqui'beella Diose, pero 
né yucubeella lunú ucuaqui u'na 
Diose lubeella. “Xne Diose uri'inu 
elliebacu!' tucu nú máse neca nze'ca 

lua'ahua, nu lá acae luego tucu nú 
uninu lubeella xne niarquitnu nú 
junto atialahua cuna li'ibeella lunú 
ucuaqui u'nanu lua!ahua. 


La zañia'ahua Jesucristo 


1 Enze'e lunú ubene'la'ahua 
equie cuenda' huaxi bee 
bene lunú xneca uchili arqui'beella 
Diose, rqui'ña nú tsana' arquia'ahua 
ye stulatahua cuna ye beelá beenú 
rca nú ria'ahua tucu nú necane, nu 
la llaca'ahua nú chenala'ahua inziu 
nú ulube'la Diose lua'ahua. ?La yala 
nú zañia'ahua Jesucristo xne li'inu 
rri'inu elietsa lua!ahua lunú nzeli 
arquia'ahua, nu equie cuenda! li'inu 
nze'ta nú nzeli arquialahua tucu 
nú necane. Lilinu uriqui'nu lunú 
nehuana ulle'canu lu cruse nu lá 
tu'nu nú ungutinu scua xne nediya'nu 
nú chenu dete nú nehuana zecanu 
che nze'ta nú ñia tsu arqui'nu, nu nee 
nzuculanu cue'tse Diose chube liñibe. 
3Enze'e uri'ihua elliebacu' xneca 
nehuana urilinu bee bene enu rlu'cu 
dula Jesucristo para nú la llaca'hua, 
nu uriqui'hua luye nú secahua. 
4Xne mase nú nehuana rrilinu bee 
bene lilihua, nu rcua'nahua modo 
nú la ritihua nú necha neca pero 
ni' tucuhua lá uti bee bene. 5¿Xie! 
uzañi'la'hua xa uni Diose bezete 
luhua li'ihua enu neca xi neca 
Mi'ñinu la? Lu ichi! stichia'nu rni: 
Endua uri'i caso chenu rni 
Diose bezete! lulu nu uriqui' 
chenu rri'inu nú rri'ilu beya! 
nú necha neca nú rri'ilu. 
ê Xne li'inu rninu bezete' luye bee 
bene enu neca bee lli'ñinu, 
nu rdete'nu castiya bee bene 
enu secanu. 

7Enze'e uriqui'hua chenu rni Diose 
bezete' luhua xne neca nze'ca 
nucua' para li'ihua. Ri'inu luhua 

xi rri'i tucu uzana lu lli'ñilla. ¿Xne 
xie! nu' bee uzana enu la ni bezete' 
lubee lli'ñila? $Pero nee tunu la 

ni Diose bezete! luhua tucu nú 
rrilinu luye beela bee lli'ñinu, che 
lacahua mero lli'ñinu nu lacanu 
pa'hua che. 9Lilihua nediya'hua nú 
lu iliulabequie' chenu unga'ahua 
endu', uni bee uzana'ahua bezete!' 
lualahua para nú zucua!lahua nú uni 
beella. “Bee uzana'ahua lu iliulabe 
quie! rni bezete' lua!ahua lletna 
tiembu nú nehuañialahua para nú 
rialahua nú neca nze'ca. Pero Diose 
rninu bezete! nú máse neca nze'ca 
lualahua para nú huañia'ahua nú 
lecaxi na!ahua ante lunu tucu nú 
lecaxi nanu. 11 Neli nú ni'tucua'ahua 
la yu' arquia'ahua nú zeca!ahua 
castiya hora nú se'calahua scua sino 
que rcuee, pero bee enu rri'i ana 
nú sucu! nucua' che nehuañi nze'ca 
nze'e lu Diose nu ñia nzu arqui' 
nze!e. 


La luachuhua Stichia' Diose 


12Enze'e udu'hua ana arqui'hua 
nu ude'te'hua baluro tucu nú riu'u 
zeca juerza! tucu bene chenu chiqui' 
nellacalla. 13Ucua'nahua nú huañi 
nze'cahua tucu nú riala nú huañi 
bene. Para nú bee bene enu nzu 
chiucu arqui' lubee nú rri'i la tsana! 
arqui'beei inziu' Diose sino que du' 
beei ana arqui'beei chenala beei 
inziu'nu. 

14Ucua'nahua nú huañihua sin 
xuu cuna ye bee bene nu la ri'ihua 
dula xne bee bene enu rri'i dula 
leca modo lañi' bee nze'e Pa'ahua 

Diose. 1SUbi'yahua li'ihua para 
nú leca ta tucuhua enu huachu 
elietsa nú niarqui' Diose ri'i luhua 
para nú leca ta tucuhua enu neca 
xi neca tucu huañi nú nelá nú rri'i 
daño nú rri'i nú rnitilu beelá bee 
salahua. 16Ni'tucuhua la yala nú 
ri'ihua eluhuexe nu la luachuhua 
beenú neca nze'ca nú nze'ta lu 
cuenda' Diose para nú la zecahua xi 
ulle'ca Esaú, equie cuenda' tucutsia 
pliatu entsa' ungúitilla elurnibiya' 
nú rialalla xi neca endu' rlu nú 
necalla. Nu li'ihua nediya'hua nú 
chenu uniarqui' Esaú nú ri'ile!ya 
pa'lla li'illa, chequie leca! modo nú 
ari'iletya pa'lla li'illa xi neca endu' 
rlu nú necalla, mase nú chiqui! 
unguna!lla pero leca modo nú 
ache'e lunú uri'illa. 

18Litihua lá riñahua dañi elu leca 
modo na'tsehua, tucu nú uyabica 
bee bene Israel tiembu ze'e etya 
dañi nú lee Sinaí elu ulañi' beella 
nú riqui dañi ze'e, nu ulañi' beella 
tucu llene nú natsacabe utsacu' 
equie dañi ze'e nu reca tucu 
biduna nú fuerte equie dañi ze'e. 
19 Chequie ubene! beella tucu chii 
trompeta, nu ubene! beella chii 
Diose nú rnilubeella. Pero lunú 
chiqui' xiqui beella nú riene' beella 
chii Diose, che chiqui' uzequie 
beella nú la nia'nu lubeella. 4 Xne 
lilibeella nediya! beella nú chiqui! 
juerte nú unibiya' Diose lubeella 
chenu uninu: “Titse bee bene urre 
bee nañi enu riña nu di! tetsu' dañi 
quie! rqui'ña nú ati nze'e cuna 
quiee urre cuna lanza.” 21 Chiqui" 
nelliqui rna nú ulañi' beella enze'e 
hasta Moisés unii: “Recatse'tsea xne 
chiqui' xiquia.” 

22Pero lilihua lá alle'cahua scua 
sinoque uyabicalahua lu Diose. Nu 
nu'la modo nú xa rñiahua dañi Sión, 
nú neca Jerusalén liñibe lachi Diose 
enu nehuañi, elu nucua'a huaxi 
bee ángele. ?3 Ñia nzu arqui'beenu 
rni beenu bedichia' nze'ca lu Diose 
elu yetesa! bee bene! Diose bee 
enu nequiela nombre! lu libro nú 
nchiucu' liñibe. Ze'e nzucu Diose 
nu li'inu enu hualue lu cuenda' ye 
bee bene, le'ca ze'e nzu espíritu! 
bee bene enu uhuañi tucu nú 
necane, li'ibeella enu leca xina lu 
Diose. Le'ca ze'e nzucu Jesucristo, 
li'inu enu uxa!la tucu inziu cuqui 
para nú riña'ahua lu Diose. Chenu 
unguti Abel unacu' quiya rene'lla 
nu aca elu usticia, pero cuna rene' 
Jesucristo la acae scua sino que 
li'inu uti'chianu rene'nu chenu 
ungutinu para nú lu'cua'ahua 
perdona equie stula'ahua. 

25Enze!e ubi'yahua li'ihua nu la 
luachuhua Diose enu rni lua'ahua. 
Xne bee bene enu né ri'i caso nú 
uni Moises enu udete' Stichia! Diose 
lubee bene enu udetela lá tsila'a 
beella lu castiya nu riala beella 
xne né zucu' beella nú uni Moisés. 
Enze'e enzalaquie' lia'ahua nu la 
yala'ahua castiya tunu la ria'ahua 
caso stichia! Jesucristo, li'inu enu 
ube'ta enza liñibe para nú ninu 
lua'ahua. 28 Chenu uni Diose lubee 
bene'ahua enu udetela equie dañi 
Sinaí, ucuñi luyuu ze'e. Pero nee 
unizeca'lanu: “Enta bichia nú 
cuñi zeca luyuu, nu la necane nú 
luyuu quietsia sino que nuu liñibe.” 
27 Chenu uni Diose nú ri'inu scua 
stucu bese, nucua! rni nú nitilu 
Diose yebee nú rcuñi ureche'nu lu 


Hebreos 12, 13 


iliulabe quie' nu ria'na beenú leca' 
modo cuñi. 28Ze'!e neca elu liqui' 
Diose lua'ahua elu rnibiya'nu nú 
leca xunga nitilu, enze!e rqui'ña 

nú dete'ahua che'tsa lu Diose. Nu 
lu'cua'ahua ula'na lunu diquinu' 
arquia'ahua tucu nú riu! arqui'nu, nu 
la yala nú zañia'ahua nú lilitsianu 
neca equienu. ?9Xne Diose neca xi 
neca tucu quii llene nú siqui' yeene. 


Lunú riala ri'i bee bene enu 


nzeli arqui' Jesucristo 
1 3 La tsana'hua nú secahua 
bee sa'hua enu nzeli arqui' 
Jesucristo. ?La zañi'hua nú ri'i 
nze'cahua lubee bene enu rriña 
ni'hua, xne scua nu' bee bene enu 
uriña bee ángele' Diose ni'i sin nú 
ari'i beella beya' nú neca bee bene 
ze'e ángele' Diose. 
3Ullu'cu arqui'hua bee bene enu 
nchiñi ni'cu!, nu utsi'hua xi neca nú 
le'ca nuuhua netsehua ni'cu' cuna 
li'ibeella. Uri'ihua elliebacu' equie 
cuenda' bee bene enu nehuana seca, 
nu le'ca utsi'hua xi neca nú le'ca 
nuuhua nehuana secahua. 
4Lilihua enu nechia la tsi'hua 
nú neca nucua! xi neca gúita, la 
zequienuhua una'hua urre niyu'hua 
xne Diose dete' castiya lubee bene 
enu rlu'cu stucu una!a urre stucu 
niyu cuna luyee bee bene enu rri'i 
eluhuexe. 
5Latsu arqui'hua lu dimi, fia utsu 
arqui'hua cuna lunú rlu'cuhua xne 
unila Diose: “Ye bichia nzua cuna 
li'ilu, nu leca bichia nu tsana arquia 
li'ilu.” $Enze'e diquinu' arquia'ahua 
nia!ahua: 
Diose Pa neca enu rri'i elietsa 
lua, 

la lliquia lu xitse nú ri'inu bee 
bene li'á. 

7Ullu'cu arqui'hua bee bene 
enu unibiya' luhua, li'ibeella enu 
uzete' li'ihua Stichia' Diose. Ullu'cu' 
arqui'hua xneca uhuañi beella, 
nú diquinu' arqui'beella uchili 
arqui' beella Diose tucu nú uyali 
arqui'hua Jesucristo. 

8 Jesucristo leca xunga che'e nú 
ti necanu tucu nú necanu neca! 
necanu nee nu le'ca necanu diqui 
tiembu. La zelahua núti zequienu 
lilihua luye beenú sete! bee bene 
enu la zete' stichia! Jesucristo 
tucu nú necane. Mejora uzelahua 
nú ri'i Diose elietsa luhua para nú 
huañihua tucu nú necane luhuare 
nú chenalahua bee costumbre nú 
xi nu' modo nú acu bee bene nu xi 
leca modo nú acu bee bene, xne bee 
nucua! lecaxi rri'i elietsa lubee bene 
ante Diose. 

10Lia'ahua rlu'cua'ahua tucu enu 
unguti equie cuenda'ahua, li'inu 
necanu xi neca u'na nú rdete' bene 
equie cuenda' stula bene tucu u'na 
nú leca modo acu bee ule'ya enu 
nzenalasca' ley. 11Sino que ule'ya 
enu máse neca equie lubeelá bee 
ule!ya li'illa ruya'lla rene! bee nañi 
rdetella u'na liñi indu luhuare 
elu máse necachi para nú lecaxi 
naa bee bene equie cuenda' stula 
bee bene. Chequie bee nañi enu 
unguti ze'e riqui beeí ru'u eyeche 
elu la nucua'a bee bene. 12Le'ca 
scua ulle'ca Jesucristo, ru'u eyeche 
Jerusalén, unguuti bee bene 
li'inu para nú lecaxi naa bee bene 
equie cuenda' rene'nu. 3 Enze'!e 
rqui'ña nú chenala'ahua Jesucristo 
mase nú ulua bee bene li'inu ru'u 

eyeche Jerusalén, nu mase huaxi 
nú nehuana se'ca'ahua tucu nú 
ulle'canu. 14Xne lu iliulabe quie' la 
necane elu nehuañilia!ahua, sino 
que lialahua nellua'a quie'ahua tucu 
luhuare elu huañilia'ahua. 'Enze'e 
cuna elietsa! Jesucristo la tsana' 
arquia'ahua nú nia'ahua bedichia!' 
nze'ca lu Diose xne nuacua!' neca 
xi neca u'na nú rdete'ahua lunu, 

nu scua xucu! rua'ahua nú li'inu 
necanu Diose'ahua. La zañi'hua 
nú ri'i nze'cahua lubee sa'hua 

nu ri'ihua elietsa lubeella lunú 
rlu'cuhua, xne nucua' neca xi neca 
u'na nú riu! arqui' Diose nú ri'i 
bene. 

17Uzu'cu'hua nú rni bee bene 
enu rnibiya! luhua, nu sete! Stichia! 
Diose li'ihua ulu'cuhua ula'na 
lubeella xne li'ibeella ri'ya beella 
li'ihua nú la tsana' arqui'hua Stichia' 
Diose, xne li'ibeella dete'beella 
cuenda lu Diose nú xa uri'i beella 
luhua. Uri'ihua lunú ri'i nú ñia nzu 
arqui'beella, nu la rilihua lunú la 
yu! arqui' beella, xne lecaxi zibi' nú 
la zucu'hua nú rnibeella. 

18 Una'cuhua lu Diose equie 
cuenda'ru. Li'iru nediya'ru nú 
lecaxi nú necha neca rri'iru, nu 
niarqui'ru nú ye nú rri'iru, riirune 
tucu nú necane. 19Nacua nu zequiea 
luhua nú nacu'hua lu Diose para nú 
la lea! liqui'tnu nú nzelabi'ya li'ihua 
stucu bese. 

Uni Pablo nú cha nze'ca 
lu cuenda' bee bene 


20Diose enu rliqui' nú nzuxe 
arquia!ahua li'inu enu uri'i 
nú uhuañi Jesucristo lu eluti, 
Jesucristo enu rri'i ucu lialahua 
tucu nú rriucu tucu bene bee sanchi 
nu equie cuenda' nú ungutinu 
rlu'cula!ahua tucu inziu para 
nú riña'ahua lu Diose nu ze'e la 
atia'ahua. 2 Li'inu ri'inu elietsa 
luhua lu yebeenú neca nze!ca 
para nú acahua ri'ihua tucu nú 
niarqui'nu. Li'inu ri'inu elietsa 
lua'ahua para nú aca'ahua tucu 
nú niarqui'nu equie nú neca tucu 
necatselalahua cuna Jesucristo, nu 
¡Lu Jesucristo riala nú lu'cu bee 
bene ula'na diqui tiembu! Amén. 

22Bee sa'a enu nzeli arquia'ahua 
Jesucristo la aca llene carta quie', 
pero nacua luhua nú la leehua 
equie cuenda' nú unia bezete! luhua 
lu carta quie!. 22Nu le'ca ixiule'a 
luhua nú uchiu'ula sa'ahua Timoteo 
ni'cu!, nu tunu chu riñalla ca'a che 
nzelabilyaru lilihua. 

24Uri'ihua saludar ye bee bene 
enu rnibiya! luhua li'ibeella enu 
sete! lilihua Stichia' Diose cuna 
ye beelá bee salahua enu nzeli 
arquia'ahua Jesucristo. Nu le'ca 
xe!la bee bene Italia saludo luhua. 
25Diose ri'i nú chanze'cae lu cuenda! 
yehua. Amén. 


Carta nú uquie'e Santiago 





Li'á Santiago, enu sibi' lu Diose 

cuna lu Jesucristo enu rnibiya', 
xe'laa saludo lu yehua enu nze'ta lu 
familia' bee bene Israel li'ihua enu 
uri'chia letse diqui lu iliulabe. 


Elliebacu! nú nze'ta lu Diose 


2Bee sa'a enu nzeli arquia'ahua 
Jesucristo, nialuhua nú ñia utsu 
arqui'hua añinzuca nú nu' huaxi nú 
secahua. *Xne lilihua nediya'hua 
chenu secahua xitse beenú secahua 
equie nú nzeli arqui'hua Jesucristo, 
scua acahua tsuta' arqui'hua nu 
riqui'hua lu beenú secahua. “Pero 
ubilyahua lunú utsuta! arqui'hua 
scua, nu zibi' nucua' para nú rilihua 
tucu nú rialane, che scua neza! lunú 
neca elliebacu'hua para nú lecaxi 
ri'i falta elliebacu'hua. 

5Tunu nu' tátucuhua enu rri'i 
falta elliebacu', nacu! nze'ene lu 
Diose, xne siempre rdete' Diose 
elliebacu! lu ye bee bene nu la 
cánue. f Pero rqui'ña nú nacu'llae 
lu Diose diquinu' arqui!lla nu la za! 
arqui'lla, xne bene enu sa! arqui' 
li'illa necalla xi neca inzatu' nú 
rriti bii nú nza nze'ta. "Nu bene 
enu neca scua, la ri'illa elliebacu' 
nú yuculla lunú unacu'lla lu Diose. 
8Xne bene enu sa! arqui' scua, la 


ri'illa tucutsia elliebacu' nu la 
challa tucutsia inziu. 

9 Bee sa'a enu nzeli arquia'ahua 
Jesucristo, lilihua enu neca bee 
bene elitsi, ñia utsu arqui'hua equie 
nú nediya'hua nú huaxi secahua 
lu Diose. Pero li'ihua enu neca 
bee bene xene, ñia utsu arqui'hua 
nu aca lle'na arqui'hua lu Diose. 
Xne bee eluxene la di'yae tucu 
nú la ditya bee quiee. 1 Lilihua 
nediya'hua nú chenu rliñi bichia 
nu chiqui! nelee siqui' be! bichia 
huañi dañi, che sana! bee quie 
lue, scua unitilu nú ñia rnae. Le'ca 
esquie bene xene atilla añinzuca nú 
necalla xene, nu che scua ulaxu nú 
neca eluxene'lla. 


Chenu rriqui' bee bene 
prueba nú seca beella 


12Ñia nza lu cuenda' bene enu 
nzuta' arqui' nu rriqui'lla lunú 
nehuana secalla equie nú nzeli 
arqui'lla Jesucristo. Xne equie 
nú uriqui'lla scua yuculla premio 
nú rialalla, nu premio cua! neca 
elunehuañi nú leca xunga laxu tucu 
nú ucuaqui u'na Diose nú dete'nu 
lubee bene enu seca li'inu. 19Chenu 
rri'i taa tucuhua elliebacu! nú ri'illa 
nú necha neca, la ri'illa elliebacu' 

nú Diose rdete' elliebacu' cua' lulla, 
xne Diose leca bichia nú rri'inu 
nú necha neca, nú le'ca la dete'nu 
elliebacu! lubee bene para nú ri'i 
bee bene nú necha neca. 14Xne le'ca 
li'i elliebacu' nú necha neca rri'i 
bee bene, ze'e nze'ta nú riu'u ana 
arqui' bee bene nú rri'i bee bene 
lunú necha neca. Nu equie bee 
elliebacu' nú necha neca cua! rri'i 
bee bene dula, nu chenu rnibiya'la 
dula cua! lubee bene, nzuquietsialla 
castiya'lla. 

16Enze'e la zequienuhua 
le'catsia li'ihua bee sa'a enu nzeli 
arquia!ahua Jesucristo, enu chiqui! 
se'ca. 17Xne ye elliebacu' nze'ca 
nu ye beenú neca nzelca nze'ta lu 
Diose, li'inu enu ureche'e ye nú nu! 
liñibe. Diose leca bichia nú che'enu 
lunú necanu, ye bichia rri'inu tucu 
nú rialane. 18Nu equie nú scua 
niarqui' Diose, uliqui'lanu lualahua 
elunehuañi nú leca xunga laxu lunu, 
xne nzelila arquia'ahua bedichia' 
nze'ca'nu, scua neca!lahua xi neca 
ebichi rlu lu beelá bee bene enu 
chili arqui' lilinu. 


Tunu neli rri'i bee bene 
lunú niarqui' Diose 

19Nee lunú nediya'ahua bee 
nucua!, bee sa'a enu nzeli 
arquia'ahua Jesucristo enu chiqui! 
selcaa, utsu tsiñahua para nú 
yene'hua chenu rni bee bene, nu la 
liala'hua nú chu nihua cuna nú chu 
leehua. Xne bene enu rlee leca 
modo ri'illa lunú riu! arqui' Diose. 
21 Enze'e utsana' arqui'hua ye beenú 
lecaxi zibi', cuna ye beenú necha 
neca nu! lu iliulabe quie', nu uri'i 
lle'nahua arqui'hua uquia quiehua 

Stichia' Diose nú ubenela'hua, xne 
equie cuenda'tsia bedichia! cua! nu' 
modo nú tsila'ahua. 

22Pero la yene' tsiahua Stichia' 
Diose uri'ihua tucu nú rnii, xne 
tunu la ri'ihua scua sequienuhua 
le'catsia litihua. WXne bee bene 
enu riene'tsia Stichia! Diose nu la 
zucu'lla tucu nú rnii, li'illa necalla 
xi neca tucu bene enu ri'ya lu 
huana nú xa rnaalla. 24Nu chenu 
nzalla uzañi'lla xa rnaalla. ?5Pero 
bene enu la zañi' lunú ubene'la!lla, 
máselá rcua'nalla nú ri'illa lunú 
rni Stichia' Diose nu lecaxi ri'i 
falta, xne bedichia' cua' neca nú 
sila'a lialahua lu dula. Benecua' 
nzuta' arqui'lla rri'illa lunú rnibiya' 
Diose, nu ñia tsu arqui'lla ri'illa bee 
nucua!. 

26Tunu nu'hua enu rri'i elliebacu' 
nú neli nzequiee inziu' Diose, pero 
ni'teme! la bilyalla lunú rnilla, 
sequienulla le'ca tsia li'illa nu 
lecaxi zibi' nú rri'illa elliebacu' nú 
nzequiella inziu' Diose che. 27Xne 
para Diose, enu neli nzequie 
inziu'nu nu la ria'lla ni' tucu nú 
necha neca, li'illa rri'illa elietsa 
lubee endu! zaqui, cuna lubee una'a 
enu unguti niyu! chenu nu! nú seca 
la'cha! beella, nu ri'yalla li'illa 
lu beenú necha neca, nú nu! lu 
iliulabequie!. 


La cañi bee bene xa rri'i 
bee bene lu sa! bene 


Nee, bee sa'a enu nzeli 
arquia'ahua Jesucristo enu 
rnibiya', la cañihua xa ri'ihua 
lubee bene. ?Te zucua'ahua, 
chenu neyete'sa'hua liñi indu elu 
riete'sa'hua, nu riña tucu bene xene 

enu nutu laquie fiñu luhua nu nu' 
bi'i oro yaalla, nu che riña tucu 
bene elitsi enu nutu laquie uxu 
luhua. ¿Chequie máse ri'i casohua 
bene xene enu nutu laquie fiñu nu 
nihua lulla: “Uzucu ca'a elu neca 


nze'ca.” Nu nihua lu bene elitsi ze'e: 


“Uzucu lu'tsia urre uzucu lu yuu 
cua!” 4¿Xie! la cañihua nú rri'ihua 
lubee bene chenu rri'ihua scua la? 
Chenu rrilihua scua se'tahua bee 
bene cuna elliebacu'hua nú necha 
neca. 

5Uri'ihua beya' bee sa'a enu nzeli 
arquia'ahua Jesucristo enu chiqui! 
selca. Diose ucañi bee bene elitsi 
lu iliulabe quie' para nú chiqui' 
tsu teneli arqui'beella lunu, nu 
riña beella elu rnibiya'nu, tucu nú 
ucuaqui u'nanu nú dete'nu lubee 
bene enu seca lilinu. Nu litihua 
lle'natsia rri'ihua caso bee bene 
elitsi. ¿Xie! la neca bee bene xene 
enu máse rri'i nú nehuana secahua 
nu ruya' beei li'ihua lubee usticia 
la? 7Nu ¿xie' la neca bee bene xene 
enu máse rni bedichia' nú necha 
neca equie cuenda' Jesucristo la?, 
nu equie cuenda! lilinu neca'ahua 
bene! Diose. 

8 Nee quie tunu li'ihua rri'ihua 
tucu nú rnibiya' ley Diose, tucu nú 
niquie lu ichi' stichia'nu elu rni: 

“Uzeca bee bene tucu nú secalu 
li'ilu rri'i nze'calu che.” *Pero tunu 
la rilihua tucu necatse lubee bene, 
rri'ihua dula che, xne la zucu'hua 
tucu nú rni ley! Diose. 1%Xne tatse 
bene enu sucu' yee nú rni ley! 
Diose, pero nu! tucu nú la zucu'lla 
lu cuenda! ley cua!, urililla fallo lu 
yeene che. Y Le'ca li'i Diose enu 
uni: “La lu'cu niyu stucu una!a, nu 

la lu'cu una'a stucu niyu”, le'ca 
uninu: “La úti bee bene sa! bene.” 
Nu tunu la lu'cu niyu stucu una!a 
nu la lu'cu una'a stucu niyu, pero 
ruutilla bee bene, scua la zucu'lla 
lunú rni ley. 2Enze'e uni'hua nu 
uri'ihua xi neca bee bene enu neli 
dete! cuenda lu Diose, tucu nú rni 
stichia'nu nú sila'a lia'ahua lu dula. 
13Xne bee bene enu la hua'a arqui' 
bee sa!, le'ca lahua'a arqui' Diose 
li'ibeella chenu hualunue lu cuenda' 
bee bene, pero bee bene enu rua'a 
arqui' sa! lecaxi lliquilla chenu riña 
bichia ze'e. 


Rqui'ña nú ri'i bee bene tucu 
nú nzeli arqui'lla Diose 
“Bee sa'a enu nzeli arquia'ahua 
Jesucristo enu chiqui' se'ca, nee 
nia luhua lecaxi zibi' tunu rni tucu 
bene nú nzeli arqui'lla Diose nu la 
ri'illa tucu nú rninu, ¿xie' nu' modo 
tsilatalla equie nú rnilla nú nzeli 
arqui'lla scua la? 15Te zucu'ahua 
tunu nu' taa tucu'ahua sia niyu 
urre sia una!a rri'i falta xuculla, 
urre beenú aculla tucu bichia. 
16 Chequie ni tucuhua lubeella: 


“Uquia nze'cahua nu la tsi'hua nú 


nucuaa nu la lia'tna'hua”, pero tunu 
la dete'hua nú secala'cha' beella; 
¿lecaxi zibi! nú unihua scua lubeella 
che? 1/Le'ca esquie tunu rni tucu 
bene nú nzeli arqui'lla Diose nu la 
ri'illa tucu nú rninu, lecaxi zibi' nú 
rnilla nú nzeli arqui'lla Diose che. 
18 Hasta nu! bene enu ni: “Litilu 
rnilu nú nzeli arqui'lu Diose, nu li'á 
rri'á tucu nu niarqui'nu.” Nee ulube' 
tucu nú nzeli arqui'lu Diose sin nú 
ri'ilu tucu nú rninu, che lubea tucu 
nú nzeli arquia li'inu xne rri'a tucu 

nú rninu. 19Rri'i nze'calu nú nzeli 
arqui'lu nú nu' tucutsia Diose. Pero 
hasta bee beze'lu nzeli arqui' nú nu' 
tucutsia Diose nu hasta recatse'tse' 
beei xiqui beei. ??Enze!e la aca 
netundulu, uri'i beya' tunu nzeli 
arqui' bene Diose nu la ri'illa tucu 
nú niarqui'nu, lecaxi zibi' nú nzeli 
arqui'lla scua che. ?1Benea'ahua 
enu udetela tuxie Abraham, uri'i 
Diose nú necalla xi neca tucu bene 
enu la lu'cu dula, xne uzucu!lla 

nú rni Diose chenu uninu lulla 

nú nze utilla endu'lla Isaac para 
dete'lla li'i xi neca tucu u'na lunu. 
22Ulañi'hua nee, equie nú uyali 
arqui' Abraham Diose, nu equie 

nú uri'illa tucu nú niarqui'nu, scua 
unga achee nú diquinu' arqui'lla 
uyalí arqui'lla li'inu. 9Scua uyalu 
tucu nú niquie lu ichi' Stichia! Diose 
elu rni: “Uchili arqui' Abraham 
Diose, enze'e uyucu arqui' Diose 
li'illa xi neca tucu bene enu né 

ri'i dula.” Nu scua uyulu bee bene 
li'illa nu necalla xi neca tucu enu 
rquiete' Diose. ?4Ulañi'hua nee, nú 
rri'i Diose nú neca bee bene xi neca 
tucu bene enu la lu'cu dula equie 
nú rri'i bene tucu nú niarqui'nu, nu 
lacane equie nú nzelitsia arqui'lla 
litinu. Tucu nú unga lu una'a 
huexe enu lee Rahab uri'i Diose nú 
necanchu xi neca tucu bene enu 

la lu'cu dula, xne urilinchu tucu 

nú niarqui'nu chenu udete'nchu 
ni'nchu ucachi'lu chiucu bene 
Israel enu uyatsi'ña lachinchu, 

nu urilinchu elietsa lubeella nú 
ubenchila! beella stucu inziu rene. 
26Xne xi neca tucu bene enu la 
lu'cu espíritu la nehuañilla, letca 
scua necane tunu nzelitsia arqui' 

bene Diose, nu la ri'illa tucu nú 
niarqui'nu lecaxi zibi! nú rni bene 
nú nzeli arqui'lla litinu che. 


Lu cuenda! nú xa rri'i lu'chi bene 


Bee sa'a enu nzeli arquiatahua 

Jesucristo, le'ca nia luhua nú 
la aca huaxihua enu niarqui' nú 
aca bee ulaxcuela enu zete' Stichia' 
Diose lubee bene, xne rri'ihua 
beya! nú lia'ahua enu sete'ahua 
Stichia! Diose lubee bene másela 
juerte chiu'ulue lu cuenda'ahua 
tunu la riatahua tucu nú rialane. 
2Yelahua nu' chenu rri'i dula ana 
lua'ahua, neequie tunu nu' enu 
lá ni ni' tucu bedichia' nú necha 
neca li'illa necalla tucu bene enu 
chiqui! neca nze'ca lu Diose, nu le'ca 
recalla rnibiya'lla lulla. ĉLi'ihua 
nediya'hua nú chenu rdu'ahua freno 
ru'u bee huayu para nú zucu' beeí 
lunú niarquia!ahua, scua aca'ahua 
nibiya'ahua lubeeí. *Le'ca esquie 
necane lu cuenda' bee barco, 
añinzuca nú llenee nu añinzuca nú 
juerte si'ña bii, pero cuna tucu icu' 
me' nú nzucu rqui' barco, icu' quie' 
lee timón, cuna icu' quie! senu bene 
barco catse elu niarqui'lla. “Le'ca 
scua neca lu cuenda' lu'chi bene, 
me'tsiae pero hasta bee bedichia' nú 
máse necha neca xiu'u ru'u bene. 
Lu'chi bene neca xi neca tucu xila 
me!', pero cuna tucu xila me'tsia 
nu'modo quiee quii diqui neca tucu 
dañi. $Lu'chi bene neca xi neca tucu 
quii, necane xi neca tucu elu nu! bee 
nú necha neca, nu tunu la bitya'ahua 
lu'chia!ahua rnitilue lia'ahua, che 
diqui lunú nehuañia'ahua chiu'u bee 
bedichia' nú necha neca rua'ahua nú 
nze'ta ebila. 

7Lia!ahua nediya'ahua nú ye 
clasia! bee nañi xi neca bee iñi, bee 
serpiente, cuna bee nañi enu nu' lu 
inzatu! nu! modo reca maxu beeí, 
nu rri'i maxula bene iliulabe beeí. 
8Pero lecati aca ri'i maxu lu'chi. 
Lu'chi bene neca xi neca tucu nú 
leca modo aca maxu, necane xi 
neca tucu nú chee nu! veneno nú 
ruuti bene. *Cuna lu'chia'ahua 
rnia'ahua bedichia' nze'ca lu Diose 
Pa liñibe, nu le'ca li'i rniatahua 
bedichia' chi'qui' lu satahua enu 
ureche' Diose tucu nú rnanu. “Nu 
ru'ahua xiu'u bedichia! nze'ca cuna 
bee bedichia! chi'qui!, bee sa'a enu 
nzeli arquia'ahua Jesucristo, la 
yala nú ria'ahua scua. 11Li'ihua 
nediya'hua nú elu rliñi inza, leca 
modo nú liñi inza nze'ca cuna 
inza nú neribi. 1?Le'ca scua la ayu 
aceituna lu aca higuera, nu la ayu 
higo lu aca uva, nu le'ca la liñi inza 
nze'ca elu rliñi inza nú neribi. 


Elliebacu' nú neli neca 
nze'ta lu Diose 


13Tunu nu! tatucuhua enu si! 
nú reca nu rri!i beya! ye nú neca 
Stichia! Diose, rqui'ña nú aca lle'na 
arqui'lla tucu nu rialane, scua 
lube'lla lunú reca elliebacu'lla. 
14Pero tunu chiqui' ria arqui'hua 
lubee sa'hua nu ye nú niarqui'hua 
para li'itsiahua, lecaxi zibi' nú 
nelliñahua nú recahua Stichia! 
Diose, sino que sequienuhua bee 
bene che. 15Nu bee clasia! bee 
elliebacu! cua! la ye'ta bee nucua! lu 
Diose, nze'tatsia bee nucua' lubee 
bene iliulabe quie', cuna lu beze'lu. 
16Xne elu nu! beenú ria arqui' bee 
bene lusa! bene cuna nú niarqui'tsia 

bee bene stene!lla para li'itsialla, 
ze'e nu! xuu cuna ye beenú necha 
neca. Pero bee bene enu reca 
elliebacu! nú nze'ta lu Diose, rluti 
rcua'nalla nú huañi nze'calla lu 
Diose, cuna nú nzuxe arqui'lla 
lubee bene, cuna nú nze'calla lubee 
bene, cuna nú ñia nzuquie arqui'lla 
bee bene, nu rua!a arqui'lla bee 
bene, nu rri'illa nú neca nze'ca lu 
ye bee bene, nu ri'illa tucu necatse 
lu ye bee bene. Nu le'ca sa'alulla 
lunú rrnilla. 18 Bee bene enu rcua'na 
nú la liu bee bene rcua'na beella nú 
huañi nze'ca beella cuna bee bene, 
scua nehuañi beella tucu nú niarqui' 
Diose nú huañi beella. 


Rqui'ña nú aca lle'na 
arquia'hua lu Diose 

4 ¿Cá nze'ta nú rlehua lubee 

sa'hua cuna nú rliuhua? ¿Xie' 
la ye'ta nucua! lu elliebacu! nú 
necha neca rrilihuala? ?Lilihua 
rle'hua nú lu'cuhua lunú la lu'cuhua, 
nu hasta ruuti sa'hua para nú 
lu'cuhua lunú niarqui'hua, le'ca 
riaa arqui'hua lubee sa'hua, nu 
tunu la lu'cuhua lunú rlu'cu bee 
sa'hua, chequie rquixie nú rlehua 
lubee sa'hua, cuna nú rliuhua, 
pero neli nú la lu'cuhua lunú 
niarqui'hua, xne la nacu'huane lu 
Diose. ¿Nu tunu rnacu'hua lunú 
niarqui'hua lu Diose, la yucuhuane 
xne la nacu'huane lunu tucu nú 
neca nze'ca, rnacu' tsiahuane lunu 
para nú huañitsiahua tucu nú 
neca elliebacu'hua nú necha neca. 
4Li'ihua la aca neli nú secahua 
Diose. ¿Xie! la ri'ihua beya' nú 
tunu nzequiehua lunú necha neca 
nu! lu iliulabe quie', sucu' rutuhua 

lu Diose la? Enze'e enu niarqui' nú 
chequie beenú necha neca nu' lu 
iliulabe quie', che le'ca li'illa rri'illa 
nú sucu' ru'ulla lu Diose. $Xne la 
lianitsia lu ichi' Stichia' Diose elu 
rni: “Espíritu Santo nú udu' Diose 
arquia'ahua, chiqui' niarqui'nu 

nú zeca'ahua Diose.” 8 Nu chiqui' 
huaxi seca elietsa nú rliqui' Diose 
lua'ahua, tucu nú nequie lu ichi' 
stichia'nu elu rni: “Diose rri'i elietsa 
lubee bene enu lle'na arqui' lunu.” 
Pero la ri'i casonu bee bene enu 
nelliña. "Enze'e uzu'cu'hua Stichia' 
Diose. Utsuta! arqui'hua para nú la 
ri'i beze'lu ana luhua, nu scua tsana! 
arqui'i li'ihua. $Uquiabicahua lu 
Pa'ahua Diose, nu che ri'i casonu 
lilihua. Utsana' arqui'hua stulahua, 
li'ihua bee bene enu rlu'cu dula, 
li'ihua enu sa! arqui' nú nzequie 
inziu' Diose, diquinu! arqui'hua 
uquia quiehua inziu'nu. 9Uquianu 
arqui'hua nu utsu nehuana 
arqui'hua, nu una'hua equie cuenda! 
stulahua. Luhuare nú xi'chihua 
una'hua, nu luhuare nú ñia nzu 
arqui'hua utsu nehuana arqui'hua. 
10 Aca lle'na arqui'hua lu Patahua 
Diose, nu li'inu zucu' ayanu li'ihua. 


La qui'ña nú ze'tahua bee sa'hua 


Bee sa'a enu nzeli arquia'ahua 
Jesucristo, la ze'tahua bee sa'hua, 
xne bee bene enu se'ta bee sa! nu 
rlualulla lu cuenda' bee sa'lla, 
li'illa se'talla bee sa'lla cuna nú 
rlualulla lunú neca ley! Diose. Nu 
tunu lilihua rlualuhua nú neca 
ley! Diose, li'ihua rnibiya'hua lu 
ley cua!, luhuare nú zucu'hua lunú 
rnii. ?Tucutsia Diose udu' ley nu 
litinu necanu enu rlu'cu nú rnibiya' 

para nú tsilalanu bee bene, cuna nú 
dete'nu castiya bee bene. Pero li'ilu, 
¿ti necalu nú rlualulu lu cuenda! 
bee sa'lu? 


La uti'lliña bene lunú ri'illa ye'e 
13Nee uquie'e diacahua li'ihua bee 
enu rni: “Nee urre ye!e cha'ahua 
tucu ciudad urre stucu ciudad, nu 
ze'e llua'ahua tucu lana nu ria'ahua 
bee berexe, cuna nú ria'ahua 
ana huaxi dimi”, 14nu ni! teme! 
la ri'ihua beya' xi nzu aca ye'e. 
Xne elunehuañi nú rlu'cua'ahua 
neca xi neca gú, nú nu'e terratu 
nu sterratutsia rnitilue. SLunú 
riala nihua: “Tunu liqui' Diose nú 
nehuañia'ahua rilahua ninguie' urre 
rilahua ninguie.” 18 Pero litihua 
máse nzequiehua stichia'hua nú 
nelliña, nu ye bee clasia' bee 
elulliña cua! necha neca. 1Enze'e 
bene enu nediya! nú xi riala ri'illa 
nu la ri'illae, rri'illa dula che. 


Equie nú xa zeca bee bene xene 
Nee, ¡uquie'e diacahua lilihua 
bee bene xene! ¡Una'hua 

nu ubixialihua equie nú nehuana 
zecahua nu cuna nú tsi'hua! ?Bee 
eluxene'hua rlaxulane, nu bee 
xucuhua racula bee belala'. “Bee 
oro cuna bee plata nú rlu'cuhua 
ruchila bee. Ye bee nucua! rlube' 
lunú necha rri'ihua, nu le'ca li'ibee 
nucua' la!xue li'ihua tucu nú rri'i 
quii. Lecaxi zibi' nú uduche' tsiahua 
eluxene cua! para bichia chenu 
hualu Diose lu cuenda! bee bene. 
4Ubi'yacuruhua, bee moso' enu 
urili riña'hua, rnacu' beella luhua 
nú ixiuhua beella, nu hasta Diose 
enu rlu'cu ye nú rnibiya! ubene'la' 

lunú xanabitsi beella. 5Li'ihua 
nehuañihua lu iliulabe quie! tucu 
nú niarqui'tsiahua nu rrilihua tucu 
nú riu' arqui'hua, pero rrilitsiahua 
nú rru'cu nucua' arqui'hua lunú 
lecaxi zibi' para bichia nú hualu 
Diose lu cuenda! bee bene. $Nu 
hasta ucua'nahua xa modo unguti 
bee bene enu lecaxi uri'i sin nú 
azucu' ru'u beella luhua chenu 
unguti beella. 


Rqui'ña nú lu'cu bee bene paciencia 
chenu rnacu' beella lu Diose 
7Nee, bee sa'a enu nzeli 
arquia'ahua Jesucristo, ulu'cuhua 
paciencia hasta bichia chenu riña 
Jesucristo enu rnibiya' lua'ahua. 
Tucu nú rlu'cu bene enu rri!i riña" lu 
yuu paciencia desde chenu rquixie 
rlaca quiu nu hasta nú rdete ru'u 
quiu para nú riuculla ula'cu'lla. 
8Le'ca scua li'ihua ulu'cuhua 
paciencia nu la llaca'hua, xne la 
lea! nú nze'ta zeca Jesucristo enu 
rnibiya! lua'ahua. 
9Lelca nia luhua nú la xana 
bitsia'hua lu cuenda' bee sa'hua 
para nú la yalahua ni! tucu castiya, 
xne axula nzu nú riña li'inu 
enu hualue lu cuenda' bee bene. 
10Uquia quiehua tucu nú uri'i bee 
profeta enu udixiule'e tucu nú 
uni Diose lubeella, ulu'cu beella 
paciencia nu uriqui' beella lunú 
nehuana ulle'ca beella. Litihua 
nediya'hua nú fia nza lu cuenda' 
bee bene enu rriqui' lunú nehuana 
seca. Ubene'la'hua xa uriqui' Job 
lunú nehuana ulle'calla, nu le'ca 
nediya'hua xa uri'i Diose lulla 
chenu ulaxu nú ulle'calla scua, xne 

rua!a arqui' Diose bee bene cuna nú 
rlu'cu arqui'nu bee bene. 

12Pero ubi'yahua chenu 
rdichia'hua urre chenu rri'ihua tucu 
compromiso cuna bee bene, la yala 
nú quie'ehua Diose, urre stucu nú 
rene para nú la zecahua castiya'hua, 
mejora uni'hua nú esquie necane 
tunu esquie necane, nu uni'hua nú 
la acane esquie tunu lacane esquie. 

13Tunu nu'hua enu nehuana seca, 
rqui'ña nú nacu'lla lu Diose para 
nú ri'inu elietsa lulla. Nu tunu ñia 
nzu arqui' tatse tucuhua ula nze'e 
canto lu Diose. 14Nu tunu nu'hua 
enu riti, bixia nze'e bee sa'ahua 
enu rnibiya' leta bee sa'ahua enu 
nzeli arquia'ahua Jesucristo, para 
nú nacu' beella lu Diose equie 
cuenda' bene ze'e nu du' beella 
aceite equie bene ze'e lunú lee 
Jesucristo. 19 Chenu rnacu' beella 
lu Diose equie cuenda' bene enu 
riti ze'e nu nzu teneli arqui'beella 
lunu, che yeca' bene enu riti ze'e, 
nu ri'iyeca Diose li'illa, nu tunu nu' 
dula nú uri'illa ri'i Diose perdona 
li'illa. 16Enze'e utsiru'uhua bee 
dula nú uri'ihua lubee sa'hua, nu 
una'cu'hua lu Diose lu cuenda' bee 
sa'hua para nú yeca'hua. Xne bene 
enu neca nze'ca arqui' lu Diose 
chenu rnacu'lla lunu, rrilinu caso 
li'illa. Tucu nú ulle'ca profeta 
Elías ungalla tucu bene tucu nú 
neca'ahua, chenu uziquiella nu 
unacu'lla lu Diose nú la laca quiu, 
che né laca quiu chuna lana arula!. 
18 Nu chenu unacu' zecalla lu 
Diose nú laca quiu, che uquixie nú 
ulaca quiu nu unguyu' zeca beenú 
unguyu' luyuu. 

19 Bee sa'a enu nzeli arquia'ahua 
Jesucristo, tunu nu' ta tucuhua enu 
xiu'uchu inziu' Diose, nu stucuhua 


ri'i nú benchila' zecalla inziu' Diose. 


20Uri'ihua beya' nú tatse tucuhua 

enu rri'i nú benchila! zeca tucuhua 
inziu' Diose para nú la chequia'lla 
inziu nú necha neca, utsila'alla 
nze'e lu castiya! nze!e nu urililla nú 
unga perdona huaxi stula nze'e che. 


Carta tucu nú uquie'e San Pedro 





Uxe'la San Pedro saludo 


Li'á Pedro neca tucu apóstol 

Jesucristo, rquie'a carta quie! 
luhua enu uri'chia letse diqui bee 
luhuare, nu nucua'a lubee iliu Ponto, 
Galacia, Capadocia, Asia nu Bitinia, 
2li'ihua enu ucañi Diose Pa'ahua 
desde hua'tu tucu nu niarqui'nu 
nú acane. Equie cuenda! Espíritu 
Santo'nu uri'inu nú aca'ahua bee 
bene'nu para nú zucu'hua nú rninu 
para nú lecaxi nahua lunu equie 
cuenda rene' Jesucristo. Chiqui! ri'i 
Diose nú cha nze'ca lu cuenda'hua 
cuna nu liqui'nu nú nzuxe 
arqui'hua. 


Elunehuañi nú nellua'a 
quia'ahua lu Diose 


3Che'tsa Diose pa' Jesucristo enu 
rnibiya' lua'ahua nú equie nu ulu'cu 
arqui'nu lia'ahua rlu'cula'ahua elu 
nehuañi nú necuqui neca equie 
cuenda' nú uhuañi zeca Jesucristo, 
nu chiqui' llene neca lunú 
nzuquie arquia'ahua lu Diose, “nú 
yucua!ahua rencia nú nuche!e Diose 
para lia!ahua liñibe, nu neca rencia 
quie! nú lecaxi na diqui tiembu, 
nu la uchune nu leca bichia nú 
nitilue. 5Equie nu nzeli arqui'hua 


Diose, li'inu rriucunu li'ihua cuna 
poder'nu para bichia chenu riña nú 
laxu iliulabe, che ri'i ye bee bene 
beya! nú uri'ilanu perdona stulahua. 

SEnze'e ñia utsu arqui'hua, 
añinzuca nú zecahua huaxilu beenú 
nehuana zecahua lle'na tiembu. 
7Xne equie beenú nehuana zecahua 
scua acachee nú neli nzeli arqui'hua 
Diose tucu nú rrilinu bene oro nú 
rdu' benene luquii para nú bi'yalla 
tunu neli nú necane puro oro. Oro 
cua! necahua' nú nitilu, pero máse 
seca nú chili arqui' bene Diose 
mase secalla lunú secalla xne leca 
bichia nú laxu nucua'. Nu lunú nzu 
tenelí arqui'hua scua, rialane ula'na 
cuna nú aca neca equiee bichia 
chenu riña Jesucristo. 

8Litihua la lañi'hua Jesucristo 
pero secahua li'inu, nu nee nzeli 
arqui'hua li'inu añinzuca nú la 
lañi'hua li'inu, nu chiqui' llene neca 
nu ñia neca lunú ñia nzu arqui'hua 
hasta nú la llela'hua xa nihua, 
%xne nediya'hua nú equie nú nzeli 
arqui'hua Jesucristo scua, utsila'la 
Diose lilihua lu dula. 

10 Hasta hua'tu ucua'na bee 
profeta cuna nú uzete! beella xa 
ri'i beella beya! nú tsilala Diose bee 
bene, nu uni beella ta nú ri'i Diose 

cuna li'ihua equie nú ñia necanu. 
11FE quie cuenda! Espíritu! Cristo 
ungabiya! bee profeta hasta hua'tu 
nú nehuana zecanu, nu lu'cunu nú 
rnibiya'nu, che ucua'na beella nú 
ri'i beella beya! ta bene enu zeca 
scua nu xunga aca ye bee nucua!. 
12Pero uri'i Diose nú ungabiya' 
beella nu la neca nú uni beella para 
lilitsia beella, necane para lia!ahua. 
Nu nee rri'ilahua beya' nucua' equie 
cuenda' bee enu rixiule'e bedichia' 
nze'ca! Jesucristo cuna equie nú 
rnibiya! Espíritu Santo nú nze'ta 
enza liñibe. Bee nucua' neca nú 
chiqui' niarqui' bee ángele nú ri'i 
beenu beya! nú xa mero necane. 


Diose niarqui' nú huañi nze'cahua 

13Enze'e ucua'atsiñahua nu ri'ihua 
elliebacu! nú sibi', uzu'cu'luhua 
lunú liqui' Diose luhua equie nú 
nze'canu bichia chenu nze'ta zeca 
Jesucristo. 14Tucu nú neca bee 
Lli'ñi Diose enu sucu! nú rninu, la 
huañia'hua tucu nú uhuañihua 
hua'tu ante nú chuluhua Diose. 
15Diqui tiembu nú nehuañihua 
ucua'nahua nú huañihua nú lecaxi 
natsa arqui'hua lu Diose, xne li'inu 
necanu enu leca xi natsa, nu la 
lu'cunu dula. 16Nu lu ichi! Stichia' 
Diose rni: “Uhuañihua nú lecaxi 
natsa arqui'hua lua, xne li'á neca 
enu lecaxi natsa arqui'.” 

17 Nee tunu rlualeehua “Paa” 
Diose, li'inu enu la cañi chenu 
rlualunue lu cuenda' bee bene tucu 
nú rri'i beei, enze'e rqui'ña nú 
lu'cuhua ula'na lunu diqui tiembu 
nú nehuañihua lu iliulabe quie!. 
18Xne lilihua nediya'hua nú utsila'a 
Diose li'ihua lubee costumbre nú 

utsa'na bee bene'hua enu udetela 
luhua, neca costumbre cua! nú 
lecaxi zibi', nu litihua nediya' 
nze!lca'hua nú né yaxu ni' cuna 
oro nu ni' cuna plata nú utsila'a 
Diose li'ihua. '9Unga nucua' equie 
cuenda' rene' Jesucristo nú ñia 
neca, nú uri'chia chenu ungutinu 
xi neca tucu sanchi la'na enu 
unguuti bene equie cuenda' dula, 
nu lecaxi naí nu leca cá nedi'quií. 
20 Hasta hua'tu chenu lasca! quixie 
iliulabe udu' Diose Jesucristo para 
nú zecanu scua, nu scua ulle'calanu, 
xne secanu li'ihua. 21 Equie cuenda' 
Cristo nzeli arqui'hua Diose, lilinu 
enu uri'i nú uhuañi zeca Cristo, 
nu udete'nu nú rnibiya'nu, nu nee 
itá nzeli arqui'hua Diose nu nzu 
arqui'hua lunu. 
22Nee lunú rri'ihua tucu nú rni 
Stichia! Diose nú neli neca, lecaxi 
natsa arqui'hua lunu para nú 
zecahua bee sa'hua tucu nú riala 
nú zecahua beella, Enze'e rqui'ña 
nú diquinu' arqui'hua uzecahua 
bee sa'hua. WXne rlu'culahua 
elu nehuañi nú necuqui neca nu 
elunehuañi cua! la ye'ta nucua' por 
tucu bene enu laxu, nze'ta nucua! 
equie cuenda' Stichia' Diose nú 
nehuañi nu leca bichia nú laxu. 
24Xne lu ichi' Stichia! Diose rni: 
Ye bee bene iliulabe neca xi 
neca bee huañi dañi, 
nu eluxene' beei neca xi neca 
quiee nú nu' lue. 
Ribichi huañicua! nu sana' quiee 
nú nu' lue; 
25 pero Stichia' Diose leca bichia 
nú laxue. 
Nu ninguie'! neca bedichia' nze'ca! 
Jesucristo nú ubene!la'hua. 

Enze'e, utsana' arqui'hua 

ye beenú necha neca, cuna 
ye beenú sequienuhua bee 
bene, nu la lube'tsiahua lunú la 
necahua, utsana' arqui'hua nú ria 
arqui'hua lubee sa'hua, cuna beenú 
niquichia'hua lubee sa'hua. ?Tucu 
nú neca bee endu' e'ne' enu chiqui' 
rlia'na! hue! chi!, scua ucua'nahua 
nú ri'ihua beya! Stichia! Diose 
bichia por bichia para nú scua 
tsila'a Diose li'ihua, ĉtunu neli nú 
nediya'hua nú chiqui' nze'ca Diose. 


Cristo neca xi neca tucu 
quiee nú nehuañi 
4Uquiaquiehua Jesucristo, li'inu 
enu neca xi neca quiee nú nehuañi. 
Nú uhuachú bee bene iliulabe, pero 
para Diose li'inu necanu enu máse 

seca, nu ucañi Diose li'inu. ¿Nu 
nee, equie nú necalahua bee bene! 
Jesucristo, lu Diose necahua xi 
neca bee quiee nú nehuañi para nú 
recache' indu'nu, li'ihua necahua 
ule'ya Santo'nu, xne añinzuca nú 
nehuana secahua equie cuenda! 
Jesucristo pero rrilihua tucu nú riu' 
arqui' Diose. 
SLu ichi' Stichia! Diose rni: 

Li'á sucua tucu quiee eyeche 

Sión, 

neca quiee quie! nú mase sibi', 

nú uyañila nú chiqui' huaxi seca, 

nu enu chili arqui' li'i leca 

bichia nú tu' nze'e. 

7Para li'ihua enu nzeli arqui'hua 
Jesucristo, lilinu necanu xi neca 
tucu quiee nú mase seca; pero para 
bee bene enu la chili arqui' li'inu 
lecaxi seca nucua!, scua uyalu tucu 
nú nequie lu ichi' Stichia! Diose elu 
rni: 

Quiee nu ulua u'na bee bene 
enu rreche!e ni'i, 

quiee ze'e neca nú máse uzibi' 
nú ungache'e simiendo' ni'i 
ze'e. 

8 Nu le'ca scua uyalu tucu nú niquie 
stucu luhuare lu ichi' Stichia' Diose 
elu rni: 

Li'inu necanu xi neca quiee nu 
xica cuchiu' bene nu rri'i nú 
rle bene. 

Seca beei scua xne la zucu' beei 
stichia'nu, nu scua rialu nu rni 
Diose nú seca beei. 

9Pero li'ihua ucañila Diose 
li'ihua para nú acahua bene'nu, 
nu li'ihua necalahua ule'ya enu 
sibi' lunu, li'inu enu neca arre 
lua'ahua. Li'ihua lecaxi nahua lu 
Diose, nu ucañinu li'ihua para nú 
chetixiule'ehua lunú chiqui' ñia 
rri'i nze'canu, li'inu enu uhua 
li'ihua lu inziu nú necha neca 
para nú chequiehua inziu'nu nú 
chiqui' ñia neca. 1Hua'tu chenu 
lasca' chuluhua Diose nu lá acahua 
bene'nu, pero nee necalahua 
bene'nu, le'ca lá chuluhua nú rlu'cu 
arqui' Diose li'ihua hua'tu, pero nee 
nediya'hua nú rlu'cu arqui' Diose 
li'ihua. 


Xa rqui'ña nú huañi bee bene 
enu nzeli arqui' Diose 


11Bee sa'a enu nzeli arquia'ahua 
Jesucristo enu chiqui' se'ca, ziquia 
luhua tucu nú nzela'ahua lu iliulabe 
quie! chiucu bichia, la tsana'hua 
nu ri'i elliebacu' nú necha neca 
ana luhua, xne bee elliebacu' 
nú necha neca cua! chiqui! rri'i 
nucua! nú tsana! arqui' bene inziu' 
Diose. 2Uhuañi nze'cahua lubee 

bene enu la chulu Diose. Nu scua 
añinzuca nú nee se'ta beei li'ihua 
nú necahua enu necha rri'i, pero 
chenu lañi'beei nu neca nze'ca lunú 
rrilihua che dete' beei ula'na lu 
Diose bichia chenu dete' bee bene 
cuenda lu Diose. 

13Equie nú nzeli arqui'hua 
Jesucristo uzu'cu'hua lunú rni 
ye bee usticia lu iliulabe quie'. 
Uzu'cu'hua lunú rni presidente 
enu rnibiya' lu nación'hua, “cuna 
stichia! gobernador enu uxe'lalla 
para nú dete' beella castiya bee enu 
necha rri'i nu zucu' aya beella bee 
bene enu rri'i nú neca nze'ca. 1SXne 
Diose niarqui' nú ri'ihua nú neca 
nze!lca para nú bee enu lacali cuna 
bee enu la ri'i beya! leca modo nú 
ze'ta beei li'ihua. 

16Li'ihua nu' modo rilihua tucu 
nú niarqui'hua, pero la aca equie 
cuenda' nucua' nú ri'ihua nú necha 
neca sino que uri'ihua tucu nú riala 
rri'i bee bene enu neca bee bene! 
Diose. 7Ulu'cuhua ula'na lu ye bee 
bene tucu nu rialane. Uzecahua bee 
sa'ahua enu nzeli arqui' Jesucristo, 
ulliquihua Diose, nu ulu'cuhua 
ula'na lu presidente enu rnibiya' lu 
nación'hua. 


Uriqui'hua lunú nehuana secahua 


18Lilihua bee mozo", uzu'cu'hua 
ye beenú rni patron'hua, nu la 
ri'ihua scua lubee patron enu rri!i 
nze!catsia luhua nu ru'a arqui' 
litihua, sino que le'ca urilihua 
scua lubee patrón enu necha rri'i 
luhua. 19Xne neca nze'ca tunu riqui' 
tucu bene lunú zecalla añinzuca 
nu la yala nu zecalla scua, sino 
que equie nú rri'illa lunú niarqui' 

Diose. “Lecaxi zibi' tunu nehuana 
zecahua lunú necha rri'ihua, pero 
tunu nehuana zecahua equie 

nú rrilihua nú neca nze'ca nu 
rriqui'hua lunú nehuana secahua 
scua, nucua! riu! arqui' Diose. 21 Xne 
para nucua! ubixia Diose li'ihua, 

nu le'ca chiqui' nehuana ulle'ca 
Jesucristo equie cuenda! li'ihua, nu 
scua uzete'nu li'ihua nú xa riala 
huañihua para nú chequiehua 
inziu'nu. 22Li'inu leca xunga uri'inu 
dula, nu ni' tucu eluquichia! lá ninu. 
23Chenu uni bee bene bedichia!' 

nu necha neca lunu, né cuaquinu 
ni'tucu bedichia' nú necha neca, 
chenu uri'i beei nú nehuana 
ulle'canu, nu né ninu nú a ixiu beei 
lunú rri'inu beei li'inu, sino que 
utsa'nanu yeene lu Diose, li'inu 

enu rri'i elu usticia tucu nú rialane. 
24 Jesucristo nehuana ulle'canu lu 
cruse equie cuenda' stulalahua para 
nú tsilalanu liatahua lu dula para 
nú huañia'ahua tucu nú niarqui' 
Diose nu equie nú udi'qui Jesucristo 
lu cruse, lecaxi na'ahua lu Diose. 

25 Hua'tu litihua ungahua xi neca 
bee sanchi enu uniti, pero nee 
ubenchila'hua lu Jesucristo, li'inu 
enu seca li'ihua nu rriucunu li'ihua 
xi neca tucu bene enu rriucu bee 
sanchi. 


Xa rqui'ña nú huañi bee 
bene enu nechiala 

3 1-2Lelca scua lilihua bee una'a 

enu nechiala, uzu'cu'hua 
nu rni bee niyu'hua para nú tunu 
tucu bee niyu'hua enu la niarqui' 
chili arqui' Stichia! Diose, pero 
chenu lañi'beei nú xa nehuañihua, 
nu rlu'cuhua ula'na lubeei. Che 

chili arqui'beei Stichia' Diose 

sin nu nihua lubeei. ¿Equie nú 
suche'hua la dete xe'ta'hua, la 
tsuche' xe'ta'hua equiehua, nu la 
ri'itsiahua elliebacu' nú qui'ñahua 
puro nú neca bee oro urre utuhua 
puro laquie nú huaxi seca. *Mejora 
ucua'nahua nú aca nze'ca arqui'hua 
lu Diose cuna nu aca nze'cahua 

nu aca lle'na arqui'hua bee nucua! 
leca bichia nú nitilu, xne nucua! 
neca nú máse seca lu Diose. $Xne 
scua uhuañi bee una'a enu uyaquie 
inziu' Diose hasta hua'tu, nu uchili 
arqui'beella Diose nu uzucu' beella 
nu rni niyu' beella. $Scua uri'i Sara, 
uzucu!lla nu rni niyu'lla Abraham 
nu cuna ula'na unilla lu niyu'lla 
“Detá”. Nee necahua xi neca 
xinchiu'cu Sara, tunu rrilihua nú 
neca nze'ca sin nu lliquihua. 


Xa rqui'íña ri'ihua chenu nu' xi 
rri'inu bee bene li'ihua 


7Le'!ca scua li'ihua bee niyu, 


uhuañi nze'cahua cuna bee una'hua. 


Xne mase necachi beenchu lubee 
niyu, nu le'ca riala beenchu 
elunehuañi nú leca xunga laxu nú 
lia rliqui' Diose equie nú nze'canu. 
Scua uhuañihua para nú ri'i caso 
Diose stichia'hua chenu rnacu'hua 
lunu. 


Xa rqui'íña ri'ihua chenu nu' xi 
rri'inu bee bene li'ihua 
8Enze'e nia luhua nee, uhuañi 
nze'ca yehua cuna bee sa'hua 
aca tucu necatsehua, nu uri'ihua 
tucutsia elliebacu', uzecahua 
bee sa'hua xi neca bichihua. Aca 
nze'cahua nu aca lle'na arqui'hua. 
La guse'ehua tucu nú necha neca 

urilinu bee bene li'ihua, nu la 
quiexuhua bee bene enu rquiexu 
lilihua. A'la unacu'hua lu Diose para 
nú ri'inu elietsa lubeei, xne para 
enze'e ucañi Diose li'ihua para nu 
rialahua elietsa nu rliquinu. '?Xne 
lu ichi' Stichia! Diose rni: 
Enu niarqui' nú huañi nze'ca 
cuna nu ñia neca, 
rqui'ña nú bilyalla nú la nilla 
bedichia! nu necha neca 
cuna nú la nilla eluquichia!. 

11 Rqui'ña nu tsana' arqui'lla 
beenú necha neca, 

nú ri'illa nú neca nze'ca, 

nu cua'nalla nú huañi 
nze'calla cuna bee sa'lla 
nu chequieella nú huañilla 
scua. 

12 Xne rriucu Pa'ahua Diose bee 
bene enu neli rri'i tucu nú 
niarqui'nu, 

nu rri'i casonu stichia! beella 
chenu rnacu' beella lunu, 

pero rleenu lubee bene enu rri!i 
nú necha neca. 

WLecati ri'i nu necha neca 
luhua, tunu rcua'nahua nú ri'ihua 
lunú neca nze'ca. “Pero fia 
nza lu cuenda'hua tunu rri'i bee 
bene nú nehuana secahua, xne 
rri'ihua tucu nú rialane. La qui'ña 
nú chenu arqui'hua nu lliquihua 
equie cuenda' nucua', '*sino que 
ulu'cuhua ula'na nu uzu'cu'luhua 
lunú rni Jesucristo. Utsutsiñahua 
para nú cuaquihua lubee bene enu 
rnidichia! luhua equie cuenda! nú 
nzeli arqui'hua Jesucristo, pero 
ucuaqui nze!lcahua cuna bedichia' 
nze'ca lubeei. 16Uhuañi nze'cahua 
para nu acahee nu la nchiñi nú 
necha neca elliebacu'hua para nú 

tu' bee bene enu se'ta li'ihua equie 
nú nzeli arqui'hua Jesucristo, cuna 
nú nehuañihua tucu nu rialane. 
17Xne máse neca nze'ca tunu 
nehuana zeca bene equie nú 
rri'illa nú neca nze'ca tunu tsana' 
Diose nu acane scua, luhuare nú 
nehuana zecalla equie nu rri'illa 
nú necha neca. 18Xne hasta li'i 
Cristo nehuana ulle'canu, nu 
ungutinu tucutsia bese equie 
cuenda' stula'ahua, añinzuca nú 
né ri'inu dula, pero ungutinu equie 
cuenda'ahua lia'ahua enu neca 
bee bene enu rlu'cu dula para 
nu neca nze'ca arquia'ahua lu 
Diose. Ungutinu xi neca tucu bene 
iliulabe, pero uhuañi zecanu equie 
cuenda! Espíritu'nu. '9 Pero ante nú 
huañi zecanu, uyani' Espíritu'nu 
lu espíritu' bee benenguti elu 
nchiñiche'beei. Bee espíritu cua! 
neca bee bene enu né zucu' nu 
uni Diose, tiembu nu uhuañi Noé 
lu iliulabe quie', nu uriqui' Diose 
litibeei diqui tiembu nu ureche!e 
Noé barco. Nu xunu tsia neca bee 
bene enu utsila!a lu inza bichia ze'e. 
21Inza ze'e neca tucu seña equie 
cuenda' elu rrinza nú rlucua!ahua 
nee, nu rlube' nucua' nú utsila!a 
Diose lia'ahua. Nu la ni nucua' 
nu neca elu rrinza nú quiee lunú 
neca cuerpo!ahua, sino para nu 
nacua'ahua lu Diose nu lá llutse nu 
necha neca elliebacua!'ahua lunu, 
equie nu rlu'cua'ahua elunehuañi 
nú necuqui neca, equie cuenda' nú 
uhuañi zeca Jesucristo. ??Li'inu enu 
uquie liñibe nu nzucunu cue'tse 
Diose chubee elurnibiya' bee ángele, 
cuna bee espíritu nu rlu'cu elu 
usticia cuna nú rnibiya!. 


1 Pedro 3, 4 


Rqui'ña nú zibi' bene lu Diose 
lunú udete'nu nú recalla 
Enze'e tucu nú nehuana 
ulle'ca Jesucristo, le'ca scua 
rqui'ña nú nehuana zecahua. Xne 
equie nú nehuana zeca bene scua 
sana' arqui' bene bee dula, ?para 
nú ri'illa tucu nú riu' arqui' Diose 
diqui lunú nehuañilla, luhuare 
nú ri'illa lunú necha neca rle'lla. 
3Lilihua huaxi tiembu uhuañihua 
tucu nú uhuañi bee bene enu la 
chulu Diose. Uhuañitsiahua tucu nú 
niarqui'tsiahua cuna tucu nú necha 
neca rle'hua, ulluchi'hua nu uri'ihua 
eliñi nú lecaxi zibi!, ulluchi'tsiahua 
hasta elu niarqui'hua, nu udete'hua 
ula'na lu beenú la neca diose 
nú xiña arqui' Diose. “Pero nee 
lunú la chequiehua nú huañihua 
tucu nú uhuañi bee bene enu rri'i 
scua, chequie nzenu arqui'beei lu 
cuenda'hua nu se'ta beei li'ihua. 
5Pero li'ibeei rqui'ña nú dete'beei 
cuenda lu Diose lunú uri'ibeei, 
li'inu enu nzu para nú hualue lu 
cuenda' bee bene enu nehuañi cuna 
lu cuenda' bee bene enu unguti. 
SXne le'ca ubene' bee bene enu 
unguti Stichia! Diose chenu uhuañi 
beella lu iliulabe quie", añinzuca 
nú unguti beella xi unguti beelá 
bee bene iliulabe, pero para Diose 
nehuañi beella equie cuenda' 
espíritu! beella. 
7Nee nze'ta axula nú laxu 
iliulabe. Enze'e ude'te' llietehua 
elliebacu'hua nu ucua'a tsiñiahua 
para nú acahua nacu'hua lu Diose 
diquinu' arqui'hua. ¿Nu la zañi'hua 
nú zecahua bee sa'hua tucu nú 
rialane, xne eluseca cua! neca 

nú rri'i elietsa nu la duche'hua 
liñi arqui'hua nú rlehua lubee 
bene añinzuca nú huaxi beenú 
necha neca rri'inu beei li'ihua. 
9Ude'tehua elu ya'na bee sa'hua 
enu rriña ni'hua sin nú leehua 
lubeella. 1% Cada tucuhua lia 
uliqui' Diose lunú recahua para nú 
rilihua lunú rqui'ña ri'ihua, enze'e 
urilihua elietsa lubee sa'hua lunú 
acahua ri'ihua para nú acachee 
nú rrilicahua tucu nú riala nú 
rilihua cuna lunú lia uliqui' Diose 
lunú recahua. 11Tunu nu! tucuhua 
enu rlu'cu nú lia udete! Diose nú 
recalla para nú zete'lla bee sa'lla, 
rqui'ña nú zete'lla tucu nú neca 
Stichia' Diose. Le'ca enu rlu'cu 
lunú lia udete' Diose lunú recalla 
para nú ri'illa elietsa lubee sa'lla, 
rqui'ña nú du'lla juerza'lla lunú lia 
udete! Diose lulla para nú ri'illa 
elietsa lubee sa'lla. Ye nú rri'ihua 
uri'i nze'tcahua para nú ni nze'ca 
bee bene lu Diose equie cuenda! 
Jesucristo, lilinu enu riala ula'na 
cuna elurnibiya! diqui tiembu. 
Amén. 


Li'ihua bee bene' Diose 
uriqui'hua lunú secahua 


12Bee sa'a enu nzeli arquia'ahua 
Jesucristo enu chiqui' se'ca, la 
lliquihua equie nú chiqui' nehuana 
secahua xne nucua! neca tucu 
prueba para li'ihua, la chenu 
arqui'hua equie nú secahua scua. 
13 Atla fia utsu arqui'hua chenu 
nu! nú nehuana secahua tucu nú 
nehuana ulle'ca Jesucristo para nú 
le'ca ñia tsu arqui'hua lañi'hua ellie' 
Jesucristo bichia nú riña zecanu 
stucu bese. 14Nia nza lu cuenda'hua 

chenu rquiexu bee bene lilihua 
equie nú nzequiehua Jesucristo, 
xne ye bichia nzu Espíritu Santo! 
Diose cuna li'ihua. Li'inu enu 
rlu'cu nú rnibiya". SLecaxi zibi! nú 
nehuana secahua, tunu unguutihua 
bene urre rri'ihua eluhuana!, urre 
rri'ihua nú necha neca, urre 
riu'uhua elu la yala nú chu'uhua. 
16Pero tunu nu' bene enu nehuana 
seca equie nú nzequiella Jesucristo, 
la yala nú tu'lla sino que a'la 
dete'lla che'tsa lu Diose equie nú 
necalalla bene'nu. 

17 Uri'ihua beya' nú sela Diose 
nú nehuana seca bee bene'nu para 
nú ninu lubeella, tunu lia'ahua nú 
neca'ahua bene'nu nu se'ca'ahua 
scua, ¿xa zeca bee bene enu la 
niarqui' zucu' bedichia' nze'ca' 
Diose che? 18Tunu li'i bee bene enu 
neli nzequie inziu' Diose chiqui' 
huaxi nú nehuana zeca beella 
para nú riña beella lu Diose, ¿xa 
zeca bee bene enu rri'i dula cuna 
bee enu la du' equie nú rni Diose 
che? 19Enze'e bee bene enu sana' 
arqui' Diose lunú nehuana seca 
beella, rqui'fia nú che ri'ilá beella 
lunú neca nze'ca, nu tsa'na beella 
espíritu' beella ya Diose, li'inu 
enu ureche'e lia'ahua nu siempre 
sa'alunu stichia'nu. 


Bezete' para bee bene enu 
nzeli arqui' Jesucristo 


Nee nia bezete' quie lubee 

bene enu rnibiya' letahua, 
li'á enu rlu'cu nú rnibiya' tucu nú 
rnibiya' beella, nu le'ca li'á neca 
enu ulañi' xa nehuana ulle'ca 
Jesucristo. Chequie le'ca tucutse 
lañia'ahua nú chiqui' ñia neca 

equie Jesucristo bichia chenu rifia 
zecanu stucu bese, nu bedichia'quie' 
neca para li'ibeella. ?Li'ihua 
bee enu rnibiya' nia luhua tucu 
nú rriucu bene enu rriucu bee 
sanchi scua ri'i ucuhua bee bene! 
Jesucristo, lunú neca cuenda'hua 
nú zete'hua lilibeella para nú 
chequieelá beella inziu' Diose. La 
ri'ihua riña! cua! lunú nediya'hua 
nú neca cuenda'hua nú ri'ihuane, 
sino que urilihuane equie nú nu' 
ana arqui'hua rilihuane, diquinu' 
arqui'hua uri'ihua riña! cua! tucu 
nú niarqui' Diose, nu la ritihuane 
equie nú niarqui'hua dimi. ¿La 
necane equie nú rlu'cuhua nú 
rnibiya'hua lubee bene enu nzeli 
arqui' Jesucristo, nú nibiya'hua 
lubeella tucu nú niarqui' tsiahua 
sino que lilihua rqui'ña nu acahua 
tucu ejemplu lubeella. 4Nu chenu 
riña Jesucristo stucu bese, li'inu 
enu rnibiya' lua'ahua che ati'hua 
premio nú chiqui' ñia neca nú leca 
bichia nú laxu. 
5Le'ca esquie li'ihua bee bene 

enu nere'ne', uzu'cu'hua nú rni bee 
bene uxu. Yehua masia bee niyu 
e'ne' urre bee bene uxu aca lle'na 
rqui'hua, uzu'cu'hua nú rni bee 
sa'hua: 

Xne la ri'i Diose caso bee bene 

enu reca nelliñia, 
pero rri'i nze'canu lubee bene 
enu reca lle'na arqui'. 

SEnze'e aca lle'na arqui'hua lu 
Diose, li'ihua enu rlu'cu ye nú 
rnibiya! para nú ri'inu nú aca neca 
equiehua nu zucu' ayanu li'ihua 
chenu riña bichia ze'e. 7Utsalnahua 
ye nú nzenu arqui'hua lu Diose, xne 
li'inu la tsana! arqui'nu li'ihua. 

8 Ucua'a tsiñiahua nu ubilyahua 
li'ihua, xne beze'lu enu rlee luhua 
neca tucu nú neca bichiee enu 
rlia'na! nu rcua'na nú acu, scua 
enzee beze'lu rcua'nai ti ri'i ana 
lu. 9Enze'e la tsana'hua nu ri'i 
beze'lu ana luhua utsuta' arqui'hua 
lunú nzeli arqui'hua, xne li'ihua 
nediya'hua nú diqui lu iliulabe 
le'ca scua nehuana seca beelá bee 
sa'hua enu nzeli arqui' Jesucristo. 
1Pero chenu udete nu nehuana 
secahua scua lletna tiembu, chequie 
equie beenú nehuana secahua 
scua ri'i Diose elietsa luhua para 
nú nzequieehua nu rcualnahua 
nú huañihua tucu nú niarqui'nu, 
nu chiuca tsu arqui'hua cuna 
nú tsuta! arqui'hua, sin nú za' 
arqui'hua chequiehua inziu'nu, 
nu le'ca lilinu necanu Diose enu 
rri'i elietsa lua!ahua lu ye nú 
se'ca!lahua, nu ucañilanu lia'ahua 
para nú chu'uhua elu chiqui' ñia 
rnaa nzucunu nu leca bichia nú 
laxue xne neca tucutsialahua cuna 
Jesucristo. Nu chiqui' neli neca 
nú lu'cua'ahua ula'na lunu, xne 
lititsianu necanu enu rlu'cu nú 
rnibiya! diqui tiembu. Amén. 


Último bedichia' nú 
niquie lu ichi' quie' 
12Silvano enu neca sa'ahua 

enu nediyaa nú nehuañi tucu nú 
niarqui' Diose, li'illa uri'illa faura 
nú uquie'ella carta quie! para nú 
nia luhua chiucu chuna bedichia' 
nu nia bezete!' luhua, cuna nú 
le'ca ixiule'a luhua nú chiqui! 
seca Diose lia'ahua. Enze'e le'ca 
scua uzecahua Diose cuna bee 
sa'hua. 13Bee bene enu nzeli arqui' 

Jesucristo cuna bee bene enu ucafli 
Diose tucu nú ucañinu li'ihua, 
litibeella enu nucua'a ca'a elu 

le'ca rniru Babilonia, xe'la beella 
saludo luhua, le'ca esquie Marcos 
enu rlucua xi neca tucu endua, 

xe'lalla saludo luhua. 14Uri'ihua 
saludar bee sa'hua cuna eluseca nú 
rlu'cuhua. 

Diose liqui' nú nzuxe arqui'hua, 
li'ihua enu neca tucutsia cuna 
Jesucristo. Amén. 


Carta rrucu nú uquie'e San Pedro 





Uxe'la Pedro saludo 


Li'á Simón Pedro, neca tucu 

apóstol! Jesucristo nu sibita 
lunu. Rquie'a carta quie' luhua 
litihua enu rlu'cu nú nzu teneli 
arqui' lu Jesucristo nú chiqui' ñia 
neca tucu nú nzu teneli arquitru 
lunu. Xne utsila'la Diose lia'ahua 
equie cuenda' Jesucristo enu neli 
rri'i tucu nú necane. ?Diose ri'i nú 
chiqui' cha nze'ca lu cuenda'hua 
cuna nú lia liqui'nu nú chiqui' 
nzuxe arqui'hua, xne nu'luhua 
Diose cuna Jesucristo enu rnibiya' 
lua'ahua. 


Xa rqui'ña ri'i bee bene' Jesucristo 


3Diose equie nú rlu'cunu poder 
uliqui'lanu ye nú se'ca la'cha'ahua 
para nú rlu'cua'ahua elunehuañi 
nú leca xunga laxu, nu para nú 
huañia'ahua nú lecaxi natsa 
arquia'ahua lunu. Xne nu'lula'ahua 
enu ucañi lia'ahua para nú 
yala'ahua elu rnibiya'nu cuna 
eluxene'nu. *Enze'e chiqui' llene 
neca lunú ucuaqui u'nanu lua'ahua 
nu huaxi secae, nu equie cuenda! 
nú ucuaqui' u'nanu scua rcualnahua 
nú huañihua tucu nu niarqui' Diose, 
nu scua utsana! arqui'hua ye beenú 


lecaxi zibi' cuna beenú necha 
neca nu! lu iliulabe quie'. *Enze'e 
rqui'ña nú cua'nahua nú huañi 
nze'cahua equie nú rlu'cuhua lunú 
nzeli arqui'hua Jesucristo, nu equie 
nú nehuañi nze'cahua scua che 
rililáhua beya! xa neca stichia'nu; 
ênu equie nu nediya'hua xa necanu, 
che rri'ihua ana lubee elliebacu'hua 
nú necha neca, nu lunú rri'ihua ana 
lubee elliebacu'hua nu necha neca, 
ché acahua lu'cuhua nú tsuquie 
arqui'hua, nu equie nú rlu'cuhua 
nú nzuquie arqui'hua nu! modo 
huañihua nú lecaxi naa arqui'hua 
lu Diose; "nu equie nú nehuañihua 
nú lecaxi naa arqui'hua lu Diose, 
scua acahua ri'ihua nú neca nze'ca 
lu beelá bee sa'hua, nu equie nu 
nze'cahua nu' modo nú zecahua bee 
sa'hua. 

8 Tunu sucu'luhua bee nucua!, 
nu nzequiehua nu rcua'nahua 
nu nehuañihua scua, chequie la 
nehuañitsiahua lunú nehuañihua, 
nu la nehuañi xle!ehua, sino que 
máse nzequiehua nú nu'luhua 
Jesucristo enu rnibiya' lua'ahua. 
9Pero bene enu la cua'na nú huañi 
scua, li'illa necalla xi neca tucu 
bene enu niquie'lu urre xi neca 
tucu enu la bitya istu. Uzañila'lla nú 

uri'ila Diose perdona li'illa bee dula 
nú uri'illa hua'tu. '%Enze'e bee sa'a 
enu nzeli arquia!ahua Jesucristo, 
tucu nu ubixia Diose li'ihua nu 
tucu nú ucañinu lilihua, cualnahua 
nú tsuta! arqui'hua lu Diose, xne 
tunu nzuta' arqui'hua scua, che 
la zana'hua lu dula. Nu scua itá 
lu'cuhua nú chu'uhua elurnibiya' 
Jesucristo enu rnibiya' lua'ahua, 
li'inu enu uhua lia'ahua lu dula. 
12Enze'e la tsanaa nú rellu'cu' 
arquia li'ihua ye bee nu unia luhua 
nee, añinzuca nú nediyala'hua 
bee nucua! nu añinzuca nu le'ca 
neli nzequiehua lunú neli neca nú 
ubene'la'hua. 13Diqui nú nehuañia 
lu iliulabe quie', li!á nediya nú 
rqui'ña nú dua'a ana arqui'hua cuna 
bee bedichia' quie'. 14Xne equie 
cuenda’ Jesucristo enu rnibiya' 
lua!ahua uri'ilá beya! nú lacaxea' 
nehuañia lu iliulabe quie'. 1BEnze'e 
chiqui' rcua'na nu nia luhua para 
nú leca xunga zañi'hua bee stichia'a, 
mase nú ungutia. 


Bee enu ulañi' lunú 
rnibiya! Jesucristo 


16 Chenu udixiule'eru luhua nu xa 
neca lunú rnibiya' Jesucristo, nu xa 
neca nu nze'ta zecanu stucu bese, 
lá llela arqui'ru nú rniru luhua xne 
ulañi' nze'ca'ru nú chiqui' neca 
equie ellie'nu. 17 Chenu ubene chi 
Diose enza liñibe, nu uni chi ze'e 
bedichia! nze'ca lunu: “Benequie' 
neca lli'ñia nu chiqui! neca equienu 
nu fia nzu arquia lunu.” 1 Nu 
li'iru necaru enu ubene! chi Diose 
hasta liñibe, chenu ullua'aru equie 
dañi ze'e cuna Jesuse elu ulube'lu 
ellie'nu. 

19Nu scua másela uyali arqui'ru 
nú uni bee profeta! Diose. Enze!e, 
neca nze'ca tunu sucu'luhua lunú 
uni beella, xne stichia! beella neca 
xi neca quii nú rdu'lliete elu necabe 
nzu hasta nú ye'e luyuu. Nee le'ca 
scua lle'naa, lle'naa nze ri'ihua 
beya! lu cuenda! Diose hasta chenu 
riña Jesucristo stucu bese li'inu enu 
neca ellie'e lua'ahua, che itá ri'ihua 
beya' yeene. Pero uri'ihua beya' 
nú ni' tucu Stichia! Diose la aca bee 
bene ri'illa beya' tucu nú necatsia 
elliebacu'lla, xne bee profeta! 
Diose né ni beella stichia'nu tucu 
nú necatsia elliebacu' beella, 
li'ibeella uni beella nucua' equie nú 
udu' Espíritu Santo arqui'beella nu 
ni beella scua. 


Bee bene enu la zete' lunú neli neca 


Nu le'ca scua tucu nú ucua'a 

bee profeta enu lixiu uri'i leta 
bee bene Israel hua'tu. Le'ca scua 
nucua!a bee bene enu lixiu rri'i nu 
sete'beei lunú la neli neca. Li'ibeei 
cua'na beei nú xa zete'beei li'ihua 
lunú la neli neca para nú nu! nu za! 
arqui'hua, scua la zela beei nu nibiya! 
Jesucristo enu rnibiya' lua'ahua 
lubeei, li'inu enu udixiu stula beei nu 
la lea' nú nitilu Diose li'ibeei. ?Pero 
huaxi bee bene chequie lunú necha 
neca rri'i beei nu ri'i nucua' nú ze'ta 
bee bene Stichia' Diose. ¿Nu equie 
nú máse niarqui' beei dimi, li'ibeei 
cua'na beei xa zequienu beei litihua 
para nu yucu beei dimi'hua, pero la 
la'a beei lu castiya nú nzuquie li'ibeei, 
xne hasta hua'tu nu'la castiya nú 
riala zeca bee bene enu rri'i scua. 

4Diose né ri'i perdona bee ángele 

enu né zucu' stichia'nu, sino 

que uxe'lanu li'ibeei ebila, nu 
nchiñiche'beei elu máse natsacabe 
nzu para bichia chenu ri'inu elu 
usticia'nu. SLe'ca né ri'i Diose 
perdona bee bene enu necha 
uri'i enu uhuañi hua'tu, sino 
que ula'xunu li'ibeei cuna inza, 
utsilalatsianu Noé enu udixiule'e 
lubee bene tucu nu neli neca Stichia' 
Diose cuna se achi bene. $Le'ca 
chenu uri'i Diose elu usticia'nu 
lubee bene eyeche Sodoma cuna 
Gomorra, li'inu utsiqui'nu eyeche 
ze'e hasta nú ungae tii, nucua' neca 
tucu ejemplu para lubee bene enu 
entalá, bee bene enu huañi nu 
necha ri'i, tucu nu uri'i bee bene 
bee eyeche ze'e. "Pero utsila'a 
Diose bene enu lee Lot, li'illa enu 
uhuañi tucu nú niarqui' Diose nú 
huañilla, nu chiqui' uyanu arqui'lla 
lunú necha nehuañi bee bene 
eyeche ze'e. 

8Nu lunú neca Lot enu uhuañi 
tucu nú niarqui' Diose leta bee 
bene ze'e, chequie bichia por bichia 
chiqui' nehuana nzu arqui'lla chenu 
rlañi'lla cuna nú riene'lla lunú 
necha rri'i bee bene ze'e. *Diose 
siempre rri!i elietsa lubee bene enu 
sucu' stichia'nu lu xitse prueba nú 
seca beella, nu le'ca nediya'nu xa 
ri'inunu bee bene enu necha rri'i 
bichia chenu ri'inu elu usticia'nu. 

10 Nu nucua! neca nu nzuquie 
li'i bee bene enu nehuañi tucu nu 
niarqui'tsia beei nu la niarqui'beei 
nú nibiya! Diose lubeei. Chiqui' la 
yu'beei resuna nu la tu'beei sin 
nu lliqui beei rnibeei bedichia' nu 
necha neca, lu cuenda' bee enu 
rlu'cu nú rnibiya' liñibe, nu ni! 
bee ángele! Diose añinzuca nú máse 

nu' juerza! beenu cuna elurnibiya!, 
pero lecaxi uni beenu lu Diose 
equie cuenda' beei. 

12Bee clasia! bee benequie' li'ibeei 
nehuañi beei tucu nú nehuañi 
bee nafi, la lu'cu beei nu ri'i beei 
beya!, nu selta beei lunú la ri'i 
beei beya!, nu rrilitsia beei lunú 
niarqui' tsia beei sin nu ri'i beei 
elliebacu', tucu nú neca bee nañi 
enu nze'tatsia lu iliulabe quie' 
para nu úti bee bene li'ibeeí. Le'ca 
scua bee benecua' equie nu rri'i 
beei beenú necha neca, chequie 
le'catsia li'ibeei rnitilu beei li'ibeei, 
13Nu ixiu beei tucu nu rri'inu beei 
bee bene. Li'ibeei chiqui! ñia nzu 
arqui'beei rri'i beei beenú necha 
neca nú terratutsia laxu lu iliulabe 
quie', li'ibeei neca beei xi neca tucu 
nu necha neca, nú rnitilu lu eliñi 
nú rri'ihua chenu racu juntuhua, 
nu chiqui' ñia nzu arqui'beei 
sequienubeei li'ihua. 

14Lacala lañi'beei tucu una'a chu 
rri'ibeei elliebacu' nu necha neca 
lunchu; la tsuxe beei nú rri'i beei 
dula. Nu sequienu beei bee bene enu 
lle'nalá nzeli arqui' Stichia' Diose, 
para nu ri'ibeella dula, nu chiqui" 
netsiña beei para nú ri'ibeei ana lunú 
niarqui'beei. Chequie nzu quietsia 
nú zeca beei castiya! Diose. WBLa 
chequiea' beei inziu! Diose uche!e xa 
nehuañibeei. Lilibeei nehuañibeei 
tucu nú uri'i profeta Balaam lliana' 
bene enu lee Beor, chenu niarqui!lla 
nú ri'illa ana dimi equie nú uri'illa 
nu necha neca. 1$Pero uqui'ya' 
Balaam equie cuenda'! dula nú 
uri'illa, uri'i Diose nu uni burro!lla xi 
rni tucu bene nu hora ze'e lá ria'lla 
elliebacu! nu necha neca. 


2 San Pedro 2, 3 


17 Nee bee bene enu lixiu rri'i cua! 
enu rnia luhua li'ibeei neca beei xi 
neca tsu nú leca inza, cuna xi neca 
xcabe nu la uya' quiu, enze'e riala 
chabeei elu máse natsacabe nzu 
nu leca bichia nú chiu'u beei ze'e. 
18Puro bee bedichia! nú nelliña 
rnibeei nú lecaxi sibi', nu li'ibeei 
rnibeei nú lecaxi ri'i nu ri'i bee 
bene nu necha neca, scua sequienu 
beei bee bene enu apenatsia rla'na 
nú tsana! arqui' inziu nu necha 
neca para nu che ri'ilá beella nu 
necha neca. '*Rnibeei nu lecati 
nibiya' lubee bene, nu le'ca lilibeei 
neca beei xi neca enu neiqui lubee 
nu necha neca rri'ibeei, xne ye 
beenú la tsana' arqui'bee bene nú 
necha neca rri'i beei, nucua' neca 
nú rnibiya' lubee bene. ?Lunú 
necane chenu uyu'ulula bee bene 
nu utsila'la Jesucristo enu rnibiya' 
lua'ahua li'ibeella lu dula nú utsana' 
arqui'la beella lunú necha neca 
nu' lu iliulabe quie', nu stucua'la 
bese uzela beella nu rnibiya' nucua' 
lubeella, scua masesca'lá necha 
nehuañi beella lunú uhuañi beella 
hua'tu. 21 Máse neca nze'cae lu 
cuenda' beei nú né chuluxu beei 
Stichia! Diose, nu uyulu beeii nu 
chu utsana! arqui'beei bedichia' 
nze'ca'nu nú ubene'beei. 22Equie 
cuenda!' beei rialu tucu parte lu ichi! 
Stichia' Diose elu rni: “Nicu racu 
zecaí lunú uridi'cuí, nu cuchi enu 
ungutsa inza lu inza nze'ca, riu'u 
zecaí lu inzabenu.” 


Xa aca chenu nze'ta 
Jesucristo stucu bese 
Bee sa'a enu nzeli arquialahua 
Jesucristo chiqui' setca 

li'ihua, ninguie' neca carta rrucu 
nú xe'la luhua. Nu lu rucu carta 
quie! rcua'na para nu nia luhua nú 
ri'ihua elliebacu! tucu nú rialane. 
2Ullu'cu' arqui'hua lunú uni bee 
profeta' Diose hua'tu cuna stichia' 
Jesucristo enu rnibiya' nú uzete' 
bee apóstol'nu li'ihua, li'inu enu 
utsila'a lialahua lu dula. 

3Uri'ihua beya' chenu yamero 
nze'ta nú laxu iliulabe, chu'u bee 
bene enu tsequichia' li'ihua, nu 
huañi beei tucu nu niarqui' tsiabeei, 
4nu nibeei luhua: “¿Ma nu unii 
Cristo nú nze'ta zecanu stucu bese? 
Ungutila ye bee benea!'ahua enu 
udetela, nu ye beenú nu! lu iliulabe 
neca tucu necane hasta chenu 
uquixie iliulabe.” 5Li'ibeei nibeei 
scua xne la du' equie beei nú hasta 
hua'tu nu'la liñibe cuna lu yuu, nu 
lu cuenda' inza ungache' yuu cuna 
poder' Diose. $Le'ca equie cuenda' 
inza unitilu Diose bee bene enu 
uhuañi hua'tu. "Pero liñibe cuna lu 
yuu nú rlañialahua nee, nzula nú 
nitilu Diose nucua' cuna quii equie 
nú rnibiya'nu, bichia nú dete'nu 
castiya bee bene enu la zucu' 
stichia'nu. 

SEnze'e bee sa'a enu nzeli 
arquia!ahua Jesucristo, la zañi'hua 
nú para Palahua Diose tucu bichia 
neca xi neca tucu mili lana, nu tucu 
mili lana neca xi neca tucu bichia 
para li'inu. La necane nu rle'la' 
Diose nu tsa'alunu lunú ucuaqui 
u'nanu tucu nú nu! bee bene enu 
rri'i elliebacu' nú rle'la'nu nú ri'inu 
nucua!' sino que nzuquienu. Xne 
la niarqui'nu nú nitilu ni'tucu bee 
bene, lunú niarqui'nu nú ye bee 
bene tsana! arqui'beei stula beei. 

10Nu tucu nu la ria'ahua beya' 
chenu rriña tucu huana'. Scua aca 
bichia chenu rifia zeca Jesucristo 
stucu bese, nu lliqui bee bene 
chenu yene' bee bene nú llichi 
nitilu liñibe, nu ye beenú nu' liñibe 
nitilu Diose nucua' cuna quii, letca 
esquie nitilunu iliulabe cuna ye nú 
nu' lue cuna quii. 

1Nee lunú nediya'la'hua nú 
laxu iliulabe, rqui'ña nú huañihua 
nu lecaxi natsa arqui'hua sin nu 
lu'cuhua dula tucu nu niarqui' 
Diose. 12Chequie chiqui' nu' ana 
arqui'hua nzuquiehua nú riña 
bichia nu ucañi Diose nú aca bee 
nucua!, bichia ze'e tsiqui' Diose 
liñibe cuna ye beenú nu! liñibe. 
Le'ca esquie lu yuu cuna ye nú 
nu'lue nitilu Diose bee nucua!, 
cuna quii. 13 Pero lia'ahua nellua'a 
quia'ahua tucu liñibe cuqui cuna 
tucu yuu cuqui, tucu nú ucuaqui 
u'na Diose, tucu elusticia nú neli 
neca liñibe. 

14Enze'e bee sa'a enu nzeli 
arquia'ahua Jesucristo, diquila 
nú nucua'aquiehua nu aca nucua', 
ucua'nahua nú lluna' Diose li'ihua 
nú lecaxi nahua nu la lu'cuhua 
dula, cuna nú nehuañihua nu 
nzuxe arqui'hua cuna bee sa'hua. 


2 San Pedro 3 


15Urilihua beya' nú Pa'ahua Diose 
nzu quie arqui'nu liatahua para 
nú tsana! arquia'ahua stula'ahua. 
Nu sa'ahua Pablo enu chiqui! 
se'ca!ahua, le'ca scua unilla lu 
carta'lla nú uquie'ella luhua tucu 
nú lia udete! Diose lunú reca 
elliebacu'lla. 18Lu ye carta nú 
uquie'e Pablo li'illa unilla luhua 
lunú rnia luhua. Pero nu'bee 
luhuare lu carta!'lla elu neriña! nú 
ri'i bee bene beya', chequie bee 
bene enu la ri'ili beya! Stichia! 
Diose cuna bee enu la tsuta' arqui' 
lu stichia'nu xe'e beei lunú rni 
stichia! Pablo, le'ca scua rri!i beei 
lu beelá bee bedichia' nú nze'ta lu 
ichi' Stichia' Diose, enze'e le'catsia 
lilibeei rnitilu beei li'ibeei. 

17Bee sa'a enu nzeli arquia'ahua 
Jesucristo, chiqui! se'ca lilihua, 
nee lunú nediya'la'hua bee nucua' 
ubilyahua li'ihua para nú la 
zana'hua letaya bee enu niarqui' 
nú zequienu li'ihua para nú tsana! 
arqui'hua lunú nzuta' arqui'hua lu 
Stichia' Diose. 18 Mejora ucua'nahua 
nú másela chululáhua Jesucristo 
cuna eluseca'nu, li'inu enu udixiu 
stulalahua. ¡Nu chiqui! neca equie 
nú lu'cu bee bene ula'na lunu diqui 
tiembu! Amén. 


Carta tucu nú uquie'e San Juan 





Bedichia' nú rliqui' elunehuañi 
Carta quie! neca para nú 
ixiulela luhua equie cuenda! 

tucu bene enu nzula hasta chenu 
lasca' quixie iliulabe, ubene'la'ru 
lunú rninu nu ulañilla'ru li'inu, 
ulañi' nze'caru li'inu nu uti'ru yaru 
lilinu. Litinu necanu enu rliqui' 
elunehuañi, 2nu ube'talanu lu 
iliulabe. Ulañi'la'ru li'inu nu li'iru 
necaru testigo, enze'e rixiule'eru 
luhua equie cuenda! li'inu enu 
rliqui' elunehuañi nú leca xunga 
laxu. Lilinu necanu enu nzula cuna 
Diose liñibe nu ube'tanu lu iliulabe. 
3Enze'e lunú ulañi'ru, cuna lunú 
ubene!la'ru, rixiule'eru luhua para 
nú aca tucutsiahua cuna li'iru, tucu 
nú neca tucutsiaru cuna Diose 
Pa'ahua cuna Lli'ñinu Jesucristo. 
4Rixiule'eru bedichia! cua! luhua 
equie cuenda' carta quie! para nú 
chiqui' ñia tsu arqui'hua tucu nú 
nia nzu arqui'ru. 


Diose neca ellie'e 
5Ninguie' neca bedichia' nú uzete! 
Jesucristo li'iru, nu nee rixiule'eru 
nucua' luhua, nú Diose neca ellie'e 
nu la lu'cunu ni' tucu dula. £Tunu 
rnia'ahua nú neca tucutsia'ahua 


cuna Diose, nu nzequie'sca!tahua 
inziu nú necha neca, scua 
neca'ahua enu niquichia' sia lunú 
rnia'ahua urre lunú rria'ahua. "Pero 
tunu nzequie'ahua ellie' Diose, 

tucu nu necanu enu la lu'cu dula, 
che neca tucutsia'ahua cuna bee 
salahua, nu rene' Lli'ñinu Jesucristo 
quieenu liatahua lu ye dula nú 
rlu'cua'ahua. 

8 Tunu rnia'ahua nú la lu'cua'ahua 
dula sequienua!ahua le'catsia 
lia'ahua, nu la nia'ahua lunú neli 
neca. *Pero tunu xucu' dula'ahua 
stulalahua lu Diose, nediya' 
nze'ca'ahua nú rrilinu lunú rninu, 
li'inu nze'canu para nú rilinu 
perdona lia'ahua lu stula'ahua nu 
quieenu liatahua lu ye beenú necha 
neca uria'ahua. Tunu rnia'ahua 
nú la ria'ahua dula, nucua' rni 
nú rnia'ahua nu neca Diose enu 
niquichia' nu rlu'cua'ahua dula nu 
la zucua'ahua nú rni stichia'nu. 


Jesucristo neca enu rni lu 
cuenda'hua lu Diose 
Bee lli'ñia, rquie'a bee 
bedichia! quie! luhua para nú 
la ri'ihua dula. Pero tunu nu'hua 
enu rri'i dula, rlu'cua'ahua tucu 
enu rni lu cuenda'ahua lu Diose, 

nu li'inu necanu Jesucristo enu 
leca xunga uri'i dula. ?Equie nú 
unguti Jesucristo, nu' nú rri'i Diose 
perdona stula'ahua. Nu la acane 
equie cuenda' stula'tsialahua, le'ca 


necane lu cuenda' stula ye bee bene 


iliulabe. 

3Lia'ahua nediya' nze'ca'ahua 
tunu sucua'ahua Stichia' Diose, che 
nzu arquialahua nú itá nulu'la'ahua 
lilinu. 4Pero tunu nu! enu rni: 

“Lilá nu'lua Diose”, nu la zucu'lla 
stichia'nu, necalla enu niquichia', 
xne la chequieella lunú neli neca. 
5Pero enu sucu' Stichia! Diose 
diquinu! arqui' neli secalla li'inu. 
Scua nediya'ahua nú neca!ahua 
bene'nu. £Tatse bene enu rni 
nú neca bene' Diose, rqui'ña nú 
huañilla tucu nú uhuañi Jesucristo. 


Mandamiento nú necuqui neca 


7Bee sa'a enu nzeli arquia'ahua 
Jesucristo, bee bedichia' nú rnia 
luhua nee la necuqui necane, le'ca 
li'i bedichia' quie' neca stichia' 
Jesucristo nú ubene'la'hua hasta 
hua'tu. Le'ca li'i bedichia' quie' 
neca nú rnia luhua nee. $Pero rnia 
bee bedichia! quie! luhua xi neca 
tucu nú necuqui neca, xne sianu 
necane equie cuenda! Jesucristo 
urre necane equie cuenda! li'ihua, 
rlube' nucua' nu neli necane xne 
nze tsana' arqui'lahua inziu nú 
necha neca nu nzequiehua lunú 
neca nze'ca. 

Tunu nu' enu rni nú nzequieella 
inziu' Diose nu rana arqui'lla bee 


sa'lla, li'illa nzequieesca'lla inziu nú 


necha neca. Enu seca bee sa! li'i 
silla neli nzequieella inziu' Diose, 
scua leca modo nú ri'i dula ana 

lulla. Pero bene enu rana arqui' 
bee sa! lililla nehuañilla lunú necha 
neca, nu nzequiella nú necha neca 
cua!, sin nú ri'illa beya! cá enza 
nzalla, xne utsa'na nú necha neca 
cua! li'illa leta rula! xi neca tucu 
bene enu la bi'ya. 
12Rquie'a carta quie' luhua 

bee lli'ñia, xne unga perdonala 

stulahua equie nú rlu'cuhua 

ula'na lu Jesucristo. 


13Rquie'a carta quie' luhua 
li'ihua bee uzana, xne nu'lulahua 
Jesucristo enu nzula hasta chenu 
lasca! quixie iliulabe. Le'ca rquie'a 
carta quie! luhua li'ihua bee bene 
enu nere'ne xne urilihua ana nú 
la ria'hua nú necha neca nze'ta lu 
beze'lu. 

Rquie'a bedichia'quie luhua 
li'ihua bee endu', xne nu'lulahua 
Pa'ahua Diose. 

14Rquie'a bedichia' quie' luhua 
li'ihua bee uzana, xne nu'lulahua 
Jesucristo enu nzula hasta chenu 
lasca' quixie iliulabe, nu le'ca 
rquie!a bedichia! quie! luhua 
li'ihua bee enu nere'ne!, xne 
rdu'hua ana arqui'hua nu neli 
nzequieehua Stichia' Diose, nu 
urilihua ana nú la ria'hua nú 
necha neca nze'ta lu beze'lu. 
15La le'hua nú ri'ihua lunú necha 

neca rri'i bee bene lu iliulabe quie' 
ni'bee nú nu! lu iliulabe. Tunu nu' 
enu máse seca lunú nu! lu iliulabe, 
nu la zeca nze'e Pa'ahua Diose. 
16Xne ni! tucu nú necha neca nu! 

lu iliulabe quie' la ye'ta nucua' lu 
Diose, nze'ta tsia nucua! le'ca lubee 
bene iliulabe. Nu ninguie' neca 
lunú necha neca rri'i bee bene 

iliulabe. Ri'illa tucu nú necatsia 
elliebacu'lla, nu rle'lla nú lu'culla 
ye lunú rlañi'lla cuna nú reca 
nelliñalla lunú rlu'culla. Pero 
iliulabe tucu bichia laxue cuna ye 
beenú necha neca rri'i bee bene. 
Pero enu nehuañi tucu nú niarqui' 
Diose, lu'culla elunehuañi nú leca 
xunga laxu cuna lilinu. 


Lunú neli neca cuna 
lunú la neli neca 

18 Bee lli'ñia, li'á nia luhua nú 
lacaxea! nzu nú laxu iliulabe. Xne 
ubene'la'hua nú rqui'ña nú riña 
tucu enu rri'i condra Cristo, nu 
ni nze'e lubee bene nú neca nze'e 
Cristo, nu nee nucua!ala huaxi 
enu rri'i condra Cristo, enze!e 
nediya!lahua nú lacaxea! nú laxu 
iliulabe. 19Bee enu rri'i condra 
Jesucristo, uchiu'u beei le'ca leta 
bee sa'ahua enu nzeli arquia'ahua 
Jesucristo, pero laca beei mero bee 
salahua, xne tunu neca beei bee 
sa'ahua aya'na beei leta bee sa'ahua 
enu nzeli arquia'ahua Jesucristo. 
Pero unga nucua' para nú lañi' bee 
bene nú laca beei bene leta'ahua. 

20Uliqui'la Jesucristo Espíritu 
Santo luhua, nu equie cuenda!' 
Espíritu Santo yehua nediya'hua 
lunú neli neca. 21 Rquie'a bee 
bedichia' quie' luhua, nu la necane 
lunú la nediya'hua ta lunú neli neca, 
sino que lunú nediya'la'huane, xne 
li'ihua nediya'hua nú la ye'ta ni' 
tucu bee eluquichia' lunú neli neca. 

22Nee, ¿ti neca bene enu 
niquichia'? Bene ze'e neca enu rni 
nú la neca Jesuse li'i Cristo. Nucua' 
rri'i condra Cristo xne la chili 
arqui' nucua' Pa'ahua Diose, nu 

ni' Lli'ñinu Jesucristo. ?3Xne tatse 
bene enu rni nú la neca Jesucristo 
Lli'ñi Diose, li'illa la chululla Diose 
Pa'ahua. Pero enu rni nú neca 
Jesucristo Lli'ñi Diose, li'isilla 
nu'lulla Pa!ahua Diose. 

24Enze'e la tsana' arqui'hua 
bedichia! nú ubene'hua desde nú 
uquixiehua nú uyali arqui'hua 
Jesucristo, nu tunu nzequiehua 
bedichia! nú ubene'hua desde 
chenu uquixie nú uyali arqui'huane, 
che si nzequiehua nú nehuañihua 
cuna Pa'ahua Diose cuna Lli'ñinu 
Jesucristo. Ü Nu ninguie!' neca nú 
ucuaqui u'na Jesucristo, nú liqui'nu 
lua!lahua elunehuañi nú leca xunga 
laxu lu Diose. 

26Rquie'a bee bedichia! quie' 
luhua, equie cuenda! bee bene enu 
rcua'na nú zequienu li'ihua. 27 Pero 
li'ihua nehuañihua cuna Espíritu 
Santo nú uliqui' Jesucristo luhua, 
nu la qui'ña nú nu' ti zete! lilihua, 
xne le'ca li'i Espíritu Santo neca enu 
zete' yeene li'ihua, nu puro nú neli 
zete'nu nu la zete'nu eluquichia'. 
Enze'e uhuañihua tucu nú rnibiya' 
Espíritu Santo para nú chequiehua 
nú neca tucutsiahua cuna Jesucristo. 

28 Nee bee lli'ñia, li'á nia luhua 
nú uquia quieehua inziu' Jesucristo, 
para nú la lliquia'ahua chenu riñanu, 
nu ni' nú tua'ahua li'inu. ?9Li'ihua 
nediya'hua nú rri'i Diose tucu nú neli 
neca, nu rqui'ña nú ri'ihua beya! nú ye 
bee bene enu rri'i tucu nú neli neca, 
li'ibeella neca beella Lli'ñi Diose. 


Lu cuenda' bee bene enu 
neca Lli'ñi Diose 
Ubi!yacuruhua chiqui' 
llene neca nú seca Diose 


471 


Pa'ahua lia'ahua. Enze'!e nu' modo 
nú chiu'ulea'ahua lli'ñinu, nu 
neca'ahua lli'ñinu. Pero bee bene 
enu la chequie inziu' Diose la chulu 
beei lia'ahua xi neca Lli'ñi Diose, 
xne la chulu beei li'inu. ?Bee sa'a 
enu nzeli arquialahua Jesucristo 
enu chiqui! se'ca, lilá nia luhua nú 
necala!ahua Lli'ñi Diose. Añinzuca 
nú la ria'ahua beya! xa aca'ahua 
chenu nze'ta Jesucristo stucu 
bese, pero nzuta! arquialahua nú 
acalahua tucu nú necanu xne bichia 
ze'e neli lañia'ahua li'inu tucu nú 
rnaanu. Nu ye bee bene enu nzeli 
arqui' nú scua acane, sucu'lu beella 
nú huañi beella nú la lu'cu beella 
dula, tucu nú necanu enu la lu'cu 
dula. 

4Pero ye bee bene enu la ri'i tucu 
nú rnibiya! Diose li'ibeei rri'ibeei 
dula, xne dula neca tunu la ri'i 
bee bene tucu nú rnibiya' Diose. 
SLi'ihua nediya'hua nú ube'ta 
Jesucristo lu iliulabe para nú huanu 
dula arqui' bee bene, nu la lu'cunu 
ni' tucu dula. ĉEnze'e bee bene enu 
neca tucutsia cuna Jesucristo, rla'na 
beella nú la ri'i beella dula. Pero ye 
bee bene enu siempre rri'i dula, la 
ri'ibeei beya' ti necanu nu la chulu 
beei li'inu. / Bee lli'ñia li'á nia luhua 
nú la zelahua nú titse zequienu 
li'ihua, xne enu rri'i lunú niarqui' 
Diose la nzu elliebacu'lla nú ri'illa 
dula, tucu nú neca Jesucristo enu la 
lu'cu dula. 8Pero bene enu siempre 
rri'i dula neca nze'e bene! beze'lu, 
xne tucutsia beze'lu neca enu rri'i 
dula hasta chenu uquixie iliulabe, 
nu Jesucristo Lli'ñi Diose ube'ta lu 
iliulabe para nu urilinu ana lunú 
rri'i beze'lu. 

%Enze'e ni' tucu bene enu nzequie 
inziu! Diose la zucu'lulla nú ri'illa 
dula, xne nehuañila Espíritu! Diose 
cuna litilla, nu la yala! nú ri'illa 
dula xne necalalla Lli'ñi Diose. 

10 Chee rlube! nú ti neca bee Lli'ñi 
Diose nu ti neca bee lli'ñi beze'lu, 
xne tatse enu la ri'i tucu nú niarqui' 
Diose urre la zecalla bee sa'lla la 
aca nze'e Lli'ñi Diose. 


Rqui'ña nú zeca bee bene sa'lla 


11Nu litihua desde chenu uyalí 
arqui'hua Jesucristo, ubene'la'hua 
nú rqui'ña nú zecalahua bee sa'ahua. 
12La yala nú ria'ahua tucu nú uri'i 
Caín, uzelai nú unibiya' beze'lu lui 
nú unguuti bichi. Uri'i scua xne 
uri'itsiai puro nú necha neca, nu 
bichii uri'i nú neca nze'ca. 

13Enze'e bee sa'a enu nzeli 
arquia'ahua Jesucristo, la chenu 
arqui'hua tunu rana arqui' bee bene 
iliulabe li'ihua equie nú nzequieehua 
inziu' Diose. 14Lia'ahua nediya'ahua 
nú la neca'ahua xi neca bene enu 
unguti para Diose xne rlucula'ahua 
elunehuañi lunu, equie nú se'ca'ahua 
bee sa'ahua. Pero bene enu la zeca 
beesa' li'illa necasca'lla xi neca bene 
enu unguti lu Diose. 15Ye bee bene 
enu rana arqui' bee sa' neca nze'e xi 
neca tucu enu ruuti bene, nu li'ihua 
nediya'hua nú enu ruuti bene li'illa 
la lu'culla elunehuañi nú leca xunga 
laxu lu Diose. 16Lia'ahua nediya'ahua 
nú seca Jesucristo liatahua xne 
ungutinu equie cuenda'ahua; nee 
le'ca scua equie nú se'ca'ahua bee 
salahua lecaxi ri'i mase atialahua 
equie cuenda’ bee sa'ahua. "Pero 
tunu nu! tatucuhua enu neca xene lu 
iliulabe quie! nu lañi'lla tucu sa'lla 


1 Juan 3, 4 


enu seca elitsi, nu la ri'illa elietsa lu 
bene ze'e, ¿xa modo nilla nú rlu'culla 
eluseca! Diose che? 18Enze'e bee 
llitñia, li'á nia luhua nú la ni'tsiahua 
nu rnia!ahua nú se'ca'ahua bee 
salahua, rqui'ña nú lubealahua nú 
se'ca'ahua bee sa'ahua cuna lunú 
rria'ahua. 


Rqui'ña nú nzu arquia'ahua lu Diose 
19Xne tunu se'calahua bee salahua 
che ria'ahua beya! nú sucua'ahua 
nú rni Stichia' Diose, nu nzuta' 
arquia'ahua nú rria'ahua tucu nú 
rialane lunu. Pero tunu rritilatahua 
tucu nu rialane scua nu si'scatahua 
nu lasca' ria'ahua tucu nú neli 
neca, rqui'ña nú rialahua beya! nú 
llenela neca Diose lua'ahua, nu li'inu 
nediya'nu yeene. ?1Enze'e tucu nú 
selca lilihua, li'á nia luhua tunu 
silahua nú rria'ahua nu neca nzelca, 
che nzu ta! arquialahua nú rria'ahua 
tucu nú neli neca lu Diose. 22Scua 
liquitnu ye nú rnacua'ahua lunu, equie 
nú sucua'ahua nu rrialahua lunú 
rnibiya'nu cuna nú rrialahua lunú riu! 
arqui'nu. ?3Nu lunú rnibiya' Diose nú 
rialahua necane nú chili arquia'ahua 
Jesucristo Lli'ñi Diose, nu zeca!lahua 
bee salahua tucu nú unibiya'nu nú 
ria'ahua. Bee bene enu sucu' tucu 
nú rnibiya' Diose nu rri'i beellae, 
li'ibeella nehuañi beella cuna Diose 
nu li'inu nehuañinu cuna li'ibeella. 
Nu nediya!lahua nú nehuañinu cuna 
liatahua, equie cuenda' Espíritu Santo 
nú uliqui'lanu lua'ahua. 


Equie cuenda' Espíritu' Diose cuna 

espíritu enu rri'i condra Jesucristo 
Bee sa'a enu chiqui! se'ca, lilá 
nia luhua nú la chili arqui'hua 

titse bee bene enu rni nú rni Stichia' 
Diose, rluti uri'inze'cahua beya' 
tunu neli nú rnilla Stichia' Diose 
urre lia rnilla, xne lu iliulabe enzee 
huaxi bee bene enu niquichia!, nu 
rnibeei nú rnibeei Stichia! Diose. 
2Nee, para nú ri'ihua beya! ta 
enu neli rni Stichia! Diose: neca 
beella enu neli nzeli arqui' nú 
ube'ta Jesucristo lu iliulabe xi neca 
tucu bene, enu nzeli arqui' scua 
nzu Espíritu Santo! Diose cuna 
lililla. ¿Pero bee bene enu la chili 
arqui' nú neca Jesucristo Lli'ñi 
Diose enu ube'ta lu iliulabe, la nzu 
Espíritu Santo' Diose cuna li'ibeei, 
nu li'ibeei neca beei enu rlee lu 
Jesucristo. Lilihua ubene'hua nú 
rqui'ña nu nze'ta tucu enu rlee lu 
Jesucristo lu iliulabe quie', nu desde 
nee nucua'ala huaxi enu rana arqui' 
Jesucristo lu iliulabe quie!. 

4Pero li'ihua bee lli'ñia, necalahua 
Lli'ñi Diose, nu bee enu rana arqui' 
Jesucristo la ria! bee nze'e ana luhua, 
xne máse llene neca lunú rnibiya' 
li'inu enu nzu cuna li'ihua luquela 
nú rnibiya' bee enu nchiñi lu inziu 
nú necha neca. 5Bee enu rlee lu 
Jesucristo rri'itsia beei elliebacu' 
lunú nu! lu iliulabe, nu puro beenú 
nu' lu iliulabe rnibeei nu bee enu la 
chili arqui' Jesucristo rri'i caso lunú 
rnibeei. 8 Pero lia'ahua necala'ahua 
bee bene! Diose. Nu bee bene enu 
nu'lu Diose riene! lunú rnia!ahua; nu 
bee bene enu la chulu Diose ni teme! 
la ri'ibeei caso lunú rnia'ahua. Scua 
rrialahua beya! nú ta enu nehuañi 
cuna Espíritu Santo nu sete! nú 
neli neca, cuna enu nehuañi cuna 
espíritu nú sete! puro lunú la neli 
neca. 

Diose seca bee bene 


7 Bee sa'a enu chiqui' se'ca, 
rqui'ña nú zeca'ahua bee sa!ahua, 
xne eluseca quie! nze'ta lu Diose. Ye 
bee bene enu seca bee sa! li'ibeella 
neca beella Lli'ñi Diose nu nu'lu 
beella li'inu. ¿Nu bee bene enu la 
zeca bee sa! la chululla Diose, xne 
lu Diose nze'ta eluseca. 9Ulube! 
Diose nú secanu lia'ahua, enze'e 
añinzuca nú tucutsia Lli'ñinu 
Jesucristo pero uxe'lanu Lli'ñinu 
lu iliulabe para nú lu'cua'ahua 
elunehuañi lunu equie cuenda!' 
Lli'ñinu. 19 Diose seca lialahua: nu 
la necane nú rlutia'ahua se'ca'ahua 
Diose, li'inu rlutinu secanu lia'ahua 
enze'e uxe'lanu Lli'ñinu Jesucristo 
para nú ungutinu equie cuenda! 
stula'ahua, nu scua nu! nú rri'i 
Diose perdona lia'ahua. 

1 Bee sa'a enu chiqui! se'ca, li!á 
nia luhua tucu nú seca Diose 
liatahua, le'ca scua rqui'ña nú 
zeca'ahua bee salahua. 12Añinzuca 
nú lecati lañi' Diose, pero tunu 
se'ca'ahua bee sa'ahua rlube' nucua' 
nú nehuañia'ahua cuna Diose, nu 
neli se'calahua lilinu. WLiatahua 
nediya!lahua nú nehuañialahua cuna 
Diose nu li'inu nzunu cuna lia!ahua, 
xne uliqui'lanu Espíritu Santo'nu 
lua'ahua. Nu li'iru bee apóstol 
ulañi'ru Jesucristo Lli'ñi Diose, nu 
rixiule'eru luhua nú Diose Pa'ahua 
uxe'lanu Lli'ñinu para nú tsila'anu 
ye bee bene. 15Tatse bee enu rni nu 
nzeli arqui' nú Jesucristo neca Lli'ñi 
Diose nehuañilla cuna Diose, nu 
nehuañinu cuna li'illa. 

16Lialahua rria'ahua beya' nu 
nzeli arquia'ahua nú seca Diose 

liatahua. Nu equie cuenda' li'inu 
nze'ta nú se'calahua bee sa'ahua 

nu enu nehuañi cuna eluseca 

cua! nehuañilla cuna Diose, nu 
nehuañinu cuna litilla. 7 Tunu 

neli nú nediya'ahua nú seca 

Diose lia'ahua lu iliulabe quie', la 
lu'cua'ahua ni! tucu nú lliquia'ahua 
para bichia chenu hualunue lu 
cuenda' bee bene equie nú neca 
tucutsialahua cuna Diose, tucu 

nú neca tucutsia Jesucristo cuna 
Diose. 18Elu nu' eluseca' Diose 
leca' nú lliqui bee bene. Xne enu 
neli nzequiee eluseca! Diose lecaxi 
lliquilla, pero enu la chequiee 
eluseca cua' xiquilla, xne rri'itsialla 
elliebacu! xi castiya riala nú zecalla. 
Enze'e tunu nu' enu xiqui rlube' 
nucua' nu neli la chequiella eluseca' 
Diose. *%Lia'ahua se'catahua Diose 
xne lilinu rlutinu secanu lia'ahua. 
20 Tunu nu' bene enu rni: “Nu 
secalla Diose”, nu rana arqui!lla 
bee sa'lla, necatsialla tucu enu 
niquichia'. Xne tunu la zecalla 

bee sa'lla enu rlañi'lla, ¿xa modo 
zecalla Diose enu la lañi'lla? 1 Letca 
li'i Jesucristo uninu: nú enu seca 
Diose rqui'ña nú le'ca zecalla bee 
sa'lla. 


Equie nú nzu teneli arquia'ahua 
lu Jesucristo sana' arquia'ahua 
lunú necha neca 


Ye bee bene enu nzeli arqui' 

nú neca Jesuse Cristo enu 
uxe'la Diose, neca beella lli'ñi 
Diose; nu bee bene enu seca Diose 
Pa'ahua le'ca seca beella bee 
lli'ñinu. ?Chenu se'ca'ahua Diose 
nu rria'ahua lunú rnibiya'nu nú 
ria'ahua, che rria'ahua beya' nú 

se'calahua bee lli'ñinu. 3Equie nú 
seca bene Diose neca nú rri'i bene 
tucu nú rnibiya'nu; nu laca neriña' 
nu ri'i bene tucu nú rnibiya'nu. 
4Xne ye bee bene enu neca Lli'ñi 
Diose nu! modo nú ri'i beella ana 
lu beenú necha neca nu! lu iliulabe 
quie'. Nu equie nú nzeli arquialahua 
Jesuse enu neca Cristo scua 
rrialahua ana nú la rialahua beenú 
necha neca nu! lu iliulabe quie!. 
5Xne enu nzelítsia arqui' nú neca 
Jesuse Lli'ñi Diose, li'illa nu! modo 
nú rri'illa ana lubee nú necha neca 
nu! lu iliulabe quie". 


Lunú uni Diose equie 
cuenda' Jesucristo 

6 Nu Jesucristo ube'tanu lu 
iliulabe nu urinzanu cuna nú 
uri'chia rene'nu; lá rinza tsianu 
le'ca uri'chia rene'nu lu cruse. Nu 
le'ca li'i Espíritu Santo neca testigo 
lu cuenda' bee nucua!, nu li'inu 
rninu puro nú neli neca. "Xne 
nu' chuna enu neca testigo liñibe: 
Diose Pa'ahua, Jesucristo, nu 
Espíritu Santo; nu lu yuna beenu 
neca tucutsia Diose. ¿Nu le'ca nu' 
chuna testigo lu yuu: Espíritu Santo, 
cuna nú urinza Jesucristo, cuna 
nú uri'chia rene'nu lu cruse; nu lu 
yunanu neca tucu necatse beenu. 
9Nee tunu nzeli arquia'ahua lunú 
rni bee bene lua'ahua; máse rqui'ña 
nú chili arquia'ahua lunú rni Diose 
equie cuenda' Lli'ñinu Jesucristo, 
xne másela seca stichia'nu. 1Bene 
enu nzeli arqui' Jesucristo Lli'ñi 
Diose, li'isilla nzeli arqui'lla lunú 
uni Diose lu cuenda'nu, pero 
bene enu la chili arqui' Diose, rni 
stichia! nze'e nú neca Diose enu 

niquichia' xne la chili arqui' nze'e 
lunú uni Diose lu cuenda' Lli'ñinu 
Jesucristo. Nu lunú uni Diose 
neca nú uliqui'lanu elunehuañi nú 
leca xunga laxu, nu elunehuañi 
cua' nze'ta equie cuenda'! Lli'ñinu 
Jesucristo. 12Bene enu neca tucutsia 
cuna Jesucristo Lli'ñi Diose, li'isilla 
rlu'culla elunehuañi nú leca xunga 
laxu lu Diose; pero bene enu la 
neca tucutsia cuna lilinu, la lu'cu 
nze'e elunehuañi cua!. 


Último bedichia' nú rni lu carta quie' 

13Rquie'a ye bee nucua' luhua 
li'ihua enu nzeli arqui' Jesucristo 
Lli'ñi Diose, para nú ri'ihua beya' 
nú rlu'cuhua elunehuañi nú leca 
xunga laxu lu Diose. 

14Nzu arquia'ahua nú riene' Diose 
tunu nacua'ahua lunu tucu nú riu! 
arqui'nu. 1$Nu lunú nediya'ahua nu 
rri'i Diose caso stichia'ahua chenu 
nu' nú rnacua'ahua lunu, le'ca 
nzuta' arquia!ahua nu li'inu liquitnu 
lunú unacua'ahua lunu. 

16Tunu nu' tátucua'ahua enu 
nediya! nú rri'i tucua'ahua dula 
nu la yala nú atilla, rqui'ña nú 
nacu'hua lu Diose equie cuenda'lla, 
nu scua dete' Diose elunehuañi nú 
leca xunga laxu lulla tunu la ri'illa 
dula nú riala nú atilla. Xne nu' dula 
nú riala nú ati bene, nu la nia luhua 
nú nacu'hua lu Diose equie cunda! 
bene enu rri'i dula cua!. "Ye beenú 
necha neca, neca dula, pero nu' 
dula nú la yala nú ati bene. 

18Lia'ahua nediya'ahua nu bee bene 
enu neca Lli'ñi Diose, la chequia' 
beella nú rri'i beella dula; xne 
Jesucristo 1li'ñi Diose neca enu rriucu 
litibeella, nu la nibiya' beze'lu lubeella. 

19Nediya'ahua nú neca'ahua bene' 
Diose, pero beelá bee bene iliulabe 
enu la neca bee bene! Diose beze'lu 
neca enu rnibiya! lubeei. 

20Nu le'ca nediya!ahua 
nú Jesucristo neca Lli'ñi 
Diose, nu ube'talanu lu 
iliulabe nu uxa'lanu lunú 
neca elliebacualahua para nú 

chulua!'ahua enu mero neca 
Diose. Lia'ahua nehuañia'ahua 
cuna li'inu nu cuna Lli'ñinu 
Jesucristo. Nu li'inu necanu mero 
Diose, nu equie cuenda' li'inu nu! 
elunehuañi nú leca xunga laxu. 
21Bee lli'ñia ubilyahua li'ihua lu 
xitse nú nzeli arqui' bee bene nú 
rnibeei neca diose. Amén. 


Carta chiucu nú uquie'e San Juan 





Uxe'la Juan saludo 


1Li'á enu rnibiya' lubee sa'ahua 
enu nzeli arquia!ahua Jesucristo, 
rquie'a carta quie! luhua li'ihua 
enu ucañila Diose, li'ihua enu 
nzeli arqui' Jesucristo enu rni nu 
neli neca. Li'á neli se'ca li'ihua 
nu laca tucutsia li'á se'ca li'ihua, 
le'ca seca ye bee bene enu nzeli 
arqui' Diose li'ihua. ?Li'á setca 
li'ihua xne nchiñi Stichia! Diose 
arquia'ahua nu siempre nehuañine 
cuna lia'ahua. 3Palahua Diose 
cuna Lli'ñinu Jesucristo, rilinu 
nu cha nze'ca lu cuenda'hua nu 
hua!a arqui'nu li'ihua cuna nu 
liqui'nu nú nzuxee arqui'hua, xne 
nzequieehua stichia'nu, nu li'inu 
secanu li'ihua. Diose rnibiya! nú 
zeca'ahua bee sa'ahua. *Chiqui' ñia 
utsu arquia chenu ungabiya nu nu! 
bee sa'lu enu neli nzequie Stichia' 
Diose, nu nehuañi beella tucu 
nu rnibiya' Pa'ahua Diose. Tucu 
nú se'ca li'ihua, ye bee enu neca 
salahua ziquia luhua nu rqui'ña nu 
zecahua bee salahua. Nu lunú rnia 
luhua nee la necuqui necane, le'ca 
li'i mandamiento quie' neca nú 
ubene'la'hua hasta chenu uquixie 
nú ubene'hua Stichia' Diose. S Tunu 


selcalahua Diose rria'ahua tucu nu 
rnibiya'nu; nu lunú rnibiya' Diose 
nú ubene'ahua desde chenu uquixie 
nú ubene'ahuane necane nu rqui'ña 
nú zeca'ahua bee sa!lahua 


Equie cuenda' bee bene enu 
zequienu arqui' bee bene 


7Rquie'a bee nucua' luhua xne 
diqui lu iliulabe enzee huaxi bee 
bene enu sequienu bee bene, nu la 
chili arqui'beei nú ube'ta Jesucristo 
lu iliulabe xi neca tucu bene. 
Nu bee enu rri'i scua sequienu 
beei bee bene, nu lilibeei neca 
beei enu rri'i condra Jesucristo. 
8Ubi'yahua li'ihua para nu la 
nitihua lunú rialahua, equie nu 
rritihua lunú niarqui' Diose. *Tatse 
bene enu sucu' equielá tucu nu 
uzete! Jesucristo bee bene, li'illa 
la nehuañilla cuna Diose, pero enu 
nzequie stichia' Jesucristo tucu nu 
uzete'nu bee bene, li'illa nehuañilla 
cuna Diose nu cuna Lli'ñinu. Tunu 
nu! enu rriña ni'hua para nu zete' 
nze!e li'ihua tucu nu nzeli arqui' 
nze!e nu la necane tucu nu uzete! 
Jesucristo bee bene, la du'hua 
nze!e liñi ni'hua nu la rilihua caso 
lunú rni nze'e. 11Xne bee bene enu 
rri'i caso stichia' bene cua! neca 

conformella lunú sequienu bene 
cua' bee bene. Último bedichia' nú 
rni lu carta quie!. 

12Huaxi beenú niarquia nia 
luhua, pero la niarquia nu 
quie'ene lu carta. Nzuquia nú 
nzela bilya li'ihua para nú li'i 

e'cua nia luhua, nu scua junto fia 
tsu arquia'ahua. 

13Bee bene enu ucañi Diose, 
li'ihua bee sa'a enu nzeli 
arquia'ahua Jesucristo enu nucua'a 
ca'a, xe'la beella saludo luhua. 
Amén. 


Carta rriuna nú uquie'e San Juan 





Rni Juan nu rri'i nze'ca Gayo 


1Li'á enu rnibiya' lubee sa'ahua 
enu nzeli arquia!ahua Jesucristo, 
rquie'a carta quie' lulu Gayo enu 
rquietea, li'ilu enu chiqui' se'ca. 
2 Tucu nu se'ca li'ilu, seua rnacua 
lu Diose lu cuenda'lu nu tucu nú 
nzequiee nze'calu inziu' Diose, le'ca 
scua chiu'u nze'calu lunú rri'ilu 
nu lu'culu elunaaqui. ¿Chiqui' fia 
utsu arquia chenu ube'ta chiucu 
chuna bee sa'ahua enu uni lua 
nú nehuañilu tucu nú rni Stichia' 
Diose. “Leca ni! tucu nú ri'i nu 
máse ñia nzu arquia chenu ubenea 
nu neli nehuañi bee sa'ahua tucu 
nú rni Stichia' Diose. "Tucu nú 
seca li'ilu Gayo, li'á nia lulu nú 
chiqui' neca nze'ca nú rri'ilu lubee 
salahua enu nzeli arquialahua 
Jesucristo, nu máse neca nze'ca 
nu rri'ilu lubee sa'ahua enu nze'ta 
stucu luhuare. ĉXne li'ibeella uni 
beella ante lu ye bee sa'ahua enu 
nzeli arquia'ahua Jesucristo nu 
urili nze'calu lubeella. Enze'e rri'i 
nze'calu tunu rri'ilu elietsa lubeella 
para nu cheri'i beella seidu viaji nú 
nzuebeella, xne nucua!' riu' arqui' 
Diose nú ri'ilu. 7Xne li'ibeella 
uchiu'u beella para nú nzetixiule!e 


beella stichia! Jesucristo lubee 
bene, nu né nacu! beella ni' tucu 
elietsa lubee bene enu la chili arqui' 
Jesucristo. $Enze'e liatahua enu 
nzeli arquia'ahua Jesucristo rqui'ña 
nú ria!ahua elietsa lubee bene 

enu rixule'e stichia'nu, xne scua 
rrialahua elietsa lubeella para nú 
ri'i bee bene beya! lunú neli neca. 


Lunú necha uri'i Diótrefes 


9Li'á uquie'ela tucu carta lubee 
salahua enu nzeli arquia!tahua 
Jesucristo, pero Diótrefes riu' 
arqui'i nú nibiya'i, enze'e la ri'i 
casoi stichia'a. 1Enze'e, tunu 
nzelabi'ya li'ihua, che nia lui xne 
seltai liatahua nu rni eluquichia! 
equie cuenda' lialahua. Nu la 
ri'i nucua'tsia, le'ca la dete'i ni'i 
ya'na bee salahua enu nze'ta 
stucu luhuare, nu le'ca la zelai nú 
dete' bee sa!ahua ni'i beella para 
nú ya'na bee salahua enu nze'ta 
stucu luhuare, nu li'ibeella enu 
rdete! ni'i nú ria'na bee sa'ahua 
la zelai nu chu'u beella liñi 
indu. 11Sa'a enu nzeli arquia'a 
Jesucristo enu chiqui' se'ca, la 
chequieelu nu necha neca, uri'i 
tucu nu neca nze'ca. Xne bene 
enu rri'i nu neca nze'ca li'illa 

necalla bene' Diose, pero bene 
enu nzequie inziu nu necha neca 
la chululla Diose. 


Lunu neca nze'ca uri'i Demetrio 


12Nu equie cuenda' Demetrio ye 
bee bene rni nu nehuañilla tucu 
nu rni Stichia! Diose, nu chee rlube' 
nu xa nehuañilla. Hasta li'iru rniru 
nú fia rri'illa, nu li'ilu nediya'lu nu 
neli nú rniru. 


3 Juan 


Último bedichia' nu uni Juan 


13Huaxi nu niarquia nú nia lulu, 
pero la niarquia nu quie'ene lu 
carta. 14Xne nzuquia nú la lea! 
nzelabilya li'ilu, che bedichia'la'a. 

15Diose liqui' nú nzuxe arqui'hua. 
Bee enu rquiete' liatahua enu 
nucua'a ca'a xe!la beella saludo 
lulu, le'ca uri'i saludar ye bee enu 
rquiete'ahua. 


Carta nú uquie'e San Judas 





Uxe'la Judas saludo 

1Lilá Judas, bichi Jacobo, li'á enu 
sibi' lu Jesucristo, rquie'a carta 
quie! luhua lilihua enu ucañi Diose 
Pa'ahua, xne secanu lilihua, nu 
Jesucristo enu rnibiya' lua'ahua rri'i 
ucunu li'ihua. ?Diose chiqui! rlu'cu 
arqui' li'ihua cuna nú liqui'nu nú 
nzuxe arqui'hua cuna eluseca'nu. 


Bee enu la zete' lunú la neli neca 
(2 Pedro 2:1-17) 


3Bee sa'a enu nzeli arquia'ahua 
Jesucristo, hasta hua'tu niarquia 
nú quie'a tucu carta luhua equie 
cuenda' nú rlu'cua'ahua nú tsila'a 
Diose lialahua. Pero nee uriña 
bichia nú rqui'ña nú rquie'a carta 
quie! luhua para nú nia luhua nú 
bityahua lunú nzeli arqui'hua nú 
uyucu arqui'hua tucutsia bese 
li'ihua enu neca bene! Jesucristo. 
4Xne nu' bene enu rri'itsia nú neca 
beei enu nzeli arqui' Diose para nú 
cua'atsia beei letahua, li'ibeei enu 
nediya' nze'ca! Diose nú rialabeei 
castiya'beei, xne la lliquibeei 
lilinu. Lilibeei subeei tucu pretexto 
nú chiqui' neca nze'ca Diose, che 
nehuañibeei tucu nú niarqui'tsia 
beei, nu la zelabeei nú nibiya' 


Jesucristo lubeei, li'inu enu neca 
tucutsia cuna Palahua enu rnibiya' 
lua'ahua. 

5Añinzuca nú nediya'la'hua 
lunú nia luhua, pero ellu'cu' zecaa 
arqui'hua nucua!, añinzuca nú 
uhua Diose bee bene Israel Egipto, 
pero luze'elá utsana'nu nú unguti 
bee bene Israel enu lá chilí arqui' 
li'inu. SLe'ca esquie bee ángele enu 
né zucu' nú uni Diose nú nibiya! 
beei elu udete! Diose nú nibiya' 
beei, li'inu uduche'nu li'ibeei elu 
máse natsacabe nzu, hasta bichia 
nu hualunue lu cuenda' bee bene. 
7Nu le'ca bee bene Sodoma cuna 
Gomorra cuna beelá bee bene 
eyeche enza ze'e, li'ibeei chiqui' 
necha uhuañibeei nu uri'ibeei 
ye clasia' bee eluhuexe tucu nú 
niarqui'tsia beei. Enze'e nehuana 
ulle'ca beei chenu unitilu Diose 
li'ibeei nu utsiqui'nu li'ibeei, nucua' 
neca tucu ejemplu para lu yea'ahua. 

8 Añinzuca nú ungae scua, nee 
le'ca scua rri'i bee bene ze'e 
rla'nabeei nú cua'atsiabeei letahua, 
li'ibeei enu seca nú acabeei ri'ibeei 
tucu nú necatsia elliebacu'beei, nu 
rnitilubeei le'catsia li'ibeei, la zela 
beei nú nibiya' Cristo lubeei nu 
le'ca rnibeei bedichia! nú nechá 

neca equie cuenda! bee ángele' 
Diose. *Pero chenu unixuu arcangel 
Miguel cuna beze'lu, equie cuenda' 
cuerpo! Moisés, ni' tucu bedichia' 
nú necha neca né laca arqui!lla 
anilla lu beze'lu, unitsialla: “Leta ya 
Diose tsa'na li'ilu.” 1%Nu bee bene 
ze'e enu rri'itsia nú nucua'a beei 
letahua rni beei bedichia! nú chiqui! 
necha neca, equie nú la ri'ibeei 
beya', pero equie beenú necha neca 
cua! rri'ibeei, rri'ibeei nucua! sin nú 
rilibeei elliebacu! xi neca tucu nafi, 
nu enze'e nzenitilu beei li'ibeei lu 
Diose. 

11 ¡Cue'beei!, xne nzequie beei 
inziu' Caín. Cuna nú niarqui'tsia 
beei ri!i beei ana dimi, tucu nú 
uri'i Balaam, nu zeca beei tucu 
nú ulle'ca Coré, chenu niarqui'i 
nibiya'i lu Moisés. 1?Nu le'ca 
li'ibeei neca beei enu rnitilu eliñi 
nú rri'ihua chenu riete' sa'hua nu 
racu juntuhua, racutsia beei sin nú 
tu'beei nu la chenu arqui'beei beelá 
bee bene, neela'tsia beei nzuebeei, 
li'ibeei neca beei xi neca xcabe 
nú la uya' quiu nú ruya! bii cuna 
xi neca bee aca nú rietsu cuna lue 
xne la ayune. Li'ibeei neca beei 
xi neca inzatu' chenu nelachii tucu 
nú neca chenu xiu'u lliña lu inzatu', 
le'ca scua sin nu tu'beei rri'ibeei 
beenú nechá neca. Nu le'ca li'ibeei 
neca beei xi neca quii nú rlaca enza 
liñibe xne uniti beei inziu' beei; 
scua para siempre riala beei elu 
natsacabe nzu. 

14Nu Enoc, enu unga lu achi 
texcua'a bee bene lulá Adán, 
li'illa unilla equie cuenda' bee 
bene cua": “Li'á ulañia Pa'ahua 
Diose nú nze'tayunu huaxi bee 


Judas 


ángele'nu. "Para nú hualunue lu 
cuenda' ye bee bene, nu ninu xi 
castiya riala bee bene enu necha 
rri'i equie cuenda! ye beenú necha 
neca nú rri'i beei, cuna equie 
cuenda' bedichia! nú nechá neca 
nú uni condra beei lilinu, equie 

nú neca beei bene enu rlu'cu dula.” 
16Bee clasia' bee benequie' leca 

xi yu' arqui'beei ye nú se'ta beei, 
nu rrilitsia beei lunú nze'ta ana 
arqui'beei nú rilibeei. Le'ca siempre 
sucu' aya beei le'catsia li'ibeei nu 
rni nze'ca beei lu cuenda! bee bene 
para nú riucubeei lunú niarqui'beei. 


Xa rqui'ña nú huañi bee bene 
enu nzeli arqui' Diose 


17 Pero li'ihua bee sa'a enu nzeli 
arquia!ahua Jesucristo, chiqui! setca 
litihua. Enze'e ullu'cu! arqui'hua nu 
bee apóstol' Jesucristo, 18li'ibeella 
unibeella: “Chenu nze'ta axula 
nú láxu iliulabe chu'u bee bene 
enu tsequichia! lu ye nú nze'ta 
lu Diose, nu rilibeei tucu nú 
niarqui'tsiabeei.” 19Bee clasia' bee 
benecua!' neca enu rri'i nu rle'e sa! 
bee bene enu nzequie inziu' Diose, 
nu li'ibeei nehuañi beei tucu nú 
niarqui'tsiabeei, la nehuañibeei 
cuna Espíritu Santo! Diose. 

20Pero lilihua bee sa'a enu nzeli 
arquialahua Jesucristo enu chiqui! 
se'ca, utsuta! arqui'hua lunú nzeli 
arqui'hua, xne lunú nzeli arqui'hua 
Jesucristo. Nucua' chiqui! lecaxi ná, 
nu una'cu'hua lu Diose cuna elietsa! 
Espíritu Santo. 21 Uquia quiehua 
eluseca' Diose diqui nú nucua'a 
quieehua nú riña bichia nú lu'cu arqui' 
Jesucristo lia'ahua, nu liqui'nu lua'ahua 
elunehuañi nú leca xunga laxu. 


Judas 


22 Uhua'a arqui'hua bee bene enu 
sa'sca! arqui'. 9Uri'ihua elietsa 
lubee bene enu nza lu inziu nú 
necha neca, tucu nú rri'i bene enu 
rrii elietsa lu bene enu nze zana!' 
lu quii, uzecahua li'ibeei, pero la 
ri'ihua tucu nú rri'i beei, ubi'yahua 
para nú la zana'hua lu dula nú 
rrilibeei. 


Último bedichia nú rni lu carta quie' 


24Nu' tucutsia Diose enu rlu'cu 
nú rnibiya!, para nú acanu'nu 

lilihua nú la zana'hua lu dula, 
para nú ñia nzu arqui'hua nu 
leca xi nahua riñahua liñibe elu 
nzucunu. ?25Enze'e lilinu enu 
neca tucutsia Diose, li'inu enu 
utsila'a lia'ahua lu dula equie 
cuenda' Jesucristo enu rnibiya' 
lua'ahua, li'inu rialanu ula'na 
xne yeene necane para li'inu, nu 
tucutsia li'inu rlu'cunu poder 
cuna elu usticia desde hua'tu, 
nu hasta nee nu diqui tiembu. 
Amén. 


Beenú ulube' Jesucristo 
lu apóstol San Juan 





Ca'a enta bedichia' nú udixiule'e 
Diose lu Jesucristo 


Bee ninguie! neca nú ulube' 

Diose lu Jesucristo para nú 
le'ca scua lube'nue lubee bene'nu, 
para nú ri'i beella beya' lubee nú 
yamero nzu aca. Nu Jesucristo 
uxe'lanu tucu ángele'nu para 
nú lube'nu bee nucua! lua, li'á 
Juan enu sibi' lunu, nu li'á rniá 
ye nú neli neca equie cuenda! 
Stichia! Diose, cuna equie cuenda! 
Jesucristo nu equie cuenda' ye nú 
ulañilaa. 

3Nza nze'cae equie cuenda' bene 

enu rula ichi' quie' nu equie cuenda! 
bee bene enu riene! nú xi rnii nu 
cuna equie cuenda' bee bene enu 
rri'i casoe, nu rixiule'e nú xi nzu 
aca, xne nze'ta riñala tiembu nú 
aca bee nucua!. 


Lunú uquie'e Juan lu achi xcua'a 

bee bene' Jesucristo lu iliu Asia 

4Li'á Juan rquie'a carta quie' 
luhua li'ihua bee enu neca bee 
bene' Jesucristo, lilihua bee enu 
nucua'a lu achi eyeche nú nchiucu! 
lu iliu Asia. Pa'ahua Diose, li'inu 
enu neca Diose hasta chenu uquixie 


iliulabe, nu nee nu diqui tiembu. 
Nu lu achi espíritu enu nucua'a 
elu rnibiya'nu nu Jesucristo cuna 
bee espíritu cua! ri'i beenu nú cha 
nze'cae lu cuenda'hua nu rilinu nú 
nzuxe arqui'hua. Nu Jesucristo 
enu neli uni nú neli neca, li'inu 
enu rluti uhuañi lu eluti nu li'inu 
rnibiya'nu lubee bene enu rnibiya! 
lu iliulabequie'. Lilinu secanu 
liatahua nu cuna rene'nu uchilanu 
stula'ahua, $nu urilinu nú unga 
tucu necatselahua cuna poder 
nú rlu'cunu, nu le'ca uri'inu nú 
neca!ahua ule'ya enu sibi' lu Patnu 
Diose. ¡Nu lunu riala lu'cu bee bene 
ula'na, li'inu enu rlu'cu elurnibiya' 
diqui tiembu! Amén. 
7¡Ubilyacuruhua nú nze'tanu leta 
xcabe! Ye bee bene lañi' li'inu hasta 
bee bene enu utse'e lanza cue'tsenu nú 
ungutinu lañi' zeca! beei li'inu, nu ye 
bee bene iliulabe chiqui' una! chenu lañi! 
beella li'inu, neli nucua' scua acane. 

8 Pa'ahua Diose enu rlu'cu ye 
elurnibiya', li'inu enu neca Diose 
hasta chenu uquixie iliulabe nu 
nee, nu nze'tanu, li'inu uninu equie 
cuenda'nu: “Lilá neca xi neca letra 
A nu Z”, nú rquixie nu rlaxu, xne 
tucutsia li'á rnibiya'a. 

Apocalipsis 1, 2 


Ulube'lu Jesucristo lu Juan 


9Li'á Juan neca tucu bene enu 
nzeli arqui' Jesucristo tucu nú 
nzeli arqui'hua. Nu tucutse rnibiya' 
Jesucristo lua'ahua, nu tucutse 
nehuana se'ca'ahua nu rriquia'ahua 
equie cuenda'nu. Li'á unga preso 
equie nú rixiule'a stichia! Jesucristo 
cuna ye lunú nediyaa equie 
cuenda'nu, lu tucu yuu nú lee 
Patmos netse lu inzatu'. 19 Chenu 
necaa preso lu yuu inzatu! ze'e, 
tucu domingo diquila nú rnacua lu 
Diose ulle'ca xi neca nú rni xcala'a 
equie cuenda' poder! Espíritu Santo, 
nu enza di'chia ubenea tucu chii nú 
neca xi neca chii tucu trompeta nú 
chiqui" fuerte urixia, nú uni: 
—Li'á neca xi neca letra A nu Z nú 
rquixie nú rlaxu uquie'e ye beenú 
rlañi'lu lu tucu ichi! nu uxe'la ichi! 
quie! lu achi xcua'a bee benea enu 
nucua'a lu iliu Asia, lu eyeche 
Efeso, 
Esmirna, 
Pérgamo, 
Tiatira, 
Sardis, 
Filadelfia, 
nu Laodicea. 
12Nu chenu ubelletaa nú ri'ya nú 
ti rni lua, che ulañia achi candelero 
de oro, nu labe bee candelero 
ze'e ulañia tucu bene enu rna 
xi rna bene enu uxe'la Diose lu 
iliulabe, nu nutunu tucu laquie nú 
stuñi nú rriña hasta e'yanu, nu nu! 
tucu sinchiu latsanu. 1*Niquichiu 
ichia equienu tucu nú niquichiu 
ichia tetsu' sanchi nu xi niquichiu 
iqui, nu rulu siqui' iteulunu xi rulu 
quii. 15Nu cuchiu'nu rulusiqui' xi 

rulu icu' nú lee bronce chenu netse 
lu quii, nu fuerte chinu xi fuerte 
nú rula inza nú huaxi rlaca ru'u 
quiee. 18 Yanu chube nzenenu achi 
belaa, nu ru'unu xiu'u tucu espada 
nú chiqui! nelatsa rucu ru'u, nu 
lunu rulusiqui' tucu nú rnaa bichia 
chenu juerte rulusiqui' bichia. 

17 Chenu ulañianu uyecata e'yanu 
xi uyecata tucu bene enu unguti. 
Pero uricu'nu yanu chube equia nu 
uninu: 

— La lliquilu, li'á neca enu rnibiya' 
hasta chenu uquixie iliulabe nu 
lalaxu nú rnibiya'a. *8Li'á ungutia, 
pero nee nehuañia, nu nehuañia 
diqui tiembu, nu li'á rnibiya'a lu 
eluti cuna lu ebila. 19Nee uquie'e, 
lunú ulañi'la'lu nu lunú rlañi'lu 
nee nu lunú nze'ta lañillu. Rluti 
ixiulela lunú neca equie cuenda!' 
achi bee belaa enu ulañi'lu yaa 
chube nu xi rni lu cuenda' achi 
candelero nú necache' oro: Equie 
cuenda!' achi bee bela cua' rni equie 
cuenda! achi bene enu rnibiya! lu 
achi xcua'a bee benea lu iliu Asia, 
nu lu achi candelero rni equie 
cuenda!' achi xcua!a bee benea. 


Bedichia' nú uni Jesucristo lubee 

bene'nu enu nucua'!a eyeche Efeso 
2 "Nee uquie'e bee bedichia' nú 

xe'lalu lu bene enu rnibiya' 

lubee benea enu nucua'a eyeche 
Efeso: “Ninguie' uni li'inu enu see 
labe achi bee candelero de oro, nu 
enu nzene achi belaa ya chube, 
li'inu rninu luhua: 


2Li'á nediyaa ye lunú rri'ihua, 
nu nediyaa nú chiqui' fuerte riña! 
nú rri'ihua, nu le'ca nediyaa nú la 

llaca'hua lunú rri'ihua. Nu le'ca 
esquie nediyaa nú la riqui'hua 
bee bene enu necha rri'i. Letca 
udete'hua preo bee bene enu rni 
nú neca apóstol pero laca beei 
apóstol, nu urilihua beya' nú puro 
eluquichia' rnibeei. 3Li'á nediyaa 
nú rlulcu arqui'hua nu nehuana 
ulle'cahua equie cuendaa nu lá 
llaca'hua. *Pero nu' tucu nú la 
yu! arquia rrilihua, nú la zeca'hua 
li'á tucu nú secahua li'á hasta 
hua'tu. 5Ullu'cu arqui'hua xneca 
uzecahua li'á hasta hua'tu nu 
xneca rrilihua nee. Uche'ehua 
arqui'hua lunú rrilihua, uri'ihua 
tucu nú rri'ihua hasta hua'tu, 

xne canu chu liquia castiya 

luhua nu che la aca'hua tucu 
ejemplu lubeelá bee bene, tunu 
la chetehua arqui'hua lunú necha 
rri'ihua. f Pero nu! tucu nú neli 
rri'ihua tucu nú rialane, nú 

rana arqui'hua nú rri'i bee bene 
nicolaítas, tucu nú le'ca rana 
arquia nú rri'ibeei. "Bee bene enu 
niarqui' yene!, uyene'hua lunú rni 
Espíritu Santo lubee benea: “Bee 
bene enu rri'i ana lu dula, li'á 
detea nú aculla ndixi nú rayu lu 
aca nú rliqui' nú nehuañi bene 
nzucu liñibe elu nzucu Diose. 
Bedichia' nú uni Jesucristo lubee 
bene'nu enu nucua!a.” 


Eyeche Esmirna 


8”Nee uquie'e bee bedichia' 
nú xe'lalu lu bene enu rnibiya' 
lubee benea enu nucua'a eyeche 
Esmirna. Nu singuie quie'elu: 
“Enu rnibiya!' desde chenu uquixie 
iliulabe, nu la laxu nú rnibiya'nu, 
enu unguti nu uhuañi zeca, lilinu 


Apocalipsis 2 


rninu luhua: 9Li'á nediyaa xneca 
nehuana secahua equie nú nu' 

xi rri'inu bee bene li'ihua, nu 
letca nediyaa nú secahua elitsi 
añinzuca nú li'ihua necahua xene 
equie nú nu'lulahua inziu' Diose. 
Nu le'ca nediyaa xneca se'ta bee 
bene li'ihua, li'ibeella enu rni nú 
neca bee bene Israel nu neca bee 
bene! Diose, añinzuca nú li'ibeella 
neca beella bee bene! beze'lu. 
10La lliquihua lunú nehuana 
secahua, xne beze'lu ri'i nú du' 
bee bene chiucu chunahua ni'cu' 
para nú scua aca achee tunu neli 
nú nzenalahua inziu' Diose. Nu 
chi'i bichia nehuana zecahua, nu 
utsuta! arqui'hua lua hasta chenu 
atihua che liquia elunehuañi nú 
leca xunga laxu luhua. 11Bee bene 
enu niarqui' yene! uyene'hua lunú 
rni Espíritu Santo lubee bene enu 
neca bee benea: Bene enu ri'i 

ana nú la ria' dula la zeca' nze'e 
castiya nú neca xi neca eluti 
rrucu, nú zeca bee bene.” 


Bedichia' nú uni Jesucristo 
lubee bene'nu enu nucua'a 
eyeche Pérgamo 


12°Nee uquie'e bee bedichia' nú 


xe!lalu lu bene enu rnibiya' lubee 
benea enu nucua!a eyeche llene 
Pérgamo. Uquie'e: “Li'inu enu 
nzene espada nú chiqui' nelatsa 
rucu ru'u, Li'inu rninu luhua: 


13Li'á nediya nú eyeche elu 
nucua'ahua beze'lu neca enu 
rnibiya' ze'e. Pero mase nú scua 
necane li'ihua nzuta' arqui'hua 
lua nu la tsana' arqui'hua nú nzeli 
arqui'hua li'á ni' bee bichia nú 
unguuti bee bene tucu bene enu 


Apocalipsis 2 


lee Antipas, tucu bee sa'hua enu 

lá tsana! arqui' nú nzeli arqui' 

li'á, lililla enu unguuti bee bene 
eyeche'hua elurnibiya! beze'lu. 
14Pero nu! chiucu chuna beenú 

la yu' arquia rri'ihua. Nu necane 
nú le'catsia letahua nucua'a bee 
bene enu la tsana' arqui' bedichia' 
nú uzete' Balaam bee bene, nu 
Balaam udu' arqui' Balac nú xneca 
du'lla arqui' bee bene Israel para 
nú acubeella elubacu nú rdete' bee 
bene u'na lubee enu laca diose 
enu nehuañi nu para nú ri'ibeella 
xitse clasia' eluhuexe. *Le'ca 
letahua nucua'a bee bene enu 

la tsana' arqui' nú rri'i tucu nú 
rri'i bee bene enu lee nicolaítas. 
16Enze!e tsana' arqui'hua beenú 
rri'ihua, xne tunu la che'ehua nú 
xneca nehuañihua, la lea! detea 
castiyahua cuna espada nú xiu'u 
ru'a. ¡Bee bene enu niarqui' yene' 
uyene'hua lunú rni Espíritu Santo 
lubee benea! Bee bene enu uri!i 
ana lu dula, li'á detea maná aculla, 
elubacu nú nu! liñibe, nú nu'che' 
a'chi'. Nu le'ca detea yalla tucu 
quiee me' nú niquichi elu nequie 
nombre'lla nú necuqui nú lecati ri'i 
beya!, sino que enu ati'tsia quiee 
cua! ri'i beya! nucua!.” 


Bee bedichia' nú uni Jesucristo lubee 
bene'nu enu nucua'a eyeche Tiatira 


18”Nee uquie'e bee bedichia! nú 
xe'lalu lu bene enu rnibiya' lubee 
benea enu nucua'a eyeche Tiatira: 
“Ninguie' neca nú rni Lli'ñi Diose, 
enu rulu siqui' i'culu xi rulu icu' nú 
lee bronce chenu netsee lu quii: 

19Li'á nediya luye nú rri'ihua, 
nu nediyaa xneca secahua li'á, 

nu xneca nzeli arqui'hua li'á, nu 
nediyaa lu ye beenú rrilihua por 
li'á, nu nediyaa nú la llaca'hua 
xne másela rri'i nze'cahua nee 
luquela hua'tu. “Pero nu' tucu 
nú la yu! arquia rrilihua nú 
rriqui'hua Jezabel, una'a enu rni 
nú rixiule'e Stichia' Diose. Nu 
selahua nú sequienunchu bee 
benea nu rdu'nchu arqui'beella nú 
ri'ibeella eluhuexe, nu racubeella 
bee elubacu nú udete' bee bene 
u'na lubee diose enu la nehuañi. 
21Li'á udetela tiempo para nú 
chiecu' arqui'nchu stulanchu 

nu chili arqui'nchu Diose, pero 

la zelanchu. ??Enze'e nee ri!á 

nú aca ritinchu nu utanchu lu 
luna. Nu utia bee lli'ñhinchu, cuna 
bee bene enu nehuañi tucu nú 
nehuañinchu, tunu la tsana! 
arqui'beei nú nehuañibeei tucu 
nú nehuañinchu, nu rilá nú 
chiqui' nehuana zecabeei. Scua 
ye bee benea ri'i beya! nú lilá 
nu'lua elliebacu' bee bene cuna 
xi sa! arqui'beella. Nu li'á liquia 
lu cada tucuhua equie nu xa 

urili cada tucuhua. Pero beelá 
bee benea enu nucua!a eyeche 
Tiatira, bee enu la chenala lunú 
uzete! Jezabel bee bene, li'ihua 
enu rni nú la chululi lunú a'chi! 
neca lu cuenda' beze'lu, equie nú 
la ri'i casohua nucua! la lu'cua'a 
stucu nú nia luhua. 25 Tucutsia 

nú nia luhua, utsuta' arqui'hua 
lunú nzelila arqui'hua Diose hasta 
bichia nú riña zecaa stucu bese lu 
iliulabe. 6Bene enu la ria! dula 
nu sucu' nú rnia ye tiembu nú 
nehuañilla, li'á detea nú rnibiya'a 
lulla para nú nibiya'lla lubee 

bene iliulabe chenu riña bichia 
ze'e. 27Scua tucu nú uliqui' Paa 
lua nú rnibiya!a, le'ca scua liquia 
nú nibiya'hua lubee bene xi neca 
tucu bene enu nzene tucu vara 
nú neca hierro, xi neca chenu 
rle'e bene tucu etsu scua rilinunu 
bee bene enu lá niarqui' azucu' 
nú rniru, ?ŝnu le'ca detea belaa 


Apocalipsis 2, 3 


li'á che chenzenu beella li!á 

xne scua riala nú acane. “Bee 
bene enu ri'i ana lu dula scua 
utu beella laquie niquichi, nu la 
chilaa nombre! beella lu libro 
elu nzucu ichi nombre! bee bene 
enu lu'cu elunehuañi nú la laxu 
liñibe. Nu ante Diose nu ante bee 
ángele'nu nia nú neca beella bee 


enu lee lucero rliñi sila' lubeella. 
29Bee bene enu niarqui' yene!, 

yene'hua lunú rni Espíritu Santo 
lubee bene enu neca bee benea.” 


benea. Bee bene enu niarqui' 
yene', uyene'hua lunú rni Espíritu 
Santo lubee bene enu neca bee 
benea.” 


Bee bedichia' nú uni Jesucristo lubee 
bene enu nucua'a eyeche Filadelfia 
7"Nee uquie'e bee bedichia' nú 
xe!lalu lu bene enu rnibiya' lubee 
benea eyeche Filadelfia: “Uquie'e 
li'inu enu la lu'cu dula nu li'inu enu 
rni nú neli neca nu rlu'cu poder 
tucu nú ulu'cu arre David poder, 
li'itsianu rlu'cunu poder para nú 
xa'lanu tucu inziu nú lecati aca 
tsacu', urre tsacu' tucu inziu nú 
lecati aca xa'la li'inu rninu luhua: 
8Li'á nediya luye nú rri'ihua. 
Nu uxa'lala tucu inziu para nú 


Bedichia' nú uni Jesucristo lubee 

bene'nu enu nucua'a eyeche Sardis 

3 "Nee uquie'e bee bedichia! nú 
xe!lalu lu bene enu rnibiya' 

lubee benea enu nucua'a eyeche 
Sardis. Uquie'e: “Lilinu enu nzu 
cuna achi Espíritu! Diose nu 
nzenenu achi belaa, Li'inu rninu 
luhua: 

Li'á nediyaa luye nú rri'ihua. 
Mase nú lubee bene li'ihua 
nehuañihua, pero para lua 
neca xi neca nú ungutilahua. 
2Enze'e netsiñia ucua!ahua. Nu 


ucua'nahua nu la nitiluli lu llena 
nú nulluhua, xne li'á rlañia nú 

la ri'ihua tucu nú necane ante 
Pa'ahua Diose. 3 Ullu!cu' arqui'hua 
bedichia! nú ubene'la'hua nu 
ungalahua, nu scua uri'ihua, nu 
uche'ehua arqui'hua lunú necha 
rrilihua. Xne tunu la nucua'a 
tsiñiahua che zecahua xi neca 
chenu tu'natsia rriña tucu huana!, 
scua tu'natsia zecahua castiya. 
4Pero eyeche Sardis ze'e nucua'a 
chiucu chuna bee bene enu lecaxi 
naa nu la lu'cu dula, nu li'ibeella 
utu beella laquie niquichi cuna 


ixiulelehua stichia'a lubee bene 
sin nú caa bee bene nú rilihua 
scua, xne mase nú la lu'cuhua 
huaxi elurnibiya' pero sucu'hua 
stichia'a, nu leca bichia nú 
ucachi'hua nú necahua bee benea. 
2Nu li'á xe'la lilihua lubee bene 
enu nequichia' enu neca bee bene 
Israel, nu rni nú neca bee bene! 
Diose, nu bee bene' beze'lu beei 
nu ri'á nú ye'tabeei tsulliqui beei 
luhua che ri'i beei beya! nú xneca 
selca lilihua. 1%Nu scua tucu nú 
uriqui'hua nú uzucu'hua stichia'a 
nu lá tsana' arqui'huane, le'ca 

scua ri'iucua li'ihua chenu riña 
bichia nú nehuana zeca yebee 
bene lu iliulabe, nú aca xi neca 
tucu prueba para ye bee bene 
iliulabe. 11La lea' nú nzela zeca 
lu iliulabe stucu bese. La tsana' 
arqui'hua lunú recahua equie 


cuenda' Diose para nú la ati' stucu 


bene lunú rialahua. 1?Bene enu 
ri'i ana lu dula li'á ri'á nú ati'lla 
tucu luhuare liñi indu liñibe elu 
nzucu Diose, ze'e huañili nze'e. 


Nu tucu parte cuerpo! nze'e quie'a 
nombre' Pa Diose, nu nombrea nú 
necuqui neca, nu nombre! eyeche! 
Diose nú lee Jerusalén nú necuqui 


neca nu nze'tae enza liñibe elu 
nzucu Diose. 13Bee bene enu 
niarqui' yene' uyene'hua lunú rni 
Espíritu Santo lubee bene enu 
neca bee benea.” 


Bee bedichia' nú uni Jesucristo lubee 


bene enu nucua'a eyeche Laodicea 
y 


14?Nee uquie'e bee bedichia' nú 
xe!lalu lu bene enu rnibiya' lubee 


benea enu nucua!a eyeche Laodicea: 


“Uquie!e, Lilinu enu sa'alu stichia!, 
Li'inu enu uri'i ye lunú riala rilinu, 
Li'inu enu rni nú neli neca, Lilinu 
enu nzula cuna Diose ante nú 
quixie iliulabe, lilinu rninu luhua: 

15Lilá nediyaa ye nú rri'ihua. La 


cua'nahua nú neli chenalahua inziua, 


pero le'ca lá tsana! arqui'huane, ala' 
nú neli chenalahuane, ¡urre tucutse 
bese chiecu' arqui'huane! 16Pero 
li'ihua necahua xi neca inza lle'e, ni! 
nú aca nelene nu ni' nú aca nucuae, 
scua tucu nú chu ruahua inza llete 
ze'e ru'uhua, scua la yu' arquia 
li'ihua. 1/Li'ihua rnihua nú necahua 
bene xene, ye nú rlu'cuhua nu lecaxi 

zeca la'cha'hua. Pero la rilihua beya! 
nú lecaxi lu'cuhua nu necahua bene 
elitsí, nu lecaxi sibi'hua, nu ni' nú 
utuhua la lu'cuhua, nu necahua xi 
neca enu nequie'lu ante lua. 18Enze'e 
nia luhua, tucu nú sii bene puro 

oro, scua ula'nahua nú lu'cuhua 

ye elietsaa, para nú acahua xene 
ante lua. Nu tucu nú si bene laquie 
niquichi rutulla para nú aca achee 
nú lecaxi nalla, scua uche'ehua 
arqui'hua para nú tsacu'hua elu 
netu'hua che aca achee nú lecaxi 
nahua ante lua. Nu le'ca scua tucu 
nú sii bene cuana' nú riu'u i'culu 
bene para nú lañi' nze'ca'lla, scua 
urilihua para nú lu'cuhua poder nú 
rlu'cua para nú ya'la elliebacu'hua 
nu lañi'hua xneca nehuañihua. 19Li'á 
rnia lubee bene enu se'caa, nu rquitya! 
beella rri'á. Enze'e udu'hua ana 
arqui'hua, nu uche'ehua arqui'hua 
lunú necha nehuañihua. 2 Ulu'cu 
cuendahua nú li'á rixia litihua, scua 
tucu nú rixia tucu bene ru'u puerta 
ni'i stucu bene. Nzuquietsia bi'ya ti 
ri'i caso Li'á. Tucu nú sene' tucu bene 
stucu bene para nú chu'u nze'e ni'lla 
nu acu junto beella. Nu bene enu ri'i 
caso Li'á, Lilá nzua cuna nze'e, nu 
bene ze'e nzu cuna Li'á. 21 Nu bene 
enu ri'i ana lu dula, Li'á zela nú zucu 
nze'e cue'tsea elu rnibiya'a, tucu 

nú uzucua'a cue'tse Diose Pa liñibe 
elu rnibiya'nu chenu uri'á ana lu 
dula. ??Bee bene enu niarqui' yene' 
uyene'hua lunú rni Espíritu Santo 
lubee bene enu neca bee benea.” 


Rlu'cu bee bene ula'na 
lu Diose liftibe 
Chenu ulaxu nú uquie'a bee 
bedichia' quie' uletsa lua nu 

ulañia nú na'la ru'u tucu puerta 
liñibe. Nu le'ca Li'inu enu uni rluti 
lua enu rlu'cu tucu chii nú xi neca 
tucu chi trompeta, Li'inu uninu lua: 

—Uquie ca'a para nú lubea lulu 
beenú nzu nú aca, chenu uyalula 
beenú unila lulu. 

2Nu hora ze'e equie poder nú 
rlu'cu Espíritu Santo, uri'á beya' nú 
nzula liñibe nu ze'e ulañia tucu 
xleta nú rnaa xi rnaa xleta! arre 
rna nu lu xleta ze'e nzucu tucu enu 
nzucu. ¿Nu enu nzucu lu xleta ze'e 
chiqui' rulusiqui' xi rulu quiee nú 
chiqui' huaxi seca, nú lee jaspe nu 
cornalina. Nu equie xleta ze'e nzu 
tucu litaa, nú rulu siqui' xi rulu 
tucu quiee nú chiqui' huaxi seca, nú 
lee esmeralda. *Nu abenchila' xleta 
ze'e ulañia se ala cheta'cu xleta 
nú rnaa xi rnaa xleta' arre, nu ze'e 
nucua!a ala cheta'cu bee bene uxu 
enu nutu laquie niquichi nu nzucu 
corona de oro equie beella. “Nu 
elu nzu xleta nú nzu labe beelá bee 
xleta ze'e rulu ria'la lee nu rachu 
beziyu' nu ante xleta nú nzu labe 
ze'e rulu achi quii, nucua! neca achi 
Espíritu! Diose. Nu le'ca ante xleta 
ze'e ulañia tucu nú rnaa xi rnaa 
inzatu' nu nebii rnae xi rnaa huana. 
Nu cue'tse xleta ze'e nucua'a tacu 
nañi, tucuí cada tucu squiñia xleta 
ze'e nu lu di'chi cuerpo! beeí nzucu 
chiqui" huaxi i'culubeeí. "Tucu bee 
nañi ze'e rnaa xi rnaa bichie, stucu 
nañi rrucu ze'e rna xi rnaa u'na', 
nu stucu nañi rriuna ze'e reca lu xi 
reca lu bene, nu nañi tacu rnaa xi 
rna tucu betsiya enu rcuecu'. ¿Cada 
tucu lu dacu bee nañi cua! rlu'cu 
beeí xu'cu cuaca beei, nu di'chi bee 
cuaca beeí, nu liñi bee cuaca beeí 

nchiucu! chiqui' huaxi i'culu beef. 
Nu bichia si rula' la tsuxe beeí nú 
rni beeí: 
Santo, santo, santo, 
Li'inu necanu Pa'ahua Diose, 
nu litinu rlu'tcunu ye poder, 
Li'inu enu neca Diose hasta 
hua'tu, 
nu nee, nu nze'tanu. 

9 Cada chenu rlu'cu bee nafi 
cua! ula'na lunu, Li'inu enu nzucu 
lu xleta ze'e, Li'inu enu nehuañi 
diqui tiembu, cada chenu rnibeeí 
bedichia' nze'ca lu cuenda'nu nu 
rdete'beeí che'tsa lunu, che ye 
lu ala cheta'cu bee bene uxu ze'e 
uzuculliqui beella lu Li'inu enu 
nzucu lu xleta ze'e, Li'inu enu 
nehuañi diqui tiembu, nu rlu'cu 
beella ula'na lunu, nu rricu! beella 
corona! beella lunu, rnibeella: 

11 Pa'ru Diose li'ilu riala lu'cu bee 

bene ula'na lulu, 

nu riala ni bee bene bedichia!' 
nze'ca lulu, 

lilitsialu rnibiya!lu, 

xne li'ilu ureche'lu ye beenú nu! 
lu iliulabe, 

Li'ilu unibiya'lu nú chu'u ye nú 
nu!, nu nule. 


Ichi' nu Cordero 


Chenu ulañia li'inu nú 
nzucunu lu xleta'nu, nzenenu 
tucu ichi' yanu chube. Nu 
neyu'chine nu lu di'chii nequie 
letra, nu neyela'e cuna achi sello. 
2Nu hora ze'e ulañia tucu ángele 
enu naaqui, enu fuerte rni: 
—¿Ti riala axi bee sello cua' nu 
xa'la lu ichi' cua!? 
3Pero ni' liñibe, nu ni' luyuu 
iliulabe, ni' liñi yuu né llela enu 

riala xa'la lu ichi' cua', ni' para 

nú lañi' lunú niquie lue. 4Nu Li'á 
chiqui' runaa xne lecati ullela 
axe'che ichi! ze'e ni' nú alañi'lla nú 
xi nequie lue. 9Chequie tucu bee 
bene uxu ze'e uni lua: 

—La una'lu. Ubi'yacuru nee lañi'lu 
nú ullelala bene enu riala xa'la lu 
ichi' cua! nu axilla achi sello ze'e 
xne urililalla ana lu yeene, enu 
neca xi neca bichie lu familia! 
Judá, equie elurnibiya' nú rlu'culla 
nu li'illa nze'talla lu familia' arre 
David. 

6 Nu chenu ri'ya ulañia, nú labe 
elu nzu xleta nú ñia rnaa nú rnaa 
xi rnaa xleta' arre, ze'e nucua'a 
tacu bee nafi, nu le'ca ze'e nucua'a 
bee bene uxu, nu elu nucua'a bee 
bene uxu ze'e nzu tucu Cordero, nu 
huaxi seña nequie cuerpo'í chenu 
unguuti bee bene li'í, nu rlu'cuí 
achi arta equieí nu achi i'culuí. 

Nu lu achi i'culuí nucua' neca lu 
achi Espíritu' Diose nú xe'lanu 
diqui lu iliulabe. 7 Che bene enu 
neca xi neca Cordero uyabicanu 
nu una'tsenu ichi' ze'e ya bene 
enu nzucu lu xleta ze'e. 8Chenu 
una'tsenu ichi' nú neyu'chi ze'e, 
che dacu bee nañi enu nucua'a 
axu cue'tse xleta'nu ze'e cuna ye 
ala cheta!cu bee bene uxu ze'e 
utsulliqui beella lunu. Ye beella 
nzene beella arpa, nu le'ca nzene 
beella copa de oro nu liñii xiu'u 
llene nú fia rlia, nu llenecua! neca 
bedichia' nú rnacu' bee bene! 
Jesucristo lu Diose. *Bee bene uxu 
cua! rula beella tucu canto cuqui 
nú rni: 

Li'ilu riala na'tselu ichi' cua' nu 

axilu sello nú neyela'e, 

xne li'ilu ungutilu lu cuenda'ru 
nu cuna rene nú uti'chialu 
udixiulu para nú tsila!a ye 
bee bene para nú aca beella 
bee bene! Diose, 

nu lecaxi ri'i tunu xi dialu rni 
beella o xi familia beella nu 
xi eyeche nucua'a beella, nu 
xi nación neca beella. 

10 Litilu uritilu nú unga 
tucunecatse bee bene lu 
elurnibiya' nú rlu'culu nu 
urililu nú unga beella 

ule!ya enu sibi' lu Patahua Diose, 
nu nibiya! beella lu iliulabe. 

1 Che chu ulañia nu ubenea chi 
huaxi bee ángele abenchila' xleta 
elu nzucu li'inu enu rnibiya! cuna 
bee enu nehuañi cuna bee bene uxu. 
Nu huaxi añi millón neca beella. 
12Nu chiqui' fuerte rni beenu: 

Benecua! enu neca xi neca 
Cordero li'inu enu unguti 
riala nú lu'cunu elurnibiya', nu 
eluxene; 
nu lu'cunu elliebacu' nu 
elunaaqui, nu ula'na, 
nu zucu' aya bee bene li'inu nu nii 
bee bene bedichia' nze'ca lunu. 
13Chequie ubenea chii ye beenú 
ureche' Diose, beenú nu' liñibe, 
beenú nu! lu iliulabe, beenú nu' liñi 
yuu, beenú nu' lu inzatu!, rnibee: 
iLi'inu enu rnibiya' nzucu lu 
xleta, nu bene'nu 
enu neca xi neca Cordero, 
litibeenu riala beenu elurnibiya!, 
nu riala nibee bene bedichia' 
nze'ca lubeenu, 
nu ni nze'ca bee bene lu cuenda! 
beenu diqui tiembu, 
nu leca xunga laxu nú ri'i bee 
bene scua! 

14Nu uni dacu bee enu nehuañi ze'e: 
—iAmén! 

Nu ye alacheta'cu bee bene uxu 
ze'e utsulliqui beella para nú lu'cu 
beella ula'na lunu, Li'inu enu leca 
xunga laxu nú nehuañi. 


Equie cuenda' achi sello 


Che ulañia nú unguxi bene 
enu neca xi neca Cordero tucu 
lu achi sello ze'e, nu ubenea chi 
tucu bee nañi ze'e, fuerte xi neca 
chenu rachu beziyu' nu uninu: 
—¡Utee ca'a! 

2Nu che ri'ya nu ulañia nú 
ulube'lu tucu huayu niquichi ze'e, 
nu enu nchiucu' equieí nuya' tucu 
hua'tse. Nu unguti'lla tucu corona 
lunú uri'illa ana, nu uchiu'ulla para 
nú nze ri'illa ana. 

3Chenu unguxi Cordero ze'e sello 
rrucu, che ubenea nú uni enu rrucu 
nehuañi ze'e: 

—iUtee ca'a! 

4Nu che ulube'lu tucu huayu nelu, 
nu enu nchiucu' equieí unguti' tucu 
espada llene cuna poder para nú liu 
bee bene nu útisa' bee bene. 

5Chenu unguxi Cordero ze'e sello 
rriuna, che ubenea nú uni enu 
rriuna nehuañi ze'e: 

—iUtee ca'a! 

Che ulañia nú ulube'lu tucu huayu 
natsa, nu enu nchiucu' equieí nzene 
tucu Ilica beya'. Nu labe dacu bee enu 
nehuañi ze'e ubenea tucu chii enu uni: 

—Tucu kilo trigo zeca tucu bichia 
riña' bene, nu chuna kilo cebada 
zeca tucu bichia riña' bee bene, 
pero la nitilulu aceite cuna viño. 

7 Chenu unguxi Cordero ze'e sello 
tacu, che ubenea nú uni enu tacu 
nehuañi ze'e: 

—iUtee ca'a! 

8Che ulañia nú ulube'lu tucu 
huayu nachi lua, nu enu nchiucu' 
equieí lee eluti, nu enu nze'tanala 
li'í lee ebila. Unguti' bee nucua' 
poder para nú úti bee nucua' tucu 
lu tacu parte bee bene iliulabe. 
Texcua'a beella ati equie nú liunu 
sa'beella, nu texcua'a beella ati 
ichia biñia, nu elichia, nu úti bee 
nañi dañi li'ibeella. 

9 Chenu unguxi Cordero ze'e sello 
ayu!, ulañia e'ya altar ze'e bee 
espíritu! bee bene enu unguti bee 
benequie' bee enu udixiule!e Stichia' 
Diose nu utsuta! arqui'beella lu 
stichia'nu. Nu fuerte ubixiali 
beella nú unibeella: 

—Diose enu rlu'cu ye poder, li'ilu 
enu la lu'cu dula nu rri'ilu tucu nú 
necane, ¿se xala tiembu rle'e para 
nú ri'ilu elu usticia'lu lubee bene 
enu udiñi li'iru lu iliulabe para nú 
ixiu beella lunú uri'inu beella li'iru? 

11Che cada tucu beella unguti' 
beella laquie niquichi ungutu 
beella nu uni Cordero ze'e lubeella 
nú cua'aquiesca' beella lletna 
tiembu, hasta nú za! beela sa! beella 
enu nzeli arqui' Jesucristo, xne 
rrilisca'la nú ati beela bee sa! beella 
tucu nú unguti beella, li'ibeella enu 
le!ca sibi' lu Diose. 

12Chenu ulañia nú unguxi 
Cordero ze'e sello xu'cu, che fuerte 
uxuu, nu bichia unga natsa xi natsa 
tucu laquie nú natsahua, nu guu 
unga neluu xi neluu rene, nu 
bee belaa enu nu' liñibe uzana'! lu 
yuu iliulabe xi sana! bee higos nú 
niye! nu' lu aca'e chenu reca tucu 
bi fuerte. 14Nu liñibe unitilu xi 
richi tucu rollo ichi', nu yebee dañi 


Apocalipsis 6, 7 


nu bee yuu nú nchiucu! lu inzatu' 
uche'e bee luhuare'e. 1SChe ye bee 
arre lu iliulabe cuna beelá bee 
usticia, nu bee enu rnibiya! lubee 
sundado, nu bee bene xene, nu 

bee enu rlu'cu elurnibiya' lu yeene, 
nu bee esclavo, nu bee enu laca 
esclavo ye beella ucachi'lu beella 
liñi bee yube' nu liñi bee quielaa nú 
nu' dañi. 16Nu unibeella lu dañi nu 
lubee quiee: 

—Utsa'cu'hua equieru, nu uca'chi! 
li'iru lu bene enu rnibiya! nzucu lu 
xleta nú neca equie, nu lu castiya 
nú dete' Cordero li'iru. 

17Xne uriñala bichia nú chiqui! 
dete! Diose castiya bee bene, ¿nu 
lecati riqui' castiya cua'? 


Equie cuenda' 144 mil bee 
bene Israel enu nequie sello 


Chenu ulaxu nú ulañia bee 

nucua!, che ulañia tacu 
bee ángele bee enu nucua'a tacu 
squiñia iliulabe para nú la zela 
beenu nú aca bi enu enta dacu 
squiñia iliulabe, para nú la aca bi 
lu iliulabe, ni' lu inzatu', ni' lu ni' 
tucu bee aca. ?Che ulañia stucu 
ángele enu nze'ta enza rliñi bichia, 
nzenenu sello! Diose enu nehuañi. 
Nu che fuerte uni ángele quie! lu 
dacu bee ángele enu unguti' poder 
para nú la ri'i bee ángele cua! 
equiya lu iliulabe nu lu inzatu!: 

3 —La ri'ihua equiya lu iliulabe, 
ni' lu inzatu', ni! lubee aca, hasta 
nú la'xuru quie'eru sello! Diose'ru 
tequiee bee bene'nu. 

4Nu ubenea nú calu neca bee 
bene Israel enu nequietsia sello 
tequiee. Nu luye beella, neca ciento 
cuarenta y cuatro mil bee bene 

enu nequie sello tequiee. $Xne 
chi'chiucu mili bee bene enu nze'ta 
lu familia! Judá bee enu uquie 
sello cua!. 

Nu le'ca chi'chiucu mili bee 
bene enu nze'ta lu familia! 
Rubén, 

nu le'ca chi'chiucu mili bee bene 
enu nze'ta lu familia! Gad. 

6 Nu le'ca chi'chiucu mili bee enu 
nze'ta lu familia! Aser, 

nu le'ca chi'chiucu mili bee enu 
nze'ta lu familia! Neftalí, 

nu chi'chiucu mili bee enu 
nze'ta lu familia! Manasés, 

7 nu le'ca chi'chiucu mili bee enu 
nze'ta lu familia! Simeón, 

nu le'ca chi'chiucu mili bee enu 
nze'ta lu familia! Leví, 

nu chi'chiucu mili bee enu 
nze'ta lu familia! Isacar, 

8 nu chi'chiucu mili bee enu 
nze'ta lu familia' Zabulón, 

nu chi'chiucu mili bee enu 
nze'ta lu familia! José, 

nu chi'chiucu mili bee enu 
nze'ta lu familia! Benjamín ye 
bee familia quie! uquie sello 
tequie beella. 


Huaxi añi bee bene nutu 
laquie niquichi 

Lu ze'ela ulañia huaxi añi bee 
bene, enu enta lubee nación nu 
lubee eyeche, nu bee bene enu enta 
leta yelu bee familia nu yelu clasia! 
dialu rni beella. Nucua'a beella 
enza lu xleta! bene enu rnibiya! nu 
lu Cordero, nu huaxi añi beella 
hasta nú leca' ti ri'i ana lacu' beella, 
nu nutu beella laquie niquichi, 
nu nzene beella iñia. 1 Ye beella 
ubixiali beella nu unibeella: 

Pa'ru Diose neca enu utsila'a 
li'iru nu nzucunu lu xleta, 
nu chiqui' rnibiya'nu cuna 
Cordero'nu. 
11Nu ye bee ángele enu nucua'a 
abenchila' xleta'nu cuna ye bee ala 
cheta'cu bee bene uxu nu dacu bee 
enu nehuañi, nucua'a abenchila' 
xleta'nu ze'e, che utsulliqui bee 
ángele ze'e elu nzucunu hasta nú 
udi' tiquiee beella lu yuu para nú ni 
beella bedichia' nze'ca lunu, 2nu 
uni beenu: 
¡Amén! Li'inu enu rlu'cu ye 
poder nu juerza 
nu elliebacu! nu riala nú lu'cu 
bee bene ula'na lunu, 
nu zucu! aya bee bene li'inu 
nu dete' bee bene che'tsa lunu, 
nu ni bee bene bedichia' nze'ca 
lunu, 
ye tiembu li'inu enu neca 
Pa'ahua Diose. Amén. 
13 Hora ze'e tucu lu alacheta'cu 
bee bene uxu ze'e unedichia' lua: 

—¿Ti neca bee bene enu nutu 
laquie niquichi cua!, nu ca bene 
beella? 

14 Nu ucuaquia, la ri'á beya! 
Detá, li'ilu nediya'lu. 
Che uni nze!e: 

— Li'ibeella neca beella bee bene 
enu chiqui' nehuana ulle'ca, nu nee 
nequichiuu xucu beella equie nú 
utsana! arqui'beella stula beella, 
equie cuenda' rene! Cordero! Diose. 

15”Enze'e nucua'a beella lu xleta! 
Diose nú neca equie nu bichia 
si rula' sibi' beella liñi indu elu 
nzucunu, nu li'inu enu nzucu lu 
xleta nú neca equie ze'e, nzunu 
cuna li'ibeella, nu li'inu rriucunu 
lilibeella. 16Nu leca! bichia nú 

lia'na! beella, nu bichi' beella, le'ca 
la tsiquia! be'bichia li'ibeella nu 

ni! la aca nelea! zeca beella, xne 
Cordero enu nzu elu nzucu Diose. 
Li'inu bityanu li'ibeella tucu nú 
rriucu tucu bene bee sanchi, nu 
uya'nu li'ibeella elu rliñi inza nú 
rliqui' elunehuañi, che Diose ñie'e 
ye inza nú unguna! beella lubeella. 


Sello achi 


Chenu unguxi Cordero sello 

achi ze'e, che chistete unga 
liñibe casi arula' hora. ?Che ulañia 
achi bee ángele enu nucua'a lu 
Diose, nu una'tse beenu tucua 
trompeta tucu beenu. ¿Che uriña 
stucu ángele utsu ru'u ecu'cu ze'e 
nuya' icu' nú rdu' llene quiendixi 
nu necache'e oro, che udete' tucu 
enu udete! huaxi quiendixi yanu 
para nú du'nue liñi icu' ze'e, nú 
nzu elu nzu xleta nú neca equie nú 
rnaa xi rnaa xleta! arre, para nú 
quienuu llene quiendixi ze'e ye bee 
bedichia! nú rnacu! bee bene' Diose 
lu Diose. *Nu bee llene quiendixi nú 
uchiu'u desde ya ángele cuna bee 
bedichia' nú unacu! bee bene! Diose 
lunu, uriñae hasta lu Diose. Che 
ángele ze'e uriche liñi icu' nú riu'u 
quiendixí cuna huaa nú nucua!a 
ru'u ecu'cu ze'e nu utsi'quinu 
bee huaa ze'e lu iliulabe. Nu che 
unguchu beziyu!, nu ungula, nu 
uya'la lee, nu unga tucu xuu fuerte. 


Bee trompeta 


SLu achi bee ángele enu nzene 
trompeta ze'e, utsu tsiñia beella 
para nú bixia beella trompeta. 

7Chenu ubixia ángele rluti 
trompeta'nu, che ulaca quiuquiee 

lu iliulabe nu quiie nú nucha rene, 
nu ulacae lu iliulabe. Nu casi arli'ti' 
iliulabe ubiqui cuna casi arli'ti' bee 
aca ubiqui. 

8 Chenu ubixia ángele rrucu 
trompeta'nu che uyecata tucu nú 
rnaa xi rnaa dañi llene nú rulue xi 
rulu quii nu uzana!e lu inzatu' nu 
casi arli'ti' inzatu' ze'e unga rene. 
Nu unguti casi arli'ti' bee nañi 
enu nehuañi lu inzatu', nu le'ca 
casi arli'ti' bee barco nú nucua'a lu 
inzatu! ze'e ulaxu. 

10 Chenu ubixia ángele rriuna 
trompeta'nu, che uyecata tucu 
belaa llene enu rulu xi rulu tucu 
antorchia, equie bee chuna parte 
re'cu nú rliñi inza. Nu belaa 
cua! lee Ajenjo; nu casi arli'ti' bee 
inza iliulabe unga nelaa, nu equie 
cuenda’ bee inza cua! huaxi bee 
bene unguti equie nú unga nelaa 
bee inza cua!. 

12Nu chenu ubixia ángele tacu 
trompeta'nu, che unga necabe casi 
arli'ti' bichia, nu le'ca esquie guu 
nu letca esquie casi arli'ti' bee belaa 
unga necabe. Nu lunú lá du'lliea! 
bee belaa cua! che casi arli'ti! bichia 
nú rulu lá chua'a ellie'e. 

13Diquila nú ri'ya bee nucua', che 
ulañia tucu betsiya enu rcuecu! 
enza liñibe: Nu chiqui' fuerte unii: 

—'¡Cue'curu', cue'curu!, nu 
cue!curu'! ¡Bee enu nucua'a lu yuu 
iliulabe, chenu bixia xuna bee 
trompeta nú rri'i falta nú bixia 
xuna bee ángele! 

Chenu ubixia ángele ayu! 

trompeta'nu che ulañia nú 
uyecata tucu belaa enu enta enza 
liñibe luyuu iliulabe, nu belaa ze'e 
unguti' liabe nú xa'la ru'u tucu 

i'chiu llene nú leca resuna cá neca 
rqui'. ?Nu chenu uxa'la ángele 
ze'e ru'u i'chiu ebila uchiu'u huaxi 
llene ru'e xi xiu'u llene liñi tucu 
horno llene, hasta nú utsacu! bee 
llenecua' lu bichia nu lubee bii. 
3Leta llene ze'e uchiu'u bee culucha 
enu uri'chialetse diqui lu iliulabe 
nu unguti' beeí poder para nú unga 
nelachi beeí, xi nelachi bee nañi 
lliqui. *Pero lá alu'cubeeí permiso 
nú ari'i beei equiya lubee ixixata nu 
lubee aca nu ni! lubee huañi niye!, 
sino que ri'itsia beeí equiya lubee 
bene enu la nequie sello' Diose 
tequiee. S Pero lá ati'beeí permiso 
nú úti beei bee bene, sino que 
rilitsia beeí nú nehuana zeca bee 
bene diqui ayu! guu. Nu xi rana 
elu rutu bee nañilliqui chana elu 
utubeeí bee bene. 

SBee bichia ze'e la'na bee bene 
xneca modo atibeella, pero la 
Hela! beella xneca modo atibeella, 
niarqui'beella nú atibeella, pero 
leca modo nú atibeella. 

7Bee culucha ze'e rna beei xi rnaa 
bee huayu enu nucua!a tsiñiala para 
nú cha lu xuu, nu equie beei nzucu 
tucu nú rnaa xi rnaa corona de oro, 
nu lubeeí rnaa xi rnaa lu bene. $Nu 
ichia equie beeí rnaa xi rnaa ichia 
equie bee una'a, nu laya beeí rnaa 
xi rnaa laya bichie. *Diqui latsa 
beeí nu' tucu nú rnaa xi rnaa icu', 
nu cuaca beeí xichi xi xichi chenu 
riecaxu'u huaxi bee huayu cuna aca 
reta'beeí lu xuu. Nu lluana' beeí 
rnaa xi rnaa lluana! bee nañi lliqui, 
nu lu pundo' lluana' beeí nzucu 
xcuchuí nú rutu bee bene nu rri'i nú 
nehuana seca bee bene diqui lu ayu! 
guu. Nu bee culucha ze'e nu' tucu 

enu rnibiya' lubeeí, nu nze'e neca 
tucu ángele! beze'lu, ángele ze'e 
lee Abadón dialu hebreo, nu dialu 
griego lee ángele ze'e Apolión nu 
bedichia! cua! rni enu rla'xulí. 

12Scua ulaxu primero nú nehuana 
zeca bee bene, pero neelá enta 
xiucu nú nehuana zeca bee bene. 

13 Chenu ubixia ángele xu'cu 
trompeta'nu, chequie ubenea tucu 
chi nú uchiu'u labe dacu squiñia 
ecu'cu nú necache' oro nú nchiucu' 
lu Diose. 14Nu chii ze'e nú ubenea 
uni lu ángele xu'cu enu nzene 
trompeta: 

—Ula'a dacu bee ángele enu 
naca'cuu ru'u re'cu llene nú nu' 
inza nú lee Eufrates. 

15Che scua ula'a dacu bee ángele 
ze'e para nú uti bee nze'e casi arli'ti! 
bee bene iliulabe xne para enze'e 
nucua'a bee ángele ze'e para bee 
bichia nu guu nu lana nú aca bee 
nucua!. 16Nu li'á ubenea nú calu 
neca bee sundado, nu neca chiucu 
ayu'u millón bee sondado enu 
nchiucu' equie bee huayu ze'e. 

17Scua ulañia bee huayu ze'e cuna 
bee sundado enu nchiucu! equie beeí. 
Nu bee sundado enu nchiucu' equie 
beeí diqui latsabeei nu! tucu icu' nú 
neluu, nu azul, nu naachi, nu lluca 
equie bee huayu ze'e rnaa xi rnaa 
lluca equie bee bechiee nu ru'u beeí 
xiu'u quii, nu llene, nu azufre. 18Nu 
casi arli'ti! bee bene iliulabe unguti 
cuna quii nu llene nu azufre nú xiu'u 
ru'u bee huayu ze'e. 19Nu cuna poder 
nú rlu'cu bee huayu ze'e nu cuna ru'u 
beeí nu lu pundo' lluana! beeí ruuti 
beeí bee bene nu rri'i beeí nú nehuana 
seca bee bene, xne lu pundo!' luana! 
beeí rnaa xi rnaa lluca equie be'la. 

20Pero beelá bee bene enu lá ati, 
equie cuenda' nú nehuana ulle'ca 
beella, lá tsana' arqui'beella nú 
uri'ibeella nú necha neca, nu ulu'cu 
beella ula'na lubee benechiqui' nu 
lubee diose enu necache! oro, plata, 
bronce, quiee nu aca, nú la ye'e lu, 
nú la yene' nu la tsee. 21 Nu le'ca lá 
tsana! arqui'beei nú ruuti beei bee 
bene. Nu la tsana' arqui'beei nú 
rdu'ixiu beei bee bene, nu la tsana! 
arqui'beei nú rri'i beei eluhuexe, 
cuna nú rrilibeei eluhuana! Le'ca né 
tsana! arqui'beei nú rri'i beei eluti, 
cuna nú rri'i beei elu uliñi, cuna 
nu rri'i beei eluhueexe cuna nu rri'i 
beei eluhuana!. 


Ángele enu nzene tucu ichi' 


1 Chela ulañia stucu ángele 
enu chiqui' naaqui, enu 
nze'ta enza liñibe leta xcabe 
nu equienu nzu tucu litaa. Nu 
lunu rulusiqui! xi rulu bichia nu 
cuchiu'nu rnaa xi rnaa quii nú 
sulí luu, ¿nu nzenenu tucu ichi' nú 
neyu'chi nu na'la lue. Nu utsunu 
cuchiu'nu chube lu inzatu', nu 
cuchiu'nu chubeca utsunu lu yuu 
iliulabe. ¿Che fuerte urixialinu xi 
neca chenu rluhua tucu bichiee nu 
chenu ubixianu che uni achi beziu'. 
4Chenu ulaxu nú uni achi beziu' 
ze'e, che nzequie'a lunú uni bee 
beziu' ze'e, che ubenea tucu chi nú 
uni lua desde liñibe, nú uni: 

— La quie'elu lunú uni achi bee 
beziu' cua!, xne la yala nú acabiya' 
bee bene nucua!. 

5Nu ángele enu ulañia nú nzulí lu 
inzatu! nu luyuu iliulabe uletsanu 
yanu chube enza liñibe, ênu uquie'e 
ángele ze'e Diose'lla li'inu enu neca 

Diose enu nehuañi, enu ureche' 
liñibe, nu iliulabe, nu inzatu' nu ye 
beenú nu! liñibe nu lu iliulabe nu lu 
inzatu': 

—Nu la lea! nú nzu nú aca bee 
nucua!. 7 Xne bichia chenu bixia 
ángele achi trompeta'nu, bichia ze'e 
aca tucu nú rri'i Diose elliebacu', 
elliebacu! nú lasca' chulu bee 
bene tucu nu udixiuletelanu lubee 
profeta enu sibi' lunu. 

8 Chequie uni zeca'la chi nú unila 
lua desde liñibe, nu uni: 

—Uquia na'tse ichi' nú neyu'chi nu 
na!la lu ya ángele enu nzu lu inzatu' 
nu luyu iliulabe. 

9 Che uya'a elu nzu ángele ze'e, 
nu unia lunu nú liquitnu ichi' nú 
neyu'chi ze'e ya nu uninu lua: 

—Una'tse nu udacue. Nu liñi 
ru'ulu tsi'lu nú ndixi xi ndixi lliñia, 
pero chenu lacae xla'culu chiqui! 
aca nelae. 

10 Chequie una'tsea rollo ichi' ze'e 
ya ángele ze'e, nu udacune. Nu ru'a 
utsila nú ndixi xi ndixi lliñia, pero 
chenu ulaxu nú udacune utsu nelá 
xla!cua. 11 Chequie uni ángele ze'e 
lua rqui'ña nú ixiule'e zecalu lubee 
bene lunú rni Diose nú aca lu huaxi 
bee nación, nu lubee arre nu lubee 
eyeche, cuna lubee bene enu rni 
yelu clasia! dialu. 


Chiucu bene enu rixiule'e 
Stichia' Diose 
1 Che ungutia tucu bara nú 
rtexe nú rnaa xi rnaa etaa. 
Nu uni tucu chi lua: 

—Utsuli uquia texe indu' Diose 
nu cuna ecu'cu nú nzucu liñi indu 
ze'e, nu ula'cu' calu neca bee bene 
enu rdete' ula'na lu Diose liñi indu 

ze'e. ?Pero la texelu labe ele'ya' 
indu ze'e xne necane nú udete'la 
Diose lubee bene enu laca bee bene 
Israel, nu nibiya' beei lu eyeche 
Jerusalén xatse modo nú niarqui' 
beei diqui chuna lana arula'. ¿Nu 
li'á xe'la chiucu bee benea bee enu 
ni equie cuendaa. Rucu beella utu 
beella laquie natsa nú nelatsa. Nu 
li'ibeella ixiule'e beella stichia'a 
diqui chuna lana arula'. 

4Rucu bee bene cua' neca rucu 
bee aca olivo nu rucu bee candelero 
nú nchiucu' lu Pa'ahua Diose enu 
rnibiya' lu iliulabe. $Tunu nu' bee 
bene enu niarqui' xi ri'inu li'ibeella, 
ru'u beella chiu'u quii para nú 
útibeella bee bene enu rlee lubeella. 
Scua ati bee bene enu niarqui' xi 
ri'inu li'ibeella. Rucu bee bene 
quie' rlu'cu poder para nú tsacu' 
beella liñibe para nula laca' quiu 
diqui neca tiembu nú ixiule'e beella 
Stichia' Diose lubee bene, nu le'ca 
rlu'cu beella poder para nú ri'i 
beella nú aca inza rene, nu le'ca 
ri'i beella nú zeca bee bene huaxi 
castiya lu iliulabe xalatse tiembu nú 
niarqui' beella. 

7Pero chenu ulaxu tiembu nú 
udixiule'e beella Stichia' Diose 
lubee bene, chequie tucu nañi enu 
necha rnaa nu nelachi chiu'u ebila, 
liñi tucu i'chiu llene nú leca resuna 
ca neca rqui', nu liunuí li'ibeella nu 
ri'í ana lubeella nu útií li'ibeella. 
8Che ya'na cuerpo' beella labe calle 
Jerusalén elu unguti Jesucristo lu 
cruse, li'inu enu rnibiya' lubeella, 
nu eyeche quie' iguale necha 
nehuañi bee bene xi uhuañi bee 
bene Sodoma nu Egipto. ?Nu ye 
clasia' bee bene enu rni yelu clasia' 

dialu, bee enu nze'ta lubeelá bee 
eyeche, nu bee bene enu nze'ta 
stucu bee nación lañi' nú nuxu 
cuerpo! bee benecua' labe calle 
Jerusalén chuna bichia arula', nu 
la zela bee bene enu enta enza 
istu cua! nú achi' cuerpo' bee bene 
ze'e. 19Nu bee bene enu nucua'a lu 
iliulabe chiqui' xila'beei nú unguti 
bee benecua!, nu equie nú chiqui! 
ñia nzu arqui'beei nú unguti bee 
benecua', lia udete! beei nú udete' 
beei ya sa'beei, xne li'ibeei ulle'ca 
beei nú bee benecua! uri'i nú 
nehuana ulle'ca beei. 

11 Chenu dete chuna bichia arula!, 
ri'i Diose nú huañi zeca bee bene 
cua! nu zetebeella, nu ye bee bene 
enu lañi' nú aca bee nucua' chiqui! 
lliqui beei. 12Chequie hora ze'e 
rucu bee bene ze'e ubene! tucu chi 
enza liñibe nú uni: 

—Uquieehua ca'a. 

Nu che uquie beella liñibe liñi 
tucu xcabe ante lubee bene enu 
ulee lubeella. $ Nu hora nú uquie 
bee benecua! liñibe unga tucu xuu 
juerte nu uluquie tucu parte eyeche 
ze'e, nu achi mili bee bene unguti. 
Nu ye bee bene enu né ati chiqui! 
ulliqui beei nu unibeei bee bedichia' 
nze'ca lu Diose enu nzucu liñibe. 

14Scua udetela chiucu bese nú 
nehuana ulletca bee bene, pero nee 
nze'ta bese rriuna nú nehuana zeca 
bee bene. 


Equie cuenda' trompeta achi 


15Chenu ubixia ángele achi 
trompeta'nu, che fuerte ubene bee 
chii enza liñibe nú uni: 
Uriñala bichia nú ya'na ye 
poder nú nu' lu 

iliulabe ya Pa'ahua Diose cuna 
Jesucristo, 
nu li'inu nibiya'nu ye tiembu nu 
diqui tiembu, 
uni chi ze'e. 
16Nu che ala cheta'cu bee bene 
uxu enu nucua!a lu xleta ante lu 
Diose, utsulliqui beella lunu, hasta 
nú udi' tequie beella hasta lu yuu, 
nu ulu'cu beella ula'na lunu, "nu 
unibeella: 
Pa'ru Diose, li'ilu enu rlu'cu ye 
poder, 
li'ilu enu neca Diose nee, nu 
hasta hua'tu nu nze'ta, 
che'tsalálu xne rlubelu nú 
chiqui' rlu'culu poder, 
nu uquixie nú rnibiya!lálu. 
18 Bee bene iliulabe ulee, 
pero uriñala bichia nú dete'lu 
castiya bee bene, 
nu uriñala bichia nú hualulue lu 
cuenda' bee bene 
enu ungutila para nú dete'lu 
lunú riala ati' 
bee bene'lu bee profeta, 
enu sibi' lulu nu bee bene enu 
uchili arqui' stichia'lu, 
uriñala bichia nú bee bene uxu 
nu bee bene enu nere'ne!, 
enu rlu'cu ula'na lulu riala 
nú ati'beella lunú riala ati' beella, 
nu nitilulu bee bene enu necha 
rri'i lu yuu iliulabe. 
Unibeella. 

19 Chenu ulaxu nú uni chii ze'e 
scua, uya'la Indu' Diose nú nzucu 
liñibe, nu unga achee iñia nú 
nu'che' nú ucuaqui u'na Diose hasta 
hua'tu. Che uquixie nú uya'la lee, 
nu uyene huaxi bee chi nú fuerte, 
nu uni beziu!, nu uxuu, nu ulaca 
tucu quiu quiee nú chiqui' fuerte. 

Una'a nu nañi enu lee dragón 


1 2 Luze'ela uyu'u tucu sefia 
llene enza liñibe. Chequie 


ulube'lu tucu una'a nu vestido'nchu 
neca bichia nu nzucunchu equie 
guu, nu equienchu nzucu tucu 
corona nú necache! chi'chiucu 
belaa. 2Nu nu! endu' xla'cu una'a 
cua! nu chiqui! fuerte rixialinchu 
equie nú rlachi xla'cunchu nú ala 
endu'nchu. ¿Pero unga achee stucu 
seña liñibe. Nu ulube'lu tucu nañi 
enu neluu nu nelliqui rnaa lee 
dragón nu achi lluca quieí, nu chi'i 
arta equieí nu nzucu tucu corona 
cada tucua lluca equieí. ¿Cuna 
lluana!í utsi'quií casi arli'ti' bee 
belaa lu yuu iliulabe. Nu nzuí lu 
una'a ze'e para nú acuí endu'nchu 
chenu alanu. $Nu una'a ze'e unganu 
tucu endu' niyu, nu li'inu rqui'ña 
nú nibiya'nu luye bee bene iliulabe, 
cuna tucu vara nú neca icu!. Nu 
chenu ungula endu' me' ze'e uyetsu 
xu'unu ya na'nu, nu uriñanu ante 
Diose elu nzucu Diose rnibiya'. $Nu 
una'a ze'e uyecaxu'u nza enza lu 
yuu achi elu utsuche! Diose tucu 
luhuare elu zucunchu nu dete' bee 
bene nú acunchu diqui mil dociento 
sesenta bichia. 

7Che unga xuu liñibe, nu arcángel 
Miguel cuna bee ángele'lla uliunu 
beella dragón cuna bee ángele' 
dragón. $Pero lá ri'i bee ángele 
cua! ana lubee arcángel Miguel, 
nu leca! modo ahuañi beeí liñibe 
cuna beesa'í. *Nu che scua utsi'qui 
bee ángel' Miguel dragón cuna 
bee ángele'í lu iliulabe. Dragón 
cua! neca be'la enu lee serpiente 
enu nehuañi hasta hua'tu enu 

lee beze'lu nu benechiqui', enu 
sequienu ye bee bene iliulabe. 

10 Che ubenea tucu chi fuerte enza 
liñibe nú rni: 

—Uriñala bichia nú utsila'a 
Diose lia!lahua, nu uriñala 
elurnibiya'nu, nu nibiya'nu 
cuna Jesucristo lualahua xne 
uchiu'uchula enu xanabitsi lu 
cuenda! bee sa!ahua, li'i enu la 
tsuxe nza xanabitsi lu cuenda' 
bee salahua ante lu Pa Diose 
bichia si rula!. "Nu bee salahua 
enu nzeli arqui' Jesucristo uri'i 
beella ana equie cuenda' rene! 
Cordero' Diose nú uti'chianu 
chenu ungutinu, nu cuna nú 
xneca udixiule'e beella Stichia' 
Diose, nu la lliqui beella mase nú 
atibeella. 12Enze'e ñiatsu arqui' 
yehua, enu nucua'a liñibe, pero 
¡cue! bee bene enu nucua'a lu 
iliulabe nu lu inzatu'! Xne ulacala 
beze'lu elu nucua'ahua nu chiqui! 
rlei, xne nediya!'la'i nú lle'natsia 
tiembu nebiya!lai. 
13Chenu ulañi' dragón ze'e nú 

uzana'í luyuu iliulabe, chequie 
uyanalaí na' endume! ze'e. 14Nu 
chequie uzucu chiucu cuaca una'a 
ze'e nu rnaa cuacanchu xi rnaa 
cuaca bitsiya enu llene, para nú aca 
cuecu'nchu para nú cachi'lunchu 
lu dragón ze'e hasta luyuu achi, 
elu rqui'ña nú huañinchu durante 
chuna lana arula! nu ze'e ati'nchu 
nú acunchu. 15Nu ru'u dragón 
ze'e uchiu'u huaxi inza xi neca 
tucu re'cu para nú uya! una'a ze'e. 
16Pero uya'la luyuu nu uguatse' 
ye inza nu uchiu' ru'u dragón 

ze'e luyuu. Scua uri'i yuu elietsa 
lu una'a ze'e. 1 Che chiqui! ulee 

dragón lu una'a ze'e, nu uyaliunuí 
beelá bee familia' una'a ze'e, bee 
enu sucu! Stichia! Diose nu rixiule'e 
stichia' Jesucristo. 


Chiucu nañi enu necha rnaa 

1 Chequie utsuli dragón 
ze'e ru'u inzatu!, nu che 

ulañia nú uchiu'u tucu nañi enu 
necha rnaa lu inzatu!, nu monstruo 
leeí nu achi lluca equieí, nu chi'i 
arta equieí nu cada arta equieí 
nzucu tucu corona, nu equie achi 
lluca equieí nequie tucu bedichia' 
chi'qui' nú rni contra Diose. 2 Nu 
monstruo enu ulañia rnaa xi rnaa 
bichitu!, pero cuchiu'í rnaa xi rnaa 
cuchiu' oso nu ru'í rnaa xi rnaa 
ru'u bichiee. Chequie dragón enu 
uya taxu rulu inzatu!, nze!e udete! 
poder lu monstruo para nú nibiya!í. 
3Chequie tucu lluca equie monstruo 
ze'e ulañia nú chiqui' fuerte 
nedi'qui nu rnae xi rna nu atií, pero 
uyeca!í nu ye bee bene iliulabe 
nzenu arqui', nu uyanala beella 
monstruo ze'e. “Nu che ulu'cu bee 
bene ula'na lu dragón enu udete' 
poder lu monstruo, nu le'ca ulu'cu 
beella ula'na lu monstruo, nu 
unibeella: 

—¿Lecati neca tucu nú neca 
monstruo cua', nu lecati aca liunu 
nucua!? 

5Nu le'ca ulu'cu monstruo ze'e 
permiso nú uzucu! ayaí li'í, nu unií 
bedichia! nú necha neca contra 
Diose. Nu ulu'cuí poder nú unibiya'í 
diqui cuarenta y dos guu. Nu scua 
unií bedichia! nú necha neca contra 
Diose, cuna lunú leenu nu cuna lu 
Santuario'nu, nu cuna luye bee enu 
nucua'a liñibe. "Nu le'ca unguti' 

monstruo ze'e permiso nú liunuí 
bee bene' Diose nu ri'i ana lubeella. 
Nu le'ca ulu'cuí poder para nú 
nibiyaí lu yebee bene, cuna lubee 
bene enu rni yelu clasia' dialu, nu 
lubee bene ye bee eyeche, nu lu 
yebee nación. ¿Nu bee bene iliulabe 
lu'cu ula'na lu monstruo cua! bee 
enu la nequie nombre! lu libro nú 
rliqui' elunehuañi hasta ante nú 
quixie iliulabe, lu libro! Cordero 
enu unguti lu cruse, equie cuenda! 
bee bene. 

“Bee bene enu niarqui' yene!, 
ubene'hua. Bee bene enu si'quisa' 
ni'cu' le'ca rqui'ña nú cha nze'e 
ni'cu!, nu bene enu ruuti bene 
cuna espada cuna espada ati nze!e. 
Enze'e bee bene' Diose rqui'ña nú 
riqui' beella lunú nzeli arqui' beella 
Diose, nu la llaca' beella lunú nzeli 
arqui' beella li'inu. 

3“Luze'elá ulañia stucu monstruo 
enu uchiu'u lu yuu iliulabe. Nzucu 
chiucu arta equieí nu xi rna arta 
equie sanchi rna arta equieí pero 
chií enta xi enta chi dragón 12Nu 
tucu nú rlu'cu monstruo rluti enu 
uchiu'u lu inzatu' poder, letca 
mismo poder! monstruo enu 
uchiu'u lu inzatu' rlu'cuí, nu equie 
cuenda' poder cua! ulu'cu bee 
bene iliulabe ula'na lu monstro 
enu uchiu'u lu inzatu!, monstruo 
enu uyeca! lunú unganedi'qui enu 
yamero ati. 1$Nu monstruo enu 
uchiu'u luyuu iliulabe le'ca rri'i 
milagro nú chiqui' llene, hasta nú 
rnibiya!í nú laca quii enza liñibe 
hasta luyuu iliulabe ante lubee 
bene iliulabe. 14Scua uzequienuí 
bee bene iliulabe equie milagro nú 
uri'í ante lu monstruo enu uchiu'u 

lu inzatu', nu unibiya' monstruo 
enu uchiu'u lu iliulabe nú reche' 
bee bene imagen' monstruo ze'e 
enu uchiu'u lu inzatu!, monstruo 
enu né ati añinzuca nú udi'quií 
cuna espada. 1 Nu monstruo enu 
uchiu'u luyuu iliulabe ulu'cuí poder 
para nú dete'í elunehuañi' imagen! 
monstruo enu ureche! bee bene 
enu uchiu'u lu inzatu!, para nú nii 
monstruo cua! nu nibiya'í nú ati ye 
bee enu la lu'cu ula'na luí. 16Le'ca 
unibiya'í lu monstruo enu uchiu'u 
luyuu iliulabe cuna lu ye bee bene, 
lubee bene uxu, cuna lubee endu' 
lla'na, cuna lubee bene xene, cuna 
lubee bene enu seca elitsi, cuna 
lubee bene enu laca esclavo para 
nú uya' beella tucu seña ya beella 
chube urre tequie beella. 17 Nu leca 
modo tsi bene urre uti bene tunu 
la uya' bene señacua!, nu señacua' 
neca nombre! monstruo cua! nu 
número'í. 

18Ca'a rqui'ña nú ri'i bee bene 
beya!, bee bene enu rlu'cu elliebacu', 
lualla cuenda cuna número! 
monstruo cua!, xne nombre! bene 
iliulabe neca número cua!, nu 
número cua! neca seicientos sesenta 
y seis nu cuna número cua! chiu'u 
nú lee tucu bene lu iliulabe. 


Canto! ciento cuarenta y cuatro 
mil bee bene enu ucañi Diose 


1 4 Le'ca ulañia nú nzu 


Cordero! Diose equie dañi 
nú lee Sión. Li'inu nzununu ciento 
cuarenta y cuatro mil bee bene, nu 
yebeella nequie nombre! Cordero 
cua! nu cuna nombre! Pa'nu tequie 
beella. ?Nu ubenea nú rula enza 
liñibe xi neca chenu rula rlaca 

huaxi inza o xi rula chenu rlaca 
beziu' o xi neca chenu rula huaxi 
bene huaxi bee arpas. ¿Nu ungula 
beella tucu canto cuqui lu bene enu 
rnibiya! nzucu lu xleta ante lu dacu 
bee enu nehuañi nucua!a ze'e nu 
ante lu ala cheta'cu bee bene uxu. 
Nu lecati unga canto ze'e, yetsia lu 
cuarenta y cuatro mil bee bene enu 
utsila'a lubee bene iliulabe ungula 
canto ze'e. “Nu bee niyu cua! neca 
bee enu lá ri'ilí eluhuexe, nu uhuañi 
beella sin nú ri'ibeella dula, nu 
li'ibeella neca beella enu nzenala 
Cordero' Diose catse elu nzanu. 
Le'ca li'ibeella neca beella enu 
utsila'a lubee bene iliulabe, nu neca 
beella xi neca primero u'na rlu para 
Diose nu para lu Cordero'nu. $Nu 
leca xunga uni beella eluquichia' nu 
la lu'cu beella dula lu Diose. 


Bee bedichia' nú uni yuna bee ángele 


SChe ulañia stucu ángele enu 
rcuecu' enza liñibe nuya! bedichia' 
nze'ca nú leca xunga laxu, para 
nú ixiulelenue lu ye bee bene enu 
nucua'a luyuu iliulabe, nu lecaxi 
ri'i tunu xi dialu rni beella, nu xi 
familia neca beella, nu xi eyeche 
enta beella nu xi nación enta beella. 
7Nu che chiqui' fuerte uni ángele 
ze'e: 

—Ulliquihua Diose, nu uni'hua 
bedichia' nze'ca lunu, xne uriñala 
hora nú hualunue lu cuenda' bee 
bene. Ulu'cuhua ula'na lu enu 
ureche' iliulabe, liñibe, inzatu' nu 
elu rliñi bee inza. 

8Nu che uni stucu ángele ze'e: 

—Unitilula, unitilula eyeche 
llene Babilonia xne xi neca chenu 
rdu' niqui bee bene sa' bene, scua 

uzequienu eyeche llenecua' ye bee 
bene iliulabe para nú ri'ibeei ye 
clasia' eluhuexe. 

Che chu nzenala stucu ángele 
rriuna enu fuerte uni: 

—Tunu nu! tá tucu bene cha 
lu'cu ula'na lu monstruo cua! nu 
lu imagen'í nu zela nú quie seña!í 
tequiee urre ya, bene ze'e dete' 
Diose castiya nú chiqui! fuerte, nu 
chiqui' nehuana zecalla luquii, nu 
lu azufre ante lubee ángele' Diose 
nu ante lu Cordero! Diose. 11 Nu 
leca xunga yala quii elu nehuana 
zeca bee bene. Nu ni' bichia nu ni! 
rula! la tsulachi bee bene enu lu'cu 
ula'na lu monstruo nu lu imagen'í 
enu quiee seña'í tequiee. 12Enze'e 
bee enu neca bee bene! Diose bee 
enu sucu' stichia'nu nu nzeli arqui' 
Jesucristo. Rqui'ña nú riqui' beella 
lunú xi seca beella. 

13 Che ubenea tucu chi enu uni lua 
enza liñibe, nu uni: 

—Uquie'e nú nia lulu: “Desde 
nee nza nze'cae lu cuenda! bee 
bene enu unguti nu uyali arqui' 
Jesucristo.” Che uni Espíritu Santo, 
neli nucua!, xne nze tsulachila 
beella equie nú nehuana ulle'ca 
beella, xne ye lunú neca nze'ca 
uri'ibeella rlu'cu cuenda Diose. 


Ula'cu nú aca luyuu iliulabe 


14Che ulañia tucu xcabe nequichi 
nu equie xcabe ze'e nzucu tucu 
bene enu rnaa xi rnaa bene enu 
uxe'la Diose lu iliulabe. Nu equiella 
nzucu tucu corona nú neca oro, nu 
nzenella tucu sierra nú nelatsa. 
15Nu che uchiu'u stucu ángele liñi 
indu nu fuerte uninu lu enu nzucu 
equie xcabe ze'e, nu uninu lulla: 

—Udu' sierra cua! leta bee ula'cu 
nú nu! lu iliulabe, nu uchie'cu'e, 
xne necala tiembu para nú yete' 
sale. 

16 Nu enu nzucu equie xcabe ze'e 
udete'lla sierra'lla luyuu iliulabe, 
nu che uquiete! sa'lla ye ula'cu nú 
nu! lu iliulabe. 

17Che uchiu'u stucu ángele liði 
indu nú nzucu liñibe, nu le'ca 
nzene ángele ze'e tucu sierra nú 
chiqui' nelatsa. 18 Nu che uchiu'u 
stucu ángele ru'u ecu'cu liñi indu 
ze'e enu rlu'cu poder lu quii, nu 
fuerte uni ángele quie' lu ángele 
enu nzene sierra nú nelatsa ze'e: 

—Uchie'cu' bee uva nú nu! lu yuu 
iliulabe xne unguye'elane. 

19Che uchiecu' ángele ze'e uva lu 
iliulabe cuna sierra ze'e. Nu udu! 
ángele ze'e bee uva liñi tucu tanque 
llene elu tsi'i bee uva. Le'ca scua 
neca castiya llene nú xe'la Diose nú 
zeca bee bene. ??Nu ru'u eyeche 
ze'e utsi'i bee uva ze'e nu chenu 
utsi'i bee uva ze'e uchiu'u rene. Nu 
rene cua! uri'chia luyuu ze'e tucu 
trecientos kilómetros, nu uliquine 
aya hasta elu nzi'qui artaru'u tucu 
huayu. 


Lu achi bee ángele nu lu achi nú 
nehuana enta zeca bee bene 


1 Luze'elá ulañia stucu seña 

nú llene liñibe, tucu seña 
nú chiqui! uyanu arquia: Ulañia achi 
bee ángele cuna achi bee castiya nú 
chiqui' nehuana zeca bee bene, scua 
neca bee último castiya nú zeca bee 
bene xne cuna bee nucua' utsa!alu 
Diose castiya nú zeca bee bene. 

2Le'ca ulañia tucu inzatu' nú rna 

xi rna huana, nú nucha quii. Nu 


Apocalipsis 15, 16 


equie ze'e nucua'a bee bene enu la 
lu'cu ula'na lu monstruo, cuna lu 
imagen'í nu cuna numero nú neca 
nombre'í. Nu nzene beella arpa nú 
udete' Diose lubeella nucua'a beella 
ze'e. ¿Nu ungula beella canto nú 
ungula Moisés enu neca bene' Diose 
nu cuna nú neca canto! Cordero! 
Diose, canto ze'e rni: 
Chiqui! llene nu fia neca luye 
nú uritilu, 
Li'ilu necalu Diose'ru enu rlu'cu 
ye poder. 
Ye nú rri'ilu neca nze'cae, nu 
neli neca inziu'lu, 
nu li'ilu rnibiya'lu luye bee bene 
iliulabe. 
4 ¿Ta bee bene enu la lliqui li'ilu? 
¿Nu ta bee bene enu la nii 
bedichia' nze'ca lucuenda!lu, 
li'ilu enu neca Diose'ru? 
Tucutsia li'ilu necalu enu la 
lu'cu dula, 
nu ye bee bene iliulabe enta 
lu'cu ula'na lulu, 
xne ulañila' bee bene nú neli 
neca nú rri'ilu. 
Uni canto nú ungula beella lu 
Diose. 
5Chenu ulaxu nú ulañia bee 
nucua', che ulañia nú uya'la 
liñi indu' Diose liñibe elu nzucu 
santuario. Nu liñi indu ze'e 
uchiu'u achi bee ángele bee enu 
nuya' achi bee castiya nú nehuana 
zeca bee bene. Nu nutu beella 
laquie niquichi nú rulusiqui', nu 
nu' sinchiu nú necache' oro latsa 
bee ángele ze'e. 7Chequie tucu lu 
tacu bee enu nehuañi nucua'a elu 
nzucu Diose, udete' bee nucua' lu 
cada tucu bee ángele tucu copa de 
oro nú achechicu nu'che' castiya 

nú dete' Diose lubee bene. Nu li'inu 
necanu enu nehuañi diqui tiembu. 
8 Nu ache liñi indu ze'e uyu'u llene 
lunú reca poder! Diose rri'i, nu 
rulusiqui' lunú neca poder'nu. Nu 
lecati uyu'u liñi indu ze'e hasta nú 
laxu za! achi castiya nú dete! Diose 
lubee bene, castiya nú nuya! achi 
bee ángele ze'e liñi bee copa. 


Achi copa nú nu' castiya' Diose 
1 Che ubenea tucu chi fuerte 
nú uni desde liñi indu lu 
achi bee ángele ze'e: 

—Uquia ti'chiahua castiya!' Diose 
nú nu' liñi achi bee copa cua! lu 
iliulabe. 

2Che uya ti'chia ángele rluti nú 
nu' liñi copa'nu luyuu iliulabe. 
Nu ye bee bene enu nequie seña! 
monstruo ze'e nu ulu'cu ula'na lu 
imagen'í, uchiu'u bee bechu! nú 
ruchu cuerpo! bee bene ze'e, nu 
necha rnae nu chiqui! rcue. 

3Nu ángele rrucu uti'chianu nú 
nu' liñi copa'nu lu inzatu'. Nu che 
inza ze'e ungae rene nú rna xi rna 
rene! benenguti, nu ye bee nañi enu 
nehuañi nu! lu inzatu' unguti. 

4Chequie uti'chia ángele rriuna 
nú nu! liñi copa'nu lubee inza re'cu 
cuna elu rliñi bee inza, nu unga bee 
inza ze'e rene. 9Chequie ubenea nú 
uni ángele enu rnibiya' lubee inza: 

—Diose chiqui' neli rri'ilu elu 
ustichia'lu tucu nú necane, li'ilu 
enu la lu'cu ni'tucu dula, nu li'ilu 
necalu Diose hasta hua'tu nu hasta 
nee. éXne bee bene iliulabecua' 
unguuti beei bee bene'lu, nu bee 
profeta'lu nu uri'chia rene! beella, 
enze'e uri'ilu scua para nú hue'beei 
rene, inu scua riala nú aca beei! 

7Nu le'ca enza ru'u ecu'cu ubenea 
tucu chi nú uni: 

— Neli nú rri'ilu Diose, xne li'ilu 
rlu'culu ye poder. Nu neli rri'ilu elu 
usticia'lu tucu nú rialane. 

8Nu ángele tacu uti'chia nú nu' 
liñi copa' lubichia, nu che ulu'cu 
bichia poder para nú utsiqui' 
bichia bee bene xi siqui' quii. *Nu 
ye beei ubiquibeei lunú chiqui! 
nelee bichia pero ni! scua lá tsana! 
arqui'beei stulabeei, nu lá nibeei 
bedichia' nze'ca lu Diose, a'la 
unibeei bedichia' chi'qui' lunu, 
lunú nehuana seca beei, nu li'inu 
rnibiya'nu. 

10Chequie ángele ayu! ze'e 
uti'chia nú nu' liñi copa'nu elu 
nzu monstruo enu rnibiya!, nu che 
ucabelí luyuu iliulabe nu hasta 
udacuquie' bee bene ze'e lu'chibeei 
equie nú chiqui! nehuana seca beei. 
11Pero ni! scua lá tsana' arqui'beei 
lunú necha rri'i beei, sino que equie 
nú chiqui' nehuana ulle'ca beei 
nú uricu bechu' cuerpo! beei, a'la 
unibeei bedichia! chi'qui' lu Diose 
enu nzucu liñibe. 

12 Ángele xu'cu uti'chianu nú 
nu' liñi copa'nu lu inza re'cu llene 
nú lee Eufrates nu che ubichi inza 
re'cu ze'e para nú aca dete bee arre 
enu nze'ta enza rliñi bichia. 

15Che ulañia nú uchiu'u ru'u 
dragón cuna ru'u monstruo nu ru'u 
profeta enu sequienu arqui' bee 
bene, nu uchiu'u chuna espíritu nú 
necha rnaa xi rnaa huaa. Yuna 
espíritucua! neca espíritu! beze'lu, 
nu rri'i bee espíritucua! milagro nu 
nza bee espíritu cua' lu ye bee arre 
iliulabe para nú quiete'sa'beei bee 
arre nu che liunu beei Diose enu 

rlu'cu ye poder, bichia nú ri'i Diose 
ana lu ye bee nucua!. 

15Chequie uni Jesucristo: 

“Li'á nia luhua nú tu'natsia riña, 
tucu nú tu'natsia rriña huana'. Nu 
chiqui' ñia neca lu cuenda! bene 
enu nzu tsiñala nzuquie li'á chenu 
riña para nú la tu'lla xi rtu' tucu 
bene chenu rlañi! bene li'illa nú 
e'cuetulla.” 

16 Chequie uquiete'sa! espíritu 
nú necha rri'i ze'e ye bee arre enu 
nucua'a luyuu iliulabe tucu luhuare 
nú lee Armagedón dialu hebreo. 

17Nu chequie chu uti'chia ángele 
achi ze'e nú nu' liñi copa'nu enza 
lu bi, nu desde liñi indu nú nzucu 
liñibe elu nzucu enu rnibiya! ubene 
tucu chi fuerte enu uni: 

—Uyalula tucu nú nzu nú aca. 

18 Chequie uyala lee, nu chiqui" 
ullichi nú unguchu beziu!, nu unga 
tucu xuu nú chiqui' fuerte, tucu xuu 
nú lasca'li aca desde chenu uquixie 
nucua'a bee bene lu iliulabe, xne 
xuu cua' neca nú chiqui' máse fuerte 
unga. 19Nu che ule'e eyeche llene 
ze'e chuna pedazo nu uluquie ye bee 
eyeche lu iliulabe. Nu lá zañi' Diose 
eyeche llene Babilonia para nú chiqui! 
fuerte dete'nu castiya lubee bene ze'e. 
20 Nu che unitilu ye bee dañi cuna 
yuu nú netse labe inzatu!. 1 Letca 
ulaca quiu quiee equie bee bene 
iliulabe nu cada tucu quiu quiee ze'e 
nzi'i tucu cuarenta kilo, nu che uni 
bee bene bedichia' chi'qui' lu Diose, 
equie cuenda! nú nehuana ulle'cabeei 
nú chiqui! ulaca quiuquiee cua!. 


Castiya nú zeca una'a huexe 


1 Nu che tucu lu achi bee 
ángele enu nzene tucu lu 

achi bee copa ze'e, tucu bee ángele 
cua! ube'ta ni'lua: 

—Utee ca'a para nú lubea lulu 
castiya nú ati! una'a huexe enu 
nzucu equie inza añi. ?Lilinchu 
unganchu stu'u bee arre lu iliulabe, 
tucu nú rri'i tucu bene enu rte'niqui 
stucu bene, scua uzequienulanchu 
ye bee bene lu iliulabe equie 
cuenda' eluhuexe nú rri'inchu. 

3Che equie cuenda! Espíritu Santo 
unguya' ángele cua! li'á lu yuu achi, 
ze'e ulañia tucu una'a enu nchiucu! 
equie tucu monstruo neluu nu diqui 
tetsu!' monstruo ze'e nequie huaxi 
bee bedichia' chi'qui' nú rni contra 
Diose, nzucu achi lluca equieí nu 
chi'i arta equieí. “Nu una'a ze'e 
nutunchu tucu laquie nú morado 
neluu, nu nzuche'nchu puro oro 
nu cuna bee quiee nú ñia rnaa nu 
perla nú huaxi seca, nu nzenenchu 
tucu copa de oro nú achee nu'huaxi 
beenú necha neca nu necha naa 
rrilinchu. $Nu tequienchu nequie 
tucu letrero nú lecati ri'i beya! xi 
rni, nu rni bee letra ze'e: 
“Babilonia, eyeche llenecua' neca 
na! bee una'a 
huexe nu na! ye beenú necha 
neca rri!i bee bene lu 
iliulabe.” 
SChe ulañia nú xuchi' una'a ze'e 
equie cuenda' rene' bee bene! 
Diose, nu equie cuenda' bee bene 
enu unguti enu udixiule'e stichia! 
Jesucristo. Nu chiqui' uyanu arquia 
chenu ulañia bee nucua!, "Che uni 
ángele ze'e lua: 

—¿Xinu chiqui' nzenu arqui'lu? 
Li'á ixiule'a lulu xi rni equie cuenda' 
una'a enu ulañi'lu nu cuna equie 
cuenda! monstruo enu nchiucu'nchu 

equie, nu nzucu achi lluca equie 
nu chi'i arta equieí. ¿Monstruo ze'e 
enu ulañi'lu, nehuañi nze'e hasta 
hua'tu, pero nee la nehuañia'í, pero 
enta bichia nú chiu'u zecaí liñi 
i'chiu llene nú aquie nu leca! rqui!, 
ante nú atilií. Nu bee bene enu 
nucua'a lu yuu iliulabe, bee enu 
la nzucu ichi nombre! lu libro nú 
rliqui' elunehuañi!' bee bene desde 
chenu uquixie iliulabe, chenu arqui' 
beei chenu lañi! beei monstruo ze'e 
enu uhuañi hua'tu nula nehuañia'í 
nee, nu enta bichia nú huañi 
zecaí. ? Ca!a rqui'ña nú lu'cu bee 
bene elliebacu'. Achi lluca equie 
monstruo ze'e neca achi dañi nú 
nzucu una'a ze'e equie. Nu le'ca 
necane achi bee arre. Nu ayu! bee 
arre ze'e udetela nú unibiya! beei, 
nu enu neca arre xu'cu nze'e neca 
enu rnibiya' nee. Nu cheelá nibiya' 
enu neca arre achi, pero la nibiya' 
nze'e huaxi tiembu. 11Nu monstruo 
enu uhuañi hasta hua'tu nu la 
nehuañia' nee, monstruo cua' aca 
arre xunu, pero tucu lu achi bee 
arre cua' aca arre xunu, chequie 
chu zeca monstruo cua! castiya nú 
leca xunga laxu. 

12Lu chi'i arta equie monstruo 
nú ulañi'lu ze'e neca lu chi'i 
arre bee enu lasca! nibiya!. Pero 
chenu nibiya' bee arre ze'e, la 
nibiya' nze'e huaxi tiembu cuna 
monstruo ze'e. 3Nu lu ye chi'i 
bee arre cua! aca tucunecatse beei 
nu dete' cuenda beei elu usticia 
cuna elurnibiya' nú rlu'cu beei 
lu monstruo cua". 14Nu liunu bee 
nucua! Cordero' Diose, pero ri'i 
Cordero ana lubeei, xne li'inu 
necanu enu rnibiya' lu ye bee enu 

rnibiya' nu li'inu necanu arre lu ye 
bee arre. Nu bee bene enu nzu chu! 
Cordero ze'e, li'ibeella neca beella 
enu uri'i caso Stichia! Diose. Nu bee 
bene ze'e neca bee bene'nu bee enu 
neli nzenala inziu! Diose. 

15Le'ca uni ángele ze'e lua: 

—Bee inza nú ulañi'lu elu nzucu 
una'a huexe, nucua' neca ye clasia! 
bee bene, enu rni urene urene bee 
dialu, bee bene ye bee luhuare, 
bee bene diqui lu iliulabe. 18 Nu 
monstruo nu cuna lu chi'i arta 
equieí nú ulañi'lu neca bee arre enu 
lee lu una'a huexe ze'e, nu tsana' 
arqui' bee nucua! lilinchu, nu tsa'na 
e'cuetubeei li'inchu, nu acubeei 
be'la'nchu, nu tsiqui'beei li'inchu 
para nú laxu linchu. 'Diose dete' 
elliebacu! lu chi'i bee arre cua! para 
nú ri'ibeei tucu nú niarqui' Diose, 
nu dete' cuenda beei elurnibiya' 
nú rlu'cu beei lu monstruo cua', 
hasta nú yalu tucu nú uni Diose. 
18Nu una'a enu ulañillu, litinchu 
necanchu eyeche llene nú rnibiya' 


lubee arre iliulabe. 
1 8 Chenu ulaxu nú ulañia 
bee nucua!, cheela ulañia 

stucu ángele enu nze'ta laca enza 
liñibe nu chiqui! rlu'cu ángele quie' 
poder, nu ellie'nu udu'llie'e diqui lu 
iliulabe, ?nu chiqui' fuerte uninu: 

—Unitilula, unitilula eyeche llene 
Babilonia nu nee necatsiae xi neca 
ni' bee beze!lu, nu le'ca necatsiae xi 
neca ni! ye clasia! bee benechiqui!, 
nu xi neca ni! ye bee iñi enu rcuecu' 
bee enu necha rna xiñia arqui' bee 
bene. 3Xne xi neca chenu rdu'niqui 
sa! bee bene, scua uri'inu eyeche 


Unitilu eyeche Babilonia 


Apocalipsis 17, 18 


llene ze'e ye bee bene iliulabe para 
nú ri'i beei ye clasia! eluhuexe, nu 
bee arre enu nucua!a lu yu iliulabe 
uri'i eluhuexe cuna eyeche ze'e, 
nu bee bene enu rri'i berexe lu yu 
iliulabe unga beella xene equie 
cuenda' ye clasia! eluhuexe nú reca 
eyeche ze'e. 

4Luze'elá ubenea stucu chi nú uni 
enza liñibe: 

—Uchiu'uhua eyeche cua', lilihua 
enu neca bee benea para nú la 
ri'ihua sa! bee dula nú rri'i bee 
benecua!, nu para nú la nehuana 
zecahua tucu nú nehuana zeca 
eyeche llenecua!. 9Xne huaxi 
añi stula beei nu hasta liñibe 
riñae, nu la zañi' Diose stulabeei. 
SUrilinuhua bee benecua' tucu 
nú uri'inubeei beelá bee bene, nu 
urilihua nú ixiubeei chiucu bese 
másela lunú uri'inu beei beelá bee 
bene, nu urilihua nú chiucu bese 
másela nehuana zeca beei tucu 
nú uri'inubeei bee bene. ' Uri'ihua 
nú nehuana zeca bee bene eyeche 
llenecua' nu ucuna'hua beei, scua 
tucu nú ñia nzu arqui'beei uri'i beei 
nú necha neca, nu tucu nú uri'i 
bee eyeche cua' elliebacu' chenu 
unii: “Lilá nzucua'a ca'a xi nzucu 
tucu reyna, laca una'a zaqui, nu 
le'ca leca' bichia nú nehuana zecaa.” 
8Nu tucutsia bichia tucutse riña 
nú nehuana zeca bee bene eyeche 
cua!, atibeei, una'beei, zeca beei 
biñia, nu bichi' beei, chiquibeei 
xne chiqui' llene neca poder! Diose 
nú dete! castiya lubee bene eyeche 
llene cua. 

9Nu bee arre lu iliulabe bee enu 
uri'i lunú niarqui'tsia, bee enu uri'i 
eluhuexe, cuna eyeche llenecua, 

li'ibeei nehuana zeca beei, nu 
una'beei, chenu lañi'beei llene nú 
riqui eyeche cua'. Nu istu cua'a 
bee arre cua' equie nú xiquibeei 
castiya nú reca eyeche cua', nu 
rnibeei: 

—'¡Cue'curulu, cue'curulu 
Babilonia, eyeche llene nú chiqui! 
unga neca equie! Xne terratuinza 
uriña castiya'lu. 

11Nu bee bene enu rri'i berexe 
nehuana zeca beei nu una'beei 
equie cuenda! eyeche llenecua' 
xne leca! bee bene enu tsi ye nú 
rutibeei: 12xi neca bee oro, plata, 
quiee nú ñia rnaa, perla, laquie 
fiñio, nu laquie seda nú neluu 
morado, nu ye clasia! bee aca nú 
ñia rlia nu ye beenú ungache! cuna 
bee aca fiñio, nu beenú ungache 
bronce, icu!, nu mármol nu marfil. 
13Le'ca esquie laca! utibeei canela 
cuna ye clasia! bee cuana' nú fia 
rlia, leca! modo utibeei quiendixi, 
mirra, perfume, aceite de oliva, 
harina nú fiñio, trigo, u'na!, sanchi, 
huayu, acareta, nu le'ca la aca! 
utibeei bee bene. 14Nu le'ca nibeei 
lu eyeche ze'e: 

— ¡La lu'cua'lu ye bee elulle'ca nú 
chiqui' uyu'u arqui'lu, nu ulaxulí 
ye eluxene'lu cuna ye beenú chiqui! 
ñia rnaa ulu'culu! 

15Bee berexecua' uri'i nú unga 
xene beei equie cuenda' eyeche 
llene Babilonia cua, istu cua'a beei 
equie nú xiquibeei castiya nú zeca 
eyeche cua!, una'beei nu nehuana 
tsu arqui'beei. 18 Nu nibeei: 

—iCue' eyeche llene cua', cue! 
eyeche llene cua!! Elu utsuche'e bee 
bene cuna laquie fiñio, nú neluu nu 
morado, li'ibeei enu utsuche!' cuna 

oro, cuna perla cuna quiee nú ñia 
rnaa. 1¡Xne terratuinza ulaxu ye 
bee eluxenecua!! 

Ye bee bene enu nza liñi barco, 
cuna ye bee capitán' barco, cuna 
yebee marinero nu bee bene enu 
rri'i riña! lu inzatu', istu ucua'a beei. 
18 Chenu ulañi'beei llene nú riqui 
eyeche llene cua!, che ubixiali beei 
nú unibeei: 

—¿Leca xunga ulañialahua tucu 
eyeche llene tucu nú neca eyeche 
quie'? 

19Nu che udu'beei yube'cha! equie 
beei nu runa'beei, nú nehuana seca 
beei, nu unibeei: 

— ¡Cue'e! ¡Cue! eyeche llene! Xne 
equie cuenda’ eluxene!e unga xene 
ye bee bene enu rlu'cu barco, inu 
terratuinza ulaxu eyeche cua!! 

20 Che uyene tucu chii liñibe nú 
uni: 

—Pero li'ihua enu nucua'a liñibe, 
nu li'ihua bee bene' Diose, nu 
li'ihua bee apóstol nu bee profeta, 
ñia utsu arqui'hua lunú seca 
eyeche cua! xne scua rri'i Diose elu 
usticia'nu equie nú uri'inu bee bene 
eyeche cua! cuna li'ihua. 

21 Nu tucu ángele enu chiqui! 
naaqui uletsa tucu quiee llene, 
nú rnaa xi rnaa quiee molino nu 
utsi'quinue lu inzatu!, nu uninu: 

—Scua tucu nú chiqui' fuerte 
utsi'quia quiee quie', scua chiqui! 
fuerte nehuana zeca eyeche llene 
Babilonia, nu leca'ti lañi' li'i stucu 
bese. 22La yenea' nú rula bee arpas, 
ni' bee musica, ni' flauta, ni' bee 
trompeta bee calle eyeche Babilonia 
cua!. Nu ni! stucu bee bene leca! ti 
rri'i riña! eyeche ze'e, nu ni' nú 
xichi bee molino rri'i riña' la yenea' 

eyeche ze'e. ?3Nu leca' bee bichia 
nú aca achee nú nu' quii eyeche 
ze'e, nu la chia! bee bene eyeche 
llene ze'e, ni! tsa'a chia la ria'a beei, 
ni' berexe la ria'beei, añinzuca 

nú chiqui! neca equie bee berexe 
eyeche cua! lu iliulabe hua'tu, nu 
uzequienu eyeche llene cua! ye bee 
bene iliulabe cuna elu uliñi. 

24Nu le'ca eyeche cua! udiñi bee 

bene bee profeta' Diose, cuna bee 
bene enu nzeli arqui' Diose, no por 
equie cuenda! eyeche cua' udiñi bee 
bene beelá bee bene enu unguti lu 
iliulabe. 
1 Luze'ela chenu ulañia nu 
ubenea bee nucua!, che 
fuerte ubenea huaxi bee chi nú uni 
enza liñibe: 
¡Che'tsa Diose! 
Xne equie cuenda'nu tsila'a bee 
bene xne rlu'cunu poder. 
Li'inu riala lu'cu bee bene 
ula'na lunu nu nii bee bene 
bedichia! nze'ca lunu. 
2 Nu lilinu neli neca nú rri'inu 
nu neli rrilinu elu usticia'nu, 
nu udete'lanu castiya lu una!a 
huexe 

enu uzequienu arqui' bee bene 
iliulabe 

cuna equie nú necha rri'inchu, 

nu uritila Diose elu usticia'nu 
cuna lilinchu 

para nú ixiunchu nú udiñi bee 
bene bee bene'nu. 

3Nu ubene zecaa nú uni bee chi 

ze'e: 
—iChe'tsala Diose! 
Leca' bichia nú laxu llene nú 
riqui eyeche cua!. 

4Nu ye lu alacheta'cu bee bene 

uxu ze'e nu dacu bee enu nehuañi 

ze'e, utsulliqui beella ante lu xleta 
elu nzucu Diose rnibiya' para 
nú lu'cu beella ula'na lunu, nu 
unibeella: 
—iChe'tsalá Diose! ¡Bee bedichia' 
nze'ca neca para li'inu! 
5Che ubenea tucu chi enza lu 
xleta enza nzucu Diose nú uni: 
Yehua sia bee bene uxu nu sia 
bee endu' 
uni'hua bedichia' nze'ca lu 
Diose, 
li'ihua enu sibi' lunu, nu rlu'cu 
ula'na lunu. 


Eluchia Cordero' Diose 


$ Nu ubenea xi neca chenu rni 
huaxi chi bee bene, urre xi neca 
chenu rula huaxi inza, urre xi neca 
chenu rachu huaxi beziyu, rni: 
¡Che'tsalá Diose! Xne 
rnibiya'lanu Lilinu enu 
neca Diose'ahua, 
nu rlu'cu ye elurnibiya!. 
7 Ñiatsu arquia'ahua, 
nu llila'ahua nu riala nialahua 
bedichia! nze'ca lunu, 
xne uriñala bichia nú chia enu 
neca Cordero! Diose. 
Nu enu aca una'nu ñia 
nzuche!la. 
$ Nu nutulla laquie fiñio nú 
necache! lino nú 
lecaxi naa nu rulusiqui'. 
Nu laquie cua' neca beenú neca 
nze'ca uri'i bee bene' Diose. 
9Chequie uni ángele lua: 
—Uquie'e: “Chiqui! ñia neca lu 
cuenda' bee bene enu nezene! lu 
tsala Cordero! Diose.” 
Le'ca uni ángele ze'e lua: 
—Ninguie' neca Stichia' Diose nú 
neli neca. 

10 Che utsulliquia lu ángele ze'e 
para nú lu'cua ula'na lunu, pero 
uninu lua: 

—La ri'ilu scua xne necatsia tucu 
nú necalu, xne necatsia enu sibi' 
lu Diose, tucu nú rri'i beelá bee 
sa'lu bee enu neli nzenala stichia' 
Jesucristo. Ulu'cu ula'na lu Diose la 
ri'ilu scua lua. 

Xne equie cuenda! Jesucristo 
nze'ta bee bedichia' nú rni bee 
profeta. 


Bene enu nchiucu' huayu niquichi 


11Che ulañia nú na'la liñibe nu 
ulañia tucu huayu niquichi, nu enu 
nchiucu' equieí lee enu neli sa'alu ye 
nú rni, nu enu neli neca, nu rrilinu 
elu usticia'nu tucu nú necane, nu 
rritinu xuu tucu nú rialane. 12Nu bee 
i'culunu rulusiqui' xi rulu quii, nu 
huaxi corona nzucu equienu, nu tucu 
parte cuerpo'nu nequie tucu nombre 
nú lecati ri'i beya! xi rni, tucutsia 
lilinu nediya'nu xi rni nombre cua!. 
13Nu laquie nú nutunu chiqui' nu! 
rene, nu Stichia! Diose leenu. 14Nu 
bee sundado'nu enu nucua'a liñibe 
nzenala li'inu nchiucu' equie bee 
huayu niquichi, nu nutu bee nze'e 
laquie fiñio nú niquichi nu leca 
xinaa. Nu ru'unu xiu'u tucu espada 
nú chiqui' nelatsa, para nú dete'nu 
castiya bee bene iliulabe, nu cuna 
bara nú neca hierro nibiya'nu lubee 
benecua'. Xi neca chenu rta! bee 
bene equie uva para nú tsi'i, scua 
dete'nu castiya lilibeella, castiya nú 
nze'ta lu Diose, li'inu enu rlu'cu ye 
poder. 1$Nu tetsu’ copa'nu nu tetsu! 
cuchiu'nu nequie bedichia! nú rni: 
“Arre enu rnibiya' luye bee arre, nu 
rnibiya'nu luye bee enu rnibiya'nu.” 

17Che ulañia tucu ángele enu nzu 
lu bichia, chiqui! fuerte urixialinu, 
nu ubixianu bee iñi enu rcuecu' 
liñibe, nu uni ángele cua! lubeeí: 

—Utehua nu uyetesa'hua elu liqui' 

Diose huaxi nú acuhua, 1ŝpara nú 
acuhua mi' bee arre nu mi! bee 
bene enu rnibiya' lubee sundado 
nu mi' bee bene enu nelachi, cuna 
mi' bee huayu, cuna mi! bee bene 
enu nchiucu' equie bee huayu, cuna 
mi! ye bee bene, tanto bee bene enu 
neca esclavo cuna bee bene enu la 
aca esclavo, cuna mi' bee bene uxu 
cuna mi' bee bene enu nere'ne!. 

19 Che ulañia monstruo cuna bee 
arre lu iliulabe cuna bee sundado' beei 
neyete!sa'la beei para nú liunubeei 
li'inu enu nchiucu' equie huayu 
niquichi cuna bee sundado'nu. Pero 
che una'tse beenu monstruo ze'e cuna 
profeta enu uzequienu arqui' bee bene, 
enu uri'i milagro ante lu monstruo 
ze'e. Nu equie cuenda' milagro ze'e 
uzequienu profeta cua! arqui' bee bene 
enu uzela uquie seña! monstruo cua!, nu 
ulu'cu beei ula'na lu imagen' monstruo 
cua!. Nu profeta enu uzequienu arqui' 
bee bene cuna monstruo cua! rucuaa 
bee nucua! utsi'qui nehuañi beenu lu 
eyela elu nu' quii nu azufre. Nu cuna 
ye beelá bee bene enu uzucu' nú uni 
monstruo cua!, unguti beei cuna espada 
nú uchiu'u ru'u bene enu nchiucu' 
equie huayu ze'e, nu ye clasia' bee iñi 
ze'e udacubeeí mi' bee nucua! hasta nú 


ubela'beeí. 

2 0 Chequie ulañia nú enta 
laca tucu ángele enza 

liñibe nu nzenenu liave ebila, nu 

le'ca nzenenu tucu cadena llene. 


Tucu mili lana 

2Nu una'tse ángele ze'e dragón enu 
neca serpiente hua'tu lee beze'lu nu 
benechiqui' ullicalcuu ángele ze'e 
li'i cuna cadena diqui neca tucu 
mili lana. ¿Che utsi'qui ángele cua! 
beze'lu ebila nu utsacu'tatnu ru'u 
ebila ze'e para nu la chiua' beze'lu 
zequienu arqui' bee bene iliulabe 
hasta nú za! tucu mili lana, che 
chiu'u zecai ebila lle'na tiembu. 
4Nu ulañia bee xleta nú rnaa 
xi rnaa xleta! arre, lu xleta ze'e 
nucua'a bee bene enu unguti' poder 
para nú lualue lu cuenda' bee 
bene. Le'ca ulañia espíritu! bee 
bene enu uchiecu! bee bene lluca 
equie, equie nú udixiule'e beella 
Stichia! Diose nu cuna equie cuenda' 
Jesucristo. Nu lilibeella né lu'cu 
beella ula'na lu monstruo ze'e ni'lu 
imagen'í nu lá zela beella nú aquie 
seña! monstruo ze'e tequie beella 
urre yabeella. Nu ulañia nú uhuañi 
zeca beella lu eluti stucu bese, nu 
unibiya' beella cuna Jesucristo tucu 
mili lana. Bese quie! neca bese 
rluti nú uhuañi bee benenguti, pero 
texcua!a bee benenguti la huañi 
hasta nú yalu tucu mili lana ze'e. 
SiNza nze'cae equie cuenda! bee 
bene enu rluti huañi zeca lu eluti! 
Li'ibeella leca! xinaa beella ante 
Diose, nu la atia' beella bese rrucu 
sino que lilibeella aca beella ule'ya' 
Diose cuna Jesucristo nu nibiya' 
beella cuna li'inu lu tucu mili lana. 
7Chenu uza'la tucu mili lana, 
che la'a zeca beze'lu ebila elu 
netsei, ŝpara nú zequienui arqui' 
ye bee bene iliulabe. Zequienui 
arqui' Gog cuna Magog, para nú 
quiete'sa! beella bee bene! beella 
nu rrilibeella xuu. Nu chiqui' huaxi 

neca beella xi huaxi eyuxi ru'u 
inzatu!. 

9Nu nze'ta bee benequie' enza 
huaxi bee luhuare, nu yete'sa'beei 
abenchila' elu nucua'a bee bene! 
Diose, cuna abenchila! eyeche nú 
chiqui' secanu. Pero desde liñibe 
xe'la Diose quii para nú chiquilixu 
ye bee benecua'. 1% Nu beze'lu enu 
uzequienu li'ibeei uyu'u luquii 
elu nu' azufre, elu le'ca netsela 
monstruo cuna profeta enu 
uzequienu bee bene, nu ze'e leca! 
bichia nú chiu'u beei, nu chiqui! 
zeca beei castiya nú leca xunga 
laxu bichia si rula!. 


Rualu Diose lu cuenda' bee bene 


11Che ulañia tucu xleta nú rnaa 
xi rnaa xleta' arre, llenee nu 
niquichi. Nu lu xleta ze'e nzucu 
tucu enu nzucu. Nu ante lu nze'e 
ulaxulí iliulabe nu liñibe. 12Che 
ulañia nú ante lu xleta elu nzucu 
Diose, ze'e nucua'a bee bene enu 
uhuañi lu eluti bee bene uxu cuna 
bee enu me'e. Nu uya!la lubee 
libro nú nequie nombre! beella, 
nu le'ca uya'la lu stucu libro nú 
nequie nombre! bee bene enu huañi 
liñibe. Che ulualu Diose lucuenda!' 
bee benenguti ze'e, lunú xi uri'i 
cada tucu beella nequie lu libro 
ze'e. WInzatu' udete' cuendae bee 
bene enu unguti lue, le'ca esquie 
eluti udete! cuendae ye bee bene 
enu unguti, uriña bee benequie! lu 
Diose para nú lualunue lu cuenda' 
cada tucu beei lunú xi uri'ibeei. 
14Che eluti, nu luhuare' bee 
benenguti, rucuaa bee nucua! uyu'u 
luquii, lu quii cua! neca eluti rrucu' 
bee bene. Nu luquii ze'e uyu'u 

bee bene enu la nzucu ichi nombre! 
lu libro nú rliqui' elunehuañi' bee 
bene. 


Liñibe cuqui nu iliulabe cuqui 

2 Chenu ulaxu nú ulañia bee 
nucua', che ulañia tucu 

liñibe cuqui nu tucu iliulabe cuqui, 
xne liñibe cuna luyuu iliulabe nú 
ungache' chenu uquixie iliulabe 
quie! ulaxuli bee nucua' cuna 
inzatu!. 2 Nu ulañia Jerusalén nú 
necuqui eyeche llene nú neca stene 
Diose nze'ta laca enza liñibe elu 
nzucu Diose. Nzuche'e xi nzuche!' 
tucu una'a enu nzula nú chiaa 
cuna bene enu chialla. ¿Nu fuerte 
ubenea tucu chi enza nzu xleta!' 
Diose, nú uni: 

—Nehuañila Diose leta bee bene. 
Li'inu huañinu cuna li'ibeella, nu 
liibeella aca beella bee bene'nu, 
nu li'inu nzunu cuna li'ibeella nu 
lilinu acanu Diose' beella. “Nu 
li'inu ñie'enu ye inza nú unguna! 
beella lubeella, nu la atia'beella nu 
la una'beella, nu la nehuana' tsu 
arqui'beella nu la nehuana' zeca 
beella, xne ye beenú nehuana 
ulle!ca beella udetela bee nucua!. 

5Nu enu nzucu lu xleta ze'e uni: 

—Ye beenú rria!a necuqui neca 
bee. 

Le'ca uninu lua: 

—Uquie'e bee bedichia! quie', xne 
bee bedichia' quie' neli necane nu 
riala nú chili arqui' bee benene. 

6 Nu le'ca uninu lua: 

—Ungala beenú riala nú aca. 

Li'á neca xi neca letra A nu Z xne 
tucutsia li'á rnibiya!a hasta chenu 
uquixie iliulabe nu diqui tiembu. 

Nu bene enu rrebichi' li'á detea 

inza nú rliñi elu rliñi inza nú rliqui' 
elunehuañi' bene hue'lla nu lia 
hue'llae. / Bene enu ri'i ana lu dula, 
li'illa ati'lla ye bee nucua!. Nu li'á 
aca Diose'lla nu li'illa acalla endua. 
8Pero bee bene enu xiqui tsuta! 
arqui' lunú nzeli arqui' li'á, nu 

bee enu la chili arqui' li'á, nu bee 
bene enu riu' arqui' ri'i puro beenú 
necha neca, nu bee bene enu ruuti 
bee bene, nu bee bene enu rri'i 
eluhuexe, nu bee bene enu rri'i elu 
uliñi, nu bee bene enu rlu'cu ula'na 
lubee nú seca beei nú neca diose, 
nu ye bee bene enu rni eluquichia! 
li'ibeei riala chu'ubeei lu quii elu 
riqui azufre nu quii ze'e neca eluti 
rrucu. 


Jerusalén cuqui 


9 Chequie tucu lu achi bee ángele 
zele bee enu nzene achi bee copa 
nú achechicu nu'che' achi bee 
último castiya nú zeca bee bene, 
tucu bee ángele ze'e ube'ta elu 
nzua, nu uninu lua: 

—Utee ne lubea lulu novia enu 
chiaa Cordero! Diose. 

10Nu equie cuenda' Espíritu Santo 
unguya' ángele cua! li'á equie tucu 
dañi llene, nú ayaa. Ze'e ulube'nu 
lua Jerusalén eyeche llene nú 
neca stene! Diose nze'ta lacae 
liñibe elu nzucu Diose. Nu rulu 
eyeche ze'e cuna ellie' Diose. Nu 
ellie'e ze'e rulu xi rulu ellie! tucu 
quiee nú chiqui' huaxi seca nú lee 
jaspe, nu achee xi achee huana. 
12Nu abenchila' eyeche ze'e nu' 
tucu muralla nú llene nu aya nu 
nuya!e chi'chiucu puerta, nu cada 
tucu ru'u puerta cua! nzucu tucu 
ángele, nu cada ru'u bee puerta 

cua' nequie nombre nú xneca lee 
chi'chiucu grupo bee bene Israel. 
13Nu rlu'cune chuna puerta enza 
rliñi bichia, nu xuna bee nchiucu!' 
enza ratse! bichia, nu le'ca chuna 
bee puerta cua! nchiucu! enza norte, 
nu xunane nchiucu' enza sur. 14Nu 
simiendo' muralla ze'e necache' 
chi'chiucu quiee. Nu lubee quiee 
ze'e nequie nombre! za! chi'chiucu 
bee apóstol' Cordero! Diose. 

15Nu ángele enu uni lua nzene 
tucu vara nú neca oro para nú 
texenu eyeche ze'e, cuna puerta!e 
nu cuna muralla!e. 16Nu cuadrado 
eyeche ze'e, nu tucu nú stuñii 
le'ca esquie xexee. Nu ángele ze'e 
utexene cuna bara'nu nú necache' 
oro, nu medida! eyeche ze'e neca 
chiucu mili chiucu ayu'u kilometro 
nú stuñii, nu xexee, nu cuna nú 
ayane. 17 Che chu utexenu muralla 
ze'e, nu neru'cue sesenta y cuatro 
metros tucu nú neca medida nú 
rtexe bene iliulabe, scua utexe 
ángele ze'e. 

18Nu muralla ze'e necache' 
quiee nú lee jaspe, nu eyeche 
ze'e necache! puro oro, xi neca 
tucu huana nú leca xinaa. 19Nu 
bee quiee nú necache! simiendu' 
muralla ze'e nzuche'e cuna huaxi 


clasia! bee quiee fiñio nú huaxi seca. 


Nu quiee rluti nzuche! cuna 
quiee nú lee jaspe, 

nu quiee rrucu nzuche! cuna 
quiee nú lee zafiro, 

nu quiee rriuna nzuche' cuna 
quiee nú lee ágata, 

nu quiee tacu nzuche' cuna 
quiee nú lee esmeralda. 

20 Nu quiee ayu! nzuche' cuna 

quiee nú lee ónice, 

nu quiee xu'cu nzuche' cuna 
quiee nú lee cornalina, 

nu quiee achi nzuche! cuna 
quiee nú lee crisólito, 

nu quiee xunu nzuche! cuna 
quiee nú lee berilo, 

nu quiee quie' nzuche! cuna 
quiee nú lee topacio, 

nu quiee chi'i nzuche' cuna 
quiee nú lee crisoprasa, 

nu quiee chetu'cu nzuche! cuna 
quiee nú lee jacinto, 

nu quiee chi'chiucu nzuche' 
cuna quiee nú lee amatista. 


21 Nu ye lu chi'chiucu bee 
puerta! eyeche ze'e necache! bee 
cuna chi'chiucu perla, cada perla 
necache' tucu puerta. Nu calle nú 
rdete labe eyeche ze'e necache!e 
puro oro, xi achee tucu vidrio nú 
rlañi' bene tucu lue nu hasta stucu 
lue. 

22 Ni! tucu indu né lañia eyeche 
ze'e, xne Pa'ahua Diose enu rlu'cu 
ye poder cuna Cordero'nu li'ibeenu 
neca beenu indu eyeche ze'e. 29 Nu 
eyeche ze'e la qui'ñia nú du'llie'e 
bichia ni' guu, xne ellie' Diose nu 
ellie' Cordero'nu neca nú rdu'llie'e 
eyeche ze'e. 24Ye bee bene lu iliulabe 
bee enu utsila'ala huañi lu elliete 
cua!, nu bee arre lu iliulabe quie' 
riñayuu beella bee elu nze'ca nú 
ñia neca eyeche cua. 25Bee puerta 
eyeche cua' leca xunga yacue'e, nu 
ze'e leca xunga chu'u rula". 26Ye bee 
elu nze'ca nú ñia neca uri'i bee bene 
iliulabe riña eyeche cua!. ?” Pero leca 
xunga riña bichia nú chu'u nú necha 
neca eyeche cua!, le'ca la chu'u bee 
bene enu rri'i nú necha neca cuna 
bee bene enu sequienu, sino que 

chu'utsia bee bene enu nzucu ichi 
nombre' lu libro nú nzene Cordero' 
Diose elu nzucu ichi nombre' bee 
bene enu lu'cu elunehuañi, bee bene 
cua'tsia chu'u eyeche cua!. 
2 2 Le'ca ulube' ángele ze'e 
lua tucu re'cu nú rliqui' 
inza nú nehuañi bee bene nú rulu 
siqui' xi rulu tucu huana. Inza ze'e 
xiu'u elu nzucu Diose lu xleta'nu 
nu Cordero'nu. ?Nu rdete re'cucua 
labe calle nú rdete labe eyeche ze'e. 
Nu rucuchu re'cu ze'e nzucu aca 
nú rliqui' elu nehuañi' bee bene, 
nú rliqui' chi'chiucu clasia' ndixi, 
nu cada guu rliqui'i yelu clasia' 
dixi. Nu leca' aca cua' sibi' para nú 
rri'i yeca bee bene iliulabe. 3Ze'e 
leca' beenú necha neca, Diose nu 
Cordero'nu cua'a beella lu xleta' 
beella eyeche ze'e, nu bee bene'nu 
lu'cu ula'na lunu. “Nu ze'e lañi' 
beella Diose, nu nequie nombre'nu 
tequiee beella. 5Ze!e la chua' rula' 
nu la qui'ñia' bee bene quii nu 
ni' ellie' bichia xne Pa'ahua Diose 
du'llie'e ze'e, nu ze'e nibiya' beella 
cuna li'inu diqui tiembu. 


La lea' nze'ta zeca 
Jesucristo stucu bese 


SChe uni ángele ze'e lua: 

—Bee bedichia' quie! neca bee 
bedichia' nú neli neca nu riala nú 
chili arqui' bee benene. Nu Diose 
Pa'ahua enu rdete' bedichia' lubee 
profeta para nú nibeella lubee bene, 
Lilinu uxe'lanu ángele'nu para nú 
lube' ángele cua! lubee bene'nu 
lunú yamero nze'ta nú aca. 

7Nu Jesucristo uni: 

—Yamero nzela ¡Ñia neca lu 
cuenda' bee bene enu rri'i caso 

Stichia! Diose nú nequie lu libro 
quie! nu rixiule'e nú xi nzu aca! 
8Li'á Juan, ulañia nu ubenea 
bee nucua', nu chenu ulaxu nú 
ubenea nu ulañia bee nucua!, che 
utsulliquia para nú lu'cua ula'na lu 
ángele enu ulube' bee nucua' lua. 
9Pero uni ángele cua! lua: 

—La ri'ilu scua. Xne li'á cuna li'ilu 
iguale sibi'a lu Diose, cuna bee 
profeta nu cuna bee bene enu rri'i 
caso nú nequie lu libro quie'. Enze'e 
ulu'cu ula'na lu Diose. 

10Le'ca uni ángele ze'e lua. 

— La tsacu' arqui'hua bee 
bedichia! nú nze'ta lu libro quie', 
bee bedichia' nú rixiule'e nú xi 
enta aca, xne yamerotsia nze'ta 
beenú aca. 1Uzela nú ri'ila bee 
bene enu necha rri'i lunú necha 
rri'i beei, nu bee bene enu necha 
nehuañi huañila'beei lunú necha 
nehuañibeei lunú la zibi' rri'i beei. 
Pero bee bene enu rri'i tucu nú 
rialane rqui'ña nú cheri'ilálla tucu 
nú riala ri'illa, nu bee bene enu 
nehuañi tucu nú niarqui' Diose 
rqui'ña nú chenalalálla nú huañilla 
tucu nú niarqui'nu. 

12 Jesucristo uni: 

— La lea' nú nzela zecaa nu 
nzelayua nú liquia lu cada 
tucuhua lunú uri'i cada tucuhua. 
13Li'á neca xi neca letra A nu letra 
Z. Letra nú rquixie alfabeto, nu 
rlaxue, xne tucutsia li'á rnibiya!a 
desde chenu uquixie iliulabe nu 
ye tiembu. 
14Nia neca lu cuenda! bee bene 

enu neca xi neca nú uquieela xucu 
equie nú rri'i caso beella Stichia' 
Diose, para nú nu' modo chu'u 
beella enza ru'u puerta eyeche ze'e 

nu para nú nu' modo nú acu beella 
indixi nú rayu lu aca nú rliqui' 
elunehuañi' bee bene. 1Nu ele'ya' 
eyeche ze'e ria'na bee bene enu 
riu! arqui' ri'i puro beenú necha 
neca, bee uliñi, bee bene enu rri!'i 
eluhuexe, bee bene enu ruutisa!, 
bee bene enu rlu'cu ula'na lubeenú 
seca bee bene nú neca diose, nu 
ye bee bene enu riu' arqui' nii 
eluquichia' nu sequienu arqui' bee 
bene. 
16 —_Li!á, Jesuse, uxe'la ángelea 

luhua para nú ixiuletenu ye 

bee nucua' luhua para nú le'ca 

ixiule'ehuane lu ye bee bene enu 

nzeli arqui' li'á. Li'á neca mero 

11i'ñi aca tuxie David, leta bee 

familia'lla nzela. Nu li'á neca xi 

neca lucero enu rliñi sila! 

17 Espíritu Santo cuna enu neca 
novia' Cordero' Diose rni: 

— Utee. 

Nu bene enu riene' nú rni bee 
nucua' scua rnilla: 

— Utee. 

Titse bee enu rrebichi', ye'ta nze'e, 
nu enu niarqui' nu' modo nú hue' 
nze'e inza nú rliqui' elunehuañi sin 
nu ixiu nze!e. 

18Ye bee bene enu riene' bedichia' 
nú nequie lu libro quie' lunú nze'ta 
aca, li'á nia luhua nú tunu nu' tucu 
bene enu sucu' equie sa'la bedichia' 
lunú nequie lu ichi! quie', letca scua 
zucu' equie sa'la Diose castiya nú 
zeca bene ze'e lunú nequie lu libro 
quie!. 19Le'ca esquie tunu nu' bene 
enu axi bee bedichia' nú nequie lu 
libro quie' lunú nze'ta aca, le'ca axi 
Diose nú rialalla lu aca nú rliqui' 
elu nehuañi nú rni lu libro quie, 
nu le'ca la chu'u bene ze'e eyeche! 
Diose elu rni lu libro quie!. 

20 Enu nediya' nú neli ye bee 
nucua!, rni: 

— Neli nú la lea' nzela. Scua acane 
niarquia. 

¡Detá Jesucristo, utee! 

21 Jesucristo ri'i nú cha nze'cae lu 
cuenda' yehua. 

Amén. 


